
Partea I 


Viaţa fiind așa cum e, visăm la răzbunare. 
Paul Gauguin 


Negoţul cu otravă 


Superiorul Glokta stătea în sală și aștepta. Își întinse gâtul 
slăbănog într-o parte, apoi în cealaltă, auzind trosnetele familiare, 
simțind obișnuitele corzi de durere cum se încordau prin mușchii 
încâlciți dintre omoplaţi. De ce fac asta, dacă tot mă doare de fiecare 
dată? De ce trebuie să punem durerea la încercare? Să lingem ulceraţia, 
să frecăm bășica, să zgândărim rana? 

— Ei? se răsti el. 

Bustul de marmură de la baza scării nu-i răspunse decât cu o 
tăcere disprețuitoare. Şi deja mi-a ajuns până peste cap. Cu pas 
târșâit, Glokta plecă, trăgându-și piciorul schilodit după el, pe dalele 
de piatră. Bocănitul bastonului reverbera printre stucaturile 
tavanului aflat departe, sus. 

Când venea vorba de marii nobili din Consiliul Deschis, Lordul 
Ingelstad, proprietarul acelei săli peste măsură de mari, era într- 
adevăr un om de proporţii reduse. Cap al unei familii al cărei noroc 
se împuţinase cu trecerea anilor, dintr-a cărei bogăţie și influenţă nu 
mai rămăsese aproape nimic. Și cu cât se micșorează mai mult omul, 
cu atât mai tare trebuie să i se umfle prefăcătoria. Cum de nu-și dau 
seama niciodată? În spaţiile largi, lucrurile mici nu fac decât să pară și 
mai mici. 

Undeva, în umbră, un ceas scoase câteva dangăte greoaie. S-a și 
făcut târziu. Cu cât e mai mic omul, cu atât e mai lungă așteptarea ca 
să-l mulțumești. Dar eu știu să am răbdare atunci când trebuie. La urma 
urmei nu dau banchete opulente, nu adun mulțimi în extaz, nu sunt 
așteptat de femei frumoase cu răsuflarea tăiată. Nu mai e cazul. 
Gurkienii s-au ocupat de asta în tenebrele de sub închisorile Împăratului. 
Îşi apăsă limba pe gingiile ştirbe și gemu când își mută piciorul, din 
care o puzderie de ace îi fulgerară prin spinare, făcându-i pleoapele 
să tresalte. Știu să am răbdare. Singurul lucru bun, când fiecare pas e 
un calvar. Înveți destul de repede să pășești cu grijă. 

Ușa de lângă el se deschise pe neașteptate, iar Glokta întoarse 


brusc capul, străduindu-se să-și ascundă o strâmbătură, când oasele 
gâtului îi trosniră. În prag stătea Lordul Ingelstad: un bărbat înalt, 
cu chip rumen și aer patern. Zâmbind prietenos, îi făcu semn lui 
Glokta să intre. De parcă ar fi o vizită de curtoazie, ba mai mult, una 
bine-venită. 

- Trebuie să-mi prezint scuze pentru că te-am lăsat să aștepți, 
Superior Glokta. Am avut atâţia vizitatori, de când am sosit în Adua, 
încât mi se învârtește capul. 

Să sperăm că nu ti se deșurbează de pe umeri! 

— Atât de mulți vizitatori!... 

Vizitatori cu ofrande, fără îndoială. Ofrande pentru votul tău. 
Ofrande ca să-i ajuţi să-l aleagă pe următorul nostru rege. Cred însă că 
oferta mea îti va fi cam dureros s-o refuzi. 

— Bei un strop de vin, Superior Glokta? 

- Nu, Lord Ingelstad, mulțumesc. 

Șontâcăind cu mare greutate, Glokta trecu pragul. 

- N-am să stau mult. Și eu am multe treburi de rezolvat. 

Alegerile nu se aranjează de la sine, să știi... 

— Desigur, desigur. Te rog să iei loc. 

Încântat, Ingelstad se trânti pe un scaun, indicând altul cu un 
gest. Glokta avu nevoie de câteva momente ca să se așeze, 
instalându-se cu grijă și potrivindu-şi șoldurile până găsi o poziţie în 
care să nu-l doară încontinuu spatele. 

— Și ce-ai dori să discuţi cu mine? 

— Am venit din partea Arhilectorului Sult. Sper că n-ai să te superi 
dacă vorbesc direct, dar Eminenţa Sa îți dorește votul. 

Pe trăsăturile masive ale nobilului se întipări o nedumerire 
simulată. Ba chiar foarte prost simulată. 

- Nu sunt sigur că înţeleg. Votul meu în ce problemă? 

Glokta îşi şterse un strop de umezeală de sub ochiul care-i 
lăcrima. Chiar trebuie să ne pretăm la niște dansuri atât de nedemne? 
Nu avem constituţia potrivită, iar eu nici picioare bune nu mai am. 

- În problema celui care va ocupa tronul pe viitor, Lord Ingelstad. 

— A, aia... 

Da, aia. Idiotule. 

— Superior Glokta, sper că nu te voi dezamăgi, și nici pe Eminenţa 


Sa, un om pentru care nu am decât cel mai mare respect, spuse 
Ingelstad, înclinând din cap cu o demonstraţie exagerată de 
umilință, când spun că nu m-aş putea lăsa influenţat, cu conștiința 
împăcată, în nicio direcţie. Consider că, la fel ca tuturor membrilor 
Consiliului Deschis, mi s-a acordat o încredere sacră. Datoria mă 
obligă să votez pentru omul care mi se pare cel mai bun candidat, 
dintre toți concurenţii excelenți cu care avem de-a face, încheie el, 
cu un zâmbet plin de cea mai mare mulțumire de sine. 

Frumos discurs. Un nătărău de la tară ar putea chiar să-l și creadă. 
Cât de des l-am auzit, sau pe altele asemenea, în ultimele câteva 
săptămâni? Conform tradiţiei, acum ar urma târguiala. Discutia despre 
prețul exact al unei încrederi sacre. Cât argint contrabalansează o 
conștiință curată. Cât aur răzbește prin obligaţiile datoriei. Numai că azi 
n-am chef de negocieri. 

Glokta își înălță foarte sus sprâncenele. 

— Trebuie să te felicit pentru atitudinea dumitale nobilă, Lord 
Ingelstad. Dacă toţi oamenii ar avea un asemenea caracter, am trăi 
într-o lume mai bună. O atitudine nobilă, într-adevăr... mai ales 
când ai atât de mult de pierdut. Poate chiar totul, cred. 

Se strâmbă, când își luă bastonul într-o mână și se aplecă dureros 
înainte, pe marginea scaunului. 

— Îmi dau seama că nu te vei lăsa influenţat, așa că acum îmi iau 
rămas-bun... 

— La ce te-ai putea referi, Superior Glokta? 

Neliniștea se citea vizibil pe chipul cărnos al nobilului. 

— Păi, Lord Ingelstad, la afacerile dumitale necurate. 

Obrajii rumeni își pierduseră în mare parte culoarea. 

- Trebuie să fie o greșeală la mijloc. 

- A, te asigur că nu e, replică Glokta, scoțând hârtiile cu 
mărturisirea din buzunarul interior al hainei. Eşti menţionat adesea 
în declaraţiile Pânzarilor șefi, înţelegi? Foarte adesea. 

Și ridică în faţă hârtiile foșnitoare, ca să le poată vedea amândoi. 

- Aici eşti numit — iar termenul nu-mi aparţine, înţelegi — 
„complice”. Aici „principal beneficiar” al unei operaţiuni de 
contrabandă cum nu se poate mai neplăcute. Iar aici, după cum vei 
observa -— şi aproape că roșesc menţionând-o - numele dumitale și 


cuvântul „trădare” apar într-o vecinătate foarte strânsă. 

Ingelstad se înmuie în scaun, lăsându-și cu zgomot, pe masa de 
alături, paharul din care se revărsară câţiva stropi de vin. Vai, dar ar 
trebui neapărat să ștergem acolo. Poate rămâne o pată îngrozitoare, iar 
unele pete sunt imposibil de înlăturat mai târziu. 

- Eminenta Sa, continuă Glokta, contând pe dumneata ca prieten, 
ţi-a putut ţine numele la adăpost de investigaţiile inițiale, spre 
binele tuturor. A înțeles că nu încercai decât să ţii piept 
ghinioanelor familiei, și nu e un om lipsit de compasiune. Dar, dacă 
ar fi să-l dezamăgești în problema voturilor, simpatia i se va epuiza 
rapid. Înţelegi ce vreau să spun? 

Că eu, unul, consider că am vorbit cât se poate de clar. 

— Da... horcăi Ingelstad. 

- Și obligaţiile datoriei? Par mai permisive, de-acum? 

Nobilul înghiţi în sec; din obraji îi dispăruse complet roșeaţa. 

- Sunt nerăbdător s-o ajut pe Eminenţa Sa în orice fel posibil, 
desigur, dar... problema e... 

Acum ce urmează? O ofertă disperată? O mită deznădăjduită? Un 
apel la propria mea conștiință, chiar? 

- Ieri a venit la mine un reprezentant al Înaltului Judecător 
Marovia. Un om pe nume Harlen Morrow. A făcut unele descrieri 
foarte asemănătoare... şi a formulat ameninţări deloc diferite. 

Glokta se încruntă. Nu mai spune...?! Marovia și viermișorul lui. 
Mereu cu un pas înainte sau cu un pas în urmă, dar niciodată prea 
departe. 

În glasul lui Ingelstad se strecurase o notă stridentă. 

— Acum eu ce să fac? Nu vă pot sprijini pe amândoi! Am să plec 
din Adua, Superior Glokta, și nu mă mai întorc niciodată! Am să... 
am să mă abţin de la vot... 

- Blestemăţia asta n-ai s-o faci! șuieră Glokta. Vei vota aşa cum îţi 
spun eu, iar pe Marovia să-l ia dracu”! 

Să-l mai îmboldesc? E dezgustător, dar fie... Nu mi-am mânjit deja 
mâinile până la coate? Ce contează dacă mai scormonesc prin încă vreo 
hazna, două...? Își lăsă glasul să se înmoaie, ca un tors mătăsos: 

— Ieri ţi-am observat fiicele în parc. 

Din obrajii nobilului se șterseră și ultimele vestigii de culoare. 


- Trei tinere inocente, în pragul feminităţii, îmbrăcate la ultima 
modă, una mai frumoasă decât alta. Cea mai tânără să tot aibă... 
cincisprezece ani? 

— Treisprezece... cârâi Ingelstad. 

- Aha... făcu Glokta și-și răsfrânse buzele într-un zâmbet știrb. 
Înflorește de timpuriu. N-au mai vizitat niciodată Adua, dacă nu mă- 
nșel...? 

- Nu... răspunse celălalt, într-o șoaptă abia auzită. 

- Mă gândeam eu. Emoţiile și încântarea lor, când se plimbau 
prin grădinile Agriontului, erau absolut fermecătoare. Jur că trebuie 
să fi atras privirile tuturor peţitorilor corespunzători din capitală. 

Apoi, zâmbetul i se șterse treptat de pe chip. 

— Mi s-ar frânge inima, Lord Ingelstad, să văd trei făpturi atât de 
delicate azvârlite dintr-odată într-una dintre cele mai aspre instituţii 
penale din Englia. Locuri unde frumuseţea, buna creştere și firea 
blândă atrag o atenţie de un cu totul alt soi, mult mai puțin plăcută. 

Și-şi compuse cu grijă un fior de oroare, în timp ce se apleca 
înainte ca să șoptească: 

- Nici măcar unui câine nu i-aş dori o asemenea viaţă. Și totul 
numai din cauza indiscrețiilor unui tată care avea la îndemână 
mijloacele de-a îndrepta greșeala. 

— Dar fiicele mele n-au fost implicate... 

— Alegem un rege nou! Toată lumea e implicată! 

Cam dur, poate... Dar vremurile dure cer acţiuni la fel de dure. 
Glokta se săltă cu greu în picioare, cu mâna tremurându-i pe baston, 
de efort. 

- Îi voi spune Eminenţei Sale că pe votul dumitale poate conta. 

Ingelstad se prăbuși în sine, brusc și deplin. Ca un burduf de vin 
înjunghiat. Umerii i se înmuiară, chipul i se fleșcăi de groază și 
neputinţă. 

- Dar Înaltul Judecător... șopti el. N-ai pic de milă? 

Glokta nu putu decât să ridice din umeri. 

- Am avut, cândva. În copilărie, eram milostiv până dincolo de 
granița nesocotinţei. Jur că plângeam la vederea unei muște prinse 
într-o pânză de păianjen. 

Când se întoarse spre ușă, un spasm brutal îi străbătu piciorul și îl 


făcu să se strâmbe. 
— Durerea neîncetată m-a vindecat. 


Era o mică întrunire intimă. Dar compania nu prea inspiră căldură. 
Superiorul Goyle îl privea încruntat pe Glokta peste masa uriașă și 
rotundă din biroul uriaș și rotund, cu ochii săi ca două mărgele 
lucind pe chipul osos. Și nu cu sentimente afectuoase, aș crede. 

Atenţia Eminenţei Sale Arhilectorul, șeful Inchiziției Maiestăţii 
Sale, era îndreptată în altă parte. Pe peretele curb, acoperind poate 
jumătate din toată camera, stăteau prinse trei sute douăzeci de foi 
de hârtie. Câte una pentru fiecare inimă mare din nobilul nostru 
Consiliu Deschis. Foșneau încet în boarea care adia prin ferestrele 
mari. Hârtiuţe fluturânde pentru voturi fâlfâinde... Fiecare era 
însemnată cu câte un nume. Lordul cutare, Lordul cutărică, ba de ici, 
ba de colo... Oameni mari și oameni mici. Oameni de ale căror opinii, pe 
de-a-ntregul, nu-i păsa nimănui, până când Prinţul Raynault a căzut din 
pat direct în mormânt. 

Multe dintre file aveau în colț un cocoloș de ceară colorată. Unele 
aveau câte două sau chiar trei. Angajamente. Cu cine vor vota? 
Albastru pentru Lordul Brock, roșu pentru Lordul Isher, negru pentru 
Marovia, alb pentru Sult și așa mai departe. Toate, supuse schimbării, 
desigur, după cum suflă vântul peste ele. Dedesubt erau scrisese 
rânduri-rânduri, cu litere mici și înghesuite. Prea mici pentru ca 
Glokta să le poată citi din locul unde stătea, dar știa ce spuneau. 
Nevastă-sa a fost curvă... Îi plac tinereii... Bea prea mult ca să-i fie 
bine... A omorât o slugă, la furie... Are datorii la joc pe care nu le poate 
acoperi... Secrete... Zvonuri... Minciuni... Uneltele acestei nobile 
îndeletniciri. Trei sute douăzeci de nume, și tot atâtea povestioare 
sordide, fiecare bună de zgândărit și scormonit și de împins spre noi. 
Politicale. Cu adevărat, opera preacinstitilor. 

Și atunci, de ce fac eu asta? De ce? 

Arhilectorul avea probleme mai presante. 

- Brock e încă în frunte, murmură el cu un glas monoton și acru, 
privind foile bătute de vânt, cu mâinile la spate. Are vreo cincizeci 
de voturi, mai mult sau mai puţin sigure. 

Pe cât de sigure pot fi în vremuri nesigure. 


- Isher nu e prea departe în urmă-i, cu patruzeci, patruzeci și 
ceva pe numele lui. Skald a câștigat recent câteva, din câte ne 
putem da seama. Un om neașteptat de necruţător. Aproape că ţine 
în mână delegaţia din Starikland, ceea ce-i aduce cam treizeci de 
voturi, poate, iar Barezin stă tot cam pe-acolo. După cum se prezintă 
lucrurile, ei sunt cei patru concurenți principali. 

Dar cine știe? Poate că Regele va mai trăi un an și, când va veni 
vremea votului, cu toţii ne vom fi omorât unii pe alții. La acest gând, 
Glokta fu nevoit să-și stăpânească un zâmbet. Rotonda Lorzilor, 
doldora de cadavre îmbrăcate scump, fiecare mare nobil din Uniune 
și toți cei doisprezece membri ai Consiliului Închis. Fiecare, 
înjunghiat în spate de omul de lângă el. Hidosul adevăr al guvernării... 

— Ai vorbit cu Heugen? întrebă răstit Sult. 

Goyle își smuci capul cu început de chelie, strâmbându-se spre 
Glokta cu o enervare abia stăpânită. 

— Lordul Heugen încă se mai zbate amăgindu-se că ar putea fi 
viitorul nostru rege, deși nu poate controla în niciun caz mai mult 
de o duzină de scaune. Abia dacă a avut timp să ne asculte oferta, 
atât de ocupat era să mai culeagă voturi. Poate într-o săptămână, 
două, o să-i vină mintea la cap. Atunci, ar putea fi încurajat să ni se 
alăture, dar n-aş băga mâna-n foc. Cel mai probabil, se va alia cu 
Isher. Din câte înţeleg, ăștia doi au fost dintotdeauna apropiați. 

- Bravo lor, șuieră Sult. Și cu Ingelstad cum e? 

Glokta se foi pe scaun. 

- I-am prezentat ultimatumul dumneavoastră în termeni foarte 
direcţi, Eminenţă. 

— Atunci, putem conta pe votul lui? 

Cum să-i zic...? 

- N-aș putea-o spune cu deplină certitudine. Înaltul Judecător 
Marovia a putut veni cu ameninţări aproape identice cu ale noastre, 
prin intermediul omului său, Harlen Morrow. 

- Morrow? Ăsta nu-i un lingău al lui Hoff? 

— S-ar părea că a mai urcat pe scara socială. 

Sau a coborât — depinde de punctul de vedere. 

— Am putea avea grijă de el, remarcă Goyle, cu o expresie teribil 
de neplăcută. Foarte ușor... 


— Nu! se răsti Sult. Ce tot ai, Goyle? Oricând apare o problemă, tu 
imediat vrei să faci moarte de om? Deocamdată, trebuie să 
procedăm cu grijă, să apărem ca nişte oameni rezonabili, deschişi 
negocierilor. 

Se duse la fereastră, unde piatra cea mare de la inelul funcţiei îi 
scânteie violet în razele soarelui. 

— Între timp, nimeni nu se mai gândește la treburile guvernării. 
Impozitele rămân neîncasate. Crimele trec nepedepsite. Nemernicul 
ăsta căruia i se spune Tăbăcarul, demagogul și trădătorul ăsta, 
vorbește în public prin bâlciuri, chemând la rebeliune pe faţă! Zi de 
zi, ţăranii își părăsesc fermele ca s-o ia pe calea banditismului, 
săvârşind tâlhării şi stricăciuni neștiute. Haosul se răspândește, iar 
noi nu avem puterea de a-l înăbuși. În Adua au mai rămas doar 
două regimente din Garda Regală, care abia ajung ca să păstreze 
ordinea în oraș. Cine știe dacă unul dintre nobilii noștri lorzi nu se 
va plictisi să tot aștepte și va hotărî să încerce o înhăţare prematură 
a coroanei? I-aș crede în stare! 

— Armata se va întoarce curând din Nord? se interesă Goyle. 

- Improbabil. Nerodul ăla de Mareșal Burr a pierdut trei luni 
bătând pasul pe loc lângă Dunbrec, așa că Bethod a avut timp destul 
să-şi regrupeze forțele dincolo de Șuvoiul Alb. Cine știe când o să 
termine treaba — dacă o va termina vreodată! 

Luni petrecute ca să distrugă propria noastră fortăreață. Aproape c-aș 
vrea să nu mai fi făcut atâtea eforturi construind-o. 

- Douăzeci și cinci de voturi, se încruntă Arhilectorul spre hârtiile 
foșnitoare. Douăzeci și cinci, iar Marovia are optsprezece? Abia dacă 
facem vreun progres! Pentru fiecare vot câștigat, pierdem câte unul 
în altă parte! 

Goyle se aplecă înainte în scaun. 

- Poate că, Eminenţă, a venit vremea să apelăm din nou la 
prietenul nostru de la Universitate... 

Arhilectorul scoase un şuierat furios, iar Goyle închise brusc gura. 
Glokta privi afară, pe fereastră, prefăcându-se că nu auzise nimic 
ieșit din comun. Cele șase turle dărăpănate ale Universităţii 
dominau peisajul. Dar ce ajutor ar putea cineva să găsească acolo? 
Printre dărâmături și praf, de la Adepții ăia idioţi și bătrâni? 


Sult nu-i lăsă mult timp de gândire. 

- Am să vorbesc personal cu Heugen, spuse el şi împunse o hârtie 
cu degetul. Goyle, scrie-i Lordului Guvernator Meed şi încearcă să-i 
obţii sprijinul. Glokta, aranjează o întrevedere cu Lordul Wetterlant. 
Încă n-a declarat de partea cui este. Și-acum, plecaţi de-aici, 
amândoi. 

Se întoarse dinspre hârtiile pline de secrete, fixându-l pe Glokta 
cu ochii lui albaștri și duri. 

— leşi afară de-aici și... adu-mi... voturi! 


— Ce noapte rece! strigă Copoiul. Parcă trebuia să fie vară! 

Tustrei ridicară privirile. Cel mai aproape stătea un bătrân 
cărunt, cu un chip care văzuse ceva capricii ale vremii la viaţa lui. 
Alături era un tânăr cu braţul stâng lipsă de deasupra cotului. Al 
treilea nu era mai mult decât un băietan, care stătea mai spre 
capătul cheiului, privind încruntat spre marea neguroasă. 

Copoiul se prefăcea șchiop, târându-șşi un picior în urmă, cu 
strâmbături ca de durere. Se înghesui sub felinarul ce se bălăbănea 
la capătul prăjinii, cu clopotul de alarmă alături, ridicând butelcuţa 
ca s-o vadă și ceilalți. 

Bătrânul rânji, rezemându-şi lancea de perete. 

— Aicea, lângă apă, tot mereu e frig. 

Veni și el, frecându-și palmele. 

- Bine că te-avem pe tine, să ne ţii de cald, hmm? 

- Mda. Noroc la toată lumea. 

Copoiul scoase dopul, lăsându-l să atârne la capătul sforii, ridică 
o cană și turnă. 

- N-ai de ce să te codești, nu, puștiule? 

— Cred că nici nu poate fi vorba, răspunse Copoiul, turnând mai 
departe. 

Cel cu un singur braţ fu nevoit să-și lase lancea jos când primi 
cana. Băiatul veni ultimul, măsurându-l pe Copoi cu o privire 
temătoare. Bătrânul îl înghionti cu cotul. 

— Eşti sigur că maică-ta te lasă să bei, puștiule? 

— Cui îi pasă ce zice ea? mormăi băiatul, încercând să-și strecoare 
o notă bărbătească în glasul subțire. 

Copoiul îi dădu și lui o cană. 

- Dacă poţi să ţii o lance, eşti destul de mare ca să ţii și-o stacană, 
socot. 

- Mi-s destul de mare! se răsti băiatul, înhăţând cana din mâna 
Copoiului — dar, când luă prima sorbitură, se cutremură. Copoiul își 


aminti ce rău i se făcuse și lui când băuse pentru prima oară, 
întrebându-se de ce atâta tevatură, și zâmbi pentru sine. 

Băiatul, însă, crezu că de el râdea: 

— Și tu cine ești, la urma urmei? 

Bătrânul ţistui din limbă. 

-— Nu-l băga-n seamă. E-ncă destul de tânăr ca să creadă că 
bădărănia atrage respectu. 

- N-are nica, replică Copoiul, turnându-și și el o cană, după care 
puse butelca jos pe pietre, în timp ce se gândea la ceea ce avea de 
spus în continuare, ca să fie sigur că nu făcea greșeli. Pe mine mă 
cheamă Cregg... 

Cunoscuse cândva un om numit Cregg, omorât într-o încăierare 
pe dealuri. Nu-i fusese prea simpatic şi habar n-avea de ce acum îi 
venise-n minte tocmai acel nume, dar oricare mergea la fel de bine, 
la o adică. Se plesni peste coapsă, continuând: 

- M-a-mpuns unu-n picior la Dunbrec și încă nu mi s-a vindecat 
ca lumea. Nu mai po’ să merg. Socot că s-a zis cu zilele mele de 
luptă, așa că șefu' m-a trimis aicea, să mă uit cu voi la apă. 

Privi peste mare, care se unduia scânteietor sub lună, ca o ființă 
vie. 

- Da”, oricum, nu po’ să zic că-mi pare prea rău. La drept vorbind, 
mi s-a tăbăcit pielea de-atâtea lupte. 

Ultima, măcar, nu era o minciună. 

- Ştiu cum e, răspunse Un-Singur-Braţ, plimbându-i prin faţă 
ciotul. Și pe-acolo cum mai e? 

— Merge. Aia ai Uniunii stau tot pe-afară, încercând tot felu” ca să 
treacă de ziduri, iar noi i-aşteptăm de ailaltă parte a râului. De 
săptămâni întregi o ţine tot așa. 

- Am auzit că unii băieți au trecut de partea Uniunii. Şi că era 
acolo şi Treicopaci, a murit în lupta aia. 

— Mare om, Rudd Treicopaci, replică bătrânul, mare om... 

- Mhm, dădu din cap și Copoiul. Așa era. 

- Da” am mai auzit și că acum Copoiul i-a luat locu”, continuă Un- 
Singur-Braţ. 

— Ştii sigur? 

- Aşa se zice. Mare nemernic, ăla. Unu” mare cât toate zilele. Cică 


i-a retezat unei muieri sfârcurile cu dinţii, odată, de-acolo i se trage 
porecla. 

Copoiul clipi din ochi. 

- l-auzi...! Mă rog, nu l-am văzut niciodată. 

- Și-am mai auzit că şi Sângerosul-Nouă era acolo, şopti băiatul, 
cu ochii mari, ca și cum ar fi vorbit despre o stafie. 

Ceilalți doi pufniră. 

-  Sângerosul-Nouă-i mort, băiete, și-i doresc călătorie 
sprâncenată, că al dracu’ mai era, mormăi Copoiul, cutremurându- 
se. La naiba, da’ ce prostii ți-au mai intrat în cap! 

— Aşa am auzit, atâta tot. 

Bătrânul mai trase o dușcă de grog și plescăi din buze. 

- Nu prea mai contează care unde-i. M-aștept ca Uniunea să se 
sature, după ce-și iau fortul înapoi. O să se plictisească și-o să plece- 
acasă, şi toate au să fie iar ca-nainte. Nici unu” dintre ei n-o să vină 
aici la Uffrith, oricum. 

— Nu, confirmă încântat Copoiul, aici n-au să vină. 

— Atunci, noi de ce stăm de strajă? scânci băiatul. 

Bătrânul își dădu ochii peste cap, de parcă ar fi auzit întrebarea 
de zece ori înainte, dând mereu același răspuns. 

- Fin'că așa am primit ordin, băiete. 

— Și când primeşti un ordin, fă bine și-l îndeplinește ca lumea. 

Copoiul îşi amintea că Logen îi spusese același lucru, la fel și 
Treicopaci. Acum, amândoi se întorseseră în țţărână, da’ vorba lor 
era la fel de adevărată. 

— Chiar dacă-i o treabă măruntă, sau primejdioasă, sau murdară. 
Chiar dacă-i una pe care ţi-ar veni mai bine să n-o faci. 

Fir-ar să fie, îl tăia pișarea. Mereu îi venea în asemenea momente. 

- Destul de-adevărat, încuviinţă bătrânul, zâmbind cu nasul în 
cană. Treburile tre’ să se facă. 

- Ba bine că nu. Păcat, totuși... Păreţi niște băieți destul de buni. 

Și Copoiul îşi duse mâna la spate, ca și cum s-ar fi scărpinat în 
fund. 

— Păcat? îl privi nedumerit băiatul. De ce zici că-i pă... 

În clipa aceea, Dow veni pe la spate şi-i tăie beregata. 

Aproape în același timp, mâna murdară a Ursuzului acoperi gura 


lui Un-Singur-Braţ, iar din deschizătura mantalei ieși vârful 
însângerat al unui pumnal. Copoiul se repezi înainte și-l înjunghie 
scurt pe bătrân în coaste, de trei ori. Bătrânul scoase un gâfâit şi se 
împletici, cu ochii mari și cana încă în mână, pe când din gura 
căscată îi curgeau balele. În sfârșit, căzu la pământ. 

Băiatul se târî puţin mai încolo. Își dusese o mână la gât, 
încercând să împiedice sângerarea, iar pe cealaltă o întindea spre 
prăjina unde era agăţat clopotul de alarmă. Avea ceva bărbăţie, 
socoti Copoiul, dacă se mai gândea la clopot, când era cu gâtul tăiat. 
Totuşi, nu se târâse mai mult de un pas, când Dow îl călcă pe ceafă, 
strivindu-i grumazul. 

Copoiul se strâmbă când îi auzi oasele gâtului trosnind. Nu 
meritase probabil o asemenea moarte, dar așa e la război... Mulţi 
oameni sunt uciși pe nedrept. Avuseseră de făcut o treaba, o 
făcuseră, și toţi trei erau încă vii. Nici nu se prea așteptase la 
altceva, dar tot îi lăsa un gust amar în gură. Niciodată nu-i fusese 
ușor, dar acum, ca șef, îi era mai greu ca oricând. Ciudat, cât de 
ușor e să omori oameni când ai pe cineva care să-ţi spună s-o faci... 
Grea treabă, uciderea. Mai grea decât ai crede. 

Doar dacă nu cumva te numești Dow cel Negru, desigur. Ticălosul 
ăla omora un om la fel de ușor cum se pișa. Asta-l făcea așa de al 
naibii de bun. Copoiul îl privi cum se apleca să ia de pe trupul inert 
al lui Un-Singur-Braţ mantaua, pentru a și-o pune pe umeri, după 
care rostogoli cadavrul în mare, la fel de nepăsător ca și cum ar fi 
aruncat gunoiul. 

- Tu ai două braţe, comentă Ursuzul, care avea deja pe el 
mantaua bătrânului. 

— Ce vrei să spui? întrebă Dow, privindu-se. Doar n-o să-mi tai 
brațu' ca să mă deghizez mai bine, bă idiotule! 

- Vrea să zică să ţi-l ţii ascuns. 

Copoiul îl privi pe Dow cum ștergea cu un deget murdar buza 
unei căni, după care își turnă grog și-l dădu pe gât. 

- Cum poți să bei într-un moment ca ăsta? întrebă el, în timp ce 
lua mantaua însângerată de pe trupul băiatului. 

Dow ridică din umeri, în timp ce-și mai turna o porţie. 

— Ar fi păcat să se piardă. Şi, cum ziceai: e frig. 


Pe chip i se ivi un rânjet răutăcios. 

- La naiba, da’ bine le mai zici, Copoiule. Cică, „mă cheamă 
Creg”, îl imită el, făcând doi pași șontâcăiţi. „M-au împuns în cur la 
Dunbrec!” De unde le scoţi? 

Îl plesni pe Ursuz cu dosul palmei pe umăr: 

- Mişto al dracu’, mm? E o vorbă pentru asta... cum îi zice, 
dom'le...? 

- Plauzibil, spuse Ursuzul. 

Ochii lui Dow se luminară. 

- Plauzibil. Așa ești tu, Copoiule. Eşti un nemernic plauzibil al 
dracu. Jur c-ai fi putut să le zici şi că erai Skarling Fărăglugă-n 
carne și oase, și tot te-ar fi crezut. Nu ştiu cum de nu te pufneşte 
râsu”. 

Copoiului nu-i prea venea să râdă. Nu-i plăcea să se uite la cele 
două cadavre căzute pe pietre. Îl tot muncea grija că băiatul avea să 
răcească fără manta. O prostie, dacă stătea să se gândească, de 
vreme ce zăcea într-o baltă de sânge, la un pas distanţă. 

- Lasă asta, mormăi el. Aruncaţi-i pe ăştia doi și treceţi lângă 
poartă. Nu știm când au s-apară alții. 

- Că chiar așa, șefu”, că chiar așa, cum zici matale. 

Dow îi împinse pe cei doi în apă, apoi desprinse limba clopotului 
de alarmă şi o aruncă şi pe aceea în mare, pentru siguranţă. 

— Păcat, zise Ursuzul. 

— De ce? 

— De clopot. 

Dow clipi din ochi. 

- Păcat de clopot, auzi la el! Te-a apucat vorbăria, așa deodată, și 
ştii ceva? Cred că-nainte-mi plăcea mai mult de tine. Păcat de 
clopot? Ţi-ai pierdut minţile, băiete? 

Ursuzul ridică din umeri. 

— Ăia din sud ar avea nevoie de unv’, când ajung aici. 

— Atunci n-au decât să se-arunce dracu-n apă după el, ce, nu pot? 

Și Dow înhăță lancea lui Un-Singur-Braţ, pornind spre poarta 
deschisă, cu pași mari și cu mâna vârâtă în mantaua furată, 
bombănind pentru sine: 

- Păcat de clopot... băga-mi-aș picioarele... 


Copoiul se înălță pe vârfuri și desprinse felinarul, îl ridică, 
întorcându-se cu fața spre mare, apoi ridică o latură a mantalei ca 
să-l acopere, coborându-l din nou. Îl ridică, îl coborî iar — și încă o 
dată, după care îl agăţă la loc pe prăjină. Flăcăruia care pâlpâia 
înăuntru în acele momente părea prea mică pentru a le încălzi 
speranţele. O lucire care abia se putea vedea peste apă, dar alta nu 
aveau. 

Se aștepta ca mereu să meargă ceva prost, să izbucnească 
hărmălaia în oraș, cinci duzini de carli să năvălească pe poarta 
deschisă și să-i omoare pe toţi trei, așa cum meritau. Numai la acest 
gând, și îi plesnea bășica. Totuși, nu venea nimeni. Niciun sunet nu 
se auzea, numai scârțâitul clopotului gol pe prăjină și plescăitul 
valurilor reci pe lemn și pietre. Totul mergea întocmai cum 
plănuiseră. 

Din întuneric apăru lunecând prima barcă. La provă stătea Fior, 
rânjind. Zece carli, înghesuiți în spatele lui, vâsleau cu mare grijă. 
Chipurile lor albe erau încordate, scrâșnind din dinţi în efortul de a 
păstra tăcerea. Cu toate acestea, fiecare zgomot metalic sau lemnos 
făcea nervii Copoiului să tresară. 

Când barca se apropie, Fior şi băieţii lui agăţară câţiva săculeți cu 
paie peste bord, pentru ca lemnul să nu se frece de pietre. 
Stabiliseră totul în urmă cu o săptămână. Azvârliră frânghii, iar 
Copoiul și Ursuzul le prinseră, pentru a trage barca la chei, ca s-o 
lege. Copoiul îl privi pe Dow, care stătea nemișcat, sprijinit de zid 
lângă poartă, și clătină încet din cap, semn că din oraș nu se auzea 
nicio mişcare. Apoi, Fior urcă treptele, lin și fără zgomot, după care 
se ghemui în întuneric. 

- Bine lucrat, şefule, şopti el, cu un zâmbet larg. Bine și frumos. 

- O s-avem timp să ne batem pe umeri mai târziu. Legaţi și 
celelalte bărci. 

— Că bine zici. 

Se apropiau și altele, tot cu carli şi saci de paie. Băieţii lui Fior le 
traseră la mal, iar oamenii începură să urce pe chei. Tot felul de 
indivizi care veniseră în ultimele câteva săptămâni. Oameni cărora 
nu le plăcea felul nou de a lucra al lui Bethod. Curând, lângă apă se 
adunase o mulțime destul de numeroasă. Erau atât de mulţi, încât 


Copoiului nu-i venea să creadă că nu-i vedea nimeni. 

Se adunară în grupuri, așa cum stabiliseră, fiecare cu câte un șef 
şi o misiune dinainte hotărâtă. Doi băieţi cunoșteau orașul Uffrith și- 
i desenaseră planul pe pământ, așa cum obișnuia să facă Treicopaci. 
Copoiul îi pusese pe toți să-l memoreze. Zâmbi, gândindu-se câte 
mofturi făcuse Dow cel Negru, dar acum vedeau că meritase. Se 
ascunse lângă poartă, iar oamenii începură să treacă prin faţa lui, 
grupuri-grupuri tăcute, în întuneric. 

Tul veni primul, cu o duzină de carli în urma lui. 

- În regulă, Capdetunet, spuse Copoiul, voi luați poarta 
principală. 

— ’nțeles, făcu Tul. 

- Cea mai importantă treabă din toate, așa că-ncercaţi s-o faceți 
fără zgomot. 

— Fără, s-a consemnat. 

— Atunci, noroc, Tul. 

- N-o s-avem nevoie. 

Și uriașul porni grăbit pe străzile întunecoase, cu detașamentul 
după el. 

- Tichie Roșie, tu iei turnul de lângă puț și zidurile din spate. 

— P-alea le iau. 

- Fior, tu și băieţii tăi staţi de veghe în piața orașului. 

- Cum veghează bufnița, șefule. 

Și tot așa, treceau pe rând, intrând pe poartă spre străzile 
cufundate în beznă, fără să facă mai mult zgomot decât vântul pe 
mare și valurile la chei. Copoiul îi dădea fiecărui grup câte o 
misiune și-i trimitea pe toți mai departe, cu o bătaie pe umăr. Dow 
veni ultimul, însoțit de câțiva oameni cu priviri hotărâte. 

- Dow, tu iei sala căpeteniei. Stivuiești nişte lemne, cum am spus, 
dar nu le dai foc, m-auzi? Nu omori pe nimeni dacă nu e nevoie. Nu 
încă. 

— Nu încă, merge și așa. 

- Şi, Dow... se întoarse iar Copoiul spre el. Nici să nu te-apuci să 
superi vreo femeie. 

- Da” ce crezi c-oi fi? replică Dow, cu dinţii lucindu-i în întuneric. 
Vreun soi de animal? 


Și cu asta, terminară. Mai erau doar el și Ursuzul și alți câțiva 
care să stea de strajă lângă apă. 

— Hm, făcu Ursuzul, dând încet din cap. 

De la unul ca el, asta era într-adevăr o laudă însemnată. 

Copoiul arătă spre prăjină. 

- Ia clopotul ăla de-acolo! Poate să ne fie de folos, la urma urmei. 


Pe sufletele morţilor, dar tot făcea zgomot! Copoiul fu nevoit să 
închidă pe jumătate ochii, cu tot brațul tremurându-i, în timp ce 
lovea clopotul cu mânerul pumnalului. Nu se simţea deloc comod 
printre toate acele clădiri, înghesuit între ziduri și garduri. Nu 
petrecuse prea mult timp în orașe, la viaţa lui, iar atâta cât stătuse, 
nu fusese prea plăcut. Fie dădea foc și distrugea, după câte un 
asediu, fie zăcea în temniţele lui Bethod, aşteptându-și moartea. 

Clipind din ochi, se uită în jur la învălmășeala de acoperișuri din 
ardezie, ziduri vechi de piatră cenușie, lemn înnegrit, tencuială 
murdară, toate umezite de ploaia măruntă. Părea un mod de viață 
ciudat, să dormi într-o cutie, să te trezeşti zi de zi numai în același 
loc. Simplul gând îl neliniștea, ca şi cum clopotul ăla nu l-ar fi făcut 
deja să fie destul de nervos. Își drese glasul și puse clopotul pe 
caldarâm, lângă el. Apoi, rămase pe loc, în așteptare, cu o mână pe 
garda sabiei, într-o atitudine pe care o spera serioasă. 

De pe o stradă se auzi un lipăit de pași, și o fetiță alergă în piață. 
Rămase cu gura căscată când îi văzu stând acolo, un grup de 
oameni, toți bărboși și înarmaţi, cu Tul Duru în mijloc. Probabil că 
niciodată nu mai văzuse un om atât de înalt. Se răsuci brusc să fugă 
înapoi, aproape alunecând pe caldarâmul ud. Apoi, îl văzu pe Ursuz 
așezat pe o stivă de lemne, chiar în spatele ei, cu spatele sprijinit de 
zid și sabia pe genunchi, și împietri. 

- Nu face nimic, fato, mârâi Dow. Po’ să stai aicea unde eşti. 

Veneau și alții, intrând grăbiţi în piaţă de peste tot, și toți făceau 
aceleași mutre șocate la vederea Copoiului și a flăcăilor lui care 
stăteau în așteptare. Femei şi băieți, mai ales, şi vreo doi bătrâni. 
Treziţi din somn de clopot, încă pe jumătate adormiţi, cu feţele 
umflate și ochii roșii, cu hainele în neorânduială, înarmaţi cu ce 
găsiseră la îndemână. Un băiat ţinea un satâr de carne. Un bătrân 


adus de spate avea o sabie ce părea şi mai bătrână decât el. O fată 
din fruntea celorlalți, cu o furcă şi o claie de păr negru, avea pe față 
o expresie care Copoiului îi amintea de Shari: dură și gânditoare, 
așa cum obișnuia să se uite la el înainte de a începe să se culce 
împreună. Copoiul îi privi încruntat picioarele desculțe și murdare, 
sperând să nu fie nevoit s-o ucidă. 

O spaimă zdravănă ar fi fost cea mai bună cale de a rezolva totul 
repede și ușor. Prin urmare, Copoiul încercă să li se adreseze ca un 
om de temut, nu ca unul care făcea pe el. Așa cum ar fi vorbit 
Logen. Sau, poate, i-ar fi speriat mai rău decât era nevoie. Ca 
Treicopaci, atunci. Aspru, dar deschis, dorind ceea ce era mai bine 
pentru toată lumea. 

— Căpetenia-i printre voi? mârâi el. 

- Io-s ăla, croncăni bătrânul cu sabia, al cărui chip se fleșcăise de 
uimire să găsească atâţia străini înarmaţi în mijlocul orașului său. 
Mă cheamă Brass. Tu cine naiba oi fi? 

— Sunt Copoiul, el e Harding Ursuzul, iar ăsta mare e Tul Duru 
Capdetunet. 

Câteva perechi de ochi se măriră, dinspre oameni se auziră 
şușoteli. Se părea că mai auziseră numele acelea. 

— Suntem aici cu cinci sute de carli, iar în noaptea asta v-am 
cucerit orașul. 

Câteva exclamațţii și scâncete, la auzul acestor cuvinte. De fapt, 
erau mai degrabă vreo două sute, dar n-avea niciun rost să le spună. 
Le-ar fi putut veni ideea că merita să lupte, iar Copoiul n-avea chef 
să înjunghie femei sau să fie înjunghiat de vreuna. 

- Mai sunt destui de-ai noștri, prin jur, iar străjerii voştri sunt toți 
legaţi fedeleş — adică, ăia pe care n-a fost nevoie să-i omorâm. Unii 
din flăcăii mei, și-ar trebui să știți că vorbesc despre Dow cel 
Negru... 

— Ăsta-s io! preciză Dow cu rânjetul lui răutăcios, iar câțiva 
oameni se retraseră cu teamă din preajma lui, de parcă li s-ar fi spus 
că era dracul în persoană. 

— ... Ei bine, ar fi vrut să vă dăm foc la case imediat și să omorâm 
vreo câţiva. Să facem așa cum obișnuiam când l-aveam în frunte pe 
Sângerosul-Nouă, pricepeţi ce vreau să zic? 


Un copil din mulțime începu să plângă încet, cu smiorcăieli 
mucoase. Băiatul cu satârul de carne se uita în jur, tremurând, iar 
fata brunetă strângea și mai tare coada furcii, clipind din ochi. Da, 
prinseseră ideea. 

- Da’ m-am gândit să vă dau cinstit o șansă să vă predaţi, de 
vreme ce oraşu-i plin de femei și copii și cine mai e pe-aici. Eu cu 
Bethod am treabă, nu cu voi. Uniunea vrea să folosească orașul ăsta 
ca port, s-aducă oameni și provizii și ce-o mai fi. Vor ajunge aici 
într-o oră, cu corăbiile. O mulțime. Așa o să meargă treaba, orice-ați 
zice voi. Cred c-ați înțeles c-o putem face şi cu vărsare de sânge, 
dacă aşa vreţi. Morţii știu c-am avut cu cine să ne facem încălzirea. 
Sau puteți să predați armele, dacă le-aveţi, și-o să ne-nțelegem ca 
oamenii, frumos și... cum era cuvântul ăla? 

— Civilizat, îi aminti Ursuzul. 

— Așa. Civilizat. Ei, ce ziceţi? 

Bătrânul îşi atinse sabia, mai degrabă pentru a se rezema în ea 
decât ca s-o ridice. Privi în sus spre ziduri, de unde se uitau la ei 
câţiva carli, și umerii i se înmuiară. 

- Ne-aţi luat ca din oală, pare-se. Copoiul, 'ai? Mereu am auzit că 
ești un nemernic mintos. Oricum, n-au mai rămas prea mulți care 
să-ți ţină piept. Bethod i-a luat pe toţi care puteau să mânuiască 
sabia și scutu-n același timp. 

Întoarse capul spre mulțimea amărâtă din spatele lui. 

- Pe femei o să le lăsaţi în pace? 

— O să le lăsăm în pace. 

— Adică p-alea care vor să fie lăsate-n pace, preciză Dow, 
hlizindu-se spre fata cu furca. 

— Le lăsăm în pace, repetă Copoiul, privindu-l aspru. O să am eu 
grijă. 

- Bine, atunci, oftă bătrânul, foindu-se în loc și strâmbându-se, 
când îngenunche să-şi arunce arma ruginită la picioarele Copoiului. 
Eşti un om mai de treabă decât Bethod, din parte-mi. Cred că s-ar 
cădea să-ți mulțumim pentru milostivire, dacă te-oi ţine de cuvânt. 

— Hm. 

Copoiul nu se simțea prea milostiv. Se îndoia că omul pe care-l 
omorâse pe chei i-ar fi mulțumit, sau cel cu un singur braţ, 


înjunghiat pe la spate, sau băiatul cu beregata tăiată, căruia-i fusese 
răpită întreaga viaţă. 

Unul câte unul, ceilalți oameni din mulţime veniră în față, iar 
armele, dacă se puteau numi așa, căzură pe rând grămadă. Un 
morman de unelte ruginite și alte vechituri. Băiatul sosi ultimul și-și 
lăsă satârul să cadă zăngănind peste celelalte, îl privi speriat pe Dow 
cel Negru, apoi reveni grăbit la ceilalți şi apucă strâns mâna fetei 
brunete. 

Rămaseră acolo, o adunătură cu ochii holbaţi, iar Copoiul 
aproape că le putea simţi mirosul fricii. Se aşteptau ca Dow și carlii 
să se-apuce să-i măcelărească pe loc. Așteptau să fie mânațţi într-o 
casă, închiși înăuntru și arşi de vii. Copoiul mai văzuse asemenea 
lucruri, așa că nu le găsea nicio vină acelor amărâţi, în timp ce 
stăteau buluciți ca oile pe câmp, iarna. Și el ar fi făcut la fel. 

- În regulă! lătră el. Asta a fost! Înapoi la casele voastre sau unde- 
o fi. Uniunea va fi aici înainte de amiază, şi n-ar strica să găsească 
străzile goale. 

Clipiră din ochi spre el, și spre Tul, și spre Dow cel Negru, și unii 
la alţii. Înghiţeau în sec, tremurau și murmurau mulțumiri către 
sufletele morţilor. Încet, se despărțiră și se împrăștiară, fiecare 
văzându-și de drum. În viață — spre marea ușurare a tuturor. 

- Bună treabă, șefu', îi spuse Tul la ureche Copoiului. Nici lui 
Treicopaci nu i-ar fi ieșit mai bine. 

Dow li se alătură și el, în partea cealaltă. 

- Da'-n chestia femeilor, totuși, dacă e să-mi ceri părerea... 

— Nu ţi-o cer, i-o reteză Copoiul. 

- Pe fiul meu l-aţi văzut? 

În piață rămăsese o femeie care încă nu se îndura să plece acasă. 
Mergea de la un om la altul, cu lacrimi în ochi și faţa descompusă 
de îngrijorare. Copoiul lăsă capul în piept, uitându-se în altă parte. 

— Fiul meu, era de gardă, jos lângă apă! L-aţi văzut? 

Îl trase de haină, întrebând cu o voce frântă și bolborosită. 

— Vă rog, unde-i fiul meu? 

- Crezi că știu pe unde umblă fiecare? se răsti Copoiul spre fața ei 
înlăcrimată. 

Şi se îndepărtă cu pas întins, ca și cum l-ar fi așteptat o mulțime 


de treburi importante. În tot acel timp, își spunea: „Eşti un laș, 
Copoiule. Un laș nenorocit. Halal erou, să le faci figura unei ciurde 
de femei, bătrâni şi copii.” 

Să fii şef... Nu-i deloc ușor. 


Această treabă nobilă 


Șanțul cel mare fusese golit de apă la începutul asediului, lăsând 
în urmă doar o groapă prelungă, plină de nămol negru. La capătul 
opus al podului mobil, patru soldaţi lucrau lângă o căruţă, târând 
leșuri pe mal și aruncându-le de-a rostogolul până la fund. Erau 
cadavrele ultimilor apărători, spintecate şi arse, mânjite de sânge și 
noroi. Oameni sălbatici, de dincolo de râul Crinna, departe înspre 
răsărit, cu bărbi și plete încâlcite. Trupurile lor inerte păreau să se fi 
scofâlcit jalnic după trei luni petrecute dincolo de zidurile cetăţii 
Dunbrec, suferind de foame. Nici nu mai arătau a oameni. Lui West 
îi era greu să savureze victoria, la vederea unor făpturi atât de 
chinuite. 

- Mai mare rușinea, mormăi Jalenhorm, după ce au luptat atât de 
vitejeşte. Să sfârșească așa... 

West se uită la un alt hoit în zdrenţe care aluneca în josul 
malului, până la maldărul de membre din noroi. 

— Aşa se termină cele mai multe asedii. Mai ales pentru cei bravi. 
Vor fi îngropaţi acolo, în clisă, după care șanțul se va umple din 
nou. Apele Șuvoiului Alb au să se reverse peste ele, și tot curajul lor, 
sau lipsa lui, n-o să mai însemne nimic. 

Fortăreaţa Dunbrec se înălța în spatele celor doi ofițeri care 
treceau podul, contururile negre ale zidurilor și turnurilor arătând 
ca niște spărturi imense și golașe în cerul de un alburiu apăsător. 
Câteva păsări cu penaj zdrenţuit dădeau târcoale pe deasupra. Altele 
croncăneau de pe meterezele brăzdate de zgârieturi. 

Oamenii generalului Kroy avuseseră nevoie de o lună ca să 
parcurgă același drum, fiind respinși sângeros de mai multe ori, 
pentru ca în cele din urmă să răzbească prin porțile acelea masive, 
sub o ploaie de săgeți, pietre şi apă clocotită. Încă o săptămână de 
măcel în strânsoarea zidurilor, pentru a forţa trecerea prin tunel 
până la a doua poartă, doborâtă cu securi și flăcări, până ocupaseră 
în sfârşit zidul împrejmuitor. Apărătorii avuseseră de partea lor 


toate avantajele. Cetatea era construită cu grijă, anume în acest 
scop. 

Iar după trecerea dincolo de poartă, problemele lor abia acum 
începuseră. Zidul interior era de două ori mai înalt și mai gros decât 
cel din afară, dominând toate pasarelele. Nimic nu-i adăpostise de 
proiectilele din cele șase turnuri monstruoase. 

Pentru a cuceri acel al doilea zid, oamenii lui Kroy încercaseră 
toate strategiile din manualul de asediu. Lucraseră cu târnăcopul și 
ranga, dar zidăria avea cinci pași grosime la bază. Se chinuiseră să 
sape pe dedesubt, însă pământul din jurul fortăreței era îmbibat de 
apă, iar dedesubt se afla stânca solidă a Engliei. Bombardaseră 
fortificațiile cu catapulte, care abia dacă zgâriaseră bastioanele 
solide. Veniseră cu scări de asalt, iar și iar, în grupuri și valuri, 
noaptea prin surprindere sau cu îndrăzneală pe timp de zi, și după 
fiecare încercare eșuată forțele răzleţite ale Uniunii dăduseră 
îndărăt, rănite, fie pe întuneric, fie pe lumină, trăgându-şi solemn 
morţii înapoi. Apoi, în cele din urmă, încercaseră să se înțeleagă cu 
neîmblânziții apărători, prin mijlocirea unui tălmaci nordic, iar 
peste nefericit se abătuse o ploaie de pământ. 

Până la urmă, numai norocul îi ajutase. După ce observaseră 
mișcările gărzilor, un sergent cutezător își încercase norocul cu o 
ancoră, la adăpostul întunericului. Se cățărase pe frânghie, urmat de 
încă o duzină de oameni curajoși. Îi luaseră pe apărători prin 
surprindere, ucigând câţiva şi ocupând turnul porţii. Totul durase 
zece minute, costând Uniunea doar o viaţă. După părerea lui West, 
era o ironie pe măsură aceea că, după ce încercase pe toate căile 
ocolitoare, fiind respinsă sângeros, armata Uniunii intrase în 
fortăreaţa interioară pe poarta din față deschisă. 

Acum, lângă arcada aceea stătea îndoit de mijloc un soldat, 
vărsând zgomotos pe pietrele pătate de sânge. West trecu pe lângă 
el, cam nemulțumit, cu ecoul cizmelor răsunând prin tunelul 
prelung, şi ieşi în curtea largă din mijlocul cetăţii. Avea formă de 
hexagon regulat, reproducând conturul zidurilor interioare și 
exterioare, în cadrul aceluiași model perfect simetric. West se 
îndoia, totuși, că arhitecţilor le-ar fi plăcut să vadă în ce halo 
lăsaseră nordicii. 


Într-o latură a curţii se afla o clădire lungă de lemn, probabil un 
grajd, care luase foc în timpul atacului, astfel că acum nu mai era 
decât o grămadă de bârne calcinate, cu jarul încă scânteind. Cei care 
făceau curăţenie aveau prea multă treabă dincolo de ziduri, iar 
pământul era încă acoperit cu arme risipite și cadavre învălmășite. 
Morţii Uniunii fuseseră rânduiţi lângă un colț și acoperiţi cu pături. 
Nordicii zăceau în toate poziţiile, pe spate sau pe burtă, ghemuiți 
sau întinși pe locul unde căzuseră. Sub trupuri, dalele de piatră 
păstrau crestături adânci, și nu numai de pe urma stricăciunilor 
celor trei luni de asediu. În piatră fusese dăltuit un cerc mare, cu 
alte cercuri mai mici înăuntru, printre care se vedea o alcătuire 
complicată de semne și simboluri stranii. Lui West nu-i plăcea deloc 
cum arătau. Mai rău, simţea din ce în ce mai tare duhoarea 
scârboasă ce domnea peste tot, mai sufocantă chiar și decât mirosul 
de lemn ars. 

- Ce-o fi cu mirosul ăsta? mormăi Jalenhorm, acoperindu-și gura 
cu o mână. 

Un sergent din apropiere îl auzi. 

- Se pare că amicilor noștri nordici le-a venit cheful să decoreze 
cetatea, spuse el, arătând undeva sus, iar West urmări cu privirea 
direcţia degetului înmănușat. 

Erau atât de descompuse, încât avu nevoie de câteva clipe ca să-și 
dea seama că se uita la rămășițe umane. Fuseseră răstigniți cu 
membrele desfăcute pe zidurile dinspre interior ale turnurilor, la 
mare înălțime deasupra clădirilor din jurul curţii. Din burți le 
atârnau măruntaiele descompuse, roind de muște. Tăiaţi cu Crucea 
Însângerată, cum ar fi spus nordicii. Fâşii-fâșii din uniformele viu 
colorate ale Uniunii încă se mai zăreau pe ici, pe colo, fluturând în 
vânt printre grămezile de carne putredă. 

Era clar că stăteau de ceva timp ţintuiţi acolo. Cu siguranţă, de 
dinainte să se fi pornit asediul. Poate chiar de când fortăreața căzuse 
prima oară în mâinile nordicilor. Leșurile apărătorilor de la început, 
crucificate acolo, în descompunere, atâtea și atâtea luni... Trei 
păreau să nu mai aibă capete. Probabil însoţiseră cele trei daruri 
trimise Mareșalului Burr, cu atâta timp în urmă. West se pomeni 
întrebându-se, fără niciun rost, dacă vreunul dintre ei mai fusese viu 


în momentul răstignirii. În gură i se aduna scuipatul, iar bâzâitul 
muștelor părea, dintr-odată, grețos de puternic. 

Jalenhorm se făcuse palid ca un mort. Nu scotea o vorbă. Nu era 
nimic de zis. 

- Ce s-a întâmplat aici? murmură West, printre dinţi, vorbind mai 
mult de unul singur. 

— Păi, domnule, credem că sperau să le vină ajutoare, rânji 
sergentul, care era clar că avea un stomac foarte tare. De la niscaiva 
zei neprietenoși, am zice. Da’ se pare c-acolo jos nimeni nu-i asculta, 
hmm? 

West se încruntă spre însemnele scrijelite pe pietre. 

- Faceţi curat! se răsti el. Smulgeţi steagurile și puneţi altele în 
locul lor, dacă trebuie. 

Ochii i se abătură spre cadavrele descompuse de deasupra și simți 
un nod dureros în stomac. 

- Şi oferiţi o răsplată de zece mărci omului pe care-l țin foalele să 
se urce-acolo și să dea jos morții. 

— Zece mărci, domnule? Ia adă-ncoa' scara aia! 

West se întoarse și porni spre porţile deschise ale fortăreței 
Dunbrec, ţinându-și respirația, cu nădejdea ca niciodată să nu mai 
aibă ocazia de a vizita acel loc. Știa, însă, că avea să se întoarcă. Fie 
și numai în vise. 


Discuţiile cu Poulder și Kroy fuseseră mai mult decât suficiente 
pentru a-i îmbolnăvi chiar și pe cei mai sănătoşi dintre oameni, iar 
Lordul Mareșal Burr nu făcea parte în niciun caz din această 
categorie. Comandantul armatelor din Englia ale Maiestăţii Sale era 
la fel de prăpădit cum fuseseră apărătorii de la Dunbrec, cu 
uniforma sa simplă atârnând larg pe trup, în timp ce pielea palidă, 
întinsă peste oase, îi părea prea subțiată. În doar douăsprezece 
săptămâni, îmbătrânise cu tot atâția ani. Mâinile și buzele îi 
tremurau, nu putea sta în picioare mult timp, iar de călărit nu mai 
era deloc în stare. Din când în când, se strâmba și se înfiora ca și 
cum l-ar fi străbătut junghiuri nevăzute. West nici nu știa cum mai 
putea să se ţină pe picioare, dar reușea cumva, câte paisprezece ore 
pe zi şi chiar mai mult. Își făcea datoria cu toată sârguinţa lui din 


trecut. Atâta numai că, acum, datoria părea să-l devoreze bucată cu 
bucată. 

Burr privea încruntat harta cea mare a regiunii de frontieră, cu 
mâinile pe burtă. Șuvoiul Alb apărea ca o linie albastră, șerpuind pe 
mijloc, iar cetatea Dunbrec era reprezentată printr-un hexagon 
negru, însoţit de o inscripţie cu înflorituri. La stânga sa, Uniunea. La 
dreapta, Nordul. 

- Așadar, croncăni el, apoi tuși și-și drese glasul. Fortăreaţa e din 
nou în mâinile noastre. 

Generalul Kroy dădu din cap, ţeapăn. 

— În sfârșit, adăugă și Poulder, printre dinți. 

Cei doi generali păreau să-i considere pe Bethod și pe nordici ca 
pe o diversiune minoră, pe lângă adevăratul dușman: fiecare faţă de 
celălalt. 

Kroy se zbârli în mijlocul statului său major care boscorodea în 
jur ca un stol de ciori furioase. 

- Fortăreața Dunbrec a fost planificată de cei mai buni arhitecți 
militari ai Uniunii, iar pentru construcţia ei nu s-a cruțat nicio 
cheltuială! N-a fost deloc ușor să fie capturată! 

- Desigur, desigur, mârâi Burr, străduindu-se să abată discuţia de 
la subiect. Greu al dracului... Avem idee cum or fi reuşit nordicii? 

- Nici unul n-a scăpat cu viaţă ca să ne spună ce vicleșuguri au 
folosit, domnule. Au luptat până la moarte, toți ca unul. Ultimii 
rămași s-au baricadat în grajd şi i-au dat foc. 

Burr aruncă o privire spre West și clătină încet din cap. 

- Cum să poți înţelege un inamic ca ăsta? În ce stare e acum 
cetatea? 

- Șanțul a fost golit de apă, turnul porţii exterioare e parţial 
distrus, zidul interior a suferit stricăciuni considerabile. Apărătorii 
au dărâmat câteva clădiri ca să aibă lemne de foc şi pietre pe care să 
le arunce de pe ziduri, iar pe celelalte le-au lăsat în... 

Kroy își mișcă buzele în gol, căutându-și cuvintele potrivite. 

- ... Într-o stare foarte proastă. Reparaţiile vor dura câteva 
săptămâni. 

- Hmm... se frecă Burr pe burtă, nemulțumit. Consiliul Închis 
insistă să traversăm Șuvoiul Alb, spre Nord, cât se poate de repede, 


şi să ne luăm la luptă cu dușmanul. Populaţia agitată să primească 
veşti bune și așa mai departe... 

- Capturarea Uffrithului ne-a întărit mult poziţia, interveni 
Poulder, cu un zâmbet peste poate de fudul. Am câștigat dintr-o 
lovitură unul dintre cele mai bune porturi ale Nordului, situat într-o 
poziţie ideală ca să ne aprovizionăm forțele în timp ce înaintează pe 
teritoriul inamic. Înainte, totul trebuia să străbată Englia cât e de 
lungă, cu căruțele, pe drumuri proaste și pe vreme urâtă. Acum, 
putem transporta proviziile și întăririle cu corăbiile, aproape direct 
pe front! Și am rezolvat totul fără să pierdem un singur om! 

West n-avea de gând să-l lase să-și aroge meritul acestei fapte. 

— Categoric, murmură el cu un glas monoton, lipsit de orice 
emoție. Aliaţii noștri nordici s-au dovedit din nou neprețuiți. 

Oamenii în vestoane roșii ai lui Poulder se încruntară, 
bombănind. 

— Au jucat și ei un rol, fu generalul nevoit să recunoască. 

- Șeful lor, Copoiul, ne-a fost alături cu planul inițial, punându-l 
în aplicare el însuși, cu oamenii lui, și v-a dat orașul pe mână, cu 
porţile deschise și locuitorii supuși. Așa am înțeles c-a fost. 

Poulder se încruntă furios spre Kroy, care acum își îngădui cel 
mai subțire zâmbet. 

- Oamenii mei au pus stăpânire pe oraș și deja adună provizii pe 
termen lung! Am luat inamicul prin învăluire și l-am silit să se 
retragă spre Carleon! Cu siguranță, colonele West, despre asta e 
vorba aici, și nu despre cine ce anume a făcut. 

— Într-adevăr! interveni Burr, gesticulând cu mâna sa mare. 
Amândoi ați adus servicii importante ţării. Acum, însă, trebuie să ne 
pregătim pentru succesele viitoare. Generale Kroy, aranjează să 
rămână în urmă grupuri de lucru, ca să termine reparaţiile de la 
Dunbrec, și un regiment de soldați pentru apărare. Cu un 
comandant care știe meserie, te rog. Ar fi jenant, ca să nu spun 
altfel, dacă pierdem fortăreaţa și a doua oară. 

- N-o să se facă nicio greşeală, scrâșni Kroy spre Poulder, de-asta 
poți fi sigur. 

- Restul armatei poate traversa Şuvoiul Alb, ca să se regrupeze pe 
malul celălalt. Apoi, putem începe înaintarea la est și nord, spre 


Carleon, folosind portul Uffrith ca să ne aducem proviziile. Am 
alungat inamicul din Englia. Acum trebuie să forțăm înaintarea și 
să-l îngenunchem pe Bethod. 

Și mareșalul își răsuci demonstrativ pumnul greu în palma 
celeilalte mâini. 

- Divizia mea va fi dincolo de râu până mâine-seară, șuieră 
Poulder spre Kroy, și în cea mai deplină ordine! 

Burr se strâmbă. 

- Trebuie să ne mișcăm cu grijă, orice-ar zice Consiliul Închis. 
Ultima oară când o armată a Uniunii a traversat Şuvoiul Alb a fost 
pe vremea invaziei Regelui Casamir în Nord. Nu e nevoie să vă mai 
reamintesc că a fost nevoit să se retragă, cam în dezordine. Bethod 
ne-a mai luat pe nepregătite, iar când revine pe teritoriul lui e cu 
atât mai puternic. Trebuie să cooperăm. Asta nu-i o întrecere, 
domnilor. 

Cei doi generali se luară imediat la întrecere, care să-i dea 
dreptate mai abitir. West oftă prelung, frecându-și rădăcina nasului. 


Omul cel nou 


— Și, astfel, ne întoarcem... 

Bayaz privea încruntat spre oraş: o semilună albă strălucitoare se 
arcuia în jurul golfului scânteietor. Încet, dar sigur, se apropia tot 
mai mult, întinzându-și laturile pentru a-l învălui pe Jezal în 
îmbrăţișarea lor primitoare. Detaliile deveneau tot mai clare, printre 
case răsăreau parcuri verzi, turle albe se înălțau din mulțimea 
clădirilor. Putea să vadă zidurile înalte ale Agriontului, cu cupolele 
reflectând lumina soarelui. Casa Creatorului le domina pe toate 
celelalte, însă nici chiar acea construcţie impresionantă nu părea să 
inspire, cumva, căldură și siguranţă. 

Era acasă. Supraviețuise. Părea să fi trecut o sută de ani de când 
stătuse la pupa unei corăbii asemănătoare, singur şi nefericit, 
privind Adua cum se pierdea cu tristeţe în depărtare. Peste valurile 
tumultuoase, plesnetele pânzelor și ţipetele păsărilor, începea să 
distingă vuietul îndepărtat al orașului. Suna ca o muzică, cea mai 
minunată muzică pe care o auzise de când se știa. Închise ochii și 
trase aerul adânc pe nări. Izul sărat de putreziciune al golfului era 
dulce ca mierea pe limba lui. 

- Să înţeleg că ţi-a plăcut călătoria, așadar, căpitane? întrebă 
Bayaz, cu o ironie apăsată. 

Jezal nu putu decât să zâmbească. 

— Îmi place sfârșitul ei. 

- N-ai de ce să fii amărât, interveni și Fratele Picior-Lung. Uneori, 
o călătorie grea nu-și arată pe deplin roadele decât la mult timp 
după întoarcere. Încercările sunt scurte, dar înțelepciunea dobândită 
din ele durează o viaţă de om! 

- Hmm... îşi răsfrânse buza Întâiul dintre Magi. Călătoriile le 
aduc înțelepciune numai celor înţelepţi. Pe neînvăţaţi îi fac mai 
neștiutori decât oricând. Meştere Nouădegete! Eşti hotărât să te 
întorci în Nord? 

Logen își luă un moment ochii dinspre apă. 


— N-am niciun motiv să rămân aici. 

Aruncă o privire piezișă spre Ferro, care i-o întoarse sfidător. 

- De ce te uiţi la mine? 

Logen clătină din cap. 

- Ştii ceva? Habar n-am, naibii. 

Dacă între ei fusese vreodată ceva măcar vag asemănător cu o 
relaţie amoroasă, acum părea să se fi prăbuşit ireparabil într-o 
antipatie posomorâtă. 

- Ei, spuse Bayaz, înălțând din sprâncene, dacă ești hotărât... 

Îi întinse nordicului mâna, iar Jezal îi privi cum şi le strângeau. 

- Să-i dai lui Bethod un șut și din partea mea, când l-oi avea sub 
cizmă. 

- Aşa voi face — doar dacă n-ajung eu sub a lui. 

- Niciodată nu-i uşor să dai picioare-n sus. Îţi mulţumesc pentru 
ajutor și pentru bunele maniere. Poate-ai să-mi mai fi oaspete, într-o 
zi, la bibliotecă. O să privim lacul și vom râde de măreţele noastre 
aventuri în Lumea de la Apus. 

— Așa sper și eu. 

Logen, însă, nu părea să aibă chef de râs, și nici prea mari 
speranţe. Arăta ca un om căruia nu i-a mai rămas nimic de ales. 

În tăcere, Jezal privi cum parâmele erau aruncate pe chei și 
legate strâns, după care schela prelungă fu întinsă scârțâind și se 
rezemă pe pietre. Bayaz îi strigă ucenicului: 

— Meştere Quai! E timpul să debarcăm! 

Tânărul cel palid îşi urmă stăpânul pe schelă, fără o singură 
privire înapoi, pe urme cu Fratele Picior-Lung. 

— Atunci, noroc, îi ură Jezal lui Logen, întinzându-i mâna. 

— Și ţie, zâmbi nordicul, fără să-i ia în seamă mâna întinsă, pentru 
a-l cuprinde în schimb într-o îmbrăţișare cu miros neplăcut. 

Rămaseră astfel pentru câteva momente, pe cât de emoţionante 
pe atât de stânjenitoare, după care Nouădegete îl bătu pe spate și-i 
dădu drumul. 

- Poate-am să te văd acolo, în Nord, spuse Jezal, cu un glas puţin 
cam întretăiat, în ciuda oricăror eforturi. Dacă mă trimit și pe 
mine... 

- Poate, dar... cred că mai bine nu. Cum spuneam, eu în locul tău 


mi-aş găsi o femeie de treabă și aș lăsa uciderile în seama celor cu 
mai puţină minte. 

— Așa, ca tine? 

— Mda. Ca mine. 

Întoarse capul spre Ferro. 

- Deci, asta e, nu-i așa, Ferro? 

- Hm... ridică femeia din umerii ei ciolănoși și porni cu pași mari 
pe pasarelă. 

Privind-o cum pleca, pe chipul lui Logen se văzu o tresărire. 

— Așa... mormăi el în urma ei. Mi-a părut bine să te cunosc. 

Apoi, îl ameninţă pe Jezal cu ciotul degetului lipsă: 

— Un lucru-i sigur despre Logen Nouădegete: se pricepe la femei. 

- Mhm... 

— Așa, vezi. 

— Întocmai. 

Momentul despărțirii era neașteptat de greu pentru Jezal. În 
ultimele şase luni, fuseseră aproape inseparabili. La început, nu 
simţise decât dispreţ la adresa celuilalt, dar acum, dacă stătea să se 
gândească, era ca şi cum ar fi părăsit un frate mai mare şi foarte 
respectat. Ba chiar, mult mai rău, căci Jezal nu avusese niciodată o 
părere prea bună despre fraţii lui adevăraţi. Așa că stătea pe punte, 
trăgând de timp, iar Logen îi zâmbi, ca și cum i-ar fi ghicit 
gândurile. 

- Nu-ţi face griji. Voi încerca să mă descurc și fără tine. 

Cu jumătate de gură, Jezal izbuti să surâdă. 

— Încearcă doar să ţii minte ce ţi-am spus, dacă mai iei parte la 
vreo luptă. 

— Aş zice că, din păcate, asta-i aproape sigur. 

Jezal chiar nu mai avea ce să facă, aşa că se întoarse și bocăni cu 
cizmele pe schelă, spre mal, prefăcându-se din mers că-i intrase ceva 
în ochi. Drumul părea foarte lung, până ajunse pe cheiul plin de 
oameni, lângă Bayaz și Quai, Picior-Lung și Ferro. 

- Meşterul Nouădegete îşi poate purta şi singur de grijă, 
îndrăznesc să spun, zise Întâiul dintre Magi. 

— O, ba bine că nu! chicoti Picior-Lung. Mai rar unul ca el! 

Jezal aruncă o ultimă privire peste umăr, în timp ce porneau spre 


oraș. Logen ridică o mână în semn de salut, lângă parapetul navei, 
apoi între ei se intercală colțul unei magazii, și nu se mai văzură. 

Ferro zăbovi un moment, încruntându-se înapoi spre mare, cu 
pumnii încleștați și un mușchi palpitându-i la tâmplă. Apoi se 
întoarse și văzu că Jezal o privea. 

— La ce te uiţi? 

Şi trecu pe lângă el, în urma celorlalţi, pe străzile forfotitoare din 
Adua. 

Orașul era întocmai așa cum și-l amintea Jezal — și totuși, toate se 
schimbaseră. Clădirile păreau mai mici, înghesuite meschin unele 
într-altele. Chiar și Calea-de-Mijloc, artera centrală a orașului, lată 
de felul ei, dădea o senzaţie de aglomeraţie sufocantă, după 
enormele spații deschise din Vechiul Imperiu, priveliștile 
impresionante ale Aulcusului în ruine. Înaltul cerului fusese mai sus, 
acolo, pe câmpia întinsă. Aici, totul era micșorat, și ca să 
înrăutățească și mai mult lucrurile, domnea un miros neplăcut pe 
care înainte nici nu-l observase. Umbla cu nasul încreţit, ferindu-se 
prost-dispus printre talazurile învălmășite ale mulțimii. 

Dar cei mai ciudaţi erau oamenii. Trecuseră luni bune de când 
Jezal văzuse mai mult de zece la un loc. Acum, se adunaseră dintr- 
odată mii şi mii, fiecare înverşunat să-și vadă numai de ale lui. 
Molatici, ferchezuiți și împopoţonaţi în culori ţipătoare, arătau în 
ochii lui la fel de monstruoși ca niște saltimbanci de la circ. Moda 
mersese înainte, cât timp fusese el plecat, înfruntând moartea, prin 
apusul sterp al Lumii. Pălăriile erau purtate într-o altă poziţie, 
mânecile deveniseră mai bufante, gulerele se strânseseră la o 
scurtime care cu doar un an în urmă ar fi fost considerată ridicolă. 
Jezal pufni pentru sine. Părea bizar că l-ar fi putut interesa vreodată 
asemenea prostii, îşi spuse, privind cu cel mai mare dispreţ un grup 
de papițoi parfumațţi care trecea țanțoş pe-alături. 

Pe măsură ce parcurgeau orașul, grupul lor se micşora. Primul își 
luă rămas-bun Picior-Lung, cu efuziune, printre multe strângeri de 
mână, referiri la onoruri, privilegii și promisiuni de a se revedea — 
pe care Jezal le bănuia, ba chiar le spera, nesincere. Lângă piața 
mare a celor Patru Colţuri, Quai fu expediat cu o treabă, cufundat în 
tăcerea lui obișnuită. Astfel, Jezal mai era însoţit doar de Întâiul 


dintre Magi, cu Ferro urmându-i prost-dispusă. 

La drept vorbind, pe Jezal nu l-ar fi deranjat ca grupul să se 
reducă și mai mult. S-o fi dovedit Nouădegete un tovarăș de 
nădejde, dar restul familiei lor disfuncţionale nu prea s-ar fi 
numărat printre oaspeţii la cină aleși ai lui Jezal. Renunţase de mult 
la orice speranţă ca armura de încruntături a lui Ferro să se crape, 
pentru a dezvălui un suflet tandru ascuns înăuntru. Cel puţin 
temperamentul ei abisal era previzibil. Bayaz, dacă se putea, era un 
companion şi mai antipatic: jumătate ca un bunic plin de haz, și 
jumătate... cine putea şti ce? Ori de câte ori bătrânul deschidea 
gura, Jezal se strâmba, pregătindu-se pentru vreo surpriză 
neplăcută. 

Deocamdată, însă, Bayaz conversa destul de agreabil. 

— Pot să te întreb ce planuri ai acum, căpitane Luthar? 

- Păi, mă aştept să fiu trimis în Englia, să lupt împotriva 
nordicilor. 

- Și eu cred. Deși, nu se știe niciodată ce întorsături ia soarta. 

Lui Jezal nu-i prea plăcea cum sunau aceste cuvinte. 

— Și dumneata? Ai de gând să te întorci la...? 

Îşi dădu seama că nu avea nici cea mai vagă idee de unde apăruse 
Magul, din capul locului. 

— Încă nu. Pe moment, voi mai rămâne un timp în Adua. Se 
pregătesc lucruri mari, băiatul meu, lucruri de seamă. Poate-am să 
stau mai mult aici, să văd cum merge. 

- Mișcă, javră! se auzi un răcnet de pe marginea drumului. 

Trei membri din garda orașului se adunaseră în jurul unei fete în 
rochie zdrențuită, murdară pe faţă. Unul stătea aplecat asupra ei, 
ținând în pumnul strâns un băț și strigându-i în faţă, pe când fata se 
chircea de frică. În jur se strânseseră câţiva gură-cască, părând cam 
nemulțumiți — muncitori și lucrători mai ales, nu cu mult mai curaţi 
decât cerșetoarea. 

- De ce n-o lăsaţi, mă, în pace? mormăi unul. 

Altul dintre gardiști făcu un pas spre ei, amenințător, ridicând 
bastonul, în timp ce primul o apuca pe cerșetoare de umăr, dând cu 
piciorul într-o ceașcă de pe jos, din care se rostogoliră câteva 
monede, zornăind. 


- Cam întrec măsura, comentă Jezal, printre dinți. 

- Ei... răspunse Bayaz, privindu-l cu condescendență. Asemenea 
lucruri se întâmplă tot timpul. Vrei să spui că n-ai mai văzut 
niciodată un cerşetor luat pe sus? 

Jezal văzuse adesea, desigur, și niciodată nu clipise măcar. La 
urma urmei, cerşetorii nu puteau fi lăsaţi să ocupe străzile. Şi totuşi, 
din cine știe ce motiv, de data asta incidentul îi provoca o senzaţie 
neplăcută. Nefericita fetișcană dădea din picioare ţipând, iar 
gardistul o târî câţiva pași, pe spate, cu o violenţă care chiar n-avea 
niciun rost, distrându-se vizibil. Nu atât gestul în sine îl nemulțumea 
pe Jezal, cât faptul că o făceau de faţă cu el, fără să le pese câtuși de 
puţin de părerea lui. Asta-l făcea să se simtă oarecum complice. 

- Mai mare rușinea... şuieră el, cu dinţii strânși. 

Bayaz ridică din umeri: 

- Dacă te deranjează așa de tare, de ce nu faci nimic? 

Gardistul alese tocmai acel moment ca să apuce fata de părul 
lăţos și să-i dea o lovitură scurtă cu bastonul, făcând-o să cadă, 
țipând, cu brațele peste cap. Jezal simţi că i se schimonosea chipul. 
Cât ai clipi, se îmbulzi prin mulțime și-i aplică individului un picior 
răsunător în dos, trântindu-l de-a berbeleacul în drum. Un altul se 
apropie cu bastonul pregătit, dar peste o clipă se împletici îndărăt. 
Jezal își dădu seama că-și scosese armele, cu lamele lustruite lucind 
în umbra de lângă clădire. 

Privitorii se traseră înapoi, cu exclamațţii surprinse. Jezal clipi din 
ochi. Dracu” să-l ia pe Bayaz, cu sfaturile lui idioate! Acum, însă, nu 
mai avea ce face decât să meargă până la capăt. Afișă cea mai 
arogantă și neînfricată expresie. 

— Încă un pas, şi-am să vă-njunghii ca pe nişte porci ce sunteți, îi 
ameninţă el, uitându-se de la unul la altul. Ei? Binevoiește careva 
din voi să mă pună la-ncercare? 

Spera sincer ca nici unul dintre ei să nu îndrăznească, dar n-avea 
de ce să-și facă griji. Așa cum era de așteptat, gardiștii erau lași în 
faţa unei împotriviri hotărâte, și se țineau la distanţă de armele lui. 

- Nimeni nu se poartă așa cu garda... O să te găsim noi, poți să fii 
sigur... 

- Să mă găsiţi nu va fi deloc greu. Mă numesc Luthar și sunt 


Căpitan în Garda Regelui. Locuiesc în Agriont. N-aveţi cum să dați 
greş: e fortăreața aia care domină orașul! 

Și arătă cu sabia în lungul străzii, făcându-l pe unul dintre 
gardiști să se poticnească înapoi, speriat. 

- Vă voi primi când vă vine la socoteală, şi-o să-i puteţi explica 
totul superiorului meu, Lordul Mareșal Varuz: felul dizgrațios cum 
v-aţi purtat cu femeia asta, o cetățeancă a Uniunii fără nici o altă 
vină decât aceea că e săracă! 

Era o cuvântare ridicol de exagerată, desigur. Pe ultimele cuvinte, 
Jezal aproape simţise că roşea. Întotdeauna îi disprețuise pe săraci, 
şi era departe de-a fi sigur că părerile i se schimbaseră cu ceva, dar 
se lăsase dus de val și nu avea altă soluție decât să încheie cu o 
înfloritură. 

Totuși, cuvintele lui îşi făcuseră efectul asupra gardiștilor. Cei trei 
bătură în retragere, rânjind cine ştie de ce, de parcă totul ar fi mers 
întocmai cum plănuiseră ei, iar Jezal rămase cu aprobarea mulțimii, 
de care nu avea niciun chef. 

— Bravo, băiete! 

— Bine că mai au unii curaj. 

— Cum a zis că-l cheamă...? 

- Căpitanul Luthar! răcni Bayaz pe neașteptate, făcându-l pe Jezal 
să se întoarcă smucit, în timp ce-și vâra armele în teacă. Căpitanul 
Jezal dan Luthar, învingătorul Turnirului de anul trecut, care acum 
tocmai s-a întors din aventurile sale în vest! Luthar îi este numele! 

— Luthar, a zis? 

- Cel care-a câștigat Turnirul? 

— El e! Am văzut când l-a învins pe Gorst! 

Toţi se holbau la el, cu ochi mari și plini de respect. Unul dintre 
ei întinse mâna, ca pentru a-i atinge tivul hainei, iar Jezal făcu un 
pas nesigur înapoi, aproape împiedicându-se de cerșetoarea de la 
care pornise toată tărășenia. 

- Mulţumesc, bolborosi ea, cu un accent urât, de om simplu, pe 
care sângele din gură îl făcea să sune și mai neplăcut. O, vă 
mulțumesc, domnule... 

- O nimica toată... 

Se îndepărtă de ea, foarte stânjenit. Privită de aproape, era 


îngrozitor de murdară, și numai să ia de la ea vreo boală nu-i ardea. 
Mai mult, toată atenţia pe care i-o acorda grupul nu era deloc 
plăcută. Continuă să se retragă cu pas târșâit, urmărit de ceilalți, 
numai zâmbete şi șușoteli admirative. 

În timp ce plecau din Patru Colţuri, Ferro se uită la el încruntată. 

— S-a-ntâmplat ceva? se răsti Jezal. 

Femeia ridică din umeri. 

— Nu mai ești la fel de laş ca altădată. 

- Mulţumirile mele pentru lauda măreaţă, replică el. Întorcându- 
se spre Bayaz: Asta ce naiba a fost? 

- O faptă milostivă săvârşită de dumneata, băiatul meu, şi am fost 
mândru s-o văd. S-ar părea că lecţiile pe care ţi le-am dat n-au fost 
tocmai zadarnice. 

- Voiam să zic, mârâi Jezal, care simțea că se alesese cu mai 
puţin decât nimic din predicile necontenite ale lui Bayaz, ce te-a 
apucat, să-mi proclami numele în auzul tuturor? Acum o să se ducă 
vestea prin tot orașul! 

— La asta nu m-am gândit, zâmbi vag Magul. Am considerat doar 
că meritai să fii elogiat pentru acţiunile tale nobile. A ajuta oamenii 
mai puţin norocoși, a apăra o cucoană la ananghie, a-i apăra pe cei 
slabi şi aşa mai departe. Admirabil, cu adevărat admirabil. 

- Bine, dar... mormăi Jezal, nesigur dacă nu cumva își râdea de 
el. 

— Aici, drumurile noastre se despart, tinere prieten. 

- Aha... Se despart? 

— Unde te duci? întrebă răstit Ferro, cu un aer bănuitor. 

— Am de rezolvat câteva treburi, răspunse Magul, iar tu vii cu 
mine. 

— De ce să vin cu tine? se burzului femeia, care de când plecaseră 
din port părea mai prost dispusă decât de obicei, ceea ce nu era o 
nimica toată. 

Ochii lui Bayaz se ridicară spre cer. 

- Fiindcă îţi lipsește buna creștere necesară pentru a rezista mai 
mult de cinci minute singură într-un loc ca ăsta. Altfel, de ce? 
Dumneata te vei întoarce la Agriont, cred? îl întrebă el pe Jezal. 

— Da. Da, desigur. 


- Bine, atunci. Aș dori să-ți mulțumesc, Căpitane Luthar, pentru 
rolul pe care l-ai jucat în mica noastră aventură. 

„Cum îți permiţi, căcănar magic ce ești? Toată treaba asta a fost 
pentru mine o pierdere de timp colosală, dureroasă și dezgustătoare, 
şi un eşec desăvârşit.” 

Cu glas tare, însă, Jezal spuse: 

- Desigur, da... 

Luă mâna bătrânului într-a sa, pentru a o strânge moleșit. 

— A fost o mare onoare. 

Strânsoarea lui Bayaz, însă, era surprinzător de fermă. 

- Îmi pare bine să aud. 

lar Jezal se pomeni tras foarte aproape de chipul bătrânului, 
pentru a-i privi ochii verzi și scânteietori de la o distanţă neliniștitor 
de mică. 

— S-ar putea să fie nevoie să mai colaborăm. 

Jezal clipi din ochi. Îi displăcea profund cuvântul „colaborăm”. 

- Mă rog... ăă... poate c-o să... ne vedem mai târziu? 

Decât mai târziu, mai bine niciodată, îşi spuse el. 

Bayaz, însă, se mulțumi să-i zâmbească, în timp ce-i elibera 
degetele amorţite de strânsoare. 

— A, eu am convingerea că ne vom mai întâlni. 


Soarele strălucea plăcut printre ramurile cedrului aromat, 
așternând o umbră pestriță pe pământul de dedesubt, ca 
întotdeauna. O briză blândă sufla prin curte, iar păsările ciripeau pe 
ramurile copacilor — tot ca întotdeauna. Clădirile vechi ale cazărmii 
nu se schimbaseră, înconjurând curtea din toate părţile, învelite în 
iederă ruginie. Dar asemănarea cu amintirile fericite ale lui Jezal se 
oprea aici. O spuză de mușchi se urcase pe picioarele scaunelor, 
suprafața mesei dobândise un strat gros de găinaţi ai păsărilor, iarba 
era netunsă de săptămâni întregi, iar scaieţii îi zgâriau pulpele în 
timp ce mergea. 

Jucătorii nu mai erau de mult. Privea umbrele care se mișcau pe 
lemnul cenușiu, amintindu-și râsetele lor, gustul de fum și spirtoase 
tari, senzaţia cărților în mână. Aici stătuse Jalenhorm, prefăcându-se 
dur și curajos. Aici, Kaspa râsese de glumele făcute pe seama lui. 


Aici, West stătea rezemat de spătar, clătinând din cap cu 
nemulțumire resemnată. Iar aici, Brint își plimba nervos cărțile prin 
mână, cu nădejdea la marile câștiguri care n-aveau să vină 
niciodată. 

Și aici fusese locul lui Jezal. Trase scaunul din iarba care-i 
îmbrăţișa picioarele, se așeză, cu o cizmă pe masă și se balansă 
înapoi. Îi venea greu să creadă, acum, că stătuse acolo, privind şi 
făcând planuri, cu gândul la cele mai potrivite moduri de a-și face 
prietenii să pară mărunți. Își spunea că acum nu s-ar mai fi pretat 
niciodată la asemenea neghiobii. Decât pentru două, trei levate, cel 
puţin. 

Dacă se gândise că o baie bună, un bărbierit atent, un smuls al 
țepilor şi o aranjare pe îndelete a părului îl puteau face să se simtă 
ca acasă, era dezamăgit. Obiceiurile familiare îl făceau să se simtă 
ca un străin în propriile lui odăi pline de praf. Îi era greu să se 
emoţioneze la vederea cizmelor și a nasturilor lucitori sau a 
modelului fireturilor aurii. 

Când veni în sfârşit în fața oglinzii, unde cu mult timp în urmă își 
petrecuse atâtea ceasuri încântătoare, își găsi imaginea din apele ei 
cu totul enervantă. Un aventurier slab și tocit de vremuri îl privea 
cu ochi sclipitori din oglinda visserină, cu o barbă nisipie care nu 
prea reuşea să-i ascundă cicatricea hidoasă de pe falcă. Toate 
uniformele lui vechi deveniseră incomod de strâmte, apretul lor îi 
zgâria pielea, iar gulerele îl sugrumau. Nu se mai simțea deloc în 
largul său în ele. Nu se mai simţea militar. 

Abia dacă știa cui să-i dea raportul, măcar, după atât timp 
petrecut departe. Aproape toţi ofițerii pe care-i cunoștea erau plecați 
cu armata, în Englia. Probabil l-ar fi putut căuta pe Lordul Mareșal 
Varuz, dac-ar fi vrut, dar adevărul era că între timp învățase destule 
despre pericole pentru a nu le căuta cu lumânarea. Avea să-și facă 
datoria, dacă i se cerea. Dar, mai întâi, trebuia să fie găsit. 

Între timp, avea de rezolvat alte probleme. Simplul gând îl 
înfricoșa și-l fascina în același timp, și-și vâri un deget sub guler, 
trăgând de el într-o încercare de a slăbi strânsoarea din jurul 
gâtului. Nu prea reuși. Totuși, așa cum îi plăcea atât de mult lui 
Logen Nouădegete să spună: mai bine s-o faci, decât să trăieşti cu 


frica. Își luă sabia de paradă, dar după ce privi câteva momente 
încrustaţiile absurde ale gărzii de alamă, o aruncă pe podea și-o 
împinse cu piciorul sub pat. Arăți mai prejos decât ești, ar fi spus 
Logen. Își luă sabia lungă de oţel, tocită de-atâtea călătorii, şi și-o 
petrecu prin inelul de la cingătoare, după care trase adânc aer în 
piept şi porni spre ușă. 


Pe stradă nu exista nimic care să-l intimideze. Era o parte destul 
de liniștită a orașului, departe de zonele comerciale zgomotoase şi 
cele industriale, cu hărmălaia lor. Pe strada următoare, un tocilar își 
făcea reclamă cu glas gutural. Sub streșinile caselor modeste, 
porumbeii uguiau fără tragere de inimă. Undeva, în apropiere, 
crescu și se stinse un bocănit de copite, însoțit de scârțâitul unor roți 
de trăsură. În rest, domnea tăcerea. 

Trecuse deja prin fața casei în ambele direcţii, și nu îndrăznea s-o 
mai facă, de teamă că Ardee ar fi putut să-l vadă pe fereastră, să-l 
recunoască și să se întrebe ce naiba punea la cale. Așa că dădea 
târcoale prin capătul străzii, repetând în sinea lui ce să spună când 
ea avea să apară la ușă. 

„M-am întors...” Nu, nu, prea patetic. „Bună, ce faci?” Nu, prea 
indiferent. „Sunt eu, Luthar.” Prea sec. „Ardee... Mi-a fost dor de 
tine.” Prea vulnerabil. Văzu un bărbat care-l privea încruntat din 
cadrul ferestrei de la etaj, tuși şi porni cu pas grăbit spre casă, 
murmurând iar şi iar: 

— Hai s-o fac, hai s-o fac, hai s-o fac... 

Lovi cu pumnul în lemnul ușii. Apoi aşteptă, cu inima bubuindu-i 
între dinţi. Se auzi zăvorul, iar Jezal afișă cel mai dulceag zâmbet. 
Ușa se deschise şi din prag îl privi o fată mică de statură, cu faţa 
rotundă, deloc atrăgătoare. Nu încăpea nicio îndoială că, oricât de 
mult s-ar fi schimbat lucrurile, nu putea fi Ardee. 

- Da? 

- Ăăă... 

O servitoare. Cum putuse fi atât de naiv încât să creadă că Ardee 
ar fi deschis ea însăși ușa? Era o femeie simplă, dar nu o cerșetoare. 
Îşi drese glasul. 

- M-am întors... Vreau să zic... Ardee West mai locuiește aici? 


- Da, răspunse slujnica, deschizându-i ușa atât cât să poată păși 
în antreul întunecos. Cine să-i spun c-o caută? 

— Căpitanul Luthar. 

Capul fetei se întoarse brusc, ca smucit de o sfoară nevăzută. 

— Căpitanul... Jezal dan Luthar? 

— Da, mormăi Luthar, nedumerit. 

Oare se putea ca Ardee să fi vorbit despre el cu ajutoarele din 
casă? 

- A... aha, dacă așteptați puţin... 

Servitoarea arătă spre o uşă și plecă grăbită, cu ochii mari, de 
parcă ar fi venit în vizită nimeni altul decât Împăratul din Gurkhul. 

Camera de zi, slab luminată, dădea impresia că fusese decorată 
de cineva fără prea mulţi bani, fără prea mult bun-gust și în orice 
caz fără suficient spaţiu pentru ambițiile pe care le avea. Conţinea 
câteva scaune cu tapiseria în culori stridente, un dulap peste măsură 
de mare și ornamentat și, pe un perete, un tablou monumental care, 
dacă ar fi fost doar cu puţin mai mare, ar fi necesitat ca încăperea să 
fie extinsă până în casa de-alături. Două fascicule de lumină, prin 
care pluteau firișoare de praf, intrau printre perdele, făcând să 
lucească suprafaţa foarte lustruită a unei mese antice și cam 
strâmbe. Fiecare piesă, luată în parte, ar mai fi mers, dar toate 
laolaltă dădeau un efect sufocant. Totuși, îşi spuse Jezal, privind 
încruntat în jur, venise s-o vadă pe Ardee, nu să admire mobila. 

Era ridicol. I se înmuiaseră genunchii, avea gura uscată, capul i se 
învârtea şi cu fiecare mișcare se simțea tot mai rău. Nici în Aulcus, 
cu o hoardă de shanka repezindu-se spre el cu urlete, nu-i fusese 
atât de frică. Nervos, dădu ocol camerei, încleștându-și și 
descleștându-și pumnii. Aruncă o privire afară, în strada liniștită. Se 
aplecă peste un scaun, ca să privească mai îndeaproape pictura 
enormă. Un rege musculos stătea tolănit pe un tron uriaș, în timp ce 
niște lorzi cu pulpane îmblănite făceau plecăciuni și se gudurau pe 
la picioarele lui. Harod cel Mare, bănui Jezal, deși nu prea avea de 
ce să se bucure. Subiectul favorit de conversaţie al lui Bayaz, și cel 
mai obositor, fusese acel om, cu izbânzile lui. Din partea lui Jezal, 
Harod cel Mare putea fi foarte bine pus la murat în oţet. Harod cel 
Mare putea să se ducă... 


— Măi, măi, măi... 

Stătea în ușă, cu lumina din hol aureolându-i părul brunet și 
contururile rochiei albe. Își ţinea capul înclinat într-o parte, iar pe 
fața umbrită i se zărea un zâmbet vag. Nu părea să se fi schimbat 
deloc. Atât de des în viață, momente îndelung anticipate se 
transformă în dezamăgiri profunde. Faptul de a o revedea pe Ardee, 
după o despărţire atât de îndelungată, era fără îndoială o excepţie. 
Toate replicile lui pregătite cu atâta grijă se mistuiră într-o clipă, 
lăsându-l cu capul la fel de gol ca prima oară când o văzuse înaintea 
ochilor. 

- Așadar, ești viu, murmură ea. 

- Da... ăă... aproape, replică Jezal, cu un surâs încurcat. Credeai 
c-am murit? 

— Speram. 

Acest răspuns îi şterse zâmbetul de pe chip, ca o lovitură 
neașteptată. 

— Când am văzut că nu primeam nici măcar o scrisoare. Dar, de 
fapt, m-am gândit că doar mă uitaseși. 

Jezal tresări. 

— Îmi pare rău că nu ţi-am scris. Foarte rău îmi pare. Voiam să... 

Ardee închise ușa și se rezemă de ea, cu mâinile la spate şi o 
expresie încruntată. 

- N-a trecut o zi să nu vreau să-ți scriu. Dar fusesem chemat 
departe și n-am apucat să spun nimănui, nici chiar familiei mele. 
Eram... eram tocmai în vest. 

- Ştiu. Tot orașul vorbește și, dacă până şi eu am auzit, înseamnă 
că știe într-adevăr toată lumea. 

— Ai auzit? 

Ardee arătă cu capul spre hol: 

— Servitoarea mi-a spus. 

— Servitoarea? 

Cum naiba putuse afla cineva din Adua despre peripeţiile lui, și 
mai ales slujnica lui Ardee West? Dintr-odată, începură să-l asalteze 
tot felul de imagini neplăcute. Mulţimi de slugi chicotind în timp ce 
și-l imaginau zăcând și văicărindu-se, cu mutra făcută praf. Toată 
lumea trăncănind cum arăta ca un nătărău, primind de mâncare cu 


lingura de la un malac nordic plin de cicatrice. Simţi că roșea până- 
n vârful urechilor. 

— Şi ce-a spus? 

- Păi, ştii... răspunse Ardee, absentă, pornind prin cameră. Că te- 
ai urcat pe ziduri, la asediul din Darmium, așa e? Că le-ai deschis 
porţile oamenilor Împăratului și așa mai departe... 

— Cum...? făcu el, mai mirat ca oricând. Darmium? Vreau să zic... 
cine i-a spus...? 

Ardee se apropia tot mai mult, și mai mult, făcându-l să se 
bâlbâie și, în cele din urmă, să se întrerupă, încurcat. Ajunsă la un 
pas, ridică privirea spre chipul lui, cu buzele întredeschise. Atât de 
aproape era, încât Jezal se aplecă puţin înainte, anticipând, cu ochii 
pe jumătate închiși și simțind furnicături pe buze... Apoi, Ardee 
trecu mai departe, cu părul aproape plesnindu-l peste faţă, şi se duse 
la dulap, pe care-l deschise să scoată o carafă. Jezal rămase pe loc, 
ca un naufragiat în mijlocul covorului. 

Tăcând prosteşte, o privi cum umplea două pahare, după care îi 
oferi unul, vărsând puţin vin care se prelinse pe o parte. 

— Te-ai schimbat. 

Pe neașteptate, Jezal simţi un val de rușine, iar mâna i se ridică 
smucit, pentru a-și acoperi instinctiv cicatricea de pe falcă. 

— Nu la asta m-am referit. Sau, mă rog, nu numai la asta. La toate. 
Într-un fel, arăţi complet diferit. 

— Păi, eu... 

Efectul ei asupra lui, dacă asta era cu putință, se dovedea şi mai 
puternic decât în trecut. Pe-atunci, nu existase toată povara 
așteptării, toată visarea cu ochii deschişi, toată anticiparea, cât era 
ziua de lungă, în sălbăticie. 

- Mi-a fost dor de tine. 

O spusese pe negândite, după care simţi că roșea și încercă să 
schimbe subiectul. 

— Ai mai primit vești de la fratele tău? 

— Îmi serie în fiecare săptămână. 

Ardee își bău paharul, dând capul pe spate, apoi începu să-l 
umple din nou. 

— Cel puţin, de când am aflat că mai e în viață. 


- Poftim...? 

— Credeam că murise, vreme de o lună sau chiar mai mult. A 
scăpat din luptă ca prin urechile acului. 

- A avut loc o luptă? scânci Jezal, cu o clipă înainte de a-și aminti 
că era un război în curs de desfășurare: sigur că se purtau lupte; făcu 
un efort să vorbească normal. Ce luptă? 

- Cea în care a fost ucis Prințul Ladisla. 

- Ladisla a murit? se miră el, cu glasul subțiindu-i-se din nou, ca 
al unei fetițe. 

Cu cele câteva ocazii când îl văzuse pe moștenitorul tronului, 
acesta arătase atât de plin de sine, încât părea de neînvins. Îi venea 
greu să creadă că putuse fi pur și simplu înjunghiat cu o sabie sau 
străpuns de o săgeată, murind ca un om oarecare — dar asta se 
întâmplase. 

- Apoi, a fost ucis şi fratele lui... 

- Raynault? Omorât? 

— Asasinat în patul său, la palat. Când o să moară regele, vor 
alege unul nou, prin vot în Consiliul Deschis. 

— Prin vot...? 

Acum vorbea atât de ascuţit, încât aproape că-l ustura gâtul. 

Ardee își umplea deja paharul pentru a treia oară. 

- Solul lui Uthman a fost spânzurat pentru crimă, deși se prea 
poate să fi fost nevinovat, așa că războiul cu gurkienii se lungește... 

— Acum suntem în război și cu gurkienii? 

- Dagoska a căzut la începutul anului. 

— Dagoska... a căzut? 

Jezal îşi goli paharul dintr-o sorbitură prelungă și rămase cu 
privirea spre covor, încercând să-și pună gândurile în ordine. N-ar fi 
trebuit să fie surprins, desigur, că lucrurile îşi urmaseră cursul în 
lipsa lui, dar nu prea se așteptase ca lumea să se-ntoarcă total cu 
susu-n jos. Război cu gurkienii, bătălii în Nord, voturi pentru a alege 
un rege nou...? 

- Mai vrei unul? îl întrebă Ardee, înclinând carafa pe care o ţinea 
în mână. 

— Cred că n-ar strica. 

Mari evenimente, desigur, întocmai așa cum spusese Bayaz. O 


privi cum turna, încruntându-se concentrată, aproape cu furie, în 
timp ce vinul gâlgâia în pahar. Observă pe buza ei de sus o mică 
cicatrice pe care înainte n-o băgase de seamă și simţi brusc imboldul 
de a o atinge, de a-și trece degetele prin părul ei, de a o strânge la 
piept. Evenimente importante, dar totul părea atât de neînsemnat în 
comparaţie cu ceea ce se întâmpla acum, în camera aceea. Cine 
putea ști? Cursul vieţii lui putea să se schimbe în următoarele câteva 
momente, dacă-și găsea cuvintele potrivite și se îndura să le 
rostească. 

— Chiar mi-a fost dor de tine, îngăimă el — un efort mizerabil, pe 
care și-l acoperi cu un pufnet înverșunat. 

— Nu fi prost. 

O prinse de mână, făcând-o să-l privească în ochi. 

- Prost am fost toată viaţa. Acum, nu mai sunt. Au fost timpuri, 
acolo pe câmpie, când singurul lucru care mă mai ţinea în viaţă era 
gândul că... că s-ar putea să fiu din nou cu tine. În fiecare zi voiam 
să te văd... 

Ardee nu făcea decât să se încrunte, complet neclintită. Faptul că 
nu se topea în brațele lui era enorm de frustrant, după toate cele 
prin care trecuse. 

— Ardee, te rog, n-am venit aici să ne certăm. 

În timp ce turna încă un pahar, Ardee cobori privirea spre podea. 

— Nu știu de ce-ai venit. 

„Fiindcă te iubesc şi vreau să nu ne mai despărțim niciodată! Te 
rog, spune-mi c-ai să fii soţia mea!” 

Fusese cât pe ce s-o rostească, dar în ultimul moment îi văzu 
expresia dispreţuitoare şi se stăpâni. Uitase complet cât putea fi de 
dificilă. 

- Am venit ca să-ți spun că-mi pare rău. Te-am dezamăgit. M-am 
grăbit cât am putut, dar îmi dau seama că ești indispusă. Voi reveni 
altă dată. 

Trecu pe lângă ea, spre ușă, dar Ardee ajunse acolo prima, răsuci 
cheia și o smulse din broască. 

- Mă lași singură aici, fără să-mi trimiţi nicio scrisoare, și pe 
urmă, când te-ntorci în sfârșit, vrei să pleci fără un sărut măcar? 

Făcu un pas nesigur spre el, iar Jezal se pomeni bătând în 


retragere. 

— Ardee, te-ai îmbătat. 

— Sunt beată tot timpul, replică ea, cu o smucitură nervoasă a 
capului. Nu ziceai că ţi-a fost dor de mine? 

- Ba da, mormăi el, cu un început de spaimă pe care n-o prea 
înțelegea, dar mă gândeam... 

- Vezi, asta-i problema ta. Că gândeşti. Şi nu te pricepi deloc. 

Îl împinse înapoi, spre marginea mesei, iar sabia lui Jezal se 
încurcă așa de rău printre picioare, încât fu nevoit să se rezeme cu o 
mână ca să nu cadă. 

- Nu te-am așteptat? șopti Ardee, scăldându-i chipul în răsuflarea 
ei fierbinte, cu iz dulce-acrișor de vin. Așa cum mi-ai cerut? 

Gura sa o atinse ușor pe a lui, iar vârful limbii i se strecură afară 
şi-i trecu peste buze, în timp ce scotea un sunet slab din gât, ca un 
bolborosit, îndesându-se în el. Jezal îi simți mâna strecurându-se 
între picioarele lui, pentru a-l freca încet prin pantaloni. 

Era o senzație plăcută, desigur, și-l făcu să se întărească imediat. 
Extrem de plăcută, dar şi destul de îngrijorătoare. Privi nervos spre 
ușă. 

— Și servitorii...? bâigui el. 

- Dacă nu le convine, n-au decât să-şi găsească naibii de lucru 
altundeva, ce, nu pot? Nu eu am fost cu ideea să-i tocmim. 

— Atunci, cine... ahhh! 

Ardee își strânsese degetele în părul lui, dureros, răsucindu-i 
capul ca să-i vorbească drept în față: 

— Lasă-i încolo! Pentru mine ai venit aici, nu? 

— Da... da, desigur! 

— Atunci, zi odată! insistă ea, apăsându-i cu putere mâna pe 
pantaloni, aproape dureros. 

— Ăă... am venit pentru tine. 

— Așa, și? lată-mă. 

Degetele ei moșmondeau la cingătoare, până i-o desfăcură. 

- Acum nu mai ai de ce să te sfiești. 

Jezal încercă s-o apuce de încheietura mâinii. 

— Ardee, aşteaptă... 

Cealaltă mână îl plesni usturător peste obraz, smucindu-i capul 


într-o parte, destul de tare pentru a face să-i ţiuie urechile. 

- De şase luni stau aici fără să fac nimic! îi şuieră în față, cu 
vorbele cam împleticite. Ai idee cât m-am plictisit? Şi-acuma-mi zici 
s-aștept? Mai du-te-n mă-ta! 

Îşi înfipse brutal mâna în pantalonii lui și-i scoase scula, 
frecându-i-o, în timp ce cu cealaltă mână îi strângea obrajii. Jezal 
închise ochii, gâfâind sacadat spre gura ei, fără să mai aibă în minte 
altceva decât degetele acelea... 

Dinţii ei îi mușcară mărunt buza, aproape dureros, apoi mai tare. 

— Au, gemu Jezal. Ah...! 

Categoric, îl mușca. Înverșunat, ca şi cum buza lui ar fi fost o 
bucată de zgârci pe care s-o roadă. Încercă să se ferească, dar masa 
era în spatele lui, iar Ardee îl ţinea strâns. Durerea era aproape la fel 
de intensă ca șocul, după care, cum mușcăturile continuau, se înteți 
și mai mult. 

— Aaau! 

O înhăţă de încheietura mâinii şi i-o răsuci la spate, smucindu-i 
brațul în sus, pentru ca s-o împingă peste masă. O auzi icnind, când 
se lovi cu fața de lemnul lustruit. 

Jezal rămase deasupra ei, încremenit, cu gustul sărat al sângelui 
în gură. Văzu, prin părul încâlcit al lui Ardee, un ochi întunecat, 
lipsit de expresie, privindu-l peste umărul răsucit. Părul îi fremăta în 
dreptul gurii, în timp ce respira sacadat. Brusc, îi dădu drumul și-i 
văzu brațul mișcându-se, cu urmele roșii lăsate de degetele lui pe 
piele. Mâna ei alunecă în jos, apucă rochia și o ridică, apoi încă o 
dată, până când poalele i se adunară în talie, iar fundul ei gol, palid, 
îl atrase ca un magnet. 

Mda... O fi fost el un om nou, dar tot om era. 

La fiecare impuls, capul ei se lovea de ipsosul peretelui, iar pielea 
lui îi plesnea partea dinapoi a coapselor; pantalonii se lăsau tot mai 
jos, până când garda sabiei ajunse să se frece de covor. La fiecare 
mișcare, masa trosnea tot mai sonor, ritmic, parcă indignată, ca și 
cum Jezal și Ardee s-ar fi regulat pe spinarea unui bătrân 
morocănos. La fiecare împingere, Ardee scotea un geamăt, Jezal 
câte un icnet, nu neapărat de plăcere sau de durere, ci mai degrabă 
o manevră respiratorie necesară, ca răspuns la exercițiul fizic 


viguros. Totul se termină cu o repeziciune bine-venită. 

Atât de des în viață, unele momente îndelung anticipate se 
dovedesc a fi profund dezamăgitoare. Fără îndoială, era una dintre 
acele ocazii. Când petrecea atâtea ore nesfârșite pe câmpie, amortit 
în șa și temându-se pentru viața lui, visând s-o revadă pe Ardee, nu 
avusese în minte tocmai o împerechere grăbită și violentă pe masa 
din camera aia de zi lipsită de gust. După ce terminară, Jezal își 
îndesă cariciul ofilit înapoi în pantaloni, vinovat și ruşinat, și extrem 
de nefericit. Auzind ţăcănitul cataramei de la centură îi veni să se 
dea cu capul de pereți. 

Ardee se ridică, îşi lăsă poalele să cadă la loc, netezindu-și-le, cu 
faţa spre podea. Jezal o luă de umăr. 

— Ardee... 

Îl respinse furioasă și se îndepărtă. Aruncă în spate un obiect care 
căzu cu zgomot pe covor. Cheia de la ușă. 

- Poţi să pleci. 

— Pot să... ce? 

— Să pleci! Ai primit ce voiai, nu? 

Nevenindu-i să creadă, Jezal îşi linse buza înroșită de sânge. 

— Crezi că asta voiam? 

Nimic decât tăcere. 

— Te iubesc. 

Ardee reacţionă cu un soi de tuse, ca și cum i-ar fi venit să verse, 
și clătină încet din cap. 

— De ce? 

Nu era sigur că știa. Nu era sigur ce voia, ce mai simţea... Ar fi 
dorit s-o ia de la început, dar nu știa cum. Totul era un coșmar 
inexplicabil, din care sperase să se deștepte cât mai curând. 

— Cum adică, de ce? 

Aplecându-se spre el, cu pumnii strânși, Ardee ţipă: 

— Sunt o nenorocită de două parale! Toată lumea care mă 
cunoaşte mă urăște! Și propriul meu tată mă ura! Și fratele meu! 

Vocea i se frânse, fața i se schimonosi, în timp ce gura continua 
să împroașşte cu furie și deznădejde: 

- Tot ce ating, distrug! Nu-s decât o baligă! Cum de nu-ţi dai 
seama? 


Și-şi acoperi cu mâinile faţa, întorcându-se cu spatele. Umerii i se 
zguduiau. 

Jezal clipi din ochi, cu buza tremurându-i. Vechiul Jezal dan 
Luthar s-ar fi repezit, cel mai probabil, să ia cheia, s-o tulească din 
cameră şi-n lungul străzii, pentru a nu se mai întoarce niciodată, 
socotindu-se norocos că scăpase atât de ușor. Cel nou se gândea și el 
s-o facă. Se gândea, nu glumă. Dar avea mai mult caracter. Sau, cel 
puţin, așa-și spunea. 

— Te iubesc. 

În gura lui plină de sânge, cuvintele aveau gust de minciuni, dar 
acum mersese prea departe ca să se mai întoarcă din drum. 

— Încă te mai iubesc. 

Traversă camera și, cu toate că Ardee încercă să-l respingă, o 
cuprinse cu braţele. 

- Nu s-a schimbat nimic. 

Îşi strecură degetele în părul ei și-i cuprinse capul la piept, în 
timp ce ea plângea încet, suspinând și cu nasul curgându-i pe 
pieptarul uniformei lui pestrițe. 

- Nimic nu s-a schimbat, șopti din nou Jezal. 

Dar, desigur, se schimbaseră multe. 


Ora mesei 


Nu stăteau așezați atât de aproape încât să se vadă că erau 
împreună. „Doi oameni care, într-o zi oarecare, și-au pus 
întâmplător fundurile pe aceeași scândură.” Era dimineaţa devreme 
şi, cu toate razele soarelui care făceau ca pe Glokta să-l doară ochii 
şi poleiau cu auriu iarba înrourată, copacii ce foșneau şi apa vălurită 
din parc, în aer se simțea o mușcătură friguroasă. Lordul Wetterlant 
obișnuia în mod vădit să se trezească devreme. „Dar și eu sunt la fel, 
în fond. Nimic nu încurajează omul să se dea jos din pat mai mult ca 
o noapte-ntreagă în care l-au ţinut treaz niște crampe arzătoare.” 

Înălțimea Sa vârî mâna într-o pungă de hârtie, scoase câteva 
firimituri de pâine, cu degetul mare și cel arătător, și le aruncă la 
picioare. Câteva rațe pline de importanţă se adunaseră deja, iar 
acum se agitau cu îndârjire, făcând eforturi să ajungă la firimituri, 
sub privirea bătrânului nobil a cărui față ridată arăta ca o mască 
moale și lipsită de orice emoție. 

— Nu-mi fac niciun fel de iluzii, Superior Glokta, spuse el 
tărăgănat, aproape fără să-și miște buzele și neridicând deloc 
privirea. Nu sunt un om destul de mare ca să iau parte la întrecerea 
asta, chiar dacă aș dori. Dar sunt îndeajuns de mare ca să mă aleg și 
eu cu ceva. Am de gând să iau cât pot. 

Așadar, drept la subiect, măcar acum. Nu e nevoie să vorbim despre 
vreme, despre ce ne mai fac copiii, sau despre calităţile comparative ale 
rațelor de culori diferite. 

- Nu e nimic rău în asta. 

- Nici eu nu cred. Am o familie de hrănit, şi se înmulțește de la 
un an la altul. Sfătuiesc insistent pe oricine să nu facă prea mulți 
copii. 

Ha! Asta n-ar trebui să fie o problemă. 

- Şi apoi, ţin și câini, care trebuie să fie hrăniţi și ei și au o mare 
poftă de mâncare. 

Wetterlant lăsă să-i scape un oftat prelung, ţiuitor, și le mai 


aruncă păsărilor un pumn de firimituri. 

— Cu cât urci mai sus în rang, Superior Glokta, cu atât cei care 
depind de tine cer mai zgomotos firimituri; e o realitate tristă. 

- Porţi pe umeri o grea răspundere, domnul meu, replică Glokta, 
strâmbându-se din cauza unui spasm al piciorului, pe care și-l 
întinse prudent până-şi simţi genunchiul trosnind ușor. Cât de grea, 
dacă pot să întreb? 

- Am propriul meu vot, firește, şi controlez voturile altor trei 
scaune din Consiliul Deschis. Familii unite cu a mea prin legături de 
pământ, de prietenie, de căsătorie și printr-o veche tradiţie. 

Legături care, în momente ca astea, se pot dovedi lipsite de orice 
substanță. 

— Eşti sigur de aceia trei? 

Wetterlant își întoarse privirea rece spre Glokta. 

- Nu sunt un neghiob, Superior Glokta. Îmi țin câinii legaţi bine 
în lanţ. Sunt sigur de ei. Pe cât de siguri putem fi de orice, în 
asemenea vremuri nesigure. 

Mai aruncă niște firimituri în iarbă, iar rațele măcăniră, ciugulind 
şi dând una-n alta cu aripile. 

— Așadar, patru voturi în total. 

O portie deloc neînsemnată din marea plăcintă. 

— Patru voturi în total. 

Glokta îşi drese glasul, uitându-se scurt în jur ca să se asigure că 
nu-i auzea nimeni. O fată cu o expresie tragică privea neliniștită 
spre apă, la câţiva pași, pe cărare. Doi ofițeri din Garda Regelui, cu 
uniformele răvășite, stăteau pe altă bancă, tocmai pe malul opus, 
comentând zgomotos care se îmbătase mai rău în noaptea trecută. 
Oare fata aia tristă trage cu urechea pentru Lordul Brock? Vor raporta 
cei doi ofițeri Înaltului Judecător Marovia? Peste tot văd agenți, ceea ce 
e cu atât mai bine. Peste tot sunt agenţi. Continuă într-o şoaptă abia 
auzită: 

- Eminenţa Sa ar fi dispus să ofere câte cincisprezece mii de 
mărci pentru fiecare vot. 

— Înţeleg, răspunse Wetterlant, fără ca ochii săi cu pleoape grele 
să tresară măcar. Atât de puţină carne nu prea i-ar mulțumi pe câinii 
mei. lar pentru masa mea n-ar mai rămâne nimic. Se cuvine să-ți 


spun că Lordul Barezin, vorbind foarte pe ocolite, mi-a oferit deja 
optsprezece mii pe vot, precum şi o suprafață de teren excelentă, 
învecinată cu propriile mele moșii. Pădure de vânătoare, cu cerbi. 
Eşti vânător, Superior Glokta? 

- Am fost, replică Glokta, bătându-și cu palma piciorul vătămat. 
Dar a trecut ceva timp de-atunci... 

— Aha... Toată compasiunea mea. Dintotdeauna mi-a plăcut 
sportul. Pe urmă, însă, a venit să mă viziteze Lordul Brock. 

Ce fermecător, pentru voi amândoi... 

— A fost atât de bun să-mi facă o ofertă de douăzeci de mii, plus o 
combinaţie foarte potrivită între fiica lui cea mai mică și fiul meu 
cel mare. 

— Şi ai primit? 

- I-am spus că e prea devreme ca să accept ceva. 

- Nu mă îndoiesc că Eminenţa Sa ar putea ajunge la douăzeci și 
unu, dar asta ar trebui să fie... 

- Omul Înaltului Judecător Marovia mi-a oferit deja douăzeci și 
cinci. 

- Harlen Morrow? șuieră Glokta, printre dinţii care-i mai 
rămăseseră. 

Lordul Wetterlant înălță o sprânceană. 

— Cred că așa se numea. 

— Regret că în prezent nu pot decât să egalez această ofertă. Îl voi 
informa pe Eminenţa Sa despre poziția dumitale. 

Plăcerea lui, sunt convins, nu va cunoaște limite. 

— Aştept cu nerăbdare o veste de la dumneata, Superior Glokta. 

Wetterlant se întoarse spre rațe și le mai învrednici cu câteva 
firimituri, privind cu un zâmbet vag în jurul buzelor cum se 
ciorovăiau între ele. 


Glokta șontâcăia chinuitor spre casa oarecare din strada deloc 
ieșită din comun, cu un fel de surâs pe chip. Măcar câteva momente 
în care scap de compania sufocantă a celor mari și a celor buni. 
Momente în care nu e nevoie să mint, să înșel, sau să fiu atent la cutite 
înfipte-n spate. Poate că voi găsi chiar și o cameră care să nu pută a 
Harlen Morrow. Ar fi înviorător... 


Tocmai când ridica pumnul să ciocănească, uşa se deschise brusc, 
iar Glokta se pomeni privind chipul zâmbăreț al unui om în 
uniformă de ofițer al Gărzii Regelui. Era o întâlnire atât de 
neașteptată, încât în primul moment nici nu-l recunoscu. Apoi, simți 
un val de deznădejde. 

— Ei, Căpitane Luthar... Ce surpriză! 

Și încă una foarte neplăcută. 

Se schimbase considerabil. Unde pe vremuri avusese trăsături 
netede, băiețești, de-atunci dobândise o înfățișare oarecum 
unghiulară, chiar brăzdată de vremi. Dacă odinioară își ţinuse 
bărbia în sus, cu aroganță, acum avea pe chip o expresie aproape de 
scuză. Își lăsase și barbă, poate într-o încercare nereușită de a-şi 
ascunde o cicatrice păcătoasă la înfățișare, care-i străbătea gura și 
bărbia. Deși nu-l face nici pe departe să arate mai puţin urât, din 
păcate... 

— Inchizitor Glokta... ăă... 

— Superior. 

— Serios? clipi din ochi Luthar. Păi... în cazul ăsta... 

Zâmbetul destins reapăru, iar Glokta avu surpriza unei strânsori 
cordiale de mână. 

— Felicitări, mi-ar plăcea mult să stăm de vorbă, dar mă cheamă 
datoria. Nu stau mult în oraș, înţelegi... Plec în Nord... 

— Desigur. 

Glokta se uită încruntat după el, în timp ce se îndepărta pe stradă 
cu pas săltat, aruncând doar o privire peste umăr, pe furiș, când 
dădu colțul. Ceea ce mă lasă doar cu întrebarea: ce-a căutat aici? Intră 
şchiopătând pe ușa deschisă şi o închise încet în urma lui. Deși, la 
drept vorbind, un tânăr care părăsește casa unei tinere dimineaţa, 
devreme?... Nu prea e nevoie de Inchiziția Maiestăţii Sale ca să rezolve 
un asemenea mister. La urma urmei, n-am avut și eu parte de plecări ca 
asta în primele ceasuri ale zilei? Prefăcându-mă că speram să nu fiu 
observat, dar de fapt nădăjduind să fi fost?... Intră pe uşa camerei de 
zi. Sau, poate, acela era alt om? 

Ardee West stătea cu spatele spre el, iar Glokta auzi sunetul 
vinului turnat în pahar. 

— Ai uitat ceva? întrebă ea peste umăr, cu o voce înceată și 


jucăușă. 

Nu e tocmai tonul pe care să-l aud prea des din partea unei femei. 
Oroarea, dezgustul și o undă de milă abia simțită sunt mult mai comune. 
Se auzi sunetul sticlei puse pe masă. 

- Sau ai ajuns la concluzia că nu poţi trăi fără încă un... 

Când se întoarse, avea pe față un zâmbet strâmb, dar acesta se 
şterse brusc, la vederea celui care intrase în odaie. 

Glokta pufni: 

- Nu-ţi face griji, văd la toată lumea asemenea reacţii. Chiar și la 
mine, dimineaţa, când mă uit în oglindă. 

Dacă sunt în stare să mă tin pe picioare în faţa blestemăţiei... 

- Nu despre asta e vorba, şi-o ştii foarte bine. Pur și simplu, nu 
mă așteptam să intri așa în casă. 

- Atunci, în dimineața asta toţi am trecut prin momente şocante. 
N-ai să ghicești cu cine m-am întâlnit la tine în antreu. 

Ardee îngheță o clipă, apoi aruncă din cap cu nepăsare și sorbi 
vin din pahar. 

- Nu-mi dai niciun indiciu? 

- Bine, o să-ţi dau. 

Strâmbându-se, Glokta se potrivi pe un scaun, cu piciorul care-l 
durea întins în faţa lui. 

- Un tânăr ofițer din Garda Regelui, pe care-l așteaptă un viitor 
strălucit, fără îndoială. 

Deși toți mai putem spera și altceva... 

Ardee îl privi încruntată, peste buza paharului. 

- În Garda Regelui sunt atât de mulţi ofiţeri, încât abia dacă-i pot 
deosebi. 

— Zău? Ăsta a câştigat Turnirul de anul trecut, cred. 

— Nici nu mai ţin minte cine ajunsese în finală. În fiecare an e la 
fel, nu găsești? 

- Adevărat. De pe vremea când concuram și eu, a tot luat-o în jos. 
Dar mă gândeam că pe băiatul ăsta l-ai fi putut reţine. Arată de 
parcă l-ar fi lovit cineva în față, de când ne-am văzut ultima oară. 
Destul de rău, aş zice. 

Deși nici pe departe atât de rău pe cât mi-ar fi plăcut. 

— Eşti supărat pe mine, replică Ardee, deși fără să pară câtuși de 


puţin preocupată. 

- Mai degrabă dezamăgit. Dar la ce te-ai fi așteptat? Te crezusem 
mai deşteaptă. 

- Deșteptăciunea nu e o garanţie a comportamentului raţional. 
Așa zicea tatăl meu tot timpul. 

Îşi termină vinul, cu o smucitură îndelung exersată a capului. 

- Nu-ţi face probleme. Îmi port și singură de grijă. 

- Ba nu poţi. M-am lămurit cu prisosință. Îți dai seama ce-o să se- 
ntâmple dacă află lumea? Vei fi proscrisă. 

- Şi ce contează? se strâmbă Ardee. Te vei mira, poate, să afli că 
am început să fiu din când în când invitată la palat. Nu mi se pare 
deloc o situaţie jenantă. Nimeni nu vorbește cu mine. 

În afară de mine, desigur, dar eu nu sunt tocmai genul de companie 
pe care s-o spere tinerele femei. 

- Pe toți îi doare-n cur de ce fac eu. Dacă află, nu va fi cu nimic 
mai rău decât ce așteaptă de la o stricată ca mine. Ai naibii oameni 
de rând, nu se stăpânesc cu nimic mai mult decât animalele, ce, nu 
ştii? Oricum, nu mi-ai spus chiar tu că pot să mi-o trag cu cine am 
chef? 

- Ţi-am mai spus și altceva: cu cât mai puţin, cu atât mai bine. 

- Și cred că la fel le-ai zis tuturor cuceririlor tale, nu? 

Glokta se strâmbă. Nu tocmai. Le rugam, le îmbiam, le amenințam și 
le bruscam. Frumuseţea ta m-a rănit, m-a rănit drept în inimă! Sunt 
distrus, am să mor fără tine! N-ai pic de milă? Nu mă iubeşti? Am făcut 
totul, numai instrumentele nu le-am arătat, și pe urmă, când am primit 
ce doream, am dat cu piciorul și m-am dus vesel la următoarea, fără o 
singură privire în urmă. 

- Ha! pufni Ardee, ca și cum i-ar fi ghicit gândurile. Sand dan 
Glokta, ţinând predici despre beneficiile castităţii? Te rog! Câte 
femei ai distrus, înainte de a te distruge și pe tine gurkienii? Erai 
notoriu! 

Pe gâtul lui Glokta începu să tremure un mușchi, și-și învârti 
umărul până-l simți relaxându-se din nou. Are și ea dreptatea ei. 
Poate că o vorbă bună cu domnul respectiv va rezolva totul. O vorbă 
bună sau o noapte rea cu practicianul Frost. 

— Patul tău e treaba ta, cred, cum zic styrienii. În orice caz, cum 


se face că marele Căpitan Luthar a ajuns să se învârtească printre 
civili? N-are nordici de căsăpit? Cine-o să salveze Englia cât timp e 
el aici? 

- N-a fost în Englia. 

— Nu? 

I-a găsit tăticul un loc călduţ, unde să nu stea în drum nimănui, aşa- 
i? 

— A fost în Vechiul Imperiu sau cam pe-acolo. Dincolo de mare, la 
apus, foarte departe, spuse Ardee — și oftă, ca și cum ar fi auzit o 
droaie despre acel subiect, şi ajunsese în culmea plictiselii. 

— Vechiul Imperiu? Ce naiba a căutat acolo? 

-— De ce nu-l întrebi pe el? O călătorie nemaipomenită. Vorbea 
mult despre un nordic. Unul, Nouădegete, sau așa ceva. 

Capul lui Glokta se ridică smucit. 

— Nouădegete? 

- Mhm... El, și un bătrân chel. 

Un val de tresăriri străbătu chipul superiorului. 

— Bayaz... 

Ardee ridică din umeri și mai trase o dușcă din pahar, cu gesturi 
de beţivancă. Bayaz. Asta ne mai lipsea, acum când vin alegerile, ca 
bătrânul mincinos să scoată iar la lumină capul ăla pleșuv. 

- Şi acum e aici, în oraș? 

- De unde să ştiu eu? bombăni Ardee. Mie nu-mi spune nimeni 
nimic. 


Atât de multe în comun 


Ferro dădea târcoale prin cameră, încruntată. Își vărsa disprețul 
în aerul cu miros dulceag, peste tapiseriile foșnitoare, prin ferestrele 
mari și balconul înalt din spatele lor. Se strâmba la vederea 
tablourilor întunecate cu regi palizi și graşi, a mobilei lucitoare 
răspândite peste podeaua spațioasă. Detesta acel loc, cu paturile sale 
moi și oameni la fel de moi. Prefera incomparabil mai mult praful și 
setea Ţinuturilor Rele din Kanta. Acolo, viaţa era grea, fierbinte și 
scurtă. 

Dar, cel puţin, era cinstită. 

Uniunea asta și acel oraș Adua, cu fortăreaţa Agriontului mai 
ales, erau doldora de minciuni, mai-mai să dea pe dinafară. Pe toate 
le simțea pe piele, ca nişte pete unsuroase pe care nu putea să și le 
mai şteargă. lar Bayaz era afundat drept în mijlocul lor. O 
ademenise să-l urmeze prin întreaga lume, pentru nimic. Nu găsiseră 
nicio armă străveche pe care s-o folosească împotriva gurkienilor. 
Iar acum zâmbea, râdea şi şușotea tot felul de secrete cu bătrânii. 
Oameni care intrau pe uşă asudați după arșița de-afară şi plecau și 
mai transpirați. 

N-ar fi recunoscut-o în faţa nimănui. Dispreţuia nevoia de a o 
mărturisi față de sine însăși. Îi era dor de Nouădegete. Deși nu 
putuse niciodată s-o arate, se simţise mai în siguranţă alături de 
cineva în care putea avea încredere măcar pe jumătate. 

Iar acum trebuia să se uite peste umăr la tot pasul. 

Singura ei companie era ucenicul, adică mai rău decât nimic. 
Stătea și se uita la ea în tăcere, fără să ia în seamă cartea de pe masa 
de-alături. O privea și zâmbea fără chef, ca și cum ar fi știut un 
lucru pe care ea nu l-ar fi ghicit niciodată. Ca și cum ar fi fost o 
proastă că nu-și dădea seama. Asta nu făcea decât s-o înfurie mai 
rău decât orice. Așa că se învârtea prin cameră, încruntându-se în 
toate direcţiile, cu pumnii strânși și fălcile încleştate. 

— Ar trebui să te întorci în Sud, Ferro. 


Se opri în loc, uitându-se urât la Quai. Avea dreptate, desigur. 
Nimic nu i-ar fi plăcut mai mult decât să-i lase-n urmă pentru 
totdeauna pe rozaliii ăia fără niciun Dumnezeu, să se ducă și să-i 
înfrunte pe gurkieni cu arme pe care le cunoştea. Să le smulgă 
răzbunarea cu dinţii, la nevoie. Quai avea dreptate, dar asta nu 
schimba cu nimic lucrurile. Ferro nu prea obișnuise niciodată să 
primească sfaturi. 

- De unde știi tu ce-ar trebui să fac şi ce nu, nătărău roz și 
slăbănog ce ești? 

- Știu mai multe decât crezi, replică el, fără să-și ia o clipă ochii 
de la ea. Semănăm mult, tu și cu mine. Poate nu-ți dai seama, dar 
totuşi așa e. Avem atât de multe în comun... 

Ferro se încruntă iar. Nu știa ce voia să spună cu asta idiotul ăla 
bolnăvicios, dar nu-i plăcea deloc cum suna. 

- Bayaz nu-ţi va aduce niciun lucru de care să ai nevoie. Nu e 
demn de încredere. Am descoperit prea târziu, dar tu încă mai ai 
timp. Ar trebui să-ţi găsești un alt stăpân. 

— N-am niciun stăpân, se răsti ea. Sunt liberă. 

Un colţ al buzelor palide ale lui Quai tresări în sus. 

- Nici unul dintre noi nu va fi vreodată liber. Pleacă. Aici nu e de 
tine. 

— Atunci, tu de ce stai? 

- Ca să mă răzbun. 

Ferro se încruntă şi mai mult. 

- Pentru ce să te răzbuni? 

Ucenicul se aplecă înainte, cu ochii lui strălucitori ațintiți spre ai 
ei. Ușa se deschise scârțâind, iar Quai închise brusc gura, se rezemă 
de spătar și-și mută privirea către fereastră. Ca şi cum nici n-ar fi 
avut de gând să scoată vreo vorbă. 

Dracu” să-l ia de ucenic, cu şaradele lui afurisite. Ferro își întoarse 
spre ușă privirea furioasă. 

Bayaz intră încet în cameră, ţinând cu grijă o ceașcă de ceai în 
mână. Nici nu se uită în direcţia lui Ferro, în timp ce trecea pe lângă 
ea, ieșind pe ușa deschisă a balconului. Lua-l-ar dracu’ și pe Mag. 
Porni după el, îngustându-şi ochii din cauza luminii. Se aflau la un 
etaj superior, iar Agriontul se întindea în fața lor, la fel ca atunci 


când ea și Nouădegete se cățăraseră pe acoperișuri, cu mult timp în 
urmă. Grupuri de rozalii moleșiţi leneveau pe iarba sclipitoare de 
jos, aşa cum se întâmpla înainte ca Ferro să fi plecat spre Vechiul 
Imperiu. Și totuși, nu toate erau la fel. 

Acum, peste tot prin oraş domnea un soi de teamă. Putea s-o 
observe pe fiecare față trandafirie și fleșcăită. În fiecare cuvânt și 
gest. O așteptare cu sufletul la gură, așa cum e aerul încremenit 
dinainte să înceapă furtuna. Ca un câmp cu iarbă uscată, gata să 
izbucnească în flăcări la cea mai mică scânteie. Nu știa ce așteptau, 
și nici nu-i păsa. 

Dar auzea vorbindu-se mult despre voturi. 

Întâiul dintre Magi o privi cum ieşea pe ușă, în soarele puternic 
care făcea să-i lucească latura capului pleșuv. 

— Un ceai, Ferro? 

Ferro nu putea suferi ceaiul, iar Bayaz o știa. Gurkienii îl beau 
când puneau la cale câte-o trădare. Îşi amintea cum îl beau soldaţii, 
în timp ce ea se zbătea prin praf. Își amintea de negustorii de sclavi, 
care-l beau când negociau prețurile. Şi-l amintea pe Uthman, bându- 
l în vreme ce râdea de furia și neputinţa ei. lar acum îl bea și Bayaz, 
ținând delicat ceşcuţa între degetul mare și cel arătător, şi zâmbea. 

Ferro scrâșni din dinţi. 

- Aici am terminat, rozaliule. Mi-ai făgăduit răzbunare, şi nu mi- 
ai dat nimic. Mă duc înapoi în Sud. 

- Chiar așa? Ne-ar părea rău să te pierdem. Dar Gurkhulul și 
Uniunea sunt în război. În momentul de față, nu pleacă nicio 
corabie spre Kanta. Şi s-ar putea nici să nu plece, o vreme. 

- Și-atunci, eu cum o s-ajung acolo? 

— Ai dat de înţeles cât se poate de clar că nu ești responsabilitatea 
mea. Ţi-am pus un acoperiș deasupra capului, iar tu n-ai arătat pic 
de recunoștință. Dacă vrei să pleci, n-ai decât să te descurci singură. 
Fratele meu, Yulwei, ar trebui să se întoarcă la noi curând. Poate va 
fi pregătit să te ia sub aripa lui. 

— Nu-mi convine. 

Bayaz se încruntă. O privire înfricoșătoare, poate, dar Ferro nu 
era Picior-Lung, nici Luthar și nici Quai. Nu avea stăpân, și nici nu 
urma să aibă vreodată. 


— Am zis că nu-mi convine! 

- De ce insiști să-mi pui răbdarea la încercare? Nu e fără margini, 
să ştii. 

— Nici a mea. 

Magul pufni. 

- A ta nici măcar început n-are, cum ar putea confirma Meșterul 
Nouădegete, fără îndoială. Declar categoric, Ferro, că ai tot atâta 
farmec cât o capră, ba încă una năzuroasă. 

Îşi boţi buzele şi sorbi delicat din ceai, înclinând ceașca. Numai 
cu prețul unui mare efort reuși Ferro să nu i-o zboare din mână și 
să-i ardă nemernicului chelios şi una peste față. 

— Dar dacă încă mai ai în minte lupta cu gurkienii... 

— Tot timpul. 

- Atunci, sunt sigur că pot găsi totuşi o întrebuințare talentelor 
tale. Ceva unde să nu fie necesar simţul umorului. Scopurile mele cu 
privire la gurkieni au rămas neschimbate. Lupta trebuie să continue, 
deşi cu alte arme. 

Privirea îi lunecă într-o parte, spre marele turn care se înălța 
deasupra fortăreței. 

Ferro nu se prea pricepea la frumuseţe și-i păsa de ea cu atât mai 
puţin — dar, după părerea ei, clădirea era frumoasă. Acel munte de 
piatră golașă nu arăta nici blând, nici îngăduitor. Forma sa exprima 
o onestitate brutală. O precizie nemiloasă se regăsea în unghiurile 
negre, ascuţite. Avea ceva care o fascina. 

- Ce-i aia de-acolo? întrebă ea. 

Ochii lui Bayaz se îngustară. 

- Casa Creatorului. 

— Şi ce-are înăuntru? 

- Nu te privește. 

Ferro fu cât pe ce să scuipe de enervare. 

— Ai locuit acolo. L-ai slujit pe Kanedias. L-ai ajutat pe Creator în 
lucrările lui. Tu însuţi ne-ai zis toate astea, acolo, pe câmpie. Așa că, 
spune-mi, ce-i înăuntru? 

- Ai memorie bună, Ferro, dar uiţi un lucru. N-am găsit Sămânţa. 
Nu am nevoie de tine. Și, mai ales, n-am niciun motiv să-ți mai 
răspund la toate întrebările astea interminabile. Imaginează-ţi că m- 


am plictisit. 

Sorbi iar din ceai, înţepat, ridicând sprâncenele, cu privirea spre 
rozaliii tolăniți prin parc. 

Ferro afișă un zâmbet forțat - sau ceva ce ar fi putut trece 
„Zâmbet”. Cel puţin, își dezveli dinţii. Ţinea minte destul de bine ce 
spusese bătrâna aceea înverșunată, Cawneil, și cât de mult îl iritase. 
Avea să facă şi ea același lucru. 

— Creatorul. Încerci să-i furi secretele. Ai încercat să-i răpeşti și 
fiica. Tolomei se numea. Tatăl său a aruncat-o de pe acoperiș. În 
schimbul trădării ei, de a-ţi fi deschis porţile. Greșesc, cumva? 

Furios, Bayaz aruncă ultimii stropi de ceai peste balustrada 
balconului. Ferro îi privi cum sclipeau în soare, căzând spre pământ. 

- Da, Ferro, Creatorul și-a aruncat fiica de pe acoperiș. S-ar părea 
că nici unul dintre noi n-are noroc în dragoste, nu? Ghinionul 
nostru. Un ghinion cu atât mai mare pentru cei pe care-i iubim. Cine 
și-ar fi închipuit că avem atât de multe în comun? 

Ferro se întrebă dacă n-ar fi fost cazul să-i dea un brânci 
nemernicului rozaliu de pe balcon, să se ducă după stropii lui de 
ceai. Totuși, încă-i mai era dator, și avea de gând să ia ce i se 
cuvenea. Așa că se încruntă doar, retrăgându-se în odaie. 

În cameră apăruse un nou-venit. Un bărbat cu păr cârlionţat și 
zâmbet larg. Ţinea în mână un toiag lung, iar pe umăr, o tașcă de 
piele roasă. Era ceva straniu în ochii lui — unul deschis la culoare, 
altul mai închis. Și privirea lor atentă avea ceva ciudat, care-o făcea 
pe Ferro bănuitoare. Chiar mai mult decât de obicei. 

— A, faimoasa Ferro Maljinn. lartă-mi curiozitatea, dar nu în 
fiecare zi întâlnesc o persoană cu... remarcabila dumitale obârșie. 

Lui Ferro nu-i convenea că-i știa numele, nici strămoșii, nici orice 
altceva în privinţa ei. 

— Dumneata cine eşti? 

— Unde mi-s manierele? Eu sunt Yoru Sulfur, din Ordinul Magilor, 
se prezentă el, întinzându-i mâna; Ferro nu i-o strânse, iar Sulfur se 
mulțumi să zâmbească. Nu fac parte dintre cei doisprezece de la 
început, desigur — nu eu. Sunt doar un gând apărut mai târziu. Un 
adaos. Cândva, i-am fost ucenic marelui Bayaz. 

Ferro pufni. Așa ceva nu-l făcea demn de încredere, în accepţia 


ei. 

— Și ce s-a întâmplat? 

— Am absolvit. 

Bayaz îşi aruncă ceașca pe o masă de lângă fereastră, cu zgomot. 

- Yoru, spuse el, iar noul sosit își plecă umil capul. Mulţumirile 
mele pentru ce-ai făcut până acum. Precis și la obiect, ca de obicei. 

Zâmbetul lui Sulfur se lăți și mai mult. 

- O rotiță mică într-o mașinărie mare, Maestre Bayaz, dar încerc 
să fiu o rotiță rezistentă. 

- Încă nu m-ai dezamăgit. Nu uit asta. Cum mai merge joculețul 
tău următor? 

-— E gata să înceapă, la porunca dumitale. 

- Hai să începem acum. Nu câştigăm nimic amânând. 

- Voi face pregătirile. Am mai adus și asta, așa cum mi-ai cerut. 

Îşi luă traista de pe umăr și vâri cu grijă mâna înăuntru. Încet, 
scoase o carte. Mare și neagră, cu coperte groase și zgâriate, 
ciopârțţite, arse pe margini. 

- Cartea lui Glustrod, murmură el în şoaptă, de parcă s-ar fi 
temut să pronunţe cuvintele. 

Bayaz se încruntă. 

- Ţine-o la tine, pentru moment. A apărut o complicaţie 
neașteptată. 

- O complicaţie? întrebă Sulfur, introducând cartea la loc în 
taşcă, destul de ușurat. 

— Ceea ce căutam noi... nu era acolo. 

— Atunci... 

- În privinţa celorlalte planuri, nu s-a schimbat nimic. 

— Desigur, înclină iar Sulfur din cap. Lordul Isher va porni deja la 
drum. 

— Foarte bine. 

Bayaz aruncă o privire spre Ferro, ca şi cum abia atunci și-ar fi 
amintit că mai era şi ea acolo. 

- Deocamdată, poate ești atât de bună să ne lași singuri? Am un 
oaspete de care trebuie să mă ocup. 

Ferro era bucuroasă să plece, dar nu se grăbi, fie şi numai pentru 
că Bayaz voia să scape de ea cât mai repede. Îşi coborî braţele de pe 


piept şi se întinse, stând pe loc. Apoi, porni spre ușă pe un drum 
ocolit, lăsându-și picioarele să se târască pe podele, cu scrâșnete 
neplăcute care umpleau toată camera. Pe drum, se opri să se uite la 
un tablou, să împungă cu degetul un scaun, să atingă o vază 
lucioasă, fără ca nimic din toate astea s-o intereseze câtuşi de puţin. 
Tot timpul, Quai o urmărea cu privirea, Bayaz stătea încruntat, iar 
Sulfur își păstra pe buze micul său zâmbet complice. În ușă, Ferro se 
opri din nou. 

— Acum? 

- Da, acum! se răsti Bayaz. 

Ferro se mai uită o dată prin cameră. 

- Magi împuțţiţi, pufni ea și se strecură pe ușă afară. 

Fu cât pe ce să dea peste un rozaliu înalt și bătrân, aflat în 
camera alăturată. Acesta purta o robă groasă, în ciuda căldurii, iar 
pe umeri avea un lanţ sclipitor. În spatele lui stătea un bărbat masiv, 
posac și atent. Un paznic. Lui Ferro nu-i plăcea înfățișarea 
bătrânului roz. O privea de sus, cu bărbia ridicată, ca şi cum ar fi 
fost o căţea. 

Ca și cum ar fi fost o sclavă. 

- Ssssss, îi sâsâi ea în faţă, când trecu pe-alături. 

Omul scoase un pufnet indignat, iar paznicul său îi aruncă lui 
Ferro o privire severă. Nu-l luă în seamă. Privirile aspre nu 
înseamnă nimic. Dacă avea chef să-i încaseze un genunchi în mutră, 
putea încerca s-o atingă. Totuși, paznicul n-o făcu. Intrară amândoi 
pe ușă. 

- A, Lord Isher! îl auzi ea pe Bayaz spunând, chiar înainte ca ușa 
să se închidă. Sunt încântat că ai reușit să ne vizitezi într-un timp 
atât de scurt. 

— Am venit imediat. Bunicul meu spunea mereu că... 

- Bunicul dumitale a fost un om înțelept și un bun prieten. Aș 
dori să discut cu dumneata, dacă se poate, situaţia din Consiliul 
Deschis. Vrei să bei un ceai?... 


Cinste 


Jezal zăcea pe spate, cu mâinile sub cap și cearșaful în jurul 
mijlocului. O privea pe Ardee care se uita pe fereastră, cu coatele pe 
pervaz și bărbia în mâini. O privea şi mulțumea sorții că un croitor 
de uniforme militare, de mult uitat, găsise de cuviință să-i înzestreze 
pe ofițerii din Garda Regelui cu vestoane cu poalele scurte. Le 
mulțumea cu o recunoştinţă profundă și cinstită, fiindcă Ardee nu 
avea pe ea altceva decât vestonul lui. 

Era uluitor cum se schimbase situația dintre ei, de la acea 
revedere violentă și neașteptată. Vreme de o săptămână, nu 
petrecuseră nici măcar o noapte separați, şi tot de-o săptămână nu i 
se mai ștergea zâmbetul de pe buze. Din când în când, amintirile 
ieșeau iar la iveală, desigur, neînfrânate și oribil de surprinzătoare, 
ca niște hoituri umflate săltând pe suprafaţa apei în timp ce oamenii 
se bucură de un picnic pe mal, cu Ardee mușcându-l și lovindu-l, 
plângând și urlându-i în față. Atunci, însă, el își dregea zâmbetul și 
o vedea surâzându-i, şi nu peste mult putea îngropa acele gânduri 
neplăcute, cel puţin pe moment. După care se felicita că era destul 
de bărbat ca s-o facă și că o considera nevinovată. 

— Ardee, o chemă el, pe un ton lingușitor. 

- Mmm? 

— Hai înapoi în pat. 

— De ce? 

— Fiindcă te iubesc. 

Ciudat, cu cât o spunea mai mult, cu atât îi venea mai ușor. 

Femeia scoase un oftat plictisit. 

— Mereu zici așa... 

— E adevărat. 

Se întoarse spre el, sprijinindu-şi mâinile de pervaz, cu trupul 
conturat în lumina ferestrei. 

- Şi asta ce anume ar vrea să-nsemne? Mă călărești de-o 
săptămână și tot nu te-ai săturat? 


— Nu cred c-am să mă satur vreodată. 

- Mă rog... 

Desprinzându-se de fereastră, Ardee lipăi desculță pe podele. 

- Nu cred c-ar strica să aflăm, ce zici? Cel puţin, n-ar strica mai 
mult ca până acum. 

Se opri la picioarele patului. 

- Promite-mi doar un lucru. 

Jezal înghiţi în sec, îngrijorat de ceea ce-ar fi putut să-i ceară și 
de ce i-ar fi răspuns el. 

— Orice, murmură, făcând un efort să zâmbească. 

- Să nu mă lași de izbelişte. 

Zâmbetul îi deveni mai destins. La asta nu-i era greu să spună da. 
În fond, era un om schimbat. 

— Sigur, îți promit. 

— Bine. 

Ardee se urcă pe pat, în patru labe, cu ochii aţintiți spre chipul 
lui, în timp ce Jezal mișca din degetele de la picioare, sub cearșaf, 
trepidând de nerăbdare. Încălecându-l, femeia își descheie vestonul, 
cu pieptul la vedere. 

— Deci, ia zi, căpitane, trec proba? 

— Aş zice... 

Și apucă vestonul, trăgând-o peste el, apoi îşi strecură mâinile 
înăuntru. 

— ... că eşti, fără nicio îndoială... 

Mâna lui îi ajunse pe sân, frecându-i sfârcul cu degetul mare. 

— ... cel mai arătos soldat din compania mea. 

Ardee își lipi pubisul de al lui, prin cearşaf, pornind să-și miște 
șoldurile înainte și-napoi. 

- Ahaaa, căpitanul este deja în poziţia drepți... 

— Pentru tine? Tot timpul... 

Gura ei începu s-o lingă și s-o sugă pe a lui, mânjindu-i faţa cu 
salivă, iar Jezal își vârî mâna între picioarele ei. Ardee se frecă de ea 
o vreme, cu degetele lui încleiate intrând și ieșind din ea. Gemea și 
ofta din gâtlej, iar Jezal îi ținea isonul. Apucând cearșaful, Ardee îl 
dădu la o parte. Îi apucă scula și-și aranjă şoldurile până găsi locul 
potrivit, după care se înfipse în el, gâdilându-i fața cu părul. 


Respirația ei sacadată îi scălda urechea. 

Se auziră două bătăi puternice în ușă, și amândoi încremeniră. 
Încă două lovituri. Ardee înălță capul, dându-și părul la o parte de 
pe faţa congestionată. 

- Ce e? strigă ea, cu o voce îngroșată și guturală. 

— ÎI caută cineva pe căpitan! răspunse vocea slujnicei. Mai e... 
mai e aici? 

Ochii lui Ardee coborâră spre Jezal. 

— Îndrăznesc să spun că i-aş putea transmite un mesaj! 

Jezal își mușcă buza, pentru a-și stăpâni râsul, ridică mâna și o 
ciupi de sfârc, dar Ardee i-o plesni, dându-i-o la o parte. 

— Cine e? 

— Un vestitor al regelui! 

Zâmbetul se șterse de pe chipul lui Jezal. Ticăloșii ăia parcă n-ar 
fi fost în stare niciodată s-aducă vești bune și întotdeauna nimereau 
în cele mai proaste momente cu putinţă. 

- Lordul Mareșal Varuz trebuie să vorbească urgent cu căpitanul. 
Îl caută oamenii prin tot orașul. 

Jezal blestemă printre dinţi. Se părea că armata își dăduse seama 
în sfârșit că se întorsese. 

- Spune-i c-am să-l anunț imediat ce-l văd! strigă Ardee, iar pașii 
servitoarei se îndepărtară pe coridor. 

- Futu-i! șuieră Jezal de îndată ce fu sigur că slujnica plecase — nu 
că s-ar fi îndoit prea mult în legătură cu cele ce se petreceau de 
câteva zile și nopți. Trebuie să plec. 

— Acum? 

- Acum, lua-i-ar dracu”. Altfel, vor căuta în continuare și, cu cât 
mă duc mai repede, cu atât am să mă pot întoarce mai curând. 

Oftând, Ardee se dădu jos de pe el, lungindu-se pe spate, în timp 
ce Jezal cobora din pat și începea să-și caute hainele împrăștiate 
prin cameră. Cămașa era pătată de vin pe piept, pantalonii se 
boţiseră, dar n-avea ce face. Afişarea unei ţinute perfecte nu mai era 
singurul lui ţel în viaţă. Se așeză pe pat ca să-și tragă cizmele și o 
simți pe Ardee îngenunchind în spatele lui, cu mâinile lunecându-i 
peste piept și buzele frecându-i urechea, în timp ce-i șoptea: 

- Deci, iar mă lași singură, da? Ai să pleci spre Englia, să-i 


măcelărești pe nordici împreună cu fratele meu? 

Aplecându-se cu greutate, Jezal își trase o cizmă. 

— Poate. Sau poate nu. 

Ideea unei vieți militare nu-l mai inspira. Văzuse destule violențe 
de aproape, ca să ştie că era extrem de înspăimântătoare şi durea ca 
toți dracii. Gloria şi faima păreau niște recompense mărunte pe 
lângă toate riscurile implicate. 

— Mă gândesc serios să-mi dau demisia. 

- Zău? Și să faci ce? 

- Nu-s sigur, întoarse el capul, înălțând o sprânceană. Poate-mi 
găsesc o femeie de treabă și mă așez și eu la casa mea. 

- O femeie de treabă? Cunoști vreuna? 

— Speram să ai tu unele propuneri. 

Buzele lui Ardee se strânseră. 

— Să mă gândesc... Trebuie să fie frumoasă? 

- Nu, nu, femeile frumoase sunt mereu al naibii de pretențioase. 
Simplă ca apa din băltoace, te rog. 

— Deșşteaptă? 

Jezal pufni. 

- Numai deşteaptă nu! Sunt vestit pentru scăfârlia mea goală. O 
femeie deşteaptă n-ar reuși decât să mă facă tot timpul s-apar ca un 
nătărău. 

Îşi puse şi cealaltă cizmă, dădu la o parte mâinile lui Ardee și se 
ridică. 

- O viţelușă cu ochii mari și fără nimic în cap ar fi ideală. Una 
care să-mi dea dreptate la nesfârșit. 

Ardee bătu din palme. 

- A, da, o și văd cu tine, agăţată de braţul tău ca o rochie goală 
pe dinăuntru, un soi de ecou mai ascuţit. Totuși, de viță nobilă, 
cred...? 

— Bineînţeles, doar tot ce-i mai bun. Ăsta-i un lucru în privința 
căruia n-accept niciun compromis. Şi blondă. Am o slăbiciune 
pentru părul bălai. 

- O, sunt întru totul de acord. Brunetele sunt așa de comune, au 
culoarea  noroiului, a mâlului, a mizeriei, remarcă Ardee, 
cutremurându-se. Mă simt mânjită numai când mă gândesc. 


- Și, mai presus de orice, continuă el, în timp ce-și vâra sabia prin 
inelul de la cingătoare, o fire calmă și senină. Am avut parte la viața 
mea de surprize destule. 

- Normal. Viaţa e destul de grea și fără o femeie care să-ți dea de 
furcă. E îngrozitor de nedemn... 

Apoi, Ardee ridică din sprâncene. 

— Am să mă gândesc pe cine cunosc... 

- Excelent! Şi până te gândești tu am nevoie și de veston, cu toate 
că n-ar putea niciodată să-mi stea la fel de elegant ca ţie. 

— O, da, domnule. 

Scoţându-și vestonul, Ardee îl aruncă spre el, apoi se lungi pe pat, 
goală-goluță, cu spatele arcuit şi mâinile deasupra capului, 
unduindu-și încet șoldurile, cu un genunchi în sus și celălalt picior 
întins, țintindu-l pe Jezal cu degetul mare. 

- Totuși, n-ai să mă lași prea mult singură, da? 

Jezal o privi un moment. 

- Un pas să nu-ndrăznești să faci de-aici, mârâi el, apoi își 
îmbrăcă vestonul, își îndesă scula între coapse și ieşi pe ușă, îndoit 
de mijloc. 

Spera să i se culce la loc înainte de întâlnirea cu Lordul Mareșal, 
deşi nu era tocmai singur c-avea să se poată. 


Încă odată, Jezal se afla într-una din camerele ca niște grote ale 
Înaltului Judecător Marovia, stând de unul singur pe podeaua goală, 
cu fața spre enorma masă lustruită din spatele căreia îl priveau 
posomorâți trei bătrâni. 

După ce aprodul închise uşile înalte, cu un bubuit reverberat, 
Jezal avu senzaţia foarte îngrijorătoare că mai trăise o dată aceeași 
experienţă. În ziua când fusese chemat ca să se îmbarce pentru 
Englia, smuls de lângă prietenii și ambițiile lui, spre a fi trimis într-o 
călătorie descreierată, osândită, în plină pustietate. O călătorie care- 
l costase câte ceva din aspectul lui chipeș și fusese cât pe ce să-l 
coste chiar și viața. Era mai prudent să spună că nu se prea bucura 
să fie din nou acolo și spera din toată inima un deznodământ mai 
fericit. 

Din acest punct de vedere, absenţa Întâiului dintre Magi era 


destul de tonică, deși altminteri comisia nu arăta deloc liniștitor. În 
faţa lui se aflau trei chipuri bătrâne și dure: Lordul Mareșal Varuz, 
Înaltul Judecător Marovia și Lordul Șambelan Hoff. 

Varuz era preocupat să treacă în revistă frumoasele izbânzi ale lui 
Jezal în Vechiul Imperiu. Se vedea clar că auzise o versiune a 
evenimentelor foarte diferită de cea pe care și-o amintea Jezal 
însuși. 

— ... mari aventuri în apus, din câte înțeleg, aducând cinste 
Uniunii pe câmpurile străine. M-a impresionat în mod deosebit 
povestea atacului dumitale de pe podul de la Darmium. Chiar s-a 
întâmplat aşa cum mi s-a spus? 

— Pe pod, domnule, ei bine, la drept vorbind, ăă... 

Probabil ar fi trebuit să-l întrebe pe bătrânul prostănac despre ce 
naiba vorbea, dar era mult prea ocupat să se gândească la Ardee, 
goală în pat. Dracu” s-o ia de datorie. Putea să demisioneze pe loc și 
să se întoarcă în patul ei în mai puţin de-o oră. 

- Problema e... 

- A fost misiunea dumitale favorită, nu-i așa? întrebă Hoff, 
coborându-și pocalul pe masă. Cea care m-a cucerit pe mine cel mai 
mult a fost aceea cu fiica Împăratului. 

Și îl privi pe Jezal cu o lucire în ochi care insinua o istorisire 
suculentă. 

- Cinstit vorbind, Înălțimea Voastră, n-am nici cea mai vagă idee 
de unde a pornit acest zvon. Nici vorbă să se fi întâmplat așa ceva, 
vă asigur. Întreaga situaţie pare să fi fost cumva foarte exagerată... 

- Mă rog, un zvon glorios preţuieşte cât zece adevăruri 
dezamăgitoare, nu eşti de acord? 

Jezal clipi din ochi. 

— Păi, ăă, cred... 

— În orice caz, i-o reteză Varuz, Consiliul Închis a primit rapoarte 
excelente despre conduita dumitale peste hotare. 

- Da?... 

- Rapoarte numeroase și variate, şi toate îmbucurătoare. 

Deși era nevoit să se întrebe de unde-or fi provenit asemenea 
rapoarte, Jezal nu-și putu ascunde zâmbetul. Pe Ferro Maljinn nu 
prea și-o putea imagina turuind despre calităţile lui alese. 


— Desigur, domniile voastre sunt foarte binevoitoare, dar trebuie 
să... 

- Ca rezultat al devotamentului şi curajului dumitale în această 
sarcină dificilă și vitală, am plăcerea să te anunţ că ai fost avansat la 
gradul de colonel, cu efect imediat. 

Ochii lui Jezal se dilatară. 

— Colonel...? 

— Într-adevăr, băiete, şi nimeni n-ar fi meritat-o mai mult decât 
dumneata. 

Avansarea cu două grade într-o singură după-amiază era o cinste 
fără precedent, mai ales când el nu luptase în nicio bătălie, nu 
săvârşise recent nicio faptă de onoare și nu făcuse niciun sacrificiu 
suprem - dacă nu punea la socoteală că părăsise la jumătatea trebii 
așternutul surorii celui mai bun prieten. Un sacrificiu, fără îndoială, 
dar nu tocmai de soiul care de obicei atrăgea favorurile regelui. 

- Ei, ăă, știți... 

Nu-şi putea stăpâni un fior de satisfacţie. Uniformă nouă, mai 
multe fireturi și mai mulți oameni cărora să le spună ce să facă. Or 
fi fost gloria și faima niște răsplăți neînsemnate, dar își asumase deja 
riscul, iar acum nu mai era nevoie decât să zică da. Nu suferise? Nu 
merita o compensație? 

Nici nu trebuia să se gândească prea mult. Abia dacă avea de ce 
să se gândească. Ideea de a se retrage din armată, pentru a se așeza 
la casa lui, se pierdea cu repeziciune în nemărginirea zării. 

- Aș fi pe deplin onorat să accept această nemaipomenită... ăă... 
cinste. 

- Și noi suntem la fel de încântați, replică Hoff acru. Și acum, la 
treabă. De bună seamă, colonele Luthar, știi că în ultima vreme s-au 
ivit unele probleme cu țăranii...? 

Ciudat lucru, nicio veste nu ajunsese în dormitorul lui Ardee. 

- Nimic serios, cu siguranță, Înălțimea Voastră? 

- Numai dacă nu găseşti serioasă o răscoală în toată regula. 

- Răscoală? repetă Jezal, înghițind în sec. 

- Omul acela, Tăbăcarul, scuipă Lordul Şambelan, a cutreierat 
regiunile de la ţară luni bune, instigând la nemulțumire, semănând 
nesupunerea, incitând țărănimea la crime contra stăpânilor, contra 


lorzilor, contra regelui lor! 

— Nimeni n-a bănuit vreodată că se va ajunge la o rebeliune pe 
față, completă furios Varuz. Dar, în urma unei demonstraţii de lângă 
Keln, un grup de ţărani încurajați de acest Tăbăcar s-a înarmat și a 
refuzat să se împrăștie. Ei au înregistrat o victorie asupra moșierului 
local, iar insurecția s-a întins. Acum, auzim că ieri au zdrobit o forță 
semnificativă aflată sub comanda Lordului Finster, i-au dat foc 
conacului și i-au spânzurat pe perceptori. Acum, tocmai străbat 
regiunea, prădând şi pustiind, spre Adua. 

- Prădând? murmură Jezal, cu o privire spre ușă. 

Era într-adevăr un cuvânt foarte urât. 

- Este o situație cum nu se poate mai regretabilă, se tângui 
Marovia. Jumătate dintre ei sunt oameni cinstiți, credincioși regelui, 
care au fost împinși aici prin lăcomia moșierilor. 

Varuz pufni dezgustat. 

- Trădarea n-are nicio scuză! Cealaltă jumătate sunt hoţi, escroci 
şi gâlcevitori. Ar trebui să fie duși pe eşafod cu biciurile! 

- Consiliul Închis a hotărât, îl întrerupse Hoff. Acest Tăbăcar şi-a 
declarat intenția de a-i prezenta regelui o listă de revendicări. 
Regelui! Noi libertăţi. Noi drepturi. Fiecare om să fie egal cu fratele 
său și alte asemenea libertăți periculoase. Curând, lumea va afla că 
sunt pe drum încoace şi o să izbucnească panica. Revolte în sprijinul 
țăranilor, revolte împotriva lor. Lucrurile sunt deja pe muchie de 
cuţit. Două războaie în curs de desfășurare, regele într-o stare de 
sănătate precară, și niciun moștenitor... 

Bătu cu pumnul în masă, făcându-l pe Jezal să tresară. 

- Nu trebuie să li se îngăduie să ajungă în oraș! 

Mareșalul Varuz își înlănțţui degetele în față. 

— Cele două regimente din Garda Regelui care au rămas în 
Midderland vor fi trimise să ţină piept amenințării. A fost pregătită 
o listă de concesiuni... se încruntă el rostind cuvântul. Dacă țăranii 
vor accepta negocieri şi se vor întoarce la casele lor, le putem cruța 
vieţile. Dar dacă acest Tăbăcar nu ascultă de glasul raţiunii, atunci 
așa-zisa lui armată trebuie să fie distrusă. Împrăștiată. Nimicită. 

— Omorâtă, adăugă Hoff, frecând cu degetul mare o pată de pe 
masă. lar conducătorii să fie daţi pe mâna Inchiziției Maiestăţii Sale. 


- Regretabil, murmură pe negândite Jezal, simțind un fior rece 
numai la auzul acelei instituţii. 

- Necesar, preciză Marovia, clătinând din cap cu tristeţe. 

- Dar deloc ușor, se încruntă Varuz spre Jezal, peste masă. În 
fiecare sat, în fiecare oraş, pe fiecare câmpie și de la fiecare fermă 
pe unde au trecut, au adunat noi şi noi recruți. Ţara fierbe de 
nemulțumiți. Indisciplinaţi, firește, și prost echipați, dar la ultima 
noastră estimare numărau cam patruzeci de mii. 

- Patruzeci... de mii? 

Nervos, Jezal își mută greutatea de pe un picior pe altul. Crezuse 
că discutau despre câteva sute, poate, nici măcar cu încălțăminte 
normală. Acolo, la adăpostul Agriontului, între zidurile orașului, nu 
era niciun pericol, desigur. Dar patruzeci de mii de oameni furioși 
însemna îngrozitor de mult. Chiar dacă erau simpli ţărani. 

- Garda Regelui se pregătește: un regiment de călăreţi și unul de 
pedestrași. Acum nu mai lipsește decât un comandant al expediției. 

— Hm... făcu Jezal. 

Nu-i purta pică nefericitului pentru acea poziţie, la comanda unei 
forțe depășite numeric în proporție de cinci la unu, contra unei 
hoarde de sălbatici însufleţiți de revoltă și de victorii mărunte, 
îmbătați de ura împotriva nobililor şi a monarhiei, deci și însetaţi de 
sânge și pradă... 

Făcu ochii și mai mari. 

— Eu? 

— Dumneata. 

Jezal își căută cuvintele. 

- N-aş dori să par... nerecunoscător, înțelegeţi, dar, cu siguranţă, 
vreau să zic, trebuie să existe oameni mai potriviţi pentru o 
asemenea sarcină. Domnule Lord Mareșal, chiar dumneavoastră 
ați... 

— Trăim un moment complicat, îl întrerupse Hoff, privindu-l sever 
pe sub sprâncenele sale stufoase. Un moment foarte complicat. 
Avem nevoie de cineva fără... afilieri. De cineva lipsit de orice 
obligaţii. Iar dumneata corespunzi admirabil cerințelor. 

- Dar... să negociez cu țăranii, Înălțimea Voastră, Adoraţia 
Voastră, Domnule Lord Mareșal... eu nu mă pricep deloc la 


asemenea lucruri! Nu cunosc legile! 

- Nu suntem orbi faţă de deficiențele dumitale, replică Hoff. De 
aceea te va însoţi şi un reprezentant al Consiliului Închis. Cineva 
care deţine o competenţă incontestabilă în toate acele domenii. 

O mână grea se trânti pe umărul lui Jezal. 

- Ţi-am zis eu că va fi mai devreme, nu mai târziu, băiete! 

Încet, Jezal întoarse capul, cu o senzaţie de deznădejde cumplită 
clocotindu-i în stomac, pentru a-l vedea pe Întâiul dintre Magi 
rânjindu-i în față, de la doar un pas distanţă, cât se putea de 
prezent, la urma urmei. De fapt, nici nu era surprinzător că bătrânul 
băgăcios era amestecat în toată povestea. Evenimentele ciudate și 
dureroase păreau să se țină lanţ precum câinii vagabonzi care latră 
la căruţa măcelarului. 

- Oastea țărănească, dacă o putem numi astfel, și-a făcut tabăra 
în apropierea orașului, la nici patru zile de mers la pas, iar de-acolo 
s-a răspândit peste tot prin jur, în căutare de pradă. 

Varuz își lungi gâtul înainte, bătând cu degetul în masă. 

- Vei porni imediat să le ieşi în întâmpinare. În dumneata ne 
punem toate speranţele, colonele Luthar. Înţelegi ordinele pe care 
le-ai primit? 

- Da, domnule, șopti Jezal, încercând să pară entuziasmat — cu un 
succes lamentabil. 

- Noi doi, din nou împreună? chicoti Bayaz. Ar face bine să-și ia 
tălpășița, mm, băiete? 

— Desigur, murmură Jezal, nefericit. 

Avusese o şansă de scăpare, de a începe o viață nouă, și renunțase 
în schimbul unei stele sau două-n plus pe veston. Își dădea seama 
prea târziu ce cumplit călcase în străchini. Mâna lui Bayaz i se 
încleștă și mai tare pe umăr, apropiindu-l ca pe un fiu năzuros, fără 
nici cea mai mică intenţie de a-i da drumul. Într-adevăr, nu mai 
avea nicio scăpare. 


Jezal ieși pe ușa camerei în mare grabă, înjurând, în timp ce-și 
trăgea lada după el. Era cu adevărat o umilință îngrozitoare că 
fusese obligat să-și care singur bagajul, dar timpul îl gonea din 
urmă, dacă voia să salveze Uniunea de nebunia propriului său 


popor. Doar o clipă se gândise la ideea de a o lua la fugă spre port, 
ca să se îmbarce pe prima corabie spre îndepărtatul Suljuk, înainte 
de a și-o alunga cu furie. Primise avansarea cu ochii deschiși, iar 
acum nu mai avea încotro decât să meargă până la capăt. Mai bine 
așa, decât să trăiască tot cu frica-n suflet că-l va ajunge din urmă. 
Răsuci cheia în broască, se întoarse și tresări, cu un țipăt șocat, 
subțire ca al unei fetițe. În umbra din fața ușii stătea cineva, iar 
senzația de groază nu făcu decât să i se agraveze când își dădu 
seama cine era. 

Ologul Glokta stătea rezemat de perete, sprijinindu-se în baston, 
cu respingătorul său rânjet știrb pe față. 

— O vorbă doar, colonele Luthar. 

- Dacă te referi la treaba asta cu ţăranii, e sub control, replică 
Jezal, fără să-şi poată ascunde complet strâmbătura de silă de pe 
față. N-ai de ce să-ţi faci probleme... 

- Nu la aia mă refer. 

— Atunci, la ce? 

— La Ardee West. 

Dintr-odată, coridorul păru foarte pustiu, foarte tăcut. Soldaţii, 
ofiţerii, servitorii, toți erau plecaţi în Englia. În toată cazarma nu 
erau decât ei doi, din câte știa Jezal. 

- Nu văd cu ce te privește... 

- Fratele ei, prietenul nostru comun Collem West, îl mai ţii 
minte? Un băiat cu expresie îngrijorată, cu început de chelie. Cam 
temperamental... 

Jezal simți roșeaţa vinovăţiei în obraji. Și-l amintea destul de 
bine, desigur, şi mai cu seamă temperamentul lui. 

- A venit la mine cu puţin timp înainte de a pleca la război, în 
Englia. Mi-a cerut să am grijă de sora lui, câtă vreme va fi el plecat, 
riscându-și viaţa. Și i-am promis că așa voi face. 

Se apropie încet, iar lui Jezal i se încreţi carnea pe trup. 

— O răspundere pe care, te asigur, o iau în serios la fel ca pe orice 
altă sarcină ar putea hotărî să-mi atribuie Arhilectorul. 

- Înţeleg... bâigui Jezal. 

Desigur, așa se explica prezenţa șchiopului la ea acasă, deunăzi, 
care până acum îl cam nedumerise. Oricum, nu se simțea cu nimic 


mai liniștit — ba chiar, mult mai puţin. 

— Nu prea cred că West ar fi foarte încântat de cele întâmplate în 
ultimele câteva zile, ce zici? 

Vinovat, Jezal se foi de pe un picior pe altul. 

- Recunosc că am vizitat-o... 

- Vizitele dumitale, șopti schilodul, nu sunt utile pentru reputația 
fetei. Avem trei posibilități. Prima, care e varianta mea favorită, 
pleci și te porţi ca și cum n-ai cunoaște-o, și nici n-ai s-o mai revezi 
vreodată. 

—  Inacceptabil, se pomeni Jezal răspunzând, pe un ton 
surprinzător de îndrăzneţ. 

- Atunci, a doua: o iei de nevastă, și vom uita totul. 

O cale pe care Jezal o avea în vedere, dar al dracului să fi fost 
dacă se lăsa forțat de epava aia schimonosită. 

- Și a treia? se interesă el, cu un aer de dispreţ pe care-l considera 
pe deplin justificat. 

— A treia...? 

Pe obrazul fleșcăit al lui Glokta se târî un val de spasme deosebit 
de dezgustător. 

- Nu cred c-ai vrea să ştii prea multe despre numărul trei. Să 
zicem doar că ar include o lungă noapte pasională cu un cuptor și 
un set de brice, urmată de o dimineață și mai lungă implicând un 
sac, o nicovală și fundul canalului. S-ar putea să constaţi că una 
dintre celelalte două soluţii e mult mai convenabilă. 

Înainte de a-şi da seama ce făcea, Jezal înaintase un pas, silindu-l 
pe Glokta să se retragă clătinat, cu o tresărire, până la perete. 

- Nu-s obligat să-ți dau dumitale explicaţii! Vizitele mele ne 
privesc pe mine şi pe domnișoara respectivă, dar pentru informarea 
dumitale, m-am hotărât de mult să mă însor cu ea, și nu fac decât să 
aştept momentul potrivit! 

Şi rămase pe loc, în întuneric, aproape nevenindu-i să creadă ce 
spusese. Lua-o-ar naiba de gură, că încă-l mai băga în tot felul de 
belele. 

Ochiul stâng al lui Glokta clipi. 

— O, ce noroc pe ea. 

Jezal se pomeni făcând iar un pas înainte, aproape strivindu-l pe 


inchizitor la perete. 

- Întocmai! Așa că poți să-ți bagi amenințările în curul ăla 
schilod! 

Chiar și lipit de zid, surprinderea lui Glokta dură doar o clipă. 
Imediat, își arătă iar rânjetul fără dinţi, cu pleoapa tresăltându-i și o 
lacrimă prelungă curgând pe obrazul supt. 

- Ei, colonele Luthar, mi-e greu să mă concentrez când stai așa de 
aproape. 

Mângâie cu dosul mâinii pieptarul uniformei lui Jezal. 

- Mai ales dat fiind interesul dumitale neașteptat faţă de fundul 
meu. 

Jezal se smuci înapoi, cu un gust acru în gură. 

- Se pare că Bayaz a reuşit acolo unde Varuz a dat greş, mm? Te- 
a învăţat unde ţi-e șira spinării! Felicitările mele pentru apropiata 
nuntă. Dar cred c-am să-mi ţin bricele la îndemână, în caz că nu 
mergi până la capăt. Mă bucur atât de mult că am avut ocazia asta 
să stăm de vorbă... 

Și plecă șontâc-șontâc spre scară, cu bastonul bocănind pe podele 
și piciorul stâng târându-i-se în urmă. 

— Aşijderea! strigă Jezal după el. 

Dar nimic n-ar fi putut să fie mai departe de adevăr. 


Fantome 


Orașul Uffrith nu mai prea arăta ca pe vremuri. Desigur, Logen 
văzuse ultima oară acele locuri cu ani în urmă, noaptea, după 
asediu. Grupuri-grupuri de carli de-ai lui Bethod cutreierau străzile 
- strigând, cântând şi bând. Căutând oameni pe care să-i jefuiască și 
să-i violeze, dând foc la tot ce putea să ardă. Logen își amintea că 
zăcuse în camera aceea, după ce-l învinsese pe Treicopaci, plângând 
și lăsându-se străbătut de durere. Își amintea cum privise încruntat 
pe fereastră, văzând văpaia flăcărilor, ascultând urletele din tot 
orașul, dorindu-și să fi fost și el afară, să facă blestemăţii, și 
întrebându-se dacă avea să se mai țină vreodată pe picioare. 

Acum totul era altfel, sub stăpânirea Uniunii, dar nu părea mult 
mai organizat. Portul cenușiu era înţesat de corăbii prea mari pentru 
cheiuri. Pe străzile înguste roiau soldați, aruncându-şi peste tot 
echipamentele. Căruţe, cai și catâri, doldora de bagaje, încercau să- 
şi croiască drum prin îmbulzeală. Răniţii în cârje șchiopătau spre 
docuri, iar băieţii fără tuleie care veneau din sens opus se holbau cu 
ochi mari la bandajele lor însângerate. Ici și colo, foarte nedumerit 
de acest uriaș torent de străini care potopeau orașul, câte un nordic 
stătea în ușa casei. Femei, mai ales, copii și bătrâni. 

Logen mergea grăbit pe străzile în pantă, împingându-se prin 
mulțime, cu privirea în jos și gluga pe cap. Îşi ținea pumnii strânși 
pe lângă trup, pentru ca nimeni să nu-i vadă ciotul degetului lipsă. 
Sabia primită de la Bayaz o avea la spate, înfășurată într-o pătură, 
sub raniță, unde n-ar fi neliniștit pe nimeni. Aștepta să audă pe 
cineva strigând: „Uite-l pe Sângerosul-Nouă!” Aștepta ca oamenii s-o 
ia la fugă, urlând cu groaza întipărită pe fețe, bombardându-l cu 
gunoaie. 

Nimeni, însă, n-o făcea. O persoană în plus care n-avea ce căuta 
acolo nu atrăgea privirile în tot acel haos umed, iar dacă-l putea 
cunoaște cineva, nu după el se uitau. Cel mai probabil, cu toții 
auziseră că se întorsese în țărână, departe, şi le părea bine. Totuşi, 


n-avea niciun rost să stea acolo mai mult decât era nevoie. Se 
îndreptă spre un ofițer al Uniunii care părea să aibă o anume 
autoritate, îşi dădu gluga pe spate și încercă să afișeze un zâmbet. 

Drept răspuns, se alese cu o privire dispreţuitoare. 

- N-avem nimic de lucru pentru tine, dacă asta cauţi. 

- Nici n-aveţi cum, replică Logen, întinzându-i scrisoarea pe care 
i-o dăduse Bayaz. 

Omul o despături şi aruncă o privire. Apoi se încruntă și o mai 
citi o dată. În sfârşit, se uită la Logen cu îndoială, mişcându-și gura 
în gol înainte de a spune: 

- Aha, da, înţeleg... 

Arătă spre mai mulți tineri care stăteau nervoși și nesiguri la 
câțiva pași distanţă, adunaţi laolaltă sub ploaia ce începea să se 
întețească. 

— În după-amiaza asta pleacă un convoi de întăriri spre front. Poţi 
să vii cu noi. 

— Merge. 

Acei băieți speriaţi nu arătau ca niște întăriri prea grozave, dar 
pentru Logen asta n-avea nici cea mai mică importanţă. Puțin îi păsa 
cu cine călătorea, atâta vreme cât se îndreptau spre Bethod. 


Coroanele copacilor trosneau pe ambele părți ale drumului — 
verzi cu negru, tulburi și pline de umbre. Și de surprize, poate. Era 
un mod greu de a călători. Greu pentru mâini, care erau nevoite să 
se ţină de margine tot timpul, dar şi mai greu pentru fund, care tot 
sălta şi se zdruncina pe scândura tare. Se apropiau însă de 
destinație, încet, iar Logen socotea că acesta era principalul. 

În urma lor veneau alte căruţe, înșirate de-a lungul drumului într- 
o coloană greoaie, pline cu oameni, alimente, haine, arme și toate 
cele de trebuinţă pentru a purta un război. Fiecare avea un felinar 
aprins, agăţat spre partea din față, așa că prin întunericul înserării 
se vedea o dâră de luminiţe săltăreţe, în josul văii şi-n susul pantei, 
însemnând drumul pe care-l urmau prin pădure. 

Logen se întoarse să-i privească pe băieții din Uniune, adunaţi 
pâlc în partea din față a căruţei. Nouă la număr, toți zgâlțâindu-se și 
clătinându-se laolaltă, la fiecare săritură a osiilor, și ţinându-se cât 


mai departe de el. 

- Ai mai văzut la cineva cicatrice ca astea? mormăi unul, neștiind 
că Logen vorbea limba lor. 

— Da” cine-i, la urma urmei? 

- Nu-ș'... Un nordic, cred. 

- Văd şi eu că-i nordic, idiotule. Vreau să zic, ce caută aici, cu 
noi? 

- O fi vreun cercetaș. 

- Cam voinic, nemernicul, pentru un cercetaș, nu? 

Logen zâmbi în sinea lui, privind copacii care treceau pe-alături. 
Simţea adierea răcoroasă pe faţă, mirosul ceţii, al pământului, 
frigul, umezeala, aerul. În veci nu s-ar fi așteptat să se bucure că 
revenea în Nord, dar îi părea bine. Era plăcut, după ce fusese străin 
atâta vreme, să se afle într-un loc în care cunoștea regulile. 

Îşi făcură tabăra pe marginea drumului, toţi zece. Un grup printre 
multe altele, înșirate prin pădure, fiecare adunat lângă căruţa sa. 
Nouă flăcăi într-o parte a unui foc mare, cu o oală pusă la fiert 
deasupra, răspândind un miros îmbietor. Logen îi privea cum 
amestecau mâncarea, vorbind între ei despre casă, despre ce avea să 
urmeze şi despre timpul petrecut acolo. 

După o vreme, unul dintre ei începu să pună fiertura în castroane, 
împărțindu-le celorlalți. După ce termină cu ei, se uită la Logen și 
mai pregăti o porţie. Se apropie cu teamă, ca și cum nordicul ar fi 
fost un lup în cușcă. 

- Ăăă... începu, întinzându-i vasul la o lungime de brat. 
Tocăniţă...? 

Deschise larg gura şi arătă spre ea cu mâna liberă. 

- Mulţumesc, prietene, răspunse Logen, luând castronul, dar știu 
cum se mănâncă. 

Toţi se holbară la el, un semicerc de chipuri îngrijorate, dincolo 
de foc, luminate într-un galben pâlpâitor şi mai bănuitoare ca 
oricând, auzind că le vorbea limba. 

— Ştii graiul nostru? Și n-ai zis nimic... 

- E bine să pari mai puţin decât ești, o știu din experienţă. 

- Dacă zici tu... replică tânărul care-i dăduse mâncarea. Cum te 
cheamă, dar? 


Logen se întrebă o clipă dacă să scornească o minciună. Un nume 
oarecare, de care nimeni n-ar fi avut cum să audă. Dar era cel care 
era, şi mai devreme sau mai târziu cineva avea să-l recunoască. Şi-n 
plus, niciodată nu se prea pricepuse să mintă. 

— Mi se zice Logen Nouădegete. 

Băieţii nu avură nicio reacție. Nu auziseră despre el — și de ce-ar 
fi auzit? Câţiva fii de fermieri de departe, din însorita Uniune. 
Arătau de parcă abia știau cum îi cheamă pe ei înșiși. 

- De ce ești aici? îl întrebă unul. 

— La fel ca voi. Ca să ucid. 

La asta, tinerii părură să se cam neliniștească. 

- Nu pe voi, nicio grijă. Am de încheiat niște socoteli. 

Arătă cu capul în susul drumului: 

— Cu Bethod. 

Ceilalți schimbară priviri între ei, apoi unul ridică din umeri. 

- Bine... Atâta vreme cât ești de partea noastră, aș zice... 

Se ridică şi scoase din raniţă o sticlă. 

— Vrei să bei ceva? 

- Păi, ce să zic...? zâmbi Logen, întinzând ceașca. La asta n-am 
răspuns niciodată cu nu. 

Goli cănița dintr-o sorbitură, plescăind din buze când simţi cum îi 
încălzea burta. Băiatul îi mai turnă una. 

- Mulţumesc. Totuși, ar fi mai bine să nu-mi dai prea mult. 

— De ce? Ai să ne omori? 

— Să vă omor? Dacă aveţi noroc. 

— Și dacă n-avem? 

Logen rânji peste ceașcă. 

— Atunci, am să cânt. 

La asta, băiatul zâmbi ușor, iar unul dintre tovarășii lui izbucni în 
râs. În clipa următoare, o săgeată șuieră prin aer, înfigându-i-se în 
coaste. Tuși, împroşcându-și cămașa cu sânge, scăpă sticla pe iarbă, 
iar vinul se scurse gâlgâind. Un alt tânăr se alese cu o săgeată în 
coapsă. Rămase încremenit, privind-o. 

— De unde-au... 

În clipa următoare, toţi țipau, bâjbâind după arme sau trântindu- 
se pe burtă. Încă două săgeți sosiră, una nimerind în foc, de unde 


aruncă în jur o ploaie de scântei. 

Logen își aruncă mâncarea deoparte, înhăţă sabia și o luă la fugă. 
Din mers, se ciocni de unul dintre băieţi, doborându-l la pământ, 
alunecă, derapă, se îndreptă la loc și alergă mai departe spre copacii 
dintre care venise săgeata. Fie gonea drept într-acolo, fie spăla 
putina, şi alesese pe negândite. Uneori, nu prea contează pe ce cale 
o iei, atâta vreme cât te grăbești și nu te abați din drum. 
Apropiindu-se, Logen îl văzu pe unul dintre arcași, ca o lucire de 
piele albicioasă în întuneric, pregătindu-și încă o săgeată. Scoase 
sabia Creatorului din teaca zdrenţuită și slobozi un răcnet de luptă. 

Arcașul ar fi putut trage înainte ca Logen să ajungă la el, cel mai 
probabil, dar era foarte aproape și, până la urmă, nu avu curaj să 
stea pe loc, aşteptându-l. Nu sunt mulţi aceia care-și pot cântări 
chibzuit variantele, când moartea se repede spre ei. Își aruncă prea 
târziu arcul și se răsuci să fugă, iar Logen îl nimeri în spate înainte 
de a fi făcut mai mult de un pas, doi, doborându-l în tufișuri, cu un 
urlet. Încâlcit printre crengi, omul începu să se târască, țipând și 
dibuind după un pumnal. Logen ridică sabia, pentru a sfârşi ceea ce 
începuse. În clipa următoare, o jerbă de sânge ţâșni din gura 
arcașşului, pe care-l străbătu un tremur, după care căzu pe spate și 
nu se mai mișcă. 

- Încă viu, murmură Logen, lăsându-se pe vine lângă el, cu 
privirea în întuneric. 

Probabil ar fi fost mai bine dacă alerga în cealaltă direcţie, dar 
acum era cam târziu pentru așa ceva. Şi mai bine ar fi fost dacă 
rămânea în Adua, însă pentru asta era târziu de-a binelea. 

- Nord afurisit, blestemă el printre dinți. 

Dacă-i lăsa pe ticăloșii ăia să scape, aveau să le facă necazuri pe 
tot drumul până-n linia întâi, iar el nu mai putea pune geană pe 
geană de-atâtea griji, pe lângă riscul serios de a primi o săgeată în 
față. Avea șanse mai mari dacă-i ataca, decât așteptându-i pe ei să 
atace. O lecţie pe care o învățase pe pielea lui. 

Îi auzea pe restul inamicilor îndepărtându-se prin desișuri și porni 
după ei, cu sabia strânsă în pumn. Înainta pe dibuite printre copaci, 
păstrând distanţa. Lumina focului și zarva făcută de oamenii Uniunii 
se pierdură în urma lui, pe măsură ce se adâncea în pădure, în 


mirosul de brazi și pământ reavăn, călăuzindu-se numai după 
tropăitul fugarilor. Devenise şi el o parte a pădurii, aşa cum făcea pe 
vremuri. Nu-i era deloc greu. Totul îi revenea în minte de parcă s-ar 
fi furişat printre copaci în fiecare noapte, ani în șir. Din față se 
auzeau ecouri de voci, iar Logen se lipi de un copac, nemișcat și 
tăcut, ascultând. 

— Unde-i Nas-Murdar? 

O clipă de tăcere. 

— A murit, socot. 

— A murit? Cum? 

— Aveau pe careva cu ei, Cioară. Un bulangiu cât toate zilele. 

Cioară. Logen cunoștea numele. Şi glasul i-l știa, acum, că 
vorbise. Un Om Numit care luptase pentru Oscior. N-ar fi putut 
spune că erau prieteni, el și Logen, dar se cunoșteau. Fuseseră 
împreună pe front, la Carleon, luptând umăr la umăr. lar acum se 
aflau din nou alături, la doar câţiva pași distanţă, mai mult decât 
dispuși să se omoare. Ciudat, ce întorsături poate lua soarta. Între a 
lupta împreună cu un om și a lupta împotriva lui poate fi doar un 
deget distanță. O distanță mult mai mică decât între a lupta şi a nu 
lupta. 

— Nordic, era? se auzi glasul lui Cioară. 

- Se poate. Da’ oricine-ar fi fost, ştia meserie. Cât ai clipi a venit. 
Nici n-am avut timp să mai trag o săgeată. 

— Nemernicul! Asta n-o să rămână așa. Înnoptăm aici și mâine ne 
luăm după ei. Poate atunci punem mâna şi pe el, pe ăsta marele. 

— A, da, îi venim noi dracu” de hac. Să nu-ţi faci nicio grijă. Gâtu 
am să i-l tai, nenorocitu”! 

- Bravo ţie. Pân-atunci, poţi să stai cu ochii-n patru cât dormim 
noi, ăștilalți. Poate de data asta te-o ţine treaz furia, mm? 

- Da, șefu'. Că bine zici. 

Logen se aşeză și rămase în așteptare, întrezărindu-i printre 
copaci pe cei patru cum își întindeau păturile și se culcau. Al 
cincilea se postă de strajă, cu spatele la ceilalți, privind în direcţia 
de unde veniseră. Logen aștepta, și-l auzi pe unul începând să 
sforăie. Începu o ploaie slabă, care susura şi se prelingea pe crengile 
brazilor. După un timp, apa îi ajunse în păr, în haine, scurgându-i-se 


pe față, până pe pământul umed - pic, pic, pic. Logen stătea la locul 
lui, neclintit și tăcut ca o stâncă. 

Răbdarea poate fi o armă înfricoșătoare. Una pe care puţini 
oameni învaţă cum s-o folosească. Grea treabă, să rămâi cu gândul 
la omor, când pericolul a trecut şi te-ai mai calmat. Dar Logen 
stăpânise dintotdeauna acest meșteșug. Așa că stătea pe loc și lăsa 
timpul să treacă încet, cu gândul la vremurile de demult, până când 
luna se înălță pe cer, cu lumina ei palidă strecurându-se printre 
copaci, împreună cu ploaia. Destulă lumină ca să vadă pentru ce 
avea de făcut. 

Îşi dezdoi picioarele şi se puse în mișcare, croindu-şi drum printre 
trunchiurile brazilor, cu pași fermi, dar ușori. Ploaia era de partea 
lui, clipocitul și foşnetele acoperind sunetele slabe ale cizmelor, în 
timp ce-l ocolea pe străjer. 

Scoase un cuţit, cu tăişul umed lucind scurt în lumina pătată a 
lunii, și ieşi tiptil dintre copaci, străbătând tabăra. Printre oamenii 
adormiți, destul de aproape ca să-i atingă. Ca un frate de aproape. 
Străjerul își trase nasul și se foi în loc, nemulțumit, strângându-și pe 
umeri pătura umedă, îmbrobonată cu stropi de ploaie. Logen se opri 
şi aşteptă, privind chipul palid al unuia dintre cei ce dormeau, întors 
pe-o parte, cu ochii închiși și gura căscată, răspândind în noaptea 
ploioasă și rece aburii slabi ai respirației. 

Acum, omul de veghe stătea nemișcat, iar Logen se strecură până 
în spatele lui, ţinându-și respiraţia. Întinse mâna stângă, mișcându-și 
degetele prin aerul ceţos, în așteptarea momentului. Apoi o ridică pe 
dreapta, cu plăselele tari ale cuţitului strânse în pumn. Îşi simți 
buzele răsfrângându-se de pe dinţii strânși. Acum era momentul, iar 
când soseşte momentul, loveşti fără să te mai uiţi în urmă. 

Mâna lui Logen se furișă înainte, pentru a apuca strâns gura 
paznicului, iar dreapta îi tăie scurt beregata, destul de adânc ca să 
simtă lama zgâriind oasele gâtului. Omul zvâcni și se zbătu un 
moment, dar Logen îl ţinea strâns, strâns ca într-o îmbrăţișare 
drăgăstoasă, și nu se auzi decât un bolborosit slab. Simţi sângele pe 
mâini, cald şi cleios. Încă nu-și făcea griji în legătură cu ceilalți. 
Dacă se trezea vreunul, n-avea să vadă decât silueta unui om în 
întuneric, ceea ce era foarte firesc. 


Nu peste mult, străjerul rămase inert, iar Logen îl culcă ușor pe o 
parte, cu capul bălăbănindu-i-se. În apropiere, patru trupuri zăceau 
sub păturile ude. Patru trupuri neajutorate. Fusese o vreme, poate, 
când Logen trebuia să-și adune bărbăţia pentru o treabă ca asta. 
Când ar fi simţit nevoia să se întrebe dacă era bine ce făcea. De- 
atunci, însă, trecuse mult timp. Sus, în Nord, timpul pe care-l petreci 
gândind e tocmai acela când ești ucis. Acum, nu mai erau decât 
patru treburi pe care le avea de făcut. 

Se strecură spre primul, ridică pumnalul însângerat și-l înjunghie 
drept în inimă, prin haină, acoperindu-i gura cu mâna. Omul muri 
mai tăcut decât dormise. Logen se duse la al doilea, gata să facă 
același lucru. Cizma i se lovi de un obiect metalic. O ploscă de apă, 
poate. Orice-ar fi fost, scoase un zgomot puternic. Ochii omului 
adormit se deschiseră, începu să se ridice... Logen îi înfipse cuțitul 
în burtă și trase de el, spintecându-l. Rănitul scoase un soi de 
scâncet, cu gura și ochii larg deschişi, agățându-se de braţul lui 
Logen. 

- Hmm? făcu al treilea, ridicându-se în capul oaselor, holbat. 

Logen își eliberă mâna și scoase sabia. 

— Ce nai...? 

Omul ridică brațul, instinctiv, iar lama îi reteză mâna de la 
încheietură, după care se înfipse adânc în țeastă, împroșcând cu 
stropi de sânge prin aerul umed şi doborându-l pe spate. 

Acest lucru, însă, îi dădu celui din urmă timp destul ca să iasă de 
sub pătură și să înhaţe o secure. Acum stătea adus de spate, cu 
brațele desfăcute, pregătit pentru luptă ca un om care se antrenase 
cu prisosință. Cioară. Logen îi auzea respiraţia şuierătoare, îi vedea 
aburii prin ploaie. 

- Trebuia să-ncepi cu mine! scrâșni Cioară. 

Logen nu-l putea contrazice. Se concentrase să-i ucidă pe toți, 
fără să ia prea mult în seamă ordinea. Oricum, era cam târziu ca să- 
şi facă griji. Ridică din umeri: 

— Că-ncep sau că termin, tot aia e. 

— Vedem noi. 

Cioară își cumpăni securea în aerul pâclos, mutându-și greutatea 
de pe un picior pe altul, în așteptarea unei ocazii de a ataca. Logen 


stătea nemișcat, ţinându-și respiraţia, cu sabia lângă trup, rece şi 
umedă în pumnul lui strâns. Niciodată nu fusese omul care să se 
miște înainte de a veni timpul. 

- Mai bine spune-mi cum te cheamă, cât mai ai suflare-n tine. Îmi 
place să știu pe cine-am omorât. 

- Mă cunoşti deja, Cioară. 

Logen își ridică mâna cealaltă, cu degetele desfăcute, iar lumina 
lunii făcu să lucească sângele din palmă și de pe ciotul degetului 
tăiat. 

- Am luptat cot la cot, la Carleon. Nu m-aș fi așteptat să mă uiţi 
așa de repede. Dar lucrurile nu merg prea des așa cum ne așteptăm, 
hmm? 

Cioară nu se mai mișca. În întuneric, Logen nu putea să vadă mai 
mult decât lucirea ochilor, dar îi recunoștea îndoiala şi teama, după 
poziţia în care stătea. 

- Nu, şopti celălalt, clătinând din cap. Nu se poate! Nouădegete a 
murit! 

— Serios? 

Logen trase adânc aer în piept, apoi îl suflă încet, în umezeala 
nopții. 

— Atunci, cred c-oi fi stafia lui. 


Săpaseră un soi de groapă în care să stea ghemuiţi, flăcăii 
Uniunii, cu ranițele și lăzile pe margini, închipuind un soi de 
metereze. Logen vedea câte un chip mișcându-se pe deasupra, 
privind spre copaci. Lumina slabă a focului se reflecta în câte-un 
vârf de săgeată sau de lance. Stăteau pitiţi, așteptând o nouă 
ambuscadă. Dacă înainte fuseseră nervoși, acum cel mai probabil 
făceau pe ei. Se prea putea ca vreunul să se sperie şi să tragă-n el de 
îndată ce se făcea cunoscut. Afurisitele de arcuri ale Uniunii aveau o 
coardă care reacționa la cea mai mică atingere, odată ce erau 
încordate. Ar fi fost norocul lui, să fie omorât degeaba în plină 
pustietate, ba încă de ai lui, dar nu prea avea încotro. Dacă voia să 
ajungă pe front... 

Așa că-și drese glasul și strigă: 

— Acuma, nu trage nimeni, nu faceţi nimic! 


O coardă vibră şi săgeata se înfipse într-un copac, la doi pași în 
stânga lui. Logen se cocoșă pe pământul umed. 

— Nu trage nimeni, am zis! 

— Cine-i acolo? 

- Sunt eu, Nouădegete! Nordicul care era cu voi în căruţă! 

O pauză prelungită, niște şoapte... 

— În regulă! Dar vino încet, și să-ți ţii mâinile la vedere! 

- De acord! 

Se îndreptă și ieși dintre copaci, ţinând mâinile ridicate. 

- Numai nu trageţi în mine, da? De asta voi trebuie să aveţi grijă! 

Străbătu spaţiul care-l despărțea de foc, cu brațele desfăcute, 
încordat la gândul că din clipă-n clipă se putea trezi cu o săgeată-n 
piept. Recunoscu feţele băieților dinainte, precum și pe ofițerul 
însărcinat cu convoiul de aprovizionare. Doi dintre ei îl urmară cu 
arcurile, în timp ce păşea încet peste parapetul improvizat, 
coborând în şanţ. Acesta fusese săpat în faţa focului, dar nu prea 
bine, și pe fund avea ditamai băltoaca. 

- Unde naiba ai fost? întrebă furios ofițerul. 

— Să-i urmăresc pe ăia care ne-au atacat aseară. 

— Și i-ai prins? vru să ştie unul dintre băieţi. 

- Ba bine că nu. 

— Și...? 

— Morti. 

Logen arătă cu capul spre băltoaca din fundul gropii. 

- Deci, în noaptea asta nu e nevoie să dormiţi în apă. A mai 
rămas din tocana aia? 

— Câţi erau? se interesă răstit ofițerul. 

— Cinci, răspunse Logen, căutând prin jurul focului, dar oala era 
goală. 

Norocul lui, din nou. 

— Tu, singur, contra cinci? 

- La început, au fost şase, dar pe unul l-am omorât imediat. Zace 
pe-acolo, pe undeva, printre copacii ăia. 

Scoase un codru de pâine din raniță și-l frecă de pereţii oalei, 
încercând să adune măcar puţin din sosul rămas acolo. 

— Am așteptat să adoarmă, și numai cu unul a trebuit să lupt față- 


n faţă. Așa am eu mereu norocul ăsta, cred... 

Nu se simțea defel norocos. Privindu-și mâna în lumina focului, 
văzu că încă mai era roşie de sânge. Sub unghii avea sânge maroniu, 
și prin cutele palmei. 

— Tot timpul am fost norocos. 

Ofiţerul nu părea deloc convins. 

- De unde putem ști că nu eşti unul de-ai lor? Că n-ai venit să ne 
spionezi? Că ăia nu așteaptă acum decât să le dai un semnal, când 
suntem nepregătiți? 

- Tot drumul aţi fost nepregătiţi, pufni Logen. Dar întrebarea e 
corectă. Mă aşteptam să mi-o puneţi. 

Scoase traista de pânză groasă de la cingătoare. 

— De aceea vi le-am adus pe astea. 

Ofiţerul luă desaga, încruntat, o deschise și se uită bănuitor 
înăuntru. Înghiţi în sec. 

- Cum am spus, erau cinci. Deci, aveţi aici zece degete mari. 
Acum ești mulțumit? 

Ofiţerul arăta mai degrabă îngreţoșat decât mulțumit, dar dădu 
din cap, cu buzele strânse, și-i întinse traista înapoi, la o lungime de 
braţ. 

Logen clătină din cap. 

- Păstreaz-o. Mie-mi lipseşte un deget mijlociu. De astea mari n- 
am nevoie. 


Căruţa se opri cu o hurducătură. Cale de-o milă, două, merseseră 
ca melcul. Acum, drumul - dacă se putea numi „drum” o mare de 
glod — forfotea de oameni cu pas greoi. Își târau picioarele prin 
mocirlă, dintr-un loc cât de cât solid în altul, căznindu-se sub ploaia 
rară, printre căruțe împotmolite și cai nefericiţi, stive de lăzi și 
butoaie şi corturi strâmbe. Logen se uita la un grup de băieţi 
înglodaţi în clisă, care împingeau un car înfundat în noroi până la 
osii, fără prea mult succes. Parcă ar fi văzut o armată scufundându- 
se încet într-o mlaștină. Un naufragiu vast, pe uscat. 

Tovarășii de călătorie ai lui Logen rămăseseră numai șapte, aduși 
de spate și cu chipuri supte, arătând frânţi de oboseală după nopţile 
nedormite și vremea urâtă de pe drum. Nu era cel mai fericit 


început al răstimpului lor în Nord, iar Logen se îndoia că de-acum 
încolo avea să se mai îmbunătăţească. Se dădu jos din căruță, cu 
cizmele afundându-i-se în noroiul răscolit, își arcui spinarea și-și 
întinse picioarele îndurerate, după care-și dădu jos ranita. 

— Atunci, noroc! le ură el băieţilor. 

Nici unul dintre ei nu răspunse. Abia dacă-i adresaseră o vorbă, 
din noaptea ambuscadei. Cel mai probabil, toată treaba cu degetele 
din traistă îi îngrijorase. Dar dacă ăsta ar fi fost cel mai rău lucru pe 
care-l vedeau cât timp se aflau acolo, nu era nicio problemă, socotea 
Logen. Ridică din umeri și se întoarse, pornind cu greu prin mocirlă. 

Puțin mai în faţă, un ofițer din coloana de aprovizionare era 
muștruluit de un bărbat în uniformă roşie, înalt și supărat, care 
părea să indice cât de cât că toată învălmășeala aia avea și un 
comandant. Logen avu nevoie de câteva momente ca să-l 
recunoască. Stătuseră împreună la un ospăț, în împrejurări cu totul 
diferite, şi discutaseră despre război. Acum arăta mai bătrân, mai 
slab, mai dur. Avea o expresie aspră, încruntată, dar zâmbi când îl 
văzu pe Logen și veni spre el cu mâna întinsă. 

- Pe toți morţii, spuse el într-o nordică acceptabilă, dar soarta știe 
să ne facă farse! Te cunosc. 

— Asemenea. 

- Nouădegete, nu-i așa? 

- Întocmai. Iar tu ești West, din Englia. 

— E], şi nimeni altul. Îmi pare rău că nu te pot întâmpina mai 
plăcut, dar armata a ajuns aici abia acum o zi, două, și după cum 
vezi, situaţia încă nu e în deplină ordine. Nu aici, idiotule! mugi el 
la un vizitiu care încerca să-și bage căruţa între altele două, unde n- 
ar fi încăput nici de frică. În ţara asta nenorocită aveţi și ceva ce s-ar 
putea numi vară? 

- O ai în faţa ochilor. Iarna n-ai văzut-o? 

— Hm... Aici ai dreptate. Dar, la urma urmei, ce te-a mânat 
încoace? 

Logen îi întinse scrisoarea. Aplecându-se deasupra ei, ca s-o apere 
de ploaie, West o citi încruntat. 

- Semnată de Lordul Șambelan Hoff, ai? 

— Asta-i bine? 


Îşi boţi buzele, înapoindu-i-o. 

— Depinde. Înseamnă că ai prieteni influenți. Sau niște dușmani la 
fel de influenți. 

— Și de unii, și de alții, pare-se. 

West zâmbi: 

- Constat că au ajuns la o înţelegere. Ai venit să lupti? 

— Nu pentru altceva. 

- Bun. Un om cu experienţă ne prinde bine oricând. 

Îi privi pe recruţii care se dădeau jos din căruţe și oftă prelung. 

- Încă suntem mult prea puţini aici. Mai bine te-ai duce să te 
alături celorlalți nordici. 

— Aveţi și nordici cu voi? 

- Avem, şi-n fiecare zi tot vin alţii şi alţii. Se pare că mulți dintre 
ei nu-s prea încântați de felul în care îi conduce regele lor. Mai cu 
seamă, în ceea ce privește înțelegerea aia cu shanka... 

— Înţelegere? Cu shanka? se încruntă Logen; niciodată nu se 
așteptase ca Bethod să se coboare atât de jos, dar nu era nici pe 
departe prima dezamăgire. A convins capetele-turtite să lupte alături 
de el? 

- Fără doar şi poate. El are capetele-turtite, iar noi îi avem pe 
nordici. Ciudată lume, nici pomeneală. 

- Ba bine că nu, confirmă Logen, clătinând din cap. Câţi ai? 

- Cam trei sute, aş zice, după ultima numărătoare, deşi nu prea le 
place să fie numărați. 

- Atunci, se pare că ai trei sute unu, dacă mă pui la socoteală și 
pe mine. 

- Şi-au făcut tabăra acolo, pe aripa stângă, preciză West, arătând 
spre conturul negru al copacilor profilaţi pe cerul înserării. 

- Destul de bine. Cine-i șeful? 

— Un flăcău pe nume Copoiul. 

Câteva clipe, Logen îl privi lung. 

— Cum ai zis că-l cheamă? 

- Copoiul. Îl cunoşti? 

- Se poate spune și așa, şopti Logen, cu un zâmbet întinzându-i-se 
încet pe față. Se poate spune și așa... 


Seara se lăsa cu repeziciune, urmată îndeaproape de noapte, și 
tocmai aprinseseră focul cel lung, când apăru Logen. Distingea 
siluetele carlilor care-și ocupau locurile de-o parte și de alta, pe 
fundalul flăcărilor. Le auzea glasurile și râsetele zgomotoase în 
tăcerea serii, acum când ploaia se oprise. 

De mult nu mai auzise o asemenea mulțime vorbind în graiul 
nordic, şi-i suna ciudat în urechi, chiar dacă era propria lui limbă. Îi 
reînvia unele amintiri urâte. Turme de oameni strigând la el, urlând 
după el. Hoarde întregi năvălind în luptă, scoțând ţipete victorioase, 
jelindu-și morţii. Simţea de undeva miros de carne friptă. O aromă 
bogată, savuroasă, care-i gâdila nările și făcea să-i chiorăie maţele. 

Lângă cărare, o torță ardea în vârful unei prăjini, sub care stătea 
un tânăr plictisit, cu o lance, privindu-l încruntat pe Logen când se 
apropie. Probabil pierduse tragerea la sorți, să stea de gardă în timp 
ce mâncau ceilalți, și nu părea deloc încântat. 

— Ce vrei? mârâi el. 

— L-aveţi pe Copoi aici? 

- Mda, și ce? 

— Trebuie să vorbesc cu el. 

Un altul se apropie, trecut binișor de prima tinereţe, cu o claie de 
păr cărunt și un chip tăbăcit. 

— Ce-avem aici? 

- Un recrut nou, mormăi străjerul. Vrea să-l vadă pe șefu.. 

Vârstnicul miji ochii spre Logen, încruntat. 

— Te cunosc, prietene? 

Logen înălță capul, astfel încât lumina făcliei să-i lumineze fața. 
Mai bine să priveşti omul în ochi și să-l lași să te vadă, arătându-i că 
nu ţi-e teamă. Așa-l învățase tatăl lui. 

— Nu știu. Ce zici? 

- De unde-ai venit? Din partea albicioșilor, aşa-i? 

— Nu. Lucrez singur. 

— Singur? l-auzi. Parcă te recunosc... 

Făcu ochii mari și rămase cu gura căscată, albindu-se la față 
precum creta. 

- Pe toți morţii blestemaţi, șopti el, făcând un pas împleticit 
înapoi. Asta-i Sângerosul-Nouă! 


Poate că Logen sperase să nu-l recunoască nimeni. Să-l fi uitat cu 
toții. Să aibă alte griji pe cap, iar el să fie doar un om ca oricare 
altul. Acum, însă, vedea expresia de pe fața bătrânului - expresia 
aceea de om care face pe el de frică — și-i era destul de clar ce avea 
să urmeze. La fel ca întotdeauna. Iar cel mai rău era că acum, când 
fusese recunoscut și vedea spaima aceea, groaza aceea și respectul 
acela, nici nu era sigur că nu-i plăcea să le vadă. I se cuveneau, 
doar, nu? La urma urmei, faptele sunt fapte. 

Era Sângerosul-Nouă. 

Băiatul încă nu prea pricepuse. 

— Îţi râzi de mine? Mai rămâne doar să-mi spui c-a venit Bethod 
în persoană, hmm? 

Nimeni însă nu râse, iar Logen ridică mâna, privindu-l prin locul 
unde avusese degetul mijlociu. Băiatul se uită de la ciot la vârstnicul 
care tremura, apoi din nou la Logen. 

- Rahat... bâigui el. 

- Unde-i șeful tău, băiete? 

Pe Logen îl speria propriul său glas: sec, mort, rece ca gerul 
iernii. 

— Este... este... 

Tânărul ridică un deget tremurător, pentru a arăta spre focuri. 

— Bine. Cred c-am să-l adulmec singur. 

Cei doi se dădură la o parte din drum. Logen trecu pe lângă ei, cu 
un fel de zâmbet — sau, mai degrabă, o răsfrângere a buzelor, 
dezvelind dinţii. În fond, avea și el o anumită reputaţie. 

- Nu vă temeţi, le șuieră el în față. La urma urmei, sunt în tabăra 
voastră, nu? 

Nimeni nu-i suflă o vorbă în timp ce mergea prin spatele carlilor, 
spre capătul focului. Vreo doi aruncară câte-o privire peste umăr, 
dar nimic mai mult decât ca pentru orice nou-venit într-o tabără. N- 
aveau idee cine era, încă, dar urmau să afle curând. Băiatul și 
bătrânul aveau să şușotească, iar șoaptele să se răspândească prin 
jurul focului, așa cum au ele obiceiul, după care toți urmau să se 
uite la el. 

Tresări, când alături se mișcă o umbră uriașă - atât de mare, 
încât în primul moment o luase drept un copac. Un om înalt și 


robust, care-şi scărpina barba, zâmbind spre foc. Tul Duru. Nimeni 
nu l-ar fi putut confunda pe Capdetunet, nici în lumina aceea slabă. 
Nu pe un asemenea gigant. Îl făcea pe Logen să se întrebe din nou 
cum naiba îl învinsese, din capul locului. 

Chiar în clipa aceea simţi imboldul straniu de a lăsa capul în 
piept, văzându-şi de drum în noapte, fără o singură privire în urmă. 
Atunci, n-ar mai fi trebuit să fie din nou Sângerosul-Nouă și n-ar 
mai fi rămas în urma lui decât povestirea unui recrut și a unui 
bătrân care jurau că într-o noapte văzuseră un strigoi. Ar fi putut să 
se ducă departe şi s-o ia de la-nceput, devenind oricine dorea. Dar 
mai încercase deja asta, cândva, și nu-i folosise la nimic. Trecutul îl 
urmărea mereu îndeaproape, suflându-i în ceafă. Era timpul să se 
întoarcă și să-l confrunte. 

— În regulă, malacule, spuse Tul, cătând spre el prin întuneric, cu 
reflexele portocalii ale focului jucându-i pe chipul ca un bolovan, cu 
barba ca o blană uriașă. 

— Cine... stai așa... 

Logen înghiți în sec. N-avea idee, acum că stătea să se gândească, 
ce-ar fi zis oricare dintre ei revăzându-l. În fond, fuseseră dușmani 
mult timp, înainte de a se împrieteni. Luptase cu fiecare dintre ei. 
Fiecare dorise să-l ucidă, și pe bună dreptate. Apoi, fugise spre sud, 
lăsându-i cu shanka. Dacă, după un an şi ceva de absenţă, se alegea 
cu o întâmpinare ostilă? 

În clipa următoare, Tul îl înșfăcă într-o îmbrăţișare năprasnică. 

— Eşti viu! 

Îi dădu drumul doar atât cât să se asigure că nu-l confundase, 
apoi îl cuprinse din nou. 

— Mda, sunt viu, gâfâi Logen, căruia abia-i mai rămăsese aer în 
piept. 

Se părea că era primit cu bucurie, totuși. 

Tul zâmbea cu toată faţa. 

- Haide, îl chemă el pe Logen să-l urmeze. Băieţii au să se scape 
pe ei când te-or vedea! 

Logen porni după Tul, cu inima bubuindu-i în piept, spre capătul 
focului, unde șeful stătea împreună cu cei mai apropiați Oameni 
Numiţi ai lui. Îi găsiră acolo, așezați pe pământ. Copoiul era în 


mijloc, mormăind încet ceva spre Dow. Ursuzul stătea de cealaltă 
parte, rezemat într-un cot, jucându-se cu penele săgeţilor. Parcă 
nimic nu s-ar fi schimbat. 

- Ţi-am adus un oaspete, Copoiule, anunţă Tul, cu glasul gâtuit, 
într-un efort de a nu dezvălui surpriza. 

- Nu mai spune...? înălță Copoiul privirea spre Logen, care însă 
era ascuns în umbră, după umărul uriaș al lui Tul. Și nu poate să 
mai aștepte, să mâncăm și noi? 

- Ştii, nu prea cred... 

— De ce? Cine e? 

— Cine e? repetă Tul, apucându-l pe Logen de umăr, pentru a-l 
împinge în lumina focului. Nu-i decât Logen Nouădegete, naibii! 

Cizma lui Logen alunecă pe noroi şi fu cât pe ce să cadă-n fund, 
fâlfâind din braţe ca să-și țină echilibrul. Toate sporovăielile din 
jurul focului se stinseră cât ai clipi, în vreme ce oamenii se întorceau 
spre el. Două șiruri lungi de chipuri încremenite de uimire, în 
lumina unduitoare. Nu se mai auzea niciun sunet, doar foşnetul 
vântului și trosnetele focului. Copoiul se holbă la el de parcă ar fi 
văzut un mort pe picioare, cu gura căscată tot mai larg de la o clipă 
la alta. 

- Credeam c-ați murit toți, spuse Logen, în timp ce-şi regăsea 
echilibrul. Uneori, putem fi prea realişti, se pare. 

Încet, Copoiul se ridică. Întinse mâna, iar Logen i-o prinse într-a 
lui. 

Nu era nimic de spus. Mai ales între doi oameni care trecuseră 
împreună prin atâtea - lupte cu shanka, trecerea munților, războaie 
şi urmări ale lor. Ani la rând. Copoiul îi strânse mâna cu putere, iar 
Logen şi-o trânti pe cealaltă deasupra. Își zâmbiră, dând din cap, ca 
și cum nimic nu s-ar fi schimbat între ei. Nu aveau ce să-și spună. 

— Ursuzule. Mă bucur să te văd. 

- Hm, făcu Ursuzul, dându-i o stacană, după care reveni cu 
privirea la săgețile lui, ca și cum Logen s-ar fi dus doar să se 
ușureze, cu un moment în urmă, iar acum revenea în chipul cel mai 
firesc. 

Logen fu nevoit să zâmbească. Nici nu se aşteptase la altceva. 

— Ăla care se-ascunde acolo-i Dow cel Negru? 


- M-aș fi ascuns mai bine, dacă ştiam că vii, replică Dow, 
măsurându-l pe Logen din cap până-n picioare, cu un zâmbet nu 
tocmai primitor. Dacă ăsta nu-i Nouădegete însuși... Parcă ziceai că 
a căzut într-o prăpastie? lătră el spre Copoi. 

— Așa am văzut eu. 

— A, de căzut, am căzut... confirmă Logen, în timp ce-şi amintea 
vântul suflându-i în gură, stâncile și zăpada învârtindu-se în jurul 
lui, căderea în apă, care-i tăiase respiraţia. Cum am căzut, așa am și 
scăpat, mai mult sau mai puţin. 

Copoiul îi făcu loc pe pieile așternute lângă foc și toți se așezară 
din nou. 

Dow clătina din cap. 

- Când era vorba de scăpat cu viaţă, mereu ai fost un norocos 
afurisit. Trebuia să m-aștept s-apari din nou. 

— Credeam că v-au venit de hac capetele-turtite, spuse Logen. 
Cum aţi scăpat de-acolo? 

— Ne-a scos Treicopaci, răspunse Copoiul. 

Tul dădu din cap și el. 

- Ne-a condus peste munți, am străbătut Nordul, vânând, şi am 
ajuns tocmai până-n Englia. 

- Și tot timpul v-aţi ciorovăit ca o adunătură de babe, nu mă 
îndoiesc... 

Copoiul rânji spre Dow. 

— S-au cam văicărit unii, pe drum. 

- Și-atunci, Treicopaci unde-i acum? se interesă Logen, care abia 
aştepta să stea la taclale cu vechiul său prieten. 

— A murit, răspunse Ursuzul. 

Logen tresări. Se așteptase la una ca asta, de vreme ce acum 
Copoiul era la comandă. Tul dădu din capul său uriaș. 

— A căzut în luptă. Conducea un atac contra capetelor-turtite. A 
murit luptând cu chestia aia, cu Temutul. 

— Ticălosu' dracu”, scuipă Dow în noroi. 

— Și Forley? 

- Mort şi el, lătră Dow. S-a dus în Carleon, să-l prevină pe Bethod 
că shanka veneau peste munţi. L-a omorât Calder, doar ca să se 
distreze. Alt nemernic! 


Și scuipă din nou. Întotdeauna amicul Dow fusese un scuipător 
grozav. 

- Mort... clătină din cap Logen. 

Forley mort, Treicopaci mort şi el, ce păcat... Dar nu demult îi 
crezuse pe toți întorși în țărână, deci faptul că patru mai trăiau era 
un câștig, într-un fel. 

- Mă rog. Destoinici oameni, amândoi. Cei mai buni, și au murit 
onorabil, după câte aud. Cât de onorabil se poate muri, oricum. 

- Mda, încuviință Tul, ridicând o bărdacă. Cât se poate. Să bem 
pentru cei căzuți. 

Băură cu toţii în tăcere, iar gustul berii îl făcu pe Logen să 
plesnească din buze. De mult nu-l mai simţise. 

- Aşadar, a trecut un an, mormăi Dow. Am mai luat și noi niște 
vieți, am făcut cale lungă și am luptat într-o bătălie nenorocită rău 
de tot. Am pierdut doi oameni și ne-am ales c-un șef nou. Tu de ce 
naiba te-ai mai ținut, Nouădegete? 

— Păi... e o poveste destul de interesantă, răspunse Logen, 
întrebându-se în ce sens era interesantă, pentru a descoperi că nici 
el nu era prea sigur. Credeam că shanka v-au doborât pe toți, de 
vreme ce viața m-a învăţat să mă aştept la tot ce poate fi mai rău, 
așa c-am luat-o spre sud şi m-am înhăitat c-un vrăjitor. Am călătorit 
cu el, peste mare, până departe, ca să găsim nu ştiu ce chestie, și 
când am ajuns... nu era acolo. Părea o treabă cam nebunească, după 
cum spunea el. 

— Ce fel de treabă? se interesă Tul, cu chipul schimonosit de 
nedumerire. 

- Ştii ceva? murmură Logen, sugându-și dinţii care păstrau gustul 
băuturii. Nu pot spune c-am înţeles. 

Ceilalți se uitau unii la alții ca și cum în viața lor n-ar mai fi auzit 
o poveste atât de prostească, iar Logen fu nevoit să recunoască: 
probabil nici nu auziseră. 

— Totuși, acum nu prea mai contează. Deci viața noastră nu-i 
chiar așa de nenorocită cum credeam, comentă el, plesnindu-l pe 
Tul prieteneşte pe spate. 

Copoiul îşi umflă obrajii. 

— Ei, ne pare bine că te-ai întors, oricum. Cred că de-acum o să-ţi 


reiei locul, mm? 

— Locul? 

- La conducere, nu? Vreau să zic, erai șef. 

- Oi fi fost, da? n-am de gând să fiu din nou. Se pare că flăcăii 
ăştia sunt destul de mulțumiți cu felul cum stau acum lucrurile. 

- Da, dar tu te pricepi mult mai bine ca mine să conduci 
oamenii... 

- Nu știu dac-o fi cum zici. Cu mine-n frunte, lucrurile n-au mers 
niciodată prea grozav, pentru nimeni, nu-i aşa? Nici pentru noi, nici 
pentru cei care luptau alături de noi și nici pentru ăia contra cărora 
luptam. 

Logen își cocoșă umerii, sub apăsarea amintirilor, continuând: 

- O să zic și eu ce am de spus, dacă vrei, dar mai degrabă te-aș 
urma pe tine. Am fost și eu căpetenie la viața mea, şi n-a prea mers. 

Copoiul părea să fi așteptat altceva. 

- Păi... dacă eşti sigur... 

— Sunt sigur, îl bătu Logen pe umăr. Nu-i ușor să fii șef, aşa-i? 

— Nu e, bombăni celălalt. Greu al dracu’... 

- Şi-n plus, cred că mulţi dintre flăcăii ăștia s-au mai și certat cu 
mine, în trecut, și nu se bucură prea mult să mă vadă. 

Se uită în lungul focului, la chipurile aspre, auzindu-și numele 
mormăit pe ici, pe colo, prea încet ca să fie clar ce-și spuneau, dar 
putea bănui că nu erau complimente. 

- Sunt destul de bucuroși să te aibă alături când o să-nceapă 
luptele, cu asta să nu-ţi faci nicio grijă. 

— Poate. 

Părea mare păcat că trebuia să se-apuce de ucis înainte ca 
oamenii măcar să dea din cap spre el. Din întuneric îl fulgerau 
priviri tăioase, mutându-se când se uita și el într-acolo. Un singur 
om îi înfrunta privirea, mai mult sau mai puţin. Un pletos înalt, cam 
pe la jumătatea focului. 

— Ăla cine-i? întrebă Logen. 

— Care? 

— Ăla care se uită la mine. 

- A, e Fior, răspunse Copoiul, sugându-și dinții ascuţiţi. Are curaj 
cât încape, Fior al nostru. A luptat de câteva ori alături de noi, și se 


pricepe al naibii de bine. Întâi de toate, am să-ţi spun că-i un om de 
treabă și-i suntem datori. Pe urmă, mai trebuie să adaug și că e fiul 
lui Gât-Horcăitor. 

Logen simţi că-i venea greață. 

— Cine-ai zis că e? 

— Celălalt fiu al lui. 

- Ăla mic? 

— Asta a fost demult. Și băieţii mici cresc, cu timpul. 

O fi fost demult, dar Logen nu uitase nimic. Se vedea limpede. 
Nimic nu era dat uitării, acolo în Nord, iar el o ştia cel mai bine. 

— Ar trebui să-i spun ceva. Dacă va trebui să luptăm alături... 
Trebuie să-i spun ceva. 

Copoiul se strâmbă. 

- Mai bine nu. E mai bine să nu zgândăreşti anumite răni. 
Mănâncă acum și vorbeşte cu el mâine-dimineață. La lumina zilei, 
toate sună mai bine. Sau... cum vrei. 

— Hm, mârâi Ursuzul. 

Logen se ridică în picioare. 

— Ai dreptate, cred, dar mai bine s-o fac acum... 

— ... decât să trăieşti cu frica-n suflet, completă Copoiul, dând din 
cap, cu privirea spre foc. Ţi s-a simţit lipsa, Logen, atâta lucru-i 
limpede. 

— Și ţie, Copoiule. Şi ţie. 

Porni prin întunericul cu miros de fum, carne și oameni, prin 
spatele carlilor care stăteau așezați lângă foc, adunându-și umerii și 
murmurând la vederea lui. Ştia la ce se gândeau. „Sângerosul-Nouă, 
chiar în spatele meu, și-n toată lumea nu există un om spre care să 
fie mai rău să stai întors cu spatele.” Îi vedea ochii reci ai lui Fior 
scăpărând îndărătul părului său lung ce-i cădea în șuviţe pe față, cu 
buzele strânse dur. Avea un cuţit cu care mânca, dar era la fel de 
potrivit și ca să înjunghie un om. Când se ghemui lângă el, Logen 
privi lucirea focului pe tăiș. 

- Deci, tu ești Sângerosul-Nouă. 

- Mda, se strâmbă Logen, așa cred. 

Fior dădu din cap, fără să-și ia privirea de la el. 

- Deci aşa arată Sângerosul-Nouă. 


- Sper că nu ești dezamăgit. 

- Cine, eu? În niciun caz. Mă bucur că am și o față pentru tine, 
după atât timp. 

Logen se uită în jos, căutând o reacţie potrivită. Un mod de a-și 
mișca mâinile, o expresie, câteva cuvinte care ar fi putut începe cât 
de cât să îndrepte lucrurile. 

— Erau vremuri grele, atunci, demult... spuse el până la urmă. 

— Mai grele ca acum? 

- Păi, răspunse Logen, mușcându-și buza, poate că nu. 

- Vremurile sunt mereu grele, aș zice, scrâșni Fior printre dinţi. 
Asta nu-i o scuză ca să faci ditamai porcăria. 

— Ai dreptate. Pentru ce-am făcut eu nu există nicio scuză. Nu mă 
mândresc cu asta. Altceva, nu știu ce-aș putea să spun, decât că sper 
că poţi să treci peste, ca să luptăm umăr la umăr. 

- Voi fi cinstit cu tine, replică Fior, cu un glas gâtuit, ca şi cum ar 
fi încercat să nu strige, sau să nu plângă, sau şi una, și alta, poate. E 
un lucru greu de lăsat în urmă. Mi-ai ucis fratele, când îi făgăduiseși 
îndurare, i-ai tăiat brațele și picioarele și i-ai țintuit capul pe 
stindardul lui Bethod. 

Degetele albite îi tremurau pe plăselele cuţitului, iar Logen văzu 
că făcea mari eforturi ca să nu-l înjunghie în faţă — și nu putea să-l 
condamne. Deloc nu-l învinuia. 

- După aia, tatăl meu n-a mai fost niciodată același om. Nu mai 
avea nimic în el. De ani întregi visez să te omor, Sângerosule-Nouă. 

Logen dădu încet din cap. 

- Mda... Nu vei fi niciodată singurul care are visul ăsta. 

Acum vedea și alte priviri ostile îndreptate spre el, peste flăcări. 
Chipuri încruntate în umbră, feţe îndârjite în lumina pâlpâitoare. 
Oameni pe care nici măcar nu-i cunoștea, speriați până-n măduva 
oaselor, sau dornici să-şi încheie socotelile cu el. Multă spaimă și 
multe socoteli. Îi putea număra pe degetele de la o mână pe oamenii 
care se bucurau să-l vadă în viață. Chiar și de la mâna cu mijlociul 
lipsă. Iar asta ar fi trebuit să fie tabăra în care lupta. 

Copoiul avusese dreptate. Anumite răni e mai bine să nu fie 
zgândărite. Logen se ridică în picioare, cu furnicături pe șira 
spinării, și se întoarse spre capătul focului, unde era mai ușor să se 


stea de vorbă. Nu se îndoia că Fior dorea la fel de mult ca oricând 
să-l ucidă, dar asta nu era de mirare. 

Trebuia să fie realist. Nu existau cuvinte care să îndrepte lucrurile 
pe care le făcuse. 


Datorii nemiloase 


Superior Glokta, 

Deși cred că n-am fost niciodată prezentaţi formal, am auzit numele 
dumneavoastră menţionat adesea în ultimele câteva săptămâni. Fără a 
intenționa să vă jignesc, se pare că în orice încăpere intru, aflu că 
dumneavoastră sau tocmai aţi ieșit, sau urmează să sosiți curând, și 
toate negocierile pe care le întreprind se complică prin implicarea 
dumneavoastră. 

În situația de fată, șefii noștri sunt foarte des în opoziţie, dar acesta 
nu este un motiv de a nu ne comporta ca niște oameni civilizati. S-ar 
putea ca dumneavoastră și cu mine să ajungem la o înţelegere în urma 
căreia amândoi vom avea mai puţin de lucru și posibilitatea de a 
progresa mai rapid. 

Vă voi aștepta la abatorul de lângă Patru Colturi, mâine-dimineaţă, 
începând de la ora șase. Îmi prezint scuze pentru că am ales un loc atât 
de zgomotos, dar consider că ar fi mai bine ca discuţia noastră să 
rămână privată. 

Îndrăznesc să spun că pe niciunul dintre noi nu-l va descuraja câteva 
gunoaie împrăștiate pe jos. 

Harlen Morrow, 
Secretar al Înaltului Judecător Marovia 


Cu bunăvoință spus, locul puţea. S-ar părea că vreo câteva sute de 
porci vii nu miros la fel de plăcut pe cât te-ai aștepta. Pardoseala 
magaziei întunecoase era îngălată de zoaiele lor împuţite, iar prin 
aerul înecăcios răsunau glasuri disperate. Grohăiau şi guițau, 
mormăiau și se împingeau prin țarcurile lor, simțind, poate, că 
satârul măcelarului nu era prea departe. Dar, după cum remarcase 
Morrow, Glokta nu era omul care să se lase descumpănit de 
zgomote, de cuțite sau, la o adică, de mirosurile neplăcute. Mi-am 
trăit viața bălăcărindu-mă prin mocirle metaforice, la urma urmei. Ce 
cusur au cele adevărate? Mai grea era problema pardoselii 


alunecoase. Șontâcăia cu pași mărunți, simțind că-i ardea piciorul. 
Imaginează-ţi că te-ai prezenta la o întâlnire mânjit cu rahat de porci. N- 
ai inspira tocmai imaginea unei severităţi necruțătoare, așa-i? 

Îl văzu pe Morrow, rezemat de unul dintre ţarcuri. Întocmai ca un 
fermier care-și admiră turma premiată. Glokta se apropie de el 
şchiopătând, cu  ghetele clefăindu-i, gâfâind zgomotos și 
strâmbându-se, lac de sudoare. 

- Ei, Morrow, zău că ştii cum să faci o femeie să se simtă 
admirată, trebuie să recunosc. 

Secretarul lui Marovia, un om scund, cu față rotundă și ochelari, 
zâmbi. 

- Superior Glokta, permiteţi-mi să încep prin a spune că nu am 
decât cel mai mare respect pentru faptele dumneavoastră din 
Gurkhul, metodele de negociere şi... 

- N-am venit aici ca să facem schimb de amabilităţi, Morrow. 
Dacă numai despre asta era vorba, puteam să mă gândesc la un loc 
mai plăcut mirositor. 

- Şi la o companie mai agreabilă, nu mă îndoiesc. Atunci, să 
trecem la treabă. Trăim vremuri dificile. 

— Nu te contrazic. 

- Schimbări... Incertitudini... Neplăceri printre țărani... 

- Mai mult decât simple neplăceri, aș zice — nu-i așa? 

— Atunci, revolte. Să sperăm că încrederea pe care Consiliul Închis 
i-a acordat-o colonelului Luthar se va vădi justificată, iar el îi va 
opri pe rebeli în afara orașului. 

N-aș avea încredere în cadavrul lui nici ca să oprească o 
săgeată, dar presupun că membrii Consiliului Închis au avut 
motivele lor. 

- Ca întotdeauna. Deși, fireşte, nu sunt mereu de acord între ei. 

Nu sunt de acord în legătură cu nimic. Asta-i de-a dreptul o regulă în 
instituția aia afurisită. 

— Cei care-i servesc, însă, preciză Morrow, privindu-l semnificativ 
peste ramele ochelarilor, sunt aceia care poartă povara 
dezacordurilor dintre ei. Consider că noi, în special, ne-am călcat pe 
bătături unii pe alții cam prea mult ca să fim mulțumiți. 

- Hmm, mârâi Glokta, vârându-și un deget în gheată. Sper că n-ai 


picioarele pline de vânătăi. N-aş mai putea dormi noaptea, dacă aș 
şti că din vina mea șchiopătezi. Poate ai în minte vreo soluţie? 

— S-ar putea spune că da. 

Morrow zâmbi spre porci, privindu-i cum se foiau și se urcau unii 
peste alţii, grohăind. 

— Am avut vieri la ferma unde am crescut. 

Îndurare! Orice, numai să nu-mi spună povestea vieții lui!... 

— Răspunderea mea era să-i hrănesc. Mă sculam în zorii zilei, încă 
înainte de a se lumina, scoțând aburi pe gură în frigul de-afară... 

Vai, dar ce imagini vii zugrăvește! Jupânașul Morrow, pân-la 
genunchi în zoaie, privind cum se îmbuibă porcii și visând să scape de- 
acolo. O viaţă nouă și glorioasă, în orașul cel sclipitor! 

Secretarul îi rânji, cu lentilele ochelarilor lucindu-i în lumina 
slabă. 

— Ştiţi, ăştia sunt în stare să mănânce orice. Chiar și ologi. 

Aha. Deci, despre asta era vorba. 

În acel moment, Glokta observă un om care se apropia de ei pe 
furiș, dinspre capătul opus al hambarului. Era o matahală cu haină 
jerpelită, umblând numai prin părțile cele mai întunecoase. Își ținea 
braţul strâns lângă trup, cu mâna ascunsă în mânecă. Exact ca și cum 
ar avea un pumnal, chestie la care nu se prea pricepe. Mult mai bine era 
să meargă cu zâmbetul pe buze și cuțitul la vedere. Într-un abator, există 
sute de motive ca să ai la tine un obiect tăios. Pentru a încerca să-l 
ascunzi, însă, nu poti avea decât unul singur. 

Aruncă o privire peste umăr, strâmbându-se când îi trosni 
grumazul. Alt om, foarte asemănător cu primul, venea tiptil din sens 
opus. Glokta înălță sprâncenele. 

- Haidamaci? Nu prea original... 

- N-o fi original, dar cred că puteţi descoperi ce eficienţi sunt. 

- Așadar, urmează să fiu măcelărit la abator, ei, Morrow? Căsăpit 
de casapi! Sand dan Glokta, cel ce zdrobește inimi, câștigător al 
Turnirului, erou al războiului cu gurkienii, căcat prin cururile unei 
turme de porci! 

Pufni în râs și fu nevoit să-și șteargă mucii de pe buza de sus. 

— Mă bucur atât de mult că vă place ironia, mormăi Morrow, 
părând cam descumpănit. 


— A, cum să nu...?! Hrană pentru porci. E atât de evident, încât 
pot spune cinstit că nu la așa ceva mă aşteptam. 

Apoi, oftă prelung. 

- Dar a nu mă aștepta și a nu mă pregăti sunt două lucruri 
complet diferite. 

Sunetul coardei nu se auzi peste hărmălaia porcilor. Haidamacul 
păru la început să alunece, scăpându-și cuțitul lucitor şi căzând pe-o 
parte, fără niciun motiv. Apoi, Glokta văzu săgeata care-i ieșea din 
coaste. Nu-i o surpriză prea mare, desigur, și totuși, de fiecare dată pare 
o vrajă. 

Ucigașul plătit din celălalt capăt al hambarului făcu un pas 
înapoi, şocat, fără s-o vadă pe practiciana Vitari care trecea fără 
zgomot peste balustrada ţarcului gol din spatele lui. Prin întuneric 
fulgeră o lucire metalică, în momentul când femeia îi reteză 
tendoanele dinapoia genunchiului, doborându-l, cu un țipăt retezat 
pe loc de lanţul strâns în jurul gâtului. 

Severard sări agil de pe grinzile din stânga lui Glokta, căzând în 
mocirlă cu un plescăit. Se apropie repede, cu arcul pe umăr, azvârli 
în întuneric, dintr-o lovitură de picior, cuțitul căzut, şi se uită la 
omul în care trăsese. 

— Îţi datorez cinci mărci! îi strigă el lui Frost. Nu i-am nimerit 
inima, fir-ar să fie. Poate-n ficat...? 

- În hicat... mormăi albinosul, ieșind din umbră, în capătul 
îndepărtat al magaziei. 

Omul se ridică chinuit în genunchi, ţinându-se de locul străpuns, 
cu un obraz schimonosit plin de noroi. Din mers, Frost ridică 
bastonul și-i aplică o lovitură zdrobitoare în ceafă, oprindu-i brusc 
tipetele și trântindu-l cu faţa în jos. Între timp, Vitari îl doborâse pe 
al ei la pământ şi stătea îngenuncheată pe spatele lui, strângându-l 
de gât cu lanţul. Zvârcolelile deveneau din ce în ce mai slabe, până 
încetară. Încă un hartan de carne pe pardoseala abatorului. 

Glokta reveni cu privirea la Morrow. 

— Ce repede se pot schimba lucrurile, ei, Harlen? Cică toată lumea 
vrea să te cunoască — și, peste o clipă... 

Se bătu trist cu capătul murdar al bastonului peste piciorul olog. 

— Ai belit-o. Grea lecţie. 


Ar fi trebuit să m-aștept. 

Secretarul lui Marovia făcu un pas înapoi, cu limba săgetându-i 
printre buze și o mână ridicată în faţă. 

— Staţi puţin... 

- De ce? i-o întoarse Glokta, răsfrângându-și buza de jos. Chiar 
crezi că ne putem îndrăgi din nou, după toate astea? 

- Poate ajungem la o... 

— Nu-s supărat că ai vrut să mă omori. Dar... atât de jalnic? Doar 
suntem profesioniști, Morrow. E o insultă, să fi crezut c-o să-ți 
meargă. 

— Mă simt lezat, mormăi Severard. 

- Adânc rănit, îi ţinu isonul Vitari, cu lanţul zornăind în 
întuneric. 

- Ofenșat phofund, fonfăi Frost, mânându-l pe Morrow înapoi 
spre ţarc. 

- Trebuia să continui cu linsul lui Hoff în fundul ăla mare de 
beţiv. Sau, poate, mai bine rămâneai la fermă, cu porcii tăi. O 
muncă destul de grea, cred, în zorii zilei... Dar tot aveai din ce trăi. 

- Staţi, staţi! Staaahh... 

Severard, care-l înhăţase de umăr din spate, îl înjunghie într-o 
parte a gâtului și-i reteză beregata la fel de calm ca şi cum ar fi 
spintecat un pește. 

Sângele țâșni peste ghetele lui Glokta, care se împletici înapoi, cu 
o strâmbătură, când durerea îi străbătu piciorul infirm. 

- Rahat! şuieră el printre gingii, gata să cadă-n fund, reușind să 
rămână în picioare doar pentru că se agăță disperat de gărdulețul 
de-alături. Nu era mai simplu să-l sugrumi? 

Severard ridică din umeri. 

— Tot aia e, nu? 

Morrow căzu în genunchi, cu ochii sticloși privind cruciș și o 
mână la gâtul tăiat, în timp ce sângele-i curgea peste gulerul 
cămășii. 

Glokta îl privi cum se răsturna pe spate, lovind cu un picior în 
pardoseală, unde călcâiul lui lăsa dâre lungi în mâlul puturos. Păcat 
de porcii de la fermă. De-acum, în veci n-au să-l mai vadă pe jupânașul 
Morrow întorcându-se peste deal, după viaţa lui vitejească în orașul 


scânteietor, scoțând aburi pe gură în aerul rece, rece de tot, al 
dimineții... 

Convulsiile secretarului slăbeau tot mai mult, și mai mult, până 
rămase nemișcat. Glokta se mai ținu un moment de țarc, privind 
cadavrul. Când anume am devenit... așa? Pas cu pas, cred. O faptă 
duce la alta, și n-avem încotro decât să urmăm cărarea, și de fiecare 
dată există motive. Facem ce trebuie, facem ce ni se spune, facem ce ne e 
mai ușor. Ce altceva putem face, decât să rezolvăm pe rând problemele 
sordide? Și pe urmă, într-o zi, deschidem ochii și vedem c-am ajuns... 
așa. 

Se uită la sângele care-i lucea pe gheată, strâmbă din nas şi se 
şterse de pantalonul lui Morrow. Mda, mă rog. Mi-ar plăcea să mai 
filosofez o vreme, dar am înalți funcţionari de cumpărat, nobili de 
șantajat, voturi de măsluit, secretari de omorât și amante de amenințat. 
Atâtea cuțite cu care să jonglez... Și, când unul cade zăngănind pe 
pardoseala murdară, altul trebuie să se înalțe, cu lama ascuţită ca un 
brici învârtindu-se deasupra capetelor noastre. Niciodată nu devine mai 
ușor. 

— Prietenii noștri magici s-au întors în oraș. 

Severard își ridică masca, pentru a se scărpina pe obraz. 

— Magii? 

- Întâiul dintre ticăloşi, și nimeni altul, cu îndrăzneață lui 
companie de eroi. El, și ucenicul lui unsuros, și femeia aia. Şi 
Navigatorul. Stați cu ochii pe ei şi vedeți dacă e vreun purcel pe 
care să-l putem despărți de turmă. E timpul să aflăm ce pun la cale. 
Mai ai casa aia fermecătoare pe malul apei? 

— Sigur că da. 

- Bine. Poate reuşim în sfârșit să le-o luăm înainte, iar când 
Eminenţa Sa va pretinde răspunsuri, să le avem pregătite. 

Și voi putea primi și eu în fine o mângâiere pe cap de la stăpânul meu. 

- Cu ăștia ce facem? întrebă Vitari, arătând spre cadavre cu o 
smucitură a capului ei zbârlit. 

Glokta oftă. 

— Porcii mănâncă orice, pare-se. 


In oraş se lăsa întunericul, la vremea când Glokta începu să-și 


târască piciorul invalid pe străzile tot mai goale, spre Agriont. 
Prăvălierii închideau ușile, locatarii îşi aprindeau lămpile, lumina 
lumânărilor se revărsa pe ulițe prin crăpăturile obloanelor. Familii 
fericite așezându-se la cine fericite, fără îndoială. Tati iubitori cu 
nevestele lor iubitoare, copiii lor adorabili, vieţile lor pline de sens. 
Felicitări din toată inima. 

Îşi înfipse dinții rămași în gingiile îndurerate, într-un efort de a-și 
păstra liniștea sufletească. Transpiraţia începea să-i îmbibe cămașa, 
piciorul îl durea tot mai rău cu fiecare pas. Dar n-am să mă opresc 
pentru ciozvârta asta de carne moartă, bună de nimic. Durerea urca de 
la gleznă la genunchi, de la genunchi spre şold, iar din șold în sus 
prin şira răsucită a spinării, până-n ţeastă. Atâtea eforturi, doar 
pentru a ucide un administrator de nivel mediu, care lucra la numai 
câteva clădiri distanță de Casa Întrebărilor, în orice caz. Amarnică 
pierdere de timp, asta e, o afurisită de... 

— Superior Glokta? 

Un bărbat se apropiase, respectuos, cu chipul cufundat în umbră. 
Glokta miji ochii spre el. 

— Te cu...? 

Treaba era bine făcută, fără discuţie. Nici măcar nu fusese 
conștient de prezenţa celuilalt, până se pomeni cu sacul tras peste 
cap și un braț răsucit la spate, pentru a fi împins înainte, 
neputincios. Se poticni, bâjbâi după baston și-l auzi căzând pe 
caldarâm. 

— Aaah! 

Un spasm arzător prin spinare, în timp ce încerca zadarnic să-și 
elibereze braţul, și fu nevoit să cedeze, icnind de durere. În câteva 
clipe, îi legară încheieturile și simți două mâini puternice vârâte la 
subsuori. Fu condus cu mare viteză, între doi oameni, cu picioarele 
abia atingând pietrele. Oricum, de mult n-am mai mers așa de repede. 
Nu-l ţineau cu brutalitate, dar îi era imposibil să se împotrivească. 
Profesioniști. Cu câteva clase peste ai lui Morrow. Cine-a ordonat treaba 
asta nu-i un neghiob. Deci, cine a ordonat-o? 

Sult însuși sau unul dintre dușmanii lui Sult? Unul dintre rivalii săi la 
tron? Înaltul Judecător Marovia? Lordul Brock? Oricine din tot Consiliul 
Deschis? Sau, poate, gurkienii? N-au fost niciodată prietenii mei cei mai 


apropiaţi. Casa bancară Valint și Balk, poate, hotărându-se în sfârșit să- 
și ceară datoria? Poate că l-am judecat nepermis de greșit pe tânărul 
Căpitan Luthar? Sau să fie pur și simplu Superiorul Goyle, care s-a 
săturat să-și împartă slujba cu schilodul? O listă în toată regula, acum 
că era nevoit să se gândească. 

Auzea pași tropăind în jur. Uliţe strâmte. N-avea idee cât de mult 
merseseră. Respirația îi gâfâia în sac, aspră, guturală. Inima-mi 
bubuie, mă trec sudori reci. Surescitat. Speriat, chiar. Ce-or fi vrând de 
la mine? Oamenii nu-s răpiți de pe străzi ca să li se dea avansări, 
cadouri sau sărutări tandre — ce păcat... Știu eu bine de ce-s săltaţi 
oamenii din stradă. Mult mai bine. 

În josul unei scări scurte, cu vârfurile ghetelor târâte neputincios 
pe trepte. Zgomotul unei uşi masive închizându-se. Pași răsunând pe 
un coridor cu dale. Altă ușă ce se închidea. Se simţi trântit fără 
ceremonie pe un scaun. lar acum, fără îndoială, de bine, de rău, vom 
afla.. 

Sacul îi fu smuls brusc de pe cap, iar Glokta clipi din ochi în 
lumina care-l orbea. O cameră albă, prea luminoasă pentru liniștea 
lui. Genul de cameră care mi-e trist de familiară. Și totuși, cât de urâtă 
pare, văzută din partea asta a mesei... Cineva stătea aşezat în faţa lui. 
Sau, conturul cețos al cuiva... Închise un ochi, privind spre cel din 
faţa lui printre pleoapele mijite ale celuilalt, în timp ce vederea i se 
limpezea din nou. 

— Ei, murmură el. Ce surpriză... 

— Plăcută, sper. 

— Cred că asta rămâne de văzut... 

Carlot dan Fider era schimbată. „Și se pare că surghiunul nu i-a 
picat tocmai rău.” Părul îi crescuse la loc, nu tot atât de lung, poate, 
dar mai mult decât destul ca să arate atrăgător. Vânătăile din jurul 
gâtului dispăruseră, și mai avea doar niște urme abia vizibile în 
locul unde obrazul îi fusese acoperit de cicatrice. Schimbase pânza 
de sac a trădătorilor pentru veșmintele de călătorie ale unei cucoane 
cu dare de mână, care-i stăteau nespus de bine. Pe degete și la gât îi 
scânteiau nestemate. Părea întru totul la fel de bogată și dichisită ca 
atunci când se văzuseră prima oară. În plus, mai şi zâmbea. 
Zâmbetul jucătorului care tine toate atuurile în mână. Oare de ce nu mă- 


nvăț minte? Niciodată să nu faci o favoare. Mai ales unei femei. 

Pe masa din fața ei se afla o pereche mică de foarfece, la 
îndemână. Soiul pe care-l folosesc femeile bogate ca să-și taie 
unghiile. Dar la fel de bune și ca să taie pielea de pe tălpile cuiva, să-i 
lărgească nările ori să-i danteleze urechile... 

Hotărât lucru, lui Glokta îi era greu să-și ia ochii de la forfecuța 
lustruită care lucea în lumina lămpii. 

- Parcă-ţi spusesem să nu te mai întorci niciodată, rosti el, deși 
din glas îi lipsea autoritatea obișnuită. 

- Așa e. Dar apoi m-am gândit... de ce nu? Am în oraș bunuri la 
care nu vreau să renunţ și unele ocazii de afaceri pe care doresc să 
le valorific. 

Luă foarfeca, își ciupi colțișorul unghiei deja perfect îngrijite de 
la degetul mare, și examină încruntată rezultatul. 

— Și nu prea cred c-ai să spui cuiva că sunt aici, aşa-i? 

- Nu-mi fac nicio grijă în legătură cu siguranța ta, mormăi 
Glokta. 

Numai a mea mă îngrijorează, din păcate, și tot mai tare, din clipă-n 
clipă. Nimeni nu e vreodată atât de schilod, în fond, încât să nu poată fi 
schilodit și mai rău. 

— Chiar era nevoie să faci atâtea eforturi doar ca să-mi dai detalii 
despre călătoria ta? 

Zâmbetul ei deveni şi mai larg - dacă era posibil. 

— Sper că oamenii mei nu te-au vătămat. Le-am cerut să 
procedeze cu blândeţe. Deocamdată, cel puţin. 

- Chiar și o răpire blândă, tot răpire se cheamă, nu găseşti? 

- Răpire — ce cuvânt urât! Ce-ar fi s-o considerăm o invitaţie 
căreia ţi-e greu să-i reziști? Măcar te las să rămâi cu hainele pe tine, 
nu? 

— Favoarea asta în special e o binecuvântare pentru amândoi, 
crede-mă. Și... invitaţie la ce, dacă pot să-ntreb, pe lângă o bruscare 
dureroasă și o scurtă conversaţie? 

- Mă simt ofensată că ai dori mai mult. Dar mai e și altceva, dacă 
tot ai adus vorba. 

Îşi mai desprinse o frântură de unghie cu foarfeca, apoi ridică 
ochii spre el. 


— O mică datorie rămasă, de la Dagoska. Mă tem că n-am să pot 
închide ochii noaptea până nu e achitată. 

Câteva săptămâni în bezna unei celule și o sufocare până la moarte? 
Ce formă de achitare mi-ar putea aduce asta? 

- Atunci, te rog, şuieră Glokta printre gingii, cu pleoapa 
palpitându-i la vederea acelei mici foarfeci făcând ţac, ţac, tac. Mă 
omoară așteptarea asta. 

— Vin gurkienii. 

Rămase tăcut un moment, prins pe picior greșit. 

— Vin aici? 

- Da. În Midderland. La Adua. La tine. Au construit o flotă, în 
secret. După ultimul război au început-o, iar acum e gata. Corăbii 
care să rivalizeze cu tot ce are Uniunea. 

Aruncă foarfeca pe masă şi oftă prelung. 

- Sau, cel puţin, aşa am auzit. 

Flota gurkiană, întocmai cum mi-a spus vizitatorul meu la miez de 
noapte, Yulwei. Zvonuri și stafii, poate. Dar zvonurile nu sunt 
întotdeauna minciuni. 

- Când vor sosi? 

- N-aş putea spune. Pregătirea unei asemenea expediţii 
presupune o muncă de organizare colosală. Dar, în fond, gurkienii 
au fost întotdeauna mult mai bine organizaţi decât noi. De-asta-i 
atât de plăcut să faci afaceri cu ei. 

Propriile mele relaţii cu ei n-au fost tocmai încântătoare, totuși... 

— Cât de mulţi vor veni? 

— În număr foarte mare, îmi imaginez. 

Glokta pufni. 

— Iartă-mă dacă privesc cu un oarecare scepticism vorbele unei 
trădătoare dovedite, mai ales de vreme ce stai cam prost cu 
detaliile. 

— Cum preferi. Te afli aici ca să fii avertizat, nu convins. Măcar 
atâta lucru îți datorez, cred, pentru că mi-ai dăruit viaţa. 

Ce minunat de demodată ești... 

— Asta-i tot? 

Carlot dan Eider își desfăcu mâinile. 

— Nu mai poate o doamnă să-și facă manichiura fără să jignească 


pe cineva? 

— Nu era mai simplu să-mi scrii? întrebă răstit Glokta. Măcar m-ai 
fi cruțat de rosăturile de la subsuori. 

— Ei, haide. Niciodată nu mi-ai făcut impresia unui om care se 
oțărăște pentru o mică iritație. În plus, am avut șansa de a reînnoi o 
prietenie cât se poate de plăcută. Și trebuie să-mi acorzi și mie micul 
meu moment de triumf, după câte m-ai făcut să îndur. 

Cred că asta se poate. Am avut parte și de amenințări mai puţin 
fermecătoare, și cel puţin are gusturi mai alese decât întâlnirile într-o 
cocină de porci. 

- Deci, pot să plec, și gata? 

— A luat cineva un baston? 

Nimeni nu răspunse. Eider zâmbi încântată, arătându-și dantura 
albă, perfectă. 

— Atunci, poţi să te târăști, și gata. Cum ţi se pare? 

Mai bine decât să plutesc pe apa canalului, după câteva zile la fund, 
umflat ca o lipitoare uriașă și palidă și mirosind ca toate mormintele din 
Oraș. 

- Cât se poate de bine, cred. Totuși, mă întreb... Ce m-ar putea 
opri să-mi pun practicienii să urmărească mirosul de parfum scump, 
după ce-am terminat aici, pentru a încheia ce-au început? 

- Tipic pentru tine, să spui așa ceva, oftă Eider. E cazul să te 
informez că o cunoștință de afaceri a mea, veche şi demnă de 
încredere, are în posesia sa o scrisoare sigilată. În eventualitatea 
morţii mele, va fi trimisă Arhilectorului, expunându-i natura precisă 
a sentinței mele din Dagoska. 

Glokta își supse gingiile, acru. Exact asta-mi mai lipsea — încă un 
pumnal cu care să jonglez. 

- Și ce-o să se întâmple dacă, absolut independent de acţiunile 
mele, cazi victimă putregaiului? Sau ţi se dărâmă o casă-n cap? Sau 
te-neci cu o felie de pâine? 

Eider deschise foarte larg ochii, ca şi cum până atunci nici nu s-ar 
fi gândit la așa ceva. 

- În oricare dintre acele cazuri... cred că... scrisoarea va fi 
trimisă oricum, în pofida nevinovăţiei tale. 

Râse, cu un aer neputincios. 


— Lumea asta nu-i nici pe departe atât de dreaptă pe cât ar trebui 
să fie, după părerea mea, și îndrăznesc să spun că locuitorii din 
Dagoska, mercenarii luaţi în robie și soldaţii măcelăriți ai Uniunii 
care te-au făcut să lupți pentru cauza ta pierdută ar contribui şi ei. 

Zâmbi dulce, de parcă ar fi discutat despre grădinărit. 

— Probabil că lucrurile ar fi stat mult mai simplu pentru tine, dacă 
mă strangulai, la urma urmei. 

— Îmi citeşti gândurile. 

Acum, însă, e mult prea târziu. Am făcut o faptă bună, așa că, 
desigur, trebuie să plătesc preţul. 

— Atunci, spune-mi, înainte ca drumurile noastre să se despartă 
din nou, pentru ultima oară, după cum putem amândoi doar să 
sperăm... eşti amestecat în toată afacerea asta cu voturile? 

Glokta își simţi ochiul tresărind. 

— Se pare că îndatoririle mele au anumite tangenţe cu ea. 

Sau, mai bine zis, îmi ocupă fiecare oră din zi și din noapte. 

Carlot dan Eider se aplecă înainte, la o distanţă conspirativă, cu 
coatele pe masă și bărbia în mâini. 

— Cine crezi că va fi următorul rege al Uniunii? O să fie Brock? 
Isher? Altcineva? 

— E cam devreme ca să spunem. Mă ocup de asta. 

- Atunci, șontâc-șontâc cu tine, își împinse ea înainte buza de jos. 
Și cred c-ar fi mai indicat să nu-i pomenești de întâlnirea noastră 
Eminenţei Sale. 

Dădu din cap, iar Glokta simți cum sacul îi era tras iar peste față. 


O mulţime zdrenţuită 


Postul de comandă al lui Jezal, dacă se putea folosi o asemenea 
denumire în raport cu un om atât de nedumerit și derutat cum se 
simțea el, se afla pe culmea unei pante prelungi. Avea o vedere 
splendidă peste valea puţin adâncă de jos. Sau, cel puţin, ar fi fost o 
vedere splendidă în vremuri mai fericite. Așa cum stăteau lucrurile, 
trebuia să recunoască, spectacolul nu era nici pe departe plăcut. 

Oastea principală a rebelilor acoperea în întregime câteva câmpii 
întinse, mai în josul văii, arătând ca o plagă negricioasă, sordidă și 
amenințătoare, cu luciri de oţel pe alocuri. Unelte agricole și 
negustorești, probabil, dar tăioase. 

Chiar și de la distanța aceea, se zăreau semne tulburătoare că 
erau organizaţi. Printre oameni existau spaţii libere, drepte, pentru 
deplasarea rapidă a mesagerilor și a proviziilor. Se vedea limpede, 
chiar și pentru ochiul neexersat al lui Jezal, că era în aceeași măsură 
o gloată ca şi o armată, iar cineva de-acolo, de jos, ştia meserie. 
Mult mai bine decât el, cel mai probabil. 

Grupuri de rebeli mai mici şi mai neorganizate se vedeau risipite 
în lung și-n lat, fiecare constituind un considerabil corp de armată 
cu drepturi depline. Oameni trimiși după mâncare și apă cutreierau 
regiunea. Masa aceea neagră, târâtoare, de pe câmpiile verzi îi 
amintea lui Jezal de o hoardă de furnici târându-se peste o grămadă 
de coji de mere aruncate. Nu avea nici cea mai vagă idee cât de 
mulți erau, dar de la acea distanță cifra de patruzeci de mii părea o 
subestimare considerabilă. 

Jos, în satul din fundul văii, dincolo de masa principală a 
rebelilor, ardeau focuri. Focuri de tabără sau case aprinse, era greu 
de spus, dar Jezal mai degrabă se temea de cele din urmă. Trei 
coloane înalte de fum cafeniu închis se împrăștiau pe cer, 
răspândind în aer un miros slab, dar îngrijorător, de ars. 

Datoria unui comandant era aceea de a-și impune un ton curajos, 
pe care oamenii săi ar fi fost nevoiţi să-l urmeze, Jezal știa acest 


lucru, desigur. Și totuși, privind câmpia aceea prelungă, în pantă, nu 
putea să nu reflecteze la numărul uriaș de oameni din celălalt capăt, 
atât de hotărâți. Nu-şi putea împiedica ochii să tot săgeteze spre 
propriile lor forțe, atât de reduse, slabe și nesigure. Nu-și putea 
stăpâni nervozitatea, și se tot trăgea de guler. Afurisitul îl strângea 
prea tare. 

- Cum doriţi să fie desfășurat regimentul, domnule? întrebă 
adjutantul lui, maiorul Opker, cu o expresie care reușea cumva să 
fie în același timp condescendentă și slugarnică. 

— Desfășurate? Ăă... păi... 

Jezal îşi scormoni creierii după un răspuns cât de cât potrivit, 
dacă nu tocmai corect. Descoperise încă de la începuturile carierei 
sale militare că, dacă ești în subordinea unui ofițer eficient și cu 
experienţă, și ai sub comandă soldaţi cu aceleași calități, nu e 
nevoie să știi și să faci nimic. Această strategie îl servise de minune, 
câțiva ani de pace comozi, dar singurul ei neajuns se dezvăluia 
acum în ochii tuturor. Dacă, prin vreun miracol, devii comandant 
suprem, praful se-alege de tot sistemul. 

- Desfășurate... repetă el, cu fruntea încreţită, încercând să dea 
impresia că studia terenul, deși nu avea decât o idee vagă despre 
ceea ce însemna o desfășurare. Infanteria pe două rânduri... 
îndrăzni să propună, amintindu-și un fragment dintr-o povestire pe 
care i-o spusese cândva Collem West. În spatele gardului viu de- 
acolo. 

Şi-şi plimbă bastonul peste priveliște, cu un gest plin de 
importanţă. În folosirea bastonului, cel puţin, era expert, după ce o 
practicase îndelung la oglindă. 

- Domnul colonel vrea să spună în fața gardului viu, desigur, 
interveni lin Bayaz. Infanteria desfășurată pe două rânduri de-o 
parte și de alta a acelei pietre de hotar. Cavaleria ușoară între 
copacii de-acolo, cavaleria grea în formaţie pană, pe flancul 
îndepărtat, unde să poată folosi avantajos terenul, continuă el, 
denotând o familiaritate neobișnuită cu vocabularul militar. 
Arbaletierii pe un singur rând, în spatele gardului viu, unde la 
început vor fi ascunși de privirea inamicului și pot trage de sus în 
jos. 


Îi făcu lui Jezal cu ochiul: 

— Excelentă strategie, domnule colonel, dacă-mi dai voie să spun. 

- Desigur, replică dispreţuitor Opker, întorcându-se să transmită 
ordinele. 

Jezal strânse în mână bastonul pe care-l ţinea la spate, frecându- 
și nervos bărbia cu mâna cealaltă. Vedea clar că funcţia de 
comandant însemna mult mai mult decât să-ți spună toată lumea 
„domnule”. Trebuia neapărat să citească niște cărţi, la întoarcerea în 
Adua. Dacă se mai întorcea. 

Trei puncte mici se desprinseseră din masa târâtoare de oameni 
din josul văii şi urcau povârnișul spre ei. Punându-și mâna streașină 
la ochi, Jezal desluși o fâșiuță albă mișcându-se prin aer, deasupra 
lor. Un steag de pace. Simţi pe umăr mâna lui Bayaz, într-un gest cât 
se poate de neîncurajator. 

- Nu-ţi face griji, băiatul meu, toți suntem pregătiţi pentru 
violență. Am însă încredere că nu se va ajunge acolo, adăugă el, 
zâmbind spre mulțimea întinsă de jos. Multă încredere. 

Jezal își dorea din toată inima să fi putut spune același lucru. 


Pentru un faimos demagog, trădător și instigator la revoltă, omul 
cunoscut ca Tăbăcarul nu avea nimic ieşit din comun. Stătea calm 
pe scaunul pliant, la masa din cortul lui Jezal, un individ de statură 
medie, cu trăsături banale sub o claie de păr cârlionțat, într-o haină 
cu croială și culoare obișnuite, având pe chip un zâmbet care sugera 
cât de bine știa că avantajul era de partea lui. 

- Mi se spune Tăbăcarul, zise el, și am fost trimis să vorbesc din 
partea alianței celor asupriţi, exploataţi și oprimaţi, de jos din vale. 
Ei sunt doi parteneri de-ai mei care mă însoțesc în această acţiune 
îndreptățită şi întru totul patriotică. Cei doi generali ai mei, s-ar 
putea spune. Glugă Ombun, arătă el într-o parte, spre un om masiv, 
cu barbă lătăreață, chip rumen și sprâncene încruntate, și Piron 
Holst, continuă, indicând cu capul, în partea cealaltă, un individ ca 
o nevăstuică, cu o cicatrice prelungă pe obraz și privire leneșă. 

- Onorat, răspunse prudent Jezal, deși din partea lui arătau mai 
degrabă a tâlhari decât ca niște generali. Eu sunt colonelul Luthar. 

— Ştiu. Te-am văzut când ai câștigat Turnirul. Un joc de sabie 


îndemânatic, prietene, foarte îndemânatic. 

- A, păi, ăăă... se bâlbâi Jezal, luat pe nepregătite. Mulţumesc. El 
este adjutantul meu, maiorul Opker, iar dumnealui... Bayaz, Întâiul 
dintre Magi. 

Glugă Ombun pufni neîncrezător, dar Tăbăcarul nu făcu decât să- 
și mângâie buza, îngândurat. 

- Bine. Și ați venit să luptaţi sau să negociaţi? 

- Suntem pregătiţi pentru amândouă, își începu Jezal expunerea. 
Consiliul Închis, deşi condamnă metodele demonstraţiei voastre, 
consimte că s-ar putea să aveţi și unele revendicări legitime... 

Glugă scoase un mormăit: 

— Au de ales, netrebnicii? 

— Păi, ăă... continuă Jezal, m-au instruit să vă ofer următoarele 
concesii. 

Ridică o hârtie pe care i-o pregătise Hoff, un sul enorm cu mânere 
încrustate complicat și un sigiliu cât o farfurie. 

— Dar trebuie să vă previn, adăugă el, străduindu-se să pară cât 
mai sigur pe sine, dacă refuzați, suntem gata să luptăm, iar oamenii 
mei sunt cei mai bine instruiți, cei mai bine înarmaţi și cei mai bine 
pregătiţi din serviciul regelui. Fiecare dintre ei face cât douăzeci din 
adunătura voastră. 

Fermierul cel mătăhălos lăsă să-i scape un chicotit ameninţător. 

— Şi Lordul Finster credea la fel, iar adunătura noastră i-a dat un 
şut în cur de l-a zburat dintr-un capăt al moșiilor lui până-n ălălalt. 
Ce-ar fi să ne-arătaţi ce-aveţi acolo, colonele, și-o să vedem noi dacă 
e nevoie de ameninţări. 

Jezal ridică documentul greu, iar Glugă i-l smulse din mână 
furios, îl desfăcu și începu să citească, desfășurând treptat hârtia 
groasă, cu foșnete uscate. Cu cât citea mai mult, cu atât se încrunta 
mai tare. 

- E o insultă! declară el răstit, când termină, privindu-l arţăgos pe 
Jezal. Impozite mai mici și nu-ș' ce căcaturi despre folosirea 
pământurilor comune? Şi nici măcar p-astea nu m-aștept să le 
onoreze! 

Îi dădu sulul Tăbăcarului, cu un gest repezit, iar Jezal înghiţi un 
nod. Nu pricepea nimic din concesiile respective, nici în legătură cu 


posibilele lor neajunsuri, desigur, dar reacţia lui Glugă nu prea 
promitea o învoială rapidă. 

Ochii Tăbăcarului parcurseră alene documentul. Ochi de culori 
diferite, observă Jezal: unul albastru, celălalt verde. Când ajunse la 
capăt, îl puse pe masă, cu un oftat teatral. 

— Ne convin termenii ăștia. 

— Serios? făcu Jezal ochii mari, surprins, dar nici pe departe la fel 
de mirat ca Glugă Ombun. 

- Da” ăștia-s mai răi decât ăia oferiţi ultima oară! strigă 
agricultorul. Înainte de-a-i pune pe fugă pe oamenii lui Finster! 
Atunci ai spus că nu putem accepta nimic altceva decât pământ 
pentru fiecare! 

Chipul Tăbăcarului se schimonosi nemulțumit. 

— Asta era atunci. 

— Asta era atunci? repetă Glugă, nevenindu-i să creadă. Și cu 
lefurile cinstite pentru munca cinstită ce s-a-ntâmplat? Ce s-a- 
ntâmplat cu părţile din profit? Cu egalitatea-n drepturi cu orice 
preţ? Frai de faţă, și mi-ai promis! 

Arătă cu un gest furios întreaga vale: 

— Tuturor le-ai promis! Ce s-a schimbat, decât că avem Adua-n 
mână? Putem lua tot ce vrem! Putem să... 

— Am spus că termenii ăștia ne convin! îl întrerupse Tăbăcarul, cu 
o furie neașteptată. Doar dacă nu cumva preferi să lupţi de unul 
singur cu oamenii regelui! Pe mine mă urmează, Glugă, nu pe tine, 
în caz că n-ai observat. 

- Dar ne-ai promis libertatea pentru fiecare om! Am avut 
încredere-n tine! nu se lăsă fermierul, cu chipul descompus de 
oroare. Toţi am avut încredere în tine! 

Jezal nu mai văzuse niciodată un om atât de indiferent cum arăta 
în acel moment Tăbăcarul. 

- Cred că am genul ăla de faţă care inspiră încredere, murmură 
tărăgănat acesta, iar prietenul său Holst ridică din umeri, privindu-și 
unghiile. 

- Atunci, să te ia dracu”! Dracu” să vă ia pe toți! 

Și Glugă se răsuci pe călcâie, ieşind furios prin deschizătura 
cortului. 


Jezal îl observă pe Bayaz aplecându-se într-o parte, pentru a-i 
şopti maiorului Opker: 

— Pune ca omul ăla să fie arestat până nu iese din tabără. 

— Arestat, stăpâne... sub un steag de pace? 

— Arestat, pus în lanţuri și condus la Casa Întrebărilor. Nu te poţi 
ascunde de dreptatea regelui după un petic de pânză albă. Cred că 
Superiorul Goyle se ocupă de investigaţii. 

— Ăă... desigur. 

Opker se ridică să-l urmeze pe Ombun afară din cort, în timp ce 
Jezal zâmbea nervos. Nu încăpea nicio îndoială că Tăbăcarul auzise 
schimbul de replici, dar stătea nepăsător, ca și cum viitorul 
tovarăşului său de până atunci nu l-ar mai fi privit cu nimic. 

— Trebuie să prezint scuze pentru asociatul meu. Într-o situaţie ca 
asta, nu poți mulțumi pe toată lumea, declară el, cu un gest teatral. 
Dar nu vă faceţi griji. Le voi ţine oamenilor un discurs convingător, 
spunându-le pentru ce am luptat cu toţii, și curând vor porni înapoi 
spre casele lor, fără să se mai întâmple nimic rău. Poate câţiva vor 
rămâne hotărâți să facă necazuri, dar sunt sigur că-i puteți aduce la 
ordine fără greutate, nu, colonele Luthar? 

- Ăă... da... îngăimă Jezal, care nu mai avea nici cea mai vagă 
idee ce se întâmpla. Cred că... 

— Excelent, îl întrerupse Tăbăcarul, sărind în picioare. Mă tem că 
acum trebuie să-mi iau rămas-bun. Am de rezolvat tot felul de 
treburi. O clipă de liniște nu găsim, hmm, colonele Luthar? O clipă 
de liniște. 

Schimbă o privire lungă cu Bayaz, apoi ieși în lumina soarelui și 
dispăru. 

- Dacă întreabă cineva, îi murmură Întâiul dintre Magi lui Jezal 
la ureche, le-aș spune că a fost o negociere dificilă împotriva unor 
oponenți fermi și hotărâți, dar nu te-ai descurajat, le-ai reamintit ce 
îndatoriri au faţă de ţară şi rege, i-ai implorat să se întoarcă pe 
plantațiile lor şi aşa mai departe. 

- Dar... 

Lui Jezal îi venea să plângă, atât de aiurit era. Enorm de 
nedumerit și peste măsură de ușurat, în același timp. 

— Dar eu... 


- Dacă întreabă cineva, repetă Bayaz, pe un ton ușor tăios care 
sugera că episodul se terminase. 


Iubit de lună 


Copoiul se ridică, privind cu ochii mijiţi, în lumina soarelui, spre 
flăcăii Uniunii care mergeau greoi în sens invers. Există o anumită 
înfățișare a învinșilor, după luptă. Se mișcă încet, aduși de umeri, 
stropiţi cu noroi, privind cu mult interes pământul. Copoiul văzuse 
destul de des asemenea oameni. Necăjiţi că pierduseră. Rușinaţi că 
fuseseră înfrânți. Vinovaţi că se dăduseră bătuţi fără a se alege cu 
nicio rană. Cunoştea senzaţia, știa ce adânc putea să roadă, dar 
vinovăția arăta mai puţin dureros decât o tăietură de sabie și se 
vindeca mult mai repede. 

Unii dintre răniți n-o duceau chiar așa de rău. Bandajaţi sau cu 
atele, şchiopătând sprijiniți în câte-un băț sau cu brațul pe după 
umărul vreunui camarad. Alţii nu avuseseră același noroc. Copoiului 
i se părea că-l cunoștea pe unul. Un ofițer, prea tânăr ca să-i crească 
deja barba, cu chipul băieţesc alb, schimonosit de durere și șoc. 
Avea piciorul retezat deasupra genunchiului, iar hainele, targa și cei 
doi oameni care-l duceau erau plini de sânge roșu închis. Era cel 
care stătuse aşezat pe poartă, când Copoiul și Treicopaci veniseră 
prima oară la Ostenhorm, să se alăture Uniunii. Cel care se uitase la 
ei ca la doi rahaţi. Acum nu mai părea la fel de deștept, scâncind la 
fiecare scuturătură a tărgii, dar Copoiului nu-i venea să zâmbească. 
Pierderea unui picior părea o pedeapsă cam aspră pentru un simplu 
rânjet dispreţuitor. 

West stătea pe marginea cărării, vorbind cu un ofiţer care avea 
un bandaj murdar în jurul capului. Copoiul nu auzea ce spuneau, 
dar putea ghici, în linii mari. Din când în când, câte unul dintre ei 
arăta spre colinele dincotro veniseră. Două dealuri abrupte și ostile, 
aproape complet împădurite, cu câteva stânci golașe pe ici, pe colo. 
Întorcându-se, West surprinse privirea Copoiului. Chipul său era 
posomorât ca al unui gropar. Nu era nevoie să ai o minte prea ageră 
ca să-ți dai seama că încă nu învinseseră. 

- Rahat, mormăi printre dinţi Copoiul. 


Avea senzaţia aceea de gol în stomac, senzaţia care-i venea ori de 
câte ori trebuia să cerceteze o nouă porţiune de teren, ori de câte ori 
Treicopaci cerea arme, ori de câte ori nu aveau la micul dejun nimic 
altceva decât apă rece. Totuși, de când era șef, se părea că așa 
stăteau lucrurile mai tot timpul. Acum, toate problemele îi reveneau 
lui. 

— N-a mers? 

West se apropie, clătinând din cap. 

- Bethod ne aștepta, şi erau mulți. Stau înfipți pe dealurile alea. 
Bine înfipţi și bine pregătiţi, între noi și Carleon. Cel mai probabil, 
erau gata de luptă încă dinainte ca noi să fi trecut măcar frontiera. 

- Dintotdeauna i-a plăcut să fie pregătit, așa-i el. N-aţi avut cum 
să-l ocoliți? 

- Kroy a încercat pe ambele drumuri și a mâncat bătaie. Acum, 
Poulder a vrut să atace colinele frontal, și a încasat-o și mai rău. 

Copoiul oftă. 

— Altă cale nu avem. 

- Niciuna care să nu-i permită lui Bethod să bage cuţitu-n noi. 

- Iar Bethod n-ar lăsa să-i scape o ocazie ca asta. Nici nu speră 
altceva. 

- Și Lordul Mareșal e de aceeași părere. Vrea să-ți duci oamenii în 
nord, răspunse West, privind dușmănos spre contururile cenușii ale 
altor dealuri, aflate mai departe. Să căutaţi un punct slab. Bethod n- 
are cum să acopere toată regiunea. 

— N-are cum? repetă Copoiul. Cred c-o să vedem. 

Și porni spre copaci. Băieţilor avea să le placă la nebunie. 

Nu peste mult, ajunse în locul unde-și avea tabăra grupul lui. Se 
înmulțeau încontinu. Să tot fi ajuns pe la patru sute, cel puţin, și 
erau duri. Mai ales dintre aceia cărora niciodată nu le prea plăcuse 
Bethod, care luptaseră contra lui în războaie. Luptaseră și împotriva 
Copoiului, la o adică. Pădurile erau pline de ei, așezați în jurul 
focurilor, frigând carne, lustruindu-și armele, cârpind echipamente, 
antrenându-se perechi-perechi cu săbiile. La auzul zăngănelilor 
metalice, Copoiul se încordă. Aveau să le mai audă, și cu rezultate 
mult mai sângeroase, fără îndoială. 

- Șefu'! strigară oamenii. Copoiul! A venit șefu”! Hei, hei! 


Băteau din palme și loveau cu armele bolovanii pe care stăteau 
așezați. Copoiul ridică pumnul, zâmbind în stilul lui obișnuit, cu 
jumătate de gură, şi le răspunse cu „da, da, bine, bine...” și altele. 
Nu avea nici cea mai vagă idee cum să se poarte ca un șef, aşa că nu 
făcea decât să rămână el, cel dintotdeauna. Totuși, oamenii păreau 
destul de mulțumiți. Probabil așa erau mereu - până începeau să 
piardă lupte și ajungeau la concluzia că aveau nevoie de un șef nou. 

Veni spre focul unde-și petreceau ziua cei câțiva Oameni Numiţi 
ai lui. Nici urmă de Logen, dar ceilalți stăteau așezați în jur, cu nişte 
mutre plictisite. Sau, cel puţin, aceia care mai erau în viaţă. Tul îl 
văzu venind. 

— S-a-ntors Copoiul. 

- Mhm, făcu Ursuzul, care potrivea marginile unor pene cu un 
brici. 

Dow era ocupat să șteargă de grăsime o tigaie cu o bucată de 
pâine. 

- Și cum s-a descurcat Uniunea pe ăle dealuri? întrebă el, pe un 
ton care dădea de înţeles că știa deja răspunsul. S-au căcat pe ei, 
așa-i? 

- Păi, au ieșit pe locul doi, dacă asta vrei să știi. 

- Pentru mine, să ieşi pe locul doi din două înseamnă să te caci 
împrăștiat. 

Copoiul trecu peste asta, trăgând aer în piept. 

- Bethod se ţine tare pe poziţie, păzind drumurile spre Carleon. 
Nimeni nu vede vreun mod simplu de a-l învinge sau de a-l ocoli 
măcar. Ne aștepta, și şi-a luat toate măsurile, cred. 

- Pe-asta puteam să ţi-o spun naibii și eu! se răsti Dow, 
împroșcând cu firimituri de pâine unsuroase. Îl are pe Oscior pe 
unv’ din ăle dealuri, și pe Coaste-albe pe ăl'lalt, și mai încolo-i are 
pe Palid-ca-Zăpada şi Goring. Ăia patru n-o să-i dea nimănui nicio 
şansă, da? dacă zic totuși că da, atunci mai în spate o s-aștepte 
Bethod, cu ăilalţii, şi cu shanka ai lui, și căcatul ăla de Temutul, 
gata să-i frigă-n doi timpi și trei mișcări. 

- Cel mai probabil, confirmă Tul, ridicându-şi sabia în lumină; se 
uită la ea, apoi reîncepu să-i lustruiască lama. Lui Bethod ăsta 
întotdeauna i-a plăcut să aibă câte un plan. 


- Şi ăi de ne ţin de zgardă ce-au de zis? mârâi Dow. Ce soi de 
treabă a pus la cale Furiosu’ pentru animalele lui? 

- Burr vrea să mergem spre nord o bucată, prin pădure, şi să 
vedem dacă Bethod n-a lăsat pe-acolo vreun punct slab. 

- Hm, pufni Dow. Lvu’ Bethod nu-i stă-n fire să lase găuri. Dac-a 
lăsat vreo groapă, înseamnă că vrea să cădem noi în ea. Să cădem și 
să ne rupem gâtu”. 

- Ei, atunci cred c-ar fi bine să fim atenţi pe unde călcăm, nu? 

— Bătaie de cap în plus. 

Copoiul începea să se sature de văicărelile lui Dow, la fel cum se 
săturase și Treicopaci. 

- Şi altceva ce-ai vrea, hmm? Asta-i viața. O grămadă de bătaie 
de cap. Te străduiești să le-nduri, dacă faci măcar două parale. Și, la 
urma urmei, acuma ce te doare? 

— Asta! arătă smucit Dow cu capul, spre copaci. Uite, asta! Nu s-a 
schimbat nimic, este? Am putea să fim dincolo de Şuvoiul Alb, 
înapoi în Nord, da’ Bethod s-a-nfipt bine pe picioare acolo, și 
Uniunea n-are cum să-l ocolească fără să-și pună curu” la bătaie. Și 
dacă-l zboară de pe ăle dealuri, atunci ce-o să fie? Dac-ajung la 
Carleon și intră, și-l pârjolesc la fel cum a făcut Nouădegete ultima 
oară, ce mare scofală? Nu-nseamnă nimica. Bethod o s-o ţină pe-a 
lui, ca-ntotdeauna, ba luptă, ba se retrage, ba luptă, ba se retrage, şi- 
o să găsească mereu dealuri pe care să se-așeze și șmecherii pe care 
să le facă. O să vină vremea când Uniunea o să se sature şi-o să se 
care-napoi în sud, și pe noi o să ne lase-aici. Și-atunci, Bethod o să 
se-ntoarcă, și ce să vezi? El o să fie ăl de-o să ne fugărească pe noi, 
câtu-i Nordu' de lat naibii și-napoi. Iarnă, vară, iarnă, vară, şi tot 
așa. Şi-acuma uită-te la noi, mai puțini decât eram cândva, și stăm 
și-o frecăm aicea-n pădure. Îţi sună cunoscut? 

Suna destul de cunoscut, acum că i-o spunea, dar Copoiul nu 
vedea ce-ar fi putut să facă. 

— Acuma s-a-ntors Logen, nu? Asta o să ne prindă bine. 

Dow pufni din nou. 

- Ha! Și când a adus Nouădegete cu el al'ceva decât moarte? 

- Ușurel, mormăi Tul. Îi eşti dator, mai ştii? Toţi îi suntem. 

- Toate au o limită, zic eu, când e vorba de datorii, își aruncă 


Dow tigaia în foc și se ridică, ștergându-și mâinile de haină. Unde-a 
fost, mm? Ne-a lăsat sus în văi, fără o vorbă, nu? Ne-a lăsat cu 
capetele-turtite și s-a cărat în ailaltă parte-a lumii! Cine știe dacă n-o 
s-o şteargă și-acuma, dacă-i convine, sau să treacă de partea lui 
Bethod, sau să se pună pe omor așa, din senin, sau mortu’ mai știe 
ce? 

Copoiul se uită la Tul, care-i susținu privirea, cu un aer vinovat. 
Toţi îl văzuseră pe Logen făcând multe porcării când i se năzărea. 

— Astea au fost demult, spuse Tul. Lucrurile se mai și schimbă. 

Dow se mulțumi să rânjească. 

- Ba nu se schimbă deloc. Ziceţi-vă singuri povestea asta, dacă 
aşa adormiți mai ușor, da’ io o să stau c-un ochi deschis, vă zic clar! 
De-afurisitu' de Nouădegete e vorba aicea! Cine știe ce-o să facă de- 
acu-ncolo? 

— Am o idee. 

Întorcându-se, Copoiul îl văzu pe Logen rezemat de un copac, iar 
expresia din ochii lui îl făcu să zâmbească. Era o expresie pe care o 
cunoștea de mult și trăgea după ea tot felul de amintiri urâte. 
Expresia aceea de pe chipul morţilor, când li s-a stins și ultima 
scânteie de viaţă și nu le mai pasă de nimic. 

- Dacă ai ceva de zis, poţi să mi-o zici în faţă, cred, continuă 
Logen, venind lângă Dow, cu capul într-o parte şi cicatricele palide 
pe faţă. 

Copoiul simţi că i se zbârlea părul de pe braţe şi-l treceau fiori 
reci, deși la soare era destul de cald. 

- Haide, Logen, încercă Tul să-l ia cu binișorul, vorbind de parcă 
totul ar fi fost o glumă, când se vedea cu ochiul liber că nici vorbă 
de așa ceva. Dow n-a vorbit serios. Doar că... 

Logen vorbi peste el, privindu-l pe Dow drept în față, tot timpul, 
cu ochii lui de mort: 

- Când ţi-am dat ultima lecţie, credeam că n-o să mai ai nevoie 
de alta. Da’ cred că unii au memoria cam scurtă. 

Veni și mai aproape -— atât de aproape, încât fețele mai-mai că li 
se atingeau. 

- Ei? Ai nevoie să mai înveţi, băiete? 

Copoiul se strâmbă, absolut sigur că erau gata să se omoare unul 


pe altul, și fără să aibă habar cum naiba să-i oprească dacă 
începeau. Era un moment tensionat, care părea să nu se mai 
sfârșească. Dow cel Negru n-ar fi înghiţit așa ceva de la nimeni, viu 
sau mort, nici chiar de la Treicopaci — dar, în cele din urmă, își 
dezveli dinții galbeni într-un rânjet. 

- Nnt. O lecţie mi-a fost de-ajuns. 

Și, întorcând capul într-o parte, își adună flegma şi scuipă pe jos. 
Apoi se retrase, fără grabă, cu același zâmbet pe faţă, de parcă ar fi 
spus că acum o înghiţea, poate, dar data viitoare, nu prea. 

După plecarea lui, fără nicio vărsare de sânge, Tul răsuflă sonor, 
ca și cum toţi ar fi scăpat de moarte ca prin urechile acului. 

- Atunci, Englia. Nord, aţi zis? Să facă bine cineva să-i 
pregătească pe flăcăi de plecare. 

- Mhm, făcu Ursuzul, punându-și ultima săgeată în tolbă și 
urmându-l printre copaci. 

Logen mai stătu un moment pe loc, privindu-i cum se îndepărtau. 
Când dispărură, se întoarse și se ghemui lângă foc, cu spatele 
cocoșat, coatele pe genunchi şi mâinile atârnându-i. 

- Slavă morților pentru asta. Era să mă cac pe mine. 

Copoiul își dădu seama că-și ţinuse respiraţia tot timpul și lăsă 
aerul să i se reverse din piept, cu un șuierat. 

- Cred că și eu am fost pe-aproape. Chiar a trebuit să faci asta? 

- Ştii bine că da. Lasă un om ca Dow să-și permită o obrăznicie, și 
nu se mai oprește. Și-atunci, toți flăcăii ăștilalți o să creadă că 
Sângerosul-Nouă nu-i nici pe departe așa de înfricoșător pe cât au 
auzit, şi nici una, nici două, cineva care-mi poartă pică se va hotărî 
să mă treacă prin sabie. 

Copoiul clătină din cap. 

- Prea le vezi pe toate numai în negru. 

- Le văd așa cum sunt. Nu s-au schimbat cu nimic. Niciodată nu 
se schimbă. 

Poate că așa era, dar nici n-aveau să se schimbe vreodată, dacă 
nimeni nu le dădea măcar o mică șansă. 

- Totuși... chiar ești sigur că era nevoie? 

— Pentru tine nu, poate. Tu ai farmecul tău, de te plac oamenii. 

Logen îşi scărpină bărbia, privind cu tristeţe în pădure. 


- Cred că eu am pierdut ocazia asta acu’ vreo cinșpe ani. Și alta 
n-o să mai am. 


Pădurea era călduroasă și familiară. Păsările ciripeau pe ramuri, 
fără să le pese nici de Bethod, nici de Uniune, nici de oricare dintre 
faptele oamenilor. Nici un alt loc nu păruse vreodată atât de pașnic, 
iar Copoiului nu-i plăcea deloc asta. Adulmeca aerul, trăgându-l pe 
nas, plimbându-şi-l pe limbă. În ultima vreme, era de două ori mai 
prudent, de când venise săgeata aceea, ucigând-o pe Cathil în luptă. 
Poate ar fi reușit s-o salveze, dacă avea mai multă încredere în 
propriul lui nas. Dow se lăsă pe vine în tufișuri, cu privirea spre 
pădurea încremenită. 

— Ce e, Copoiule? Ce miroși acolo? 

- Oameni, cred, da' cam acri, oarecum, răspunse Copoiul, 
inhalând din nou. Miroase a... 

O săgeată țâșni dintre copaci și se înfipse în trunchiul de lângă 
Copoi, vibrând. 

- Căcat! ţipă el, căzând în fund și dibuind să-și ia arcul de pe 
umăr, mult prea târziu, ca de obicei. 

Dow alunecă lângă el, înjurând, şi ajunseră grămadă unul peste 
altul. Copoiul fu cât pe ce să se-aleagă cu ochiul scos de securea lui 
Dow, înainte de a reuși să-l împingă într-o parte. Ridică palma spre 
oamenii din spate, pentru a le face semn să se oprească, dar aceştia 
se împrăștiau deja, târându-se pe burtă spre copaci și stânci, 
scoțându-și armele şi privind în jur. 

De undeva, din față, se auzi un glas: 

- Sunteţi cu Bethod? 

Omul vorbea limba nordică, dar cu un accent ciudat. 

Dow și Copoiul se priviră un moment, apoi ridicară din umeri. 

- Nu! mugi Dow. lar dacă voi sunteţi, pregătiţi-vă să vă-ntâlniți 
cu morții! 

O clipă de tăcere. 

- Nu suntem cu nemernicul ăla și nici nu vom fi vreodată! 

- Bine-aşa! strigă Copoiul, scoțând puţin capul, cu arcul încordat 
în mâini. Atunci, arătaţi-vă! 

Un om ieşi de după un copac, la vreo șase pași distanță. Copoiul 


fu atât de șocat, încât aproape că scăpă coarda dintre degete, dând 
drumul săgeţii. Peste tot, în jur, apăreau alți și alți oameni. Zeci și 
zeci. Aveau părul încâlcit, feţele mânjite cu dâre de noroi şi vopsea 
albastră, hainele zdrenţuite, de blană și piei pe jumătate argăsite, 
dar vârfurile lăncilor și ale săgeţilor, precum și tăișurile săbiilor 
făurite rudimentar luceau viu și curat. 

— Oameni ai dealurilor, mormăi Copoiul. 

- Deleni suntem, și ne mândrim! răsună cu ecou un glas puternic, 
de undeva din pădure. 

Câţiva începură să se dea la o parte, ca și cum ar fi făcut loc 
pentru cineva. Copoiul clipi din ochi. Printre ei venea un copil. O 
fată, de vreo zece ani, cu picioarele goale și murdare. Ducea pe 
umăr un ciocan enorm - o bâtă groasă și lungă, cu un cap de fier 
zgâriat, mare cât o cărămidă. Prea mare și prea greu ca să-l 
mânuiască. Îi era greu și să și-l ţină pe umăr. 

Apoi apăru un băiat. Avea pe spate un scut rotund, mult prea 
mare pentru el, iar în mâini ţinea o secure uriașă. Îl însoțea alt 
băiat, cu o suliță de două ori cât el, al cărei vârf se legăna deasupra, 
lucind auriu în razele soarelui. Trebuia să se uite întruna în sus, ca 
să nu i se agaţe de vreo creangă. 

— Visez... murmură Copoiul. Nu...? 

Dow se încruntă. 

— Dacă da, i-un vis tare ciudat. 

Cei trei copii nu erau singuri. După ei venea o namilă imensă. 
Avea o blană zdrenţuită pe umerii laţi, iar un colier cât toate zilele îi 
atârna până pe burta umflată. O salbă de oase. Falange, observă 
Copoiul, când omul se apropie. Degete omenești, printre bucățele 
plate de lemn, incrustate cu semne stranii. Din barba cafenie i se ivi 
un zâmbet lat și gălbui, dar asta nu-l liniștea cu nimic pe Copoi. 

- Of, căca-m-aș, gemu Dow, hai s-o luăm înapoi, înapoi în sud, 
destul cu toate astea. 

— De ce? ÎI cunoşti? 

Dow întoarse capul și scuipă. 

- Crummock-i-Phail, și nu altu”. 

Copoiul aproape că-și dorea să fi fost o ambuscadă, mai degrabă 
decât o şuetă. Până și copiii știau: Crummock-i-Phail, căpetenia 


oamenilor de pe dealuri, era cel mai dement nemernic din tot 
Nordul ăla afurisit. 

În timp ce se apropia, uriașul dădu ușor la o parte din drum 
lăncile și săgețile. 

- Acuma nu mai e nevoie de astea, așa-i, frumoșii mei? Toţi 
suntem prieteni, sau avem aceiași dușmani, cel puţin, ceea ce-i mult 
mai bine, pricepeţi? Avem o mulțime de vrăjmași pe ăle dealuri, nu? 
Luna știe cât îmi place o bătălie grozavă, da’ să fie la stâncile ăle 
mari, cu Bethod și lingăii lui cocoțaţi în vârf! Asta-i o luptă niţel 
cam prea grea pentru oricine, 'ai? Chiar și pentru noii noștri prieteni 
din Sud. 

Se opri chiar în faţa lor, cu oscioarele și lemnișoarele colierului 
legănându-se zgomotos. Cei trei copii stăteau în spatele lui, foindu- 
se cu armele lor mari și uitându-se încruntaţi la Dow și Copoi. 

— Io-s Crummock-i-Phail, se prezentă el. Căpetenia tuturor 
delenilor. Sau a ălora care fac o para chioară. 

Zâmbi, ca și cum tocmai ar fi apărut la o nuntă. 

— Și cine-o fi șefu' la plimbărica asta veselă? 

Copoiul simţi iar golul în stomac, dar n-avea ce face. 

— Eu sunt. 

Crummock înălță din sprâncene: 

- Auzi acolo...! Eşti un prichindel care le zice la toţi ăștia marii 
ce și cum, așa-i? Trebe că ai un nume zdravăn pe umeri, gândesc. 

— Mă numesc Copoiul. Iar el e Dow cel Negru. 

- Ciudată gașcă aţi adunat aici, comentă Dow, privind încruntat 
spre copii. 

- A, aşa e! Așa e! Și vitează, pe deasupra! Băiatu care-mi duce 
lancea, ăla-i fi-miu Scofen. Ăla cu securea-i fi-miu Rond. 

Apoi, se uită încruntat la fata cu ciocanul. 

- P-ăsta nu mai ştiu cum îl cheamă... 

— Sunt fiică-ta! strigă fata. 

— Da” ce, mi s-au terminat fiii? 

- Scenn a crescut prea mare și i-ai dat propria-i sabie, și Sceft e 
prea mic ca să ducă și el ceva. 

Crummock clătină din cap. 

- Nu mi se pare deloc ca lumea, o afurisită de femeie să ţie 


ciocanu'... 

Fata aruncă ciocanul la pământ și-i dădu lui Crummock un șut în 
țurloi. 

— Atunci, cară-ţi-l singur, dobitoc bătrân! 

- Au! chirăi taică-său, râzând și frecându-și piciorul lovit. Acu’ 
mi-ai venit în minte, Isern. Șutu' tău mi-a deșteptat amintirile. Poţi 
să iei ciocanu”, da, poţi. Aia mai mică-l duce p-ăl mai greu, mm? 

— Vrei securea, tati? o ridică cel mai mic, clătinându-se. 

- Vrei ciocanu'? îl luă fata de jos, dându-și fratele la o parte cu 
umărul. 

- Nu, iubirile mele, acu’ n-am nevoie decât de vorbe, și d-astea 
am destule și fără ajutoru' vostru. O să-l puteţi vedea pe tatăl vostru 
cum omoară pe careva, curând, dacă merge bine treaba, da’ azi n-o 
să fie nevoie de topoare și ciocane. N-am venit aici ca să ucidem. 

- Atunci, de ce-aţi venit? întrebă Copoiul, deşi nu era sigur că 
voia să audă răspunsul. 

- Treci așa direct la treabă, fără să ne-mprietenim și noi? 

Crummock îşi întinse gâtul într-o parte, cu brațele deasupra 
capului, apoi ridică un picior, scuturându-și-l. 

- Am venit fiin'că m-am trezit az-noapte și m-am plimbat prin 
beznă și luna mi-a şoptit la ureche. În pădure, pricepi? Între copaci 
și-n vocile bufnițelor din copaci, și știi ce mi-a zis luna? 

— Că eşti nebun de legat? mârâi Dow. 

Crummock se plesni pe coapsa uriașă. 

- Frumos vorbeşti, la cât de urât arăţi, Dow cel Negru - da” nu. 
Luna a zis... 

Și-l chemă pe Copoi cu degetul, ca pentru a-i destăinui un secret. 

- Că-l aveţi aici pe Sângerosul-Nouă. 

- Şi dacă-l avem...? interveni Logen, venind calm din spate, cu 
mâna pe sabie. 

Tul și Ursuzul îl însoțeau, aruncând priviri crunte în jur, spre toți 
delenii vopsiți pe feţe și spre cei trei copii murdari, dar mai cu 
seamă spre giganticul lor tată. 

— Uite-l! mugi Crummock, întinzând un deget tremurător, ca un 
cârnat. Ia-ti pumnu” de pe sabia aia, Sângerosule-Nouă, până nu mă 
scap pe mine! 


Căzu în genunchi. 

— El e! Asta-i ăla! 

Şi se târî înainte prin iarbă, pentru a se agăța de piciorul lui 
Logen, lipindu-se de el ca un câine lângă stăpânul său. 

Logen îl privea lung. 

— Lasă-mi picioru-n pace. 

- Așa fac! se smuci Crummock înapoi, trântindu-se pe pământ cu 
fundul său gras. 

Copoiul nu mai văzuse niciodată o asemenea reprezentaţie. Se 
părea că zvonurile despre sminteala lui Crummock-i-Phail erau 
destul de adevărate. 

- Ştii o chestie frumoasă? Sângerosule-Nouă? 

- Știu mai multe, dacă-i pe-așa. 

- Uite încă una, atunci. Te-am văzut luptând cu Shama 
Fărdeinimă. Am văzut cum l-ai spintecat ca pe-un porumbel de pus 
în oală, și nici eu n-aș fi făcut o treabă mai bună, binecuvântat să 
fiu. 

Copoiul se încruntă. Fusese și el acolo, și nu păstra o amintire 
prea plăcută. 

— Am zis atuncea, continuă Crummock, ridicându-se în genunchi, 
și de-atuncea o tot zic, urmă el, acum în picioare, și am zis-o și când 
am venit jos de pe dealuri să te caut — și ridică braţul ca să arate 
spre Logen — că ești un om mai iubit de lună ca oricare altu”! 

Copoiul se uită la Logen, care ridică din umeri. 

- Cine poate ști ce-i place lunii şi ce nu? Ce-i cu asta? 

— Ce-i cu asta, zice! Ha! Puteam să mă uit la el cum omora 
întreaga lume, și ce frumuseţe ar mai fi fost și aia! Cât despre ce-i cu 
asta, am un plan. Am curs cu izvoarele reci de sub munţi, am fost 
dus de râuri pe sub pietre și am ieșit pe malul lacului sfânt, chiar 
lângă mine, în timp ce-mi înmuiam picioarele-n apă. 

Logen își scărpină cicatricea de pe falcă. 

— Avem o droaie de treburi, Crummock. Dac-ai de zis ceva 
vrednic de-a fi zis, poţi să-ncepi. 

- Atunci, zic. Bethod mă urăște, și-i împărtășesc simțământu', da’ 
pe tine te urăște şi mai mult. Fiin'că i-ai ţinut piept, şi ești dovada 
vie că un om din Nord poate fi stăpân pe sine, fără să-ndoaie 


genunchiu' și să lingă-n cur pe mișelul ăla cu tichie de aur, cu 
grăsanii ăia doi de fii ai lui și vrăjitoarea de nevastă-sa. 

Se încruntă. 

- Deşi ăleia m-aș putea lăsa convins să-i dau o limbă. Mă 
urmărești pân-aicea? 

- Ţin pasul, replică Logen, deși Copoiul nu era prea convins. 

- Dacă rămâi în urmă, doar să fluieri, și viu eu să te iau. Vreau să 
zic așa: dacă Bethod ar fi să aibă şansa să te prindă singur, departe 
de prietenii tăi din Uniune, iubitorii ăștia de vreme-nsorită de colo, 
care se târăsc ca furnicile, atuncea, ei bine, ar putea să dea mult ca 
să profite. Ar putea fi ademenit jos de pe dealurile lui drăgălașe, să 
prindă o ocazie ca asta, gândesc - hmmm? 

- Poţi să pui prinsoare că mă urăște de moarte. 

- Dæ’ ce, te mai îndoiești c-ar putea un om să te urască așa de 
mult? 

Crummock se întoarse spre Tul și Ursuz, desfăcându-și larg 
braţele vânjoase. 

- Da' nu numa” pe tine, Sângerosule-Nouă! Pe toți vă urăște, și pe 
mine, și pe cei trei fii ai mei aci de faţă! 

Fata aruncă iar ciocanul la pământ și-și propti mâinile-n șolduri, 
dar Crummock continuă să flecărească, fără s-o ia-n seamă. 

- Gândesc ca flăcăii tăi să se unească cu flăcăii mei și s-ar putea s- 
avem ca la opt sute de sulițe. O s-o luăm spre nord, cum am merge 
pe Locurile-Nalte, ca să ocolim până-n spatele lui Bethod și să-i 
facem pozne la capătu' ăl din dos. Gândesc c-asta o să-i urce sângele 
la capu” ăl de sus. Gândesc că n-o să lase el să piardă ocazia de-a ne 
tăvăli pe toţi în mâl. 

Copoiul căzu pe gânduri. Era foarte posibil ca mulți dintre 
oamenii lui Bethod să fie agitaţi. Îngrijoraţi că luptau pe partea 
nepotrivită a Șuvoiului Alb. Poate auziseră că Sângerosul-Nouă se 
întorsese și se gândeau că-și aleseseră greșit tabăra. Lui Bethod tare 
i-ar mai fi plăcut să-nfigă-n pari câteva capete la care să se uite 
toată lumea. Ale lui Nouădegete și Crummock-i-Phail, Tul Duru și 
Dow cel Negru, poate chiar şi pe-al Copoiului. I-ar fi plăcut nespus 
lui Bethod să arate Nordului că alt viitor nu avea, numai pe el. La 
nebunie i-ar fi plăcut. 


— Să zicem c-o luăm spre nord, începu el. Cum o să afle Bethod? 

Crummock rânji mai larg ca oricând. 

- A, o să afle, fiin'c-o să ştie vrăjitoarea lui! 

— Blestemata de vrăjitoare! ciripi băiatul cu lancea, pe care se 
chinuia așa de rău s-o ţină, că-i tremurau braţele. 

- Aia care tot coace vrăji, boarfa aia boită pe care-o ţine cu el. 
Sau ea o fi aia care-l ține pe el cu ea? Totuși, se pune o-ntrebare. 
Oricum ar fi, aia se uită. Nu, Sângerosule-Nouă? 

- Știu de cine vorbeşti, răspunse Logen, deloc încântat. Caurib. 
Mi-a zis odată un prieten că este lungă de ochi. 

Copoiul n-avea nici cea mai vagă idee despre asta, dar dacă 
Logen o punea la suflet, însemna că ar fi fost bine să facă și el tot 
așa. 

- Lungă de ochi, zici? zâmbi Crummock. Drăguţ nume are 
prietenu' tău pentru-o şmecherie așa urâtă. Vede fel de fel, cu ochiu’ 
ăla lung al ei. Tot soiw’ de lucruri pe care-ar fi mai bine pentru noi 
să nu le vadă. Bethod are mai multă-ncredere-n ochii ei decât într-ai 
lui, de-o vreme-ncoace, și-o s-o puie să se uite după noi, și după tine 
mai ales. Amândoi ochii ăia lungi o să-i caște, ba bine că nu. N-oi fi 
eu vraci, încheie el, învârtind una dintre plăcuţele de lemn ale 
colierului, da” luna știe că treaba asta nu mi-i nici complet străină. 

- Și dacă totul merge așa cum spui tu, ce-o să se întâmple? 
întrebă Tul cu glas tunător. Pe lângă c-o să-i dăm plocon lui Bethod 
căpățânile noastre? 

- A, mie-mi place să-mi stea capu’ aicea unde e, băiețoiule! Îl 
atragem, tot mai spre nord, așa mi-a zis pădurea. E un loc acolo-n 
munţi, un loc pe care luna tare-l mai iubește. O vale forțoasă, 
vegheată de morţii din neamu” meu și de morţii alor mei și de morții 
munților, încă de pe vremea când s-a făcut lumea. 

Copoiul se scărpină în cap. 

- O fortăreață în munţi? 

- Una solidă, sus de tot. Destul de sus și destul de solidă ca doar 
câţiva să ţie piept la mulţi, până le vin ajutoare. ÎI momim acolo-n 
vale, iar prietenii voştri din Uniune o să-l urmeze la o distanță 
sigură. Destul de departe ca vrăjitoarea lui să nu-i vadă că vin, așa 
de-ocupată o să fie să se uite la noi. Și pe urmă, în timp ce el e 


ocupat şi tot încearcă să ne facă de petrecanie de tot și de-a binelea, 
sudicii se furişează pe la spate și... 

Bătu din palme, cu un plesnet răsunător. 

— ÎI prindem la mijloc şi-l strivim pe mişelw” corditor de oi! 

— Corditor de oi! repetă fata, dând cu piciorul în ciocanul căzut la 
pământ. 

Câteva clipe, toţi se uitară unii la alții. Copoiului nu-i prea plăcea 
cum suna planul. Nu-i plăcea deloc ideea de a-și primejdui viețile 
numai după vorbele acelui nebun de pe dealuri. Părea, totuși, să fie 
o posibilă șansă. Îndeajuns ca să nu spună un simplu nu, oricât de 
mult ar fi vrut. 

- Trebuie să ne sfătuim. 

— Sigur că da, noii mei cei mai buni prieteni, sigur c-o să vă 
sfătuiți. Da' să n-o lungiţi prea mult, totuși, 'ai? zâmbi larg 
Crummock. Prea mult am stat pe-aici, departe de Locurile-Nalte, și 
restu’ copiilor mei frumoși, şi nevestele mele frumoase, chiar și 
munții frumoși, la toţi li-i dor de mine. Ia vedeţi voi partea însorită 
de la toate astea: dacă Bethod nu vine după noi, tot v-alegeţi cu 
câteva nopţi sus în Locurile-Nalte, când s-o duce vara, să vă-ncălziți 
la focu’ meu și s-ascultaţi cânturile mele şi să vă uitaţi cum apune 
soarele peste munţi. Sună chiar așa de rău? Așa sună? 


- Te gândești să-l ascultăm pe nemernicul ăsta ţicnit? mormăi 
Tul, după ce se îndepărtară puţin. Vrăjitori şi vraci şi toate palavrele 
alea prosteşti? Le scorneşște din mers! 

Logen își scărpină fața. 

— Nu e nici pe departe atât de nebun pe cât pare. De ani buni îi 
ține piept lui Bethod. E singurul care-a reușit. Douăsprezece ierni au 
trecut de când se tot ascunde, și atacă, şi e mereu cu un pas înainte. 
Sus în munţi, poate, dar... Trebuie să fie alunecos ca un pește și tare 
ca fierul, ca să-i meargă. 

— Ai încredere-n el, deci? întrebă Copoiul. 

— Încredere? pufni Logen. Rahat, nu. Dar râca lui cu Bethod e și 
mai adâncă decât ale noastre. Are dreptate în legătură cu vrăjitoarea 
aia, am văzut-o, și-am mai văzut și altele, în ultimul an... dacă el 
zice că ne vede, tind să-i dau crezare. Dacă nu ne vede, și Bethod n- 


o să vină, măcar n-am pierdut nimic, nu? 

Golul din stomacul Copoiului era mai neplăcut ca oricând. Se uită 
spre Crummock, care stătea așezat pe un bolovan, cu copiii în jur, 
iar nebunul îi zâmbi, arătându-și toți dinţii galbeni din gură. Nu 
prea era genul de om în care să-ți pui toate speranţele, dar Copoiul 
simţea vântul schimbării. 

— Ne asumăm un risc al dracu” de mare, bombăni el. Dacă Bethod 
ne-ajunge din urmă și-și face de cap? 

— Atunci, o să ne mișcăm mai repede, nu? mârâi Dow. Doar e 
război. Dacă socoți să învingi, îți mai asumi și riscuri! 

— Mhm! îi dădu dreptate Ursuzul. 

Tul dădu și el din capul său mare. 

— Trebuie să facem ceva. N-am venit aici ca să mă uit la Bethod 
cum stă cocoțat în vârf de deal. Trebuie să-l dăm jos de-acolo. 

- Jos, unde să ne punem la treabă cu el! șuieră Dow. 

— Oricum, tu decizi, îi puse Logen o mână pe umăr Copoiului. Tu 
ești șeful. 

El era șeful. Își amintea cum hotărâseră, adunaţi în jurul 
mormântului lui Treicopaci. Trebuia să recunoască, tare l-ar mai fi 
trimis pe Crummock la toţi dracii, pentru ca apoi să se-napoieze și 
să-i spună lui West că nu găsiseră nimic altceva decât pomi. Dar, 
când primeşti o misiune, o duci până la capăt. Așa ar fi spus 
Treicopaci. 

Copoiul oftă prelung, cu golul din stomac atât de mare, încât îi 
venea să borască. 

- În regulă. Dar planul ăsta n-o să ne-aducă altceva decăt 
moartea, dacă Uniunea nu-i gata să-și joace rolul la momentul 
potrivit. Vorbim cu Furiosul, şi-l anunțăm și pe comandantul lor, 
Burr, ce-avem de gând. 

— Furiosul? întrebă Logen. 

Tul zâmbi. 

— E o poveste lungă. 


Flori și aplauze 


Jezal încă nu avea nici cea mai vagă idee de ce era necesar să 
poarte cea mai bună uniformă. Blestemăţia era ţeapănă ca o 
scândură și trosnea de fireturi. Fusese concepută mai degrabă pentru 
a sta în poziţie de drepți decât ca să călăreșşti cu ea, şi ca atare i se 
înfigea dureros în burtă la fiecare mișcare a calului. Dar Bayaz 
insistase, iar bătrânului nătărău era surprinzător de greu să-i spui 
nu, indiferent dacă Jezal era, zice-se, comandantul expediției sau nu. 
Până la urmă, păruse mai ușor să facă ce i se spunea. Prin urmare, 
călărea în fruntea coloanei lungi, foarte incomodat, trăgându-se 
mereu de tunică și transpirând din plin în arşița soarelui. Singura 
consolare era aceea că respira aer curat. Toţi ceilalți erau nevoiți să 
înghită praful stârnit de copitele calului său. 

Ca să-l chinuiască și mai rău, Bayaz părea hotărât să continue cu 
subiectele care-l scoseseră pe Jezal din minţi de plictiseală, pe tot 
drumul până la capătul lumii şi înapoi. 

— ... este vital ca un rege să-și păstreze bunăvoința supușilor săi. 
Și nu e chiar atât de greu. Cei de jos au ambiţii mărunte și se 
mulțumesc cu indulgențe neînsemnate. Nu e nevoie să fie tratați 
drept. Trebuie doar să-şi închipuie că e așa... 

Jezal constată că, de la o vreme, putea să ignore vorbăria 
tărăgănată a bătrânului, la fel cum nu mai iei în seamă un câine 
care latră tot timpul. Stătea moleșit în șa, lăsându-și gândurile s-o ia 
razna. Și încotro să hoinărească, dacă nu spre Ardee? 

Ajunsese la mare ananghie, nici vorbă. Pe câmpie, lucrurile 
păruseră atât de simple... Să se-ntoarcă acasă, s-o ia de soție, să 
trăiască fericiți până la adânci bătrâneţi. Acum, din nou în Adua, 
înapoi printre cei puternici, reîntors la vechile lui obiceiuri, situația 
se complica de la o zi la alta. Posibilitatea de a-și vătăma reputaţia 
şi perspectivele erau chestiuni peste care nu putea trece cu una, cu 
două. Era colonel în Garda Regelui, iar asta-l obliga să respecte 
anumite standarde. 


— ... Harod cel Mare a respectat întotdeauna omul de rând. Nu o 
dată, acesta a fost secretul victoriilor asupra egalilor lui... 

Și pe urmă, Ardee însăşi era mult mai complicată, în persoană, 
decât fusese ca amintire mută. Nouă zecimi, isteață, spirituală, 
neînfricată, atractivă. O zecime, beţivă rea și distrugătoare. Fiecare 
clipă cu ea era o loterie, dar poate că tocmai această senzaţie de 
pericol făcea să sară scântei când se atingeau, îi dădea furnicături 
prin piele și-i usca gura... Până și acum, doar gândindu-se, îl treceau 
fiori plăcuţi. Niciodată nu mai simţise așa ceva pentru o femeie, 
niciodată. Cu siguranţă, era dragoste. Trebuia să fie. Dar o fi fost 
dragostea de ajuns? Cât timp avea să dureze? La urma urmei, o 
căsnicie se lega pe viaţă, iar viaţa unui om era foarte lungă. 

Ar fi preferat o prelungire nedefinită a actualei lor relaţii care nu 
mai era chiar atât de secretă, dar ticălosul de Glokta își băgase 
piciorul ăla schilod și-n posibilitatea asta. Nicovale, saci și canale. 
Jezal îşi amintea cum trăsese monstrul alb un sac peste capul unui 
prizonier, la o răspântie publică, iar gândul îl făcea să se cutremure. 
Trebuia să recunoască, însă, că ologul avea dreptate. Vizitele sale îi 
stricau reputaţia fetei. Se cuvenea să-i tratezi pe alții așa cum vrei și 
tu să fii tratat, pare-se, cum spusese cândva Nouădegete. Dar, fără 
îndoială, era al naibii de incomod. 

— ... asculți măcar, băiatul meu? 

- Hmm? Ăă... da, sigur. Harod cel Mare şi așa mai departe. 
Marele lui respect pentru omul de rând. 

- Aparentul mare respect, mormăi Bayaz. Şi ştia şi cum să 
primească o lecţie. 

Se apropiau de Adua, printre plantaţii și adunături de cocioabe, 
locuinţe improvizate, hanuri ieftine și hogeacuri și mai ieftine, care 
răsăriseră prin jurul fiecăreia dintre porțile orașului, îngrămădindu- 
se în lungul drumului aproape ca niște orășele în sine. Se înșirau 
până la umbra prelungă a Zidului lui Casamir, linia exterioară de 
apărare a oraşului. De-o parte și de alta a porţii deschise, boltită și 
însemnată cu Soarele de Aur al Uniunii, stăteau doi străjeri 
mohorâţi. Trecură prin umbra arcadei și ieșiră iar la lumină. Jezal 
clipi din ochi. 

Pe caldarâmul dinăuntru se adunase o mulțime măricică de 


oameni, înghesuiți pe laturile drumului, unde-i ţineau în loc soldaţii 
din garda orașului. Izbucniră într-un cor de urale vesele, când îl 
văzură intrând călare. Un moment, Jezal se întrebă dacă nu cumva 
îl lua drept altcineva, dacă nu așteptau de fapt o persoană cu 
adevărat importantă. Pe Harod cel Mare, poate - ce știa el?... 
Curând, însă, începu să distingă numele „Luthar” repetat prin toată 
hărmălaia. O fată din rândul întâi îi aruncă o floare, care se pierdu 
sub copitele calului. Striga ceva neînțeles, dar purtarea ei nu-i mai 
lăsa lui Jezal nicio îndoială: toţi acei oameni se strânseseră acolo 
pentru el. 

— Ce se întâmplă? îl întrebă, în şoaptă, pe Întâiul dintre Magi. 

Bayaz zâmbi, ca și cum el, cel puţin, s-ar fi așteptat. 

— Cred că oamenii din Adua doresc să sărbătorească victoria ta 
asupra rebelilor. 

— Serios? 

Cu o mică strâmbătură, Jezal făcu un gest de salut moleșit, iar 
uralele deveniră și mai puternice. Mulțimea se îndesea tot mai mult, 
pe măsură ce înaintau prin oraş, iar spaţiul devenea mai strâmt. Pe 
străzile înguste erau risipiţi oameni, alţii stăteau în pragul ușilor, iar 
alții şi mai sus, la ferestre, ovaţionând și chiuind. Alte și alte flori 
erau aruncate de la balcoane. Una căzu chiar pe șaua lui, iar Jezal o 
luă, începând s-o învârtească în mână. 

- Toate astea... pentru mine? 

- N-ai salvat orașul? Nu i-ai oprit pe rebeli, fără să se verse un 
strop de sânge, din nicio tabără? 

- Dar au cedat fără niciun motiv. Eu n-am făcut nimic! 

Bayaz ridică din umeri, înhăță floarea din mâna lui Jezal și o 
mirosi, apoi o aruncă și arătă cu capul spre un pâlc de meșteșugari 
care aplaudau la colțul străzii. 

— Ăştia par să fie de altă părere. Ține-ţi gura şi zâmbește, atât. 
Întotdeauna, ăsta e un sfat bun. 

Jezal se strădui să urmeze sfatul cel bun, dar nu-i venea deloc 
ușor să zâmbească. Logen Nouădegete -— era destul de sigur — n-ar fi 
aprobat așa ceva. Dacă exista un opus al încercării de a părea mai 
mic decât ești, atunci cu siguranţă despre asta era vorba. Arunca 
priviri nervoase în jur, convins că mulțimile aveau să-şi dea seama 


dintr-odată că se simțea ca un escroc, înlocuind florile și strigătele 
de admiraţie cu huiduieli și conținutul oalelor de noapte. 

Dar nici vorbă de așa ceva. Uralele continuau, în timp ce Jezal și 
coloana sa lungă de soldaţi își croiau încet drum prin cartierul Trei 
Ferme. Cu fiecare stradă pe care o străbătea, Jezal se liniștea tot mai 
mult. Începea să simtă treptat că trebuia să fi realizat totuşi ceva 
vrednic de laudă. Să se întrebe dacă, de fapt, nu se putea să fi fost 
într-adevăr un comandant neînfricat, un negociator iscusit. Dacă 
locuitorii orașului voiau să-l aduleze ca pe un erou, începea să 
presupună că ar fi fost o bădărănie să-i refuze. 

Intrară pe o poartă din Zidul lui Arnault, ajungând în zona 
centrală a orașului. Jezal se îndreptă în șa, umflându-și pieptul. 
Bayaz preferă să rămână mai în spate, la o distanţă respectuoasă, 
lăsându-l singur în fruntea coloanei. Ovaţiile se înteţeau, în timp ce 
mergeau pe Calea-de-Mijloc și traversau piaţa Patru Colțuri, spre 
Agriont. Era o senzaţie asemănătoare cu aceea a victoriilor de la 
Turniruri, numai că implicase eforturi mult mai mici — şi era oare 
chiar atât de îngrozitor? Ce rău putea să facă? Dracu’ să-l ia pe 
Nouădegete, cu umilinţa lui cu tot. Jezal câștigase pe merit atenţia 
oamenilor. Își lipi pe față un zâmbet radios. Ridică braţul, cu o 
siguranță mulțumită de sine, și începu să facă semne cu mâna. 

Zidurile înalte ale Agriontului se ridicau în faţa lor, iar Jezal 
trecu peste șanțul de apărare, spre uriașul turn al porţii din sud, 
străbătu tunelul prelung care ducea în fortăreață, cu copitele cailor 
şi cizmele soldaţilor din Garda Regelui răsunând în urma lui, prin 
întuneric. Înainta încet pe Calea Regală, privit aprobator de marii 
monarhi din vechime şi sfetnicii lor, sculptați în piatră, între 
clădirile înalte, ticsite de gură-cască, până în Piaţa Mareşalilor. 

Pe ambele laturi ale scuarului întins fuseseră aranjate cu grijă 
mulțimi de oameni, lăsând în mijloc un spaţiu liber, pietruit. În 
capăt fusese construită o tribună lată, cu bănci, având în mijloc un 
baldachin de culoare carmin indicând prezența regalității. Zarva și 
spectacolul tăiau respiraţia. 

Jezal îşi amintea de triumful ce-l învăluise pe Mareșalul Varuz, la 
întoarcere, după victoria asupra gurkienilor. Îşi amintea cum se 
uitase cu ochi mari, fiind pe-atunci doar un băietan mai răsărit. Îl 


întrezărise pe fugă chiar pe mareșal însuși, așezat pe un cal sur de 
atac, dar niciodată nu-și închipuise că într-o zi ar fi putut ajunge și 
el pe locul de onoare. La drept vorbind, încă i se mai părea ciudat. 
În fond, învinsese doar o hoardă de țărani, nu cea mai puternică 
națiune din Cercul Lumii. Și totuși, nu prea avea el căderea să 
judece cui i se cuveneau laude triumfale și cui nu... 

Şi astfel, Jezal își îndemnă calul înainte, trecând printre șirurile 
de fețe zâmbitoare și brațe unduitoare, prin toată atmosfera aceea 
plină de sprijin și admiraţie. Văzu că marii oameni din Consiliul 
Închis stăteau rânduiți în primul șir de bănci. Îl recunoscu pe 
Arhilectorul Sult, în alb strălucitor, şi pe Înaltul Judecător Marovia, 
în negru solemn. Fostul lui instructor de scrimă, Lordul Mareşal 
Varuz, era şi el acolo, cu Lordul Şambelan Hoff alături. Toţi 
aplaudau, dar cu o undă de dispreț pe care Jezal o găsea cam 
neelegantă. În mijloc, bine proptit pe un tron aurit, stătea regele 
însuși. 

Jezal, de-acum deprins pe deplin cu rolul său de erou cuceritor, 
trase cu putere de căpăstru, făcându-și calul să se ridice pe 
picioarele dinapoi, cu copitele din faţă agitându-se teatral în aer. 
Sări din şa, merse către estrada regală şi se lăsă într-un genunchi, 
respectuos, cu capul plecat, în aplauzele mulțimii care răsunau în 
jurul lui, pentru a aştepta mulțumirile regelui. Oare ar fi fost prea 
mult să spere o nouă avansare? Poate chiar un titlu nobiliar...? 
Dintr-odată, îi venea greu să creadă că fusese nevoit să se aştepte la 
o viaţă liniștită, în umbră, cu doar scurt timp în urmă. 

- Maiestatea Voastră... îl auzi el pe Hoff spunând, și ridică o 
privire furișă, pe sub sprâncene. 

Regele dormea, cu ochii strâns închiși și gura căscată. Nu prea era 
de mirare, în fond, omul era trecut binișor de prima tinerețe, însă 
Jezal nu putu să nu se simtă jignit. Era a doua oară, la urma urmei, 
când moţăia într-unul din momentele lui de glorie. Hoff îi dădu un 
ghiont cât de subtil se putea, cu cotul, dar cum regele nu se trezi, fu 
nevoit să se aplece și mai mult, pentru a-i șopti la ureche: 

— Maiestatea Voastră... 

Nu apucă să continue. Regele se înclină într-o parte, cu capul 
căzându-i pe un umăr, şi deodată se prăbuși de pe tronul aurit, 


pentru a rămâne pe spate, ca o balenă eșuată, în fața membrilor 
șocați ai Consiliului Închis. Mantia stacojie i se desfăcu, dezvăluind 
o pată mare şi umedă pe pantaloni, iar coroana i se rostogoli din 
cap, săltând cu zgomot pe trepte. 

Se auzi o exclamaţie colectivă, punctată de ţipătul unei doamne 
de undeva din spate. Jezal nu putea decât să se holbeze, cu gura 
căscată, în timp ce Lordul Şambelan se aruncă în genunchi, 
aplecându-se peste regele căzut. Trecură câteva momente de tăcere, 
timp în care toţi cei din Piaţa Mareșalilor își ținură respiraţia, până 
când Hoff se ridică încet în picioare. De pe chip îi dispăruse orice 
urmă de roșeaţă. 

— Regele a murit! se tângui el. 

Ecouri chinuite răsunară dinspre toate turnurile și clădirile din 
jurul pieţei. Jezal nu putu decât să se strâmbe. Ăsta era norocul lui. 
Acum, nimeni n-avea să-l mai aplaude. 


Prea multe cuțite 


Logen stătea aşezat pe o piatră, la douăzeci de pași distanţă de 
cărarea pe care-i conducea Crummock. Cunoştea toate drumurile, 
Crummock-i-Phail, toate căile din Nord. Aşa se zvonea, iar Logen 
spera că era adevărat. Nu i-ar fi convenit să fie duși direct într-o 
ambuscadă. Se îndreptau spre nord, în direcţia munţilor, cu speranţa 
de a-l atrage pe Bethod de pe dealurile lui spre Locurile-Nalte. Cu 
speranța ca Uniunea să-l ia din spate, prinzându-l într-o capcană. 
Cam multe speranţe la mijloc. 

Era o zi însorită și fierbinte, iar sub copaci pământul era învăluit 
în umbră și brăzdat de raze luminoase care se strecurau prin frunziș, 
atingând din când în când chipul lui Logen. Păsările ciripeau și 
triluiau, copacii foșneau și trosneau, prin aerul încremenit pluteau 
gâze, iar pământul din pădure era presărat cu mănunchiuri de flori 
albe și albastre. Era vară în Nord, dar nimic din toate astea nu-l 
făcea pe Logen să se simtă cât de cât mai bine. Vara era cel mai 
potrivit anotimp pentru a ucide, și văzuse mult mai mulți oameni 
murind pe vreme frumoasă, decât pe timp urât. Aşa că stătea cu 
ochii deschiși și privea spre copaci, uitându-se atent și ascultând și 
mai atent. 

Aceasta era sarcina pe care i-o dăduse Copoiul. Să stea în flancul 
drept, asigurându-se că niciunul dintre flăcăii lui Bethod nu se 
apropia pe furiș, în timp ce mergeau cu toţii răzleţiți pe poteca 
aceea îngustă. Lui Logen îi convenea destul de bine. Îl ţinea în 
alertă, pe margine, unde nici unul dintre ai lui n-ar fi fost ispitit să 
încerce să-l omoare. 

Imaginea oamenilor care mergeau în liniște printre copaci, 
vorbind încet, cu armele pregătite, îi redeștepta un val de amintiri — 
unele plăcute, altele mai puțin plăcute. Cele mai multe, la drept 
vorbind, erau neplăcute. Sub ochii lui Logen, un om se desprinse 
dintre ceilalți, pornind spre el printre copaci. Avea pe faţă un rânjet 
larg, cât se poate de prietenos, dar asta nu însemna nimic. Logen 


cunoscuse destui oameni care se pregăteau să te omoare zâmbind. O 
făcuse și el, și nu o dată. 

Se întoarse puţin cu trupul într-o parte, apucând strâns plăselele 
unui cuţit, cu mâna ascunsă vederii. Niciodată nu poţi spune că ai 
prea multe cuțite, așa-i spusese tatăl lui, și era un sfat serios. Privi în 
jur, încet, cu falsă nepăsare, doar ca să se asigure că nu era nimeni 
în spatele lui, dar nu văzu decât copaci. Atunci, își potrivi 
picioarele, ca să aibă un echilibru mai stabil, și rămase așezat, 
încercând să arate ca și cum n-ar fi avut nicio grijă, deși stătea cu 
toți mușchii încordaţi, gata să reacționeze. 

- Mă cheamă Tichie Roșie. 

Omul se opri la un pas distanţă, zâmbind în continuare, cu mâna 
stângă relaxată pe garda sabiei şi cealaltă atârnând pe lângă trup. 

Mintea lui Logen se puse în mișcare, gândindu-se la toți oamenii 
cărora le făcuse rău, îi îndreptăţise ori intrase în vreun conflict cu ei 
- sau, cel puţin, la aceia care mai rămăseseră în viață. Tichie Roşie. 
Nu-i găsea locul nicăieri, dar asta nu-l liniștea cu nimic. Nici zece 
oameni cu zece cărţoaie n-ar fi putut ţine șirul tuturor dușmanilor 
pe care și-i făcuse, plus prietenii, rudele și aliaţii acelor dușmani. Iar 
asta, fără a mai pune la socoteală vreun om care voia să-l omoare 
fără niciun motiv, doar ca să devină faimos. 

— Nu pot spune că recunosc numele. 

Tichie Roșie ridică din umeri. 

— Nici n-ai avea de unde. Am luptat pentru Bătrânul Yawl, 
demult. A fost un om de treabă, Yawl, un om pe care puteai să-l 
respecţi. 

- Mda, făcu Logen, continuând să fie atent la vreo mișcare 
neașteptată. 

- Dar când s-a-ntors în ţărână, mi-am găsit un loc pe lângă 
Oscior. 

- Cu Oscior nu m-am văzut niciodată la faţă, nici chiar când eram 
de-aceeași parte. 

— Nici eu, la drept vorbind. Un ticălos în toată regula. Se tot fălea 
cu victorii care de fapt erau ale lui Bethod. Mie treaba asta nu-mi 
plăcea. De-asta am și trecut la voi, înţelegi? Când am auzit că 
Treicopaci era aici. 


Îşi trase nasul, cu privirea în pământ. 

- Trebuie să facă cineva ceva cu împuțţitul ăla de Temut. 

— Am auzit. 

Logen auzise multe despre acel Temut, şi nimic de bine, dar era 
nevoie de mai mult decât câteva vorbe în direcția potrivită, ca să-și 
ia mâna de pe cuţit. 

- Totuşi, Copoiul e un șef bun, aş zice. Unul din cei mai buni pe 
care i-am avut. Ştie meserie. Şi-i prudent, cum ar veni. Se gândeşte 
la toate. 

- Mda. Mereu m-am așteptat să fie așa. 

— Crezi că Bethod vine după noi? 

Logen nu-l slăbea din ochi pe Tichie Roşie. 

- Poate că da, poate că nu. Nu cred c-o să ştim, până ajungem sus 
în munți și-l auzim că bate la ușă. 

- Crezi că Uniunea o să se țină de cuvânt? 

- Nu văd de ce n-ar face-o. Acel Burr pare să știe ce vrea, din 
câte-mi pot da eu seama, și băiatul lui, Furiosul, la fel. Au zis c-o să 
vină, deci cred c-o să vină. Oricum, mare lucru nu mai avem ce face, 
așa-i? 

Tichie Roșie își șterse sudoarea de pe frunte, mijind ochii spre 
copaci. 

— Cred că ai dreptate. Oricum, tot ce voiam să zic e c-am luptat în 
bătălia de la Ineward. Eram în partea cealaltă, dar te-am văzut cum 
luptai și m-am ţinut la distanţă, pot să-ţi spun. 

Clătină din cap, cu un zâmbet. 

— În viaţa mea n-am mai văzut așa ceva, nici înainte și nici după. 
Ce voiam să-ţi zic era că mă bucur să te avem aici, cu noi. Tare mă 
bucur. 

— Nu zău? clipi din ochi Logen. Atunci e bine. E foarte bine. 

Celălalt dădu din cap. 

— Păi, asta-i tot. O să te văd în luptă, cred. 

— Mda. În luptă. 

Logen îl privi cum se îndepărta printre copaci, însă nici chiar 
când Tichie Roșie dispăru nu-și putu desprinde mâna de pe plăselele 
cuțitului; nu putea scăpa de senzația că trebuia să-și păzească 
spatele. 


După câte se părea, își permisese să uite cum era Nordul. Sau își 
închipuise că ar fi fost altfel. Acum își dădea seama de greşeală. Cu 
ani în urmă, își meșterise o capcană. Făurise cu mâna lui un lanţ 
lung și greu, verigă cu verigă, şi se legase cu el. Cumva, i se oferise 
şansa să se elibereze, o șansă pe care n-o merita nici pe departe, dar 
când colo el se întorsese înapoi, ca un nătărău, iar acum se putea 
lăsa cu vărsare de sânge. 

O simţea apropiindu-se. O mare povară a morții, ca umbra unui 
munte prăvălindu-se asupra lui. De fiecare dată când scotea o vorbă, 
sau făcea un pas, sau avea un gând, măcar, părea s-o atragă cumva 
şi mai aproape. O absorbea cu fiecare înghiţitură, o inhala cu fiecare 
respirație. Își adună umerii și-și privi cizmele, cu vârfurile vârstate 
de razele soarelui. N-ar fi trebuit să se despartă niciodată de Ferro. 
Trebuia să se ţină de ea ca un copil de mama lui. Cât de multe 
lucruri măcar pe jumătate bune îi fuseseră oferite în viaţă? Iar 
acum, îl respinsese pe unul preferând să se întoarcă și să-și regleze 
nişte conturi. Își linse dinţii și scuipă saliva acră pe pământ. Ar fi 
trebuit să aibă mai multă minte. Răzbunarea nu e niciodată pe 
departe atât de simplă, sau atât de dulce, cum îţi închipui că va fi. 

- Fac rămășag că-ți dorești să nu te fi întors, hmm? 

Logen ridică smucit capul, gata să scoată cuțitul și să-i dea de 
lucru. În clipa următoare, văzu că nu era decât Tul, care venise 
lângă el. Dădu arma la o parte și-și lăsă mâinile să cadă pe lângă 
trup. 

- Ştii ceva? Mă gândisem şi eu la asta. 

Capdetunet se chirci alături. 

— Uneori, propriul meu nume e o povară prea grea pe umerii mei. 
Mi-e groază să mă gândesc cum poate un nume ca al tău să-l 
strivească pe un om. 

- Poate părea destul de apăsător. 

— Nici nu mă mir, răspunse Tul, uitându-se spre oamenii care 
mergeau, unul câte unul, pe poteca prăfuită. Nu-i lua-n seamă. Se 
vor obişnui cu tine. lar dacă iese urât, ei bine, ai oricând zâmbetul 
lui Dow cel Negru după care să te ascunzi, nu? 

Logen zâmbi. 

— Adevărat. Grozav zâmbet mai are omul ăla. Pare să lumineze 


întreaga lume, nu-i așa? 

— Ca soarele într-o zi noroasă. 

Tul se aşeză pe bolovanul de alături, scoase dopul ploștii și o 
întinse. 

— Îmi pare rău. 

— De ce? 

— Că n-am pornit să te căutăm după ce-ai căzut în prăpastia aia. 
Credeam că ai murit. 

- Nu pot să spun că vă port prea multă pică pentru asta. Și eu 
eram aproape sigur că murisem. Cred c-ar fi trebuit să vă caut eu pe 
voi. 

- Mă rog... Atunci, să ne fi căutat unii pe alții. Dar cred că, după 
un timp, te obișnuiești să nu mai speri. Viaţa te învaţă să te-aștepți 
la tot ce poate fi mai rău, hmm? 

- Trebuie să fii realist, aș zice. 

— Așa și ești. Totuși, a ieșit bine. Acum ești din nou cu noi, nu? 

- Mda, oftă Logen. Înapoi la război, la mâncarea proastă și 
furișatul prin păduri. 

— Pădurile, mormăi Tul, după care zâmbi larg. Oare-o să mă satur 
vreodată de ele? 

Logen trase o dușcă din gamelă, apoi i-o înapoie, iar Tul bău și el. 
Rămaseră câteva clipe tăcuțţi. 

- N-am vrut asta, să ştii, Tul. 

- Sigur că nu. Nici unul din noi n-a vrut-o. Totuși, asta nu- 
nseamnă să n-o merităm, hmm? întrebă el, trântind o mână grea pe 
umărul lui Logen. Dacă simţi nevoia să vorbeşti, sunt pe-aproape. 

Logen îl privi cum se îndepărta. Era un om cumsecade, 
Capdetunet. Un om vrednic de încredere. Tot mai rămăseseră câțiva. 
Tul, și Ursuzul, și Copoiul. Şi Dow cel Negru, în felul lui. Aproape 
că-i dădeau lui Logen speranţe. Aproape-l făceau să se bucure că 
alesese să se întoarcă în Nord. Apoi, reveni cu ochii spre șirul de 
oameni și-l văzu acolo pe Fior, privindu-l. Ar fi preferat să se uite în 
altă parte, dar așa ceva nu-i stătea în fire lui Nouădegete. Așa că 
rămase așezat pe piatră, și continuară să se privească, iar Logen 
simți cum îl rodea ura, până când Fior se pierdu printre copaci. 
Clătină iar din cap, își supse din nou dinții și scuipă. 


Nu poți avea niciodată prea multe cuțite, cum îi spusese tatăl lui. 
Doar dacă nu cumva sunt îndreptate spre tine de către oameni 
cărora nu prea le placi. 


Cel mai bun dintre dușmani 


— Cioc, cioc. 

- Nu acum! se răsti colonelul Glokta. Trebuie să le termin pe 
toate astea! 

Avea de semnat vreo zece mii de confesiuni așternute pe hârtie. 
Biroul gemea sub teancurile uriașe, iar penița se înmuiase ca untul. 
Cerneala roșie făcea semnele să arate ca nişte pete de sânge 
împroșcând hârtiile gălbui. 

— Fir-ar să fie! răcni el, când răsturnă călimara cu cotul, vărsând 
cerneala peste birou, unde îmbibă vrafurile de hârtii, pentru a 
începe apoi să se scurgă pe podea, cu un pic-pic-pic regulat. 

- Vei avea timp să mărturisești mai târziu. Timp cât încape. 

Colonelul se încruntă. Categoric, aerul devenise mult mai rece. 

- Iarăşi tu! Mereu în cele mai nepotrivite momente! 

— Deci, mă mai ţii minte? 

— Pare-mi-se că... 

La drept vorbind, colonelului îi era greu să-şi amintească de 
unde. Persoana din colț părea o femeie, dar nu-i putea distinge fața. 

— Creatorul a căzut arzând... s-a zdrobit jos, pe pod... 

Cuvintele sunau familiar, dar Glokta n-ar fi putut spune de ce. 
Povești vechi și alte prostii. Se strâmbă. La naiba, că rău îl mai 
durea piciorul... 

— Mi se pare că... 

Obișnuita lui încredere în sine se risipea. Acum în cameră era frig 
de-a binelea, își vedea aburii respirației. Se ridică de pe scaun, 
împleticit, cu piciorul sfâșşiat de durere, în timp ce vizitatorul 
inoportun se apropia. 

- Ce vrei? abia reuși el să horcăie. 

Chipul apăru în lumină. Era nimeni altul decât Mauthis, de la 
casa bancară Valint și Balk. 

- Sămânţa, colonele, spuse el, cu zâmbetul său lipsit de voioșie. 
Vreau Sămânţa. 


- Păi... păi... 

Spinarea lui Glokta găsi peretele. Mai departe nu putea merge. 

- Sămânţa! 

Era când chipul lui Goyle, când al lui Sult, când al lui Severard, 
dar toţi cereau același lucru. 

- Sămânţa! Mi-am pierdut răbdarea! 

- Bayaz, şopti Glokta, închizând strâns ochii, cu lacrimile 
curgându-i printre pleoape. Bayaz ştie... 

- Cioc, cioc, torționarule, se auzi din nou vocea șşuierătoare a 
femeii; vârful unui deget îi împinse capul dintr-o parte, dureros de 
tare. Dacă mincinosul ăla bătrân ar ști, acum ar fi fost deja a mea. 
Nu. Ai s-o găsești. 

Glokta tăcea. Frica îi răpise graiul. 

— Ai s-o găsești, că de nu, am să-ți smulg preţul din carnea ta 
infectată. Așa că, cioc, cioc, ora deşteptării. 

Degetul îi ciocăni din nou ţeasta, înfigându-se ca un vârf de 
pumnal. 

- Cioc, cioc, şontorogule! îi şuieră în ureche hidoasa voce, cu o 
suflare atât de îngheţată încât părea să-i ardă obrazul. Cioc, cioc! 


Cioc, cioc. 

Un moment, Glokta nici nu știu unde era. Se ridică spasmodic, 
zbătându-se în cearșafuri, şi se holbă în jur, încolțit din toate părţile 
de umbre amenințătoare, cu propria-i respiraţie ţiuitoare șuierându-i 
prin cap. Apoi, toate își găsiră dintr-odată locul. Noua mea locuință. 
O adiere plăcută făcea să fâlfâie perdelele în noaptea caldă, suflând 
prin singura fereastră deschisă. Glokta îi vedea umbra mișcându-se 
pe perete proaspăt tencuit. Se închidea, se deschidea, se închidea la 
loc... 

Cioc, cioc. 


Închise ochii și oftă prelung. Când se lăsă la loc în pat, se 
strâmbă, întinzându-și picioarele şi mișcând din degete ca să-și 
alunge cârceii. Măcar degetele astea mi le-au lăsat, gurkienii... N-a fost 
decât un vis. Totul e... 

Apoi îşi aminti, iar ochii i se deschiseră larg. 


Regele a murit. Mâine alegem unul nou. 


Cele trei sute douăzeci de hârtii stăteau agăţate în cuiele lor, fără 
viaţă. În ultimele câteva săptămâni, deveniseră tot mai boţite, rupte, 
unsuroase și murdare. De parcă toată treaba asta s-a afundat ea însăși 
în mocirlă. Multe erau mânjite cu cerneală, pline de însemnări 
mâzgălite cu furie, adăugiri și tăieturi. După cum oamenii erau 
cumpăraţi și vânduți, bruscaţi și șantajați, mituiţi și ademeniţi. Multe 
aveau rupturi în locurile unde ceara fusese înlăturată, adăugată, 
înlocuită cu alte culori. După cum se schimbau loialităţile, după cum 
erau încălcate promisiunile, după cum înclina balanţa într-o parte sau 
alta. 

Arhilectorul Sult stătea în picioare, privindu-le încruntat, ca un 
cioban care se uită la turma sa neascultătoare, cu mantia albă 
șifonată și părul argintiu nepieptănat. Glokta nu-l văzuse niciodată 
arătând altfel decât impecabil. Trebuie că, în sfârșit, simte gustul 
sângelui. Al sângelui său propriu. Aproape că mi-ar veni să râd, dacă n- 
aș avea și eu un gust atât de sărat în gură. 

- Brock are șaptezeci și cinci, șuieră pentru sine Sult, foindu-și la 
spate mâinile cu mănuși albe. Brock are șaptezeci și cinci, Isher are 
cincizeci și cinci. Skald și Barezin, câte patruzeci fiecare. Brock are 
șaptezeci şi cinci... 

Mormăia numerele iar și iar, ca pe niște descântece menite să-l 
apere de rele. „Sau de bune, poate...” 

- Isher are cincizeci şi cinci... 

Glokta fu nevoit să-și stăpânească un zâmbet. Brock, pe urmă 
Isher, apoi Skald și Barezin, în vreme ce Inchiziția și Judiciarul se bat pe 
firimituri. Cu toate eforturile noastre, lucrurile se prezintă cam la fel ca 
la începutul dansului ăstuia grotesc. Puteam foarte bine să fugim încă de 
pe-atunci din țară, ca să scăpăm de toată bătaia de cap. Și poate că nici 
acum nu-i târziu... 

Îşi drese glasul, zgomotos, iar Sult întoarse brusc capul. 

— Ai ceva cu care să contribui? 

— Într-un fel, Eminenţa Voastră, răspunse Glokta, pe cel mai servil 
ton cu putință. Am primit recent niște informaţii destul de... 
tulburătoare. 


Încruntându-se, Sult arătă cu capul spre hârtii. 

- Mai tulburătoare decât astea? 

La fel, în orice caz. În fond, cine câștigă la vot nu va avea decât o 
sărbătorire scurtă, dacă peste o săptămână vin gurkienii și ne măcelăresc 
pe toți. 

— Mi s-a sugerat... că gurkienii se pregătesc să invadeze 
Midderlandul. 

Urmă o tăcere scurtă, dar încordată. Deloc o reacţie promițătoare, 
însă măcar am ridicat pânzele. Ce altceva să facem, decât să cârmim 
drept spre furtună? 

— Să ne invadeze? mârâi Goyle. Cu ce? 

— Nu e prima oară când mi s-a spus că au o flotă... 

Încerc cu disperare să-mi cârpesc corabia care se scufundă... 

— ... O flotă considerabilă, construită în secret, după ultimul 
război. Am putea face ușor unele pregătiri, după care, dacă gurkienii 
vin într-adevăr... 

- Și dacă te înșeli? îl fulgeră Arhilectorul cu o privire feroce. De 
unde-a venit informaţia asta? 

Vai de mine, nu, așa ceva n-ar merge niciodată! Carlot dan Eider? 
Vie? Dar cum...? Trupul ei a fost găsit plutind lângă docuri... 

— Dintr-o sursă anonimă, Arhilector Sult. 

- Anonimă? se îngustară ochii Eminenţei Sale. Și vrei să mă duc 
la Consiliul Închis, într-un moment ca ăsta, şi să le pun în față 
bârfele nedovedite ale sursei tale anonime? 

Valurile acoperă puntea... 

- N-am dorit decât să-l anunț pe Eminenţa Voastră despre 
posibilitatea... 

— Când vin? 

Vela ruptă fâlfâie în vânt... 

— Informatorul meu n-a... 

— Unde vor debarca? 

Marinarii cad de pe catarge, urlând... 

— Din nou, nu-i pot spune Eminenţei Voastre... 

- Câţi au să fie? 

Timona se rupe în mâinile mele tremurânde... 

Glokta se strâmbă și preferă să nu mai spună nimic. 


- Atunci, fii bun și nu ne mai distrage atenția cu zvonuri, mârâi 
Sult, cu buza răsfrântă dispreţuitor. 

Corabia dispare sub valurile nemiloase, cu încărcătura sa de 
avertismente preţioase condamnată să zacă în adâncuri, iar căpitanului 
nu i se va simti lipsa... 

— Avem probleme mai presante decât o legiune de fantome 
gurkiene! 

— Desigur, Eminenţa Voastră. 

lar dacă gurkienii vin totuși, pe cine-o să spânzurăm? A, pe 
Superiorul Glokta, bineînţeles. De ce n-a zis nimic ologul ăla păcătos? 

Gândurile lui Sult reveniseră deja în cercurile lor bine tocite. 

— Avem treizeci și unu de voturi, iar Marovia avea douăzeci și 
ceva. Treizeci și unu. Insuficient ca să conteze. 

Clătină din cap nemulțumit, plimbându-şi ochii albaștri peste 
hârtii. De parcă ar exista vreun mod nou de a le privi, care să schimbe 
cumplitele calcule matematice. 

— Nici pe departe suficient. 

- Doar dacă nu cumva ajungem la o înţelegere cu Înaltul 
Judecător Marovia. 

O nouă pauză, și mai incomodă decât cea dinainte. 

Vai de mine, se vede că am spus-o cu voce tare. 

- O înţelegere? șuieră Sult. 

- Cu Marovia? chițăi Goyle, cu ochii bulbucaţi de triumf. 

Când se epuizează toate variantele sigure, trebuie să ne asumăm 
riscuri. Nu asta mi-am spus și când mergeam călare spre pod, în timp ce 
gurkienii stăteau adunaţi în partea cealaltă? Asta e, hai încă o dată în 
furtună... Glokta trase adânc aer în piept. 

- Scaunul lui Marovia din Consiliul Închis nu e cu nimic mai sigur 
decât al altcuiva. Om fi acţionând noi unul împotriva celuilalt, dar 
numai din obişnuință. În privinţa acestui vot, urmărim acelaşi scop. 
Să asigurăm un candidat slab și să menţinem echilibrul. Împreună, 
aveţi peste cincizeci de voturi. Ar putea fi de ajuns pentru a înclina 
balanţa în partea noastră. 

Goyle pufni dispreţuitor: 

- Să ne unim forțele cu ipocritul ăla care iubește țăranii? Ţi-ai 
pierdut minţile? 


— Gura, Goyle. 

Sult îl privi încruntat pe Glokta, mult timp, cu buzele strânse a 
îngândurare. Se gândește cum să mă pedepsească, poate? O nouă 
biciuire verbală? Sau una adevărată? Sau trupul meu găsit plutind... 

— Ai dreptate. Du-te şi vorbeşte cu Marovia. 

Sand dan Glokta, din nou erou! Goyle rămase cu gura căscată. 

- Dar... Eminenţa Voastră!... 

— Am lăsat de mult în urmă vremea orgoliilor! mârâi Sult. Trebuie 
să profităm de orice ocazie pentru a-i împiedica pe Brock și ceilalți 
să ajungă pe tron. Trebuie să găsim compromisuri, oricât de 
dureroase și să ne aliem cu cine putem. Du-te! aruncă el peste umăr, 
după care îşi încrucișă brațele pe piept, revenind cu privirea la 
hârtiile foșnitoare. Să ajungi la o învoială cu Marovia. 

Glokta se ridică țeapăn de pe scaun. Ce păcat, să mă despart de o 
companie atât de fermecătoare — dar, când ești chemat la datorie... Îl 
învrednici pe Goyle cu cel mai fugar zâmbet știrb, apoi își luă 
bastonul și porni şontâc-şontâc spre ușă. 

- Și, Glokta! 

Tresări și se întoarse iar. 

- S-ar putea ca scopurile noastre şi ale lui Marovia să coincidă, 
acum. Dar nu putem avea încredere în el. Pășeşte cu băgare de 
seamă. 

— Desigur, Eminenţa Voastră! 

Întotdeauna fac așa. Cum altfel, când fiecare pas e un chin? 


Cabinetul privat al Înaltului Judecător era mare cât un hambar, 
având tavanul acoperit cu arabescuri vechi de ipsos, străbătute de 
umbre. Deși încă nu se înserase, iedera deasă din faţa ferestrelor și 
stratul gros de murdărie de pe geamuri cufundau încăperea într-o 
penumbră continuă. Pe toate suprafeţele erau stivuite teancuri înalte 
de hârtii, gata să se răstoarne. Vrafuri de documente legate cu 
panglici negre. Grămezi de registre în scoarțe de piele. Maldăre de 
pergamente vechi, scrise într-o caligrafie  întortocheată și 
ostentativă, pecetluite cu sigilii uriașe de ceară roşie și poleite cu 
auriu. O întreagă împărăție a legii, așa arăta. Și, într-adevăr, poate că 
asta și este. 


— Superior Glokta, bună seara. 

Marovia stătea așezat la o masă lungă, pregătită pentru cină, cu 
tacâmurile lucind în lumina pâlpâitoare a unor policandre, lângă 
şemineul gol. 

— Sper că nu te superi dacă în timp ce stăm de vorbă voi mânca? 
Aș prefera să cinez în liniștea odăilor mele, dar mă văd nevoit tot 
mai des să iau masa aici. Am atâtea de făcut, înţelegi? lar unul 
dintre secretarii mei pare să-și fi luat o vacanţă neanunțată. 

O vacanţă pe pardoseala abatorului, de fapt, pe calea intestinelor unei 
turme de porci. 

- Binevoiești să mi te alături? îl pofti Marovia, arătând spre o 
ciozvârtă mare de carne, aproape crudă în centru, înotând în sos 
sângeriu. 

Glokta își linse gingiile goale, în timp ce se potrivea pe un scaun 
din faţa judecătorului. 

— Aş fi încântat, Înălțimea Voastră, dar legile stomatologiei mă 
împiedică. 

- Aha, fireşte. Acele legi nu pot fi ocolite, nici chiar de un Înalt 
Judecător. Te asigur de compasiunea mea, Superior Glokta. Una 
dintre cele mai mari plăceri ale mele este o fleică bună de carne, cu 
cât mai în sânge, cu atât mai bine. Arată-le doar flacăra, îi spun 
mereu bucătarului meu. Arată-le-o doar. 

Curios. Și eu le spun practicienilor mei să înceapă la fel. 

- Și cărui fapt îi datorez această vizită neașteptată? Vii din 
proprie iniţiativă, ori la îndemnul șefului dumitale, stimatul meu 
coleg din Consiliul Închis, Arhilectorul Sult? 

„Înverșunatul tău duşman de moarte din Consiliul Închis, vrei să 
zici?” 

- Eminenţa Sa știe că mă aflu aici. 

- Aşa?... se prefăcu mirat Marovia, tăind încă o bucată suculentă, 
pentru a o aduce pe farfurie. Și cu ce mesaj te-a trimis? Ceva în 
legătură cu activităţile de mâine din Consiliul Deschis, poate? 

— Îmi stricaţi surpriza, Înălțimea Voastră. Pot vorbi deschis? 

- Dacă știi cum. 

Glokta îi arătă Înaltului Judecător rânjetul său fără dinți. 

- Toată situaţia asta cu votul e cumplită pentru afaceri. Îndoielile, 


incertitudinile, grijile... Dăunează afacerilor tuturor. 

— Unora, mai mult decât altora, preciză Marovia, în timp ce 
cuțitul său scârțâia pe farfurie, desprinzând o fâşie de grăsime de la 
marginea bucății de carne. 

— Desigur. Riscă în mod deosebit cei care fac parte din Consiliul 
Închis, precum și cei ce luptă în sprijinul lor. E improbabil să li se 
dea mână liberă, dacă niște oameni puternici ca Brock sau Isher sunt 
votaţi pe tron. 

Ba chiar, e improbabil ca unii dintre noi să mai fie în viaţă la sfârșitul 
săptămânii. 

Marovia înfipse furculița într-o felie de morcov, privind-o cu o 
mutră acră. 

— Lamentabilă stare de fapt. Ar fi fost preferabil pentru toată 
lumea dacă Raynault sau Ladisla mai trăiau. 

Stătu un moment pe gânduri. 

- Dacă măcar Raynault mai era viu. Dar votarea va avea loc 
mâine, oricât de mult ne-am smulge noi părul din cap. E cam greu, 
de-acum, să mai găsim vreun remediu. 

Ridică privirea de la morcov spre Glokta. 

— Sau ai propune dumneata unul? 

- Înălţimea Voastră, dumneavoastră controlaţi între douăzeci și 
treizeci de voturi în Consiliul Deschis. 

Marovia ridică din umeri. 

— Am o oarecare influenţă, nu pot să neg. 

- Arhilectorul poate aduna și el treizeci de voturi. 

- Foarte bine pentru Eminenţa Sa. 

- Nu neapărat. Dacă vă opuneți unul altuia, așa cum ați făcut 
întotdeauna, voturile dumneavoastră nu vor mai însemna nimic. 
Unul pentru Isher, altul pentru Brock, şi nicio schimbare. 

Înaltul Judecător oftă. 

— Un sfârșit trist pentru două cariere sclipitoare. 

- Numai dacă nu vă reuniți resursele. Atunci, ați putea avea 
şaizeci de voturi împreună. Aproape la fel de multe câte controlează 
Brock. Destul pentru a-l face rege pe Skald, sau Bayaz, sau Heugen, 
ori chiar pe vreun necunoscut, în funcţie de felul cum vor evolua 
lucrurile. Cineva care să poată fi uşor de influențat, în viitor. Cineva 


care să poată păstra Consiliul Închis pe care-l are, în loc de a alege 
unul nou. 

- Un rege care să ne mulțumească pe toţi, așadar? 

- Dacă ar fi să vă exprimaţi preferința pentru un om sau altul, i-aș 
putea transmite această informaţie Eminenţei Sale. 

Alți pași, alte ademeniri, alte dezamăgiri. O să am și eu un cabinet 
mare numai al meu și să stau toată ziua în confort, în timp ce un șir 
întreg de nemernici speriaţi așteaptă la coadă pe scară ca să zâmbească 
atunci când îi insult, să-mi sugă minciunile, să-mi cerșească sprijinul 
otrăvit... 

— Vrei să-ți spun ce m-ar bucura cu adevărat, Superior Glokta? 

Stai, că urmează meditaţiile altui bășinos bătrân ahtiat după putere... 

— Neapărat, Înălțimea Voastră. 

Marovia îşi puse tacâmurile pe farfurie, se rezemă de spătar și 
scoase un oftat prelung, obosit. 

- Mi-ar plăcea să nu mai avem niciun rege. Mi-ar plăcea ca toţi 
oamenii să fie egali în faţa legii, să aibă un cuvânt de spus în 
conducerea țării şi alegerea conducătorilor. Mi-ar plăcea să nu mai 
existe nici rege, nici nobili, să avem un Consiliu Închis ales de 
cetățeni şi răspunzător în faţa lor. Un Consiliu Închis deschis 
tuturor, s-ar putea spune. Ce zici de asta? 

Zic că unii ar spune că sună foarte asemănător cu o trădare. Ceilalţi 
ar numi-o doar nebunie. 

— Consider, Înălțimea Voastră, că ideea dumneavoastră este o 
fantezie. 

— Și de ce, mă rog? 

— Fiindcă imensa majoritate a oamenilor preferă să li se spună ce 
au de făcut, decât să hotărască singuri. Supunerea e cea mai ușoară. 

Înaltul Judecător râse. 

— S-ar putea să ai dreptate. Dar lucrurile se vor schimba. 
Rebeliunea asta m-a convins. Cu pași mărunți, lucrurile se vor 
schimba. 

- Sunt sigur că prezența Lordului Brock pe tron ar fi un pas 
mărunt pe care nici unul dintre noi n-ar dori să-l vadă. 

- Lordul Brock are într-adevăr niște opinii foarte ferme, în 
majoritate privitoare la sine însuși. Ştii să pledezi convingător, 


Superior Glokta, recunoscu Marovia, rezemat de spetează, cu 
mâinile pe burtă, privindu-l pe Glokta cu ochii îngustaţi. Foarte 
bine. Îi poţi spune Arhilectorului Sult că, de data asta, avem o cauză 
comună. Dacă se prezintă un candidat neutru cu sprijin suficient, îl 
voi vota alături de el. Cine s-ar fi gândit la așa ceva? Consiliul Închis 
unit. 

Clătină încet din cap. 

— Ciudate vremuri, într-adevăr... 

- Cu siguranţă că sunt așa, Înălțimea Voastră. 

Glokta se chinui să se ridice, strâmbându-se când își lăsă 
greutatea pe piciorul îndurerat, și porni cu pași târșâiţi prin spaţiul 
întunecos și cu ecouri care-l despărțea de ușă. Curios, totuși, că 
Înaltul nostru Judecător tratează atât de filosofic subiectul pierderii 
propriei lui poziții mâine. Rareori am văzut un om care să arate mai 
calm. Când atinse clanţa ușii, se opri. Aproape ai crede că știe ceva ce 
nouă ne scapă. Aproape ai bănui că are deja un plan în minte. 

Se întoarse. 

— Pot avea încredere în dumneavoastră, Înalt Judecător Marovia? 

Celălalt ridică brusc privirea, cu cuțitul de tăiat carne în mână. 

— Ce întrebare sclipitor de distinsă din partea unui om din 
domeniul dumitale de activitate. Cred că poţi avea încredere că 
acţionez în propriile mele interese. În măsura în care pot avea 
încredere că şi dumneata faci același lucru. Înțelegerea noastră se 
oprește aici. Nici n-ar fi cazul să se extindă mai departe. Eşti un om 
inteligent, Superior Glokta, mă faci să zâmbesc. 

Și reveni la bucata lui de carne, împungând-o cu furculița și 
făcând să curgă sânge. 

— Ar trebui să-ți găsești un alt stăpân. 

Glokta ieși cu mișcări încete. Fermecătoare sugestie. Dar am deja cu 
doi mai mult decât mi-ar conveni. 


Prizonierul era un specimen slăbănog și vânos, gol şi cu sacul tras 
pe cap ca de obicei, având mâinile încătușate strâns la spate. Glokta 
îl privi pe Frost cum îl trăgea dinspre celule în camera cu boltă, 
târându-i picioarele goale pe pardoseala rece. 

- N-a fost așa de greu să punem mâna pe el, tocmai spunea 


Severard. Se despărțise de ceilalți acum câtva timp, dar de-atunci s-a 
tot învârtit prin oraș ca un coi în căldare. Ieri-noapte l-am săltat. 

Frost trânti prizonierul pe scaun. Unde sunt? Cine m-a prins? Ce 
vor de la mine? Un moment înfiorător, chiar înainte ca treaba să 
înceapă. Groaza și neputinta, furnicăturile bolnăvicioase ale anticipării. 
Mai deunăzi mi s-a reîmprospătat amintirea lor, în mâinile fermecătoarei 
Magistre Eider. Totuși, mi s-a dat drumul să plec nemolestat. Prizonierul 
stătea așezat, cu capul înclinat într-o parte și pânza groasă 
mișcându-se înainte şi-napoi în dreptul gurii, după ritmul respirației 
grăbite. Tare mă mai îndoiesc că și ăsta va avea același noroc. 

Ochii lui Glokta se îndreptară, fără tragere de inimă, spre tabloul 
de deasupra prizonierului. Vechiul nostru prieten Kanedias. Chipul 
pictat privea tenebros dinspre tavanul boltit, cu brațele larg 
desfăcute și un foc multicolor în spate. Creatorul a căzut arzând... 
Cântări în mână ciocanul greu, cam fără chef. 

— Atunci, să începem. 

Cu un gest teatral, Severard smulse sacul de pânză groasă. 

Navigatorul miji ochii în lumina puternică a lămpii; avea un chip 
brăzdat de vremuri, bronzat şi adânc ridat, cu ţeasta rasă, ca un 
preot. Sau ca un trădător mărturisit, desigur. 

- Te numești Fratele Picior-Lung? 

- Aşa mă cheamă! Din nobilul Ordin al Navigatorilor! Vă asigur 
că nu sunt vinovat de nicio crimă! începu el, cu vorbele 
rostogolindu-i-se năvalnic. N-am făcut nimic nelegiuit, nu. Nu-s eu 
soiul. Sunt un om cu respect pentru lege, dintotdeauna am fost. Nu 
mă pot gândi la niciun motiv de a fi maltratat în felul ăsta! La 
niciunul! 

Privirea i se abătu în jos și văzu nicovala, care lucea pe 
pardoseală între el şi Glokta, unde de obicei stătea masa rotundă. 
Glasul i se înălță cu o octavă. 

- Ordinul Navigatorilor se bucură de un înalt respect, iar eu sunt 
un membru cu reputaţie! O reputaţie excepțională! Navigaţia este 
cea dintâi dintre numeroasele mele talente remarcabile, așa este, cea 
dintâi dintre... 

Glokta lovi cu ciocanul în nicovală, scoțând un dangăt care-ar fi 
deșteptat și morţii. 


— Gata... cu... vorba! 

Omuleţul clipi din ochi, rămânând cu gura căscată, dar tăcu. 
Glokta se lăsă la loc în scaun, frământându-și cu mâna coapsa 
veştejită, în timp ce durerea îi străbătea spatele. 

— Ai idee cât sunt de obosit? Câte am de făcut? Chinul de a mă da 
jos din pat în fiecare dimineaţă mă doboară încă dinainte de a 
începe ziua, iar momentul actual e deosebit de tensionat. Prin 
urmare, pentru mine e o chestiune de supremă indiferenţă dacă vei 
mai putea să umbli pe picioare în restul vieţii, dacă vei mai putea să 
vezi tot restul vieţii, dacă vei mai putea să te ţii să nu te caci pe tine 
tot restul vieții tale intens de scurte, intens de dureroase. Înţelegi? 

Navigatorul îl privi cu ochi mari pe Frost, care-l domina ca o 
umbră imensă. 

- Înţeleg, şopti el. 

- Bun, replică Severard. 

- Foahte bhine, zise și Frost. 

-— Foarte bine, într-adevăr, confirmă Glokta. Spune-mi, Frate 
Picior-Lung, printre remarcabilele dumitale talente se numără şi o 
rezistență supraomenească la durere? 

Prizonierul înghiţi în sec. 

- Nu. 

— Atunci, regulile jocului sunt simple. Eu pun o întrebare, iar 
dumneata îmi răspunzi precis, corect şi, mai presus de orice, scurt. 
M-am făcut clar înţeles? 

- Înţeleg întru totul. Nu vorbesc decât ca să... 

Pumnul lui Frost i se afundă în burtă, făcându-l să se îndoaie, cu 
ochii ieșiți din orbite. 

- Înţelegi, șuieră Glokta, că răspunsul tău ar fi trebuit să fie „da”? 

Albinosul apucă piciorul Navigatorului care gâfâia şi-l puse pe 
nicovală. O, metal rece pe talpa cea sensibilă. Foarte neplăcut, dar poate 
fi mult mai rău. Și ceva îmi spune că sunt toate șansele să fie. Frost 
aplică o cătușă pe glezna lui Picior-Lung. 

— Îmi prezint scuze pentru lipsa de imaginaţie, oftă Glokta. În 
apărarea noastră, e dificil să ne gândim mereu la câte ceva nou. 
Vreau să spun, să zdrobești cu barosul picioarele omului, e atât de... 

- Plohaic? îndrăzni Frost. 


Glokta auzi un hohot de râs ascuţit de după masca lui Severard și 
simţi că și pe buzele lui se așternea un zâmbet. Zău c-ar fi trebuit să 
se facă artist de comedie, mai degrabă decât torționar. 

- Prozaic! Chiar așa. Dar, nicio grijă. Dacă nu obţinem tot ce ne 
este necesar la vremea când ţi-am făcut terci tot ce ai mai jos de 
genunchi, vom vedea dacă nu ne poate veni o idee mai inventivă 
pentru restul picioarelor. Cum ţi se pare? 

- Dar n-am făcut nimic! ţipă Picior-Lung, căruia tocmai îi 
revenise respiraţia. Nu știu nimic! N-am... 

- Lasă... toate astea. Acum nu mai au niciun sens. 

Încet, dureros, Glokta se aplecă înainte, bătând ușor cu capul 
ciocanului în fierul nicovalei, lângă piciorul gol al Navigatorului. 

- Vreau să te concentrezi asupra... întrebărilor mele... și 
degetelor tale... şi asupra acestui ciocan. Dar nu te îngrijora dacă 
acum ţi se pare cam dificil. Crede-mă ce-ţi spun: odată ce barosul 
începe să cadă, îți va fi foarte ușor să ignori orice altceva. 

Picior-Lung privi nicovala, cu nările dilatate, în timp de pufnea 
zgomotos, inspirând şi expirând. lar seriozitatea situaţiei începe în 
sfârșit să-și facă efect asupra lui. 

- Așadar, întrebările, continuă Glokta. ÎI cunoşti pe omul care se 
intitulează Bayaz, Întâiul dintre Magi? 

— Da! Vă rog! Da! Până nu demult, am fost angajatul lui. 

- Bun, se foi Glokta pe scaun, căutând o variantă mai comodă a 
poziţiei aplecat înainte. Foarte bun răspuns. L-ai însoţit într-o 
călătorie? 

- I-am fost călăuză! 

— Ce destinaţie aveaţi? 

— Insula Shabulyan, la marginea Lumii. 

Glokta ţăcăni din nou cu capul ciocanului pe nicovală. 

- Ei, haide, haide. La marginea Lumii? O fantezie, cu siguranţă, 
nu? 

— E adevărat! Adevărat! Am văzut-o! Cu picioarele mele am stat 
pe insula aia! 

— Cine s-a mai dus cu voi? 

— A fost... Logen Nouădegete, din îndepărtatul Nord. 

A, da, cel cu cicatricele și buzele strânse. 


- Ferro Maljinn, o femeie kantică. 

Aia care i-a dat atâta de furcă prietenului nostru, Superiorul Goyle. 

- Jezal dan Luthar, un... un ofiţer al Uniunii. 

Un neghiob îngâmfat. 

— Malacus Quai, ucenicul lui Bayaz. 

Mincinosul costeliv cu mutră de troglodit. 

— Şi pe urmă, Bayaz însuși! 

- Șase aţi fost? 

— Numai șase! 

- O călătorie lungă și greu de întreprins. Ce anume era la 
marginea Lumii, ca să justifice un asemenea efort, în afară de apă? 

Buza lui Picior-Lung tremura. 

— Nimic! 

Glokta se încruntă și-i împinse degetul mare de la picior cu capul 
ciocanului. 

— Nu era acolo! Lucrul pe care-l căuta Bayaz! Nu era acolo! A 
spus că fusese păcălit! 

— Ce credea el că va găsi acolo? 

— A zis că era o piatră! 

— O piatră? 

- Femeia l-a întrebat. Şi el a zis că era o piatră... o piatră din 
Cealaltă Parte, continuă Navigatorul, clătinând din capul asudat. O 
concepţie păgână! Mă bucur că n-am găsit așa ceva. Bayaz o numea 
Sămânţa! 

Glokta simţi că zâmbetul îi pierea de pe chip. Sămânţa. Mi se pare 
numai mie sau în cameră s-a făcut mai frig? 

— Și ce-a mai spus despre ea? 

- Doar mituri și prostii! 

- Încearcă-mă. 

- Povești, despre Glustrod și ruinatul Aulcus, că ia forme diferite 
şi fură fețele! Despre vorbitul cu diavolii și despre chemarea lor. 
Despre Cealaltă Parte. 

- Și altceva? aplică Glokta o lovitură puţin mai puternică în 
degetul mare de la piciorul Navigatorului cu ciocanul. 

- A! A! A zis că Sămânţa era materia lumii de jos! Că a rămas 
dinainte de Vechiul Timp, când demonii umblau pe pământ! A zis că 


era o armă măreaţă și puternică! Şi că voia s-o folosească împotriva 
gurkienilor! Împotriva Profetului! 

O armă de dinaintea Vechiului Timp. Chemarea diavolilor, 
schimbarea formelor... Kanedias părea să se încrunte mai sever ca 
oricând, pe perete, iar Glokta tresări. Îşi amintea călătoria de 
coșmar în Casa Creatorului, formele luminoase de pe podea, 
sunetele schimbătoare din întuneric. Își amintea cum ieșise pe 
acoperiș, stând sus deasupra orașului, fără să fi urcat o singură 
treaptă. 

- Și n-aţi găsit-o? întrebă el șoptit, cu gura uscată. 

— Nu! Nu era acolo! 

— Şi pe urmă? 

- Asta a fost tot! Am venit înapoi, peste munţi. Ne-am făcut o 
plută și am coborât pe marele Aos, până la mare. De la Calcis, am 
luat o corabie, iar acum stau aici, în faţa voastră! 

Glokta își îngustă ochii, studiind atent chipul prizonierului. E mai 
mult de-atât. Îmi dau seama. 

— Ce anume nu-mi spui? 

— V-am spus totul! Nu am talent la prefăcătorii! 

Măcar atâta lucru e adevărat. Se vede cu ochiul liber că minte. 

- Dacă ţi s-a terminat contractul, de ce mai ești în oraș? 

— Fiindcă... fiindcă... 

Ochii Navigatorului săgetară prin cameră. 

— O, vai, nu... 

Ciocanul greu căzu, mânuit de Glokta cu toată puterea lui 
schiloadă, și strivi degetul mare de la piciorul Navigatorului, cu un 
zgomot înfundat. Picior-Lung se holbă într-acolo, cu gura căscată și 
ochii ieşiţi din orbite. Ah, momentul acela frumos și oribil dintre 
terciuirea degetului și începutul durerii. Uite-o că vine. Uite-o că vine. 
Uite-o că... Navigatorul slobozi un zbieret năprasnic și se foi în 
scaun, cu chipul descompus în chinuri. 

- Cunosc senzaţia, spuse Glokta, strâmbându-se în timp ce-și 
mișca degetele rămase în gheata transpirată. Foarte bine o cunosc, 
da, și te înțeleg. Fulgerul ăla orbitor de durere, apoi gheaţa și 
amețeala osului sfărâmat şi pulsaţia înceată în susul piciorului care 
pare să-ţi stoarcă apă din ochi și te face să tremuri din tot trupul... 


Picior-Lung icni, apoi scânci, cu lacrimile lucindu-i pe obraji. 

- Şi apoi ce urmează? Săptămâni întregi de șchiopătat? Luni de 
şontâcăit, ca un olog? Și dacă următoarea lovitură e dată în gleznă? 
continuă Glokta, îmboldindu-i cu ciocanul fluierul piciorului. Sau 
drept în rotulă — atunci cum e? Ai să mai mergi vreodată? Cunosc 
bine de tot senzațiile, crede-mă! 

Și-atunci, cum de acum i le pot cauza altcuiva? Ridică din umerii săi 
osoși. Unul dintre misterele vieţii. 

— Încă una? 

Și ridică iar ciocanul. 

— Nu! Nu! Stai! se tângui Picior-Lung. Preotul! Doamne, ajută-mă, 
a venit la Ordin un preot! Un preot gurkian! A spus că într-o zi 
Întâiul dintre Magi ar putea cere un Navigator şi că dorea ca atunci 
să i se spună! Că voia să i se spună ce s-a întâmplat după aceea! A 
amenințat, niște amenințări cumplite, n-am avut încotro, a trebuit 
să-l ascultăm! Eu așteptam în oraș un alt Navigator, care să-i ducă 
vestea! Abia azi-dimineaţă i-am spus tot ce v-am spus și vouă. Eram 
gata să plec din Adua, jur! 

— Cum se numea preotul acela? 

Picior-Lung nu spuse nimic, cu ochii umezi larg deschiși și 
respiraţia şuierându-i pe nas. Of, de ce trebuie toţi să mă pună la 
încercare? Glokta se uită în jos, la piciorul Navigatorului. Degetul 
strivit începea să se umfle, apăreau pete roșii, pe fiecare parte avea 
dâre de băşici pline cu sânge negru, unghia se învinețea, mărginită 
cu roşu închis. Glokta apăsă cu furie capul ciocanului pe deget. 

- Numele preotului! Numele! Numele! Nume... 

- Aah! Mamun! Doamne, ajută-mă! Mamun îl chema! 

Mamun. Yulwei a vorbit de el în Dagoska. Primul ucenic al Profetului 
însuși. Împreună au încălcat A Doua Lege, împreună au mâncat carne de 
om. 

- Mamun. Înţeleg. Și-acuma. 

Glokta se aplecă și mai mult, fără să ia în seamă înțepăturile 
neplăcute din șira spinării. 

- Bayaz ce face aici? 

Picior-Lung căscă gura, cu un ciucure lung de salivă atârnându-i 
de pe buza de jos. 


— Nu știu! 

— Ce vrea de la noi? Ce vrea să facă în Uniune? 

- Nu știu! V-am spus totul! 

- Să mă aplec înainte așa e un calvar nemăsurat pentru mine. Un 
calvar de care încep să mă satur, spuse Glokta încruntându-se și 
ridică ciocanul, al cărui cap lucios sclipi în lumină. 

— Eu doar găsesc drumurile dintr-un loc în altul! Vă rog! Nu! 

Picior-Lung închise strâns ochii, cu limba între dinți. Uite-o că 
vine. Uite-o că vine. Uite-o că vine... 

Glokta aruncă ciocanul pe jos, cu zgomot, și se rezemă de spătar, 
legănându-și șoldurile chinuite la stânga și la dreapta, într-o 
încercare de a-și ușura durerea. 

— Foarte bine, oftă el. Sunt satisfăcut. 

Prizonierul deschise mai întâi un ochi, apoi şi pe celălalt. Se uită 
la el, cu faţa plină de speranţă. 

- Pot să mă duc? 

În spatele măștii, Severard chicoti încet. Până și Frost scoase un 
fel de șuierat. 

- Sigur că poţi să te duci, răspunse Glokta, cu zâmbetul său gol. 
Poţi să te duci înapoi în sac. 

Chipul Navigatorului se moleși de groază. 

— Dumnezeule, ai milă de mine. 

Dacă există un Dumnezeu, n-are pic de milă în el. 


Capriciile războiului 


Lordul Mareșal Burr tocmai scria o scrisoare, dar ridică privirea, 
zâmbind, când West lăsă pânza cortului să cadă la loc în urma lui. 

— Ce faci, colonele? 

- Destul de bine, domnule, vă mulțumesc. Pregătirile merg din 
plin. Ar trebui să fim gata de plecare când se luminează de ziuă. 

- Eficient ca întotdeauna. Ce m-aș face fără tine? Puțin vin? îl 
pofti el, arătând spre carafă. 

- Vă mulțumesc, domnule, răspunse West, turnându-și un pahar. 
Doriţi și dumneavoastră unul? 

Burr indică o ploscă turtită, pusă lângă cotul lui: 

- Cred c-ar fi mai prudent să mă mulțumesc cu apă. 

West luă un aer vinovat. Nu prea considera că avea dreptul să 
întrebe, dar acum nu mai avea scăpare. 

- Cum vă mai simţiţi, domnule? 

- Mult mai bine, mulțumesc de întrebare. Mult, mult mai bine. 

Se strâmbă, își duse pumnul la gură și râgâi. 

— Nu mi-am revenit pe deplin, dar sunt pe drum. 

Ca pentru a-și dovedi spusele, se ridică de pe scaun și merse cu 
ușurință spre hartă, cu mâinile la spate. Într-adevăr, pe chip îi 
revenise în mare măsură culoarea. Nu mai stătea cocârjat, nu se mai 
clătina ca și cum ar fi fost gata să cadă din picioare. 

- Domnule Lord Mareșal... voiam să vă vorbesc... despre bătălia 
de la Dunbrec. 

Burr întoarse capul. 

- Despre care parte a ei? 

- Când eraţi bolnav... ezită West, apoi lăsă cuvintele să 
izbucnească: n-am trimis după un medic! Aș fi putut, dar... 

— Sunt mândru că n-ai făcut-o. 

West clipi din ochi. Nici nu îndrăznise să spere un asemenea 
răspuns. 

- Ai făcut ceea ce-aș fi vrut şi eu să faci. Este important ca unui 


ofițer să-i pese, dar e vital să nu-i pese prea mult. Trebuie să fie 
capabil de a-și pune oamenii în calea pericolului. Trebuie să aibă 
puterea de a-i trimite la moarte, dacă găsește de cuviință. Trebuie să 
poată face sacrificii și să decidă care e binele cel mai mare, fără ca 
emoţiile să-i influențeze hotărârea. De-asta îmi placi tu mie, West. 
Ai în tine compasiune, dar ai și fler. Nu poți fi un mare conducător 
fără o anumită... lipsă de scrupule. 

West descoperi că nu știa ce să spună. Lordul Mareșal chicoti și 
lovi cu palma în masă. 

- Dar, după cum se vede, nu s-a întâmplat niciun rău, așa-i? Linia 
a rezistat, nordicii au fost alungaţi din Englia, iar eu am scos-o la 
capăt viu, după cum vezi! 

- Mă bucur cu adevărat să văd că vă simţiţi mai bine, domnule. 

Burr zâmbi. 

- Situaţia se ameliorează. Suntem liberi să ne deplasăm din nou, 
cu căile de aprovizionare asigurate și o vreme în sfârșit uscată. Dacă 
planurile Copoiului tău reuşesc, avem o șansă de a termina cu 
Bethod în cel mult două săptămâni! A fost un grup de aliați ai naibii 
de curajoși şi folositori! 

— Într-adevăr, domnule. 

- Dar capcana asta trebuie pusă cu mare grijă şi să se închidă 
tocmai la momentul potrivit. 

Privi harta, legănându-se energic pe călcâie, înainte și-napoi. 

- Dacă ajungem prea devreme, Bethod ar putea să fugă. Dacă 
întârziem, prietenii noștri nordici pot fi striviți înainte ca noi să 
sosim la ei. Trebuie să ne asigurăm că afurisitul de Poulder și 
blestematul de Kroy n-au să piardă vremea pe drum. 

Se strâmbă, punându-și o mână pe stomac, după care luă plosca și 
bău o gură de apă. 

— Aş spune că i-aţi astâmpărat în sfârșit, domnule Lord Mareșal. 

- Nu te lăsa amăgit. Abia așteaptă ocazia să bage cuţitu-n mine, 
amândoi! lar acum, regele a murit. Cine ştie cine-l va înlocui? Să se 
voteze un monarh! Ai mai auzit de una ca asta? 

West simți o uscăciune neplăcută în gură. Îi era aproape imposibil 
să creadă că toată treaba fusese, în parte, şi opera lui. Totuși, nu 
prea şi-ar fi asumat vreun merit, dat fiind că rolul lui fusese acela de 


a-l ucide cu sânge rece pe moștenitorul tronului. 

- Pe cine credeţi că vor alege, domnule? întrebă el, cu glas 
scrâșnit. 

- Nu sunt curtean, West, deși am un scaun în Consiliul Închis. 
Brock, poate, sau Isher? Un lucru îți pot spune sigur — dacă zici că 
aici au loc violenţe, acasă, în Midderland, vor fi de două ori mai 
brutale și mai nemiloase. 

Mareșalul râgâi din nou, înghiți în sec și-și puse iar mâna pe 
burtă. 

- Gâhhh... Niciun nordic nu-i la fel de necruţător ca hienele alea 
din Consiliul Închis, când le-apucă. Şi ce-o să se schimbe, când omul 
lor cel nou va lua pe el mantia statului? Nu prea multe, aș crede. Nu 
prea multe. 

- Foarte probabil, domnule. 

- Îndrăznesc să spun că nu putem face nimic, în niciun sens. Doi 
soldați tociţi, hmm, West? 

Se apropie iar de hartă şi urmări traseul spre nord, prin munți, cu 
degetul său gros foșnind pe hârtie. 

— Trebuie să ne asigurăm că suntem gata să pornim la răsăritul 
soarelui. Fiecare oră poate fi vitală. Poulder și Kroy și-au primit 
ordinele? 

- Semnate și predate, domnule, și au înţeles cât de urgente sunt. 
Nu vă faceţi griji, domnule Lord Mareșal, la crăpatul zorilor vom fi 
gata de plecare. 

- Să nu-mi fac griji? pufni Burr. Sunt comandantul armatei 
Maiestăţii Sale. Grijile sunt sarcina mea. Dar ar fi cazul să te 
odihnești și tu, încheie el, făcându-i semn să iasă din cort, cu o 
mână cărnoasă. Ne vedem mâine-n zori. 


Jucau cărți la lumina făcliei, pe coasta dealului, în noaptea 
înstelată şi calmă, iar mai jos, la lumina altor torţe, armata Uniunii 
își făcea în grabă pregătirile pentru a înainta. Felinare mergeau de 
colo-colo, săltând, soldaţii înjurau prin întuneric. Dangăte, zăngăneli 
şi strigătele nervoase ale oamenilor şi ale animalelor pluteau prin 
văzduhul încremenit. 

= În noaptea asta nimeni n-o să doarmă, comentă Brint, 


terminând de servit cărţile și râcâindu-le pe ale lui cu unghiile. 

— Aș vrea să-mi amintesc când am avut ultima oară trei ore de 
liniște la rând, replică West. 

În Adua, cel mai probabil, înainte ca sora lui să sosească în oraș. 
Înainte ca mareșalul să-l ia în statul său major. Înainte de a se 
întoarce în Englia, înainte de a-l întâlni pe Prințul Ladisla, înainte de 
călătoria înghețată spre nord și tot ceea ce făcuse cu acel prilej. Își 
strânse umerii și privi încruntat cărțile cu colțuri îndoite. 

- Ce mai face Lordul Mareşal? se interesă Jalenhorm. 

— Mult mai bine, am plăcerea să spun. 

- Slavă sorților pentru asta, înălță Kaspa din sprâncene. Nu-mi 
prea place ideea să-l avem la comandă pe cusurgiul ăla de Kroy. 

- Și nici pe Poulder, adăugă Brint. E nemilos ca un şarpe. 

West nu putea decât să le dea dreptate. Poulder și Kroy îl urau 
aproape la fel de mult cât se urau unul pe altul. Dacă unul dintre ei 
prelua comanda, ar fi avut noroc dacă a doua zi se pomenea spălând 
latrinele. Probabil că, în mai puţin de-o săptămână, ar fi ajuns pe-o 
corabie, în drum spre Adua. Ca să curețe latrinele acolo. 

— Aţi auzit de Luthar? întrebă Jalenhorm. 

— Ce-i cu el? 

- S-a întors în Adua. 

West ridică privirea, atent. În Adua era și Ardee, iar gândul la ei 
din nou împreună nu-i prea încălzea inima. 

- Am primit o scrisoare de la verișoara mea, Ariss, spuse Kaspa, 
în timp ce-și mijea ochii spre cărți, desfăcându-le în evantai. Zice că 
Jezal a fost plecat undeva departe, în nu știu ce misiune pentru rege. 

- O misiune? repetă West, care se îndoia că cineva i-ar fi 
încredinţat lui Jezal o treabă destul de importantă ca să se poată 
numi „misiune”. 

- Toată Adua numai despre asta vorbește, pare-se. 

- Se zice că a condus un atac, sau așa ceva, spuse Jalenhorm, 
peste un pod. 

West înălță din sprâncene. 

— Auzi acolo...! 

— Și cică a omorât vreo zece oameni pe câmpul de luptă. 

- Numai zece? 


- Şi s-a culcat cu fiica Împăratului, murmură Brint. 

- Nu ştiu de ce, da’ asta mi se pare cea mai lesne de crezut din 
toate trei, pufni West. 

Kaspa râse bolborosit: 

— Ei, oricare-o fi adevărul, a fost avansat colonel. 

- Bravo lui, murmură West, băiatul ăsta mereu pare să cadă în 
picioare. 

- De revoltă ați auzit? 

— A pomenit ceva sora mea, în ultima scrisoare. De ce? 

- A avut loc o răscoală pe scară mare, zicea Ariss. Mii de ţărani, 
cutreierând regiunea, prădând și dând foc, spânzurând pe oricine 
avea un „dan” în nume. Ghiciţi cine a primit comanda armatei 
trimise să-i oprească? 

West oftă. 

- Nu cumva vechiul nostru prieten Jezal dan Luthar, 
întâmplător...? 

- Unul și același, și i-a convins să se întoarcă la casele lor — de- 
asta ce mai zici? 

- Jezal dan Luthar, murmură Brint, să se înţeleagă cu oamenii de 
rând... Cine s-ar fi gândit? 

- Eu, unul, nu, își goli Jalenhorm paharul și-și mai turnă unul. 
Acum, însă, se pare că e numit erou. 

— Toasturi pentru el, în taverne, completă Brint. 

- Felicitări în Consiliul Deschis, adăugă și Kaspa. 

West trase cu latul mâinii spre el grămada de monede 
zornăitoare. 

— Aş vrea să pot spune că mă mir, dar m-am așteptat mereu să 
vină vremea când voi primi ordine de la Lordul Mareșal Luthar. 

Se putea şi mai rău, probabil. Ar fi putut să fie Poulder sau Kroy. 


Prima lucire trandafirie a zorilor se furișa peste culmile colinelor, 
în timp ce West urca panta spre cortul Lordului Mareșal. Trecuse ora 
când ar fi trebuit să dea ordinul de plecare. Salută posomorât gărzile 
de lângă cort şi intră. În colţ mai ardea o lampă, răspândindu-și 
lumina roșiatică peste hărți, peste scaunele și mesele pliante, făcând 
cutele păturilor de pe patul lui Burr să arate ca niște umbre negre. 


West se îndreptă într-acolo, cu gândul la toate treburile pe care le 
avea de făcut în acea dimineaţă, ca să se asigure că nu uitase nimic. 

- Domnule Lord Mareșal, Poulder şi Kroy aşteaptă ordinul de 
pornire. 

Burr zăcea pe patul de campanie, cu ochii închiși și gura 
deschisă, dormind liniștit. Lui West i-ar fi convenit să-l lase acolo, 
dar intraseră deja în criză de timp. 

- Domnule Lord Mareșal! repetă el mai tare, apropiindu-se de 
pat. 

Niciun răspuns. 

Abia acum observă West că pieptul Lordului Mareșal nu se mișca. 

Întinse ezitant mâna, cu degetele deasupra gurii deschise a lui 
Burr. Nicio adiere. Nici urmă de căldură. West simți încet cum 
groaza i se răspândea prin trup, din piept până-n vârfurile degetelor. 
Nu mai încăpea nicio îndoială. Lordul Mareșal Burr era mort. 


Dimineaţa devenise cenușie, când sicriul fu scos din cort, pe 
umerii a șase gardiști solemni, urmaţi de medic, cu pălăria în mână. 
Poulder, Kroy, West și câţiva dintre ofițerii superiori ai armatei 
stăteau aliniaţi pe marginea cărării. Fără îndoială, Burr însuși ar fi 
fost de acord cu lada simplă în care trupul său neînsuflețit avea să 
fie trimis înapoi la Adua. Aceleași scânduri nelăcuite în care erau 
îngropaţi cei mai de jos cetățeni ai Uniunii. 

West se uita amortit. 

Omul dinăuntru îi fusese ca un tată, sau cel mai asemănător unui 
tată pe care-l avusese în viața lui. Mentor și protector, patron și 
dascăl. Un adevărat tată, nu viermele beţiv și bătăuș cu care-l 
blestemase natura. Și totuși, în timp ce privea coșciugul rudimentar 
de lemn, nu simţea nicio undă de durere. Simţea numai teamă. 
Pentru armată şi pentru el însuși. Prima pornire instinctivă nu era 
aceea de a plânge, ci de a o lua la fugă. Nu avea, însă, unde. Fiecare 
om trebuia să-și facă datoria, acum mai mult ca oricând. 

Kroy își ridică bărbia ascuţită, ținându-se ţeapăn ca un par, când 
umbra sicriului trecu peste ei. 

- Mareșalului Burr i se va simţi lipsa. A fost un militar vrednic și 
un conducător viteaz. 


- Un patriot, îi ţinu isonul Poulder, cu buza tremurându-i și o 
mână pe piept, ca şi cum i-ar fi putut plesni de emoție. Un patriot 
care și-a dat viaţa pentru ţara lui! A fost o onoare să servesc sub 
ordinele sale. 

Lui West îi venea să vomite la auzul unor asemenea ipocrizii, dar 
adevărul era că avea o nevoie disperată de așa ceva. Copoiul și ai lui 
erau pe coline, mergând spre nord, în încercarea de a-l atrage pe 
Bethod într-o cursă. Dacă armata Uniunii nu-i urma, și cât mai 
curând, aveau să rămână fără niciun ajutor, când regele nordicilor îi 
ajungea în sfârșit din urmă. Ar fi reuşit doar să se asemenească 
singuri în mormânt. 

- Cumplită pierdere, spuse West, privind cum coșciugul era dus 
încet în josul pantei, dar cel mai bine îl vom onora luptând mai 
departe. 

Kroy dădu din cap, ca la carte. 

- Bine zis, colonele. Îi vom face pe nordicii ăștia să plătească! 

— Neapărat. În acest scop, ar trebui să ne pregătim de plecare. 
Deja suntem în întârziere, iar planul se bazează pe precizia... 

- Ce? se holbă Poulder la el, ca și cum ar fi bănuit că-și pierduse 
dintr-odată minţile. S-o luăm din loc? Fără ordine? Fără un lanţ de 
comandă clar? 

Kroy dădu frâu liber unui pufnet exploziv. 

— Imposibil! 

— Nu se discută, scutură Poulder violent din cap. Nici nu intră în 
discuţie. 

- Dar ordinele Mareșalului Burr au fost foarte clare... 

— E cât se poate de limpede că împrejurările s-au schimbat, 
declară Kroy, cu faţa ca o lespede lipsită de orice expresie. Până nu 
primesc instrucțiuni explicite de la Consiliul Închis, nimeni nu-mi va 
mișca divizia din loc nici c-un pas. 

- Generale Poulder, cu siguranță, dumneata... 

— În aceste circumstanţe, nu pot decât să fiu de acord cu generalul 
Kroy. Armata nu poate face nicio mișcare până când Consiliul 
Deschis nu alege un rege nou, iar regele va numi un nou Lord 
Mareșal. 

La care, Poulder și Kroy se priviră cu cel mai adânc amestec de 


ură şi neîncredere. 

West rămase stană de piatră, cu gura întredeschisă, nevenindu-i 
să-şi creadă urechilor. Aveau să treacă zile întregi până când vestea 
morţii lui Burr ajungea la Agriont, și chiar dacă noul rege alegea 
imediat un înlocuitor, ordinul urma să sosească la ei în tot atâtea 
zile. West îşi imagina drumul împădurit spre Uffrith, lung de zeci de 
mile, şi toate leghele pe mare, până la Adua. O săptămână, poate, 
dacă decizia se lua imediat, ceea ce, cu guvernul în haos, părea 
foarte improbabil. 

Între timp, armata urma să stea pe loc, nefăcând nimic, cu 
colinele din faţa lor lăsate fără apărare, în timp ce Bethod avea timp 
destul ca să mărșăluiască spre nord, să-i masacreze pe Copoi și 
prietenii lui și să revină pe poziţii. Poziţii pe care, fără îndoială, 
nenumărați oameni de-ai lor aveau să piară asaltându-le, după ce 
armata primea în sfârşit un nou comandant. O risipă complet inutilă 
şi fără sens. Sicriul lui Burr tocmai dispăruse în vale, dar se părea că 
deja lucrurile stăteau ca și cum omul acela nici n-ar fi existat 
vreodată. West simţi oroarea urcându-i în gât, amenințând să-l 
sugrume, într-un amestec de furie și frustrare. 

- Dar Copoiul și Nouădegete, care ne sunt aliaţi... contează pe 
ajutorul nostru! 

— Din păcate, comentă Kroy. 

- Regretabil, murmură și Poulder, trăgând scurt aer în piept, dar 
trebuie să înţelegi, colonele West, că nu avem ce face, în situaţia 
creată. 

Kroy dădu din cap, ţeapăn. 

- Nu avem ce face. Și cu asta, am terminat. 

West îi privi lung pe amândoi, în timp ce-l cuprindea un val 
cumplit de neputinţă. Aceeași senzație pe care o avusese când 
Prințul Ladisla se hotărâse să treacă râul, când Prinţul Ladisla 
hotărâse să ordone atacul. Aceeași senzație de pe vremea când 
rătăcea prin ceață, cu sângele în ochi, știind că totul era pierdut. 
Senzaţia că nu era decât un simplu observator. Senzaţia pe care-și 
dăduse cuvântul că n-avea s-o mai trăiască niciodată. Și numai el 
era de vină — poate... 

Un om trebuie să facă numai promisiuni pe care e sigur că și le 


poate onora. 


Făuritorul de regi 


Afară era caniculă, iar lumina soarelui năvălea prin vitraliile 
uriașe, așternând modele colorate pe pardoseala de dale a Rotondei 
Lorzilor. De obicei, imensa încăpere dădea o senzaţie răcoroasă și 
aerisită, chiar și vara. Acum era sufocantă, îmbâcsită de o zăpușeală 
insuportabilă. Jezal își trăgea încoace și-ncolo gulerul asudat, 
încercând să lase puţin aer să-i intre sub uniformă, fără a-și schimba 
atitudinea de atenţie ţeapănă. 

Ultima oară când stătuse în acel loc, cu spatele la peretele curb, 
fusese în ziua dizolvării Ghildei Pânzarilor. Îi era greu să-şi 
imagineze că nu trecuse decât un an și ceva, atât de multe păreau să 
se fi întâmplat între timp. Pe-atunci, crezuse că Rotonda Lorzilor n- 
ar fi putut să fie mai aglomerată, mai încordată, mai surescitată. Cât 
de amarnic se înșelase!... 

Șirurile de bănci arcuite care ocupau cea mai mare parte a 
încăperii erau pline până la refuz cu cei mai puternici nobili ai 
Uniunii, iar aerul dospea de șușotelile lor neliniștite, temătoare, 
nerăbdătoare. Era de față tot Consiliul Deschis, cu sufletul la gură, 
înghesuit umăr-îmblănit-la-umăr, fiecare om având la gât lanţul 
scânteietor care-l însemna cu auriu sau argintiu ca şef al familiei. S- 
o fi priceput Jezal la politică doar cu puțin mai mult decât o 
ciupercă, însă nici chiar el nu putea să nu fie pătruns de importanţa 
ocaziei. Alegerea unui nou Înalt Rege al Uniunii, prin vot deschis. 
Numai la acest gând, simţea cum îi fluturau nervii gâtlejului. În 
materie de ocazii solemne, greu ar fi fost de imaginat una mai 
măreaţă. 

Cu siguranță, oamenii din Adua o știau. Dincolo de ziduri, pe 
străzi și în pieţele orașului, locuitorii așteptau curioși știri despre 
hotărârea Consiliului Deschis. Așteptau să-și ovaţioneze noul 
monarh, sau poate să-l huiduiască, în funcţie de cine era alesul. În 
afara ușilor înalte de la Rotonda Lorzilor, Piaţa Mareșalilor era plină 
de o mulțime compactă, fremătătoare, fiecare bărbat și femeie din 


Agriont dorind cu disperare să fie cel sau cea dintâi care auzea o 
ştire dinăuntru. Viitorul multora avea să fie hotărât, mari datorii 
urmau să fie reglementate, ducând la câștigarea și pierderea unor 
averi fabuloase. Numai o câtime norocoasă fusese lăsată să intre în 
galeria publică, dar erau destui spectatori pentru a sta înghesuiți 
împrejurul balconului, în pericol iminent de a fi împinși peste 
balustradă, prăbușindu-se pe pardoseala de jos. 

Ușile cu intarsii din capătul sălii se deschiseră cu un zgomot 
răsunător, ecourile reverberând din tavanul aflat departe, sus, cu 
bubuituri repetate prin spaţiul enorm. Se stârni un foșnet de haine, 
urmat de un ropot de picioare, toți consilierii răsucindu-se pe 
locurile lor, pentru a privi spre intrare, când Consiliul Deschis se 
apropie cu pași măsuraţi pe culoarul dintre bănci. Îl urma o 
adunătură de secretari, funcționari şi băgători de seamă, strângând 
în mâini tot felul de registre și hârțoage. În frunte mergea Lordul 
Șambelan Hoff, încruntat amarnic. După el veneau Sult, îmbrăcat 
complet în alb, și Marovia, complet în negru, cu chipuri la fel de 
solemne. Urmau Varuz, Halleck și... Lui Jezal îi căzu fața. Cine 
altul, dacă nu Întâiul dintre Magi, gătit iar în scandaloasa lui mantie 
de vrăjitor, cu ucenicul furișându-se pe-alături. Bayaz zâmbea de 
parcă ar fi făcut mult mai mult decât să asiste la tot circul. Privirile 
li se întâlniră, iar Magul avu tupeul de a-i face cu ochiul. Jezal era 
departe de-a fi amuzat. 

Într-un cor crescând de murmure, bătrânii își ocupară jilțurile 
înalte, în spatele unei mese lungi, curbate, cu faţa spre nobilii 
așezați pe bănci. Ajutoarele lor se aranjară pe scaune mai mici, își 
așternură în faţă hârtiile și-și deschiseră registrele, vorbindu-le în 
şoaptă stăpânilor. Tensiunea din sală făcu încă un pas spre isteria 
curată. 

Jezal simţi un fior străbătându-i spinarea nădușită. Glokta se afla 
acolo, lângă Arhilector, iar chipul său familiar numai liniștitor nu 
arăta. Chiar în aceeaşi dimineaţă, Jezal fusese acasă la Ardee — 
unde-și petrecuse, de fapt, toată noaptea. Inutil de spus, nici n-o 
ceruse de nevastă, nici n-o refuzase de-a dreptul. I se învârtea capul 
de-atâtea gânduri. Cu cât stătea mai mult timp cu ea, cu atât îi 
părea cu neputinţă să ia vreo hotărâre. 


Ochii aprinși de febră ai lui Glokta se îndreptară spre ai lui, le 
susținură privirea, apoi se abătură în altă parte. Jezal înghiţi în sec, 
cu oarecare greutate. Grozav se mai băgase la strâmtoare, nici 
vorbă. Acuma ce-avea să facă? 


Glokta îi aruncă lui Luthar o privire scurtă. Doar ca să-i reamintesc 
cum stăm. Apoi, se răsuci în scaun, strâmbându-se când își întinse 
piciorul îndurerat, cu limba apăsată peste gingiile golașe când simţi 
genunchiul trosnind. Avem treburi mai importante decât Jezal dan 
Luthar. Treburi mult mai importante. 

Măcar pe ziua de azi, puterea aparţine Consiliului Deschis, nu celui 
Închis. Nobililor, nu birocraţilor. Celor mulţi, nu celor puţini. Glokta 
privi în lungul mesei, spre chipurile personalităţilor care 
îndrumaseră Uniunea în ultimii doisprezece ani și mai bine: Sult, 
Hoff, Marovia, Varuz și toţi ceilalți. Numai un membru al 
Consiliului Închis zâmbea. Cel mai recent și mai puţin bine-venit. 

Bayaz stătea în jilțul său înalt, fără altă companie decât ucenicul 
cel palid, Malacus Quai. Halal companie! Întâiul dintre Magi părea să 
se desfete cu tensiunea sfâșietoare la fel de mult pe cât de îngroziți 
erau tovarășii lui, având pe chip un zâmbet absurd de deplasat între 
atâtea căutături încruntate. Chipuri temătoare. Frunţi transpirate. 
Șoapte nervoase către cei de-alături. Stau cocoțaţi pe muchie de cuţit, 
cu toţii. Ca și mine, desigur. Să nu-l uităm pe bietul Sand dan Glokta, 
credincios slujbaș public! Ne agățăm de putere cu unghiile — și tot 
alunecăm, alunecăm... Stăm ca niște acuzaţi, la propriile noastre 
procese. Știm că verdictul e doar la un pas. Va fi o amânare nemeritată? 
Glokta simți cum un zâmbet îi arcuiește colțul gurii. Sau o sentință 
mult mai sângeroasă? Domnii din juriu ce spun? 

Ochii îi săgetară spre chipurile celor din Consiliul Deschis, așezați 
pe băncile lor. Trei sute douăzeci de fețe. Glokta îşi imagină hârtiile 
prinse pe peretele Arhilectorului, și începu să le asocieze cu oamenii 
dinaintea lui. Secretele, minciunile, loialităţile... Mai ales loialităţile. 
Cum vor vota? 

Îi văzu pe câţiva al căror sprijin și-l asigurase. Sau mi l-am 
asigurat atât cât se poate în timpurile astea nesigure. Zări în îmbulzeală 
chipul trandafiriu al lui Ingelstad, undeva mai în spate, iar omul 


înghiți în sec și-și mută privirea. Atâta vreme cât votezi cu noi, poți să 
te uiti unde vrei. Cu câteva rânduri înapoia acestuia, văzu trăsăturile 
fleşcăite ale lui Wetterlant, care-i adresă o înclinare din cap aproape 
neobservată. Deci, ultima noastră ofertă a fost acceptabilă. Încă patru 
pentru Arhilector? Destul ca să conteze și să rămânem în funcţii? Să 
rămânem în viaţă? Glokta îşi simţi zâmbetul gol lăţindu-se. Vom 
vedea în curând... 

În mijlocul rândului din față, printre cele mai vechi și mai bune 
familii ale nobilimii din Midderland, stătea Lordul Brock, cu braţele 
încrucișate pe piept și o expresie de speranță hămesită. Alergătorul 
favorit, nerăbdător să înceapă cursa. Nu departe de el se afla Lordul 
Isher, bătrân și maiestuos. Al doilea favorit, care încă mai are toate 
șansele de victorie. Barezin şi Heugen erau în apropiere, strânși 
incomod unul în altul și privindu-se din când în când cu un oarecare 
dezgust. Cine știe? O răsturnare de ultim moment, și tronul ar putea fi 
al lor. Lordul Guvernator Skald se găsea lângă capătul din stânga, în 
fața delegaţiilor din Englia și Starikland. Oameni noi, din provincii. 
Dar un vot rămâne un vot, oricât am umbla noi cu nasul pe sus. În 
extrema dreaptă stăteau doisprezece aldermeni din Portul de Vest, 
ușor de recunoscut ca străini după croiala hainelor și nuanţa pielii. 
Încă o duzină de voturi nedeclarate. 

Din Dagoska nu veniseră reprezentanţi. N-a mai rămas nici unul, 
din păcate. Lordul Guvernator Vurms a fost eliberat din post. Fiul lui și-a 
pierdut capul și n-a putut participa. Cât despre restul orașului... a fost 
cucerit de gurkieni. Mă rog... Unele pierderi sunt inevitabile. Vom lupta 
mai departe și fără ei. Tabla de joc e pregătită, cu piesele gata să fie 
mutate. Cine va câștiga partida asta mică și sordidă... putem presupune? 
O să vedem curând... 

Crainicul veni în centrul pardoselii circulare, își ridică toiagul 
deasupra capului şi dădu câteva lovituri puternice în dușumea, care 
reverberară din pereţii de marmură lucioasă. Conversaţiile încetară, 
magnații se întoarseră cu fețele înainte și privirile în jos, încordați. 
O tăcere încărcată se lăsă peste sala ticsită, iar Glokta simţi un iureş 
de spasme străbătându-i partea stângă a feţei, făcându-i pleoapa să 
clipească mărunt. 

- Chem la ordine această întrunire a Consiliului Deschis! tună 


glasul crainicului. 

Încet, încruntat peste poate, Lordul Hoff se ridică în faţa 
consilierilor. 

- Prieteni și colegi! Lorzi din Midderland, Englia și Starikland, 
aldermeni din Portul de Vest! Guslav al Cincilea, Regele nostru... a 
murit. Cei doi moștenitori ai lui... au murit. Unul, de mâna 
dușmanilor din nord, iar celălalt, de a dușmanilor din sud. Este cu 
adevărat o perioadă tulbure, iar noi am rămas fără conducător. 

Ridică braţele spre consilieri, într-un gest de implorare. 

- Vă confruntaţi cu o gravă responsabilitate. Alegerea, dintre 
domniile voastre, a unui nou Înalt Rege al Uniunii. Orice om care 
deține un scaun în acest Consiliu Deschis este un potenţial candidat! 
Oricare dintre dumneavoastră... ar putea fi următorul nostru rege. 

Un val de șușoteli aproape isterice cobori din galeria publică, iar 
Hoff fu nevoit să ridice glasul, strigând pentru a se face auzit: 

— O singură dată a mai avut loc un asemenea vot, în îndelungata 
istorie a măreței noastre națiuni! După războiul civil şi căderea lui 
Morlic cel Nebun, când Arnault a fost pus pe tron printr-un acord 
aproape unanim. El a zămislit marea dinastie care a durat până 
acum câteva zile. 

Îşi lăsă braţele să cadă pe lângă trup, privind cu tristeţe în jos. 

- Înțeleaptă a fost alegerea făcută în acea zi de înaintașii 
dumneavoastră. Nu putem decât să sperăm că omul ales aici, în 
dimineața acestei zile, de către egalii lui și în văzul tuturor va 
întemeia o dinastie întocmai la fel de nobilă, la fel de puternică, la 
fel de dreaptă şi la fel de îndelungată! 

Nu putem decât să sperăm că va fi ales cineva care va face naibii ce i 
se spune. 


Ferro împinse la o parte din drum o femeie cu rochie lungă. Se 
îmbulzi pe lângă un grăsan, ale cărui fălci tremurară de indignare. 
Îşi croi drum cu forța până la balcon și se uită încruntată în jos. 
Încăperea spațioasă era doldora de bătrâni cu gulere de blană, 
înghesuiți pe băncile înalte, fiecare cu câte un lanţ strălucitor 
împrejurul umerilor și broboane de sudoare sclipind pe chipul palid. 
În faţa lor, la o masă arcuită, stăteau alții, mai puţini la număr. Se 


încruntă şi mai tare când îl văzu pe Bayaz așezat într-un capăt, 
zâmbind de parcă ar fi știut un secret pe care nu putea să-l 
ghicească nimeni. 

Ca întotdeauna. 

Lângă el stătea în picioare un rozaliu gras, cu faţa plină de 
vinișoare sparte, care striga ceva cum că fiecare om să voteze după 
cum îi dictează conștiința. Ferro pufni. Tare s-ar mai fi mirat dacă 
cele câteva sute de oameni de jos aveau la un loc vreo cinci 
conștiințe întregi. Toţi păreau să asculte cu atenție cuvântarea 
grasului, dar Ferro știa ea ce știa. 

Sala era plină de semnale. 

Oamenii se uitau pieziș unul la altul şi dădeau discret din capete. 
Îşi atingeau cu degetul nasurile și urechile. Se scărpinau în feluri 
ciudate. O reţea de secrete, răspândindu-se în toate părţile sălii, cu 
Bayaz zâmbind în mijloc. La o oarecare distanță în spatele lui, 
rezemat de perete, Jezal dan Luthar stătea într-o uniformă decorată 
cu fireturi strălucitoare. Ferro îşi răsfrânse buza. După poziţie, se 
observa limpede. 

Nu aflase nimic. 

Crainicul bătu iar cu bastonul în pardoseală. 

— Acum va începe votarea! 

Se auzi un geamăt întretăiat, iar Ferro văzu că femeia pe care o 
împinsese într-o parte tocmai cădea la podea, leşinată. Cineva o 
trase de-acolo, făcându-i vânt cu o hârtie, iar mulțimea agitată se 
înghesui la loc. 

- În prima rundă, variantele se vor restrânge la trei! Fiecare 
candidat, în ordinea pământurilor şi a averilor pe care le are, va fi 
votat prin ridicarea mâinii! 

Jos, pe bănci, oamenii îmbrăcaţi somptuos nădușeau și tremurau 
ca înaintea unei bătălii. 

- Mai întâi! ţipă un funcţionar, cu glasul frânt, în timp ce 
consulta un registru enorm. Lord Brock! 

Sus, la galerie, oamenii se ștergeau pe față, mormăind și gâfâind 
ca și cum ar fi văzut moartea cu ochii. Poate că pentru unii așa și 
era. Peste tot trăsnea a îndoială, a emoție și teroare — atât de 
puternice, încât erau contagioase. Atât de puternice, încât până și 


Ferro, pe care o durea-n cot de rozalii și de votul lor afurisit, își 
simţi gura uscată, degetele furnicate de mâncărimi și inima bătându- 
i cu repeziciune. 

Crainicul se întoarse cu fața spre sală. 

- Primul candidat va fi Lordul Brock! Toţi acei membri ai 
Consiliului Deschis care doresc să-l voteze pe Lordul Brock ca 
următorul Înalt Rege al Uniunii sunt rugaţi să ridice... 

— Un moment, domnii mei! 


Glokta întoarse brusc capul, dar oasele gâtului i se înțepeniră la 
jumătate și fu nevoit să privească doar cu coada unui ochi înrourat. 
Nici n-ar fi avut de ce să se ostenească. Pot ghici și fără să mă uit cine 
vorbește. Bayaz se ridicase de pe scaun, iar acum zâmbea indulgent 
spre Consiliul Deschis. A ales perfect momentul. Drept răspuns, 
dinspre membrii consiliului izbucni un cor de strigăte indignate: 

— N-avem timp de întreruperi! 

- Lord Brock! Votez cu Brock! 

— O nouă dinastie! 

Zâmbetul lui Bayaz nici nu se clinti. 

— Dar dacă vechea dinastie ar putea să continue? Dacă am putea 
clădi un nou început, continuă el, uitându-se semnificativ peste 
chipurile colegilor săi din Consiliul Închis, păstrând tot ceea ce are 
bun guvernul nostru actual? Dacă există o cale de a vindeca vechile 
răni, în loc de a cauza altele noi? 

— Cum? se auziră câteva strigăte batjocoritoare. 

— În ce fel? 

Bayaz zâmbi și mai larg. 

— Fi bine, printr-un bastard de neam regal. 

Se auzi o exclamațţie colectivă. Lordul Brock sări de pe scaun. De 
parc-ar fi avut un arc sub fund. 

— Asta-i o insultă la adresa casei în care ne aflăm! Un scandal! O 
pată pe amintirea Regelui Guslav! 

Într-adevăr, acum nu mai arată doar ca o legumă băloasă, ci ca una 
care-i și libidinoasă. Alţi consilieri se ridicau la rândul lor, cu 
chipurile înroșite de indignare sau albe de furie, agitându-și pumnii 
şi scoțând strigăte furioase. Gradenele păreau să se clatine, scârțâind 


şi trosnind. La fel ca porcii din țarcurile de la abator, lacomi după orice 
zoaie li se aruncă. 

— Staţi! ţipă Arhilectorul, ridicându-și mâinile cu mănuși albe, 
într-un gest ce se voia liniștitor. O fi simțind o licărire de speranță în 
beznă, poate? Aşteptaţi, domnii mei! Nu pierdeţi nimic dacă 
ascultați! Vom scoate adevărul la lumină, chiar dacă este dureros! 
Nu trebuie să ne preocupe altceva decât adevărul! 

Glokta fu nevoit să-și muște gingiile, ca să nu izbucnească în râs. 
Da, desigur, Eminenta Voastră! Adevărul a fost întotdeauna singura 
dumneavoastră grijă! 

Rumoarea, însă, scădea treptat. Consilierii care se ridicaseră în 
picioare se așezau la loc, jenaţi. Obiceiul de a se supune Consiliului 
Închis nu dispare prea ușor. Dar, în fond, așa e cu toate obiceiurile. Mai 
ales cel al obedienţei. Întrebaţi-i doar pe câinii maică-mii. Oamenii 
stăteau jos din nou, bombănind, lăsându-l pe Bayaz să continue. 

- Poate că domniile voastre au auzit de Carmee dan Roth? 

Un val sonor din galeria de sus confirmă că numele nu era 
necunoscut. 

— A fost o mare favorită a regelui, când era mai tânăr. O foarte 
mare favorită. Atât de mare, încât a rămas grea cu copil. 

Alt torent de murmure, mai puternic. 

- Întotdeauna am avut o consideraţie sentimentală pentru 
Uniune. Întotdeauna am avut în vedere binele ei, în pofida 
mulțumirilor cam zgârcite care mi-au fost aduse. 

Și Bayaz își răsfrânse un moment buza spre membrii Consiliului 
Închis. 

- Așadar, când femeia a murit la naștere, l-am luat pe fiul 
nelegitim al regelui în grija mea. L-am plasat într-o familie nobilă, 
ca să fie crescut și educat bine, în caz că națiunea se va găsi, la un 
moment dat, fără moștenitor. Acum, faptele mele par într-adevăr 
prudente. 

— Minciuni! ţipă ascuţit cineva. Minciuni! 

Puţine voci, însă, i se alăturară - și numai pe un ton de 
curiozitate. 

— Un fiu natural? 

— Un bastard? 


— Carmee dan Roth, a spus? 

Au mai auzit povestea asta. Zvonuri, poate, dar familiare. Destul de 
familiare pentru a-i face să asculte. Pentru a-i face să judece dacă ar fi 
în interesul lor să-i dea crezare. 

Lordul Brock, însă, nu se lăsa convins. 

- O născocire sfruntată! Va fi nevoie de mai mult decât zvonuri și 
deducţii ca să conduci această Casă! Adu-ni-l pe acel bastard, dacă 
poţi, așa-zis Întâiule dintre Magi! Hai, fă o vrajă! 

— Nu e nevoie de nicio vrajă, rânji sarcastic Bayaz. Fiul regelui 
este deja cu noi, în încăpere. 

Exclamaţii consternate de la galerie, oftaturi de uimire din 
rândurile consilierilor, o tăcere năucită dinspre Consiliul Închis şi 
ajutoarele membrilor, toți urmărind cu privirile degetul lui Bayaz, 
care întinse mâna spre perete: 

— Nimeni altul decât colonelul Jezal dan Luthar! 

Spasmul începu în piciorul fără degete al lui Glokta, se repezi în 
sus prin coapsa distrusă, îi străbătu șira spinării, trepidând, din fese 
și până-n creștet, îi cutremură mutra ca pe o piftie furioasă, îi făcu 
cei câțiva dinți să clănțăne între gingiile știrbe, iar pleoapa să se 
zbată ca aripa unei muște. 

Ecourile ultimei declaraţii a lui Bayaz șușoteau prin sala în care 
se lăsase dintr-odată liniştea: 

— Luthar, Luthar, Luthar... 

Îti arde naibii de glumă. 


Chipurile palide ale consilierilor erau încremenite, cu ochii 
holbaţi de stupoare sau îngustați de mânie. Oamenii palizi din 
spatele mesei stăteau cu gurile căscate. Jezal dan Luthar, care-și 
plânsese singur de milă în timp ce Ferro îi cosea faţa. Jezal dan 
Luthar, acel ţucal de egoism, aroganță și vanitate plin de găuri. 
Jezal dan Luthar, pe care ea îl numise prințesa Uniunii, avea șanse 
ca până la sfârşitul zilei să fie rege. 

Ferro nu se mai putea abține. 

Îşi dădu capul pe spate şi tuşi, şi scrâșni, şi bolborosi amuzată. 
Ochii i se umplură de lacrimi, pieptul i se zguduia, iar genunchii-i 
tremurau. Se ţinea de balustrada balconului, icnea, gâfâia, îi 


curgeau balele. Ferro nu râdea prea des. Abia dacă-și mai amintea 
când o făcuse ultima oară. Dar... Jezal dan Luthar, rege? 
De râsul lumii. 


Sus, în galeria publică, cineva începuse să râdă. Un cloncănit 
colțuros, complet nepotrivit cu solemnitatea momentului. Dar 
primul impuls al lui Jezal, când își dădu seama că al lui era numele 
anunțat de Bayaz, când înţelese că pe el îl arăta degetul întins, fu 
acela de a i se alătura. Al doilea, cum toate fețele din spaţiul acela 
vast se întorseseră cât ai clipi spre el, fu imboldul de a vomita. 
Rezultatul fu o tuse dizgrațioasă, un zâmbet rușinat, o arsură 
neplăcută în fundul gurii și o paloare bruscă a feţei. 

— Eu... se pomeni el horcăind, dar fără a avea nici cea mai vagă 
idee cum să-și continue fraza. 

Ce cuvinte ar fi putut să-i fie de folos în asemenea momente? Nu 
putea decât să stea pe loc, lac de sudoare, tremurând în uniforma lui 
țţeapănă, pe când Bayaz continua cu glas răsunător, peste hohotele 
de sus: 

- Am aici declaraţia juruită a tatălui său adoptiv, atestând că tot 
ce spun e adevărat — dar are vreo importanţă? Adevărul se vede cu 
ochiul liber! 

Brațul i se repezi iar spre Jezal. 

— A câștigat un Turnir în faţa tuturor. M-a însoţit într-o călătorie 
plină de primejdii, fără să se plângă o clipă! A atacat podul de la 
Darmium, fără a se gândi un moment la propria lui siguranță! A 
salvat Adua de răscoală, fără să verse un strop de sânge! Virtutea și 
vitejia sa, înțelepciunea și altruismul său sunt bine cunoscute de 
toată lumea! Poate fi pus la îndoială faptul că în venele lui curge 
sângele regilor? 

Jezal clipi din ochi. Fapte disparate începeau să iasă la suprafața 
minţii lui mocirloase. Nu prea semăna cu fraţii săi. Tatăl lui îl 
tratase întotdeauna altfel. Toţi membrii familiei se uitau ciudat la el. 
Acum stătea cu gura căscată și constată că nu putea s-o închidă. 
Când îl văzuse pe Bayaz la Turnir, tatăl său se făcuse alb ca laptele, 
de parcă l-ar fi recunoscut. 

Așa făcuse — și nici măcar nu era tatăl lui Jezal. 


Când regele îl felicitase pentru victorie, îl confundase cu propriul 
său fiu. Acum se vedea limpede că nu fusese o greșeală atât de 
gogonată cum poate crezuse toată lumea. Bătrânul neghiob fusese 
mai aproape de adevăr decât oricine. Dintr-odată, totul avea sens, în 
chip îngrozitor. 

Era un bastard. Literalmente. 

Era fiul natural al unui rege. Mai mult, după cum începea să-și 
dea seama, încet și cu o spaimă crescândă, acum era considerat tot 
mai serios un posibil înlocuitor. 

— Domnii mei! strigă Bayaz peste rumoarea încrezătoare care se 
înteţea statornic de la o clipă la alta. Sunteţi uimiţi! E o realitate 
dificil de acceptat, înțeleg bine. Mai ales în zăpușeala sufocantă de- 
aici. 

Le făcu semn gărzilor de la ambele capete ale sălii. 

- Deschideţi porţile, vă rog, să respirăm și noi puţin aer! 

Ușile grele fură deschise, şi o boare ușoară adie în Rotonda 
Lorzilor. O adiere răcoritoare... şi încă ceva. Greu de recunoscut în 
primul moment, apoi devenind tot mai clar. Ceva asemănător cu 
zarva mulțimii de la Turnir. Se auzea încet, repetitiv și destul de 
înfricoşător. 

- Luthar!... Luthar!... Luthar!... 

Propriul lui nume, scandat iar și iar din nenumărate piepturi, de 
dincolo de zidurile Agriontului. Era inconfundabil. 

Bayaz zâmbi. 

- S-ar părea că oamenii din oraş și-au ales deja candidatul favorit. 

— Nu ei hotărăsc! mugi Brock, încă în picioare, dar începând abia 
acum să-și vină-n fire. Cum nici dumneata nu hotărăști! 

- Dar ar fi o nesocotință să nu ținem seama de părerea lor. 
Sprijinul oamenilor de rând nu poate fi trecut cu vederea ușor, în 
asemenea vremuri agitate. Dacă sunt dezamăgiţi, în actuala lor stare 
de spirit, cine știe ce-ar putea să se întâmple? Răzmeriță pe străzi, 
sau chiar mai rău? Cu siguranţă, niciunul dintre noi nu dorește așa 
ceva — ce zici, Lord Brock? 

Câţiva dintre consilieri se foiră nervoși pe bănci, aruncând priviri 
spre uşile deschise, șușotind cu vecinii. Dacă înainte atmosfera din 
Rotondă fusese confuză, acum domnea o aiureală totală. Dar 


îngrijorarea și surprinderea Consiliului Deschis erau o nimica toată 
pe lângă ale lui Jezal însuși. 


Fascinantă poveste, dar dacă-și imaginează că oamenii cei mai lacomi 
din Uniune îl vor crede pur și simplu pe cuvânt, lăsând să le scape 
coroana, a făcut o gafă năucitoare, indiferent dacă plebeii fac pe ei la 
auzul numelui lui Luthar sau nu. În rândul întâi, Lordul Isher se ridică 
pentru prima oară, maiestuos și magnific, cu nestematele lanțului 
ceremonial scânteind. lar acum încep obiecțiile furioase, negările 
scandalizate, cererile de pedeapsă. 

— Cred din toată inima, strigă Isher cu glas răsunător, că omul 
cunoscut ca fiind colonelul Jezal dan Luthar este nimeni altul decât 
fiul natural al recent decedatului Rege Guslav al Cincilea! 

Glokta se înecă. La fel, pare-se, și toți ceilalți din sală. 

- Şi că e cu atât mai potrivit pentru domnie, pe baza caracterului 
său exemplar și a numeroaselor lui izbânzi, atât în Uniune, cât și 
dincolo de hotarele ei! 

Încă un șuvoi de hohote hidoase se scurse de sus, dar Isher nu-l 
luă în seamă. 

- Votul meu, și voturile susținătorilor mei, sunt din toată inima 
pentru Luthar! 

Dacă se mai holbau mult, ochii lui Jezal riscau să alunece din 
orbite. Și cine-ar putea să-l învinuiască? Acum se ridicase în picioare 
și un membru al delegaţiei din Portul de Vest. 

— Aldermenii din Portul de Vest votează ca unul pentru Luthar! 
intonă el, cu accentul lui styrian. Fiu natural și moștenitor al Regelui 
Guslav al Cincilea! 

Cu câteva rânduri mai în spate, un om sări în picioare. Se uită 
scurt și cam nervos spre Glokta. Nimeni altul decât Lordul Ingelstad. 
Căcăţelu” mincinos, acum ce mai vrea? 

— Sunt pentru Luthar! zbieră el strident. 

- Și eu, pentru Luthar! 

Wetterlant, de sub ale cărui pleoape grele nu se vedea mai multă 
emoție decât în momentele când dăduse de mâncare la rațe. Oferte 
mai bune, mmm, domnilor? Sau ameninţări mai bune? Glokta aruncă o 
privire spre Bayaz. Acesta avea pe buze un zâmbet discret, în timp 


ce-i vedea pe alţii sărind de pe bănci ca să-și declare sprijinul pentru 
așa-zisul fiu natural al lui Guslav al Cincilea. Între timp, scandările 
mulțimilor din oraș continuau să se facă auzite: 

- Luthar...! Luthar...! Luthar...! 

Pe măsură ce efectul șocului se risipea, rotițele minţii lui Glokta 
începură să se învârtească. Deci, de-asta a trișat la turnir Întâiul dintre 
Magi în favoarea lui Luthar. De-asta l-a tinut aproape, atâta timp. De- 
asta i-a procurat o comandă atât de notabilă. Dacă-l prezenta pe vreun 
neica-nimeni ca fiu al regelui, ar fi fost alungat din cameră în hohote de 
râs. Dar Luthar, că-l iubeşti, că-l urăști, e unul de-ai noștri. E cunoscut, e 
familiar, e... acceptabil. ÎI privi pe Bayaz aproape cu admiraţie. Piese 
dintr-un joc de puzzle, pregătite cu răbdare ani la rând, puse calm la 
locurile lor sub ochii noștri, cărora nu ne vine să credem. Și nu putem 
face absolut nimic — poate doar să dansăm după cum ne cântă el? 

Sult se aplecă într-o parte, șuierând insistent în urechea lui 
Glokta: 

— Băiatul ăsta, Luthar, ce fel de om e? 

Glokta îl privi încruntat pe tânărul care stătea năucit lângă 
perete. În acel moment, arăta de parcă n-ai fi putut avea încredere 
în el nici măcar să-și controleze intestinele, necum o ţară întreagă. 
Totuși, cam la fel s-ar fi putut spune și despre regele nostru dinainte, și s- 
a achitat de îndatoriri admirabil. Îndatoririle lui de a şedea și a saliva, 
pe când noi conduceam țara în locul lui. 

— Înaintea călătoriei peste hotare, Eminenţa Voastră, era doar un 
tinerel nătâng, încrezut și fără șira spinării, cum greu ai mai găsi în 
toată ţara asta. Totuși, ultima oară când am vorbit cu el... 

— Perfect! 

- Dar, Eminenţa Voastră, nu se poate să nu vă daţi seama că toate 
acestea merg conform planurilor lui Bayaz... 

- De prostul ăla bătrân ne vom ocupa mai târziu. Am reținut 
sfatul. 

Și, fără a mai aștepta vreun răspuns, Sult se întoarse să-i 
şoptească ceva lui Marovia. Apoi, cei doi bătrâni se uitară spre 
Consiliul Deschis, dând din capete şi făcând semne spre oamenii pe 
care-i controlau. Și, în tot acel timp, Bayaz zâmbea. Așa cum ar 
zâmbi un inginer când mașinăria lui cea nouă merge pentru prima oară, 


întocmai cum a plănuit-o. Magul surprinse privirea lui Glokta şi dădu 
ușor din cap. Glokta nu putu decât să ridice din umeri, zâmbind la 
rândul lui. Mă întreb dacă s-ar putea să vină vremea când toţi ne vom 
dori să fi votat cu Brock. 

Acum, Marovia vorbea grăbit cu Hoff. Lordul Șambelan se 
încruntă, dădu din cap, se întoarse spre sală și-i făcu un semn 
crainicului, care bătu furios cu bastonul în pardoseală, ca să se facă 
liniște. 

- Domnii mei din Consiliul Deschis! mugi Hoff, după ce se lăsă o 
oarecare tăcere. Descoperirea unui fiu natural schimbă în mod clar 
caracterul acestei dezbateri! Se pare că soarta ne-a dăruit ocazia de 
a duce mai departe dinastia lui Arnault, fără alte îndoieli sau 
conflicte! 

Soarta ne-a dăruit? Mai degrabă aș crede că avem un binefăcător mai 
puţin dezinteresat... 

- Având în vedere aceste circumstanţe excepţionale, și puternicul 
sprijin exprimat deja de membrii acestei case, Consiliul Închis 
consideră că acum ar trebui să aibă loc un vot excepţional. Un 
singur vot, şi anume, dacă omul cunoscut până azi ca Jezal dan 
Luthar să fie declarat Înalt Rege al Uniunii! 

— Nu! răcni Brock, cu venele gâtului umflându-i-se. Protestez 
vehement! 

La fel de bine ar fi putut protesta și faţă de fluxul în creștere. 
Mâinile se repezeau deja în sus, într-un număr nemaivăzut. 
Aldermenii din Portul de Vest, susținătorii Lordului Isher, votanţii 
pe care Sult și Marovia îi cumpăraseră și-i forțaseră în favoarea lor. 
Glokta vedea acum mult mai mulți, oameni pe care-i crezuse 
nehotărâţi, sau situați ferm de partea unuia ori a altuia. Toţi îi 
acordă sprijinul lui Luthar, cu o iuțeală care sugerează clar un 
aranjament anterior. Bayaz stătea rezemat de spătar, cu braţele 
încrucișate pe piept, privind mâinile care se ridicau spre tavan. Deja 
devenea teribil de limpede că peste jumătate din sală era în favoarea 
lui. 

- Da! șuieră Arhilectorul, cu un zâmbet de triumf pe faţă. Da! 

Cei care nu ridicaseră mâinile, oameni devotați lui Brock, lui 
Barezin sau lui Heugen, se uitau în jur, buimăciţi și nu puţin 


îngroziți de graba cu care lumea părea să le fi trecut pe-alături. Ce 
repede le-a scăpat printre degete șansa de a acapara puterea... Și cine-ar 
putea să-i condamne? A fost o zi surprinzătoare pentru noi, toți. 

Lordul Brock făcu un ultim efort, împungând aerul cu un deget, 
spre Luthar, care continua să caște ochii lângă perete. 

- Ce dovadă aveţi că ăsta-i fiul cuiva anume, pe lângă cuvântul 
unui mincinos bătrân? întrebă el, arătându-l pe Bayaz. Ce dovadă, 
domnii mei? Cer dovada! 

Mormăieli furioase alergau în lungul băncilor, dar nimeni nu voia 
să iasă în evidenţă. A doua oară când Lordul Brock a stat în fața 
acestui Consiliu și a cerut dovezi, și a doua oară când nimănui nu i-a 
păsat. Ce dovezi ar putea să existe, la urma urmei? Un semn din naștere 
pe fundul lui Luthar, în formă de coroană? Dovezile sunt plictisitoare. 
Sunt irelevante. Oamenii preferă să li se ofere o minciună ușoară, decât 
un adevăr dificil, mai ales dacă minciuna le convine pentru scopurile lor. 
Și cei mai mulți dintre noi am prefera pe departe un rege fără prieteni și 
fără dușmani, decât unul care să aibă destui, și din unii, și din ceilalți. 
Cei mai mulți am prefera ca lucrurile să rămână așa cum sunt, decât să 
riște un viitor nesigur. 

Alte mâini se ridicau. Sprijinul lui Luthar se rostogolise prea 
departe ca să-l mai oprească vreun om. E ca un bolovan mare care se 
duce de-a dura pe o pantă. Nu îndrăznesc să-i stea-n cale, de teamă să 
nu-i facă terci. Așa că se adună-n urmă-i și-l împing și ei, sperând ca 
după ce trece să adune firimiturile. 

Brock se întoarse, cu o încruntătură de moarte, și porni valvârtej 
de-a lungul culoarului, ieșind din sală. Probabil sperase ca o mare 
parte din Consiliul Deschis să iasă odată cu el. Dar în privinţa asta, la 
fel ca-n multe altele pe ziua de azi, trebuie că-i amarnic de dezamăgit. 
Nu mai mult de o duzină dintre cei mai loiali partizani ai lui îl 
însoțeau în marșul singuratic, afară din Rotonda Lorzilor. Ceilalţi au 
mai multă minte. Lordul Isher schimbă o privire lungă cu Bayaz, apoi 
își ridică mâna palidă. Lorzii Barezin şi Heugen își priveau cea mai 
mare parte a susținătorilor bulucindu-se spre cauza tânărului 
impostor; se uitară unul la altul și se făcură mici pe locurile lor, 
păstrând o tăcere prudentă. Skald deschise gura să strige ceva, privi 
în jur, se gândi mai bine și, vizibil fără tragere de inimă, ridică 


mâna. 

Alte proteste n-au mai urmat. 

Regele Jezal Întâiul a fost urcat pe tron printr-un acord aproape 
unanim. 


Capcana 


Se aflau din nou pe Locurile-Nalte, iar Logen simțea în gâtlej 
aerul curat și rece, tăios și familiar. Marșul lor începuse ușurel, în 
timp ce străbăteau pădurea, urcând abia observat. Apoi, copacii se 
răriseră, iar cărarea îi dusese în susul unei văi, printre pajiști în 
pantă, presărate cu rogoz, grozamă și clipocitul multor pâraie 
şopotitoare. Acum, valea tot mai abruptă se îngustase ca un defileu 
strâns din ambele laturi de pereţi stâncoși și grohotișuri. Deasupra, 
pe cele două coaste ale strâmtorii, se înălțau două piscuri 
colțuroase. Dincolo de ele, contururile ceţoase ale munţilor — de un 
cenușiu tot mai deschis și mai deschis, se topeau în depărtare pe 
cerul noros și apăsător. 

Soarele se ridicase pe firmament şi avea gânduri serioase, 
înfierbântând aerul și strălucind orbitor drept în ochi. Toţi erau 
obosiţi de-atâta urcat, și îngrijoraţi, uitându-se mereu în urmă, după 
Bethod. Patru sute de carli, poate, și tot atâția oameni ai dealurilor, 
cu chipurile vopsite, toți răspândiţi într-o coloană lungă, suduind și 
scuipând, cu cizmele scrâşnind și alunecând pe noroiul uscat și 
pietrele desprinse. Fiica lui Crummock se canonea în faţa lui Logen, 
îndoită de mijloc sub greutatea ciocanului uriaș al tatălui său, cu 
chipul încadrat de părul năclăit de sudoare. Propria fiică a lui Logen 
ar fi fost mai mare decât ea, de-acum. Dacă nu era ucisă de shanka, 
împreună cu mama și frații ei. Acest gând îi dădea lui Logen o 
senzaţie de gol, de vinovăţie. O senzaţie neplăcută. 

— Vrei să te ajut cu barosul ăla, fato? 

- Nu vreau naibii nimic! ţipă fata la el, după care lăsă ciocanul 
jos de pe umăr, pentru a începe să-l târască de coadă în susul pantei, 
cu fierul săltând și lăsând o dâră pe pământul pietros. 

Îl privea încruntată tot timpul, iar Logen clipi din ochi. Se părea 
că fabulosul său succes la femei era valabil și pentru cele de zece 
ani. 

Crummock se apropie din spate, cu salba de falange legănându-i- 


se la gât. 

- Sălbăticuţă, hai? Tre’ să fii nemilos, ca să faci parte din familia 
mea! 

Se aplecă spre el, făcându-i cu ochiul. 

- Iar ea-i cea mai nemiloasă din toţi, jăvruţa asta. Cinstit îţi spui, 
e favorita mea, clătină el din cap, privind-o cum trăgea după ea 
ciocanul. Într-o zi, o să fie o nevastă ca toți dracii pentru cine ştie ce 
nenorocit amărât. Am ajuns, în caz că te-ntrebai. 

- Hm? privi Logen de jur-împrejur, încruntat, ștergându-și 
sudoarea de pe faţă. Unde-i... 

În clipa următoare, înţelese. Fortăreaţa lui Crummock, dacă se 
putea numi astfel, era chiar în faţa lor. 

Valea nu avea mai mult de o sută de pași între un perete și 
celălalt, iar de-a latul fusese construit un zid. Un zid vechi și 
neregulat, din pietre colțuroase, atât de plin de crăpături, acoperit 
cu plante agățătoare, rugi spinoși și smocuri de iarbă, încât părea a 
se confunda cu munţii. Nu era mult mai abrupt decât pereţii văii și 
avea o înălțime cam cât trei oameni urcați unul pe umerii altuia, iar 
pe ici, pe colo, părea gata să se dărâme de la sine. În mijloc avea o 
poartă de scânduri scorojite şi cenușii, pline de licheni, reușind să 
arate în acelaşi timp și uscate, și putrede. 

Într-o latură a zidului se înălța un turn, clădit lângă versant. Sau, 
mai bine zis, era o coloană naturală uriașă ce ieșea din stâncă, 
având în jur niște pietre zidite cu mortar pentru a forma o platformă 
lată ce domina zidul. Logen se uită la Copoi, care urca greoi, iar 
acesta miji ochii spre zid, de parcă nu i-ar fi venit să creadă ce 
vedea. 

— Asta e? mârâi Dow, venind lângă ei, cu buza răsfrântă. 

Într-o parte, chiar sub turn, câţiva copaci prinseseră rădăcini, cu 
cel puţin cincizeci de ani în urmă. Acum erau mai înalți decât zidul. 
Oricine s-ar fi putut căţăra în ei cu ușurință, pentru a trece înăuntru 
fără niciun efort. 

Tul se uita lung la așa-zisa fortăreață. 

- O fortificație în munţi, așa ai zis. 

- Un fel de... fortificaţie, completă Crummock cu un gest larg. 
Noi, delenii, nu ne-am priceput niciodată prea mult la construit și 


alte alea. La ce vă așteptați? La zece turle de marmură și o sală mai 
mare decât aia a lui Skarling? 

- Mă aşteptam la un zid măcar pe jumătate cumsecade, cel puţin, 
mormăi Dow. 

- Ei! Ziduri? Am auzit că ești rece ca zăpada și fierbinte ca 
pișatu', Dow cel Negru, și acum vrei ziduri după care să stai pitit? 

- Suntem de zece ori mai puţini, dacă apare Bethod, băi, căcănar 
nebun! Al dracu” de-adevărat că vreau un zid, și ne-ai zis c-o să fie 
unu’! 

- Dæ’ ai zis-o chiar tu, prietene, răspunse Crummock, vorbind 
încet și rar, ca și cum i-ar fi explicat ceva unui copil și bătându-se cu 
un deget la tâmplă. Sunt nebun! Nebun ca un sac cu bufnițe, și toată 
lumea o zice! Nu țiu minte nici cum îi cheamă pe copiii mei. Cine să 
știe cum cred eu c-arată un zid? Nici nu știu ce zic când vorbesc de 
mine, cel mai ades, și tu eşti așa de prost să m-asculți? Atunci, 
înseamnă că și voi sunteți ţicniţi! 

Logen se frecă la rădăcina nasului, scoțând un geamăt. Carlii 
Copoiului se adunau și ei în apropiere, uitându-se la grămada de 
pietre pline de mușchi și bombănind între ei, departe de a fi 
încântați. Logen nu prea putea să-i condamne. Făcuseră atâta drum, 
prin arșiță, numai ca să găsească la capăt șandramaua aia. Dar nu 
mai aveau ce face, din câte-și putea da el seama. 

— E cam târziu ca să construim unul mai bun, mormăi. Va trebui 
să ne descurcăm cu ce-avem. 

- Așa-așa, Sângerosule-Nouă, n-ai nevoie de niciun zid și-o știi 
foarte bine! îl bătu Crummock pe braţ cu mâna sa cărnoasă. Tu n-ai 
cum să mori! Eşti iubit de lună, noul meu prieten de soi ales, mai 
presus de toți ăilalți! Nu poţi să mori, când luna te veghează! N-ai 
cum... 

- Mai taci, i-o reteză Logen. 

Abătuţi, porniră iar în sus, spre poartă. Crummock scoase un 
strigăt, și vechile uși se deschiseră scârțâind. Îndărătul lor stăteau 
doi deleni bănuitori, privindu-i când intrară. Urcară pe o rampă 
abruptă, tăiată în piatră, bodogănind obosiţi, pentru a ajunge pe un 
loc neted aflat mai sus. O șa între două steiuri, să tot fi avut vreo 
sută de pași lăţime și două sute lungime, înconjurată de pereţi 


stâncoși verticali. Pe margini erau risipite câteva barăci și hambare 
de lemn, toate înverzite de mușchi bătrân, și o clădire de piatră cam 
dărăpănată, lipită de stânci, cu fum ieșind printr-un horn pătrat. 
Alături, o scară îngustă era tăiată în peretele strâmtorii, urcând spre 
platforma din vârful turnului. 

— N-avem unde să fugim, murmură Logen, dacă se-mpute treaba. 

Crummock nu făcu decât să rânjească și mai larg. 

- Sigur că nu. Ăsta-i tot rostu’, nu? Bethod o să creadă că ne-a 
luat ca din oală. 

- Aşa o să ne și ia, mârâi Copoiul. 

- Mda, da’ atunci prietenii voştri au să-l ia pe la spate, și-o să 
aibă parte de mama și de tata tuturor şocurilor, este? Aproape c-o să 
merite să-i vedem mutra la nemernicu' ăla mâncător de căcat! 

Logen își adună saliva și scuipă pe pământul pietros. 

- Mă-ntreb ce mutre o să avem noi atunci... Leşinate şi ca niște 
hoituri, aş zice. 

O turmă de oi lățoase se înghesuiau într-un ocol, privind în jur cu 
ochi mari și behăind. Îngrădite şi neajutorate, iar Logen știa prea 
bine cum se simțeau. Din fort, unde terenul era mult mai înalt, zidul 
nici nu mai arăta ca un zid. Dacă aveai picioare lungi, puteai să 
pășeşti direct pe pasarelă, lângă acel așa-zis parapet şubred și 
năpădit de mușchi. 

- Nu-ţi frământa degeaba frumoasa minte, Sângerosule-Nouă, 
râse Crummock. Fortăreața mea putea fi clădită mai bine, de acord, 
da” terenu-i cu noi, și munții, şi luna, toate zâmbind când ne văd 
cutezanța. Ăsta-i un loc tare, cu o istorie la fel de tare. Nu știi 
povestea lui Laffa cel Viteaz? 

- N-aş putea spune că da. 

Logen nu era complet sigur că dorea s-o audă tocmai atunci, dar 
se obișnuise de mult să nu capete ce voia. 

- Laffa a fost un mare bandit, căpetenie a delenilor, cu mult timp 
în urmă. Ani întregi au hărțuit toate clanurile din jur, el și fraţii lui. 
Într-o vară fierbinte, clanurile s-au săturat, așa că s-au unit şi au 
pornit să-l caute prin munţi. Și s-a baricadat aici. Chiar aici, în 
fortăreața asta, a fost ultimul popas. Laffa cu fraţii lui și toți ai lor. 

- Și ce s-a-ntâmplat? întrebă Copoiul. 


- I-au omorât pe toţi, le-au tăiat capetele, le-au pus într-un sac și- 
au vârât sacul în groapa unde se căcau, zâmbi radios Crummock. 
Cred că de-aia i-au și zis ultima redută, hmm? 

— Şi asta-i tot? Toată povestea? 

- E tot ce știu eu, da’ nu-s sigur ce altceva ar mai putea să fie. 
Cam ăsta a fost sfârșitul lui Laffa, aş zice. 

- Mulţumim pentru încurajare. 

- Cu plăcere, cu plăcere! Mai am și alte povești, dacă mai vreţi! 

— Nu, nu, mie mi-a fost de-ajuns, refuză Logen, întorcându-se ca 
să se îndepărteze, împreună cu Copoiul. O să-mi poți spune mai 
multe, după ce învingem! 

- Ha, ha, Sângerosule-Nouă! strigă Crummock după el. Asta o să 
fie o poveste în toată regula, nu? Pe mine nu mă duci! Eşti la fel ca 
mine, iubit de lună! Cel mai tare luptăm când avem muntele-n spate 
și nicio ieșire! Zi că nu-i așa! Ce ne mai place, când n-avem încotro! 

— A, da... murmură Logen pentru sine, în timp ce mergea spre 
poartă. Nimic nu-i mai grozav decât să n-ai încotro s-o iei. 


Copoiul stătea la baza zidului, privind în sus spre el și 
întrebându-se ce să facă pentru a avea o șansă de a încheia 
săptămâna în viață, el și ceilalți. 

- Ar fi bine să dăm jos toată iarba și plantele astea, spuse el. Va fi 
mult mai greu de urcat. 

Tul ridică o sprânceană. 

- Eşti sigur că nu astea-l ţin la un loc? 

Ursuzul trase de o viţă, care fu urmată de o ploaie de mortar 
uscat. 

— S-ar putea să ai dreptate, oftă Copoiul. Atunci, tăiem cât putem, 
mm? N-ar strica să lucrăm puţin și în vârf. Să avem niște grămezi de 
pietre după care să ne-ascundem, când va-ncepe Bethod să tragă cu 
săgeți în noi. 

- Așa facem, încuviință Tul. Şi am mai putea să săpăm un șanț 
aici, în faţă, ca să le fie mai greu să se-apropie. 

- Și pe urmă, închidem poarta, o batem în cuie și îngrămădim 
lângă ea un morman de pietre, pe dinăuntru. 

- Ne va fi greu să ieşim, replică Tul. 


Logen pufni. 

- Nu ieşitul o să fie problema cea mai importantă, aș zice. 

— Aici ai dreptate, râse Crummock, apropiindu-se agale, cu pipa 
aprinsă în pumnul său gras. De flăcăii lui Bethod ar trebui să avem 
grijă să nu intre. 

- Peticirea zidurilor ăstora ar fi un bun început, ca să fiu și eu 
mai liniștit, spuse Copoiul, arătând apoi spre copacii crescuţi până 
mai sus de zid. Pe ăștia trebuie să-i tăiem, îi facem surcele, luăm 
niște pietre, facem mortar și tot ce-o mai fi nevoie. Crummock, 
oamenii tăi sunt în stare de-așa ceva? Aveţi unelte? 

Crummock pufăi din pipă, privindu-l pe Copoi lung, încruntat, 
apoi suflă fumul maroniu. 

— S-ar putea, da’ n-am de gând să primesc ordine de la unv’ ca 
tine, Copoiule. Luna-mi cunoaște talentele, și mă pricep la omorât, 
nu la zidărit. 

Ursuzul își dădu ochii peste cap. 

— Și ordinele de la cine le primeşti? vru să ştie Logen. 

- De la tine, Sângerosule-Nouă, nu de la altu”! Luna te iubește, eu 
iubesc luna, iar tu ești omul potrivit pentru... 

- Atunci, adună-ţi oamenii și treceţi naibii la tăiat lemne și piatră. 
M-am săturat de toate palavrele tale. 

Cu o mutră acră, Crummock își scutură scrumul, lovind pipa de 
zid. 

- N-aveţi niciun haz, măi, băieţi, numai griji vă faceţi și alta nu. 
Trebuie să vedeţi și partea bună. Tot ce se poate întâmpla mai rău e 
ca Bethod să nu se-arate! 

— Asta-i cel mai rău? se holbă la el Copoiul. Eşti sigur? Şi dacă 
Bethod vine și carlii lui îți dărâmă zidul ca pe-o grămadă de bălegar 
și ne omoară pân-la unu’? 

Fruntea lui Crummock se încreţi. Privi încruntat în pământ. Miji 
ochii spre nori. 

- Adevărat, consimţi el, zâmbind. Aia-i cel mai rău. Ai o minte 
ageră, băiete. 

Copoiul oftă prelung, cu privirea spre vale. N-o fi fost zidul așa 
cum speraseră, dar poziția avea avantajele ei. Să urci panta aia 
abruptă împotriva unui grup de oameni duri, aflaţi mai sus și care 


nu mai aveau nimic de pierdut, gata să te omoare şi mai mult decât 
capabili s-o facă. Așa ceva n-ar fi fost o joacă pentru nimeni. 

— Acolo, jos, e greu să te organizezi, remarcă Logen, parcă 
citindu-i gândurile Copoiului. Mai ales când plouă cu săgeți peste 
tine și n-ai unde să te ascunzi. Cam greu ca să mai conteze 
numerele. Nu mi-ar prea plăcea să-ncerc o figură ca asta. Dacă vin, 
cum o să facem? 

- Socot c-o să ne-mpărțim în trei grupuri, arătă Copoiul cu capul 
spre turn. Eu merg acolo, sus, cu cincizeci din ăi mai buni arcași. E 
un loc bun ca să tragă. Sus și ferit, cu vedere în fața zidului. 

- Mhm, făcu Ursuzul. 

- Poate nişte băieți mai voinici o s-arunce și câteva pietroaie. 

- Un pietroi pot s-arunc şi eu, spuse Tul. 

- Merge. Pe urmă, flăcăii noștri de pe zid vor fi gata să-i ia în 
luptă corp la corp, dacă se ajunge acolo. Ăsta cred c-o să fie grupu’ 
tău, Logen. Dow, Fior și Tichie Roșie pot să-ți fie ajutoare. 

Logen dădu din cap, fără să se arate deloc încântat. 

— Mda, în regulă. 

— Apoi, Crummock sus, în spate, cu delenii lui, vor fi gata să 
atace, dacă răzbesc prin poartă. Și dacă rezistăm mai mult de-o zi, 
poate scăpăm cu bine. Delenii pe zid, Logen și ceilalți în spate. 

- Grozav plan, pentr-un omuleţ ca tine! îl bătu Crummock pe 
umăr cu mâna lui uriașă, gata-gata să-l trântească pe burtă. De 
parcă luna ţi l-ar fi spus, când dormeai! O vorbuliță n-aş schimba 
din el! adăugă, trântindu-şi pumnul cărnos în palmă. Tare-mi mai 
place un atac ca lumea! Nădăjduiesc că sudicii n-o să vină, ca să lase 
mai mulți pentru noi, ăștilalți. Uite-acum aș vrea să m-arunc în 
luptă! 

- Bravo ţie, mormăi Copoiul. Poate-ţi găsim vreo râpă, să te- 
arunci în ea. 

Miji ochii spre soare, uitându-se din nou la zidul în care le 
stăteau toate speranțele. N-ar fi încercat să-l escaladeze, pe partea 
din afară, dar nu era nici pe departe atât de înalt, gros și rezistent pe 
cât i-ar fi convenit. Oricum, lucrurile nu-s întotdeauna așa cum ai 
vrea, vorba lui Treicopaci. Măcar o dată, însă, n-ar fi stricat. 

- Capcana-i gata, declară Crummock, rânjind cu privirea spre 


vale. 
Copoiul dădu din cap. 
— Singura întrebare e: cine-o să cadă-n capcană. Bethod sau noi? 


În întunericul nopții, Logen mergea printre focuri. În jurul unora 
stăteau grupaţi carli, bând berea lui Crummock, fumându-i chagga și 
spunându-și istorioare amuzante. Lângă altele se așezaseră oameni 
ai dealurilor, arătând ca niște lupi în lumina schimbătoare, cu 
blănurile lor aspre, părul încâlcit și feţele vopsite. Undeva, unul 
cânta. Cântece ciudate, într-o limbă ciudată, cu ţipete și triluri ca 
ale animalelor și păsărilor din pădure, înălțându-se şi coborând ca 
piscurile și văile. Logen trebuia să recunoască: fumase și el, și băuse, 
pentru prima oară după mult timp. Simţea că toate erau mai calde. 
Focurile, şi oamenii, până și vântul rece. Își croia drum prin beznă, 
căutând focul unde stăteau Copoiul și ceilalți, fără să aibă habar 
încotro era. Se rătăcise, și nu doar într-un singur sens. 

— Câţi oameni ai ucis, tati? 

Asta trebuia să fie fiica lui Crummock. Prin tabăra aceea nu erau 
prea multe voci ascuţite, din păcate. Logen distingea în întuneric 
silueta uriașă a căpeteniei, cu cei trei copii ai săi așezați alături și 
armele imense rezemate la îndemână. 

— A, am omorât o legiune-ntreagă, Isern, răsună glasul gros al lui 
Crummock, în timp ce Logen se apropia. Nici nu mai țiu minte câți. 
N-o fi tatăl vostru mereu cu minţile acasă, da-i un dușman de 
moarte pentru mulți. Unu' din ăi mai răi. O să vedeţi voi cu ochii 
voştri, de-aproape, când o să vie Bethod şi ăi de-l ling în cur. 

Ridică privirea și-l văzu pe Logen apropiindu-se prin noapte. 

— Îs gata să jur, şi nu mă-ndoiesc că și Bethod ar jura cu mine, că- 
n tot Nordu-i doar un singur ticălos mai al dracu”, și mai sângeros, și 
mai greu de-nvins ca tatăl vostru. 

— Și cine-i ăla? se interesă băiatul cu scutul. 

Logen simți un gol în suflet, când Crummock ridică degetul spre 
el. 

— Păi, uite ăsta de colo. Sângerosul-Nouă. 

Fata se uită încruntată la Logen. 

— Un fleac. Poţi să-l baţi, tati! 


- Pe toți morţii, nu eu! Nici să n-o zici, fată, că fac o baltă de 
pișat mare cât să te-neci tu-n ea! 

— Nu pare cine știe ce. 

- Şi asta-i o lecţie pentru voi, toţi trei. Să nu pari cine știe ce, să 
nu arăţi prea grozav, să nu zici prea multe, ăsta-i primu” pas ca să fii 
periculos, nu, Nouădegete? Și pe urmă, când îl lași pe nenorocit să 
plece, i-un șoc de două ori mai mare pentru diavolu' care s-o nimeri. 
Şocu' şi uimirea, frumuseţile mele mici, și iuțeala de mână, și lipsa 
de îndurare. Astea-s treburile care fac din tine un ucigaș. Mărimea, 
puterea și glasu’ de tunet îs și ele-n regulă, da’ nimica nu se 
compară cu iuţeala aia ucigașă, monstruoasă şi nemiloasă - mm, 
Sângerosule-Nouă? 

Era o lecţie dură pentru copii, dar și Logen o învățase de mic, de 
la tatăl lui, și-n atâţia ani n-o uitase o clipă. 

- E un adevăr trist. Cel ce loveşte primul adesea loveşte și 
ultimul. 

- Ba bine că nu! strigă Crummock, plesnindu-se pe coapsă. Bine 
zis! Da'-i un adevăr vesel, nu trist. Îl mai ţineţi minte pe bătrânuw 
Wilum, nu, copiii mei? 

— Tunetu! i-a venit de hac! strigă băiatul cu scutul. Într-o furtună, 
sus pe Locurile-Nalte! 

- Așa e! Stătea și el acolo, și-odată un zgomot de parcă se năruia 
lumea şi-un fulger orbitor ca soarele, și Wilum mort ca cizmele 
mele. 

- I-au luat foc cracii! râse fata. 

- Chiar așa, Isern. Ai văzut ce repede-a murit, ce şocat a fost, ce 
nemilos s-a arătat trăsnetu'?... 

Ochii lui Crummock se abătură spre Logen. 

- Așa s-ar întâmpla și dacă v-aţi pune de-a curmezișu' omului de 
colo. O vorbă urâtă să-i zici, și-ntr-o clipă... 

Bătu din palme, cu un pocnet sonor, făcându-i pe cei trei copii să 
tresară. 

— ... te-a trimis 'napoi în țărână. Mai iute decât l-a ucis ceru pe 
Wilum, și nu cu mai multă părere de rău. Viaţa voastră atârnă de un 
fir în fiece clipă cât staţi la doi pași de afurisitul ăsta care-arată de 
parcă n-ar fi nimica de capu” lui, nu-i așa, Sângerosule-Nouă? 


- Păi... murmură evaziv Logen, căruia nu-i prea plăcea discuţia. 

- Și-atuncea, câți oameni ai omorât? strigă la el fata, ridicând 
sfidător bărbia. 

Crummock râse, ciufulindu-i părul. 

— Numerele nu-s făcute ca să conteze prea mult, Isern! E regele 
ucigașilor! Nu se află om mai ucigător, nicăieri sub lună. 

— Și cu Temutu' cum e? vru să știe băiatul cu sabia. 

- Oooo, gânguri Crummock, cu un zâmbet lat cât toată fața. Ăla 
nu-i om, Scofen. E altceva. Da' mă-ntreb... Fenris Temutul și 
Sângerosul-Nouă, porniţi să se omoare între ei? continuă el, 
frecându-și palmele. Uite, asta-i o tărăşenie pe care mi-ar plăcea s-o 
văd. Asta-i lucrul peste care i-ar plăcea lunii să strălucească. 

Ochii i se ridicară spre cer, iar Logen îi urmări direcţia privirii. 
Luna stătea pe boltă, mare și albă, strălucitoare ca un foc nou. 


Bătrâni nesuferiți 


Ferestrele înalte stăteau deschise, lăsând o briză milostivă să sufle 
prin salonul spațios, pentru a aplica din când în când sărutări 
înviorătoare pe chipul transpirat al lui Jezal, făcând și tapiseriile 
vechi şi vaste să fâlfâie și să foșnească. În salonul acela, toate erau 
peste măsură de mari -— ușile ca niște guri de peşteră depășeau de 
trei ori înălțimea unui om, iar tavanul, zugrăvit cu imagini ale 
popoarelor lumii plecându-se în faţa unui soare enorm, se afla la o 
înălțime de două ori cât a ușilor. Pânzele imense de pe pereţi 
reprezentau personaje în mărime naturală, în diverse posturi 
maiestuoase, ale căror expresii războinice îi provocau lui Jezal 
şocuri incomode ori de câte ori întorcea capul. 

Părea un spațiu pentru oameni mari, pentru oameni înţelepţi, 
pentru eroi de epopee sau ticăloși puternici. Un loc al giganţilor. 
Jezal se simţea ca un nătărău mărunt, neînsemnat și fără minte. 

- Braţul domniei voastre, dacă binevoiţi, Maiestate, murmură 
unul dintre croitori, reușind să-i dea lui Jezal ordine în timp ce 
rămânea zdrobitor de slugarnic. 

— Da, desigur... scuze... 

Jezal ridică braţul puţin mai sus, înjurând în sinea lui că iar își 
prezentase scuze. Acum era rege, după cum îi spunea încontinuu 
Bayaz. Dacă-l îmbrâncea pe vreunul dintre croitori pe fereastră, n-ar 
fi fost necesară nicio scuză. Probabil omul i-ar fi mulțumit cu 
efuziune pentru atenția acordată, în timp ce se prăvălea spre 
pământ. Așa, însă, croitorul afișă doar un zâmbet înlemnit, 
desfășurându-și calm panglica de măsurat. Colegul lui stătea 
ghemuit, făcând ceva asemănător prin jurul picioarelor lui Jezal. Al 
treilea nota meticulos toate observaţiile într-un registru cu coperte 
marmorate. 

Jezal trase prelung aer în piept, uitându-se încruntat în oglindă. 
De acolo îl privea un tânăr idiot și nesigur pe sine, cu o cicatrice pe 
bărbie, drapat în fâșii de material sclipitor, de parcă ar fi fost o 


momâie de croitorie. Arăta și se simţea, cu siguranță, mai degrabă 
ca un bufon decât ca un rege. Arăta ca o glumă și, fără îndoială, ar fi 
râs, dacă poanta cea ridicolă n-ar fi fost el însuși. 

- Poate ceva după moda ospriană, atunci? 

Bijutierul Regal puse încă o aiureală de lemn pe capul lui Jezal și 
examină rezultatele. Era departe de-a fi un progres. Drăcovenia 
arăta cam ca un candelabru întors cu susu-n jos. 

— Nu, nu! se răsti Bayaz, cam iritat. Mult prea împodobită, mult 
prea iscusită, mult prea mare. Abia dac-o să se poată ţine pe 
picioare, cu blestemăţia asta! Trebuie să fie respectabilă, ușoară. 
Ceva cu care un om să poată lupta! 

Bijutierul Regal clipi din ochi. 

— O să lupte cu coroana pe cap? 

- Nu, dobitocule! Dar trebuie să arate ca și cum ar putea s-o facă! 

Bayaz veni în spatele lui Jezal, îi smulse de pe cap parascovenia 
de lemn şi o azvârli cu zgomot pe pardoseala lustruită. Apoi, îl 
apucă pe Jezal de braţe și privi, peste umărul lui, imaginea din 
oglindă. 

— Ăsta-i un rege războinic în cea mai aleasă tradiţie! Moştenitorul 
natural al Regatului lui Harod cel Mare! Un luptător fără pereche, 
care a rănit şi a fost rănit, care a condus oștiri la victorie, care a ucis 
oameni cu zecile! 

— Cu zecile...? murmură Jezal, nesigur. 

Bayaz nu-l luă în seamă. 

- Un om care se simte la fel de bine în șa și cu sabia-n mână, ca și 
pe tron, cu sceptrul! Coroana lui trebuie să fie potrivită cu armura. 
Trebuie să meargă cu armele. Cu oţelul. Acum înţelegi? 

Bijutierul dădu din cap, încet. 

— Cred că da, stăpâne. 

- Bun. Și încă un lucru. 

- Domnul nu trebuie decât să-l numească. 

— Să-i pui un diamant cu curv’ mare. 

Umil, bijutierul înclină capul. 

- E de la sine înțeles. 

- Şi acum, afară. Afară, toată lumea! Maiestatea Sa trebuie să 
rezolve probleme de stat. 


Registrul se închise, panglicile se strânseră într-o clipă, fâşiile de 
material fură date la o parte. Croitorii și Bijutierul Regal se retraseră 
de-a-ndăratelea spre ușă, ieșind cu plecăciuni și murmure servile, 
după care ușile enorme, cu incrustaţii aurii, se închiseră fără 
zgomot. Jezal se abținu cu greu să-i însoțească. Tot uita că de-acum 
el era Maiestatea Sa. 

- Am treburi de făcut? întrebă, întorcându-se de la oglindă și 
dându-și toată silința să vorbească firesc, cu un aer de stăpân. 

Bayaz îl conduse pe holul mare de-afară, care avea pereţii 
acoperiți cu hărţi ale Uniunii desenate cu multă măiestrie. 

— Ai treabă cu Consiliul tău Închis. 

Jezal înghiţi în sec. Simpla denumire a instituţiei îl intimida. Să 
stai în camere de marmură, să ți se ia măsurile pentru haine noi, să 
ți se spună Maiestatea Voastră, toate acestea îl zăpăceau de cap, dar 
nu necesitau eforturi prea mari din partea lui. Acum, i se cerea să ia 
loc chiar în inima guvernului. Jezal dan Luthar, cândva vestit în 
lung și-n lat pentru neștiința lui monumentală, avea să împartă 
aceeaşi încăpere cu cei mai puternici doisprezece oameni din 
Uniune. Aveau să aștepte din partea sa decizii care afectau mii de 
vieţi. I se cerea să fie de capul lui în arena politicii, a legii și a 
diplomaţiei, când singurele lui domenii adevărate de competenţă 
erau scrima, băutura și femeile — și era nevoit să consimtă că, în 
ultima privință cel puţin, nu părea chiar atât de expert pe cât se 
socotise odinioară. 

- Consiliul Închis? întrebă el, cu un glas mai degrabă feminin 
decât regesc, și fu nevoit să și-l dreagă. Este vreo problemă 
importantă anume? continuă, într-un  mormăit gros și 
neconvingător. 

— Azi a sosit o veste năucitoare din Nord. 

— Așa...? 

- Mă tem că Lordul Mareșal Burr a murit. Armata are nevoie de 
un comandant nou. Discuţia o să dureze, probabil, câteva ore bune. 
Pe-aici, Maiestate. 

— Ore? murmură Jezal, bocănind cu ghetele în josul unei scări 
late de marmură. 

Câteva ore în compania Consiliului Închis. Își frecă palmele una 


de alta, nervos. 

Bayaz părea să-i ghicească gândurile. 

- Nu aveţi de ce vă teme de lupii ăia bătrâni. Sunteţi stăpânul lor, 
orice-ar vrea ei să creadă. Îi puteţi înlocui oricând, sau îi puteți 
pune-n fiare, la o adică, dacă așa doriți. S-ar putea să fi uitat. N-ar 
strica să li se aducă aminte, la momentul potrivit. 

leşiră printr-o poartă înaltă, flancată de Cavaleri ai Corpului, cu 
coifurile la subsuoară, dar păstrându-și chipurile atât de inexpresive, 
încât parcă ar fi avut vizierele coborâte. Afară se întindea o grădină 
mare, mărginită pe toate cele patru laturi de o colonadă umbroasă, 
ai cărei stâlpi de marmură albă erau sculptați în formă de copaci 
înfrunziți. Din fântânile arteziene susura apă, scânteind în lumina 
soarelui. Două păsări portocalii enorme, cu picioarele subțiri ca 
niște rămurele lungi, se plimbau pline de importanţă pe un gazon 
tuns impecabil. Îl priviră cu trufie pe Jezal, în lungul ciocurilor 
arcuite, pe când trecea prin apropiere, la fel de convinse ca el, fără 
îndoială, că nu era decât un impostor nerușinat. 

Jezal se uita la florile viu colorate, la verdeaţa sclipitoare şi la 
frumoasele statui. Se uita la zidurile străvechi, năpădite de plante 
agăţătoare roșii, albe și verzi. Chiar era cu putință ca toate acestea 
să-i aparţină lui? Toate acestea, şi întregul Agriont, pe deasupra? 
Pășea acum pe urmele marilor regi din vechime? Ale lui Harod, 
Casamir și Arnault? I se împotmolea mintea. Fu nevoit să clipească, 
scuturând din cap, aşa cum mai făcuse deja de-o sută de ori în ziua 
aceea, numai ca să nu cadă de pe picioare. Nu era acelaşi om din 
urmă cu o săptămână? Îşi frecă barba, ca pentru a se convinge, și 
simţi cicatricea de dedesubt. Același om care fusese udat de ploaie 
pe câmpia întinsă, care fusese rănit printre pietre, care mâncase 
carne de cal friptă doar pe jumătate, ba chiar cu bucurie? 

Îşi drese glasul. 

— Aș dori foarte mult... nu știu dacă ar fi posibil... să vorbesc cu 
tatăl meu? 

- Tatăl domniei voastre a murit. 

Jezal se ocărî în sinea lui. 

— Sigur că da, voiam să zic... cu omul pe care l-am crezut tatăl 
meu. 


- Și ce credeţi că v-ar spune? Că a luat o hotărâre greșită? Că 
avea datorii? Că a primit bani de la mine în schimbul creșterii 
domniei voastre? 

- A primit bani...? murmură Jezal, simțindu-se mai singur ca 
oricând. 

- Familiile rareori adoptă orfani din mărinimie, chiar și acelea cu 
maniere elegante. Datoriile au fost achitate, și chiar mai mult decât 
atât. Am lăsat instrucțiuni să luaţi lecţii de scrimă imediat ce puteaţi 
ține în mână o lamă de oțel. Să primiți un post în Garda Regelui și 
să fiți încurajat să participaţi la Turnirul de vară. Să fiți cât mai bine 
pregătit, pentru eventualitatea că va sosi și ziua asta. lar 
instrucțiunile mi s-au îndeplinit întocmai. Dar vă puteți da seama că 
o întâlnire între domniile voastre poate fi o scenă extrem de 
stânjenitoare pentru amândoi. Una pe care ar fi mai bine s-o evităm. 

Jezal oftă întretăiat. 

— Desigur. Mai bine s-o evităm. 

Apoi, prin minte i se strecură un gând neplăcut. 

— Este... este Jezal numele meu adevărat? 

- Acum, că aţi fost încoronat, da, răspunse Bayaz, după care 
înălță o sprânceană. De ce, ați prefera altul? 

— Nu... Nu, în niciun caz. 

Întoarse capul, înghițindu-și lacrimile. Vechea lui viață fusese o 
minciună, iar cea nouă părea o minciună și mai mare. Până și 
propriul său nume era o invenţie. 

Mai merseră câteva momente prin grădină, pășind pe pietrișul 
care scrâșnea sub picioare, atât de perfect şi curat, încât Jezal se 
întrebă dacă nu cumva fiecare pietricică era spălată zilnic cu mâna. 

- Lordul Isher vă va înfățișa multe plângeri, în săptămânile și 
lunile care vor urma. 

- Da? întrebă Jezal, apoi tușşi, își trase nasul şi luă o expresie cât 
mai curajoasă. De ce? 

- I-am promis că cei doi fraţi ai lui vor fi făcuţi lorzi șambelan și 
cancelar ai Consiliului Închis. Că familia lui va fi preferată înaintea 
tuturor celorlalte. Acesta a fost preţul sprijinului său la vot. 

— Înţeleg. Deci, trebuie să onorez înțelegerea? 

— Categoric, nu. 


Jezal se încruntă. 

— Nu sunt sigur că... 

- După dobândirea puterii, trebuie să vă distanțați imediat de toţi 
aliaţii. Vor considera că victoria domniei voastre le aparţine, și nicio 
recompensă nu-i va satisface vreodată. În schimb, trebuie să vă 
favorizați dușmanii. Se vor repezi la orice dar mărunt, știind că nu-l 
merită. Heugen, Barezin, Skald, Meed — aceștia sunt oamenii pe care 
trebuie să-i aduceți în cercul Maiestăţii Voastre. 

— Și pe Brock, nu? 

- Pe Brock, niciodată. A ajuns prea aproape de câștigarea 
coroanei ca să se simtă vreodată mai prejos de ea. Mai devreme sau 
mai târziu, va trebui să fie pus la punct. Dar nu înainte de a vă simţi 
sigur pe poziţie și de a avea un sprijin cât mai larg. 

— Înţeleg... 

Jezal își umflă obrajii. Se vedea limpede că regalitatea însemna 
mai mult decât veșminte scumpe, aere trufașe și întotdeauna jilțul 
cel mai înalt. 

- Pe aici. 

Părăsiră grădina, intrând într-un coridor umbrit, cu lambriuri de 
lemn negru și niște panoplii pline cu arme vechi de să-ţi stea 
mintea-n loc. Tot felul de armuri complete luceau în poziţia drepți: 
platoșe și zale, spaliere și cuirase, toate pecetluite și înnobilate cu 
soarele de aur al blazonului Uniunii. Săbii ceremoniale, mari cât un 
stat de om, şi halebarde încă mai lungi, erau prinse pe perete, într-o 
procesiune complicată. Sub ele era montată o armată întreagă de 
securi, ghioage, buzdugane, lame drepte şi arcuite, lungi și scurte, 
mai subţiri sau mai groase. Arme făurite în Uniune, arme capturate 
de la gurkieni, arme furate de la styrienii morţi pe câmpurile de 
bătălie însângerate. Victorii și înfrângeri, comemorate în oţel. 
Departe, sus, stindardele regimentelor uitate, măcelărite glorios 
până la ultimul, în războaiele de demult, atârnau zdrenţuite și 
lipsite de viaţă pe prăjinile calcinate. 

În capătul îndepărtat al acestei colecţii se înălța o uşă dublă 
masivă, neagră și neornamentată, la fel de îmbietoare ca un eșafod. 
Era încadrată de doi Cavaleri Vestitori, solemni ca niște călăi, cu 
coifurile înaripate sclipind. Oameni însărcinați nu numai cu paza 


centrului de guvernare, ci şi să ducă Ordinele Regelui în orice colț al 
Uniunii unde era necesar. Ordinele lui, își dădu seama Jezal, cu încă 
o tresărire bruscă a nervilor. 

- Maiestatea Sa solicită o audienţă la Consiliul Închis, intonă 
Bayaz. 

Cei doi întinseră câte o mână și deschiseră ușile grele. Dinăuntru 
se făcu auzit un glas furios: 

- Trebuie să mai facem concesiuni, altfel vor urma și alte 
tulburări! Nu putem, pur și simplu, să... 

— Domnule Înalt Judecător, avem un oaspete. 

Camera Albă era cam dezamăgitoare, după strălucirea din restul 
palatului. Nu foarte spațioasă, avea pereţii albi lipsiți de orice 
podoabe. Ferestrele erau înguste, aproape ca ale unei celule, făcând 
încăperea să rămână întunecoasă chiar și în zilele cele mai însorite. 
De nicăieri nu trăgea curentul, astfel că aerul era incomod de închis 
şi stătut. Singura piesă de mobilier era o masă lungă de lemn închis 
la culoare, plină de hârtii, și șase scaune simple și tari, rânduite de-o 
parte şi de alta, pe când un altul, vizibil mai înalt decât celelalte, 
stătea în capul mesei. Propriul lui scaun, bănui Jezal. 

Membrii Consiliului Închis se ridicară în picioare când Jezal intră, 
fără tragere de inimă, în cameră. Era cel mai înfricoșător grup de 
bătrâni care-ar fi putut să fie adunaţi la un loc, și toți se uitau ţintă 
la el, așteptând în tăcere. Tresări când ușa fu închisă zgomotos în 
spatele lui, cu zăvorul tras neliniștitor de categoric. 

- Maiestatea Voastră, începu Lordul Şambelan, cu o adâncă 
plecăciune, fie-ne îngăduit, colegilor mei și mie, să vă felicităm cei 
dintâi pentru binemeritata urcare pe tron. Cu toţii considerăm că 
sunteți un demn înlocuitor al Regelui Guslav și așteptăm cu 
nerăbdare să vă ajutăm cu sfatul nostru, precum și să vă îndeplinim 
ordinele, în lunile și anii ce vin. 

Se înclină din nou, iar adunarea redutabililor moșnegi bătu din 
palme, într-o salvă de aplauze politicoase. 

- Ei, vă mulţumesc tuturor, răspunse Jezal, plăcut surprins, oricât 
de puţin s-ar fi simţit un demn înlocuitor al oricui. 

Poate că întâlnirea n-avea să fie atât de dureroasă pe cât se 
temuse. Bătrânii lupi păreau destul de bine îmblânziţi. 


- Vă rog, permiteţi-mi să fac prezentările, murmură Hoff. 
Arhilectorul Sult, conducătorul Inchiziției Maiestăţii Voastre. 

- E o cinste să vă slujesc, Maiestate. 

— Înalt Judecător Marovia, principalul Lord al Legii. 

— Asemenea, Maiestate, o nespusă onoare. 

- Pe Lordul Mareșal Varuz cred că deja îl cunoaşteţi bine. 

Bătrânul militar zâmbi radios: 

- A fost un privilegiu să vă instruiesc în trecut, Maiestatea 
Voastră, iar de-acum încolo va fi un privilegiu să vă ofer sfatul. 

Şi continuară tot aşa, Jezal zâmbind și dând din cap spre fiecare 
pe rând: Halleck, Lordul Cancelar... Torlichorm, Înaltul Consul... 
Reutzer, Lordul Amiral al Flotei - și aşa mai departe, şi aşa mai 
departe... În sfârșit, Hoff îl pofti pe jilțul înalt din capul mesei, iar 
Jezal se întronă, sub zâmbetele Consiliului Închis. Le rânji prostește 
câteva clipe, apoi se reculese. 

- Da, vă rog să luaţi loc. 

Bătrânii se așezară, vreo doi dintre ei strâmbându-se vizibil de 
durere, când genunchii ţepeni scârțâiau și spinările anchilozate 
trosneau. Bayaz se trânti nepăsător pe scaunul din celălalt capăt al 
mesei, faţă-n față cu Jezal, de parcă acolo și-ar fi petrecut toată 
viața. Robele foșneau, în timp ce fundurile bătrâne se potriveau pe 
lemnul lustruit, și treptat în cameră se lăsă o liniște mormântală. 
Locul de lângă Varuz rămăsese liber. Era cel unde ar fi stat Lordul 
Mareșal Burr, dacă nu era trimis la datorie în Nord. O duzină de 
bătrâni antipatici, despre care până nu demult crezuse că ocupau 
vârful puterii, răspundeau acum cu toţii în faţa lui. Era o situaţie pe 
care nu şi-ar fi putut-o imagina nici în cele mai dezlănțuite vise cu 
ochii deschişi. Îşi drese glasul. 

- Rogu-vă, continuaţi, domnii mei. Voi încerca să prind totul din 
mers. 

Hoff zâmbi umil. 

- Fireşte, Maiestatea Voastră. Dacă aveţi nevoie de explicaţii, în 
orice moment, nu e nevoie decât să le cereți. 

- Vă mulțumesc, răspunse Jezal, vă mul... 

Glasul scrâşnit al lui Halleck îl întrerupse: 

— Prin urmare, să revenim la chestiunea disciplinei din rândurile 


țărănimii. 

- Am pregătit deja concesii! se răsti Sult. Concesii pe care ţăranii 
s-au bucurat să le accepte. 

- Un bandaj peticit pe o rană purulentă! replică Marovia. Nu e 
decât o problemă de timp până când rebeliunea va reîncepe. Singura 
cale de a o evita este aceea de a-i da omului de rând ce anume 
doreşte. Nu mai mult decât e cinstit! Trebuie să-l implicăm în 
procesul de guvernare. 

— Să-l implicăm! se strâmbă Sult. 

- Trebuie să le transferăm moșierilor povara impozitelor! 

Ochii lui Halleck se ridicară spre tavan. 

— Nu-ncepeţi iar cu prostiile astea. 

— Actualul nostru sistem rezistă de secole! lătră Sult. 

- De secole scârțâie! ripostă Marovia. 

Jezal îşi drese glasul, iar capetele bătrânilor se întoarseră brusc 
spre el. 

- Nu s-ar putea ca fiecare om să plătească un impozit 
proporțional cu câștigul, indiferent dacă e ţăran sau nobil...? Și 
atunci, poate că... 

Nu mai continuă. I se păruse o idee destul de simplă, dar acum 
toți cei unsprezece birocraţi se holbau la el șocați, cam ca și cum în 
cameră ar fi fost lăsat să intre un animal de casă, care se hotărâse 
dintr-odată să-şi spună părerea în problema fiscală. La capătul opus 
al mesei, Bayaz își examina tăcut unghiile. Nicio șansă de ajutor din 
partea lui. 

- Ăă, Maiestatea Voastră, se aventură Torlichorm, pe un ton 
liniștitor, un asemenea sistem ar fi aproape imposibil de administrat. 

Și clipi, de parcă ar fi spus: „Oare cum reușiți să vă îmbrăcaţi, 
când nici nu știți pe ce lume trăiţi?” 

Jezal roși până-n vârful urechilor. 

— Înţeleg. 

— Subiectul impozitării este incredibil de complex, spuse 
tărăgănat Halleck -— și-i aruncă lui Jezal o privire care părea să 
spună: „E mult prea complex ca să intre în fărâmiţa aia de minte a 
ta.” 

- Poate ar fi mai bine, Maiestatea Voastră, dacă ați lăsa detaliile 


acestea obositoare în seama umililor slujitori ai domniei voastre. 

Marovia avea un zâmbet înțelegător, care spunea: „Poate ar fi 
mai bine să vă ţineţi gura și să nu-i mai faceţi pe oamenii mari să se 
simtă prost.” 

- Desigur, se adânci Jezal în scaun, cu o expresie rușinată. 
Desigur. 

Şi continuară tot așa, în timp ce orele dimineţii treceau, în timp 
ce fasciculele de lumină de la ferestre lunecau încet peste maldărele 
de hârtii întinse pe masa lată. Treptat, Jezal începea să descifreze 
regulile jocului. Îngrozitor de complex, şi în același timp îngrozitor 
de simplu. Jucătorii vârstnici erau împărțiți cam în două echipe. 
Arhilectorul Sult şi Înaltul Judecător Marovia erau căpitanii, luptând 
feroce pentru fiecare subiect, indiferent cât de mărunt, fiecare cu 
câte trei susţinători care le dădeau dreptate orice-ar fi spus. Între 
timp, Lordul Hoff, asistat nevolnic de Lordul Mareșal Varuz, juca 
rolul de arbitru, chinuindu-se să clădească punți peste prăpastia de 
netrecut dintre cele două tabere înverșunate. 

Greşeala lui Jezal nu fusese aceea de a crede că n-avea să știe ce 
să spună -— deși, desigur, nici nu știa. Greșise crezând că ar fi vrut 
cineva ca el să vorbească. Nu-i interesa decât să-și continue luptele 
lor zadarnice. Se obişnuiseră, poate, să rezolve problemele de stat cu 
un nătărău bălos în capul mesei. Jezal își dădea acum seama că și în 
el vedeau un suveran asemănător. Şi începea să se întrebe dacă nu 
cumva aveau dreptate. 

- Dacă Maiestatea Voastră ar putea să semneze aici... și aici... şi 
aici... şi acolo... 

Tocul scârțâia pe hârtii, hârtii și alte hârtii, glasurile bătrâneșşti 
turuiau monoton și se înfierbântau și se ciorovăiau. Bărbaţii cărunți 
zâmbeau, oftau şi clătinau îngăduitor din capete ori de câte ori Jezal 
scotea câte un cuvânt, așa că vorbea din ce în ce mai puţin. Îl 
asaltau cu laude şi-l orbeau cu explicaţii. Îl legau fedeleş cu ore 
întregi de vorbărie despre legi, formalități, tradiţii, toate fără niciun 
sens. Încet, Jezal se făcea tot mai mic pe jilţul său incomod. Un 
servitor aduse vin, iar el bău, și se îmbătă, și se plictisi și mai mult, 
şi cu timpul deveni tot mai beat şi mai plictisit. Minut după minut, 
la nesfârşit, Jezal începea să înțeleagă: nimic nu era atât de 


indescriptibil de plicticos, odată ce-i descopereai mecanismele, decât 
puterea supremă. 

- Și acum, o chestiune tristă, remarcă Hoff, după ce discuţia cea 
mai recentă se pleoștise într-un compromis lipsit de convingere. 
Colegul nostru, Lordul Mareșal Burr, a murit. Trupul lui este în 
drum spre noi, din Nord, și va fi înhumat cu toate onorurile. Până 
atunci, însă, avem datoria de a recomanda un înlocuitor. Primul 
scaun care urmează a fi ocupat în această cameră, de la moartea 
stimatului Cancelar Feekt. Lord Mareşal Varuz? 

Bătrânul militar își drese glasul, strâmbându-se ca și cum tocmai 
și-ar fi dat seama că urma să deschidă un stăvilar ce putea foarte 
bine să-i înece pe toți. 

- Există doi concurenţi clari pentru postul lui. Amândoi sunt 
oameni de o bravură și experiență neîndoielnice, ale căror merite 
sunt bine cunoscute acestui consiliu. Nu mă îndoiesc că fie generalul 
Poulder, fie generalul Kroy ar... 

-— Nu poate încăpea nici cel mai mic dubiu că Poulder este omul 
cel mai potrivit! mârâi Sult, iar Halleck își exprimă imediat 
consimţământul. 

- Dimpotrivă! șuieră Marovia, în murmurele furioase ale taberei 
lui. Kroy e pe departe cea mai bună alegere! 

Era un domeniu în care, ca ofițer cu o anume experienţă, Jezal 
simțea că şi-ar fi putut aduce măcar o minusculă contribuţie, dar 
nimeni din Consiliul Închis nu se gândea, măcar, să-i ceară părerea. 
Se bosumflă în scaun și mai luă o sorbitură de vin din cupă, în timp 
ce lupii cei bătrâni continuau să se muște cu furie unii pe alții. 

- Poate ar fi bine să discutăm mai târziu problema, pe larg! 
interveni Lordul Hoff, peste dezbaterea tot mai aprinsă. Detaliile 
subiectului încep să-l obosească pe Maiestatea Sa, iar chestiunea nu 
e deosebit de urgentă! 

Sult și Marovia se uitară urât unul la altul, dar nu spuseră nimic. 
Hoff scoase un oftat de ușurare. 

— Foarte bine. Următorul punct de pe ordinea de zi se referă la 
aprovizionarea armatei noastre din Englia. Colonelul West ne scrie, 
în depeşele sale... 

- West? îl întrerupse Jezal, cu glasul îngroșat de vin, 


îndreptându-se brusc de spate. 

Numele avusese efectul sărurilor de mirosit asupra unei fete în 
pragul leșinului; era ca o stâncă solidă și sigură de care să se agaţe 
în mijlocul acelui haos. Numai de-ar fi fost şi West de față, ca să-l 
ajute, lucrurile ar fi avut cu mult mai mult sens... Clipi din ochi spre 
scaunul gol de lângă Varuz, pe care Burr îl lăsase în urma lui. O fi 
fost Jezal beat, dar era rege. Îşi drese glasul. 

- Colonelul West va fi noul meu Lord Mareșal! 

Se lăsă o liniște năucită. Cei doisprezece bătrâni se holbau la el. 
Apoi, Torlichorm chicoti indulgent, ca şi cum ar fi întrebat: „Cum îi 
închidem gura?” 

- Maiestatea Voastră, îl cunoaşteţi personal pe colonelul West, și 
ştiţi că e un om viteaz, firește... 

Întregul consiliu, după câte se părea, ajunsese în sfârșit la un 
subiect asupra căruia toți puteau fi de acord. 

- Mai întâi prin breșa de la Ulrioch și așa mai departe, mormăi 
Varuz, clătinând din cap, dar, zău, aș... 

— ... e tânăr și lipsit de experienţă și... 

— Este un om de rând! completă Hoff, cu sprâncenele ridicate. 

— Poulder îi este absolut superior! mârâi Sult spre Marovia. 

— Kroy e omul! lătră Marovia la rândul lui. 

Torlichorm afișă un zâmbet siropos, ca o doică încercând să 
calmeze un copil recalcitrant. 

- Vedeţi așadar, Maiestate, că nici nu ne putem gândi la colonelul 
West ca la un... 

Cupa goală a lui Jezal ricoșă din fruntea pleșuvă a lui Torlichorm 
cu un pocnet sonor și se rostogoli zăngănind în colțul încăperii. 
Bătrânul scoase un vaiet de durere şi uimire, şi alunecă de pe scaun, 
cu sângele curgându-i din zgârietura prelungă. 

- Nu putem? răcni Jezal, în picioare, cu ochii ieșiți din orbite. 
Îndrăznești să mă iei pe mine cu „nu putem”, ticălos bătrân de căcat 
ce ești? Eşti al meu, toţi sunteţi ai mei! 

Și împungând furios aerul cu un deget: 

- Existaţi ca să mă consiliați, nu să-mi dictaţi! Aici eu domnesc! 
Eu! 

Înhăţă călimara și o azvârli de perete, unde se făcu țăndări, 


întinzând pe ipsos o uriașă pată neagră și stropind totodată și 
mâneca albă imaculată a Arhilectorului Sult. 

- Eu! Eu! Tradiţia de care-avem nevoie aici e aia a supunerii, 
naibii! 

Apoi apucă un teanc de documente și le aruncă spre Marovia, 
umplând aerul cu hârtii fluturânde. 

— Niciodată să nu mai aud că „nu se poate”! Niciodată! 

Unsprezece perechi de ochi tâmpi se uitau fix la Jezal. O altă 
pereche, în capătul opus al mesei, zâmbea. Asta-l înfurie şi mai tare. 

- Collem West va fi noul meu Lord Mareșal! zbieră el, 
răsturnându-și scaunul, în culmea mâniei. La următoarea noastră 
întâlnire voi fi tratat cu respectul cuvenit, că de nu, pe toți vă pun în 
lanţuri! În lanţuri, dracului, și... și... 

Acum îl durea și capul, destul de rău. Aruncase tot ce-i era la 
îndemână și devenea din ce în ce mai nesigur cum să continue. 

Bayaz se ridică în picioare, sever. 

- Domnii mei, asta a fost tot pe ziua de azi. 

Consiliul Închis nu mai avea nevoie și de altă încurajare. Hârtiile 
fâlfâiră, mantiile foșniră, scaunele scârțâiră, în timp ce se buluceau 
fiecare să iasă primul din încăpere. Hoff ajunse pe coridor. Marovia 
îl urmă îndeaproape, iar după el veni Sult. Varuz îl ajută pe 
Torlichorm să se ridice de pe jos și-l conduse, ţinându-l de cot. 

- Iertare, scheuna acesta, în timp ce era scos pe ușă, cu faţa plină 
de sânge, Maiestatea Voastră, îmi cer iertare de mii de ori... 

Bayaz stătea sever în capătul mesei, privindu-i pe consilieri cum 
se grăbeau să iasă. Față-n faţă cu el, Jezal se clătina, oprit undeva 
între înteţirea furiei și o stânjeneală de moarte, dar tinzând tot mai 
mult spre cea de-a doua. Păru să treacă o veșnicie până când ultimul 
membru al Consiliului Închis scăpă în fine din cameră, iar marile uşi 
negre se închiseră în urma lui. 

Întâiul dintre Magi se întoarse spre Jezal, iar pe chip i se așternu 
dintr-odată un zâmbet larg. 

- Bine jucat, Maiestatea Voastră, bine jucat. 

— Ce...? 

Jezal era sigur că se făcuse de râs, atât de rău încât n-avea să-și 
mai poată reveni niciodată. 


— Consilierii domniei voastre se vor gândi de două ori înainte de a 
vă mai trata cu nepăsare, cred. Nu e o strategie nouă, dar asta n-o 
face să fie mai puţin eficientă. Și Harod cel Mare avea un 
temperament înfiorător, pe care şi-l folosea excelent. După vreuna 
dintre crizele sale, nimeni nu mai îndrăznea să-i pună în discuţie 
hotărârile, săptămâni de-a rândul, chicoti Bayaz. Deși bănuiesc că 
până şi Harod s-ar fi codit să-i provoace o rană deschisă propriului 
său Înalt Consul. 

— N-a fost nicio criză! mârâi Jezal, enervându-se din nou; dacă-l 
asediau niște bătrâni nesuferiți, atunci Bayaz era el însuși 
principalul vinovat, pe departe. Dacă sunt rege, atunci voi fi tratat 
ca un rege! Refuz să mi se dicteze în propriul meu palat! De 
oricine... și-n niciun caz de... vreau să zic... 

Bayaz îl privi încruntat, cu o expresie înfricoşător de dură în ochii 
săi verzi, și vorbi cu un calm înghețat. 

- Dacă aveţi intenţia să vă pierdeţi cumpătul cu mine, Maiestate, 
v-aș recomanda insistent să n-o faceţi. 

Mânia lui Jezal fusese pe punctul să se stingă deja, iar acum, sub 
privirea de gheaţă a lui Bayaz, se topi complet. 

— Desigur... îmi pare rău... îmi pare foarte rău... 

Închise o clipă ochii, amortit, după care coborî privirea spre 
tăblia lustruită a mesei. Niciodată nu-și prezentase scuze pentru 
nimic. Acum, că era rege, şi nu mai trebuia să se scuze în fața 
nimănui, constată că nu se putea opri. 

— N-am cerut eu asta, murmură el cu voce slabă, lăsându-se 
moleșit pe scaun. Nu știu cum s-a întâmplat. N-am făcut nimic ca s-o 
merit. 

— Sigur că nu, confirmă Bayaz, ocolind încet masa. Niciun om nu 
poate merita vreodată tronul. De-asta trebuie ca acum să vă 
străduiți să fiți vrednic de el. În fiecare zi. La fel cum au făcut marii 
predecesori ai domniei voastre. Casamir. Arnault. Harod însuși. 

Jezal trase adânc aer în piept, apoi îl expiră. 

- Ai dreptate, desigur. Cum poţi să ai întotdeauna dreptate? 

Cu un gest umil, Bayaz ridică mâna. 

— Întotdeauna am dreptate? Nu prea. Dar am avantajul unei 
îndelungate experienţe, și mă aflu aici pentru a vă călăuzi cât pot de 


bine. Aţi pornit cu dreptul pe un drum greu, și ar trebui să fiți 
mândru, la fel cum sunt și eu. Totuşi, există anumiţi pași pe care nu- 
i putem amâna. Iar principalul este nunta domniei voastre. 

Jezal căscă gura. 

— Nuntă...? 

— Un rege necăsătorit este ca un scaun cu trei picioare, Maiestate. 
Riscă să se răstoarne. Dosul Maiestăţii Voastre abia a atins tronul, și 
este departe de a se fi instalat ferm acolo. Aveţi nevoie de o soție 
care să vă aducă sprijin, și mai aveți nevoie și de moștenitori, astfel 
încât supușii domniei voastre să se simtă în siguranţă. Orice 
amânare va aduce numai ocazii pentru ca dușmanii să acţioneze 
împotriva Maiestăţii Voastre. 

Loviturile cădeau atât de rapid, încât Jezal fu nevoit să se apuce 
de cap, ca să nu-i explodeze. 

— Dușmani...? 

Nu încercase întotdeauna să se înțeleagă bine cu toată lumea? 

- Puteţi fi atât de naiv? Fără îndoială, Lordul Brock complotează 
deja împotriva domniei voastre. Lordul Isher nu va sta descurajat la 
nesfârșit. Alţii din Consiliul Deschis v-au susținut de teamă, sau au 
fost plătiți ca s-o facă. 

— Plătiţi? gâfâi Jezal. 

- Un asemenea sprijin nu durează o veșnicie. Trebuie să vă 
căsătoriţi, iar soția dumneavoastră să vă aducă aliați puternici. 

— Dar am... 

Îşi linse buzele, nesigur cum să abordeze subiectul. 

— Unele angajamente... în sensul ăsta. 

— Ardee West? 

Jezal deschise pe jumătate gura, ca să-l întrebe pe Bayaz cum de 
cunoștea atâtea despre încurcăturile lui romantice, dar imediat se 
gândi mai bine. Bătrânul părea să știe mult mai multe despre el 
decât știa el însuși, la urma urmei. 

- Știu cum e, Jezal. Am avut o viață lungă. Sigur că o iubeşti. 
Sigur că ai da orice pentru ea, acum. Dar, crede-mă, aceste 
sentimente n-au să dureze. 

Potrivindu-se incomod pe scaun, Jezal încercă să-și imagineze 
zâmbetul asimetric al lui Ardee, părul ei mătăsos, sunetul râsului ei. 


Felul cum îl consolase atât de mult pe câmpie. Dar îi era greu să se 
gândească la ea fără a-și aminti dinţii înfipți în buza lui, usturimea 
palmei trase peste față, sunetul mesei care scârțâia ritmic sub ei. 
Rușinea și vinovăția și complexitatea situaţiei. Glasul lui Bayaz 
continua să se audă: nemilos de calm, brutal de realist, necruţător 
de rezonabil. 

- Este foarte firesc să-ți iei angajamente, dar viața ta trecută a 
luat sfârșit, şi odată cu ea s-au dus şi angajamentele. Acum ești rege, 
iar poporul tău îţi cere să te porţi ca un rege. Oamenii au nevoie de 
cineva pe care să-l privească respectuos. O persoană care, fără 
niciun efort, e mai presus decât ei. Vorbim despre Înalta Regină a 
Uniunii. O mamă de regi... Fiica unui fermier, cu tendințe de 
comportament imprevizibil şi aplecare spre băutură? N-aș crede. 

La auzul acestei descrieri, Jezal tresări, dar nu-l prea putea 
contrazice. 

- Tu eşti un fiu natural. O soţie cu o ascendență impecabilă ar da 
mult mai mare greutate dinastiei tale. Mult mai mult respect. Lumea 
e plină de femei eligibile, Maiestate, toate născute în familii sus- 
puse. Fiice de duci și surori de regi, frumoase și cultivate. O lume de 
prințese dintre care să alegeți. 

Jezal își simţi sprâncenele înălțându-se. O iubea pe Ardee, 
desigur, dar Bayaz avea niște argumente nimicitoare. Acum avea 
mult mai multe la care să se gândească, pe lângă propriile lui nevoi. 
Dacă gândul la el însuși ca rege era absurd, ideea de a o vedea pe 
Ardee regină era de trei ori pe-atât. Sigur că o iubea. Într-un fel. 
Dar... o lume de prințese din care să aleagă? Categoric, unei 
asemenea fraze era greu să-i găsească vreun cusur. 

— Aţi înţeles! pocni triumfător din degete Întâiul dintre Magi. Voi 
trimite vorbă Ducelui Orso al Talinilor, ca fiica lui, Terez, să vă fie 
prezentată. 

Ridică mâna, într-o atitudine liniștitoare: 

- Doar pentru început, înțelegeţi? Talinii ar fi nişte aliaţi 
puternici. 

Și, zâmbind, se aplecă să-i murmure la ureche: 

- Dar nu e nevoie să lași nimic în urmă, dacă ești într-adevăr 
atașat de fata acea. Ştii, regii au adesea ţiitoare. 


Și cu asta, desigur, chestiunea fu hotărâtă. 


Pregătiţi pentru tot ce poate fi mai rău 


Glokta stătea în sufragerie, cu privirea spre masă, frecându-și cu 
o mână coapsa îndurerată. Cu cealaltă mână răscolea absent averea 
în nestemate împrăștiată pe punga de piele neagră. 

De ce fac asta? De ce stau aici și pun întrebări? Aș putea să plec la 
fluxul următor, și nimeni nu mi-ar simti lipsa. Poate să fac un tur al 
celor mai frumoase orașe din Styria? O croazieră printre Cele O Mie De 
Insule? Și, în cele din urmă, spre îndepărtatul Thond, sau și mai 
îndepărtatul Suljuk, ca să-mi trăiesc zilele nenorocite în liniște, printre 
oameni care nu înțeleg o vorbă din ce spun? Fără să fac rău nimănui? 
Fără să ţin niciun secret? Fără să-mi mai pese cine-i vinovat și cine 
nevinovat, ce-i adevăr și ce-i minciună, decât le pasă acestor pietricele 
colorate. 

Nestematele scânteiau în lumina lumânărilor, ţăcănind laolaltă, 
gâdilându-i degetele cu care le împingea când încolo, când încoace. 
Dar Eminenta Sa ar plânge și-ar tot plânge din cauza dispariţiei mele 
neașteptate. La fel ar face, îmi imaginez, și casa bancară Valint și Balk. 
Unde anume, în tot Cercul larg al Lumii, aș fi la adăpost de lacrimile 
unor stăpâni atât de puternici? Și de ce? Ca să pot şedea pe fundul meu 
schilod cât e ziua de lungă, așteptând să vină ucigașii? Ca să zac în pat, 
sfâşiat de dureri, cu gândul la tot ce-am pierdut? 

Privi încruntat pietrele preţioase: curate, frumoase și dure. 
Hotărârea am luat-o de mult. Când am primit banii de la Valint și Balk. 
Când am sărutat inelul învestirii în funcţie. Înaintea închisorilor 
Împăratului, chiar, când am trecut călare podul, convins că numai 
magnificul Sand dan Glokta ar putea să salveze lumea... 

Un ciocănit tunător răsună în cameră, iar Glokta ridică smucit 
capul, cu gura fără dinţi căscată. Numai să nu fie Arhilectorul... 

- Deschideţi, în numele Eminenţei Sale! 

Se strâmbă, cu spatele străbătut de un spasm, și se ridică greoi de 
pe scaun, adunând pietrele grămadă. Cu pumnul, strălucitoare, 
neprețuite. Fruntea i se îmbrobonase de sudoare. 


Dacă Arhilectorul mi-ar descoperi micul tezaur? Chicoti pentru sine, 
în timp ce înhăța punga de piele. Voiam să-i spun despre toate astea, 
chiar voiam, dar niciodată nu părea să fie momentul potrivit. Un fleac, 
la urma urmei — nimic mai mult decât răscumpărarea unui rege. 
Degetele sale bâjbâiau printre pietre şi, de-atâta grabă, împinse una 
de pe masă, iar nestemata căzu sclipind pe podea, cu un sunet 
ascuţit. 

Încă o bătaie în ușă, și mai puternică, făcând încuietoarea masivă 
să se zgâlțâie. 

- Deschideţi! 

— Acum vin! 

Se chinui să se lase în patru labe, cu un geamăt, pornind pe 
podea, în timp ce gâtul îi ardea de durere. O văzu - o piatră verde 
plată, pe podele, lucind viu în lumina focului. 

Te-am prins, nefericito! O înhăţă, se ridică în picioare, ținându-se 
de marginea mesei, și închise punga, îndoind-o o dată şi încă o dată. 
N-am timp s-o ascund. O vâri în cămașă, împingând-o în jos până sub 
cingătoare, şi porni șchiopătând spre uşa din față, ștergându-și 
chipul asudat, aranjându-și hainele, străduindu-se să arate cât mai 
netulburat. 

— Vin! Nu e nevoie să... 

Patru practicieni uriași năvăliră în apartament, pe lângă el, 
aproape răsturnându-l. În urma lor, pe culoarul de-afară, stătea 
Eminenţa Sa Arhilectorul, încruntat cu ură, având în spate încă doi 
practicieni. Surprinzătoare oră pentru o vizită atât de încântătoare. 
Glokta îi auzea pe cei patru tropăind prin camere, dând ușile de 
perete, deschizând dulapurile. Nu mă luaţi în seamă, domnilor, simtiti- 
vă ca la voi acasă. După câteva momente, reveniră. 

— Nimic, mormăi unul, în mască. 

- Hmm... scrâșni Sult, trecând calm pragul, cu o privire 
disprețuitoare în jur. Noua mea locuinţă, se pare, nu e mult mai 
impresionantă decât cele vechi. Cei şase practicieni ocupară poziţii pe 
lângă pereţii sufrageriei, cu braţele încrucișate pe piept, atenți. 
Groaznic de mulți oameni înalți și voinici, ca să țină sub ochi un olog 
pirpiriu. 

Pantofii lui Sult loveau podeaua în timp ce se învârtea cu pași 


mari prin cameră, încruntat, schimonosit de furie, cu ochii ieșiți din 
orbite. Nu-i nevoie să fii un excelent observator ca să-ți dai seama că nu 
e deloc încântat. Se poate ca unul dintre secretele mele hidoase să fi 
ajuns la urechile lui? Una dintre micile mele nesupuneri? Glokta simţi 
un fior de transpiraţie străbătându-i spinarea cocârjată. Faptul că 
Magistra Eider n-a fost executată, poate? Înțelegerea mea cu practiciana 
Vitari de a spune mai puţin decât tot adevărul? Colţul pungii de piele îl 
împunse uşor în coaste, când își schimbă poziţia şoldurilor. Sau n-o 
fi decât mica problemă a marii averi cu care am fost cumpărat de o casă 
bancară foarte suspectă? 

În mintea lui Glokta se ivi o imagine, neînfrânată, a pungii cu 
nestemate plesnind deodată sub centura lui, pentru ca pietrele 
scumpe să se reverse prin pantaloni într-o cascadă nepreţuită, sub 
privirile uimite ale Arhilectorului și practicienilor lui. Mă întreb cum 
aș fi-n stare să dau vreo explicaţie? Gândul îl făcu să-și înăbușe un 
chicotit. 

- Ticălosul de Bayaz! mârâi Sult, strângându-și pumnii în 
mănușile albe. 

Glokta simți un început de relaxare. Așadar, nu eu sunt problema. 
Nu încă, cel puţin. 

- Bayaz? 

- Mincinosul ăla chel, impostorul ăla hlizit, șarlatanul bătrân! A 
furat Consiliul Închis!... 

Termină, hoțule! 

— ... L-a făcut pe viermele ăla de Luthar să ne dicteze! Mi-ai spus 
că e un nimeni fără şira spinării! 

Ti-am spus că a fost un nimeni fără şira spinării, și nu m-ai luat în 
seamă. 

- Căţelandru” ăsta blestemat arată c-are dinţi, şi nu se teme să-i 
folosească, și Întâiul nemernic dintre Magi îl ţine de lesă! Râde de 
noi! Râde de mine! De mine! urlă Sult, împungându-se în piept cu 
un deget încovoiat ca o gheară. 

- Eu... 

- Dracw să-ţi ia scuzele, Glokta! Mă-nec într-o mare de scuze 
nenorocite, când eu de răspunsuri am nevoie! De soluții am nevoie! 
Am nevoie să aflu mai multe despre mincinosul ăsta! 


Atunci, am o veste care s-ar putea să te impresioneze... 

- De fapt, mi-am și permis libertatea de a face câțiva pași în 
direcţia respectivă. 

— Ce pași? 

- Am reușit să-l iau în custodie pe Navigatorul lui, spuse Glokta, 
îngăduindu-și un zâmbet foarte discret. 

— Pe Navigator? repetă Sult, fără a da niciun semn că ar fi fost 
impresionat. Și imbecilul ăla cu ochii-n stele ce ţi-a zis? 

Glokta făcu o scurtă pauză. 

— Că a călătorit prin Vechiul Imperiu până la marginea lumii, cu 
Bayaz și noul nostru rege, înainte de întronare. 

Tăcu iar, căutându-şi cuvintele care să se potrivească ușor în 
lumea logică, rațională și plină de explicaţii simple a lui Sult. 

— Căutau o... relicvă, din Vechiul Timp... 

- Relicvă? repetă Sult, încruntându-se și mai tare. Din Vechiul 
Timp? 

Glokta înghiţi în sec. 

— Într-adevăr, dar n-au găsit-o... 

- Deci acum știm unul dintr-o mie de lucruri pe care Bayaz nu le- 
a făcut? Pfui! expedie disprețuitor Arhilectorul ideea, cu un gest 
furios. E un nimeni, și ţi-a spus mai puţin decât nimic! Doar mituri 
și palavre de-ale voastre! 

- Desigur, Eminenţa Voastră, mormăi Glokta. 

Unii oameni sunt greu de mulțumit. 

Sult privi încruntat tabla de joc aflată sub fereastră, cu mănușa 
albă ezitând deasupra pieselor ca pentru a face o mutare. 

- Nici nu mai știu de câte ori m-ai dezamăgit, dar îţi voi da o 
ultimă șansă de a te reabilita. Mai cercetează-l o dată pe Întâiul 
dintre Magi. Descoperă vreo slăbiciune, vreo armă pe care s-o putem 
folosi împotriva lui. Individul e o boală pe care trebuie să o stârpim. 

Împinse furios cu degetul una dintre piesele albe. 

— Vreau să fie distrus! Vreau să fie terminat! Îl vreau în lanţuri, în 
Casa Întrebărilor! 

Glokta înghiţi iar în sec. 

- Eminenţa Voastră, Bayaz stă ascuns în palat, unde nu am acces 
la el... protejatul lui este acum regele nostru... 


Graţie, în parte, propriilor noastre eforturi disperate. Aproape că se 
strâmbă, dar nu putu să nu întrebe: 

— Cum să procedez? 

— Cum? ţipă Sult. Mai întrebi cum, vierme schilod ce ești? 

Dădu cu mâna peste tablă, furios, măturând piesele pe jos. Și mă- 
ntreb cine va trebui să se aplece ca să le culeagă... Cei șase practicieni, 
ca și cum ar fi fost coordonaţi de timbrul ascuţit al Arhilectorului, se 
desprinseră de lângă pereţi, cu un aer ameninţător. 

-— Dacă voiam să mă ocup eu însumi de toate detaliile, nu mai 
aveam nevoie de serviciile tale bune de nimic! leşi afară de-aici și 
fă-ţi treaba, scârnăvie împuțţită! 

- Eminenţa Voastră este prea bun, murmură Glokta, înclinând din 
nou capul. Dar până și cel mai umil câine are nevoie să fie scărpinat 
între urechi, din când în când, altfel poate sări la beregata stăpânului... 

- Și cu ocazia asta, ocupă-te și de povestea lui. 

— Poveste, Arhilector Sult? 

- Basmul ăla al lui Carmee dan Roth! își îngustă Sult ochii și mai 
tare, brăzdând cu riduri rădăcina nasului. Dacă nu putem lua lesa în 
mâna noastră, măcar să culcăm câinele la pământ, înţelegi? 

Glokta își simţi ochiul tresărind, în ciuda eforturilor sale de a-și 
păstra calmul. Găsim o cale de a pune brusc capăt domniei Regelui 
Jezal. Cam periculos... Dacă Uniunea ar fi o corabie, putem spune că-n 
ultima vreme a trecut printr-o furtună năprasnică, și se apleacă rău într- 
o parte. Am pierdut un căpitan. Acum înlocuim altul, și s-ar putea ca 
nava să se desfacă în bucăţi. Război Civil — se bagă cineva? Privi 
încruntat piesele împrăștiate pe jos. Dar Eminenţa Sa a vorbit. Cum 
zicea Shickel? Când stăpânul tău îti trasează o sarcină, îți dai toată 
silința s-o îndeplinești. Chiar dacă e o sarcină întunecată. Iar unii dintre 
noi ne pricepem cel mai bine tocmai la sarcinile întunecate... 

- Carmee dan Roth și bastardul ei. Voi afla adevărul, Eminenţa 
Voastră, vă puteţi baza pe mine. 

Strâmbătura lui Sult atinse o culme și mai înaltă a disprețului. 

- S-o văd și pe asta! 


Casa lIntrebărilor era foarte ocupată pentru o seară ca aceea. 
Glokta nu vedea pe nimeni, în timp ce șontâcăia pe coridor, cu 


epavele dinților înfipte în buză și mâna năclăită de sudoare, 
încleștată pe capătul bastonului. Nu vedea pe nimeni, dar îi auzea. 

Din spatele ușilor ferecate în fier izbucneau glasuri. Joase și 
stăruitoare. Punând întrebările. Ascuţite și disperate. Scuipând 
răspunsurile. Din când în când, un țipăt, un răget sau un urlet de 
durere sfâşia tăcerea apăsătoare. Astea nici nu mai au nevoie de 
explicaţii. Severard stătea rezemat de peretele murdar, cu un picior 
proptit pe tencuială, fluierând atonal pe sub mască, în timp ce 
Glokta venea șchiopătând spre el. 

— Ce-s toate astea? îl întrebă. 

- Unii dintre supușii Lordului Brock s-au îmbătat și au făcut 
gălăgie. Cincizeci la număr, ditamai scandalul lângă Patru Colţuri. 
Se plâng că li s-au încălcat drepturile, se smiorcăie că oamenii au 
fost înșelaţi, zbiară că Brock trebuia să fie rege. Zic că era o 
demonstraţie. Noi zicem că e trădare. 

— Trădare, hmm? 

O definiţie de o flexibilitate notorie. 

- Alegeţi câţiva șefi de grup și puneţi-i să semneze niște hârtii. 
Englia e din nou în mâinile Uniunii. A venit vremea să-ncepem să 
umplem locul cu trădători. 

- S-au şi apucat de treabă. Altceva? 

— A, da, sigur. 

Jongleria cu cuțite. Unul cade, două se ridică. Mereu tot mai multe 
lame învârtindu-se prin aer, și fiecare cu tăiș ucigător. 

- Azi m-a vizitat Eminenţa Sa. O vizită scurtă, dar prea lungă 
pentru gusturile mele. 

— De lucru pentru noi? 

- Nimic care să te îmbogăţească, dacă asta sperai. 

— Eu sper tot timpul. Sunt un optimist, cum se zice. 

- Norocul tău. 

Eu tind în partea cealaltă. Glokta trase adânc aer în piept și-l 
eliberă cu un oftat prelung. 

— Întâiul dintre Magi și tovarășii lui cei îndrăzneți. 

— lar? 

- Eminenţa Sa vrea informaţii. 

- Totuşi, Bayaz ăsta... N-are relaţii strânse cu noul rege? 


Glokta își arcui o sprânceană, în timp ce pe culoar reverbera un 
urlet de durere înăbușit. Strânse? Putea foarte bine să-l fi plămădit din 
lut. 

— De-asta trebuie să stăm cu ochii pe el, practician Severard. 
Pentru propria lui protecție. Oamenii puternici au inamici puternici, 
precum și prieteni puternici. 

- Crezi că Navigatorul mai știe și altceva? 

- Nimic care să ne fie de real folos. 

- Păcat. Mă obișnuisem să lucrez cu prăpăditul ăla. Tot spune o 
poveste nemaipomenită cu un pește uriaș. 

Glokta își supse gingiile goale. 

- Ţine-l acolo unde e, deocamdată. Poate că practicianului Frost o 
să-i placă basmele lui. 

Are un simţ al umorului foarte dezvoltat. 

- Dacă Navigatorul nu ne folosește la nimic, pe cine mai 
strângem cu ușa? 

Într-adevăr, pe cine? Nouădegete s-a dus. Bayaz însuși stă pitit în 
palat, iar ucenicul lui o dată nu pleacă de lângă el. Jezal dan Luthar cel 
de odinioară, trebuie să recunoaștem, e acum prea departe ca să-l mai 
putem ajunge... 

— Ce-ai zice de femeia aia? 

Severard ridică privirea. 

— Cine, curva aia cafenie? 

- E tot în oraș, nu? 

- Ultima oară, așa am auzit. 

— Atunci, urmărește-o și vezi ce-nvârteşte. 

Practicianul tăcu o clipă. 

- Chiar trebuie? 

— Ce, ţi-e frică? 

Ridicându-și masca, Severard se scărpină la nas. 

- Pot să mă gândesc la alți oameni pe care aş prefera să-i 
urmăresc. 

- Viaţa constă într-o serie de lucruri pe care am prefera să nu le 
facem, replică Glokta, uitându-se în lungul coridorului, ca să se 
asigure că nu-i auzea nimeni. Mai trebuie și să punem niște întrebări 
despre Carmee dan Roth, presupusa mamă a actualului nostru rege. 


— Ce fel de întrebări? 

Glokta se aplecă spre Severard, pentru a-i şopti la ureche: 

— Întrebări cum ar fi... chiar a născut un copil înainte să moară? 
Copilul ăla era într-adevăr rodul șalelor harnice ale Regelui Guslav? 
Este unul și același cu omul pe care-l avem acum pe tron? Ştii tu ce 
fel de întrebări... 

Întrebări care ne-ar putea aduce mari necazuri. Întrebări pe care unii 
oameni le-ar putea numi trădare. În fond, definiția e de o flexibilitate 
notorie. 

Masca lui Severard arăta la fel ca întotdeauna, dar pe restul feţei 
sale se citea limpede îngrijorarea. 

— Eşti sigur că vrei să scormonim pe-acolo? 

— Ce-ar fi să-l întrebi pe Arhilector dacă e sigur? Mie mi s-a părut 
destul de convins. Dacă ai probleme, cere-i lui Frost să te ajute. 

— Dar... ce anume căutăm? Cum o să... 

- Cum? șşuieră Glokta. Dacă voiam să mă ocup eu de toate 
detaliile, n-aş fi avut nevoie de serviciile tale. Du-te-acolo și fă-ți 
treaba! 


Când fusese tânăr și frumos, ager și promițător, admirat și 
invidiat, Glokta își petrecuse mult timp în tavernele din Adua. Deși 
nu-mi amintesc să fi decăzut vreodată atât de jos, nici chiar când eram 
cel mai prost dispus. 

Acum, abia dacă se simţea nelalocul lui, în timp ce șontâcăia 
printre meseni. Acolo, a fi schilod era o normă, iar el avea mai mulți 
dinți decât majoritatea celorlalți. Aproape toți aveau cicatrice 
nearătoase sau infirmităţi, ulceraţii și negi care-ar fi făcut să 
roșească până și o broască râioasă. Erau acolo oameni cu chipurile 
aspre precum crustele de pe o oală veche de gătit. Oameni care 
tremurau mai rău decât frunzele pe timp de furtună și puţeau a pișat 
stătut o săptămână. Oameni părând în stare să taie beregata unui 
copil doar ca să-şi verifice tăișul cuţitului. O târfă beată stătea 
rezemată de un stâlp, într-o poziţie care nu l-ar fi putut excita nici 
pe cel mai disperat marinar. Aceeași duhoare de bere acră și 
deznădejde, transpiratie îmbâcsită și moarte timpurie, pe care mi-o 
amintesc din locurile celor mai destrăbălate excese ale mele. Doar că mai 


puternică. 

Într-un capăt al sălii cu miros viciat erau câteva separeuri, 
intrânduri boltite pline de umbre mizerabile și beţivi și mai 
mizerabili. Și pe cine te-ai putea aștepta să găsești într-un asemenea 
decor? Glokta își târşâi picioarele până în dreptul ultimului dintre ei. 

- Ei, ei, ei... Nu m-așteptam să te mai revăd în viaţă. 

Nicomo Cosca arăta și mai rău decât prima oară când îl întâlnise, 
dacă așa ceva era posibil. Stătea tolănit lângă peretele clisos, cu 
mâinile atârnând și capul căzut într-o parte, privindu-l printre 
pleoapele întredeschise pe Glokta cum se chinuia să se așeze pe un 
scaun din fața lui. Pielea-i arăta de o paloare leșioasă în lumina 
slabă a singurei lumânări nevolnice, avea pungi vinete sub ochi, iar 
peste faţa ascuţită şi ciupită de vărsat îi treceau umbre negricioase. 
Urticaria de pe gât i se agravase, urcând pe obraz ca iedera pe o 
ruină. Cu un mic efort doar, ar putea să arate aproape la fel de bolnav 
ca mine. 

- Superior Glokta... scârțâi glasul aspru ca o scoarță de copac al 
lui Cosca. Mă bucur că mi-ai primit mesajul. Ce onoare, să ne 
reîntâlnim, în ciuda oricăror așteptări. Stăpânii dumitale nu ți-au 
răsplătit eforturile din Sud luându-ţi gâtu', 'ai? 

- Și eu am fost la fel de surprins ca tine, dar nu, replică Glokta, 
adăugând în sinea sa: Deși încă mai e timp berechet. Ce-a mai fost prin 
Dagoska după plecarea mea? 

Styrianul îşi umflă obrajii supţi. 

- Mare halima, dacă tot mă-ntrebi. O mulțime de morţi. O droaie 
de oameni înrobiți. Așa se-ntâmplă când vin gurkienii la cină, 'ai? 
Oameni buni care sfârșesc rău, și nici ăia răi nu s-au descurcat mult 
mai bine. Toţi au ajuns rău. N-a scăpat nici prietenul dumitale, 
generalul Vissbruck. 

- Înţeleg că și-a tăiat beregata. 

Spre încântarea lacomă a publicului... 

— Şi tu cum ai scăpat? 

Colțul gurii lui Cosca se arcui, ca și cum ar fi vrut să zâmbească, 
dar nu-l ţineau puterile. 

- M-am travestit în slujnică și am scăpat cu futaiu”. 

— Ingenios... 


Dar e mult mai probabil ca tu să fi fost ăla care le-a deschis 
gurkienilor portile, în schimbul libertăţii. Mă întreb dacă nu cumva și eu 
aș fi făcut la fel în locul tău. Probabil. 

— Și un mare noroc pentru amândoi. 

— Se zice că norocul e femeie. Se simte atrasă de ăia care-o merită 
cel mai puțin. 

- Așa o fi... 

Deși se pare că eu nici nu merit, nici nu-s norocos. 

- Cu siguranţă, e un mare noroc c-ai apărut în Adua tocmai acum. 
Situaţia e... tensionată. 

Glokta auzi un fojgăit, și un şobolan cât toate zilele se repezi 
afară de sub scaunul lui, oprindu-se o clipă în văzul tuturor. Cosca 
își înfipse o mână stângace sub haina plină de pete și, când o scoase, 
prin aer fulgeră un cuţit. Se înfipse în podele, vibrând, la vreun pas, 
doi, de ţintă. Șobolanul mai stătu acolo un moment, ca pentru a-și 
exprima disprețul, apoi o tuli printre picioarele meselor și ale 
scaunelor și încălțările scâlciate ale mușteriilor. 

Cosca îşi supse dinţii pătaţi, în timp ce ieșea împleticit din 
separeu ca să-și ia înapoi arma. 

- Ştii, cândva eram campion la aruncatul cuţitului. 

— Toate femeile frumoase îmi sorbeau fiecare cuvânt, adăugă 
Glokta, sugându-și și el gingiile dezgolite. Vremurile se schimbă... 

— Am auzit. Tot felu’ de schimbări. Conducători noi înseamnă 
griji noi. Iar grijile-nseamnă afaceri, pentru noi ăștia din meseria 
mea. 

— S-ar putea să am nevoie de talentele tale speciale, nu peste 
multă vreme. 

- Nu pot să zic că te-aş refuza, răspunse Cosca, ridicând sticla și 
vârându-şi limba prin gâtul ei, ca să lingă și ultima picătură. Am 
punga goală ca un puț secat. Așa de goală, chiar, că nici nu mai am 
pungă. 

În privința asta, cel puţin, te pot ajuta. Glokta se asigură că nu erau 
observați, apoi aruncă un obiect pe tăblia aspră a mesei, privindu-l 
cum se rostogolea cu zgomot până în faţa lui Cosca. Mercenarul îl 
luă între degete și-l apropie de flacăra lumânării, examinându-l cu 
un ochi injectat. 


— Pare să fie un diamant. 

- Poţi să te consideri angajat. Îndrăznesc să spun că ai putea găsi 
alți câţiva inși care gândesc la fel, ca să te ajute. Oameni de nădejde, 
care nu vorbesc aiurea și nici nu pun întrebări. Nişte oameni de 
ispravă. 

— Oameni de tot rahatu”, adică? 

Glokta zâmbi, arătându-și golurile dintre dinţi. 

- Mă rog. Cred că depinde de pe ce poziţie priveşti: a celui care 
angajează, sau a celui care îndeplinește treaba. 

- Că cam așa... confirmă Cosca, lăsându-și sticla goală să cadă pe 
podelele denivelate. Şi care-i treaba, Superior Glokta? 

- Pentru moment, așteptați doar, și staţi la fereală. 

Se aplecă în afara separeului, cu o strâmbătură, și pocni din 
degete spre o chelneriță posacă. 

— Încă o sticlă din ce bea prietenul meu! 

— Şi pe urmă? 

— Sunt sigur c-o să vă găsim ceva de făcut, dădu din cap Glokta, 
după care se aplecă dureros înainte, peste masă, pentru a continua 
în șoaptă. Între noi fie vorba, am auzit un zvon cum că ar veni 
gurkienii. 

Cosca tresări. 

- Iar ăia? Trebuie musai să fim implicaţi? Nemernicii nu joacă 
după reguli. Dumnezeu, şi cinste, și credință, adăugă el, cutremurat. 
Și iar îmi vin dracii... 

- Ei bine, oricine-ar bate la ușă, sunt sigur că putem organiza o 
ultimă redută eroică, împotriva tuturor sorților, fără speranță de 
salvare. 

Nici eu nu duc lipsă de dușmani, la urma urmei. 

Ochii mercenarului luciră, când ospătărița trânti o sticlă plină pe 
masa vălurită, în fața lui. 

- Aha, cauze pierdute... Favoritele mele. 


Veșmântul autorităţii 


West stătea așezat în cortul Lordului Mareșal și privea în gol, fără 
speranţă. În ultimul an, abia dacă mai avusese vreo clipă de răgaz. 
Iar acum, dintr-odată, nu mai avea nimic altceva de făcut decât să 
aștepte. Îşi tot imagina că-l va vedea pe Burr intrând în cort și 
mergând spre hărţi, cu pumnii strânși la spate. Se tot aștepta să-i 
simtă prezenţa încurajatoare prin tabără, să-i audă glasul bubuitor 
chemând la ordine ofiţerii care o mai luau razna. Dar, desigur, așa 
ceva n-avea să se mai întâmple. Nici acum, și nici altă dată. 
Niciodată. 

La stânga se aflau ofițerii din statul major al generalului Kroy, 
toți solemni și siniștri în uniformele lor negre și scrobite ca 
întotdeauna. În dreapta stăteau tolăniți oamenii lui Poulder, cu 
nasturii de sus descheiaţi neglijent, într-un afront fățiș adus 
celorlalți, umflându-se în pene ca niște păuni care-și desfac coada. 
Cei doi mari generali se priveau cu toată suspiciunea unor armate 
rivale pe câmpul de luptă, așteptând edictul care avea să-l ridice pe 
unul în Consiliul Închis, pe culmile puterii, celuilalt spulberându-i 
speranțele pentru vecie. Edictul care urma să-l numească pe noul 
Rege al Uniunii şi pe noul său Lord Mareșal. 

Acesta din urmă avea să fie Poulder sau Kroy, desigur, și fiecare 
își anticipa glorioasa victorie finală asupra celuilalt. Între timp, 
armata, și West mai cu seamă, stăteau paralizați. Neputincioși. 
Departe spre nord, Copoiul şi ai lui, care salvaseră viaţa lui West în 
sălbăticie de-atâtea ori încât nici nu le mai știa numărul, luptau fără 
îndoială pentru supravieţuire, așteptând cu disperare un ajutor care 
n-avea să mai vină niciodată. 

Pentru West, totul era ca şi cum ar fi asistat la propria lui 
înmormântare, iar majoritatea participanţilor erau dușmani care se 
strâmbau, rânjeau și-și dădeau aere. Urma să câștige Poulder sau 
Kroy, şi oricare ar fi fost, el era condamnat. Poulder îl ura cu patimă 
înflăcărată, iar Kroy, cu dispreț îngheţat. Singura prăbuşire mai 


rapidă și mai deplină decât a lui avea să fie cea a lui Poulder, sau a 
lui Kroy - a oricăruia dintre ei era în cele din urmă trecut cu 
vederea de către Consiliul Închis. 

De afară se auzi vag zarvă, şi toate capetele se întoarseră imediat 
spre intrare. Nişte paşi se apropiară de cort, făcându-i pe câţiva 
ofițeri să se ridice de pe scaune, neliniștiți. Latura intrării fu împinsă 
deoparte și Cavalerul Vestitor dădu buzna înăuntru, cu decoraţiile 
zornăind. Era peste măsură de înalt, cu aripile coifului aproape 
găurind tavanul cortului, când se îndreptă de spate. Pe umărul 
împlătoșat avea agăţată o tașcă de piele, marcată cu soarele auriu al 
Uniunii. West își aţinti ochii asupra ei, ținându-și respiraţia. 

- Prezintă-ți mesajul, îi ceru Kroy, întinzând mâna. 

- Mie să mi-l prezinţi! se răsti Poulder. 

Cei doi se dondăneau fără pic de demnitate, în timp ce Cavalerul 
Vestitor îi privea încruntat, nepăsător. 

— Colonelul West este prezent? întrebă el cu voce gravă, 
răsunătoare. 

Toate capetele, şi mai ales cele ale lui Poulder și Kroy, se 
întoarseră. 

West se pomeni ridicându-se de pe scaun, ezitant. 

— Ăă... eu sunt West. 

Cavalerul Vestitor trecu indiferent pe lângă generalul Kroy, 
înaintând spre West, într-un clănțănit de pinteni. Își deschise tolba 
cu depeșe, scoase un sul de pergament și îl ridică. 

- Din porunca regelui. 

Ironia finală din imprevizibila carieră a lui West, după câte se 
părea, era aceea că el avea să fie cel ce anunţa numele omului care 
peste câteva momente avea să-l dezonoreze, concediindu-l. Dar, 
dacă tot îi era sortit să cadă cu pieptu-n sabie, orice amânare n-ar fi 
făcut decât să sporească durerea. Luă pergamentul din mâna 
înmănușată a Cavalerului Vestitor și rupse sigiliul masiv. Îl 
desfășură pe jumătate, dând la iveală un paragraf scris caligrafic. 
Toţi cei din cort își ținură respirația când începu să citească. 

Deodată, lui West îi scăpă un chicotit neîncrezător. Chiar dacă 
atmosfera era încordată ca într-o judecătorie înaintea sentinţei, nu 
se putea stăpâni. Fu nevoit să mai citească de două ori prima parte, 


ca s-o priceapă cât de cât. 

- Ce-i așa de amuzant? întrebă sever Kroy. 

— Consiliul Deschis l-a ales pe Jezal dan Luthar ca nou Rege al 
Uniunii, cunoscut de-acum încolo ca Jezal Întâiul. 

Fu nevoit să-şi înăbușe din nou râsul, deși gluma - dacă era o 
glumă - n-avea pic de haz. 

— Luthar? repetă cineva. Cine naiba-i Luthar? 

- Băiatul ăla care a câștigat Turnirul? 

Într-un fel, totul era îngrozitor de potrivit. Jezal se purtase 
dintotdeauna ca și cum s-ar fi crezut mai bun decât toţi ceilalți. 
Acum, după câte se părea, chiar devenise. Dar toată această situaţie, 
oricât ar fi fost de surprinzătoare, nu avea decât o importanţă 
secundară. 

- Cine-i noul Lord Mareșal? mârâi Kroy, și ofițerii din ambele 
grupuri, de-acum cu toţii în picioare, se apropiară, formând un 
semicerc încordat. 

West trase adânc aer în piept, adunându-și curajul ca un copil 
care se pregăteşte să sară într-un heleșteu rece ca gheaţa. Desfăcu 
sulul, parcurgând repede cu privirea şi partea a doua a textului. Se 
încruntă. Nicăieri nu apăreau numele lui Poulder și Kroy. Citi din 
nou, mai atent. Şi deodată, simţi că i se înmuiau genunchii. 

- Pe cine-l numește? aproape că zbieră Kroy. 

Deși deschise gura, West nu-și putu găsi cuvintele. Întinse 
scrisoarea, iar Poulder i-o smulse din mână, în timp ce Kroy se 
chinuia zadarnic să privească peste umărul lui. 

- Nu... şopti Poulder, când citi până la capăt. 

Kroy îi smulse depeşa și o parcurse rapid cu privirea. 

- Trebuie să fie o greşeală! 

Cavalerul Vestitor, însă, nu era de aceeași părere. 

- Consiliul Închis nu are obiceiul să facă greșeli. Aţi primit 
ordinele regelui! 

După care se întoarse spre West, cu o plecăciune. 

- Domnule Lord Mareșal, îngăduiți-mi să-mi iau rămas-bun. 

Cei mai buni și mai strălucitori ofițeri ai armatei se holbau la el, 
cu gurile căscate. West abia dacă reuși să se bâlbâie: 

- Ăă... da... Da, desigur. 


O oră mai târziu, cortul era gol. West stătea singur la pupitrul de 
scris al lui Burr, aranjând la nesfârșit, cu nervozitate, călimara, 
tocul, hârtiile și, mai ales, scrisoarea cea mare pe care o pecetluise 
cu un cocoloș de ceară roșie. Se uita la ea încruntat, ridica ochii spre 
hărțile prinse pe scânduri, revenea cu privirea la propriile-i mâini 
depuse pe blatul de piele zgâriată, încercând să înțeleagă ce naiba se 
întâmplase. 

Din câte putea să-și dea seama, fusese promovat dintr-odată într- 
una dintre cele mai înalte funcţii ale Uniunii. Lord Mareșal West. Cu 
posibila excepţie a lui Bethod însuși, era cel mai puternic om din 
acea parte a Mării Circulare. Poulder şi Kroy erau de-acum încolo 
obligaţi să i se adreseze cu „domnule”. Avea un scaun în Consiliul 
Închis. El! Collem West! Un om de rând, care toată viaţa fusese 
disprețuit, bruscat, privit de sus. Cum se putuse întâmpla una ca 
asta? Nu pe merit, cu siguranță. Nu în urma vreunei acţiuni sau non- 
acțiuni din partea lui. Din pură întâmplare. O prietenie 
întâmplătoare cu un om care, în multe privinţe, nu-i plăcea prea 
mult, și din partea căruia în niciun caz nu se așteptase vreodată să-i 
facă favoruri. Un om care, printr-o lovitură norocoasă care nu putea 
fi descrisă decât ca un miracol, urcase acum pe tronul Uniunii. 

Râsul său neîncrezător nu dură mult. În minte i se forma o 
imagine cum nu se poate mai neplăcută. Prinţul Ladisla, zăcând 
undeva în sălbăticie, cu capul zdrobit, pe jumătate gol şi neîngropat 
de nimeni. West înghiţi un nod. Dacă nu era el, acum Ladisla ar fi 
fost rege, iar el ar fi spălat latrine în loc de a se pregăti să preia 
comanda armatei. Începea să-l doară capul și-și masă nervos 
tâmplele. Poate că totuși jucase și el un rol crucial în propria lui 
avansare, la urma urmei. 

Pânza cortului foșni, când Pike intră cu ruina lui de zâmbet stins. 

- E aici generalul Kroy. 

— Lasă-l să asude un moment. 

Dar cel pe care-l treceau sudorile era West însuși. Își frecă 
palmele umede și-și netezi vestonul uniformei, cu însemnele de 
colonel abia tăiate de pe umeri. Trebuia să pară absolut stăpân pe 
sine, fără niciun efort, la fel cum arătase întotdeauna Mareșalul 


Burr. La fel cum arătase și Mareșalul Varuz, în pustiurile uscate din 
Gurkhul. Trebuia să-i strivească pe Poulder şi Kroy cât avea ocazia. 
Dacă n-o făcea acum, avea să rămână pentru totdeauna la discreţia 
lor. O ciozvârtă de carne sfâșiată între doi câini furioşi. Fără tragere 
de inimă, luă scrisoarea și i-o întinse lui Pike. 

- N-am putea să-i spânzurăm pe amândoi şi gata, domnule? 
întrebă fostul condamnat, în timp ce o lua. 

- Numai de-am putea... Dar fără ei nu ne descurcăm, oricâte 
necazuri ne-ar pricinui. Un nou Rege, un nou Lord Mareșal, 
amândoi fiind niște oameni de care n-a auzit aproape nimeni, 
niciodată. Soldaţii au nevoie de conducători pe care-i cunosc. 

Inspiră prelung pe nas, umflându-și pieptul. Fiecare om trebuia 
să-și joace rolul, atâta tot. Slobozi aerul, șuierător. 

— Introdu-l pe generalul Kroy, te rog. 

— Am înţeles. 

Pike deschise intrarea cortului și mugi: 

— General Kroy! 

Uniforma neagră a lui Kroy, cu frunzulițe aurii brodate pe guler, 
fusese atât de țeapăn scrobită, încât era de mirare că mai putea să se 
miște în ea. Se îndreptă de spate şi rămase nemișcat, cu ochii fixați 
undeva în apropiere. Poziţia de salut era impecabilă, cu fiecare 
parte a trupului la locul ei, și totuşi reușea cumva să-și manifeste 
vizibil disprețul și dezamăgirea. 

- Permiteţi-mi ca mai întâi să vă prezint felicitările mele, scrâșni 
el, Domnule Lord Mareșal. 

— Mulţumesc, generale. Frumos spus. 

— O avansare considerabilă, pentru un om atât de tânăr, atât de 
lipsit de experienţă... 

- Sunt militar profesionist de vreo doisprezece ani şi am luptat în 
două războaie și mai multe bătălii. Se pare că Maiestatea Sa Regele 
mă consideră îndeajuns de călit. 

Kroy își drese glasul. 

- Firește, Domnule Lord Mareşal. Dar sunteți proaspăt la 
comanda supremă. După părerea mea, ar fi înțelept să cereţi 
asistența unui om cu mai multă experienţă. 

— Sunt întru totul de acord cu dumneata. 


Sprânceana lui Kroy se înălță cu o câtime. 

- Mă bucur să aud. 

— Omul acela ar trebui să fie, fără nici cea mai mică îndoială, 
generalul Poulder. 

Spre lauda lui, Kroy nici nu se clinti. Numai din nas îi răsună un 
smârcâit ușor. Era singurul semn, West nu se îndoia, al deznădejdii 
lui fără margini. Când intrase, era deja rănit. Acum agoniza. Cel mai 
potrivit moment ca să înfigă cuțitul până la plăsele. 

— Întotdeauna am admirat enorm atitudinea generalului Poulder 
față de militărie. Îndrăzneala lui. Vigoarea. După părerea mea, 
reprezintă însăși definiţia a ceea ce ar trebui să fie un ofițer. 

— Întocmai, şuieră Kroy, printre dinți. 

— Îi urmez sfaturile în multe privințe. Nu există decât un singur 
subiect important asupra căruia avem opinii diferite. 

— Aşa...? 

— Dumneata, generale Kroy. 

Chipul lui Kroy dobândise culoarea unei găini jumulite, orice 
urmă de dispreţ fiind înlocuită pe loc de o undă vizibilă de groază. 

— Poulder era de părere că ar trebui să fii concediat pe loc. Eu am 
propus să-ţi mai dăm o șansă. Sergent Pike? 

- Ordonaţi, zise fostul deținut, făcând un pas vioi înainte cu 
scrisoarea în mână. 

West o luă și i-o arătă generalului. 

— Aceasta este o scrisoare către rege. Încep prin a-i reaminti de 
frumoşii ani când am servit împreună în Adua. În continuare, expun 
în detaliu motivele concedierii dumitale imediate și dezonorante. 
Încăpăţânarea dumitale incorijibilă, generale Kroy. Tendinţa de a-ţi 
însuși merite ale altora. Inflexibilitatea cinică. Refuzul de a colabora 
cu alți ofițeri, împins până la insubordonare. 

Dacă păruse imposibil ca fața lui Kroy să devină și mai palidă și 
abătută, acum reușea s-o facă, statornic, cu privirea spre hârtia 
împăturită. 

— Sper din toată inima că nu va trebui s-o trimit. Dar o voi face la 
cea mai mică provocare față de mine sau de generalul Poulder. Ai 
înţeles? 

Kroy părea să bâjbâie după cuvinte. 


- Am înțeles perfect... horcăi el într-un târziu, Domnule Lord 
Mareșal. 

- Excelent. Am amânat extrem de mult să pornim spre joncțiunea 
cu aliaţii noștri nordici și nu suport să ajung cu întârziere la o 
întâlnire. Îți vei transfera cavaleria sub comanda mea, pentru 
moment. O voi conduce spre nord, împreună cu generalul Poulder, 
pe urmele lui Bethod. 

- Și eu, domnule? 

- Pe coline, mai sus de noi, au mai rămas câţiva nordici. Sarcina 
dumitale va fi să-i înlături şi să eliberezi drumul spre Carleon, 
dându-le inamicilor impresia că efectivele noastre principale s-au 
deplasat către nord. Dacă misiunea asta îți reușește, poate voi fi 
dispus să-ți mai încredinţez și altele. Vei face aranjamentele până 
mâine, înainte de crăpatul zorilor. 

Kroy deschise gura, ca pentru a se plânge de misiunea imposibilă. 

— Mai ai ceva de adăugat? 

Într-o clipă, generalul se răzgândi. 

- Nu, domnule. Înainte de crăpatul zorilor, fireşte. 

Și reuși chiar să afișeze o expresie vag asemănătoare cu un 
zâmbet forțat. 

West nu trebuia să facă un efort prea mare ca să zâmbească la 
rândul lui. 

- Mă bucur că îmbrăţișezi această şansă de a te reabilita, 
generale. Eşti liber. 

Kroy luă din nou poziţia drepţi, se răsuci pe călcâie, se împiedică 
de sabie și ieşi împleticit din cort. 

Lui West îi bubuia capul. Respiră adânc. Nimic nu-şi dorea mai 
mult decât să se întindă pentru câteva momente, dar nu avea timp. 
Îşi netezi iar vestonul uniformei. Dacă supraviețuise acelei călătorii 
de coşmar spre nord, prin zăpadă, putea să scape cu bine și acum. 

— Cheamă-l pe generalul Poulder. 

Poulder intră în cort cu pas ţanţoș, de parcă ar fi fost la el acasă, 
şi luă imediat o teatrală poziţie de drepţi, salutând la fel de 
flamboaiant pe cât de rigid fusese Kroy. 

- Domnule Lord Mareşal West, aș dori să vă comunic cele mai 
sincere felicitări pentru neașteptata dumneavoastră avansare. 


Zâmbea neconvingător, dar West nu-i întoarse surâsul. Îl privea 
încruntat, ca și cum Poulder ar fi reprezentat o problemă căreia îi 
căuta cu dificultate soluţia. Stătu astfel un timp, fără să spună nimic. 
Ochii generalului începură să săgeteze nervos prin toate cotloanele 
cortului. Tuși, cu un aer de scuză. 

— Îmi permiteţi să vă întreb, Domnule Lord Mareșal, ce aţi avut 
de discutat cu generalul Kroy? 

- Păi, tot felul de lucruri, răspunse West, păstrându-și expresia 
împietrită. Respectul meu pentru generalul Kroy, în toate privințele 
de natură militară, este nemărginit. Semănăm foarte mult. Precizia 
lui. Atenţia lui față de detalii. După părerea mea, este definiția vie a 
tot ceea ce ar trebui să fie un soldat. 

- E un ofiţer cum nu se poate mai competent, reuși Poulder să 
șuiere. 

— Așa este. Eu am fost promovat cu mare repeziciune în funcția 
de acum și consider că am nevoie de un veteran, un om cu cât mai 
multă experienţă, care să... să-mi fie mentor, dacă vrei, acum când 
Mareșalul Burr nu mai e. Generalul Kroy a fost atât de bun să-mi 
accepte sugestia în acest sens. 

— Serios? murmură Poulder, pe a cărui frunte se forma o peliculă 
de sudoare. 

— A făcut mai multe propuneri excelente pe care le pun deja în 
practică. Numai asupra unui singur lucru n-am putut cădea de 
acord. 

Îşi împreună vârfurile degetelor pe birou, în faţa lui, privindu-l 
sever pe Poulder pe deasupra lor. 

— Lucrul acela erai dumneata, generale Poulder. 

- Eu, Domnule Lord Mareșal? 

- Kroy a insistat pentru concedierea dumitale imediată. 

Chipul cărnos al lui Poulder se făcea tot mai trandafiriu, văzând 
cu ochii. 

- Am decis, totuși, să-ți acord o ultimă șansă. 

Și luă aceeași hârtie pe care i-o arătase și lui Kroy. 

- Aceasta este o scrisoare către rege. Încep prin a-i mulțumi 
pentru avansare, apoi mă interesez cum stă cu sănătatea, şi-i 
amintesc de strânsa noastră prietenie personală. În continuare, 


expun amănunţit motivele căderii dumitale în dizgrație. Aroganţa 
asta neelegantă, generale Poulder. Tendinţa de a-ți aroga meritele 
altora. Refuzul de a îndeplini ordinele. Incapacitatea încăpăţânată 
de a colabora cu alți ofițeri. Sper din tot sufletul că nu va trebui s-o 
trimit niciodată. Dar o voi face la cea mai mică provocare. Cea mai 
mică provocare la adresa mea sau a generalului Kroy, m-ai înţeles? 

Poulder înghiți în sec, cu toată fața sa rumenă sclipind de 
transpiraţie. 

- Da, Domnule Lord Mareșal. 

- Bun. Îi încredințez generalului Kroy misiunea de a obţine 
controlul asupra colinelor dintre noi și Carleon. Dumneata, până te 
vei dovedi demn de o comandă separată, ai să rămâi cu mine. Vreau 
să ai divizia gata de plecare spre nord înainte de crăpatul zorilor, cu 
cele mai rapide unităţi în avangardă. Aliaţii noștri nordici se bizuie 
pe noi și n-am de gând să-i dezamăgesc. Cum se luminează de ziuă, 
generale, și cu cea mai mare viteză. 

- Cu cea mai mare viteză, desigur. Vă puteţi baza pe mine... 
domnule. 

- Sper, în ciuda rezervelor mele. Fiecare om trebuie să-și joace 
rolul, generale Poulder. Fiecare om. 

Poulder clipi, își mișcă gura, se întoarse pe jumătate să plece, îşi 
aminti cu întârziere să salute, apoi ieşi din cort. West privi pânza 
care se mișca ușor în adierea de-afară, apoi oftă, mototoli scrisoarea 
în pumn și o aruncă într-un colț. De fapt, nu era decât o coală albă 
de hârtie. 

Pike își înălță o sprânceană rozalie, aproape spână. 

- Frumos lucrat, domnule, dacă-mi daţi voie să spun. Nici chiar în 
lagăre n-am văzut minciuni mai iscusite. 

- Mulţumesc, sergent. Acum, că am preluat comanda, descopăr că 
începe să-mi placă. Tatăl meu m-a prevenit întotdeauna împotriva 
neadevărurilor, dar, între noi fie vorba, era un om de tot rahatul, un 
laş și un ratat. Dac-ar fi acum aici, l-aș scuipa în faţă. 

Se ridică și trecu în faţa hărţii lucrate la cea mai largă scară, cu 
mâinile la spate. Exact la fel cum ar fi făcut Mareșalul Burr, își dădu 
el seama. Începu să examineze pata ca o mânjitură făcută cu degetul 
murdar, în locul unde, în munţi, Crummock-i-Phail indicase că se 


afla fortăreaţa. Trasă ruta până în actuala poziție a armatei uniunii, 
departe în sud, și se încruntă. Îi venea greu să creadă că un 
cartograf al Uniunii venise vreodată pe teren ca să studieze cu ochii 
lui detaliile, iar formele ostentative ale colinelor şi râurilor aveau un 
aer neîndoielnic de prefăcătorie. 

- Cât credeţi că ne va lua ca să ajungem până acolo, domnule? 
întrebă Pike. 

— Imposibil de spus... 

Chiar dacă ar fi pornit imediat, ceea ce era improbabil. Chiar și 
dacă Poulder făcea ce-i spusese, lucru de două ori mai improbabil. 
Chiar şi dacă harta era măcar pe jumătate corectă - și știa că nici 
vorbă de așa ceva. Clătină din cap, posomorât. 

- Imposibil de spus. 


Prima zi 


La răsărit, cerul părea cuprins de flăcări. Fâșii prelungi de nori 
trandafirii și fâșii la fel de lungi de nori negri se întindeau peste 
albastrul pal, deasupra formelor noduroase și zimţate ca un cuţit de 
măcelărie ale munţilor cenușii, ceţoși. Cerul de la apus încă mai 
arăta ca o masă de fier închis la culoare — rece și ostil. 

- Frumoasă zi se-anunță, comentă Crummock. 

- Mda, făcu Logen, deși nu era sigur că avea să fie așa. 

- Ei, dacă Bethod nu se-arată, şi nu omorâm nimica, măcar ai tăi 
au făcut minuni pentru zidul meu, mm? 

Era uimitor cât de bine și cât de repede putea un om cârpi un zid, 
când se prea putea ca acea grămadă de pietre să-i salveze viaţa. În 
doar câteva zile, peticiseră şi tencuiseră toată zidăria, tăind și cea 
mai mare parte din iederă. Din fort, unde terenul era mult mai înalt, 
nu arăta prea înfricoşător. De afară, era înaltă cât trei oameni, între 
sol și pasarelă. Ridicaseră parapetul până la nivelul gâtului, lăsând 
multe spaţii libere pe unde să tragă cu arcurile și să arunce pietre. În 
față săpaseră un șanț acceptabil, înfigând în el ţepe ascuţite. 

Încă mai săpau, la stânga, unde zidul întâlnea peretele stâncos şi 
era mai ușor de escaladat. Aceea era porțiunea lui Dow, iar Logen îl 
auzea strigând la băieţii lui, peste zgomotul hârlețelor: 

- Săpaţi, săpaţi, putorile dracu’! N-o să mă las io omorât pentru 
lenea voastră! Puneţi osu’ la treabă, amărâţilor! 

Și tot așa, cât era ziua de lungă. Era și ăsta un mod de a face 
omul să muncească, reflecta Logen. 

Săpaseră șanțul deosebit de adânc chiar în fața vechii porți. Așa, 
li se amintea tuturor că nu exista niciun plan de plecare. Dar tot era 
locul cel mai expus, și se vedea cu ochiul liber. Acolo avea să stea 
Logen, dacă Bethod își făcea apariția. Chiar în mijloc, pe porțiunea 
de perete a lui Fior. Acesta stătea deasupra arcadei, nu departe de 
Logen și Crummock, cu pletele fluturate de vânt, arătând niște 
crăpături care trebuiau să fie astupate. 


— Arată bine zidul! strigă la el Logen. 

Fior întoarse capul, îşi mișcă gura, apoi scuipă peste umăr. 

- Mhm, mârâi el, și nu-l mai băgă în seamă. 

Crummock se aplecă să-i spună, mai încet: 

- Dacă se lasă cu bătaie, va trebui să-ți păzeşti spatele, 
Sângerosule-Nouă. 

- Și eu cred. 

În toiul luptei, apăreau prilejurile cele mai potrivite pentru a-ţi 
încheia socotelile cu un om din tabăra ta. La sfârșit, nimeni nu se 
uita prea atent să vadă dacă morţii fuseseră loviți din faţă sau din 
spate. Toţi erau prea ocupați să se tânguiască din cauza rănilor, să 
sape gropi sau să fugă. Logen îl privi lung pe deleanul cel înalt. 

- Va trebui să fiu atent la mulți, dacă ajungem să luptăm. Și nu 
suntem așa de prieteni încât să nu fii și tu unul dintre ei. 

- Asemenea, răspunse Crummock, rânjind cu toată fața sa 
bărboasă. Amândoi avem reputația că nu ne prea pasă cine-o 
încasează, odată ce ne luăm la omor. Da’ asta nu-i rău. Prea multă 
încredere face oamenii să se lase pe tânjală. 

— Prea multă încredere? 

Trecuse ceva vreme de când Logen avusese în jur și altceva decât 
duşmani. Arătă cu degetul mare spre turn. 

— Mă duc sus, să-ntreb dacă au văzut ceva. 

- Sper c-au văzut! afirmă Crummock, frecându-și palmele grase. 
Nădăjduiesc ca nemernicul ăla să vină azi! 

Logen sări jos de pe zid și traversă fortul, dacă se putea numi așa, 
printre carli și deleni care stăteau în grupuri, mâncând, vorbind sau 
curățindu-și armele. Câţiva, care fuseseră de gardă în timpul nopții, 
dormeau înveliți în pături. Ocoli țarcul unde erau adunate oile, mult 
mai puţine decât la început. Trecu și pe lângă fierăria improvizată 
de lângă hambarul de piatră, unde doi oameni mânjiți de funingine 
mânuiau foalele, iar altul turna metal topit în forme pentru vârfuri 
de săgeți. Aveau nevoie de-al naibii de multe, dacă Bethod voia să le 
facă o vizită. Ajunse la treptele înguste tăiate în stâncă și le urcă 
două câte două, până în vârful turnului. 

Acolo, pe acea poliţă lipită de munte, se aflau grămezi mari de 
bolovani pentru aruncat şi şase butoaie pline până sus cu săgeți. Cei 


mai buni arcași stăteau lângă parapetele proaspăt tencuite, oamenii 
cu cei mai ageri ochi și cele mai sensibile urechi, uitându-se după 
Bethod. Logen îl văzu pe Copoi printre ceilalți, cu Ursuzul de-o 
parte și Tul de cealaltă. 

— Șefule! 

Încă era nevoit să zâmbească atunci când îi spunea astfel. Pe 
vremuri, lucrurile stătuseră invers, dar așa mergea mult mai bine, 
după părerea lui. Cel puţin, nimeni nu tremura de frică tot timpul. 
Cel puţin, nu de frica propriului lor şef. 

— Vezi ceva? 

Copoiul întoarse capul, zâmbind, şi-i oferi o ploscă. 

— Multe, s-ar zice. 

- Mhm, făcu şi Ursuzul. 

Între timp, soarele ajunsese deasupra munților, străpungând norii 
cu dâre luminoase care devorau umbrele de pe pământul pietros și 
risipeau ceţurile dimineţii. Cele două piscuri se înălțau de-o parte și 
de alta, măreţe și nepăsătoare, mânjite cu verdele gălbui al ierbii și 
ferigilor, printre care răzbeau fâșii de stâncă golașă. Jos, valea era 
pustie și tăcută, presărată cu tufe ghimpoase și pâlcuri de copaci 
pitici, străbătută de albiile pâraielor secate. Era la fel de goală ca în 
ajun sau ca în urmă cu două zile. Ca în tot timpul de când veniseră 
acolo. 

Îi amintea lui Logen de tinerețile lui, când urca în Locurile-Nalte 
singur. Umbla pe-acolo câteva zile la rând, încercându-şi puterile 
contra munţilor. Înainte ca toată lumea să fi auzit de numele lui. 
Înainte de a se căsători, de a avea copii, și înainte ca soţia și copiii 
lui să se-ntoarcă în ţărână. Văile fericite ale trecutului. Trase 
prelung în piept o gură lacomă de aer rece și tare, apoi îl suflă. 

- E un loc cu vedere minunată, de acord, dar întrebam dacă ați 
văzut vreun semn al vechiului nostru prieten. 

— Adică Bethod, Regele de drept al nordicilor? Nu, nici urmă de 
el. Nici fir de păr. 

Tul clătină din capul său mare. 

- Dacă era să vină, m-aș fi așteptat ca de-acum să se zărească 
ceva. 

Logen își clăti gura cu apă şi o scuipă peste marginea turnului, 


privind-o cum cădea pe pietre, departe jos. 

— Poate n-a pus botu”. 

Îşi dădea seama şi de partea bună a absenței lui Bethod. 
Răzbunarea e o idee destul de atrăgătoare, de la distanţă, dar de- 
aproape nu mai arată atât de plăcut. Mai ales când eşti în 
inferioritate de unu la zece și n-ai unde să fugi. 

- Nu l-o fi pus... spuse și Copoiul, pe un ton nostalgic. Cum e 
zidul? 

— În regulă, atâta vreme cât n-au să aducă şi ceva ca o scară cu ei. 
Cât crezi că mai avem de așteptat, înainte să... 

— Hmm... mârâi Ursuzul, arătând cu degetul său lung în josul 
văii. 

Logen văzu o mișcare, departe, jos. Şi încă una. Înghiţi în sec. 
Vreo doi oameni, poate, furișându-se printre bolovani ca gândacii 
prin pietriș. Îi simți pe toți cei din jur încordându-se, le auzi 
murmurele. 

— Căcat, şuieră el. 

Se uită într-o parte, la Copoi, iar acesta îl privi la rândul lui. 

— Se pare că planul lui Crummock a mers. 

- Așa s-ar zice. Măcar pân-acolo că l-a făcut pe Bethod să ne 
urmeze. 

- Mda. Ce urmează e partea șmecheroasă. 

Partea care, mai mult decât probabil, avea să-i coste pe toţi viața, 
dar Logen știa că toți se gândeau la același lucru și fără ca el să 
scoată o vorbă. 

- Acum, să sperăm doar că Uniunea se ţine de cuvânt, spuse 
Copoiul. 

— Să sperăm. 

Logen încercă să zâmbească, dar nu-i reuși prea bine. Speranţele 
lui rareori aveau sorți de împlinire. 


Odată ce începuseră să vină, valea se umpluse repede, chiar sub 
ochii Copoiului. Ordonat și frumos, așa cum proceda Bethod 
întotdeauna. Drapelele au fost instalate între cei doi pereţi stâncoși, 
la o distanţă cât trei zboruri de săgeată, iar carlii și thrallii stăteau 
înghesuiți în jurul lor, toţi cu privirile spre zid. Soarele ajunsese în 


înaltul cerului albastru, doar cu câteva zdrențe de nori care să mai 
facă umbră, și toată acea masă de oţel scânteia și fulgera ca marea 
în lumina lunii. 

Se găseau acolo toate blazoanele, cei mai buni luptători ai lui 
Bethod, de pe vremuri - Coastealbe, Goring, Palid-ca-Zăpada, 
Oscior. Mai erau și altele — flamuri ascuţite și zdrenţuite, de dincolo 
de Crinna. Oameni sălbatici, care încheiaseră târguri necurate și 
sângeroase cu Bethod. Copoiul îi auzea chiuind și strigându-se între 
ei, cu niște sunete ciudate, ca ale fiarelor sălbatice. 

O adunătură grozavă, una peste alta, iar mirosul fricii şi al 
îndoielii se simţea gros ca supa, sus pe zid. Multe arme erau atinse 
de degete încordate, perechi-perechi de buze erau roase nervos. 
Copoiul se străduia să-şi păstreze chipul dur și nepăsător, așa cum ar 
fi făcut Treicopaci. Așa cum se cade să facă un șef. Oricât de 
neascultători i-ar fi genunchii. 

- Acuma câţi socoţi c-or fi? vru să ştie Logen. 

Copoiul își plimbă privirea peste ei, gânditor. 

— Opt mii, aş zice — sau zece, poate...? 

O scurtă pauză. 

- Cam așa mă gândeam și eu. 

- Mult mai mulţi decât noi, oricum, continuă Copoiul, vorbind în 
șoaptă. 

— Mda. Dar în luptă nu înving întotdeauna taberele cele mai 
numeroase. 

- Sigur că nu, confirmă Copoiul, după care își mișcă buzele în 
gol, privindu-i pe toţi cei din jur. Doar de cele mai multe ori. 

Departe, jos, se întâmplau multe: cazmale luceau, un șanț și un 
val de pământ prindeau contur, de-a curmezișul văii, în fața forțelor 
inamice. 

- S-au apucat și ei de săpat, mormăi Dow. 

- Bethod a fost dintotdeauna om serios, confirmă Copoiul. Nu se 
grăbeşte. Face totul cum trebuie. 

Logen dădu din cap. 

— Vrea să se asigure că nici unul dintre noi nu scapă. 

Din spate se auzi râsul lui Crummock. 

— Și când colo, noi numai să scăpăm de-aici nu ne gândim, mm? 


Acum se ridica și steagul lui Bethod, spre liniile din spate, dar 
dominându-le totuși pe celelalte. Mare și uriaș, un cerc roșu pe fond 
negru. Copoiul se încruntă, privindu-l cum flutura în vânt. Își 
amintea că-l văzuse în Englia, cu câteva luni în urmă. Pe vremea 
când Treicopaci încă mai trăia, şi Cathil de asemenea. Își plimbă 
limba prin gura podidită de acreală. 

— Regele nordicilor de căcat, mormăi el. 

Din prima linie, unde săpau, se desprinseră câţiva oameni, 
pornind spre zid. Cinci la număr, toţi în armură completă, cel din 
frunte cu braţele desfăcute larg. 

- E timpul să dăm din gură, murmură Dow și scuipă în șanț. 

Cei cinci veniră până aproape, în faţa porţii cârpite, cu cămășile 
de zale lucind mat în soarele puternic. Primul dintre ei avea plete 
albe şi albeață pe un ochi, aşa că era lesne de ţinut minte. Hansul 
Ochi-Alb. Arăta mai bătrân decât ultima oară, dar asta nu era 
valabil pentru toți? El îi ceruse lui Treicopaci să se predea, la 
Uffrith, și i se răspunsese să se care. La Heonan, se alesese cu rahat 
turnat peste el. Îi provocase la duel pe Dow cel Negru, pe Tul Duru 
şi pe Harding Ursuzul. Se duelase cu campionul lui Bethod. Se 
duelase și cu Sângerosul-Nouă. De multe ori vorbise în numele lui 
Bethod şi turnase o droaie de minciuni. 

— Ăla de-acolo nu-i Hansul Ochi-de-Căcat? se hlizi Dow cel Negru. 
Ia zi, i-o mai sugi lui Bethod, sau te-ai săturat? 

Bătrânul războinic rânji în sus spre ei. 

- Omu” tre’ să-şi hrănească familia cumva, nu, și orice sculă are 
cam același gust ca ălelante, dacă vreţi să știți. Și să nu vă prefaceţi 
că pân-acu' n-aţi gustat și voi sărat! 

Avea oarecum dreptate, Copoiul trebuia să recunoască. În fond, 
cu toții luptaseră pentru Bethod. 

— De ce-ai venit, Hansul? strigă el. Bethod vrea să ni se predea, 
este? 

- Aşa aţi fi crezut, la ce puţini oameni are, da’ nu de-asta-s aici. E 
gata de luptă, ca-ntotdeauna, da” io le am mai mult cu vorba decât 
cu lupta și l-am convins să vă dea la toţi o șansă. Am doi fii acolo, 
jos, cu ceilalții, și ziceţi c-oi fi egoist, da’ prefer să nu pățească 
nimic. Sper că poate-o rezolvăm cu vorba. 


- N-aş prea crede, strigă Copoiul, da” poţi să faci o-ncercare, dacă 
ţii morţiș, că azi tot n-am alte treburi mai importante! 

— Atunci, uite care-i treaba! Bethod nu prea vrea să-şi piardă 
vremea și să asude, și să verse sânge, cățărându-se pe căcățișul 
vostru de zid. E ocupat să rezolve treaba cu sudicii. Nici nu merită 
să mă obosesc explicându-vă în ce ananghie aţi intrat. Suntem de 
zece ori mai mulți, aș socoti. Cu mult mai mulți, și voi n-aveţi nicio 
ieșire. Bethod zice că oricine vrea să se predea acum va fi lăsat să 
plece. Nu trebuie decât să depună armele. 

— Și după aia capu”, nu? lătră Dow. 

Hansul trase adânc aer în piept, ca şi cum nici nu s-ar fi așteptat 
să fie crezut. 

- Bethod zice că oricare vrea poate să plece. Și-a dat cuvântul. 

- Mă piş pe cuvântu' lui! se răsti Dow, iar cei de pe ziduri 
huiduiră şi scuipară a încuviinţare. Crezi că nu l-am mai văzut cum 
şi-l calcă, de zece ori pân-acu”? Eu, la viața mea, m-am căcat de 
mult mai multe ori! 

- Minciuni, bine'nţeles, chicoti Crummock, da’ așa-i tradiţia, nu? 
Să turnăm niscaiva gogoși, până ne-apucăm de treaba a grea. Ne-am 
simţi și jigniţi, dacă n-ar încerca măcar. Oricine, a zis? strigă el spre 
cei de jos. Şi cum ar fi Crummock-i-Phail, el poa’ să plece liber? Da’ 
cu Sângerosul-Nouă cum ar fi? 

La auzul acestui nume, lui Hansul îi căzu faţa. 

- Vasăzică e adevărat? Nouădegete e acolo, da? 

Copoiul îl simţi pe Logen venind lângă el, ca să se arate pe 
perete. Ochi-Alb se făcu palid, iar umerii i se înmuiară. 

— Ei, îl auzi Copoiul spunând mai încet, trebuie să curgă sânge, 
deci. 

Logen se rezemă alene de parapet, aruncând o privire spre Hansul 
şi carlii lui. Privirea aceea flămândă şi goală, ca și cum ar fi ales 
prima oaie din turmă pe care s-o taie. 

- Poţi să-i spui lui Bethod că vom ieși. 

Făcu o pauză. 

- După ce v-am omorât dracu’ pe toţi. 

Un val de hohote străbătu zidul, în timp ce oamenii strigau și-și 
agitau armele prin aer. Nu prea rosteau cuvinte comice, ci mai 


degrabă crude, adică tot ceea ce era nevoie să se audă, după părerea 
Copoiului. O cale potrivită de a-şi alunga teama, pentru moment. 
Până și el reuși să zâmbească, deși doar cu jumătate de gură. 

Ochi-Alb stătea jos, în faţa porţii șubrede, așteptând ca flăcăii să 
se liniștească. 

- Am auzit că acum tu ești şefu' adunăturii ăsteia, Copoiule. Deci, 
nu mai trebuie să-ți primeşti ordinele de la măcelarul ăla setos de 
sânge. Ăsta-i şi răspunsul tău? Așa rămâne? 

Copoiul ridică din umeri. 

- Și altfel cum ai fi crezut? N-am venit aici să stăm de vorbă, 
Hansul. Și-acuma, poţi să te cărăbănești înapoi. 

Alte râsete, alte huiduieli, iar un om din partea de zid a lui Fior 
își dădu jos pantalonii şi-şi arătă peste parapet fundul gol. Atâta 
despre negocieri. 

Ochi-Alb clătină din cap. 

— În regulă, atunci. O să-i spun. Înapoi în țărână cu voi, se pare, și 
așa vă trebuie. Puteţi să le ziceţi morţilor c-am încercat, când i-oți 
întâlni! 

Și porni înapoi în josul văii, cu cei patru carli după el. 

Dintr-odată, Logen se aplecă înainte. 

- O să-i caut pe fiii tăi, Hansul! răcni el, împroșcând cu salivă din 
gura rânjită. Când o-ncepe treaba! Poţi să-i spui lui Bethod c-aștept! 
Spune-le tuturor c-abia aştept! 


O nemișcare stranie se lăsase peste zid și oamenii de pe el, ca și 
asupra văii şi oamenilor din ea. Acel gen de încremenire care apare 
uneori înaintea unei bătălii, când ambele tabere știu la ce să se 
aștepte. Aceeași împietrire pe care Logen o simţise la Carleon, 
înainte de a-și scoate sabia și a răcni semnalul de atac. Înainte de a- 
și pierde degetul. Înainte de a fi Sângerosul-Nouă. Demult, când 
viaţa era mai simplă. 

Șanțul lui Bethod era destul de adânc pentru el, iar thrallii își 
luaseră hârleţele și trecuseră în spatele lui. Copoiul se urcase din 
nou în vârful turnului, luându-și neîndoielnic arcul, lângă Ursuzul și 
Tul, și așteptau cu toții. Crummock se afla în spatele zidului, cu 
delenii aliniaţi, fioroşi și gata de luptă. Dow era cu flăcăii lui în 


stânga, Tichie Roşie stătea la dreapta, cu ai lui. Fior nu era departe 
de Logen, amândoi așteptând deasupra porţii. 

Drapelele din vale fluturau în vânt, cu foșnete ușoare. În 
fortăreaţa din spatele lor răsună o lovitură de ciocan, două, trei. O 
pasăre cântă, sus, în zbor. O şoaptă undeva, apoi tăcere. Logen 
închise ochii și-și lăsă capul pe spate, simțind pe piele arșiţa soarelui 
și briza răcoroasă din Locurile-Nalte. Atâta liniște era, că parcă ar fi 
fost singur, nu în mijlocul a zece mii de oameni porniţi să se ucidă 
între ei. Atâta liniște, un asemenea calm, încât aproape zâmbi. Cum 
ar fi fost viaţa lui, dacă nu punea niciodată mâna pe armă? 

Preţ de vreo trei respiraţii, Logen Nouădegete fu un om împăcat. 

Apoi auzi mișcare și deschise ochii. 

Carlii lui Bethod înaintau pe marginile văii, rânduri-rânduri, cu 
scrâşnete de pași şi zgomot de echipamente. Lăsaseră în mijloc un 
spaţiu liber, ca o cărare pietroasă. Pe-acolo veneau forme negre, 
roind peste șanț ca furnicile furioase dintr-un mușuroi răscolit. 
Urcau clocotitor panta spre zid, într-o masă diformă de membre 
răsucite, guri căscate și gheare gata să se înfigă. 

Shanka, și nici chiar Logen nu văzuse vreodată adunaţi la un loc 
măcar pe jumătate din câţi erau acum. Forfoteau prin toată valea — 
o infecție care bolborosea, clănțănea, scrâșnea. 

- Pe toți morţii de căcat... șopti cineva. 

Logen se întrebă dacă să le strige ceva oamenilor de pe zid. Dacă 
să le comande: „Fiţi gata!” sau „Aşteptaţi!” Ceva care să le insufle 
curaj, așa cum obișnuiește să facă un conducător. Ce rost ar fi avut, 
însă? Fiecare dintre ei mai luptase înainte și ştia ce avea de făcut. 
Fiecare știa că era o luptă pe viaţă și pe moarte — și nimic nu dădea 
mai mult curaj decât asta. 

Așa că Logen scrâșni din dinţi, își strânse degetele pe mânerul 
rece al sabiei Creatorului și scoase lama cu luciu mat din teaca ei 
zgâriată, privind cum veneau capetele-turtite. Alergătorii din față 
ajunseseră la vreo sută de paşi, poate, și se apropiau cu repeziciune. 

— Pregătiţi-vă arcurile! mugi el. 

— Arcurile! repetă Fior. 

- Săgeţile! se auzi și urletul răgușit al lui Dow, dintr-o parte, și 
răgetul lui Tichie Roșie, din cealaltă. 


27 
! 


În jurul lui Logen arcurile trosniră, în timp ce le încordau, 
oamenii ochind, cu fălcile încleștate, cu chipurile aspre și murdare. 
Capetele-turtite veneau  neabătute, cu dinții lucind, limbile 
atârnând, ochii cruzi sticlind de ură. Mai aveau puţin de-acum, 
foarte puţin. Logen învârti în mână sabia. 

- Imediat... șopti el. 


- Da'-ncepeţi naibii să trageţi odată! 

Și Copoiul îşi lansă prima săgeată în mulțimea de shanka. Corzile 
zbârnâiră în jurul lui, și primul val își luă zborul, șuierând. Unele 
săgeți nu nimereau ţinta, ricoșau din stânci și se învârteau prin aer, 
altele se înfigeau în capetele-turtite şi le doborau zbierând, într-o 
învălmășeală de membre negre. Oamenii își luau altele, calmi și 
siguri pe ei, cei mai buni arcași din tot grupul, cum știau foarte 
bine. 

Arcurile bâzâiau, săgețile vibrau, luptătorii shanka mureau jos în 
vale, iar arcașii ținteau, simplu și uşor, trăgând salvă după salvă. 
Copoiul auzi ordinul strigat de jos şi văzu fulgerările săgeţilor trase 
de pe ziduri. Alte capete-turtite căzură, zvârcolindu-se la pământ. 

- Uşor ca furnicile strivite-n castron! strigă cineva. 

— Mda, mârâi Copoiul, atâta doar că furnicile nu ies din castron 
să-ți taie naibii capu”! Lăsaţi vorba și trageţi! 

Îi văzu pe primii shanka ajungând la șanțul lor recent săpat; 
coborâră în el, pentru a încerca să doboare ţepele, agitându-se pe la 
baza zidului. 

Tul ridică un bolovan uriaș deasupra capului, se aplecă și-l 
aruncă învârtindu-se în jos, cu un răcnet. Copoiul îl văzu nimerind 
capul unui shanka din șanț și împrăștiindu-i creierii într-o stropitură 
roșie pe stânci, după care ricoșă în ceilalți, doborând încă vreo doi. 
Cădeau și alții, guițând, sub ploaia de săgeți, dar din urmă mai 
veneau destui, alunecând în șanț, răspândindu-se pe toată lungimea, 
câțiva aruncând sulițe spre oamenii de sus sau trăgând stângaci cu 
arcurile. 

Acum începeau să se caţere, înfigându-și ghearele în scobiturile 
stâncilor, săltându-se tot mai sus şi mai sus. Străbăteau încet zidul 
aproape pe toată lăţimea, și erau smulși de pietrele și săgețile venite 


din vârf. În capătul din stânga, departe de Copoiul și ai lui, unde 
lupta Dow cel Negru, se mișcau mai repede. Și mai iuți erau cei din 
jurul porții, unde mai rămăseseră câteva vițe prinse de pietre. 

- La dracu”, da’ nemernicii ăștia știu să se cațere! şuieră Copoiul, 
dibuind după următoarea săgeată. 

- Mhm, făcu Ursuzul. 

Mâna unui shanka apăru pe parapet — gheare încovoiate zgâriind 
pietrele. Logen privi cum urma după ea braţul, îndoit şi hidos, 
peticit cu păr des pe sub care viermuiau tendoane groase. Apăru și 
creștetul teșit al capului pleșuv, cu fruntea lui masivă și 
butucănoasă, fălcile căscate şi dinţii ascuţiţi, lucind de salivă. Ochii 
adânciţi în orbite îi întâlniră pe ai lui. Sabia lui Logen îi despică 
ţeasta până la ciotul turtit al nasului, făcând să-i sară un ochi din 
cap. 

Oamenii trăgeau cu arcurile și se fereau când săgețile ricoșau din 
pietre. O suliță zbură vâjâind pe lângă capul lui Logen. De jos, 
atacatorii se auzeau zgâriind scândurile porţii și trăgând de ele, 
lovindu-le cu bâte și ciocane, chirăind de furie. Capetele-turtite 
şuierau și cârâiau, în timp ce încercau să treacă peste parapet, iar 
oamenii dădeau în ele cu săbiile şi securile şi le împingeau de pe zid 
cu lăncile. 

Logen îl auzea pe Fior mugind: 

— Aia de la poartă! Daţi-i de la poartă, pe ăia! 

Oamenii urlau blesteme. Un carl care stătuse aplecat peste 
parapet se împletici înapoi, tușind. Îl străpunsese o suliță shanka, 
chiar sub umăr. Clipi din ochi spre lancea diformă, deschizând gura 
să spună ceva. Gemu, făcu doi pași clătinaţi, iar în spatele lui un 
cap-turtit începu să se tragă peste parapet, cu brațul întins pe piatră. 

Sabia Creatorului se înfipse adânc în el, sub cot, stropind chipul 
lui Logen cu pete cleioase. Tăișul atinse piatra și-i trimise o vibraţie 
prin mână, făcându-l să ezite îndeajuns pentru ca luptătorul shanka 
să se salte peste margine, cu sângele țţâșnindu-i în jeturi lungi din 
braţul care se mai ţinea doar într-o fâșie de piele și tendon. 

Îl atacă pe Logen cu mâna cealaltă, dar acesta îi prinse 
încheietura, îi dădu un picior în genunchi și-l trânti. Fără a-i acorda 
timp să se ridice, îi lăsă o tăietură prelungă pe spate, din care ieșeau 


așchii albe de os. Capul-turtit începu să se zbată, împroșcând în jur 
cu sânge, iar Logen îl apucă strâns de beregată, îl împinse înapoi 
peste parapet și-l aruncă. În cădere, luptătorul shanka nimeri peste 
altul care tocmai începea escaladarea. Amândoi se rostogoliră în 
şanţ, unde unul începu să se învârtească în loc, cu gâtul străpuns de 
o ţeapă ruptă. 

Alături, un flăcău tânăr se uita aiurit, cu arcul atârnându-i în 
mână. 

- Ţi-am zis eu naibii să nu mai tragi? urlă la el Logen, iar băiatul 
clipi şi puse o săgeată în arc, cu mâini tremurătoare, grăbindu-se iar 
spre parapet. 

Peste tot, oamenii se luptau, strigau, loveau cu săbiile și trăgeau 
cu arcurile. Văzu trei carli înfigându-și sulițele într-un cap-turtit. Îl 
văzu pe Fior aplicând o lovitură în șalele altuia, de unde sângele 
zbură în dâre de culoare închisă. Văzu un om izbind un shanka în 
față cu scutul, tocmai când ajungea pe zid, azvârlindu-l înapoi prin 
aer. Logen reteză mâna altui shanka, alunecă pe o băltoacă de sânge 
şi căzu într-o parte, mai-mai să se înjunghie singur. Se târî câțiva 
pași, ridicându-se greoi. Mai ampută braţul unui cap-turtit care deja 
se zvârcolea, fiind înfipt în sulița unui carl, tăie pe jumătate gâtul 
altuia care se sălta peste parapet. Se aplecă peste acesta, privind în 
jos. 

Un shanka era încă pe zid, iar Logen tocmai îl lua la ochi, când o 
săgeată trasă din turn îl nimeri în spate. Capul-turtit se prăbuși în 
şanţ, înfigându-se într-o ţeapă. Cei din jurul porţii erau toți lichidaţi, 
zdrobiţi de pietre și plini de săgeți rupte. Așa stăteau lucrurile în 
centru, iar partea lui Tichie Roșie era complet degajată și ea. În 
capătul din stânga mai erau câțiva pe zid, dar flăcăii lui Dow tocmai 
le venau de hac. Sub privirea lui Logen, vreo doi fură aruncaţi în 
şanţ, plini de sânge. 

Cei din vale începeau să șovăie, să se retragă, țipând și chițăind, 
sub ploaia de săgeți a arcașilor Copoiului. Se părea că până și pentru 
shanka fusese de-ajuns. O luară la fugă, înapoi spre șanțul lui 
Bethod. 

— I-am terminat! răcni cineva, şi toți începură să urle și să chiuie. 

Băiatul cu arcul și-l agita pe deasupra capului, hlizindu-se de 


parcă l-ar fi bătut pe Bethod de unul singur. 

Logen nu se bucura. Privea încruntat mulțimea numeroasă de 
carli de dincolo de șanț, cu stindardele lui Bethod fâlfâind deasupra. 
O fi fost prima ciocnire scurtă şi sângeroasă, dar următoarea avea 
toate şansele să fie mai puţin scurtă și mult mai sângeroasă. Își 
desfăcu pumnul îndurerat de pe sabia Creatorului, pe care o rezemă 
de parapet, şi-şi apăsă palmele una de alta, ca să le oprească 
tremurul. Apoi, trase adânc aer în piept. 

— Sunt încă viu, șopti el. 


Logen își ascuţea cuţitele, aşezat lângă focul care se reflecta în 
lame, după cum le întorcea într-o parte și-n alta, frecându-le cu 
gresia, lingându-și vârful degetului ca să şteargă câte o pată, hotărât 
să le curețe impecabil. Niciodată nu puteai zice că ai prea multe, 
atâta era sigur. Zâmbi, amintindu-și care fusese răspunsul lui Ferro. 
Numai să nu cazi într-un râu şi să te-neci sub greutatea fiarelor. Un 
moment, se întrebă alene dacă avea s-o mai revadă vreodată, deşi 
părea improbabil. Trebuie să fii realist, la urma urmei, iar speranța 
de a o scoate la capăt a doua zi părea destul de ambițioasă. 

Ursuzul stătea vizavi de el, șlefuind niște bețe drepte pentru a-și 
face din ele săgeți. Când se așezaseră amândoi, pe cer încă mai 
luceau ultimele raze de lumină ale asfințitului. Acum era întuneric 
beznă, doar stelele licăreau, și de-atunci unul nu scosese o vorbă. 
Ăsta era Harding Ursuzul, iar lui Logen îi convenea. O tăcere 
comodă era de preferat în locul unor conversații îngrijorătoare, dar 
nimic nu durează o veșnicie. 

Din întuneric se auziră pași furioși, şi apăru Dow cel Negru, 
venind spre foc, cu Tul și Crummock după el. Era destul de negru la 
chip, de unde i se trăgea porecla, și avea pe antebraț un bandaj 
murdar, cu o dâră lungă de sânge uscat. 

— Te-ai tăiat, dar? întrebă Logen. 

- Pff! făcu Dow, așezându-se lângă foc. O zgârietură amărâtă. Să 
le-o trag de capete-turtite! Pe toți o să-i frig! 

- Și voi, ăștilalți? 

Tul zâmbi. 

— Mi s-au bătătorit palmele de la câţi bolovani am aruncat, da’ nu 


mă-ndoi eu cu una, cu două. O să-mi treacă. 

- Şi eu tot mai zic că lenevesc de mai mare rușinea, se plânse 
Crummock, cu copiii ţinându-mi armele și tăind săgeți de la morți. 
Bună treabă pentru copii, asta-i învaţă să nu se teamă de hoituri. 
Luna-i dornică să mă vadă-n luptă, totuşi, așa e, și io la fel. 

Logen își supse dinţii. 

- O să ai ocazia, Crummock, eu în locul tău nu mi-aş face griji. 
Bethod are destui pentru toată lumea, aş zice. 

- În viața mea n-am văzut capetele-turtite să năvălească aşa, 
comentă Dow, gânditor. Drept spre un zid plin de oameni, fără scări, 
fără unelte. N-or fi ei prea deștepți, da’ nici proști nu-s. Le plac 
ambuscadele. Le place sub acoperire, şi pe-ascuns, şi pe furiș. Pot fi 
de-o neînfricare smintită, când n-au încotro, da’ să se repeadă așa, 
de bunăvoie? Nu-i normal. 

Crummock chicoti, cu un sunet răgușit și sonor. 

— Nu-i normal nici ca shanka să lupte într-o gâlceavă dintre 
oameni. Astea nu-s vremuri normale. Le-o fi făcut farmece 
vrăjitoarea lui Bethod, ca să-i aţâţe. A pus la cale un descântec și-un 
ritual să-i umple cu ură contra noastră. 

- Dansând goală-n juru’ unui foc verde şi toate alea, nu mă- 
ndoiesc, completă Tul. 

- Ne-ajută luna să răzbim, prieteni, nu vă faceţi griji! îi asigură 
Crummock, zornăindu-și oscioarele şi lemnișoarele din jurul gâtului. 
Luna ne iubește pe toţi, şi nu putem muri câtă vreme... 

- Pe-asta spune-le-o ălora care s-au dus în ţărână azi, îl întrerupse 
Logen, arătând cu capul spre mormintele noi din spatele fortăreței. 
În întuneric nu se vedeau, dar toată lumea știa că erau acolo. Vreo 
zece moviliţe de pământ răscolit şi apoi bătătorit iar. 

Mătăhălosul om al dealurilor, însă, nu făcu decât să zâmbească. 

- Io aş zice c-ăștia-s ăia fericiţii, totuși, nu? Măcar acuma dorm în 
paturile lor. O s-avem noroc dacă nu ajungem în gropi câte doișpe la 
grămadă, după ce s-o-ncinge treaba. Altfel, ăi vii n-o să aibă un-să 
doarmă. Gropi de-o duzină! Și să nu-mi ziceţi că n-aţi mai văzut sau 
nu le-aţi săpat cu mânușițele voastre! 

- Oi fi săpat, murmură Logen, ridicându-se, da nu mi-a plăcut 
deloc. 


- Ba cum să nu! mugi Crummock după el. Nu-mi veni cu d-astea, 
Sângerosule-Nouă! 

Logen nu se uită în urmă. Pe zid erau prinse făclii, la distanţe 
cam de zece pași, strălucind în întuneric, printre roiuri de gâze care 
zburau în jurul lor. Oamenii stăteau în lumina flăcărilor, rezemați în 
sulițe, strângând arcurile în mâini, cu săbiile scoase, atenţi la orice 
surprize nocturne. Lui Bethod îi plăcuseră dintotdeauna surprizele, 
iar Logen se aștepta să aibă parte de câteva până la sfârşit, într-un 
fel sau altul. 

Se urcă pe zid şi-şi rezemă mâinile pe piatra rece a parapetului, 
privind încruntat spre focurile care ardeau în întunericul văii. 
Focurile lui Bethod, departe în beznă, și ale lor, aprinse sub zid, în 
speranța de a zări orice nemernic viclean care ar fi-ncercat să se- 
apropie pe furiș. Așterneau cercuri de lumină peste stâncile umbrite, 
printre leşuri de shanka, hăcuite şi aruncate de pe zid sau străpunse 
de săgeți. 

Logen simți o mișcare în spatele lui și se încordă, privind cu 
coada ochiului. Fior, poate, venind să se răfuiască şi să-l împingă de 
pe zid. Fior, sau vreunul dintr-o sută de oameni care-i purtau pică 
pentru o faptă pe care Logen o uitase, dar ei, niciodată. Se asigură 
că avea mâna aproape de sabie, își dezveli dinţii şi se pregăti să se 
întoarcă şi să lovească. 

- Am făcut treabă bună azi, totuşi, nu? întrebă Copoiul. Nici 
douăzeci n-am pierdut. 

Respirația lui Logen redeveni mai ușoară și-și îndepărtă mâna de 
armă. 

— A mers bine. Dar Bethod abia începe. Ne încearcă să vadă unde 
avem puncte slabe, să vadă dacă ne poate obosi. Ştie că timpul e 
totul. E cel mai de preţ lucru în război. Pentru el, o zi sau două 
preţuiesc mai mult decât o grămadă de capete-turtite. Dacă ne poate 
strivi repede, acceptă pierderile, zic eu. 

— Atunci, cel mai bine-ar fi să rezistăm cât mai mult? 

Departe, în întuneric, se auzeau dangăte și scârțâieli de fierărie și 
tâmplărie, cu ecouri. 

- Ăia acolo construiesc ceva. Lucruri de care au nevoie ca să se 
urce pe zid, să ne astupe șanțul. O mulțime de scări, și toate 


celelalte. Bethod o să ne cucerească repede, dacă poate, dar dacă n- 
are încotro, o s-o ia și cu binişorul. 

Copoiul dădu din cap. 

— Păi, cum ziceam. Cel mai bine-ar fi să rezistăm. Dacă toate 
merg conform planului, Uniunea va fi aici curând. 

— N-ar strica. Planurile au obiceiul să se dea peste cap tocmai 
când te bazezi mai mult pe ele. 


O atât de dulce tristeţe 


- Luminăţia Sa, Marele Duce de Ospria, dorește numai cele mai 
bune relaţii... 

Jezal nu putea face mai mult decât să stea aşezat și să zâmbească, 
așa cum stătuse şi zâmbise pe tot parcursul acelei zile interminabile. 
ÎI dureau și mutra, şi dosul. Turuiala ambasdorului continua 
neabătută, însoţită de gesticulări ample. Din când în când, își mai 
stăvilea vorbăria pentru o clipă, astfel ca tălmaciul să-i poată reda 
platitudinile în limba comună. Nici n-ar fi avut de ce să se 
deranjeze. 

— ... marele oraș Ospria a fost întotdeauna onorat să se numere 
printre cei mai apropiați prieteni ai ilustrului tată al Maiestăţii 
Voastre, Regele Guslav, iar acum nu caută nimic altceva decât 
continuarea prieteniei cu guvernul și poporul Uniunii... 

Jezal zâmbise toată dimineaţa, aşezat pe tronul lui bătut în 
nestemate, la înălțimea piedestalului de marmură, în timp ce 
ambasadorii lumii veneau să-și aducă omagiile lor lingușitoare. 
Stătuse acolo pe când soarele se ridica pe cer, inundând nemilos sala 
tronului prin ferestrele înalte, strălucind pe mulajele aurite care 
decorau toate suprafeţele tavanului și pereţilor, reflectându-se din 
oglinzile mari, scânteind pe sfeșnicele de argint și vazele 
somptuoase, stârnind focuri multicolore printre cristalurile celor trei 
candelabre monstruoase. 

— ... Marele Duce doreşte încă o dată să-şi exprime regretul 
fratern față de incidentul minor din primăvara trecută și vă asigură 
că niciodată nu se va mai întâmpla ceva de felul acela, cu condiţia 
ca soldaţii din Portul de Vest să rămână în partea dinspre ei a 
frontierei... 

Ascultase întruna, de-a lungul nesfârșitei după-amiezi, în vreme 
ce sala se încingea tot mai mult și mai mult, foindu-se pe măsură ce 
reprezentanţii marilor conducători ai lumii făceau plecăciuni și-l 
periau cu felicitări la fel de nesărate, într-o multitudine de limbi 


diferite. Stătuse acolo în timp ce soarele cobora spre apus, și sute de 
lumânări erau aprinse și ridicate, licărind spre el din oglinzi, din 
geamurile întunecate și din lustrul pardoselii. Zâmbise, primind 
laude de la oameni despre ale căror țări abia dacă auzise, înainte de 
a începe ziua aceea fără sfârşit. 

— ... Luminăţia Sa mai speră și are încredere că ostilitățile dintre 
măreaţa naţiune a Maiestăţii Voastre și Imperiul Gurkhul se vor 
sfârşi curând și că negoţul va putea din nou să se desfășoare 
nestânjenit pe tot cuprinsul Mării Circulare. 

Atât ambasadorul cât şi traducătorul tăcură politicos o clipă — 
mare minune! —, iar Jezal reuși să încropească un răspuns leșinat: 

- Şi noi avem asemenea speranţe. Vă rog să-i transmiteţi Marelui 
Duce mulțumirile noastre pentru minunatul dar. 

Între timp, doi lachei traseră cufărul greu într-o parte, alături de 
restul fleacurilor înzorzonate pe care Jezal le acumulase în acea zi. 

Un nou val de trăncăneli în styriană începu să se reverse în sală. 

- Luminăţia Sa doreşte să vă comunice din toată inima felicitările 
sale pentru apropiata căsătorie a Augustei Voastre Maiestăţi cu 
Prinţesa Terez, Giuvaierul Talinilor, fără doar și poate cea mai mare 
frumuseţe în viaţă din tot Cercul întins al Lumii. 

Jezal abia reuși să-și păstreze zâmbetul pe buze. Auzise de-atâtea 
ori în ziua acea vorbindu-se despre combinaţia respectivă ca și cum 
totul ar fi fost stabilit, încât îi pierise tot cheful de a corecta părerea 
greşită, ba chiar aproape începuse să se considere el însuşi logodit. 
Nu-şi dorea decât ca audienţele să se încheie cât mai curând, pentru 
a fura și el câteva momente în care să savureze liniștea. 

- Luminăţia Sa m-a mai instruit să-i urez Augustei Voastre 
Maiestăţi o domnie lungă și fericită, traduse interpretul, și mulți 
moștenitori, pentru ca dinastia Maiestăţii Voastre să poată merge 
mai departe la fel de glorioasă. 

Jezal își forţă zâmbetul să se mai întindă cu un dinte, înclinând 
capul: 

— Seară bună vă doresc! 

Ambasadorul osprian făcu o plecăciune teatrală, scoţându-și 
enorma pălărie ale cărei pene multicolore măturară cu entuziasm 
pardoseala. Apoi se retrase de-a-ndăratelea, tot aplecat, peste 


duşumeaua lucioasă. Cumva, reuși să ajungă pe coridor fără să cadă- 
n fund, iar ușile mari, festonate cu frunze aurii, se închiseră lin în 
urma lui. 

Jezal şi smulse coroana și o trânti pe perna de lângă tron, 
frecându-și rosăturile de pe pielea asudată a capului, în timp ce cu 
mâna cealaltă își lărgea gulerul brodat. Degeaba. Tot ameţit, slăbit 
și insuportabil de încins se simțea. 

Hoff se strecură în stânga lui. 

— Acesta a fost ultimul dintre ambasadori, Maiestate. Mâine vom 
fi ocupați cu nobilimea din Midderland. Oamenii sunt dornici să-și 
aducă omagiul... 

- Multe omagii și prea puţin ajutor, nu mă îndoiesc! 

Hoff izbuti un chicotit de o falsitate sufocantă. 

- Ha, ha, ha, Maiestate. Încă din zori tot solicită audiențe, și n-am 
dori să-i ofensăm... 

- La dracu”! şuieră Jezal, sărind de pe tron și scuturându-și 
picioarele, într-un efort zadarnic de a-și dezlipi pantalonii de fundul 
nădusșit. 

Îşi trase peste cap panglica diagonală stacojie şi o aruncă, își 
descheie violent mantia aurită și încercă să şi-o scoată, dar până la 
urmă mâna i se agăţă într-o manșetă şi fu nevoit să întoarcă pe dos 
blestemăţia, înainte de a scăpa în sfârșit de ea. 

— Fir-ar să fie! 

O azvârli pe estrada de marmură, gata s-o calce în picioare. Apoi, 
își aminti. Hoff făcuse un pas înapoi, prudent, și se încrunta ca și 
cum ar fi descoperit că elegantul său conac nou era afectat de o 
putreziciune cumplită. Diverșii lachei, paji şi cavaleri, atât Vestitori 
cât și din Gardă, priveau cu sârguință drept înainte, străduindu-se 
din răsputeri să imite statuile. Într-un colț întunecos al sălii stătea 
Bayaz. Ochii-i erau adânciţi în umbră, iar chipul, împietrit amarnic. 

Jezal roși ca un școlar poznaş chemat să dea socoteală și-și 
acoperi ochii cu o mână. 

— Groaznic de obositoare zi... 

Coborî grăbit treptele tronului și ieși din sala de audienţe, cu 
capul în piept. Larma unei fanfare care cânta cu întârziere şi cam 
fals îl urmări pe culoar. Același lucru îl făcu, din păcate, și Întâiul 


dintre Magi. 

-— N-a fost frumos, îl mustră Bayaz. Raritatea acceselor de furie 
face ca omul să fie înspăimântător. Cele prea dese îl fac doar ridicol. 

- Scuze, scrâșni Jezal printre dinţi. Da’ grea povară mai e 
coroana... 

- O mare povară și o mare onoare. Am avut o discuţie, din câte- 
mi amintesc, despre strădaniile tale de a fi vrednic de ea. 

Făcu o pauză semnificativă. 

- Poate-ar fi bine să te străduiești mai mult. 

Jezal își frecă tâmplele îndurerate. 

— Am nevoie doar să fiu singur un moment, atâta tot. Doar un 
moment. 

- Stai cât ai nevoie. Dar mâine-dimineaţă avem treburi, 
Maiestate, treburi pe care nu le putem evita. Nobilimea din 
Midderland nu va aștepta prea mult ca să vă felicite. Ne vedem în 
zori, plini de energie și entuziasm, nu mă îndoiesc. 

— Da, da! se răsti Jezal, peste umăr. Plini-ochi! 

leşi într-o curticică înconjurată pe trei laturi de o colonadă 
umbroasă și rămase nemișcat în răcoarea serii. Se scutură, închise 
strâns ochii, îşi lăsă capul pe spate și respiră prelung, încet. Un 
minut de singurătate. Se întrebă dacă, pe lângă momentele când 
urina sau dormea, i se mai permisese vreunul, din ziua aceea de 
nebunie în Rotonda Lorzilor. 

Era victima sau, poate, beneficiarul celei mai măreţe gafe. 
Cumva, toţi îl luaseră drept rege, când el era vizibil doar un idiot 
egoist şi buimac care în toată viața lui abia dacă gândise mai 
departe de ziua de mâine. De fiecare dată când cineva îi spunea 
„Maiestatea Voastră”, se simţea tot mai mult ca un escroc, și cu 
fiecare clipă ce trecea era tot mai mirat, cu vinovăţie, că nu fusese 
descoperit. 

Porni peste iarba impecabilă, lăsând să-i scape un oftat lung, de 
autocompătimire. I se opri în gât. Lângă o ușă din faţa lui, un 
Cavaler din Gardă, în poziție de drepţi, stătea atât de ţeapăn încât 
Jezal fusese cât pe ce să nu-l observe. Înjură încet. Nici cinci minute 
încheiate nu putea fi lăsat în pace? Încruntându-se, se apropie. Omul 
i se părea vag cunoscut. Un tânăr înalt și voinic, cu capul ras și un 


gât ce se remarca prin absenţă... 

- Bremer dan Gorst! 

- Maiestate, răspunse Gorst, cu armura zăngănind, în timp ce-și 
încleşta pumnii cărnoși pe pieptarul lustruit. 

— Ce plăcere să te revăd! 

Jezal îl antipatizase din prima clipă când îl văzuse înaintea 
ochilor și, fiind hărțuit de el prin jurul unui ring de scrimă, 
indiferent dacă în final învinsese sau nu, rămăsese cu aceeași părere 
proastă faţă de bruta aia fără gât. Acum, însă, orice chip cât de cât 
familiar era ca un pahar cu apă în deșert. Jezal chiar se pomeni 
strângând mâna grea a cavalerului, ca și cum ar fi fost prieteni 
vechi, și fu nevoit să facă un efort pentru a se elibera. 

- Maiestatea Voastră îmi face o cinste prea mare. 

- Te rog, nu e nevoie să-mi spui așa. Cum ai ajuns aici? Credeam 
că făceai parte din garda Lordului Brock... 

— Postul acela nu mi se potrivea, răspunse Gorst, cu glasul său 
pițigăiat, de o subţirime stranie. Am avut noroc să găsesc un loc 
printre Cavalerii Gărzii acum câteva luni, Maies... 

Se întrerupse. 

În capul lui Jezal începea să se contureze o idee. Se uită peste 
umăr, dar în apropiere nu mai era nimeni. În grădină domnea o 
liniște mormântală, arcadele umbrite fiind tăcute ca niște cripte. 

- Bremer... Pot să-ți spun Bremer, da? 

— Cred că regele meu mă poate numi oricum dorește. 

- Mă întreb... dacă ţi-aș putea cere o favoare...? 

Gorst clipi din ochi. 

— Maiestatea Voastră nu trebuie decât să poruncească. 


Când auzi ușa deschizându-se, Jezal se răsuci în loc. Gorst ieși 
sub colonadă, în zăngănitul slab al armurii. Îl urma o siluetă în 
mantie cu glugă, tăcută. Vechea emoție nu se pierduse, când își 
dădu gluga pe spate și o rază de lumină de la etaj îi căzu pe partea 
de jos a feței. Jezal îi vedea curba obrazului, o parte a gurii, 
conturul unei nări, lucirea ochilor în umbră - și atâta tot. 

- Mulţumesc, Gorst, spuse el. Acum poţi să ne lași. 

Uriașul se bătu cu pumnul în piept și se retrase prin arcadă, 


închizând ușa în urma lui. Nu era tocmai prima dată că se întâlneau 
în secret, desigur, dar acum lucrurile stăteau cu totul altfel. Se 
întrebă dacă totul avea să se încheie cu sărutări și vorbe tandre, sau 
pur și simplu să se încheie. Începutul era departe de-a fi promiţător. 

— Augusta Voastră Maiestate, spuse Ardee, cu cea mai acidă 
ironie. Ce onoare monumentală. Să mă trântesc pe burtă? Sau să fac 
doar o reverență? 

Oricât de dure erau vorbele ei, sunetul vocii încă mai făcea să i se 
oprească respiraţia. 

- Reverență? izbuti el să repete. Măcar știi cum se face? 

- Drept să spun, nu prea. N-am fost instruită pentru societatea 
politicoasă, iar acum lipsa cunoștințelor mă zdrobește de-a binelea. 

Ardee păși înainte, privind încruntată prin grădina întunecoasă. 

- Când eram mică, în cele mai îndrăzneţe reverii, visam să fiu 
invitată la palat de către rege însuși. Mâncam prăjituri alese, beam 
vinuri scumpe și vorbeam frumos despre lucruri importante, până 
noaptea târziu. 

Îşi apăsă mâinile pe piept, fluturând din gene. 

- Vă mulţumesc că aţi făcut să se împlinească visele jalnice ale 
unei biete nefericite, fie și numai preț de-o clipă. Ceilalţi cerșetori 
nu mă vor crede nici în ruptul capului când am să le spun! 

- Toţi suntem șocați, și nu puţin, de întorsătura pe care au luat-o 
evenimentele. 

— O, dar sigur că suntem, Maiestate! 

Jezal tresări. 

— Nu-mi spune așa. Nu și tu. 

— Şi cum să vă spun? 

- Pe nume. Jezal, așa mă cheamă. Cum îmi spuneai înainte... te 
rog. 

— Dacă trebuie... Mi-ai promis, Jezal. Mi-ai promis că n-ai să mă 
mai lași baltă. 

— Știu că ţi-am promis, și voiam să mă ţin de cuvânt... dar 
adevărul este că... 

Rege sau nu, îşi căuta cuvintele bâjbâind, la fel ca întotdeauna, 
după care le lăsă să izbucnească într-o bolboroseală idioată. 

- Nu mă pot însura cu tine! Sigur aș fi făcut-o, dacă nu... 


Îşi ridică braţele, apoi le lăsă să cadă iar, deznădăjduit. 

- Dacă nu se întâmplau toate astea. Dar s-au întâmplat, iar eu nu 
mai pot face nimic. Nu te pot lua de soție. 

- Sigur că nu poți, se arcui amar gura ei. Promisiunile sunt pentru 
copii. Nici înainte nu mi se părea de crezut — chiar și în cele mai 
puţin realiste momente ale mele. Acum, ideea pare de-a dreptul 
ridicolă. Regele și țărăncuța. Absurd. Nici cea mai răsuflată carte de 
povești n-ar îndrăzni să sugereze una ca asta. 

— Asta nu înseamnă că n-o să ne mai vedem, continuă Jezal, 
făcând un pas şovăitor spre ea. Lucrurile vor sta altfel, desigur, 
totuși mai putem găsi momente... 

Întinse mâna, încet, stângaci. 

- Momente când putem fi împreună. 

Îi atinse faţa, uşor, şi simţi același fior vinovat dintotdeauna. 

— Putem să fim unul cu altul la fel cum am fost mereu. N-ai avea 
de ce să-ți faci griji. Au să se rezolve toate... 

Ardee îl privi drept în ochi: 

- Deci... ai vrea să fiu târfa ta? 

Mâna lui se retrase, smucit. 

- Nu! În niciun caz! Vreau să zic... aş vrea să fii... 

Ce voia să spună? Căută cu disperare un cuvânt mai potrivit. 

— ... Amanta mea? 

- Aha, înţeleg... Și când îţi vei lua o soţie, atunci ce-am să fiu? Ce 
cuvânt crezi că ar putea folosi regina ta ca să mă descrie? 

Jezal înghiți în sec, privindu-și pantofii. 

- O târfă tot o târfă e, oricum ai numi-o. Te saturi ușor de ea, dar 
o înlocuiești și mai uşor. Și când te vei plictisi de mine și-ai să-ți 
găsești alte amante? Atunci cum o să mi se spună? 

Pufni cu scârbă. 

- Sunt un gunoi, şi o știu, dar se pare că ai despre mine o părere 
chiar mai proastă decât a mea. 

— Nu sunt eu de vină, insistă Jezal, cu ochii în lacrimi — de durere 
sau de ușurare, îi era greu să spună; un amestec amar din 
amândouă, probabil. Nu e vina mea... 

— Sigur că nu e vina ta. Nu te acuz de nimic. Pe mine mă 
condamn. Îmi spuneam că am ghinion, că fratele meu a avut 


dreptate. Alegeam prost. 

Îl privi cu aceeași expresie necruțătoare în ochii ei negri ca prima 
oară când se cunoscuseră. 

- Mi-aş fi putut găsi un bărbat de treabă, dar te-am ales pe tine. 
Trebuia să m-aștept. 

Ridică mâna și-l atinse pe față, ştergându-i cu degetul mare o 
lacrimă de pe obraz. La fel ca data trecută când se despărțiseră, în 
parc, pe ploaie. Atunci, însă, mai aveau o speranță că se vor 
reîntâlni. Acum nu mai era nici una. Oftă și-și lăsă braţul să cadă, 
privind posomorâtă în grădină. 

Jezal clipi din ochi. Chiar se putea ca ăsta să fie sfârșitul? Jinduia 
să rostească un ultim cuvânt tandru, cel puţin, o frază de rămas-bun 
dulce-amăruie, dar mintea îi era goală de orice gânduri. Ce formule 
ar fi putut să conteze cu ceva? Terminaseră, și orice vorbă n-ar fi 
fost decât sare pusă pe rană. Pierdere de vreme. Îşi încleștă fălcile și- 
și șterse ultimele dâre umede de pe față. Ardee avea dreptate. 
Regele și țăranca. Ce-ar fi putut să fie mai ridicol? 

- Gorst! lătră el. 

Uşa scârțâi şi paznicul musculos ieși din umbră, cu capul plecat 
umil. 

- Poţi s-o escortezi pe doamna înapoi acasă. 

Gorst încuviinţă și se adăposti sub arcada întunecoasă. 
Întorcându-se, Ardee porni într-acolo, ridicându-și gluga, iar Jezal o 
privi cum pleca. Se întrebă dacă avea să se întoarcă în prag ca să se 
uite în urmă, ca ochii lor să se întâlnească și să existe un ultim 
moment între ei. O ultimă întretăiere a respirației. Un ultim junghi 
în inimă. 

Ardee, însă, nu privi înapoi. Fără nici cea mai mică șovăială, ieși 
pe ușă și dispăru, cu Gorst după ea, iar Jezal rămase în grădina 
luminată de lună. Singur. 


Căpătând o umbră 


Ferro stătea pe acoperişul magaziei, cu ochii îngustaţi în soarele 
puternic şi picioarele încrucișate sub trup. Privea corăbiile și 
oamenii care debarcau. Se uita după Yulwei. De-asta venea acolo în 
fiecare zi. 

Era război între Uniune și Gurkhul, un război fără sens, cu multe 
vorbe și nicio luptă, așa că nicio navă nu pleca spre Kanta. Yulwei, 
însă, umbla pe oriunde avea chef. Putea s-o ducă înapoi în Sud, 
unde s-ar fi putut răzbuna pe gurkieni. Până la sosirea lui, era 
captivă printre rozalii. Scrâșni din dinţi și-și încleștă pumnii, 
strâmbându-se la gândul propriei neputințe. Al plictiselii. Al 
timpului pierdut. S-ar fi rugat la Dumnezeu ca Yulwei să vină. 

Dar Dumnezeu n-o asculta niciodată. 

Jezal dan Luthar, prost cum era, din motive pe care n-avea să le 
înțeleagă niciodată, primise o coroană și fusese făcut rege. Bayaz, 
despre care Ferro era sigură că aranjase totul, își petrecea acum 
fiecare oră cu el. Încercând în continuare să facă din Jezal un 
conducător de oameni, fără îndoială. La fel ca pe tot parcursul 
acelui drum lung peste câmpie și înapoi, cu rezultate dintre cele mai 
slabe. 

Jezal dan Luthar, Regele Uniunii. Nouădegete s-ar fi prăpădit de 
râs, dac-ar fi putut să afle. Imaginându-și cum râdea, Ferro zâmbi. 
Apoi, îşi dădu seama că zâmbea și se opri. Bayaz îi făgăduise 
răzbunarea și nu-i dăduse nimic, lăsând-o acolo împotmolită, 
neputincioasă. Nu avea niciun motiv să zâmbească. 

Stătea şi se uita la corăbii, după Yulwei. 

După Nouădegete nu se uita. Nu spera să-l vadă coborând pe 
chei. Ar fi fost o speranță neghioabă, copilărească, aparținând 
fetișcanei proaste de pe vremea când gurkienii o luaseră în robie. 
Logen n-avea să se răzgândească și să se întoarcă. Se asigurase ea de 
asta. Ciudat, totuși, cum i se tot părea că-l vedea prin mulțime. 

Docherii ajunseseră s-o recunoască. O vreme, strigaseră la ea... 


— Vino aici, frumoaso, să-mi dai o sărutare! o chemase unul, iar 
prietenii lui râseseră. 

Atunci, Ferro îi aruncase-n cap o jumătate de cărămidă, 
doborându-l în mare. După ce-l pescuiseră de-acolo, nu mai avusese 
nimic să-i spună. Nici unul nu mai suflase o vorbă, ceea ce-i 
convenea de minune. 

Stătea şi privea corăbiile. 

Şezu acolo până când soarele coborî pe cer, răspândind o lumină 
vie peste partea de jos a norilor și făcând valurile să scânteieze. 
Până când mulțimile se răriră, căruțele încetară să mai circule, iar 
forfota şi strigătele din port se stinseră într-o tăcere prăfuită. Până 
când briza începu să-i răcorească pielea. 

Yulwei nu avea să vină în acea zi. 

Coborî de pe acoperișul magaziei și-și croi drum pe străzile 
dosnice, spre Calea-de-Mijloc. În timp ce mergea pe drumul acela 
larg, încruntându-se la oamenii pe lângă care trecea, își dădu seama: 
era urmărită. 

Omul proceda bine și cu grijă. Uneori se apropia, alteori rămânea 
mai departe în urmă. Nu se arăta la vedere, dar nici nu se ascundea 
complet. Ferro se abătu din drum de câteva ori, ca să se asigure, și 
văzu că omul se ținea tot după ea. Era îmbrăcat complet în negru, 
avea un păr lung și lăţos, şi o mască acoperindu-i parţial fața. 
Complet în negru, ca o umbră. Ca oamenii aceia care se ţinuseră 
după ea și Nouădegete, înainte de a pleca spre Vechiul Imperiu. Îl 
privea cu coada ochiului, fără să se uite niciodată direct la el, fără 
să-i dea de înţeles că-l descoperise. 

Avea să afle destul de curând. 

Coti pe o uliţă răpănoasă, se opri și aşteptă la colț. Lipită de zidul 
murdar, ținându-și respiraţia. Or fi fost departe arcul și sabia ei, dar 
șocul era singura armă de care avea nevoie. Și mâinile, și picioarele, 
și dinții. 

Auzi paşi care se apropiau. Pași grijulii, lipăind pe uliţă, atât de 
încet încât abia dacă se auzeau. Descoperi că zâmbea. Era o senzaţie 
plăcută să aibă un dușman, un scop. Foarte bine, după atâta vreme 
fără nici unul. Umplea golul din ea, fie şi doar pentru o clipă. 
Scrâșni din dinţi, simțind cum i se aduna furia în piept. Fierbinte și 


ațâţătoare. Sigură și familiară. Ca sărutarea unui iubit de demult, 
căruia-i ducea amarnic dorul. 

Când omul dădu colţul, pumnul ei o luase deja din loc. Îl izbi în 
mască, trimițându-l de-a berbeleacul. Ferro îl urmă imediat, pentru 
a-l plesni peste față cu ambele mâini pe rând, zburându-i capul la 
stânga şi la dreapta. Omul bâjbâia după un cuţit, dar se mișca încet 
şi ameţit, iar lama abia ieșise din teacă în clipa când mâna lui Ferro 
îl apucă strâns de încheietură. Cotul ei îi împinse capul pe spate, 
apăsându-i beregata și făcându-l să horcăie. Apoi, îi smulse cuțitul 
din mâna inertă, se răsuci și-i dădu un picior în burtă. Omul se îndoi 
de mijloc, iar genunchiul ei îl nimeri în mască, trântindu-l pe spate 
în noroi. Ferro sări deasupra, încălecându-l strâns, cu brațul pe 
pieptul lui și ţinându-i la gât cuțitul pe care i-l luase. 

- Ia te uită, îi șopti ea în față. M-am ales cu-o umbră. 

— Glugh, se auzi din masca deasupra căreia ochii se rostogoleau în 
orbite. 

- Ţi-e cam greu să vorbeşti cu aia pe față, hai? 

Şi-i sfâşie masca dintr-o smucitură de cuţit, lăsându-i și o 
zgârietură lungă pe obraz. Fără mască, omul nu mai arăta atât de 
periculos. Mult mai tânăr decât crezuse, cu o iritaţie de pete în jurul 
bărbiei și tuleiele unei mustăţi ca puful deasupra buzei de sus. Își 
scutură capul, iar ochii i se limpeziră din nou. Mârâi, încercă să se 
elibereze, dar Ferro îl ţinea strâns între coapse, iar o atingere a 
cuțitului pe gât îl calmă imediat. 

— De ce mă urmărești? 

— Te urmăresc pe dra... 

Ferro nu fusese niciodată o femeie prea răbdătoare. Așa cum 
stătea, călare pe umbra ei, îi era foarte ușor să-și ia avânt și să-i 
trântească un cot în față. Omul încercă să se ferească, dar trupul ei îl 
apăsa cu toată greutatea pe şolduri, aşa că era neputincios. Brațul 
lui Ferro îi înlătură mâinile și-l pocni peste gură, nas, obraz, dându-l 
cu capul de pietrele slinoase ale străzii. Patru asemenea lovituri, şi-i 
sleiră puterile. Capul îi căzu pe spate, iar Ferro îi puse cuțitul din 
nou la gât. Din nas și gură îi curgea sânge, lăsând dâre roșii pe 
obraz. 

— Acum mă urmărești? 


— Veghez doar... bolborosi gura însângerată. Doar veghez. Nu eu 
dau ordinele. 

Nici soldaţii gurkieni nu dăduseră ordinele de a fi uciși ai lui 
Ferro, iar ea să fie luată în robie. Asta nu-i absolvea de vină. Nu-i 
scăpa de răzbunarea ei. 

- Da” cine le dă? 

Omul tuși, cu fața zvâcnindu-i şi împroșcând cu sânge din nările 
umflate. Însă doar atât. Ferro se încruntă. 

- Ce? își cobori ea mâna cu cuțitul, înțepându-l cu vârful în 
coapsă. Crezi că n-am mai tăiat o sculă la viaţa mea? 

— Glokta, îngăimă omul, închizând ochii. Lucrez... pentru Glokta. 

- Glokta. 

Numele nu-i spunea nimic, dar îi deschidea o cale de urmat. 

Îi puse din nou cuțitul la gât. Beregata tânărului palpita 
spasmodic, frecându-se de tăiș. Cu fălcile strânse, Ferro își potrivi 
mai bine degetele pe plăsele, încruntată. În ochii omului începuseră 
să lucească lacrimi. Mai bine să termine și să plece. Era mai sigur. Îi 
era greu, însă, să-şi miște mâna. 

— Dă-mi un motiv să n-o fac. 

Lacrimile începură să curgă pe obrajii plini de sânge. 

— Păsările mele... șopti el. 

— Păsările? 

— Nu va mai avea cine să le dea de mâncare. O merit, sigur, da’ 
păsările... ele n-au făcut nimica... 

Ferro își îngustă ochii. 

Păsări. Ciudat, pentru ce trăiesc unii. 

Și tatăl ei avusese o pasăre. Și-o amintea, într-o colivie, prinsă de 
un par. Nu folosea la nimic, nici măcar să zboare nu putea, stătea 
doar pe-o crenguţă. O învățase vorbe. Își amintea cum îl privise 
dându-i de mâncare, când ea era mică. Demult, înainte de a veni 
gurkienii. 

- Ssssss, îi suflă ea în faţă, în timp ce-i apăsa pielea gâtului cu 
cuțitul, făcându-l să se crispeze; apoi retrase lama, se ridică și 
rămase în picioare deasupra lui. 

- Clipa când am să te mai văd va fi și ultima din viaţa ta. Înapoi 
la păsările tale, umbră. 


Omul dădu din cap, cu ochii umezi holbaţi, iar Ferro se întoarse 
şi porni pe aleea umbrită, în întunecimea înserării. Când trecu peste 
un pod, aruncă în apă cuțitul. Acesta dispăru cu un plescăit, 
răspândind cercuri tot mai mari pe valurile noroioase. O greșeală, 
cel mai probabil, să-l fi lăsat în viață pe omul ăla. Mila era 
întotdeauna o greșeală, știa din experienţă. 

Dar se părea că în ziua aceea avea o dispoziție milostivă. 


Întrebări 


Colonelul Glokta era un dansator magnific, desigur, dar când își 
simțea piciorul așa de țeapăn îi era greu să strălucească. Îl mai 
distrăgea şi bâzâitul continuu al muștelor, iar partenera sa nu-l ajuta 
deloc. Ardee West arăta destul de bine, dar chicotelile ei continue 
deveneau foarte enervante. 

— Termină! se răsti colonelul, învârtind-o prin laboratorul 
Adeptului Fizic, unde specimenele din borcane pulsau și se unduiau 
în ritmul muzicii. 

- Parţial mâncat, rânji Kandelau, cu un ochi mărit enorm prin 
monoclu; arătă în jos cu penseta. Ăsta-i un picior. 

Glokta dădu tufișurile în lături, apăsându-și faţa cu o mână. 
Cadavrul măcelărit zăcea acolo, cu luciri roșii, abia putând fi 
recunoscut ca omenesc. La vederea lui, Ardee se puse pe râs. 

- Parţial mâncat! ciripi ea. 

Colonelul Glokta nu găsea situaţia deloc amuzantă. Sunetul 
muștelor se auzea tot mai tare, amenințând să acopere complet 
muzica. Mai rău, în parc se făcea îngrozitor de frig. 

- Ce neglijenţă din partea mea, spuse un glas din spate. 

— Cum adică? 

- Să-l las așa aici. Dar, uneori, e mai bine să ne mișcăm repede, 
decât să ne mișcăm cu grijă, nu, schilodule? 

- Pe-asta mi-o amintesc, murmură Glokta; acum era și mai frig, și 
tremura ca o frunză. Mi-o amintesc! 

- Sigur că da, șopti vocea. 

Era o voce de femeie, dar nu a lui Ardee. O voce scăzută și 
şuierătoare, care-i făcea ochiul să tresalte. 

— Ce pot să fac? 

Colonelul simţi cum i se întorceau maţele pe dos. Rănile din 
carnea roșie stăteau căscate. Muștele zumzăiau atât de tare, încât 
abia mai putu auzi răspunsul. 

- Poate ar fi bine să te duci la Universitate și să ceri sfatul. 


O răsuflare rece ca gheaţa îi atinse ceafa și-l străbătu un fior pe 
spinare. 

- Poate, cât timp ești acolo... ai putea să-i întrebi și despre 
Sămânţă. 


Glokta se căzni să ajungă la baza scării și se clătină într-o parte, 
rezemându-se de perete, cu respiraţia șuierându-i peste limba 
umedă. Piciorul stâng îi tremura, ochiul stâng i se zbătea, ca şi cum 
ar fi fost unite printr-un cordon al durerii care-l tăia prin fund, 
măruntaie, spate, umăr, gât, față, tot mai încordat cu fiecare 
mișcare, oricât de slabă. 

Făcu un efort să stea nemișcat. Să respire prelung și rar. Își forță 
mintea să ignore durerea, gândindu-se la alte lucruri. Cum ar fi 
Bayaz și căutarea lui eșuată după Sămânţă. La urma urmei, Eminenta 
Sa așteaptă, și nu e renumit pentru răbdarea lui. Îşi întinse gâtul într-o 
parte și-n alta, și-și simți oasele scârțâind între omoplaţii răsuciți. 
Apăsându-și limba pe gingii, se îndepărtă de trepte cu pas târșâit, în 
întunericul răcoros al stivelor. 

Nu se schimbaseră mult în ultimul an. Sau, poate, în ultimele 
câteva secole. Spațiile boltite miroseau a mucegai și a vechi, 
luminate doar de vreo două felinare murdare și pâlpâitoare, iar 
rafturile îngreunate se întindeau prin umbrele schimbătoare. E 
timpul să scormonesc iar prin reziduurile prăfuite ale istoriei. Adeptul 
Istoric nu părea nici el să se fi schimbat prea mult. Stătea la biroul 
pătat, parcurgând cu privirea un teanc de hârtii cu aspect mucegăit, 
în lumina unei lumânări capricioase. Miji ochii, când Glokta 
șontâcăi mai aproape. 

— Cine-i acolo? 

— Glokta, răspunse acesta, ridicând o privire bănuitoare spre 
tavanul cufundat în umbră. Unde ţi-e cioara? 

— A murit, mormăi trist bătrânul bibliotecar. 

— Deci, e istorie, cum s-ar zice! 

Bătrânul nu râse. 

- Mă rog, ni se întâmplă tuturor, încercă Glokta să-l consoleze, 
reflectând în același timp: Unora, mai curând decât altora. Am câteva 
întrebări pentru tine. 


Adeptul Istoric îşi lungi gâtul peste birou, privindu-l tulbure pe 
Glokta de parcă n-ar mai fi văzut în viața lui o ființă omenească. 

- Îmi amintesc de dumneata. 

Deci, se mai întâmplă și miracole? 

- M-ai întrebat despre Bayaz. Primul ucenic al marelui Juvens, 
prima literă din alfabetul... 

— Da, da, am mai vorbit despre astea. 

Bătrânul se încruntă ursuz. 

— Mi-ai adus înapoi sulul ăla? 

- „Creatorul a căzut arzând” și aşa mai departe? Mă tem că nu. E 
la Arhilector. 

- În... Aud prea multe despre omul ăsta, de-o vreme-ncoace. Ăia 
de sus se gudură mereu pe lângă el. Eminenţa Sa în sus, Eminența 
Sa în jos... M-am săturat! 

Știu foarte bine ce simti. 

- Toţi sunt în fierbere zilele-astea. Se agită care-ncotro. 

— S-au produs multe schimbări. Avem un rege nou. 

- Știu! Guslav, nu? 

Glokta oftă prelung, în timp ce se așeza pe scaunul din cealaltă 
parte a biroului. 

— Da, da, ăla e. 

A rămas în urmă doar cu treizeci de ani. Mă mir că nu crede că mai e 
pe tron Harod cel Mare însuși. 

— Ce vrei de data asta? 

A, mai nimic — doar să bâjbâi prin beznă după niște răspunsuri care 
mereu sunt de negăsit. 

- Vreau să știu despre Sămânţă. 

Chipul zbârcit nu se clinti. 

— Despre ce? 

- Era pomenită în neprețuitul tău sul. Chestia ai pe care Bayaz și 
amicii lui magici au căutat-o în Casa Creatorului, după moartea lui 
Kanedias. Şi după moartea lui Juvens. 

- Câh! își fâlfâi Adeptul mâna, cu pielea fleșcăită de sub 
încheietură bălăbănindu-i-se. Secrete, putere... Totu-i o metaforă. 

- Bayaz nu pare să fie de aceeași părere. 

Glokta își trase scaunul spre birou, continuând mai încet... Deși 


nu e nimeni care să audă sau să-i pese, dac-ar auzi: 

— Am aflat că există un fragment din Cealaltă Parte, rămas din 
Vechile Vremuri, când diavolii umblau pe pământul nostru. 
Substanţa magiei, solidificată. 

Bătrânul râse subţire, ca un foșnet de hârtie uscată, arătându-și 
caverna putredă a gurii în care avea mai puţini dinţi chiar şi decât 
Glokta. 

- Nu te știam superstițios, Superior Glokta. 

Și nici nu eram, ultima oară când am venit aici să-ţi pun întrebări. 
Înainte de vizita la Casa Creatorului, înainte de întâlnirea cu Yulwei, 
înainte de a o vedea pe Shickel zâmbind în timp ce o ardeau pe rug. Ce 
vremuri fericite, înainte să fi auzit de Bayaz, când lucrurile încă mai 
aveau sens... 

Adeptul se şterse la ochii care-i curgeau, cu o mână tremurătoare 
și plină de pete. 

— De unde-ai auzit? 

A, de la un Navigator cu piciorul pus pe nicovală. 

— Nu contează de unde. 

- Mă rog, știi mai mult despre asta decât mine. Am citit odată că 
uneori cad pietre din cer. Unii spun că sunt bucăţi din stele. Alţii, c- 
ar fi așchii aruncate din haosul iadului. Primejdioase la atingere. Și 
îngrozitor de reci. 

Reci? Glokta aproape că simţi suflarea aceea de gheaţă în ceafă, 
și-și încordă umerii, făcând un efort să nu se uite în spate. 

- Vorbește-mi despre iad. 

Deși știu deja mai multe decât oricine, aproape, în privința asta. 

- Hmm? 

- Despre iad, bătrâne. Despre Cealaltă Parte. 

— Se zice că de-acolo vine magia, dac-ar fi să crezi în lucrurile 
astea. 

— Am învăţat să-mi deschid mintea în privința subiectului. 

— O minte deschisă e ca o rană deschisă, poate să... 

— Am auzit, dar acum vorbeam despre iad. 

Bibliotecarul își linse buzele molatice. 

- Legenda spune că a fost un timp când lumea noastră și lumea 
de jos erau una și aceeași, iar diavolii cutreierau pământul. Euz cel 


Mare i-a alungat și a rostit Prima Lege — interzicând tuturor să se 
atingă de Cealaltă Parte, sau să le vorbească dracilor, sau să umble 
pe la porţile dintre lumi. 

— Prima Lege, zici? 

— Fiul său, Glustrod, lacom de putere, a nesocotit avertismentele 
tatălui și a pornit să caute secrete, a chemat diavoli și i-a trimis 
împotriva dușmanilor lui. Se zice că nechibzuinţa asta ar fi dus la 
distrugerea Aulcusului și căderea Vechiului Imperiu și că atunci 
când a pierit şi el, Glustrod a lăsat porţile întredeschise... dar eu nu- 
s specialist în toate astea. 

— Şi cine e? 

Bătrânul se strâmbă. 

- Erau pe-aici niște cărți. Foarte vechi. Cărţi frumoase, de pe 
vremea Maestrului Creator. Cărţi despre Cealaltă Parte. Despre 
despărțirea lumilor, despre porţi și încuietori. Cărţi pe tema 
Șoptitorilor de Secrete şi despre chemările și trimiterile lor. O 
mulțime de scorneli, dacă vrei să ştii părerea mea. Mituri și fantezii. 

— Erau niște cărți...? 

- Lipsesc din rafturile mele de câţiva ani. 

— Lipsesc? Dar unde sunt? 

Bătrânul se încruntă. 

— Ciudat, că tocmai dumneata mă întrebi asta... 

— Destul! 

Glokta se răsuci pe scaun cât putu de repede, pentru a se uita în 
spate. Silber, Administratorul Universităţii, stătea la baza scării, cu 
cea mai mare uimire şi oroare pe chip. Ca și cum ar fi văzut o stafie. 
Sau chiar un demon. 

- De-ajuns, Superior Glokta! Îți mulțumim pentru vizită. 

- De-ajuns? se încruntă și Glokta. Eminenţa Sa n-o să fie... 

— Știu cum o să fie sau n-o să fie Eminenţa Sa... 

Un glas neplăcut de familiar... 

Superiorul Goyle cobora încet treptele. Trecu agale pe lângă 
Silber, străbătând podeaua cufundată în umbră dintre rafturi. 

- Și spun că e destul. Din toată inima îți mulţumim pentru vizită. 

Se aplecă spre el, cu ochii ieșiți din orbite. 

— Să fie ultima! 


În timp ce Glokta se afla la subsol, în sala de mese avuseseră loc 
unele schimbări surprinzătoare. Dincolo de ferestrele murdare se 
lăsase înserarea, iar lumânările fuseseră aprinse în sfeșnicele lor de 
metal brunat. Și, desigur, mai e vorba și de două duzini de practicieni ai 
Inchiziției, foarte diversificati. 

Doi oameni din Suljuk, cu ochi îngustaţi, îl priveau pe Glokta 
peste măști, stând ca şi cum ar fi fost frați gemeni, cu cizmele negre 
pe vechea masă unde erau puse patru săbii curbate. Trei oameni cu 
pielea negricioasă stăteau în picioare lângă o fereastră întunecată, 
cu câte o secure la centură și un scut pe spate. Lângă foc se afla un 
practician înalt și slab ca un mesteacăn, cu părul blond atârnându-i 
peste chipul mascat. Lângă el stătea unul scund, aproape pitic, cu 
cingătoarea plină de cuțite. 

Glokta îl recunoscu pe nordicul uriaș numit Despicătorul-de- 
Pietre, de când vizitase ultima oară Universitatea. Dar se pare că a 
încercat să despice niște pietre și cu mutra, de când nu ne-am mai văzut, 
și încă foarte stăruitor. Obrajii-i erau marcați de urme, arcadele 
denivelate și nasul strâmbat vizibil spre stânga. Chipul său deformat 
arăta aproape la fel de tulburător ca enormul ciocan pe care-l 
strângea în pumnii masivi. Aproape, dar nu întocmai... 

Și tot aşa, cea mai ciudată și îngrijorătoare adunătură de ucigași 
care s-ar fi putut strânge la un loc — toţi înarmaţi până-n dinţi. Se 
pare că Superiorul Goyle și-a împrospătat colecția de monștri. În 
mijlocul lor, părând să se simtă ca la ea acasă, stătea practiciana 
Vitari, dând ordine, cu gesturi repezite încoace și-ncolo. În veci n-ai 
fi crezut că e genul mămos, dar cred că toţi avem talentele noastre 
ascunse. 

Glokta își aruncă în sus brațul drept. 

— Pe cine omorâm? 

Toţi ochii se întoarseră spre el. Vitari se apropie, cu sprâncenele 
îmbinate deasupra rădăcinii pistruiate a nasului. 

- Ce naiba cauţi aici? 

- Și eu ţi-aș putea pune aceeași întrebare. 

- Dacă știi ce-ţi prinde bine, nu pui niciun fel de întrebări. 

Glokta se hlizi la ea, cu rânjetul lui știrb. 

- Dacă știam ce-mi prinde bine, n-aş fi rămas fără dinţi, iar acum 


nu mi-au mai rămas decât întrebările. De ce te interesează toată 
grămada asta de terfeloage prăfuite? 

- Nu e treaba mea, și cu atât mai puţin a ta. Dacă umbli după 
trădători, poate-ar trebui să-i cauţi la tine acasă mai întâi, ce zici? 

— Şi asta ce-ar vrea să însemne? 

Vitari se aplecă spre el, șoptindu-i prin mască: 

- Mi-ai salvat viaţa, așa că-i fac și eu o favoare. Pleacă de-aici. 
Pleacă și să nu te mai întorci. 


Glokta își târşâi picioarele pe culoar, până la ușa sa masivă. În ce- 
l privește pe Bayaz, n-am făcut nimic. Nimic care să aducă un zâmbet pe 
chipul Eminenţei Sale. Chemări și trimiteri. Zei și draci. Și mereu, alte și 
alte întrebări. Răsuci nervos cheia în broască, înnebunit să se așeze și 
să-şi odihnească piciorul tremurător. Ce căuta Goryle la Universitate? 
Goryle, Vitari și două duzini de practicieni, toți înarmaţi de parcă s-ar fi 
dus la război? Făcu un pas şovăitor peste prag. Trebuie să fie vreo... 

— Ah! 

Îşi simţi bastonul smuls din mână şi se împletici într-o parte, 
dând să se agaţe de ceva. Primi o lovitură în față, care-i umplu capul 
cu o durere orbitoare. În momentul următor, se lovi cu spatele de 
podea, de-i ieși tot aerul din plămâni, într-un gâfâit prelung. Clipi 
din ochi, simțind în gură gustul sărat al sângelui, pe când camera se 
clătina nebunește în jurul lui. Vai de mine și de mine. Un pumn în 
față, dacă nu mă-nșel. Niciodată nu-i scade efectul. 

O mână îl înșfăcă de gulerul mantiei și îl săltă în sus. Materialul îi 
intră în beregată, făcându-l să cârâie ca o găină sugrumată. O altă 
mână îl apucă de cingătoare, luându-l pe sus, cu genunchii și 
vârfurile ghetelor târându-se de podele. Glokta se zbătea fără vlagă, 
instinctiv, dar nu reuși decât să-și trimită sieși un junghi dureros 
prin spate. 

Ușa băii trosni în contact cu capul lui și se dădu de perete, iar 
Glokta fu cărat spre copaie, care încă mai era plină cu apă murdară, 
de dimineaţă. 

- Stai...! horcăi el, în timp ce era împins peste margine. Cine eş... 
blurghhhh! 

Apa rece îi acoperi capul, iar prin jurul feţei îi bolborosiră 


clăbuci. Fu ţinut astfel, în timp ce se zvârcolea, cu ochii holbaţi de 
şoc și panică, până simţi că-i explodau plămânii. Apoi, fu smucit de 
păr, şiroind de apă care plescăia în cadă. O tehnică simplă, dar de o 
eficacitate incontestabilă. Sunt foarte descumpănit. Trase aer în piept, 
cu un gâfâit. 

— Ce vrei de... blarghhh! 

Din nou în beznă, suflând în apă puţinul aer pe care reuşise să-l 
inspire. Dar, oricine-ar fi, mă lasă să respir. Nu mă omoară. Mă 
frăgezește doar. Frăgezire pentru întrebări. O ironie care m-ar face să 
râd... dacă mi-ar mai fi rămas... aer în piept... Împinse cu mâinile 
fundul vanei, zbătându-se în apă. Dădea din picioare fără rost, dar 
mâna de pe ceafa lui părea făcută din oţel. Stomacul i se crispa, 
coastele i se zbuciumau, avea nevoie disperată de aer. Nu respira... 
nu respira... nu respira...! Tocmai trăgea în piept o gură mare de apă 
murdară, când fu smuls din baie și aruncat pe podea, tușind, icnind 
și vomând în același timp. 

- Tu ești Glokta? 

O voce de femeie, dură și repezită, cu accent kantic aspru. 

Stătea ghemuită în faţa lui, pe vârfurile picioarelor, cu coatele 
rezemate pe genunchi și mâinile cafenii, prelungi, atârnând. Purta o 
cămașă bărbătească largă, pe sub care i se distingeau umerii ascuțiți, 
având mânecile suflecate în jurul antebraţelor osoase. Părul negru îi 
era tăiat scurt, ales în smocuri slinoase. Pe faţa dură avea o cicatrice 
îngustă, palidă, buzele subțiri îi stăteau strânse cu cruzime, dar cel 
mai mult îl descumpăneau ochii ei, lucind galbeni în lumina slabă 
care intra de pe coridor. Nici nu-i de mirare că Severard s-a codit s-o 
urmărească. Trebuia să-l ascult. 

- Eşti Glokta? 

N-avea niciun rost să nege. Își şterse balele amare de pe bărbie, 
cu o mână tremurândă. 

- Sunt Glokta. 

— De ce-ai pus să mă urmărească? 

Se ridică în șezut, cu mare chin. 

— Ce te face să crezi că voi avea ceva de spus... 

Pumnul ei îl lovi în vârful bărbiei, aruncându-i capul înapoi, cu 
un gâfâit. Fălcile i se ciocniră și un dinte îi găuri dosul limbii. Căzu 


cu spatele la perete și ochii umplându-i-se de lacrimi, în timp ce 
încăperea întunecoasă se clătina în jur. Când vederea i se limpezi 
din nou, femeia îl privea cu ochii ei galbeni îngustați. 

— O să te pocnesc până-mi dai răspunsurile, sau mori. 

- Mulţumirile mele. 

- Mulţumiri? 

- Cred că mi-ai dezmorţit puţin gâtul, zâmbi Glokta, arătându-i 
cei câțiva dinți rămași, plini de sânge. Doi ani am stat prizonier la 
gurkieni. Doi ani în bezna din închisorile Împăratului. Doi ani de 
lovituri, tăieturi şi arsuri. Crezi că mă sperie o palmă, două? 

Îi chicoti în faţă, scuipând sânge. 

- Mai rău mă doare când mă piş! Crezi că mi-e frică de moarte? 

Junghiul din șira spinării îl făcu să se strâmbe, când se aplecă 
spre ea. 

— În fiecare dimineaţă... când mă trezesc viu... sunt dezamăgit! 
Dacă vrei răspunsuri, va trebui să-mi dai și tu mie tot niște 
răspunsuri. Un târg cinstit. 

Femeia îl privi lung, fără să clipească. 

— Ai fost prizonierul gurkienilor? 

Glokta își trecu o mână peste trupul diform. 

— De la ei am toate astea. 

- Hm. Atunci, amândoi am pierdut câteva ceva din vina 
gurkienilor, comentă femeia, așezându-se cu picioarele încrucișate. 
Întrebări. Ce-mi dai, îţi dau. Dar dacă-ncerci să mă minți... 

- Atunci, întrebări să fie. Mi-aș încălca îndatoririle de gazdă, dacă 
nu ți-aș permite să începi tu prima. 

Femeia nu zâmbi. Dar, în fond, nici nu pare genul glumet. 

— De ce mă urmărești? 

Aș putea s-o mint, dar la ce bun? La fel de bine pot și să-i spun 
adevărul. 

- Pe Bayaz îl urmăresc. Voi doi păreţi să fiți prieteni, iar Bayaz e 
greu de prins zilele-astea. Așa că mă ţin după tine. 

— Nu suntem prieteni, se încruntă ea. Mi-a promis o răzbunare, 
atâta tot. Și încă nu s-a ţinut de cuvânt. 

- Viaţa e plină de dezamăgiri. 

- Viaţa e făcută din dezamăgiri. Pune întrebarea, ologule. 


Oare după ce va primi toate răspunsurile, o să-mi facă iar baie, și de 
data asta va fi ultima. În ochii ei galben-mat nu se citea nimic. Erau 
goi ca ai unui animal. Dar am de ales? Îşi linse sângele de pe buze și 
se rezemă de perete. Măcar aș putea să mor știind puţin mai multe. 

— Ce e Sămânţa? 

Sprâncenele femeii se încruntară și mai mult. 

- Bayaz zicea că-i o armă. O armă cu foarte mare putere. Destul 
de mare ca să facă Shaffa pulbere. Credea că era ascunsă la 
marginea lumii, dar se înşela. Ceea ce nu l-a bucurat deloc. 

O clipă, îl privi în tăcere. 

- De ce-l urmăreșşti pe Bayaz? 

- Fiindcă a furat coroana și a pus-o pe capul unui vierme fără şira 
spinării. 

Femeia pufni. 

- Aici, cel puţin, putem fi de acord. 

- În guvernul meu sunt unii pe care-i îngrijorează direcția în care 
ne-ar putea duce. Îi îngrijorează profund. 

Îşi linse un dinte însângerat, înainte de a o întreba: 

- Unde ne duce? 

— Mie nu-mi spune nimic. N-am încredere-n el, și nici el în mine. 

— Și aici putem fi de acord. 

- Plănuia să folosească Sămânţa ca pe o armă. N-a găsit-o, așa că 
trebuie să găsească alte arme. Cred că vă duce spre război. Un 
război contra lui Khalul și a Mâncătorilor lui. 

Glokta simţi un val de spasme care-i străbăteau o parte a feței, 
făcând să i se zbată pleoapa. Lua-l-ar dracu” de scârnăvie trădătoare! 
Capul i se smuci într-o parte. 

- Ştii despre ei? 

- O cunoștință trecătoare, răspunse Glokta. 

Și ce-i rău în asta? 

— Am prins unul, în Dagoska. L-am luat la întrebări. 

— Şi ce ţi-a spus? 

- A vorbit despre dreptate și justiție. 

Două lucruri pe care eu nu le-am văzut niciodată. 

- Despre război şi sacrificiu. 

Două lucruri pe care nu le-am văzut prea des. 


- Zicea că prietenul tău Bayaz și-a omorât stăpânul. 

Femeia nici nu clipi. 

— Zicea că tatăl lui, Profetul Khalul, încă mai caută să se răzbune. 

- Răzbunare, șuieră ea, strângând pumnii. O să le-arăt eu lor 
răzbunare! 

- Ce ti-au făcut? 

— I-au omorât pe ai mei, răspunse femeia, dând să se ridice. M-au 
dus în robie. 

Ajunse în picioare, dominându-l cu înălțimea ei. 

- Mi-au furat viaţa. 

Glokta își simţi colțul gurii arcuindu-se în sus. 

— Încă un lucru pe care-l avem în comun. 

Și se pare că timpul meu de împrumut s-a terminat. 

Femeia se aplecă şi-i apucă în mâini haina udă. ÎI trase în sus cu o 
putere înfricoșătoare, frecându-l cu spatele de perete. Cadavrul i-a 
fost găsit plutind în baie...? Glokta își simţi nările dilatându-se. Aerul 
îi șuiera repede prin nările pline de sânge, iar inima-i bătea cu 
putere, în așteptarea momentului. Fără îndoială, trupul meu distrus o 
să se lupte, atât cât poate. O reacţie irezistibilă în fața lipsei de aer. 
Instinctul neînvins de a respira. Fără îndoială, am să mă zbat și-am să 
mă zvârcolesc, la fel cum a făcut Tulkis, ambasadorul gurkian, când l-au 
spânzurat și i-au scos matele degeaba. 

Se strădui să se ţină pe picioare prin forţe proprii, să stea cât de 
drept putea. La urma urmei, cândva am fost un om mândru, chiar dacă 
a trecut atât de mult de-atunci. Nu e tocmai sfârșitul pe care l-ar fi 
sperat colonelul Glokta. Înecat în baie de o femeie cu cămașă murdară. 
Mă vor găsi căzut peste marginea vanei, cu fundu-n sus? Dar ce 
importanță are? Nu contează cum mori, ci cum ai trăit. 

Femeia îi dădu drumul, netezindu-i pieptarul hainei cu palma. Și 
ce-a fost viața mea, în ultimii ani? De ce-am avut parte, ca să-mi 
lipsească acum? De scări? De supă? De durere? De zăcut în întuneric, 
chinuit de amintirile lucrurilor pe care le-am făcut? De trezit dimineața 
în putoare, că făcusem pe mine-n somn? O să-mi lipsească Ardee West? 
Putin, poate. Dar ceaiul cu Arhilectorul o să-mi lipsească? Aproape că 
mă face să mă-ntreb de ce n-am făcut-o eu însumi, cu ani în urmă. Se 
uită în ochii celei care avea să-l audă, duri și strălucitori ca două 


bile de sticlă galbenă, și zâmbi. Un zâmbet de ușurare — ușurarea 
cea mai pură. 

— Sunt gata. 

— Pentru ce? 

Femeia îi puse ceva în mâna moale. Mânerul bastonului. 

- Dacă mai ai treabă cu Bayaz, pe mine să nu m-amesteci. Data 
viitoare, n-am să mai fiu la fel de blândă. 

Se retrase încet spre dreptunghiul luminos al uşii. Acolo se 
întoarse, iar zgomotul cizmelor i se îndepărtă pe coridor. Pe lângă 
clipocitul slab al apei care-i picura din haina udă, se lăsă liniștea. 

Și astfel, se pare, scap cu viață. Din nou. Glokta înălță sprâncenele. 
Poate că soluția supraviețuirii e să nu ti-o dorești. 


A patra zi 


Era un nemernic hâd esticul acela. Uriaș cât toate zilele, îmbrăcat 
tot în blănuri puturoase, doar pe jumătate tăbăcite, și o fâşie mică 
de zale ruginite, mai mult ca podoabă decât protecție. Părul negru și 
slinos, legat pe ici, pe colo, cu inele argintii făurite grosolan, șiroia 
de apă, în ploaia torențială. Avea o cicatrice mare pe obraz și încă 
una pe frunte, precum și nenumărate zgârieturi și ciupituri de la 
răni mai mici, coșuri ca ale unui puștan și un nas turtit şi strâmb, ca 
o lingură îndoită. Ochii-i erau strânși de efort, iar dinţii galbeni 
dezgoliți, cu cei doi din faţă lipsă. Un chip care avusese de-a face cu 
războiul în toate zilele vieţii lui. Un chip care trăia prin sabie, 
secure şi suliță, şi socotea fiecare zi în plus ca pe o favoare. 

Pentru Logen, era aproape ca şi cum s-ar fi uitat în oglindă. 

Se ţineau în braţe ca doi îndrăgostiți feroce, orbi faţă de tot ce se 
petrecea în jur. Se împingeau înainte și-napoi, clătinându-se ca niște 
beţivi care s-au încăierat. Apucau și trăgeau, mușcau și zgâriau, 
smuceau și sfâşiau, încordați într-o furie încremenită, suflându-și în 
față gâfâielile acre. Un dans urât, obositor și fatal, și-n tot timpul 
acela ploua necontenit. 

Logen primi un ghiont dureros în burtă și fu nevoit să se 
răsucească pentru a evita un al doilea. Dădu o lovitură cu capul, 
fără convingere, reuşind doar să împingă mutra Urâtului cu fruntea. 
Fu cât pe ce să se împiedice, se clătină, îl simţi pe estic mutându-și 
greutatea, căutând o poziţie din care să-l poată trânti. Înainte de a o 
găsi, Logen reuşi să-l izbească în boașe cu coapsa, destul de tare 
pentru a-i face braţele să slăbească o clipă, destul ca să-și poată 
strecura mâna spre beregata Urâtului. 

Mâna lui urca încet, chinuit, treptat, până când degetul arătător 
întins ajunse peste chipul ciuruit al esticului, care-l privea cruciș, în 
jos, încercând să-şi dea capul într-o parte. Îl apucă pe Logen de 
încheietură, strâns, dureros, încercând să i-o tragă înapoi, dar Logen 
își ținea umărul aplecat și stătea bine proptit pe picioare. Degetul îi 


trecu pe lângă gura schimonosită, peste buza de sus, până în nasul 
strâmb al Urâtului, și-și simţi unghia ruptă înfigându-se în carne. Își 
arcui degetul și-și dezgoli dinţii, răsucindu-l cât putea de bine. 

Esticul începu să se zbată, șuierând, dar era agăţat strâns. Nu avu 
încotro decât să înhaţțe încheietura lui Logen și cu cealaltă mână, 
încercând să-şi smulgă din nas degetul care-i sfâşia fața. Asta, însă, 
îl lăsa pe Logen cu o mână liberă. 

Scoase un cuţit și începu să-l lovească, mârâind, cu mișcări 
smucite. Lovituri scurte, dar cu vârf de oţel. Tăișul clefăia prin burta 
esticului, prin coapsă, prin braţ, prin piept, făcând sângele să curgă 
în dâre lungi care-i stropeau pe amândoi și înroșeau băltoacele de 
sub cizme. După ce-l străpunse de mai multe ori, Logen îl apucă de 
blănuri, îl ridică în aer, cu fălcile strânse de efort, și-l aruncă peste 
metereze, răcnind. Urâtul se rostogoli prin aer, moale ca leșul care 
avea să devină numaidecât, și se prăbuși la pământ, printre ai lui. 

Logen se aplecă peste parapet, cu gâfâieli care suflau stropii de 
ploaie din faţa lui, prin aerul umed. Erau sute și sute, i se părea, 
forfotind prin marea de noroi de la baza zidului. Oameni sălbatici, 
de dincolo de Crinna, unde abia dacă ştiau să articuleze cuvinte, 
cărora puțin le păsa de morţi. Toţi erau leoarcă de ploaie și stropiți 
cu mâl, ascunși sub scuturi rudimentare și agitând arme lucrate 
primitiv, ţepoase şi brutale. În spatele lor fâlfâiau prin aer flamuri 
de piele zdrențuită agățată pe oase, ca niște umbre fantomatice în 
ploaie. 

Unii aduceau scări şubrede sau le luau de jos pe cele care fuseseră 
răsturnate, încercând să le proptească lângă zid şi să le ridice, în 
timp ce împrejurul lor cădeau bolovani, sulițe și săgeți, împroșcând 
cu noroi. Alţii se urcau deja, ținându-și pavezele deasupra capului — 
două scări în partea lui Dow, una într-a lui Tichie Roșie și una chiar 
la stânga lui Logen. Doi sălbatici uriași dădeau cu securile în poarta 
plină de zgârieturi, împrăștiind la fiecare lovitură ţăndări ude. 
Logen arătă spre ei, cu un strigăt zadarnic. Nimeni nu-l auzi, nici n- 
ar fi putut să-l audă în zgomotul puternic al ploii, în hărmălaia 
trosniturilor, bufniturilor, scrâșnetelor, a zăngănitului de arme și 
scuturi, a zgomotelor de carne străpunsă, a strigătelor de luptă și a 
țipetelor de durere. 


Îşi luă din băltoacele de pe pasarelă sabia, pe al cărei metal cu 
luciu mat sclipeau broboane de apă. Lângă el, unul dintre carlii lui 
Fior înfrunta un estic care sărise din vârful scării. Schimbară câteva 
lovituri, mai întâi cu toporul în scut, apoi cu sabia prin aer. Securea 
esticului se ridică din nou, iar Logen îi reteză brațul de la cot, trecu 
în spatele lui şi-l trânti pe burtă, cu un urlet. Carlul îl ucise cu o 
lovitură de sabie înapoia capului, apoi arătă peste umărul lui Logen 
cu lama însângerată: 

— Acolo! 

Alt estic, cu un nas mare și coroiat, tocmai ajungea în capul 
scării, unde se apleca peste metereze, luându-și avânt să arunce o 
suliță. Logen se repezi spre el, mugind. 

Esticul făcu ochii mari, iar brațul cu lancea îi șovăi, prea târziu ca 
s-o mai arunce. Încercă să se dea la o parte, ţinându-se de lemnul ud 
cu mâna liberă, dar nu reuși decât să tragă scara într-o parte. Sabia 
lui Logen îl străpunse sub braţ, iar atacatorul se clătină înapoi, cu 
un mormăit, scăpând lancea. Logen îl lovi din nou, alunecă și se 
aplecă prea în față, aproape căzându-i în braţe. Nas-Coroiat dădu cu 
ghearele spre el, încercând să-l arunce peste parapet. Logen îl izbi în 
față cu garda sabiei, iar o a doua lovitură îi rupse și câțiva dinți. A 
treia îl ameţi de tot, iar esticul căzu de pe scară, trăgându-l pe un 
altul după el, la pământ. 

— Adu prăjina aia! răcni Logen la carlul cu sabia. 

— Ce? 

- Prăjina, boule! 

Carlul înhăță bucata lungă de lemn și o aruncă prin ploaie. Logen 
lăsă sabia din mână, prinse prăjina din zbor şi-i propti capătul 
bifurcat în ultima treaptă a unei scări, după care se apucă să 
împingă din răsputeri. 

Carlul veni să-l ajute, iar scara scârţâi, se clătină și începu să se 
îndepărteze. Peste mereteze apăru capul unui estic, mirat. Văzu 
prăjina. Îi văzu pe Logen și pe carl cum o împingeau. Căzu, în timp 
ce scara se răsturna peste capetele nemernicilor de jos. 

Mai încolo, o altă scară tocmai fusese ridicată, iar esticii începeau 
s-o escaladeze, cu scuturile deasupra capetelor, în timp ce Tichie 
Roşie şi ai lui îi bombardau cu pietre. Câţiva ajunseseră în vârf şi pe 


partea de zid a lui Dow, de unde se auzeau strigăte şi zgomote 
aducătoare de moarte. Logen îşi roase buza plină de sânge, 
întrebându-se dacă să le dea o mână de ajutor sau să rămână pe loc. 
Şi aici avea să fie din nou nevoie de el, nu peste multă vreme. 

Așa că luă sabia Creatorului și îi făcu semn carlului care-l ajutase, 
în timp ce stătea să-și tragă respiraţia. Îi aştepta pe estici să urce din 
nou, în timp ce de jur împrejurul lui oamenii luptau, ucideau și 
mureau. 

Diavoli într-un infern rece, friguros, însângerat. De patru zile, de- 
acum, şi avea senzaţia că se afla acolo de-o veșnicie. Ca și cum nici 
n-ar fi plecat vreodată. Şi poate că nici nu plecase. 


De parcă viaţa Copoiului n-ar fi fost deja destul de complicată, 
acum mai trebuia să și plouă. 

Umezeala era cea mai mare spaimă a unui arcaș, nici pomeneală. 
Cu excepţia aceleia de a-l dobori călăreţii, poate, dar în vârful unui 
turn aşa ceva nu era prea probabil. Arcurile deveniseră alunecoase, 
corzile își pierdeau elasticitatea, penele erau îngreunate de apă, ceea 
ce-i făcea să tragă foarte prost. Ploaia era în dezavantajul lor, ceea 
ce-i îngrijora oricum, însă ar fi putut să-i coste și mai mult, până la 
căderea serii. Trei namile sălbatice se opinteau la poartă, lovind cu 
două securi grele lemnul înmuiat de ploaie și încercând să înfigă o 
pârghie în spărturile deja făcute, pentru a smulge scândurile din loc. 

- Dacă nu ne-ocupăm de ei, ăia au să spargă poarta! strigă răgușit 
Copoiul, în aerul umed. 

- Mhm, dădu din cap Ursuzul, aruncând cu stropi din claia sa de 
păr lăţos. 

Fu nevoie de ceva răcnete și semne făcute cu degetul arătător, din 
partea sa și a lui Tul, dar Copoiul reuși să-și adune câţiva băieți 
lângă parapetul alunecos. Treizeci de arcuri ude, toate coborâte în 
acelaşi timp, toate încordate scârţâind, toate ţintind spre poartă. 
Treizeci de oameni, ochind încruntaţi, toţi șiroind de apă și din ce în 
ce mai uzi cu fiecare clipă. 

— Gata, acum! 

Arcurile traseră mai mult sau mai puţin la unison, cu sunete 
înfundate. Săgeţile zburară în jos, ricoșând din zidul umed, 


înfigându-se în lemnul aspru al porţii, perforând pământul din locul 
unde fusese șanțul, înainte de a deveni doar încă un maldăr de 
noroi. Nu era o salvă prea precisă, dar conținea multe săgeți și, când 
calitatea nu e de partea ta, numărul îți poate rezolva totuși 
problema. Esticul din dreapta își scăpă securea, cu trei săgeți înfipte 
în piept și una în picior. Cel din stânga alunecă și se răsturnă pe-o 
parte, apoi se târî la adăpost, cu o săgeată în umăr. Cel cu pârghia 
căzu în genunchi, zbătându-se și ducându-și mâinile la spate, într-o 
încercare de a ajunge la săgeata din şale. 

— În regulă! Bine! strigă Copoiul. 

Nici unul dintre ceilalți nu părea dornic să mai încerce poarta, 
pentru moment, ceea ce era destul de mulțumitor. Încă mai erau 
destui la scări, dar pe aceștia era mai greu să-i respingă de sus. Pe o 
asemenea vreme, puteau la fel de ușor să-i nimerească pe propriii 
lor oameni de pe zid. Copoiul scrâșni din dinţi și trase cu boltă o 
săgeată în mulțimea de jos, fără să nimerească pe nimeni. N-aveau 
ce face. Aia era treaba lui Fior, a lui Dow și a lui Tichie Roșie. De 
ziduri răspundea Logen. 


Se auzi o trosnitură, puternică de parcă ar fi căzut cerul. Lumea 
deveni orbitoare și încetini ca prin mâzgă, plină de ecouri. Logen se 
poticni prin locul acela de coșmar, scăpând sabia din degetele 
amorţite, ajunse la zid şi se agăță de el în timp ce se balansa, 
încercând zadarnic să înțeleagă ce se întâmplase. 

Doi oameni se luptau pentru o lance, smucindu-se și învârtindu- 
se, iar Logen nu-și amintea de ce. Un om cu păr lung primi o 
lovitură puternică și înceată, cu o măciucă în scut, din care săriră 
câteva țăndări, apoi dădu cu o secure, dezgolindu-și dinţii lucitori, 
spre a nimeri sub genunchi un inamic cu înfățișare sălbatică, pe 
care-l doborî de pe picioare. Peste tot erau oameni uzi și furioși, 
mânjiți de glod și sânge. O bătălie, poate? El de partea cui era? 

Simţi ceva cald gâdilându-i ochiul și-și duse mâna acolo. Se 
încruntă la vederea vârfurilor înroșite ale degetelor, care deveneau 
trandafirii sub stropii de ploaie. Sânge. Cineva îl lovise în cap, 
așadar? Sau visa? O amintire, de demult. 

Se răsuci în loc chiar înainte ca bâta să cadă și să-i sfărâme ţeasta 


ca pe-un ou, apucând cu ambele mâini încheieturile unui nemernic 
păros. Lumea începu dintr-odată să se miște repede, zgomotos, iar 
prin cap îi pulsa durerea. Se rezemă de parapet, privind un chip 
murdar, bărbos și schimonosit de furie, aproape lipit de al lui. 

Dând drumul ciomagului cu o mână, Logen îşi pipăi cingătoarea 
după un cuţit. Nu găsi nici unul. Atât timp ascuţise toate acele lame, 
iar acum, când avea nevoie, ia-le de unde nu-s! Apoi, își dădu 
seama. Jungherul pe care-l căuta era înfipt în mișelul ăla urât, căzut 
undeva jos, la baza zidului. Îşi duse mâna în cealaltă parte a 
centurii, încă respingând măciuca, dar fără sorți de izbândă, de 
vreme ce avea doar o mână cu care să lupte. Se îndoia de spate tot 
mai mult, încet, peste meterze - până când degetele sale găsiră 
plăselele altui cuţit. Esticul cel păros îşi eliberă bâta și o ridică, 
deschizând larg gura, cu un zbieret asurzitor. 

Logen îl înjunghie drept prin faţă, străpungându-i cu lama un 
obraz și ieșind prin celălalt, cu câţiva dinți după ea. Răgetul 
părosului deveni un urlet ascuţit. Îşi scăpă ciomagul și se îndepărtă 
împleticit, cu ochii ieşiţi din orbite. Logen se aplecă și-și înhăță 
sabia de sub picioarele celor doi care se luptau pentru aceeași suliță, 
aşteptă o clipă ca esticul să se întoarcă spre el cu spatele, apoi îl lovi 
în coapsă, doborându-l cu un zbieret pe pietre, unde carlul se putea 
ocupa de el ușor. 

Părosului încă-i mai curgea sânge din gură, pe când încerca să-și 
smulgă cuțitul din obraji. Sabia lui Logen îi lăsă o tăietură roșie prin 
blana udă de pe coaste, făcându-l să cadă în genunchi. Următoarea 
lovitură îi despică ţeasta în două. 

La nici zece pași distanță, Fior avea rău de furcă, încolţit de trei 
estici, în vreme ce un altul tocmai ajungea în vârful unei scări, și 
toți flăcăii lui erau ocupați mai încolo. Se strâmbă când primi o 
lovitură puternică de ciocan în pavăză, se clătină îndărăt și scăpă 
din mână toporul, care căzu pe pietre. Lui Logen îi trecu prin minte 
că ar fi dus-o mult mai bine dacă Fior se alegea cu capul terciuit. 
Era foarte probabil, însă, ca apoi să-i vină lui rândul. 

Așa că trase adânc aer în piept și atacă, răcnind. 

Primul estic se întoarse tocmai la timp ca să aibă spintecată faţa, 
nu partea dinapoi a capului. Al doilea își ridică scutul, însă Logen se 


lăsă în jos și-n schimb îi reteză scurt gamba, de căzu pe spate 
țipând, cu sânge ţâșnind în băltoacele de pe pasarelă. Al treilea era 
o namilă enormă, cu păr roșcat zburlit în toate părțile. Îl ameţise pe 
Fior, care stătea în genunchi lângă parapet, cu scutul coborât și 
sângele șiroindu-i dintr-o tăietură de pe frunte. Roșcovanul ridică un 
ciocan imens, ca să termine treaba. Înainte de a apuca s-o facă, 
Logen îl lovi în spate, înfigându-i în trup până la plăsele sabia lungă. 
Nu ataca niciodată un om din faţă, dacă-l poţi ucide pe la spate, 
cum tot spunea tatăl lui, un sfat bun pe care se străduise să-l urmeze 
întotdeauna. Roșcatul începu să se agite și să țipe, răsucindu-se 
nebunește, cu ultimele puteri, și trăgându-l după el și pe Logen, care 
nu dădea drumul sabiei. Nu peste mult, căzu. 

Logen îl apucă pe Fior de sub braț și-l săltă pe picioare. Când 
ochii i se limpeziră din nou, și văzu cine-l ajuta, Fior se încruntă 
teribil. Se aplecă și-și smulse de pe pietre securea căzută. Un 
moment, Logen se întrebă dacă voia să i-o înfigă-n cap, dar Fior nu 
făcu decât să stea pe loc, cu sângele curgându-i din tăietura de pe 
frunte peste chipul ud. 

— În spate, spuse Logen, arătând cu capul peste umărul lui. 

Fior se întoarse, în același timp cu Logen, și rămaseră spate-n 
spate. Acum erau ridicate vreo trei sau patru scări, în jurul porţii, 
iar bătălia de pe zid se împărţise în câteva lupte separate și 
sângeroase. Esticii săreau peste parapet, urlând în limba lor 
neînțeleasă, cu chipurile dure și armele la fel de dure lucind umede, 
repezindu-se spre Logen de-a lungul pasarelei, în timp ce alţii și alții 
ajungeau în vârf. Auzea din spate zăngănelile și scrâșnetele lui Fior, 
care lupta, dar nu le luă în seamă. Nu putea să se ocupe decât de cei 
din faţa lui. Cu lucrurile de soiul ăsta trebuie să fii realist. 

Se trase îndărăt, arătând o oboseală doar pe jumătate prefăcută, 
iar când primul ajunse la el strânse din dinţi și sări înainte, tăindu-l 
de-a curmezișul feţei și făcându-l să cadă zbierând, cu o mână peste 
ochi. Apoi nimeri peste un altul și primi în piept o lovitură de scut a 
cărui margine îl izbi sub bărbie, de-și mușcă limba. 

Logen aproape că se împiedică de trupul rășchirat al unui carl 
mort, se îndreptă la loc în ultima clipă, dădu cu sabia fără să 
nimerească ceva, inerția îl purtă înainte și simţi ceva tăindu-l la 


picior. Icni, sări în celălalt picior, învârtindu-și sabia, complet 
dezechilibrat. Se năpusti spre o blană în mișcare, piciorul cedă sub 
el și căzu peste cineva. Se prăbușiră împreună, Logen lovindu-se cu 
capul de pietre, se rostogoliră, până când Logen ajunse deasupra, 
strigând şi împroșcând cu salivă, își înfipse degetele în părul slinos 
al unui estic și-l izbi cu mutra de pietre, iar și iar, până când îi simţi 
craniul înmuindu-se. Apoi se târî de-acolo, auzi o lamă clănțănind 
pe pasarelă, în locul unde stătuse înainte, și se săltă în genunchi, cu 
sabia în mâna vlăguită, încleiată de sânge. 

Rămase astfel, cu apa şiroindu-i pe faţă, trăgând aer în piept. Alții 
se apropiau, iar el nu avea unde să se ducă. Piciorul îl durea, iar în 
brațe nu mai avea nicio putere. Își simțea capul ușor, parcă gata să- 
și ia zborul. Abia dacă-i mai rămăsese ceva forță să lupte mai 
departe. Se apropiau tot mai mulți, în frunte venea unul cu mănuși 
groase din piele și un buzdugan mare în mâini, având măciulia 
țţepoasă înroșită de sânge. Părea să fi sfărâmat deja o ţeastă cu ea, 
iar a lui Logen avea să fie următoarea. Și atunci, Bethod urma să 
învingă, în sfârşit. 

Logen simţi un junghi rece în burtă. O senzaţie acută de gol. 
Degetele îi trosniră, când mâna-i deveni țeapănă, strângând dureros 
sabia. 

— Nu! şuieră el. Nu, nu, nu... 

La fel de bine ar fi putut spune nu ploii. Senzaţia aceea îngheţată 
se răspândea, ajungându-i până la faţă, lățindu-i gura într-un zâmbet 
însângerat. Esticul cu mănuși se apropia, târând buzduganul pe 
pietrele ude. Aruncă o privire peste umăr. 

Capul îi fu spulberat, împroșcând cu sânge. Crummock-i-Phail 
răgea ca un urs furios, cu oscioarele săltându-i în jurul gâtului, în 
timp ce-și învârtea ciocanul în cercuri largi. Următorul estic încercă 
să se retragă, ridicând pavăza. Ciocanul lui Crummock îi zbură 
picioarele de sub trup, trimițându-l de-a dura, până rămase culcat pe 
burtă. Apoi, deleanul cel uriaș sări pe pasarelă, agil ca un dansator, 
în pofida făpturii sale masive, îl nimeri pe următorul în stomac, 
azvârlindu-l prin aer până lângă metereze, unde rămase căzut 
grămadă. 

Logen se uita cum o bandă de sălbatici măcelărea o alta, 


respirând greu, în timp ce flăcăii lui Crummock chiuiau și zbierau, 
cu vopseaua de pe față dizolvată de ploaie. Năvăleau pe zid, 
ciopârțind esticii cu săbiile și securile lor lucitoare, respingându-i și 
împingându-le scările, aruncându-i peste parapet în mocirla de jos. 

Îngenuncheat într-o băltoacă, Logen se rezema de mânerul rece al 
sabiei lui Kanedias care stătea înfiptă între pietrele pasarelei. Se 
aplecă, respirând greu, cu burta umflându-i-se şi dezumflându-se, cu 
un gust sărat în gură și nasul plin de mirosul sângelui. Nici nu 
îndrăznea să ridice privirea. Strângând din dinţi, închise ochii și 
scuipă acreala pe pietre. Se forță să-și alunge senzaţia rece din 
stomac, şi simţi că se risipea, pentru moment cel puţin, lăsându-l 
doar cu grija durerii şi a oboselii. 

- Se pare că ticăloșii ăștia s-au săturat, se auzi din ploaie râsul lui 
Crummock, care-și dădu capul pe spate, cu gura căscată și limba 
scoasă, după care se linse pe buze. Bună treabă ai făcut azi, 
Sângerosule-Nouă. Nu că nu mi-ar face o plăcere deosebită să mă uit 
la tine, dar mă bucur c-am avut şi eu partea mea. 

Îşi săltă într-o mână ciocanul cu coadă lungă și-l întoarse ușor ca 
pe-o nuia de salcie, pentru a-i privi pata mare de sânge de pe fierul 
acestuia, cu un smoc de păr lipit în mijloc, după care rânji larg. 

Pe Logen abia-l mai țineau puterile ca să ridice capul, pentru a se 
uita la el. 

— A, da...! Bună treabă. Da’ mâine-o luăm iar de la-nceput, mm, 
dacă tot îţi place-așa de mult? Poţi să iei tu-n primire nenorocitul 
ăsta de zid. 


Ploaia slăbea, devenind o burniță rară. O rază de soare palidă 
pătrundea prin norii joși, dezvăluind tabăra lui Bethod, cu șanțul 
său noroios, stindardele şi corturile risipite prin vale. Copoiul miji 
ochii şi i se păru că zărea, printre cei câțiva oameni care stăteau în 
față, privind spre esticii care fugeau înapoi, o lucire. Probabil lentila 
unui ochean, ca acelea pe care le folosea Uniunea, ca să se uite 
încotro nu era nimic de văzut. Se întrebă dacă acolo se afla Bethod 
însuși, urmărind desfășurarea luptei. Ar fi fost tipic pentru el să-și 
facă rost de un ochean. 

Simţi o mână mare căzându-i pe umăr. 


- Da” ştiu că le-am tras o plesnitură, şefule, hurui glasul lui Tul, 
una grozavă de tot! 

Nu încăpea nicio îndoială. La baza zidului zăceau o grămadă de 
estici morţi, împrăștiați prin mocirlă, mulți erau duși de ai lor, 
răniţi, sau se târau încet, cu chiu, cu vai, înapoi spre tabără. Dar și 
dincoace de zid căzuseră destui. Copoiul putea să vadă un morman 
de trupuri pline de noroi undeva spre fundul fortăreței, unde erau 
îngropaţi morţii. Auzea pe cineva zbierând. Ţipete groase și 
sfâşietoare, ca ale unui om căruia trebuie să i se taie un membru, 
dacă nu i s-a și tăiat deja. 

- Mda, i-am plesnit bine, mormăi el, da” și ei pe noi. Nu-s sigur la 
câte plesnituri o să mai rezistăm. 

Butoaiele cu săgeți mai erau pline doar până la jumătate, iar 
bolovanii, pe sfârșite. 

- Ar fi bine să trimitem niște flăcăi să adune săgețile de la morți! 
le strigă el celorlalți, peste umăr. Să luăm ce putem, cât putem! 

— Într-o vreme ca asta, nu poţi să zici niciodată c-ai prea multe 
săgeți, replică Tul. Dacă-i număr pe nemernicii ăia din Crinna pe 
care i-am omorât azi, socot că diseară o s-avem mai multe sulițe 
decât am avut azi-dimineaţă. 

Copoiul reuși să afișeze un zâmbet. 

- Frumos din partea lor că ne-au adus ceva de folos în luptă! 

- Mda. Cred că dacă ni se terminau săgețile, s-ar fi plictisit destul 
de repede. 

Tul râse, bătându-l pe spate mai tare ca oricând, cu destulă 
putere pentru a face să-i clănțănească dinţii. 

- Am făcut treabă bună! Și voi ați făcut! Suntem tot vii, nu? 

— Unii dintre noi, da, răspunse Copoiul, coborând privirea spre 
cadavrul unui om care murise în vârful turnului. 

Un luptător vârstnic, cu părul aproape cărunt, având o săgeată 
primitivă înfiptă în gât. Mare ghinion, să-l nimerească într-o zi atât 
de ploioasă, dar în luptă ai parte și de noroc, și de ghinion. Se uită 
încruntat spre valea care se întuneca. 

- Unde naiba-i armata Uniunii? 


Cel puţin, ploaia încetase. Trebuie să fii recunoscător pentru 


mărunțișurile vieţii, cum ar fi un foc care face mult fum, după ce te- 
ai udat leoarcă. Trebuie să fii recunoscător pentru orice, când 
fiecare moment poate fi ultimul din viaţa ta. 

Logen stătea aşezat lângă micul lui foc, singur, frecându-și ușor 
palma dreaptă. Îl durea, înroșită şi ţeapănă, după ce toată ziua 
strânsese mânerul aspru al sabiei Creatorului. Avea capul plin de 
vânătăi. Tăietura de pe picior îl cam ardea, dar putea totuși să 
meargă destul de bine. Ar fi putut sfârşi mult mai rău. Acum aveau 
de îngropat mai mult de treizeci de oameni, şi-i puneau în gropi de 
câte-o duzină, așa cum spusese Crummock. Treizeci și ceva înapoi în 
țărână, şi de două ori pe-atâţia răniţi, dintre care mulți grav. 

Lângă focul cel mare, îl auzea pe Dow lăudându-se cum îl 
înjunghiase pe un estic în fudulii. De alături răsuna râsul bubuitor al 
lui Tul. Logen avea senzaţia că nu mai făcea parte dintre ei. Poate că 
nici nu făcuse parte vreodată. Un grup de oameni contra cărora 
luptase și pe care îi învinsese. Vieţi pe care le cruţase, din niciun 
motiv care să aibă sens. Oameni care-l urâseră mai rău ca moartea, 
dar pe care fusese nevoit să-i urmeze. Nu-i erau prieteni mult mai 
apropiați decât Fior. Poate că singurul lui prieten adevărat din tot 
Cercul Lumii era Copoiul, și chiar și în ochii lui, din când în când, 
lui Logen i se părea că zărea acea veche urmă de îndoială, unda 
aceea veche de teamă. Se întrebă dacă ar fi putut-o vedea și acum, 
în timp ce Copoiul ieșea din întuneric. 

— Crezi c-au să atace la noapte? îl întrebă el. 

- O să-ncerce el şi pe-ntuneric, mai devreme sau mai târziu, 
răspunse Logen, dar cred că va aștepta pân-o să fim destul de 
obosiţi. 

— Se poate și mai obosit decât acum? 

- Cred c-o să aflăm, se strâmbă Logen, în timp ce-și întindea 
picioarele îndurerate. Chiar am impresia că pe vremuri căcaturile 
astea mergeau mai ușor. 

Copoiul pufni. Nu era tocmai râs — mai mult un semn că auzise. 

— Amintirea poate face adevărate vrăji. Îţi mai aminteşti de 
Carleon? 

- Sigur că da, își privi Logen degetul lipsă, după care strânse 
pumnul, ca să arate la fel ca întotdeauna. Ciudat, că pe-atunci totul 


părea așa de simplu... Ştiai pentru cine luptai şi de ce. Nu pot să 
spun că m-a deranjat vreodată. 

— Pe mine, da, răspunse Copoiul. 

— Zău? Trebuia să spui. 

- M-ai fi ascultat? 

- Nu. N-aş crede. 

Câteva momente, tăcură amândoi. 

— Crezi c-o să scăpăm vii de-aici? întrebă Copoiul. 

— Poate. Dacă Uniunea apare mâine sau poimâine. 

— Şi crezi c-o s-apară? 

— Poate. Nu putem decât să sperăm. 

- Dacă speri un lucru, nu-l faci să se și-ntâmple. 

— Ba din contră, de obicei. Dar fiecare zi în care mai suntem vii e 
o şansă. Poate de data asta o să ne reușească. 

Copoiul se încruntă spre flăcările care pâlpâiau. 

- Cam mulţi „poate”. 

- Așa-i la război. 

— Cine-ar fi crezut că ne vom baza pe-o adunătură de sudici ca să 
ne rezolve problemele? 

- Cred că le rezolvi cum poţi. Trebuie să fii realist. 

— Atunci, hai să fim realiști. Crezi c-o să scăpăm cu viaţă? 

Logen se gândi câteva clipe. 

— Poate. 

Nişte cizme clefăiră pe pământul înmuiat, și Fior îşi făcu apariţia 
înaintând tăcut spre foc. Avea un bandaj mare, cenușiu, în jurul 
capului, unde suferise tăietura, iar de sub el părul îi atârna umed și 
încâlcit. 

- Șefule. 

Zâmbind, Copoiul se ridică și-l bătu pe umăr. 

- În regulă, Fior. Ai luptat bine azi. Mă bucur c-ai venit, băiete. 
Cu toţii ne bucurăm. 

Privi lung spre Logen. 

- Cu toţii, repetă el. Cred că poate încerc să mă odihnesc și eu 
puţin. Ne vedem când mai vin ăia. Destul de curând, cel mai 
probabil. 

Şi se pierdu în noapte, lăsându-i pe Fior și Logen să se măsoare 


unul pe celălalt. 

Probabil că n-ar fi stricat ca Logen să-şi apropie mâna de un cutit, 
să fie atent la mișcări bruște, şi toate celelalte. Dar era prea obosit şi 
avea dureri prea mari pentru așa ceva. Astfel că rămase doar așezat, 
privindu-l pe Fior. Acesta strânse din buze, lăsându-se pe vine de 
cealaltă parte a focului, încet și fără tragere de inimă, ca și cum ar fi 
fost pe cale să mănânce un lucru despre care știa că era stricat, dar 
n-avea încotro. 

- Dacă eram în locul tău, spuse el după un timp, azi i-aș fi lăsat 
pe ăia să mă omoare. 

- Acum câţiva ani, sunt sigur că și eu aș fi făcut la fel. 

— Și ce s-a schimbat? 

Logen se încruntă, rămas pe gânduri. Apoi, ridică din umerii 
îndurerați. 

— Încerc să fiu mai bun decât am fost. 

— Crezi că atâta e de-ajuns? 

— Altceva, ce pot să fac? 

Fior rămase cu privirea spre foc. 

- Voiam să zic... 

Îşi plimbă cuvintele prin gură, apoi le scuipă: 

- Că-ţi sunt recunoscător, cred. Azi mi-ai salvat viaţa. Știu că așa 
a fost. 

Nu-i plăcea s-o spună, iar Logen ştia de ce. Ţi-e greu ca un om pe 
care-l urăști să-ţi facă o favoare. După aia, nu mai poţi să-l urăști la 
fel de mult. Pierderea unui vrăjmaș poate fi mai neplăcută decât a 
unui prieten, dacă ţi-a fost duşman destul de mult timp. 

Ridică iar din umeri. 

- O nimica toată. E ceva ce omul trebuie să facă pentru ai lui, și 
atât. Îţi datorez mult mai mult. Știu asta. Și n-am să-ţi pot plăti 
niciodată ce-ţi datorez. 

- Aşa e. Dar tot e un fel de început, din partea mea. 

Fior se ridică și făcu un pas, gata să plece, apoi se opri și se 
întoarse, cu lumina focului unduindu-se pe o parte a chipului său 
dur și furios. 

- Nu-i niciodată așa de simplu, să zici că un om e doar bun sau 
doar rău, nu? Nici chiar când e vorba de tine. Nici de Bethod. Și nici 


de altcineva. 

— Într-adevăr, murmură Logen, cu ochii spre mișcarea flăcărilor. 
Niciodată nu-i simplu. Toţi avem motivele noastre. Oameni buni și 
oameni răi. Depinde doar unde te afli. 


Perechea perfectă 


Unul dintre nenumăraţii lachei ai lui Jezal se urcă pe scăriță şi, 
încruntat de concentrare, îi puse cu mare precizie pe cap coroana, al 
cărei diamant enorm răspândea o strălucire neprețuită. O răsuci 
ușor la stânga și la dreapta, pentru ca marginea îmblănită să se 
prindă bine de capul regelui. Apoi coborî, luă scara și studie 
rezultatul. O duzină de colegi de-ai lui făceau același lucru. Unul 
dintre ei păși înainte pentru a potrivi cât mai exact mâneca brodată 
cu aur a lui Jezal. Altul, cu o strâmbătură, culese o scamă invizibilă 
de pe gulerul alb imaculat. 

- Foarte bine, declară Bayaz, dând gânditor din cap. Cred că 
sunteţi gata de nuntă. 

Ciudăţenia, acum că Jezal avea timp să se gândească, era aceea 
că el nu acceptase, în niciun fel de care să-și dea seama, să se 
însoare. Nici nu acceptase vreo cerere în căsătorie, nici nu făcuse el 
însuși vreuna. Nu răspunsese „da” niciunei propuneri. Și totuși, era 
acolo, pregătindu-se să se unească prin cununie, peste doar câteva 
ore, cu o femeie pe care abia dacă o cunoștea. Nu-i scăpase atenţiei 
faptul că, în scopul ca totul să se rezolve atât de repede, trebuia ca 
aranjamentele să fi început cu mult timp înainte de a veni Bayaz cu 
ideea. Poate chiar înainte de încoronare... dar nu i se părea chiar 
atât de surprinzător. De când urcase pe tron, trecea neputincios prin 
fel de fel de evenimente, unul mai de neînțeles decât altul, ca un 
naufragiat care se chinuieşte să-şi țină capul deasupra apei, fără să 
vadă uscatul, purtat care-ncotro de curenți nevăzuțţi și irezistibili. 
Atâta doar că era mult mai bine îmbrăcat. 

Începea treptat să-şi dea seama că, cu cât un om devenea mai 
puternic, cu atât mai puţin avea de ales. Căpitanul Jezal dan Luthar 
putuse să mănânce orice voia, să doarmă când dorea, să se vadă cu 
cine-i convenea. Augusta Sa Maiestate Regele Jezal Întâiul, din 
partea lui, era legat cu lanţurile invizibile ale tradiţiei, 
responsabilității și formalismului, care-i orânduiau toate aspectele 


existenţei, oricât de mărunte. 

Bayaz făcu un pas înainte, cu un aer preocupat: 

— Poate că nasturele ăsta de sus, descheiat... 

Jezal se smuci înapoi, cam nemulțumit. Atenţia acordată de Mag 
tuturor detaliilor, oricât de mărunte, devenea mai mult decât 
obositoare. Avea impresia că nici latrina nu mai putea s-o folosească 
fără ca bătrânul ăla băgăreţ să scormonească prin rezultate. 

- Ştiu și eu cum să închei o haină! se răsti el. Să m-aștept cumva 
să te găsesc aici și la noapte, când îmi voi conduce noua soţie în 
odaia de culcare, gata să mă instruiești cum să-mi folosesc cariciu'? 

Lacheii tuşiră politicos, ferindu-și ochii şi retrăgându-se spre 
colțurile încăperii. Cât despre Bayaz, el nici nu zâmbi, nici nu se 
încruntă. 

- Stau tot timpul la dispoziția Maiestăţii Voastre cu sfaturi, dar 
sperasem ca aceea să fie o problemă cu care să vă descurcaţi și 
singur. 


- Sper că ești pregătit pentru mica noastră ieșire. Toată dimineața 
m-am... 

Ardee încremeni, când ridică privirea şi văzu cum arăta Glokta. 

— Ce-ai păţit? 

- Ce, asta? își duse el mâna la mulțimea de vânătăi. O femeie 
kantică a dat buzna în apartamentul meu, noaptea, m-a luat la 
pumni și a fost cât pe ce să mă înece în baie. 

O experiență pe care n-aș recomanda-o nimănui. 

— Ce s-a întâmplat, de fapt? 

— Am căzut pe scară. 

- Aha. Pe scară. Aia poate fi foarte păcătoasă, când nu te ţii bine 
pe picioare, comentă ea, privindu-și cu ochi ușor împăienjeniți 
paharul pe jumătate plin. 

— Eşti beată? 

- E după-amiază, nu? Întotdeauna încerc să mă îmbăt pe la ora 
asta. Când începi o treabă, trebuie să-ți dai toată silința - sau, cel 
puţin, așa-i plăcea lui taică-meu să-mi spună. 

Glokta își îngustă ochii spre ea, iar Ardee îi susținu privirea peste 
marginea paharului. Nu-i tremură buza, nu face o mutră tragică, pe 


obraz nici urmă de lacrimi amare. Părea la fel de mulțumită ca de 
obicei. Sau, nu mult mai nemulțumită. Ziua nuntii lui Jezal dan Luthar 
nu poate fi o ocazie fericită pentru ea. Nimănui nu-i place să fie pus pe 
liber, indiferent de împrejurări. Nu-i deloc plăcut să te abandoneze 
cineva. 

- Ştii, nu trebuie neapărat să mergem, se strâmbă Glokta, 
încercând zadarnic să-și miște piciorul mutilat pentru a și-l destinde, 
iar strâmbătura îi trimise un fior de durere prin buzele crăpate și 
faţa plină de vânătăi. În niciun caz n-am să mă plâng dacă azi nu 
mai am de făcut niciun pas. Putem să stăm aici și să discutăm 
politicale și alte fleacuri. 

- Şi să pierdem nunta regală? se holbă Ardee la el, apăsându-și 
pieptul, cu un gest de falsă oroare. Dar trebuie să văd neapărat cu ce 
se îmbracă Prinţesa Terez! Se zice că-i cea mai frumoasă femeie din 
lume, și până și o fleoarţă ca mine trebuie să aibă pe cineva la care 
să se uite cu respect. 

Îşi dădu capul pe spate, înghițind restul de vin. 

- Faptul că m-am regulat cu mirele nu prea-i o scuză ca să lipsesc 
de la nuntă, să știi. 


Nava contraamiral a Marelui Duce Orso al Talinilor înainta încet, 
calculat, maiestuos, cu doar un sfert din vele ridicate, sub un stol de 
păsări marine care dădeau târcoale ţipând pe cerul albastru. Era de 
departe cea mai mare corabie pe care o văzuse vreodată Jezal, sau 
oricine din mulțimea numeroasă care se înșira pe chei sau stătea 
îngrămădită pe acoperișurile și la ferestrele caselor din port. 

Corabia era împodobită de sărbătoare: fanioane colorate fluturau 
pe greement, iar cele trei catarge înalte arborau drapele viu 
colorate, crucea cernită a talinilor și soarele auriu al Uniunii, unul 
lângă altul, în cinstea fericitului eveniment. Cu toate acestea, nu 
arăta deloc mai puțin amenințătoare. Parc-ar fi fost Logen 
Nouădegete în ţinută de papiţoi. S-ar fi văzut de la o poștă că tot 
războinic era, iar finețurile ţipătoare, în care era limpede că se 
simţea incomod, îl făceau să arate cu atât mai sălbatic. Iar ca mijloc 
de a aduce o femeie necăsătorită în Adua, aceea fiind viitoarea 
mireasă a lui Jezal, uriașa navă numai liniștitoare nu era. Sugera că 


Marele Duce Orso putea fi un personaj impresionant ca socru. 

Acum Jezal vedea și marinari, forfotind printre zecile de funii ca 
furnicile printr-un tufiș, trăgând jos pogoanele de pânză groasă cu o 
iuţeală îndelung exersată. Lăsară uriașa navă să plutească înainte 
din inerție, cu umbra ei întinsă așternându-se pe chei și cufundând 
în întuneric jumătate din mulțimea adunată s-o întâmpine. Încetinea 
treptat, în simfonia scârțâielilor de lemnărie și odgoane, până se 
opri, dominând celelalte corăbii din port, care acum păreau simple 
bărcuţe, ca niște pisoi în jurul unui tigru. Statuia aurie de la prova, 
o femeie în mărime de două ori cât cea naturală, cu o suliță ridicată 
spre cer, sclipea amenințător deasupra capului lui Jezal. 

La mijlocul cheiului, unde era apa mai adâncă, fusese construit 
anume un debarcader special. Pe rampa lui în pantă ușoară, grupul 
talinilor de neam regal cobori în Adua, ca niște vizitatori de pe o 
stea îndepărtată unde toţi erau bogaţi, frumoși și fericiţi ca-n vis. 

De-o parte şi de alta mergeau două șiruri de gărzi cu barbă, în 
uniforme negre identice, cu căștile lustruite ca niște oglinzi 
orbitoare. Între ei, pe două rânduri de câte şase, veneau 
douăsprezece domnișoare de onoare, fiecare gătită cu mătăsuri în 
culori vii, roșii, albastre și violet, fiecare la fel de splendidă ca o 
adevărată regină. 

Dar nimeni din mulțimea uluită de pe chei nu s-ar fi putut îndoi 
cine se afla în centrul atenţiei. Prinţesa Terez înainta în frunte, 
înaltă, zveltă, negrăit de regală, grațioasă ca o balerină de la circ și 
maiestuoasă ca o împărăteasă de legendă. Rochia ei albă ca neaua 
era cusută cu fir de aur sclipitor, părul avea culoarea bronzului 
lustruit, iar un colier de diamante scânteietoare arunca fulgere de pe 
pieptul ei palid, în lumina vie a soarelui. În acel moment, numele de 
Giuvaierul Talinilor părea într-adevăr cum nu se poate mai potrivit. 
Terez arăta la fel de pură și năucitoare, la fel de falnică și 
luminoasă, la fel de dură și minunată ca o piatră scumpă 
desăvârşită. 

Când picioarele ei atinseră piatra cheiului, mulțimea izbucni în 
urale tumultuoase. Petale de flori, roșii şi trandafirii, începură să se 
reverse în cascade bine orchestrate de la etajele de sus ale clădirilor. 
Sub această ploaie multicoloră plină de miresme delicate, pășind pe 


un covor moale, prințesa veni spre Jezal cu magnifică demnitate, 
ținându-și capul sus, autoritar, și mâinile împreunate mândru în 
față. 

Descrierea „o apariție care-ţi taie respirația” ar fi fost de o 
nevolnicie epocală. 

- Augusta Voastră Maiestate, murmură ea, reușind cumva să-l 
facă să se simtă ca și cum el ar fi fost cel umil, în timp ce făcea o 
reverență; în spatele ei, domnișoarele de onoare îi urmară exemplul, 
iar membrii gărzii se plecară adânc, cu o coordonare impecabilă. 
Tatăl meu, Marele Duce Orso al Talinilor, vă trimite scuzele sale 
profunde, dar o problemă urgentă din Styria îl împiedică să ia parte 
la nunta noastră. 

Și se îndreptă iar de spate, ca trasă de sfori nevăzute, într-o 
ireproşabilă poziție dreaptă. 

— Numai de dumneavoastră avem nevoie, îngăimă Jezal, 
blestemându-se în sinea lui peste o clipă, când își dădu seama că 
ignorase complet forma cuvenită de adresare. 

În acele împrejurări, îi era cam dificil să gândească limpede. 
Terez arăta și mai răpitor acum, decât atunci când o văzuse ultima 
oară, cu un an și ceva în urmă, certându-se feroce cu Prinţul Ladisla 
la banchetul dat în onoarea lui. Amintirea ţipetelor ei furioase nu-l 
prea încuraja, dar în fond Jezal nici n-ar fi fost încântat la gândul ca 
ea să se mărite cu Ladisla. La urma urmei, individul fusese un 
dobitoc total. Jezal era cu totul alt gen de om și, fără îndoială, putea 
să se aștepte la alte reacţii. Sau, cel puţin, așa spera. 

— Vă rog, Înălțimea Voastră, spuse el, și-i întinse mâna. 

Prinţesa întinse la rândul ei mâna, ușoară ca un fulg. 

- Maiestatea Voastră îmi face o cinste prea mare. 

Copitele cailor suri bocăneau pe caldarâm, iar roţile trăsurii 
susurau lin. Porniră pe Calea Regală, cu o companie de Cavaleri ai 
Gărzii Regelui călărind în formaţie strânsă împrejurul lor. Armurile 
şi armele luceau, marea stradă era înțesată de cetățeni ce priveau 
admirativ, în toate ușile și ferestrele se aflau supuși zâmbitori. Toţi 
veniseră acolo ca să-şi ovaţioneze noul rege şi pe femeia care în 
curând avea să le fie regină. 

Jezal știa că, lângă ea, nu putea să arate altfel decât ca un idiot 


fără pereche. Un mârlan stângaci, prost-crescut, de origine joasă, 
care n-avea niciun drept de a sta în aceeași trăsură — decât, poate, ca 
scăunel pentru picioare. Niciodată în viața lui nu se mai simţise atât 
de umil. Abia dacă-i venea să creadă că se însura cu femeia aceea. 
În aceeași zi. Mâinile-i tremurau. Tremurau de-a binelea. Poate că 
niște cuvinte sincere i-ar fi ajutat pe amândoi să se mai relaxeze. 

— Terez... 

Prințesa continua să le facă mulțimilor cu mâna. 

— Îmi dau seama... că nu ne cunoaștem câtuși de puțin... Aș dori 
să te cunosc... 

O uşoară tresărire a gurii ei fu singurul semn că-l auzise. 

- Știu că pentru tine trebuie să fi fost un șoc cumplit, la fel cum a 
fost şi pentru mine. Sper că, dacă pot face ceva... ca să-ți fie mai 
ușor, adică... 

- Tatăl meu consideră că interesele țării noastre sunt slujite cel 
mai bine prin această căsătorie, iar datoria unei fiice este aceea de a 
asculta. Noi, cei care ne naştem în familii sus-puse, suntem îndelung 
pregătiţi pentru a face sacrificii. 

Capul ei perfect se întoarse lin pe gâtul la fel de perfect, cu un 
zâmbet şi mai perfect. Sau, puţin cam forţat, poate, dar nu mai puțin 
radios. Era greu de crezut că o față atât de netedă și fără cusur putea 
fi făcută din carne, ca a oricui altcuiva. Părea de porțelan sau de 
piatră șlefuită. Era o plăcere continuă, magică, s-o vezi mișcându-se. 
Jezal se întrebă dacă buzele ei erau calde sau reci. Tare i-ar mai fi 
plăcut să afle. Terez se aplecă spre el, punându-și ușor mâna pe 
dosul mâinii lui. Caldă, neîndoielnic, și moale, și în foarte mare 
parte făurită din carne. 

— Serios, ar trebui să le faci cu mâna, murmură ea, cu vocea plină 
de melodicitate styriană. 

— Ăă, daaa... îngăimă Jezal, cu gura foarte uscată. Da, desigur. 


Glokta stătea în picioare, cu Ardee lângă el, privind încruntat 
spre ușile Rotondei Lorzilor. Dincolo de acele porți enorme, în 
marea sală circulară, avea loc ceremonia. O, ce zi, ce zi voioasă! 
Predicile Înaltului Judecător Marovia reverberau din cupola poleită, 
fericita pereche își depunea jurămintele solemne, cu inimile ușoare. 


Numai câțiva norocoși fuseseră primiţi înăuntru, ca martori. Noi, 
ceilalți, trebuie să adorăm de la distanță. Și ce mai mulțime se adunase 
să facă acest lucru...! Toată Piața Mareșalilor era ticsită de oameni, 
ale căror voci surescitate năpădeau urechile lui Glokta. O gloată de 
sicofanţi, așteptând nerăbdători să apară Maiestatea Sa. 

Se legăna nervos înainte și-napoi, la stânga și la dreapta, 
strâmbându-se și șuierând, încercând să-şi pună sângele-n mișcare 
prin picioarele îndurerate, să-și astâmpere cârceii. Să stai atâta timp 
în același loc este, spus pe șleau, tortură curată. 

— Cât timp poate dura o nuntă? 

Ardee își arcui o sprânceană neagră. 

- Poate n-au reușit să-și țină mâinile-acasă și sunt ocupați să-și 
ducă până la capăt cununia, acolo, pe pardoseala Rotondei Lorzilor. 

- Și-asta cât dracu’ poate să le ia? 

- Sprijină-te de mine, dacă nu mai poţi, spuse ea, oferindu-i cotul. 

- Ologul rezemat de beţivancă? se încruntă Glokta. Ce mai 
pereche facem... 

- Poţi și să cazi peste mine, dacă vrei, ca să rămâi și fără dinții 
ăia pe care-i mai ai. N-o să-mi piară somnul din cauza asta. 

Poate-ar fi bine să-i primesc oferta, fie și numai pentru un moment. În 
fond, ce-ar fi rău în asta? Imediat, însă, începură să se audă primele 
ovaţii ascuţite, cărora li se alăturară curând altele și altele, până 
când tot văzduhul ajunse să vuiască de o hărmălaie plină de 
entuziasm. Uşile Rotondei Lorzilor fură în sfârşit deschise, iar Înaltul 
Rege și Regina Uniunii ieșiră în lumina soarelui, ţinându-se de 
mână. 

Până și Glokta fu nevoit să recunoască: formau o pereche care-ţi 
lua ochii. La fel ca monarhii din legende, erau înveșmântaţi în 
mantii albe strălucitoare, tivite cu broderii ce scânteiau, având pe 
spate soarele auriu, vizibil când se întoarseră spre mulțime. Erau 
înalți, zvelţi, graţioși, cu coroane de aur lucitor și câte un singur 
diamant. Amândoi, atât de tineri și atât de frumoși, având în fată toată 
viața — fericită, bogată și puternică. Ura! Ura pentru ei! Răhățelul meu 
uscat de inimă plesnește de atâta bucurie! 

Glokta își rezemă mâna pe cotul lui Ardee și se înclină spre ea, cu 
cel mai grotesc, strâmb și știrb rânjet. 


- Chiar e adevărat că regele nostru e mai chipeş decât mine? 

- Ce prostii jignitoare! își umflă Ardee pieptul, cu o mișcare 
smucită a capului, privindu-l de sus cu dispreţ. Și eu strălucesc mai 
puternic decât Giuvaierul Talinilor! 

— A, sigur că da, draga mea, categoric că da. Pe lângă noi, ăștia 
arată ca niște cerșetori! 

— Nişte scârnăvii. 

— Nişte ologi. 

Chicotiră împreună, în timp ce cuplul regal străbătea maiestuos 
piața, escortat de zece Cavaleri din Gardă. Consiliul Închis îi urma la 
o distanță respectuoasă, unsprezece bătrâni demni, cu Bayaz printre 
ei, în hainele lui oculte, zâmbind aproape la fel de radios ca tinerii 
însurăței înșiși. 

- Nici măcar nu-mi plăcea, mormăi Ardee printre dinți, din capul 
locului. Nu-mi plăcea cu adevărat. 

Facem pereche, cu siguranță. 

- N-ai motive să plângi. Eşti mult prea mintoasă ca să te fi 
mulțumit cu un nătâng ca el. 

Ardee trase scurt aer în piept. 

- Sunt sigură că ai dreptate. Dar eram așa de plictisită, şi singură, 
și obosită... 

Și beată, fără îndoială. 

Ridică din umeri, deznădăjduită. 

— Mă făcea să simt că eram mai mult decât o povară. Mă făcea să 
mă simt... dorită. 

Și ce te face să crezi că mă interesează să aud toate astea? 

— Dorită, zici? Ce minunat. Și acum? 

Ardee coborî privirea în pământ, nefericită, iar Glokta simţi o 
undă de vinovăţie. Dar vinovăția nu doare cu adevărat decât atunci 
când nu mai ai nici o altă grijă pe cap. 

— Mi-e greu să spun că ar fi fost iubire adevărată, spuse ea — iar 
Glokta îi văzu beregata mișcându-se, când înghiţi un nod. Dar, 
cumva, mă gândeam mereu că aveam să-l fac de râs. 

— Hm... 

Cât de rar primește fiecare dintre noi ceea ce așteaptă... 

Procesiunea regală dispăru treptat, urmată de ultimii curteni 


eleganţi și paznici strălucitori, în sunetul aplauzelor extaziate care 
se îndepărtau spre palat. Spre viitorul lor glorios, unde noi, secretele 
vinovate, nu suntem invitaţi sub nicio formă. 

- Uită-te la noi, murmură Ardee. Proscrișii. 

— Resturile stricate. 

— Fructele putrede. 

- Nu mi-aş face griji prea mari, oftă Glokta. Tu eşti tot tânără, 
deşteaptă și acceptabil de drăguță. 

— Un compliment istoric, într-adevăr. 

- Ai toți dinţii-n gură și ambele picioare. Un avantaj însemnat, pe 
lângă unii dintre noi. Nu mă îndoiesc că în curând îţi vei găsi alt 
idiot de viță nobilă pe care să-l prinzi în mrejele tale — nimic rău în 
asta. 

Ardee se întoarse în altă direcţie, cu umerii aduși, iar Glokta ghici 
că-şi mușca buza. Ridică mâna, punându-i-o pe umăr... Aceeași 
mână care a tăiat felii degetele lui Sepp dan Teufel, care a ciupit 
sfârcurile de pe pieptul Inchizitorului Harker, care a ciopârţit în bucăţi 
un sol gurkian și a ars de viu altul, care a trimis oameni nevinovaţi să 
putrezească în Englia și așa mai departe, și aşa mai departe... Îşi retrase 
mâna, lăsând-o să cadă pe lângă trup. Mai bine să verși toate lacrimile 
din lume, decât să fii atinsă de mâna asta. Mângâierea vine din alte 
surse și curge spre alte destinaţii. Se uită încruntat prin piaţă, lăsând-o 
pe Ardee cu amarul ei. 

Mulțimea continua să ovaţioneze. 


Era un eveniment magnific, desigur. Nu se cruţase niciun efort, 
nicio cheltuială. Jezal nu s-ar fi mirat deloc dacă avea cinci sute de 
invitaţi, dintre care cunoştea doar câţiva. Lorzii și Doamnele 
Uniunii. Marii oameni din Consiliile Închis şi Deschis. Cei mai 
bogaţi și mai puternici, îmbrăcaţi în hainele cele mai bune și 
purtându-se în modurile cele mai alese. 

Camera  Oglinzilor era peste poate de potrivită. Cea mai 
spectaculoasă încăpere din tot palatul, mare cât un câmp de luptă și 
părând şi mai mare, datorită oglinzilor uriașe care acopereau toți 
pereţii, dând impresia deconcertantă a zeci de alte nunţi magnifice, 
în zeci de alte săli învecinate. O mulțime de lumânări ardeau pe 


mese, în sfeșnicele de pe pereţi și printre cristalurile candelabrelor 
de deasupra, cu flăcări mici și unduitoare. Lumina lor blândă făcea 
să strălucească argintăria și bijuteriile oaspeţilor, și se reflecta din 
pereţii închiși la culoare, lucind până departe: un milion de puncte 
luminoase, ca stelele pe cerul negru al nopţii. O duzină dintre cei 
mai pricepuţi muzicanți ai Uniunii cântau melodii subtile și pline de 
vrajă, care se amestecau cu valurile conversaţiilor mulțumite, cu 
clinchetele tacâmurilor noi și cu zornăiturile banilor vechi. 

Era o sărbătoare veselă. Un eveniment de-o viață. Pentru 
musafiri. 

Pentru Jezal era cu totul altceva, dar nici el nu știa sigur ce 
anume. Stătea la o masă aurită, cu regina alături, copleșiți de zecile 
de servitori slugarnici, vizibili în ochii întregii adunări ca o pereche 
de exponate rare la grădina zoologică. Jezal stătea buimac și 
stângaci, într-o tăcere de vis, tresărind din când în când ca un iepure 
bolnav, când câte un lacheu pudrat îi lua ochii cu legume. La 
dreapta lui, Terez înfigea ocazional furculita în câte-o bucăţică 
măruntă, cu gesturi pretenţioase, o ducea la gură, mesteca, înghițea 
cu o precizie elegantă. Jezal nu crezuse niciodată că era cu putință 
să mănânci frumos. Acum își înţelegea greșeala. 

Abia dacă-și mai amintea cuvintele răsunătoare ale Înaltului 
Judecător care, presupunea, îi uniseră irevocabil. Ceva în legătură 
cu iubirea și securitatea națiunii, mai reţinea vag. Dar putea să vadă 
inelul pe care i-l înmânase cu un gest amorţit lui Terez, în Rotonda 
Lorzilor, cu enorma piatră sângerie sclipind pe degetul ei mijlociu, 
prelung. Mesteca o bucată din cea mai fină carne, iar în gura lui 
avea un gust ca de noroi. Erau soț și soție. 

Acum vedea că Bayaz avusese dreptate, ca întotdeauna. Oamenii 
tânjeau după ceva care, fără efort, să se afle mai presus de ei. Poate 
că nu toţi aveau regele pe care și-l doriseră, dar nimeni nu putea să 
nege că Terez era regina potrivită, şi chiar mai mult decât atât. 
Simplul gând la Ardee West așezată în jilțul acela aurit era absurd. 
Și totuși Jezal simţi un junghi de vinovăţie când îi veni această idee, 
urmat îndeaproape de unul și mai puternic, de tristețe. Ar fi fost o 
mângâiere să aibă pe cineva cu care să vorbească în acele momente. 
Oftă dureros. Dacă era vorba să-și petreacă viaţa cu această femeie, 


trebuia să-i vorbească. Și, probabil, cu cât începeau mai repede, cu 
atât mai bine. 

- Am auzit că Talins... e un oraş foarte frumos. 

— Într-adevăr, răspunse ea pe un ton formal, dar și Adua are 
frumuseţile ei. 

Tăcu, uitându-se fără speranţă în farfurie. 

Jezal îşi drese glasul. 

- E ceva cu care... poate fi cam greu să te obișnuiești, spuse el, 
îndrăznind un început de zâmbet. 

Terez clipi din ochi, apoi se uită prin sală. 

— Aşa este. 

-— Dansezi? 

Întoarse capul spre el, cu o mișcare lină, fără cea mai mică 
tresărire a umerilor. 

- Puțin. 

Jezal îşi împinse scaunul şi se ridică. 

— Atunci, să dansăm, Maiestate? 

— Cum dorește Maiestatea Voastră. 

În timp ce mergeau spre mijlocul sălii spaţioase, conversațiile 
scăzură treptat. În Camera Oglinzilor se lăsă o tăcere de moarte, 
lăsând la o parte zgomotul cizmelor lui lustruite și al pantofilor ei de 
lac, pe dalele lucioase. Jezal înghiţi în sec când îşi ocupară locurile, 
înconjurați pe trei laturi de mesele lungi și toate legiunile de oaspeți 
eleganţi, toți privindu-i. Avea cam aceeași senzaţie de anticipare 
sufocantă, de teamă şi emoție, ca pe vremuri, când intra în cercul de 
scrimă pentru a lupta cu un adversar necunoscut, în urletele 
mulțimii. 

Rămaseră nemișcați ca două statui, privindu-se în ochi. Jezal 
întinse mâna, cu palma în sus. Terez o întinse şi ea pe a ei, dar în 
loc de a i-o lua, îi apăsă ferm dosul palmei cu al său și o împinse în 
sus, până când degetele le ajunseră la același nivel. Ridică abia 
vizibil o sprânceană. Era o provocare tăcută, pe care nimeni 
altcineva dintre cei prezenţi n-avea cum s-o fi observat. 

Prima notă prelungă suspină din coarde, reverberând prin sală. 
Porniră, învârtindu-se unul în jurul altuia cu o  încetineală 
exagerată, tivul auriu al rochiei lui Terez foșnind pe pardoseală, fără 


ca picioarele să i se vadă, astfel că părea mai degrabă să lunece 
decât să pășească, ținându-și bărbia extrem de sus. Se mișcară mai 
întâi într-o parte, apoi și în cealaltă, iar în oglinzile din jur o mie de 
alte perechi se mişcau în același ritm, înșirându-se până în 
depărtările tulburi - încoronate și îmbrăcate în alb și auriu fără 
pată. 

Când începu a doua frază muzicală și se alăturară și celelalte 
instrumente, Jezal începu să-și dea seama că era complet depășit, 
mai rău chiar decât fusese de către reîntâlnirea cu Bremen dan 
Gorst. Terez dansa cu o precizie atât de desăvârșită, încât era sigur 
că ar fi putut ţine un pahar cu vin în echilibru pe cap, fără să verse 
o picătură. Muzica răsuna tot mai tare, mai repede, mai cutezător, 
iar mișcările lui Terez deveneau şi ele mai iuți și mai îndrăznețe. 
Parcă i-ar fi controlat cumva pe instrumentiști, cu mâinile ei întinse, 
atât de perfect se coordonau. Jezal încercă s-o conducă, iar ea păși 
prin jurul lui, fără niciun efort. Fentă într-o parte, se răsuci în 
cealaltă, iar Jezal fu cât pe ce să cadă-n fund. Terez se feri și se 
învârti cu o discreţie absolută, lăsându-l să se întindă după nimic. 

Muzica devenea tot mai rapidă, muzicanţii îşi mânuiau 
instrumentele cu o concentrare îndârjită. Jezal făcu o încercare 
zadarnică de a o prinde, dar Terez îi scăpă iar, zăpăcindu-l cu foiala 
rochiei, şi abia dacă putea s-o urmeze. Aproape că-i puse piedică, cu 
un picior care se retrase înainte ca el să se fi dumirit, mișcă brusc 
capul și fu cât pe ce să-l împungă în ochi cu coroana. Toţi oamenii 
mari și buni ai Uniunii priveau într-o tăcere fermecată. Până și Jezal 
se pomeni doar un spectator uluit. Era tot ce putea face ca să 
rămână cam în aceeași poziție, pentru a nu se face complet de râs. 

Nu fu sigur dacă se simțea ușurat sau dezamăgit, când muzica 
încetini din nou, iar Terez îi oferi mâna, ca și cum ar fi fost o 
comoară rară. O apăsă cu dosul mâinii lui și porniră în cerc unul în 
jurul celuilalt, apropiindu-se tot mai mult. În timp ce ultimul refren 
se prelingea din instrumente, Terez se lipi de el, cu spatele pe 
pieptul lui. Se întoarseră încet, și mai încet, Jezal având nasul plin 
de mirosul părului ei. Pe ultima notă prelungă, ea se aplecă înapoi, 
iar el o cobori ușor. Gâtul ei se întindea, capul i se lăsa în jos, cu 
coroana delicată aproape atingând podeaua. Și se făcu liniște. 


Sala izbucni în aplauze furtunoase, dar Jezal abia dacă le auzea. 
Era prea ocupat să se uite la soția lui. În obrajii ei apăruse acum o 
umbră de culoare, buzele ușor întredeschise îi dezvăluiau dantura 
perfectă, iar conturul bărbiei, gâtul întins și claviculele suple erau 
conturate cu umbre și încercuite cu diamante scânteietoare. Mai jos, 
pieptul i se ridica și cobora în corsaj, respirând repede, cu luciul 
fascinant al unei abia vizibile pelicule de sudoare cuibărită în șanțul 
dintre sâni. Lui Jezal tare i-ar mai fi plăcut să se cuibărească şi el 
acolo. Clipi din ochi, cu respirația șuierându-i ascuţit în gât. 

- Dacă Maiestatea Voastră binevoieşte... murmură ea. 

- Ăă...? A... sigur. 

O ridică la loc în picioare, în timp ce aplauzele continuau. 

- Dansaţi... magnific. 

- Maiestatea Voastră este prea bun, replică ea, cu un ușor 
crâmpei de zâmbet — dar totuși un zâmbet. 

Jezal îi zâmbi nătâng. Pe parcursul unui singur dans, frica și 
deruta i se transformaseră lin în emoția cea mai plăcută. Fusese 
învrednicit cu o imagine fugară a ceea ce se găsea sub învelișul de 
gheaţă, și se vedea limpede că noua lui regină era o femeie de o 
pasiune rară şi focoasă. O latură ascunsă a ei, pe care acum abia 
aștepta s-o cerceteze mai îndeaproape. Aștepta cu atâta nerăbdare, 
de fapt, încât fu nevoit să-și ferească ochii, mutându-și privirea într- 
un colț, încruntat și încercând cu disperare să se gândească la alte 
lucruri, pentru ca încordarea din pantaloni să nu-l compromită în 
fața musafirilor adunați. 

Măcar o dată, chipul lui Bayaz, într-un colț, fu tocmai lucrul pe 
care avea nevoie să-l vadă: un zâmbet îngheţat, potolindu-i ardoarea 
la fel de sigur ca o găleată cu apă rece. 


Glokta o lăsase pe Ardee în camera ei de zi mobilată peste 
măsură, făcând toate eforturile să se îmbete și mai rău, iar de-atunci 
era prost-dispus întruna. Chiar și pentru mine. Nimic nu se compară cu 
compania unei persoane și mai nefericite decât tine, ca să te facă să te 
simți mai plăcut. Problema e că, după ce nefericirea ei dispare, a ta te 
apasă de două ori mai rece și cumplită. 

Sorbi încă o gură de supă groasă, strâmbându-se când se forță să 


înghită lichidul prea sărat. Mă întreb cât de minunat se distrează acum 
Regele Jezal. Lăudat și admirat de toţi, ghiftuindu-se cu cele mai alese 
mâncăruri, în cea mai aleasă companie. Lăsă lingura în castron, 
simțind că ochiul stâng i se zbătea iar, și tresări când o undă de 
durere îi coborî prin spate, până în picior. Opt ani de când mi-au dat 
drumul gurkienii, și tot prizonierul lor sunt, cum voi fi întotdeauna. Prins 
într-o celulă nu mai mare decât propriul meu trup schilodit. 

Ușa se deschise scârțâind și Barnam își târșâi picioarele înăuntru, 
ca să ia castronul. Glokta ridică privirea de la supa pe jumătate 
moartă la bătrânul pe jumătate mort. Cele mai alese mâncăruri, în cea 
mai aleasă companie. Ar fi râs, dacă buzele crăpate i-o îngăduiau. 

— Gata, domnule? întrebă servitorul. 

— Mai mult decât probabil. 

N-am putut să-mi scot din fund mijloacele de a-l distruge pe Bayaz, 
așa că, firește, Eminenta Sa n-o să fie deloc mulțumită. Și cât de 
nemulțumită credem că poate fi, înainte de a-și pierde complet răbdarea? 
Dar ce s-ar putea face? 

Barnam scoase castronul din cameră, închizând ușa după el, și-l 
lăsă pe Glokta singur cu durerea lui. Ce-am făcut, ca să merit una ca 
asta? Și acel Luthar ce-a făcut? Nu e și el la fel cum eram eu? Arogant, 
vanitos și egoist ca toti dracii? E un om mai bun decât mine? Atunci, de 
ce pe mine viața m-a pedepsit atât de aspru, iar pe el l-a răsplătit așa de 
generos? 

Dar Glokta ştia deja răspunsul. Din același motiv pentru care Sepp 
dan Teufel zace nevinovat în Englia, cu degetele scurtate. Același motiv 
pentru care acel general Vissbruck, atât de loial, a murit în Dagoska, în 
timp ce trădătoarea Magistră Eider a fost lăsată în viaţă. Același motiv 
pentru care Tulkis, ambasadorul gurkian, a fost sfârtecat în fața unei 
mulțimi care urla, pentru o crimă pe care n-o comisese. 

Îşi apăsă limba îndurerată peste unul dintre dinţii rămași. Viaţa 
nu e dreaptă. 


Jezal mergea țanțoş pe culoar, ca prin vis, cu coșmarul de 
dimineață rămas departe în urmă. Capul i se învârtea de-atâtea 
omagii, aplauze şi felicitări. Trupul îi era încălzit de dans, de vin şi, 
tot mai mult, de poftă. Cu Terez lângă el, pentru prima oară în 


scurta lui domnie, se simţea cu adevărat ca un rege. Nestematele și 
metalele prețioase, mătasea și broderiile, pielea netedă şi palidă, 
toate străluceau fascinant în lumina dulce a lumânărilor. Seara 
fusese un deliciu, iar noaptea făgăduia să fie şi mai delicioasă. O fi 
părut Terez dură ca o piatră scumpă, de la distanţă, dar Jezal o 
ținuse în braţe și știa el ce știa. 

Ușile mari ale dormitorului regal erau ţinute deschise de doi 
lachei încordaţi, apoi se închiseră fără zgomot după ce Regele și 
Regina Uniunii intrară. Uriașul pat domina capătul opus al încăperii, 
iar mănunchiurile de pene înalte din colțurile baldachinului aruncau 
umbre lungi pe tavanul aurit. Perdelele verzi, fastuoase, stăteau 
desfăcute îmbietor, iar spaţiul mătăsos din spatele lor era plin de 
umbre suave și ațâțătoare. 

Terez făcu încet câțiva pași înaintea lui, cu capul plecat, în timp 
ce Jezal răsucea cheia în încuietoare, cu un șir lung de clănțăneli 
ritmice. Respirația i se acceleră, când se opri în spatele soţiei lui, 
ridică mâna şi i-o puse ușor pe umărul gol. Simți mușchii 
încordându-se sub pielea netedă, iar surescitarea ei, atât de 
apropiată de a lui, îl făcu să zâmbească. Se întrebă dacă ar fi trebuit 
să spună ceva, încercând s-o calmeze, dar ce rost avea? Amândoi 
ştiau ce urma să se întâmple, iar el, unul, era nerăbdător să înceapă. 

Veni și mai aproape, cuprinzându-i talia cu mâna liberă, și-și 
simţi palma foșnind peste mătasea aspră. Îi atinse ceafa cu buzele, o 
dată, de două ori, de trei. Îşi frecă nasul de părul ei, inspirându-i 
parfumul și suflând ușor pe lângă obraz. O simţi tremurând sub 
respiraţia lui, ceea ce-l încurajă și mai mult. Degetele îi trecură 
peste umărul ei, până pe piept, pe sub șiragul de diamante, 
strecurându-se în corsaj. Se îndesă mai tare în ea, strâns, cu un 
mârâit satisfăcut din gâtlej, apăsându-şi plăcut bărbăţia în dosul ei, 
prin haine... 

Într-o clipă, Terez se smulse de lângă el cu o exclamaţie, se răsuci 
și-l plesni peste față cu palma, de-i ţiuiră urechile. 

- Nemernic murdar! ţipă ea, stropind cu salivă din gura 
schimonosită. Pui de târfă-mpuţită! Cum îndrăznești să mă atingi? 
Ladisla era un cretin, dar măcar avea sânge curat! 

Jezal rămase cu gura căscată, apăsându-și cu o mână obrazul 


care-i ardea, ţeapăn din cap până-n picioare. Întinse cealaltă mână, 
fără vlagă. 

— Dar eu... auu! 

Genunchiul ei îl nimeri între picioare cu o precizie nemiloasă, 
golindu-i pieptul de aer şi făcându-l să se clatine sufocat, după care 
căzu ca un castel din cărţi de joc lovit cu barosul. În timp ce se 
prăbușea pe covor, străpuns de acea tortură pe care numai o 
lovitură în bijuteriile de familie o poate cauza, găsi o slabă 
consolare în faptul că avusese dreptate. 

Noua lui regină era o femeie de o pasiune rară şi focoasă. 

Lacrimile care-i șiroiau din belșug nu erau numai de durere, de 
uimire groaznică și dezamăgire temporară, ci și de oroare — o oroare 
crescândă. Se părea că judecase teribil de greșit sentimentele lui 
Terez. Le zâmbise mulțimilor, dar acum, în particular, arăta limpede 
că-l disprețuia, pe el şi tot ceea ce reprezenta. Faptul că se născuse 
din flori nu prea putea să se mai schimbe vreodată. După toate 
semnele, avea să-și petreacă noaptea nunții pe podeaua 
dormitorului regal. Regina străbătuse deja grăbită odaia, iar 
perdelele patului erau închise în calea lui. 


Cea de-a șaptea zi 


În noaptea trecută, esticii veniseră din nou. Se strecuraseră prin 
întuneric, găsiseră un loc pe unde să se cațere şi uciseseră o 
santinelă. Apoi, ridicaseră o scară şi, până să fie descoperiţi, se 
strecuraseră destui înăuntru. Strigătele îl treziseră pe Copoi, care 
oricum abia dacă dormea, şi se adunase pe picioare învelit cu 
pătura. Inamici în fortăreață, oameni alergând și strigând, umbre 
prin întuneric, peste tot domnind panica și haosul. Oameni luptând 
la lumina stelelor, la lumina torţelor, sau fără nicio lumină, săbii 
lovind fără să aibă habar unde nimereau, cizme împiedicându-se și 
aruncând jerbe de scântei din focurile de tabără aproape stinse. 

Până la urmă, îi respinseseră. Îi înghesuiseră lângă zid și-i 
doborâseră cu toptanul, doar trei apucând să arunce armele și să se 
predea. Amarnică greșeală pentru ei, după cum avea să reiasă. 
Muriseră mulți oameni în acele șapte zile. La fiecare apus de soare 
se vedeau tot mai multe morminte. Nimeni nu avea o dispoziţie prea 
milostivă, dacă la început unii se simţiseră astfel, ceea ce nu prea 
era cazul. Astfel, când îi capturaseră pe cei trei, Dow cel Negru îi 
urcase pe zid, unde Bethod și toți ceilalți puteau să-i vadă. Tocmai 
se crăpa de ziuă și primele raze de lumină albăstruie străpungeau 
cerul negru. Îi stropise cu ulei şi scăpărase o cremene. Unul câte 
unul, îi arsese de vii. Astfel, fiecare putea să vadă ce-l aștepta, 
începând să urle încă înainte de a-i veni rândul. 

Copoiului nu-i prea plăcea să vadă oameni în flăcări. Nu-i plăcea 
să le audă zbieretele și sfârâitul grăsimii aprinse. Nu zâmbea simțind 
mirosul dulceag și greţos al cărnii arse. Dar nici nu se gândise să 
oprească execuţia. Existau momente pentru atitudini binevoitoare, 
iar acesta nu era unul dintre ele. În război, mila și slăbiciunea sunt 
totuna, iar pentru purtările frumoase nu există răsplată. O învățase 
de la Bethod, demult. Poate că acum acești estici aveau să se 
gândească mai bine înainte de a veni din nou noaptea, să le strice 
tuturor micul dejun. 


Apoi, putea ajuta şi să-i mai oţelească pe ceilalți flăcăi ai 
Copoiului, pentru că nu puţini începeau să devină nervoși. Câţiva 
încercaseră să fugă, cu două nopți în urmă. Își părăsiseră posturile și 
se strecuraseră peste zid, în întuneric, încercând să coboare în vale. 
Bethod le luase capetele, care acum stăteau înfipte în sulițe, de-a 
lungul șanțului său. O duzină de scăfârlii desfigurate, cu părul 
fluturat de vânt. De pe zid, nu prea li se distingeau fețele, dar 
păreau cumva să aibă o expresie supărată, furioasă. Ca și cum l-ar fi 
acuzat pe Copoi că-i adusese acolo. Ca şi cum n-ar fi avut el destule 
griji cu reproșurile celor vii. 

Se uita încruntat spre tabăra lui Bethod, unde formele corturilor 
și ale însemnelor tocmai începeau să se deslușească din ceaţă și 
întuneric, întrebându-se ce-ar fi putut să facă, decât să stea acolo și 
să aștepte. Toţi oamenii lui îl priveau, sperând să facă vreo vrajă ca 
să-i scape cu viață. Copoiul, însă, nu se pricepea la magie. O vale, 
un zid și nicio ieșire. Lipsa oricărei ieșiri fusese tot rostul planului. 
Se întreba dacă mai puteau să reziste încă o zi. Dar, în fond, aceeași 
întrebare și-o pusese și în dimineaţa trecută. 

— Oare ce planuri are Bethod pentru ziua de azi? murmură el, 
vorbind mai mult pentru sine. Ce-o fi punând la cale? 

— Un masacru? mârâi Ursuzul. 

Copoiul îl privi cu asprime. 

- Aș fi preferat cuvântul „atac”, dar nu m-aș mira s-o păţim cum 
ai zis tu, până la apusul soarelui. 

Îşi îngustă ochii spre valea umbrită, sperând să vadă ceva ce 
sperase de-a lungul tuturor acelor șapte zile. Vreun semn că sosea 
Uniunea. Nu se zărea nimic, însă. Dincolo de tabăra întinsă a lui 
Bethod, cu corturile, steagurile și grupurile ei de oameni, nu se afla 
decât pământul gol şi pustiu, cu fuioare de ceață adunate în 
adânciturile întunecoase. 

Tul îl înghionti în coaste cu cotul lui mare, izbutind să 
zâmbească. 

- Nu ştiu ce să zic de planul ăsta. Să așteptăm Uniunea... Sună 
cam riscant, dacă vrei să-mi știi părerea. Oi avea vreo șansă să mi-o 
schimb, acum? 

Copoiul nu râse. Nu mai avea putere. 


-— Nu prea. 
- Mda, oftă din rărunchi uriașul. Nici eu nu credeam. 


Șapte zile, de la primul atac al luptătorilor shanka asupra 
zidurilor. Şapte zile, şi păreau să fi fost şapte luni. Logen nu mai 
avea niciun mușchi care să nu-l doară de-atâtea eforturi. Era 
acoperit de o mulțime de vânătăi, o armată de zgârieturi, o legiune 
de tăieturi, umflături și arsuri. O tăietură prelungă pe picior, 
bandajată, coastele legate strâns după ce fusese lovit în ele, două 
cruste măricele sub păr, umărul țeapăn ca lemnul de la o izbitură de 
scut, degetele julite şi umflate de când dăduse cu pumnii spre estici, 
nimerind în schimb vreo piatră. Era tot numai o rană mare și 
dureroasă. 

Nici ceilalți n-o duceau mult mai bine. În toată fortăreața nu mai 
era om nevătămat, într-un fel sau altul. Până și fiica lui Crummock 
se alesese cu-o zgârietură de undeva. Unul dintre flăcăii lui Fior 
pierduse un deget, cu două zile în urmă. Cel mic, de la mâna stângă. 
Acum își privea ciotul învelit într-o cârpă murdară și plină de sânge, 
strâmbându-se. 

- Frige, nu? întrebă el, ridicând privirea spre Logen, în timp ce-și 
strângea celelalte degete și le desfăcea din nou. 

Probabil ar fi fost firesc ca lui Logen să-i pară rău pentru el. Își 
amintea durerea, precum şi dezamăgirea, şi mai amarnică. Era greu 
de crezut că nu mai avea acel deget, pentru tot restul vieţii. Dar nu-i 
mai rămăsese milă pentru nimeni, în afară de el însuși. 

— Ba bine că nu, mormăi el. 

— ÎI simt de parcă l-aş mai avea. 

— Mda. 

— O să-mi treacă senzaţia asta? 

— Cu timpul. 

— În cât timp? 

— Mai mult decât avem, s-ar părea. 

Omul dădu din cap, încet, posomorât. 

- Mhm... 

Şapte zile, şi până şi pietrele reci și lemnele umede ale fortăreței 
păreau să se fi săturat. Parapetele noi erau sparte și parţial 


dărâmate, peticite la loc, atât cât se putea, și sfărâmate din nou. 
Porţile aveau o mulțime de spărturi prin care se vedea lumina de 
dincolo. O lovitură mai puternică ar fi putut să le spulbere peste 
grămada de bolovani din spatele lor. O lovitură mai puternică ar fi 
putut să-l doboare şi pe Logen, la o adică, așa se simţea. 

Luă o gură de apă acră din ploscă. Începuseră să ajungă la 
lichidul rânced de pe fundul butoaielor. Și mâncarea era pe 
terminate, la fel ca toate celelalte. De speranță, în special, duceau 
lipsă — tot mai amarnic. 

— Încă viu, şopti el, pentru sine, dar fără un triumf prea mare în 
glas. Ba chiar, mai mic decât de obicei. 

N-o fi fost civilizația pe gustul lui, dar în acele momente nu i-ar fi 
displăcut un pat moale, un loc ciudat în care să se pișe și puţin 
dispreţ din partea unor idioţi slăbănogi. Tocmai se întreba pentru a 
mia oară de ce venise înapoi, când auzi în spatele lui glasul lui 
Crummock-i-Phail: 

— Ei, ei, Sângerosule-Nouă. Pari obosit, omule. 

Logen îl privi încruntat. Palavrele smintite ale deleanului 
începeau să-l calce pe nervi. 

— Am muncit din greu în ultimele câteva zile, în caz că n-ai 
observat. 

- Ba am văzut, și am luat şi eu parte, nu, frumuseţile mele? 

Cei trei copiii ai lui se uitară unul la altul. 

— Da?... murmură fata, cu voce mică. 

Crummock cobori privirea spre ei. 

— Nu vă mai place jocul, hm? Tu ce zici, Sângerosule-Nouă? Luna 
nu-ți mai zâmbește? Ţi-e frică, așa?... 

Logen îl privi lung, mohorât. 

- Sunt sătul, Crummock, asta sunt. Sătul de fortăreaţa ta și mai 
ales de vorbăria ta blestemată. Nu tuturor le place la fel de mult ca 
ție cum sună plescăitul din buzele astea grase. Ce-ar fi să te cari și să 
vezi dacă nu poți să-ți bagi luna-n cur? 

Crummock rânji larg, arătându-și șirul curb de dinţi galbeni prin 
barba castanie. 

— Ăsta-i omv’ care mi-i drag, uite-aicea. 

Unul dintre fiii lui, cel care-i ţinea sabia, îl trăgea de cămașă. 


— Acuma ce naiba mai e, băiete? 

— Ce-o să se-ntâmple dacă pierdem, tati? 

- Dacă ce? mârâi Crummock, altoindu-și fiul peste cap cu o 
palmă cât toate zilele, de căzu cu nasu-n ţărână. Sus, în picioare! 
Aicea n-o să fie rost de pierdut bătălii, băiete! 

— Atâta vreme cât luna ne iubește, mormăi sora lui, dar nu prea 
tare. 

Logen îl privi pe băiat cum se ridica, ținându-şi o mână peste 
gura din care-i curgea sânge, gata să izbucnească în plâns. Cunoştea 
simțământul. Poate c-ar fi trebuit să spună ceva despre acest mod de 
a se purta cu un copil. Poate-ar fi trebuit s-o spună încă din prima 
zi, sau măcar dintr-a doua. Acum, însă, nu mai putea. Era prea 
obosit, prea plin de dureri și prea înspăimântat ca să-i mai pese. 

Dow cel Negru se apropie, cu un fel de zâmbet pe buze. Singurul 
om din toată tabăra despre care s-ar fi putut spune că era mai bine- 
dispus ca de obicei, iar când Dow cel Negru începe să zâmbească, 
poți fi sigur c-ai nimerit în hârdăul cu rahat. 

— Nouădegete, mârâi el. 

- Dow. Ţi s-au terminat oamenii pe care să-i arzi de vii? 

— Cred că Bethod o să-mi mai dăruiască, nu peste mult, arătă el 
cu capul spre zid. Azi ce crezi c-o să ne trimită? 

— După ce le-am făcut azi-noapte, cred că nemernicii ăia din 
Crinna s-au cam potolit. 

- Și eu cred. Nişte sălbatici împuţiți. 

— Și de câteva zile n-a mai apărut niciun shanka. 

— Patru zile, de când ne-a trimis capetele-turtite. 

Logen miji ochii spre cerul care se lumina treptat. 

— Se pare că azi va fi vreme bună. Bună pentru armuri, pentru 
săbii și pentru mersul umăr la umăr. Vreme bună pentru a încerca să 
ne termine. Nu m-aș mira ca azi să trimită carlii. 

— Nici eu. 

- Sunt cei mai buni, și-i are de demult. M-aștept să-l văd pe 
Coastealbe, și pe Goring, şi pe Palid-ca-Zăpada, pe nenorocitul de 
Oscior și pe toţi ceilalți, venind agale spre poartă după micul dejun. 

Dow pufni. 

— Cei mai buni? O șleahtă de muieri, ăia. 


Și, întorcând capul, scuipă în noroi. 

- N-am să te contrazic. 

- Zău? N-ai luptat alături de ei, ani la rând, așa de greu și 
sângeros? 

- Ba da. Dar nu pot spune că mi-au plăcut prea mult. 

— Păi, dacă te mângâie cu ceva, mă-ndoiesc că au o părere prea 
bună despre tine, în ultima vreme, remarcă Dow, privindu-l lung. De 
când nu-ți mai convine Bethod, Nouădegete, îmi zici şi mie? 

Logen îi susținu privirea. 

— Mi-e greu să spun. A fost treptat, cred. Poate că s-a făcut tot mai 
ticălos, cu timpul. Sau poate am devenit eu tot mai puţin ticălos. 

- Sau poate că pe lumea asta nu-i loc pentru doi ticăloși la fel de 
mari ca voi. 

- Ei, nu știu... se ridică Logen. Tu și cu mine lucrăm foarte 
frumos împreună. 

Se îndepărtă de Dow, gândindu-se cât de ușor fusese să lucreze cu 
Malacus Quai, cu Ferro Maljinn, ba chiar şi cu Jezal dan Luthar. 

Șapte zile, și toţi își săreau la beregată. Toţi furioși, toți obosiţi. 
Șapte zile. Singura consolare era că nu mai puteau urma prea multe. 


— Uite-i că vin. 

Ochii Copoiului se abătură într-o parte. La fel ca majoritatea 
puţinelor lucruri pe care le zicea Ursuzul, nici nu era nevoie să fie 
spus. Toţi vedeau limpede, la fel de clar ca răsăritul soarelui. Carlii 
lui Bethod se puseseră în mișcare. 

Nu se grăbeau. Veneau cu pas ţeapăn și regulat, ţinându-și în față 
scuturile pictate, cu ochii spre poartă. Deasupra lor fluturau 
steagurile. Semne pe care Copoiul le recunoștea de demult. Se 
întrebă alături de câți dintre acei oameni luptase. Câtor chipuri le 
putea alătura și un nume? Cu câţi băuse, mâncase, râsese, iar acum 
trebuia să se străduiască să-i trimită înapoi în pământ? Trase adânc 
aer în piept. Câmpul de luptă nu e cel mai potrivit loc pentru 
sentimentalisme, cum îi spusese cândva Treicopaci, iar el băgase la 
cap. 

- În regulă! Ridică mâna, în timp ce oamenii din vârful turnului 
își pregăteau arcurile, în jurul lui. Mai așteptați un moment! 


Carlii tropăiau prin mocirla răscolită și frânturile de piatră din 
locul unde valea se îngusta, pe lângă leșurile esticilor și ale 
luptătorilor shanka, lăsate să putrezească acolo unde căzuseră, 
ciopârțite, strivite sau străpunse de săgeți rupte. Nu șovăiau, nu 
încetineau, iar peretele de scuturi se unduia din mers, dar nu se 
spărgea. Nu apărea nici cea mai mică deschizătură. 

- Merg în formaţie strânsă, mormăi Tul. 

— Mda. Prea strânsă, nemernicii. 

Se apropiau, de-acum. Ajunseseră destul de aproape, iar Copoiul 
putea încerca o primă salvă. 

- Gata, băieţi! Ochiţi în sus și trageţi cu boltă! 

Primele săgeți își luară zborul din turn, șuierând, zburară arcuit și 
începură să cadă peste coloana compactă. Oamenii ridicară scuturile 
în calea lor, iar săgețile se înfipseră în lemnul vopsit, se izbiră de 
coifuri și ricoșară din zale, învârtindu-se prin aer. Câteva își găsiră 
ținta, se auzi un țipăt. Ici, colo, apăreau goluri, dar restul călcau 
peste cei căzuţi, continuându-și drumul spre zid. 

Copoiul se încruntă spre butoaiele cu săgeți. Acum nu mai erau 
pline nici măcar pe sfert, iar cele mai multe săgeți fuseseră smulse 
din trupurile morţilor. 

— Atenţie mare! Ochiţi cu grijă, băieți! 

- Hm, făcu Ursuzul, arătând în jos. 

Din şanţ ieșea în grabă un grup mare de oameni, în haine de piele 
groasă placată cu oțel. Se aliniară pe câteva rânduri, în genunchi, 
pregătindu-și armele. Arbalete, aşa cum folosea și Uniunea. 

— Jos! strigă Copoiul. 

Micile arcuri păcătoase trosniră și scuipară. Între timp, cei mai 
mulți flăcăi din turn se adăpostiseră după parapet, dar un optimist 
care rămăsese aplecat peste margine primi o săgeată în gură, se 
clătină şi căzu, fără zgomot. Altul fu nimerit în piept și gâfâi subţire, 
ca vântul prin cetina de brad. 

— În regulă! Daţi-le şi voi! 

Toţi se ridicară în același timp și trimiseră o salvă, cu corzile 
vibrând, pentru a-i bombarda pe nemernici cu săgeți în picaj. N-or fi 
avut arcurile lor aceeași forță, dar înălțimea făcea săgețile să cadă 
cu putere, iar arcașii lui Bethod nu aveau după ce să se ascundă. Nu 


puţini căzură pe spate sau porniră târâș, zbierând şi tânguindu-se, 
însă cei din următorul rând le luară locul, încet și sigur, 
îngenuncheară și ţintiră cu arcurile. 

Alt stol de săgeți țâșni șuierând. Oamenii se feriră și se trântiră pe 
jos. Una şuieră chiar pe lângă capul Copoiului, izbindu-se de stânca 
din spate. Numai întâmplarea făcuse să nu-l străpungă. Alţi doi nu 
avură același noroc. Un băiat zăcea pe spate, cu două săgeți înfipte- 
n piept, privindu-le şi șoptind: „căcat... căcat... căcat...” la nesfârşit. 

— Afurisiţii! 

— Să şi-o ia și ei! 

Săgeţile porniră din ambele direcţii, în timp ce oamenii ocheau și 
trăgeau strigând, toți furioși și cu dinţii strânși. 

- Fiți gata! striga Copoiul. Fiți gata! 

Dar nimeni nu-l auzea. Cu avantajul înălțimii şi al parapetului 
care-i adăpostea, nu trecu mult pentru ca oamenii lui să domine 
situația. Arbaletierii lui Bethod începură să se retragă, după care 
vreo doi îşi aruncară arcurile şi o luară la fugă, unul primind o 
săgeată în spate. Ceilalți se repeziră spre șanț, lăsându-și răniții să se 
târască pe jos. 

— Hm, făcu iar Ursuzul. 

În timp ce arcaşii şi arbaletierii erau ocupați să facă schimb de 
săgeți, carlii ajunseseră la poartă, cu scuturile deasupra capetelor, 
feriți de pietrele şi săgețile celor de pe ziduri. Șanțul era astupat de 
vreo două zile, iar acum coloana se despărți în două, oamenii în zale 
părând să facă loc pentru ceva ce trebuia să ajungă în față. Copoiul 
îl zări: un trunchi de copac lung și subţire, tăiat pentru a fi folosit ca 
berbece de asalt, cu crengile tăiate scurt, astfel ca oamenii să-l poată 
ține de ele. Se auzi prima trosnitură zdrobitoare, când izbi jalnica 
poartă. 

- Căca-m-aș... mormăi el. 

Grupuri de thralli porniseră la atac, cu arme și armuri ușoare, 
aducând scări, mizând pe viteză ca să ajungă sus pe zid. Mulţi 
cădeau, străpunși de sulițe sau săgeți ori doborâţi de pietre. Unele 
dintre scări erau împinse înapoi, dar oamenii se mișcau repede și cu 
hotărâre, şi-şi vedeau de treabă. Curând, două grupuri ajunseră pe 
ziduri, în timp ce alţii se înghesuiau pe scări, luptând cu ai lui 


Crummock, avantajaţi de faptul că erau mai mulți și mai odihniți. 

Se auzi o bubuitură asurzitoare, și poarta căzu la pământ. Copoiul 
văzu trunchiul de copac repezindu-se pentru ultima oară, sfărâmând 
un batant al porţii. Carlii îl deschiseră și pe celălalt, în timp ce 
câteva pietre ricoșau din scuturi. Cei câțiva din faţă porniră înainte, 
pe sub boltă. 

— Rahat... spuse Ursuzul. 

— Au trecut, gâfâi Copoiul, privind cum carlii lui Bethod se 
îmbulzeau prin deschizătură ca un val de zale, călcând în picioare 
porţile sfărâmate, dând la o parte bolovanii îngrămădiţi, cu scuturile 
în culori vii ridicate şi armele lucitoare gata de luptă. De-o parte și 
de alta, thrallii roiau pe scări şi pe zid, împingându-i pe delenii lui 
Crummock înapoi pe pasarele. Ca un fluviu spărgând un stăvilar, 
oastea lui Bethod se revărsa în fortăreața spartă, pârâul devenind în 
scurt timp un adevărat torent. 

- Eu mă duc jos! mârâi Tul, scoțându-și din teacă sabia uriașă. 

Copoiul se gândi să-ncerce să-l oprească, dar nu făcu decât să dea 
din cap, obosit, privindu-l cum se repezea în jos pe trepte, urmat de 
alți câţiva. N-avea niciun rost să le stea în cale. Momentul părea să 
se apropie cu repeziciune. 

Momentul când fiecare om își alege locul în care să moară. 


Logen îi văzu intrând pe poartă, urcând rampa și năvălind în 
fortăreață. Timpul părea să curgă mai încet. Distingea desenele de 
pe fiecare scut, luminate puternic de soarele dimineţii —- copac 
negru, pod roşu, doi lupi pe fond verde, trei cai pe fond galben. 
Metalele luceau și scânteiau - margini de scuturi, inele de zale, 
vârfuri de sulițe, tăișuri de sabie. Și tot veneau, scoțând strigăte de 
luptă, ascuţite și pătrunzătoare, așa cum făceau de ani şi ani. Logen 
inspira şi expira cu greutate pe nas. Thrallii și oamenii dealurilor se 
luptau pe ziduri ca şi cum ar fi fost sub apă, cu sunete surde, 
înfundate. Palmele lui Logen erau năclăite de sudoare, îl furnicau și- 
l mâncau, în timp ce-i privea pe carli invadând fortăreața. Aproape 
nu-i venea să creadă că trebuia să se repeadă între ei și să ucidă cât 
de mulți putea. Ce idee prostească! 

Simţea nevoia aceea puternică, la fel ca întotdeauna în asemenea 


momente, de a se întoarce şi a o lua la fugă. Peste tot în jur se 
simţea teama celorlalți, foielile lor nesigure, pașii înapoi. Un instinct 
destul de rațional, atâta doar că nu aveau unde să fugă. Nicăieri, 
decât înainte, în ghearele dușmanilor, sperând să-i poată da la o 
parte până nu apucau să se proptească bine pe picioare. Nu aveau la 
ce altceva să se gândească. Era singura lor șansă. 

Așa că Logen ridică sabia Creatorului, scoase un urlet fără sens și 
o luă la goană. Auzi strigătele din jurul lui, simți oamenii pornind 
odată cu el, înghesuiala şi zăngănitul armelor. Pământul, zidul, 
carlii spre care fugea, toate se cutremurau și trepidau. Cizmele lui 
tropăiau cu zgomot, respiraţia-i șuiera odată cu vântul. 

Îi văzu pe carli grăbindu-se să-și ridice scuturile, să formeze un 
zid, să-și pregătească lăncile și săbiile, dar erau complet învălmășiți 
după năvala pe poarta aceea îngustă, zăpăciți de mulțimea care se 
repezea la ei urlând. Strigătele de război li se uscară în gâtlejuri, iar 
chipurile victorioase li se înmuiară, șocate. Vreo doi, la margini, 
începură să aibă îndoieli, șovăiră, se retraseră, și în clipa următoare 
Logen și ceilalți ajunseră la ei. 

Reuşi să ocolească o lance care se clătina și dădu o lovitură 
puternică într-un scut, cu toată forța atacului, doborând omul în 
noroi. În timp ce încerca să se ridice, sabia lui Logen nimeri 
piciorul, tăind prin zale și lăsând o rană prelungă în carne, astfel că 
se prăvăli la loc, zbierând. Logen se întoarse spre un alt carl, simți 
sabia Creatorului scârțâind pe muchia de metal a pavezei și 
lunecând în trup. Un om bolborosi și vărsă sânge pe pieptarul 
cămășii de zale. 

Logen văzu o secure izbind un coif, unde lăsă o adâncitură cât 
pumnul. Se dădu la o parte din calea unei sulițe aruncate, care se 
înfipse în coastele unui om de lângă el. O sabie lovi un scut, 
trimițând fărâme de oase în ochii lui Logen. Clipi, se feri, alunecă în 
mâl, sfârtecă un braţ care-l trăgea de haine și simţi osul rupându-se 
în mâneca de zale. Doi ochi se rostogoleau pe un chip însângerat. 
Ceva îl împinse din spate, gata să-l doboare cu pieptul într-o sabie. 

Nu prea avea spațiu ca să-și ia avânt, iar nu peste mult nu mai 
avea loc pentru nimic. Oamenii se îmbulzeau din spate, năvăleau pe 
poartă, sporind și mai mult, pe negândite, înghesuiala din mijloc. 


Logen era strâns între ei, umăr la umăr. Cei din jur icneau și 
mormăiau, se-mpingeau și se-nghionteau, se împungeau cu cuţitele 
şi se zgâriau pe feţe cu unghiile. I se păru că-l zări în grămadă pe 
Oscior, cu dinţii dezgoliți într-o grimasă și părul lung și cărunt 
revărsându-i-se de sub coiful împodobit cu spirale aurii și stropit cu 
roșu, strigând și el cu glas răgușit. Logen încercă să se îndese într- 
acolo, dar curenţii orbi ai bătăliei îl traseră în altă direcţie, 
îndepărtându-i din nou. 

Înjunghie pe cineva pe sub un scut, se strâmbă când simţi o 
lovitură în șold. O arsură prelungă, înceată, tot mai dureroasă. 
Mârâi în timp ce lama îl sfredelea, fără să se miște, fără să-l apese, 
doar stând pe loc în timp ce el era împins într-acolo. Dădu din 
coate, din cap, reuși să se smulgă din locul dureros, simți umezeala 
sângelui pe picior. Acum avea puţin loc, așa că-și degajă mâna 
înarmată, lovi cu sabia un scut, sfărâmă o ţeastă şi se pomeni împins 
înainte, cu faţa în creierii calzi. 

Cu coada ochiului, văzu o pavăză smucită în sus. Marginea îl 
nimeri în gât, sub bărbie, dându-i capul pe spate și umplându-i 
craniul cu lumină orbitoare. Până să bage de seamă, începu să se 
rostogolească, tușind, prin noroiul de sub cizmele celorlalți. 

Se târî orbește, agățându-se de pământ, scuipând sânge, printre 
picioarele care tropăiau în jur. O groaznică pădure de picioare, 
întunecoasă și mișcându-se încontinuu, cu urlete de durere și furie 
venind de sus, odată cu razele frânte de lumină. Primea lovituri, era 
călcat, nicio parte din trupul lui nu scăpa. Încercă să se ridice, și o 
cizmă în gură îl trânti la loc. Se rostogoli, gâfâind, văzu un carl 
bărbos în aceeaşi stare, îi era cu neputinţă să spună de-a cui parte 
lupta, încercând să se salte din noroi. Ochii li se întâlniră o clipă, 
apoi o suliță lucitoare căzu de sus şi i se înfipse omului în spate, o 
dată, de două ori, de trei. Carlul rămase inert, cu sângele gâlgâindu- 
i prin barbă. Peste tot în jur zăceau trupuri, pe burtă și pe-o parte, 
printre echipamentele scăpate și rupte, lovite şi împinse care-ncotro 
ca niște păpuși, unele încă zvâcnind, zbătându-se, gemând. 

Logen icni, când o cizmă îl călcă apăsat pe mână, strivindu-i 
degetele în nămol. Bâjbâi după un cuţit de la cingătoare și începu să 
dea fără vlagă în piciorul de deasupra, scrâșnind din dinţii 


însângeraţi. Ceva îl pocni în creștet, făcându-l să cadă iar cu faţa-n 
mocirlă. 

Lumea era o hărmălaie tulbure, o mizerie dureroasă, o masă de 
picioare și mânie. Nu știa încotro stătea cu fața, unde era susul și 
unde josul. În gură simţea gust metalic, și sete. Avea sânge în ochi, 
noroi în urechi, capul îi bubuia, îi venea să verse. 

Înapoi în Nord, cu poftă de răzbunare. Ce mama dracu” o fi avut 
în cap...? 


Cineva urlă, lovit de săgeată, dar Copoiul nu avea timp de pierdut 
cu el. 

Thrallii lui Coastealbe erau pe zidul de sub turn, iar câţiva 
ajunseseră pe scară. Acum se repezeau în sus, apropiindu-se atâta 
cât puteau pe treptele acelea înguste. Copoiul își coborî arcul și 
scoase sabia din teacă, în cealaltă mână pregătindu-și un cuţit. Alți 
câțiva se înarmară cu sulițe și se adunară în jurul scării. Copoiul 
înghiţi în sec. Niciodată nu-i prea plăcuseră luptele faţă-n față, doar 
la o lungime de secure depărtare de dușman. Prefera să păstreze o 
distanță politicoasă, dar ticăloșii ăștia păreau să aibă alte planuri. 

În capul scării izbucni o încăierare îngrămădită, apărătorii 
împungând cu lăncile și încercând să-i respingă pe thrallii care 
împungeau şi ei şi împingeau cu scuturile, în timp ce căutau să pună 
piciorul pe platforma de sus — toţi, foarte atenţi ca nu care cumva să 
se prăvălească de la înălțime în noroi. 

Unul se repezi cu o suliță, urlând din toţi bojocii, iar Ursuzul îi 
trase o săgeată în față, calm peste poate, de la doar un pas, doi, 
depărtare. Omul se împletici, se îndoi de mijloc, cu penele săgeţii 
ieșindu-i din gură și vârful prin ceafă, apoi Copoiul îi zbură creștetul 
cu sabia, făcând cadavrul să cadă pe burtă. 

Un thrall uriaș, cu păr roșu zburlit, sări pe trepte, luându-și avânt 
cu o secure mare şi mugind nebunește. Ocoli o lance și dobori un 
arcaș, cu o lovitură care împroșcă peretele stâncos cu sânge, apoi se 
repezi mai departe, în timp ce oamenii se împrăștiau din calea lui. 

Copoiul se feri, încercând să arate ca un idiot, iar când securea se 
prăvăli, sări la stânga, scăpând ca prin urechile acului. Thrallul 
roșcovan se împiedică, probabil obosit după escaladarea zidului și 


urcușul pe trepte. Fusese un drum lung, mai ales când la capăt nu te 
aștepta altceva decât moartea. Copoiul îi dădu un șut puternic în 
partea laterală a genunchiului, făcându-i-l să se îndoaie, pe când 
omul se clătina spre marginea scării, zbierând. Sabia Copoiului îi 
aplică o tăietură pe spate, destul de puternic ca să-l trimită peste 
margine. Scăpând securea, thrallul se rostogoli în gol, cu un urlet. 

Simţind o mișcare, Copoiul se întoarse tocmai la timp ca să vadă 
un alt thrall atacându-l din lateral. Se răsuci și-i respinse uşor prima 
lovitură de sabie, icni când o simţi pe a doua în braţ, își auzi arma 
căzând cu zgomot din mâna înmuiată. Se smuci înapoi din calea 
altei lovituri, se împiedică și căzu pe spate. Thrallul se repezi la el, 
ridicându-și sabia pentru a-i da lovitura de graţie, dar până să mai 
facă un pas, Ursuzul apăru dintr-o parte, îl apucă de braţul înarmat 
şi i-l ţintui locului. Copoiul se adună pe picioare, strângând în mâna 
teafără pumnalul, și-l înjunghie pe thrall drept în piept. Rămaseră 
acolo, toți trei, îngrămădiţi laolaltă, în toiul nebuniei, atâta vreme 
cât îi luă thrallului să moară. Apoi, Copoiul își trase cuțitul înapoi, 
iar Ursuzul lăsă trupul neînsuflețit să cadă. 

Lupta din vârful turnului era aproape câștigată, cel puţin pe 
moment. Un singur thrall mai rămăsese pe picioare și, sub privirea 
Copoiului, doi băieţi îl încolţiră lângă parapet, unde-l străpunseră cu 
lăncile. Peste tot zăceau morți. Vreo două duzini de thralli și poate 
una de luptători de-ai Copoiului. Unul dintre aceştia stătea rezemat 
de peretele stâncii, cu respirația grea și chipul palid, ţinându-și 
măruntaiele în mâinile însângerate. 

Mâna Copoiului nu mai funcţiona cum trebuie, cu degetele 
atârnându-i inerte. Îşi ridică mâneca și văzu o tăietură lungă, de la 
cot până aproape de încheietură. Un spasm în stomac îi umplu gura 
de borâtură amară, pe care o scuipă. Cu rănile altora te mai 
obișnuiești, dar cele în propria carne trezesc întotdeauna o oroare 
aparte. 

Jos, dincoace de zid, lupta era atât de strânsă, încât nu se mai 
vedea decât o masă de oameni înghesuiți unii-ntr-alţii, în clocot. 
Copoiul abia dacă putea distinge cine de partea cui era. Stătea 
încremenit, cu cuțitul însângerat în mâna însângerată. Acum nu mai 
exista niciun răspuns, niciun plan. Fiecare lupta pentru sine însuși. 


Numai norocul i-ar mai fi putut scăpa cu viaţă după acea zi, și 
începea să aibă îndoieli că le mai rămăsese atâta noroc. Simţi cum 
cineva îl trage de mânecă. Ursuzul. Îi urmări cu privirea direcția 
indicată de arătătorul lui. 

Dincolo de tabăra lui Bethod, în josul văii, se ridica un nor mare 
de praf, ca o pâclă cafenie. Jos, lucind în soarele dimineţii, armuri 
de călăreți. Mâna i se strânse pe încheietura Ursuzului, cu speranţa 
redeșteptându-i-se brusc. 

- Uniunea dracu'!... șopti el, aproape neîndrăznind să creadă. 


West se uită prin ochean, îl cobori și privi cu ochiul liber în vale, 
apoi ridică iar ocheanul. 

— Eşti sigur? 

- Da, domnule, îl încredinţă Jalenhorm, al cărui chip mare și 
onest era brăzdat de praful celor opt zile în care călăriseră din 
răsputeri. Şi se pare că încă mai rezistă, cu ultimele puteri. 

— Generale Poulder! se răsti West. 

- Ordonaţi, Domnule Lord Mareșal, murmură Poulder, cu noua sa 
pojghiță de servilism. 

— Cavaleria e gata de atac? 

Generalul clipi din ochi. 

- Oamenii nu sunt desfășurați corect, au călărit din greu în 
ultimele zile și ar trebui să atace în sus, pe teren accidentat și contra 
unui inamic puternic şi hotărât. Vor face cum le ordonați, desigur, 
Domnule Lord Mareșal, dar poate ar fi mai prudent să așteptăm 
până când infanteria... 

- Prudenţa e un lux, i-o reteză West, încruntându-se spre spaţiul 
inofensiv dintre cele două forţe. 

Oare să atace imediat, în timp ce Copoiul și nordicii lui încă mai 
rezistau? Puteau să se bucure de avantajul surprizei, strivindu-l pe 
Bethod la mijloc, dar cavaleria avea să atace în pantă, oamenii și 
caii fiind dezorganizaţi și osteniți după marșul greu. Sau puteau să 
aștepte sosirea infanteriei, care se afla în urma lor, la o distanţă de 
câteva ore, și să lanseze un asalt bine planificat. Până atunci, însă, 
Copoiul și ai lui aveau să fie măcelăriți cu toţii, fortăreaţa cucerită, 
iar Bethod, pregătit să înfrunte un atac numai dintr-o parte. 


West își roase buza, încercând să nu ia în seamă faptul că de 
hotărârea lui puteau atârna mii de vieţi. A ataca atunci era cel mai 
riscant, dar exista şi şansa unor câștiguri mai mari. Puteau chiar să-l 
prindă pe regele nordicilor pe nepregătite. Cum îi spusese Burr, în 
seara dinainte de a muri? Nu poţi fi un mare conducător, fără o 
anume... neînduplecare. 

- Pregătiţi atacul și desfășuraţi infanteria de-a latul văii, imediat 
ce sosește. Trebuie să-l împiedice pe Bethod și forțele lui să scape. 
Dacă e vorba să se facă sacrificii, vreau să fie cu rost. 

Poulder arăta oricum, numai convins nu. 

- Mă vei obliga să fiu de acord cu părerea generalului Kroy 
despre calitățile dumitale pe câmpul de luptă, generale Poulder? Sau 
preferi să dovedești că amândoi ne-am înșelat? 

Generalul se îndreptă de spate, cu mustăţile vibrându-i de-atâta 
energie. 

- Cu respect, domnule, prefer să dovedesc că v-aţi înșelat! Voi 
ordona imediat atacul! 

Dădu pinteni armăsarului său negru și se repezi în susul văii, spre 
locul unde se aduna cavaleria plină de praf, urmat de câţiva membri 
ai statului său major. West se potrivi mai bine în șa, mușcându-și 
îngrijorat buza. Iar începea să-l doară capul. Atacul cavaleriei în 
susul pantei, contra unui inamic hotărât. 

Colonelul Glokta ar fi zâmbit, fără îndoială, auzind de un 
asemenea pariu mortal. Prinţul Ladisla ar fi fost de acord cu o astfel 
de nepăsare cavalerească faţă de vieţile altor oameni. Lordul Smund 
l-ar fi bătut pe umăr, vorbind despre bărbăţie și vigoare, și ar fi 
cerut vin. 

Şi uite, numai, ce se alesese de acești trei eroi. 


Logen auzi un vuiet slab, din depărtare. Ochii săi pe jumătate 
închiși se luminară, ca și cum lupta s-ar fi răzleţit. Umbre treceau 
încoace și-ncolo. O cizmă mare clefăi în glod, lângă faţa lui. Nişte 
glasuri mugiră, undeva sus. Se simți apucat de cămașă, tras prin 
noroi, printre picioare care se agitau. Văzu cerul, dureros de 
strălucitor, clipi din ochi şi rămase nemișcat, moale ca o cârpă. 

- Logen! Eşti bine? Unde ești rănit? 


- Am... horcăi el și începu să tușească. 

— Mă cunoşti? 

Ceva îl plesni peste față, trezindu-i un gând tulbure. O formă 
ceţoasă se contura deasupra lui, pe fondul luminos al cerului. Logen 
miji ochii. Tul Duru Capdetunet, dacă nu se înșela. Ce naiba căuta 
acolo? Gânditul era dureros. Cu cât se gândea mai mult, cu atât îl 
durea mai tare. Falca parcă-i luase foc, și şi-o simțea de două ori 
mai mare decât de obicei. Fiecare respirație era un gâfâit 
tremurător, chinuit. 

Deasupra lui, gura uriașului se mișca, vorbele sale bubuiau și 
reverberau în urechile lui Logen, dar nu aveau mai mult sens decât 
niște simple zgomote. Piciorul îl mânca neplăcut. Undeva departe, 
inima-i bubuia și se smucea și-i bătea în cap. Auzea și alte sunete, 
dangăte şi clănțăneli, răsunând din toate părțile, și-l dureau până și 
sunetele în sine, îi făceau falca să ardă și mai rău, insuportabil. 

- la... 

Aerul scrâșnea şi pocnea, dar nu ieşea nicio vorbă. Nu mai era 
vocea lui. Cu ultimele puteri, ridică mâna şi o puse cu palma pe 
pieptul lui Tul, încercând să-l împingă la o parte, dar uriașul nu făcu 
decât să-l apuce de mână și să i-o apese cu a lui. 

- În regulă, mârâi el. Te-am luat eu. 

- Da... șopti Logen, şi pe buzele însângerate i se ivi un zâmbet. 

Apucă mâneca aceea mare cu o forță neașteptată, cumplită, iar cu 
celălalt pumn găsi mânerul unui cuţit, cald lângă piele. Lama se 
repezi, iute ca un șarpe, la fel de ucigătoare, şi se înfipse până la 
plăsele în gâtul gros al uriașului. Acesta păru surprins, în timp ce 
sângele fierbinte îi țâșnea din rană, se prelingea din gura căscată, 
curgea din nas, îi îmbiba barba deasă și-i înroșea pieptul, deși n-ar fi 
avut niciun motiv să se mire. 

Cine-l atingea pe Sângerosul-Nouă atingea moartea, iar moartea 
nu face favoruri, şi nici excepţii. 

Sângerosul-Nouă se ridică, împingând în lături cadavrul uriaș, iar 
pumnul său roșu se strânse pe sabia gigantului, o lamă metalică 
grea, strălucitoare ca stelele, întunecată și frumoasă, unealta cea 
mai potrivită pentru treaba care-l aștepta. Atât de multă treabă... 

Dar o treabă bine făcută e cea mai fericită dintre binecuvântări. 


Sângerosul-Nouă deschise gura și scoase un vaiet prelung în care se 
adunau toată iubirea lui fără fund şi nemărginita ură. Pământul 
gonea dedesubtul lui, iar bătălia grea, zvârcolitoare şi minunată 
întindea braţele și-l cuprindea cu drag. Şi se afla acasă. 

Chipurile morților pluteau prin jurul lui, se înceţoșau, își mugeau 
blestemele și-și răcneau mânia. Dar ura lor contra lui nu reușea 
decât să-l facă şi mai puternic. Sabia cea lungă azvârlea oamenii în 
lături din calea sa, lăsându-i răsuciți şi frânţi, hăcuiţi și plini de 
sânge, și urla de fericire. Nu-l interesa cine lupta. Cei vii erau de-o 
parte, iar el era de partea cealaltă, și-și croia drum roșu și drept prin 
rândurile lor. 

O secure străfulgeră în soare, curba ei lucitoare arătând ca luna 
în ultimul pătrar, iar Sângerosul-Nouă lunecă pe dedesubt, 
împingând un om la o parte cu o cizmă grea. Omul ridică un scut, 
dar sabia cea mare despică pomul pictat și lemnul de sub el, și 
brațul care-l ţinea, și sfâşie cămașa de zale aflată dedesubt ca pe-o 
pânză de păianjen, și spintecă burta ca și cum ar fi fost un sac cu 
șerpi furioși. 

Un copil se chirci, și se târî de-a-ndăratelea, agățându-se de o 
pavăză mare și de-un topor prea mare ca să le ridice. Sângerosul- 
Nouă râse de spaima lui, cu dinţii dezgoliți sclipind. Un glas slab 
păru să-i șoptească să-l cruţe, dar Sângerosul-Nouă abia dacă-l auzi. 
Din aceeași mișcare sabia abătută în forță despică scutul și micul 
trup, împroșcând cu sânge peste pământ, piatră și chipurile șocate 
ale celor ce priveau. 

- Bine, spuse el, și-și arătă zâmbetul sângeros. 

Era Marele Nivelator. Bărbat sau femeie, tânăr sau bătrân, pe toți 
îi trata întocmai la fel. Asta era toată frumusețea brutală, groaznica 
simetrie, dreptatea desăvârșită. Nu exista nicio scăpare și nicio 
scuză. Mergea tot înainte, mai înalt decât muntii, iar oamenii se 
fereau, bâiguiau și se împrăștiau din calea lui. Un cerc de scuturi, de 
modele pictate, de copaci înfloriți şi ape unduitoare și chipuri cu 
dinţii dezgoliți. 

Cuvintele lor îi gâdilau urechile. 

- Ele... 

— Nouădegete. 


— Sângerosul-Nouă! 

Un cerc al fricii, cu el în mijloc, și era înţelept să se teamă. 

Morţile lor erau scrise în formele de sânge dulce de pe pământul 
amar. Morţile lor erau șoptite de zumzetul muștelor, peste leșurile 
de dincoace de zid. Morţile lor le erau întipărite pe feţe, purtate de 
vânt, ţinute în strâmtoarea șuie dintre munți și cer. Morti, cu toţii. 

- Cine-i următoru-n țărână? şopti el. 

Un carl îndrăzneţ ieși la iveală, ținând pe braţ un scut cu un șarpe 
încolăcit. Înainte de a apuca măcar să-și ridice lancea, sabia 
Sângerosului-Nouă descrise un cerc larg, pe deasupra pavezei și pe 
dedesubtul coifului. Vârful sabiei îi smulse mandibula din cap, trecu 
prin umărul omului de alături, se adânci în pieptul lui și-l dobori la 
pământ, cu sângele ţâşnindu-i din gura mută. Alt om apăru, iar 
sabia se prăvăli asupra lui ca o stea căzătoare, zdrobindu-i coiful și 
craniul până în dreptul gurii. Trupul căzu pe spate, făcând câțiva 
pași veseli de dans în țărână. 

— Joacă! râse Sângerosul-Nouă, iar sabia se roti în jurul lui. 

Umplea văzduhul cu sânge, cu arme rupte, cu fragmente umane, 
iar acele lucruri bune scriau litere tainice, și descriau tipare sacre pe 
care numai el putea să le vadă și să le înţeleagă. Tăișurile îl ciupeau, 
îl mușcau și-l împungeau, dar nu însemnau nimic. Răsplătea însutit 
fiecare semn lăsat pe pielea lui arzătoare. Sângerosul-Nouă râdea, 
iar vântul și focul și fețele de pe scuturi râdeau cu el, și nu se mai 
puteau opri. 

Era furtuna din Locurile-Nalte, cu glasul la fel de cumplit ca 
tunetul, cu braţul tot atât de iute, de ucigător, de nemilos ca 
fulgerul. Își împlântă sabia în măruntaiele unui om, o smulse înapoi 
și-i strivi altuia gura cu garda, smulse lancea cu mâna liberă și o 
aruncă prin grumazul unui al treilea, din aceeași mișcare căscând și 
coastele unui carl. Se răsucea, se rotea, se învârtea, ameţit ca un om 
beat, scuipând flăcări şi hohote de râs. Făurea în jur un cerc nou. Un 
cerc larg ca sabia unui uriaș. Un cerc în care lumea-i aparţinea 
numai lui. 

Vrăjmașii săi pândeau acum în afara cercului, se retrăgeau, 
cuprinși de spaimă. Îl cunoșteau, li se citea pe chipuri. Auziseră 
şoapte despre faptele lui, iar acum le dădea o lecţie sângeroasă, și 


înțelegeau adevărul ei, iar el zâmbea văzându-i dumiriți. Cel mai 
din faţă întinse palma deschisă, se aplecă și-și depuse securea pe 
pământ. 

- Eşti iertat, șopti Sângerosul-Nouă, și-și lăsă sabia să cadă pe jos. 

Apoi, se repezi înainte și-l apucă pe om de beregată, ridicându-l 
în aer cu ambele mâini. Nefericitul se zbătea, se zvârcolea, dădea 
din picioare, dar strânsoarea roşie a Sângerosului-Nouă era gheaţa 
care se umflă și sfarmă înseși oasele pământului. 

— Eşti iertat! 

Mâinile-i erau din fier, iar degetele mari i se afundau tot mai 
adânc în gâtul omului, până când ţâșni sângele de sub ele, iar Logen 
ridică la o lungime de braţ trupul care încă se mai zbuciuma și-l ţinu 
în aer până rămase nemișcat. Atunci îl azvârli, iar leșul căzu în 
noroi, dându-se de-a dura într-un fel care-i plăcu nespus. 

— lertat... 

Porni spre marea arcadă, printr-o gloată care se chircea de 
spaimă, ca oile din calea lupului, lăsând o cărare mocirloasă prin 
mijlocul lor, presărată cu scuturile și armele căzute. Afară, sub 
soare, călăreţi în armuri lucitoare alergau prin valea plină de praf, 
cu săbiile scânteind în timp ce se ridicau și cădeau, mânând fugarii 
încoace și-ncolo, trecând printre stindardele înalte care se unduiau 
ușor în vânt. Se opri în poarta aceea sfărâmată, cu ușile frânte sub 
cizme și cadavrele prietenilor și ale vrăjmașilor împrăștiate în jur, și 
auzi strigătele de victorie ale oamenilor. 

Atunci, Logen închise ochii și respiră adânc. 


Prea mulți stăpâni 


În pofida zilei caniculare, sala băncii era răcoroasă și cufundată 
în penumbră. Un loc plin de șoapte şi de ecouri scăzute, clădit din 
marmură închisă la culoare, ca un mormânt nou. Razele înguste de 
soare care răzbăteau prin ferestrele strâmte erau pline cu firișoare 
de praf. Mirosuri nu se simțeau. Doar duhoarea necinstei, pe care până 
și eu o simt aproape copleșitoare. Or fi împrejurimile mai curate decât 
Casa Întrebărilor, dar bănuiesc că printre criminali se rostesc mai multe 
adevăruri. 

Nu se vedea nicio grămadă de lingouri lucitoare. Nici măcar o 
monedă nu se zărea prin jur. Numai tocuri, călimări și teancuri de 
hârtie. Angajaţii de la Valint și Balk nu erau înveșmântaţi în robe 
fabuloase, cum purtase Magistrul Kault de la Pânzari. Nu purtau 
bijuterii scânteietoare, ca Magistra Eider de la Mirodenii. Erau niște 
oameni scunzi, îmbrăcaţi în cenușiu, cu expresii serioase. Singurele 
care luceau erau lentilele ochelarilor studioși. 

Deci, așa arată adevărata bogăţie. Asta e înfățișarea puterii 
adevărate. Templul auster al zeiţei de aur. Îi privea pe funcționari cum 
lucrau la vrafurile lor de documente ordonate, pe birourile dispuse 
în şiruri drepte. Iată acoliţii, inițiați în cele mai de jos taine ale Bisericii. 
Ochii i se abătură spre cei ce așteptau. Negustori și cămătari, 
prăvălieri și chițibușari fără scrupule, negustori și escroci, toți stând 
la coadă sau așteptând nervoși pe scaunele tari de lângă pereţii 
golași. Hainele erau elegante, poate, dar atitudinile, neliniștite. 
Înfricoșata congregatie, gata s-o tulească, dacă zeitatea comerțului îşi 
arată latura răzbunătoare. 

Dar eu nu sunt de-ai lor. Glokta își croi drum cu umărul pe lângă 
coada cea mai lungă, cu vârful bastonului scârțâind zgomotos pe 
dale, în timp ce mârâia dacă vreun negustor îndrăznea să se uite 
spre el: 

— Sunt infirm! 

Când ajunse în faţă, funcţionarul îl privi clipind din ochi: 


- Cu ce vă pot... 

— Mauthis, lătră Glokta. 

— Şi cine să-i spun că... 

- Schilodul. 

Trimite-mă la marele preot, ca să-mi pot ispăși crimele cu bilete de 
bancă. 

- Nu pot, aşa, să... 

— Sunteţi așteptat! 

Un alt funcționar, cu câteva rânduri mai în spate, se ridicase de la 
birou. 

— Vă rog să veniţi cu mine. 

Glokta rânji știrb spre coada nefericită, în timp ce șchiopăta 
printre birouri spre o uşă de pe peretele îndepărtat, dar zâmbetul nu 
tinu mult. Dincolo de ușă începea o scară cu trepte înalte, luminată 
printr-o fereastră îngustă din capăt. 

Ce-o fi având puterea, de trebuie mereu să stea mai sus decât toți 
ceilalți? Nu poate omul să fie puternic și la parter? Blestemând, se 
chinui să urce după ghidul cel nerăbdător, apoi își târî piciorul olog 
pe un coridor lung, cu multe uși de-o parte și de alta. Funcţionarul 
se aplecă spre una și ciocăni umil, așteptă un „Da!” înfundat, apoi o 
deschise. 

Așezat în spatele unui birou monumental, Mauthis îl privi pe 
Glokta cum trecea şontâc-şontâc pragul. Chipul lui arăta tot atâta 
căldură primitoare, ca și cum ar fi fost cioplit în lemn. Pe suprafața 
de piele sângerie din faţa lui, tocuri, călimări și teancuri de hârtii 
ordonate stăteau rânduite cu precizia nemiloasă a recruţilor la 
paradă. 

— Vizitatorul pe care-l așteptați, domnule, anunţă funcţionarul, 
înaintând grăbit cu un vraf de documente. Și acestea sunt tot pentru 
atenția dumneavoastră. 

Mauthis le privi cu ochii săi lipsiţi de orice emoție. 

— Da... da... da... da... toate astea, pentru talini... 

Glokta nu așteptă să fie invitat. Am suportat durerea prea mult ca 
să mă prefac că n-am nimic. Făcu un pas nesigur și se așeză pe cel 
mai apropiat scaun, pielea ţeapănă trosnind incomod sub fundul lui 
chinuit. Da” va fi de folos. 


Hârtiile foşneau, răsfoite de Mauthis, care se iscălea cu tocul în 
partea de jos a fiecăreia. La ultima, se opri. 

- Și, nu. Ăsta trebuie să fie chemat de îndată. 

Luă o ștampilă, cu mânerul de lemn lustruit de-atâta folosinţă, și 
o apăsă cu grijă pe tăviţa cu cerneală roșie. O aplică pe hârtie cu o 
finalitate tulburătoare. Oare sub pecetea asta e strivită viața vreunui 
negustor, să zicem? Va aduce ruină și disperare, atât de nepăsător 
administrate? Neveste și copii vor ajunge în stradă? Niciun strop de 
sânge, niciun zbieret, și totuși oamenii sunt nimiciţi și aici la fel de total 
ca în Casa Întrebărilor, cu doar o câtime din eforturile de-acolo. 

Ochii lui Glokta îl urmăriră pe funcţionar în timp ce pleca grăbit 
cu documentele. Sau o fi doar o cerere de plată pentru zece gologani 
refuzată? Cine poate ști? Uşa se închise încet și cu precizie, cu cel mai 
delicat țăcănit. 

Mauthis mai întârzie doar cât să-și alinieze tocul paralel cu 
marginea biroului, apoi ridică privirea spre Glokta. 

- Vă sunt foarte recunoscător că ați răspuns atât de prompt. 

Glokta pufni. 

- Tonul răvașului dumneavoastră nu părea să lase loc pentru vreo 
amânare. 

Se strâmbă, când își ridică piciorul îndurerat cu ambele mâini, 
pentru a-şi rezema gheata murdară pe scaunul de alături. 

- Sper că-mi veţi returna favoarea, trecând prompt la subiect. 
Sunt extrem de ocupat. 

Am Magi de distrus, Regi de doborât, și dacă nu pot face nici una, 
nici alta, sunt așteptat la o întâlnire presantă ca să mi se taie gâtul și să 
fiu aruncat în mare. 

Chipul lui Mauthis nici nu tresări. 

— Încă o dată, constat că superiorii mei nu sunt foarte mulţumiţi 
de direcţia investigațiilor dumneavoastră. 

Ei, nu zău? 

- Superiorii dumneavoastră sunt oameni cu buzunare adânci și o 
răbdare nu tot atât de adâncă. Ce anume ofensează sensibilitățile lor 
delicate? 

— Cercetările dumneavoastră privind genealogia noului nostru 
rege, Augusta Sa Maiestate Jezal Întâiul. 


Glokta își simţi ochiul tresărind și-și apăsă mâna peste el, 
sugându-și gingiile acre. 

— În special întrebările despre persoana lui Carmee dan Roth, 
împrejurările dispariției sale premature și prietenia strânsă cu fostul 
nostru rege, Guslav al V-lea. Am ajuns destul de aproape de subiect 
ca să fiu pe gustul dumneavoastră? 

Putin chiar mai aproape decât mi-ar fi convenit, la drept vorbind. 

- Aceste investigaţii abia au început. Găsesc surprinzător faptul 
că superiorii dumneavoastră sunt atât de bine informaţi. Își primesc 
informaţiile de la un glob de cristal sau dintr-o oglindă magică? 

Sau de la cineva din Casa Întrebărilor căruia îi place să ciripească? 
Ori de la cineva aflat chiar și mai aproape de mine, poate? 

Mauthis oftă — sau, cel puţin, lăsă să-i iasă pe gură puţin aer. 

- V-am spus să presupuneţi că ei ştiu totul. Veţi descoperi că nu 
este o exagerare, mai ales când preferați să încercați a-i induce în 
eroare. V-aş recomanda foarte insistent să nu continuaţi pe aceeași 
direcţie. 

- Credeţi-mă când spun, mormăi Glokta cu buzele strânse, că 
genealogia regelui nu prezintă pentru mine nici cel mai mic interes, 
dar Eminenţa Sa mi-a cerut-o şi aşteaptă cu nerăbdare un raport 
despre progresele pe care le-am făcut. Ce să-i spun? 

Mauthis îl privi cu o expresie plină de compasiune. Tot atâta 
compasiune cât ar putea simţi o piatră pentru alta. 

- Pe șefii mei nu-i interesează ce-i spuneţi, atâta vreme cât 
ascultați de ei. Îmi dau seama că vă aflaţi într-o situaţie dificilă, dar 
sincer vă spun, Superior Glokta, nu văd cum aţi avea de ales. 
Presupun că ați putea merge la Arhilector, ca să-i expuneţi toată 
povestea implicării noastre. Darul pe care l-aţi primit de la şefii mei, 
condiţiile în care vi l-au dat, consideraţia pe care ne-ați arătat-o 
până acum. Poate că Eminenţa Sa e mai iertător cu loialităţile 
divizate decât pare să fie. 

- Hm, pufni Glokta. 

Dacă n-aș ști tot ce știu, aproape c-aș fi putut-o lua ca pe o glumă. 
Eminenta Sa e doar o idee mai puţin iertător decât un scorpion, și o știm 
amândoi. 

- Sau v-aţi putea onora angajamentul față de șefii mei, făcând 


ceea ce vă cer. 

— Au cerut favoruri când am semnat chitanţa aia afurisită. Acum 
vin cu pretenţii? Unde-au să ajungă toate astea? 

- Eu nu am căderea să spun, Superior Glokta. Nici 
dumneavoastră, pe aceea de a întreba. 

Ochii lui Mauthis săgetară spre ușă. Rezemându-se de birou, 
continuă încet și rar: 

- Dar, dacă e să mă bazez pe propria experienţă... nu se vor 
sfârși. Șefii mei au plătit. lar ei primesc întotdeauna lucrurile pentru 
care plătesc. Întotdeauna. 

Glokta înghiţi în sec. În cazul ăsta, s-ar părea că au plătit pentru 
supunerea mea abjectă. În mod normal, n-ar fi dificil, desigur, sunt întru 
totul la fel de abject ca oricine, dacă nu chiar mai mult. Dar și 
Arhilectorul îmi cere același lucru. Doi stăpâni bine informaţi și nemiloși, 
aflati în opoziție directă, încep să pară, prea târziu, că sunt cu unul în 
plus. Ba chiar, ar putea spune unii, cu doi în plus. Dar, cum cu atâta 
bunăvoință îmi explică Mauthis, n-am de ales. Îşi coborî gheata de pe 
scaun, lăsând o dâră lungă de noroi pe piele, și-și mută cu mare 
caznă greutatea, când începu lungul proces al ridicării în picioare. 

- Mai e şi altceva, sau șefii dumneavoastră nu vor decât să-l 
sfidez pe cel mai puternic om din Uniune? 

- Mai vor și să-l supravegheați. 

Glokta îngheţă. 

— Ce vor să fac? 

— În ultima vreme au avut loc multe schimbări, Superior Glokta. 
Schimbările înseamnă noi posibilități, dar prea multe schimbări sunt 
dezavantajoase pentru afaceri. Șefii mei sunt mulțumiți cu situația 
de-acum, spuse Mauthis, înlănțuindu-și mâinile palide pe pielea 
roșie. Sunt îngrijorați că unele personaje de la guvernare ar putea să 
nu fie satisfăcute. Că ar putea dori și alte schimbări. Că acţiunile lor 
pripite ar putea duce la haos. Îi preocupă în mod special Eminenţa 
Sa. Vor să știe ce face. Ce plănuieşte. Îndeosebi, ar dori să ştie ce 
face la Universitate. 

Glokta scoase un râs neîncrezător, ca un bolborosit. 

— Asta-i tot? 

Lui Mauthis îi scăpă ironia. 


- Pentru moment. Ar putea fi mai bine să ieșiți pe poarta din 
spate. Şefii mei vor aștepta veşti până la sfârșitul săptămânii. 

Strâmbându-se, Glokta se căzni să coboare scara îngustă din 
spatele clădirii, mergând într-o parte, ca un crab, cu fruntea 
îmbrobonată de sudoare, și nu doar din cauza efortului. Cum or fi 
putut să afle? Mai întâi, că cercetam moartea Prințului Raynault, 
împotriva ordinelor Arhilectorului, iar acum, că o anchetez pe mama 
Maiestăţii Sale, la cererea Arhilectorului? Presupunând că știu totul, 
desigur, dar nimeni nu știe nimic fără să i se spună. 

Cine... le-a spus? 

Cine a pus întrebările despre prinț și despre rege? Cine e loial în 
primul rând banilor? Cine m-a dat deja de gol o dată, ca să-și scape 
pielea? Se opri un moment, la jumătatea scării, încruntându-se. Vai 
de mine și de mine. De-acuma, suntem fiecare pentru el? Sau așa am fost 
dintotdeauna? 

Durerea care-i fulgeră piciorul schilodit fu singurul răspuns. 


Dulce victorie 


West stătea cu brațele încrucișate peste oblâncul șeii, privind în 
gol spre valea plină de praf. 

- Am învins, spuse Pike, pe un ton lipsit de orice emoție — la fel 
cum ar fi zis: Am pierdut. 

Vreo două drapele zdrențuite încă mai stăteau în picioare, 
atârnând fără viaţă. Marele stindard al lui Bethod fusese smuls și 
călcat sub copitele cailor, iar acum prăjina sa goală se înălța 
strâmbă, ca o cruce de oase descărnate, peste norii de colb care se 
așezau la loc. Un simbol potrivit pentru căderea bruscă a Regelui 
Nordicilor. 

Poulder își struni calul lângă West, privind cu un zâmbet încântat 
carnajul, ca un profesor care are în faţa lui o clasă disciplinată. 

— Cum ne-am descurcat, generale? 

— Numărul de victime pare să fie foarte ridicat, domnule, mai ales 
din primele rânduri, dar inamicul a fost luat în mare parte prin 
surprindere. Majoritatea celor mai bune trupe ale sale erau deja 
angajate în atacul fortăreței. Odată ce cavaleria noastră i-a pus pe 
fugă, i-am împins până la ziduri! Am făcut curățenie în toată tabăra. 

Strâmbă din nas, cu buzele tremurându-i de silă. 

- Câteva sute din dracii ăia de shanka au fost trecuţi prin tăișul 
sabiei, și pe mult mai mulți i-am alungat spre colinele din sud, de 
unde, sunt convins, nu vor fi deloc dornici să se întoarcă. l-am 
măcelărit pe nordici într-un fel care l-ar fi satisfăcut chiar și pe 
Regele Kasamir însuși, iar ceilalți au depus armele. Să tot avem vreo 
cinci mii de prizonieri, domnule. Armata lui Bethod a fost zdrobită 
de-a binelea. Spulberată! 

Chicoti, ca o fetişcană. 

- Nimeni n-ar putea să nege că azi aţi răzbunat cu prisosință 
moartea Prințului de Coroană Ladisla, Domnule Lord Mareșal! 

West înghiţi în sec. 

- Sigur că da. Am răzbunat-o cu vârf și-ndesat. 


- O lovitură de maestru, să-i folosim pe nordicii noștri ca 
momeală. O manevră îndrăzneață și decisivă. Sunt şi voi fi 
întotdeauna onorat să-mi fi jucat rolul, oricât de mic! O zi faimoasă 
pentru armata Uniunii! Mareșalul Burr ar fi fost mândru s-o vadă! 

West nu se așteptase în viața lui să primească laude de la 
generalul Poulder, dar acum, că sosise marele moment, constata că 
nu-i făcea nicio plăcere. Nu săvârşise nicio faptă de vitejie. Nu-și 
riscase viața cu nimic. Nu făcuse decât să dea comanda de atac. Se 
simțea amorţit de-atâta stat în șa şi obosit până-n măduva oaselor, 
şi-l dureau fălcile de cât strânsese din ele de îngrijorare. Până și 
vorbitul părea să-i ceară un mare efort. 

- Bethod e printre morţi sau a fost capturat? 

- În ceea ce privește prizonierii, domnule, n-aş putea spune 
precis. S-ar putea să-l fi prins aliații noștri nordici, explică Poulder, 
cu un chicotit cam colțuros. În care caz, mă îndoiesc că va mai sta 
mult timp printre noi, nu, Domnule Mareșal? Ce zici, sergent Pike? 
zâmbi el, trăgându-și brusc degetul peste burtă și plescăind din 
limbă. Crucea de sânge-l așteaptă, nu m-aș mira deloc! Nu așa fac 
sălbaticii ăștia? Crucea de sânge, nu? 

West nu găsea nimic de râs. 

- Ai grijă ca prizonierii noștri să primească mâncare și apă și 
îngrijiri pentru răniţi, atâta cât se poate. Ca învingători, ne vom 
purta civilizat. 

Părea genul de lucru pe care să-l spună un conducător după o 
bătălie. 

- Am înțeles, Domnule Lord Mareșal, răspunse Poulder, cu un 
salut milităresc, adevărat model al subordonatului ascultător, după 
care îşi trase calul într-o parte şi porni în galop. 

West descălecă, stătu un moment să se adune, apoi porni pe jos în 
susul văii. Pike îl urmă, cu sabia scoasă. 

— Trebuie să avem grijă, domnule, spuse el. 

- Da, murmură West, așa cred și eu. 

Panta prelungă era plină de oameni, vii și morţi. Cadavrele 
călăreţilor Uniunii zăceau în locurile unde căzuseră. Medicii 
îngrijeau răniții, cu chipuri mohorâte și mâinile pline de sânge. Unii 
oameni stăteau și plângeau, probabil după camarazii lor căzuţi. Alţii 


își priveau rănile, cu ochi goi. Mulţi urlau și bolboroseau, țipau 
după ajutor sau după apă, iar alţii se grăbeau să le aducă. Ultimele 
fapte bune pentru cei ajunși în pragul morţii. O procesiune lungă de 
prizonieri posomorâţi șerpuia prin vale, pe lângă zidul de piatră, sub 
supravegherea atentă a călăreților Uniunii. În apropiere se aflau 
grămezi învălmășite de arme predate, mormane de zale, stive de 
scuturi pictate. 

West îşi croia încet drum prin fosta tabără a lui Bethod, din care 
într-o jumătate furioasă de oră nu mai rămăsese decât o întindere de 
resturi risipite peste pământul bătătorit și stâncile golaşe. Trupurile 
mutilate ale oamenilor și ale cailor erau amestecate cu bucăţi de 
corturi călcate în picioare, pânze rupte, butoaie sparte, lăzi 
sfărâmate, unelte pentru gătit, pentru reparaţii şi pentru luptă. 
Toate, tăvălite prin mocirlă, întipărite cu urme de copite și cizme. 

În mijlocul acestui haos se aflau insulițe ciudate de liniște, unde 
totul părea netulburat, așa cum trebuie să fi fost și înainte ca West 
să ordone atacul. O oală încă agățată deasupra unui foc mocnit, cu 
fiertura clocotind înăuntru. Câteva sulițe rezemate cu grijă unele de 
altele, alături cu un scăunel și o gresie, gata să fie ascuţite. Trei 
saltele făcute sul formau un triunghi perfect, cu păturile strânse la 
capul fiecăreia, în deplină ordine, mai puţin faptul că peste ele 
zăcea un om cu conţinutul craniului revărsat peste lâna de culoare 
deschisă. 

Nu departe, un ofițer al Uniunii stătea îngenuncheat în noroi, 
ținându-l pe altul în brațe. West simți un junghi amar de 
recunoaștere. Primul era vechiul lui prieten, Locotenentul Brint. 
Omul căzut era alt vechi prieten, Locotenentul Kaspa. Din cine știe 
ce motiv, West simţi nevoia aproape de neînfrânat să se îndepărteze, 
urcând panta mai departe, ca și cum nu i-ar fi văzut. Fu nevoit să 
facă un efort pentru a păși spre ei, cu gura plină de salivă acră. 

Brint ridică privirea, cu chipul brăzdat de lacrimi. 

- O săgeată, șopti el. Una rătăcită. Nici n-a apucat să scoată sabia. 

— Ghinion, mormăi Pike. Ghinionw dracu”... 

West privea în jos. Ghinion, într-adevăr. Putea să vadă, ieșind pe 
lângă barba lui Kaspa, de sub falcă, o săgeată ruptă, dar cursese 
surprinzător de puţin sânge. Nu prea avea urme de luptă. O pată de 


noroi pe mâneca uniformei, și atâta tot. În ciuda faptului că, în 
esență, ochii lui Kaspa se uitau cruciş la nimic anume, West nu-și 
putea alunga senzaţia că priveau drept într-ai lui. Avea pe față o 
strâmbătură arțăgoasă a buzei, o încrețire acuzatoare din sprâncene. 
West aproape că voia să-i ceară socoteală, să-l întrebe ce însemna 
acea expresie, apoi fu nevoit să-și aducă aminte că omul era mort. 

- Atunci, murmură el, foindu-și degetele, o scrisoare... pentru 
familia lui. 

Amărât, Brint își trase nasul, ceea ce pe West, din cine ştie ce 
motiv, îl înfurie teribil. 

— Da, o scrisoare. 

— Așa. Sergent Pike, cu mine. 

Nu mai putea sta acolo nicio clipă. Le întoarse spatele prietenilor 
săi, unul viu și altul mort, și porni mai departe prin vale. Îşi dădea 
toată silința să nu stăruie asupra faptului că, dacă nu ordona atacul, 
unul dintre cei mai plăcuți și inofensivi oameni pe care-i cunoscuse 
ar mai fi fost în viaţă. Nu poţi fi lider fără o anume lipsă de 
scrupule, probabil. Dar nu întotdeauna e ușor să n-ai scrupule. 

El și Pike trecură peste un taluz de pământ tasat şi un șanț 
răscolit, în zona unde valea devenea tot mai îngustă, strânsă între 
pereţii înalți de stâncă. Pe-acolo zăceau alte cadavre. Nordici și 
sălbatici, așa cum găsiseră în Dunbrec, și shanka, toți risipiţi din 
plin pe pământul denivelat. Acum West putea să vadă zidul 
fortăreței, puţin mai mare decât un dâmb acoperit de mușchi în 
mijlocul peisajului, cu alți morţi împrăștiați la bază. 

- Au rezistat aici şapte zile...? mormăi Pike. 

— Așa se pare. 

Singura intrare era o arcadă grosolană la mijlocul zidului, cu 
porțile smulse și făcute bucăţi. Înăuntru parcă se distingeau trei 
forme ciudate. Apropiindu-se, West îşi dădu seama, cu o senzaţie 
neplăcută, ce anume erau. Trei oameni, spânzurați de creasta 
zidului, cu cizmele legănându-se ușor cam pe la nivelul pieptului 
său. În jurul porţii stăteau adunaţi mulţi nordici cu figuri 
înverșunate, privind satisfăcuţi cele trei cadavre. Unul, îndeosebi, îi 
privi pe West și pe Pike cu un zâmbet crud, când ajunseră în 
apropiere. 


— Ei, ei, ei, dacă ăsta nu-i vechiul meu prieten Furiosul, remarcă 
Dow cel Negru. A întârziat la petrecere, hmm? Mereu te-ai mișcat 
încet, băiete. 

- Au survenit unele dificultăți. Mareșalul Burr a murit. 

— Înapoi în țărână, mm? Ei bine, are o companie aleasă, cel puţin. 
Mulţi oameni de soi au pierit zilele-astea. Acum cine-i șeful vostru? 

West trase prelung aer în piept. 

— Eu sunt. 

Celălalt râse, iar West îl privi, simțind o undă de greață. 

- Marele șef Furiosul, auzi acolo! comentă Dow și se îndreptă de 
spate, imitând ironic salutul Uniunii, în timp ce cadavrele se 
răsuceau încet încoace și-ncolo în spatele lui. Hai să-i cunoşti pe 
prietenii mei. Și ei sunt oameni importanţi. Ăsta de-aici e Crendel 
Goring, care lupta de mult pentru Bethod. 

Și, ridicând mâna, împinse unul dintre trupuri, privindu-l cum se 
legăna. 

— Ăsta-i Coastealbe, și nicăieri n-ai fi găsit unul mai priceput să 
omoare oamenii şi să le fure pământurile. 

Înghionti și al doilea cadavru, care se învârti mai întâi într-o 
parte, apoi din nou în cealaltă, cu membrele bălăbănindu-i-se. 

— Iar ăsta de-aici e Oscior. Cel mai al dracu” ticălos pe care l-am 
spânzurat vreodată. 

Ultimul mort avea trupul ciopârţit tot, cu armura aurită plină de 
îndoituri şi spărturi, o rană mare pe piept și pletele cărunte năclăite 
de sânge. Un picior îi lipsea de sub genunchi, iar dedesubtul lui o 
băltoacă de sânge uscat înnegrea pământul. 

— Ce i s-a întâmplat? întrebă West. 

- Lui Oscior? replică deleanul cel înalt și gras, Crummock-i-Phail, 
aflat și el în grup. A căzut în bătălie, luptând pân-la ultimu” om, uite 
colo. 

- Așa, așa, confirmă Dow, zâmbindu-i lui West mai larg decât de 
obicei. Da’ ăsta nu-i un motiv ca pe urmă să nu-l spânzurăm, socot. 

Crummock râse. 

— Niciun soi de motiv! 

Și, zâmbind spre cele trei leşuri care se tot balansau, în scârțâitul 
funiilor, continuă: 


- Fac un tablou drăguţ, cum atârnă acolo, nu? Se zice că-n felul 
cum se bălăngăne un spânzurat poţi să vezi toată frumuseţea lumii. 

- Cine zice? întrebă West. 

Crummock ridică din umerii săi lați. 

— Unii... 

— Unii, zici? 

West își înghiți greaţa și porni printre cei trei spânzurați, intrând 
în fortăreață. 

— E clar că-s o adunătură însetată de sânge. 


Copoiul trase încă un gât din ploscă. Începuse să se îmbete de-a 
binelea. 

- În regulă. Hai să terminăm treaba, atunci. 

Se strâmbă când Ursuzul înfipse acul, își răsfrânse buza și sâsâi 
printre dinți. O cusătură drăguță, pe lângă durerile surde care-i 
pulsau în tot trupul. Acul trecu prin piele, trăgând firul după el, 
astfel că pe Copoi braţul îl ardea tot mai rău. Mai luă o dușcă, 
legănându-se înainte și-napoi, dar nu-i folosi la nimic. 

- Căcat, şuieră el... Căcat, căcat... 

Ursuzul îl privi: 

— Atunci, nu te uita. 

Copoiul întoarse capul. Uniforma Uniunii îi sări în ochi imediat. 
Material roșu în mijlocul acelei mări de maroniu gloduros. 

- Furiosul! strigă el, simțind că pe chip i se lăţea un zâmbet, în 
ciuda durerii. Mă bucur c-aţi reuşit să ajungeţi! Tare mă bucur! 

— Mai bine mai târziu decât niciodată. 

— N-am să te contrazic tocmai eu. Fii sigur de asta. 

West îl privi încruntat pe Ursuz, care era ocupat să coasă rana. 

- Sunteţi bine? 

- Păi, știi... Tul a murit. 

— A murit? făcu West ochii mari. Cum? 

- Păi, a fost ditamai bătălia, nu? Morţii-s tot rostul jocului ăstuia 
nenorocit, spuse Copoiul, arătând în jur cu plosca. Tot stau aici, cu 
gândul la ce-aș fi putut să fac altfel. Puteam să-l opresc să coboare 
ăle trepte, sau să merg și eu cu el ca să-i păzesc spatele, sau să fac să 
ne cadă ceru-n cap, sau to’ felu’ de prostii, din care nici măcar una 


nu mai e de niciun folos, nici pentru vii, nici pentru morţi. Totuși, se 
pare că nu pot să nu mă tot gândesc. 

West coborî privirea spre pământul răscolit. 

— Ar putea fi un joc fără niciun câștigător. 

- Aaau, căca-m-aş! mârâi Copoiul, când acul i se înfipse iar în 
braţ, și-și azvârli cât colo plosca goală. În toată căcănăria asta nu 
câștigă nimeni, oricum, nu? Mă cac pe toate, așa să știți! 

Ursuzul își scoase cuțitul şi tăie firul. 

- Mișcă-ţi degetele. 

Gestul de a-și încleșta degetele îl ardea pe Copoi prin tot braţul, 
dar se forță să strângă pumnul, gemând de durere. 

— Pare în regulă, remarcă Ursuzul. Ai avut noroc. 

Nefericit, Copoiul își plimbă privirea peste carnajul din jur. 

- Adică, așa arată norocu', zici? De multe ori m-am întrebat... 

Ursuzul ridică din umeri și rupse o fâşie de pânză pentru un 
bandaj. 

- L-aţi prins pe Bethod? 

Copoiul se uită la West, cu gura căscată. 

- Păi, nu l-aţi prins voi? 

— Am luat mulți prizonieri, dar nu e printre ei. 

Întorcând capul, Copoiul scuipă scârbit în noroi. 

- Nici pe vrăjitoarea lui, nici pe Temutu” lui, nici pe oricare din 
fiii lui ăia umflați, pun prinsoare. 

- Cred că toți călăresc spre Carleon, cât pot de repede. 

— Cel mai probabil. 

- Va încerca să-şi adune iar forțele, să găsească noi aliați, să se 
pregătească pentru un asediu. 

— Nu m-aș mira. 

— Ar trebui să pornim după el imediat ce prizonierii vor fi în 
siguranţă. 

Dintr-odată, Copoiul simţi un val de neputinţă, destul de puternic 
pentru ca aproape să-l doboare. 

— Pe toți morţii, a scăpat Bethod...! 

Apoi râse, şi-n clipa următoare simţi cum i se umpleau ochii de 
lacrimi. 

— O să se termine vreodată toate astea? 


După ce termină de înfășurat bandajul, Ursuzul îi făcu un nod 
strâns. 

— Eşti gata. 

Copoiul îl privi lung: 

— Sunt gata? Încep să cred că n-o să fiu gata niciodată. 

Apoi, întinse mâna cealaltă: 

— Ajută-mă, vrei, Furiosule? Am de îngropat un prieten. 


Când îl coborâră pe Tul în pământ, soarele era aproape de 
asfinţit, cătând peste culmile munţilor și spuzind cu aur marginile 
norilor. O vreme bună pentru a înmormânta un om bun. Stăteau 
adunaţi strâns în jurul mormântului. Mai erau îngropaţi mulți alții, 
de peste tot se auzeau suspine și șoapte triste, dar Tul fusese atât de 
îndrăgit, mai mult ca oricine, încât pentru el se adunase grupul cel 
mai mare. Chiar şi așa, nimeni nu stătea lângă Logen. În jurul lui 
rămăsese un spaţiu gol. Același spaţiu ca pe vremuri, când niciun 
om nu îndrăznea să se apropie. Nu prea putea să-i condamne. Şi el 
ar fi fugit, să poată. 

- Cine vrea să vorbească? întrebă Copoiul, uitându-se la ceilalți, 
pe rând. 

Logen își privea picioarele, neputând nici măcar să-i vadă ochii, 
necum să mai rostească vreun cuvânt. Nu era sigur ce se întâmplase, 
în focul bătăliei, dar putea ghici. Putea ghici destul de bine, din 
crâmpeiele pe care şi le amintea. Aruncă o privire în jur, lingându-și 
buzele sparte, dar dacă și alții aveau bănuieli, și le țineau pentru ei 
înșiși. 

— Nimeni nu zice nimic? întrebă din nou Copoiul, cu glasul frânt. 

— Atunci, cred că mai bine să vorbesc naibii eu, nu? 

Dow cel Negru păși înainte. Se uită lung la toţi cei din jur. Lui 
Logen i se păru că-l privea mai cu seamă pe el, dar se prea putea să 
fi fost doar propriile lui griji care-i jucau feste. 

- Tul Duru Capdetunet, începu Dow. Înapoi în ţărână. Cei morți 
ştiu că noi doi nu am văzut întotdeauna la fel lucrurile. Adesea nu 
ne-am înţeles în legătură cu una, alta, da' poate să fi fost şi vina 
mea, de vreme ce mă tot pun contra, chiar şi când totu-i bine. Acum 
îmi pare rău, socot. Da-i prea târziu. 


Trase aer în piept, întretăiat. 

- Tul Duru. Fiecare om din Nord i-a știut numele, și fiecare i-l 
rostea cu respect, până și dușmanii lui. Era soiu’ de om... care-ţi 
dădea speranţă, socot. Care-ţi dădea speranţă. Vrei putere, dar? Vrei 
curaj? Vrei ca toate să se facă bine și cum trebuie, ca pe vremuri? 

Arătă cu capul spre pământul afânat. 

- Poftim. Tul Duru Capdetunet. Aici, naibii, și nu-n altă parte. 
Acum, că el nu mai e, io-s mai puțin decât eram, și voi toți la fel. 

Și, întorcându-se, se îndepărtă de mormânt prin lumina înserării, 
cu capul în piept. 

- Toţi suntem mai puţin decât eram, repetă Copoiul, privind 
mormântul cu luciul unei lacrimi în ochi. Bine zis. 

Cu toţii arătau zdrobiţi, așa cum stăteau în jurul mormântului, 
până la unul. Și West, și omul său Pike, și Fior, până și Ursuzul. 
Toţi, cu sufletul zdrobit. 

Logen ar fi vrut să simtă și el același lucru. Ar fi vrut să plângă. 
Să plângă moartea unui om bun. Să plângă pentru că se prea putea 
ca el s-o fi cauzat. Lacrimile, însă, îl ocoleau. Privea încruntat 
movilița de ţărână umedă, în timp ce soarele se ascundea după 
munți și fortăreaţa din Locurile-Nalte se întuneca, iar el nu simțea 
nimic. Simţea chiar mai puţin decât nimic. 

Dacă vrei să fii un om nou, trebuie să rămâi în locuri noi, și să 
faci lucruri noi, cu oameni care înainte nu te-au cunoscut niciodată. 
Dacă te-ntorci la vechile năravuri, ce altceva poţi fi decât același om 
vechi? Trebuie să fii realist. Jucase rolul unui om nou, dar toate 
fuseseră numai minciuni. Minciunile cel mai greu de descoperit. 
Cele pe care ţi le spui ție însuţi. Era Sângerosul-Nouă. Așa stăteau 
lucrurile, și oricât s-ar fi sucit şi s-ar fi învârtit, şi-ar fi vrut să fie 
altcineva, n-avea cum să scape. Logen ar fi vrut să-i pese. 

Dar Sângerosului-Nouă nu-i păsa de nimic. 


Deșteptări brutale 


Când începu să se trezească, Jezal zâmbea. Terminaseră cu 
misiunea aceea nebunească, şi curând avea să se afle înapoi la Adua. 
Înapoi în braţele lui Ardee. La căldură și în siguranţă. Gândul îl făcu 
să se cuibărească mai bine sub pătură. 

Apoi, se încruntă. De undeva se auzea un ciocănit. Întredeschise 
ochii. Cineva șuiera spre el prin cameră, și întoarse capul. 

Văzu faţa lui Terez, palidă în întuneric, privind încruntată dintre 
perdelele patului, iar ultimele câteva săptămâni îi reveniră în minte, 
ca un torent îngrozitor. Arăta la fel ca în ziua nunții, desigur, și 
totuşi fața perfectă a reginei lui părea acum schimonosită și-i inspira 
numai ură. 

Dormitorul regal devenise un câmp de luptă. Frontiera, păzită cu 
o îndârjire de fier, urma o linie nevăzută dintre ușă și șemineu, pe 
care Jezal o traversa doar cu mare risc. Cealaltă parte a camerei era 
teritoriu styrian, iar marele pat în sine constituia cea mai fortificată 
citadelă a lui Terez, cu ziduri ce păreau de netrecut. Într-a doua 
noapte de căsnicie, sperând că în cea dintâi poate avusese loc vreo 
neînțelegere, încercase un asalt lipsit de convingere, care-l lăsase cu 
nasul plin de sânge. De-atunci, se mulțumise, fără speranţă, cu un 
asediu prelungit și infructuos. 

Terez era stăpâna întruchipată a amăgirii. Jezal dormea pe jos 
sau pe câte-o piesă de mobilier niciodată suficient de lungă, sau 
oriunde poftea, numai să nu fie cu ea. Apoi, la micul dejun, Terez îi 
zâmbea, fără să scoată o vorbă, uneori își punea chiar mâna cu drag 
pe a lui, când erau priviți. Din când în când, îl făcea până și pe el să 
creadă că acum totul era bine, dar de îndată ce rămâneau singuri, îi 
întorcea spatele şi-l cufunda în tăcere, străpungându-l doar cu niște 
priviri atât de dispreţuitoare și dezgustate, încât lui Jezal îi venea 
rău. 

Doamnele de onoare îl tratau doar cu o idee mai puţin dispreţ, ori 
de câte ori avea nenorocul să se afle în prezența lor presărată cu 


şușoteli. Una mai ales, Contesa Shalere, care părea să fie cea mai 
apropiată prietenă a soției sale încă de la o vârstă foarte fragedă, îl 
privea mereu cu o ură ucigătoare. La un moment dat, nimerise în 
salonul unde toate douăsprezece stăteau așezate în jurul lui Terez, 
murmurând în styriană. Se simţise ca un țărănuș care dă peste 
adunarea unor vrăjitoare foarte dichisite în timp ce intonează cine 
știe ce blestem întunecat. Probabil unul îndreptat contra lui. Îl 
făceau să se simtă ca și cum ar fi fost cel mai scârbos, cel mai 
repulsiv animal în viaţă. Iar el era rege, în propriul lui palat. 

Din cine știe ce motiv, trăia cu groaza inexplicabilă că avea să 
descopere cineva adevărul, dar dacă vreunul dintre servitori observa 
ceva, ţineau totul pentru ei înșiși. Se întreba dacă ar fi trebuit să 
spună cuiva — dar cui? Și ce să zică? Domnule Lord Șambelan, bună 
ziua. Nevastă-mea refuză să se reguleze cu mine. Eminenţa Voastră, 
bine v-am găsit. Nevastă-mea nici nu se uită la mine. Domnule Înalt 
Judecător, ce mai faceţi? Apropo, regina mă disprețuiește. Cel mai 
mult se temea să-i spună lui Bayaz. Îl prevenise pe Mag, în termeni 
fără echivoc, să nu se amestece în problemele lui personale, iar 
acum nu prea putea să se târască la el după ajutor. 

Așa că mergea mai departe cu prefăcătoria, nefericit și derutat, și 
cu fiecare zi în care simula extazul conjugal îi devenea tot mai 
imposibil să întrezărească vreo ieşire clară. Toată viaţa se întindea 
înaintea lui — fără dragoste, fără prieteni, și cu nopţile petrecute pe 
podea. 

— Ei? şuieră Terez. 

— Ei, ce? mârâi și el. 

— Ușa! 

Ca la un semnal, dinspre ușă se auzi o bătaie brutală, zgâlțâind-o. 

- De la talini nu poţi avea parte de nimic bun, șopti printre dinți 
Jezal, în timp ce-şi dădea păturile la o parte şi se ridica greoi de pe 
covor, pornind furios spre ușă, pentru a răsuci cheia în broască. 

Afară se afla Gorst, îmbrăcat în armură completă, cu sabia scoasă 
şi un felinar în cealaltă mână, luminându-i o parte a chipului masiv 
şi îngrijorat. De undeva de pe culoar se auzeau ecouri de pași, de 
strigăte confuze, și se zăreau pâlpâirile îndepărtate ale altor felinare. 
Jezal se încruntă, dintr-odată complet treaz. Nu-i plăcea deloc 


situaţia. 
— Maiestatea Voastră, spuse Gorst. 
— Ce naiba se-ntâmplă? 
— Gurkienii au invadat Midderlandul. 


Ochii lui Ferro se deschiseră brusc. Sări de pe canapea, cu 
picioarele depărtate, în poziţie de luptă, strângând în pumn piciorul 
de masă rupt. Înjură printre dinți. Adormise, și când făcea asta nu se 
întâmpla nimic bun. În cameră, însă, nu era nimeni. 

Numai întunecime și liniște. 

Nici urmă de olog sau de slugile lui cu măști negre. Nici urmă de 
paznici în armuri care să se uite la ea cu ochi îngustaţi ori de câte 
ori făcea câte un pas pe coridoarele cu dale din clădirea aceea 
blestemată. Doar cea mai slabă rază de lumină, pe sub ușa camerei 
lui Bayaz. Asta, și un murmur slab de voci. Se încruntă și lipăi 
desculță într-acolo, îngenunchind fără zgomot lângă gaura cheii. 

— Unde-au debarcat? se auzi glasul lui Bayaz, înfundat. 

— Primele corăbii au ajuns la mal când abia se lumina de ziuă, pe 
plajele pustii din capătul de sud-vest al Midderlandului, aproape de 
Keln. 

Yulwei. Ferro simţi cum o furnica un fior, în timp ce respira pe 
nări, repede și înfrigurat. 

— Sunteţi pregătiţi? 

Bayaz pufni: 

- Ar fi greu să fim mai nepregătiți decât acum. Nu mă aşteptam 
din partea lui Khalul să se miște atât de curând, nici atât de brusc. 
Au debarcat noaptea, zici? Pe neanunţate? Lordul Brock nu i-a văzut 
venind? 

- Cred că i-a văzut prea bine, și i-a întâmpinat conform unei 
înțelegeri anterioare. Fără îndoială, i s-a promis tronul Uniunii, 
după ce gurkienii vor fi zdrobit orice rezistență, spânzurându-l pe 
bastardul vostru de porţile Agriontului. Va fi rege — supus al puterii 
lui Uthman-ul-Dosht, desigur. 

— Trădare. 

- De cel mai josnic soi. Nici n-ar fi cazul să ne șocheze, nu, frate? 
Am văzut noi altele și mai rele, cred, și am făcut unele chiar mai 


rele, poate. 

— Unele lucruri trebuie să fie făcute. 

Ferro îl auzi pe Yulwei oftând. 

- N-am negat-o niciodată. 

- Câţi gurkieni sunt? 

— Niciodată nu vin câte unul, câte doi. Cinci legiuni, poate, până 
acum, dar asta nu-i decât avangarda. Vor veni mult mai mulți. Mii și 
mii. Tot Sudul porneşte la război. 

- Khalul e cu ei? 

— Ce să caute aici? Stă în Sarkant, în grădinile lui însorite de pe 
terasele munților, şi așteaptă vestea distrugerii voastre. Mamun e la 
comandă. Rodul deșertului, de trei ori binecuvântat și de trei ori... 

— Știu în ce feluri își zice, viermele arogant! 

- Oricum și-ar zice, a devenit mai puternic, iar Cele O Sută De 
Cuvinte sunt cu el. După tine au venit, frate. Sunt aici. Eu, în locul 
tău, aş pleca undeva departe. Departe în Nordul cel rece, cât mai e 
timp. 

- Și pe urmă? N-au să vină după mine? Să fug până la marginea 
Lumii? Am mai fost acolo, nu demult, și nu mă prea atrage. Mi-au 
mai rămas câteva cărți pe care să le joc. 

O tăcere prelungită. 

— Ai găsit Sămânţța? 

— Nu. 

Încă o pauză. 

- Nu-mi pare rău. Să mă amestec în forțele alea... să îndoi Prima 
Lege, dacă nu chiar s-o frâng... Ultima oară când s-a folosit, a dus la 
ruinarea Aulcusului și a fost cât pe ce să distrugă întreaga lume. E 
mai bine să rămână îngropată. 

- Chiar și dacă odată cu ea rămân îngropate și speranţele 
noastre? 

- Sunt în pericol lucruri mult mai importante decât speranţele 
mele sau ale tale. 

Pe Ferro o durea-n cur de speranţele lui Bayaz, ba încă și de ale 
lui Yulwei, la o adică. Amândoi o înșelaseră. Le înghiţise minciunile 
cu toptanul, și secretele, și promisiunile. Nu făcuse nimic decât să 
vorbească, să aștepte și să vorbească din nou, pentru mult prea mult 


timp. Se săltă de la podea, ridică piciorul și scoase un răcnet de 
luptă. Călcâiul ei lovi broasca și o smulse din ușă, iar aceasta se 
dădu de perete. 

Cei doi bătrâni stăteau aşezaţi la o masă din apropiere, cu o 
singură lampă răspândindu-și lumina peste chipul negricios şi peste 
cel palid. O a treia siluetă se afla în întunericul colțului opus. Quai, 
tăcut, cufundat în umbră. 

- Nu puteai să baţi la ușă? întrebă Bayaz. 

Surâsul lui Yulwei arăta ca o curbă luminoasă pe pielea oacheșă. 

— Ferro! Îmi pare bine să văd că mai ești... 

— Când vin gurkienii? 

Yulwei oftă prelung, cu zâmbetul pierindu-i de pe buze. 

- Văd că încă n-ai învăţat ce înseamnă să ai răbdare. 

- Ba am învăţat, da’ am ajuns la capătul ei. Când vin? 

- Curând. Cercetașii lor străbat deja regiunile rurale din 
Midderland, ocupând satele și punând fortărețele sub asediu, ca să 
pregătească zona pentru ceilalți care vor urma. 

- Trebuie să-i oprească cineva, mormăi Ferro, înfigându-și 
unghiile în palme. 

Bayaz se rezemă de spătar, cu umbrele adunându-i-se pe chipul 
colțuros. 

- Dai glas propriilor mele gânduri. Ţi s-a schimbat norocul, nu-i 
așa, Ferro? i-am promis răzbunare, iar acum îţi pică drept în poală, 
coaptă și mustind de sânge. Armata lui Uthman a debarcat. Mii de 
gurkieni, gata de război. S-ar putea ca în două săptămâni să fie la 
porţile orașului. 

- Două săptămâni... repetă Ferro, în șoaptă. 

- Dar, nu mă îndoiesc, unii soldaţi ai Uniunii le vor ieși în 
întâmpinare mai devreme. Ţi-aş putea găsi un loc printre ei, dacă nu 
mai poţi să aștepți. 

Așteptase destul. Mii de gurkieni, gata de război. Zâmbetul trase 
de un colț al gurii lui Ferro, apoi se întinse, și se tot întinse, până 
ajunseră s-o doară obrajii. 

Partea a Il-a 


Ultimul argument al regilor 
Inscripţie de pe tunurile lui Ludovic al XIV-lea 


Numărul morţilor 


Era liniște în sat. Cele câteva case din piatră veche, cu acoperișuri 
de ardezie năpădite de mușchi, păreau părăsite. Singurele forme de 
viață de pe câmpiile din jur, majoritatea recoltate proaspăt și arate, 
erau câteva ciori. Lângă Ferro, clopotul din turlă scârţâia încet. 
Nişte obloane de la ferestre se legănau în vânt, trosnind. Câteva 
frunze veştede, purtate de vânt, foşneau slab în piața pustie a 
satului. La orizont, trei coloane de fum negru se ridicau la fel de 
încet pe cerul plumburiu. 

Gurkienii veneau -— și întotdeauna le plăcea să pârjolească totul în 
cale. 

— Maljinn! 

Maiorul Vallimir era dedesubt, chiar sub trapă, iar Ferro se 
încruntă spre el. Îi amintea de Jezal dan Luthar, când îl văzuse 
prima oară. Un chip palid și dolofan, plin de acel amestec enervant 
de aroganță și panică. Se vedea destul de limpede că nu mai 
pregătise o ambuscadă nici măcar pentru o capră, darămite în calea 
cercetașilor gurkieni. Cu toate astea, se purta ca şi cum le-ar fi știut 
pe toate. 

- Vezi ceva? șuieră el pentru a cincea oară într-o oră. 

— Îi văd cum vin, mârâi Ferro. 

— Câţi sunt? 

— Vreo duzină. 

— Cât de departe? 

- Poate la un sfert de oră călare, de-acum, și dacă mă tot întrebi 
nu-i faci să vină mai repede. 

- Când ajung în piață, voi da semnalul: două palme. 

— Ai grijă să nu încurci o mână cu ailaltă, rozaliule. 

— Ţi-am spus să nu-mi mai zici așa! 

O scurtă pauză. 

— Trebuie să prindem unul viu, să-l interogăm. 

Ferro strâmbă din nas. Cruţarea vieților gurkiene nu era pe gustul 


ei. 

— Mai vedem. 

Se întoarse iar spre zare, și nu peste mult îl auzi pe Vallimir 
dându-le ordine șoptite unora dintre oamenii lui. Ceilalţi erau 
împrăștiați prin alte clădiri, ascunzându-se. O adunătură pestriță de 
soldați rămași din alte lupte. Câţiva erau veterani, dar cei mai mulți, 
foarte tineri, păreau mai nervoși decât Vallimir însuși. Ferro își 
dorea, și nu pentru prima oară, să-l fi avut cu ei și pe Nouădegete. 
Că-i plăcea, că nu-i plăcea, nimeni n-ar fi putut să nege că omul știa 
meserie. Cu el, Ferro știuse întotdeauna la ce să se aştepte. La o 
experienţă solidă sau, ocazional, la furie ucigașă. Oricare dintre ele 
ar fi fost la fel de folositoare. 

Dar Nouădegete nu era acolo. 

Așa că Ferro stătea în fereastra largă a clopotniţei, singură, 
uitându-se încruntată peste câmpiile unduitoare ale Midderlandului 
şi privindu-i pe călăreți cum se apropiau. O duzină de cercetași 
gurkieni, venind la trap într-un grup răzleţ, pe drum. Nişte pete mici 
săltând pe o dâră palidă, între parcelele de pământ brun. 

La trecerea prin fața primului hambar de lemn, încetiniră pasul, 
răsfirându-se. O oaste gurkiană mare ar fi numărat soldaţi de pe tot 
întinsul Imperiului, luptători din vreo zece provincii cucerite. Acești 
doisprezece cercetași erau kadiri, după chipurile lungi și ochii 
înguști, cu desagile din pânză decorată, înarmaţi ușor, cu arcuri și 
sulițe. Uciderea lor n-ar fi fost o răzbunare prea grozavă, dar tot era 
mai mult decât nimic. Umplea un gol, deocamdată. Un gol care 
aștepta de prea multă vreme să fie astupat. 

Unul dintre ei tresări, când dintr-un copac scheletic își luă zborul 
o cioară. Ferro își ținu respiraţia, convinsă că Vallimir sau unul 
dintre rozaliii lui împiedicaţi avea să aleagă tocmai acel moment ca 
să dea cu stângu-n dreptu'. Dar nu se auzi decât tăcerea, în timp ce 
călăreţii intrau cu grijă în piaţa satului, cu comandantul ţinând o 
mână ridicată, semn să fie prudenţi. Se uita drept spre ea, dar nu 
vedea nimic. Nătărăi înfumuraţi. Vedeau numai ce voiau ei să vadă. 
Un sat din care toată lumea fugise, mânată de teama armatei fără 
pereche a Împăratului. Pumnul i se strânse pe arc. Aveau să se 
învețe minte. 


Avea să-i înveţe ea minte. 

Conducătorul ţinea în mâini o hârtie pătrată care fâlfâia, uitându- 
se la ea ca şi cum ar fi conţinut un mesaj într-o limbă neînţeleasă. O 
hartă, poate. Unul dintre oamenii lui își struni calul și se dădu jos 
din șa, îl luă de căpăstru şi-l duse spre o troacă acoperită de mușchi. 
Alți doi stăteau călare relaxaţi, vorbind și zâmbind, gesticulând cu 
mâinile, spunându-și glume. Un al patrulea își curăța unghiile cu un 
cuţit. Altul călărea încet pe marginea pieţei, aplecându-se în șa şi 
privind prin ferestrele caselor. Se uita după ceva bun de furat. Unul 
dintre glumețţi izbucni într-un hohot gros de râs. 

Și atunci, dinspre clădiri răsunară două bătăi din palme. 

Cercetaşul de lângă troacă tocmai își umplea plosca, în clipa când 
săgeata lui Ferro i se înfipse în piept. Bidonul îi căzu din mână, 
împrăştiind o jerbă de stropi sclipitori. La ferestre, arcurile începură 
să țăcăne. Cercetașii țipau, cu ochii holbaţi. Un cal se aplecă într-o 
parte și căzu, stârnind nori de praf de sub copite, iar călăreţul fu 
strivit sub el, zbierând. 

Soldaţii Uniunii atacau din case, strigând, cu lăncile pregătite. 
Unul dintre călăreţi îşi scosese pe jumătate sabia, când îl nimeri o 
săgeată, doborându-l din șa. A doua săgeată a lui Ferro îl străpunse 
pe altul în spate. Cel care se scobea sub unghii fu azvârlit de pe cal, 
dar se ridică tocmai la timp pentru a vedea un soldat unionist 
repezindu-se la el cu o suliță. Își aruncă pumnalul și ridică mâinile — 
prea târziu, fu străpuns oricum, vârful însângerat al lăncii ieșindu-i 
din spate când se prăbuși. 

Doi dintre ei se repeziră înapoi pe unde veniseră. Ferro îl ochi pe 
unul — dar, când ajunseră pe ulița îngustă, de-a latul acesteia se 
întinse o frânghie. Amândoi fură smulși din şei, funia trăgând după 
ea și un soldat unionist dintr-o clădire, care se rostogoli ţipând, cu 
frânghia înfășurată strâns pe braţ. Una dintre săgețile lui Ferro 
nimeri un cercetaș între omoplaţi, în timp ce încerca să se salte din 
praf. Celălalt se mai târî câţiva pași, ameţit, până când un soldat al 
Uniunii îl lovi în cap cu o sabie, lăsându-i partea dinapoi a craniului 
să atârne. 

Din toţi doisprezece, doar căpetenia reuși să scape din sat. Își 
mână calul spre un gard scund dintre două case și sări peste el, cu 


copitele atingând din zbor stinghia de sus. O luă la galop peste o 
miriște, aplecat în șa, cu călcâiele înfipte în coastele calului. 

Ferro tinti încet, pe îndelete, simțind cum colțurile gurii i se 
lăţeau într-un zâmbet. Într-o clipă doar, judecă felul cum stătea 
omul călare, viteza calului, înălțimea turlei, simţi vântul în obraz, 
greutatea săgeţii, tensiunea lemnului, coarda care-i apăsa buza. Privi 
cum săgeata își lua zborul, ca o așchie neagră fulgerând pe cerul 
cenușiu, iar calul i se repezea în cale. 

Uneori, Dumnezeu e generos. 

Conducătorul îşi arcui spatele şi căzu din șa, rostogolindu-se de 
mai multe ori pe pământul prăfuit, într-un vălmășag de ţărână și 
tulpini tăiate. Ţipătul său de durere ajunse la urechile lui Ferro o 
clipă mai târziu. Buzele i se răsfrânseră și mai mult de pe dinţi. 

— Ha! 

Îşi agăță arcul pe umăr, coborî scara, sări pe fereastra din dos şi 
se repezi peste câmpie. Cizmele îi tropăiau pe pământul moale 
dintre smocurile miriștii, iar în mână ţinea strâns sabia. 

Omul miorlăia în praf, încercând să se târască spre cal. La auzul 
pașilor grăbiţi ai lui Ferro din spate, îşi agăță disperat un deget de 
scara șeii, dar când încercă să se ridice căzu pe spate, cu un scâncet. 
Rămase pe-o parte, în timp ce Ferro se apropia, scoțând sabia din 
teaca de lemn, cu un scrâșnet furios. Ochii rănitului se îndreptară 
spre ea, holbaţi de durere și spaimă. 

Un chip negricios, la fel ca al ei. 

Un chip deloc ieșit din comun, de vreo patruzeci de ani, cu o 
barbă rară şi pe obraz un semn din naștere uşor colorat. Celălalt 
obraz îi era plin de praf, iar fruntea, îmbrobonată de sudoare. Ferro 
se opri lângă el, iar lumina soarelui luci pe tăișul sabiei curbate. 

— Dă-mi un motiv să n-o fac, se pomeni ea zicând. 

Ciudat, că o spusese, și încă unui soldat din armata Împăratului, 
nu altcuiva. În arșiţa și praful Meleagurilor Ostile din Kanta, nu 
avusese obiceiul de a oferi șanse. Poate că se schimbase ceva în ea, 
aici, în vestul umed și ruinat al lumii. 

Omul o privi un moment, cu buza tremurându-i. 

— Eu... horcăi el, fetele mele! Am două fete. Mă rog să le văd 
măritate... 


Ferro se încruntă. N-ar fi trebuit să-l lase să vorbească. Un tată, 
cu fiice. La fel cum și ea avusese cândva un tată, și ea fusese fata 
cuiva. Omul acela nu-i făcuse niciun rău. Nu era mai gurkian decât 
ea. Nu pornise de bunăvoie la luptă, cel mai probabil, neavând 
încotro decât să respecte ordinele lui Uthman-ul-Dosht. 

- Am să mă duc... jur pe Dumnezeu... mă duc înapoi la nevasta și 
la fiicele mel... 

Săgeata îl nimerise chiar sub umăr, străbătându-l, și se rupsese în 
cădere. La subsuoară i se vedea frântura. Nu-i atinsese plămânul, 
după cum vorbea. N-avea să moară. Nu imediat, cel puţin. Ferro 
putea să-l ajute să încalece, și ar fi plecat, având șanse de a scăpa cu 
viață. 

Cercetaşul ridică o mână tremurândă, cu o dâră de sânge pe 
degetul mare. 

- Te rog... ăsta nu-i războiul meu... 

Sabia îi scobi o rană adâncă în față, prin gură, zburându-i 
mandibula. Omul scoase un geamăt șuierător. Următoarea lovitură îi 
reteză pe jumătate capul. Nefericitul se rostogoli, cu sângele 
șiroindu-i pe pământ, agăţându-se de cioturile miriştii. În sfârșit, 
sabia îi despică partea dinapoi a ţestei, lăsându-l nemișcat. 

Se părea că în ziua aceea Ferro nu avea o dispoziţie milostivă. 

Calul cercetașului măcelărit o privea prostește. 

— Ce? se răsti ea. 

Poate că se schimbase, aici în apus, dar nimeni nu se schimbă 
chiar atât de mult. Un soldat al armatei lui Uthman în minus era un 
lucru bun, indiferent de unde venea. Nu avea nevoie să-şi găsească 
scuze. Și, mai ales, în faţa unui cal. Îl luă de căpăstru și smuci. 

O fi fost Vallimir un rozaliu neghiob, dar Ferro trebuia să 
recunoască: ambuscada îi reușise de minune. Zece cercetași zăceau 
morți în piaţa satului, cu hainele sfâșiate fluturând în vânt și sângele 
vărsat pe jos. Singura victimă a Uniunii era idiotul care se lăsase 
tras de propria lui funie, acum plin de praf și zgârieturi. 

O zi de muncă rodnică, până acum. 

Un soldat împinse unul dintre cadavre cu cizma. 

- Deci, așa arată gurkienii, da? Acum nu mai sunt așa de- 
nfricoşători. 


— Ăștia nu-s gurkieni, replică Ferro. Cercetași kadiri, luaţi la oaste 
cu arcanul. Nu voiau să fie aici mai mult decât îi voiaţi și voi. 

Omul o privi lung, nedumerit şi iritat. 

- Kanta e plină de oameni. Nu oricine e negricios la față este 
gurkian, nici nu se roagă la Dumnezeul lor, și nici nu se pleacă în 
faţa Împăratului. 

- Cei mai mulți, da. 

- Cei mai mulți n-au încotro. 

- Tot dușmani sunt, se strâmbă soldatul. 

— N-am zis să-i cruțăm. 

Trecu pe lângă el, intrând iar în clopotniţă. Se părea că Vallimir 
reușise totuși să ia un prizonier. El și alți câţiva stăteau agitați în 
jurul unui cercetaș, îngenuncheat, cu mâinile legate strâns la spate. 
Avea pe obraz o zgârietură însângerată şi se uita la ei cu obișnuita 
expresie a tuturor prizonierilor. 

Speriat. 

— Unde... este... oastea... voastră... principală? îl întreba 
Vallimir. 

- Nu vorbește limba ta, rozaliule, se răsti Ferro, și dacă strigi la el 
nu-ți foloseşte la nimic. 

Vallimir întoarse capul spre ea, furios. 

- Poate-ar fi trebuit s-aducem cu noi pe cineva care știe kantica, 
spuse el, ironic. 

— Poate. 

Se lăsă tăcerea, în timp ce Vallimir o aștepta să continue, dar 
Ferro nu mai spuse nimic. În cele din urmă, maiorul oftă prelung. 

- Vorbeşti kantica? 

— Sigur. 

- Atunci, ești așa de bună să-i pui câteva întrebări din partea 
noastră? 

Ferro își supse dinţii. O pierdere de timp, dar dacă trebuia s-o 
facă, cel mai bine era să termine repede. 

- Ce să-l întreb? 

- Păi... cât de departe e armata gurkiană, câți oameni are, pe ce 
drum o iau, ştii... 

— Hm. 


Ferro se lăsă pe vine în fața prizonierului, privindu-l drept în 
ochi. Omul îi susținu privirea, neputincios şi speriat, întrebându-se 
fără îndoială ce căuta ea printre toți rozaliii aceia. Și Ferro se 
întreba același lucru. 

- Cine eşti? șopti el. 

Scoţând cuțitul, Ferro i-l arătă. 

— Ai să-mi răspunzi la întrebări, sau te omor cu jungherul ăsta. 
Asta sunt. Unde-i armata gurkiană? 

Prizonierul își linse buzele. 

— La vreo... două zile de mers, spre sud. 

— Câţi sunt? 

- Mai mulți decât pot eu să număr. Mii și mii. Oameni ai 
deşertului și ai câmpiei, şi... 

— Pe ce drum merg? 

- Nu știu. Ni s-a spus doar să facem un raid prin satul ăsta, să 
vedem dacă e gol. 

Înghiţi în sec, cu beregata săltându-i în sus și-n jos. 

- Poate ştie mai mult căpitanul meu... 

— Sssst, îl opri Ferro; căpitanul lui n-avea să mai spună nimănui 
nimic, acum că-i despicase capul. Sunt mulţi, se răsti ea spre 
Vallimir, în limba comună, și vor veni și mai mulţi, la două zile de 
mers în urmă. Pe ce drum, nu știe. Altceva? 

Vallimir își frecă ţepii mărunți ai bărbii. 

— Cred... că ar trebui să-l ducem la Agriont. Să-l dăm pe mâna 
Inchiziției. 

- Nu ştie nimic. N-ar face decât să ne încetinească. Mai bine-l 
omorâm. 

— S-a predat! A-l ucide ar fi o crimă, că-i război sau nu, protestă 
Vallimir, făcându-i semn unui soldat să se apropie. N-o să am aşa 
ceva pe conștiință. 

— Eu, da. 

Cuţitul lui Ferro lunecă lin în inima cercetașului, apoi ieși. Gura 
şi ochii rănitului se deschiseră larg. Prin pieptarul găurit al hainei 
țâșni sângele, formând repede un cerc roșu. Omul cobori privirea, cu 
un bolborosit prelung. 

Capul îi căzu pe spate, apoi se prăvăli moale. Întorcându-se spre 


soldaţi, Ferro văzu că se uitau la ea cu expresii șocate pe fețele lor 
palide. O zi cam plină pentru ei, poate. Aveau multe de învăţat, dar 
urmau să se obișnuiască în scurt timp. 

Sau, de nu, îi omorau gurkienii. 

- Vor să vă ardă fermele, satele şi orașele. Vor să vă ia copiii în 
robie. Vor ca toată lumea să se roage lui Dumnezeu la fel ca ei, cu 
aceleași cuvinte pe care ei le folosesc, și ca ţara voastră să fie o 
provincie a Imperiului lor. Știu toate astea, spuse Ferro, ştergându-și 
lama cuţitului de mâneca mortului. Singura diferență dintre un 
război și o crimă e numărul de morți. 

Vallimir mai privi un moment cadavrul, cu buzele strânse 
îngândurat. Ferro se întrebă dacă nu cumva avea o şiră a spinării 
mai solidă decât crezuse. Într-un târziu, se întoarse spre ea. 

— Şi ce propui? 

- Putem să mai așteptăm aici alţii. Poate că a doua oară vom 
prinde chiar și câţiva gurkieni adevăraţi. Dar asta ar putea să 
însemne prea mulți, pentru câţi suntem. 

— Şi-atunci? 

— La est, sau la nord, ca să întindem altă capcană ca asta. 

— Şi să învingem armata Împăratului din doișpe-n doișpe? Ar dura 
cam mult... 

Ferro ridică din umeri. 

- Pași mărunți în direcţia dorită. Doar dacă nu cumva ai văzut 
destul și vrei să te întorci între zidurile tale. 

Vallimir o privi lung, încruntat, apoi se întoarse spre unul dintre 
oamenii lui, un veteran voinic, cu o cicatrice pe obraz. 

— La est de-aici mai e un sat, nu, sergent Forest? 

— Da, domnule. Până la Marihof sunt doar zece mile. 

— Îţi convine? o întrebă Vallimir pe Ferro, arcuind o sprânceană. 

- Îmi convin gurkienii morți. Atâta tot. 


Frunze pe apă 


— Carleon, spuse Logen. 

— Mda, răspunse Copoiul. 

Stătea pe vine, la bifurcația râului, sub norii mohorâţi. Forme 
dure de ziduri și turnuri înalte se profilau pe faleza abruptă de 
deasupra apei repezi, sus unde fusese sala lui Skarling. Acoperișuri 
de ardezie și clădiri de piatră înghesuite în josul pantei prelungi, 
aglomerate la poale și cu încă un zid înconjurător, toate lucind rece 
şi tăios, după ploaia care tocmai încetase. Copoiul nu putea spune că 
se bucura să revadă acele locuri. Până acum, fiecare vizită se 
terminase prost. 

— S-a mai schimbat, de la bătălia aia, cu ani în urmă, remarcă 
Logen, care-şi privea mâna desfăcută, mişcându-și ciotul degetului 
lipsă. 

— Pe-atunci, nu avea în jur ziduri din-astea. 

- Nu. Dar nici nu era înconjurat de armata Uniunii. 

Copoiul nu putea să nege că acest lucru era liniștitor. Pichetele 
unioniste îşi croiseră drum pe câmpiile pustii din jurul orașului, o 
împrejmuire neregulată de săpături, ţepușe și garduri, cu oameni 
mișcându-se dincolo de ele, sub lumina palidă a soarelui care se 
reflecta ici și colo cu un luciu metalic. Mii de oameni, înarmați 
până-n dinţi și răzbunători, ţinându-l pe Bethod încolţit. 

— Eşti sigur că-i acolo? 

- Nu văd unde-ar mai fi putut să se ducă. Și-a pierdut majoritatea 
celor mai buni oameni sus, în munţi. Nu i-a mai rămas niciun 
prieten, cred. 

- Toţi avem mai puţini decât altădată, mormăi Copoiul. Cred c-o 
să stăm doar. Avem tot timpul, la urma urmei. Timp cât încape. 
Şedem aici și ne uităm cum crește iarba, așteptând ca Bethod să se 
predea. 

- Mda, răspunse Logen, deși nu părea deloc să-i vină a crede. 

- Mda, repetă și Copoiul; nici lui nu i se părea că o capitulare i-ar 


fi stat în fire acelui Bethod pe care-l știa. 

Întoarse capul la auzul unui ropot grăbit de copite pe drum şi-l 
văzu pe unul dintre acei mesageri cu coiful ca o găină furioasă 
gonind dinspre copaci, către cortul lui West, cu calul făcând spume 
de efort. Și-l înfrână cu gesturi stângace din cauza grabei, aproape 
căzând din șa, trecu pe lângă câţiva ofiţeri care se uitau miraţi la el 
și intră în cort. Copoiul simţi familiarul gol în stomac cauzat de 
îngrijorare. 

— Miroase a vești proaste. 

— Există și altfel de vești? 

Între timp, izbucnise o anume agitaţie: soldaţii strigau și făceau 
gesturi largi cu braţele. 

- Hai mai bine să vedem ce s-a-ntâmplat, murmură Copoiul, deși 
tare ar mai fi preferat s-o ia-n partea cealaltă. 

Lângă cort stătea  Crummock, privind  încruntat toată 
învălmăşeala. 

- Ceva se petrece, zise deleanul. Da’ nu-nțeleg o boabă din ce zic 
sau fac sudicii ăștia. Jur că-s smintiți cu toții. 

Şi din cort se auzeau vorbe îndârjite, când Copoiul ajunse la 
intrare. Peste tot se aflau ofițeri ai Uniunii, forfotind ca mânați de 
draci. West era în mijloc, palid ca laptele proaspăt muls, cu pumnii 
încleştați în gol. 

- Furiosule! îl apucă Copoiul de braţ. Ce naiba se-ntâmplă aici? 

- Gurkienii au invadat Midderlandul! strigă West, smucindu-și 
braţul. 

— Acuma cine ce-a mai făcut? bombăni Crummock. 

- Gurkienii, repetă Logen, încruntat. Oameni negricioşi, din sud. 
Și duri, oricum i-ai lua. 

Venise și Pike, cu o expresie mohorâtă pe chipul său ars. 

- Au adus o armată, pe mare. S-ar putea să fi și ajuns în Adua, de- 
acum. 

- Staţi așa... interveni Copoiul, care habar n-avea de gurkieni, de 
Adua sau de Midderland, dar presentimentul rău i se agrava cu 
fiecare moment. Ce tot ziceţi acolo? 

- Ni s-a ordonat să ne întoarcem acasă. Acum. 

Copoiul făcu ochii mari. Ar fi trebuit să știe tot timpul că n-avea 


să meargă atât de simplu. Îl prinse iar pe West de braţ, arătând spre 
Carleon cu un deget murdar. 

— Fără tine, nu suntem nici pe departe oamenii de care-i nevoie ca 
să-i ţină pe-ăștia sub asediu! 

- Știu, răspunse West, şi-mi pare rău. Dar nu pot face nimic. Du- 
te la generalul Poulder! se răsti el la un tânăr cu ochii mijiţi. Spune-i 
să-şi pregătească divizia pentru plecarea pe coastă, imediat! 

Copoiul clipi din ochi, simțind că i se făcea rău de la stomac. 

- Deci, am luptat degeaba șapte zile-n Locurile-Nalte? Tul a 
murit, și numai morții știu câți alţii, pentru nimic? 

Mereu îl lua prin surprindere repeziciunea cu care se putea 
destrăma un lucru, odată ce te bazai pe el. 

- Deci, asta e. Înapoi în pădure, în frig, la alergături şi omoruri. 
Nu se mai termină. 

— Ar putea fi şi altă cale, spuse Crummock. 

— Ce cale? 

Şeful delenilor avea pe chip un rânjet viclean. 

— Ştii tu care, nu, Sângerosule-Nouă? 

- Mda, ştiu, răspunse Logen, care arăta ca un om care știe că va fi 
spânzurat şi se uită la copacul ales pentru asta. Când trebuie să 
plecaţi, Furiosule? 

West se încruntă. 

- Avem o mulțime de oameni, iar drumul nu-i prea încăpător. 
Divizia lui Poulder mâine, presupun, și a lui Kroy, poimâine. 

Zâmbetul lui Crummock se lăţi și mai mult. 

- Deci, mâine toată ziua o să mai șadă aici oameni cu grămada, 
proptiți în juru’ lu’ Bethod, arătând de parcă n-au să plece niciunde, 
mm? 

— Așa cred. 

- Daţi-mi ziua de mâine, ceru Logen. Atâta să-mi daţi, și poate 
reușesc să rezolv totul. Pe urmă, dacă mai sunt viu, vin și eu cu voi 
în sud şi mai aduc pe cine pot. Vă dau cuvântul meu. O să vă ajutăm 
împotriva gurkienilor. 

- Ce contează o zi-n plus sau în minus? vru să știe West. 

- Mda, mormăi și Copoiul, ce-nseamnă o zi? 

Problema era că deja putea ghici răspunsul. 


Apa șipotea pe sub vechiul pod, pe lângă copaci și în josul pantei 
înverzite. În jos, spre Carleon. Logen se uita la câteva frunze 
îngălbenite duse de valuri, învârtindu-se mereu, pe lângă pietrele 
năpădite de mușchi. Își dorea să fi putut pluti și el la fel, unde vedea 
cu ochii, dar părea cam improbabil. 

— Am luptat aici, spuse Copoiul. Împreună cu Treicopaci și Tul, 
Dow și Ursuzul. Forley e îngropat pe undeva prin pădurea asta. 

— Vrei să te duci până acolo? întrebă Logen. Să-i faci o vizită, să 
vezi dacă... 

- La ce bun? Mă îndoiesc că o vizită mi-ar folosi la ceva, şi-s sigur 
că nici lui nu i-ar folosi. Acum, nimic nu-i mai folosește. Așa-i când 
ești mort. Logen, în legătură cu treaba asta... ești sigur? 

- Vezi tu vreo altă cale? Uniunea n-o să se țină de treabă. Ar 
putea fi ultima noastră șansă de a termina cu Bethod. Nu prea am ce 
pierde, este? 

- Viaţa, de pildă. 

Logen trase adânc aer în piept. 

- Nu-mi vin în minte prea mulți oameni care să pună cine știe ce 
preţ pe ea. Vii jos? 

Copoiul clătină din cap. 

— Socot c-o să stau aici. M-am săturat până peste cap de Bethod. 

— Bine, atunci. În regulă... 

Era ca și cum toate momentele din viața lui Logen, toate lucrurile 
pe care le spusese şi le făcuse, hotărâri pe care abia dacă-și mai 
aducea aminte că le luase, l-ar fi adus aici. Acum nu mai avea de 
ales. Poate că nici nu avusese vreodată. Era ca oricare dintre 
frunzele de pe apă — purtat de valuri, în jos spre Carleon, și nu putea 
face nimic. Dădu pinteni calului și coborî panta de unul singur, în 
lungul drumului desfundat, pe lângă pârâul care clipocea. 

Toate păreau să se distingă mai limpede decât de obicei, pe 
măsură ce trecea ziua. Călărea pe lângă copaci cu frunzele umezite 
gata să cadă - galben-aurii, portocalii-arzătoare, purpuriu-aprinse, 
în toate culorile focului. Tot în jos, spre fundul văii, prin aerul greu, 
cu doar o urmă de ceață a toamnei, care-i răcorea gâtlejul. 
Trosnetele șeii, scârțâitul frâului, ropotul de copite pe pământul 


moale, toate sunau înfundat. Străbătea la trap câmpiile pustii, cu 
pământul răscolit şi străpuns de buruieni, pe lângă pichete ale 
Uniunii, un șanț și un șir de ţepuşe ascuţite, la trei zboruri de 
săgeată distanță de ziduri. Soldaţii, cu vestoane bătute în ţinte și 
coifuri de oțel, îl priveau încruntați cum trecea. 

Trase de căpăstru și-și încetini calul la pas. Trecu bocănind peste 
un pod de lemn, unul dintre cele noi ale lui Bethod, peste râul 
umflat de ploile toamnei. Urcă panta blândă, cu zidul înălțându-se 
deasupra. Înalt, drept, întunecat și solid. Cel mai amenințător zid 
care se clădise vreodată. Nu vedea oameni în ambrazurile de pe 
metereze, dar bănuia că trebuia să fie acolo. Își înghiți saliva, 
simțind cum i se prelingea groasă pe gât, şi se strădui să stea cât mai 
drept în șa, ca și cum n-ar fi fost plin de tăieturi și dureri după cele 
şapte zile de luptă în munţi. Se întrebă dacă avea să audă un arc 
încordându-se, să simtă junghiul dureros și să cadă la pământ, mort. 
Ce mai cântec stânjenitor ar fi fost şi ăsta... 

— Ei, ei, ei! se auzi un glas gros, iar Logen îl recunoscu pe dată. 

Al cui putea să fie, dacă nu al lui Bethod? 

Ciudăţenia era că se bucura să-l audă, măcar pentru o clipă. 
Până-și aminti de tot sângele vărsat între ei. Până-și aduse aminte că 
se urau. Poţi avea dușmani pe care nu i-ai întâlnit niciodată, Logen 
avea destui. Poţi ucide oameni pe care nu-i cunoşti, o făcuse adesea. 
Dar nu poţi urî cu adevărat un om fără ca mai întâi să-l fi iubit, iar 
din acea iubire mai rămâne mereu o urmă... 

- Arunc și eu o privire în jos, de deasupra portii, şi pe cine văd că 
vine din trecut? strigă Bethod. Pe Sângerosul-Nouă! Îţi vine să crezi? 
Aș organiza un ospăț, dar aici nu prea mai avem mâncare de prisos! 

Stătea pe parapet, sus deasupra uşilor, cu pumnii rezemaţi pe 
piatră. Nu zâmbea. Nici nu se încrunta. Chipul lui era lipsit de orice 
expresie. 

- Dacă ăsta nu-i Regele Nordicilor...! strigă și Logen. Deci tot mai 
ai boneţica aia aurie? 

Bethod își atinse cercul de pe cap, cu marea piatră scumpă din 
frunte sclipind în soarele coborât spre apus. 

— De ce să n-o am? 

- Păi, să vedem... răspunse Logen, uitându-se la stânga și la 


dreapta, în lungul zidului gol. Poate pentru că numai rahatul ăla ţi-a 
mai rămas ca să te simţi ca un rege, din câte văd. 

- Hm. Cred că amândoi ne simțim cam singuri. Unde ţi-s 
prietenii, Sângerosule-Nouă? Ucigașii ăia pe care-ţi plăcea să-i ai 
prin jur. Unde-s Capdetunet și Ursuzul, și Copoiul, și nemernicul ăla 
de Dow cel Negru? 

- S-a zis cu ei, Bethod. Morți, sus în munți. La fel de morţi ca 
Skarling. Ei, şi Oscior, și Goring, şi Coastealbe, şi încă mulți alții. 

La asta, chipul lui Bethod se posomori. 

- Nu prea e un motiv de veselie, dacă vrei să știi părerea mea. S- 
au întors în țărână niște oameni de folos, într-un fel sau altul. Unii 
prieteni de-ai mei, și unii de-ai tăi. Cu noi doi, niciodată nu-i rost 
de-un deznodământ fericit, așa-i? Răi ca prieteni, și mai răi ca 
vrăjmași. De ce-ai venit aici, Nouădegete? 

Logen rămase un moment tăcut, cu gândul la toate celelalte 
ocazii când făcuse ceea ce avea de făcut acum. Provocările pe care 
le lansase, și rezultatele lor, care-i trezeau amintiri deloc plăcute. Un 
lucru se putea spune despre Logen Nouădegete — că era ezitant. Dar 
altă cale nu avea. 

- Am venit aici să-ți lansez o provocare! mugi el, iar ecoul reveni 
dinspre zidurile întunecate şi umede, stingându-se lent în aerul 
ceţos. 

Bethod îşi dădu capul pe spate, râzând. Un râs fără prea multă 
bucurie, după părerea lui Logen. 

- Pe toți morţii, Nouădegete, da’ chiar nu te schimbi niciodată. 
Eşti ca un dulău bătrân care nu se mai poate opri din lătrat. 
Provocare? Pentru ce ne-a mai rămas să luptăm? 

- Dacă înving, deschizi porţile și vei fi al meu. Prizonier. Dacă 
pierd, Uniunea îşi face bagajele şi pornește spre casă, iar tu rămâi 
liber. 

Lui Bethod i se șterse încet zâmbetul de pe buze, în timp ce ochii 
i se îngustau, bănuitori. Logen cunoștea de mult expresia aceea. 
Cântărea şansele, punea în ordine motivele. 

— Pare o ofertă de aur, dacă mă gândesc la ce strâmtoare am 
ajuns. Mi-e greu să te cred. Ce au de câștigat prietenii tăi sudici de- 
acolo? 


Logen pufni. 

- Vor aștepta, dacă n-au încotro, dar nu prea le pasă de tine, 
Bethod. Nu însemni nimic pentru ei, cu toate palavrele tale. Te-au 
zburat deja c-un șut în fund peste tot Nordul, și socotesc că n-ai să-i 
mai deranjezi niciodată, în niciun fel. Dacă înving, îţi vor lua capul. 
Dacă pierd, pot să se întoarcă acasă mai devreme. 

— Nu însemn nimic pentru ei, zici? repetă Bethod, cu un zâmbet 
trist. Aici am ajuns, după atâta muncă, sudoare și chin? Eşti 
mulțumit, Nouădegete? Să vezi că de toate cele pentru care am 
luptat s-a ales praful? 

- Şi de ce n-aş fi? Numai tu ești de vină. Tu ne-ai adus aici. 
Primeșşte-mi provocarea, Bethod, şi pe urmă, poate că unul dintre 
noi îşi va găsi pacea! 

Regele Nordicilor îl privi cu ochi mari. 

- Numai eu sunt de vină? Eu? Ce repede uităm totul! continuă el, 
zornăindu-și lanţul de la gât. Crezi că eu am vrut toate astea? Crezi 
c-am cerut ceva din ele? N-am vrut decât încă o fâșie de pământ, ca 
să aibă ai mei ce mânca, să nu mă mai tot stoarcă marile clanuri. 
Am vrut doar câteva victorii cu care să mă mândresc, să le las fiilor 
mei ceva mai bun decât mi-a rămas de la tatăl meu. 

Se aplecă înainte, cu mâinile strânse pe creneluri. 

- Cine-a trebuit mereu să forțeze cu încă un pas? Cine nu m-a 
lăsat niciodată să mă opresc? Cine trebuia neapărat să guste sânge 
și, după ce-i simţea gustul și se îmbăta cu el, își pierdea minţile și nu 
se mai sătura? Cine altul dacă nu Sângerosul-Nouă? încheie el, 
arătând în jos cu degetul. 

- Nu așa a fost, mormăi Logen. 

Râsul lui Bethod răsună aspru în vânt. 

- N-a fost așa? Voiam să vorbesc cu Shama Inimă-de-Piatră, dar a 
trebuit să-l omori tu! Am încercat să fac o învoială, la Heonan, dar 
tu a trebuit să te salți și să-ți închei socotelile, și să dai drumul la 
încă nu știu câte răfuieli! Pace, zici? Te-am rugat să mă lași să 
închei pacea la Uffrith, dar tu trebuia să te lupţi cu Treicopaci! În 
genunchi te-am rugat, numai că tu ţineai morţiș să ai cel mai faimos 
nume din tot Nordul! Şi pe urmă, după ce l-ai învins, ţi-ai călcat 
cuvântul dat mie și l-ai lăsat în viaţă, de parcă nimic n-ar fi fost mai 


important decât mândria ta blestemată! 

- Nu așa s-a întâmplat, insistă Logen. 

- Nu există niciun om, în întregul Nord, care să nu știe adevărul! 
Pace? Ha! Și cu Gât-Horcăitor cum rămâne? l-aș fi înapoiat fiul, 
pentru o răscumpărare, și toți am fi fost mulțumiți — da’ nu! Ce mi-ai 
spus? Mai ușor opreşti Șuvoiul-Alb în matcă, decât pe Sângerosul- 
Nouă! Și pe urmă, a trebuit să-i ţintuiești capul pe stindardul meu, 
în văzul tuturor, pentru ca dorința de răzbunare să nu se mai 
sfârșească niciodată! Oricând încercam să-i pun capăt, tu mă trăgeai 
tot înainte, în mlaștină, tot mai adânc și mai adânc! Până când nu 
m-am mai putut opri! Până n-am mai avut de ales decât între a 
ucide şi a fi ucis! Până a trebuit să-mi culc la picioare întregul Nord! 
Tu m-ai făcut rege, Nouădegete. Ce alte căi mi-ai lăsat? 

- N-a fost aşa... şopti Logen, deşi știa că așa fusese. 

- N-ai decât să-ţi zici că eu sunt cauza tuturor necazurilor tale, 
dacă asta te face fericit! Spune-ţi că eu sunt cel nemilos, cel ucigaș, 
cel însetat de sânge, dar întreabă-te de la cine am învăţat! Am avut 
cel mai bun dascăl! Joacă-te de-a omul bun dacă vrei, de-a omul 
care n-are de ales, dar știm amândoi cine ești cu adevărat. Pace? N- 
ai să-ți găsești niciodată pacea, Sângerosule-Nouă. Tu ești făcut din 
moarte! 

Lui Logen i-ar fi plăcut să nege, însă n-ar fi fost decât încă o 
minciună. Bethod îl cunoştea cu adevărat. Bethod îl înțelegea ca 
nimeni altul. Cel mai înverșunat dușman al lui, și totuși, cel mai bun 
prieten. 

— Atunci, de ce nu m-ai omorât când ai avut ocazia? 

Regele Nordicilor se încruntă, ca și cum n-ar fi înțeles ceva. Apoi, 
începu să râdă din nou. Râdea în hohote. 

- Nu știi de ce? Ai stat chiar lângă el, și nu știi? N-ai învăţat 
nimic de la mine, Nouădegete! După atâţia ani, încă mai lași vântul 
să te ducă încotro i se năzare! 

— Ce vrei să spui? mârâi Logen. 

- Bayaz! 

- Bayaz? Ce-i cu el? 

- Eram gata să înfig în tine crucea însângerată, să-ți scufund 
hoitul într-o mlaștină, cu toţi sălbaticii tăi idioţi cu tot, și aș fi făcut- 


o cu plăcere, până a venit la mine mincinosul ăla bătrân! 

— Și? 

- Îi eram dator, iar el mi-a cerut să-ţi dau drumul. Băgăciosul ăla 
împuţit ţi-a salvat pielea de două parale, și nimeni altul! 

- De ce? mârâi Logen, neștiind ce să creadă, dar fără să-i placă 
faptul că o afla atât de târziu după toți ceilalți. 

Bethod, însă, chicoti doar. 

— Poate că nu m-am târât destul de jos ca să fiu pe gustul lui. Tu 
ești cel pe care l-a salvat, întreabă-l tu motivele, dacă mai trăiești 
pân-atunci. Da’ nu cred c-ai s-apuci. Îţi primesc provocarea! Aici. 
Mâine. La răsăritul soarelui, adăugă el, frecându-și palmele. Om la 
om, cu viitorul Nordului atârnând însângerat de rezultatul luptei! La 
fel ca pe vremuri, nu, Logen? În vremurile cele bune? În văile 
însorite ale trecutului? Mai dăm o dată cu zarurile, da? 

Și Regele Nordicilor se retrase încet de lângă metereze. 

- Unele lucruri s-au schimbat, totuşi. Acum am un campion nou! 
În locul tău, mi-aş lua rămas-bun de la toată lumea în seara asta şi 
m-aș pregăti pentru ţărână! La urma urmei... cum îmi tot spuneai 
tu...? 

Râsul i se pierdu încet în umbrele înserării. 

— Trebuie să fii realist! 


— Bună fleică, remarcă Ursuzul. 

Un foc cald şi o friptură gustoasă erau două motive de 
recunoștință, și se întâmplase de multe ori să fi avut parte de mult 
mai puţin, dar când Copoiul vedea ciozvârta aceea de oaie mustind 
de sânge, i se făcea rău. Îi amintea de sângele care ţâşnise din 
Shama Inimă-de-Piatră, când îl spintecase Logen. Trecuseră ani de- 
atunci, poate, însă Copoiul revedea totul în minte de parc-ar fi fost 
ieri. Auzea răgetele oamenilor, scuturile ciocnindu-se. Simţea 
mirosul de sudoare acră și sânge proaspăt pe zăpadă. 

- Pe toți morţii, mormăi el, cu o senzaţie de vărsătură în gură. 
Cum îți poate sta mintea la mâncare tocmai acum? 

Dow afișă un rânjet dinţos. 

-— Dacă flămânzim, n-o să-l ajutăm pe Nouădegete cu nimica. 
Chiar cu nimica. Asta-i rostu’ unui duel, nu? Totul apasă pe un 


singur om. 

Împunse carnea cu cuțitul și făcu sângele să se scurgă în foc, 
sfârâind. Apoi se trase mai înapoi, gânditor. 

- Crezi c-o să fie-n stare? Serios? Mai ţii minte chestia aia? 

Copoiul simţi o urmă a spaimei bolnăvicioase care-l cuprinsese în 
ceaţă, și se cutremură până-n vârfurile cizmelor. N-avea nicio șansă 
să uite imaginea acelui uriaş care venea prin negură, cu pumnul 
vopsit ridicându-se, trosnetul loviturii în coaste, care-i spulberase lui 
Treicopaci viața din trup. 

- Dacă e cineva-n stare, mârâi el printre dinţi, cred că Logen e 
ăla. 

- Mhm, mormăi Ursuzul. 

- Mda, da” crezi c-o s-o facă? Asta-i întrebarea. Asta, şi ce-o să se- 
ntâmple dacă n-o face. 

Era o întrebare căreia Copoiul nici nu suporta să-i caute 
răspunsul. În primul rând, Logen ar fi murit. Şi atunci, s-ar fi zis cu 
asediul Carleonului. După bătălia din munţi, Copoiului îi mai 
rămăseseră prea puţini oameni ca să mai înconjoare un ţucal de 
noapte, necum cel mai fortificat oraş din Nord. Bethod putea face 
orice — să caute ajutoare, să-și găsească noi prieteni și să reînceapă 
lupta. Nu exista om mai dur ca el, când era încolțit. 

- Logen poate s-o facă, șopti el, strângând pumnii și simțind cum 
îl ardea tăietura din lungul braţului. Trebuie s-o facă. 

Fu cât pe ce să cadă-n foc, când o mână mare și grasă îl bătu pe 
spate. 

- Pe toți morţii, da-n viața mea n-am mai văzut un foc cu-atâtea 
mutre acre-n jur! 

Copoiul se strâmbă. Numai de deleanul cel smintit n-avea nevoie 
ca să-i ridice moralul, rânjind în noapte, cu copiii în spatele lui, 
ducându-i pe umeri armele uriașe. 

Acum Crummock mai avea doar doi, de vreme ce unul dintre fiii 
lui murise în munţi, dar nu părea supărat din cauza asta. Își 
pierduse și sabia, ruptă-n două de careva estic, cum îi plăcea să 
spună, aşa că nu mai avea nevoie de nimeni care să i-o care. De la 
bătălie încoace, niciunul dintre copii nu vorbise prea mult, sau cel 
puţin nu atât de aproape încât Copoiul să audă. Nu mai spuneau cât 


de mulți oameni ar fi putut ucide. Lupta văzută de aproape îți poate 
seca jalnic entuziasmul faţă de îndeletnicirea războiului. Copoiul 
ştia destul de bine cum mergeau lucrurile. 

Lui Crummock, însă, nu-i era deloc greu să rămână vesel. 

— Nouădegete un” s-a dus? 

— A plecat prin preajmă, de unul singur. Întotdeauna-i place să 
facă așa, înainte de un duel. 

- Hmmm... își mângâie Crummock oscioarele din jurul gâtului. 
Stă de vorbă cu luna, pun prinsoare. 

- Se cacă mai aproape de ea, aș zice eu. 

— Ei, atâta vreme cât termini cu căcarea înainte de luptă, nu văz 
de ce-ar trebui careva să se plângă, se hlizi Crummock cu toată fața. 
Nimenea nu-i mai iubit de lună ca Sângerosul-Nouă, vă zic io! 
Nimenea din tot Cercu’ larg al Lumii! Are el un soi de noroc să 
câștige o luptă dreaptă, şi asta-i tot ce poţi spera când ai de-a face 
cu drăcovenia aia. Mai e doar o problemă. 

- Numai una? 

- N-o să fie rost de luptă dreaptă, câtă vreme-i în viaţă vrăjitoarea 
aia afurisită. 

Copoiul își simți umerii înmuindu-se și mai rău. 

— Ce vrei să zici? 

Învârtind între degete una dintre falangele salbei, Crummock 
răspunse: 

- N-o văd io p-aia lăsându-l pe Bethod să piardă, și să piardă şi ea 
odată cu el, este? O vrăjitoare isteață ca aia? Ar putea să pună la 
cale tot felul de farmece. Tot soiu’ de descântece și blesteme. Orice, 
numai să înrâurească sfârșitu'”, de parcă sorții n-ar fi deja ca și 
aranjați. 

— Hm? 

— Ideea-i asta: cineva trebuie s-o oprească. 

Copoiul nu crezuse că s-ar fi putut simţi și mai abătut. Acum era 
de altă părere. 

— Noroc la treaba asta, mormăi el. 

- Ha, ha, băiete, ha-ha. Tare mi-ar mai plăcea, da’ au nişte ziduri 
groaznice-acolo, şi nu mă prea pricep să mă caţăr peste ele, spuse 
Crummock, plesnindu-şi burdihanul cu o palmă lată. De două ori 


prea multă osânză pentru așa ceva. Nu, la treaba asta avem nevoie 
de-un om mărunțel, da? cu boașe barosane. Nu-ncape-ndoială, și 
luna o știe. Un om dibaci la furișat, cu ochi ager și picior sigur. 
Avem nevoie de careva iute de mână și de minte. 

Îl privi pe Copoi, rânjind. 

- Ei, unde-o să găsim noi un om ca ăsta, îmi zici și mie? 

- Ştii ceva? i-o întoarse Copoiul, luându-și fața în mâini. N-am 
naibii nici cea mai vagă idee. 


Logen ridică la buze plosca turtită şi trase o dușcă. Simţi băutura 
tare arzându-i limba, gâdilându-i beregata, cu acea veche nevoie de 
a înghiți. Se aplecă înainte, își strânse buzele și o suflă sub formă de 
vapori. O flacără se înălță în noaptea rece. Cătând prin întunecime, 
Logen nu văzu nimic altceva decât contururile negre ale 
trunchiurilor de copaci și umbrele mișcătoare pe care focul le 
aşternea între ele. 

Îşi scutură plosca, auzind cum plescăia înăuntru băutura rămasă. 
Ridicând din umeri, o duse la gură și o sorbi pe toată, pentrua o 
simți cum îl ardea până-n stomac. O putea împărți cu spiritele, în 
noaptea aceea. Era foarte posibil ca, de a doua zi, să nu mai aibă 
parte de aşa ceva. 

— Nouădegete. 

Glasul foșnise spre el ca frunzele care cad. 

Un spirit se desprinse din umbră, venind în lumina focului. Logen 
nu-l recunoștea de nicăieri, şi constată că se simțea ușurat. Nici 
acuzaţii nu existau, nici teamă și nici neîncredere. Nu-i păsa cine era 
sau ce făcuse. 

Aruncă lângă el plosca goală. 

— Singur? 

- Da. 

- Ei bine, n-ai să mai fii niciodată singur dacă aduci și râsul cu 
tine. 

Spiritul nu spuse nimic. 

— Cred că râsul e pentru oameni, nu pentru spirite. 

- Da. 

- Nu prea vorbeşti, așa-i? 


- Nu eu te-am chemat. 

— Într-adevăr, răspunse Logen, cu privirea spre foc. Mâine trebuie 
să mă lupt cu un om. Cu un om numit Fenris Temutul. 

— Nu e om. 

— ÎI știi, deci? 

- E bătrân. 

— Așa socoți tu? 

— Nimic nu e bătrân, după socotelile mele, dar e pe-aici din 
Vechiul Timp, și chiar dinainte. Pe-atunci, avea un alt stăpân. 

— Ce stăpân? 

— Glustrod. 

Numele îi împunse urechea ca un cuţit. Niciun nume n-ar fi putut 
să fie mai neașteptat, nici mai nebine venit. Vântul sufla rece printre 
copaci, iar amintirile ruinelor înalte din Aulcus îl asaltau pe Logen, 
făcând să-l treacă fiori pe şira spinării. 

- Nu-i nicio şansă de a fi vreun alt Glustrod decât cel care a fost 
cât pe ce să distrugă jumătate din lume? 

— Nu există nici un altul. El e cel ce-a scris semnele pe pielea 
Temutului. Semne în Vechea Limbă, limba diavolilor, pe partea lui 
stângă. Carnea aceea e a lumii de jos. Unde e scris cuvântul lui 
Glustrod, Temutul nu poate fi vătămat. 

- Nu poate fi vătămat? Câtuși de puţin? 

Logen stătu un moment pe gânduri. 

- De ce nu i-a scris pe ambele părți? 

— Întreabă-l pe Glustrod. 

- Nu prea cred c-aş putea. 

— Nu. 

O lungă pauză. 

— Ce vei face, Nouădegete? 

Logen se uită pieziș spre copaci. Ideea de a o lua la fugă, fără să 
mai privească în urmă, părea destul de bună în acel moment. Uneori 
poate fi mai bine să trăieşti cu frica de un lucru, decât să mori 
făcându-l, orice i-ar fi spus tatăl lui. 

- Am mai fugit și înainte, mormăi el, și n-am făcut decât să alerg 
în cerc. Pentru mine, la capătul fiecărei cărări se află Bethod. 

— Atunci, asta-i tot ce-am avut de vorbit, răspunse spiritul, 


ridicându-se de lângă foc. 

- Poate-o să ne mai vedem. 

- N-aş crede. Magia se scurge din lume, iar ai mei dorm. Nu, n-aş 
crede. Chiar dacă-l învingi pe Temut, și nu cred c-ai să reușești. 

- Un mesaj de speranţă, hmm? pufni Logen. Norocul fie cu tine. 

Spiritul se mistui din nou în întuneric, și nu se mai văzu. Nu-i 
urase lui Logen noroc. Nu-i păsa. 


Autoritate 


Era o întâlnire sumbră și deprimantă, chiar și pentru Consiliul 
Închis. Dincolo de ferestrele înguste, vremea era noroasă și 
mohorâtă, făgăduind furtuni care nu mai veneau și cufundând 
Camera Albă într-o întunecime friguroasă. Din când în când, rafale 
de vânt zgâlțâiau geamurile vechi, făcându-l pe Jezal să tresară și să 
se înfioare în roba lui tivită cu blană. 

Expresiile posomorâte ale celor douăsprezece chipuri bătrâne nu-i 
prea încălzeau nici ele oasele. Lordul Mareşal Varuz stătea cu fălcile 
încleştate, pradă unei îndârjiri aspre. Lordul Șambelan Hoff își 
strângea în mână potirul ca un înecat care se agaţă de ultima 
scândură a bărcii. Înaltul Judecător Marovia se încrunta de parcă ar 
fi fost pe cale să pronunţe condamnarea la moarte a întregii adunări, 
inclusiv a lui proprie. Buza subţire a Arhilectorului Sult stătea 
răsfrântă tot timpul, în vreme ce ochii lui reci lunecau de la Bayaz la 
Jezal, apoi la Marovia, și din nou la Bayaz. 

Întâiul dintre Magi însuşi privea încruntat masa. 

- Situaţia, te rog, Lord Mareșal Varuz. 

- Situaţia, sincer vorbind, este cam neagră. Adua e în plin tumult. 
S-ar putea ca o treime din populaţie să fi și fugit deja. Blocada 
gurkiană face ca foarte puţine produse să ajungă în pieţe. S-au emis 
consemnuri, dar unii cetăţeni profită totuși de ocazie ca să fure, să 
prade și să se revolte, în timp ce autorităţile sunt ocupate cu alte 
treburi. 

Marovia clătină din cap, cu barba-i căruntă legănându-i-se ușor. 

- Și nu ne putem aștepta decât ca situaţia asta să se degradeze tot 
mai rău, pe măsură ce gurkienii se apropie de oraș. 

— Un lucru pe care-l fac cu viteza de câteva mile pe zi, preciză 
Varuz. Încercăm tot ce putem ca să le zădărnicim planurile, dar 
resursele noastre sunt limitate... Se prea poate ca, într-o săptămână, 
să fie la porţile orașului. 

Se auziră câteva exclamațţii șocate şi sudălmi șoptite, priviri 


nervoase se îndreptară într-o parte şi-n alta. 

— Aşa de curând? întrebă Jezal, cu glasul cam frânt. 

— Mă tem că da, Maiestatea Voastră. 

- Ce forţe au gurkienii? se interesă Marovia. 

— Estimările sunt foarte variate. În prezent, însă... spuse Varuz, 
sugându-și îngrijorat dantura, se pare că au pe teren cel puțin 
cincizeci de mii de oameni. 

Alte șuierături de aer tras în piept, și nu în ultimul rând dinspre 
Jezal. 

- Aşa de mulți...? mormăi Halleck. 

- Și alți mii și mii debarcă zilnic lângă Keln, adăugă Amiralul 
Reutzer, fără să facă nimic pentru a le ridica moralul. Cu cea mai 
mare parte a marinei în drum spre Nord, pentru a aduce înapoi 
armata noastră după aventura de-acolo, nu avem nicio putere ca să-i 
oprim. 

Nervos, Jezal îşi linse buzele. Pereţii încăperii spaţioase păreau să 
se strângă în jurul lor tot mai mult, de la un moment la altul. 

Varuz şi Reutzer avură un scurt schimb de priviri. 

- Avem două regimente din Garda Regelui, unul pedestru și altul 
călare, vreo șase mii de oameni în total. Corpul Cenușiu, însărcinat 
cu apărarea Agriontului în sine, numără patru mii. Cavalerii 
Vestitori şi din Gardă formează o elită de vreo cinci sute. În plus, 
mai sunt militarii necombatanţi - bucătari, grăjdari, fierari și aşa 
mai departe — care în caz de urgenţă pot fi înarmați... 

— Cred că se califică, remarcă Bayaz. 

— ... plus încă vreo câteva mii, poate. Garda orașului ar putea fi 
de un oarecare folos, dar nu sunt nici pe departe militari 
profesioniști. 

- Și cu nobilii cum e? vru să ştie Marovia. Ajutorul lor unde e? 

- Câţiva au trimis oameni, răspunse posac Varuz, alții numai 
regrete. Cei mai mulți... nici măcar atât. 

- Se fofilează, clătină din cap Hoff. Brock a dat de înţeles că aceia 
care-l ajută vor avea parte de aur gurkian, iar cei care ne stau nouă 
alături vor primi milă gurkiană. 

- Mereu a fost aşa, se lamenta Torlichorm. Pe nobili nu-i 
interesează decât să le fie lor bine! 


- Atunci, trebuie să deschidem armurăriile, spuse Bayaz, și să nu 
le menajăm conţinutul. Trebuie să înarmăm fiecare cetățean care e-n 
stare să ţină o armă-n mână. Să înarmăm ghildele lucrătorilor, 
ghildele meșteșugarilor și asociaţiile veteranilor. Chiar și cerșetorii 
din șanțuri trebuie să fie gata de luptă. 

Toate bune şi frumoase, își spunea Jezal, dar nu prea-i venea să-și 
încredinţeze viaţa unei legiuni de cerșetori. 

- Când se întoarce Lordul Mareşal West cu armata? 

- Dacă a primit ordinele ieri, va dura cel puţin o lună până să 
debarce şi să fie gata să ne vină în ajutor. 

— Ceea ce înseamnă că trebuie să rezistăm unui asediu de câteva 
săptămâni, mormăi Hoff, clătinând din cap; se aplecă spre Jezal și-i 
vorbi încet la ureche, ca și cum ar fi fost două școlărițe care-și 
destăinuiesc secrete: Maiestate, ar putea fi mai prudent să plecați 
din oraș, împreună cu Consiliul Închis. Să vă mutaţi guvernul mai la 
nord, în afara căii de înaintare a gurkienilor, unde campania se 
poate desfășura în mai mare siguranță. La Holsthrom, eventual, 
sau... 

- În niciun caz, îl întrerupse sever Bayaz. 

Jezal nu prea putea nega că ideea era destul de atrăgătoare. 
Insula Shabulyan părea, în acel moment, locul ideal ca să-și 
strămute guvernul, dar Bayaz avea dreptate. Pe Harod cel Mare nu 
prea l-ar fi încântat ideea unei retrageri și, din păcate, nici Jezal nu 
putea s-o accepte. 

— Îi vom înfrunta pe gurkieni aici, declară el. 

- Era o simplă sugestie, bombăni Hoff, simplă prudenţă... 

Trecând peste el, Bayaz întrebă: 

- Cum se prezintă apărarea orașului? 

- În esență, avem trei linii defensive concentrice. Agriontul 
propriu-zis este, desigur, ultimul nostru bastion. 

- Totuşi, nu se va ajunge până acolo, nu? chicoti Hoff, cu prea 
puţină convingere. 

Varuz preferă să nu răspundă. 

- Zidul lui Arnault înconjoară cele mai vechi și mai importante 
zone ale orașului — Agriontul, Calea-de-Mijloc, docurile principale și 
piața Patru Colţuri, printre altele. Zidul lui Casamir reprezintă linia 


de apărare exterioară - mai slab, mai scund, și mult mai lung decât 
al lui Arnault. Între ele se întind ziduri mai mici, ca spiţele unei roți, 
împărțind cercul exterior al orașului în cinci cartiere, dintre care 
fiecare poate fi izolat, dacă-l capturează inamicul. Dincolo de Zidul 
lui Casamir există unele zone cu construcţii, dar alea trebuie să fie 
abandonate imediat. 

Bayaz îşi sprijini coatele pe marginea mesei, cu pumnii săi 
cărnoși strânşi laolaltă. 

- Dat fiind numărul și calitatea trupelor noastre, cel mai util ar fi 
să evacuăm cartierele exterioare ale orașului și să ne concentrăm 
eforturile în jurul perimetrului mult mai scurt şi mai puternic al 
Zidului lui Arnault. Putem continua o acţiune de ariergardă în 
zonele exterioare, unde ne avantajează mai buna noastră cunoaștere 
a străzilor şi a clădirilor... 

— Nu, se opuse Jezal. 

Bayaz îl privi nemulțumit. 

- Maiestate? 

Jezal, însă, refuză să se lase influenţat. De câtva timp, îi era tot 
mai clar că, dacă-l lăsa pe Mag să aibă întotdeauna ultimul cuvânt, 
n-avea să mai scape niciodată de sub cizma lui. L-o fi văzut el pe 
Bayaz făcând un om să explodeze numai cu puterea gândului, dar 
ştia că era improbabil să facă acelaşi lucru cu Regele Uniunii în fața 
Consiliului Închis, mai ales când le suflau în ceafă gurkienii. 

- N-am de gând să predau fără luptă cea mai mare parte din 
capitala mea celui mai vechi dușman al Uniunii. Vom apăra Zidul 
lui Casamir, luptând pentru fiecare palmă de pământ. 

Varuz aruncă o privire spre Hoff, iar șambelanul înălță abia 
vizibil sprâncenele. 

- Ăă... desigur, Maiestate. Fiecare palmă de pământ. 

Se lăsă o tăcere incomodă, neplăcerea Întâiului dintre Magi 
plutind peste tot grupul, la fel de grea ca norii de furtună de 
deasupra orașului. 

- Inchiziția mea are ceva cu care să contribuie? întrebă Jezal cu 
un glas spart, străduindu-se să risipească tensiunea. 

Ochii lui Sult îl măsurară cu răceală. 

— Fireşte, Maiestate. Este bine cunoscut gustul gurkienilor pentru 


intrigi. Nu avem nicio îndoială că între zidurile orașului Adua există 
deja spioni. Poate chiar şi în Agriont. Toţi cetăţenii de origine 
kantică sunt acum internați. Inchizitorii mei lucrează zi și noapte în 
Casa Întrebărilor. Mai mulţi spioni au şi mărturisit deja. 

Marovia pufni: 

— Deci, ar trebui să credem că pasiunea gurkienilor pentru intrigi 
nu se extinde și la angajarea de agenţi cu pielea albă? 

— Suntem în război! şuieră Sult, aruncându-i Înaltului Judecător o 
privire ucigătoare. Însăși suveranitatea naţiunii noastre este în 
pericol! N-avem timp pentru trăncănelile dumitale despre libertate, 
Marovia! 

- Dimpotrivă, tocmai acum e timpul cel mai potrivit! 

Cei doi bătrâni continuară să se dondănească, întinzând până la 
limită nervii tuturor celorlalți. Între timp, Bayaz se adâncise în 
scaun, cu brațele încrucișate pe piept, privindu-l pe Jezal cu o 
expresie calmă și gânditoare - care era, dacă se putea, și mai 
înfricoşătoare decât privirea lui încruntată. Jezal simţea cum îl 
apăsau tot mai greu grijile. Oricum ar fi privit lucrurile, era la un 
pas de a avea cea mai scurtă şi mai dezastruoasă domnie din istoria 
Uniunii. 


- Îmi pare rău că a trebuit să trimit după Maiestatea Voastră, 
ciripi Gorst, cu glăsciorul lui de fetiţă. 

— Desigur, desigur, răspunse Jezal, în timp ce bocănitul cizmelor 
lui lăcuite reverbera furios în jur. 

— Fac şi eu ce pot... 

— Sigur că da. 

Jezal deschise cu ambele mâini ușa dublă. Terez stătea așezată în 
mijlocul camerei aurite, cu spinarea dreaptă, privindu-l încruntată 
cu aerul acela trufaș care devenise insuportabil de familiar. Ca și 
cum Jezal ar fi fost o muscă în mâncare. Câteva doamne styriene 
ridicară capetele, apoi își văzură de treburile lor. Încăperea era plină 
de cufere şi lăzi în care erau împachetate cu grijă haine. Se vedea 
limpede că Regina Uniunii se pregătea să plece din capitală, fără ca 
măcar să-și fi informat soţul. 

Jezal scrâșni din dinţi, care-l dureau deja. Era chinuit de un 


Consiliu Închis neloial, de un Consiliu Deschis neloial și de o 
populaţie neloială. Iar otrăvitoarea lipsă de loialitate a soției sale 
era aproape imposibil de îndurat. 

— Ce naiba-i asta? 

- Eu și doamnele mele nu prea te putem ajuta în războiul tău cu 
Împăratul, replică Terez, întorcând calmă capul în altă parte. Ne 
întoarcem la Talins. 

- Imposibil! șuieră Jezal. O armată gurkiană de mii și mii de 
oameni se apropie de oraș! Oamenii mei fug din Adua cârduri- 
cârduri, iar cei care rămân sunt cât pe ce să intre în panică! Plecarea 
ta acum ar avea cel mai prost efect! N-o pot permite. 

— Maiestatea Sa nu e implicată în niciun fel, se răsti Contesa 
Shalere, venind spre el pe pardoseala lustruită. 

Ca și cum n-ar fi avut destulă bătaie de cap cu regina, acum Jezal 
mai trebuia să le facă față și femeilor din suita ei. 

— Uiţi cu cine vorbeşti, mârâi el. 

- Ba dumneata ești cel care uită! făcu un pas spre el contesa, cu o 
expresie de silă. Uiţi că eşti un fiu nelegitim, și sluţit de cicatrice 
pe... 

Dosul palmei lui Jezal o plesni drept peste gura schimonosită, 
făcând-o să se împleticească înapoi, cu un smiorcăit câtuși de puţin 
elegant. Femeia se împiedică de poala rochiei și căzu pe jos, cu un 
pantof zburându-i din picior, până în colțul camerei. 

- Sunt Rege, și mă aflu în palatul meu. Nu permit să mi se 
vorbească în felul ăsta de către o slujnică răzgâiată. 

Tonul îi era sec şi rece, și teribil de poruncitor. Parcă nici n-ar fi 
fost glasul lui — dar al cui ar fi putut să fie? Era singurul bărbat din 
cameră. 

- Văd că am fost mult prea generos cu voi, și mi-aţi luat 
mărinimia drept slăbiciune. 

Cele unsprezece femei se holbau la el și la tovarășa lor căzută, 
care-şi dusese o mână la gura plină de sânge. 

— Dacă oricare dintre voi, scorpiilor, vrea să părăsească aceste 
țărmuri tulburi, îi voi aranja trecerea, ba chiar am s-o conduc 
personal în port, ca să-i urez călătorie sprâncenată. Dar dumneata, 
Maiestate, nu pleci nicăieri. 


Terez sări de pe scaun, încruntată, cu tot trupul rigid. 

- Brută fără inimă... începu ea, şuierător. 

- Poate că amândoi dorim din tot sufletul să nu fie așa, dar 
suntem căsătoriți! mugi el, tăindu-i vorba. Ai avut tot timpul să vii 
cu obiecţii față de ascendenţa mea, față de persoana mea sau oricare 
alt aspect al situaţiei noastre, înainte de a deveni Regină a Uniunii! 
Dispreţuiește-mă cât pofteşti, Terez, dar tu — nu - pleci — nicăieri! 

Și le mătură pe cucoanele năucite cu o privire scârbită, după care 
se răsuci pe călcâiele cizmelor lăcuite și ieși cu pași mari din salon. 

La naiba, da’ rău îl mai durea capul!... 


Cercul 


Se crăpa de ziuă, o lumină slabă, cenușie, începând să contureze 
zidurile solemne ale Carleonului. Toate stelele păliseră de pe cerul 
încremenit, dar luna încă mai stătea suspendată deasupra copacilor, 
părând aproape destul de aproape pentru a trage în ea cu o săgeată. 

West nu închisese ochii toată noaptea, plutind pe acele tărâmuri 
stranii ale tresăririlor dintre veghe și vis care urmează unei zile 
istovitoare. O vreme, după ce se dăduseră toate ordinele, stătuse la 
lumina unei lămpi, în întunecimea tăcută, scriindu-i o epistolă 
surorii lui. Ca să vomite scuze. Să-i ceară iertare. Mult timp, nici el 
nu putea spune cât, ţinuse condeiul deasupra hârtiei, dar cuvintele 
pur și simplu refuzau să-i vină-n minte. Voise să-i vorbească despre 
tot ce simţea, dar când să scrie, nu mai simţea nimic. Tavernele 
calde din Adua, jocurile de cărți în curtea însorită... Zâmbetul 
strâmb al lui Ardee... Toate păreau să fi fost cu o mie de ani în 
urmă. 

Nordicii erau deja ocupați, tăind de la rădăcină iarba din umbra 
zidurilor, în forma unui cerc cu diametrul de doisprezece pași. 
Ţăcănitul foarfecelor amintea în chip ciudat de grădinarii din 
Agriont. Terenul pe care urma să aibă loc duelul, probabil. Locul 
unde, peste nu mai mult de o oră, două, avea să se hotărască soarta 
Nordului. Semăna foarte bine cu un ring de scrimă — atâta doar că în 
curând urma să fie împroșcat cu sânge. 

- Un obicei barbar, mormăi Jalenhorm, vizibil cu gândul la 
același lucru. 

— Serios? mârâi Pike. Chiar acum mă gândeam cât e de civilizat. 

— Civilizat? Doi oameni care se căsăpesc unul pe altul în văzul 
mulțimii? 

- Mai bine așa, decât să se măcelărească o mulțime întreagă. 
Rezolvarea unei probleme cu preţul vieţii unui singur om? Ăsta-i un 
război încheiat cu bine, după părerea mea. 

Jalenhorm se înfioră și-și suflă în mâinile făcute căuș. 


- Totuși... Cam multe lucruri care să depindă de o luptă între doi 
oameni. Dacă Nouădegete pierde? 

— Atunci, cred că Bethod va pleca liber de-aici, spuse West, 
nefericit. 

- Dar a invadat Uniunea! A cauzat moartea a mii şi mii de 
oameni! Merită să fie pedepsit! 

— Oamenii rareori primesc ceea ce merită. 

West se gândea la oasele Prințului Ladisla, care putrezeau în 
pustietate. Unele crime îngrozitoare rămân nepedepsite, ba chiar 
câteva, fără alt motiv decât capriciile sorții, sunt răsplătite peste 
măsură. Se opri în loc. 

Un om stătea așezat de unul singur pe panta lungă, cu spatele 
spre oraș. Un om adus de spate, într-o haină roasă, atât de nemișcat 
și tăcut în lumina slabă a zorilor, încât West fusese cât pe ce să nu-l 
observe. 

— Am să v-ajung din urmă, spuse el, abătându-se de pe cărare. 

Iarba, acoperită cu o pătură palidă de promoroacă, scrâșnea încet 
sub cizmele lui, la fiecare pas. 

- Trage-ţi un scaun, îl pofti Nouădegete, cu aburii respirației 
învăluindu-i ușor chipul întunecat. 

West se ghemui lângă el, pe pământul rece. 

— Eşti gata? 

— Am mai făcut asta de zece ori până acum. Nu pot spune c-am 
fost vreodată gata. Nici nu știu dacă există vreun mod de a fi gata 
pentru așa ceva. Tot ce-am reușit a fost să stau jos şi să aștept să 
treacă timpul, încercând să nu fac pe mine. 

— Cred că ar fi jenant s-apari în cerc cu nădragii uzi. 

- Mda. Totuși, mai bine așa, decât cu capul crăpat, aş zice. 

Neîndoielnic. West auzise, desigur, multe istorisiri despre acele 
dueluri nordice. În Englia, unde crescuse, copiii își povesteau unii 
altora, pe șoptite, întâmplări sinistre. Totuși, nu prea avea idee cum 
se desfășurau. 

— Cum merge treaba asta? 

— Se desenează un cerc. În jurul lui stau oameni cu scuturi, 
jumate dintr-o tabără, jumate din cealaltă, şi nu lasă pe nimeni să 
iasă până nu se termină. În cerc intră doi oameni. Cel care moare 


acolo a pierdut. Doar dacă nu-i trece cuiva prin minte să fie 
milostiv. Totuși, azi nu prea văd întâmplându-se una ca asta. 

La fel de neîndoielnic. 

— Cu ce veţi lupta? 

— Fiecare dintre noi aduce câte ceva. Pot fi de toate. Pe urmă, se 
trage la sorți, și câștigătorul alege arma. 

- Deci s-ar putea să lupţi cu ce-a adus adversarul? 

— Se prea poate. Pe Shama Inimă-de-Piatră l-am ucis cu propria 
lui sabie, și am fost împuns cu lancea pe care o adusesem ca să lupt 
cu Harding Ursuzul. 

Îşi frecă abdomenul, ca și cum amintirea rănii încă l-ar mai fi 
durut. 

- Oricum, că ești lovit cu sabia ta, că ești cu a altuia, cam tot aia 
e. 

West își puse și el o mână pe pântece, îngândurat. 

— Mda... 

O vreme, stătură amândoi tăcuți. 

— Aș vrea să-ţi cer o favoare. 

- Dă-i bătaie. 

— Aţi fi de acord să ţineţi scuturile pentru mine, tu și prietenii tăi? 

- Noi? 

West se uită spre carlii de la umbra zidului, clipind din ochi. 
Scuturile lor rotunde păreau destul de grele pentru a fi ridicate, 
darămite să mai poată fi și folosite bine. 

- Eşti sigur? În viaţa mea n-am ţinut unul din alea. 

- Aşa o fi, dar știți de partea cui sunteţi. Printre ăia n-au mai 
rămas mulți oameni în care să am încredere. Cei mai mulți încă mai 
încearcă să se lămurească pe cine urăsc mai tare, pe mine sau pe 
Bethod. E de-ajuns unul singur să-mi dea un brânci când trebuie să 
mă ţin bine pe picioare, sau să mă lase să cad când am nevoie de 
sprijin. Şi atunci, s-a zis cu noi. Începând cu mine. 

West își umflă obrajii. 

— O să facem tot ce putem. 

- Bine. Bine... 

Tăcerea glacială se prelungi din nou. Peste colinele cenușii și 
copacii negri, luna cobora încet, tot mai palidă. 


- Ia spune-mi, Furiosule — crezi că un om trebuie să plătească 
pentru lucrurile pe care le-a făcut? 

West ridică brusc privirea, prin minte fulgerându-i gândul 
irațional și bolnăvicios că Nouădegete se referea la Ardee, sau la 
Ladisla, sau la amândoi. Cu siguranță, ochii nordicului păreau să 
lucească acuzator în lumina slabă, dar imediat West simţi că valul 
de teamă începea să scadă. Nouădegete vorbea despre sine însuşi, 
desigur, așa cum face oricine întotdeauna, când are ocazia. În ochii 
lui se citea vinovăția, nu acuzaţiile. Fiecare om are propriile lui 
greșeli care-l urmăresc. 

- Poate, răspunse el, dregându-și glasul. Uneori. Nu știu. Cred că 
toți am făcut lucruri pe care le regretăm. 

- Mda, replică Nouădegete. Aşa se pare. 

Rămaseră tăcuţi, privind cum lumina se revărsa încet pe tot cerul. 


- Să mergem, şefule! șuieră Dow. Hai naibii să mergem! 

— Am să zic eu când! replică răstit Copoiul, dând la o parte din 
drum crengile umede de rouă, pentru a privi spre zidurile aflate la 
vreo sută de pași, dincolo de o pajişte jilavă. Acuma-i prea multă 
lumină. O s-așteptăm să mai coboare un pic luna aia nenorocită, și 
pe urmă tragem o fugă. 

— Mai întuneric de-atâta n-o să se facă! Lui Bethod nu i-au putut 
rămâne prea mulți oameni, după ce-am omorât atâţia în munți, și- 
are-o grămadă de ziduri. Stau ăia acolo răsfiraţi, ca firele de 
păianjen. 

— E de-ajuns unul ca să... 

Și Dow o luă la goană peste câmpie, la fel de vizibil pe iarba 
netedă ca un rahat pe zăpadă. 

— Căca-m-aș! şuieră Copoiul, neputincios. 

- Mhm, mormăi și Ursuzul. 

Nu puteau face altceva decât să privească, așteptând ca Dow să 
fie împănat cu săgeți. Așteptând strigătele, torțele aprinse și 
semnalele de alarmă, pentru ca totul să se ducă direct la căcăstoare. 
Apoi, Dow străbătu ultima parte a povârnișului și dispăru în umbra 
de sub zid. 

— A reușit, constată Copoiul. 


- Mhm, făcu iar Ursuzul. 

Ar fi trebuit să se bucure, dar Copoiului nu-i prea venea să râdă. 
Acum trebuia să-și adune și el curajul ca să alerge, și nu avea același 
noroc ca al lui Dow. Îl privi pe Ursuz, iar acesta ridică din umeri. Se 
repeziră amândoi dintre copaci, tropăind pe iarba moale. Ursuzul 
avea picioare mai lungi și începea s-o ia înainte. Pământul era mult 
mai afânat decât crezuse Copoiul... 

— În! 

Piciorul i se scufundă până la gleznă și se prăvăli plescăind într-o 
băltoacă, alunecând pe burtă. Se ridică, gâfâind înfrigurat, și fugi 
mai departe, cu cămașa udă lipită de piele. Urcă împleticit panta 
până la baza zidurilor, unde se aplecă suflând greu și scuipând 
iarbă, cu mâinile proptite pe genunchi. 

- Se pare c-ai tras o căzătură, șefule, zâmbi Dow, arătându-și 
curba albă a dinţilor în penumbră. 

- Nebun nenorocit! șuieră Copoiul, cu pieptul înfrigurat începând 
să i se înfierbânte. Puteai să ne omori pe toți! 

— A, mai avem timp. 

— Şşt, le făcu semn Ursuzul să tacă. 

Copoiul se strânse lângă zid, cu furia înăbușită de îngrijorare. 
Auzea oameni mișcându-se pe deasupra și văzu lucirea unei lămpi 
așternându-se încet în jos, pe perete. Așteptă nemișcat, fără alt sunet 
decât respiraţia înceată a lui Dow, alături, și bătăile propriei inimi, 
până când cei de deasupra își văzură de drum și se lăsă din nou 
liniștea. 

- Zi c-asta nu ţi-a pus sângele-n mișcare, șefule, șopti Dow. 

- Bine că nu ni l-a făcut să țâșnească. 

— Şi acum? 

Copoiul scrâșni din dinţi, în timp ce încerca să-și șteargă noroiul 
de pe faţă. 

— Acuma, așteptăm. 


Logen se ridică în picioare, scuturându-și roua de pe pantaloni, și 
trase adânc în piept aerul rece. Nu mai încăpea nicio îndoială că 
soarele răsărise. O fi fost el ascuns la est, dincolo de Colina lui 
Skarling, dar turnurile înalte şi negre de deasupra aveau marginile 


aurite, norii subţiri din înaltul bolţii deveneau trandafirii pe 
dedesubt, iar cerul rece dintre ei se făcea tot mai albastru. 

- Mai bine s-o faci, șopti Logen printre dinţi, decât să trăieşti cu 
teama de ea. 

Îşi amintea că așa-i spusese tatăl lui. I-o spusese în sala afumată, 
cu lumina focului unduindu-i-se peste chipul ridat, legănându-și 
degetul prelung. Logen își mai amintea și că el însuși i-o spusese 
fiului său, zâmbind lângă râu, în timp ce-l învăţa să pescuiască. Și 
tatăl, și fiul, amândoi morți de-acum, ţărână și scrum. Nimeni n- 
avea s-o mai înveţe de la Logen, după ce el nu mai era. Nimeni n- 
avea să-i simtă prea mult lipsa. La o adică, însă, cui îi păsa? Nimic 
nu contează mai puțin decât ce cred oamenii despre tine după ce te- 
ai întors în țărână. 

Strânse degetele pe mânerul sabiei Creatorului, simțind cum 
crestăturile îi gâdilau palma. O trase din teacă și o ținu atârnată, în 
timp ce-şi răsucea umerii și-și smucea capul într-o parte și-n alta. 
Mai inspiră o dată aerul rece, îl expiră și porni în sus, prin mulțimea 
care se adunase în jurul porţii, într-un semicerc larg. O echipă mixtă 
de carli ai Copoiului și deleni de-ai lui Crummock, plus câţiva 
soldaţi ai Uniunii care primiseră învoire ca să se uite cum se omorau 
unul pe altul nordicii nebuni. Unii îl strigară în timp ce trecea, cu 
toții știind că de lupta aceea depindeau mai multe vieți decât a lui 
Logen. 

— E Nouădegete! 

— Sângerosul-Nouă! 

- Pune-i capăt! 

— Omoară-l pe nemernic! 

Cei pe care Logen îi alesese ca să îl susțină își luaseră scuturile și 
stăteau solemni, grupaţi strâns lângă zid. West era unul dintre ei, 
alături de Pike, Tichie Roșie și Fior. Logen se întrebă dacă nu cumva 
greșise cu cel din urmă, dar îi salvase viața în munți, ceea ce ar fi 
trebuit să însemne totuși ceva. Fie și doar un fir subțire de care să-ți 
atârne pielea, dar tot era mai mult decât nimic. Viaţa lui spânzura 
de-un fir de când se știa. 

Crummock-i-Phail i se alătură, cu scutul său uriaș părând 
neînsemnat pe brațul musculos și cealaltă mână rezemată pe burta 


cât toate zilele. 

- Abia aștepți, vasăzică, Sângerosule-Nouă? Că io, unu”, da — pot 
să-ți zic! 

Mâini îl băteau pe umeri, glasuri strigau încurajări, dar Logen nu 
spunea nimic. Nu se uita nici la stânga, nici la dreapta, în timp ce 
pășea în cercul cu iarba tunsă. Simţi oamenii adunându-se în spatele 
lui, îi auzi punându-și scuturile în semicerc la marginea ierbii scurte, 
cu fața spre porțile Carleonului. Mai în spate se înghesuia mulțimea. 
Șușotind. Încercând să vadă cât mai bine. Acum nu mai putea da 
înapoi, de-atâta lucru era sigur. Dar, în fond, niciodată nu putuse. 
Toată viața, se îndreptase numai spre acest loc. Logen se opri, în 
mijlocul cercului, şi ridică privirea spre metereze. 

— A răsărit soarele! mugi el. Hai să-ncepem! 

Nu-i răspunse decât tăcerea, în timp ce ecourile se stingeau, iar 
vântul rostogolea pe iarbă câteva frunze uscate. O tăcere destul de 
lungă pentru ca Logen să înceapă a spera că n-avea să-i răspundă 
nimeni. Că toţi fugiseră cumva în timpul nopţii și nu mai urma 
niciun duel. 

După care, pe ziduri începură să apară capete. Unul ici, altul 
colo, apoi un șir întreg, întinzându-se deasupra parapetului cât 
vedeai cu ochii, în ambele direcţii. Sute de oameni - luptători, 
femei, chiar și copii ținuți pe umeri. Toată lumea din oraș, după câte 
se părea. Un scrâșnet metalic, un trosnet de lemne, și porțile înalte 
se deschiseră încet, lăsând să se reverse printre ele lumina soarelui 
care răsărea, tot mai orbitoare, pe măsură ce deschizătura se lărgea. 
Două șiruri de oameni ieşiră în pas alergător. Carli, numai chipuri 
aspre și păr încâlcit, cu zalele grele zornăind și pe braţe cu scuturile 
pictate. 

Logen îi cunoștea pe câţiva. Unii dintre cei mai apropiaţi ai lui 
Bethod, care fuseseră cu el de la început. Cu toţii, oameni duri, care 
ținuseră scuturile și pentru Logen, nu o dată, pe vremuri. Își formară 
propriul semicerc, închizând tot perimetrul. Un perete de scuturi — 
fețe de animale, copaci și turnuri, ape curgând, securi încrucişate, 
toate zgâriate și ciuntite într-o sută de bătălii. Și toate, întoarse spre 
Logen. O cușcă de oameni și lemn, din care singura ieșire posibilă 
era ucigând. Sau murind, desigur. 


În arcada luminoasă se contură o formă neagră. Arăta ca un om, 
dar era mai înalt, părând să umple toată poarta, până la piatra de 
boltă. Logen auzi paşi. Pași grei, bubuind ca barosul pe nicovală. Îl 
cuprinse o teamă ciudată. Un soi de panică pe negândite, ca și cum 
s-ar fi trezit din nou prins sub zăpadă. Se strădui să nu se uite peste 
umăr, la Crummock, făcu un efort să privească înainte, spre 
campionul lui Bethod care ieșea în lumina zorilor. 

— Pe toți morţii nenorociți... șopti Logen. 

În primul moment, crezu că arăta atât de mare din cauza vreunui 
efect al luminii, Tul Duru Capdetunet era un ticălos uriaș, nu 
încăpea nicio îndoială, destul de mare ca unii să-l numească gigant. 
Dar tot arăta ca un om. Fenris Temutul fusese clădit pe-o asemenea 
scară, încât părea să fie altceva. Din alt neam. Un gigant, într- 
adevăr, ieșit din vechile poveşti și plămădit din carne și oase. Multă 
carne, şi oase cât toate zilele. 

În timp ce mergea, îşi clătina capul într-o parte şi-n alta, 
schimonosit. Pe buze avea un rânjet crud, iar ochii ba-i sticleau, ba i 
se bulbucau. O jumătate a trupului său era albastră. Altfel nu s-ar fi 
putut spune. O linie trasă vertical, pe mijloc, îi despărțea pielea 
albastră de cea palidă. Enormul său braț drept era alb. Stângul 
devenise albastru, de la umăr până-n vârful degetelor imense. În 
mâna aceea ținea un sac care se legăna înainte și-napoi la fiecare 
pas, umflat de parcă ar fi fost plin cu ciocane. 

Vreo doi dintre purtătorii de scuturi ai lui Bethod se feriră din 
calea lui. Pe lângă el, arătau ca niște copii şi se strâmbau de parcă 
moartea însăși le-ar fi suflat în ceafă. Temutul păși în cerc, iar Logen 
văzu semnele albastre scrise pe el, întocmai așa cum îi spusese 
spiritul. Simboluri sucite, mâzgălite pe toată partea lui stângă - pe 
mână, pe braţ, pe faţă, chiar și pe buze. Cuvintele lui Glustrod, 
scrise în Vechiul Timp. 

Temutul se opri la câţiva pași distanţă, iar din el păru să se 
reverse o groază bolnăvicioasă peste toată mulțimea amuţită. Logen 
avu senzația că o mare greutate îl apăsa pe piept, storcându-i 
curajul din trup. Sarcina însă era destul de simplă, în felul ei. Dacă 
latura vopsită a Temutului nu putea fi vătămată, lui Logen nu-i 
rămânea decât să i-o ciopârțească pe cealaltă — și cât mai adânc. 


Bătuse niște oameni destul de duri, în cerc. Zece dintre cei mai 
puternici ticăloşi din Nord. Ăsta nu era decât unul în plus. Sau, cel 
puţin, așa încerca să-şi spună. 

— Unde-i Bethod? 

Voise să pună întrebarea răcnind sfidător, dar se auzi ca un cârâit 
uscat. 

- Pot să mă uit cum mori și de-aici, de sus! 

Regele Nordicilor stătea pe creneluri, deasupra porţii deschise, 
fercheș și încântat, cu Palid-ca-Zăpada și câţiva paznici alături. 
Dacă-i fusese greu să doarmă noaptea, Logen n-avea de unde să știe. 
Briza dimineţii îi flutura părul și blana deasă de pe umeri, soarele 
făcea să-i strălucească lanţul de aur şi să scânteieze diamantul de pe 
frunte. 

- Mă bucur că ai venit! Mă temeam să nu fi dat bir cu fugiţii! 

Scoase un oftat nepăsător, care formă aburi în aerul rece. 

- E dimineaţă, cum spuneai. Hai să începem. 

Logen privi în ochii bulbucaţi, sticloși, nebuni ai Temutului, și 
înghiți în sec. 

— Ne-am adunat aici ca să asistăm la o provocare! tună glasul lui 
Crummock. O provocare pentru a pune capăt războiului ăstuia și a 
plăti sângele vărsat între Bethod, care s-a apucat să-și zică Regele 
Nordicilor, şi Furiosul, care vorbește din partea Uniunii. Dacă 
Bethod câștigă, asediul încetează și Uniunea pleacă din Nord. Dacă- 
nvinge Furiosul, atunci porţile Carleonului se vor deschide, și 
Bethod stă la cheremul lui. Adevăr grăit-am? 

- Aşa e, răspunse West, cu glasul abia auzit în tot acel spaţiu 
deschis. 

— Mda, făcu Bethod un semn plictisit cu mâna, sus pe ziduri. Ai 
zis-o, grasule. 

- Atunci, să v-auzim numele, campionilor! strigă Crummock. Şi 
strămoșii! 

Logen făcu un pas înainte. Era un pas dificil, ca și cum ar fi 
trebuit să înfrunte un vânt puternic, dar îl făcu oricum, lăsându-și 
capul pe spate şi privindu-l pe Temut drept în fața lui hidoasă. 

— Sunt Sângerosul-Nouă, iar oamenii pe care i-am ucis nu au 
număr. 


Cuvintele îi ieșiră pe gură încete, moarte. Nici urmă de mândrie 
nu se simţea în glasul lui sec, dar nici de teamă. Era un fapt simplu 
și rece. Rece ca iarna. 

— Zece provocări am înfruntat, şi le-am câștigat pe toate. În acest 
cerc, i-am bătut pe Shama Inimă-de-Piatră, Rudd Treicopaci, 
Harding Ursuzul, Tul Duru Capdetunet, Dow cel Negru și alții pe 
lângă el. Dacă i-aș înşira pe Oamenii Numiţi pe care i-am trimis 
înapoi în țărână, am sta aici până mâine la răsăritul soarelui. Nu e 
om, în tot Nordul, care să nu-mi știe lucrarea. 

Pe chipul gigantului nu se zări nicio schimbare. Sau, cel puţin, 
nimic mai mult decât de obicei. 

— Numele meu este Fenris Temutul. Toate izbânzile mele sunt în 
trecut. 

Îşi ridică mâna pictată, strângând degetele uriaşe, iar tendoanele 
enormului antebraţ albastru i se umflară ca niște rădăcini noduroase 
de copaci. 

— Cu aceste semne, marele Glustrod m-a însemnat dintre aleșii lui. 
Cu această mână, am dărâmat statuile din Aulcus. Acum ucid 
oameni mărunți, în războaie mărunte. 

Logen îi sesiză o mică ridicare a umerilor masivi. 

— Aşa stau lucrurile. 

Crummock îl privi pe Logen, înălțând sprâncenele. 

— Atunci, e-n regulă. Ce arme ați adus pentru luptă? 

Logen ridică sabia grea, făurită de Kanedias pentru războiul său 
împotriva Magilor, și o ţinu în lumină. O fâșie de metal mat, al cărei 
tăiș lucea slab în lumina palidă a răsăritului. 

— Lama asta. 

O înfipse în pământ, între ei, lăsând-o acolo. 

Temutul își aruncă jos sacul, care se deschise. Înăuntru se găseau 
plăci negre mari, cu ţepi și ţinte, zgâriate și îndoite. 

— Armura asta. 

Logen privi maldărul de fiare închise la culoare și-și linse dinţii. 
Dacă Temutul câștiga tragerea la sorți, putea să ia sabia și să-l lase 
pe Logen cu o grămadă de platoșe mult prea mari pentru el, care nu- 
i foloseau la nimic. Și atunci, ce putea să facă? Să se ascundă sub 
armură? Nu-i mai rămânea decât să spere că norocul mai era de 


partea lui pentru câteva minute. 

— În regulă, frumoșilor, îşi rezemă Crummock scutul de pământ, 
ținându-l de margine. Pictat sau simplu, Nouădegete? 

- Pictat. 

Crummock învârti pavăza, care începu să se rotească. Se-nvârtea 
şi se tot învârtea - pictat, simplu, pictat, simplu... Speranţă și 
deznădejde, la fiecare întorsătură. Apoi, lemnul începu să 
încetinească, să se clatine pe muchie... Și căzu, cu partea simplă în 
sus și chingile tresăltând. 

Halal noroc. 

Crummock se strâmbă. Ridică privirea spre gigant. 

— Alege, malacule. 

Temutul apucă sabia Creatorului și o smulse din pământ. În mâna 
lui monstruoasă, arăta ca o jucărie. Ochii bulbucaţi i se rostogoliră 
spre Logen, iar gura mare se strâmbă într-un zâmbet. Aruncă sabia, 
care căzu la picioarele lui Logen, în noroi. 

- Ia-ţi cuţitașul, prichindelule. 


Sunetul glasurilor ridicate plutea subţire în vânt. 

— În regulă, şuieră Dow, mult prea tare pentru nervii Copoiului, 
hai că-ncep! 

— Aud şi eu că-ncep! se răsti încet Copoiul, încolăcind frânghia în 
cercuri largi, gata s-o arunce. 

- Cu aia știi ce ai de făcut? M-aș bucura să n-o arunci peste mine. 

— Zău? 

Copoiul legănă puţin ancora cu gheare, înainte și-napoi, 
cumpănindu-i greutatea. 

- Mă gândeam doar că, dacă n-o-nfig în zidul ăla, căpăţâna ta 
umflată ar fi ţinta cea mai bună. 

O roti în cerc, apoi într-un cerc și mai larg, lăsând o parte din 
frânghie să-i alunece prin mână, după care își luă avânt complet și o 
azvârli. Ancora zbură în sus, lin de tot, cu funia descolăcindu-se 
după ea, și trecu peste metereze. Copoiul se strâmbă, când o auzi 
clănțănind pe pasarelă, dar nu apăru nimeni. Trase de frânghie. 
Alunecă puţin în jos, apoi ancora se prinse şi rămase neclintită ca 
stânca. 


- Din prima, remarcă Ursuzul. 

Copoiul dădu din cap, aproape nevenindu-i nici lui să creadă. 

- Care-s sorții? Cine urcă primul? 

Dow îi rânji. 

— Cine ţine de funie, cre’ că. 

În timp ce începea să se caţere, Copoiul descoperi că număra în 
gând toate felurile în care un om ar fi putut muri escaladând acel 
perete. Aluneca ancora, și cădea. Se destrăma frânghia, se rupea -— și 
cădea. Cineva văzuse ancora și îl aștepta să ajungă destul de sus, 
înainte de a tăia funia. Sau îl așteptau să ajungă sus de tot, înainte 
de a-i tăia lui beregata. Sau tocmai chemau o duzină de namile care 
să-l ia prizonier pe idiotul care încerca să sară zidul în propriul lui 
oraş. 

Cizmele i se frecau de pietrele aspre, cânepa îi rodea palmele, 
brațele-i ardeau de efort, şi-n tot acel timp se chinuia să gâfâie cât 
mai încet. Crenelurile se apropiau tot mai mult, și mai mult... și 
ajunse. Îşi agăţă degetele de margine și se uită pe deasupra. Pasarela 
era goală, în ambele direcţii. Trecu peste parapet, scoțându-și 
cuțitul, pentru orice eventualitate. Vorba ceea, niciodată nu poți 
avea prea multe cuțite. Se asigură că ancora era bine prinsă, apoi se 
aplecă, îl văzu jos pe Dow uitându-se spre el, în timp ce Ursuzul 
ținea funia în mâini și un picior pe zid, gata să se urce. Copoiul îi 
făcu semn să vină, îl privi cum pornea, punând o mână deasupra 
alteia, în timp ce Dow ţinea de capătul frânghiei ca să nu se 
bălăngăne. Nu peste mult, ajunse la jumătate... 

— Ce naiba... 

Copoiul întoarse brusc capul spre stânga. Nu departe se aflau doi 
thralli, care tocmai ieșiseră pe zid dintr-o ușă a celui mai apropiat 
turn. Se holbau la el, el se holba la ei, şi părea să treacă o veșnicie. 

- I-o funie-aicea! strigă Copoiul, agitându-și cuțitul, ca și cum s-ar 
fi pregătit să taie frânghia. Un nemernic încearcă să se urce pe zid! 

- Pe toți morţii! veni unul în fugă, aruncând o privire în jos, spre 
Ursuzul care se legăna pe funie. Uite-l c-acuma vine! 

Celălalt îşi scoase sabia. 

- Nu-ţi face griji, rânji el, ridicând-o, gata să reteze frânghia; în 
clipa următoare, se opri. Auzi? Da’ de ce ești plin tot de noroi? 


Copoiul îl înjunghie în piept, lovind cu toată puterea, de două ori. 
spatele peste un crenel, scăpându-și sabia peste parapet. Camaradul 
său atacă, ridicând o ghioagă uriașă. Copoiul reuși s-o evite, dar 
thrallul se năpusti în el și-l doborî pe spate, lovindu-l cu capul de 
pietre. 

Ghioaga se rostogoli la distanță, pe când cei doi se luau la trântă, 
thrallul lovind cu pumnii și picioarele, în timp ce Copoiul încerca 
să-l strângă de gât, pentru a-l împiedica să strige. Se rostogoliră într- 
o parte, apoi în cealaltă, se ridicară cu greu pe picioare și continuară 
să se clatine pe pasarelă. Thrallul reuși să-și strecoare umărul la 
subsuoara Copoiului și-l împinse spre creneluri, încercând să-l 
răstoarne pe deasupra. 

- Căca-m-aș... icni Copoiul, când picioarele i se desprinseră pe 
pietre. 

Îşi simţea fundul frecându-se de zidărie, dar se ţinea din răsputeri 
cu mâinile de beregata celuilalt, tăindu-i respirația. Se mai săltă cu 
încă un deget, simți cum capul îi era împins cu forța pe spate. Acum 
stătea într-un echilibru precar, gata să basculeze peste parapet. 

- Jos cu tine, lăbarule! horcăi thrallul, smulgându-şi gâtul din 
mâinile Copoiului şi împingându-l și mai mult, jos cu... 

Făcu ochii mari. Se împletici înapoi, cu o săgeată înfiptă în 
coaste. 

- O, nu... 

Alta îi străpunse gâtul, iar omul mai făcu un pas împleticit, gata 
să cadă de pe zid, Copoiul îl apucă de braţ, trăgându-l înapoi pe 
pasarelă, unde-l ţinu până-și dădu ultima suflare. 

Când termină, se ridică și rămase aplecat peste cadavru, suflând 
greu. Ursuzul veni grăbit, aruncând o privire prin jur ca să se 
asigure că nu mai apărea nimeni. 

— În regulă? 

- Măcar o dată... Măcar o dată aș vrea să-mi vină ajutoru' înainte 
s-ajung la un pas de moarte. 

- Mai bine-așa decât după. 

Avea oarecum dreptate — trebuia să recunoască. Copoiul îl privi 
pe Dow cum se sălta peste metereze, ajungând pe pasarelă. Thrallul 


înjunghiat de Copoi încă mai respira, cu ultimele puteri, așezat 
lângă ancoră. Dow îi zbură o bucată din ţeastă cu securea, din mers, 
nepăsător de parcă ar fi tăiat lemne. 

Apoi, clătină din cap: 

- Vă las şi io singuri cât să-mi trag răsuflarea, și uite ce se- 
ntâmplă. Doi morţi, hai? 

Se aplecă, își vâri două degete în găurile făcute de cuțitul 
Copoiului, după care le scoase și-și mânji cu sânge un obraz, 
rânjind. 

- Ce-aţi zice voi că putem să facem cu doi morți? 


Temutul părea să umple tot cercul, cu o parte a trupului dezgolită 
şi albastră, iar cealaltă împlătoșată în fier negru, ca un monstru 
scăpat din legende. Logen nu avea unde să se ascundă de pumnii lui 
enormi, n-avea unde să scape de groaza pe care i-o stârnea. 
Scuturile se ciocneau cu zgomot, oamenii răcneau și mugeau, o 
mare de chipuri tulburi, deformate de furie nebunească. 

Logen dădea ocol cercului, peste iarba tunsă, încercând să se 
miște cât mai agil. O fi fost el mai scund, dar era mai iute și mai 
isteţ. Sau, cel puţin, aşa spera. Trebuia să fie, altfel țărâna-l aștepta. 
Să se miște încontinuu, să se ferească, să fenteze, să stea la distanță 
şi să pândească momentul. Și, mai presus de orice, să nu se lase 
lovit. Să nu fie lovit, asta era cel mai important. 

Gigantul se repezi asupra lui ca de niciunde, cu pumnul tatuat ca 
o pată albastră cețoasă. Logen se aruncă într-o parte, dar lovitura tot 
îi şterse obrazul și-l nimeri în umăr, trimiţându-l de-a berbeleacul. 
Atâta despre a nu se lăsa lovit. Un scut, nu unul de-al oamenilor lui, 
îl împinse din spate, iar Logen se împletici în partea cealaltă, cu 
capul smucindu-i-se înainte. Căzu pe burtă, aproape tăindu-se în 
propria lui sabie, se rostogoli disperat într-o parte și văzu cizma 
uriașă a Temutului căzând ca un baros, împrăștiind pământul din 
locul unde-i fusese capul cu-o clipă înainte. 

Se adună pe picioare tocmai la timp ca să vadă mâna albastră 
venind iar spre el. Aplecându-se pe sub ea, dădu o lovitură spre 
pielea tatuată a Temutului, din mișcare. Sabia Creatorului se înfipse 
adânc în coapsa gigantului, ca o cazma în pământ. Piciorul uriaş se 


îndoi, iar omul căzu într-un genunchi. Ar fi trebuit să fie o lovitură 
mortală, retezându-i venele principale, dar abia dacă ţâșni atâta 
sânge cât de la o zgârietură la bărbierit. 

Oricum, dacă una nu-ți reuşeşte, încerci alta. Cu un răget, Logen 
lovi spre capul pleșuv al Temutului. Lama zăngăni pe armura 
brațului drept, ridicat în ultima clipă. Zgârie metalul negru și 
alunecă mai departe, fără niciun efect, mușcând pământul cu o 
mișcare care trimise vibrații prin mâinile lui Logen. 

- Ooof! 

Genunchiul Temutului i se înfipse în burtă, îndoindu-l de mijloc. 
Împleticit, lui Logen îi veni să tușească, dar nu mai avea aer în 
piept. Gigantul se săltase deja din nou pe picioare și-și lua avânt cu 
brațul împlătoșat, strângând pumnul ca un bulgăre de fier mare cât 
un cap omenesc. Logen sări într-o parte, rostogolindu-se pe iarba 
scurtă, în timp ce simțea pe lângă el curentul de aer stârnit de 
lovitură. Pumnul de fier lovi scutul în faţa căruia stătuse, făcându-l 
țăndări, iar omul din spatele lui se prăbuși la pământ, cu un vaiet. 

Se părea că spiritul avusese dreptate. Partea cu semne albastre nu 
putea fi rănită. Logen se chirci, așteptând ca durerea ce-i sfâşia 
stomacul să treacă atâta cât să poată respira, în timp ce încerca să se 
gândească la vreo nouă tactică, fără a-i veni vreo idee. Temutul își 
întoarse spre el chipul hâd. În spatele lui, pe jos, omul căzut scâncea 
sub resturile scutului. Cam fără tragere de inimă, carlii dintr-o parte 
şi alta strânseră rândurile, pentru a astupa spărtura. 

Uriașul făcu un pas încet înainte, iar Logen făcu un pas chinuit 
înapoi. 

— Încă viu... șopti el. 

Pentru cât timp, însă, ar fi fost greu de spus. 


West nu mai fusese în viaţa lui așa de speriat, așa de însufleţit, 
așa de viu. Nici chiar când câștigase Turnirul, cu toată Piaţa 
Mareșalilor ovaţionându-l. Şi nici când luase cu asalt zidurile 
Ulriochului și năvălise, din praf și haos, la lumina soarelui. 

Pielea îl furnica de speranţă și oroare. Mâinile-i tresăreau 
neputincioase la fiecare mișcare a lui Nouădegete. De pe buze i se 
desprindeau sfaturi fără rost și încurajări mute. Lângă el, Pike și 


Jalenhorm se înghionteau, se împingeau, strigau cu glasuri răgușite, 
iar în spatele lor mulțimea urla, căznindu-se să vadă totul. Cei de pe 
ziduri se aplecau zbierând și agitându-și pumnii prin aer. Cercul de 
oameni se unduia odată cu mișcările luptătorilor, fără să stea 
nemișcat o clipă, umflându-se și turtindu-se după cum cei doi 
campioni înaintau sau se retrăgeau. 

Și aproape de fiecare dată, până acum, cel care se retrăgea era 
Nouădegete. Ditamai bruta de om, în comparaţie cu aproape oricine, 
părea mărunțel, slab şi fragil, în compania aceea înspăimântătoare. 
Pentru a înrăutăţi și mai mult lucrurile, se întâmpla acolo ceva 
foarte ciudat. Ceva ce West nu putea numi decât vrajă. Răni mari, 
mortale, se închideau sub ochii lui pe pielea albastră a Temutului. 
Ăla nu era om. Nu putea fi decât un diavol și, ori de câte ori se 
apropia de el, West simţea câte un val de groază, ca și cum s-ar fi 
aflat la marginea iadului. 

Se strâmbă, când Nouădegete căzu neputincios peste scuturile din 
partea opusă a cercului. Temutul își ridică pumnul împlătoșat 
pentru a-i da o lovitură care sigur ar fi putut face piftie o ţeastă. 
Nimeri însă în gol. Logen se smucise în ultima clipă, scăpând ca prin 
urechile acului de pumnul de fier. Sabia lui grea despică aerul, 
pentru a ricoșa din armura de pe umărul Temutului cu un dangăt 
răsunător. Gigantul se clătină înapoi, iar Nouădegete îl urmă, cu 
cicatricele palide întinse pe chipul rigid. 

- Da! șuieră West, în timp ce oamenii din jurul lui răcneau 
aprobator. 

Următoarea lovitură scârțâi pe platoşele gigantului, lăsând o 
zgârietură prelungă şi lucitoare, după care smulse un bulgăre mare 
din pământ. Ultima mușcă adânc din coastele pictate, făcând să 
țâșnească o jerbă ceţoasă de sânge, iar uriașul își pierdu echilibrul. 
West căscă larg gura, când umbra imensă se așternu peste el. 
Temutul se prăbuși peste scutul său ca un copac tăiat, făcându-l pe 
West să cadă în genunchi sub greutatea lui strivitoare, cu stomacul 
întorcându-i-se pe dos de silă şi groază. 

În clipa aceea, văzu. Una dintre cataramele armurii pline de ţinte 
și ţepi, aflată chiar sub genunchiul gigantului, se afla la câteva 
degete distanță de mâna sa liberă. În acel moment, nu se putu gândi 


decât la faptul că Bethod putea să scape, după toţi morţii pe care-i 
lăsase în urma lui, împrăștiați în lungul și-n latul Engliei. Scrâșni din 
dinți și înhăţă capul curelei de piele, groasă cât o cingătoare. Trase 
de ea, în timp ce Temutul își ridica din nou trupul masiv. Cu un 
clănțănit, catarama se desfăcu, iar jambiera se desprinse când 
piciorul lovi iar în pământ, în timp ce braţul uriașului se repezea să- 
l mai trimită pe Nouădegete de-a rostogolul cu încă o lovitură. 

West se ridică greoi, deja regretându-și enorm impulsivitatea. 
Aruncă o privire prin jur, în căutarea vreunui semn că-l văzuse 
cineva, dar toți ochii stăteau aţintiți asupra celor doi luptători. 
Acum, i se părea un sabotaj mărunt și răutăcios, care n-ar fi putut 
rezolva nimic — decât să-i aducă moartea, desigur. Era un lucru pe 
care-l știuse încă din copilărie. Lasă-te prins trișând într-un duel 
nordic, şi-au să-ţi cresteze pe trup crucea însângerată, ca să-ți 
smulgă măruntaiele. 


-— Aaaa...! 

Logen se smulse din calea pumnului împlătoșat, clătinându-se 
spre dreapta, în timp ce pumnul celălalt, cel albastru, i se repezea 
drept în faţă; sări la stânga când mâna de fier veni iar spre el, 
alunecă şi fu cât pe ce să cadă. Oricare dintre toate acele lovituri 
fusese destul de puternică pentru a-i zbura capul. Văzu braţul pictat 
luându-și avânt și scrâșni din dinţi în timp ce se ferea de alt pumn 
năprasnic al Temutului, deja balansând sabia și ridicând-o. 

Tăişul reteză dintr-o lovitură antebraţul albastru, chiar sub cot, 
azvârlindu-l de-a dura prin cerc, urmat de un șuvoi de sânge. Logen 
trase aer în pieptul care-i ardea și ridică sabia Creatorului cât mai 
sus, pregătindu-se pentru un ultim efort. Ochii Temutului se 
rostogoliră spre lama cenușie, cu luciu mat. Capul îi zvâcni într-o 
parte, iar sabia i se înfipse adânc în craniul vopsit, împroșcând cu 
stropi de sânge și despicându-i țeasta până la sprânceană. 

Cotul în armură al gigantului îl izbi pe Logen în coaste, aproape 
ridicându-l de la pământ, și-l aruncă prin cerc cu picioarele 
zbătându-i-se prin aer. Ricoșă dintr-un scut și căzu pe burtă. Rămase 
acolo, scuipând ţărâna din gură, în timp ce lumea se învârtea în 
jurul lui ca prin ceaţă. 


Cu o strâmbătură de durere, se săltă în sus, clipind ca să-și 
limpezească ochii plini de lacrimi, și încremeni. 

Cu sabia încă înfiptă adânc în cap, Temutul mergea spre 
antebraţul smuls. Îl ridică și și-l lipi de ciotul care nu mai sângera, îl 
răsuci la dreapta, la stânga, și-i dădu drumul. Acum braţul îi era din 
nou întreg, cu şirul literelor coborând neîntrerupt de la umăr până 
la încheietura mâinii. 

Oamenii din jurul cercului amuţiră. Gigantul își mișcă un 
moment degetele albastre, apoi ridică mâna și apucă de plăsele 
sabia Creatorului. O întoarse într-o parte și-n cealaltă, cu oasele 
craniului trosnindu-i. Apoi smulse lama și scutură din cap, ca pentru 
a se dezmetici. În sfârșit, aruncă sabia prin cerc, până în faţa lui 
Logen, unde căzu clănțănind pentru a doua oară în ziua aceea. 

Logen o privi lung, cu pieptul zbuciumându-i-se sufocat. ȘIi-l 
simţea tot mai greu, după fiecare schimb de lovituri. Îl dureau rănile 
din munți, loviturile primite în cerc îi pulsau fierbinte. Ziua era încă 
friguroasă, dar avea cămaşa năclăită de sudoare. 

Temutul nu dădea semne de oboseală, nici chiar cu o jumătate de 
tonă de fier prins pe trup. Nicio broboană de transpiraţie nu-i lucea 
pe chipul schimonosit. Pe scalpul tatuat nu-i mai rămăsese nicio 
zgârietură. 

Din nou, Logen simţi cum îl încolțea frica. Acum știa cum se 
simte șoarecele, când pisica l-a prins între labe. Ar fi trebuit să fugă. 
Trebuia să fugă fără să se mai uite în urmă, și când colo, alesese 
lupta. Un lucru se putea spune despre Logen Nouădegete - că 
nenorocitul nu se învăța minte în veci. 

Gura gigantului se lăți într-un zâmbet sardonic. 

— Mai departe, zise el. 


În timp ce mergea spre poarta din zidul interior al Carleonului, 
Copoiul simţi că-l tăia pișarea. Mereu îi venea în asemenea 
momente. 

Luase pe el hainele unuia dintre thrallii omorâţi, destul de largi 
ca să fie nevoit să-și strângă foarte tare centura; mantaua acoperea 
gaura de cuţit însângerată din cămașă. Ursuzul purta îmbrăcămintea 
celuilalt, cu arcul pe un umăr și ghioaga cea mare în mâna cealaltă. 


Printre ei, târșându-și prosteşte picioarele pe pietre, mergea cocârjat 
Dow, cu mâinile legate la spate și capul în piept, plin de sânge, ca și 
cum ceilalți doi i-ar fi ars o mamă de bătaie. 

La drept vorbind, își spunea Copoiul, părea un șiretlic destul de 
jalnic. În timpul coborârii de pe ziduri, numărase cincizeci de 
amănunte care puteau să-i dea de gol. Nu aveau timp, însă, pentru 
tactici mai isteţe. Să vorbească bine, să zâmbească, și nimeni n-avea 
să observe detaliile. Sau, cel puţin, așa spera. 

Două gărzi stăteau de-o parte şi de alta a arcadei, carli cu tunici 
lungi de zale și coifuri, ținând în mâini sulițe. 

— Ce-i asta? întrebă unul, încruntându-se, când se apropiară. 

- L-am găsit pe mișelul ăsta încercând să se strecoare, răspunse 
Copoiul, dându-i lui Dow un pumn în cap, doar ca să fie cât mai 
credibil. Îl ducem jos, să-l închidem până se termină. 

Și dădu să-și vadă de drum. 

Unul dintre paznici îl opri cu o mână în piept, făcându-l să 
înghită în sec. Arătă cu capul spre porțile orașului. 

— Cum merge acolo? 

- Bine, cred, ridică din umeri Copoiul. Adică, merge, măcar. O să- 
nvingă Bethod, hmm? El învinge mereu, nu? 

- Nu ştiu, clătină din cap carlul. Temutul ăla îmi taie naibii 
respiraţia. El şi afurisita de vrăjitoare. Nu pot zice c-o să plâng prea 
tare dacă Sângerosul-Nouă îi omoară pe-amândoi. 

Celălalt chicoti, își dădu coiful pe ceafă şi scoase o cârpă ca să se 
şteargă de nădușeală. 

— Ai și tu drep... 

Dow se repezi înainte, cu bucăţile de frânghie fâlfâindu-i de la 
încheieturi, și înfipse până la plăsele un cuţit în fruntea carlului. 
Omul căzu ca un scaun lovit peste picioare. Aproape în aceeași 
clipă, ghioaga de împrumut a Ursuzului lovi coiful celuilalt, cu un 
dangăt, apăsându-i-l până aproape de vârful nasului, cu o adâncitură 
mare în creștet. Străjerul se împletici înapoi ca un om beat, 
bolborosind. Apoi, sângele îi ţâşni din urechi și căzu pe spate. 

Copoiul se răsuci, încercând să-și țină întinsă mantaua furată, 
astfel încât nimeni să nu-i vadă pe Dow și Ursuz în timp ce târau 
cele două leșuri, dar orașul părea pustiu. Toţi priveau lupta, fără 


îndoială. Un moment, se întrebă ce se întâmpla afară, în cerc. Un 
moment destul de lung ca să simtă un gol greţos în stomac. 

- Haide. 

Întorcându-se, îl văzu pe Dow cu un rânjet lăţit pe tot chipul său 
plin de sânge. Ascunseră după poartă cele două cadavre, dintre care 
unul se uita cruciș la gaura de cuţit din frunte. 

- Gata, aţi terminat? îl întrebă el pe Copoi. 

- Dæ’ ce, voiai să zici două vorbe pentru sufletele morţilor? 

— Ştii ce vreau să zic, dacă cineva... 

- Hai că nu-i timp să facem pe deștepţii, îl apucă Dow de braţ, 
trăgându-l pe poartă. Avem de omorât o vrăjitoare. 


Talpa cizmei metalice a Temutului bufni în pieptul lui Logen, 
tăindu-i respiraţia şi strivindu-l la pământ. Sabia îi sări dintre 
degetele încârligate, iar în gâtlej simţi arsura borâturii. Până să se 
dezmeticească, peste el căzu o umbră imensă. Ceva metalic i se 
încleștă pe încheietura mâinii, strâns, ca o menghină. O lovitură 
peste picioare îl întoarse pe burtă, cu braţul răsucit la spate și gura 
plină de ţărână, ca temă de gândire. Ceva îi apăsă obrazul. Rece la 
început, apoi dureros. Piciorul enorm al Temutului. Încheietura îi fu 
smucită, trasă în sus. Avea capul apăsat tot mai adânc în pământul 
umed, iar firele de iarbă îi înțepau nasul. 

Durerea sfâșietoare din umăr era groaznică. Curând, deveni și 
mai cumplită. Era ţinut strâns, neputincios, întins ca un iepure gata 
să fie jupuit. Multimea tăcea, cu răsuflarea tăiată; nu se mai auzea 
decât clefăitul cărnii sfârtecate din jurul gurii lui Logen și șuieratul 
aerului printr-o nară strivită. Ar fi urlat, dacă nu avea chipul atât de 
îndesat în pământ încât abia mai putea să respire, șuierător. Un 
lucru se putea spune despre Logen Nouădegete — că era terminat. 
Înapoi în țărână, şi nimeni n-ar fi putut spune că n-o meritase. Un 
sfârșit potrivit pentru Sângerosul-Nouă, sfâșiat în cerc. 

Dar braţele uriașe se opriră din tras. Cu coada unui ochi tulbure, 
Logen îl putu desluși ca prin ceață pe Bethod, rezemat de un crenel. 
Regele Nordicilor își mișca mâna încet, în cerc. Logen își aminti ce 
însemna. 

Nu te grăbi. Să dureze cât mai mult. Învaţă-i pe toţi o lecţie de s-o 


țină minte. 

Cizma cea mare a Temutului îi alunecă de pe falcă, iar Logen se 
simţi ridicat în aer, cu membrele bălăngănindu-i-se ca ale unei 
păpuși cu sforile rupte. Mâna tatuată se profilă pe cer, în dreptul 
soarelui, şi-l plesni peste faţă. Cu palma deschisă, așa cum bate un 
tată un copil neastâmpărat. Parcă ar fi fost lovit cu o tigaie. O 
lumină orbitoare îi explodă în ţeastă, iar gura i se umplu de sânge. 
Ochii i se limpeziră tocmai la timp ca să vadă mâna vopsită luându- 
și avânt din cealaltă parte. Căzu cumplit de nemilos, trăsnindu-l cu 
dosul palmei, ca a unui bărbat gelos care-şi cârpește nevasta 
neajutorată. 

- Aaaa... îşi auzi el gura bălmăjind, iar în clipa următoare zbura. 

Cer albastru, soare orbitor, iarbă gălbuie, chipuri holbate, toate 
numai pete fără sens. Se prăvăli în scuturile de la marginea cercului, 
pentru a cădea fără vlagă la pământ. Undeva, departe, oamenii 
strigau, urlau, șuierau, dar nu înţelegea o vorbă și nici nu-i păsa. Nu 
se mai putea gândi decât la golul rece din stomac. Ca și cum 
măruntaiele i-ar fi fost îndopate cu gheaţă. 

Văzu o mână palidă, mânjită cu sânge trandafiriu peste 
tendoanele albe care se reliefau prin pielea zgâriată. Mâna lui, 
desigur. Avea un ciot de deget. Dar, când încercă să și le desfacă, 
degetele nu făcură decât să se încleşteze și mai strâns în pământul 
maroniu. 

- Da, şopti el, iar sângele i se prelinse din gura amorțită, șiroind 
pe iarbă. 

Gheaţa din stomac i se răspândea prin tot trupul, până în 
vârfurile degetelor, amorţindu-l în întregime. Cu atât mai bine. Era 
şi timpul. 

— Da, repetă. 

Sus, sus într-un genunchi, cu buzele însângerate răsfrângându-se 
înapoi de pe dinţi, cu mâna dreaptă șerpuind prin iarbă, căutând 
sabia Creatorului, apucând strâns plăselele. 

- Da, șuieră gura, iar Logen râse, și Sângerosul-Nouă râse 
împreună cu el. 


West nu se așteptase ca Nouădegete să se mai ridice, nici atunci și 


nici altă dată — dar o făcu, şi când se ridică, râdea. La început, 
sunase aproape ca un plâns, sau un chicotit bălos, ascuţit şi ciudat, 
dar pe măsură ce Logen se ridica, răsuna tot mai tare, mai tăios, mai 
rece. Ca şi cum s-ar fi amuzat de o glumă crudă pe care nimeni altul 
n-o observa. O glumă fatală. Capul îi căzu într-o parte, ca al unui 
spânzurat, cu chipul livid, moleşit împrejurul unui rânjet frânt. 

Sângele îi mânjea în roz dinţii, i se prelingea din tăieturile de pe 
față, se infiltra din buzele sparte. Râsul bolborosea tot mai tare și 
mai tare, zimțat ca o lamă de fierăstrău, sfâșiind urechile lui West. 
Mai chinuit decât orice zbieret, mai furios decât oricare strigăt de 
război. Groaznic, greţos de anormal. Chicotit la vederea unui 
masacru. Hlizeală la măcel. 

Nouădegete porni înainte ca un om beat, legănându-se, înnebunit, 
cu sabia atârnându-i în pumnul plin de sânge. Ochii lipsiţi de viaţă îi 
sticleau, umezi și holbaţi, cu pupilele dilatate ca două găuri negre. 
Râsul dement scrâșnea, ciopârțea, tăia brazde în cercul din jur. West 
însuși se pomeni ferindu-se, cu gura uscată. Oamenii nu mai știau 
cine-i speria mai rău: Fenris Temutul sau Sângerosul-Nouă. 


Lumea ardea. 

Pielea-i luase foc. Răsuflarea îi era opărită. Sabia strânsă în pumn 
părea o bară de metal topit. 

Soarele-i întipărea modele incandescente în ochii care-l usturau, 
peste formele reci și cenușii ale oamenilor, scuturilor și zidurilor și a 
uriașului făcut din cuvinte albastre și fierătanii negre. Frica se 
scurgea afară din el, scârbos, valuri-valuri, dar Sângerosul-Nouă nu 
făcea decât să zâmbească din ce în ce mai larg. Teama și durerea îi 
alimentau focul, iar flăcările se înălțau tot mai sus și mai sus. 

Lumea ardea, iar în mijlocul ei, cel mai fierbinte din toate ardea 
Sângerosul-Nouă. Întinse mâna, încovoindu-şi trei degete, într-un 
gest de chemare. 

— Aştept, spuse el. 

Pumnii cei uriași se repeziră spre chipul lui, mâinile enorme 
dădură să-i înșface trupul. Tot ce prinse gigantul, însă, fu numai râs. 
Mai ușor lovești un foc pâlpâitor. E mai lesne de prins fumul ce se 
înalță. 


Cercul era un cuptor. Firele gălbui de iarbă erau limbile flăcărilor 
de dedesubt. Sudoarea, saliva, sângele picurau ca grăsimea din 
carnea friptă. 

Sângerosul-Nouă scoase un șuierat, ca al apei peste jăratic. 
Șuieratul se transformă în mârâit, fier scrâșnind în forjă. Mârâitul 
deveni un răget năprasnic, pădure uscată arzând - și lăsă sabia să se 
miște în voie. 

Metalul cenușiu descria cercuri pârjolitoare, scobea găuri lipsite 
de sânge în carnea albastră, răsuna pe fierul negru. Gigantul se 
mistui, iar lama mușcă din chipul unuia dintre oamenii care ţineau 
scuturile. Capul îi fu spulberat, stropindu-l cu sânge pe altul, iar în 
zidul din jurul cercului se ivi o spărtură. Ceilalţi se foiră înapoi, cu 
scuturile clătinate, spaima lărgind cercul. Se temeau de el mai mult 
decât de gigant, și nu greşeau. Orice ființă vie îi era dușman, iar 
după ce-l făcea bucăţi pe dracul ăla uriaș, avea să treacă la ei. 

Cercul era un cazan. Pe ziduri, deasupra mulțimii, păreau să se 
înalțe cu furie aburi, pământul se cutremura și se umfla sub 
picioarele Sângerosului-Nouă, ca uleiul clocotit. 

Mugetul lui deveni un zbieret arzător, sabia fulgeră în jos şi izbi 
armura țepoasă ca un ciocan căzând pe nicovală. Gigantul îşi apăsă 
mâna albastră pe partea palidă a capului, cu chipul forfotindu-i ca 
un cuib de viermi. Tăișul nu nimerise ţeasta, dar îi zburase 
jumătatea de sus a urechii. Sângele țâșni din rană, curgându-i pe gât 
în două dâre subțiri, și nu se mai opri. 

Ochii săi mari se holbară şi mai mult, iar gigantul sări înainte cu 
un răget tunător. Sângerosul-Nouă se rostogoli pe sub pumnul lui, 
lunecă în juru-i și văzu placa neagră a jambierei legănându-se, cu 
catarama desfăcută. Sabia se strecură în deschizătură, înfruptându- 
se adânc din pulpa cărnoasă și palidă. Gigantul urlă de durere, se 
răsuci, cu piciorul rănit înmuindu-i-se sub trup, și căzu în genunchi. 

Cercul era un creuzet. Feţele oamenilor care urlau în jur se 
unduiau ca fumul, înotau ca prin metal topit, cu scuturile 
scurgându-li-se unele în altele. 

Acum era timpul. Soarele dimineţii ardea pe cer, lucea viu pe 
pieptarul masiv, însemnând locul. Acum era momentul, minunatul 
moment. 


Lumea ardea şi, ca o flacără în salt, Sângerosul-Nouă se retrase, 
arcuindu-se înapoi, cu sabia sus. Lucrarea lui Kanedias, Maestrul 
Creator. Nu exista lamă mai tăioasă. Muchia ei amarnică spintecă o 
dâră prelungă pe armura neagră, prin fier, până în carnea moale 
dinăuntru, stârnind scântei și împroșcând cu sânge, ţipătul metalului 
torturat amestecându-se cu vaietul de durere smuls din gura stâlcită 
a Temutului. Rana lăsată în trupul lui era adâncă. 

Dar nu destul de adâncă. 

Braţele mari ale gigantului cuprinseră spatele Sângerosului-Nouă, 
învăluindu-l într-o îmbrăţișare sufocantă. Marginile metalice îi 
străpunseră carnea în zeci de locuri. Tot mai tare îl strângea uriașul, 
iar o ţeapă zimţată pătrunse în obrazul Sângerosului-Nouă, îi zgârie 
dinţii, mușcă din marginea limbii și-i umplu gura cu sânge sărat. 

Strânsoarea Temutului era grea ca un munte. Oricât de cumplită 
ar fi fost turbarea Sângerosului-Nouă, oricât se zbătea și se 
zvârcolea, oricât urla de furie, era ţinut la fel de strâns ca morții 
îngropaţi în pământul îngheţat. Sângele şiroia de pe fața și de pe 
spatele lui, dar și din marea spărtură a armurii uriașului, 
îmbibându-i hainele și arzându-i pielea. 

Lumea ardea. Deasupra cuptorului, a cazanului, a creuzetului, 
Bethod făcu un semn din cap, iar braţele reci ale gigantului 
strânseră şi mai tare. 


Copoiul își urma mirosul. Rareori nasul lui îl ducea pe căi greșite 
şi spera din suflet să nu-l lase de izbeliște tocmai acum. Era un 
miros bolnăvicios — ca al plăcintelor dulci lăsate prea mult în cuptor. 
Îi conduse pe ceilalți de-a lungul unui culoar gol, apoi pe o scară 
întunecoasă, strecurându-se prin întunericul jilav, în măruntaiele 
noduroase ale Colinei lui Skarling. Acum auzea ceva, pe lângă 
miros, şi suna la fel de rău cum mirosea. O voce de femeie, cântând 
încet, molatic. Îngâna o cântare stranie, în nicio limbă pe care 
Copoiul s-o poată înţelege. 

— Fa trebuie să fie, mormăi Dow. 

- Nu-mi place deloc cum sună, șopti și Copoiul. Sună a farmece. 

— Păi, ce-ai fi vrut? Doar i-o vrăjitoare de tot căcatu', nu? Io o iau 
pe la spate. 


— Nu, stai... 

Dow, însă, se furișa deja prin partea cealaltă, lipăind fără zgomot 
cu cizmele. 

- Rahat... 

Copoiul se ţinu în continuare după miros, strecurându-se pe 
coridor cu Ursuzul după el, iar vocea se auzea tot mai tare. O dâră 
de lumină ieşea printr-o arcadă, şi merse până acolo, unde se lipi de 
perete și privi cu grijă pe după colț. 

Camera din partea cealaltă arăta cât de vrăjitorește poate arăta o 
încăpere. Întunecoasă, fără ferestre, cu alte trei intrări negre 
împrejurul pereţilor. Lumina venea doar de la un mangal din 
capătul opus, plin cu tăciuni aprinși care fumegau, răspândind în jur 
o lucire roșiatică murdară și o duhoare dulceagă greţoasă. Peste tot 
se zăreau oale și ulcele împrăștiate, legături de crenguţe, ierburi și 
flori uscate atârnând de grinzile slinoase, ca niște spânzurați ale 
căror umbre se lungeau până prin colțuri. 

lângă mangal stătea o femeie, cu spatele la Copoi. Își ţinea 
brațele albe și lungi desfăcute larg, lucind de sudoare. Pe 
încheieturile slabe îi luceau brățări din aur, iar părul negru i se 
revărsa pe spate. N-o fi cunoscut Copoiul cuvintele pe care le 
îngâna, dar putea ghici că însemnau niște lucruri necurate. 

Ursuzul își ridică arcul, cu o sprânceană înălțată întrebător. 
Clătinând din cap, Copoiul scoase cuțitul. Nu era sigur că o săgeată 
ar fi ucis-o pe loc, şi cine ştia ce putea face, după ce era rănită? O 
lamă de oţel rece în gât nu-i lăsa nicio șansă. 

Se furișară împreună în cameră. Aerul de-acolo era încins, 
îngroşat ca apa de baltă. Copoiul înainta tiptil, încercând să nu 
respire, convins că duhoarea l-ar fi sufocat. Transpira, sau aerul din 
cameră era umed, căci pielea i se îmbrobonă numaidecât. Pășea cu 
grijă, croindu-și drum printre toate lucrurile risipite pe jos - lăzi, 
urcioare, sticle și boccele. Îşi potrivi palma umedă pe plăselele 
cuțitului, aţintindu-și ochii spre locul dintre umerii femeii, unde 
avea să-l înfigă... 

Piciorul său lovi o oală, rostogolind-o cu zgomot. Capul 
vrăjitoarei se întoarse smucit, cu incantaţia stingându-i-se pe buze. 
O faţă albă, suptă, palidă ca a unui înecat, cu boială neagră în jurul 


ochilor înguști — ochi albaștri, reci ca oceanul. 


În cerc se lăsase tăcerea. Oamenii de pe margini stăteau 
încremeniți, cu feţele și scuturile atârnând inerte. Mulțimea din 
spatele lor, precum și cei înghesuiți sus pe ziduri, toţi erau 
nemișcaţi, toţi tăceau ca morți. 

Cu toată furia turbată a lui Nouădegete, cu toate sucelile și 
caznele lui, gigantul îl ţinea strâns. Mușchii groși viermuiau sub 
pielea albastră, în timp ce brațele mari ale Temutului se încleștau 
tot mai tare, storcându-i încet viața din trup. Gura lui West stătea 
strânsă de dezamăgire neajutorată. Tot ce făcuse, tot ce îndurase, 
toate acele vieţi pierdute, degeaba. Bethod avea să scape liber. 

Apoi, Nouădegete scoase un mârâit animalic. Temutul îl ţinea în 
loc, dar brațul albastru îi tremura de efort. Ca și cum dintr-odată i- 
ar fi secat puterile și nu-l putea strânge şi mai tare. În timp ce-i 
privea, West își simțea toate tendoanele din trup încordate până la 
refuz. Cureaua groasă a scutului îi tăia palma. Avea fălcile încleștate 
atât de amarnic, încât îl dureau dinţii. Cei doi luptători erau 
înlănţuiţi laolaltă, sforțându-se în îmbrăţișare din fiecare fibră și 
totuși rămânând ca împietriţi, îngheţaţi în mijlocul cercului. 


Copoiul sări înainte, cu cuțitul sus, gata să lovească. 

— Stai. 

Într-o clipă, înlemni. Niciodată nu mai auzise o voce ca aceea. Un 
singur cuvânt, și din minte-i pierise orice gând. Privea ţintă femeia 
palidă, cu gura deschisă, abia respirând, dorindu-și să mai spună 
ceva. 

- Și tu, adăugă ea, cu o privire spre Ursuz, al cărui chip se moleși, 
rânjind, cu arcul ridicat pe jumătate. 

Vrăjitoarea îl măsură pe Copoi cu privirea, apoi se bosumflă, 
parcă dezamăgită. 

— Așa se poartă niște musafiri? 

Copoiul clipi din ochi. Ce naiba l-o fi apucat, să dea buzna acolo 
cu cuțitul scos? Nu-i venea să creadă că putuse face una ca asta. 
Roși până-n vârful urechilor. 

- Ăă... îmi pare rău... pe toți morții... 


- Îhhh...! bolborosi Ursuzul, aruncându-și arcul într-un colț al 
odăii, de parcă şi-ar fi dat brusc seama că ţinea în mână un rahat, 
după care privi nedumerit săgeata. 

- Așa mai merge, zâmbi femeia, iar Copoiul își dădu seama că 
rânjea ca un idiot. Se prea putea să-i curgă și balele, chiar și câțiva 
stropi, dar nu-l prea deranja. Atâta vreme cât femeia vorbea, nimic 
altceva nu părea să mai conteze. 

Vrăjitoarea le făcu semn să se apropie, mângâind aerul cu 
degetele ei lungi și albe: 

- Nu e nevoie să staţi așa departe de mine. Haideţi mai aproape. 

Copoiul şi Ursuzul se poticniră spre ea ca doi copii nerăbdători, 
cel dintâi cât pe ce să se împiedice de propriile-i picioare, pe când al 
doilea nimeri peste o masă care-i stătea în drum, mai-mai să cadă-n 
nas. 

- Mă numesc Caurib. 

— A... făcu Copoiul. 

Cel mai frumos nume din toate timpurile, nu încăpea nicio 
îndoială. Uluitor, că un singur cuvânt putea fi atât de frumos. 

- Harding Ursuzul e numele meu! 

- Mie mi se spune Copoiul, fin'c-am miros ager, şi... ăă... 

Pe toți morţii, da’ greu îi mai era să gândească limpede! Trebuia 
să facă ceva important, dar nici mort nu-și mai putea aminti ce 
anume. 

— Copoiul... perfect. 

Vocea ei era liniștitoare ca o baie caldă, ca o sărutare blândă, ca 
laptele cu miere... 

— Să n-adormi încă! 

Copoiului i se legăna capul, iar fața machiată a lui Caurib se 
unduia pe dinaintea ochilor lui, ca prin ceaţă. 

- Scuze! îngăimă el, roșind iar și încercând să-și ascundă cuțitul 
la spate. Aşa, scuze pentru jungher... habar n-am ce... 

- Nu-ţi face griji. Mă bucur că l-ai adus. Cel mai bine ar fi dacă-l 
foloseşti ca să-ți înjunghii prietenul. 

— Pe el? miji Copoiul ochii spre Ursuz. 

Ursuzul dădu din cap, rânjindu-i încântat: 

— Normal că pe mine! 


— Da, da, bună idee. 

Copoiul ridică pumnalul, care părea să cântărească o tonă. 

- Ăă... şi unde ai vrea să i-l înfig, anume? 

- În inimă ar fi foarte drăguţ. 

- Că bine zici. Așa. În inimă să fie. 

Ursuzul se întoarse cu faţa, pentru a-i oferi o ţintă mai bună. 
Copoiul clipi din ochi, ștergându-și sudoarea de pe frunte. 

— Atunci, hai să... 

La naiba, da? ameţit mai era! Îşi aţinti privirea spre pieptul 
Ursuzului, ca să se asigure că-l nimerea din prima lovitură, fără să 
se mai facă de râs. 

- Hai s-o facem. 

— Acum! șuieră vrăjitoarea. Înfige-l odată... 

Tăişul securii scoase un scrâșnet scurt, despicându-i capul drept 
pe mijloc, până la bărbie. Sângele ţâşni în jur, stropind chipul 
stupefiat al Copoiului, iar trupul slab al femeii se nărui pe pietre ca 
și cum ar fi fost făcut din cârpe. 

Dow se încruntă, în timp ce sucea coada toporului încoace și- 
ncolo, până-i desprinse lama din ţeasta zdrobită a lui Caurib, cu un 
plescăit slab. 

— Jigodia asta vorbea prea mult, mormăi el. 


Sângerosul-Nouă simți schimbarea. Ca primele mlădiţe verzi ale 
primăverii. Ca prima adiere caldă, când vine vara. În felul cum îl 
ținea Temutul se ascundea un mesaj. Oasele nu-i mai gemeau, 
amenințând să crape. Forța gigantului era mai mică, iar a lui, mai 
mare. 

Trase aer în piept, iar mânia i se aprinse mai arzătoare ca 
oricând. Încet, încet, îşi îndepărtă fața de umărul uriașului, simți 
țepuşa alunecându-i afară din gură. Se răsuci, până i se eliberă 
gâtul. Până ajunse să privească chipul scofâlcit de efort al 
Temutului. Sângerosul-Nouă zâmbi, apoi se repezi înainte, iute ca o 
ploaie de scântei, și-și înfipse dinţii adânc în buza de jos a 
gigantului. 

Temutul mormăi, își schimbă poziția braţelor, încercă să-i 
îndepărteze capul, să-și smulgă din buză dinţii care-l mușcau. Mai 


ușor, însă, i-ar fi fost să se scuture de ciumă. Braţele îi slăbiră 
strânsoarea, iar Sângerosul-Nouă își răsuci mâna în care ținea sabia 
Creatorului. O răsuci cum se răsucește șarpele-n cuib, și încet începu 
să şi-o elibereze. 

Braţul stâng al gigantului, cel albastru, se desprinse de trupul 
Sângerosului-Nouă, mâna lui albastră îl apucă de încheietură, dar 
nicicum nu-l putea opri. Când lăstarul găsește o crăpătură în munte, 
rădăcinile sale vor ajunge, de-a lungul anilor, să spargă în bucăţi 
chiar şi stânca. Așa că Sângerosul-Nouă se încorda din tot trupul și 
aștepta să treacă timpul, încet, șuierându-și ura în gura 
tremurătoare a Temutului. Lama se strecura înainte, încet, încet, iar 
vârful ei înțepă pielea pictată, chiar sub ultima coastă a uriașului. 

Sângerosul-Nouă simţi sângele cald șiroind peste garda sabiei și 
pumnul lui strâns, curgând din gura Temutului într-a lui, 
prelingându-i-se prin gât, infiltrându-se afară din rănile de pe spate, 
pentru a picura pe pământ, așa cum era firesc. Încet, uşor, lama 
lunecă în trupul tatuat al Temutului, într-o parte, în sus, înainte. 

Enormele mâini zgâriau braţul și spinarea Sângerosului-Nouă, 
căutând cu disperare să se agaţe de ceva, să poată opri cumplita 
sfredelire a acelei lame. Dar puterile uriașului se topeau de la o clipă 
la alta, ca gheaţa în faţa unui cuptor. Mai ușor ar fi oprit Șuvoiul- 
Alb, decât pe Sângerosul-Nouă. Mișcarea mâinilor lui era precum 
creșterea unui copac uriaș, nespus de înceată, dar fără s-o poată opri 
nici carnea, nici piatra, nici metalul. 

Partea tatuată a gigantului nu putea fi vătămată. Așa hotărâse 
marele Glustrod, cu ani și ani în urmă, în Vechiul Timp, când 
cuvintele fuseseră scrise pe pielea Temutului. Dar Glustrod îi 
însemnase doar o jumătate din trup. lar acum, încet, ușor, pe 
nesimţite, vârful sabiei Creatorului trecea dintr-o parte în alta, 
adâncindu-se în jumătatea netatuată, străbătându-i măruntaiele, 
străpungându-l ca pe o bucată de carne gata să fie pusă la frigare. 

Gigantul scoase un zbieret ascuţit, asurzitor, și toată vlaga i se 
scurse din braţe. Sângerosul-Nouă își descleștă fălcile, dându-i 
drumul, cu un braţ îndoit strâns la spate, în timp ce cu celălalt 
înfigea tot mai adânc sabia în el. Râdea șuierător printre dinţii 
încleștaţi, râsul îi ţâșnea prin gaura însângerată din obraz. Împlântă 


lama cât de mult putea, iar vârful ei lunecă afară printre platoșşele 
armurii, mai jos de subsuoara uriașului, lucind roșu în soare. 

Fenris Temutul se împletici de-a-ndăratelea, continuând să scoată 
țipătul acela prelung, cu gura căscată şi un ciucure de salivă 
însângerată atârnându-i de pe buză. Partea pictată i se vindecase 
deja, dar cea albă era sfârtecată ca tocătura la bucătărie. Oamenii 
din jur îl priveau încremeniți, cu ochii holbați pe deasupra 
scuturilor. Picioarele i se târşâiau prin țărână, o mână bâjbâia după 
mânerul înroşit ale sabiei Creatorului, îngropată până la gardă în 
coastele lui, cu sângele șiroind de pe măciulie și împroșcând pe jos 
stropi mari și roşii. Zbieretul deveni un geamăt întretăiat, un picior i 
se împiedică de celălalt și se răsturnă ca un copac doborât, 
prăvălindu-se pe spate, în mijlocul cercului, cu braţele și picioarele 
larg desfăcute. În sfârșit, spasmele feţei i se potoliră și se lăsă o 
tăcere adâncă. 

— Pe toți morții... 

Cuvintele fuseseră rostite încet, gânditor. Logen își miji ochii în 
soarele dimineţii, văzu silueta neagră a omului care-l privea de 
deasupra porţii înalte. 

- Pe toți morții, în veci nu te-aș fi crezut în stare. 

Lumea începu să se clatine dintr-o parte-n alta când Logen o luă 
din loc, cu răsuflarea șuierându-i rece prin rana din obraz, 
zgâriindu-i gâtlejul îndurerat. Oamenii care formaseră cercul se 
dădură la o parte din drum, amuțţiţi, cu scuturile uitate în mâini. 

- Nu te-aș fi crezut în stare, dar când e vorba de ucis, nu se 
găsește om mai bun! Și nici mai rău! Mereu am spus-o! 

Cu pas șovăielnic, Logen intră pe poarta deschisă, găsi o arcadă şi 
porni în sus pe treptele nesigure, în spirală. Cizmele-i foșneau pe 
pietre, lăsând în urmă dâre roșietice. Sângele se prelingea, pic, pic, 
pic, de pe degetele inerte ale mâinii stângi. Îl dureau toți mușchii. 
Glasul lui Bethod îi scormonea auzul. 

— Dar tot eu voi râde la urmă, Sângerosule-Nouă, este? Nu mai 
ești decât o frunză pe apă! Orice ploicică poate să te măture! 

Logen se poticnea mai departe, cu coastele arzându-i, cu fălcile 
încleștate strâns, cu umărul frecându-i-se de peretele curb. Sus, tot 
mai sus, în spirală, mereu în spirală, lăsând în urmă-i ecourile 


respirației scrâșnite. 

— Niciodată n-o să ai nimic! Niciodată n-o să fii nimic! Niciodată 
n-o să lași în urmă altceva decât hoituri! 

leşi pe acoperiș, clipind din ochi în lumina dimineţii, și scuipă o 
gură de sânge peste umăr. Bethod stătea lângă creneluri. Oamenii 
Numiţi se dădură la o parte din calea lui Logen. 

- Eşti făcut din moarte, Sângerosule-Nouă! Eşti făcut din... 

Pumnul lui Logen îl izbi în falcă, iar Bethod se împletici înapoi. 
Cealaltă mână a lui Logen îi pocni obrazul, făcându-l să se clatine 
peste parapet, cu balele sângerii curgându-i din gura zdrobită. Logen 
îl apucă de ceafă și-i trimise un genunchi în față, simțind cum i se 
sfărâma nasul. Își încleștă degetele în părul lui Bethod, strâns, îi 
trase capul în sus şi-l lovi de pietre. 

- Mori! șuieră el. 

Bethod zvâcnea, bolborosea, iar Logen îl mai dădu o dată cu 
capul de pietre, și încă o dată. Cercul de aur zbură de pe ţeasta 
spartă, rostogolindu-se pe un acoperiș, cu un zornăit vesel. 

- Mori! 

Oasele trosniră, iar sângele ţâșni pe pietre cu stropi mari și în 
dâre subțiri. Palid-ca-Zăpada şi Oamenii Numiţi se holbau, albi la 
față, neputincioşi și temători, îngroziți şi încântați. 

— Mori, scursură! 

Și, cu un ultim efort, Logen ridică trupul ferfeniţit al lui Bethod în 
aer și-l prăvăli peste metereze. Îl privi cum cădea. Îl privi cum se 
zdrobea de pământ, rămânând pe o parte, cu braţele şi picioarele 
întinse în poziţii nefirești, cu degetele încovoiate ca și cum ar fi 
încercat să se agaţe de ceva, cu capul ca o pată neagră pe solul 
pietros. Toate chipurile mulțimilor de oameni aflați jos se 
întorseseră spre leșul acela, cu ochii și gurile larg deschise, apoi se 
ridicară să se uite la Logen. 

Crummock-i-Phail, care stătea în mijlocul lor, lângă trupul uriaș 
al Temutului rămas în centrul cercului de luptă, își ridică încet 
braţul gros și lung, arătând în sus cu degetul său cărnos: 

— Sângerosul-Nouă! urlă el. Regele Nordicilor! 

Logen îl privea gâfâind sufocat, cu picioarele tremurându-i, 
încercând să înţeleagă. Furia i se risipise, lăsând în urma ei doar o 


cumplită oboseală. Oboseală și durere. 

- Regele Nordicilor! repetă cineva, de undeva din mulțime. 

— Nu... horcăi Logen, dar nimeni nu-l auzi. 

Toţi erau prea îmbătați de sânge şi furie, sau ocupați cu cele mai 
simple gânduri, sau prea speriați ca să spună altceva. De peste tot 
începură să răsune cântări, mai întâi ca niște pârâiașe, apoi șuvoaie, 
amestecându-se într-un torent, iar Logen nu putea decât să se uite, 
cu mâinile strânse pe crenelul însângerat, încercând să nu cadă. 

— Sângerosul-Nouă! Regele Nordicilor! 

Lângă el, Palid-ca-Zăpada se lăsase într-un genunchi, cu blana 
albă a mantalei stropită de sângele lui Bethod. Dintotdeauna fusese 
primul care să lingă fundul cel mai apropiat, dar nu era singurul. 
Toţi îngenuncheau, sus pe ziduri și jos pe iarbă. Carlii Copoiului și 
cei ai lui Bethod. Oamenii care ţinuseră scuturile pentru Logen și cei 
care le ţinuseră pentru Temut. Poate că Bethod îi învățase o lecţie. 
Poate că uitaseră cum să-şi fie singuri stăpâni şi aveau nevoie de 
altcineva care să le spună ce să facă. 

- Nu... şopti iar Logen, însă nu reuși să scoată decât un bolborosit 
surd. 

N-avea putere să-i oprească, la fel cum n-ar fi avut nici să ţină 
cerul să nu cadă. În acel moment, i se păru că oamenii plătesc într- 
adevăr pentru faptele lor. Uneori, însă, plata nu e aceea la care se 
așteaptă. 

— Sângerosul-Nouă! mugi din nou Crummock, în timp ce cădea în 
genunchi, ridicând braţele spre cer. Regele Nordicilor! 


Un bine mai mare 


Încăperea era o altă boxă peste măsură de luminoasă. Avea 
aceiași pereţi albicioși, presărați cu pete brune. Mucegai, sau sânge, 
sau și una, și alta. Aceeași masă, aceleași scaune rablagite. Aproape 
niște instrumente de tortură în sine. Aceleași dureri arzătoare în 
piciorul lui Glokta, în şold și în spate. Unele lucruri nu se schimbă 
niciodată. Același prizonier, după câte ar fi putut spune oricine, cu 
acelaşi sac de pânză groasă pe cap. La fel ca zecile și zecile care au 
trecut prin camera asta în ultimele câteva zile, și întocmai la fel ca și 
celelalte zeci, înghesuiți în celulele de dincolo de ușă, așteptând la 
discretia noastră. 

— Foarte bine, făcu Glokta un semn obosit cu mâna, să începem. 

Frost scoase sacul de pe capul prizonierului. Un chip kantic lung 
şi slab, cu riduri adânci în jurul gurii şi o barbă neagră tunsă 
îngrijit, vârstată cu argintiu. Un chip demn și înțelept, cu ochi 
adânciţi în cap, care tocmai se adaptau la lumină. 

Glokta izbucni în râs. Fiecare hohot îl înjunghia la baza șirei 
ţepene a spinării, propagându-se până în gâtul rigid, dar nu se putea 
stăpâni. Chiar și după atâţia ani, soarta încă mai poate să-mi joace 
farse. 

— Șe-i die râs? mârâi Frost. 

Ștergându-și ochiul umed, Glokta îi răspunse: 

- Practician Frost, suntem realmente onoraţi. Cel mai nou 
prizonier al nostru este nimeni altul decât Maestrul Farrad, cândva 
din Yashtavit, Kanta, iar mai recent, domiciliat la o adresă 
magnifică în capătul Căii Regale. Îl avem în faţa noastră pe cel mai 
bun dentist din Cercul Lumii. 

Și trebuie să admirăm ironia. 

Farrad clipi din ochi, orbit de lumină. 

— Te cunosc. 

- Da. 

— Ai fost prizonierul gurkienilor. 


- Da. 

- Cel pe care l-au torturat. Ţin minte... ai fost adus la mine. 

- Da. 

Prizonierul înghiţi în sec. Ca și cum simpla amintire ar fi de ajuns 
pentru a-l face să vomite. Ridică privirea spre Frost, iar ochii 
trandafirii ai acestuia i-o susținură, fără să clipească. Se uită în jur, 
prin camera sordidă, mânjită cu sânge, spre dalele crăpate, peste 
tăblia zgâriată a mesei. Ochii îi poposiră asupra confesiunii 
așternute pe hârtia din faţa lui. 

- După tot ce ţi-au făcut... cum mai poţi face așa ceva, acum? 

Glokta îi arătă lui Farrad rânjetul său ştirb. 

- După tot ce mi-au făcut, cum aș putea face altceva? 

— De ce sunt aici? 

- Din același motiv ca și toţi ceilalți care ajung aici, răspunse 
Glokta, privindu-l pe Frost cum își proptea vârfurile degetelor grele 
pe coala de hârtie, pentru a o împinge încet spre prizonier. Ca să 
mărturisești. 

— Să mărturisesc ce? 

— Păi, că spionezi pentru gurkieni. 

Chipul lui Farrad se încreţi a neîncredere. 

- Nu sunt spion! Gurkienii mi-au luat tot ce aveam! Când au 
venit, am fugit de-acasă! Sunt nevinovat, nu se poate să nu știți! 

Firește. La fel ca toti spionii care au mărturisit în camera asta, de 
câteva zile încoace. Dar toți au recunoscut, fără excepție. 

— Semnezi hârtia? 

- N-am nimic de mărturisit! 

— Oare de ce nimeni nu poate răspunde la întrebările pe care i le 
pun? 

Glokta îşi întinse spatele îndurerat, își suci gâtul dintr-o parte în 
alta, trosnind, își frecă rădăcina nasului între două degete. Nu-i 
ajuta cu nimic. Dar, în fond, nimic nu-mi ajută. De ce trebuie mereu să 
îngreuneze așa de mult situaţia, și pentru ei, și pentru mine? 

- Practician Frost, ești așa de amabil să-i arăţi bunului maestru 
tot ce-am lucrat până acum? 

Albinosul scoase de sub masă o găleată de tablă turtită și deșertă 
conţinutul, fără ceremonie, în faţa prizonierului. Pe masă se 


rostogoliră tot soiul de dinţi, învârtindu-se și clănțănind. Sute și 
sute. Dinţi de toate formele, mărimile și culorile, de la cea albă, prin 
toate nuanțele de galben, până la cafeniu închis. Dinţi cu rădăcini 
însângerate și fâșiuțe de carne prinse de ele. Vreo doi căzură de pe 
masă, săltând pe dalele murdare ale pardoselii, până în colțurile 
camerei întunecoase. 

Farrad se holbă îngrozit la gunoiul stomatologic plin de sânge din 
faţa lui. Nici chiar Prinţul Dinţilor n-a mai văzut niciodată așa ceva. 
Glokta se aplecă înainte. 

— Îndrăznesc să presupun că și dumneata ai scos vreun dinte, doi, 
la viața dumitale. 

Buimac, prizonierul dădu din cap. 

- Deci, probabil îți poţi imagina ce obosit mă simt după atâtea 
extracții. De-asta aș dori, sincer, să terminăm cât mai rapid posibil. 
Nu te vreau aici și, cu siguranţă, nici dumneata nu vrei să mai stai. 
Ne putem ajuta unul pe altul. 

— Ce trebuie să fac? murmură Farrad, cu limba plimbându-i-se 
nervos prin gură. 

— Nu e complicat deloc. Mai întâi, semnezi confesiunea. 

- Șcuje, bălmăji Frost, aplecându-se să înlăture de pe document 
câţiva dinţi, dintre care unul lăsă în urmă o dâră lungă, rozacee. 

- Apoi, mai numești încă doi. 

- Încă doi ce? 

— Ei, încă doi spioni ai gurkienilor, desigur, dintre ai dumitale. 

— Dar... nu cunosc niciun spion! 

— Atunci, pot fi de folos alte nume. Ai fost nominalizat deja, de 
mai multe ori. 

Dentistul înghiţi în sec, apoi clătină din cap şi împinse hârtia din 
faţa lui. Un om curajos și cinstit. Dar curajul și cinstea nu sunt cele mai 
potrivite calități într-o cameră ca asta. 

— Am să semnez. Dar nu voi numi oameni nevinovaţi. Dumnezeu 
să aibă milă de mine, însă n-am s-o fac. 

— S-ar putea ca Dumnezeu să aibă milă de dumneata, dar nu El 
ține în mână cleștii de-aici. Înhaţă-l. 

Frost îl apucă pe Farrad de ceafă, cu mâna lui albă și mare, ale 
cărei tendoane se reliefară pe pielea palidă în timp ce-i deschidea 


gura cu forța. Apoi, îndesă depărtătorul între  maxilarele 
prizonierului şi răsuci şurubul cu degetul mare și cel arătător, până i 
le desfăcu larg. 

— Ah...! gemu dentistul. Auuu...! 

- Știu. Şi abia începem. 

Glokta dădu la o parte capacul casetei, privind lemnul lustruit, 
oţelul tăios, sticla lucioasă desfăcută în afară. Ce naib...? Între 
ustensile se vedea un loc gol, deconcertant. 

- Pentru numele lui Dumnezeu! Ai luat cleştele de-aici, Frost? 

— Nnu, mârâi albinosul, clătinând din cap cu îndârjire. 

- La naiba! Nu-i în stare nici unul din nenorociţii ăștia să aibă 
grijă de instrumente? Du-te-alături și vezi dacă putem lua unul cu 
împrumut, măcar. 

Practicianul ieși greoi din cameră, lăsând ușa grea întredeschisă 
în urma lui. Glokta își frecă piciorul, strâmbându-se. Farrad îl privea 
fix, cu saliva prelingându-i-se din colțul gurii căscate cu forța. Ochii 
ieșiți din orbite i se rostogoliră într-o parte, când de pe coridor se 
auzi un urlet înfundat de durere. 

— Îmi cer iertare, spuse Glokta. De obicei, ne organizăm mult mai 
bine, dar în ultimele zile am fost îngrozitor de ocupați pe-aici. 
Înţelegi, avem atâtea probleme de rezolvat... 

Frost reveni, închizând ușa, și-i înmână lui Glokta, cu mânerele 
înainte, un clește ruginit. Pe muchii se vedea sânge uscat și câteva 
fire de păr cret. 

— Asta-i tot ce-au avut? E murdar! 

Frost ridică din umeri: 

— Şi se conteajă? 

Ai și tu dreptate, cred... Glokta oftă prelung, ridicându-se cu greu 
de pe scaun, pentru a se apleca înainte să privească în gura lui 
Farrad. Și ce dantură frumoasă mai are și el... O bijuterie de perle albe. 
Cred că te-ai putea aștepta la o comoară dentară, din partea unei comori 
de dentist. Orice altceva ar fi o reclamă jalnică a meseriei. 

— Îți aplaud curăţenia. Este un privilegiu rar să interoghezi un om 
care apreciază just importanţa igienei bucale. Nu pot spune că am 
văzut vreodată o dantură mai apropiată de perfecțiune, i-o lăudă 
Glokta, bătând încântat cu cleștele în dinţii lui Farrad. Ar fi mare 


păcat să-i smulgem, doar ca să mărturisești peste zece minute, și nu 
acum — dar, asta e... 

Și strânse cleştele în jurul unui dinte, potrivindu-și mânerele în 
palmă. 

— Uuuh... bălmăji Farrad. Uuuh! 

Glokta își ţuguie buzele, ca și cum ar fi stat pe gânduri, apoi îi 
dădu drumul. 

- Hai să-i mai dăm bunului maestru o șansă de a vorbi. 

Frost deșurubă depărtătorul şi îl scoase din gura dentistului, 
trăgând după ea și un șirag de bale. 

- Dorești să ne spui ceva? 

— Semnez! gâfâi Farrad, cu o lacrimă prelingându-i-se pe obraz. 
Aşa să-mi ajute Dumnezeu, semnez! 

— Și vei indica încă doi complici? 

— Orice vreţi... vă rog... orice... 

- Excelent, se bucură Glokta, privind tocul care scârțâia pe coala 
de hârtie. Cine urmează? 

Auzi ușa deschizându-se, în spatele lui, și întoarse capul 
încruntat, gata să ţipe la vizitatorul inoportun. 

- Eminenţa Voastră... şopti el, cu o dezamăgire abia ascunsă, 
strâmbându-se în timp ce se chinuia să se ridice de pe scaun. 

- Nu e nevoie să te ridici, n-am toată ziua la dispoziţie. 

Glokta se pomeni încremenit în cea mai dureroasă postură cu 
putință, îndoit undeva între poziția așezat și cea în picioare, şi fu 
nevoit să se lase la loc pe scaun, cu o mișcare deloc elegantă, în 
timp ce Sult intra în cameră, iar trei dintre practicienii lui uriași 
rămâneau tăcuţi în ușă. 

- Poate-l rogi pe accidentul ăsta al naturii să ne lase. 

Ochii lui Frost se îngustară, săgetând spre ceilalți practicieni, 
pentru a reveni apoi la Sult. 

- Foarte bine, răspunse grăbit Glokta. Practician Frost, poţi să 
duci prizonierul. 

Albinosul descuie cătușele lui Farrad și-l ridică pe dentist de pe 
scaun cu mâna sa albă, pentru a-l târî de zgardă, gâfâind, spre ușa 
din fundul încăperii, căreia îi trase zăvorul cu mâna liberă. Mai 
aruncă o privire încruntată peste umăr, iar Sult se încruntă şi el. În 


sfârşit, trânti ușa în urma lui. 

E.minenţa Sa se așeză pe scaunul din faţa lui Glokta. Fără îndoială, 
e cald încă, de la fundul nădușit al viteazului și preacinstitului Maestru 
Farrad. Mătură câţiva dinţi de pe masa din faţa lui, cu latul unei 
mâini înmănușate, risipindu-i pe pardoseală. Nepăsător, de parc-ar fi 
fost firimituri de pâine... 

- În Agriont este în curs de desfășurare o conspirație mortală. Am 
făcut ceva progrese spre demascarea ei? 

- I-am interogat pe majoritatea prizonierilor kantici, am obținut 
un număr convenabil de mărturisiri, n-ar trebui să fie... 

Sult făcu un gest nervos cu mâna. 

- Nu asta, nătărăule. Mă refeream la nemernicul de Marovia și 
pionii lui, așa-numitul Întâiul dintre Magi și așa-zisul nostru rege. 

Chiar și acum, cu gurkienii bătând la porti? 

- Eminenţa Voastră, am presupus că războiul ar avea întâietate... 

— Nu te duce pe tine mintea să presupui nimic, mârâi Sult. Ce 
probe ai adunat contra lui Bayaz? 

Am dat peste ceva ce n-ar fi trebuit să găsesc, la Universitate, apoi am 
fost cât pe ce să fiu înecat la mine-n baie. 

- Până acum... nu mare lucru. 

— Dar despre ascendenţa Regelui Jezal Întâiul? 

— Și acea cale pare să fie... o fundătură. 

Sau o cale în capătul căreia se află propria mea moarte, dacă patronii 
mei de la Valint și Balk află ceva... Iar ei le află pe toate. 

Buzele Arhilectorului se răsfrânseră. 

— Atunci, ce naiba ai făcut în ultima vreme? 

În ultimele trei zile, am fost ocupat să smulg mărturisiri fără niciun 
sens din gurile unor oameni nevinovaţi, ca să creez impresia că avem și 
noi o ocupaţie. Când anume să mai am timp și să dau statul jos? 

— Am fost ocupat să caut spioni gurkieni... 

- De ce n-aud niciodată de la tine și altceva decât scuze? Am 
început să mă întreb, de când eficienţa ta a intrat într-un asemenea 
declin, cum ai reușit să împiedici atâta vreme ca Dagoska să cadă în 
mâinile gurkienilor. Trebuie să fi avut nevoie de-o sumă fabuloasă 
ca să întărești fortificațiile de apărare ale orașului... 

Glokta fu nevoit să facă un mare efort pentru ca ochiul care i se 


zbătea să nu-i sară din cap. Stai la un loc, piftie săltăreață, că altfel s-a 
zis cu noi! 

— Ghilda Negustorilor de Mirodenii a fost convinsă să contribuie, 
din moment ce erau în joc propriile lor mijloace de subzistență... 

— Ce generozitate necaracteristică din partea lor! Acum, dacă stau 
să mă gândesc, constat că toată povestea din Dagoska are o aromă 
cam stranie. Mereu mi s-a părut ciudat că ai preferat să te 
debarasezi de Magistresa Fider într-un mod atât de privat și 
expeditiv, în loc s-o trimiţi la mine. 

Din rău spre mai rău, până la cel mai îngrozitor de rău... 

- O greșeală de calcul din partea mea, Eminenţa Voastră. M-am 
gândit să vă scutesc de deranjul... 

- Lichidarea trădătorilor nu e pentru mine niciun deranj. Ştii bine 
asta, replică Sult, în timp ce în jurul ochilor albaștri i se adânceau 
riduri de furie. S-ar putea oare ca, după toate prin câte-am trecut 
împreună, să mă iei de prost? 

Glasul lui Glokta scrâșni incomod în gâtlejul uscat: 

- În niciun caz, Arhilector Sult. 

Doar un megaloman cu acte-n regulă. Și știe. Știe că nu-s tocmai un 
sclav ascultător. Dar cât de mult o fi știind, oare? Și de la cine să fi 
aflat...? 

- Ţi-am dat o sarcină imposibilă, așa că te consider nevinovat 
până la proba contrară. Dar această bunăvoință va dura numai atât 
timp cât lucrezi cu succes. M-am săturat să te tot îmboldesc. Dacă 
nu-mi rezolvi problemele cu noul nostru rege în următoarele două 
săptămâni, îl voi pune pe Superiorul Goyle să dezgroape el 
răspunsurile întrebărilor mele despre Dagoska. Din carnea ta 
scofâlcită am să-l pun să le dezgroape, la nevoie. M-am făcut clar 
înţeles? 

Ca o oglindă visserină. Două săptămâni ca să aflu răspunsurile, că de 
nu... fragmente dintr-un corp măcelărit găsite plutind pe lângă docuri. 
Însă chiar dacă aș pune acele întrebări, Valint și Balk îl vor informa pe 
Eminenta Sa despre aranjamentul nostru și... umflate de apa mării, 
mutilate oribil, de nerecunoscut. Vai de bietul Superior Glokta. Un om 
așa de arătos și de mult iubit, și ce ghinion pe capul lui! Oare unde-o să 
apară? 


- Înţeleg, Arhilector Sult. 
— Atunci, de ce mai pierzi vremea pe-aici? 


Ardee West însăși fu cea care deschise ușa, ţinând în mână un 
pahar pe jumătate plin cu vin. 

- A, Superior Glokta, ce surpriză plăcută! Pofteşte, te rog! 

— Pari aproape încântată să mă vezi. 

O reacţie cam rară, într-adevăr, la apariția mea. 

- Şi de ce n-aş fi? replică ea, făcând un pas grațios într-o parte 
pentru a-l lăsa să treacă. Câte fete au norocul de-a avea un torționar 
pe post de guvernantă? Nimic nu se compară cu privilegiul ăsta, ca 
să încurajeze pețitorii. 

Șontâcăind, Glokta trecu pragul. 

- Unde ţi-e camerista? 

- S-a speriat din cauza nu știu cărei armate gurkiene, așa c-am 
lăsat-o să plece. S-a dus la mama ei, în Martenhorm. 

- Și eşti gata de plecare și tu, sper? întrebă el, urmând-o în 
camera de zi, caldă și luminată doar de lucirea tăciunilor din cămin, 
cu perdelele și obloanele trase. 

- De fapt, m-am hotărât să rămân în oraș. 

- Serios? Prințesa tragică, oftând în castelul pustiu? Abandonată 
de servitorii ei necredincioşi, frângându-și mâinile neajutorate, în 
timp ce dușmanii înconjoară șanțul de apărare? pufni Glokta. Eşti 
sigură că ţi se potriveşte rolul? 

- Mai bine decât ți se potrivește ţie cel al cavalerului pe un cal 
alb, venind cu sabia scoasă s-o salveze pe demoazela la ananghie, îl 
măsură ea cu o privire dispreţuitoare. Sperasem să am parte de un 
erou măcar cu jumătate din dinți în gură. 

- Credeam că, după atâta vreme, te-ai învățat să te-alegi cu mai 
puţin decât speri. 

Că eu, unul, știu că da. 

— Ce pot să spun? Sunt o fire romantică. Ai venit aici doar ca să- 
mi spulberi visele? 

- Nu, pe-asta pot s-o fac și fără să mă deranjez atâta. Mă 
gândeam să bem ceva și să purtăm o conversaţie care să nu includă 
un cadavru mutilat. 


- În faza asta, mi-e greu să spun în ce direcție ar lua-o 
conversaţia noastră, dar băutura ţi-o pot promite. 

Îi turnă un pahar, iar Glokta îl bău din patru înghiţituri prelungi. 
Apoi îl întinse să-i mai pună, molfăindu-și gingiile îndulcite. 

— Cu toată seriozitatea, gurkienii mai au doar o săptămână, cel 
mult, până vor pune Adua sub asediu. Ar trebui să pleci cât mai 
curând posibil. 

Ardee îi umplu din nou paharul, apoi şi pe alei. 

- N-ai observat că jumătate din oraș a avut aceeași idee? 
Vechiturile roase de purici pe care nu le-a rechiziționat armata trec 
dintr-o mână-n alta la cincizeci de mărci bucata. Cetăţenii nervoși 
dau năvală din toate colțurile Midderlandului. Coloane de refugiați 
fără apărare, rătăcind peste întinderi de noroi, cu o milă pe zi, 
încotoșmănaţi cu toate lucrurile de valoare pe care le mai au, în 
timp ce vremea devine tot mai rece — prăzi ușoare pentru orice 
tâlhar, pe-o rază de-o sută de mile. 

— Adevărat, fu nevoit Glokta să recunoască, în timp ce se potrivea 
cu chiu, cu vai într-un fotoliu de lângă foc. 

- Şi-n fond, unde să mă duc? Jur că nu mi-a mai rămas în 
Midderland niciun prieten sau rudă. Ai vrea să mă ascund în pădure, 
să aprind focul frecând două bețe și să vânez veveriţe cu mâinile 
goale? Nu, mulțumesc, aici voi fi mai în siguranță, și în condiții 
considerabil mai confortabile. Am cărbuni pentru foc, iar pivniţa e 
plină până la refuz. Pot să rezist luni în șir. 

Arătă cu un gest molatic spre perete: 

— Gurkienii vin dinspre vest, iar noi suntem în partea de răsărit a 
orașului. Nici chiar în palat n-aș fi mai în siguranţă, îndrăznesc să 
spun. 

S-ar putea să aibă dreptate. Aici, cel putin, pot s-o supraveghez cât de 
cât. 

- Foarte bine, mă înclin în fața raţionamentului. Sau, m-aș 
înclina, dacă spinarea mea mi-ar permite. 

Ardee se așeză în celălalt fotoliu. 

— Și cum mai e viața în coridoarele puterii? 

- Friguroasă. Așa cum sunt adesea coridoarele, răspunse Glokta, 
mângâindu-şi buzele cu un deget. Mă aflu într-o situație dificilă. 


— Am o oarecare experienţă cu situaţiile de soiul ăsta. 

— Asta e mai... complicată. 

- Ei, atunci, explic-o în niște termeni pe care o proastă needucată 
ca mine să-i poată înţelege. 

Și de ce nu? Oricum privesc deja moartea în față. 

— În termenii unei proaste needucate, așadar, imaginează-ţi 
următoarele... având o nevoie disperată de anumite favoruri, le-ai 
promis unor oameni foarte bogaţi şi puternici — doi, mai exact — că 
te vei mărita cu ei. 

- Hm... Mi-ajunge unul. 

- Nici unul nu ţi-ar ajunge, în cazul ăsta anume. Amândoi sunt 
bătrâni şi de-o urâţenie de-a dreptul hidoasă. 

Ardee ridică din umeri. 

— Urâţenia se iartă ușor, când ești bogat și puternic. 

- Dar acești doi peţitori tind spre manifestări violente de gelozie. 
Manifestări periculoase, dacă infidelitatea ta desfrânată ar ajunge 
cunoscută. Speraseşi să te poţi eschiva de la una sau alta dintre 
promisiuni, la un moment dat, dar acum datele nunţilor se apropie 
şi descoperi că încă mai ești... încurcată strâns cu amândoi. Mai 
strâns decât oricând, chiar. Ce faci? 

Ardee îşi boți buzele și trase adânc aer în piept, pe gânduri, apoi 
își aruncă o şuviţă de păr peste umăr, cu un gest teatral. 

- I-aş aduce pe amândoi în pragul nebuniei, cu istețimea mea fără 
pereche și frumusețea mea irezistibilă, apoi aș pune la cale un duel 
între ei. Cel care câștigă va primi răsplata supremă: pe mine de 
nevastă, fără a bănui o clipă că-i fusesem promisă şi fostului său 
rival. De vreme ce e bătrân, aș spera sincer să moară cât mai repede, 
lăsându-mă o văduvă respectată. 

Îi zâmbi în lungul nasului. 

— Ce-ai zice de asta, domnule? 

Glokta clipi din ochi. 

- Mă tem că metafora şi-a pierdut relevanţa. 

— Sau... miji Ardee ochii spre tavan, după care pocni din degete. 
S-ar putea să-mi folosesc subtilele vicleșuguri feminine... 

Îşi trase umerii înapoi, cu bustul scos în evidență. 

— ... ca să prind în cursă un alt treilea bărbat, și mai puternic și 


bogat decât ei. Tânăr, chipeș și cu membre mlădioase, cred, dacă tot 
vorbim în metafore. M-aș mărita cu el și, cu ajutorul lui, i-aș 
distruge pe ceilalți doi, lăsându-i dezamăgiţi și fără un ban. Ha! Ce 
părere ai? 

Glokta își simţi pleoapa tresărind și şi-o apăsă cu o mână. 
Interesant... 

- Un al treilea peţitor... murmură el. La asta nu m-am gândit. 


Scaunul lui Skarling 


Departe, jos, apa spumega năvalnic. În timpul nopții plouase din 
belșug, iar acum râul se umflase, devenind un torent furios care 
rodea întruna baza falezei. Apă rece și neagră, spumă rece și albă, 
sub stânca rece și neagră. Forme mărunte - galben-auriu, portocaliu 
aprins, violet, în toate culorile focului — se învârteau și se zbăteau 
duse de curenţii nebunești, în orice direcţie le purta ploaia. 

Frunze pe apă, întocmai ca el. 

lar acum, se părea că ploaia avea să-l ducă spre sud. Ca să mai 
lupte. Să omoare oameni care nu auziseră niciodată de Logen 
Nouădegete. Simplul gând făcea să-i vină rău. Dar îşi dăduse 
cuvântul, iar un om care nu se ține de cuvânt nici nu se poate numi 
om. Așa obișnuia să-i spună tatăl lui. 

Petrecuse ani şi ani fără să se ţină de mare lucru. Fără să se ţină 
de cuvânt, sau de cuvintele tatălui său, și fără să ţină la vieţile altora 
- toate însemnând mai puţin decât nimic. Lăsase de izbelişte toate 
promisiunile făcute soției şi copiilor lui. Își călcase cuvântul față de 
oamenii săi, faţă de prietenii lui și faţă de sine însuși, de-atâtea ori 
că nici nu le mai știa numărul. Sângerosul-Nouă. Cel mai temut om 
din Nord. Un om care toată viaţa lui umblase numai printr-un cerc 
de sânge. Un om care toată viaţa nu făcuse decât rău. Şi tot timpul 
se uitase la cer şi ridicase din umeri. Dând vina pe cine era mai 
aproape şi spunându-şi că el nu avea încotro. 

Bethod nu mai era. Logen se răzbunase în sfârșit, dar lumea nu 
devenise dintr-odată mai bună. Lumea era aceeași, la fel ca el. Își 
răsfiră degetele mâinii stângi pe piatra umedă, îndoite și șubrezite 
de zeci de rupturi vechi, cu nodurile zgâriate şi pline de coji, cu 
unghiile rupte și înnegrite pe dedesubt. Privi un moment ciotul 
familiar. 

- Încă viu, şopti el, aproape nevenindu-i să creadă. 

Durerea din coastele lovite îl făcu să tresară, gemând, când se 
întoarse de la fereastră, înapoi în sala cea mare. Sala tronului lui 


Bethod, care acum era al său. Gândul îi smulse un râs slab, ca un 
râgâit din pântec, însă chiar și acela îi împunse cusăturile de pe 
obraz şi tâmplă. Porni șontâc-șontâc peste pardoseala întinsă, fiecare 
pas fiind un calvar. Sunetul cizmelor frecate de podele reverbera din 
grinzile tavanului înalt, peste vuietul râului de afară. Fascicule de 
lumină ceţoasă, pline de praf, se încrucișau în forme stranii pe 
scânduri. În apropiere, pe un piedestal, se înălța Scaunul lui 
Skarling. 

Sala, și orașul, și pământurile din jur, toate se schimbaseră, 
devenind de nerecunoscut, dar Logen socotea că scaunul arăta cam 
la fel ca pe vremea lui Skarling. Skarling Fărăglugă, cel mai mare 
erou al Nordului. Omul care unise clanurile pentru a lupta contra 
Uniunii, demult. Omul care adunase tot Nordul laolaltă, cu ajutorul 
cuvintelor și al gesturilor, cel puţin pentru câţiva ani. 

Un scaun simplu pentru un om simplu - bucăţi de lemn, mari și 
cinstite, vopsea scorojită pe margini, suprafețe netezite de fiii lui 
Skarling, și de nepoţii lui, și de oamenii care-i conduseseră de-atunci 
clanul. Până când Sângerosul-Nouă venise să bată la porţile 
Carleonului. Până când Bethod își însuşise tronul, pretinzând că era 
tot ceea ce fusese Skarling, în timp ce reunea Nordul prin forța 
focului, a oţelului și a fricii. 

— Ei, ce faci? 

Logen întoarse smucit capul, pentru a-l vedea pe Dow cel Negru 
rezemat în uşă, cu braţele încrucișate pe piept. 

- N-ai de gând să te așezi pe el? 

Deși picioarele îl dureau atât de rău încât abia dacă se mai putea 
ține pe ele, Logen clătină din cap. 

- Mie mi-a plăcut întotdeauna să mă așez pe pământ. Nu sunt un 
erou, și nici Skarling n-a fost rege. 

— A refuzat o coroană, din câte-am auzit. 

— Coroane... scuipă Logen pe paie, cu salivă încă rozacee de la 
tăieturile din gură. Regi... Un rahat, toată ideea, iar pentru mine, 
cea mai proastă alegere din câte se putea. 

- Da” nu zici nu, totuși, mm? 

Logen se încruntă la el. 

— Ca să vină alt nemernic, și mai rău decât Bethod, să se-așeze pe 


scaunul ăla şi să facă Nordul să verse și mai mult sânge? Poate-oi fi 
în stare de ceva bun, de-acolo de sus. 

- Poate... îi susținu privirea Dow. Numai că unii oameni nu-s 
croiți ca să facă nimic bun. 

- Iar vorbiţi de mine? chicoti Crummock, intrând cu pași mari pe 
ușă, urmat de Copoi și de Ursuz. 

- Nu toată lumea vorbeşte de tine, Crummock, îi spuse Copoiul. 
Ai dormit bine, Logen? 

- Mda, minţi el. Ca un mort. 

— Şi acum? 

Logen privi iar scaunul. 

— Spre Sud, cred. 

- Spre Sud, mârâi Ursuzul, fără să dea prin nimic de înţeles dacă 
o găsea o idee rea sau bună. 

Logen își atinse cu limba carnea ciopârţită dintr-o latură a gurii, 
doar ca să simtă, fără niciun motiv serios, cât de tare îl durea. 

- Calder şi Scale sunt încă pe-acolo, pe undeva prin preajmă. Nu 
încape nicio îndoială că Bethod i-a trimis să mai caute niște 
ajutoare. De dincolo de Crinna, sau din văile de sus, sau de cine știe 
unde... 

Crummock chicoti încet. 

— Aha, treburile bune nu se termină niciodată. 

— Vor cauza necazuri, mai devreme sau mai târziu, comentă 
Copoiul, nu mă-ndoiesc. 

- Cineva trebuie să stea aici și să vegheze la cum merg lucrurile. 
Să le dea de urmă ălora doi, dacă se poate. 

— O să stau eu, replică Dow cel Negru. 

— Eşti sigur? 

Dow ridică din umeri. 

- Nu-mi plac corăbiile, și nici Uniunea nu-mi place. N-am nevoie 
să fac ditamai drumul ca să mă dumiresc de asta. Și am destule 
socoteli cu Calder și Scale. O să-mi aleg niște carli din ăia care-au 
mai rămas, și-am să le fac o vizită. 

Îşi afișă rânjetul răutăcios, bătându-l pe Copoi pe braţ. 

- Mult noroc vă doresc, acolo jos, cu sudicii. Ţie mai ales, ce zici, 
Sângerosule-Nouă? N-ar fi bine să mai pierdem încă un Rege al 


Nordicilor, acuma, nu? 

Şi ieși din sală, cu pas țanțoş și braţele încrucișate pe piept. 

- Câţi oameni ne-au mai rămas? 

— Să tot fie vreo trei sute, acum, dacă ia și Dow câţiva la el. 

Logen scoase un oftat prelung. 

— Atunci, mai bine să se pregătească de plecare. N-ar fi bine ca 
Furiosul să plece fără noi. 

— Cine-o să vrea să se ducă? întrebă Copoiul. După toate prin 
câte-au trecut în ultimele luni? Cui îi mai arde de omoruri? 

- Unora care nu prea ştiu să facă nimic altceva, cred, ridică Logen 
din umeri. Bethod avea aur acolo, jos, nu? 

— Mda, avea ceva. 

- Atunci, împărțiţi-l. Cât mai mult pentru fiecare om care vine cu 
noi. O parte acum, o parte la-ntoarcere. Cred că vor fi câţiva care să 
primească oferta. 

- Poate. Dacă-i vorba de aur, oamenii vorbesc de nu mai pot. Nu- 
s sigur c-au să şi lupte de n-au să mai poată, când o veni vremea. 

- Om vedea, aș zice. 

Câteva clipe, Copoiul îl privi lung. Drept în ochi. 

— De ce? 

— Fiindcă mi-am dat cuvântul. 

- Şi? Înainte nu-ţi prea păsa, nu? 

- Nu pot zice că da, şi tocmai aici e problema, replică Logen, 
înghițind în sec; avea în gură un gust coclit. Ce altceva poți face, 
decât să-ncerci să fii mai bun? 

Copoiul dădu din cap, încet, fără să-și ia ochii dinspre chipul lui 
Logen. 

- Că bine zici, șefule. Atunci, spre sud. 

- Mhm, făcu și Ursuzul, şi amândoi ieșiră pe ușă, lăsându-l în sală 
doar pe Crummock. 

— Deci, spre Uniune cu voi, așa-i, Maiestate? În sud, să omorâți 
niște maronii sub soare? 

— Spre sud. 

Logen își răsuci un umăr îndurerat, lângă gâtul la fel de 
îndurerat, apoi și pe celălalt. 

— Vii şi tu? 


Desprinzându-se de perete, Crummock păși spre el, cu oasele 
colierului țăcănindu-i în jurul gâtului gros. 

— Nu, nu, nu, eu nu. Mi-a plăcut cât am stat împreună, zău că da, 
da” toate au un sfârșit, nu? Am stat departe de munţi prea multă 
vreme, și nevestelor mele le-o fi dor de mine. 

Căpetenia delenilor își desfăcu larg braţele, făcu un pas înainte și- 
l cuprinse strâns pe Logen. Puțin cam prea strâns, dacă era s-o spună 
p-a dreaptă. 

- Pot să aibă un rege, dacă vor unul, îi șopti el la ureche, da’ nu 
pot zice că vreau şi eu. Mai ales nu pe omul care mi-a omorât fiul, 
hmm? 

Logen simţi că-l lua cu frig, de la rădăcinile firelor de păr până-n 
vârful degetelor. 

— Ce credeai? Că n-o să aflu? continuă deleanul, trăgându-se mai 
înapoi pentru a-l privi pe Logen în ochi. L-ai măcelărit în văzul 
tuturor, nu? L-ai căsăpit pe micul Rond ca pe-o oaie de pus în 
căldare, și el era cel mai neajutorat. 

Rămăseseră singuri în marea sală, numai ei doi, şi umbrele, și 
Scaunul lui Skarling. Logen se strâmbă, când braţele lui Crummock 
îl strânseră și mai tare, peste vânătăile și rănile lăsate de armele lui 
Fenris Temutul. Nu mai avea putere nici cât să se lupte cu-o pisică, 
și o știau amândoi. Deleanul l-ar fi putut strivi ca pe-o muscă, 
terminând treaba începută de Temut. Dar nu făcu decât să 
zâmbească. 

- Ei, hai, nu-ţi face griji acuma, Sângerosule-Nouă. Am căpătat 
ce-am vrut, nu? Bethod e mort și-ngropat, și Temutu' lui, și 
vrăjitoarea, și toată ideea aia a lui împuţită de unire a clanurilor, 
toate s-au dus înapoi în ţărână unde le e locul. Cu tine-n frunte, 
cutez a spune c-o să mai treacă o sută de ani până când oamenii din 
Nord n-au să se mai omoare între ei. Așa că, între timp, poate că 
noi, ăștia de pe dealuri, o s-avem puţină liniște, hmm? 

- Sigur c-o s-aveţi, scrâşni Logen printre dinţi, strâmbându-se, în 
timp ce Crummock îl strângea şi mai tare. 

— L-ai omorât pe fiu-meu, i-adevărat, da? mai am destui. Pe ăia 
mai slabi e mai bine să-i smulgi din rădăcini de mici, știi, nu? Ăia 
slabi şi nenorocoși. Dacă-ţi pui un lup între oi, pe urmă nu te-apuci 


şi plângi când vezi că ţi-a mâncat-o pe-una mai nevolnică, nu? 

Logen nu putea decât să se holbeze la el. 

- Chiar că eşti nebun. 

- Oi fi io nebun, da’ pe-acolo-s unii și mai răi decât mine. 

Se aplecă din nou, pentru a-i șopti la ureche: 

— Nu eu l-am omorât pe băiat, este? 

Apoi îi dădu drumul și-l bătu pe umăr. Așa cum ar fi făcut-o un 
prieten, deși în gestul lui nu se simțea nici urmă de prietenie. 

— Să nu mai vii niciodată-n Locurile-Nalte, Nouădegete, ăsta-i 
sfatul meu. S-ar putea să nu mai fiu în stare să-ți fac o primire 
prietenoasă. 

Se întoarse și plecă, încet, în timp ce-i mai spunea peste umăr, 
legănându-și un deget cărnos: 

— Să nu mai apari prin Locurile-Nalte, Sângerosule-Nouă! Luna te 
iubește un pic cam prea mult, pentru gustul meu! 


Calităţi de conducător 


Jezal străbătea străzile pietruite călare pe un armăsar sur 
magnific, urmat de Bayaz și Mareşalul Varuz, după care veneau zece 
Cavaleri din Gardă, conduși de Bremen dan Gorst, în echipament 
complet de război. Era o senzaţie stranie și neliniștitoare să vadă 
orașul, de obicei forfotind de oameni, aproape pustiu acum. Numai 
câțiva copii ai străzii zdrențăroși, niște soldaţi nervoși din garda 
orașului și unii cetățeni bănuitori mai stătuseră pe loc, iar acum se 
grăbeau să se dea la o parte dinaintea convoiului regal. Jezal își 
imagina că majoritatea celor care rămăseseră în Adua stăteau 
baricadaţi în dormitoare. Şi el ar fi fost tentat să facă același lucru, 
dacă nu i-ar fi luat-o înainte Regina Terez. 

— Când au ajuns? întrebă Bayaz, peste ropotul copitelor. 

— Avangarda a apărut înaintea zorilor, îl auzi Jezal pe Varuz 
strigând. Şi toată dimineața au venit alte și alte trupe gurkiene, pe 
drumul dinspre Keln. Au avut loc câteva ciocniri în cartierele de 
dincolo de Zidul lui Casamir, dar nimic care să-i încetinească prea 
mult. Au încercuit deja pe jumătate orașul. 

Jezal întoarse brusc capul: 

- Deja? 

-  Gurkienilor le-a plăcut dintotdeauna să vină pregătiţi, 
Maiestate, răspunse bătrânul militar, aducându-și calul lângă al lui. 
Au început să construiască o palisadă în jurul Aduei și au adus cu ei 
catapulte mari. Aceleaşi care s-au dovedit atât de eficiente la asediul 
Dagoskăi. Pe la amiază, vom fi complet înconjurați. 

Jezal înghiţi în sec. Cuvântul „înconjuraţi” avea în el ceva care-i 
făcea gâtlejul să se contracte neplăcut. 

Coloana încetini la pas, maiestuos, în timp ce se apropiau de 
poarta apuseană a orașului. Printr-o ironie care nu-i prea făcea 
plăcere lui Jezal, era aceeași poartă prin care intrase el triumfal în 
cetate, înainte de a fi încoronat ca Înalt Rege al Uniunii. La umbra 
Zidului lui Casamir se adunase o mulțime de oameni, și mai mare 


decât cea care-l salutase după ciudata lui victorie asupra ţăranilor. 
Acum, însă, starea de spirit nu mai era deloc festivă. În locul fetelor 
zâmbitoare se vedeau bărbați încruntaţi, florile proaspăt culese erau 
înlocuite de arme vechi. Deasupra capetelor se înălțau tot felul de 
prăjini, ca o pădure învălmășită, cu vârfurile și muchiile lucind în 
soare. Furci și sulițe improvizate, căngi de tot felul, cozi de mătură 
cu cuțite prinse în locul paielor. 

Nişte membri ai Gărzii Regale erau însoţiţi de străjeri cu ochii 
mijiţi, printre negustori şi meșteșugari cu jiletci de piele și săbii 
lustruite, sau muncitori cocârjaţi, cu arcuri antice și expresii crunte. 
Erau tot ce-aveau mai de soi. Îi însoțeau diverși cetățeni, bărbați şi 
femei de toate vârstele, echipați cu arme și armuri fel de fel, 
încropite din te miri ce. Sau cu nimic. Era greu de spus cine să fi fost 
militar și cine civil — dacă mai exista vreo diferență. Toţi se uitau la 
rege, în timp ce descăleca grăbit, cu pintenii de aur zornăind. Se 
uitau la el, își dădu Jezal seama, când porni printre ei, cu garda de 
corp în armuri însoțindu-l. 

— Ei sunt apărătorii cartierului ăstuia? îi murmură Jezal Lordului 
Mareşal Varuz, care-l urma îndeaproape. 

- O parte din ei, Maiestate. Împreună cu câţiva orășeni entuziaști. 
Un spectacol înduioșător. 

Jezal ar fi dat bucuros o mulțime înduioșătoare pe una eficientă, 
dar presupunea că un lider trebuie să pară întotdeauna neîmblânzit 
în fața celor ce-l urmează. Bayaz i-o spusese de-atâtea ori... Cât de 
adevărat era acest lucru pentru un rege în fața supușilor săi — de 
două ori mai adevărat, de trei...? Mai ales un rege a cărui coroană 
recent dobândită ar putea fi considerată cam alunecoasă -— în cel mai 
bun caz. 

Așa că se îndreptă de spate, își ridică bărbia brăzdată de cicatrice 
cât de sus îndrăznea, și-și aranjă cu o mână înmănușată mantia 
tivită cu auriu. Își văzu de drum prin mulțime, cu mersul său ţanţoș 
şi încrezător dintotdeauna, ţinându-și o mână pe măciulia sabiei, în 
speranța că nimeni nu bănuia cazanul de îndoială și teamă ce-i 
clocotea scăzut înapoia ochilor. Oamenii murmurau în timp ce 
trecea prin fața lor, cu Varuz și Bayaz urmându-l grăbiţi. Unii 
încercau să facă plecăciuni, alții nici nu se osteneau. 


— Regele! 

— Credeam că-i mai înalt... 

— Jezal Bastardul. 

Jezal întoarse brusc capul, dar nu avea de unde să ştie cine 
vorbise. 

— Ăsta-i Luthar! 

- Ura pentru „Maiestatea Sa 
rumoare fără vlagă. 

- Pe-aici, spuse un ofițer palid din faţa porţii, indicând o scară, cu 
un gest parcă de scuză. 

Jezal o urcă vitejeşte, câte două trepte o dată, cu pintenii 
răsunând. leși pe acoperișul turnului porţii și încremeni, cu buza 
răsfrântă de dezgust. Cine stătea acolo, dacă nu vechiul lui prieten, 
Superiorul Glokta, cocoșat peste baston, cu respingătorul său zâmbet 
ştirb pe faţă? 

— Maiestatea Voastră, rânji el, cu ironie în glas. Ce onoare 
copleşitoare. 

Și ridică bastonul, pentru a arăta spre parapet. 

— Acolo sunt gurkienii. 

Jezal încerca să formuleze o replică potrivit de acidă, în timp ce 
urmărea cu privirea direcţia bastonului lui Glokta. Clipi din ochi, iar 
mușchii feței i se pleoștiră. Fără o vorbă, trecu pe lângă bătrânul 
schilod. Gura marcată de cicatrice i se deschidea încet, şi așa 
rămase. 

- Inamicul, mârâi Varuz, iar Jezal încercă să-şi imagineze ce-ar fi 
zis Logen Nouădegete la vederea unei asemenea priveliști. 

- Rahat... 

Pe câmpiile umede, peste drumuri și printre tufișuri, între ferme, 
sate și cele câteva pâlcuri de copaci bătrâni din împrejurimile 
orașului, trupele gurkiene roiau cu miile. Drumul larg și pietruit 
către Keln, care se arcuia spre sud printre terenurile agricole netede, 
arăta ca un râu unduitor, forfotitor, sclipitor, de oameni în marş. 
Soldaţi gurkieni în coloană, scurgându-se lin pentru a inunda 
câmpia, pentru a înconjura orașul cu un inel uriaș de oameni, lemn 
şi oţel. Stindarde înalte se ridicau deasupra gloatei trepidante, 
simboluri aurii strălucind în lumina apoasă a soarelui de toamnă. 

se auzi un strigăt, urmat de o 


Drapelele legiunilor Împăratului. Dintr-o singură privire, Jezal 
numără zece. 

— O oaste considerabilă, remarcă Bayaz. 

Era îngrozitor de puţin spus. Glokta rânji: 

— Gurkienilor nu le place să călătorească de unii singuri. 

Parapetul la care se referise mai-nainte se ridica deja, o linie 
întunecată șerpuind pe câmpiile noroioase, la câteva sute de pași în 
faţa zidurilor, cu un şanţ nu prea adânc paralel cu el. Mai mult 
decât adecvat pentru a împiedica aprovizionarea orașului din 
exterior. Mai departe, începeau să se contureze câteva tabere: 
întinderi vaste de corturi albe, rânduite în careuri ordonate, câteva 
având deasupra coloane de fum negru care pluteau deja spre cerul 
alb, de la focurile de gătit și fierării. Tot aranjamentul emana un 
sentiment profund și îngrijorător de permanenţă. O fi fost Adua încă 
în mâinile Uniunii, însă nici chiar cel mai mincinos patriot n-ar fi 
putut nega că împrejurimile orașului aparțineau deja Împăratului 
din Gurkhul. 

- Trebuie să recunoaștem că sunt bine organizați, comentă posac 
Varuz. 

- Da... organizarea lor... 

Dintr-odată, glasul lui Jezal devenise uscat ca niște podele vechi. 
Afişarea unei expresii vitejești părea mai degrabă nebunească decât 
curajoasă. 

O duzină de călăreţi se desprinseseră din rândurile gurkienilor, 
iar acum se apropiau în trap ușor. Deasupra lor fluturau două 
flamuri prelungi, de mătase roșie și galbenă, înscrise cu caractere 
kantice aurii. Era și un steag alb, atât de mic încât abia dacă se 
vedea. 

- Soli, mârâi Întâiul dintre Magi, clătinând încet din cap. O biată 
scuză pentru niște nătărăi bătrâni cărora le place să se audă vorbind 
despre tratamente umane, înainte de a începe măcelul. 

Cred că, în materie de nătărăi bătrâni cărora le place să se audă 
vorbind, tu ești expertul suprem. 

Așa ar fi replicat Jezal, dar își păstră ideea pentru sine, în timp ce 
privea grupul gurkian care se apropia într-o tăcere apăsătoare. În 
frunte călărea un om înalt, cu luciri aurii pe coiful ascuţit și armura 


lustruită, stând în acea poziţie arogantă care, chiar și de la distanță, 
ţipă a autoritate. 

Mareșalul Varuz se încruntă: 

— Generalul Malzagurt. 

— ÎI cunoşti? 

— A comandat forțele Împăratului, în ultimul război. Luni în şir 
ne-am tot hărțuit. Am parlamentat de mai multe ori. Un adversar 
foarte dibaci. 

- Totuși, i-ai venit de hac, nu? 

— În cele din urmă, Maiestate, răspunse Varuz, departe de-a arăta 
încântat. Atunci, însă, aveam o armată. 

Comandantul gurkian se apropia tropăind prin amestecătura de 
clădiri părăsite ce se întindeau dincolo de Zidul lui Casamir. Își 
struni calul în faţa porţii, privind mândru în sus, cu o mână în șold. 

— Sunt generalul Malzagurt! strigă el cu un accent kantic 
pronunţat. Reprezentantul ales al Magnificenţei Sale, Uthman-ul- 
Dosht, Împăratul Gurkhulului. 

— Eu sunt Regele Jezal Întâiul. 

— Firește. Bastardul. 

Nu avea niciun rost să nege. 

- Așa este. Bastardul. De ce nu intri, generale? Am putea vorbi 
față-n faţă, ca doi oameni civilizați. 

Ochii lui Malzagurt se abătură spre Glokta. 

— Iartă-mă, dar răspunsul dat de guvernul dumitale emisarilor 
neînarmaţi ai Împăratului nu a fost întotdeauna... civilizat. Cred că 
prefer să rămân în afara zidurilor. Deocamdată. 

- Cum doreşti. Cred că-l cunoşti deja pe Lordul Mareșal Varuz, 
nu? 

- Fireşte. Pare să fi trecut o veșnicie de când ne-am zbenguit prin 
pustietățile secetoase. Aș spune că mi-ai lipsit... dar n-o fac. Cum o 
mai duci, vechiul meu prieten şi dușman? 

— Destul de bine, mormăi Varuz. 

Malzagurt arătă spre vasta întindere a puterii de luptă desfășurate 
în spatele lui. 

- Ţinând seama de împrejurări, hmm? Nu-l cunosc pe celălalt... 

- Ăla-i Bayaz. Întâiul dintre Magi. 


Un glas calm și lin. Aparţinea unuia dintre însoțitorii lui 
Malzagurt. Un om îmbrăcat simplu, în alb, cam ca un preot. Nu 
părea mult mai vârstnic decât Jezal, și arăta foarte chipeș, cu o față 
netedă și închisă la culoare. Nu purta armură și nici vreo armă. 
Îmbrăcămintea şi şaua lui simplă nu aveau niciun fel de podoabe. 
Cu toate acestea, ceilalți membri ai soliei, ba chiar și Malzagurt, îl 
priveau cu un respect vizibil. Cu teamă, aproape. 

- Aha... se uită în sus generalul, mângâindu-și îngândurat barba 
scurtă, căruntă. Deci, ăsta e Bayaz. 

Tânărul dădu din cap. 

— El este. Nu ne-am mai văzut de mult timp. 

- Nici pe departe de-atât de mult timp, Mamun, șarpe blestemat! 
se agăţă Bayaz de parapet, cu dinţii dezgoliți. 

Bătrânul Mag se pricepea aşa de bine să joace rolul unchiului 
blajin, încât Jezal uitase ce înspăimântătoare puteau fi accesele lui 
neașteptate de furie. Șocat, făcu un pas într-o parte, ridicând pe 
jumătate o mână ca să-şi apere fața. Aghiotanţii şi stegarii gurkieni 
se chirciră în șei, unul ajungând chiar să vomite cu zgomot. Până și 
Malzagurt își pierdu o halcă însemnată din postura eroică. 

Mamun, însă, rămase cu privirea îndreptată în sus, la fel de calm 
ca înainte. 

- Unii dintre frații mei credeau că poate ai fugit, dar eu ştiam ce 
știam. Khalul spunea mereu că mândria ta va fi cea care-ţi va veni 
de hac, şi iată dovada. Acum, mi se pare ciudat că te-am crezut 
cândva un mare om. Arăţi îmbătrânit, Bayaz. Te-ai împuţinat la 
trup. 

— Orice lucru pare mai mic când stă mult mai sus decât tine! 
mârâi Întâiul dintre Magi, pe un ton cumplit de amenințător, în timp 
ce-și răsucea capătul bastonului pe pietrele pasarelei. Vino mai 
aproape Mâncătorule, și-ai să-mi poți judeca slăbiciunea în timp ce 
arzi! 

— A existat o vreme când mă puteai strivi doar c-un cuvânt, nu 
mă îndoiesc. Acum, însă, cuvintele tale nu mai sunt decât vorbe-n 
vânt. Puterile ţi s-au risipit încet, de-a lungul anilor, câtă vreme ale 
mele niciodată n-au fost mai mari. Am în spatele meu o sută de frați 
şi surori. Tu ce aliați ai, Bayaz? întrebă el, privind de-a lungul 


meterezelor cu un zâmbet batjocoritor. Doar pe cei pe care-i meriți. 

- S-ar putea să-mi găsesc niște aliați care te vor surprinde. 

— Mă îndoiesc. Demult, Khalul mi-a spus care avea să fie ultima ta 
speranță, deznădăjduită. Și timpul a dovedit că avea dreptate, la fel 
ca întotdeauna. Așadar, te-ai dus până la marginea Lumii, alergând 
după umbre. Umbre întunecate chiar, pentru unul care se numește 
un om drept. Și știu că ai dat greș, afirmă preotul, arătându-și două 
șiruri de dinți albi. Sămânța a ieșit din istorie, demult. Îngropată, la 
multe leghe sub pământ. Scufundată, adânc sub fundul oceanului. 
Iar speranţele tale s-au scufundat și ele odată cu ea. Nu ţi-a mai 
rămas decât o singură cale. Vii cu noi de bunăvoie, ca să fii judecat 
de Khalul pentru trădare? Sau va trebui să intrăm noi să te luăm? 

— Îndrăzneşti să-mi vorbeşti mie de trădare? Tu, care ai trădat 
cele mai înalte principii ale ordinului nostru și ai încălcat legea 
sacră a lui Euz? Câţi ai ucis, ca să fii acum atât de puternic pe cât 
ești? 

Mamun se mulțumi să ridice din umeri. 

- Foarte mulţi. Ne-ai lăsat multe căi întunecate din care să 
alegem, Bayaz, și am făcut toate sacrificiile de care am avut nevoie. 
N-are niciun rost să ne certăm pentru trecut. După atâtea secole, 
stând pe laturile opuse ale unei mari prăpăstii, cred că niciunul 
dintre noi nu-l va convinge vreodată pe celălalt. Învingătorii pot 
hotărî cine a avut dreptate, la fel cum au făcut întotdeauna, încă de 
mult dinaintea Vechiului Timp. Îţi știu deja răspunsul, dar Profetul 
ar dori să pun întrebarea: vii la Sarkant, ca să răspunzi pentru 
odioasele tale crime? Vii să fii judecat de Khalul? 

- Judecat? mârâi Bayaz. El să mă judece pe mine, ucigașul ăla 
bătrân cu capul umflat? 

Râsul său ca un lătrat răsună în jos de pe ziduri. 

- Hai și ia-mă, dacă îndrăznești, Mamun. Te-aștept! 

— Atunci, vom veni, murmură întâiul ucenic al lui Khalul, 
privindu-l încruntat pe sub sprâncenele sale negre și subțiri. Ani 
după ani ne-am pregătit. 

Cei doi rămaseră tăcuţi, uitându-se crunt unul la altul, iar Jezal se 
încruntă și el. Îl nemulțumea senzaţia neașteptată că, într-un fel, 
totul nu era decât un conflict între Bayaz şi acel preot, iar el, deși 


rege, părea un copil care trage cu urechea la o ceartă a părinţilor, 
neavând niciun cuvânt de spus. 

- Declară-ţi termenii, generale! mugi el. 

Malzagurt își drese glasul. 

— Mai întâi, dacă-i predai Împăratului orașul Adua, este dispus să 
te lase să-ţi păstrezi tronul, ca supus al lui, firește, plătind tributul 
cuvenit. 

- Câtă generozitate din partea lui! Și trădătorul, Lordul Brock? 
Am înțeles că i-ați promis coroana Uniunii. 

- Nu avem niciun angajament definitiv față de Lordul Brock. În 
fond, nu el ţine orașul în mână - dumneata îl ţii. 

- Și nici nu-i prea respectăm pe cei care-şi trădează propriii 
stăpâni, adăugă Mamun, cu o privire neguroasă spre Bayaz. 

— În al doilea rând, cetăţenilor Uniunii li se va permite să trăiască 
mai departe conform propriilor lor legi și obiceiuri. Vor continua să 
trăiască în libertate. Sau, mai aproape de libertate decât au fost 
vreodată, cel puţin. 

— Mărinimia voastră e uluitoare! 

Jezal ar fi vrut să vorbească ironic, dar nu-i prea reușise. 

- În al treilea rând, strigă generalul, cu o privire nervoasă într-o 
parte, spre Mamun, ne va fi predat omul cunoscut ca Bayaz, Întâiul 
dintre Magi, legat în lanţuri, ca să poată fi transportat la Templul 
din Sarkant, pentru a fi judecat de Profetul Khalul. Aceștia sunt 
termenii noştri. Refuzaţi-i, și Împăratul va decreta ca Midderlandul 
să fie tratat ca orice provincie cucerită. Mulţi oameni vor fi uciși, și 
mult mai mulți vor fi luaţi în sclavie. Se vor instala guvernatori 
gurkieni, Agriontul vostru va fi transformat în templu, iar actualii 
voştri conducători... închiși în celule, în beciurile palatului imperial. 

Instinctiv, Jezal începu să deschidă gura pentru a refuza. Apoi se 
opri. Harod cel Mare, fără îndoială, ar fi scuipat un răspuns sfidător, 
cu orice preț, poate chiar s-ar fi şi ușurat pe emisarul de jos. Simpla 
idee de a negocia cu gurkienii contravenea tuturor convingerilor lui 
dintotdeauna. 

Dar, dacă stătea să se gândească, termenii erau cu mult mai 
generoşi decât se așteptase vreodată. Probabil că Jezal s-ar fi 
bucurat de mai multă autoritate, ca supus al lui Uthman-ul-Dosht, 


decât acum, cu Bayaz suflându-i mereu în ceafă, zi și noapte. Putea 
să salveze vieți nenumărate, doar cu o vorbă. Vieţi adevărate, ale 
unor oameni adevărați. Ridică mâna, frecându-și ușor cu un deget 
bărbia brăzdată de cicatrice. Cunoscuse destule suferințe, pe 
câmpiile nemărginite ale Vechiului Imperiu, ca să se gândească 
temeinic înainte de a risca atâtea vieţi, şi pe a lui în special. Ideea 
celulelor de sub palatul Împăratului îl făcea să nu se grăbească. 

Era ciudat că tocmai lui îi revenea o decizie atât de vitală. Lui, 
unui om care, cu nu mai mult de un an în urmă, mărturisise mândru 
că nu se pricepea la nimic și că puţin îi păsa. Dar, în fond, Jezal 
începea să aibă îndoieli că orice om într-o poziție de înaltă 
autoritate știa vreodată cu adevărat ce făcea. Tot ce putea spera era 
să-şi păstreze o vagă iluzie că ar fi fost posibil. Şi, ocazional, poate, 
să încerce să influențeze cât de puțin mersul orb al evenimentelor, 
într-o direcție sau alta, cu nădejdea disperată că alesese calea cea 
potrivită. 

Dar care era direcţia potrivită? 

— Dă-mi odată răspunsul! strigă Malzagurt. Am pregătiri de făcut! 

Jezal se încruntă. Se săturase de dictatele lui Bayaz, dar cel puţin 
bătrânul ticălos jucase un rol în ascensiunea lui spre tron. Se 
săturase de disprețul lui Terez, dar ea măcar era soţia lui. Lăsând la 
o parte orice alte considerente, cam ajunsese la capătul răbdării. Pur 
şi simplu, refuza să primească ordine, sub amenințarea sabiei, de la 
un general gurkian fanfaron şi preotul lui afurisit. 

— Îţi resping toți termenii! anunță el nepăsător, de pe zid. Îi 
resping total și complet. Nu prea am obiceiul de a-mi preda sfetnicii 
sau suveranitatea doar fiindcă așa mi se cere. Și cu atât mai puțin 
unei hoarde de bădărani gurkieni care n-au nici bune maniere, nici 
vreun dram de minte. Acum nu mai eşti în Gurkhul, generale, iar 
aici aroganța dumitale nu mai înseamnă nici cât coiful ăla caraghios 
pe care-l porți pe cap. Cred că, până să părăseşti aceste meleaguri, 
vei învăţa o lecţie aspră. Aș mai putea să adaug, înainte s-o ștergi cu 
coada-ntre picioare, că vă încurajez, pe tine şi pe preotul tău, să vă 
luaţi la regulat? Cine ştie, poate-l convingi să vi se alăture și pe 
marele Uthman-ul-Dosht, ba încă și pe atoateștiutorul Profet Khalul, 
ca să v-o trageţi în patru! 


Generalul Malzagurt se încruntă. Se sfătui scurt cu un aghiotant, 
fiind clar că nu prea pricepuse cele mai fine nuanţe ale ultimei 
fraze. Când în sfârșit se dumiri, făcu un gest furios cu mâna sa 
negricioasă, lătrând un ordin în kantică. Jezal văzu mai mulți 
oameni care mergeau printre clădirile de dincolo de ziduri, cu torţe 
în mâini. Generalul gurkian aruncă o ultimă privire spre turnul 
porții. 

- Rozalii nenorociţi! mârâi el. Animalelor! 

Și, trăgând brusc de frâul calului, o luă din loc, cu ofiţerii după 
el. 

Preotul Mamun mai rămase un moment pe loc, cu tristețea 
întipărită pe chipul lui perfect. 

- Așa să fie. Ne vom lua pe noi armura. Dumnezeu să te ierte, 
Bayaz. 

— Tu ai mai multă nevoie de iertare decât mine, Mamun! Pentru 
tine să te rogi! 

— Asta și fac. În fiecare zi. Dar n-am văzut niciun semn, în toată 
lunga mea viaţă, că Dumnezeu ar fi iertător din fire. 

Îşi întoarse calul și porni încet înapoi, spre liniile gurkiene, 
printre clădirile abandonate, pe ale căror ziduri începeau deja să 
urce flăcările. 

Jezal trase aer în piept, prelung, întretăiat, în timp ce ochii i se 
îndreptau spre mulțimea de oameni ce mişunau pe câmpii. Fir-ar 
gura lui a dracu”, că numai în belele îl băga! Acum, însă, era cam 
târziu ca să se mai răzgândească. Simți mâna părintească a lui Bayaz 
pe umăr, acea atingere care în ultimele câteva săptămâni devenise 
atât de iritantă. Fu nevoit să strângă din dinţi, pentru a nu se feri. 

— Ar trebui să te adresezi poporului, îi spuse Magul. 

— Ce? 

- Cuvintele potrivite ar putea avea o influență hotărâtoare. Harod 
cel Mare putea vorbi în orice moment. Ţi-am povestit cum a fost 
atunci când... 

— Foarte bine! îl întrerupse Jezal, răstit. Mă duc. 

Porni spre parapetul opus, cu tot entuziasmul unui condamnat 
care urcă pe eșafod. Jos, mulțimea se răsfira în toată diversitatea ei 
tulburător de pestriță. Jezal simţea nevoia să-și strângă centura, dar 


se stăpâni. Cine știe de ce, i se tot părea că-i vor cădea pantalonii în 
fața tuturor acelor oameni. O idee ridicolă. Îşi drese glasul. Cineva îl 
văzu și arătă cu degetul: 

— Regele! 

— Regele Jezal! 

- Vorbeşte regele! 

Mulțimea se foi, se frământă și se răspândi, atrasă spre turnul 
porţii, ca o mare de feţe pline de spaimă, de aşteptare, de nevoia 
unui ajutor. Încet, zarva din piaţă se stinse, înlocuită de o tăcere 
adâncă. 

- Prieteni... compatrioți... supuşi ai mei! răsună glasul lui Jezal, 
cu autoritate binevoitoare; un bun început, foarte... retoric. 
Dușmanii noștri pot fi mulți... foarte mulți... 

Se blestemă în sinea lui. O asemenea mărturisire nu prea le 
insufla curaj maselor. 

- Dar vă îndemn să fiți viteji! Avem ziduri de apărare puternice! 
strigă el, bătând cu palma în pietrele meterezelor. Curajul nostru 
este neabătut! continuă, lovindu-şi cu pumnul platoșa lustruită. Vom 
rezista cu tărie! 

Aşa mai mergea! Își descoperise un talent oratoric înnăscut. 
Mulțimea se încălzea, putea s-o simtă. 

- Nu va fi nevoie să rezistăm la nesfârşit! Lordul Mareșal West e 
chiar acum pe drum încoace, să ne ajute cu armata lui... 

— Da” când vine? zbieră cineva, stârnind un val de bombăneli 
furioase. 

-Ăă... 

Prins pe picior greşit, Jezal aruncă o privire neliniștită spre 
Bayaz. 

- Păi... 

— Când ajung aici? Când? șuieră Întâiul dintre Magi către Glokta, 
iar schilodul făcu un gest repezit spre cineva de jos. 

- Curând! Puteţi fi siguri de asta! 

Blestemat să fie Bayaz, avusese cea mai tâmpită idee. Jezal habar 
n-avea cum să dea curaj unei adunături atât de bălţate. 

- Şi copiii noștri? Cu casele noastre cum rămâne? Casa ta o să 
ardă? Da sau ba? 


Urmă un iureş de strigăte nemulțumite. 

- Nu vă temeţi! Vă rog... vă implor...! 

La naiba! Nu trebuia să roage pe nimeni nimic, doar era rege! 

— Armata e pe drum! 

Observă niște chipuri negre croindu-și cu forța drum prin 
îmbulzeală. Practicieni ai Inchiziției. Se adunau, oarecum spre 
ușurarea lui, în jurul locului de unde răsunau protestele. 

— Chiar acum pleacă din Nord! Vor veni în ajutorul nostru cât de 
repede şi-i vor învăţa o lecţie pe câinii ăștia gurkieni... 

— Când? Când o să... 

Nişte ciomege negre se ridicară și căzură, în mijlocul mulțimii, iar 
întrebarea fu retezată de un țipăt ascuţit. 

Jezal se strădui să strige şi mai tare: 

- Între timp, îi vom lăsa pe nemernicii gurkieni să ne cutreiere 
liberi câmpiile? Câmpiile părinţilor noștri? 

- Nu! răcni cineva, spre marea ușurare a lui Jezal. 

— Nu! Le vom arăta acestor sclavi kantici cum poate să lupte un 
cetăţean liber al Uniunii! 

Un cor de încuviințări călduţe. 

- Vom lupta vitejește ca leii! Feroce ca tigrii! 

Începuse să se ambaleze, iar cuvintele i se revărsau pe gură ca și 
cum chiar le-ar fi crezut. Poate că le și credea. 

— Vom lupta la fel cum am luptat pe vremea lui Harod! A lui 
Arnault! A lui Casamir! 

Se înălță un val de ovaţii. 

- Nu ne vom afla odihna până când diavolii ăștia gurkieni nu vor 
fi alungaţi înapoi, dincolo de Marea Circulară! Fără niciun fel de 
negocieri! 

— Fără negocieri! repetă un glas. 

- La dracu cu gurkienii! 

- Nu vom capitula niciodată! urlă Jezal, dând cu pumnul în 
parapet. Vom lupta pentru fiecare stradă! Pentru fiecare casă! 
Pentru fiecare odaie! 

- Pentru fiecare casă! ţipă o voce, ca turbată, iar cetăţenii din 
Adua aprobară cu un răget colectiv. 

Simţind importanţa momentului, Jezal își scoase sabia din teacă, 


cu un scrâșnet cât se putea de războinic, și o ridică deasupra 
capului. 

— Iar eu voi fi mândru să-mi scot sabia alături de voi! Vom lupta 
unii pentru alții. Vom lupta pentru Uniune! Fiecare om... bărbat sau 
femeie... un erou! 

Izbucniră urale asurzitoare. Jezal își agita sabia prin aer, iar 
lăncile de jos îi urmară exemplul, într-o revărsare de scânteieri. 
Pumnii loveau pieptarele, băteau în pietre. Pe chipul lui Jezal se ivi 
un zâmbet larg. Oamenii îl iubeau, și erau mai mult decât dornici să 
lupte pentru el. Împreună, aveau să învingă, o simţea. Luase decizia 
potrivită. 

— Bine jucat, îi murmură Bayaz la ureche. Bine de tot... 

Jezal ajunsese la capătul răbdării. Se răsuci spre Mag, cu dinţii 
dezgoliți. 

- Ştiu foarte bine ce fac! N-am nevoie de pisălogelile tale 
continue... 

- Maiestate, interveni glasul pițigăiat al lui Gorst. 

- Cum îndrăznești să mă-ntrerupi? Ce naiba... 

Tirada lui Jezal fu întreruptă de o văpaie roșiatică, zărită cu 
coada ochiului, căreia-i urmă peste o clipă o detunătură năprasnică. 
Întoarse scurt capul, pentru a vedea flăcările care izbucneau peste 
învălmăşeala de acoperișuri, la o oarecare distanţă, spre dreapta. 
Jos, în piață, se auzi o exclamaţie colectivă, și o mișcare nervoasă 
străbătu ca un val mulțimea. 

— A început bombardamentul gurkian, spuse Varuz. 

O dâră de foc se repezi pe cerul alb, deasupra liniilor gurkiene. 
Jezal privi cu gura căscată cum capătul ei se prăvălea spre oraş. 
Căzu între clădiri, de astă dată la stânga lui, stârnind o vâlvătaie 
orbitoare. Cumplita bubuitură îi ajunse la urechi peste o clipă. 

De jos se auzeau strigăte. Ordine, poate, sau zbierete de panică. 
Oamenii porneau care-ncotro, toţi în același timp. Unii se repezeau 
spre ziduri, alții către casele lor, ori nicăieri anume - o îmbulzeală 
haotică de trupuri înghesuite și prăjini ce se legănau. 

— Apă! strigă cineva. 

— Foc! 

— Maiestatea Voastră... ciripi Gorst, care deja îl conducea pe Jezal 


înapoi spre scară. Ar trebui să vă întoarceți numaidecât în Agriont. 

Jezal urmări încă o explozie tunătoare, şi mai aproape. Fumul se 
ridica deja în pete unsuroase, peste oraș. 

- Da, murmură el, lăsându-se dus la loc sigur; își dădu seama că 
mai ţinea sabia în mână, și o vâri la loc în teacă, cu un aer vinovat. 
Da, desigur... 

Neînfricarea, după cum observase cândva Logen Nouădegete, este 
lauda prostului. 


Ciocan și nicovală 


Glokta se scutura de râs, într-o serie de chicoteli țiuitoare ce-i 
bolboroseau printre gingiile goale, în vreme ce scaunul tare scârțâia 
sub fundul lui osos. Tusea şi scâncetele îi răsunau înfundat, 
reverberate de pereţii goi ai camerei de zi cam întunecoase. Într-un 
fel, suna ca o tânguială. Și poate așa și este, măcar puţin. 

Fiecare smucitură a umerilor lui anchilozaţi îi înfigea cuie în 
ceafă. Fiecare spasm al cutiei toracice îi trimitea fulgere de durere 
până-n vârful acelor degete de la picioare care-i mai rămăseseră. 
Vai, ce ironie! Chicotesc de neputinţă, mă hlizesc cu disperare. 

Clăbuci de salivă îi săreau de pe buze, în timp ce slobozi un ultim 
scheunat prelung. Ca behăitul unei oi pe moarte, doar că mai puţin 
demn. Apoi înghiţi în sec şi se şterse la ochi. De ani buni n-am mai râs 
așa de tare. Cred că dinainte de-a se fi apucat de treabă torţionarii 
Împăratului — n-ar fi de mirare. Și totuși, nu-i chiar așa de greu să te 
oprești. La urma urmei, aici nu e nimic cu adevărat comic, este? Ridică 
scrisoarea și o mai citi o dată. 


Superior Glokta, 


Șefii mei de la casa bancară Valint și Balk sunt mai mult decât 
dezamăgiţi de progresele dumitale. A trecut ceva timp de când ti-am 
cerut, personal, să ne informezi despre planurile Arhilectorului Sult. În 
special, cu privire la motivele interesului său permanent față de 
Universitate. De-atunci, n-am mai primit nicio veste de la dumneata. 

Poate-ţi închipui că sosirea neașteptată a gurkienilor dincolo de 
zidurile orașului a schimbat pretenţiile șefilor mei. 

Nu s-a schimbat nimic, în niciun fel. Și nici n-o să se schimbe. 

Ne vei da raportul până la sfârșitul săptămânii, altfel Eminenta Sa va 
fi informat despre loialităţile dumitale divizate. 

Nu mai este nevoie să adaug că ar fi foarte înţelept să distrugi această 
scrisoare. 


Mauthis 


Glokta privi mult timp hârtia, la lumina singurei lumânări, cu 
gura sa ferfeniţită căscată larg. Pentru asta am trăit eu luni întregi de 
chinuri în întunericul temniţelor Împăratului?... Am trecut prin Ghilda 
Pânzarilor, cu torturi sălbatice?... Mi-am croit drum prin orașul 
Dagoska, cu măceluri sângeroase? Ca să-mi sfârșesc zilele în dizgrație, 
prins între un birocrat bătrân și dușmănos și o bancă plină de escroci 
trădători? Toate manevrele mele, toate minciunile, învoielile și durerea... 
Toate acele cadavre lăsate pe marginea drumului... pentru asta? 

Un nou acces de râs îi zgâlţâi trupul, răsucindu-l şi făcându-i 
spatele îndurerat să scârţâie din toate încheieturile. Eminenta Sa și 
bancherii ăștia se merită unii pe alţii! Chiar și cu orașul arzând până-n 
temelii în jur, nu se pot opri o clipă din jocurile lor. Jocuri ce se pot 
dovedi fatale pentru bietul Superior Glokta, care n-a făcut decât să-și 
dea toată silinţa schiloadă. Fu nevoit să-și șteargă un muc mic de sub 
nas, atât de tare îl făcuse să râdă ultimul gând. 

Aproape că ar fi păcat să ard un document așa de-ngrozitor de ilar. 
Poate ar fi mai bine să i-l duc în schimb Arhilectorului? Oare ar fi în 
stare să vadă latura comică, mă întreb...? Am râde bine împreună? 
Întinse mâna, apropiind colţul scrisorii de flacăra lumânării, privi 
focul care o cuprindea dintr-o parte, pentru a se târî apoi peste 
rândurile scrise, transformând hârtia albă în cenușă neagră și 
îndoită. 

Arzi, la fel ca speranţele mele, și ca visurile mele, și ca viitorul meu 
glorios, făcut scrum sub palatul Împăratului! Arzi cum a ars Dagoska și 
cum cu siguranță va arde și Adua, pârjolită de furia Împăratului! Arzi 
cum mi-ar plăcea mie să-l ard pe Regele Jezal Bastardul, și pe Întâiul 
dintre Magi, și pe Arhilectorul Sult, și pe Valint și Balk, și toată 
afurisenia asta de... 

- În! 

Glokta își flutură prin aer degetele pârlite, apoi și le supse între 
gingiile fără dinţi. Râsul îi pierise dintr-odată. Ciudat... Prin oricâte 
dureri am trece, tot nu ne obișnuim niciodată cu ele. Mereu ne dăm de 
ceasu”' mortii ca să scăpăm. În veci nu ne resemnăm cu gândul că vor 
mai urma. Un colţ al scrisorii încă mai fumega pe jos. Glokta se 


încruntă și-l strivi cu o împunsătură sălbatică a bastonului. 


Prin aer se simţea mirosul greu al fumului. Ca de la o sută de mii 
de prânzuri arse. Chiar şi acolo, în Agriont, ajunsese o pâclă cenușie, 
ca o ceaţă care făcea clădirile din capetele străzilor să se 
contopească. De câteva zile, incendiile făceau prăpăd prin cartierele 
exterioare, iar bombardamentul gurkian nu slăbise nici cu o câtime, 
zi şi noapte. Chiar în timp ce Glokta mergea pe stradă, cu respiraţia 
țiuindu-i prin găurile dintre dinţi, în efortul de a pune un picior în 
faţa celuilalt, se auzi bubuitul înfundat al unui butoi incendiar 
căzând undeva în oraș, și simţi prin tălpile cizmelor murmurul 
mărunt al vibraţiei. 

Oamenii de pe alee îngheţară, privind alarmațţi în sus. Acei câțiva 
nenorocoși care s-au pomenit că n-aveau nicio scuză de a fugi din oraș 
când au venit gurkienii. Acei ghinioniști care erau prea importanţi, sau 
nu îndeajuns de importanţi. O mână de optimişti care credeau că asediul 
gurkian va fi doar alt capriciu trecător — ca o ploaie furtunoasă, sau ca 
moda pantalonilor scurţi. Prea târziu descoperă cât de amarnic s-au 
înșelat. 

Glokta şontâcăia mai departe, cu capul plecat. Nu dormise o 
clipă, dar nu din cauza exploziilor care zguduiau orașul pe 
întuneric, în ultima săptămână. Am fost prea ocupat să stau treaz, cu 
mintea învârtindu-mi-se mereu ca o pisică într-un sac, încercând să 
găsească o ieșire din capcana asta. Cu exploziile m-am obișnuit bine, în 
timpul vacanței mele din fermecătoarea Dagoska. Pentru el, durerea 
care-i sfâșia fundul și spinarea era considerabil mai îngrijorătoare. 

O, ce aroganță! Cine-ar fi îndrăznit vreodată să sugereze că într-o zi 
cizmele gurkiene vor tropăi pe câmpiile rodnice din Midderland? Că 
fermele frumoase și satele somnoroase ale Uniunii vor dansa sub focul 
gurkian? Cine s-ar fi așteptat ca minunata și înfloritoarea Adua să se 
transforme, dintr-un mândru colț de rai, într-un mândru colț de iad? 
Simţi că zâmbea. Bun-venit tuturor! Bun-venit! Eu am fost aici tot 
timpul. Ce drăguţ, că v-aţi alăturat mie! 

Auzi niște cizme de armură bocănind pe drum în spatele lui și se 
dădu la o parte, prea târziu, din calea unei coloane grăbite de 
soldați, fiind împins brutal pe iarba de pe margine. Piciorul stâng îi 


alunecă în noroi, cu un junghi de durere până-n șold. Coloana 
mărşălui pe alături, cu nepăsare, iar Glokta se strâmbă în urma ei. 
Oamenii nu mai au nivelul cuvenit de teamă în fata Inchiziției. Se tem 
prea tare de gurkieni, ca să le mai pese de noi. Se desprinse de zid, cu o 
strâmbătură și o ocară, își lungi gâtul și porni șchiopătând mai 
departe. 

Înaltul Judecător Marovia stătea încadrat în cea mai mare 
fereastră a biroului său ca o cutie de rezonanţă, ținându-și mâinile 
la spate. Ferestrele cabinetului dădeau spre vest. Direcţia principală 
de atac a gurkienilor. În depărtare, deasupra acoperişurilor, coloane 
de fum cenușiu se înălțau pe cerul senin, contopindu-se într-un nor 
negricios ce făcea ca lumina slabă a toamnei să arate și mai funebru. 
Când auzi podelele scârțâind sub piciorul fără degete al lui Glokta, 
Marovia se întoarse, cu un zâmbet primitor pe chipul său bătrân și 
zbârcit. 

- A, Superior Glokta! Nici nu-ţi poţi imagina ce plăcere a fost să- 
ți aud anunţată sosirea! Mi-ai lipsit de la ultima vizită. Îmi place 
atât de mult... stilul dumitale direct. Îți admir enorm... 
devotamentul față de muncă. 

Arătă cu un gest leneș spre fereastră: 

— Legea, trebuie să recunosc, tinde să fie cam somnoroasă în 
vremuri de război. Însă chiar și cu gurkienii la porţile orașului, 
nobila activitate a Inchiziției Maiestăţii Sale continuă, nu-i așa? 
Presupun că tot din partea Eminenţei Sale ai venit...? 

Glokta ezită. Dar numai din obișnuinţă. Trebuie să-i întorc Inchiziției 
sucitul meu spate. Cum m-ar numi Sult? Trădător? Fără îndoială, și 
chiar mai rău. Dar fiecare om trebuie să-și fie loial în primul rând sieși. 
Am făcut și eu sacrificiile mele. 

- Nu, Înălțimea Voastră. Am venit în numele lui Sand dan Glokta. 

Șchiopătă până la un scaun, îl trase și se trânti pe el fără a aștepta 
vreo invitaţie. De-acuma, am trecut de faza amabilităţilor. 

— Sincer vă spun, am nevoie de ajutorul dumneavoastră. 

Sincer vă spun, sunteţi ultima mea speranță. 

- De ajutorul meu? Cu siguranţă, nu sunteţi lipsit de prieteni 
puternici! 

— Știu, din regretabilă experienţă, că oamenii puternici nu-și pot 


permite să aibă prieteni. 

— Cum nu se poate mai adevărat, din păcate. Nu ajungi într-o 
poziție ca a mea, sau măcar ca a dumitale, fără a înțelege că fiecare 
om răzbește de unul singur, în ultimă instanţă. 

Marovia îl privi binevoitor, în timp ce se așeza pe jilțul său înalt. 
Totuși, sunt departe de a mă simţi mai la largul meu. Zâmbetele lui sunt 
întru totul la fel de mortale ca încruntăturile lui Sult, cred. 

— Prietenii noștri trebuie să fie aceia care pot să nu se facă utili. 
Reţinând acest lucru, cu ce te pot ajuta? Și, mai important, ce-mi 
poţi oferi dumneata în schimb? 

- Pentru asta, s-ar putea să fie nevoie de unele explicaţii, 
răspunse Glokta, strâmbându-se din cauza unui cârcel, și-și întinse 
cu forța piciorul sub masă. Vă pot vorbi absolut cinstit, Înălțimea 
Voastră? 

Marovia își mângâie barba, îngândurat. 

- Adevărul este un bun foarte rar şi valoros. Sunt uimit că un om 
cu experiența dumitale l-ar dărui pur și simplu. Mai ales cuiva aflat 
de cealaltă parte a baricadei, ca să zic așa. 

- Mi s-a spus odată că un om pierdut în deșert trebuie să 
primească orice apă i se oferă, indiferent din ce sursă. 

- Pierdut, zici? Atunci, vorbeşte deschis, Superiorule, și vom 
vedea dacă mă pot lipsi de câteva înghiţituri din bidonul meu. 

Nu e tocmai o promisiune de salvare, dar e maximum la ce m-aș fi 
putut aștepta din partea unui om care atât de recent mi-a fost dușman 
înverșunat. Așa că... să trecem la mărturisiri, îşi spuse Glokta, 
revăzând în minte amintirile din ultimii doi ani. Și ce scârbavnice, 
rușinoase și urâte mai sunt!... Cu ce să încep? 

— Acum câtva timp, am început să examinez neregulile din 
Onorabila Ghildă a Pânzarilor. 

— Îmi amintesc bine afacerea aceea nefericită. 

— În timpul investigaţiilor, am descoperit că negustorii erau 
finanţaţi de o bancă. O bancă foarte bogată și puternică. Valint și 
Balk. 

Îi urmări cu atenție reacţia, dar ochii lui Marovia nici nu 
tresăriră. 

— Știu despre existenţa unei asemenea instituţii. 


- Am bănuit că erau implicaţi în crimele Pânzarilor. Magistrul 
Kault a apucat să-mi spună atâta lucru, înaintea tragicului său 
sfârşit. Dar Eminenţa Sa n-a dorit să cercetez mai departe. Prea 
multe complicaţii, într-o perioadă prea complicată. 

Ochiul stâng al lui Glokta tresări, și imediat simţi că începea să-i 
curgă. 

- Scuzele mele, mormăi el, în timp ce și-l ștergea cu un deget. Nu 
peste mult, am fost trimis la Dagoska, pentru a mă ocupa de 
apărarea orașului. 

- Sârguinţa dumitale deosebită în acel caz a fost sursa unor 
neplăceri, în ceea ce mă priveşte, rosti acru Marovia. Felicitările 
mele. Ai făcut o treabă extraordinară. 

— Nu-mi pot asuma pe deplin meritul. Sarcina pe care mi-o 
dăduse Arhilectorul era imposibilă. Dagoska viermuia de trădări și 
era înconjurată de gurkieni. 

Marovia pufni. 

- Sunt de aceeași părere cu dumneata. 

- Numai de-ar fi fost cineva de aceeaşi părere şi atunci — dar cei 
de-aici erau foarte ocupați, încercând să-şi vină de hac unii altora, 
ca întotdeauna. Defensiva Dagoskăi era într-o stare complet 
inadecvată pentru menirea sa. N-am putut-o pune la punct fără 
bani... 

- Iar Eminenta Sa n-a fost foarte darnic. 

- Eminenţa Sa n-a dat nicio para chioară. Dar, tocmai când 
aveam mai mare nevoie, a ieşit din umbră un binefăcător neașteptat. 

— Un unchi bogat? Ce noroc! 

- Nu tocmai. 

Glokta își linse locul sărat unde-i stătuseră cândva dinţii din față. 
Și uite cum secretele încep să iasă la iveală ca rahaţii dintr-o hazna la 
vremea curăţeniei... 

- Unchiul meu bogat era nimeni altul decât casa bancară Valint și 
Balk. 

Marovia se încruntă. 

- Ţi-au acordat un avans? 

- Graţie generozităţii lor, i-am putut ţine pe gurkieni afară atât 
timp cât am făcut-o. 


- Reţinând că oamenii puternici nu au prieteni, ce-au obținut în 
schimb Valint și Balk? 

- În esenţă? îl privi Glokta imperturbabil pe Înaltul Judecător. 
Orice voiau. La scurt timp după întoarcerea din Dagoska, investigam 
moartea Prințului de Coroană Raynault. 

— O crimă cumplită. 

— De care ambasadorul gurkian care a fost spânzurat pentru asta 
era nevinovat. 

Pe chipul lui Marovia se citi o tresărire de surpriză abia vizibilă. 

— Așa spui dumneata? 

- Nu încape nicio îndoială. Însă moartea moștenitorului la tron a 
creat alte probleme - probleme legate de voturile din Consiliul 
Deschis, iar Eminenţa Sa a fost mulțumit de un răspuns simplu. Am 
încercat să dau curs chestiunii, însă am fost împiedicat. De Valint și 
Balk. 

- Și bănuiești că aceşti bancheri au fost implicaţi în moartea 
Prințului de Coroană, așadar? 

— Îi bănuiesc de tot felul de lucruri, dar nu prea am dovezi. 

Mereu prea multe suspiciuni și prea puţine probe. 

- Băncile, mormăi Marovia. Sunt făcute din vânt. Deapănă banii 
pe bază de ghiceli, și minciuni, și promisiuni. Secretele sunt moneda 
lor curentă, mai valoroasă chiar și decât aurul. 

— Așa am descoperit și eu. Dar oamenii pierduţi în deșert... 

— Da, da! Continuă, te rog. 

Spre surprinderea lui, Glokta constată că se distra de minune. 
Aproape că i se împiedica limba printre gingii, în graba de a da totul 
pe gură. Acum, că încep să arunc la vedere secretele pe care le-am tinut 
ascunse atâta timp, descopăr că nu mă mai pot opri. Mă simt ca un 
sărăntoc care-și face de cap la cumpărături. Îngrozit, dar eliberat. 
Chinuit, însă și încântat. Cam așa te simţi când îţi tai singur beregata, 
cred — o eliberare glorioasă, dar pe care n-o poți savura decât o dată în 
viață. Și, ca și cum mi-aş tăia beregata, se prea poate ca rezultatul să fie 
o moarte hidoasă. Mă rog... Tot se apropia, de ceva vreme, nu? Și nici 
măcar nu pot susține că n-o merit înzecit. 

Se aplecă înainte. Chiar și aici, chiar și acum, simt cumva nevoia să 
vorbesc încet. 


- Arhilectorul Sult nu e mulțumit de noul nostru rege. Mai cu 
seamă, e nemulțumit de influenţa pe care o exercită Bayaz asupra 
lui. Sult găsește că propriile sale puteri s-au limitat prea mult. 
Crede, de fapt, că dumneavoastră sunteți în spatele întregii 
tărășenii. 

Marovia se încruntă: 

— Nu mai spune!?... 

Chiar așa, și nu-s complet sigur că aș exclude și eu posibilitatea asta. 

— Mi-a cerut să găsesc un mijloc de a-l înlătura pe Bayaz... 

Și, coborând glasul până aproape de şoaptă: 

- Sau să-l înlătur pe rege. Presupun că, dacă nu reușesc, are alte 
planuri. Planuri care, cumva, implică și Universitatea. 

- S-ar părea că-l acuzi pe Eminenţa Sa Arhilectorul de înaltă 
trădare la adresa statului. 

Ochii lui Marovia deveniseră lucitori și duri ca două cuie noi. 
Suspicios, și în același timp teribil de curios. 

— Ai descoperit vreun lucru care să se poată folosi împotriva 
regelui? 

— Înainte de a apuca măcar să mă gândesc la așa ceva, Valint și 
Balk m-au convins cu forța să renunţ. 

— Au aflat atât de repede? 

— Sunt nevoit să consimt că o persoană din apropierea mea s-ar 
putea să nu fie atât de demnă de încredere pe cât am sperat 
dintotdeauna. Bancherii nu numai că mi-au cerut să nu mă supun 
Eminenţei Sale, ci au și insistat să-l investighez pe el. Vor să știe ce 
planuri are. Am la dispoziție doar câteva zile ca să le îndeplinesc 
dorința, iar Sult nu mai are încredere în mine nici cât să-mi spună 
ce-are în latrină, darămite în minte. 

- Vai de mine... clătină Marovia încet din cap. Vai de mine și de 
mine... 

- Şi, ca să le pună capac la toate, mai cred și că Arhilectorul știe 
considerabil mai multe despre cele întâmplate în Dagoska decât 
păruse la început. Dacă vorbeşte cineva, s-ar putea să vorbească și 
cu unii, și cu alții. 

În fond, dacă poţi trăda pe cineva o dată, nu e foarte dificil s-o faci și 
a doua oară. Glokta oftă prelung. Și iată-ne ajunși la capăt. Toate 


secretele au fost date pe față. Haznaua cu rahat s-a golit. Iar beregata 
mea e tăiată de la o ureche la cealaltă. 

— Asta e toată povestea, Înălțimea Voastră. 

- Ei bine, Superiorule, e limpede că ai nimerit la mare 
strâmtoare. 

O strâmtoare de-a dreptul fatală, mai bine zis. 

Marovia se ridică și porni încet prin cameră. 

— Să presupunem, pentru moment, că ai venit într-adevăr numai 
ca să te ajut, şi nu ca să mă pui în cine știe ce situaţie dificilă. 
Arhilectorul Sult are mijloacele pentru a cauza probleme cum nu se 
poate mai serioase - plus monumentala obsesie față de sine însuși 
necesară pentru a încerca s-o facă tocmai în momente ca acestea. 

În privința asta, nu te pot contrazice. 

- Dacă reușești să obţii probe concludente, aș fi dispus, desigur, 
să i le prezint regelui. Dar nu pot acţiona împotriva unui membru al 
Consiliului Închis, şi mai ales contra Arhilectorului, fără dovezi 
clare. Cea mai bună ar fi o confesiune semnată. 

— Confesiunea semnată a lui Sult? murmură Glokta. 

— Un asemenea document ar putea să rezolve mai multe probleme 
pentru amândoi. Sult ar dispărea, iar bancherii și-ar pierde puterea 
asupra dumitale. Gurkienii ar rămâne încă în jurul zidurilor noastre, 
desigur, dar nu le putem pretinde chiar pe toate. 

- Confesiunea semnată a Arhilectorului... 

Și, în timp ce i-o obtin, nu vrei să culeg și luna de pe cer? 

- Sau un bolovan destul de mare ca să declanșeze alunecarea de 
teren — eventual, confesiunea cuiva convenabil de apropiat lui. 
Înţeleg că ești expert în a le obţine, îl privi Înaltul Judecător pe 
Glokta pe sub sprâncenele sale stufoase. Sau am fost dezinformat? 

- Nu pot plăsmui probe din eter, Înălţimea Voastră. 

- Cei pierduţi în deșert trebuie să profite de șansele ce li se oferă, 
oricât de mici. Găseşte dovezile și adu-mi-le. Atunci am să pot 
acționa, și nicio clipă mai devreme. Înţelegi că nu-mi pot asuma 
niciun fel de riscuri pentru dumneata. Mi-e dificil să am încredere 
într-un om care și-a ales stăpânul, iar acum își alege un altul. 

- Care alege? întrebă Glokta, simțind că iar i se zbătea pleoapa. 
Dacă vă închipuiţi că am ales orice parte din umbra asta jalnică de 


viață pe care o vedeţi în fața dumneavoastră, vă înșelați amarnic. De 
ales, am ales gloria şi succesul. Dar cutia nu conţinea ce era scris pe 
capac. 

- Lumea e doldora de poveşti tragice, replică Marovia, în timp ce 
îi întorcea spatele, pornind spre fereastră ca să se uite la cerul tot 
mai întunecat. Mai ales acum. Doar nu te-aștepţi să aibă vreo 
importanţă pentru un om cu experienţa mea. O zi bună îți doresc. 

Orice alt comentariu n-ar avea niciun rost. Glokta se aplecă înainte, 
împingându-se dureros ca să se ridice cu ajutorul bastonului, și 
porni șchiopătând spre ușă. Dar cel mai mic licăr de speranță a reușit 
să se strecoare în beciul umed al deznădejdii mele... Am nevoie doar să 
obțin o confesiune de Înaltă Trădare din partea șefului Inchiziției 
Maiestăţii Sale... 

— Și, Superiorule! 

De ce nu-i în stare nimeni să termine de vorbit înainte de a mă ridica 
în picioare? Glokta se întoarse, cu șira spinării arzându-i. 

- Dacă vorbește cineva din preajma dumitale, va trebui să-i 
închizi gura. Acum. Numai un nebun s-ar gândi să smulgă din 
rădăcini trădarea din Consiliul Închis înainte de a-și curăța de 
buruieni propria ogradă. 

- A, în legătură cu ograda mea nu aveţi de ce vă face griji, 
Înălţimea Voastră, îl învrednici Glokta pe Înaltul Judecător cu cel 
mai respingător rânjet al său. Tocmai îmi ascut foarfeca. 


Caritate 


Adua ardea. 

Două cartiere din capătul de la apus -— cele Trei Ferme, în colțul 
de sud-vest al orașului, și Arcurile, mai spre nord — erau ciopârţite 
de răni negre. Din unele continua să iasă fum, coloane uriașe cu 
baza luminată palid în portocaliu. Se întindeau în pete uleioase, 
purtate către vest de un vânt viu, pentru a întinde o perdea 
noroioasă în faţa asfinţitului. 

Jezal privea într-o tăcere solemnă, cu pumnii strânși, amorțiţi, pe 
parapetul Turnului Lanţurilor. Acolo nu se auzea nici un alt sunet 
decât șuieratul vântului pe la urechi și, doar din când în când, câte 
un zgomot vag de luptă, din depărtare. Mai un strigăt de atac, mai 
urletul câte unui rănit... Sau, poate, doar un glas de pasăre zburând 
pe aripile brizei. Preţ de-un moment, Jezal îşi dori să fi fost şi el o 
pasăre, să poată pur și simplu zbura din turn, peste pichetele 
gurkiene, cât mai departe de acel coșmar. Dar nu-i era așa de ușor 
să scape. 

— Zidul lui Casamir a fost spart prima oară acum trei zile, îi 
explica tărăgănat Mareșalul Varuz. Am respins primele două 
asalturi, și în noaptea aceea am reușit să apărăm cele Trei Ferme, 
dar a doua zi s-a produs încă o spărtură, şi încă una. Afurisita asta 
de pulbere care ia foc a schimbat toate regulile. Pot dărâma într-o 
oră un zid care altfel ar fi rezistat o săptămână. 

- Lui Khalul i-a plăcut mereu să se joace cu pulberile și sticlele 
lui, mormăi Bayaz, fără să rezolve nimic. 

- În noaptea aia, au luat cele Trei Ferme în forță, și nu peste mult 
au doborât și porţile de la Arcuri. Şi de-atunci, prin toată partea de 
vest a orașului se desfășoară o luptă continuă. 

În acel cartier se găsea şi taverna unde Jezal își sărbătorise 
victoria asupra lui Filio, la Turnir. Taverna unde stătuse cu West și 
Jalenhorm, cu Kaspa și Brint, înainte ca ei să plece în Nord, iar el 
spre Vechiul Imperiu. Oare și acea clădire ardea acum? Se prefăcuse 


deja într-o ruină înnegrită? 

- La lumina zilei, luptăm cu ei corp la corp, pe străzi. Noaptea, pe 
întuneric, organizăm raiduri. Nicio palmă de pământ nu e cedată 
fără să se îmbibe cu sânge gurkian. 

Poate că Varuz spera să spună lucruri încurajatoare, dar nu 
reușea decât să-l facă pe Jezal să-i vină rău. Străzile capitalei 
scăldate în sânge, indiferent al cui sânge o fi fost, nu prea 
reprezentau principalul lui ţel, ca Rege al Uniunii. 

- Zidul lui Arnault încă se mai ţine bine, deși prin centrul 
orașului ard focuri. Azi-noapte, flăcările au ajuns până aproape de 
Patru Colţuri, însă le-a stins ploaia, cel puţin pentru moment. 
Luptăm pentru fiecare stradă, fiecare casă, fiecare cameră. Întocmai 
cum aţi spus să facem, Maiestatea Voastră. 

- Bine, reuși Jezal să cârâie, aproape înecându-se cu propria-i 
vorbă. 

Când  respinsese cu atâta însuflețire termenii generalului 
Malzagurt, nu era sigur la ce să se aștepte. Îşi imaginase doar, ca 
prin ceață, că avea să le vină cineva în ajutor. Că urma să se 
întâmple ceva eroic. lar acum, toată blestemăţia aia sângeroasă 
mergea din plin, și nu se zărea niciun semn de salvare miraculoasă. 
Probabil că, pe-acolo prin fum, aveau loc și acte de eroism. Soldaţi 
cărându-și camarazii răniți la adăpost, în întunericul plin de 
funingine. Surori medicale cosând răni la lumina lumânărilor, 
printre zbierete. Orășeni repezindu-se în clădirile incendiate, ca să 
tragă afară copii ce tușeau. Eroism de un soi cotidian și deloc 
glorios. De un soi care nu conta cu nimic pentru deznodământul 
final. 

- Alea din golf sunt corăbiile noastre? întrebă el încet, deja 
temându-se să audă răspunsul. 

— Aş vrea eu, Maiestate. N-am crezut s-o spun vreodată, dar pe 
mare sunt mai puternici decât noi. Niciodată nu s-au mai văzut 
atâtea blestemate de corăbii. Chiar dacă cea mai însemnată parte a 
marinei noastre n-ar fi plecată să ne aducă armata înapoi din Englia, 
tot nu-s sigur ce-ar putea să facă. Așa cum stau lucrurile, va trebui 
ca oamenii să fie debarcaţi în afara orașului. E al naibii de incomod, 
şi ar putea fi mult mai rău decât atât. Docurile sunt un punct slab. 


Mai devreme sau mai târziu, pot încerca să debarce oameni acolo. 

Jezal aruncă o privire nervoasă spre apă. Oștiri întregi de 
gurkieni, şiroind de pe nave pentru a intra în inima oraşului. Calea- 
de-Mijloc trecea drept prin centrul Aduei, din golf până-n Agriont. 
Un drum îmbietor de larg, suficient pentru ca o întreagă legiune 
gurkiană să mărșăluiască de la un capăt la altul, cât ai clipi. Închise 
ochii și încercă să respire regulat. 

Înainte de sosirea gurkienilor, abia dacă putuse avea un moment 
de liniște, în care să fie scutit de opiniile sfetnicilor. Acum, când 
chiar avea nevoie de sfaturi, torentul secase brusc. Sult nu mai 
apărea decât rareori în Consiliul Închis — și atunci, numai ca să se 
uite urât la Marovia. Înaltul Judecător însuși avea prea puţin de 
oferit, în afară de a deplânge ananghia în care ajunseseră cu toţii. 
Până şi rezerva de exemple istorice ale lui Bayaz părea să se fi 
epuizat în sfârșit. Lui Jezal nu-i mai rămânea decât să poarte singur 
pe umeri toată răspunderea, și o găsea foarte apăsătoare. Bănuia că 
situaţia era mult mai neplăcută pentru cei rămași fără case, răniți 
sau uciși, dar asta nu prea-l consola. 

- Câţi morţi avem? se pomeni el întrebând, ca un copil care 
zgândărește o rană. Câţi oameni am pierdut? 

— De-a lungul Zidului lui Casamir s-au dat lupte aprige, iar cele 
din cartierele ocupate au fost şi mai grele. S-au înregistrat 
numeroase victime, din ambele părți. Aș aprecia că noi avem vreo 
mie de morți, cel puţin. 

Jezal își înghiţi saliva acră. Se gândea la apărătorii dezorganizați 
pe care-i văzuse lângă poarta de vest, într-o piață care acum, cel mai 
probabil, era invadată de legiunile gurkiene. Oameni de rând, care-l 
priviseră cu speranță și mândrie. Apoi, încercă să-și imagineze cum 
puteau arăta o mie de cadavre. Își închipui o sută, unele lângă 
altele, în șir. Zece asemenea rânduri, unul deasupra celuilalt. O mie. 
Îşi muşcă unghia degetului mare, deja roasă până-n carne. 

- Și mult mai mulți răniţi, desigur, adăugă Varuz, răsucind și el 
cuțitul în rană. De fapt, nici nu prea mai avem loc pentru ei. Două 
cartiere sunt ocupate cel puţin parțial de gurkieni, iar forțele lor 
aruncă butoaie incendiare aproape până-n centrul orașului. 

Limba lui Jezal căută spațiul încă dureros dintre dinți. Își amintea 


de propria lui durere, pe câmpia fără margini, sub cerul nemilos, cu 
faţa plină de răni, în timp ce căruțele se hurducau scârțâind. 

- Deschideţi Agriontul pentru răniţi și cei rămași fără case. Acum, 
armata fiind plecată, e spaţiu destul. Cazărmi cu mii de locuri, și 
multe provizii. 

Bayaz clătina din capul său pleşuv. 

- E riscant. N-avem de unde ști pe cine primim. Agenţi gurkieni. 
Spioni de-ai lui Khalul. Nici unul din ei nu e ceea ce pare. 

Jezal scrâșni din dinți. 

— Sunt pregătit să-mi asum riscul. Sunt rege aici, sau nu? 

- Sunteţi, mârâi Bayaz, şi ar fi bine să acţionaţi ca atare. Nu e 
momentul pentru sentimentalisme. Inamicul strânge rândurile în 
jurul Zidului lui Arnault. Pe alocuri, s-ar putea să fie la nici două 
mile de locul unde ne aflăm acum. 

— Două mile? murmură Jezal, aruncând iar o privire agitată spre 
apus. 

Zidul lui Arnault se vedea ca o linie cenușie subţire printre 
clădiri, arătând teribil de firav de-acolo, de sus — și neliniștitor de 
aproape. Dintr-odată, îl cuprinse teama. Nu îngrijorarea vinovată pe 
care o simțea pentru oamenii aflaţi acolo, în fum, ci o frică reală și 
foarte personală pentru propria lui viaţă. Ca aceea pe care o simţise 
între stânci, când cei doi războinici veneau spre el cu gândul să-l 
ucidă. Poate că făcuse o greșeală, rămânând în oraș când încă mai 
avea ocazia să-l părăsească. Poate nu era prea târziu ca să... 

— Voi rezista sau voi cădea lângă poporul Uniunii! strigă el, 
înfuriat nu numai pe Mag, ci și pe propria lui lașitate. Dacă ei sunt 
gata să moară pentru mine, atunci sunt gata şi eu să mor pentru ei! 

Se grăbi să-şi mute privirea dinspre Bayaz, întorcându-și spatele. 

- Deschide Agriontul, Mareşale Varuz. Poţi să umpli și palatul cu 
răniți, dacă e nevoie. 

Varuz aruncă o privire nervoasă spre Bayaz, după care se înclină 
țţeapăn. 

— Atunci, în Agriont se vor organiza spitale, Maiestatea Voastră. 
Cazărmile vor fi deschise pentru oameni. Probabil că palatul ar fi 
mai bine să-l lăsăm încuiat, cel puţin până când situația se va 
înrăutăţi şi mai mult. 


Lui Jezal îi era greu să-și imagineze cum ar fi putut arăta o 
situație și mai gravă. 

- Bine, bine. Apucaţi-vă de treabă. 

Fu nevoit să-și șteargă o lacrimă de sub ochi, în timp ce se 
întorcea dinspre orașul fumegând, pornind către scara cea lungă. 
Din cauza fumului, desigur. Numai din cauza fumului. 


Regina Terez stătea singură, încadrată în fereastra vastului lor 
dormitor. 

Contesa Shalere încă mai bântuia pe undeva prin palat, dar se 
părea că învățase să-şi țină pentru sine însăși disprețul la adresa lui 
Jezal. Restul doamnelor din suita lui Terez fuseseră trimise înapoi în 
Styria, înainte ca gurkienii să blocheze portul. Jezal ar fi preferat s-o 
trimită și pe regină cu ele — dar, din păcate, așa ceva era exclus. 

Terez nici nu se uită spre el, când Jezal închise ușa. Fu nevoit să- 
și înăbușe un oftat greu, în timp ce străbătea încet camera, cu 
cizmele pline de noroi și pielea înnegrită de funingine. 

- Faci murdărie pe jos, remarcă Terez, cu o voce îngheţată ca de 
obicei, fără să se întoarcă. 

— Războiul e o treabă murdară, iubirea mea. 

Îi văzu latura feţei tresărind de silă la auzul ultimelor două 
cuvinte, și nici nu știu dacă-i venea să râdă sau să plângă. Se așeză 
greoi în fotoliul din apropierea ei, fără să-și atingă cizmele, ştiind 
tot timpul că asta avea s-o enerveze și mai tare. Nu putea face 
niciun lucru care să n-o înfurie. 

- Trebuie neapărat să vii la mine în felul ăsta? se răsti regina. 

— A, dar nu puteam sta prea mult timp departe. Eşti soția mea, la 
urma urmei. 

— Nu cu voia mea. 

— Nici a mea n-a fost, dar sunt dispus să rezolv atât cât se poate! 
Mă crezi sau nu, aș fi preferat să mă însor cu o femeie care să nu mă 
urască! 

Îşi trecu o mână prin păr, făcând un mare efort să-și înăbușe 
furia. 

— Dar hai să nu ne certăm, te rog. Am deja parte de conflicte 
destule afară. Peste puterile mele de multe! N-am putea, cel puţin... 


să ne purtăm civilizat unul cu altul? 

Terez îl privi lung câteva clipe, încruntată și gânditoare. 

- Mă întreb cum poți... 

— Cum pot ce? 

— Să tot încerci. 

Jezal îndrăzni o frântură de zâmbet. 

- Sperasem că vei ajunge să-mi admiri persistența, dacă nu și 
altceva. 

Soţia lui nu zâmbi, dar lui Jezal i se păru că zărea o ușoară 
îmblânzire în linia strânsă a gurii. Nu îndrăznea să presupună că 
începea în sfârșit să se dezgheţe, dar era dispus să se agațe și de cea 
mai mică speranţă. Cam ducea lipsă de speranţe, în ultima vreme. 
Se aplecă spre ea, privind-o în ochi cu sinceritate. 

- Mi-ai dat foarte clar de înţeles ce părere proastă ai despre mine, 
şi nu cred că te pot învinui. Nici eu nu mă consider prea grozav, 
crede-mă. Dar încerc... încerc din răsputeri... să fiu un om mai bun. 

Colţul gurii lui Terez tresări într-un fel de surâs — trist, dar tot 
surâs. Spre marea lui uimire, întinse mâna și i-o puse pe obraz, 
tandru. Lui Jezal i se tăie respiraţia, în timp ce pielea-l furnica sub 
degetele ei. 

- De ce nu poţi să înţelegi că te disprețuiesc? întrebă ea, făcându- 
l să simtă un fior de gheaţă. Dispreţuiesc felul cum arăţi, felul cum 
te simţi, sunetul vocii tale. Dispreţuiesc locul ăsta și oamenii de-aici. 
Cu cât îl vor arde mai repede gurkienii până-n temelii, cu atât voi fi 
mai fericită. 

Îşi retrase mâna, întorcându-se iar spre fereastră, cu profilul ei 
perfect conturat de o lucire luminoasă. 

Încet, Jezal se ridică. 

— Cred c-am să-mi găsesc altă cameră în care să dorm la noapte. 
Aici s-a făcut deja prea frig. 

— În sfârșit. 

Poate fi un blestem groaznic pentru un bărbat să obțină tot ce-a 
visat vreodată. Dacă descoperă cumva că prăzile sclipitoare sunt 
găunoase, nu-i mai rămân nici măcar visurile, ca mângâiere. Toate 
lucrurile pe care Jezal crezuse că și le dorea - putere, faimă, 
minunatele accesorii ale măreției — nu erau decât praf în vânt. Acum 


nu-și mai dorea decât ca viaţa lui să fie la fel ca înainte, când încă 
nu le dobândise. Dar nu exista cale de întoarcere. Niciodată n-avea 
să mai fie vreuna. 

Chiar nu mai avea nimic de spus. Se întoarse cu mișcări țepene şi 
porni cu pași grei spre ușă. 


Mai bine să rămână îngropată 


Când luptele s-au sfârșit, sapi - dacă mai ești în viață. Sapi 
morminte pentru camarazii morţi. Un ultim semn de respect, 
indiferent cât de puţin ai avut pentru ei. Sapi cât de adânc poţi să te 
ostenești, îi arunci în groapă, îi acoperi cu pământ, şi rămân acolo 
să putrezească, în uitare. Așa a mers dintotdeauna. 

Aveau să se sape multe gropi la sfârșitul luptelor. Multe 
morminte, și de-o parte, și de alta. 

Douăsprezece zile, de-acum, de când începuse ploaia de foc. De 
când mânia lui Dumnezeu începuse să se prăvălească peste rozaliii 
ăia încrezuţi, făcând din mândrul lor oraș o pustietate înnegrită. 
Douăsprezece zile de când începuse măcelul — lângă ziduri, pe străzi 
şi prin case. Vreme de douăsprezece zile, în lumina rece a soarelui, 
în ploaia măruntă, în fumul înecăcios, şi vreme de douăsprezece 
nopţi, la lumina pâlpâitoare a focurilor, Ferro fusese în grosul 
bătăliei. 

Cizmele ei bocăneau pe dalele lustruite, lăsând urme negre pe 
pardoseala imaculată. Cenușă. Acoperea de-acum cele două cartiere 
unde lupta făcea prăpăd. Se amestecase cu ploaia, formând o pastă 
clisoasă, ca un clei negru. Învăluia totul: clădirile care încă mai 
stăteau în picioare, scheletele calcinate ale celor care nu mai 
rezistaseră, oamenii care ucideau și oamenii care erau uciși. Străjerii 
încruntați și servitorii speriați se uitau urât la ea și la urmele pe care 
le lăsa pe jos, dar lui Ferro nu-i păsase niciodată de părerile lor, și n- 
avea să-nceapă tocmai acum. Urmau să aibă parte de-atâta cenușă, 
cât să nu știe unde s-o pună, curând. Tot oraşul avea să se facă 
scrum, dacă era după voia gurkienilor. 

Și se prea putea să fie așa. În fiecare zi și în fiecare noapte, cu 
toate eforturile adunăturii de apărători, cu toți morţii pe care-i lăsau 
printre ruine, trupele Împăratului înaintau tot mai adânc în oraş. 

Spre Agriont. 

Când ajunse în camera cea mare, Yulwei stătea așezat într-un 


fotoliu din colţ, cu brățările atârnându-i pe brațele moleșite. Calmul 
care păruse să-l învăluiască întotdeauna ca o pătură veche se 
risipise. Arăta îngrijorat, obosit, cu ochii adânciţi în orbitele 
întunecate. Un om care privea în față înfrângerea. O privire pe care 
Ferro, în ultimele câteva zile, se obișnuise s-o vadă tot mai mult. 

- Ferro Maljinn, înapoi de pe front. Mereu am spus c-ai ucide 
întreaga lume, dac-ai putea, iar acum ai ocazia. Cum îţi place 
războiul, Ferro? 

— Așa şi-așa... 

Îşi aruncă arcul pe o masă lustruită, cu zgomot, își scoase sabia 
de la cingătoare și-și dădu jos tolba de pe umăr. Doar două săgeți îi 
mai rămăseseră. Pe cele mai multe le lăsase înfipte în soldați 
gurkieni, printre ruinele înnegrite de la marginea orașului. 

Totuşi, nu se putea îndura să zâmbească. 

Omorârea gurkienilor era ca un ospăț cu miere. Când pofta e în 
toi, abia dac-a mai rămas ceva. lar dacă înfuleci prea multă, te- 
apucă greaţa. Leșurile fuseseră întotdeauna o răsplată jalnică pentru 
tot efortul făcut. Acum, însă, cale de oprire nu mai era. 

— Eşti rănită? 

Ferro îşi strânse mai bine pe braț bandajul murdar, privind 
sângele care se infiltra prin cârpa cenușie. Nu simţea nicio durere. 

— Nu. 

— Să ştii că nu e prea târziu, Ferro. N-ai niciun motiv să mori aici. 
Eu te-am adus, tot eu pot să te duc înapoi. Merg pe unde poftesc și 
iau cu mine pe cine vreau. Dacă acum te oprești din omorât, cine 
ştie...? Poate că Dumnezeu îți va găsi totuși un loc în rai. 

Ferro se plictisea tot mai mult de predicile lui Yulwei. N-or fi 
avut încredere unu-n altul nici atâtica, ea și Bayaz, dar cel puţin se 
înțelegeau. Yulwei nu pricepea nimic. 

— „Rai”? se strâmbă ea, întorcând privirea. Poate că iadul mi se 
potrivește mai bine, la asta nu te-ai gândit? 

Îşi strânse umerii, când de pe culoar se auziră pași reverberând. 
Simţi furia lui Bayaz încă înainte ca ușa să se dea de perete, pentru 
ca rozaliul cel bătrân și chel să intre valvârtej în cameră. 

— Netrebnic prăpădit! După toate câte i le-am dat, cum mă 
răsplătește? 


Quai și Sulfur îl urmară, ca doi câini furișându-se după stăpânul 
lor. 

- Mă sfidează în faţa Consiliului Închis! Îmi zice să-mi văd de 
treburile mele! Mie! De unde să știe nătărăul ăla fricos care-s 
treburile mele și care nu? 

— Ai necazuri cu Regele Luthar Magnificul? mârâi Ferro. 

Magul o privi cu ochi îngustaţi. 

— Acum un an, nu era în tot Cercul Lumii un cap mai sec ca al lui. 
Pune-i o coroană și adu o haită de mincinoși bătrâni să-l lingă-n cur 
câteva săptămâni, și căcăţelul o să se creadă Stolicus! 

Ferro ridică din umeri. Rege sau nu, Luthar avusese mereu o 
părere foarte bună despre sine însuși. 

— Ar trebui să fii mai atent cui îi pui coroane pe cap. 

— Asta-i problema cu coroanele, că trebuie să stea pe capul cuiva. 
Tot ce poţi face e să le-azvârli în mulțime și să speri că nimeresc 
unde trebuie, replică Bayaz, întorcând încruntat capul spre Yulwei. 
Și cu tine cum e, frate? Ai mai fost dincolo de ziduri? 

— Am fost. 

— Şi ce-ai văzut? 

- Morți. Mulţi de tot. Soldaţii Împăratului au invadat cartierele 
apusene din Adua, corăbiile lui umplu tot golful. În fiecare zi, alte și 
alte trupe vin pe drumul dinspre sud, și întăresc strânsoarea 
gurkiană asupra orașului. 

- Atâta am putut și eu să aflu, de la nătângii ăia din Consiliul 
Închis. Cu Mamun și Cele O Sută De Cuvinte ale lui cum stau 
lucrurile? 

- Mamun, cel de trei ori binecuvântat și de trei ori blestemat? 
Miraculosul ucenic dintâi al marelui Khalul, mâna dreaptă a lui 
Dumnezeu? Așteaptă. El și frații lui, și surorile lui, şi-au pus un cort 
mare dincolo de periferia orașului. Se roagă pentru victorie, ascultă 
muzică dulce, se îmbăiază în apă parfumată, lenevesc goi și se 
bucură de plăcerile cărnii. 

Ridică privirea spre Bayaz. 

- Mănâncă zi şi noapte, sfidând pe față Legea a Doua, batjocorind 
cu neobrăzare cuvântul solemn al lui Euz. Se pregătesc pentru 
momentul când vor veni să te scoată de-aici. Momentul pentru care 


i-a instruit Khalul. Și cred că nu mai e mult pân-atunci. Își lustruiesc 
armurile. 

- Nu mai spune!?... şuieră Bayaz. la mai dă-i dracu”! 

— I s-au dat ei singuri, de mult. Dar asta nu ne-ajută cu nimic. 

— Atunci, trebuie să vizităm Casa Creatorului. 

Capul lui Ferro se ridică brusc. Turnul acela înalt și golaș avea 
ceva care o fascinase tot timpul, de când se găsea în Adua. Fără voia 
ei, ochii îi fură atrași spre silueta sa masivă, care se înălța 
intangibilă deasupra oraşului și a prăpădului. 

- De ce? întrebă Yulwei. Plănuiești să te fereci înăuntru? La fel 
cum a făcut Kanedias, cu atâţia ani în urmă, când am venit să ne 
răzbunăm? Ai de gând să te ascunzi în întuneric, Bayaz? De data 
asta, tu vei fi cel aruncat de sus, să te zdrobeşti pe pod? 

Întâiul dintre Magi pufni. 

- Mă cunoşti prea bine ca să crezi așa ceva. Când vor ajunge la 
mine, am să-i înfrunt pe față. Dar în întuneric se mai găsesc arme. O 
surpriză, două, din forja Creatorului, pentru prietenii noștri 
blestemaţi de dincolo de ziduri. 

Yulwei făcu o mutră și mai îngrijorată decât înainte. 

- Despărţitorul? 

- O muchie aici, şopti Quai, din colţ. Una, în Cealaltă Parte. 

Ca de obicei, Bayaz nu-l luă în seamă. 

- Poate să taie orice, chiar şi un Mâncător. 

- Va tăia şi o sută? vru să ştie Yulwei. 

- Mă mulțumesc numai cu Mamun. 

Yulwei se ridică încet de pe scaun, cu un oftat. 

— Foarte bine, ia-o înainte. Voi intra cu tine în Casa Creatorului, 
pentru ultima oară. 

Ferro își linse dinţii. Ideea de a se duce acolo era irezistibilă. 

— Vin şi eu cu voi. 

Bayaz întoarse capul, încruntat. 

- Ba n-ai să vii. Poţi să stai aici, bosumflată. Ăsta a fost 
întotdeauna talentul tău deosebit, nu? Aș fi dezolat să-ți refuz o 
ocazie de a-l folosi. Tu vii cu noi, se răsti el la Quai. Știi ce ai de 
făcut, Yoru, nu? 

— Da, Maestre Bayaz. 


— Bine. 

Întâiul dintre Magi ieşi din încăpere, cu Yulwei lângă el și 
ucenicul urmându-i cu pas greoi. Yoru Sulfur nu se clinti din loc. 
Ferro îl privea încruntată, iar el rânji, cu capul rezemat de peretele 
cu lambriuri și bărbia ridicată spre decoraţiunile de pe tavan. 

- Alea O Sută De Cuvinte nu vă sunt și ele dușmani? întrebă 
Ferro. 

- Cei mai mari și mai amarnici dușmani ai mei. 

— Atunci, de ce nu lupţi? 

- A, mai sunt și alte moduri de a lupta, decât să te baţi acolo, în 
praf. 

În ochii aceia, unul de culoare închisă, altul mai deschis, se citea 
ceva care lui Ferro nu-i plăcea deloc cum arăta. Ceva dur și 
flămând, ascuns înapoia zâmbetelor. 

- Deși mi-ar plăcea să mai stăm la taclale, trebuie să mă duc și să 
mai învârtesc puţin roțile, continuă el, descriind cercuri cu degetul 
prin aer. Roţile trebuie să se învârtească tot timpul, nu, Maljinn? 

— Du-te, atunci, se răsti ea. N-am să te opresc. 

- Nici să vrei n-ai putea. Ţi-aș ura o zi bună, dar pun prinsoare 
că-n viaţa ta n-ai avut parte de vreuna. 

Şi plecă țanțoş, închizând ușa în urma lui. 

Ferro ajunsese deja în partea cealaltă a camerei, trăgând zăvorul 
de la fereastră. Mai făcuse o dată ce-i spusese Bayaz și nu se alesese 
cu nimic altceva decât un an pierdut de pomană. Acum, hotăra 
singură. Deschise cu un gest smucit fereastra și ieși pe balcon. 
Frunzele veştede erau suflate de vânt, prin ploaia măruntă, 
învârtindu-se în vârtejuri pe aleile de jos. Aruncă o privire scurtă în 
jur şi descoperi că prin preajmă nu era decât un singur străjer, care 
se uita în altă parte, înfofolit în manta. 

Uneori, cel mai bine e să prinzi momentul. 

Ferro îşi aruncă picioarele peste balustradă, se ghemui ca să-şi ia 
avânt şi făcu un salt prin aer. Agăţându-se de creanga alunecoasă a 
unui copac, se balansă spre trunchi, lunecă în josul lui până pe 
pământul umed şi se furișă în spatele unui gard viu tuns cu grijă, 
adusă de spate. 

Auzi pași, apoi voci. Glasurile lui Bayaz și al lui Yulwei vorbind 


încet prin vântul șuierător. La naiba, da’ mult le mai plăcea să dea 
din gură smintiţilor ălora de Magi bătrâni. 

- Sulfur? se auzi vocea lui Yulwei. Mai e cu tine? 

— De ce să nu fie? 

- Studiile lui au luat-o în... direcţii periculoase. Ti-am mai spus 
asta, frate. 

— Și? Khalul nu-i așa de cusurgiu când își alege slujitorii. 

Se îndepărtară, iar Ferro fu nevoită s-o ia la fugă prin spatele 
gardului viu, aplecată, ca să-i audă în continuare. 

— ... nu-mi place obiceiul ăsta, spunea Yulwei, să iei alte forme, 
să-ți schimbi pielea. E o îndeletnicire blestemată. Ştii ce părere avea 
Juvens... 

— N-am timp să-mi bat capul cu părerile unui om care de veacuri 
zace-n mormânt. Nu există nicio Lege a Treia, Yulwei. 

- Poate-ar trebui să existe. Să furi înfățișarea altcuiva... Trucuri 
folosite de Glustrod și ai lui, cei cu sânge de diavol. Arte 
împrumutate din Cealaltă Parte... 

— Trebuie să folosim ce arme găsim. Nu-mi place deloc Mamun, 
dar are dreptate. Li se spune Cele O Sută De Cuvinte fiindcă sunt o 
sută. Noi suntem doi, iar cu noi timpul n-a fost prea mărinimos. 

— Atunci, ce mai așteaptă? 

— Îl ştii pe Khalul, frate. Mereu atent, grijuliu, calculat... N-o să-și 
riște copiii până nu va trebui... 

Prin spaţiile dintre crenguţele desfrunzite, Ferro îi privi pe cei trei 
cum treceau de gărzi, ieșind pe poarta din zidul înalt al palatului. 
Așteptă câteva momente, apoi porni după ei, cu umerii trași îndărăt, 
ca şi cum ar fi mers cu o treabă importantă. Simţi privirile aspre ale 
paznicilor înarmaţi de la poartă, dar aceştia se obişnuiseră s-o vadă 
venind și plecând. Măcar o dată rămaseră tăcuți. 

Printre clădirile înalte, pe lângă statui, prin grădinile mohorâte, 
Ferro îi urmă pe cei doi magi și pe ucenicul lor, prin Agriont. Păstra 
distanța, ascunzându-se în pragul ușilor, pe sub copaci, mergând în 
spatele puţinilor trecători care străbăteau grăbiţi străzile bătute de 
vânt. Uneori, deasupra caselor din câte o piaţă, sau în capătul 
vreunei ulițe, se vedea iar înălțându-se vârful siluetei uriașe a Casei 
Creatorului. La început, de un cenușiu ceţos, prin ploaia măruntă și 


deasă, dar tot mai neagră, mai imensă și mai limpede cu fiecare pas 
pe care-l făcea. 

Cei trei o conduseră spre o construcţie dărăpănată, cu turnulețe 
şubrede înălțându-se de pe acoperișul lăsat. Ferro îngenunche, 
pândind de după un colț, în timp ce Bayaz ciocănea în ușă cu 
capătul bastonului. 

- Mă bucur că n-ai găsit Sămânţa, frate, spuse Yulwei, pe când 
așteptau. Aia-i mai bine să rămână îngropată. 

- Mă întreb dacă vei mai fi de aceeași părere când Cele O Sută De 
Cuvinte au să roiască pe străzile din Agriont, urlând după sângele 
nostru. 

— Să mă ierte Dumnezeu, dar cred că am să-mi păstrez părerea. 
Sunt și lucruri mai rele decât Mâncătorii lui Khalul. 

Unghiile lui Ferro se înfipseră în palme. La una dintre ferestrele 
murdare apăruse o siluetă, privind spre Yulwei şi Bayaz. O față 
lungă şi slabă, cu mască neagră și păr scurt. Femeia care se luase 
după ea şi Nouădegete, demult. Instinctiv, mâna lui Ferro se abătu 
spre sabie, apoi îşi dădu seama că şi-o lăsase la palat, și-și sudui 
propria nesocotință. Nouădegete avusese dreptate. Niciodată nu poți 
avea prea multe cuțite. 

Ușa se deschise scârțâind, fură rostite câteva cuvinte, iar cei doi 
bătrâni intrară, urmaţi de Quai, cu capul plecat. Femeia mascată 
mai privi puţin pe fereastră, apoi se retrase în întuneric. În timp ce 
ușa șubredă se închidea, Ferro sări peste un gard, îşi vâri piciorul în 
deschizătură și se strecură în bezna dinăuntru. Scârțâind în 
balamale, ușa se închise. 

În faţa ei se întindea un coridor lung, cu tablouri prăfuite pe un 
perete şi ferestre la fel de prăfuite pe celălalt. Ferro simţi furnicături 
în ceafă, așteptându-se să vadă o mulțime de măști negre năvălind 
din umbre - dar nu se auzeau decât pașii care se îndepărtau și 
murmurul nepăsător al celor doi bătrâni. 

— Locul ăsta s-a schimbat, spunea Yulwei. Din ziua aia, când ne- 
am luptat cu Kanedias. Din ziua când Vechiul Timp a luat sfârşit. Și 
atunci ploua. 

— Ţin minte. 

— Zăceam rănit pe pod, în ploaie. I-am văzut căzând, pe Creator și 


pe fiica lui. De-a rostogolul au căzut, până jos. E greu de crezut, dar 
am zâmbit atunci la vederea lor. Răzbunarea e un fior fugar. 
Îndoielile le ducem cu noi în mormânt. 

La auzul acestor cuvinte, Ferro se strâmbă. Dac-ar fi putut avea 
parte de răzbunarea mult dorită, putea să trăiască pe urmă și cu 
îndoielile. 

— Timpul ne-a adus amândurora regrete, mormăi Bayaz. 

- Tot mai multe, cu fiecare an ce trecea. Totuși, uite o ciudăţenie. 
Aș fi fost gata să jur, când zăceam acolo, că primul a căzut Kanedias, 
și Tolomei după el. 

- Memoria poate spune minciuni, mai ales unor oameni care au 
trăit atât de mult ca noi. Creatorul și-a aruncat fiica, apoi eu l-am 
aruncat pe el. Şi astfel s-a terminat cu Vechiul Timp. 

- Într-adevăr, murmură Yulwei. S-au pierdut atâtea... Și acum, 
uite unde-am ajuns... 

Capul lui Quai se întoarse brusc, iar Ferro se lipi de perete, lângă 
un dulap înclinat. Ucenicul stătu pe loc câteva momente, privind 
încruntat în direcţia ei. Apoi, porni iar după ceilalți. Ferro aşteptă, 
ținându-și respirația, până când toţi trei trecură de un colț, făcându- 
se nevăzuți. 

Îi ajunse din urmă într-o curte părăginită, plină de buruieni 
uscate și bucăţi de ardezie căzute de pe acoperișuri. Un bărbat într-o 
cămașă pătată îi conduse pe o scară lungă, spre o arcadă 
întunecoasă aflată undeva sus, în zidul înalt al Agriontului. Ţinea în 
mâinile noduroase un inel de chei zornăitoare și bombănea ceva 
despre niște ouă. După ce intrară în tunel, Ferro străbătu fără 
zgomot curtea şi urcă treptele, oprindu-se aproape de capătul scării. 

- O să ne întoarcem curând, îl auzi pe Bayaz mârâind. Lasă ușa 
întredeschisă. 

— Stă încuiată tot timpul, răspunse un glas. Asta-i regula. De când 
mă ştiu, tot încuiată am tinut-o, și n-am de gând să... 

— Atunci, stai aici până ne întoarcem! Nu pleca nicăieri! Am 
lucruri mult mai bune de făcut decât să aştept lângă uşile voastre 
încuiate! 

O cheie se răsuci în broască. Ţâţânile vechi scârțâiră. Degetele lui 
Ferro alunecară peste o piatră desprinsă din zidărie, apucând-o 


strâns. 

Când Ferro ajunse pe furiș în capul scării, omul cu cămașa 
murdară tocmai închidea poarta. Răsucea cheia pe bâjbâite, într-un 
zornăit metalic, mormăind furios. Se auzi o bufnitură înfundată, 
când piatra îl izbi în creștetul pleșuv. Omul icni, căzând în faţă, iar 
Ferro îi apucă de subsuori trupul inert, culcându-l cu grijă pe 
pardoseală. 

Apoi, lăsă piatra jos și-l ușură de chei, cu un deget încovoiat. 

În timp ce ridica mâna să deschidă ușile, o cuprinse o senzaţie 
ciudată. Ca o briză răcoroasă pe timp de arșiță, la început 
surprinzătoare, apoi delicioasă. Un fior, câtuși de puţin neplăcut, își 
croi drum în sus pe șira spinării, făcând să i se taie respirația. Ferro 
apăsă cu mâna lemnul tocit de vremuri, simțind cum fibrele calde și 
primitoare i se frecau de palmă. Întredeschise cele două uși doar 
atâta cât să se uite printre ele. 

Din zidul Agriontului pornea un pod îngust, nu mai lat de un pas, 
fără balustradă sau parapet. Capătul opus se afla lângă zidul Casei 
Creatorului — un perete înalt de piatră golașă, lucind negru, umezit 
de ploaie. O poartă de metal închis la culoare, însemnată în centru 
cu cercuri strălucitoare. Cercuri de litere pe care Ferro nu le 
înțelegea. Îl văzu pe Bayaz scoțând ceva de sub gulerul cămășii. 
Văzu cum cercurile începeau să se miște, învârtindu-se, rotindu-se, 
în timp ce inima-i bubuia în urechi. Fără zgomot, ușile se despărțiră. 
Încet, aproape şovăitor, cei trei intrară în dreptunghiul negru și nu 
se mai văzură. 

Casa Creatorului rămăsese deschisă. 

Stropii de apă cădeau pe pietrele cenușii de sub picioare, în timp 
ce Ferro îi urma pe pod. Ploaia îi săruta pielea, vântul i-o mușca 
mărunt. În depărtare, nori de fum se înălțau deasupra orașului 
incendiat, spre cerul tulbure, dar ochii lui Ferro rămâneau ațintiți 
asupra portalului căscat drept în faţa ei. Ezită o clipă în prag, cu 
pumnii strânși. 

Apoi, păși în întuneric. 

De cealaltă parte a porţii nu era nici frig, nici cald. Aerul era atât 
de încremenit și plat şi tăcut, încât părea s-o apese greu pe umeri, 
să-i astupe urechile. Câţiva pași înfundaţi înainte, iar lumina păli 


aproape complet. Vântul, ploaia și cerul liber nu mai erau decât 
niște vise, amintite ca prin ceață. Avea senzaţia că străbătuse o sută 
de mile, pe sub pământul mort. Timpul însuși părea să se fi oprit în 
loc. Ferro se furișă spre o arcadă largă și privi prin ea. 

Sala din partea cealaltă arăta ca un templu, însă ar fi înghițit pe 
nemestecate până și templul cel mare din Shaffa, unde în fiecare 
moment mii și mii de fiinţe îl invocau pe Dumnezeu. Făcea ca 
domul unde primise coroana Jezal dan Luthar să pară o colibă 
amărâtă. Era o întindere pe lângă care chiar şi pustietatea de ruine 
din Aulcus arăta măruntă. O încăpere încununată cu umbre 
solemne, populată de ecouri posomorâte, mărginită cu piatră ostilă, 
neînduplecată. Mormântul uriaşilor morți de mult. 

Mormântul zeilor uitaţi. 

Yulwei și Bayaz stăteau în mijloc. Două siluete mici, ca niște 
insecte, într-un ocean de întunecime străbătută de luciri. Ferro se 
lipi de zidul rece, chinuindu-se să le distingă cuvintele din marea de 
ecouri. 

- Du-te la armurărie și găsește unele dintre lamele Creatorului. 
Eu mă duc sus să aduc... lucrul celălalt. 

Bayaz se întoarse, dar Yulwei îl apucă de braţ. 

— Mai întâi, răspunde-mi la o întrebare, frate. 

— Ce întrebare? 

— Aceeași pe care o pun întotdeauna. 

- Iar? Chiar și acum? Foarte bine, dacă trebuie... Întreabă-mă. 

Cei doi bătrâni rămaseră nemișcați un răstimp nemăsurat - până 
când ultimele ecouri se stinseră, lăsând în urma lor doar o tăcere 
grea, ca de plumb. Ferro îşi ținea respiraţia. 

- Tu l-ai omorât pe Juvens? șuieră şoapta lui Yulwei. L-ai omorât 
pe stăpânul nostru? 

Bayaz nici nu tresări. 

- Am făcut greșeli, cu mult timp în urmă. Multe greşeli, știu. 
Unele, în apusul ruinat. Altele, aici, în locul ăsta. Nu trece o zi fără 
să le regret. Am luptat cu Khalul. Am nesocotit înțelepciunea 
stăpânului meu. Am intrat fără permisiune în Casa Creatorului. M- 
am îndrăgostit de fiica lui. Eram mândru, și vanitos, și repezit, toate 
astea sunt adevărate. Dar nu l-am ucis pe Juvens. 


— Ce s-a întâmplat în ziua aceea? 

Întâiul dintre Magi rostea frazele ca şi cum ar fi fost niște replici 
îndelung repetate. 

- Kanedias a venit să mă ucidă. Pentru că-i sedusesem fiica. 
Pentru că-i furasem secretele. Juvens n-a vrut să mă predea. S-au 
luptat, iar eu am fugit. Furia bătăliei lor lumina cerurile. Când m-am 
întors, Creatorul nu mai era, iar stăpânul nostru murise. Nu eu l-am 
ucis pe Juvens. 

Din nou o tăcere îndelungată, timp în care Ferro îi privea 
încremenită. 

- Foarte bine, spuse Yulwei, desprinzându-și mâna de pe braţul 
lui Bayaz. Prin urmare, Mamun a minţit. Vom lupta împreună 
împotriva lor. 

- Bine, vechiul meu prieten, bine. Ştiam că pot avea încredere în 
tine, după cum și tu poţi să ai încredere-n mine. 

Ferro își răsfrânse buza. Încredere!... Era un cuvânt pe care nu-l 
foloseau decât mincinoșii. Un cuvânt de care oamenii sinceri n- 
aveau nevoie. Pașii Întâiului dintre Magi răsunară din nou, în timp 
ce se îndrepta spre una dintre numeroasele arcade, pe unde dispăru 
în întuneric. 

Yulwei îl privi cum pleca. Apoi oftă scurt şi o luă în cealaltă 
direcție, cu brățările zornăindu-i pe brațele slabe. Ecourile trecerii 
lui se stinseră încet, iar Ferro rămase singură, învăluită în umbră și 
tăcere. 

Încet, cu grijă, se furișă înainte, prin pustietatea aceea imensă. 
Pardoseala scânteia — linii șerpuitoare de metal sclipitor, încrustate 
în piatra neagră. Tavanul, dacă exista vreunul, se pierdea undeva în 
întuneric. Undeva, la vreo douăzeci de pași înălțime, un balcon 
înconjura pereţii, urmat de un altul mult mai sus, și un altul, și încă 
unul, zărindu-se vag în lumina slabă. Iar deasupra tuturor atârna o 
alcătuire miraculoasă. Cercuri de metal închis la culoare, mari și 
mici, discuri lucioase și inele strălucitoare, însemnate cu o scriitură 
stranie. Şi toate se mişcau. Toate se învârteau, cerc după cerc, iar în 
mijlocul lor se afla un glob negru, singurul punct cu desăvârşire 
nemișcat. 

Ferro se întoarse în loc, o dată și încă o dată — sau poate că stătea 


neclintită, şi sala se rotea în jurul ei. Se simțea ameţită, îmbătată, 
fără suflare. Zidăria golașă se înălța în beznă, pietre aspre fără 
mortar între ele, fără ca măcar două să se asemene. Ferro încerca să- 
şi imagineze din câte pietre era clădit turnul. 

Mii. Milioane. 

Ce spusese Bayaz, pe insula aceea de la marginea Lumii? Unde 
ascunde înțeleptul o piatră? Între altele o mie. Printre un milion de 
pietre. Cercurile de deasupra se mișcau încet. O atrăgeau, iar sfera 
neagră din centru o atrăgea cel mai tare. Ca o mână chemând-o. Ca 
o voce rostindu-i numele. 

Îşi înfipse degetele în spaţiile uscate dintre pietre și începu să se 
caţere, ridicând o mână după alta, tot mai sus și mai sus. Nu-i era 
deloc greu. Ca și cum peretele ar fi fost făcut anume ca să fie 
escaladat. Curând, își trecu picioarele peste balustrada de fier a 
primului balcon. Şi se cățără mai departe, fără a sta să-şi tragă 
răsuflarea, mereu în sus. Ajunse la al doilea balcon, udă de 
nădușeală în aerul încremenit. Trecu și de al treilea, cu respirația 
îngreunată. Apucă balustrada celui de-al patrulea și se săltă peste 
ea. Acolo se opri, cu privirea în jos. 

Departe, în fundul abisului negru, se întindea tot Cercul Lumii, pe 
pardoseala sălii rotunde. O hartă, cu coastele mărilor conturate din 
metal lucitor. La aceeași înălțime cu Ferro, umplând aproape tot 
spațiul încercuit de galerie, suspendat cu fire nu cu mult mai groase 
decât cele de păr, uriașul mecanism se învârtea încet. 

Ferro privi încruntată globul negru din mijloc, simțind furnicături 
în palme. Părea să plutească acolo, fără niciun sprijin. Ar fi trebuit 
să se întrebe cum era cu putinţă, dar nu se putea gândi decât la un 
singur lucru: cât de mult dorea să-l atingă. Simţea nevoia să-l atingă. 
Nu avea încotro. Unul dintre cercurile metalice se apropia de ea, 
lucind mat. 

Uneori, cel mai bine e să prinzi momentul. 

Sări pe balustradă și se ghemui acolo pentru o clipă, adunându-și 
forțele. Nu stătu pe gânduri. Gânditul ar fi fost o nebunie. Se aruncă 
în gol, cu membrele desfăcute. Toată mașinăria se cutremură și se 
clătină, când Ferro se agăţă de cercul exterior. Se balansă sub el, 
suspendată acolo, cu răsuflarea tăiată. Încet, delicat, cu limba 


apăsată în cerul gurii, se săltă în braţe, își petrecu picioarele peste 
tija metalică și începu să se tragă în lungul ei. Curând, ajunse 
aproape de un disc mare, străbătut de adâncituri, și se mută pe 
acela, cu tot trupul tremurându-i de efort. Metalul rece vibră sub 
greutatea ei, răsucindu-se și îndoindu-se, trepidând la fiecare 
mișcare, parcă gata s-o azvârle în gol. 

N-o fi știut Ferro ce era frica, dar o prăbușire de la o sută de pași 
înălțime, pe cea mai tare dintre cele mai tari pietre, îi impunea un 
profund respect. 

Așa că își continuă drumul, de pe un cerc pe altul, abia 
îndrăznind să respire măcar. Își tot spunea că nu risca nicio cădere. 
Nu făcea decât să se urce în copaci, strecurându-se printre ramuri, 
așa cum făcea în copilărie, înainte de a veni gurkienii. În sfârșit se 
prinse de inelul cel mai apropiat de centru. Se agăţă de el, cât putea 
de strâns, așteptând ca mișcarea acestuia s-o apropie de mijloc. 
Ţinându-se doar cu o mână și picioarele încolăcite peste bara subțire 
de metal, întinse mâna cealaltă spre globul negru lucios. 

Putea să-și vadă faţa rigidă reflectată în suprafaţa lui perfectă, și 
mâna cu degetele rășchirate, parcă umflată, diformă. Din răsputeri, 
cu toți nervii încordaţi, se întinse și mai mult, scrâșnind din dinți. 
Mai aproape, și mai aproape. Nu conta decât un singur lucru - să 
atingă globul. Vârful degetului mijlociu îl atinse și, ca un balon care 
se sparge, sfera se mistui în golul ceţos. 

Ceva căzu, încet, ca și cum s-ar fi scufundat prin apă. Ferro privi 
cum se îndepărta de ea, o pată închisă în tenebrele ca de cerneală, 
tot mai jos și mai jos. Lovi pardoseala, cu o bubuitură ce păru să 
zgâlțâie din temelii toată Casa Creatorului, umplând sala cu ecouri 
zdrobitoare. Cercul de care se ţinea Ferro se cutremură și, preț de-o 
clipă, fu cât pe ce să-l scape. Când reuşi să se salte înapoi, îşi dădu 
seama că nu se mai mișca. 

Tot mecanismul se oprise. 

Păru să treacă o veșnicie până străbătu înapoi cercurile 
încremenite, spre galeria cea mai de sus, iar apoi să coboare încet pe 
pereţii înalți. Când în sfârșit ajunse jos, pe dușumeaua sălii uriașe ca 
o cavernă, avea hainele rupte, julituri și sânge pe mâini, coate și 
genunchi, dar nu le băgă de seamă. O luă la fugă pe pardoseala 


întinsă, cu pașii răsunând puternic. Alerga spre mijlocul sălii, unde 
zăcea obiectul care căzuse din înalt. 

Părea doar o bucată de piatră închisă la culoare, de formă 
neregulată, cât un pumn mare. Nu era o piatră, însă, iar Ferro știa. 
Simţea că din ea se prelingea ceva, se scurgea, se revărsa valuri- 
valuri. Ceva ce nu putea fi văzut, sau atins, și totuși umplea întregul 
spațiu, până în cele mai întunecate unghere. Invizibil, dar irezistibil, 
se răspândea în jurul ei, înțepător, trăgând-o înainte. 

Inima lui Ferro se zbătea între coaste, tot mai tare, cu fiecare pas 
ce o purta într-acolo. Gura i se umplu de salivă hămesită, când 
îngenunche alături. Respirația o zgâria prin gâtlej, în timp ce 
întindea mâna, cu palma străbătută de furnicături. Şi-o strânse în 
jurul suprafeţei ciuruite și brăzdate. Foarte grea, și foarte rece, ca și 
cum ar fi fost o bucată de plumb îngheţat. O ridică încet, răsucind-o 
în mână, privind-o cum scăpăra în întuneric, fascinată. 

- Sămânţa. 

Bayaz stătea într-o arcadă, cu chipul tremurându-i într-un 
amestec hidos de oroare și plăcere. 

- Pleacă, Ferro, acum! Du-o la palat. 

Tresări spasmodic şi ridică un braţ, ca pentru a-și feri ochii de o 
văpaie orbitoare. 

— Cutia e în odăile mele. Pune-o înăuntru, ferecată bine, m-ai 
auzit? Ferecată cât mai bine! 

Ferro se întoarse, încruntată, nesigură care dintre arcade ducea 
afară din Casa Creatorului. 

— Stai! 

Quai lipăia pe pardoseală spre ea, cu ochii sticloşi aţintiţi către 
mâna ei. 

— Așteaptă! 

Nu dădea niciun semn de teamă, în timp ce se apropia. Pe față i 
se citea doar un soi de foame groaznică, destul de stranie pentru ca 
Ferro să se retragă cu un pas. 

— Era aici... Aici a fost, tot timpul... 

Chipul îi era palid, flasc, plin de umbre. 

- Sămânţa... 

Mâna albicioasă i se întinse înainte, spre ea, prin întuneric. 


— În sfârșit... Dă-mi-... 

Se scofâlci ca un ghemotoc de hârtie, fu smuls de pe picioare și 
azvârlit pe toată lățimea imensei săli, în secunda de care avu nevoie 
Ferro ca să-şi tragă respiraţia, năucită. Izbi peretele, sub balconul de 
jos, cu un trosnet răsunător. Ferro privi cu gura căscată cum trupul 
zdrobit ricoșa, prăvălindu-se pe pardoseală, într-un vălmășag de 
membre rupte. 

Bayaz păși înainte, cu toiagul strâns în pumn. Împrejurul 
umerilor săi, aerul încă mai era străbătut de irizaţii uşoare. Ferro 
ucisese mulți oameni, desigur, fără să verse nicio lacrimă - însă 
iuţeala acelei fapte o șocase chiar și pe ea. 

- Ce-ai făcut? îl întrebă cu voce şuierătoare, în timp ce ecourile 
impactului fatal dintre Quai şi peretele îndepărtat încă mai 
reverberau prin jur. 

— Ce-a trebuit. Du-te la palat. În clipa asta, împunse Bayaz aerul 
cu un deget gros, spre una dintre arcade, în care Ferro zări o slabă 
lucire luminoasă. Pune lucrul ăla în cutie! Nici nu-ţi închipui ce 
periculos e! 

Puţini erau oamenii cărora să le placă mai puţin decât ei să 
primească ordine, dar Ferro nu dorea deloc să mai stea în acel loc. 
Îşi îndesă bulgărele pietros în cămașă, cuibărit peste stomacul ei. 
Rece și liniștitor, oricât de periculos ar fi zis Bayaz că era. Făcu un 
pas și, când cizma ei călcă pe piatră, un chicotit ca un scrâşnet pluti 
în sus din partea opusă a sălii. 

Din locul unde se prăbușise trupul sfărâmat al lui Quai. 

Bayaz nu păru deloc surprins. 

- Aşa! strigă el. Te arăţi, în sfârşit! Bănuiam eu, de câtva timp, că 
nu erai cine păreai a fi! Unde mi-e ucenicul, şi când l-ai înlocuit? 

— Acum câteva luni. 

Quai încă mai chicotea, în timp ce se ridica încet de pe 
pardoseala lustruită. 

- Înainte să plecaţi în căutarea aia prostească, spre Vechiul 
Imperiu, continuă el — fără nicio zgârietură, niciun strop de sânge pe 
chipul zâmbitor. Am stat alături de tine, lângă foc. Te-am privit cum 
zăceai neputincios în căruţa aia. Tot timpul am fost cu tine, până la 
marginea Lumii și înapoi. Ucenicul tău a rămas aici. l-am lăsat 


hoitul pe jumătate devorat în tufe, pentru muște, la nici douăzeci de 
pași de locul unde tu și nordicul dormeaţi adânc. 

- Hm, făcu Bayaz, aruncându-și toiagul dintr-o mână în alta. Mi 
se părea mie c-am observat un progres cam mare în iscusinţa ta. 
Trebuia să mă omori atunci, cât ai avut ocazia. 

— A, dar am timp şi acum. 

Ferro se cutremură, în timp ce-l privea pe Quai ridicându-se în 
picioare. În sală părea să se fi lăsat dintr-odată un frig năprasnic. 

- O sută de cuvinte? Poate. Un cuvânt? își răsfrânse Bayaz buza. 
N-aș crede. Care dintre creaturile lui Khalul ești? Vânt de Răsărit? 
Unul dintre gemenii ăia afurisiți? 

— Nu sunt una dintre creaturile lui Khalul. 

Pe chipul lui Bayaz trecu o mică tresărire de îndoială. 

— Atunci, cine? 

- Ne cunoaștem bine, din vremuri de mult apuse. 

Întâiul dintre Magi se încruntă. 

— Cine ești? Vorbeşte! 

- Schimbatul formelor... 

O voce de femeie, suavă și scăzută. Se întâmpla ceva cu fața lui 
Quai, în timp ce înainta încet. Pielea palidă i se înmuia, se 
răsucea... 

- Un truc temut și insidios... 

Nasul, ochii, buzele începură să i se topească, curgându-i de pe 
craniu precum ceara unei lumânări. 

- Nu mă mai ţii minte, Bayaz? 

O altă faţă se arăta de dedesubt, o față dură, albă ca marmura. 

— Ai spus că mă vei iubi pentru totdeauna. 

Aerul se făcuse rece ca gheața. Respirația lui Ferro forma aburi în 
dreptul gurii. 

- Mi-ai promis că niciodată n-o să ne despărțim. Când ţi-am 
deschis poarta tatălui meu... 

- Nu! făcu Bayaz un pas șovăielnic înapoi. 

— Pari surprins. Nu la fel de surprins ca mine, când în loc de a mă 
lua în brațe m-ai aruncat de pe acoperiș, așa-i, iubirea mea? Şi de 
ce? Ca să-ți păstrezi secretele? Ca să poţi părea nobil? 

Părul lung al lui Quai se albise precum creta. Acum se unduia în 


jurul unui chip de femeie, cumplit de palid, cu ochii ca două puncte 
negre, scăpărătoare. Tolomei. Fiica Maestrului Creator. O fantomă 
ivită din trecutul aproape uitat. O stafie care pășise lângă ei vreme 
de luni bune, purtând o formă furată. Ferro aproape că-i putea simţi 
respiraţia îngheţată, cum plutea rece ca moartea prin aer. Ochii îi 
săgetară dinspre faţa aceea către arcadă, aflată departe, foarte 
departe. Ezita între dorinţa de a fugi şi nevoia de a ști mai mult. 

- Te-am văzut în mormânt! şopti Bayaz. Cu mâinile mele am 
îngrămădit pământul peste tine! 

- Într-adevăr, și plângeai în acel timp, de parcă n-ai fi fost tu cel 
care mă aruncase. 

Ochii ei negri se întoarseră spre Ferro, care simţea pe burtă 
furnicăturile Seminţei. 

— Dar atinsesem Cealaltă Parte. În mâinile astea două o ţinusem, 
în timp ce tatăl meu lucra. Și s-a produs schimbarea. Zăceam acolo, 
în îmbrățișarea rece a pământului. Între viață şi moarte. Până am 
auzit vocile. Vocile pe care le auzise și Glustrod, demult. Mi-au 
propus un târg. Libertatea mea, în schimbul libertăţii lor. 

— Ai călcat Prima Lege! 

- Legile nu mai înseamnă nimic pentru cei îngropaţi! Când m-am 
târât în sfârşit afară din pământul ce mă strângea, partea omenească 
din mine nu mai era. Dar cealaltă parte, partea care aparţine lumii 
de jos — aceea nu poate să moară. Stă în fața ta. Acum voi desăvârși 
lucrarea pe care a început-o Glustrod. Voi deschide larg ușile 
pecetluite de bunicul meu. Lumea asta şi Cealaltă Parte vor deveni 
una. Așa cum au fost înainte de Vechiul Timp. Așa cum au fost 
sortite întotdeauna să fie. 

Desfăcu palma, iar din ea se revărsă un frig amarnic, făcând ca pe 
Ferro s-o străbată fiori până-n vârfurile degetelor. 

- Dă-mi Sămânţa, copilă. Le-am făcut o promisiune Șoptitorilor 
de Secrete, iar eu îmi țin cuvântul dat. 

— Mai vedem noi! mârâi Întâiul dintre Magi. 

Ferro simți spasmul în burtă, văzu aerul din jurul lui Bayaz 
devenind mai tulbure. Tolomei stătea la zece paşi de el. În clipa 
următoare, îl izbi cu un sunet ca un trăsnet. Toiagul i se sfărâmă, 
aruncând în toate părțile cu așchii. Cu un bolborosit şocat, Bayaz 


zbură prin întuneric, căzu și se rostogoli de mai multe ori pe pietrele 
reci, pentru a rămâne prăvălit cu fața în jos. Ferro se holba într- 
acolo, în timp ce peste ea se revărsa un val de aer rece ca gheaţa. O 
cuprinsese o spaimă cumplită, bolnăvicioasă, cu atât mai rea cu cât 
n-o mai cunoscuse. Stătea încremenită. 

— Anii ţi-au slăbit puterile. 

Acum, fata Creatorului se mișca încet, fără zgomot, spre trupul 
căzut în nesimţire al lui Bayaz, cu părul alb unduindu-i-se în urmă 
ca valurile unui heleșteu acoperit cu promoroacă. 

— Arta ta nu-mi mai poate face niciun rău. 

Se opri lângă el, cu buzele albe și uscate întinse într-un zâmbet 
înghețat. 

— Pentru tot ce-ai luat de la mine. Pentru tatăl meu... 

Ridică piciorul deasupra capului pleșuv al lui Bayaz. 

— Pentru mine însămi... 

Izbucni într-o vâlvătaie orbitoare. Lumina puternică se răspândi 
până-n cele mai îndepărtate cotloane ale uriașei săli, strălucirea 
pătrunzând chiar și în crăpăturile dintre pietre. Ferro se împletici 
înapoi, acoperindu-și ochii cu o mână. Printre degete, o văzu pe 
Tolomei  rostogolindu-se nebunește pe jos, zvârcolindu-se şi 
dansând, cu tot trupul învăluit de flăcări albe și părul ca o funie de 
foc încolăcită. 

Rămase prăbușită, cu întunericul strângându-se la loc în jur, sub 
o coloană de fum înecăcios. Yulwei păși de sub o arcadă, cu pielea 
negricioasă lucindu-i de sudoare. Sub un braţ slăbănog ţinea un 
snop de săbii. Arme din metal mat, ca aceea pe care o purtase 
Nouădegete, fiecare însemnată cu câte o singură literă argintie. 

— Ai păţit ceva, Ferro? 

- Eu... 

Focul nu adusese cu el și căldură. Lui Ferro îi clănțăneau dinţii, 
atât de frig se făcuse în sală. 

— Nu... 

— Du-te. 

Yulwei se încruntă spre trupul lui Tolomei, în timp ce ultimele 
flăcări se stingeau. În sfârșit, Ferro îşi găsi puterea de a se mișca și 
începu să se retragă. Simți un gol amar în stomac, când văzu că fata 


Creatorului se ridica încet, cu cenușa hainelor lui Quai scuturându-i- 
se de pe trup. Rămase în picioare, înaltă și slabă ca moartea, goală și 
la fel de pleșuvă ca Bayaz, cu tot părul prefăcut într-o pulbere 
cenușie. Niciun semn nu avea pe trupul de o paloare cadaverică, 
imaculat de lucios. 

— Întotdeauna e mai mult decât crezi, îl străpunse ea pe Yulwei cu 
ochii săi negri și maţi. Nicio flacără nu mă poate arde, vraciule. N-ai 
cum să mă oprești. 

- Trebuie totuși să încerc. 

Magul își azvârli săbiile în aer. Zburară învârtindu-se, cu tăișurile 
sclipind, răsfirate prin întuneric, plutind într-o parte şi-n alta pe 
direcții imposibile. Începură să se rotească în jurul lui Yulwei și al 
lui Ferro, într-un cerc ameţitor. Tot mai repede şi mai repede, până 
nu se mai văzu decât o ceață metalică, ucigătoare. Destul de 
aproape pentru ca, dacă Ferro ar fi întins mâna, aceasta să-i fie 
retezată de la încheietură. 

- Nu te mișca, îi zise Yulwei. 

Nici nu era nevoie să i-o spună. Ferro simţi un val de furie, 
fierbinte și familiară. 

— Întâi să fug, și pe urmă să nu mă mișc? Mai întâi, Sămânţa e la 
marginea Lumii, și acum i-aici, în centrul ei? Iar asta, ba-i moartă, 
ba a furat mutra altcuiva? Faceţi bine şi ajungeţi la o-nţelegere, 
nenorociţilor! 

- Sunt niște mincinoși! mârâi Tolomei, iar Ferro îi simţi răceala 
respirației îngheţate izbindu-i obrazul, pentru a o pătrunde pân-la 
os. Se folosesc de oricine! Nu poţi avea încredere-n ei! 

- Şi ce, în tine pot să am? pufni Ferro cu dispreţ. Mai du-te-n mă- 
ta! 

Tolomei dădu din cap, încet. 

- Atunci, mori şi tu, cu ceilalți. 

Păși într-o parte, pe vârfuri, lăsând cercuri albe de chiciură pe 
locurile unde picioarele ei goale atingeau pardoseala. 

- Nu poţi jongla la nesfârşit cu cuţitele, bătrâne. 

Peste umărul ei alb, Ferro îl văzu pe Bayaz ridicându-se încet în 
picioare. Se ţinea de un braţ, iar chipul rigid îi era zgâriat și mânjit 
de sânge. Din pumnul inert îi atârna ceva — un mănunchi lung de 


tuburi metalice, la capăt cu un cârlig care lucea stins în întuneric. 
Ochii i se înălțară spre partea opusă a tavanului, iar venele gâtului 
începură să i se umfle de efort, în timp ce aerul începea să se 
deformeze în jurul lui. Ferro simţi iar golul acela în stomac, iar 
privirea îi fu atrasă în sus. În sus, spre mașinăria cea mare agăţată 
deasupra lor. Începuse să tremure. 

- Căca-m-aș... mormăi ea, dând să se retragă. 

Dacă observase, Tolomei nu dădu niciun semn. Își îndoi 
genunchii şi făcu un salt în sus, ca o săgeată albă pe deasupra 
vâltorii de săbii. O clipă pluti în aer, apoi se prăvăli spre Yulwei. 
Căzu pe dușumea, lovind-o cu genunchii, de se cutremură toată sala. 
O frântură de piatră zgârie obrazul lui Ferro, lăsându-i pe faţă o 
dâră de vânt îngheţat. Ferro făcu un pas poticnit înapoi. 

Fata Creatorului ridică o privire încruntată. 

- Da’ greu te mai lași omorât, bătrâne, mârâi ea, în timp ce 
ecourile se risipeau. 

Ferro nu-și dădea seama cum o evitase Yulwei, dar acum acesta 
din urmă se îndepărta cu mișcări ca de dans, învârtindu-și încet 
mâinile, într-un zornăit de brățări, iar săbiile continuau să se 
rostogolească prin aer în urma lui. 

- Toată viața am muncit pentru asta. Nici tu nu te lași mai ușor. 

Tolomei se opri în faţa lui. 

— Eu nu mor. 

Sus, deasupra lor, dispozitivul cel enorm se zdruncina, cablurile 
se rupeau cu ţiuituri ascuţite, șfichiuind prin întuneric. Cu o 
încetineală aproape ca-n vis, începu să cadă. Bucăţile de metal 
lucitor se răsuceau, se îndoiau, ţipau, în timp ce tot se prăbușea. 
Ferro se întoarse şi o luă la fugă. Apucă să facă cinci pași, cu 
răsuflarea tăiată, și se aruncă pe jos, alunecând cu burta pe pietrele 
lustruite. Simţi cum Sămânţa îi apăsa stomacul, în timp ce curentul 
stârnit de săbiile învârtite prin aer îi scăldă spatele, când trecu chiar 
pe sub ele. 

Imensa mașinărie lovi pardoseala în spatele ei, cu un zgomot ca 
muzica infernului. Fiecare cerc era un talger uriaș, gongul unui 
gigant. Fiecare scotea propria lui notă nebunească, un amestec de 
dangăte, urlete, bubuituri de metal torturat, destul de tare pentru a 


face să vibreze toate oasele din trupul lui Ferro. Ridică privirea, 
pentru a vedea un disc mare zburând peste ea, până căzu pe muchie, 
aruncând cu scântei din pardoseală. Altul se rotea nebunește prin 
aer, ca o monedă azvârlită. lIcnind, se feri din calea lui, 
rostogolindu-se înapoi când cercul metalic lovi pietrele lângă ea. 

Locul unde Yulwei și Tolomei stăteau față-n faţă era acum un 
morman de metal răsucit, cercuri rupte și discuri răsturnate, bare 
îndoite și cabluri încurcate. Ameţită, Ferro se adună pe picioare, în 
furia de ecouri discordante care răsunau prin toată sala. În jurul ei 
ploua cu așchii, izbind pardoseala cu piuituri ascuţite. Peste tot 
zăceau bucăţi împrăștiate, lucind în umbră ca stelele pe cerul nopții. 

Habar n-avea cine era mort și cine viu. 

- leşi! mârâi la ea Bayaz printre dinţi, cu faţa ca o mască 
schimonosită de durere. leşi! Pleacă! 

— Yulwei, îngăimă ea, e... 

- Mă-ntore eu după el! i-o reteză Magul, alungând-o cu braţul 
nevătămat. Fugi! 

Există momente pentru a lupta și momente pentru a fugi, iar 
Ferro cunoștea bine diferența. O învățase de la gurkieni, în adâncul 
Ținuturilor Rele. Arcada se clătina și se smucea, în timp ce Ferro 
alerga într-acolo. Propria ei respiraţie îi vuia în urechi. Sări peste o 
roată de metal lucitor, tropăind cu cizmele pe pietrele netede. 
Aproape ajunsese la arcadă, când simţi un fior amarnic lângă ea, un 
val de groază bolnăvicioasă. Se aruncă înainte. 

Mâna albă a lui Tolomei o rată la mustață pe Ferro, smulgând din 
perete o bucată mare de piatră și umplând aerul cu praf. 

- Nu pleci nicăieri! 

O fi fost momentul să fugă, dar Ferro ajunsese la capătul răbdării. 
În timp ce se răsucea, pumnul i se repezi deja înainte, împins de 
toată furia lunilor irosite, a anilor pierduţi, a vieții risipite. Nodurile 
degetelor sale loviră falca lui Tolomei, cu un trosnet ascuţit. Parcă 
ar fi dat într-un bloc de gheaţă. N-o duru când mâna i se rupse, dar 
își simţi încheietura îndoindu-se, braţul amorțind. Prea târziu ca să- 
şi mai facă griji. Celălalt pumn pornise deja. 

Tolomei îi înhăţă braţul din zbor înainte s-o atingă și o trase pe 
Ferro spre ea, îngenunchind-o neputincioasă, cu o putere groaznică, 


de neînfrânt. 

- Sămânţa! 

Cuvintele șuierătoare înfrigurară faţa lui Ferro, smulgându-i un 
geamăt îngreţoșat, pe când pielea îi ardea în locul de unde o ţinea 
Tolomei. Își simţea oasele sucindu-se, apoi plesnind, şi antebraţul îi 
căzu într-o parte ca un băț rupt. O mână albă se întinse printre 
umbre, spre umflătura de sub cămașă. 

Izbucni brusc o lumină, o văpaie curbată care cuprinse orbitor 
toată sala, preţ de-o clipă. Ferro auzi un țipăt pătrunzător și căzu pe 
spate, eliberată. Mâna lui Tolomei fusese retezată de lângă 
încheietură, lăsând doar un ciot neînsângerat. Pe peretele neted și o 
parte a pardoselii se căscase o rană enormă din care curgea rocă 
topită, bolborosind și sfârâind. Un nor de fum se ridica dinspre arma 
ciudată din mâna lui Bayaz, care venea greoi din întuneric, cu 
capătul cârligului încă lucind roșiatic. Scoţând un zbieret îngheţat, 
Tolomei își repezi spre el mâna rămasă, cu degetele rășchirate ca 
niște gheare. 

Bayaz îi răspunse urlând nebunește, cu gura larg deschisă și ochii 
îngustaţi. Ferro simţi un junghi în stomac, atât de feroce încât se 
îndoi de mijloc, aproape căzând în genunchi. Fata Creatorului fu 
smulsă din loc și azvârlită cât colo, cu un călcâi alb lăsând o 
zgârietură alungită pe harta de pe jos, scobind prin piatră și sfâșşiind 
metalul. 

În spatele ei, resturile uriaşei mașinării zburau în bucăți, 
împrăştiindu-se cu luciri prin întunecime, ca frunzele în vânt. 
Tolomei se rostogolea ca o momâie printr-o furtună de metal 
învolburat. Izbi peretele opus cu o bubuitură cutremurătoare, 
împroșcând în jur cu bucăţi de piatră. O grindină de frânturi răpăia, 
clănțănea, zăngănea pe pardoseală, împrejuru-i. Inele, ace, tije ca 
niște lame de cuţit se înfigeau în zid, făcând din toată suprafața de 
piatră curbată un pat uriaş de cuie. 

Lui Bayaz îi ieșeau ochii din cap, iar chipul îi era lac de sudoare. 

- Mori, diavole! mugi el. 

Ploua cu praf, pietrele începeau să se zgâlțâie. Hohote reci 
răsunau prin sală. Ferro se târî înapoi, împingând cu călcâiele în 
pietrele netede, apoi se ridică și o luă la fugă. Mâna ruptă i se lovea 


de peretele tunelului, brațul frânt i se bălăbănea. Un dreptunghi 
luminos se apropia de ea, săltând. Ieşirea din Casa Creatorului. 

Ieși clătinându-se la aer, orbită de lumină, în ploaia măruntă care 
părea de-a dreptul caldă, după atingerea de gheață a lui Tolomei. 
Sămânţa continua să-i atârne grea în cămașă, aspră şi liniștitoare pe 
piele. 

— Fugi! se auzi din beznă glasul lui Bayaz. La palat! 

Ferro alergă pe pod, cu picioarele nesigure alunecându-i pe 
pietrele umede, deasupra apei reci care pândea departe, jos. 

- Pune-o-n cutie și încui-o bine! 

Auzi un bubuit reverberat în urma ei, o ciocnire de metal pe 
metal, dar nu se uită înapoi. 

Îşi croi drum cu umerii prin ușile deschise din zidul Agriontului, 
aproape împiedicându-se de portar, care stătea așezat lângă perete, 
acolo unde-l lăsase, cu o mână ridicată la cap. Sări peste el, iar omul 
se chirci. Coborî treptele câte două, străbătu curtea părăginită, 
coridoarele pline de praf, fără să învrednicească nici c-un gând 
mascaţii sau pe altcineva. Acum păreau niște ameninţări jalnice, de 
zi cu zi, oarecum. Încă mai simţea răsuflarea aceea îngheţată în 
ceafă. 

Nimic nu mai conta decât s-o lase în urmă, cât mai departe. 

Ajunse la ușă, dibui zăvorul cu podul mâinii rupte, se repezi afară 
în ploaie și alergă pe străzile ude, în direcţia din care venise. 
Oamenii de pe ulițe și din pieţe se dădeau la o parte din calea ei, 
şocaţi s-o vadă atât de disperată şi plină de sânge. Voci furioase 
răsunau în spatele ei, dar Ferro nu le lua în seamă. Coti pe o stradă 
mai largă, printre clădiri cenușii, și alunecă pe pietrele umede. 

Drumul era blocat de o mulțime învălmăşită. Femei, copii, 
bătrâni, toţi murdari şi zdrențuiți. 

- La o parte, răcni Ferro, începând să-și croiască drum cu forța. 
Mișcaţi-vă! 

Povestea pe care o spusese Bayaz pe câmpia nemărginită o sâcâia 
în străfundurile minţii. Cum găsiseră ostașii Sămânţa în ruinele 
orașului Aulcus. Cum se uscaseră pe picioare și muriseră. 
Îmbrâncea, lovea şi se împingea cu umărul printre oameni. 

- Daţi-vă din drum! 


leşi dintre ei și-și continuă goana pe strada pustie, ţinându-și 
brațul rupt lipit de trup, lângă obiectul din cămașă. 

Traversă în fugă parcul, printre frunzele care cădeau din copaci la 
fiecare rafală de vânt. În capătul aleii se înălța zidul palatului, iar 
Ferro se repezi spre poartă. Cei doi străjeri o încadrau ca 
întotdeauna, și știa că se uitau la ea. Or fi lăsat-o ei să iasă, dar nu 
păreau prea dispuși s-o și primească înapoi, mai ales așa cum era, 
murdară, plină de sânge, acoperită cu mizerie și sudoare, și fugind 
de parcă s-ar fi ţinut diavolul după ea. 

— Stai așa! 

Ferro dădu să se strecoare pe lângă ei, dar unul o prinse. 

- Daţi-mi drumul, idioţi rozalii! șuieră ea. Nu înţelegeţi! 

Încercă să se răsucească, iar o halebardă aurită căzu la pământ, 
când unul dintre paznici o cuprinse cu braţele. 

— Atunci, explică! se răsti celălalt, prin viziera coifului. Ce atâta 
grabă? 

Mâna lui înmănușată se apropie de umflătura cămășii. 

— Ce-ai aco... 

- Nu! scrâșni Ferro, zbătându-se, înghesuită lângă zid, și reuși să-l 
împingă pe un străjer înapoi sub arcadă; halebarda celuilalt coborî 
ușor, cu vârful lucios spre pieptul lui Ferro. 

- Nicio mișcare, mârâi el, până nu te... 

— Lăsaţi-o să intre! 

Dincolo de poartă stătea Sulfur - și, ca prin farmec, nu zâmbea. 
Paznicul întoarse capul spre el, cu îndoială. 

— Acum! răcni Magul. În numele Lordului Bayaz! 

Îi dădură drumul, iar Ferro se smulse dintre ei, suduind. O luă iar 
la fugă prin grădini, până în palat, cu cizmele bocănindu-i pe 
coridoare, unde gărzile și servitorii se dădeau la o parte, bănuitori, 
din calea ei. Ajunse la ușa camerelor lui Bayaz și o deschise pe 
dibuite, împleticindu-se peste prag. Cutia stătea deschisă pe o masă 
de lângă fereastră, un simplu cub de metal cenușiu. Merse până la 
ea, îşi descheie cămașa şi scoase obiectul dinăuntru. 

O piatră negricioasă, grea, mare cât pumnul. Suprafața ei mată 
era la fel de rece ca în primul moment când o atinsese. Simţi niște 
furnicături plăcute prin palmă, ca la atingerea unui vechi prieten. 


Cumva, o înfuria simplul gând de a-i da drumul. 

Așadar, în sfârșit, asta era Sămânţa. Cealaltă Parte, încarnată. 
Substanța magiei însăși. Își amintea ruinele mănate din Aulcus. 
Întinderea de pământ mort din jur, pe o sută de mile în toate 
direcţiile. Putere destulă ca să-i trimită în iad pe Împărat, pe Profet 
şi Mâncătorii lui blestemațţi, și tot poporul din Gurkhul, și pe alţii 
după ei. O putere atât de cumplită, încât ar fi trebuit să-i aparţină 
numai lui Dumnezeu, iar acum se afla în pumnul ei firav. O privi 
mult timp — apoi, încet, începu să zâmbească. 

De-acum, urma să aibă parte de răzbunare. 

Sunetul unor pași grei pe coridor o readuse brusc la realitate. 
Lăsă Sămânţa să cadă în locul hărăzit ei, își retrase mâna, cu un 
efort, și trânti capacul cutiei. Ca şi cum flacăra unei lumânări s-ar fi 
stins dintr-odată într-o cameră întunecoasă, lumea deveni brusc mai 
tulbure, mai fără viaţă, lipsită de orice farmec. Abia atunci își dădu 
seama că mâna i se vindecase. O privi încruntată, flexându-și 
degetele. Se mișcau la fel de uşor ca oricând, deloc umflate prin 
jurul falangelor pe care fusese sigură că și le zdrobise. Și celălalt 
antebraț era drept şi neted, fără nicio urmă în locul unde-l striviseră 
degetele îngheţate ale lui Tolomei. Ferro se uită spre cutie. 
Dintotdeauna se vindecase repede — dar să-i treacă fracturile într-o 
oră?... 

Nu era în regulă. 

Bayaz își târî pașii în cameră, strâmbându-se. Avea sânge uscat în 
barbă, iar fruntea cheală îi lucea de sudoare. Răsufla greu, cu pielea 
palidă și tresărind convulsiv, și un braț strâns lângă trup. Arăta ca 
un om care şi-a petrecut toată după-amiaza bătându-se cu un diavol 
şi a scăpat ca prin urechile acului. 

— Unde-i Yulwei? 

Întâiul dintre Magi o privi lung. 

- Ştii unde e. 

Ferro își aminti bubuitura reverberată, în momentul când ea 
ieșise din turn. Ca sunetul unei uși trântite. O ușă pe care nicio 
armă, niciun foc, nicio vrajă n-o mai putea deschide. Numai Bayaz 
avea cheia. 

- Nu te-ai mai întors. Ai ferecat ușile, cu ei înăuntru. 


- Trebuie să se facă și sacrificii, Ferro, știi asta. Azi am făcut un 
mare sacrificiu. Propriul meu frate. 

Întâiul dintre Magi se apropie de ea, şchiopătând. 

- Tolomei a încălcat Prima Lege. A căzut la învoială cu Şoptitorii 
de Secrete. Voia să folosească Sămânţa pentru a deschide porţile 
spre lumea de jos. Putea fi mai periculoasă decât toţi Mâncătorii lui 
Khalul. Casa Creatorului trebuie să rămână ferecată. Până la 
sfârșitul timpului, dacă altfel nu se poate. Un deznodământ nu lipsit 
de ironie. Şi-a început viaţa întemniţată în acel turn. Acum, s-a 
întors tot acolo. Istoria se învârtește în cerc, cum spunea 
întotdeauna Juvens. 

Ferro se încruntă. 

— Mă cac în cercurile tale, rozaliule. M-ai minţit. În legătură cu 
Tolomei. În legătură cu Creatorul. Cu toate. 

— Și? 

Se încruntă şi mai tare. 

- Yulwei era un om bun. M-a ajutat în deșert. Mi-a salvat viaţa. 

— Și mie, şi nu o dată. Dar oamenii buni nu merg decât până la un 
punct pe cărările întunecate. 

Ochii sclipitori ai lui Bayaz coborâră spre cubul de metal cenușiu 
aflat sub mâna lui Ferro. 

- Până la capăt trebuie să meargă alții. 

Yoru Sulfur intră pe ușă, iar Bayaz scoase de sub haină arma pe 
care o adusese din Casa Creatorului, metalul cenușiu lucind în 
lumina slabă care intra pe ferestre. O relicvă din Vechiul Timp. O 
armă pe care Ferro o văzuse tăind piatra de parcă ar fi fost unt. 
Sulfur i-o luă cu un respect surescitat, și o înfășură cu grijă într-o 
bucată veche de piele. Apoi își deschise traista şi scoase vechea carte 
neagră pe care Ferro o mai văzuse cândva. 

— Acum? murmură el. 

— Acum. 

Bayaz luă cartea, își puse uşor mâna pe coperta zgâriată, închise 
ochii şi trase adânc aer în piept. Când îi deschise, se uita drept la 
Ferro. 

- Cărările pe care trebuie să pornim acum, tu și cu mine, sunt 
într-adevăr întunecoase. Ai văzut cu ochii tăi. 


Ferro nu avea niciun răspuns. Yulwei fusese un om bun, dar 
poarta Casei Creatorului era ferecată, iar el se dusese în cer sau în 
iad. Ferro îngropase mulți oameni, în multe feluri. Încă o 
grămăjoară de ţărână în deșert nu avea nimic deosebit. Se săturase 
să-şi tot fure răzbunarea bob cu bob. Cărările întunecate n-o speriau. 
Toată viaţa le străbătuse. I se părea că auzea, chiar și prin metalul 
cutiei, un fel de șoaptă, chemând-o. 

— Nu vreau decât răzbunare. 

— Și vei avea parte de ea, întocmai cum ţi-am făgăduit. 

Stând față-n față cu Bayaz, ridică din umeri. 

— Atunci, ce mai contează acum, cine pe cine a ucis cu o mie de 
ani în urmă? 

Pe buzele Întâiului dintre Magi apăru un zâmbet bolnăvicios, iar 
ochii i se luminară pe chipul palid și însângerat. 

— Parcă mi-ai fi citit gândurile. 


Eroul de mâine 


Copitele calului sur al lui Jezal tropăiau cuminte prin noroiul 
negru. Era un animal magnific, rasă pe care visase toată viaţa să o 
călărească. Valora câteva mii de mărci, fără îndoială. Un armăsar 
care oricărui bărbat călare pe el, oricât de nevrednic, îi putea da un 
aer de regalitate. Armura strălucitoare era făcută din cel mai bun 
oțel styrian, cu decoraţiuni de aur. Mantia era din cea mai fină 
mătase de Suljuk, tivită cu hermină. Garda sabiei era încrustată cu 
diamante, scânteind în razele soarelui care se strecurau printre nori. 
În ziua acea, renunțase la coroană în favoarea unui cerculeţ simplu 
de aur, de o greutate considerabil mai puţin obositoare pentru 
punctele dureroase care i se formaseră pe la tâmple. 

Toate valtrapurile regalității. Încă din copilărie, Jezal visase să fie 
preamărit, adulat, ascultat. Acum, toată situaţia îl făcea să verse — 
deşi putea fi din cauză că abia dormise noaptea, iar dimineaţa nu 
mâncase aproape nimic. 

Lordul Mareşal Varuz călărea în dreapta lui, arătând de parcă 
vârsta l-ar fi ajuns brusc din urmă. Părea scofâlcit în uniformă, adus 
de spate şi cu umerii cocârjați. Mișcările sale își pierduseră precizia 
oțelită, semn că nu prea știa ce să facă. 

— Luptele mai continuă în Arcuri, Maiestate, explica el, dar acolo 
avem doar puncte de rezistență. Gurkienii au sub control ferm cele 
Trei Ferme. Și-au adus catapultele mai în față, spre canal, iar azi- 
noapte au aruncat butoaie incendiare până departe, în cartierul 
central. Au ajuns până la Calea-de-Mijloc și dincolo de ea. Focurile 
au ars până în zori. Unele mai ard și acum, prin câteva locuri. Au 
fost pagube... extinse. 

O afirmaţie zdrobitor de modestă. Zone întinse ale orașului 
fuseseră devastate de foc. Șiruri întregi de case, unde Jezal își 
amintea că fuseseră clădiri mari, taverne aglomerate, ateliere 
zgomotoase - din toate nu mai rămăseseră decât ruine înnegrite. 
Vederea lor era la fel de îngrozitoare ca a unei vechi iubite care, 


deschizând gura, dezvăluie două rânduri de dinţi sfărâmaţi. Mirosul 
de fum, de ars și de moarte îl râcâia încontinuu pe Jezal în gâtlej și-i 
prefăcuse glasul într-un horcăit pietros. 

Un om murdar de cenușă și țărână ridică privirea dintre resturile 
încă fumegânde ale unei case prin care tot scormonea. Se uită lung 
la Jezal și la gărzile lui, în timp ce treceau la trap pe-alături. 

- Unde-i fiul meu? ţipă el deodată, ascuţit. Fiul meu unde-i? 

Jezal avu grijă să se uite în altă parte și dădu ușor pinteni calului. 
Nu era nevoie să-i ofere propriei conștiințe și alte arme cu care să-l 
împungă. Era deja peste măsură de bine înarmată. 

- Zidul lui Arnault încă mai rezistă, totuși, Maiestate, continuă 
Varuz, vorbind mult mai tare decât era necesar, într-un efort 
zadarnic de a acoperi vaietele jalnice care răsunau în continuare din 
urma lor. Niciun soldat gurkian n-a pus încă piciorul în centrul 
orașului. Nici măcar unul. 

Jezal se întrebă cât timp aveau să se mai poată lăuda cu asta. 

- Am primit vreo veste de la Lordul Mareșal West? se interesă el 
pentru a doua oară în aceeași oră — şi a zecea oară în acea zi. 

Varuz îi dădu același răspuns pe care, fără îndoială, urma să-l mai 
primească de încă zece ori înainte de a se lăsa pradă somnului pe 
apucate, noaptea. 

— Regret că legăturile sunt tăiate aproape complet, Maiestate. 
Veștile nu mai ajung la noi decât arareori, prin cordonul gurkian. 
Dar știm că au fost furtuni pe lângă coastele Engliei. Trebuie să 
acceptăm posibilitatea ca armata să întârzie. 

- Ghinion, murmură Bremen dan Gorst din partea cealaltă, cu 
ochii săi înguști săgetând încontinuu peste ruine, în căutarea celui 
mai mic semn ameninţător. 

Jezal își roase îngrijorat resturile sărate ale unghiei de la degetul 
mare. Abia dacă-și mai amintea când primiseră ultima frântură de 
veşti bune. Furtuni. Întârzieri. Până și forţele naturii se rânduiseră 
împotriva lor, după câte se părea. 

Varuz nu avea niciun argument cu care să-i ridice moralul. 

- lar acum, în Agriont a izbucnit și molima. O ciumă iute și 
nemiloasă. A lovit un grup mare de civili cărora le-aţi deschis 
porţile, toţi s-au îmbolnăvit deodată. Şi s-a întins până la palat. Doi 


Cavaleri ai Gărzii au murit deja. Într-o zi, stăteau de pază la poartă, 
ca de obicei. În seara următoare, zăceau în sicriu. Trupurile li s-au 
uscat, dinţii le-au putrezit, le-a căzut părul. Cadavrele sunt arse, dar 
tot apar alte și alte cazuri. Medicii n-au mai văzut așa ceva, habar n- 
au cum s-o trateze. Unii zic că e un blestem gurkian. 

Jezal înghiţi în sec. Fuseseră de ajuns numai câteva săptămâni 
din domnia lui iubitoare, pentru ca magnificul oraș, munca atâtor 
perechi de mâini de-a lungul secolelor, să se transforme într-o ruină 
calcinată. Aproape toţi locuitorii mândri ai Aduei deveniseră niște 
cerșetori împuţiți, răniţi care ţipau, oameni îndoliați zguduiți de 
plâns - adică, aceia care nu ajunseseră deja cadavre. Era cea mai 
jalnică imitație de rege pe care-ar fi putut-o zămisli Uniunea 
vreodată. Nu putea aduce fericirea nici măcar în propria sa farsă 
conjugală, darămite unei întregi națiuni. Toată reputaţia lui avea la 
bază minciuni pe care nu avusese curajul să le nege. Era un 
impostor fără şira spinării, neputincios și neajutorat. 

— Acum pe unde suntem? mormăi el, în timp ce călăreau mai 
departe peste întinderea măturată de vânt. 

- Păi, aceasta este piața Patru Colţuri, Maiestate. 

— Asta? Asta nu poate... 

Nu mai continuă, recunoașterea lovindu-l ca o palmă în faţă. 

Doar două ziduri din clădirea care găzduise cândva Ghilda 
Pânzarilor mai stăteau în picioare, cu ferestrele și ușile căscate ca 
niște ochi și guri de morți șocați, cu fețele încremenite. Pavajul pe 
care stătuseră cândva sute de tarabe vesele era crăpat și îngălat cu 
funingine cleioasă. Din grădini mai rămăseseră doar pete de noroi și 
tufișuri de măceș desfrunzite şi arse. Văzduhul ar fi trebuit să răsune 
de strigătele negustorilor, turuiala slugilor, râsetele copiilor. Acum 
domnea o tăcere de moarte, străbătută doar de un vânt rece care 
şuiera printre resturi, măturând valuri de scrum negru prin inima 
orașului. 

Jezal trase de căpăstru, iar caii escortei formate din vreo douăzeci 
de Cavaleri ai Gărzii Regale, cinci Cavaleri Vestitori, o duzină de 
oameni de-ai lui Varuz și vreo doi paji agitaţi se opriră în jurul lui, 
într-un cloncănit de copite. Gorst se încruntă în sus, spre cer. 

— Maiestatea Voastră, ar trebui să mergem înainte. Aici nu 


suntem în siguranță. Nu știm când vor începe din nou gurkienii 
asaltul. 

Fără să-i dea atenţie, Jezal coborî din șa și porni printre rămășițe. 
Îi venea greu să creadă că era același loc unde odinioară cumpărase 
vin, târguise fel de fel de fleacuri, își luase măsurile pentru o 
uniformă nouă. La nici o sută de pași distanţă, în cealaltă parte a 
unui șir de dărâmături fumegânde, se înălța statuia lui Harod cel 
Mare, unde Jezal se întâlnise cu Ardee pe întuneric — cu o sută de 
ani în urmă, i se părea acum. 

Acolo se adunase un grup amărât, în jurul unei grădini răvăşite. 
Femei şi copii, mai mult, şi câţiva bătrâni. Murdari și deznădăjduiţi, 
câțiva cu cârje sau bandaje mânjite de sânge, strângând în mâini 
diverse obiecte salvate. Cei rămași fără adăpost, după luptele și 
incendiile din timpul nopţii. Printre ei se afla și Ardee, așezată pe un 
bolovan, într-o rochie subţire, tremurând, cu privirea în pământ și 
părul căzut, acoperindu-i pe jumătate chipul. Jezal porni spre ea, 
zâmbind pentru prima oară după atâtea săptămâni. 

— Ardee. 

Femeia se întoarse, cu ochii larg deschiși, iar Jezal încremeni. Era 
altă fată, mai tânără și mult mai neatrăgătoare. Îl privi clipind din 
ochi, în timp ce se legăna încet înainte și-napoi. Jezal își mișca 
mâinile fără rost, mormăind câteva vorbe fără șir. Toţi se uitau la el. 
Nu putea să plece așa, pur și simplu. 

- Te rog, ia asta, spuse el, desfăcându-şi cataramele de aur ale 
mantiei stacojii, pe care i-o întinse. 

Fata o luă fără să spună nimic, privindu-l doar. Un gest ridicol și 
fără sens, aproape ofensator, în ipocrizia sa arzătoare. Ceilalți civili 
fără casă, însă, nu păreau să fie de aceeaşi părere. 

- Ura pentru Regele Jezal! strigă cineva, şi se înălță un val de 
ovații. 

Un băiat tânăr, rezemat într-o cârjă, îl privea cu ochi goi, în care 
nu se mai citea decât disperarea. Un soldat avea un bandaj 
însângerat peste un ochi, iar celălalt îi lucea umed. O mamă își 
strângea bebelușul într-o fașă ce semăna îngrozitor cu o bucată 
ruptă dintr-un steag al Uniunii căzut pe jos. Toată scena părea să fi 
fost plăsmuită cu atenţie, pentru a avea cel mai mare impact 


emoţional: câteva modele de pictură, pentru un tablou sinistru și 
naiv despre ororile războiului. 

- Regele Jezal! se auzi din nou strigătul, însoţit de un slab: 

— Uraaa! 

Adulația lor era ca o otravă pentru Jezal. Nu făcea decât ca 
marea povară a responsabilității să-l apese cu atât mai greu. Se 
întoarse în loc, neputând să-și mai păstreze pe față nicio clipă 
imitația strâmbă de zâmbet. 

— Ce-am făcut? șopti el, frământându-și încontinuu mâinile. Ce- 
am făcut...? 

Se săltă din nou în șa, sfâșiat de remușcări. 

- Duceţi-mă mai aproape de Zidul lui Arnault. 

— Maiestatea Voastră, nu prea cred că... 

— Ai auzit ce-am spus! Mai aproape de lupte. Vreau să le văd. 

Varuz se încruntă. 

— Foarte bine. 

Îşi întoarse calul, conducându-i pe Jezal și gărzile lui de corp în 
direcţia Arcurilor, pe drumuri care-i erau atât de familiare - și 
totuşi, atât de îngrozitor schimbate. După câteva minute de mers 
nervos, Lordul Mareșal își opri calul, arătând în lungul unei ulițe 
pustii, spre vest. Vorbi încet, parcă îngrijorat ca inamicul să nu-l 
audă: 

- Zidul lui Arnault este la doar trei sute de pași în direcţia aceea, 
iar gurkienii mișună de cealaltă parte a lui. Zău că ar fi bine să ne 
întoarcem... 

Jezal simţi o vibraţie slabă prin șa, calul său tresări, de pe 
acoperișurile caselor din ambele laturi ale străzii începu să cadă 
praful. 

Tocmai deschidea gura ca să întrebe ce se întâmplase, când aerul 
fu zguduit de o detunătură asurzitoare. Un zid de sunet groaznic, 
zdrobitor, care-l făcu pe Jezal să-i ţiuie urechile. Cei din jur scoaseră 
exclamaţii de spaimă, rămânând cu gurile căscate. Caii se agitau și 
dădeau din copite, cu ochii rostogolindu-li-se în cap. Al lui Varuz se 
ridică pe picioarele dinapoi, azvârlindu-l neceremonios din șa pe 
bătrânul militar. 

— Maiestate! se auzi ţipătul plângăreţ al lui Gorst. Să ne 


întoarcem! 

Jezal, însă, nici nu se uită la el. 

Înaintă într-o piață largă, cu caldarâmul spart plin de moloz 
împrăștiat şi bucăţi de zidărie mari, pe alocuri, cât nişte cocioabe. În 
timp ce praful înecăcios se depunea încet, într-o tăcere lugubră, 
Jezal își dădu seama că acel loc îi era cunoscut. Foarte cunoscut. În 
partea de nord se afla o tavernă pe care obișnuise s-o viziteze, dar 
ceva se schimbase — era mai largă decât înainte... Îi căzu faţa. O 
porțiune prelungă din Zidul lui Arnault formase latura de vest a 
scuarului. Acum, nu mai era acolo decât un crater căscat. 

Pesemne gurkienii săpaseră o galerie dedesubt și o umpluseră cu 
afurisita lor de pulbere explozivă. Soarele alese tocmai acel moment 
ca să străpungă norii de deasupra, iar Jezal reuși să vadă, prin 
spărtură, tocmai până-n cartierul devastat al Arcurilor. Acolo, cu 
armurile lucind și săbiile agitate în aer, adunaţi dincolo de zid, 
coborând panta presărată cu pietre, se observa un detașament 
numeros de soldaţi gurkieni. 

Primii dintre ei ieșeau deja din crater, urcând în piaţa răvășită. 
Câţiva apărători buimăciţi se târau prin praf, tușind și scuipând. 
Alţii nici nu se mai mișcau. Nu era nimeni care să-i întoarcă pe 
gurkieni din drum, după câte putea să vadă Jezal. Nimeni, doar el. 
Se întrebă ce-ar fi făcut Harod cel Mare într-o asemenea situaţie. 

Răspunsul nu era prea greu de găsit. 

Curajul poate fi alcătuit din multe, și poate veni din surse 
numeroase, iar lașul de ieri poate deveni într-o clipă eroul de mâine, 
dacă prilejul e cel potrivit. Valul ameţitor de vitejie pe care-l 
cunoscu Jezal în acel moment consta mai ales din vinovăţie și 
teamă, și rușine din cauza fricii, întețit de o frustrare meschină 
pentru că nimic nu mersese conform speranţelor sale, și conștiința 
vagă, apărută brusc, a faptului că moartea lui ar fi putut rezolva 
multe probleme iritante cărora nu le vedea nicio soluţie. Nu erau 
tocmai niște ingrediente nobile, cu siguranță. Dar nimeni nu 
întreabă vreodată ce pune brutarul în plăcintă, atâta vreme cât e 
gustoasă. 

Îşi scoase sabia și o ridică în lumina soarelui. 

— Cavaleri ai Gărzii! mugi el. După mine! 


Gorst trase disperat de căpăstru. 

- Maiestatea Voastră! Nu vă puteţi pune în... 

Jezal dădu pinteni calului. Acesta se repezi înainte cu o vigoare 
neașteptată, iar capul lui Jezal fu aruncat înapoi, dureros, aproape 
făcându-l să scape frâul din mână. Se clătină în șa, pe când copitele 
bubuiau sub el, iar pavajul murdar zbura pe dedesubt. Își dădea 
seama vag că escorta îl urma, la o oarecare distanţă, dar atenţia îi 
era mai degrabă atrasă de soldaţii gurkieni tot mai numeroși din 
față. 

Calul îl purta înainte cu o viteză ameţitoare, drept spre omul din 
fruntea detașamentului, un stegar cu simboluri aurii pe stindard, în 
vârful unei prăjini înalte. Ghinionul lui, își zise Jezal, că primise o 
sarcină atât de importantă. Omul făcu ochii mari când văzu calul 
enorm repezindu-se asupra lui. Își aruncă drapelul și încercă să sară 
într-o parte. Tăișul de oţel al sabiei lui Jezal i se înfipse adânc în 
umăr, propulsat de forța atacului, îl sfârtecă și-l trânti pe spate. Alţi 
câțiva căzură urlând sub copitele calului, când acesta năvăli în 
mijlocul lor — n-ar fi putut spune câți. 

În clipa următoare, se dezlănțui haosul. Jezal stătea călare 
deasupra unei mulțimi de chipuri negricioase și schimonosite, 
armuri lucitoare și săbii care împungeau. Lemnul trosnea, metalul 
zăngănea, oamenii strigau cuvinte pe care nu le înțelegea. Regele 
ciopârțea în jur, într-o parte și-n cealaltă, într-un iureș de blesteme 
urlate la întâmplare. Un vârf de lance îi scârțâi pe jambieră. Dădu 
într-o mână care-i apucase frâul calului, zburându-i două degete. 
Ceva îl lovi într-o parte, mai-mai să-l azvârle din șa. Sabia izbi un 
coif, cu un dangăt găunos, doborându-l pe omul ce-l purta, în 
îmbulzeala celorlalți. 

Calul scoase un nechezat, ridicându-se pe picioarele dinapoi, 
înnebunit. Jezal simţi un junghi cumplit de teamă, când zbură din 
şa, cu lumea răsturnându-se în jur. Căzu la pământ, cu praf în ochi 
şi în gură, tușind, zbătându-se. Se săltă în genunchi. Copite tropăiau 
pe pământul răscolit. Cizme alunecau și se împiedicau. Îşi căută 
cerculețul de pe cap, dar acesta căzuse cine ştie pe unde. Cum să-și 
dea seama cineva că era rege? Mai era rege? Părul îi era încleiat. Ar 
fi fost al naibii de bine să-și ia un coif, dar acum era cam târziu. 


Scormoni vlăguit prin moloz, întoarse o piatră plată... Uitase ce 
căuta. Se ridică împleticit, ceva îl prinse de picior și i-l smuci 
dureros, făcându-l să cadă iar pe burtă. Așteptă să-și simtă sfărâmat 
capul, dar nu era decât scara șeii, încă prinsă de cadavrul calului 
său magnific. Își eliberă piciorul, gâfâind sufocat, făcu câţiva pași, 
clătinându-se sub greutatea armurii, cu sabia atârnându-i în mâna 
moleșită. 

Cineva ridică o lamă curbată, iar Jezal îl înjunghie în piept. Omul 
îi vomă sânge în faţă și căzu, smulgându-i sabia din mână. Ceva izbi 
pieptarul lui Jezal, cu un zgomot înfundat, și-l răsturnă într-o parte, 
drept peste un gurkian cu o lance. Soldatul o scăpă, apoi începură să 
se lupte cu mâinile goale, învârtindu-se în loc fără rost. Jezal se 
simţea îngrozitor, îngrozitor de obosit. Îl durea rău capul. Doar ca 
să-şi tragă respiraţia, trebuia să facă un efort teribil. Toată ideea 
acelui atac eroic părea foarte proastă. Voia să se culce la pământ. 

Soldatul gurkian își eliberă un braţ și-l ridică, strângând în pumn 
un jungher. Mâna îi zbură din încheietură, lăsând în urma ei un 
şuvoi prelung de sânge. Omul se prăvăli la pământ, privindu-și 
ciotul și văicărindu-se. 

— Regele! ciripi glăsciorul copilăresc al lui Gorst. Regele! 

Sabia lui lungă descrise un arc larg, retezând capul gurkianului 
care urla. Altul sări înainte, cu o sabie curbă ridicată. Înainte de a 
apuca să mai facă un pas, lama grea a lui Gorst îi despică în două 
ţeasta. O secure zăngăni în platoșa umărului, iar Gorst o împinse 
deoparte ca pe o muscă, sfârtecându-l pe omul care-o mânuia, într-o 
ploaie de sânge. Un al patrulea se pomeni cu gâtul străpuns şi se 
prăbuși înainte, cu ochii holbați și o mână înroșită la beregată. 

Lui Jezal, care se clătina amortit înainte şi-napoi, aproape că-i 
părea rău pentru gurkieni. Numărul lor o fi fost impresionant de la 
distanță, dar de-aproape se vedea clar că erau doar soldaţi de mâna 
a doua, împinși în crater la înaintare. Slăbănogi, murdari, groaznic 
de dezorganizați, înarmaţi ușor și abia protejaţi cu armuri. Mulți, își 
dădu el seama, arătau extrem de speriați. Gorst își croia drum 
printre ei ca un taur printr-o turmă de oi, ciopârțind nepăsător, 
mârâind când oţelurile lui ascuţite căscau răni mari, cu sunete 
greţoase de carne hăcuită. Alte armuri se buluceau în urma lui, 


împingând cu scuturile, tocând cu săbiile strălucitoare, degajând un 
spațiu însângerat în mulțimea gurkienilor. 

Mâna lui Gorst se strecură la subsuoara lui Jezal și-l trase înapoi, 
cu călcâiele târându-i-se prin pietriș. Era vag conștient că-şi scăpase 
sabia pe undeva, dar acum părea o nebunie s-o mai caute. Fără 
îndoială, vreun cerșetor avea să dea peste o mană cerească, mai 
târziu, când scotocea printre cadavre. Jezal văzu un Cavaler Vestitor 
încă pe cal, ca un contur cu coif înaripat în norii de praf înecăcios, 
lovind în jur cu o secure lungă. 

Fu cărat aproape pe sus înapoi, afară din îmbulzeală. Unii dintre 
apărătorii obișnuiți ai orașului se regrupaseră sau veneau din alte 
părți ale zidurilor. Oameni cu coifuri de oţel începeau să 
îngenuncheze pe marginea neregulată a craterului, trăgând cu 
arcurile în masa densă de gurkieni din fundul adânciturii, toți 
învălmășiţi prin noroi și moloz. Alții trăgeau după ei o căruță, pe 
care o răsturnară pe-o parte, făcându-și din ea un bastion 
improvizat. Un soldat gurkian icni când fu spintecat şi căzu de pe 
buza craterului, în glodul de jos. La marginea pieţei se iviră alte 
arcuri ale Uniunii, alte sulițe și lănci. Le urmau butoaie, lemne, 
bucăţi de zidărie, pentru a forma o baricadă pe toată lățimea 
spărturii din Zidul lui Arnault, înțesată de oameni și arme. 

Bombardaţi cu săgeți și pietre, gurkienii ezitau, apoi începură să 
bată în retragere, îngrămădiţi prin dărâmăturile de pe panta 
craterului, în sus, la adăpost, lăsând fundul gropii plin cu cadavre. 

— Spre Agriont, Maiestate, spuse Gorst. Imediat. 

Jezal nu făcu niciun efort să se împotrivească. Luptase cu 
prisosință pe ziua aceea. 


Se întâmpla ceva ciudat în Piaţa Mareșalilor. Nişte muncitori 
scoteau pietrele din pavaj cu dălți şi târnăcoape, săpând tranșee 
puţin adânci, aparent la întâmplare. Fierarii asudau la forje 
provizorii, turnând fierul în forme, luminaţi de lucirea metalului 
topit. Hărmălaia dangătelor de ciocane şi a trosnetelor de 
târnăcoape era de ajuns pentru a face ca pe Jezal să-l doară dinţii — 
dar, cumva, glasul Întâiului dintre Magi reușea să se audă și mai 
tare. 


- Nu! Un cerc, neghiobule, de-aici și pân-acolo! 

- Trebuie să mă întorc la Sala Marţială, Maiestate, spuse Varuz. 
Zidul lui Arnault a fost spart. Nu va trece mult, și gurkienii vor 
încerca să forțeze iar intrarea. Ar fi ajuns deja la Calea-de-Mijloc, 
dacă nu-i oprea şarja aceea a Maiestăţii Voastre. Acum înțeleg cum 
v-aţi câștigat reputaţia, în vest! În viaţa mea n-am văzut o acţiune 
mai nobilă! 

- Hmm... făcu Jezal, privind cum erau târâţi morţii din piață. 

Trei Cavaleri ai Gărzii, unul din statul major al lui Varuz și un paj 
nu mai mare de doisprezece ani, ultimul cu capul ţinându-i-se doar 
printr-un zgârci. Patru bărbaţi și un copil pe care el îi dusese la 
moarte. Și asta, fără a mai pune la socoteală și rănile celorlalți 
oameni din credinciosul lui anturaj, suferite pe seama lui. Nobilă 
treabă, într-adevăr. 

- Stai aici, se răsti el la Gorst şi porni printre muncitorii 
transpiraţi, spre Întâiul dintre Magi. 

Ferro stătea aşezată în apropiere, pe un șir de butoaie, cu 
picioarele încrucișate şi mâinile atârnând; avea pe faţă același 
dispreţ total pe care i-l arătase întotdeauna. Părea aproape liniștitor 
să vadă că unele lucruri nu se schimbă niciodată. Bayaz răsfoia 
înverșunat o carte mare și neagră, foarte veche, cu scoarțele de piele 
crăpate şi rupte. Arăta obosit și palid, bătrân și ofilit. O parte a feței 
îi era acoperită cu cruste de sânge uscat. 

— Ce-ai păţit? îl întrebă Jezal. 

Bayaz se încruntă și mai tare, cu un mușchi tremurându-i sub 
ochiul învineţit. 

— Și eu te-aș putea întreba același lucru. 

Jezal observă că Magul nici nu se deranjase cu „Maiestatea 
Voastră”. Îşi atinse cu o mână bandajul însângerat din jurul capului. 

- Am luat parte la o șarjă. 

— La o ce? 

- Gurkienii au doborât o porţiune din Zidul lui Arnault, în timp 
ce eu inspectam orașul. Nu era nimeni care să-i respingă, așa că... 
am făcut-o eu. 

Fu aproape surprins să se audă pe sine însuși rostind acele 
cuvinte. Cu siguranță, era departe de a se mândri cu cele 


întâmplate. Nu făcuse decât să călărească, să cadă şi să se lovească 
la cap. Bremen dan Gorst și propriul lui cal mort luptaseră mai mult 
decât el, și încă, împotriva unor inamici foarte slabi. Dar presupunea 
că procedase cum se cuvenea, măcar o dată, dacă putea fi vorba de 
așa ceva. 

Bayaz nu era de acord. 

- S-a preschimbat în căcat și bruma aia de creier pe care ţi-o 
pusese soarta deoparte? 

— Mi s-a... 

Jezal clipi din ochi, când înţelese sensul cuvintelor lui Bayaz. 

Cum îți permiti, băi, bălegar bătrân și băgăcios? Vorbești cu un rege! 

Asta ar fi vrut să spună, dar îi bubuia capul de durere, și ceva de 
pe chipul secătuit şi nervos al Magului îl împiedică. În schimb, se 
pomeni mormăind, aproape pe un ton de scuză: 

- Dar... nu înțeleg. Credeam că... Nu așa ar fi făcut Harod cel 
Mare? 

- Harod? se strâmbă Bayaz. Harod era cel mai mare laş, și un 
nătărău clasa-ntâi! Idiotul ăla nici să se-mbrace nu putea, fără 
ajutorul meu! 

- Dar... 

- E ușor să găsești oameni care să conducă atacuri, continuă 
Magul, pronunţând fiecare cuvânt cu o grijă exagerată, ca şi cum i s- 
ar fi adresat unui slab de minte. Să găseşti oameni care să conducă 
națiunile e incomparabil mai greu. N-am de gând să permit ca din 
toate eforturile pe care le-am făcut cu tine să se aleagă praful. Data 
viitoare când îţi vine cheful să-ţi riști viaţa, poate-ar fi mai bine să 
te închizi într-o umblătoare. Oamenii respectă reputația de luptător, 
iar cu asta ai avut norocul să fii înzestrat. Pentru cadavre, însă, n-au 
pic de respect. Nu acolo! răcni el, șchiopătând pe lângă Jezal ca să 
dea furios din mână spre un fierar, bietul om tresări ca un iepure 
speriat, făcând să sară scântei din forjă. Ţi-am spus doar, 
prostănacule! Trebuie să te ţii întocmai după scheme! Exact aşa cum 
le-am desenat eu! Cea mai mică greșeală poate fi mai mult decât 
fatală! 

Jezal se uită după el, cu indignarea, vinovăția și oboseala 
zdrobitoare luându-se la întrecere în el. Epuizarea învinse. Se duse 


cu pas căznit spre butoaie și se aşeză lângă Ferro. 

— Maiestatea Voastră de căcat, îi aruncă ea. 

— Îmi faci prea multă cinste cu bunăvoința ta, replică Jezal, 
frecându-se la ochi cu degetele. 

- Bayaz nu-i prea încântat, hm? 

— Se pare că nu. 

- Mă rog... Când e nemernicul ăla bătrân încântat de ceva? 

Jezal scoase un mormăit de încuviinţare. Îşi dădu seama că de la 
încoronare nu mai vorbise cu Ferro. Nu că înainte ar fi fost buni 
prieteni, desigur, dar trebuia să recunoască: lipsa ei totală de 
deferență avea un efect neașteptat de tonic. Era aproape ca şi cum, 
preţ de-o clipă, ar fi redevenit omul îngâmfat, leneș, fericit și bun de 
nimic dinainte. Se încruntă spre Bayaz, care împungea cu degetul 
ceva din cartea lui cea veche. 

— Acuma ce mai pune la cale? 

- Cică salvează lumea, așa mi-a zis. 

— A, aia... A cam întârziat, nu ți se pare? 

Ferro ridică din umeri. 

- Nu-s eu cea care ține socoteala timpului. 

— Și cum are de gând s-o facă? Cu târnăcoape şi forje? 

Femeia îl privi. Ochii aceia drăceșşti, galbeni îl descumpăneau la 
fel ca întotdeauna. 

— Printre altele. 

Jezal îşi rezemă coatele de genunchi, lăsându-și bărbia în palme, 
şi dădu drumul unui oftat prelung. Era așa de obosit, așa de obosit... 

— Se pare că am făcut ce nu trebuia... mormăi el. 

- Hmm... murmură Ferro, mutându-și privirea. Ăsta-i talentul 
tău. 


Căderea nopţii 


Generalul Poulder se foia pe scaunul său de campanie, cu 
mustăţile tremurându-i, ca şi cum abia și-ar fi putut controla trupul, 
atât de covârșitoare-i era furia. Chipul rău rumen și respiraţia 
horcăită păreau să sugereze că se putea repezi afară din cort în orice 
moment, ca să atace de unul singur poziţiile gurkiene. Generalul 
Kroy se ţinea drept și ţeapăn de cealaltă parte a mesei, cu mușchii 
fălcilor încleștate umflaţi, lățindu-i și mai mult capul tuns scurt. 
Expresia sa încruntată, ucigătoare, demonstra clar furia la adresa 
invadatorilor, deşi şi-o stăpânea cu un pumn de fier, la fel ca toți 
ceilalți, iar dacă era vorba să se lanseze vreun atac, acesta trebuia să 
fie făcut acordând cea mai fastidioasă atenţie tuturor detaliilor. 

În primele lor consultări, West se pomenise depășit numeric de 
douăzeci de ori de către monstruosul stat major reunit al celor doi 
generali. Printr-un neînduplecat proces de uzură, le redusese pe 
amândouă la câte doi ofițeri amărâți bucata. Întâlnirile îşi 
pierduseră atmosfera încărcată a unor ciorovăieli de tavernă și 
evenimente familiale prost-dispuse - cum ar fi lectura unui 
testament disputat. West era executorul, încercând să găsească o 
soluţie acceptabilă pentru doi beneficiari gâlcevitori cărora nimic nu 
li se părea acceptabil. Jalenhorm și Brint, aşezaţi la dreapta și la 
stânga lui, acționau ca asistenţi — niște asistenți cam năuciți. Rolul 
jucat de Copoi în toată metafora era greu de judecat, dar sporea 
atmosfera de îngrijorare deja febrilă din cort, scobindu-se sub unghii 
cu cuțitul. 

— Va fi o bătălie cum n-a fost alta! spumega fără rost Poulder. De 
când a făurit Harod Uniunea, niciun invadator n-a pus piciorul pe 
pământul Midderlandului! 

Kroy mormăi a încuviinţare. 

- Gurkienii vor să ne răstoarne legile, să ne înăbușe cultura, să ne 
înrobească poporul! Însuși viitorul naţiunii noastre atârnă de... 

Ușa cortului se dădu în lături și Pike intră aplecat, fără nicio 


expresie pe chipul său topit. Îl urma un bărbat înalt, adus de spate și 
clătinându-se de oboseală, cu o pătură groasă pe umeri și chipul 
mânjit de murdărie. 

— Acesta este Fedor dan Hayden, îl prezentă Pike. Un Cavaler 
Vestitor. A reușit să părăsească înot docurile din Adua, la adăpostul 
întunericului, strecurându-se prin linile gurkiene. 

- O faptă de evidentă vitejie, comentă West, în mormăielile 
posomorât aprobatoare ale generalilor Poulder și Kroy. Ai parte de 
toate mulțumirile noastre. Cum stau lucrurile în oraş? 

- Drept să vă spun, domnule Lord Mareșal, stau rău, răspunse 
Hayden, cu glasul scârțâindu-i de oboseală. Cartierele din apus — 
Arcurile şi cele Trei Ferme — aparțin acum Împăratului. Gurkienii au 
spart Zidul lui Arnault cu două zile în urmă, iar apărarea e forțată 
până la limită. Ar putea năvăli înăuntru în orice moment, 
amenințând Agriontul însuși. Maiestatea Sa cere să porniţi spre 
Adua cu toată viteza care vă stă în putință. Fiecare oră poate fi 
vitală. 

— Are în minte vreo strategie anume? se interesă West, care știa 
că Jezal dan Luthar n-avea niciodată în minte altceva decât să se 
îmbete şi să se culce cu soră-sa, dar spera ca timpul să fi adus unele 
schimbări. 

- Gurkienii au înconjurat orașul, dar forțele lor sunt răsfirate 
destul de subțire. În partea de est, mai ales. Lordul Mareșal Varuz 
crede că, printr-un atac rapid, le-aţi putea penetra. 

- Totuşi, cartierele vestice ale orașului vor mișuna de porci 
gurkieni, mârâi Kroy. 

- Nemernicii, șopti Poulder, cu fălcile tresăltându-i. Derbedeii. 

— Nu avem încotro decât să pornim imediat spre Adua, decretă 
West. Vom folosi toate drumurile şi o să ne mișcăm cu toată viteza 
de care suntem în stare, pentru a ocupa poziţii la est de oraș — 
mergând și la lumina făcliilor, în caz de nevoie. Trebuie să atacăm 
încercuirea gurkiană în zorii zilei și să le doborâm dominaţia asupra 
zidurilor. Între timp, Amiralul Reutzer va conduce flota într-un atac 
asupra corăbiilor gurkiene din port. Generale Kroy, ordonă ca niște 
cavaleriști s-o ia înainte în cercetare și să ne protejeze înaintarea. N- 
am chef de surprize. 


Lucru de mirare, nu urmă un protest. 

— Am înţeles, Domnule Lord Mareșal. 

— Divizia dumitale se va apropia de Adua dinspre nord-est, va 
străpunge liniile gurkiene și va penetra orașul în forță, avansând în 
direcția vest, spre Agriont. Dacă inamicul a ajuns în centrul orașului, 
vă veţi angaja în luptă. Dacă nu, veţi întări apărarea Zidului lui 
Arnault și vă veţi pregăti să evacuaţi forțele inamice din cartierul 
Arcurilor. 

Kroy dădu din cap îndârjit, cu o singură venă umflată pe frunte, 
în timp ce ofițerii lui stăteau mai în spate, ca niște statui ale 
preciziei și disciplinei militare. 

— Până mâine, la vremea asta, niciun soldat kantic să nu mai 
rămână viu în Adua. Copoiule, aș vrea ca, împreună cu nordicii 
dumitale, să sprijini atacul diviziei generalului Kroy. Dacă... regele 
dumitale, continuă West, chinuindu-se să pronunțe cuvântul, nu are 
nicio obiecţie. 

Copoiul își linse dinţii ascuţiţi. 

- Socot că s-o duce încotro bate vântu!. Ăsta a fost mereu stilu’ 
lui. 

— În noaptea asta, vântul suflă spre Adua. 

- Aşa-i, dădu din cap Copoiul. Spre Adua, așadar. 

- Generale Poulder, divizia dumitale se va apropia de oraș 
dinspre sud-est, va participa la lupta pentru ziduri, apoi va intra în 
forță şi se va duce la docuri. Dacă inamicul a ajuns până acolo, veţi 
elibera locul, după care veţi coti spre nord, urmând Calea-de-Mijloc 
până-n Agriont. 

Poulder bătu cu pumnul în masă, în timp ce ofițerii lui mârâiau 
ca niște luptători de toată spaima. 

— Da, fir-ar să fie! O să vopsim străzile cu sânge gurkian! 

West se încruntă aspru la Poulder, apoi la Kroy. 

- Nu mai e nevoie să subliniez importanţa victoriei de mâine. 

Cei doi generali se ridicară fără o vorbă și porniră în același timp 
spre ieșirea din cort. Ajunși acolo, se opriră faţă-n față. Un moment, 
West se întrebă dacă aveau să-și înceapă chiar și acum obișnuitele 
ciondăneli. 

Apoi, Kroy întinse mâna: 


- Numai noroc, generale Poulder. 

Poulder îi apucă mâna în amândouă ale lui. 

— Și dumitale, generale Kroy. Numai noroc, nouă tuturor. 

Și ieşiră amândoi cu pas sprinten în penumbra asfințitului, urmaţi 
de ofițerii lor, cu Jalenhorm și Brint în coadă. 

Hayden tuși. 

- Domnule Lord Mareșal... au mai fost trimiși odată cu mine încă 
patru Cavaleri Vestitori. Ne-am despărţit, în speranța că măcar unul 
va răzbate dincolo de liniile gurkiene. A mai sosit vreunul dintre 
ceilalți? 

— Nu... încă nu. Poate mai târziu... 

Lui West nu i se părea prea probabil, și nici lui Hayden - i se 
citea în ochi. 

— Desigur. Poate mai târziu. 

- Sergentul Pike îți va găsi puţin vin și un cal. Presupun că ai dori 
foarte mult să vezi cum îi vom ataca pe gurkieni mâine-dimineaţă. 

- Într-adevăr. 

- Foarte bine. 

Cei doi ieșiră, iar West privi încruntat după el. Mare păcat de 
camarazii Cavalerului Vestitor, dar aveau să mai fie mulți morți de 
jelit, până să se termine luptele de a doua zi — dacă mai rămânea 
cineva care să jelească... leși din cort şi se opri în aerul rece al serii. 

Corăbiile din flotă erau ancorate în golful îngust de jos, 
legănându-se încet pe valuri, cu catargele înalte balansându-se sub 
norii tot mai groși — în tonuri de albastru dur, cenușiu rece și 
portocaliu furios. Lui West i se păru că putea să vadă câteva bărci 
apropiindu-se de plaja neagră, aducând la mal ultimii ostași. 

Soarele cobora cu repeziciune spre orizont, răspândind o ultimă 
văpaie noroioasă peste colinele de la apus. Undeva prin partea 
aceea, dincolo de zare, Adua ardea. West își învârti umerii, 
încercând să-și relaxeze mușchii încordaţi. Nu auzise nicio vorbă, 
dinainte de a fi plecat din Englia. După câte putea ști el, Ardee era 
încă între zidurile orașului. Dar nu avea ce face. Putea doar să 
ordone atacul imediat şi să spere, în pofida tuturor sorților, la tot ce 
putea fi mai bine. Se frecă pe burtă, nefericit. De când începuse 
călătoria pe mare, suferea de indigestie. Presiunile funcţiei de 


comandă, fără îndoială. Dacă mai dura câteva săptămâni, probabil 
avea să vomite sânge peste hărți, la fel ca predecesorul lui. Trase aer 
în piept, prelung, întretăiat, și-l expiră. 

— Ştiu ce simți. 

Era Copoiul, așezat pe o banchetă șubredă, lângă intrarea în cort, 
cu coatele pe genunchi și privirea spre mare. 

Greoi, West se așeză lângă el. Discuţiile cu Poulder și Kroy îl 
secătuiau cumplit de puteri, întotdeauna. Joacă prea mult rolul 
omului de piatră, și vei rămâne doar un om de paie. 

- Îmi pare rău, se pomeni el răspunzând. 

Copoiul ridică privirea spre el. 

— Îți pare rău? Pentru ce? 

— Pentru toate. Pentru Treicopaci, pentru Tul... pentru Cathil. 

Fu nevoit să-și înghită nodul care i se pusese pe neașteptate în 
gât. 

— Pentru toate. Îmi pare rău. 

— Ei, rău ne pare tuturor. Nu te condamn. Nu condamn pe nimeni, 
nici chiar pe Bethod. La ce-ar folosi? Toţi facem ceea ce avem de 
făcut. Am renunţat de mult să mai caut motive. 

West stătu un moment pe gânduri, apoi dădu din cap. 

— În regulă. 

Rămaseră așezați, privind făcliile cum erau aprinse în jurul 
golfului de jos, ca o pulbere sclipitoare împrăștiată prin ţinutul 
întunecat. 


Vreme de noapte, amarnică. Amarnică din cauza frigului, din 
cauza stropilor de ploaie și a drumului lung și greu pe care-l aveau 
de străbătut până-n zori. Mai presus de orice, amarnică prin ceea ce- 
i aştepta la capăt, când răsărea soarele. Mersul spre câte o bătălie 
devenea tot mai greu cu fiecare ocazie. Când Logen era tânăr, 
înainte de a-și pierde degetul și a-și câștiga neagra reputaţie, 
existase măcar o urmă de emoție, unda unui fior. Acum, nu mai era 
decât frica bolnăvicioasă. Frica de luptă - și, mai rău, frica de 
rezultate. 

Faptul de a fi rege nu folosea la nimic. Nu era de niciun ajutor, 
din câte-și putea da el seama. Era la fel ca şi cum ar fi fost şef, doar 


că şi mai rău. Îl împingea să creadă că exista un lucru pe care ar fi 
trebuit să-l facă și nu-l făcea. Căsca și mai mult prăpastia dintre el și 
toți ceilalți. Până devenea de netrecut. 

Cizmele  plescăiau şi  tropăiau prin noroi, armele și 
harnașamentele zăngăneau şi zornăiau, oamenii mormăiau și 
înjurau prin întuneric. Câţiva ţineau torţe, luminându-șşi drumul 
gloduros, printre stropii de ploaie care sclipeau în pâlpâirile din 
jurul lor. Ploaia cădea și peste Logen, sărutându-i ușor pielea 
capului, şi faţa, şi răpăind inegal pe umerii hainei lui vechi. 

Armata Uniunii era răspândită pe cinci drumuri, toate ducând 
spre est, toate țintind Adua și o răfuială cu gurkienii care se anunța 
foarte grea. Logen și ai lui mergeau pe drumul cel mai nordic. 
Departe, în sud, vedea o linie slabă de licăriri plutind prin beznă, tot 
mai departe, până nu se mai vedeau. Alte câteva mii de oameni, 
ocărând prin noroi spre zorile însângerate. 

Logen se încruntă. Vedea obrazul slab al lui Fior, mai în faţă, la 
lumina unduitoare a unei făclii, cu o expresie încruntată, străbătută 
de umbre negre, și un ochi lucindu-i. Se uitară câteva clipe unul la 
altul, apoi Fior îi întoarse spatele, își strânse umerii și merse mai 
departe. 

- Nici acum nu mă place, și nici n-o să mă placă vreodată. 

— Măcelul de-a valma nu-i neapărat cel mai potrivit drum spre 
popularitate, răspunse Copoiul. Mai ales pentru un rege. 

- Dar ăla ar putea avea bărbăţia de a face ceva în sensul ăsta. 

Fior avea râca în suflet. Una pe care n-o alunga nici timpul, nici 
blândeţea, nici chiar salvarea vieților. Nu prea există răni care să se 
vindece vreodată complet, iar unele dor tot mai mult pe zi ce trece. 

Copoiul părea să-i ghicească gândurile. 

- Nu-ţi face griji în legătură cu Fior. E-n regulă. Și-așa avem 
destule pe cap, cu gurkienii ăștia şi ce-o mai fi. 

- Mhm, făcu şi Ursuzul. 

Logen nu era prea sigur. Cei mai periculoși duşmani sunt cei care 
stau în vecini, îi spunea mereu tatăl lui. Pe vremuri, l-ar fi omorât 
imediat pe ticălos, acolo unde stătea, şi problema era rezolvată. 
Acum, însă, încerca să devină un om mai bun. Încerca din răsputeri. 

- Pe toți morţii, totuși, continuă Copoiul. Să luptăm acuma contra 


oamenilor tuciurii, pentru Uniune? Cum mama dracului s-a putut 
întâmpla una ca asta? N-aveam ce căuta aici. 

Logen trase prelung aer în piept şi-l lăsă pe Fior să se îndepărteze. 

— Furiosul ne-a stat alături. Dacă nu era el, în veci n-am fi 
terminat cu Bethod. Îi suntem datori. Măcar cu lupta asta, ultima. 

— Ai observat vreodată năravul ăsta al lucrurilor, că de la unul 
duce la altul? Se pare că mereu urmează încă o luptă, și încă una... 

- Mhm, repetă Ursuzul. 

- Nu şi de data asta. Lupta de-acum e ultima, și pe urmă am 
terminat. 

- Chiar așa? Și-atunci, ce-o să se-ntâmple? 

— Înapoi în Nord, cred, ridică Logen din umeri. O să fie pace, nu? 

— Pace? mormăi Copoiul. Aia ce mai e? Ce faci cu ea? 

- Păi, cred... că... o să creştem tot felul de chestii, sau așa ceva. 

- Să creştem chestii? Pe toți morţii cordiţi! Ce știi tu, sau eu, sau 
oricare dintre noi, despre cum se cresc chestiile? Ce altceva am 
făcut, toată viața, decât să omorâm? 

Logen își foi umerii, stânjenit. 

— Tre’ s-avem şi noi o speranţă. Omu” poate să înveţe, nu? 

- Poate să-nveţe? Cu cât omori mai mult, cu atât te pricepi mai 
bine. Și cu cât te pricepi mai bine la omorât, cu atât mai nepriceput 
ești la orice altceva. Pare-mi-se că am trăit așa de mult fiindcă, 
atunci când e vorba de ucis, suntem cei mai buni din lume. 

— Eşti prost dispus, Copoiule. 

— De ani întregi sunt prost dispus. Ce mă îngrijorează e că tu nu 
ești. Speranța nu prea merge la unii ca noi, Logen. Ia răspunde-mi la 
asta: ai atins vreodată ceva fără să-i faci rău? Ce-ai avut, şi nu s-a 
ales prafu'? 

Logen stătu să se gândească. Nevasta și copiii, tatăl şi oamenii lui, 
toți se întorseseră în țărână. Forley, Treicopaci și Tul. Toţi, oameni 
buni, și toți morţi, unii de mâna lui Logen, alții fiindcă-i lăsase de 
izbeliște, sau din cauza mândriei şi a nesocotinţei lui. Putea să le 
vadă chipurile, în gând, și nu arătau deloc încântați. Morţii nu arată 
încântați prea des. Iar asta, fără să se uite la adunătura neguroasă și 
mohorâtă care pândea în spate. O turmă de stafii. O armată 
ciopârțită și însângerată. Toţi oamenii pe care i se năzărise să-i 


omoare. Shama Inimă-de-Piatră, cu maţele atârnându-i din pântecul 
spintecat. Degetnegru, cu picioarele strivite și mâinile arse. Ticălosul 
ăla de Finius, cu un picior tăiat și pieptul sfâșiat. Bethod, chiar, 
drept în frunte, cu țeasta făcută terci și mutra încruntată sucită într- 
o parte. Băiatul mort al lui Crummock, cătând pe după cotul lui. Un 
ocean de ucideri. Logen închise strâns ochii, apoi se forță să și-i 
deschidă larg, dar chipurile continuau să-i stăruie pe la marginile 
minţii. Nu putea spune nimic. 

— Mă gândeam eu... Copoiul se întoarse în altă parte, cu părul ud 
picurându-i în lungul obrajilor. Trebuie să fii realist, nu așa-mi 
ziceai tu mereu? Așa trebuie să fii. 

Porni în lungul drumului, pe sub stelele reci. Ursuzul mai rămase 
un moment lângă Logen, apoi ridică din umerii umezi și-l urmă pe 
Copoi, luând cu el și torța. 

- Omul se mai poate și schimba, șopti Logen, nesigur dacă vorbea 
cu Copoiul, sau cu sine însuşi, sau cu acele feţe cadaverice care 
așteptau în întuneric; împrejurul lui, oamenii mergeau pe drum, și 
totuşi, Logen era singur. Omul se poate schimba... 


Întrebări 


O urmă de ceaţă de toamnă se desprindea de marea neliniștită, în 
timp ce soarele asfinţea peste schilodita Adua, dând nopții reci un 
aer spectral. La o sută de paşi distanță, casele nu se mai deslușeau. 
La două sute, arătau fantomatic, cu puţinele lumini din ferestre ca 
niște stafii plutind tulburi prin întuneric. Vreme bună pentru treburi 
rele, și ne așteaptă din belșug. 

Până acum, nicio explozie îndepărtată nu zguduise nemișcarea 
întunecoasă. Catapultele gurkiene tăcuseră. Cel puţin pentru moment 
— și de ce nu? Orașul aproape că le aparține, și de ce să dai foc 
propriului tău oraș? Acolo, în partea estică a cetății Adua, departe de 
lupte, totul părea de un calm scos în afara timpului. Aproape ca și 
cum gurkienii nici n-ar fi venit. 

Prin urmare, când prin tenebre se infiltră un fel de tropăit vag, ca 
al cizmelor unor oameni bine înarmaţi, Glokta nu-și putu stăpâni un 
junghi de nervozitate şi se înghesui în umbrele adânci de lângă 
gardul viu, la marginea drumului. Luminiţe slabe săltau prin 
tenebre. Apoi apăru conturul unui om, cu o mână rezemată pe garda 
sabiei, apropiindu-se cu mersul acela relaxat și ţanţoș care trădează 
o mare încredere în sine. Din cap părea să-i crească ceva înalt, 
legănându-se la fiecare mişcare. 

Glokta miji ochii prin penumbră. 

— Cosca? 

- Eu, și nimeni altul! râse styrianul; purta o caschetă de piele 
fină, cu un panaș ridicol de înalt, și şi-o atinse cu degetul. Mi-am 
cumpărat o pălărie nouă. Sau, poate-ar fi mai bine să zic că 
dumneata mi-ai cumpărat-o, nu, Superior Glokta? 

- Văd şi eu, se uită Glokta încruntat la pana cea lungă, apoi la 
flamboaianta dantelărie aurită a gărzii sabiei lui Cosca. Parcă 
spusesem să nu baţi la ochi. 

— Să... nu... bat... la ochi? se încruntă styrianul, apoi ridică din 
umeri. A, deci despre asta era vorba. Ţin minte că s-a spus ceva, și 


mai ţin minte și că n-am înţeles. 

Se strâmbă, scărpinându-se între picioare. 

- Cred c-am luat niște chiriași de la una dintre femeile alea din 
tavernă. Ce mai mâncărimi, cu prichindeii ăștia afurisiți... 

Hm. Măcar femeile sunt plătite ca să se ducă acolo. S-ar fi zis că 
păduchii laţi au gusturi mai alese. 

În spatele lui Cosca începea să se desprindă din întuneric o 
mulțime  nedeslușită, din care câteva umbre ţineau felinare 
camuflate. Vreo duzină de siluete lăţoase, apoi încă o duzină, fiecare 
cu un aer amenințător pe care-l răspândea în jur ca putoarea unui 
rahat. 

— Ăștia-s oamenii tăi? 

Cel mai apropiat avea pe faţă cele mai urâte coșuri pe care le 
văzuse Glokta vreodată. Omul de alături era ciung de-o mână, care-i 
fusese înlocuită cu un cârlig fioros. Urma un grăsan enorm, cu 
pielea palidă a gâtului acoperită de tatuaje prost desenate. Îl însoțea 
un om nu mai mare decât un pitic, cu chip de șobolan și numai un 
ochi. Nu se ostenise să-și acopere orbita goală, care se căsca sub 
părul slinos. Și lista monstruozităţilor continua. Ca la vreo două 
duzini, în total, dintre criminalii cei mai sălbatici pe care-i avusese 
Glokta sub ochi în viaţa lui. Și am avut sub ochi destui, la anii mei. 
Apa le e străină, cu siguranță. Niciunul nu arată de parcă n-ar fi în stare 
să-și vândă sora pe-o marcă. 

- Nu par prea demni de încredere, murmură el. 

— Nu par? Prostii, Superior Glokta! Oameni fără noroc, atâta tot, 
și știm amândoi cum e, nu? Păi, printre ei nu-i unul căruia să nu i-o 
încredințez și pe maică-mea. 

— Eşti sigur? 

— E moartă de vreo douăzeci de ani. Ce rău ar mai putea să-i facă 
acum? 

Cosca își aruncă brațul pe după umerii diformi ai lui Glokta și-l 
trase spre el, cauzându-i un junghi dureros în șolduri. 

- Mă tem că nu prea avem de unde alege, şopti, cu răsuflarea 
mirosind puternic a spirtoase și a corupție. Toţi oamenii care nu 
erau disperaţi au fugit din oraș în clipa când au sosit gurkienii. Da’ 
cui îi pasă, mm? l-am angajat pentru că au boașe și mușchi, nu 


pentru cum arată. Oamenii disperaţi sunt soiul care-mi place mie! 
Amândoi îi înțelegem, nu? Unele treburi pot fi făcute numai de 
oameni disperaţi, ce zici, Superior Glokta? 

Glokta se încruntă un moment spre adunătura de feţe supte, 
umflate, desfigurate şi brăzdate de cicatrice. Cum s-a putut ca 
promitătorul colonel Glokta, comandant avântat al primului regiment din 
Garda Regelui, să ajungă în fruntea unor asemenea scursuri? Oftă 
prelung. Dar acum e cam târziu ca să găsim mercenari arătoși, și cred 
că la fel de bine vor merge și ăștia. 

- Foarte bine. Aşteptaţi aici. 

Glokta ridică privirea spre casa întunecată, în timp ce deschidea 
poarta cu mâna liberă și intra șchiopătând. O rază de lumină se 
strecura printre draperiile groase ale ferestrei din faţă. Bătu în ușă 
cu capătul bastonului. O pauză, apoi sunetul unor pași târșâiţi care 
se apropiau fără tragere de inimă prin antreu. 

— Cine e? 

- Eu. Glokta. 

Zăvoarele fură trase, iar lumina se revărsă în frigul de-afară. 
Apăru fața lui Ardee, slăbită, cu cearcăne la ochi și roşeață în jurul 
nasului. Ca o pisică pe moarte. 

— Superior Glokta! zâmbi ea larg, luându-l de cot ca să-l tragă 
peste prag, aproape cu forța. Ce încântare! Puţină conversaţie, în 
sfârșit! Nu mai pot de plictiseală. 

Câteva sticle goale stăteau adunate în colțul camerei de zi, lucind 
ostil în lumina lumânărilor fumegânde și a bușteanului ce ardea 
mocnit în șemineu. Masa era încărcată de farfurii, tacâmuri și 
pahare murdare. Mirosea a sudoare şi a vin, a mâncare stricată şi a 
disperare proaspătă. Poate exista o ocupaţie mai mizerabilă decât să te 
îmbeţi de unul singur? Câteodată, vinul poate tine fericit un om fericit. 
Pe unul trist îl amărăște întotdeauna și mai rău. 

— Am încercat să parcurg iar cartea asta nenorocită, bătu Ardee 
cu palma într-un volum care zăcea deschis, cu paginile în jos, pe un 
scaun. 

— Căderea Maestrului Creator, mormăi Glokta. Aiureala asta? 
Numai magie și virtute, nu? N-am reușit să trec de primul volum. 

- Te înţeleg. Eu am ajuns la al treilea, și nu-i cu nimic mai ușor 


de citit. Prea mulţi vrăjitori afurisiți. Îi tot încurc pe unii cu alții. 
Numai bătălii și călătorii sângeroase care nu se mai termină, de 
colo-colo și-napoi. Dacă-mi mai cade sub ochi o hartă, una singură, 
jur că mă omor. 

— S-ar putea să te scutească cineva de deranj. 

— Ce? 

- Mă tem că aici nu mai ești în siguranță. Ar trebui să vii cu 
mine. 

- Mi-a venit salvarea? Mulţumescu-ţi ție, soartă! răspunse ea, cu 
un gest de lehamite. Am mai vorbit despre asta. Gurkienii sunt în 
cealaltă parte a orașului. Mai periculos ar fi în Agriont, nu m-ar... 

- Nu gurkienii sunt pericolul, ci administratorii mei. 

- Domnii care ţi-s prieteni reprezintă un pericol pentru mine? 

- Subestimezi proporţiile geloziei lor. Mă tem că-n curând vor 
deveni o amenințare serioasă pentru toţi cei pe care i-am cunoscut, 
prieteni sau dușmani, în toată viaţa mea amărâtă, răspunse Glokta, 
smulgând o pelerină cu glugă din cuierul de pe perete, pentru a i-o 
întinde. 

— Unde ne ducem? 

— Într-o căsuţă fermecătoare, lângă docuri. A cam trecut de 
perioada ei cea mai bună, dar e plină de caracter. La fel ca noi doi, 
s-ar putea spune. 

Pe culoar se auziră niște pași grei, iar Nicomo Cosca vâri capul pe 
ușă. 

— Superior Glokta, ar trebui să plecăm, dacă vrem să ajungem la 
docuri până... 

Tăcu brusc, privind-o lung pe Ardee. Se lăsă o tăcere 
stânjenitoare. 

— Ăsta cine mai e? murmură ea. 

Cosca intră în cameră cu o mișcare flamboaiantă, îşi scoase 
pălăria, dezvăluindu-și chelia scârboasă, și făcu o plecăciune 
adâncă, adâncă, adâncă de tot. Încă puţin, și-o să se frece cu nasul de 
podea. 

- Scuzaţi-mă, doamna mea. Nicomo Cosca, aventurier vestit, la 
dispoziția dumneavoastră. Sau, mai bine zis, umil la picioarele 
dumneavoastră. 


Cuţitul de aruncat îi căzu din haină, zăngănind pe podele. 

Toţi trei îl priviră un moment, apoi Cosca rânji. 

- Vedeţi musca aceea pe perete? 

Glokta își îngustă ochii. 

- Poate că nu e momentul cel mai potrivit... 

Lama zbură învârtindu-se prin aer, nimeri peretele cu plăselele, la 
un pas de țintă, smulgând o bucată de tencuială, ricoșă și căzu iar pe 
jos. 

- Căca-m-aș... Adică, fir-aş al naibii, se corectă Cosca. 

Privind încruntată cuțitul, Ardee replică: 

— Prima era mai potrivită. 

Cosca trecu peste asta, cu un zâmbet plin de dinţi stricați. 

- Probabil sunt cam ameţit. Când Superiorul mi-a descris 
frumuseţea dumneavoastră, am crezut că, negreșit... cum se zice... a 
exagerat? Acum văd cât de departe a fost de adevăr. 

Îşi culese de jos cuțitul și-și îndesă la loc pe cap pălăria, cam 
strâmbă. 

- Vă rog, permiteţi-mi să mă declar îndrăgostit. 

— Ce i-ai zis? întrebă Ardee. 

- Nimic, răspunse Glokta, sugându-și gingiile cu o mutră acră. 
Jupânul Cosca are obiceiul de a întrece măsura. 

— Mai ales când e îndrăgostit! interveni mercenarul. Mai ales 
atunci. Când mă îndrăgostesc, mă îndrăgostesc până peste cap și, de 
regulă, nu mi se întâmplă mai des decât o dată pe zi. 

Ardee îl privi lung. 

- Nu știu dacă să mă simt măgulită sau speriată. 

— De ce nu amândouă? i-o întoarse Glokta. Dar va trebui s-o faci 
pe drum. 

Stăm prost cu timpul, iar eu mai am și de smuls buruienile dintr-o 
grădină părăginită. 


Poarta se deschise cu un scrâşnet torturat de metal ruginit. Glokta 
trecu greoi pragul putred, cu piciorul, șoldul și tot spatele străbătute 
de junghiuri, după drumul lung, șontâc-șontâc, până în port. 
Conacul ruinat se înălța din penumbră, în capătul îndepărtat al 
curţii făcute praf. Ca un mausoleu măreț. Cel mai potrivit monument 


pentru toate speranțele mele spulberate. Severard și Frost îl așteptau în 
umbra scării sfărâmate, îmbrăcați complet în negru și mascaţi, ca de 
obicei. Dar câtuși de puţin asemănători. Un om masiv și unul zvelt, 
unul cu părul alb și altul brunet, unul în picioare, cu brațele 
încrucișate pe piept, celălalt așezat, cu picioarele încrucișate. Unul 
este loial, celălalt... vom afla. 

Severard se ridică în picioare, cu obișnuitul lui zâmbet în jurul 
ochilor. 

- În regulă, şefule, deci care-i... 

Nicomo Cosca intră pe poartă și porni alene peste pavajul spart, 
azvârlind din drum câteva bucăţi de zidărie, cu vârful cizmei 
scâlciate. Se opri lângă o fântână ruinată și râcâi cu degetul mizeria 
de pe ea. 

- E frumos aici. Frumos și... 

Arătă în jur cu degetul — și cu mizeria adunată pe el. 

— ... cam patinat de vreme. 

Mercenarii lui se răspândeau deja încet prin curtea presărată cu 
resturi. Hainele peticite și mantalele zdrenţuite scoteau la iveală 
arme de toate mărimile și formele. Tăișuri, vârfuri, ţepi și flanșe 
luceau în lumina șovăielnică a felinarelor, cu oţelul la fel de neted și 
curat pe cât de aspre și murdare le erau chipurile. 

— Ăștia cine naiba sunt? întrebă Severard. 

— Prieteni. 

— Nu arată prea prietenos. 

Glokta îi arătă practicianului gaura dintre dinţii de sus. 

- Păi, cred că depinde de partea cui ești. 

Ultimele urme ale zâmbetului lui Severard dispăruseră. Ochii-i 
fulgerau nervoși prin curte. Ochii celui vinovat. Ce bine-i cunoaștem... 
Îi vedem pe chipurile prizonierilor. Îi vedem în oglindă, când îndrăznim 
să ne uităm într-acolo. M-aș fi putut aștepta la mai mult din partea unui 
om cu experiența lui, dar faptul de a ţine arma-n mână nu-i decât o 
slabă pregătire pentru momentul când vei fi tăiat de ea. Cine să știe mai 
bine decât mine? Severard se repezi spre casă, iute ca un iepure, dar 
nu apucă să facă decât un pas, înainte ca latul unei mâini albe și 
grele să-l lovească într-o parte a gâtului, doborându-l în nesimţire pe 
pietrele sparte. 


- Du-l jos, Frost. Ştii drumul. 

- Șoș. Mnh... fonfăi albinosul cel uriaș, săltându-și pe umăr 
trupul inert al lui Severard, pentru a porni cu el spre ușa din faţă. 

- Trebuie să spun, zise Cosca, aruncându-și cu un bobârnac 
nepăsător murdăria de pe deget, că-mi place cum procedezi cu 
oamenii, Superiorule. Asta, da, disciplină - dintotdeauna am 
admirat-o. 

- Grozav sfat din partea celui mai indisciplinat om din tot Cercul 
Lumii. 

- Am învăţat fel de fel de lucruri, din nenumăratele mele 
greșeli... 

Nicomo Cosca își ridică bărbia, scărpinându-se pe gâtul cu pielea 
descuamată. 

- Singurul lucru pe care nu-l învăţ niciodată e cum să nu le mai 
fac. 

- Hm, mormăi Glokta, în timp ce urca treptele cu mare caznă. Un 
blestem pe care toți trebuie să-l purtăm cu noi. Tot în cerc ne învârtim, 
agățându-ne de izbânzi pe care nu reuşim să le păstrăm, împiedicându- 
ne la nesfârșit de aceleași vechi eșecuri. Asta-i viața cu adevărat, 
nefericirea pe care o îndurăm între dezamăgiri. 

Intrară prin cadrul gol al ușii, în întunericul și mai adânc al 
holului. Cosca își ridică felinarul, privind în sus spre acoperișul 
găurit, cu cizmele clefăind prin găinațţii de pasăre care acopereau 
podeaua. 

— Un palat! răsună glasul său, reverberând printre scările rupte, 
ușile goale şi grinzile golașe de deasupra. 

- Vă rog, faceţi-vă comozi, îi pofti Glokta. Dar, eventual, nu prea 
la vedere. S-ar putea să avem vizitatori, la un moment dat, în 
noaptea asta. 

- Excelent. Ne plac oaspeţii, nu, băieți? 

Unul dintre oamenii lui Cosca scoase un chicotit flegmos, 
dezvelind două şiruri de dinţi de culoare căcănie. Așa-s de stricati, c- 
aproape mă bucur de cei câtiva pe care îi mai am. 

- Musafirii ăștia vor veni de la Eminenţa Sa, Arhilectorul. Poate 
reușiți să-i primiţi cum se cuvine, cât timp sunt eu jos? 

Cosca își plimbă o privire aprobatoare prin holul părăginit. 


- Un loc elegant pentru o întâmpinare călduroasă. O să te-anunţ 
după ce pleacă. Mă îndoiesc că vor sta prea mult. 

Ardee își găsise un loc lângă perete, unde stătea cu gluga ridicată 
și ochii în podea. Încearcă să se facă una cu tencuiala — și cine-ar putea 
s-o condamne? Nu-i tocmai compania cea mai plăcută pentru o femeie 
tânără, nici o ambianţă prea liniștitoare. Dar tot e mai bine așa decât cu 
beregata tăiată, presupun. Glokta întinse mâna spre ea. 

- Ar fi mai bine să vii și tu cu mine, jos. 

Femeia ezită. De parcă n-ar fi tocmai sigură că așa ar fi mai bine 
într-adevăr. Fu însă de ajuns o privire scurtă spre unul dintre cei mai 
urâţi oameni care făceau una dintre cele mai urâte meserii ale lumii, 
ca s-o convingă. Cosca îi dădu felinarul lui, având grijă să-i atingă 
degetele neplăcut de mult timp. 

- Mulţumesc, răspunse ea, smucindu-și mâna. 

— Îmi face o plăcere deosebită. 

Fâșii de tapet ferfenițit, șipci rupte, bucăţi de ipsos căzut aruncau 
în jur umbre stranii, în timp ce Glokta și Ardee îi lăsau pe Cosca și 
haidamacii lui în urmă, croindu-și drum prin măruntaiele clădirii 
moarte. Uşile pe lângă care treceau, ca nişte găuri negre 
dreptunghiulare, se căscau asemenea unor morminte. 

- Fermecători mai par prietenii tăi, murmură Ardee. 

— A, da, cele mai strălucitoare stele de pe firmamentul social. 
Unele sarcini necesită oameni disperaţi, pare-se. 

— Înseamnă că ai în minte o treabă cu adevărat disperată. 

— Când nu am? 

Felinarul abia dacă lumina salonul descompus, cu lambriurile 
atârnând de pe zidăria ieftină din cărămidă și cea mai mare parte a 
podelei formând doar o băltoacă puturoasă. Ușa ascunsă stătea 
deschisă în peretele opus, iar Glokta îşi târșâi picioarele pe lângă 
perete într-acolo, cu șoldurile arzându-i de efort. 

— Ce-a făcut omul tău? 

— Severard? M-a dezamăgit. Şi-n curând vom afla cât de rău. 

— Atunci, sper că eu nu te-am dezamăgit niciodată. 

— Tu, sunt sigur, ai mai multă minte. Ar trebui să intru primul, 
pentru că, dacă oi cădea, măcar să cad numai eu. 

Și porni în jos pe trepte, strâmbându-se, în timp ce Ardee îl urma 


cu felinarul. 

- Îh. Ce miroase aşa? 

— Canalele. E o intrare în subterane, pe-acolo, pe undeva. 

Trecând pe lângă ușa masivă, Glokta pătrunse în pivnița 
transformată, cu gratiile de oţel ale celulelor din ambele laturi 
lucind în timp ce ei treceau prin fața lor. Peste tot duhnea a 
umezeală și frică. 

- Superior Glokta! se auzi un glas din întuneric și apăru chipul 
deznădăjduit al Fratelui Picior-Lung, lipit de niște zăbrele. 

- Frate Picior-Lung, scuzele mele! Am fost așa de ocupat... 
Gurkienii au luat orașul cu asalt. 

- Gurkienii? chiţăi omul, cu ochii ieşiţi din orbite. Vă rog, dacă- 
mi dați drumul... 

- Tăcere! șuieră Glokta, pe un ton care nu mai permitea nicio 
replică. Aici ar fi cel mai bine să stai. 

Ardee aruncă o privire nervoasă înspre celula Navigatorului. 

— Aici...? 

- Nu e periculos. Cred c-o să-ți fie mai comod decât... continuă 
el, arătând cu capul spre ușa deschisă din capătul culoarului boltit. 
Decât acolo... 

Femeia înghiți în sec. 

— Bine. 

- Superior Glokta, vă rog! se întinse un braţ disperat din celula 
lui Picior-Lung. Vă rog, când o să-mi dați drumul? Domnule 
Superior, vă rog! 

Glokta închise ușa peste implorările lui, cu un clinchet ușurel. Azi 
avem alte treburi, care nu suportă amânare. 

Frost îl încătușase deja pe Severard, încă leșinat, în scaunul de 
lângă masă, și aprindea lămpile una câte una, cu o feştilă. Camera 
boltită devenea tot mai luminoasă, culorile scurgându-se în frescele 
de pe pereţii circulari. Kanedias se uita încruntat, cu braţele întinse 
şi focul arzând în spatele lui. Aha, vechiul nostru prieten, Maestrul 
Creator, mereu dezaprobator. În faţa lui, fratele său Juvens își tot 
vărsa ultimii stropi de sânge, lugubru, pe perete. Și nu-i singurul 
sânge care-o să se verse aici în noaptea asta, cred. 

— Urr... mârâi Severard, cu părul lăţos legănându-i-se. 


Glokta se lăsă încet pe scaun, a cărui pielărie trosni sub el. 
Severard gemu din nou, iar capul i se dădu pe spate, cu pleoapele 
tresărindu-i. Frost se apropie greoi, întinse mâinile și-i desfăcu 
cataramele măștii, pe care o scoase, aruncând-o în colțul încăperii. 
Dintr-un  înfricoșător practician al Inchiziției... o nimica toată. 
Prizonierul se foi, strâmbând din nas, ca un băiat adormit. 

Tânăr. Slab. Neajutorat. Aproape c-ar putea să-ţi pară rău pentru el, 
dacă ai avea inimă. Dar acum nu e momentul pentru sentimentalisme și 
gingășii, pentru prietenie și iertare. Duhul fericitului și promitătorului 
colonel Sand dan Glokta s-a ținut prea mult timp agăţat de mine. Adio, 
vechiul meu prieten. Azi n-ai cum să ne ajuţi. E vremea ca necruţătorul 
Superior Glokta să facă ce face el cel mai bine. Să facă singurul lucru pe 
care-l face bine. E vremea minţilor dure, a inimilor dure și a muchiilor și 
mai dure. 

Vremea să scoatem adevărul la iveală. 

Frost îl împunse pe Severard în burtă cu două degete, iar ochii 
tânărului se deschiseră brusc. Zvâcni în scaun, cu cătușele 
zăngănind. Îl văzu pe Glokta. Îl văzu pe Frost. Ochii i se holbară, în 
timp ce săgetau prin jur. Se căscară și mai mult, când își dădu 
seama unde se afla. Inspiră scurt, zgomotos, cu un smârcâit de 
groază abjectă care-i fâlfâi şuviţele de păr slinos. Și cum vom începe? 

- Știu... horcăi el. Ştiu că i-am spus femeii ăleia cine erai... știu... 
da’ n-am avut încotro... 

Aha, fofilările. Fiecare om, mai mult sau mai putin, se poartă la fel 
când e legat în lanţuri pe un scaun. 

— Ce era să fac? M-ar fi omorât naibii! N-am avut încotro! Te 
rog... 

- Ştiu ce i-ai spus, și ştiu că n-ai avut încotro. 

— Atunci... atunci, de ce... 

- Nu-mi veni cu fleacuri de-astea, Severard. Ştii bine de ce ești 
aici. 

Frost făcu un pas înainte, nepăsător ca întotdeauna, și săltă 
capacul de pe minunata trusă a lui Glokta. Tăviţele dinăuntru se 
desfăcură ca o floare exotică, dând la iveală mânerele lustruite, 
acele sclipitoare, lamele lucioase ale instrumentelor. 

Glokta își umflă obrajii. 


- Am avut o zi bună, azi. M-am trezit curat şi am ajuns de unul 
singur la baie. Nu m-a durut prea rău. 

Degetele sale cuprinseră plăselele satârului. 

— Asta merită să fie sărbătorită -— o zi bună. Am parte de foarte 
puţine. 

Scoase din teacă satârul, cu lama grea fulgerând în lumina aspră 
a lămpilor. Ochii lui Severard îl urmăreau tot timpul, bulbucaţi de 
spaimă și fascinaţie, cu broboane de sudoare scânteindu-i pe fruntea 
palidă. 

- Nu, şopti el. 

Ba da. Frost îi descuie cătușa de pe încheietura stângă, ridicându- 
i apoi braţul cu mâinile sale cărnoase. Îi apucă degetele și le desfăcu 
unul câte unul, până se lipiră pe masa de lemn din faţa lui, în timp 
ce cu celălalt braț cuprindea umerii lui Severard, strâns. 

— Cred că ne putem lipsi de preambul. 

Glokta se balansă înainte, se ridică şi porni încet în jurul mesei, 
cu bastonul țăcănind pe dale, piciorul stâng târât în urmă-i și colțul 
satârului zgâriind ușor tăblia mesei. 

- Nu e nevoie să-ţi explic cum o să meargă. Tocmai ţie, care m-ai 
asistat așa de capabil, cu atâtea și atâtea ocazii. Cine-ar putea să știe 
mai bine cum vom proceda? 

- Nuuu, schelălăi Severard, scremându-și ceva ca un fel de 
zâmbet disperat, cu jumătate de gură, în timp ce din colțul ochiului 
îi curgea totuși o lacrimă. Nu, n-ai s-o faci! Nu mie! Nu mi-ai face 
asta! 

— Nu ţie? zâmbi și Glokta, trist. Hai, practician Severard, te rog... 

Îşi lăsă zâmbetul să se șteargă încet de pe buze, în timp ce ridica 
satârul. 

- Mă cunoşti prea bine ca să zici așa ceva. 

Bang! Lama grea străfulgeră în jos, înfigându-se în lemnul mesei, 
iar din vârful degetului mijlociu al lui Severard sări o fâșiuță de 
piele. 

— Nu! chirăi practicianul. Nu! 

Vasăzică, nu-mi mai admiri precizia? 

— A, ba da, ba da... replică Glokta, în timp ce trăgea de mânerul 
neted, desprinzând tăișul din masă. Cum credeai c-o să se termine? 


Ai vorbit. Ai spus lucruri pe care nu trebuia să le spui unor oameni 
cu care n-aveai tu nicio treabă să vorbeşti. Acum ai să-mi spui ce 
anume. Ai să-mi spui cui. 

Satârul luci când îl ridică din nou. 

— Și fă bine de-mi spune cât mai repede. 

- Nu! se zvârcoli Severard, înnebunit, în scaun, dar Frost îl ținea 
strâns ca pe o muscă prinsă-n miere. Ba da. 

Lama trecu prin capătul degetului mijlociu al lui Severard, lin ca 
prin unt, retezându-l de la prima articulație. Vârful arătătorului 
porni învârtindu-se pe masă ca un titirez. Al inelarului rămase unde 
era, înfipt între două scânduri. Cu mâna lui Frost strânsă ca o 
menghină în jurul încheieturii, sângele nu făcu decât să se prelingă 
încet din cele trei răni, formând pârâiașe prin fibrele lemnoase. 

Urmă o pauză, Severard stând nemișcat, cu răsuflarea tăiată. Unu, 
doi, trei... Fostul practician zbieră. Se văicări, se smuci, zbuciumat, 
cu faţa tremurându-i. Doare, hmm? Bine ai venit în lumea mea. 

Glokta își mișcă în gheată piciorul îndurerat. 

— Cine-ar fi crezut că fermecătoarea noastră asociere, atât de 
plăcută şi de profitabilă pentru amândoi, s-ar putea sfârși așa? Nu 
eu am vrut-o. Nu eu. Spune-mi cu cine ai vorbit. Spune-mi ce-ai zis. 
Și atunci, toată neplăcerea asta se va termina. Altfel... 

Bang! Acum și capătul degetului mic, și încă trei bucăți din 
celelalte. Din mijlociu nu mai rămăsese mare lucru. Severard se 
holbă, cu ochii căscați de groază, respirând cu gâfâieli scurte și 
repezi. Şoc, uimire, teroare năucită. Glokta se aplecă la urechea lui. 

— Sper că nu plănuiai să te-apuci de vioară, Severard. Vei avea 
noroc dacă mai poţi cânta la un căcat de gong, când o să terminăm 
aici. 

Spasmul din grumaz îl făcu să se strâmbe, în timp ce ridica iar 
satârul. 

- Stai! suspină Severard. Stai! Valint și Balk! Bancherii! Le-am 
spus... le-am spus... 

Știam eu. 

— Ce le-ai spus? 

- Că încă-l mai căutai pe ucigașul lui Raynault, când noi îl 
spânzuraserăm deja pe trimisul Împăratului! 


Glokta întâlni ochii lui Frost, iar albinosul îi susținu privirea, fără 
nicio emoție. Și încă un secret e târât la lumină, dând din picioare. Ce 
dezamăgitor de bine am știut. Mereu mă uimește, ce repede se pot 
rezolva toate problemele, odată ce începi să tai părticele din oameni. 

— Și... şi... le-am spus că voiai să afli mai multe despre regele 
nostru bastard, și despre Bayaz, și le-am zis că nu iscodeai în 
legătură cu Sult, așa cum ţi-au cerut, și le-am mai zis... le-am mai 
Zis... 

Severard se opri, bâlbâit, privindu-și resturile degetelor 
împrăștiate pe masă, într-o băltoacă de sânge tot mai întinsă. Acea 
mixtură de durere insuportabilă, pierdere și mai insuportabilă și deplină 
neputinţă de a crede. Visez oare? Sau chiar mi-am pierdut jumătate din 
degete, pentru totdeauna? 

Glokta îl îmboldi cu capătul satârului. 

- Și altceva? 

- Le-am spus tot ce puteam. Le-am spus... tot ce știam. 

Cuvintele i se rostogoleau printre bale, de pe buzele răsfrânte de 
durere. 

- N-am avut de ales. Aveam datorii, și... s-au oferit să mă 
plătească. N-aveam de ales! 

Valint și Balk. Datorii, șantaje și trădări. Ce oribil de banal e totul. 
Asta-i problema cu răspunsurile. Cumva, niciodată nu sunt la fel de 
interesante ca întrebările. Buzele lui Glokta tresăriră într-un zâmbet 
trist. 

- N-aveai de ales. Știu prea bine ce simți. 

Și ridică iar satârul. 

- Dar... 

Bang! Lama grea căzu, apoi se târî scrâşnind pe tăblia mesei, în 
timp ce Glokta dădea cu grijă la o parte încă patru bucățele de 
carne. Severard urlă, icni, urlă din nou. Zbierete disperate, 
bolborosite, cu chipul scofâlcit. La fel ca prunele pe care le mănânc 
uneori la micul dejun. Încă mai avea jumătate din degetul mic, dar 
din celelalte trei nu-i mai rămăseseră decât trei cioturi sângerânde. 
Însă acum nu ne mai putem opri, când am ajuns așa departe. Pentru 
nimic în lume nu ne putem opri, așa-i? Trebuie să aflăm totul. 

- Și cu Arhilectorul cum e? se interesă Glokta, arcuindu-și gâtul 


într-o parte şi flexându-şi umărul ţeapăn. De unde-a aflat ce se 
întâmplase în Dagoska? Ce i-ai spus? 

— De unde-a... ce... Nu i-am spus nimic! l-am zis... 

Bang! Degetul mare al lui Severard zbură, răsucindu-se peste 
masă, cu o spirală de pete sângerii în urma lui. Glokta își mișca 
şoldurile înainte şi-napoi, încercând să-și alunge durerile din lungul 
picioarelor şi pe cele din spinare. Degeaba, n-am cum să scap de astea. 
Orice poziţie aș încerca, e și mai rea decât aia dinainte. 

— Ce i-ai spus lui Sult? 

- l-am... i-am... 

Severard ridică privirea, cu gura căscată şi un ciucure lung de 
bale atârnându-i de pe buză. 

— Am... 

Glokta se încruntă. Asta nu-i un răspuns. 

- Leagă-i încheietura şi pregătește-i mâna cealaltă. Aici nu ne-a 
mai rămas nimic cu ce să lucrăm. 

— Nu! Nu! Vă rog... n-am... vă rog... 

Cât mă mai plictisesc rugăminţile... Vorbe ca „nu” și „te rog”, care-și 
pierd orice sens după o jumătate de oră ca asta. Încep să sune ca niște 
behăieli de oaie. Până la urmă, toți suntem niște miei duși la tăiere. 
Privea lung falangele degetelor risipite pe masa plină de sânge. 
Carne pentru măcelar. Îl durea capul, în cameră era prea multă 
lumină. Glokta puse satârul jos și-și frecă ochii îndureraţi. Obositoare 
treabă, să-ți mutilezi cei mai apropiaţi prieteni. Își dădu seama că-și 
mânjise pleoapele cu sânge. Fi-ţi-ar... 

Frost strânsese deja un garou în jurul încheieturii lui Severard și-i 
încătușase din nou de scaun restul însângerat al mâinii. Îi eliberă 
brațul drept și-l aduse cu grijă spre masă. Glokta îl urmărea cu 
privirea. În deplină ordine, meseriaș şi nemilos de eficient. Oare-l mustră 
conștiința, mă întreb, după apusul soarelui? Îndoi-m-aș. La urma urmei, 
eu dau ordinele. Și acţionez la ordinele lui Sult, la sfaturile lui Marovia, 
la cererea celor de la Valint și Balk. Care dintre noi are de ales, în cele 
din urmă? Păi, scuzele se formează aproape de la sine. 

Masca albă a lui Frost era împroșcată cu punctișoare roşii, în timp 
ce întindea mâna dreaptă a lui Severard pe masă, exact în locul 
unde stătuse stânga. De data asta, nefericitul nici nu se mai zbătea. 


Îti piere și voința, la un moment dat. Tin bine minte. 

- Vă rog... şopti el. 

Ar fi așa de plăcut să ne oprim. Cel mai probabil, gurkienii vor arde 
orașul până-n temelii și ne vor ucide pe toți, și-atunci, cui o să-i mai pese 
cine ce și cui a spus? Dacă, prin cine știe ce minune, dau greș, nu încape 
nicio îndoială c-o să mă termine Sult, sau Valint și Balk își vor încasa 
datoria în sânge. Ce-o să mai conteze, când voi pluti cu fața-n jos prin 
port, dacă la anumite întrebări nu s-a răspuns niciodată? Și atunci, de ce 
fac asta? De ce? 

Sângele ajunsese la marginea mesei și începu să se prelingă pe 
podea, cu un pic pic pic regulat. Nici un alt răspuns. Glokta simţi un 
nou iureș de spasme străbătându-i o parte a feței. Apucă iar satârul. 

- Uită-te la astea, arătă el spre bucăţile de carne însângerată 
risipite pe masă. Uită-te aici, la ce-ai pierdut deja. Şi totul, numai 
fiindcă nu vrei să-mi spui ce trebuie să aflu. Nu-ţi preţuieșşti 
propriile degete? Acum nu-ți mai sunt de niciun folos, așa-i? Nici 
mie nu-mi folosesc la nimic, poţi să fii sigur. Nimănui nu-i mai sunt 
de folos, decât vreunui câine flămând, sau doi, poate. 

Îşi dezveli golul căscat între dinţii din față şi râcâi lemnul cu 
vârful satârului, între degetele desfăcute ale lui Severard. 

- Încă o dată, pronunţă el cuvintele cu precizie îngheţată: Ce... i- 
ai spus... Eminenţei... Sale? 

— Nu... n-am spus... nimic! 

Lacrimile curgeau pe obrajii supți ai lui Severard, iar pieptul îi 
era zguduit de suspine. 

- Nimic nu i-am spus! Cu Valint și Balk, n-am avut încotro! Cu 
Sult n-am vorbit în viața mea, căca-m-aș! O vorbă nu i-am spus! 
Niciodată! 

Preţ de un lung răstimp, Glokta se uită în ochii practicianului, în 
ochii prizonierului, încercând să desluşească adevărul. Se lăsase 
tăcerea - nu se mai auzea decât respiraţia gâlgâită, dureroasă, a lui 
Severard. Apoi, Glokta își încreţi buza și aruncă satârul pe masă, cu 
un clănțănit. De ce să renunţi și la cealaltă mână, când ai mărturisit 
deja? Oftă prelung, întinse mâna și şterse cu blândețe lacrimile de pe 
chipul palid al lui Severard. 

— În regulă. Te cred. 


Dar atunci... ? Am rămas cu și mai multe întrebări decât înainte, și nu 
mai avem unde să căutăm răspunsurile. Îşi arcui spinarea, 
strâmbându-se din cauza durerilor din coloana sucită, care-i 
străbăteau şi piciorul, până-n vârfurile degetelor pe care nu le mai 
avea. Sult trebuie să-și fi obținut informaţiile din altă sursă. Cine-a mai 
supraviețuit după Dagoska, cine altcineva a mai văzut destul? Eider? N- 
ar fi îndrăznit niciodată să se dea de gol. Vitari? Dacă voia să clămpăne 
din gură, ar fi putut-o face chiar atunci. Cosca? Eminenta Sa n-ar fi 
lucrat niciodată cu un om atât de imprevizibil. Chiar și eu mă folosesc de 
el numai fiindcă n-am nici o altă cale. Atunci, cine? 

Ochii lui Glokta îi întâlniră pe ai lui Frost. Ochi trandafirii, care 
nu clipeau. Îl priveau fix, strălucitori și duri ca două nestemate roz. 
Și piesele se aşezară la locurile lor. 

Am înţeles. 

Nici unul dintre ei nu scoase o vorbă. Frost întinse mâinile, fără 
prea mare grabă, și cuprinse gâtul lui Severard cu braţele lui groase. 
Fostul practician nu putea decât să se holbeze, neputincios. 

— Ce vrei să... 

Frost se încruntă ușor. Răsună un trosnet scurt, când răsuci capul 
lui Severard într-o parte. Simplu și nepăsător ca și cum ar omori o 
găină. Când Frost îi dădu drumul, ţeasta lui Severard căzu pe spate, 
foarte pe spate, cu nişte forme noduroase nefireşti împungându-i 
pielea palidă a gâtului rupt. 

Albinosul se îndreptă de spate, între Glokta și ușa întredeschisă. 
Nicio ieșire. Strâmbându-se, Glokta se împletici înapoi, cu vârful 
bastonului târât pe jos. 

— De ce? 

Frost veni spre el, încet și sigur, cu pumnii albi încleștați strâns și 
chipul din spatele măștii lipsit de orice expresie. Glokta ridică o 
mână. 

— Măcar spune-mi de ce, naibii! 

Albinosul ridică din umeri. Cred că unele întrebări nu au niciun 
răspuns, la urma urmei. Spatele strâmb al lui Glokta se izbi de 
peretele curbat. Și nu mai am timp. Mă rog... Trase adânc aer în 
piept. Sorţii au fost întotdeauna rânduiți împotriva mea. Nu mă 
deranjează că mor — nu prea tare... 


Frost își ridică pumnul alb, apoi icni. Cu un plesnet înfundat, 
satârul i se înfipsese în umărul masiv. Sângele începu să-i îmbibe 
cămașa. Practicianul se întoarse. În spatele lui stătea Ardee. O clipă, 
toți trei se uitară unul la altul. Apoi, Frost o lovi cu pumnul în față. 
Femeia se clătină îndărăt, nimerind peste marginea mesei, şi căzu 
moale la pământ, răsturnând-o pe-o parte. Trusa lui Glokta se 
rostogoli alături, cu instrumentele zăngănind, într-un amestec de 
sânge și bucăţi de carne. Frost dădu să se întoarcă iar, cu satârul 
încă înfipt în carne și braţul stâng atârnându-i inert. 

Buzele lui Glokta se răsfrânseră de pe gingiile goale. Nu mă 
deranjează că mor — dar refuz să mă dau bătut. 

Se propti pe picioare cât putea de bine, neluând în seamă durerea 
care-l fulgera prin laba fără degete și în sus, spre genunchi și șold. 
Ridică bastonul și apăsă cu degetul mare butonul ascuns. Fusese 
lucrat după instrucţiunile lui precise, de același om care-i făcuse și 
trusa de instrumente. Și e o unealtă și mai meșteșugită. 

Se auzi un ţăcănit slab, când lemnul se desfăcu pe balamalele 
nevăzute și căzu în lături, dezvăluind un ac de metal lucios ca 
oglinda, lung de doi coți. Glokta scoase un țipăt pătrunzător. 

Dă-i, dă-i, Glokta. Dă-i, dă-i. 

Oţelul ţâșni ca prin ceaţă. Prima lovitură îl străpunse lin pe Frost 
prin partea stângă a pieptului. A doua îi străbătu fără zgomot 
dreapta gâtului. A treia îi perforă masca şi zgârie osul mandibulei, 
cu vârful lucitor apărând o clipă sub urechea albă, înainte de a se 
retrage scurt. 

Frost rămase nemișcat, cu sprâncenele albe arcuindu-i-se de 
mirare. Apoi, sângele îi porni din mica rană a gâtului, curgând pe 
cămașă într-o dâră negricioasă. Ridică o mână mare și albă. Se 
clătină, în timp ce sângele-i gâlgâia pe sub mască. 

— Fufu-i... bălmăji el. 

Se prăvăli pe podea ca și cum picioarele i-ar fi fost smulse brusc 
de sub trup. Întinse un braţ ca să se salte, dar îl părăsiseră puterile. 
Gâfâielile îi bolboroseau zgomotos, apoi tot mai încet, până rămase 
nemișcat. Și asta a fost tot. 

Ardee stătea așezată pe jos, lângă masă, cu sângele curgându-i 
din nas, peste buza de sus. 


— E mort. 

— Am făcut scrimă, murmură Glokta. Se pare că îndemânarea nu 
piere niciodată. 

Se uită de la un mort la celălalt. Frost zăcea într-o baltă de sânge 
ce se întindea încet, cu un ochi roz aţintit drept înainte, fără să 
clipească - nici chiar acum, în moarte. Capul lui Severard atârna 
peste spătarul scaunului, cu gura larg căscată într-un urlet mut; 
mâna mutilată-i era încătușată de brațul scaunului, iar cealaltă 
spânzura fără viață. Băieţii mei. Ochii mei. Mâinile mele. Totul s-a 
sfârșit. Glokta se încruntă spre tija de metal însângerat pe care o 
strângea în pumn. Asta e... Trebuie să bâjbâim mai departe, cum 
putem, fără ei. 

Cu un spasm, se aplecă și luă între două degete piesa căzută a 
bastonului, pentru a o aplica la loc peste oţelul mânjit cu sânge. 

- Dacă ești bună să închizi trusa aia... 

Ardee privea cu ochi mari instrumentele, cadavrul lui Severard, 
masa plină de sânge, răsturnată, și fragmentele de carne împrăștiate 
pe jos. Tuși şi-şi apăsă dosul mâinii peste gură. Uităm mereu că unele 
persoane nu sunt obișnuite să facă fată acestor lucruri. Dar avem nevoie 
de orice ajutor putem găsi, iar acum e cam târziu ca să acomodăm 
ușurel oamenii. Dacă a putut ciopârți un om cu satârul, e capabilă și să 
mânuiască un pumnal sau o sabie fără s-o ia cu leșin. 

— Trusa, repetă el, răstit. O să mai am nevoie de instrumente. 

Ardee clipi din ochi, adună cu mâini tremurânde cele câteva 
ustensile risipite pe podea și le puse la locurile lor. Luă cutia sub 
braţ și se ridică în picioare, cam nesigură, ștergându-și cu mâneca 
albă sângele de sub nas. Glokta observă că în păr i se prinsese o 
bucată dintr-un deget al lui Severard. 

— Vezi că ai ceva... aici, spuse, arătând spre propriu-i cap. 

— Ce...? Îh! smulse Ardee ciozvârta moartă, cu un fior scârbit, 
aruncând-o pe jos. Ar trebui să găsești alt mod de a-ți câștiga 
existența. 

- Mă gândeam și eu la asta, de câtva timp. Mai sunt, însă, câteva 
întrebări cărora trebuie să le aflu răspunsurile. 

Uşa scârţâi, iar Glokta simţi un fior brusc de panică. În cameră 
intră Cosca. Fluieră încetișor la vederea carnajului, dându-și pe 


spate boneta a cărei pană așternea o umbră lungă pe fresca din 
spatele lui. 

— Mare mizerie ai făcut aici, Superiorule, mare mizerie... 

Glokta îşi atinse bastonul cu degetul. Piciorul parcă-i luase foc, 
inima-i bubuia înfundat în tâmple, era lac de nădușeală pe sub 
hainele aspre. 

— Inevitabil. 

- Mă gândeam că ai vrea să știi: vizitatorii au venit. Şase 
practicieni ai Inchiziției. Cam bănuiesc c-or fi fost trimiși aici ca să 
te omoare. 

Neîndoielnic. La ordinele Arhilectorului, pe baza informaţiilor primite 
de la răposatul practician Frost. 

— Și? 

După evenimentele din ultima vreme, Glokta aproape se aştepta 
să-l vadă pe Cosca repezindu-se la el cu sabia scoasă. 

Dar dacă am învăţat ceva în ora care-a trecut, e că cel mai nedemn 
de încredere dintre haidamaci nu e întotdeauna cel mai putin loial. 

- Și i-am făcut bucăți, firește, rânji styrianul. Sunt jignit că ai 
putea crede altceva. 

- Bine. Bine. 

Măcar atâta lucru a mers conform planului. Glokta nu-și dorea 
nimic mai mult decât să se lase să lunece la podea și să zacă acolo, 
zbierând. Dar avem treburi de făcut. Strâmbându-se, porni şontâc- 
șontâc spre ușă. 

— Trebuie s-o luăm imediat spre Agriont. 


Primele gene de lumină a zorilor se întindeau pe cerul senin și 
rece, în timp ce Glokta șchiopăta pe Calea-de-Mijloc, cu Ardee lângă 
el. Prin aer încă mai plutea o ceață subțire, dar începuse să se 
risipească. Se anunţă o zi frumoasă, după câte se pare. O zi perfectă 
pentru trădări, vărsare de sânge și... 

Prin ceaţă se mișcau siluete, străbătând strada largă și pietruită, 
în jos, spre mare. Se auzeau și zgomote. Zăngăneli, zornăieli... Părea 
să fie un detașament de oameni înarmaţi, în mișcare. Undeva, mai 
departe, cineva striga. Un clopot începu să sune, înfundat și 
posomorât. Un clopot de alarmă. 


Cosca se încruntă, cu privirea prin ceața tot mai rară. 

— Ce-i asta? 

Formele deveneau mai clare. Oameni înarmaţi, cu lănci în mâini, 
mulți la număr. Coifurile lor înalte aveau alt model decât al Uniunii. 

Ardee atinse braţul lui Glokta. 

— Ăștia nu-s...? 

— Gurkieni. 

Armurile luceau în lumina slabă, cenușie, prin ceața care se 
risipea. Un regiment numeros, străbătând spre nord Calea-de-Mijloc. 
Înseamnă că în sfârșit şi-au debarcat oamenii în port și au răzbit până-n 
centrul orașului. Ce uluitor de prost am nimerit momentul... ! 

- Înapoi. 

Glokta se întoarse spre strada lăturalnică, alunecă și fu cât pe ce 
să cadă, strâmbându-se când Ardee îl apucă de cot, ca să-l sprijine. 

- Înapoi la conac! 

Să sperăm că nu ne-au văzut deja. 

- Și ţineţi la voi felinarele alea, vom avea nevoie de ele. 

Grăbi pasul spre ulița puturoasă, atâta cât putea, depășit și 
înghiontit de mercenarii lui Cosca. 

- Dracu” să-i ia de gurkieni, șuieră styrianul. Nici mort nu mă 
prind ce-oi fi făcut ca să-i supăr așa. 

- Te înţeleg prea bine. 

Poarta se închise cu un scârțâit, iar câțiva mercenari începură să 
tragă spre ea ghizdurile unei fântâni dărâmate. Nu-s sigur cât timp o 
să ţină asta pe loc o legiune a Împăratului. 

— Pot să te întreb ce planuri avem de-acum încolo, Superiorule? 
Oricât ar fi de fermecător palatul dumitale, nu mi se pare prea 
inspirat să stăm aici, așteptând un ajutor. 

— Într-adevăr, confirmă Glokta, urcând cu chin, cu vai treptele ca 
să intre pe ușa din față. Trebuie să ajungem în Agriont. 

- Ceva îmi spune că și amicii noștri gurkieni vor fi avut aceeași 
idee. Un lucru-i sigur: n-o să ajungem acolo mergând pe străzi. 

— Atunci, trebuie s-o luăm pe sub străzi. 

Glokta porni şchiopătând spre beciul clădirii, cât putea de repede, 
cu Ardee şi mercenarii urmându-l îngrijoraţi. 

— Aici e o intrare în rețeaua de canale. Putem ajunge până-n 


Agriont, dacă știm drumul. 

- Canale? rânji Cosca. Nimic nu-mi place mai mult decât să mă 
bălăcăresc prin scârna vieţii, cum bine știi, dar canalele pot fi destul 
de... derutante. Cunoști drumul? 

— De fapt, nu. 

Dar cunosc un om care zice că se poate orienta pe oriunde, chiar și 
printr-un râu de căcat. 

- Frate Picior-Lung! strigă Glokta, în timp ce șontâcăia în jos pe 
trepte. Am să-ți fac o propunere! 


Ziua judecății 


Lordul Mareşal West stătea în umbra unui hambar părăsit, pe o 
ridicătură de deasupra câmpiilor mănoase ale Midderlandului, 
ținând strâns ocheanul în mâna înmănușată. Câteva fuioare de ceață 
mai pluteau peste întinderea șesurilor de toamnă - parcele de 
culoare cafenie, verde, galbenă, cu copaci pe ici, pe colo, brăzdate 
de haturi golașe. West putea să vadă până la zidurile exterioare ale 
Aduei, zărite ca o linie cenușie severă din care se înălțau turnuri. 
Dincolo de ele, se repezeau spre cer formele vagi ale clădirilor în 
nuanțe gri mai deschis. Deasupra lor se înălța ca o stafie uriașă Casa 
Creatorului, simplă și neînduplecată. Una peste alta, era o întoarcere 
acasă peste măsură de mohorâtă. 

Nu adia nicio boare de vânt. În aerul rece domnea o neclintire 
stranie. Ca și cum nici n-ar fi fost vreun război, nicio oaste dușmană 
strângându-și rândurile, nici gând de bătălie sângeroasă gata să 
înceapă. West își plimba luneta încoace și-ncolo, dar abia dacă 
putea zări vreun semn al prezenței gurkienilor. I se părea că 
distingea un gărduleț, departe în faţa zidurilor, parcă deslușea 
contururile sulițelor, ca niște ace, dar de la distanța aceea, și în 
lumina aceea, nu putea fi sigur de nimic. 

- Trebuie că ne așteaptă. Altfel nu se poate. 

— Poate că dorm până târziu, remarcă Jalenhorm, optimist ca 
întotdeauna. 

Pike fu mai direct: 

- Și dacă dorm, ce? 

— Nu prea contează, recunoscu West. 

Ordinele Regelui Jezal fuseseră clare. Orașul era infestat de trupe 
gurkiene, iar apărarea mai avea puţin și se prăbuşea de tot. Nu 
aveau timp pentru stratageme inteligente, pentru abordări grijulii, 
pentru a îmboldi inamicul, în căutarea punctelor slabe. În acea 
situaţie, printr-o ironie a sorții, probabil că Prințul Ladisla ar fi fost 
un comandat la fel de bun ca oricare altul. Era una dintre acele 


situații rare când împrejurările cereau un atac magnific, urmat 
îndeaproape de glorie sau moarte. Singurul lucru pe care West îl 
avea sub control era momentul. 

Brint își struni calul în apropiere, împroşcând cu țărână prin aerul 
rece. Sări din șa şi salută milităreşte. 

- Cavaleria generalului Kroy este pe poziţie, pe aripa dreaptă, 
Domnule Lord Mareșal, gata să atace la ordinele dumneavoastră! 

- Mulţumesc, căpitane. Şi infanteria? 

- Pe la jumătatea desfășurării, cred. Unele companii încă mai 
sunt înșirate pe drumuri. 

— Încă...? 

- Merg prin noroi, domnule. 

— Hmm... 

Armatele lăsau noroi în urma lor cum lasă dâră melcul. 

- Și Poulder? 

- Poziţie similară, din câte pot spune, răspunse Brint. Niciun 
mesaj? 

Jalenhorm clătină din cap: 

- Generalul Poulder n-a fost prea comunicativ în dimineaţa asta. 

West privea spre oraș, acel contur cenușiu din depărtare, dincolo 
de câmpii. 

- Curând... murmură el, mușcându-și buza, deja roasă până-n 
carne de-atâtea griji. Foarte curând. Nu trebuie să ne luăm zborul 
doar pe jumătate. Când se va mai întregi infanteria... 

Încruntat, Brint se uita spre sud. 

— Domnule, nu cumva... 

West îi urmări direcția degetului. Pe aripa stângă, unde Poulder 
își adunase divizia, cavaleria mergea deja cu repeziciune înainte. 

- Ce nai...? se încruntă West, văzând cum călăreţii luau viteză. 

Două regimente complete de cavalerie grea porneau într-un galop 
maiestuos. Mii și mii, năvălind pe întinderea plantațiilor, ocolind 
copacii și casele răsfirate, ridicând în urma lor nori de praf. Acum, 
West le auzea și ropotul copitelor, ca un tunet îndepărtat, aproape 
că putea simți prin cizme pământul vibrând. Soarele se reflecta în 
lăncile și săbiile ridicate, în scuturi și armuri. Stindardele fluturau și 
plesneau în vânt. Era cea mai grozavă demonstraţie de grandoare 


marțială. O scenă dintr-o carte de povești sinistre, cu un erou 
musculos, în care se repetă la tot pasul cuvinte fără sens, ca 
„onoare” și „virtute”. 

— Căca-m-aș... scrâșni West printre dinți, simțind pulsaţia 
familiară înapoia ochilor. 

În tot timpul drumului prin Nord și-napoi, pe generalul Poulder îl 
mâncase să lanseze una dintre fabuloasele lui șarje de cavalerie. 
Acolo, însă, îl împiedicaseră terenul aspru, sau vremea aspră, sau 
împrejurările şi mai aspre. Acum, în condiţii ideale, se părea că nu 
putuse rezista ocaziei. 

Încet, Jalenhorm clătină din cap. 

— Afurisitul de Poulder... 

West scoase un mârâit frustrat, ridicându-şi ocheanul ca să dea cu 
el de pământ. Reușşi să se stăpânească în ultimul moment, inspiră 
adânc, forțat, şi strânse ocheanul cu un gest furios. În ziua aceea, 
nu-și putea permite să-și facă orice pofte. 

- Deci, asta e, nu? Ordonațţi atacul, pe toată linia! 

- Sunaţi atacul! mugi Pike. La atac! 

Se auzi semnalul de goarnă, ca un răget asurzitor în aerul rece al 
dimineții — exact de ce avea nevoie West, cu durerea lui de cap. Își 
înfipse o cizmă înnoroiată în scară şi se ridică fără tragere de inimă 
în șa, înfruntându-și durerile după ce călărise toată noaptea. 

— Cred că trebuie să-l urmăm pe generalul Poulder pe cărările 
gloriei. Totuşi, poate la o distanță mai puţin onorabilă. Mai e nevoie 
de cineva care să coordoneze și toată harababura asta. 

Răspunsurile altor goarne, din lungul liniei, pluteau spre ei, iar în 
dreapta, călăreţii lui Kroy porneau la trap înainte. 

— Maior Jalenhorm, ordonă ca infanteria s-o ia înainte, în ajutor, 
imediat ce sosește. 

Cu un efort, adăugă: 

— Om cu om, la nevoie. 

- Desigur, Domnule Lord Mareșal, răspunse uriașul, întorcându-și 
deja calul ca să transmită ordinele. 

— Războiul, mormăi West. Nobilă treabă. 

- Domnule? întrebă Pike. 

— Nimic. 


Jezal urcă ultimele câteva trepte câte două, cu Gorst și o duzină 
de cavaleri de-ai lui bocănindu-i pe urme, aproape ca propriile lui 
umbre. Trecu pe lângă santinelă, cu un aer autoritar, ieșind în 
lumina vie de dimineaţă, pe terasa din vârful Turnului Lanţurilor, la 
mare distanţă deasupra orașului răvășit. Lordul Mareşal Varuz era 
deja lângă parapet, înconjurat de o adunătură de-ai lui, cu toţii 
privind crunt peste Adua. Bătrânul oștean se ţinea ţeapăn, cu 
mâinile la spate, la fel ca la antrenamentele de scrimă, cu ani în 
urmă. Totuşi, pe vremuri, Jezal nu-i văzuse niciodată mâinile 
tremurând. Acum îi tremurau — și rău. Lângă el stătea Înaltul 
Judecător Marovia, cu roba neagră fâlfâind slab în briza blândă. 

- Ceva vești? se interesă Jezal. 

Limba Lordului Mareşal săgetă cu nervozitate peste buze. 

— Gurkienii au lansat un atac, înaintea zorilor. Apărătorii Zidului 
lui Arnault au fost covârșiți. Nu peste mult, au reușit și să debarce 
oameni în port. Un mare număr de oameni. Am luptat într-o acţiune 
de ariergardă, cu cel mai mare curaj, dar... ei bine... 

Chiar nu era nevoie să spună mai mult. În timp ce se apropia de 
parapet, iar Adua rănită se dezvăluia vederii lui, Jezal îi distinse clar 
pe gurkieni cum șiroiau pe Calea-de-Mijloc, cu micile drapele aurii 
ale legiunilor Împăratului săltând peste masa de oameni, ca lemnele 
pe valurile unui torent sclipitor. Ca și cum ar fi văzut o furnică pe 
covor, pentru ca apoi să-şi dea seama că erau sute şi sute, prin toată 
camera, Jezal începu să observe mișcări și prin alte locuri, și prin 
altele, peste tot. Însuși centrul orașului era infestat de soldați 
gurkieni. 

- Am luptat într-o acţiune de ariergardă, cu... un succes moderat, 
încheie Varuz, jalnic. 

Departe, jos, câțiva oameni năvăliră afară din clădirile de lângă 
poarta apuseană a Agriontului, străbătând în fugă piaţa pietruită în 
faţa șanțului de apărare, spre pod. 

— Gurkieni? îngăimă un glas. 

- Nu, mormăi Lordul Mareșal. Ăia-s de-ai noștri. 

Oameni care încercau să scape de măcelul ce avea loc, fără 
îndoială, în orașul ruinat. Jezal văzuse moartea cu ochii de 


suficiente ori ca să știe ce simțeau. 

- Porunciţi ca oamenii ăia să fie duși la adăpost, spuse el, cu un 
glas cam frânt. 

- Mă tem că... porţile au fost ferecate, Maiestatea Voastră. 

- Atunci, desferecaţi-le! 

Ochii înrouraţi ai lui Varuz se abătură spre Marovia, cu o 
expresie neliniștită. 

— Ar fi... neînțelept. 

Încă vreo duzină sau mai mulţi ajunseseră la pod, unde strigau și 
dădeau din braţe. Cuvintele li se pierdeau în depărtare, dar în ton li 
se simţea, inconfundabilă, teroarea neputincioasă. 

- Ar trebui să facem ceva, insistă Jezal, cu mâinile încleștate pe 
parapet. Trebuie să facem ceva! Vor mai ajunge şi alții acolo, mult 
mai mulți! 

Varuz îşi drese glasul. 

- Maiestate... 

- Nu! Să mi se înșeueze calul. Adunați Cavalerii din Gardă. Refuz 
să... 

Înaltul Judecător Marovia trecuse în dreptul ușii dinspre scară, 
blocând-o, iar acum îl privi pe Jezal în faţă, cu o tristeţe calmă. 

- Dacă ar fi să deschideţi acum porţile, i-ați pune în primejdie pe 
toți cei din Agriont. Mii şi mii de cetățeni, toți așteptând protecţia 
Maiestăţii Voastre. Aici, îi putem ţine în siguranță, măcar pentru 
moment. Trebuie să-i ţinem în siguranţă. 

Ochii i se abătură spre străzi. Ochi de culori diferite, observă 
Jezal — unul albastru, celălalt verde. 

— Trebuie să cântărim care e binele cel mai mare. 

- Binele cel mai mare... 

Jezal se uită în partea cealaltă, spre Agriont. Știa că în jurul 
zidurilor stăteau apărători viteji, gata să lupte până la moarte pentru 
țară și rege, oricât de puţin ar fi meritat. Își imagina și civili, fugind 
să se adăpostească pe ulițele strâmte. Bărbaţi, femei și copii, tineri și 
bătrâni, alungaţi din casele lor ruinate. Oameni cărora le promisese 
siguranța. Ochii îi săgetară peste clădirile mari și albe din jurul 
parcului verde, peste Piața Mareșalilor şi Calea Regală, cu statuile ei 
înalte. Toate acele locuri erau pline, nu se îndoia, cu oameni 


neajutorați şi nevoiaşi. Cei destul de ghinioniști ca să nu aibă un om 
mai bun pe care să se bizuie decât escrocul fără șira spinării, Jezal 
dan Luthar. 

Îi stătea în gât, dar știa că bătrânul birocrat avea dreptate. Nu 
avea ce face. Fusese uluitor de norocos să scape cu viață din acel 
ultim și magnific atac, iar acum era mult prea târziu pentru altul. În 
afara Agriontului, soldaţii gurkieni începeau să fiarbă în piața din 
faţa porţii. Câţiva îngenuncheară, cu arcurile în mâini, şi trimiseră 
un nor de săgeți, cu boltă, asupra podului. Siluete mici se clătinară 
şi căzură, plescăind, în apă. Ţipetele lor subțiri erau aduse de vânt 
până în vârful Turnului Lanţurilor. 

De pe ziduri îşi luă zborul o salvă de răspuns, străpungându-i pe 
gurkieni cu săgețile. Unii căzură, alții șovăiră și bătură în retragere, 
lăsând câteva cadavre risipite pe pietre. Se refugiară grăbiţi la 
adăpost în clădirile din jurul pieţei, repezindu-se prin penumbră, de 
la o casă la alta. Un soldat al Uniunii sări de pe pod și dădu de 
câteva ori din braţe, prin apa din şanţ, înainte de a dispărea. Nu mai 
ieşi la suprafață. În spatele lui, câțiva ultimi apărători răzleţi încă se 
mai târau, ridicând deznădăjduiţi braţele. Ideea binelui mai mare 
sau mai mic părea o slabă consolare pentru ei, în timp ce-şi dădeau 
sufletul. Jezal închise strâns ochii și întoarse capul. 

- Acolo! La est! 

Varuz și câţiva oameni de-ai lui se adunaseră lângă parapetul din 
partea opusă, privind dincolo de Casa Creatorului, spre câmpiile 
îndepărtate din afara orașului. Jezal porni spre ei, cu mâna streaşină 
la ochi. Dincolo de zidul înalt al Agriontului, dincolo de râul 
strălucitor și curbura amplă a orașului, i se păru că zărea o mișcare. 
O mișcare în semilună, largă, venind încet spre Adua. 

Unul dintre ofițeri își coborî ocheanul. 

- Cavaleria! Cavaleria Uniunii! 

— Eşti sigur? 

— Armata! 

— Au cam întârziat la petrecere, mormăi Varuz, dar tot bine-veniţi 
sunt. 

- Ura pentru Mareșalul West! 

- Suntem salvaţi! 


Jezal nu avea chef să chiuie de bucurie. Speranța prindea bine, 
desigur, și multă vreme dusese lipsă de ea, dar orice sărbătorire ar fi 
fost neîndoielnic prematură. Se întoarse în cealaltă parte a turnului 
și privi încruntat în jos. 

Alţi gurkieni năvăleau în piața din afara citadelei, și alţii, și 
veneau bine pregătiți. Împingeau în faţa lor nişte apărători mari de 
lemn, pe roți, fiecare destul de lată ca să se ascundă înapoia ei vreo 
zece oameni sau chiar mai mulți. Cele din faţă erau deja pline de 
săgeți înfipte în ele, dar continuau să înainteze spre pod. Alte și alte 
săgeți zburau în sus și-n jos. Răniţii cădeau, încercau să se târască 
înapoi. Una dintre clădirile dintr-o latură a pieţei luase deja foc, cu 
streşinile linse de flăcări hulpave. 

— Armata! chiui cineva de pe meterezul din partea opusă. 
Mareșalul West! 

— Într-adevăr, murmură Marovia, privind încruntat spre carnajul 
de jos, în timp ce sunetele bătăliei deveneau tot mai înnebunitoare. 
Să sperăm că n-a ajuns prea târziu. 


Zgomotele luptei se auzeau prin aerul rece. Dangăte și zăngăneli, 
strigăte cu ecouri. Logen se uită la stânga și la dreapta, spre oamenii 
din jurul lui, care înaintau pe câmpie, cu respiraţia grăbită și 
şuierătoare, cu echipamentele zăngănind, o mulțime de chipuri 
încruntate și arme ascuţite. 

Nu-l prea însuflețea gândul că iar lua parte la așa ceva. 

Cel mai trist era faptul că, acum, Logen simțea mai multă 
afecțiune și încredere față de Ferro și Jezal, Bayaz și Quai, decât 
pentru ai lui. Fuseseră o adunătură de nemernici dificili, fiecare în 
felul lui. Nu se putea spune că-i înțelesese cu adevărat sau că-i 
plăcuseră prea mult. Când era cu ei însă, Logen se plăcuse pe sine 
însuși. Acolo, în pustietatea din vestul Lumii, fusese un om pe care 
te puteai baza, la fel ca tatăl lui. Un om fără un trecut sângeros care 
să-i sufle peste umăr, fără un nume mai negru decât iadul, fără 
nevoia de a-și păzi spatele în fiece clipă. Un om care putea să spere 
la ceva mai bun. 

Gândul de a-i revedea pe oamenii aceia și șansa de a fi din nou 
acel om îl îndemnau înainte, îi dădeau ghes s-o ia la fugă cu atât 


mai repede spre zidul cenușiu al Aduei. 1 se părea, în acel moment 
cel puţin, că l-ar fi putut lăsa pe Sângerosul-Nouă undeva în urmă. 

Ceilalți nordici, însă, nu-i împărtășeau nerăbdarea. Păreau mai 
degrabă să fi pornit la plimbare, decât la atac. Se apropiară de un 
pâlc de copaci, de unde câteva păsări își luară zborul spre cerul 
alburiu și se opriră locului. Nimeni nu scoase o vorbă. Un băiat se 
așeză chiar, cu spatele rezemat de un pom, și începu să soarbă apă 
dintr-o ploscă. 

Logen îl privi lung. 

- Pe toți morţii, nu cred c-am văzut vreodată un atac mai pișăcios 
ca ăsta. Ţi-ai lăsat oasele acasă, în Nord? 

Urmară câteva bombăneli, câteva priviri furișe. Tichie Roşie se 
uită într-o parte, cu limba împinsă în buza de jos. 

— Poate că da. Să nu mă-nţelegi greșit, şefule, sau Înălțimea Ta 
Regală, sau cum ţi s-o fi zicând acum, continuă el, înclinând din cap, 
ca să arate că nu voia să fie nerespectuos. Am mai luptat eu și-n 
trecut, și-ncă destul de greu, am ajuns cu viaţa pe muchie de cuţit, și 
toate alea. Numa” că, știi... De ce să ne luptăm acum? zic. Și cred că 
toți gândim la fel. Nu-i treaba noastră, este? Nu-i lupta noastră, asta 
de-aici. 

Copoiul clătină din cap. 

- Uniunea o să ne ia drept o ceată de lași. 

— Cui îi pasă de ce zic ăia? i-o întoarse cineva. 

Tichie Roşie se apropie. 

- Ascultă, șefule, mă cam doare-n cur dacă vreun neghiob pe care 
nu-l cunosc crede că-s laş. Am vărsat destul sânge, în privința asta. 
Și nu doar eu, toți de-aici. 

- Hmmm, mormăi Logen. Deci votezi să rămânem pe loc, da? 

Celălalt ridică din umeri. 

— Păi, cred... 

Scoase un chirăit, când fruntea lui Logen îl izbi în mutră, 
strivindu-i nasul ca pe-o nucă pusă pe nicovală. Căzu greoi pe spate, 
în noroi, cu sângele curgându-i peste bărbie. 

Logen se întoarse, cu capul înclinat într-o parte, așa cum făcea pe 
vremuri. Avea chipul Sângerosului-Nouă — rece și neînsufleţit, fără 
să-i pese de nimic. Nu-i era greu. Îi venea la fel de firesc ca o 


pereche de cizme îndelung purtate. Mâna lui găsi plăselele reci ale 
sabiei Creatorului, iar oamenii din jurul lui se traseră înapoi, 
şușotind şi bodogănind. 

— Mai votează careva dintre voi, muierilor? 

Băiatul îşi lăsă plosca să cadă în iarbă și sări în picioare. Logen îi 
privi pe câţiva, unul câte unul, provocator, și rând pe rând își 
plecară ochii în pământ, îi ridicară spre copaci, uitându-se oriunde, 
numai la el nu. Până ajunse la Fior. Pletosul îl privea drept în faţă. 
Logen își îngustă ochii. 

— Şi tu? 

Fior clătină din cap, cu părul legănându-i-se în jurul feţei. 

— A, nu. Nu acum. 

— Atunci, când oi fi gata. Când oricare dintre voi o să fie gata. 
Pân-atuncea, vă dau ceva de lucru. Armele, mârâi el. 

Săbii și securi, sulițe și scuturi, toate fură pregătite cât ai bate din 
palme. Oamenii se agitau, găsindu-și locurile, luându-se dintr-odată 
la întrecere care să pornească primul la atac. Tichie Roşie abia se 
ridica în picioare, strâmbându-se, cu o mână la chipul însângerat. 
Logen îl măsură cu privirea. 

- Dacă-ţi zici că te-am luat prea tare, gândește-te așa: pe vremuri, 
acuma ai fi-ncercat să-ți ţii maţele să nu se verse. 

- Mda, mormăi Tichie Roșie, ștergându-se la gură. Că bine zici. 

Logen îl privi cum pleca înapoi la flăcăii lui, scuipând sânge. Un 
lucru se putea zice despre Logen Nouădegete: avea un mare talent 
să-şi prefacă un prieten în dușman. 

— Chiar trebuia? întrebă Copoiul. 

Logen ridică din umeri. Nu voise, dar acum el era conducătorul. 
O nenorocire, întotdeauna, dar asta era, iar cel de la conducere nu-i 
poate lăsa pe ceilalți să pună întrebări. Nu merge, și gata. Mai întâi 
vin cu întrebări, pe urmă vin cu cuţitele. 

— Altfel, n-aveam cum. Așa a mers dintotdeauna, nu? 

— Speram că s-or mai fi schimbat vremurile. 

— Vremurile nu se schimbă niciodată. Trebuie să fii realist, 
Copoiule. 

- Mda. Păcat, totuși... 

De multe lucruri era păcat. Logen renunţase să-ncerce să le mai 


îndrepte, de mult. Scoase sabia Creatorului și o ridică. 

- Atunci, să mergem! Și de data asta, ca și cum nu ne-ar păsa de 
nimic! 

Porni printre copaci, auzindu-i pe ceilalți cum îl urmau. leșiră în 
câmp deschis, iar zidurile Aduei apărură în fața lor, înălțându-se în 
vârful unei coline verzi, ca o faleză cenușie și dreaptă, cu turnuri 
rotunde deasupra. Prin jur zăceau multe cadavre. Destule ca până și 
pe-un carl călit în luptă să-l ia cu fiori reci. Erau mai mult morți 
gurkieni, după culoarea pielii, prăvăliți printre tot felul de 
echipamente sfărâmate, afundaţi în pământul gloduros, călcați în 
copite. 

- Staţi! strigă Logen, alergând printre ei. Stați aşa! 

Zărise ceva în față, un gard de ţepuşe ascuţite, cu leșul unui cal 
înfipt în ele. Dincolo de el, se mișcau niște oameni. Oameni cu 
arcuri. 

- La adăpost! 

Câteva săgeți zburară spre ei. Una se înfipse în scutul lui Fior, 
altele două în pământ, la picioarele lui Logen. La nici un pas 
distanță de el, un carl primi una în piept şi se prăbuși. 

Logen o luă la fugă. Gardul venea spre el, clătinat, puţin mai 
încet decât i-ar fi convenit. Cineva stătea între două țepușe, un 
negricios cu platoșă lucitoare pe piept şi pană roșie în vârful coifului 
ascuţit. Striga spre alții adunaţi în spatele lui, agitând o sabie curbă. 
Un ofițer gurkian, probabil. La fel de bun de atacat ca oricare altul. 
Cizmele lui Logen clefăiau pe pământul afânat. Încă două săgeți 
şuierară pe lângă el, ţintite în pripă. Ofiţerul făcu ochii mari. Făcu 
un pas înapoi, nervos, ridicând sabia. 

Logen se smuci la stânga, iar lama arcuită se împlântă în țărână, 
la picioarele lui. Mârâind, își luă avânt cu sabia Creatorului, iar 
lama grea de metal zăngăni sonor în pieptarul ofițerului, lăsând o 
adâncitură. Omul ţipă, apoi se poticni înainte, îndoit de mijloc și 
abia mai respirând. Sabia îi zbură din mână, învârtindu-se, iar 
Logen îl lovi în ceafă, îndoindu-i coiful și doborându-l în mocirlă. 

Se uită la ceilalți, dar niciunul dintre ei nu se clintise. Erau o 
adunătură zdrențăroasă, ca o versiune oacheșă a celor mai slabi 
dintre thralli. Nici pe departe ticăloşii necruțători la care se 


așteptase, după cum vorbea mereu Ferro despre gurkieni. Se 
adunaseră laolaltă, cu sulițele îndreptate încoace și-ncolo. Vreo 
câțiva aveau chiar arcuri cu săgețile pregătite, l-ar fi putut împăna 
ca pe un arici, dar n-o făcură. Totuși, un atac frontal asupra lor ar fi 
putut fi tocmai lucrul potrivit ca să-i dezmeticească. Logen încasase 
o săgeată, două, la vremea lui, și nu-i mai ardea de altele noi. 

Așa că, în loc să-și continue drumul înainte, se îndreptă cât era de 
înalt și scoase un răget. Un urlet de luptă, ca acela pe care-l 
slobozise când cobora în goană panta spre Carleon, cu atâţia ani în 
urmă, când încă mai avea toate degetele și toate speranțele intacte. 
Îl simţi pe Copoi venind lângă el și ridicând sabia, pentru a răcni la 
rândul lui. Apoi li se alătură și Fior, mugind ca un taur și lovindu-și 
scutul cu capătul securii. Și Tichie Roşie, cu chipul plin de sânge, și 
Ursuzul, și toţi ceilalți, cu strigăte de război. 

Stăteau înșiruiți, agitându-și armele, izbindu-și-le cu zgomot, 
răcnind, urlând și chiuind din toţi bojocii, făcând o zarvă de parcă 
însuși iadul s-ar fi căscat, pentru ca o hoardă de draci să cânte-n 
semn de bun-venit. Cafeniii îi priveau tremurând, cu ochii holbați, 
cu gurile căscate. Logen nu credea că mai văzuseră așa ceva 
vreodată. 

Unul dintre ei își scăpă lancea. Nu voise, poate, dar înfățișarea și 
hărmălaia acelor nebuni păroși îi vlăgui degetele. Oricum, vrând 
nevrând, lancea căzu - şi, ca la un semnal, toţi începură să-şi arunce 
armele. Cât puteau de repede, săbii și sulițe zdrăngănind în iarbă. 
Părea o prostie să ţipe mai departe, iar strigătele de luptă se 
stinseră, până rămaseră doar două grupuri ce se priveau în tăcere 
peste acea porțiune de mâl plin cu ţepuşe îndoite și hoituri sucite. 

- Ciudat soi de bătălie mai e și ăsta, mormăi Fior. 

Copoiul se aplecă spre Logen. 

— Acuma, că i-am prins, ce facem cu ei? 

— Doar n-om sta să le purtăm de grijă. 

- Mhm, încuviinţă Ursuzul. 

Logen își roase buza, învârtindu-și sabia în mână, în timp ce 
căuta vreo soluție deşteaptă. Nu-i venea niciuna-n minte. 

— Putem să-i lăsăm să se ducă. 

Arătă smucit cu capul spre nord. Niciunul dintre gurkieni nu se 


clinti, așa că mai încercă o dată, arătând și cu vârful sabiei. Când o 
ridică, ceilalți se crispară, șușotind între ei, iar unul căzu în noroi. 

- Căraţi-vă într-acolo doar, spuse el, și să n-avem vorbe. Căraţi- 
vă... doar... într-acolo! repetă, împungând iar aerul cu sabia. 

În sfârşit, unul dintre ei prinse ideea și făcu un pas temător, 
desprinzându-se de grup. Când nimeni nu-l dobori la pământ, o luă 
la fugă. Nu peste mult, îl urmară și ceilalți. Copoiul se uită după 
ultimul care o tulea. Apoi, ridică din umeri. 

- Noroc să aibă, aş zice. 

— Mda, mormăi Logen. Noroc. 

Apoi, atât de încet încât nimeni nu-l putea auzi: 

— Încă viu, încă viu, încă viu... 


Glokta șchiopăta prin întunericul fetid, pe o pasarelă lată de-un 
pas, cu limba scormonindu-i prin gingiile goale în efortul de a se 
ține drept, strâmbându-se tot timpul, pe măsură ce durerea din 
picior i se înrăutățea tot mai tare, chinuindu-se să nu respire pe nas. 
Am crezut, când zăceam schilodit în pat, după întoarcerea din Gurkhul, 
că mai jos de-atât nu pot să decad. Când prezidam peste brutalitatea 
unei închisori puturoase, în Englia, la fel mi-am zis. Când am pus să fie 
măcelărit un funcţionar, la abator, am crezut că ajunsesem la fund. Cât 
de amarnic m-am înșelat. 

Cosca și mercenarii lui mergeau unul după altul, cu Glokta la 
mijloc, iar blestemele lor, mormăielile şi plescăitul paşilor 
reverberau în lungul tunelului boltit, în lumina felinarelor legănate 
care aruncau umbre unduitoare peste pereţii de piatră umedă. De 
sus picura apă neagră, cu miros de putregai, se prelingea pe zidurile 
pline de igrasie, bolbocea prin șănțuleţe clisoase, curgea forfotitor în 
lungul canalului puturos de alături. Ardee își târșâia picioarele în 
urma lui, cu trusa de instrumente ţinută strâns sub braț. Renunţase 
la orice încercare de a-și ridica poalele rochiei, iar materialul era 
îmbibat în mâzgă neagră. Ridică privirea spre el, cu părul umed 
căzându-i pe faţă, și făcu un efort vlăguit să zâmbească. 

- Da” sigur știi să inviți o domnişoară în cele mai plăcute locuri. 

— A, ba bine că nu. Talentul meu de a găsi decoruri romantice 
explică, fără îndoială, popularitatea pe care o am cu sexul frumos, 


răspunse Glokta, după care un junghi dureros îl făcu să se strâmbe. 
Chiar dacă sunt o monstruozitate oloagă. Acum încotro mergem? 

Picior-Lung șontâcăia în faţă, legat cu o funie de unul dintre 
mercenari. 

- Spre nord! Cam spre nord, mai mult sau mai puţin. Suntem 
chiar lângă Calea-de-Mijloc. 

- Mhm... 

Deasupra noastră, la nici zece pași distanță, se află unele dintre cele 
mai impresionante adrese din oraș. Palate scânteietoare și un râu de 
căcat se află mult mai aproape decât le-ar conveni vreodată celor mai 
mulți să creadă. Tot ce-i frumos are și-o latură urâtă, iar unii dintre noi 
trebuie să sălășluim acolo, pentru ca alții să poată râde-n soare. 
Pufnetul lui amuzat se transformă într-un chițăit speriat, când 
piciorul fără degete îi alunecă pe scândurile pasarelei. Dădu cu 
mâna spre perete, bâjbâind cu bastonul, care căzu țăcănind pe 
pietrele unsuroase. Ardee îl prinse de cot înainte de a cădea și-i 
restabili echilibrul. Glokta nu-și putu stăpâni un scâncet de durere, 
subţire ca vocea unei fete, care-i şuieră prin golurile dintre dinți. 

- Nu prea te distrezi, aşa-i? 

— Am avut și zile mai bune. 

Se lovi cu ceafa de perete, când Ardee se aplecă să-i ridice 
bastonul. 

- Să fiu trădat de amândoi... se pomeni Glokta mormăind. Așa 
ceva doare. Chiar și pe mine. La unul, mă așteptam. Unul, aș fi 
suportat. Dar amândoi? De ce? 

- Fiindcă ești un mișel nemilos, intrigant, pervers, plin de ură 
pentru ceilalți și milă de tine însuţi? 

Glokta o privi lung, iar Ardee ridică din umeri. 

- Tu ai întrebat. 

Porniră din nou, prin bezna greţoasă. 

— Era o întrebare retorică. 

- Retorică? Într-un canal? 

- Staţi aşa! ridică mâna Cosca, iar procesiunea bombănitoare se 
opri din nou. 

De sus răzbătea un sunet, slab la început, apoi mai tare — 
bocănitul ritmic al multor picioare, părând să se audă, în chip 


deconcertant, din toate direcţiile în același timp. Cosca se lipi de 
peretele cleios, cu fața brăzdată de lumina ce intra printr-un grătar 
de deasupra şi pana lungă a bonetei pleoștită de udă ce era. Prin 
tenebre sunau voci. Voci kantice. Cosca rânji, arătând cu un deget 
spre tavan. 

- Vechii noștri prieteni, gurkienii. Netrebnicii ăștia nu se lasă. 

- S-au mișcat repede, mormăi Glokta, în timp ce încerca să-și 
tragă răsuflarea. 

- Nu mai prea sunt lupte pe străzi, cred. Toţi s-au retras în 
Agriont, ori s-au predat. 

Să te predai gurkienilor, se strâmbă Glokta, întinzându-și piciorul. 
Rareori e o idee bună, și nu-i una la care un om s-ar gândi vreodată de 
două ori. 

— Atunci, trebuie să ne grăbim. Hai, mișcă, Frate Picior-Lung! 

Navigatorul porni mai departe. 

- Nu mai avem mult! Nu v-am dus pe drum greșit, nu, nu, nu eu! 
N-ar fi fost stilul meu. Suntem aproape de-acum, aproape de şanţ, 
foarte aproape. Dacă e vreo trecere pe sub ziduri, am s-o găsesc, 
puteți fi siguri de asta. Vă duc dincolo de ziduri cât ai... 

- Ţine-ţi gura și vezi-ţi de treabă, i-o reteză Glokta. 


Unul dintre lucrători scutură ultimele fire de rumeguș din butoi, 
altul netezi grămada de praf deschis la culoare, și terminară. Toată 
Piața Mareșalilor, de la zidurile albe și înalte ale Sălii Marţiale din 
dreapta lui Ferro şi până la porţile aurite de la Rotonda Lorzilor, în 
stânga ei, era complet acoperită cu talaş și rumeguș. Parcă ar fi nins 
pe neașteptate, numai acolo, așternând o pătură subțire de zăpadă 
peste dalele netede. Peste pietrele de culoare închisă și peste metalul 
lucitor. 

- Bun, dădu din cap Bayaz, cu o satisfacţie rară pentru el. Foarte 
bine! 

— Asta-i tot, stăpâne? întrebă șeful muncitorilor, din mijlocul 
grupului agitat. 

- Dacă nu vrea vreunul dintre voi să mai stea și să vadă cu ochii 
lui distrugerea indestructibilelor O Sută De Cuvinte! 

Șeful întoarse capul spre un tovarăș, cu nedumerirea citindu-i-se 


în ochii mijiți. 

— Nu... Nu, cred că mai bine o să... știți... 

Începu să se retragă, împreună cu restul lucrătorilor, luându-și cu 
ei şi butoaiele goale. Curând, se pierdură printre palatele albe. Ferro 
şi Bayaz rămaseră singuri pe întinderea de pulbere netedă. 

Numai ei doi, şi cutia Creatorului, și obiectul din ea. 

- Așa. Capcana e gata. Nu mai trebuie decât să ne așteptăm 
prada. 

Bayaz încercă să-și afișeze zâmbetul complice, dar Ferro nu se 
lăsă amăgită. Îi vedea mâinile noduroase frământându-se, muşchii 
de la tâmplele capului pleșuv încordându-se și destinzându-se. Nici 
el nu era sigur că planul lui avea sorți de izbândă. Oricât de înțelept 
ar fi fost, oricât de subtil, oricât de viclean, nu putea fi sigur. Lucrul 
din cutie, Sămânţa, acea piatră grea și rece pe care Ferro jinduia s-o 
atingă, era o necunoscută. Singurul precedent al folosirii ei rămăsese 
departe, pe întinderile pustii ale Vechiului Imperiu. Ruina vastă a 
mănatului Aulcus. 

Ferro se încruntă, desfăcând curelușa tecii sabiei. 

— Dacă vin, aia n-o să te salveze. 

- Nu poţi avea niciodată prea multe cuțite, mârâi ea. De unde știi 
că vor veni pe-aici, măcar? 

— Altceva, ce pot să facă? Trebuie să vină oriunde sunt eu. Asta-i 
scopul lor. 

Magul trase aer pe nas, întretăiat, apoi îl suflă. 

— lar eu sunt aici. 


Sacrificii 


Copoiul se înghesui pe poartă împreună cu un val de oameni — 
câțiva nordici și o mulțime de flăcăi de-ai Uniunii, toți năvălind în 
oraş după acea așa-zisă luptă de-afară. Pe pereţii de deasupra 
arcadei se aflau câţiva oameni risipiţi, care strigau și chiuiau ca la 
nuntă. Un grăsan cu șorț de piele stătea la ieșirea din tunel, 
bătându-i pe spate în timp ce treceau: 

— Mulţumesc, prietene! Îţi mulțumesc! 

Îndesă ceva în mâna Copoiului, zâmbind larg tot timpul, ca un 
nebun. O pâine. 

— Pâine... o mirosi Copoiul; părea proaspătă. Cu asta ce naiba mai 
e? 

Omul avea o grămadă de pâini, într-o căruță. Le dădea tuturor 
soldaţilor care treceau, unioniști sau nordici. 

- Și ăsta cine-i, de fapt? 

— Un brutar? ridică din umeri Ursuzul. 

Nu prea aveau timp de gândire. Cu toţii se îmbulzeau într-un 
spațiu larg, plin de oameni care împingeau, mormăiau şi se 
amestecau în dezordine. Tot felul de militari, iar pe margini câţiva 
bătrâni și femei, care începeau să se sature de urale. Un flăcău 
dichisit în uniformă neagră stătea în picioare pe o căruţă, în 
mijlocul nebuniei, behăind ca un țap rătăcit: 

- Regimentul opt, spre Patru Colţuri! Nouă, spre Agriont! Dacă 
sunteți din zece, aţi greșit naibii poarta! 

— Credeam că suntem lângă port, domnule maior! 

— De port se ocupă divizia lui Poulder! Noi mergem în partea de 
nord a orașului! Regimentul opt, spre Patru Colțuri! 

— Io-s din patru! 

- Din patru? Unde ţi-i calu’? 

— A murit! 

- Și noi? strigă Logen. Suntem nordici! 

Ofiţerul se holbă la ei, cu ochii mari, apoi își aruncă mâinile în 


sus. 

- Intraţi și gata! Dacă vedeţi gurkieni, omorâţi-i! 

Și se întoarse spre poartă, arătând peste umăr, cu degetul mare, 
către oraș: 

— Regimentul nouă, spre Agriont! 

Logen se încruntă. 

— Dracu” pricepe ce-i aici... 

Arătă în direcţia unei străzi lungi, pline de soldați care 
mărşăluiau. Deasupra clădirilor se înălța un turn uriaș. Atât de uriaș, 
încât probabil era construit pe o colină. 

- Ne despărțim, mergem într-acolo. 

Porni pe stradă, iar Copoiul veni după el, urmat de Fior și ai lui, 
cu Tichie Roșie și grupul său mai în spate. Nu peste mult, mulțimile 
se răzleţiră, astfel că acum mergeau pe străzi goale și tăcute, unde se 
auzeau doar cântecele câtorva păsări, vesele ca întotdeauna, fără să 
le pese că tocmai avusese loc o bătălie -— și cu atât mai puţin că 
urma încă una. 

Nici Copoiul nu se prea gândea la asta, deși ţinea în mână un arc. 
Era prea ocupat să se uite la casele de pe cele două laturi ale străzii. 
Case cum nu mai văzuse în viaţa lui. Clădite din pietre pătrate, mici 
și roșii, și lemn negru cu alb. Fiecare era destul de mare ca să 
încânte o căpetenie, iar cele mai multe aveau și ferestre cu geamuri. 

— Afurisite palate, nu? 

Logen pufni. 

— Crezi că-i ceva de capul lor? Stai numai să vezi Agriontul spre 
care ne îndreptăm. Ce clădiri au acolo... Nici n-ai visat așa ceva. 
Carleonul e o cocină de porci pe lângă ce-avem aici. 

Copoiul găsise întotdeauna Carleonul un pic cam prea pretentios. 
Adua i se părea de-a dreptul ridicolă. Încetini pasul, până ajunse să 
meargă pe lângă Fior. Rupse în două pâinea și-i întinse o jumătate. 

- Mulţumesc, răspunse Fior, mușcând o îmbucătură, apoi încă 
una. Nu-i rea. 

— Nimic nu se compară, este? Gustu’ de pâine proaspătă! Are un 
gust de... pace, aş crede. 

— Dacă așa zici tu... 

O vreme, mestecară amândoi fără să spună nimic. Apoi, Copoiul 


se uită într-o parte. 

- Cred c-ar trebui să lăsaţi în urmă gâlceava aia a voastră. 

— Care gâlceavă? 

— Da” câte ai? Aia cu noul nostru rege de colo, Nouădegete. 

— Nu pot să zic că n-am încercat, se încruntă Fior spre spatele lui 
Logen, care mergea mai în faţă. Da’ oriunde mă-ntorc, dau de el 
lângă mine. 

- Fior, tu ești un om de treabă. Îmi place asta. Tuturor ne placi. 
Ai sânge-n tine, băiete, și minte ai, iar oamenii te urmează. Poţi s- 
ajungi departe, dacă ai grijă să nu te-omoare careva, și tocmai asta-i 
problema. Nu vreau să te văd că te-apuci de ceva ce nu poţi duce cu 
bine până la capăt. 

- Atunci, n-ai de ce să-ți faci griji. Tot ce-ncep, am grijă să 
termin. 

Copoiul clătină din cap. 

- Nu, nu, băiete, nu asta voiam să zic. Poate câştigi, poate nu 
câştigi. Da’ aici nu-i vorba să învingă vreunu”. Sângele cere sânge, și 
nimic altceva. Ideea e că nu-i prea târziu pentru tine. Nu-i prea 
târziu să fii mai bun de-atât. 

Fior îl privi încruntat. Apoi azvârli coltucul de pâine, îşi întoarse 
spre Copoi umărul uriaș și merse mai departe, fără o vorbă. Copoiul 
oftă. Unele lucruri nu se pot rezolva doar cu vorba. Unele nu se pot 
rezolva deloc. 

Ieşiră din labirintul clădirilor, ajungând la un râu. Trebuia să fi 
fost la fel de lat ca Șuvoiul Alb, numai că avea ambele maluri făcute 
din piatră. Îl traversa cel mai mare pod pe care-l văzuse Copoiul 
vreodată, cu balustradele făcute din fier îmbârligat, destul de larg ca 
să-l treacă două căruţe, una lângă alta. În capăt se înălța un alt zid, 
şi mai mare decât cel pe unde veniseră. Copoiul făcu câţiva paşi pe 
pod, căscând gura în susul şi-n josul apei, și văzu că mai erau și alte 
poduri. Multe altele, iar unele erau și mai mari, deslușindu-se prin 
pădurea imensă de ziduri, turnuri și clădiri înalte pân-la cer. 

Ceilalți se holbau și ei, cu ochii căscaţi larg de parcă tocmai ar fi 
pășit pe Lună. Până și Ursuzul avea chipul schimonosit într-o 
expresie care-ar fi putut să fie de surpriză. 

- Mama naibii... murmură Fior. Ai mai văzut vreodată așa ceva? 


Pe Copoi îl durea gâtul, de cât şi-l tot sucea ca să se uite-n toate 
părțile. 

- Ce de chestii au ăştia aici... Atunci, de ce mai vor amărâta aia 
de Englia? I-o căcăstoare. 

Logen ridică din umeri. 

- Nu-ș! ce să zic. Unii oameni își doresc mereu mai mult, cred. 


— Unii oameni vor mereu mai mult, nu, Frate Picior-Lung? clătină 
dezaprobator din cap Glokta. Ţi-am cruțat celălalt picior. Ţi-am 
cruțat viaţa. Acum mai vrei și libertatea? 

— Superior Glokta, răspunse evaziv Navigatorul. Dacă se poate, te- 
ai însărcinat să mă eliberezi... Eu m-am ținut de cuvânt. Uşa aceea 
ar trebui să se deschidă într-o piață aflată nu departe de Casa 
Întrebărilor... 

- Vom vedea. 

O ultimă lovitură de topor, și ușa se dădu în lături pe balamalele 
ei ruginite, lăsând să se reverse lumina zilei în subsolul strâmt. 
Mercenarul cu tatuaje pe gât se trase într-o parte, iar Glokta înaintă 
şchiopătând şi privi afară. Ah, aer curat... Un dar de care suntem 
întotdeauna mult prea siguri. Câteva trepte urcau într-o curte 
pietruită, înconjurată de calcanele jegoase ale unor clădiri cenușii. 
Glokta o cunoștea. Chiar după colț, de la Casa Întrebărilor, așa cum a 
promis. 

— Superior Glokta? murmură Picior-Lung. 

Glokta își răsfrânse buza. Dar ce-i rău în asta? Sunt toate șansele ca 
niciunul dintre noi să nu mai apuce sfârșitul zilei, în orice caz, iar mortii 
își pot permite să fie milostivi. De fapt, sunt singurul soi de oameni care 
pot. Mercenarul fără un ochi scoase un cuţit lung și tăie funia care 
ținea legate încheieturile lui Picior-Lung. 

— Cel mai bine ar fi să nu te mai văd. 

Pe chipul Navigatorului se ivi umbra unui zâmbet. 

- Nicio grijă, Superior Glokta. Chiar în clipa asta mă gândeam și 
eu la același lucru. 

Porni șontâc-șontâc înapoi pe unde veniseră, coborând scara 
umedă spre canale, trecu de un colţ și dispăru. 

— Spune-mi că ai adus ce trebuie, spuse Glokta. 


— Sunt nedemn de încredere, Superiorule, dar nu incompetent, 
răspunse Cosca, făcând un gest spre mercenari. E timpul, prieteni. 
Hai, să ne înnegrim. 

Toţi ca unul, scoaseră la iveală măștile negre, și le puseră pe feţe, 
apoi își dădură jos mantalele rupte şi hainele zdrenţuite. Pe 
dedesubt, fiecare avea câte un costum curat, negru din cap până-n 
picioare, şi arme prinse cu grijă. În câteva clipe gaşca de bandiți se 
transformase într-o unitate ordonată de practicieni ai Inchiziției 
Maiestăţii Sale. Nu c-ar fi cine știe ce deosebire între unii și alții... 

Cosca își scoase și el haina, o întoarse repede pe dos și o îmbrăcă 
la loc. Căptuşeala era neagră ca noaptea. 

- Oricând e înțelept să-ţi poţi schimba culoarea după gust, explică 
el. În caz că ţi se cere să schimbi pe loc taberele. 

Însăși definiţia unei haine cu două feţe. Apoi, Cosca își scoase 
boneta și dădu un bobârnac în pana murdară. 

— Pe-asta pot s-o păstrez? 

— Nu. 

- Aspru mai ești, Superiorule, rânji el, în timp ce o arunca undeva 
în întuneric. Şi-mi placi cu atât mai mult pentru asta. 

Îşi aplică şi el masca, apoi se încruntă spre Ardee, care stătea 
nedumerită și epuizată într-un colț al magaziei. 

— Şi ea? 

- Ea? Prizonieră, practician Cosca! O spioană înhăitată cu 
gurkienii. Eminenţa Sa și-a exprimat dorința de a o interoga 
personal. 

Ardee clipi din ochi spre el. 

— Hai, că nu-i greu. Trebuie doar să pari speriată. 

Femeia înghiți în sec. 

— Asta n-ar fi o problemă. 

Să rătăcim prin Casa Întrebărilor, cu scopul de a-l aresta pe 
Arhilector? N-aș zice nu. Glokta pocni din degete: 

— Să mergem. 


— Să mergem, spuse West. Am degajat portul? Unde naiba-i 
Poulder? 
— Nimeni nu pare să știe, domnule. 


Brint încercă să-și mâne calul înainte, dar erau înconjurați de o 
mulțime forfotitoare. Lăncile se legănau, cu vârfurile periculos de 
aproape. Soldaţii înjurau. Sergenţii răcneau. Ofițerii cotcodăceau ca 
niște găini frustrate. Era greu de imaginat un teren mai dificil decât 
străzile strâmte din spatele docurilor, pe unde să manevrezi o 
armată de mii de oameni. Ca să fie totul și mai rău, apăruse și un 
torent ameninţător de răniţi, șchiopătând sau duși pe sus, în direcţie 
opusă. 

- Faceţi loc pentru Lordul Mareșal! mugi Pike. Lordul Mareșal! 

Îşi ridică sabia ca şi cum ar fi fost gata să facă loc cu ea, iar 
oamenii se dădură repede la o parte din drum, formând o vale 
printre sulițele care zăngăneau. Un călăreț se ivi din mijlocul lor. 
Jalenhorm, cu o tăietură însângerată pe frunte. 

— Ai pățit ceva? 

Uriașul zâmbi: 

— O nimica toată, domnule. M-am lovit cu capul de-o afurisită de 
bârnă. 

— Progrese? 

— Îi împingem înapoi spre vestul orașului. Cavaleria lui Kroy a 
ajuns la Patru Colţuri, din câte știu, dar gurkienii continuă să ţină 
Agriontul înconjurat, iar acum se regrupează, contraatacând de la 
apus. Mulţi dintre pedestraşii lui Kroy sunt încă prinși pe străzi, de 
cealaltă parte a râului. Dacă nu trimitem acolo întăriri curând... 

— Trebuie să vorbesc cu generalul Poulder, se răsti West. Unde 
naiba-i blestematul de Poulder? Brint? 

- Ordonaţi! 

- Ia doi flăcăi din-ăștia și aduceţi-mi-l pe Poulder aici, imediat! 
porunci el, împungând aerul cu degetul. În persoană! 

- Am înțeles! replică Brint, străduindu-se să-și întoarcă în loc 
calul. 

— De pe mare ce se-aude? Reutzer a venit? 

- Din câte știu, a angajat în luptă flota gurkiană, dar nu am idee 
cum... 

Mirosul de putregai sărat și lemn ars se intensifica pe măsură ce 
ieșeau dintre clădiri, apropiindu-se de port. 

— Fir-ar al dracului... 


West nu putea decât să fie de acord. 

Curba grațioasă a docurilor din Adua devenise un carnaj în formă 
de semilună. În apropierea lor, cheiul era înnegrit, pustiit, plin de 
obiecte sfărâmate și trupuri zdrobite. Mai încolo, mulțimi de oameni 
se zbuciumau în grupuri învălmășite, cu armele lungi ieșind în toate 
direcţiile, ca ţepii unui arici, iar aerul vuia de gălăgia lor. Drapelele 
de luptă ale Uniunii şi steagurile gurkiene fluturau în vânt ca 
zdrenţele unor sperietori de ciori. Amplul conflict acoperea aproape 
toată întinderea țărmului. Câteva magazii ardeau, făcând aerul să se 
unduiască în dogoare, astfel că toți cei încleștaţi în luptă dincolo de 
ele arătau ca niște stafii. Dâre lungi de fum înecăcios, negru, 
cenușiu, alb, se rostogoleau din clădirile aprinse, peste golf. Acolo, 
în portul clocotitor, o mulțime de corăbii erau angajate în propria 
lor luptă disperată. 

Navele se repezeau încoace și-ncolo, cu toate pânzele sus, 
întorcându-se,  abordându-se, întrecându-se să ocupe poziţii, 
aruncând prin aer trâmbe de stropi. Catapultele aruncau proiectile 
în flăcări, arcaşii de pe punți trăgeau valuri de săgeți aprinse, 
marinarii se cățărau pe pânzele de păianjen ale greementului. Alte 
vase erau încleștate în perechi nearătoase, cu funii și ancore de 
abordaj, ca niște câini încăieraţi care se mușcă între ei, iar razele 
soarelui se oglindeau din armele și armurile oamenilor învălmășiți 
pe punți. Corăbiile lovite şchiopătau zadarnic, cu velele rupte 
atârnând şi scotele, straiurile şi șarturile bălăbănindu-se. Unele 
ardeau, trimițând în sus coloane de fum, dincolo de care soarele se 
mai vedea doar ca o pată hâdă. Pe apa înspumată pluteau tot felul 
de resturi — butoaie, lăzi, scânduri rupte și marinari morți. 

West cunoștea forma familiară a corăbiilor Uniunii, cu sorii 
galbeni cusuţi pe pânze, putea deduce care erau nave gurkiene, dar 
mai erau și altele, niște vase lungi și înguste, negre, ca niște fiare de 
pradă, cu câte o cruce neagră pe velele albe. Una, în special, domina 
cu mărimea ei aproape toate celelalte corăbii din port, şi tocmai 
acosta la unul dintre puţinele cheiuri încă intacte. 

— De la Talins nu vine nimic bun, mormăi Pike. 

— Ce naiba caută aici navele styriene? 

Fostul deținut arătă spre una care tocmai lovea cu prova bordajul 


unei corăbii gurkiene. 

— Se luptă cu gurkienii, după câte se pare. 

— Domnule, întrebă cineva, ce facem? 

Eterna întrebare. West deschise gura să răspundă, dar nu ieși 
nicio vorbă. Cum ar fi putut spera un om să controleze cât de cât 
haosul colosal din faţa lui? Își aminti de Varuz, în deșert, călărind cu 
enormul său stat major după el. Își aminti de Burr cum bătea cu 
pumnul în hărţi și-și legăna degetul gros. Responsabilitatea cea mai 
mare a unui comandant nu era aceea de a comanda, ci doar de a 
părea că ştie cum să comande. Își petrecu piciorul îndurerat peste șa 
și cobori pe caldarâmul slinos. 

- O să ne stabilim cartierul general aici, pentru moment. Maior 
Jalenhorm? 

- Ordonaţi! 

- Găseşte-l pe generalul Kroy şi spune-i să forțeze în continuare 
spre nord și spre vest, către Agriont. 

— Am înțeles. 

- Cineva să adune niște oameni și să-nceapă să strângă mizeriile 
astea din port. Trebuie să ne putem deplasa oamenii mai repede. 

- Da, domnule. 

- Și, la naiba, altcineva să mi-l găsească pe generalul Poulder! 
Fiecare om trebuie să facă ce are de făcut! 

— Asta ce mai e? se încruntă Pike. 

O procesiune ciudată străbătea cheiul devastat, spre ei, arătând 
aproape ca un vis, atât de nepotriviţi erau acei oameni în mijlocul 
tuturor distrugerilor din jur. Doisprezece străjeri atenţi, în armuri 
negre, flancau un singur om. Acesta avea păr negru cu șuviţe 
cărunte și un barbișon ascuţit, tuns impecabil. Purta cizme negre, un 
pieptar îngustat în talie, din oțel negru, și o mantie de catifea 
neagră, care i se unduia maiestuos de pe un umăr. De fapt, era 
îmbrăcat ca un antreprenor de pompe funebre, cel mai bogat din 
lume, dar păşea cu acea importanţă de sine oţelită care e rezervată 
celor mai sus-puse vlăstare de spiță regală. Mergea drept spre West, 
fără să se uite nici la stânga, nici la dreapta, iar păzitorii și ofițerii 
de stat major, nedumeriţi, fură înlăturați fără efort de aerul lui 
autoritar, ca pilitura de fier respinsă de un magnet. 


Nou-sositul întinse mâna cu mănușă neagră. 

— Sunt Marele Duce Orso, din Talins. 

Probabil West ar fi trebuit să îngenuncheze și să i-o sărute. În 
schimb, o luă într-a lui și i-o strânse ferm. 

- Excelenţa Voastră, sunt onorat. 

Habar n-avea dacă era sau nu formula potrivită de adresare. Abia 
dacă s-ar fi așteptat să-l întâlnească pe unul dintre cei mai puternici 
oameni din lume, în toiul unei bătălii sângeroase din portul Adua. 

— Sunt Lordul Mareșal West, comandantul armatei Maiestăţii Sale. 
N-aș dori să par nerecunoscător, dar sunteţi departe de casă... 

— Fiica mea este Regina dumneavoastră. În numele ei, poporul 
din Talins este pregătit să facă orice sacrificiu. De îndată ce am auzit 
despre... problemele de aici, spuse Marele Duce Orso, arcuindu-şi o 
sprânceană neagră spre portul incendiat, am pregătit o expediţie. 
Corăbiile din flota mea, precum și zece mii dintre cei mai buni 
ostași ai mei vă stau la dispoziţie. 

West nici nu știa cum să răspundă. 

- Într-adevăr?... 

— Mi-am luat libertatea de a-i debarca. S-au angajat în înlăturarea 
gurkienilor din pătrarul de sud-vest al orașului. Trei Ferme se 
numește, nu? 

- Ăă... da... 

Ducele Orso arboră cel mai subțire surâs. 

- Pitorească denumire pentru o zonă urbană. Nu mai e nevoie să 
vă deranjaţi cu flancul dumneavoastră apusean. Vă doresc cel mai 
mare succes în acțiunile domniei voastre, Domnule Lord Mareșal. 
Dacă soarta voiește, ne vom întâlni după aceea. Victorioși. 

Și, înclinându-şi magnificul cap, plecă. 

West rămase cu privirea după el. Ştia că ar fi trebuit să fie 
realmente recunoscător pentru apariţia neașteptată a zece mii de 
ostași styrieni capabili, dar nu putea scăpa de sentimentul sâcâitor 
că s-ar fi simțit mai bine dacă Marele Duce Orso nu venea. Pentru 
moment, însă, avea griji mai presante. 

- Domnule Lord Mareșal! 

Era Brint, venind grăbit pe chei, în fruntea unui grup de ofițeri. 
Un obraz îi era străbătut de o dâră lungă de cenușă. 


- Domnule Lord Mareșal, generalul Poulder... 

— În sfârşit, naibii! se răsti West. Acum poate-o să primim niște 
răspunsuri. Unde dracu-i nenorocitul ăla? 

Îl dădu pe Brint la o parte cu umărul și încremeni. Poulder zăcea 
pe o targă ţinută de patru ofițeri nefericiți și plini de noroi, din 
statul lui major. Avea expresia unui om care doarme liniștit, atât de 
convingătoare încât West se tot aștepta să-l audă sforăind. Totuși, o 
rană uriașă în piept, cu margini sfârtecate, strica tot efectul. 

— Generalul Poulder a condus atacul din linia întâi, spuse unul 
dintre ofițeri, înghițindu-și lacrimile. Un nobil sacrificiu... 

West cobori privirea. Cât de des îi dorise acelui om moartea? 
Pradă unul val de greață, își trecu o mână peste chip, cu un gest 
smucit. 

- Fir-ar să fie... şopti el. 


- Fir-ar să fie! șuieră Glokta, când îşi suci glezna tremurătoare pe 
ultima treaptă, gata-gata să cadă-n nas. 

Un Inchizitor ciolănos, care venea din sens opus, îl privi lung. 

— E vreo problemă? mârâi Glokta. 

Omul lăsă capul în piept și trecu repede pe alături, fără o vorbă. 

Cioc, boc, durere. Coridorul întunecos luneca pe lângă el cu o 
încetineală chinuitoare. Acum fiecare pas era un calvar, dar Glokta 
se străduia să meargă înainte, cu picioarele arzându-i, laba 
schiloadă pulsând de durere, gâtul străpuns de junghiuri, sudoarea 
şiroindu-i pe spatele strâmb, pe sub haine, şi un rictus de nonşalanţă 
știrbă întipărit pe față. De când intrase în clădire, la fiecare gâfâit și 
geamăt se aştepta la o provocare. La fiecare spasm și zvâcnet, 
așteptase ca practicienii să năvălească pe uși, pentru a-i măcelări ca 
pe niște porci pe el și tocmiţii lui deghizați atât de străveziu. 

Dar puţinii oameni nervoși pe lângă care trecuseră abia dacă 
ridicau privirea. Frica-i face neglijenţi. Lumea se clatină pe buza 
prăpastiei. Toţi se tem să facă un pas, nu care cumva să calce-n gol. 
Instinctul de conservare. Poate face praf eficiența unui om. 

Intră greoi pe ușa deschisă, în anticamera cabinetului 
Arhilectorului. Secretarul ridică smucit capul, furios. 

- Superior Glokta! Doar nu poţi să... 


Se poticni în cuvinte, când mercenarii începură să se bulucească 
pe ușă, după Glokta. 

- Voiam să zic... nu se poate... 

— Liniște! Acţionez la ordinele explicite ale regelui însuși. 

Mă rog, toată lumea minte. Diferenţa dintre un erou și un mișel este 
aceea că pe primu-l crede toată lumea. 

— În lături! şuieră el spre cei doi practicieni care încadrau ușa. 
Sau de nu, pregătiţi-vă să daţi socoteală. 

Oamenii se uitară unul la altul, după care, cum în anticameră 
intrau tot mai mulți năimiţi de-ai lui Cosca, ridicară mâinile în 
același timp, lăsându-se dezarmaţi. Instinctul de conservare. Un 
dezavantaj indubitabil. 

În faţa ușii, Glokta se opri. „Aici m-am crispat atât de des, spre 
încântarea Eminenţei Sale.” Degetele-l furnicau în contact cu 
lemnul. E cu putință să fie atât de ușor? Să intru pur și simplu, ziua-n 
amiaza mare, și să-l arestez pe cel mai puternic om din Uniune? Fu 
nevoit să-și stăpânească un zâmbet afectat. Numai de m-aș fi gândit 
mai devreme... Răsuci mânerul ușii și trecu clătinat pragul. 

Cabinetul lui Sult arăta cam la fel ca întotdeauna. Ferestrele mari, 
cu vedere spre Universitate, imensa masă rotundă cu harta Uniunii 
bătută în pietre preţioase, scaunele ornamentate şi portretele 
melancolice. În jilțul cel înalt, însă, nu stătea Sult, ci nimeni altul 
decât cățelul său favorit, Superiorul Goyle. Încercăm tronul să vedem 
dacă ne vine bine, da? Mă tem că-i prea mare pentru tine. 

Prima reacţie a lui Goyle fu una de indignare. Cum îndrăznește 
cineva să dea buzna așa aici? A doua fu nedumerirea. Cine-ar îndrăzni 
să dea buzna așa aici? A treia, șocul. Schilodul? Dar cum...? Iar a 
patra, la vederea lui Cosca și a patru dintre oamenii lui urmându-l 
pe Glokta în încăpere, groaza. Acum ajungem undeva... 

- Tu! șuieră el. Dar ești... 

— Măcelărit? Schimbare de planuri, teamă mi-e. Unde-i Sult? 

Ochii lui Goyle săgetară prin cameră, spre mercenarul pitic, spre 
cel cu un cârlig în loc de mână și spre cel cu buboaiele hidoase, 
pentru ca în cele din urmă să se oprească asupra lui Cosca. Acesta 
mergea țanțoş pe lângă perete, cu pumnul pe garda sabiei. 

— O să te plătesc! Oricât îți dă el, eu ofer dublu! 


Cosca întinse palma desfăcută. 

— Prefer cu banii-n mână. 

— Acum? N-am... nu-i am la mine. 

- Păcat, dar eu lucrez pe acelaşi principiu ca târfele. Cu 
promisiuni nu cumperi distracţii, prietene. Niciun fel de distracţii. 

— Aşteptaţi! 

Ridicându-se împleticit, Goyle făcu un pas înapoi, cu mâinile 
tremurătoare ridicate în faţă. Dar nu are unde să se ducă, decât pe 
fereastră. Asta-i problema cu ambiția. E ușor să uiţi, când priveşti mereu 
în sus, că singura cale de a cobori de la cele mai ameţitoare înălțimi e o 
lungă cădere. 

— Stai jos, Goyle, mârâi Glokta. 

Cosca îl apucă de încheietura mâinii și-i răsuci sălbatic braţul 
drept la spate, făcându-l să guițe; îl așeză cu forţa pe scaun şi, 
trântindu-i o mână pe ceafă, îi strivi mutra pe frumoasa hartă a 
Uniunii. Se auzi trosnetul tăios al nasului rupt, iar vestul 
Midderlandului fu stropit cu sânge. 

Nu tocmai subtil, dar în fond vremea subtilităţilor a rămas în urma 
noastră. Confesiunea Arhilectorului sau a cuiva apropiat de el... Îl 
preferam pe Sult, dar, dacă nu putem avea creierul, cred că nu ne mai 
rămâne decât să ne mulțumim și cu găoaza. 

- Unde-i fata aia cu ustensilele mele? 

Ardee se strecură în cameră cu teamă, ocoli încet masa și puse 
caseta pe tăblie. 

Glokta pocni din degete, îndreptând arătătorul celeilalte mâini 
spre braţul liber al lui Goyle. Mercenarul cel gras se apropie și-l 
apucă strâns, întinzându-l brutal pe masă. 

- Presupun că știi îngrozitor de multe despre tortură, Goyle - nu? 
Crede-mă, totuși, nu înţelegi cu adevărat nimic până n-ai petrecut 
câtva timp de ambele părți ale mesei. 

— Ticălos smintit! începu să se zbată Superiorul, mânjind Uniunea 
cu sângele de pe faţă. Ai întrecut limita! 

— Limita? pufni Glokta în râs. Mi-am petrecut noaptea tăind 
degetele unuia dintre prietenii mei și omorându-l pe altul, și tu 
cutezi să-mi vorbeşti despre limite? 

Deschise capacul trusei, iar instrumentele se înfățișară. 


— Singura limită care contează e aia care-i desparte pe cei 
puternici de cei slabi. Pe omul ce pune întrebările de omul care le 
răspunde. Alte limite nu există. 

Se aplecă şi-şi înfipse vârful degetului într-o latură a testei lui 
Goyle. 

- Să-ţi intre bine-n cap! Cătușele, dacă eşti amabil. 

— Hm? 

Cosca se uită la mercenarul gras, iar omul ridică din umeri, cu 
tatuajele tulburi de pe gât viermuindu-i. 

— Pffft, făcu piticul. 

Bubosul tăcea. Mercenarul fără o mână își scosese masca și era 
ocupat să se scobească-n nas cu cârligul. 

Arcuindu-și spinarea, Glokta scoase un oftat greu. 

Într-adevăr, nimic nu poate înlocui ajutoarele cu experiență. 

— Atunci, cred că va trebui să improvizăm... 

Culese o mână de cuie lungi și le împrăștie zornăind pe masă. 
Apoi scoase ciocanul, al cărui cap șlefuit lucea. 

- Cred că-ți poţi da seama încotro ne îndreptăm. 

- Nu! Nu! Nu! Putem ajunge la o înţelegere, putem să... 

Glokta apăsă vârful unui piron pe încheietura mâinii lui Goyle. 

— Au! Așteaptă! Stai să... 

- Eşti așa de bun să-l ţii puţin? N-am decât două mâini. 

Cosca apucă delicat pironul între degetul mare şi cel arătător. 

- Ai grijă, totuși, unde dai cu ciocanul, bine? 

- Nu-ţi face griji. Sunt foarte precis. 

Am practicat de n-am mai putut. 

Ciocanul produse trei ţăcăneli metalice, aproape dezamăgitor de 
încete, în timp ce bătea cuiul drept printre oasele antebraţului lui 
Goyle, în lemnul de dedesubt. Superiorul urlă de durere, împroșcând 
masa cu scuipat sângeriu. 

- Ei, hai, acuma, Superiorule, în comparaţie cu ceea ce le-ai făcut 
prizonierilor tăi, în Englia, asta-i o copilărie. Încearcă să te liniștești. 
Dacă încă de pe-acum zbieri așa, mai târziu ce-o să te faci? 

Mercenarul gras înhăță cealaltă încheietură a lui Goyle în mâinile 
sale umflate și o trase peste harta Uniunii. 


— Un piron? se interesă Cosca sec, ridicând o sprânceană. 

- Începi să prinzi ideea. 

— Stai! Au! Așteaptă! 

- De ce? Asta-i singura distracție, sau pe-aproape, de care am 
parte de șase ani încoace. Nu-mi purta pică pentru micul meu 
moment de plăcere. Cunosc atât de puţine... 

Și Glokta ridică ciocanul. 

— Nu! 

Ţac. Goyle răcni iar de durere. Ţac. Și iar. Ţac. Cuiul trecu, iar 
sperietoarea de odinioară a coloniilor penale din Englia se pomeni 
cu ambele braţe ţintuite. Cred că aici te aduce ambiția neînsoţită de 
talent. Umilinţa e mai ușor de învățat decât ar crede oricine. Nu-i nevoie 
decât să ne perforăm aroganta cu un cui, două, în locurile potrivite. 
Răsuflarea lui Goyle șuiera printre dinţii însângeraţi, iar degetele 
imobilizate zgâriau lemnul. Glokta clătină din cap, dezaprobator. 

- Eu în locul tău nu m-aș zvârcoli așa. Nu faci decât să-ți sfâșii 
carnea. 

- Ai să plătești pentru asta, schilod nenorocit! Să nu crezi că n-o 
să plăteşti! 

- A, dar am plătit deja, răspunse Glokta răsucindu-și încet gâtul, 
într-o încercare de a-și descleşta măcar cu o fracțiune mușchii 
crispați ai umerilor. Am fost ţinut, nu-s sigur cât timp, dar aș 
presupune că vreo câteva luni, într-o celulă nu mai mare decât un 
scrin. Toate poziţiile posibile erau îndoit, sucit, chinuit. Sute de ore 
interminabile într-o beznă ca smoala, într-o căldură înăbușitoare. 
Îngenuncheat în mocirla puturoasă a propriului meu căcat, foindu- 
mă, zbătându-mă, gâtfâind sufocat. Cerșind apa pe care temnicerii 
mei mi-o picurau prin grătarul de deasupra. Uneori se pișau pe- 
acolo, şi le eram recunoscător. De-atunci, niciodată n-am mai putut 
să stau drept. Chiar n-am idee cum de-am rămas în toate minţile. 

Stătu un moment pe gânduri, apoi ridică din umeri. 

- Poate că nici n-am rămas. În orice caz, ăsta-i genul de sacrificii 
pe care le-am făcut eu. Tu ce sacrificii ai fi dispus să faci, doar ca să 
păstrezi secretele lui Sult? 

Niciun răspuns, doar sângele care se scurgea din antebraţele lui 
Goyle, formând o băltoacă în jurul pietrei scânteietoare care 


însemna Casa Întrebărilor din orașul Keln. 

— Hmm... 

Glokta își apucă strâns bastonul și se aplecă să-i șoptească lui 
Goyle la ureche: 

- Ai un peticuţ de piele, între fudulii și gaura curului. Niciodată 
nu poţi s-o vezi cu ochii tăi, decât dacă ești contorsionist, sau ai o 
pasiune nefirească pentru oglinzi. Ştii despre ce vorbesc. Oamenii 
petrec ore întregi cu gândul la zona din față și aproape tot atâtea 
gândindu-se la cea din spate — dar... bucăţica aia de piele? Ignorată 
pe nedrept. 

Culese câteva piroane și le zornăi ușor în faţa lui Goyle. 

- Am de gând ca azi să îndrept situaţia. Voi începe de-acolo şi am 
să merg spre în afară — și crede-mă, odată ce termin, ai să te 
gândeşti la peticuţul ăla de piele toată viața. Sau, cel puţin, ai să te 
gândeşti la locul unde l-ai avut, cândva. Practician Cosca, eşti așa de 
bun să-l ajuţi pe Superior să-şi scoată pantalonii? 

— Universitatea! mugi Goyle; toată chelia îi lucea de sudoare. 
Sult! E la Universitate! 

Așa de curând? Aproape dezamăgitor. Dar, în fond, puţini bătăuși 
rezistă la bătaie. 

- Și ce face acolo, într-un moment ca ăsta? 

— Nu... nu ştiu... 

- Nemulțumitor. Pantalonii, te rog. 

- Silber! E cu Silber! 

Glokta se încruntă. 

- Administratorul Universităţii? 

Ochii lui Goyle fulgerară de la Glokta la Cosca și din nou la 
Glokta. Îi închise strâns. 

— Adeptul Demonic! 

Urmă o lungă pauză. 

— Adeptul cum? 

- Silber... nu face doar să conducă Universitatea. Face şi... 
experimente. 

- Experimente de ce natură? îl împunse Glokta puternic în față cu 
capul ciocanului. Până nu-ţi bat limba-n cuie pe masă. 

— Experimente oculte! Sult îi dă bani, de mult! De când a venit 


aici Întâiul dintre Magi! Dinainte, poate! 

Experimente oculte? Finanţate de Arhilector? Nu prea pare stilul lui 
Sult, dar explică de ce afurisiţii ăia de Adepţi așteptau bani de la mine, 
când am fost prima oară în vizită. Și de ce Vitari și tot circul ei s-au 
instalat acum acolo. 

— Ce experimente? 

— Silber... poate să intre în contact... cu Cealaltă Parte! 

— Ce? 

- Așa e! Am văzut! Poate afla tot felul de lucruri, de secrete, care 
altfel nu se pot cunoaște, iar acum... 

- Da? 

— Zice c-a găsit o cale de a-i aduce aici! 

— Pe cine? 

- Pe Şoptitorii de Secrete, așa-i numește! 

Glokta își linse buzele uscate. 

— Demoni? 

Credeam că Eminenta Sa n-are răbdare pentru superstiții, și când 
colo, în tot timpul ăsta, el... Ce tupeu poate să aibă! 

— Poate să-i trimită împotriva dușmanilor lui, zice. Împotriva 
duşmanilor Arhilectorului! Sunt gata s-o facă! 

Simţind că ochiul stâng i se zbătea, Glokta şi-l apăsă cu dosul 
palmei. Acum un an, m-aș fi stricat de râs și l-aș fi bătut în cuie pe 
tavan. Dar lucrurile s-au schimbat de-atunci. Am trecut în Casa 
Creatorului. Am văzut-o pe Shickel zâmbind în timp ce ardea. Dacă 
există Mâncători...? Dacă există Magi... de ce să nu existe și demoni? Și 
cum să nu existe? 

- Ce dușmani? 

— Înaltul Judecător! Întâiul dintre Magi! 

Goyle închise iar strâns ochii. 

— Regele... scânci el. 

Ahaaa... Re-ge-le. Aceste trei silabe sunt magia ce-o prefer. Glokta se 
întoarse spre Ardee și-i arătă gaura căscată între dinţii lui din faţă. 

— Ai fi așa de drăguță să pregăteşti un Act de confesiune? 

— Un Act de... 

Îl privi un moment, cu ochii măriți pe faţa ei palidă, apoi se grăbi 
spre biroul Arhilectorului, smulse o coală de hârtie și un toc și 


înmuie penița într-o călimară, clănțănind. Se opri, cu mâna 
tremurându-i. 

— Ce să scriu? 

— A, ceva de genul: „Eu, Superiorul Goyle, mărturisesc că sunt 
complice într-un complot de trădare al Eminenţei Sale Arhilectorul 
Sult, pentru a...” 

Cum să formulez? Înălță din sprâncene. Cum s-o numesc altfel, 
decât așa cum e? 

— „+... pentru a folosi artele diabolice împotriva Maiestăţii Sale 
Regele şi membrilor Consiliului său Închis.” 

Penița începu să scârțâie stângaci pe hârtie, împrăștiind stropi 
mărunți de cerneală. Apoi, Ardee îi întinse foaia, cu un foșnet uscat. 

- E bine așa? 

Glokta își aminti de frumoasele documente pe care obișnuia să le 
redacteze practicianul Frost. Scrisul elegant, cursiv, formulările 
impecabile. Fiecare Act de confesiune, o operă de artă. Privi trist la 
ciorna pătată de cerneală pe care o ţinea în mână. 

- La un pas de a fi ilizibilă, însă ne va fi de folos. 

Strecură hârtia sub mâna tremurătoare a lui Goyle, apoi luă tocul 
de la Ardee și i-l înfipse între degete. 

— Semnează. 

Goyle suspină, își trase nasul, şi-şi mâzgăli numele în partea de 
jos a filei, atâta cât putea cu braţul țintuit de masă. Am învins — și, 
pentru prima oară, gustul e aproape dulce. 

- Excelent, comentă Glokta. Scoateţi cuiele alea și găsiți un soi de 
bandaj. Ar fi mare păcat să moară din cauza hemoragiei, înainte de 
a avea șansa să mărturisească. Totuși, puneţi-i și un căluș, pentru 
moment am auzit destul. O să-l ducem cu noi la Înaltul Judecător. 

— Stai! Stai! Staa... auu...! 

Ţipetele lui Goyle fură retezate brusc când mercenarul cu 
furuncule îi îndesă în gură o cârpă murdară. Piticul scoase cleștele 
din trusă. Până acum, suntem încă vii. Care-or fi vreodată sortii, în 
privința asta? Glokta șchiopătă până la fereastră, unde își întinse 
picioarele îndurerate. Privi în direcția Universităţii, ale cărei turle se 
înălțau prin norii de fum ca niște degete descărnate. Experimente 
oculte? Invocări și trimiteri? Îşi linse acru gingiile goale. Ce se 


întâmplă acolo? 


— Ce se întâmplă acolo? 

Jezal se tot învârtea pe acoperișul Turnului Lanţurilor, într-un fel 
despre care spera că amintea de un tigru în cușcă, dar probabil 
semăna mai mult cu al unui criminal în dimineața spânzurării. 

Fumul așternuse un văl de funingine peste oraș, făcând imposibil 
de distins ce se întâmpla la distanţe mai mari de o jumătate de milă. 
Membrii statului major al lui Varuz, răsfirați pe lângă parapete, 
strigau din când în când vești inutile și complet contradictorii. 
Aveau loc lupte în piaţa Patru Colțuri, pe Calea-de-Mijloc, prin tot 
centrul orașului. Oamenii luptau pe uscat și pe mare. Ba li se 
risipeau toate speranțele, ba erau din nou la un pas de victorie. 
Asupra unui lucru, însă, nu încăpea nicio îndoială: jos, dincolo de 
șanțul de apărare al Agriontului, eforturile gurkienilor continuau, cu 
o statornicie rău prevestitoare. 

O ploaie de săgeți continua să cadă prin piaţa din faţa porţii, dar 
pentru fiecare mort gurkian, pentru fiecare rănit târât de-acolo, alți 
cinci erau vomaţi din clădirile aprinse, ca albinele dintr-un stup 
spart. Soldaţii roiau prin zonă cu sutele, înconjurând toată 
circumferința Agriontului cu un inel tot mai strâns de oameni și 
oțel. Se ghemuiau sub paravanele de lemn, trăgeau cu arcurile spre 
metereze. Bubuitul tobelor se apropiase statornic, iar acum răsuna 
din jurul întregului oraș. Privind prin ochean, cu toți mușchii 
încordaţi în încercarea de a-l ţine nemișcat, Jezal începuse să 
observe siluete stranii mișunând pe jos. 

Siluete înalte şi grațioase, sărind în ochi cu armurile lor de un alb 
perlat, mărginite cu aur sclipitor, se mișcau printre soldaţii gurkieni, 
arătând cu degetul, ordonând, dirijând. Tot mai des, arătau spre 
podul care ducea la poarta de vest a Agriontului. Gânduri negre îl 
munceau pe Jezal în străfundurile minţii. Cele O Sută De Cuvinte 
ale lui Khalul? Chemate din colțurile tenebroase ale istoriei ca să-l 
aducă pe Întâiul dintre Magi în faţa justiţiei? 

- Dacă n-aş şti ce știu, aș zice că se pregătesc pentru un asalt. 

— N-avem niciun motiv să ne alarmăm, croncăni Varuz, apărarea 
noastră e impenetrabilă. 


Glasul îi cam tremura, după care se frânse cu totul, pe ultimul 
cuvânt, nereușind să încurajeze pe nimeni. Doar cu câteva 
săptămâni în urmă, niciun om n-ar fi îndrăznit să sugereze că 
Agriontul putea să cadă vreodată. Dar nici n-ar fi visat cineva că va 
fi înconjurat de legiuni gurkiene. Era cât se poate de limpede că 
regulile se schimbaseră. Răsună un semnal vibrant din mai multe 
goarne. 

— Acolo, jos, mormăi cineva din statul major. 

Jezal se uită prin luneta împrumutată. Pe străzi fusese trasă o 
căruță uriașă, ca o casă de lemn pe roți, acoperită cu plăci de metal 
ciocănit. Chiar în acel moment, ostașii gurkieni o încărcau cu 
butoaie, îndrumați de doi oameni în armuri albe. 

— Pulbere explozivă, spuse o voce, fără niciun rost. 

Jezal simţi mâna lui Marovia pe braţ. 

- Maiestatea Voastră, s-ar putea să fie mai bine să vă retrageţi. 

- Dacă nici aici nu sunt în siguranță, unde anume crezi c-aș fi în 
afara oricărui pericol? 

- Mareșalul West ne va salva curând, nu mă îndoiesc. Dar, între 
timp, palatul e pe departe cel mai sigur loc. Am să vă însoțesc. 

Cu un zâmbet de scuză, adăugă: 

— La vârsta mea, mă tem că pe ziduri nu mai sunt de prea mare 
folos. 

Gorst întinse o mână înmănușată, spre scară: 

— Pe-aici. 


- Pe-aici, mârâi Glokta, șchiopătând pe culoar cât de repede îi 
permiteau picioarele schilodite, cu Cosca după el. Cioc, boc, durere. 

Doar un secretar mai rămăsese la intrarea în cabinetul Înaltului 
Judecător, și-i privi dezaprobator prin ochelarii lucitori. Fără 
îndoială, ceilalți au luat pe ei armuri prea mari și sunt pe ziduri. Sau, 
mai degrabă, s-au încuiat în beciuri. Ce n-aș da să fiu și eu cu ei... 

— Mă tem că Înălțimea Sa e ocupat. 

- A, mă va primi, nu-ţi face griji. 

Fără să se oprească, Glokta șontâcăi pe lângă el, puse mâna pe 
clanța de alamă a cabinetului lui Marovia, și fu cât pe ce să și-o 
retragă brusc, surprins. Metalul era rece ca gheața. Rece ca-n iad. O 


apăsă cu vârfurile degetelor și întredeschise ușa. Un val de aburi 
albicioși se revărsă pe culoar, la fel ca ceața aceea care plutea peste 
văile înzăpezite din Englia, în toiul iernii. 

În camera de dincolo de ușă domnea un frig de moarte. Mobila 
masivă de lemn, lambriurile vechi de stejar, geamurile murdare, 
toate sclipeau de chiciură. Teancurile de documente legale păreau 
acoperite de o blană alburie. Pe o masă de lângă ușă, o sticlă de vin 
se spărsese, lăsând în locul ei un bloc de gheaţă trandafirie în formă 
de sticlă şi câteva cioburi risipite. 

— Ce naiba... 

Răsuflarea lui Glokta fumega înaintea buzelor care-l usturau. Prin 
camera îngheţată erau împrăștiate obiecte misterioase. O bucată 
lungă și șerpuitoare de furtun negru stătea lipită de lambriuri, ca un 
şirag de cârnaţi lăsaţi în zăpadă. Pe cărți se vedeau pete de gheaţă 
neagră, ca și pe birou, și pe covorul înăsprit. Sub tavan îngheţaseră 
frânturi rozacee, pe podea îngheţaseră așchii lungi şi albe... 

Rămășițe umane? 

O bucată mare de carne congelată, parțial acoperită cu brumă, 
zăcea în mijlocul biroului. Glokta întoarse capul într-o parte, ca să 
se uite mai bine. Văzu o gură, cu câţiva dinți încă prinși pe 
maxilare, o ureche, un ochi. Câteva șuvițe dintr-o barbă lungă. 
Destul, în ultimă instanță, pentru ca Glokta să-și dea seama ale cui 
fragmente erau răspândite atât de larg prin încăperea îngheţată. Ale 
cui altcuiva, decât ultima mea speranță, al treilea peţitor al meu, Înaltul 
Judecător Marovia? 

Cosca își drese glasul. 

— Se pare că e ceva de capul prietenului dumitale Silber, la urma 
urmei. 

O afirmaţie diabolic de jalnică. Glokta își simți muşchii din jurul 
ochiului stâng palpitând cu o intensitate dureroasă. Secretarul veni 
la ușă, în spatele lui, aruncă o privire, icni și se retrase. Glokta îl 
auzi vărsând zgomotos, afară. 

— Mă îndoiesc că Înaltul Judecător ne va fi de prea mare ajutor. 

- Așa e. Dar nu se face puţin cam târziu pentru hârtiile dumitale 
şi toate alea? arătă Cosca spre ferestrele stropite cu sânge solidificat. 
Vin gurkienii, mai ţii minte? Dacă ai conturi de reglat, rezolvă-ţi-le 


acum, până nu-ți rup amicii noştri kantici toate facturile. Când 
planurile dau greș, nu ne mai rămâne decât să acționăm rapid, nu, 
Superiorule? 

Îşi duse mâna la ceafă, desfăcu catarama măștii și o lăsă să cadă 
pe podea. 

- E timpul să-i râzi dușmanului în față! Să riști totul pe-o ultimă 
mișcare! Cioburile le poţi aduna și pe urmă. Şi dacă nu se mai 
potrivesc la loc, ce contează? S-ar putea ca mâine să trăim cu toții 
într-o lume diferită. 

Sau să murim în ea. Nu așa cum voiam, poate, dar le zice bine. Poate 
reușim să luăm cu împrumut o ultimă frântură din vechea vitejie a 
colonelului Glokta, până să se termine jocul? 

— Sper că mai pot conta pe ajutorul dumitale? 

Cosca îl bătu pe umăr, trimiţându-i un tremur dureros prin 
spatele strâmb. 

- Un nobil efort final împotriva tuturor sorților? Sigur că da! Deși 
ar trebui să precizez că de obicei taxez dublu când se amestecă și 
artele diabolice. 

- Da” triplu cum îţi sună? 

În fond, Valint și Balk au buzunare adânci. 

Rânjetul lui Cosca se lăţi și mai mult. 

- Îmi sună bine. 

- Și oamenii dumitale? Putem conta pe ei? 

— Încă-şi mai așteaptă patru cincimi din plată. Pân-o primesc pe 
toată, oricăruia dintre ei i-aș încredința și viaţa mea. 

— Bine. Atunci, suntem pregătiți. 

Glokta își mișcă piciorul îndurerat în gheată. Doar puțin mai avem, 
frumusețea mea fără degete. Doar câțiva pași tremurători și, într-un fel 
sau altul, amândoi ne vom putea odihni. Desfăcu degetele şi lăsă 
confesiunea lui Goyle să plutească în jos spre podeaua brumată. 

- Spre Universitate, așadar! Eminenţei Sale nu i-a plăcut 
niciodată să fie lăsat să aștepte. 


Deschide cutia 


Logen putea simţi îndoiala oamenilor din jurul lui, putea să le 
vadă îngrijorarea pe feţe, în felul cum își ţineau armele, și nu-i 
condamna. Un om poate fi neînfricat în ușa casei lui, în faţa unor 
inamici pe care-i înțelege, dar du-l peste mări sărate şi ţări străine, 
în locuri la care nici n-a visat cândva, și-o să se sperie de fiecare ușă 
pustie. Iar acum erau îngrozitor de multe din-astea. 

Orașul turnurilor albe, unde Logen îl urmase grăbit pe Întâiul 
dintre Magi, uimit de mărimea clădirilor, de ciudăţenia oamenilor, 
de mulțimea nemăsurată a unora și a altora, devenise un labirint de 
ruine înnegrite. Se furișau pe străzi goale, mărginite cu scheletele 
uriaşe ale caselor arse, din care grinzile calcinate împungeau cerul. 
Se strecurau prin pieţe pustii, pline de moloz și de cenușă. Iar 
sunetele bătăliei se tot auzeau, fantomatice — departe, aproape, de 
jur-împrejur. 

Parcă s-ar fi târât prin iad. 

- Cum să lupţi într-un loc ca ăsta? șopti Copoiul. 

Logen ar fi vrut să aibă un răspuns. În păduri, în munți, în văi, 
luptaseră de sute de ori, cu toţii, şi cunoșteau regulile — dar aici?... 
Ochii-i fulgerau nervos spre ferestrele și uşile căscate, peste 
mormane de pietre prăbușite. Atâtea locuri în care să se poată 
ascunde un dușman... 

Tot ce putea face Logen era să se îndrepte spre Casa Creatorului 
şi să spere. Ce-avea să se întâmple când ajungeau acolo, nu era 
sigur, dar putea să parieze că urma să se lase cu vărsare de sânge. 
Nimic care să-i facă vreunuia nici cel mai mic bine, după câte s-ar fi 
părut, dar spusese că se duce, și singurul lucru pe care nu-l poate 
face un conducător este să se răzgândească. Vacarmul luptei se 
auzea tot mai tare, de-acum, și mai tare. Duhoarea de fum și furie îi 
înțepa nările, îl zgâria pe beregată. Metalul zgâriat al sabiei 
Creatorului îi aluneca în palma transpirată. Mergea încovoiat, peste 
dărâmături, în lungul unui zid sfărâmat, cu o palmă ridicată în 


spate, semn să fie atenți. Ajunse la capătul zidului și se uită după 
colț. 

Agriontul se înălța chiar în față, ziduri imense și turnuri negre pe 
cerul albicios, şi reflectate în apa din șanțul de apărare. Lângă șanț 
se adunaseră mulți oameni, îngrămădiţi pe caldarâmul pieţei, cât 
vedeai cu ochii. Nu era nevoie de-o minte prea ascuţită ca să-ți dai 
seama că erau gurkieni. Săgeți zburau spre metereze, altele veneau 
în jos, ricoșând din pietre, înfigându-se tremurător în apărătorile de 
lemn. 

La nici treizeci de pași distanţă, se aliniaseră câteva zeci, cu fața 
spre centrul orașului. Un şir drept și ordonat, plin de sulițe care se 
înălțau de ambele părți ale unui steag înalt, cu litere aurii licărind 
pe el. Un șir dur de oameni neînduplecaţi, bine înarmaţi și bine 
împlătoșaţi, nici pe departe ca amărâţii pe care-i întâlniseră în afara 
zidurilor. Logen nu se aștepta ca pe ăştia să-i trimită la plimbare cu 
strigăte. Poate doar să-i atragă spre el. 

- Hooo... murmură Copoiul, venind alături. 

Alți câțiva nordici îl urmară, răsfirați la capătul străzii, privind 
prostește în jur. 

Logen le făcu un semn cu braţul: 

— Poate-i mai bine să nu ne arătăm, pentru... 

Un ofițer din mijlocul liniei gurkiene lătră în limba lui aspră, 
arătând spre ei cu sabia încovoiată. Armurile zăngăniră când 
oamenii își pregătiră lăncile. 

- Of, căca-m-aș... șuieră Logen. 

Porniră spre ei, iuți, dar organizaţi. O masă de oameni din care 
ieșeau vârfuri metalice lucitoare, ascuţite, ucigătoare. 

Când eşti atacat, ai doar trei căi. Să fugi, să stai pe loc sau să 
ataci la rândul tău. De obicei, fuga nu-i o idee rea, dar dat fiind felul 
cum se simțeau ceilalți, dacă o luau la goană, nu s-ar mai fi oprit 
până cădeau în mare. lar dacă stăteau pe loc, ca o adunătură 
buimacă, după ce trecuseră prin oraș, era foarte posibil să cedeze, 
iar asta le-ar fi adus câtorva moartea și altora nimic. Ceea ce lăsa 
doar o variantă — care nici măcar nu se putea numi „variantă”. 

Două atacuri într-o zi. Un noroc căcăcios, de bună seamă, dar n- 
avea niciun rost să plângă din cauza asta. Cu asemenea lucruri 


trebuie să fii realist. 

Logen porni în fugă. Nu încotro dorea, ci înainte, peste caldarâm, 
spre șanț, lăsând în urmă clădirile. Nu se prea gândea dacă-l urma 
cineva. Era prea ocupat să rănească, agitându-şi sabia. Primul spre 
ucidere, ca pe vremuri. Un sfârșit cum nu se poate mai nimerit 
pentru Sângerosul-Nouă. Ar fi ieșit un cântecel reuşit, poate, dacă se 
deranja cineva să-l pună pe melodie. Scrâșni din dinţi, așteptând 
cumplitul impact. 

În clipa următoare, din clădirile din stânga năvăliră soldaţi ai 
Uniunii, strigând și ei ca scoși din minţi. Atacul gurkian șovăi, linia 
începu să se destrame, cu săbiile balansându-se dezordonat, în timp 
ce oamenii se întorceau spre amenințarea neașteptată. O mană 
cerească, fără îndoială. 

Unioniștii se ciocniră de capătul șirului. Oamenii ţipau şi răgeau, 
metalele se ciocneau zăngănind, arme fulgerau, trupuri cădeau, iar 
Logen nimeri chiar în mijloc. Lunecă pe lângă o lance care se bâţâia, 
dădu cu sabia spre un ostaș gurkian. Nu-l nimeri și lovi altul, 
făcându-l să urle, cu sângele șiroindu-i peste zale. Pe un al treilea îl 
izbi cu umărul, trântindu-l pe spate, îl călcă pe falcă și-i simţi 
trosnetul sub cizmă. 

Ofiţerul gurkian care comandase atacul era doar la un pas 
distanță, cu sabia pregătită. Logen auzi o coardă de arc în spatele 
lui, iar o săgeată se înfipse lângă clavicula ofițerului. Acesta trase 
aer în piept să tipe, cutremurat, răsucindu-se pe jumătate. Logen îi 
spintecă platoșa de pe spate, împroşcând cu stropi de sânge. În jurul 
lui, se buluceau oamenii din restul liniei. O suliță se îndoi și se 
frânse, așchii înțepându-i faţa lui Logen. Cineva mugi chiar lângă el, 
de-i ţiuiră urechile. Întoarse smucit capul, pentru a vedea un carl 
ridicându-și disperat mâna, din care mușcă o sabie arcuită, retezând 
degetul mare. Logen îl lovi în față pe gurkianul cu sabia, lama grea 
a Creatorului nimerindu-l drept în obraz și despicându-i larg ţeasta. 

O lance străfulgeră spre el. Încercă să se întoarcă într-o parte, icni 
când vârful îi intră prin cămașă și-l zgârie pe sub coastele din 
dreapta, lăsând o dâră rece. Omul cu lancea se poticni spre el, 
mișcându-se mult prea repede ca să se mai poată opri. Logen îl 
străpunse din parte-n parte, chiar pe sub pieptar, ajungând să-i 


clipească în faţă. Un soldat unionist, cu fire de barbă roșcată pe 
obraji. 

Omul se încruntă, nedumerit să vadă un alt chip alb. 

- Ce... horcăi, dând să se agaţe de el. Logen se smulse, cu o mână 
pe rana din coaste. 

Simţi umezeala, și se întrebă dacă lancea doar îl zgâriase, sau 
trecuse prin el. Se mai întrebă și dacă lovitura fusese mortală, și nu 
mai avea decât câteva momente de trăit. 

Apoi, ceva îl izbi în ceafă și-l făcu să se clatine, urlând, fără a ști 
ce se întâmplase. Membrele parcă-i erau făcute din lut. Lumea se 
învârtea în jur, plină de tăișuri și ţărână care zburau de-a valma. 
Sfârtecă într-o parte, dădu un picior în altă parte. Se încleștă de 
cineva, mârâind, îşi eliberă mâna și dibui după cuţit, împunse un 
grumaz din care ţâşni sânge negru. 

Vacarmul luptei îi urla și-i țiuia prin urechi. Un om se împletici 
pe-alături, cu o parte din faţă atârnând. Logen putu să vadă, prin 
locul obrazului, până-n gură, unde dinţii cădeau din gingii. 

Tăietura din coaste îl ardea groaznic, iar Logen inspiră printre 
dinţi. În craniu-i bubuiau bătăile inimii, după lovitura primită, 
făcând ca lumea să se clatine tulbure dintr-o parte-n alta. Avea gura 
plină de gustul coclit al sângelui. Simţi o atingere pe umăr și se 
întoarse greoi, cu dinţii dezgoliți și degetele strânse pe mânerul 
sabiei Creatorului. 

Copoiul îi dădu drumul, ridicând mâinile. 

— Eu sunt! Eu sunt! 

Logen văzu cine era. Acum, însă, mâna care ţinea sabia nu mai 
era a lui, iar Sângerosul-Nouă vedea numai treburile care erau de 
făcut. 


Ce turmă curioasă și-a mai adunat și păstorul ăsta șontorog... Două 
duzini de falși practicieni mergeau după Glokta pe străzile pustii din 
Agriont, cu Nicomo Cosca, infamul aventurier, țanțoș în fruntea lor. 
Toate speranţele mele, încredințate celui mai nedemn de încredere om 
din lume. Unul dintre ei îl trăgea după el, cu o frânghie, pe 
Superiorul Goyle, legat și cu căluș în gură. Ca pe un câine scos la 
plimbare fără voia lui. Prin mijlocul grupului își târșâia picioarele 


Ardee West, cu rochia albă mânjită de mizeria din canale și sângele 
mai multor oameni și fața pătată de vânătăi tot mai închise, pe sub 
expresia apatică. Fără îndoială, rezultatul numeroaselor orori la care 
deja a asistat pe ziua de azi. Și toţi, târându-se prin Agriont după 
singurul Superior șchiop al Inchiziției. O veselă dănţuială spre infern, 
acompaniată de sunetele bătăliei din depărtare. 

Se opri brusc, clătinat. Lângă el, o arcadă dădea în Piața 
Mareșalilor și, din cine știe ce motiv pe care nu-l pricepea, tot 
spaţiul acela întins era acoperit cu rumeguș. În mijlocul suprafeţei 
gălbui-albicioase, uşor de recunoscut chiar și de la acea distanţă, 
stătea Întâiul dintre Magi în așteptare. Lângă el se afla femeia 
negricioasă care fusese la un pas de a-l îneca pe Glokta în baie. Cei 
doi oameni favoriţi ai mei din întreaga lume, declar cu tărie. 

— Bayaz, șuieră Glokta. 

- N-avem timp, îl prinse de cot Cosca, trăgându-l mai departe, iar 
Întâiul dintre Magi şi tovarăşa lui posacă dispărură din vedere. 

Glokta șchiopătă mai departe, pe ulița îngustă, strâmbându-se 
când coti, şi se pomeni privind drept în fața vechii sale cunoștințe, 
Jezal dan Luthar. Sau, mai bine zis, Înaltul Rege al Uniunii. Sunt 
dureros de onorat. 

- Maiestatea Voastră, salută el, plecându-și capul, cu un junghi 
deosebit de dezagreabil prin grumaz. 

Cosca, apărând lângă el, făcu o plecăciune extravagantă, ducând 
mâna la cap ca să-și scoată boneta. N-o mai avea. Ridică din umeri, 
cu un aer de scuză, și se trase de șuvița de păr slinos de pe frunte. 

Luthar se încruntă la el, apoi la fiecare membru al ciudatului 
grup, în timp ce apăreau pe rând de după colţ. În spatele anturajului 
regal, părea să pândească cineva — o robă neagră cu auriu, printre 
toate acele armuri lustruite. Să fie oare... vechiul nostru prieten, 
Înaltul Judecător? Dar, cu siguranță, l-am văzut bucăţi congelate... În 
clipa următoare, de după colț ieși Ardee. 

Ochii lui Luthar se dilatară. 

— Ardee... 

— Jezal... murmură ea, întru totul la fel de uimită. Adică... 

Și aerul fu sfâșiat de o explozie colosală. 


Calea-de-Mijloc nu mai era așa cum fusese odinioară. 

West şi statul lui major călăreau spre nord, într-o tăcere năucită. 
Copitele cailor bocăneau pe pavajul crăpat. O pasăre amărâtă 
ciripea pe grinzile golașe ale unei case arse. Pe o stradă laterală, 
cineva tipa după ajutor. Dinspre apus încă se mai auzeau sunetele 
vagi ale luptelor, ca zgomotul unui eveniment sportiv îndepărtat, 
fără niciun câștigător. Focul străbătuse centrul orașului, prefăcând 
grupuri întregi de clădiri în schelete înnegrite, copacii în gheare 
cenușii, grădinile în petice de mâzgă răscolită. Singurul adaos erau 
cadavrele. Cadavre de toate mărimile și înfăţișările. 

Piaţa Patru Colțuri arăta ca un abator, plină de toate gunoaiele 
urâte ale războiului, mărginită de resturile ruinate ale unora dintre 
cele mai frumoase clădiri din Adua. În apropiere, răniții erau depuși 
în șiruri lungi, pe pământul prăfuit, tușind, gemând, cerând apă, în 
timp ce chirurgii plini de sânge umblau neputincioşi printre ei. 

Câţiva soldați posomorâţi îngrămădeau deja morţii gurkieni în 
mormane diforme, maldăre de feţe, braţe şi picioare amestecate. Îi 
supraveghea un bărbat înalt, cu mâinile la spate. Generalul Kroy, 
mereu pregătit să pună lucrurile în ordine. Uniforma lui neagră era 
mânjită cu cenușă, iar o mânecă ruptă îi flutura în jurul încheieturii. 
Pesemne luptele fuseseră într-adevăr sălbatice, dacă reușiseră să-și 
lase urmele chiar și pe înfățișarea lui impecabilă, dar salutul îi 
rămăsese neafectat. N-ar fi fost mai desăvârşit nici dacă se afla la 
paradă. 

- Progrese, generale? 

- Se desfăşoară lupte înverșunate prin cartierul central, Domnule 
Lord Mareșal! Cavaleria noastră a răzbit azi-dimineaţă şi i-am luat 
prin surprindere. Apoi, au contraatacat, în timp ce noi aşteptam 
infanteria. Jur că porţiunea asta de teren nenorocit și-a schimbat 
stăpânii de-o duzină de ori. Acum, însă, avem piaţa Patru Colţuri! 
Inamicul luptă din răsputeri pentru fiecare palmă de pământ, dar îi 
împingem înapoi spre Zidul lui Arnault. Ia priviţi! arătă el spre două 
steaguri gurkiene care stăteau rezemate de un perete sfărâmat, cu 
simbolurile aurii lucind în mijlocul întregului dezastru. Vor fi un 
decor frumos pentru salonul oricui, nu, domnule? 

West se uită fără să vrea spre un grup de răniţi care gemeau sub 


cele două drapele. 

— Îți doresc să te bucuri de ele. Agriontul? 

- Veșştile de-acolo sunt mai puţin bune, teamă mi-e. Îi respingem 
din greu, dar gurkienii sunt numeroși. Citadela e încă înconjurată 
complet. 

- Forţaţi mai tare, generale! 

Kroy luă iar poziţia de drepţi, cu un salut milităresc. 

- Da, domnule, o să-i zdrobim, nu vă faceţi griji. Pot întreba cum 
se descurcă generalul Poulder în port? 

— Portul e din nou în mâinile noastre, dar generalul Poulder... a 
murit. 

O scurtă tăcere. 

— A murit? repetă Kroy, palid ca un cadavru. Dar cum a... 

Se auzi un vuiet, ca de tunet îndepărtat, iar caii tresăriră, bătând 
din copite. Toate chipurile — al lui West, al lui Kroy, ale ofițerilor — 
se întoarseră în același timp spre nord. Din direcția aceea, dincolo 
de crestele ruinelor negre de la marginea pieţei, se înălța pe cer un 
nor uriaș de praf, deasupra Agriontului. 


Lumea strălucitoare se învârtea și palpita, răsunând de frumosul 
cântec al bătăliei, minunatul gust de sânge, alesul și rodnicul miros 
al morţii. În mijloc, nu mai departe de o lungime de braţ, un om 
mărunţel stătea privindu-l. 

Să vină atât de aproape de Sângerosul-Nouă? Să caute moartea la 
fel de sigur ca aruncându-se într-un foc pârjolitor? S-o cerșească... 
S-o implore. 

Dinţii aceia ascuțiți aveau ceva familiar. O amintire ştearsă, de 
demult. Dar Sângerosul-Nouă o respinse, o înlătură, o aruncă în 
marea fără fund. Pentru el nu avea nicio importanță cine erau 
oamenii sau ce făcuseră. El era Marele Netezitor, iar în faţa lui toți 
oamenii erau egali. Nu avea altă grijă decât să-i prefacă pe cei vii în 
morți, și venise de mult vremea ca buna treabă să înceapă. Ridică 
sabia. 

Pământul se cutremură. 

Sângerosul-Nouă se clătină, şi un zgomot năprasnic îl învălui, 
repezindu-se printre vii şi morți, sfâşiind lumea în două. Îl simți 


desprinzându-i ceva în ţeastă. Cu un mârâit, se propti pe picioare, 
ridicând sabia... 

Atâta doar că brațul nu voia să i se miște. 

- Nemernicul... scrâșni Sângerosul-Nouă, dar toate flăcările se 
stinseseră. 

Cel care se întoarse în direcția zgomotului era din nou Logen. 

Un nor imens de fum cenușiu se ridica dintre zidurile Agriontului, 
la câteva sute de pași distanţă. Deasupra, mii de frânturi zburau spre 
cer învârtindu-se, întinzând dâre arcuite de praf maroniu pe cer, ca 
tentaculele unui gigantic monstru al mării. Una păru să atingă 
culmea zborului chiar deasupra lor. Logen o privi cum cădea. La 
început, păruse o pietricică. În timp ce se rostogolea încet prin aer, 
își dădu seama că era o bucată de zidărie mare cât o căruţă. 

— Căcat... mormăi Ursuzul. 

Altceva nu era nimic de zis. Porțiunea de zid se prăbuși peste o 
clădire, chiar în mijlocul luptei. Toată casa se spulberă, azvârlind 
care-ncotro cu trupuri sfârtecate. O grindă ruptă vâjâi pe lângă 
Copoi, căzând în șanțul de apărare. În timp ce se trântea la pământ, 
Logen simţi o ploaie de pietricele lovindu-l în ceafă. 

Peste drum se zăreau vălătuci de praf înecăcios. Logen icni, cu o 
mână la față. În timp ce lumea învolburată oscila în jurul lui, se 
ridică nesigur pe picioare, rezemat în sabie ca într-o cârjă, cu 
urechile încă țiuindu-i, neștiind nici măcar cine era, darămite unde 
se afla. 

Lupta de lângă șanț se moleșşise de tot. Oamenii tuşeau, rătăceau 
prin întunecime, cu ochii căscaţi. Peste tot zăceau leșuri, nordici, 
gurkieni, unioniști, toți claie peste grămadă. Logen văzu un bărbat 
negricios holbându-se la el, cu sângele dintr-o tăietură de deasupra 
ochiului curgându-i pe faţa plină de praf. 

Ridică sabia, scoțând un răget gutural, încercă să atace și nu reuși 
decât să se clatine într-o parte, gata să cadă la pământ. Ostașul 
gurkian își lăsă sulița de izbeliște și o luă la fugă prin tenebre. 


Urmă o a doua detunătură asurzitoare, și mai aproape, la vest. O 
rafală neașteptată de vânt flutură părul lui Jezal, îl înțepă în ochi. 
Săbiile scrâșniră, scoase din teci. Oamenii se uitau în sus, cu chipuri 


şocate. 

— Trebuie să mergem, ciripi Gorst, apucându-l strâns pe Jezal de 
cot. 

Glokta și ai lui porniseră deja pe o uliţă pietruită, cât de repede 
putea Superiorul să şchiopăteze. Ardee mai aruncă o privire peste 
umăr, cu ochii mari. 

— Aşteaptă... 

Văzând-o astfel, Jezal simţi brusc un val de dor sfâșietor. Gândul 
că se afla în preajma acelui olog dezgustător era aproape 
insuportabil. Gorst, însă, rămânea neînduplecat. 

- La palat, Maiestate. 

Îl zori pe Jezal spre parc, fără o singură privire în urmă, cu restul 
Gărzii Regelui după ei. Bucăţi de piatră începură să cadă pe 
acoperișurile din jur, să ricoșeze pe stradă, să răsune din armurile 
cavalerilor. 

- Uite-i că vin, mormăi Marovia, privind ursuz spre Piaţa 
Mareșalilor. 


Ferro stătea chircită, cu mâinile peste cap, între ecourile 
monstruoase care încă mai răsunau dinspre zidurile înalte și albe. 
Un bolovan cât un cap de om căzu din cer, spărgând solul la câţiva 
pași de ea, într-o explozie de pietriș negru care se risipi peste 
rumeguşul albicios. Alt pietroi, de zece ori mai mare, străpunse 
acoperișul unei clădiri, ale cărei ferestre zburară în cioburi. Praful se 
învolbura pe străzi, inundând piaţa cu nori cenușii. Treptat, 
zgomotul se stinse. Grindina stârnită de mâna omului încetă, 
înlocuită de o tăcere apăsătoare. 

— Şi acum? mârâi Ferro spre Bayaz. 

— Acum vor veni. 

De undeva de pe străzi se auzi un trosnet, strigăte de oameni, 
apoi un zbieret prelung, retezat dintr-odată. Magul se întoarse spre 
ea, cu fălcile mișcându-i-se nervos. 

- După ce începem, să nu te clintești din loc. Nici cu-o câtime. 
Cercurile au fost foarte atent... 

- Vezi-ţi de ce-ai tu de făcut, Magule. 

- Așa voi face. Deschide cutia, Ferro. 


Femeia se ridică în picioare, încruntată, frecându-și vârfurile 
degetelor. Simţea că, odată ce cutia era deschisă, cale de întoarcere 
n-avea să mai fie. 

— Acum! se răsti Bayaz. Acum, dacă vrei să te răzbuni! 

Dar vremea întoarcerilor rămăsese departe în urma ei. Se lăsă pe 
vine, punându-și mâna pe capacul de metal rece. Singura cale era pe 
o cărare întunecată, așa cum fusese dintotdeauna. Găsi butonul 
ascuns şi-l apăsă. Cutia se deschise fără zgomot, şi fiorul acela 
straniu o pătrunse, o străbătu, o năpădi toată, făcând să i se 
oprească respiraţia în gâtlej. 

Sămânţa era înăuntru, cuibărită pe colacii ei metalici, ca o piatră 
oarecare, cenușie, mată. Ferro o cuprinse cu degetele. Grea ca 
plumbul și rece ca gheaţa. O ridică din cutie. 

- Bun. 

Bayaz, însă, se strâmba privind-o, cu chipul schimonosit de frică 
şi dezgust. 

Când Ferro i-o întinse, el se retrase, smucit. Pe frunte îi luceau 
broboane de sudoare. 

— Nu te apropia! 

Ferro închise cutia. Doi străjeri de-ai Uniunii, în armuri complete, 
mergeau prin piață de-a-ndăratelea, cu săbiile grele strânse în 
pumni. În mișcările lor se simţea teama, ca și cum s-ar fi retras din 
faţa unei armate. Numai un om, însă, apăru de după colț. Un bărbat 
în armură albă, cu modele de metal strălucitor. Chipul său negricios 
era tineresc, neted și frumos, dar ochii-i păreau bătrâni. Ferro mai 
văzuse un asemenea chip, în pustietăţile de lângă Dagoska. 

Un Mâncător. 

Cei doi străjeri se repeziră la el în același timp, unul scoțând un 
țipăt ascuţit de luptă. Mâncătorul se feri fără efort de săbiile lor, 
înaintă fulgerător şi-i aplică unuia o lovitură nepăsătoare cu palma. 
Se auzi un dangăt găunos, când scutul și pieptarul se îndoiră, 
amândouă o dată, iar unionistul zbură prin aer. Se prăvăli la vreo 
douăzeci de paşi de locul unde stătuse, rostogolindu-se și lăsând 
urme închise în rumegușul gălbui. Rămase nu departe de Ferro, tuşi, 
scuipând o jerbă lungă de sânge, și rămase nemișcat. 


Celălalt străjer bătu în retragere. Mâncătorul se uita la el, cu 
tristeţea întipărită pe chipul său perfect. Aerul din jurul lui se undui 
o clipă, sabia unionistului căzu, omul scoase un chițăit prelung și se 
apucă de cap. Acesta se spulberă, împroşcând cu bucăţi de carne și 
os zidul alb al clădirii din spatele lui. Trupul fără cap se prăbuși la 
pământ. Şi... tăcere. 

— Bun venit în Agriont! strigă Bayaz. 

Ochii lui Ferro fură atrași de o mișcare rapidă. Deasupra, sus, o 
siluetă în armură albă alerga pe un acoperiș. Făcu un salt imposibil, 
până pe clădirea următoare, și dispăru. Pe strada de jos, o femeie se 
desprinse din umbră, intrând în piaţă, echipată cu o tunică de zale 
sclipitoare. Șoldurile i se unduiau în ritmul mersului săltat, pe faţă 
avea un zâmbet fericit și ţinea în mână o lance lungă. Ferro înghiți 
în sec, strângând mai tare în pumn Sămânța. 

O parte dintr-un zid se prăbușşi în spatele ei, cu pietrele 
rostogolindu-se prin piaţă. Prin spărtură apăru un uriaș, cu armura 
şi barba lungă pline de praf, ţinând în mâini ditamai bârna bătută în 
ghinturi negre de fier. Alți doi îl urmară, un bărbat și o femeie, toți 
cu aceeași piele netedă, aceleași fețe tinere și aceiași ochi negri, 
bătrânești. Ferro se încruntă spre ei, în timp ce-și scotea sabia al 
cărei metal rece luci în soare. Nu-i era chiar de niciun folos, 
probabil, dar cu ea în mână se simțea puţin mai bine. 

— Bun venit tuturor! strigă Bayaz. Te aşteptam, Mamun! 

Primul dintre Mâncători se încruntă, în timp ce pășea cu grijă 
peste cadavrul fără cap. 

— Şi noi pe tine. 

Siluete albe săreau de pe acoperișurile clădirilor, căzând 
ghemuite în piață, unde se ridicau. Patru la număr, câte una în 
fiecare colț. 

— Unde-i umbra aia târâtoare de Yulwei? 

- N-a putut veni. 

- Zacharus? 

- Împotmolit în vestul ruinat, încercând să vindece un leş cu un 
bandaj. 

— Cawneil? 

— Prea îndrăgostită de ceea ce-a fost cândva, pentru a învrednici 


c-un gând ce-o să vină. 

- Aşadar, ai rămas singur, până la urmă - în afară de asta, 
remarcă Mamun, întorcându-și privirea goală spre Ferro. Ciudată 
mai e. 

— Aşa este, şi deosebit de dificilă, dar nu lipsită de resurse. 

Ferro se încruntă, fără să spună nimic. Dacă era ceva de zis, putea 
vorbi cu sabia. 

- Mă rog... ridică Bayaz din umeri. Mereu am constatat că-mi 
sunt cel mai bun sfătuitor. 

- Aveai de ales? Ţi-ai distrus propriul ordin, cu mândria ta, cu 
aroganţa ta, cu setea ta de putere. 

Alţii și alţii ieșeau pe ușile caselor, veneau fără grabă de pe 
străzile din jur. Unii mergeau țanţoş ca niște lorzi. Alţii se ţineau de 
mână, ca îndrăgostiţii. 

— Numai puterea te-a interesat, și nici măcar asta nu ţi-a mai 
rămas. Întâiul dintre Magi, și cel din urmă. 

— Așa s-ar părea. Nu te bucuri? 

— N-am niciun motiv de bucurie, Bayaz. Fac doar ceea ce este 
necesar. 

- Aha... O luptă dreaptă? O îndatorire sfântă? O cruciadă, 
eventual? Oare metodele tale îl vor face pe Dumnezeu să 
zâmbească, ce crezi? 

Mamun ridică din umeri. 

- Dumnezeu zâmbește când vede rezultate. 

Tot mai multe armuri albe se revărsau în piață, răspândindu-se pe 
margini. Se mișcau cu o graţie nepăsătoare, cu o forță lipsită de 
efort, cu o aroganță nemărginită. Ferro le privea încruntată, 
strângând într-un pumn Sămânţa, iar în celălalt, sabia. 

- Dacă ai vreun plan, șuieră ea, acum ar fi cel mai bun moment. 

Întâiul dintre Magi, însă, nu făcea decât să se uite cum îi 
înconjurau, cu mușchii feţei tresărind, cu pumnii strângându-se și 
descleștându-se pe lângă trup. 

- Păcat că n-a putut să vină în vizită și Khalul însuși, dar văd că 
tot ai adus cu tine niște prieteni. 

- O sută, așa cum am promis. Câţiva au alte sarcini prin oraș. Şi- 
au exprimat regretul. Cei mai mulți, însă, se află aici pentru tine. 


Sunt mai mulți decât e suficient. 

Mâncătorii stăteau nemișcaţi, răspândiţi într-un cerc larg, cu fața 
spre Întâiul dintre Magi, aflat în mijloc. Desigur, Ferro Maljinn nu 
simţea niciun fior de teamă. 

Totuși, șansele erau foarte mici. 

— Răspunde-mi la o întrebare, strigă Mamun, dacă tot am ajuns la 
sfârșit: de ce l-ai omorât pe Juvens? 

— Pe Juvens? Ha! Se gândea să facă o lume mai bună, numai cu 
zâmbete și bune intenţii. Bunele intenţii nu rezolvă nimic, iar lumea 
nu devine mai bună fără luptă. Pot să spun că eu n-am omorât pe 
nimeni. 

Bayaz aruncă o privire piezișă spre Ferro. Acum, în ochi i se zărea 
o strălucire febrilă, iar chelia îi sclipea de sudoare. 

- Dar ce importanţă mai are cine pe cine a ucis acum o mie de 
ani? Cine moare azi, aia contează. 

— Adevărat. Acum, în sfârșit, vei fi judecat. 

Încet, foarte încet, cercul Mâncătorilor începu să se strângă, toți 
ca unul păşind ușor înainte, spre mijlocul pieţei. 

Pe chipul Întâiului dintre Magi se ivi un zâmbet înverșunat. 

- A, se va ţine o judecată aici, Mamun, de-asta poţi fi sigur. 
Magia din lume a secat. Arta mea e doar o umbră a ceea ce-a fost 
cândva. Uiţi însă, în timp ce vă ghiftuiţi cu carne de om, că rădăcina 
puterii este cunoașterea. Înalta Artă am învăţat-o de la Juvens. 
Plăsmuirea am luat-o de la Kanedias. 

— Vei avea nevoie de mai mult, ca să ne înfrângi. 

- Firește. Pentru asta, am nevoie de un medicament mai 
întunecat. 

Aerul din jurul umerilor lui Bayaz începu să se unduiască. 
Mâncătorii se opriră, unii ridicându-și braţele în dreptul feţelor. 
Ferro îşi îngustă ochii, dar în piață nu se simțea decât cea mai slabă 
adiere de vânt. O boare subtilă, care pornea ca un val de la Întâiul 
dintre Magi, ridicând rumegușul de pe pietre și purtându-l într-un 
nor alb spre marginile Pieței Mareșalilor. 

Mamun cobori privirea — și se încruntă. Sub picioarele sale se 
zărea un luciu metalic, dintre pietre. Cercuri, și linii, și simboluri, și 
iar cercuri în alte cercuri, acoperind toată întinderea pieței cu un 


singur desen vast. 

— Unsprezece semne, spuse Bayaz, şi unsprezece semne inversate. 
Fier. Stins cu apă sărată. O îmbunătăţire sugerată de cercetările lui 
Kanedias. Glustrod folosea sare brută. Asta a fost greșeala lui. 

Mamun ridică din nou capul. Calmul acela îngheţat i se ştersese 
de pe chip. 

— Doar nu vrei să spui... 

Ochii negri se îndreptară rapid spre Ferro, coborând apoi asupra 
mâinii ei, strânsă în jurul Seminţei. 

— Nu! Prima Lege... 

- Prima Lege? își dezveli Magul dinţii. Legile sunt pentru copii. 
Ăsta-i un război, iar în război, singura crimă e aia de a pierde. 
Cuvântul lui Euz? 

Buza i se răsfrânse. 

- Ha! N-are decât să vină și să mă oprească! 

- Destul! 

Unul dintre Mâncători se repezi înainte, sărind peste cercurile 
metalice, spre centrul lor. Ferro căscă gura, când piatra din mâna ei 
deveni dintr-odată cumplit de rece. În jurul lui Bayaz, aerul dansa, 
se răsucea, ca şi cum Magul s-ar fi oglindit într-un iaz unduitor. 

Mâncătorul ţâșni în sus, cu gura căscată și lama sabiei strălucind. 
Și dispăru. Dispărură încă doi, din spatele lui. În locul unde 
stătuseră, piața era mânjită cu o dâră prelungă de sânge. Ochii lui 
Ferro o urmăriră, dilatându-se tot mai mult. Era stupefiată. 

În clădirea din spatele celor doi se căscase o spărtură uriașă, din 
temelie până la înălțimea ameţitoare a acoperișului. Un canion 
enorm, mărginit cu pietre zdrobite, tencuială atârnând, grinzi frânte 
şi geamuri sparte. De pe marginile sfărâmate ploua cu praf, în 
groapa imensă ivită dedesubt, iar prin aer fluturau hârtii rupte. Din 
mijlocul haosului se auzi un zbieret subțire, chinuit. Un suspin. Un 
vaiet de durere. Multe voci. Vocile celor care se refugiaseră în acea 
clădire. 

Ghinionul lor. 

Gura lui Bayaz se arcui încet într-un zâmbet. 

- Merge, şopti el. 


Cărări întunecate 


Jezal trecu grăbit pe sub arcada înaltă, intrând în grădina 
palatului, cu cavalerii în jur. Era remarcabil că Înaltul Judecător 
Marovia reuşise să țină pasul cu ei, în timp ce goneau prin Agriont, 
dar bătrânul nu părea aproape deloc obosit. 

— Ferecaţi porţile! mugi el. Porţile! 

Enormele batante fură închise și zăvorâte cu două bârne groase 
cât catargele corăbiilor. Jezal își îngădui să respire puţin mai ușor. 
Poarta aceea masivă îi dădea un sentiment liniștitor, ca și înălțimea 
și grosimea zidurilor de incintă, și numărul apreciabil de oameni 
bine instruiți și înarmaţi care le apărau. 

Marovia îi puse o mână pe umăr, cu blândeţe, începând să-l 
conducă pe cărarea pietruită, spre cea mai apropiată ușă de intrare 
în palat. 

— Ar trebui să găsim cel mai sigur loc cu putinţă, Maiestate... 

Jezal îi dădu mâna la o parte. 

- Vrei să mă încui în dormitor? Sau să mă ascund în beci? Voi 
rămâne aici, ca să coordonez apărarea... 

Un urlet prelung, înghețându-le tuturor sângele-n vene, se auzi de 
dincolo de zid, reverberând prin grădinile pustii. Parcă i-ar fi 
străpuns în trup o gaură prin care i se scurgea cu repeziciune toată 
siguranța de sine. Porțile se zgâlțâiră ușor în zăvoarele groase, iar 
ideea de a se ascunde în pivniță deveni atractivă cu o iuţeală 
uimitoare. 

- Alinierea! lătră glasul ascuţit al lui Gorst. Pentru Rege! 

În jurul lui Jezal se formă cât ai clipi un perete de oameni în 
armuri grele, cu săbiile scoase și scuturile ridicate. Alții 
îngenuncheară în față, scoțând săgețile din tolbe și încordându-și 
arcurile masive. Toţi ochii stăteau aţintiți spre poartă. Aceasta se 
scutură din nou, cu scârțâieli slabe. 

— Acolo, jos! strigă cineva de pe ziduri. Acolo... 

Urmă un țipăt ascuţit și prelung, iar un om în armură se rostogoli 


de pe metereze, strivindu-se la pământ. Trupul îi zvâcni o dată și 
rămase nemișcat. 

— Cum... murmură cineva. 

De pe ziduri căzu o siluetă albă, învârtindu-se grațios prin aer, 
pentru a cădea cu zgomot pe cărare, în fața lor. Se ridică. Era un om 
cu piele oacheșă, echipat într-o armură albă cu auriu şi cu chipul 
neted ca al unui băiețandru. În mână ţinea o suliță de lemn închis la 
culoare, cu o lamă lungă, curbată, la capăt. Jezal se uită la el, șocat, 
iar omul îi susținu privirea, fără nicio expresie. În ochii aceia negri 
se zărea ceva, sau mai bine zis lipsea ceva. Jezal își dădu seama că 
acela nu era om. Era un Mâncător. Unul dintre cei ce încălcaseră A 
Doua Lege. Unul dintre Cele O Sută De Cuvinte ale lui Khalul, venit 
să încheie vechile socoteli cu Întâiul dintre Magi. Se părea, cam pe 
nedrept, că răfuiala lor ajunsese cumva să-l includă și pe Jezal. 
Mâncătorul ridică o mână, cu un gest ca de binecuvântare. 

- Fie ca Dumnezeu să ne primească pe toţi în cer. 

- Trageţi! chițăi Gorst. 

Arbaletele țăcăniră, săgețile șuierară. Câteva ricoşară din armura 
Mâncătorului, altele două i se înfipseră în carne - una sub pieptar, 
cealaltă în umăr. O săgeată îi trecu drept prin față, rămânând cu 
penele ieșite pe sub ochi. Orice om ar fi căzut mort în faţa lor. 
Mâncătorul se repezi înainte cu o iuțeală uluitoare. 

Unul dintre cavaleri își ridică arcul, într-o încercare jalnică de a 
se apăra. Lancea i-l despică în două și-i reteză trupul pe mijloc, apoi 
mușcă din altul, cu un dangăt răsunător, trimițându-l de-a 
berbeleacul prin aer, până într-un copac, la zece pași distanţă. 
Primul cavaler scoase un șuierat straniu, în timp ce jumătatea de sus 
a trupului i se răsturna pe cărare, împroșcându-i cu sânge pe ostașii 
năuciți. 

Jezal fu smucit înapoi, fără să mai poată vedea nimic decât 
frânturi de mișcare printre gărzile lui de corp. Auzea zbierete și 
gemete, zăngăneli metalice, vedea săbii lucind, jerbe de sânge 
țâșnind. Un trup în armură zbură prin aer, ca o păpușă de cârpe, 
izbindu-se de un zid, în cealaltă parte a grădinii. 

Trupurile se răzlețeau. Mâncătorul, înconjurat, își învârtea lancea 
în cercuri orbitoare. Sfâşie umărul unui om, de-l făcu să cadă la 


pământ ţipând, iar forța loviturii frânse lancea, a cărei lamă se 
înfipse în ţărână. Un cavaler atacă din partea cealaltă, 
străpungându-l pe Mâncător prin spinare, până când vârful lucitor al 
halebardei ieși din pieptarul armurii, deloc înroșit de sânge. Alt 
cavaler îi zbură braţul cu o secure, iar din ciot sări praf. Mâncătorul 
scoase un zbieret şi-l izbi în piept cu dosul mâinii, îndoindu-i 
platoşa și doborându-l la pământ. 

O lovitură de sabie străbătu armura albă, stârnind praf ca dintr- 
un covor bătut. Jezal se uita prostește, în timp ce Mâncătorul venea 
spre el. Gorst îl împinse într-o parte, mârâind când își luă avânt cu 
sabia pentru a și-o trânti în grumazul Mâncătorului, cu o bufnitură 
cărnoasă. Acesta dădu din braţe, mut, cu capul atârnându-i doar de 
un zgârci și șuvoaie de praf maroniu curgându-i din răni. Se agăţă 
de Gorst cu mâna rămasă, iar omul se clătină, schimonosit de 
durere, căzând în genunchi când Mâncătorul îi răsuci brațul la 
spate. 

— Poftim cerul, ticălosule! 

Sabia lui Jezal reteză ce mai rămăsese din gât, azvârlind capul 
Mâncătorului pe iarbă. Trupul îi dădu drumul lui Gorst, care-și 
prinse cu cealaltă mână antebraţul îndurerat; forma mâinii 
Mâncătorului i se întipărise în armura masivă. Încet, trupul 
decapitat căzu pe-o parte. 

- Blestemăţia naibii... 

Jezal se apropie şi dădu un șut capului, privindu-l cum se 
rostogolea săltând prin grădină, până într-un rond de flori, cu o dâră 
de pulbere în urmă-i. Trei oameni înconjurară trupul, cu răsuflările 
grele răsunându-le din coifuri, în timp ce-l sfârtecau în bucăţi cu 
săbiile lucitoare. Degetele Mâncătorului încă mai tresăreau. 

- Sunt făcuţi din praf... șopti unul. 

Marovia privi încruntat rămășițele. 

- Unii, da. Alţii sângerează. Fiecare e altfel. Ar fi bine să intrăm 
în palat! strigă el, pornind grăbit prin grădină. Vor mai veni și alții! 

— Alţii? 

Doisprezece cavaleri din Garda Regelui zăceau morți. Jezal 
înghiți în sec, în timp ce număra trupurile zdrobite, ciopârţite, 
hăcuite, pline de sânge. Cei mai buni oameni pe care-i avea de oferit 


Uniunea, împrăștiați prin grădina palatului ca niște maldăre de fier 
vechi între frunzele veștede. 

- Mai vin? Dar cum o să ne... 

Porţile se cutremurară. Jezal întoarse brusc capul într-acolo. 
Curajul orbesc al luptei i se risipea rapid, înlocuit de o panică 
bolnăvicioasă. 

— Pe-aici! răcni Marovia, chemându-l cu gesturi disperate, în timp 
ce ţinea deschisă o ușă. 

Nu părea să aibă altă cale. Jezal se grăbi să urce spre el, cizma 
aurită i se poticni de a treia treaptă și căzu pe burtă, dureros. În 
spatele lui se auzi un trosnet, un scrâșnet, un scârțâit de lemn și 
metal. Întorcându-se pe spate, văzu cum porțile zburau într-un nor 
de ţăndări. Scânduri rupte se învârteau prin aer, cuie îndoite ricoșau 
piuind de pe pietrele aleilor, așchiile se aşterneau ușor pe iarbă. 

O femeie intră cu pas săltat pe poarta spartă, cu aerul încă 
vibrând ușor în jurul trupului ei înalt şi subţiratic. O femeie palidă, 
cu păr lung, auriu. O alta mergea pe lângă ea, arătând întocmai la 
fel — atâta doar că pe partea stângă era stropită cu sânge din cap 
până-n picioare. Două femei, cu zâmbete încântate pe fețele lor 
identice, frumoase, perfecte. Una dintre ele plesni peste cap un 
Cavaler Vestitor ce le atacase, smulgându-i de pe ţeasta sfărâmată 
coiful înaripat, care își luă zborul învârtindu-se prin aer. Cealaltă își 
întoarse ochii negri și goi spre Jezal. Acesta se chinui să se adune pe 
picioare și o luă la goană, gâfâind de spaimă, se strecură pe lângă 
Marovia și ajunse în holul întunecos, mărginit cu armuri și panoplii 
vechi. 

Gorst și câţiva Cavaleri din Garda Regelui se buluciră după el. În 
spatele lor, lupta fără sorţi de izbândă din grădină continua. Un om 
își ridică arcul, numai ca să explodeze într-o ploaie de sânge. Un 
trup în armură căzu peste un cavaler tocmai când acesta se întorcea 
să fugă, îl aruncă lateral printr-o fereastră, cu sabia sărindu-i din 
mână. Altul alergă spre ei, cu brațele pistonând pe lângă trup, se 
prăvăli la câţiva pași distanţă și începu să se zbată pe jos, cu flăcări 
ieșindu-i prin articulațiile armurii. 

— Ajutor! se văicărea cineva. Ajutaţi-mă! Aju... 

Cu brațul nevătămat, Gorst trânti ușile masive, iar unul dintre 


oamenii lui împinse zăvorul gros în scoabe. Apoi, se apucară să 
smulgă de pe pereţi diverse sulițe și halebarde, printre care şi o 
prăjină cu un steag vechi de luptă în capăt, ca să proptească uşa cu 
ele. 

Jezal se retrăgea deja, cu pielea leoarcă de sudori reci pe sub 
armură, strângând în mână garda sabiei, mai mult ca să se simtă în 
siguranță decât pentru a lupta. Suita, drastic împuţinată, îl urma 
ezitant — Gorst, Marovia şi încă cinci doar, cu gâfâielile îngrozite 
reverberând prin culoarul întunecos şi cu privirile spre ușă. 

- Poarta dinainte nu i-a ţinut în loc, șopti Jezal. De ce-ar rezista 
asta? 

Nu-i răspunse nimeni. 


- Ţineţi-vă firea, domnilor, spuse Glokta. Ușa, te rog. 

Mercenarul gras lovi cu securea ușa din față a Universităţii. 
Așchiile zburară în toate părțile. Sub prima izbitură, ușa vibră, la a 
doua se cutremură, iar a treia o sparse. Piticul cu un ochi se strecură 
înăuntru, cu câte un cuţit în fiecare mână, urmat îndeaproape de 
Cosca, acesta scoțându-și sabia. 

— Liber, se auzi glasul cu accent styrian, da? cam mucegăit. 

— Excelent, răspunse Glokta, întorcându-se spre Ardee. Ar fi bine 
să rămâi mai la urmă. 

Epuizată, femeia dădu din cap. 

— Și eu mă gândeam la fel. 

Glokta trecu pragul, șchiopătând dureros. Mercenarii în negru îl 
urmară, ultimul dintre ei trăgându-l și pe Goyle de mâinile 
bandajate. Și iată-mă pe aceleași cărări de prima oară când am vizitat 
mormanul ăsta prăfuit, cu atâtea luni în urmă. Înainte de vot. Înainte 
chiar și de Dagoska. Ce minunat e c-am venit iar... 

Porniră pe culoarul întunecos, pe lângă tablourile murdare ale 
Adepţilor uitaţi, pe podelele șubrede care trosneau sub cizmele 
mercenarilor. Glokta intră în vasta sală de mese. 

Adunătura diformă a practicienilor stătea răspândită prin 
încăperea slab luminată, la fel ca data trecută. Cei doi bărbați 
identici din Suljuk, cu săbiile lor încovoiate. Lunganul, slăbănogul, 
negricioșii cu securile lor, nordicul cel uriaș și desfigurat. Și aşa mai 


departe. Zece cu totul. Cum or fi șezut aici tot timpul, mă întreb, doar 
amenințându-se unii pe alții? 

Vitari se ridicase deja de pe scaun. 

- Parcă ţi-am spus să nu mai apari pe-aici, ologule. 

- Am încercat, crede-mă că am încercat, dar nu-mi puteam șterge 
din minte amintirea zâmbetului tău. 

- Ho, ho, Shylo! 

Cosca intră și el, răsucindu-şi cu o mână vârfurile unse ale 
mustății, în cealaltă ținând sabia. 

— Cosca! Tu chiar nu mori niciodată? 

Vitari lăsă să-i cadă din mână un cuţit în formă de cruce, care 
zăngăni pe podele, la capătul unui lanţ lung. 

- Pare să fie ziua oamenilor pe care speram să nu-i mai văd în 
viața mea. 

Practicienii ei o înconjurară, scoțându-și săbiile din teci, luând de 
pe masă topoarele, ghioagele și sulițele. Mercenarii tropăiau şi ei în 
sală, cu propriile arme pregătite. Glokta își drese glasul. 

- Cred c-ar fi mai bine pentru toată lumea să discutăm ca niște 
oameni civilizaţi... 

- Vezi pe cineva civilizat pe-aici? scrâșni Vitari. 

Că bine zici... Un practician sări pe masă, făcând tacâmurile să 
clănțăne. Mercenarul ciung își agită cârligul prin aer. Cele două 
grupuri înarmate până-n dinţi se apropiau încet unul de altul. După 
câte se părea, Cosca și ai lui aveau să-și merite plata. Se anunță o 
veselă baie de sânge, cutez a spune, iar rezultatul oricărei băi de sânge e 
de o imprevizibilitate notorie. Una peste alta, aș prefera să nu pariez pe 
nimeni. 

- Păcat de copiii voştri! Păcat de ei, că nu-i nimeni civilizat 
printre voi! 

Sprâncenele portocalii ale lui Vitari se îmbinară cu furie. 

— Sunt departe de aici! 

— A, mă tem că nu. Două fete și un băiat? Frumoși, cu păr roșu ca 
flacăra, la fel ca al mamei lor? 

Prin care poartă ar trece? Gurkienii au venit de la apus, așa că... 

- Au fost opriţi la poarta de răsărit și luaţi în custodie, continuă 
Glokta, scoțându-şi în afară buza de jos. Custodie de protecţie. Ştii, 


trăim timpuri cam periculoase pentru a ne lăsa copiii să hoinărească 
pe străzi. 

Deși Vitari avea mască, pe chip i se putu distinge groaza. 

- Când? şuieră ea. 

Când și-ar fi trimis o mamă iubitoare copiii la adăpost? 

- Păi, chiar în ziua sosirii gurkienilor, desigur, știi foarte bine. 

Felul cum i se măriră ochii îi dădu de veste că ghicise corect. Și 
acum, să răsucim cuțitul. 

- Totuși, nu-ţi face griji, sunt la loc sigur. Practicianul Severard 
serveşte drept doică. Dar, dacă nu mă întorc... 

— Nu te-ai atinge de ei. 

- Ce-aveţi cu toţii azi? Limite dincolo de care nu se poate trece? 
Oameni de care nu m-aș atinge? protestă Glokta, cu cel mai 
revoltător rânjet. Copii? Speranţe, perspective, toată viaţa înaintea 
lor? Îi dispreţuiesc pe netrebnicii ăia pricăjiți! declară el, ridicând 
din umerii stâlciți. Dar poate că mă cunoşti mai bine, totuși. Dacă ţii 
morțiș să joci vieţile copiilor tăi la zaruri, cred că putem afla. Sau, 
am putea ajunge la o înțelegere, așa cum am făcut în Dagoska. 

- Ei, căca-m-aş! mârâi unul dintre practicieni, săltându-și securea, 
cu un pas înainte. Și atmosfera de violență mai face încă un pas ametit 
spre... 

Vitari ridică mâna, cu palma înainte: 

— Nu mișca. 

— Ai copii — ei, şi? Pentru mine nu-nseamnă nimic. Și nici pentru 
Sult n-o să-nsemneeeeeee... 

O fulgerare metalică, un zornăit de lanţ, şi practicianul se 
împletici înainte, cu sângele şiroindu-i din beregată. 

Cuţitul cruciform reveni în mâna lui Vitari. Aceasta îl fulgeră iar 
pe Glokta cu privirea. 

- O înţelegere? 

- Exact. Voi staţi aici. Noi trecem. N-aţi văzut nimic, n-aţi auzit 
nimic — cum se zice în cartierele vechi ale orașului. Ştii destul de 
bine că-n Sult nu poţi avea încredere. În Dagoska, te-a lăsat la câini, 
nu? Şi, oricum, e terminat. Gurkienii bat la ușă. E timpul să 
încercăm ceva nou, nu crezi? 

Masca lui Vitari se deformă, după mișcările gurii. Gândim, 


gândim... Ochii măcelarilor ei scânteiau, lamele armelor luceau. Să 
nu pui ceva la cale, javră, să nu-ndrăznești... 

— În regulă! 

Făcu un semn, iar practicienii se retraseră, nemulțumiți, 
continuând să se uite încruntaţi la mercenari. Vitari dădu din capul 
cu păr țepos spre o ușă din partea opusă a sălii. 

- Pe culoarul de-acolo, în jos, pe scara din capăt, şi-o să daţi de-o 
ușă. O ușă cu ferecături negre de fier. 

— Excelent. 

Câteva vorbe pot fi mult mai eficiente decât o mulțime de arme, chiar 
și în vremuri ca astea. Glokta o luă din loc, urmat de Cosca și oamenii 
lui. 

Vitari privi încruntată după ei, cu ochii îngustaţi ca două fante 
ucigătoare. 

— Dacă te-atingi c-un deget de... 

- Da, da, făcu Glokta un gest de lehamite. Teroarea mi-e 
nemărginită. 


Un moment domni tăcerea, în timp ce resturile clădirii sparte se 
dărâmau nestingherite pe marginea Pieței Mareșalilor. Mâncătorii 
stăteau în cerc, la fel de uimiţi și șocați ca Ferro. Bayaz părea 
singurul neatins de proporţiile distrugerii. Chicotitul lui aspru 
răsună în piaţă, cu ecouri. 

— Merge! strigă el din nou. 

— Nu! urlă Mamun, iar Cele O Sută De Cuvinte dădură năvală 
înainte. 

Veneau tot mai aproape, cu lamele lustruite ale frumoaselor arme 
fulgerând, cu gurile hulpave căscate, cu dinţii albi lucitori. Şi mai 
aproape, şiroind spre centru cu o iuțeală cumplită, ţipând într-un 
cor al urii care făcea ca până și lui Ferro să-i îngheţe sângele. 

Bayaz, însă, râdea. 

— Să înceapă judecata! 

Ferro mârâi printre dinţii strânși, în timp ce răceala Seminţei îi 
ardea palma. O rafală de vânt puternic mătură piaţa, pornind din 
mijloc, trimiţându-i pe Mâncători de-a rostogolul ca pe niște frunze 
uscate. Zgâlțâi toate ferestrele, smulse din țâțâni fiecare ușă, nu lăsă 


o clădire cu acoperișul la locul lui. 

Marile porţi cu intarsii ale Rotondei Lorzilor se dădură de perete, 
apoi săriră din balamale, zburând prin piaţă. Tone de lemn, 
învârtindu-se prin aer ca niște hârtii duse de furtună. Tăiară o 
brazdă nebunească printre Mâncătorii neputincioşi. Sfârtecară 
trupurile în armuri albe, aruncând care-ncotro cu membre, 
împroșcând cu jerbe de sânge și vălătuci de praf. 

Mâna lui Ferro vibra, până la jumătatea antebraţului. Respira cu 
gâfâieli repezi, în timp ce răceala i se răspândea prin vene, prin 
toate părțile trupului, îngheţându-i măruntaiele. Sămânţa tremura, 
încețoşată, ca și cum ar fi privit-o prin apa unui pârâu iute. Vântul îi 
biciuia ochii, în timp ce siluetele albe erau azvârlite prin văzduh ca 
niște jucării, zvârcolindu-se printr-un uragan de cioburi de sticlă, 
frânturi de lemn, schije de piatră. Doar vreo duzină se mai țineau pe 
picioare, agățați de pământ, cu părul strălucitor fluturându-le pe 
capete, încercând cu disperare să reziste vântoasei. 

O siluetă întinse mâna spre Ferro, mârâind. Era o femeie, cu 
zalele lucitoare fâlfâind și degetele rășchirate prin aerul şuierător. 
Venea mai aproape, şi mai aproape... O față netedă, mândră, cu 
disprețul întipărit pe ea. 

La fel ca feţele Mâncătorilor care o atacaseră lângă Dagoska. Ca 
fețele negustorilor de sclavi care-i furaseră viaţa. Ca faţa lui 
Uthman-ul-Dosht, care zâmbise văzându-i mânia și neputinţa. 

Răcnetul de furie al lui Ferro se contopi cu urletul vântului. Nu 
ştiuse că putea mânui o sabie cu atâta putere. Expresia şocată abia 
avu timp să se contureze pe fața perfectă a Mâncătoarei, înainte ca 
lama curbată să-i reteze, din aceeași mișcare, brațul întins și capul 
de pe umeri. Trupul mutilat fu luat de vânt, cu praful zburându-i din 
rănile căscate. 

Aerul era plin de forme învălmășite. Ferro rămase încremenită, în 
timp ce resturile se învârtejeau prin jurul ei. O bârnă se înfipse în 
pieptul unui Mâncător care se zbătea și-l luă cu ea, zbierând, tot mai 
sus prin văzduh, străpuns ca o lăcustă de un ac. Altul fu spulberat 
dintr-odată, într-un nor de sânge și carne, rămășițele fiindu-i 
aspirate în spirală spre cerul tremurător. 

Mâncătorul cel mare, cu barbă, se chinuia să înainteze, ridicându- 


şi bâta uriaşă deasupra capului și mugind cuvinte pe care nimeni nu 
le putea auzi. Prin aerul care pulsa şi se răsucea, Ferro îl văzu pe 
Bayaz înălțând o sprânceană spre el, îi văzu buzele articulând un 
singur cuvânt: 

— Arzi. 

Preţ de-o clipă, Mâncătorul se învăpăie ca o stea, imaginea lui 
întipărindu-se albă în ochii lui Ferro. Apoi, oasele înnegrite îi fură 
smulse în furtună. 

Doar Mamun mai rămăsese. Avansa cu greu, târându-și picioarele 
peste pietre, peste fier, pas cu pas, în disperare, spre Bayaz. O 
jambieră a armurii i se desprinse de picior și zbură înapoi, rotindu- 
se prin aerul înnebunit, după care o urmă și o apărătoare de umăr. 
Stofa ruptă flutura. Pielea chipului schimonosit începu să se 
vălurească și să se întindă peste oase. 

— Nu! 

Un braţ încordat, cu degetele rășchirate, se întinse deznădăjduit 
spre Întâiul dintre Magi, vrând să-l apuce. 

- Ba da, replică Bayaz, cu aerul din jurul chipului său zâmbitor 
tremurând ca arșiţa deşertului. 

Unghiile fură smulse de pe degetele lui Mamun, brațul întins i se 
îndoi înapoi, se rupse, sări din umăr. Pielea imaculată se jupuia de 
pe oase, fâlfâind ca o pânză de corabie în furtună, iar praful 
maroniu îi zbura din trupul sfâşiat ca o furtună de nisip peste dune. 

Dintr-odată, fu smuls din loc și izbit de un perete, aproape de 
streașina uneia dintre cele mai înalte clădiri. Lăsă o gaură dintr-ale 
cărei margini începură să țâșnească pietre, rostogolindu-se în afară 
şi în sus. Se alăturară hârtiilor, lemnelor, platoșelor, bolovanilor 
care zburau prin jurul pieței, tot mai repede şi mai repede, un cerc 
al nimicirii care se suprapunea peste cercurile de fier din caldarâm. 
Ajunse la nivelul cel mai de sus al clădirilor, urcă și mai mult. Lovea 
şi spulbera tot ce întâlnea în cale, smulgând alte pietre, sticlă, lemn, 
metal, carne, din ce în ce mai întunecat, mai rapid, mai zgomotos și 
mai puternic, de la o clipă la alta. 

Peste furia demenţială a vântului, Ferro abia auzi glasul lui 
Bayaz: 

— Dumnezeu zâmbeşte când vede rezultate. 


Copoiul se ridică în picioare și-și scutură capul chinuit de durere, 
aruncând în jur cu țărână. Pe braţ îi curgea sânge, roșu pe albul 
cămășii. Se părea că lumea nu se sfârşise, la urma urmei. 

Se părea că fusese la un pas, totuși. 

Podul și turnul porții dispăruseră. În locul lor nu mai era decât o 
grămadă uriașă de moloz și un hău căscat prin ziduri. Atât, și mult 
praf. Unii oameni încă mai ucideau, dar cei mai mulți umblau 
rătăciţi, înecați, gemând, clătinându-se printre dărâmături, fără 
vlagă. Copoiul știa prea bine cum se simțeau. 

Cineva se cățăra pe maldărul de resturi din locul unde fusese 
șanțul, îndreptându-se spre spărtură. Cineva cu o claie de păr 
încâlcit și o sabie lungă în mână. 

Cine altul, dacă nu Logen Nouădegete? 

- Of, căca-m-aș... înjură Copoiul. 

Lui Logen îi veniseră brusc niște idei al naibii de smintite, dar 
ăsta nu era nici pe departe cel mai rău lucru. Cineva îl urma peste 
acea punte de resturi. Fior, cu securea în mână, cu scutul pe braț și 
cu chipul murdar încruntat ca al unui om care pune ceva necurat la 
cale. 

— Of, căca-m-aș! 

Ursuzul ridică din umerii acoperiți de praf. 

— Mai bine ia-te după ei. 

— Mda. 

Copoiul îl împunse cu degetul mare pe Tichie Roşie, care tocmai 
se ridica de la pământ, scuturându-și haina de praf. 

- Adună niște flăcăi, bine? spuse el, arătând spre spărtură cu 
vârful sabiei. O luăm pe-acolo. 

La naiba, da'-l tăia pișarea, ca de obicei. 


Jezal se retrăgea prin coridorul întunecos, abia îndrăznind să 
respire măcar, cu sudoarea încleindu-i palmele, gâtul, șalele. 

- Ce mai așteaptă? mormăi un glas. 

De sus se auzi un trosnet ușor. Jezal ridică privirea spre grinzile 
negre. 

— Aţi auzit... 


O formă trecu prin tavan și se prăvăli pe pardoseala culoarului, 
ca un vălmășag albicios, strivindu-l pe unul dintre Cavalerii din 
Garda Regelui. Picioarele femeii lăsară două adâncituri în pieptarul 
armurii, pe când prin vizieră țâșnea sânge. 

Îi zâmbi lui Jezal: 

— Salutări de la Profetul Khalul. 

— Pentru Uniune! răcni un alt cavaler, repezindu-se la atac. 

O clipă, sabia-i șuieră prin aer spre ea. În clipa următoare, femeia 
era de cealaltă parte a coridorului. Lama zăngăni fără rost pe 
pietrele pardoselii, iar omul se clătină înainte. Femeia îl apucă de 
subsuori, își îndoi puţin genunchii și, cu un țipăt, îl aruncă spre 
tavan. Tencuiala fărâmițată căzu peste ceilalți, în timp ce femeia 
înhăţa de ceafă încă un cavaler și-l dădea cu capul de perete — atât 
de tare, încât nefericitul rămase cu craniul înțepenit în zidăria 
spartă și cu picioarele bălăbănindu-se. Săbii străvechi căzură din 
scoabe, clănțănind în jurul trupului inert. 

— Pe-aici! 

Înaltul Judecător îl trase pe Jezal, amortit și neputincios, spre o 
ușă dublă, aurită. Gorst ridică o cizmă grea, aplică un șut zdrobitor, 
iar uşile se dădură de perete. Năvăliră în Camera Oglinzilor, 
degajată de numeroasele mese care se aflaseră acolo în seara nunții 
lui Jezal — un pogon pustiu de dale lustruite. 

Jezal o luă la fugă spre ușa din partea opusă, cu paşii grei și 
respiraţia la fel de grea, șuierătoare, înfricoșată, reverberând prin 
uriașa sală. Se văzu pe sine, alergând deformat, în oglinzile din față, 
în oglinzile de pe laturi. Ridicolă priveliște. Un rege bufon, fugind 
prin propriul lui palat, cu coroana strâmbă, cu chipul brăzdat de 
cicatrice năduşit, fleșcăit de groază și oboseală. Se opri alunecând, 
gata să cadă pe spate de-atâta grabă, iar Gorst aproape că se ciocni 
de spatele lui. 

Una dintre gemene stătea aşezată pe dușumea, lângă ușă, cu 
spatele la oglinda de pe perete, reflectată în ea, ca și cum s-ar fi 
rezemat de propria ei soră. Ridică languros o mână, pătată stacojiu 
cu sânge, și-i făcu semn. 

Jezal se răsuci spre ferestre. Înainte de a se putea măcar gândi să 
sară, una dintre ele se sparse, aruncând cu frânturi în cameră. 


Cealaltă soră geamănă se rostogoli înăuntru, printr-o ploaie de 
cioburi scânteietoare, se dădu de-a dura de mai multe ori pe 
pardoseala lucioasă, apoi se săltă în picioare şi mai alunecă puţin 
până se opri. 

Îşi trecu o mână prin părul auriu, căscă, plesni din buze și-l 
întrebă: 

— Ai avut vreodată sentimentul că altcineva are parte de toată 
distracţia? 


Recunoașteri 


Tichie Roșie avusese dreptate. Nu era niciun motiv să moară 
cineva acolo. Nimeni decât Sângerosul-Nouă, cel puţin. Era timpul 
ca nemernicul să-şi asume partea lui de vină. 

— Încă viu, șoptea Logen. Încă viu... 

Se furișă pe lângă colţul unei clădiri albe și ajunse în parc. 

Îşi amintea locul acela plin de oameni. Râzând, mâncând, 
vorbind. Acum, nu se mai auzeau râsete. Vedea trupuri risipite pe 
iarbă. Unele în armuri, altele nu. De undeva, auzea un vuiet vag — o 
bătălie îndepărtată, poate. În apropiere, nimic altceva decât 
șuieratul vântului printre crengile desfrunzite și scrâșnetul propriilor 
lui pași pe pietriș. Pielea-l furnica, în timp ce mergea spre zidul înalt 
al palatului. 

Ușile masive dispăruseră, doar balamalele îndoite mai atârnau în 
arcadă. Grădina din cealaltă parte era plină de cadavre. În armuri, 
toate îndoite și însângerate. Mulţi zăceau pe cărarea din faţa porții, 
zdrobiţi și striviți de parcă i-ar fi lovit un ciocan uriaș. Unul era 
secţionat complet în jumătate, cele două bucăţi zăcând într-o baltă 
de sânge închegat. 

În mijlocul carnajului stătea în picioare un om. Avea pe el o 
armură albă, stropită de sânge. Prin grădină sufla vântul, iar părul 
negru îi flutura în jurul feţei oacheșe, cu pielea netedă și perfectă ca 
a unui copil mic. Privea încruntat un trup căzut la picioarele lui, dar 
ridică ochii când Logen intră pe poartă. Fără ură sau teamă, nici 
fericit și nici trist. Nu avea nicio expresie. 

— Te afli departe de casă, spuse el, în limba nordică. 

- Și tu, răspunse Logen, privindu-i chipul gol. Eşti Mâncător? 

— Această crimă sunt nevoit s-o recunosc. 

- Toţi suntem vinovaţi de câte ceva. 

Logen își cumpăni sabia în mână. 

— Deci, începem? 

— Am venit aici să-l ucid pe Bayaz. Nu pe altcineva. 


Rotindu-și privirea peste cadavrele sfârtecate din grădină, Logen 
replică: 

— Şi atunci asta ce mai e? 

- Odată ce ţi-ai pus în minte să ucizi, e greu să mai alegi numărul 
morților. 

- Asta așa e. Sângele nu-ţi aduce decât şi mai mult sânge, cum 
îmi spunea tatăl meu. 

- Înţelept om. 

- Numai de l-aș fi ascultat. 

- E greu, uneori, să ştii care este... adevărul. 

Mâncătorul își ţinu înaintea ochilor mâna dreaptă, plină de sânge, 
privind-o încruntat. 

— Se cuvine ca un om drept să aibă... îndoieli. 

- Mie-mi spui? Nu pot zice c-aş cunoaște prea mulți oameni 
drepți. 

- Cândva, am crezut că știam câţiva. Acum nu mai sunt atât de 
sigur. Trebuie să ne luptăm? 

Logen trase adânc aer în piept: 

— Se pare că da. 

— Așa să fie. 

Atacă atât de repede, încât Logen abia avu timp să ridice sabia, 
necum să mai și lovească. Se aruncă într-o parte, dar tot primi în 
coaste o lovitură — de cot, de genunchi, de umăr... Poate fi greu să 
spui sigur, când te dai de-a dura pe iarbă și toate se rostogolesc în 
jurul tău. Încercă să se ridice şi descoperi că nu putea. Abia reuși să- 
și salte puţin capul. Îl durea fiecare respiraţie. Capul îi căzu la loc pe 
spate, cu privirea spre cerul albicios. Poate ar fi fost mai bine să 
rămână în afara zidurilor. Poate era bine să-i lase pe băieţi să se 
odihnească între copaci, până se rezolva totul. 

În fața ochilor lui încețoşaţi se contură silueta înaltă a 
Mâncătorului, profilându-se neagră pe fundalul norilor. 

— Îmi pare rău. Am să mă rog pentru tine. Pentru noi amândoi mă 
voi ruga. 

Și-şi ridică piciorul în armură. 

O secure îl lovi în față, făcându-l să se clatine. Logen scutură din 
cap, trase puţin aer în piept. Se rezemă într-un cot, ţinându-se de 


coaste. Văzu un pumn în armură albă izbind ca fulgerul scutul lui 
Fior. Smulse o bucată din margine, iar Fior căzu în genunchi. O 
săgeată ricoșă din apărătoarea de umăr a Mâncătorului, iar acesta se 
întoarse, cu o parte a capului atârnându-i desprinsă, însângerată. A 
doua săgeată îi străpunse gâtul. Ursuzul și Copoiul stăteau în arcadă, 
cu arcurile ridicate. 

Mâncătorul se repezi spre ei cu pași uriași, bubuitori, vântul 
stârnit de mișcarea lui răvășind iarba. 

— Hm, făcu Ursuzul. 

Cotiera Mâncătorului îl izbi în plin, aruncându-l până-n trunchiul 
unui copac de la zece pași distanță, unde căzu pe armă. Mâncătorul 
ridică braţul celălalt, ca să-l lovească și pe Copoi, iar un carl înfipse 
în el o suliță, împingându-l înapoi. Alţi nordici năvăliră pe poartă, 
umplând tot locul, strigând și urlând, dând cu săbiile și securile. 

Logen se întoarse pe burtă, porni târâș și-și luă sabia, smulgând 
odată cu ea și un pumn de iarbă umedă. Un carl se rostogoli pe 
lângă el, cu capul spart, plin de sânge. Strângând din dinţi, Logen 
porni la atac, cu sabia ridicată cu ambele mâini. 

Tăişul mușcă din umărul Mâncătorului, îi sparse armura și-l 
despică până la piept, împroșcând cu sânge fața Copoiului. Aproape 
în același timp, unul dintre carli îl nimeri în plin, dintr-o parte, cu 
un baros, zdrobindu-i celălalt braţ şi îndoindu-i pieptarul. 

Mâncătorul se împiedică, iar Tichie Roșie îi ciopârți un picior. 
Căzu în genunchi, cu sângele ţâșnindu-i din răni și curgând pe 
armura albă îndoită, într-o baltă ce i se lățea sub picioare. Părea să 
zâmbească - din câte putea spune Logen, văzându-i fața din care 
jumătate atârna într-o parte. 

- Liber, șopti el. 

Logen ridică sabia Creatorului și-i zbură capul de pe umeri. 


Vântul se stârnise brusc, formând vârtejuri pe străzile răvășite, 
șuierând printre clădirile arse, biciuind chipul lui West cu cenușă și 
praf, în timp ce călărea spre Agriont. Fu nevoit să strige, ca să se 
facă auzit: 

— Cum merge? 

- Le-au pierit puterile! strigă și Brint, cu părul fluturat de o 


rafală. Sunt în plină retragere! Se pare că erau prea preocupați să 
împresoare Agriontul și n-au fost pregătiți pentru noi! Acum aleargă 
claie peste grămadă spre apus. Unii încă mai luptă, prin jurul 
Zidului lui Arnault, dar în Trei Ferme i-a pus pe fugă Orso! 

West văzu deasupra unei ruine forma familiară a Turnului 
Lanţurilor și-și îndemnă calul într-acolo. 

- Bun! Dacă reușim să-i alungăm din Agriont, avantajul va fi net 
de partea noastră! Atunci, vom putea să... 

Lăsă fraza neterminată, când cotiră şi putură vedea până la 
poarta de vest a citadelei. Sau, mai bine zis, până în locul unde 
fusese poarta de vest. 

Avu nevoie de câteva clipe ca să se dezmeticească. Turnul 
Lanţurilor se înălța deasupra unei spărturi enorme din zidul 
Agriontului. Cumva, toată poarta fusese spulberată, împreună cu 
porțiuni mari de perete din ambele laturi, dărâmăturile umplând 
șanțul de apărare sau zăcând împrăștiate pe străzile din faţă. 

Gurkienii erau în Agriont. Însăși inima Uniunii stătea expusă. 

Nu departe, mai în față, continua o bătălie învălmășită lângă 
intrarea citadelei. West își zori calul mai aproape, printre răniți și 
oameni răzleți, până la umbra zidurilor. Văzu un șir de arcași 
trăgând un val zdrobitor de săgeți într-un grup de gurkieni, care 
începură să se prăbușească. Lângă el, un om urla în vânt, pe când 
altul încerca să-i lege cu un garou ciotul însângerat al piciorului. 

Chipul lui Pike deveni şi mai sumbru decât de obicei. 

— Ar trebui să stăm mai în spate, domnule. Aici nu suntem în 


siguranţă. 

West nu-l luă în seamă. Fiecare om trebuia să-și joace rolul, fără 
excepţie. 

— Avem nevoie de o linie, să se formeze aici! Unde-i generalul 
Kroy? 


Sergentul nu-l mai asculta. Se uita în sus, cu gura căscată 
prostește. West se răsuci în șa. 

O coloană neagră se ridica deasupra capătului apusean al 
citadelei. În primul moment, i se păru că erau vălătuci de fum, dar 
când putu aprecia mai bine distanţa, îşi dădu seama că era formată 
din obiecte care se roteau. O masă enormă. Tone fără număr. Ochii 


lui le urmăriră cum se înălțau, tot mai sus şi mai sus. Până și norii se 
mișcau, învârtiţi în spirală la mijloc, plutind încet prin jur. Luptele 
conteniră, unioniști și gurkieni holbându-se la stâlpul clocotitor de 
deasupra Agriontului, în faţa căruia Turnul Lanţurilor arăta ca un 
deget negru, iar Casa Creatorului, în spate, părea un beţișor 
neînsemnat. 

Din cer începu să plouă cu lucruri. Mici, la început — așchii, praf, 
frunze, bucăţi de hârtie. Apoi, un lemn cât piciorul unui scaun se 
izbi de pavaj și ricoșă învârtindu-se. Un soldat ţipă, când o piatră 
mare cât pumnul îl lovi în umăr. Cei ce nu luptau bătură în 
retragere, chirciți, cu scuturile deasupra capetelor. Vântul sufla tot 
mai feroce, hainele fluturau în furtună, oamenii încercau s-o 
înfrunte, aplecaţi, împleticiţi, cu dinţii strânși şi ochii îngustați. 
Enormul vârtej devenea tot mai lat, mai întunecos, mai iute, mai 
înalt, ajungând până la cer. Pe la marginile lui, West vedea particule 
care dansau pe albul norilor ca niște roiuri de gâze într-o zi de vară. 

Atâta doar că nu erau gâze, ci bucăţi de piatră, lemn, pământ, 
metal, absorbite spre cer prin cine ştie ce anomalie a naturii, în 
zbor. Nu știa ce se întâmpla, nici cum, nici de ce. Nu putea decât să 
privească încremenit. 

— Domnule! răcni Pike în urechea lui West. Domnule, trebuie să 
plecăm! 

Apucă frâul calului. Un fragment uriaș de zidărie se prăvăli la 
pământ, nu departe de ei. Atunci calul lui West, panicat, se ridică pe 
două picioare. Lumea se clătină, se roti — cât timp, nu-și putu da 
seama. 

Zăcea pe burtă, cu gura plină de zgură. Își săltă capul, se ridică 
vlăguit în patru labe, cu vântul vuindu-i prin urechi și valurile de 
țărână înțepându-i obrajii. Se întunecase ca la căderea serii. 
Văzduhul era plin de resturi învălmășite. Loveau pământul, casele, 
oamenii, care acum stăteau adunaţi ca niște oi, uitând de orice 
luptă, vii şi morţi culcați împreună cu fața în jos. Turnul Lanţurilor 
era bombardat de rămășițe, ardeziile acoperișului își luau zborul de 
pe grinzi, după care și grinzile fură smulse de furtună. O bârnă 
imensă căzu năprasnic, izbi caldarâmul și se dădu peste cap, 
aruncând încoace şi-ncolo cu trupuri omenești, până trecu prin 


peretele unei case al cărei acoperiş se surpă. 

West tremura, cu ochii usturându-l, înlăcrimaţi, complet 
neputincios. Aşa avea să vină sfârșitul? Nu acoperit de sânge și 
glorie, în fruntea unei șarje nebunești, ca generalul Poulder. Nici 
stingându-se liniștit în noapte, precum Mareșalul Burr. Nici măcar 
spânzurat pe eşafod, pentru asasinarea Prințului de Coroană Ladisla. 

Strivit la întâmplare de un gunoi uriaş căzut din cer. 

- Iertați-mă, șopti el, în vuietul uraganului. 

Văzu conturul Turnului Lanţurilor mișcându-se. Îl văzu cum se 
apleca. Începu o ploaie de pietre, plescăind în șanțul de apărare. Tot 
edificiul acela enorm se cutremura, se umfla, și în sfârşit se răsturnă, 
cu o încetineală imposibilă, prin furtuna dezlănţuită, peste casele 
orașului. 

În cădere, se rupse în bucăţi monstruoase, dărâmând clădirile, 
strivind oamenii ca pe niște furnici, azvârlind în toate direcţiile cu 
proiectile ucigătoare. 

Şi atâta tot. 


Nu mai exista nicio clădire, de-acum, în jurul spaţiului vast care 
fusese cândva Piaţa Mareșalilor. Fântânile arteziene, statuile 
maiestuoase de pe Calea Regală, palatele pline de rozalii molatici. 

Toate, spulberate. 

Cupola aurită se ridicase de pe Rotonda Lorzilor, se crăpase, se 
spărsese şi zburase în bucăţi. Din peretele înalt al Sălii Marţiale mai 
rămăsese doar o ruină prăpădită. Restul mândrelor clădiri erau de- 
acum cioturi rupte, smulse din temelii. Toate se mistuiseră în fața 
ochilor înlăcrimaţi ai lui Ferro. Se dizolvaseră în masa de furie 
diformă care se rotea urlând în jurul Întâiului dintre Magi, hămesită 
la nesfârșit, de la pământ până-n tăriile bolţii. 

— Da! 

Îi auzi râsul încântat peste zgomotul furtunii. 

- Sunt mai mare decât Juvens! Și decât însuși Euz sunt mai mare! 

Asta era răzbunarea? Atunci, de câtă avea nevoie ca să se simtă 
reîntregită? Ferro se întrebă, vag, câți oameni stătuseră ascunși în 
clădirile acelea spulberate. În jurul Seminţei, vălurirea aerului 
creștea, ajungându-i la umăr, apoi la gât, până o înghiţi. 


Lumea încremeni. 

În depărtare, distrugerile continuau, dar acum erau tulburi, 
sunetele ajungeau la ea înfundate, ca prin apă. Mâna-i era mai mult 
decât rece — era îngheţată până la umăr. Îl văzu pe Bayaz, zâmbind, 
cu brațele ridicate. Vântul sufla prin jur, ca un zid de mișcare 
necontenită. 

În el, însă, se zăreau forme. 

Deveneau tot mai clare, chiar în timp ce restul lumii se încețoșa. 
Se adunau în jurul cercului exterior. Umbre. Fantome. O mulțime 
flămândă. 

— Ferro... se auzeau șoaptele lor. 


În grădină izbucnise pe neaşteptate o furtună, mai fulgerător 
chiar decât furtunile din Locurile-Nalte. Lumina scăzuse, după care 
din cerul întunecat începuseră să cadă tot felul de lucruri. Copoiul 
nu ştia de unde veneau și nici nu-i prea păsa. Avea pe cap alte griji, 
mai presante. 

Târau printr-o uşă înaltă răniții, care gemeau, blestemau - sau, 
cel mai rău, nu spuneau nimic. Pe vreo doi îi lăsară afară — se 
întorseseră deja în țărână. N-avea rost să-și piardă vremea cu cei ce 
de mult nu mai puteau fi ajutaţi în niciun fel. 

Logen îl ţinea pe Ursuz de subsuori, iar Copoiul îl luase de 
picioare. Avea chipul alb ca varul, mai puţin roșeața sângelui de pe 
buze. Se vedea limpede cât îi era de rău, dar nu se plângea -— cine, 
Harding Ursuzul...? Dacă ar fi făcut-o, Copoiului nu i-ar fi venit să 
creadă. 

Îl culcară pe podea, în întunericul de dincolo de uşă. Copoiul 
auzea tot felul de lucruri lovind ferestrele, căzând pe pământul de- 
afară, bufnind deasupra, pe acoperișuri. Alţi și alți oameni erau 
cărați înăuntru - cu braţele și picioarele rupte, și chiar mai rău. 
Următorul intră Fior, cu securea însângerată într-o mână și brațul cu 
scutul atârnându-i pe lângă trup. 

Copoiul nu mai văzuse în viaţa lui un asemenea culoar. 
Dușumeaua era pardosită cu pietre verzi și albe, lustruite ca oglinda. 
Pe pereți erau agăţate picturi mari. Tavanul era încrustat cu flori și 
frunze, atât de fin sculptate încât păreau aproape adevărate — atâta 


doar că erau făcute din aur, lucind în lumina slabă ce intra pe 
ferestre. 

Oamenii se aplecau, îngrijindu-și camarazii răniți, dându-le apă și 
vorbindu-le cu blândeţe, punându-le atele pe fracturi. Logen şi Fior 
stăteau în picioare, aruncându-şi câte o privire. Nu erau tocmai 
priviri pline de ură, dar nici respectuoase. Copoiului i-ar fi fost greu 
să spună ce anume exprimau, și nici asta nu-l prea interesa. 

- Ce-ai avut în minte? se răsti el. S-o iei așa la atac, de capul tău? 
Parcă era vorba că tu ești şefu'! Cam jalnic te-ai descurcat, nu? 

Logen nu făcu decât să-l privească lung, cu ochii lucindu-i în 
întuneric. 

- Trebuia s-o ajut pe Ferro, mormăi el, aproape pentru sine. Și pe 
Jezal. 

Copoiul holbă ochii. 

- Pe cine să ajuţi? Aici sunt oameni adevăraţi care au nevoie de 
ajutor. 

- Nu mă prea pricep să îngrijesc răniții. 

- Mda, numai să-i rănești te pricepi. Bine, Sângerosule-Nouă, hai, 
dacă trebuie neapărat... Fă-ţi treaba. 

La auzul acelui nume, chipul lui Logen tresări. Făcu un pas 
înapoi, cu o mână pe coaste și cealaltă strânsă pe sabie. Apoi se 
întoarse şi porni șchiopătând în lungul culoarului poleit. 

- Doare, zise Ursuzul, când Copoiul se lăsă pe vine lângă el. 

— Unde? 

Gura însângerată zâmbi. 

— Peste tot. 

— Da, bine... 

Copoiul îi scoase cămașa. O parte a pieptului îi era adâncită, cu o 
vânătaie negricioasă acoperind-o în întregime, ca o pată de catran. 
Abia dacă-i venea să creadă că un om mai putea trăi, cu o asemenea 
rană. 

— Aha... mormăi el, neavând idee de unde să înceapă. 

— Cred că... s-a zis cu mine. 

- De ce, din cauza ăsteia? încercă Copoiul să zâmbească, deși nu-i 
venea deloc. O biată zgârietură. 

— Zgârietură, zici? 


Ursuzul încercă să-şi ridice capul, se strâmbă și-l lăsă să cadă la 
loc, cu respiraţia subţiată. Se uita drept în sus, cu ochii larg deschişi. 

- Al naibii de frumos tavan. 

Copoiul înghiți în sec. 

- Mhm. Și eu cred. 

— Trebuia să mor luptând cu Nouădegete, demult... Ce-a urmat a 
fost doar un dar. Sunt recunoscător, totuși, Copoiule. Mereu mi-au 
plăcut... treburile noastre. 

Închise ochii și își dădu ultima suflare. Harding Ursuzul niciodată 
nu vorbise prea mult. Era vestit pentru asta. Acum, avea să rămână 
tăcut pentru totdeauna. O moarte fără niciun rost, departe de casă. 
Pentru nimic în lume n-ar fi crezut în ea, n-ar fi înţeles-o, n-ar fi 
avut nimic de câștigat de pe urma unei asemenea morți. Nimic decât 
o risipă inutilă. Dar, în fond, Copoiul văzuse mulți flăcăi întorcându- 
se în țărână, și niciodată nu era ceva bun în asta. Trase prelung aer 
în piept, cu privirea în pământ. 


O singură lampă arunca umbre pâlpâitoare pe coridorul 
mucegăit, peste pietrele aspre și tencuiala cojită. Desena contururile 
sinistre ale mercenarilor, prefăcea fețele lui Cosca și Ardee în măști 
nefamiliare. Întunericul părea să se adune în zidăria masivă a 
arcadei și în jurul ușii din ea — veche, noduroasă și granulată, bătută 
în nituri negre din fier. 

— Ceva amuzant, Superiorule? 

— Aici am stat, murmură Glokta. Chiar în locul ăsta. Cu Silber. 

Întinse o mână și mângâie clanţa de fier cu vârfurile degetelor. 

— Îmi ţineam mâna pe ivăr... și am mers înainte. 

Ah, ce ironie... Răspunsurile pe care le căutăm atât de mult, atât de 
departe... adeseori se află tot timpul la îndemâna noastră. 

Simţi un fior pe șira spinării în timp ce se apleca spre ușă. De 
dincolo putea auzi ceva, vorbe înfundate, monotone, într-o limbă pe 
care n-o recunoștea. Adeptul Demonic îi cheamă pe locuitorii abisului? 
Îşi umezi buzele, cu imaginea rămășițelor Înaltului Judecător 
Marovia proaspătă în minte. Ar fi o pripeală să intrăm imediat, oricât 
de nerăbdători suntem să ne astâmpărăm nedumeririle. O mare 
pripeală... 


- Superior Goyle, dacă tot ne-ai adus aici, poate binevoiești să 
intri primul? 

- Gâhhh? făcu Goyle prin căluș, cu ochii deja bulbucaţi ieșindu-i 
și mai mult din orbite. 

Cosca îl apucă pe Superiorul din Adua de guler, în cealaltă mână 
luă clanţa de fier, deschise ușa repede și-și propti cizma în fundul 
pantalonilor lui Goyle. Acesta se împletici înainte, bălmăjind sunete 
nearticulate. Din cealaltă parte a uşii se auzi sunetul metalic al unui 
arc, împreună cu incantaţiile, acum mult mai puternice și mai aspre. 

Ce-ar fi spus colonelul Glokta? Înainte, spre victorie, băieţi! Glokta 
trecu și el pragul, aproape împiedicându-se de propriul picior 
îndurerat, și privi în jur surprins. O sală spațioasă, circulară, cu 
tavan boltit și, pe pereţii cufundaţi în umbră, o frescă vastă, extrem 
de detaliată... Și care-mi pare incomod de familiară. Kanedias, 
Maestrul Creator, domina camera cu brațele desfăcute, în mărime de 
cinci ori cât cea naturală, sau chiar mai mult, pe fondul unor 
vâlvătăi portocalii, carmin și albe. Pe peretele opus zăcea fratele 
său, Juvens, întins pe iarbă, sub niște copaci înfloriți, cu sângele 
curgându-i din numeroasele răni. Între cei doi, Magii mergeau să se 
răzbune, șase pe-o parte, cinci pe cealaltă, cu Bayaz cel pleșuv în 
frunte. Sânge, foc, moarte, răzbunare. Ce minunat de potrivit, ținând 
seama de împrejurări... 

Un desen complicat fusese trasat cu o meticulozitate maniacală, 
acoperind toată pardoseala. Cercuri în interiorul altor cercuri, 
forme, simboluri, figuri de o complexitate înspăimântătoare, toate 
descrise din linii subţiri de praf alb. Sare, dacă nu mă înșel prea mult. 
Goyle zăcea pe burtă, la un pas, doi, de ușă, cu mâinile încă legate 
la spate. De sub el se întindea o băltoacă de sânge, iar prin spinare îi 
ieșea vârful unei săgeți. Exact în locul unde-ar trebui să-i fie inima. N- 
aș fi crezut niciodată ca ăsta să fie punctul lui slab. 

Patru dintre Adepții Universităţii stăteau în picioare privindu-l, 
unul mai uimit decât altul. Trei dintre ei, Chayle, Denka și 
Kandelau, ţineau în ambele mâini lumânări, ale căror feștile 
sfârâitoare emanau o înecăcioasă duhoare de hoit. Saurizin, Adeptul 
Chimic, strângea în mână un arc gol. Feţele bătrânilor, luminate 
galben-verzui de jos în sus, arătau ca niște măști de pantomimă ale 


fricii. 

În partea opusă a sălii, Silber stătea la un pupitru, cu o carte 
mare deschisă în faţa lui, privind foarte concentrat paginile la 
lumina unei singure lămpi. Degetul său foșnea pe hârtie, iar buzele 
subțiri i se mișcau neîncetat. Chiar de la distanţa aceea, și în pofida 
faptului că domnea un frig de gheaţă, Glokta putea distinge 
broboanele mari de sudoare care i se prelingeau pe chipul slab. 
Lângă el, ţinându-se dureros de drept în mantia albă imaculată, cu 
săgeți albastre țâșnindu-i din ochi pe toată lățimea încăperii, stătea 
Arhilectorul Sult. 

- Glokta, schilod afurisit! mârâi el. Ce naiba cauţi aici? 

- Aş putea să vă întreb și eu același lucru, Eminenţa Voastră, 
răspunse Glokta, arătând cu bastonul spre scena din fața lui. Atâta 
doar că lumânările, cărțile străvechi, incantaţiile și cercurile de sare 
dau de gol tot jocul, nu? 

Și pare, dintr-odată, un joc destul de infantil. În tot acel timp cât eu 
îmi croiam drum torturând printre Pânzari, în vreme ce eu îmi riscam 
viața acolo, în Dagoska, în timp ce obțineam voturi prin șantaj în numele 
Eminenţei Voastre, dumneavoastră de... treburi dintr-astea vă țineaţi? 

Sult, însă, părea să ia lucrurile destul de în serios. 

- leşi afară, nebunule! Asta-i ultima ta șansă! 

— Asta? Serios? 

Cosca intra deja pe ușă, urmat de mercenarii înarmaţi. Ochii lui 
Silber încă mai stăteau ațintiți asupra cărţii, buzele continuau să i se 
miște, fața-i era mai asudată ca oricând. Glokta se încruntă. 

— Făceţi-l careva să tacă. 

— Nu! strigă Chayle, cu o expresie de oroare deplină pe chipul său 
mic. Nu trebuie să opriți incantaţiile! Este o operaţiune profund 
primejdioasă! Consecințele ar putea fi... ar putea fi... 

- Dezastruoase! ţipă şi Kandelau. 

Fără să-i ia în seamă, unul dintre mercenari făcu un pas spre 
mijlocul sălii. 

- Nu călca pe lângă sare! chirăi Denka, a cărui lumânare se 
clătina, picurând cu ceară. Orice-ai face!... 

— Stai! se răsti Glokta, iar omul se opri la marginea cercului, 
privindu-l peste mască. 


Chiar în timp ce vorbeau, în cameră se făcea și mai frig. Un frig 
nefiresc. Ceva se întâmpla în mijlocul cercurilor. Aerul tremura, ca 
deasupra unui rug, tot mai vizibil, pe măsură ce glasul răgușit al lui 
Silber își continua murmurele tărăgănate. Glokta rămase încremenit, 
cu ochii săgetându-i printre bătrânii Adepţi. Ce să fac? Să-l opresc 
sau să nu-l opresc? Să-l opresc sau să... 

— Dă-mi voie! 

Cosca păși înainte, vârându-şi mâna stângă, cea liberă, sub haina 
neagră. Dar nu poţi să... Îşi scoase braţul, cu o înfloritură 
nepăsătoare, iar cuțitul de aruncat apăru și el. Lama fulgeră în 
lumina lumânărilor, învârtindu-se direct prin aerul unduitor din 
centrul sălii, pentru a se înfige până la plăsele în fruntea lui Silber, 
cu un sunet slab. 

- Ha! îl prinse Cosca pe Glokta de umăr. Ce ţi-am zis eu? Ai mai 
văzut vreodată o aruncătură de cuțit mai reușită? 

Sângele curgea pe faţa lui Silber într-un pârâiaș roșu. Ochii i se 
dădură peste cap, cu pleoapele tremurând, apoi se răsturnă într-o 
parte, trăgând după el și pupitrul. Cartea căzu peste el, cu paginile 
vechi fâlfâind, iar lampa se vărsă, împrăştiind pe jos dâre de ulei 
aprins. 

- Nu! ţipă Sult. 

Chayle icni, cu gura căscată. Kandelau își aruncă lumânarea în 
lături şi se prăbuși pe pardoseală, gemând. Denka scoase un guițat 
de groază, cu o mână peste față, privind cu ochii holbaţi printre 
degete. Urmă o lungă pauză, în timp ce toți, cu excepţia lui Cosca, 
se uitau îngroziți spre cadavrul Adeptului Demonic. Glokta aștepta, 
cu cei câțiva dinţi ai săi dezgoliți și ochii strânși, aproape închiși. E 
ca momentul acela oribil și frumos dintre strivitul degetului și simțitul 
durerii. Uite-o că vine. Uite-o că vine. 

Uite că vine durerea... 

Dar nu veni nimic. Niciun râs demonic nu hohoti prin sală. 
Pardoseala nu se nărui, pentru a da la iveală o poartă spre iad. 
Tremurul aerului încetă, în încăpere începu să se facă mai cald. 
Glokta înălță din sprâncene, aproape dezamăgit. 

— S-ar părea că artele diabolice sunt categoric supraestimate. 

— Nu! mârâi din nou Sult. 


- Ba mă tem că da, Eminenţa Voastră. Și când mă gândesc că v- 
am respectat cândva. 

Glokta rânji spre Adeptul Chimic, care încă-şi mai strângea în 
mâini, fără vlagă, arcul gol. Făcu un semn spre cadavrul lui Goyle. 

— Bine ţintit. Te felicit. Încă o mizerie pe care nu mai sunt eu 
nevoit s-o curăţ. 

Apoi, își îndreptă un deget spre grupul de mercenari din spatele 
lui: 

- Și acum, înhăţaţi-l. 

- Nu! mugi Saurizin, aruncându-şi arcul pe jos. N-am fost eu cu 
ideea! N-am avut încotro! El a fost! continuă, arătând cu un deget 
gros spre trupul neînsuflețit al lui Silber. Și... și el! Întinse și braţul 
tremurător către Sult. 

- Ai prins ideea, dar interogatoriul poate să mai aștepte. Eşti așa 
de drăguţ să-l iei pe Eminenţa Sa în custodie? 

- Cu plăcere, porni Cosca prin sală, aruncând norișori de praf alb 
cu cizmele ale căror urme făceau ferfeniță modelele complicate. 

- Glokta, idiot împiedicat! zbieră Sult. Habar n-ai ce pericol 
reprezintă Bayaz! Întâiul dintre Magi și regele lui bastard! Glokta! 
N-ai niciun drept! Aaah! icni el, când Cosca îi răsuci braţele la spate, 
forțându-l să îngenuncheze, cu părul alb în neorânduială. Habar n- 
ai... 

- Dacă gurkienii nu ne omoară pe toți, vei avea timp destul să-mi 
explici. De asta te asigur, spuse Glokta cu rânjetul lui ştirb, în timp 
ce Cosca lega strâns încheieturile mâinilor lui Sult. 

De-ai ști, numai, ce mult timp am visat să rostesc aceste cuvinte... 

— Arhilector Sult, te arestez pentru înaltă trădare la adresa 
Maiestăţii Sale, Regele. 


Jezal nu putea decât să stea şi să se holbeze. Una dintre gemene, 
cea stropită cu sânge, își ridică încet braţele lungi deasupra capului, 
întinzându-se alene, cu mulțumire. Cealaltă arcui o sprânceană. 

- Cum ţi-ar plăcea să mori? întrebă ea. 

- Maiestate, treceţi în spatele meu, spuse Gorst, pregătindu-și 
sabia în mâna teafără. 

— Nu. De data asta, nu. 


Jezal își scoase coroana de pe cap, coroana la al cărei model 
Bayaz ţinuse atât de mult, și o azvârli cu zgomot. Se săturase să fie 
rege. Dacă tot i-era scris să moară, avea să moară bărbătește, ca 
oricare altul. I se acordaseră atâtea avantaje, îşi dădea acum seama. 
Mult mai multe decât ar fi putut visa vreodată majoritatea 
oamenilor. Atât de multe șanse de a face bine, iar el nu făcuse nimic 
altceva decât să se smiorcăie și să se gândească numai la sine. Acum 
era prea târziu. 

- Mi-am trăit viața bazându-mă pe alții. Ascunzându-mă după ei. 
Urcându-mă pe umerii lor. Nu și de data asta. 

Una dintre gemene ridică mâinile și începu să aplaude încet, cu 
plesnetul regulat al palmelor reverberat printre oglinzi. Cealaltă 
chicoti. Gorst înălță sabia. Jezal făcu același lucru, ca un ultim act 
de sfidare fără rost. 

Apoi, între ei apăru fulgerător Înaltul Judecător Marovia. 
Bătrânul avea mișcări de o iuţeală imposibilă, cu roba închisă la 
culoare plesnind în jurul lui. Ţinea ceva în mână. O vergea lungă de 
metal întunecat, cu un cârlig la capăt. 

— Ce... îngăimă Jezal. 

Dintr-odată, cârligul deveni luminos, de un alb orbitor, ca soarele 
într-o zi de vară. O sută de cârlige străluceau ca stelele, reflectate în 
oglinzile de pe pereţi, succedându-se tot mai departe. Cu o 
exclamaţie, Jezal închise strâns ochii, ridicându-și o mână în dreptul 
feței. Urma prelungă lăsată de acel punct luminos îi străpungea 
arzător vederea. 

Clipi din ochi, cu gura căscată, şi-şi coborî brațul. Gemenele 
stăteau în același loc, nemișcate ca două statui, cu Înaltul Judecător 
lângă ele. Șuvițe de abur alb şuierau prin orificiile din capătul 
ciudatei arme, încolăcindu-se în jurul brațului lui Marovia. Un 
moment, nu se produse nicio mișcare. 

Apoi, o duzină de oglinzi mari din celălalt capăt se frânseră în 
două, ca niște foi de hârtie tăiate brusc cu cel mai ascuţit cuţit din 
lume. Două dintre jumătăţile de jos şi una de sus căzură încet în 
cameră şi se sparseră, împrăștiindu-și cioburile lucitoare pe dalele 
pardoselii. 

— Uuuf, gâfâi geamăna din stânga. 


Jezal își dădu seama că de sub armura ei țţâșnea sânge. 
Mâncătoarea ridică spre el o mână, care se desprinse din capătul 
brațului şi căzu pe jos, împroșcând cu sânge din ciotul retezat 
perfect. Femeia se răsturnă la stânga - sau, cel puţin, trupul ei. 
Picioarele căzură în cealaltă direcţie. Trunchiul i se prăvăli la 
pământ, iar capul sărit de pe umeri se rostogoli pe dale, într-o 
băltoacă tot mai întinsă. Părul, tuns cu grijă la ceafă, se amestecă în 
balta de sânge, ca un nor auriu. 

Armură, carne, os, toate împărţite în două, cu precizia unei 
bucăţi de brânză tăiate cu sârma. Mâncătoarea din dreapta se 
încruntă, făcu un pas clătinat spre Marovia, apoi genunchii îi cedară 
şi căzu secționată din mijloc. Picioarele se înmuiară și rămaseră 
nemișcate, din ele scurgându-se praf într-o grămăjoară maronie. 
Jumătatea de sus se târî înainte cu unghiile și-și săltă capul, 
şuierând. 

Aerul din jurul Înaltului Judecător vibră, iar trupul retezat al 
Mâncătoarei izbucni în flăcări. Se zbătu un timp, scoțând un sunet 
prelung și subțire. Apoi rămase nemișcat, morman de cenușă neagră 
fumegândă. 

Marovia ridică ciudata armă, fluierând încetișor și zâmbind la 
vederea cârligului din care încă mai ieșeau câteva firişoare de aburi. 

- Kanedias. Fără îndoială, știa cum să facă o armă. Maestru 
Creator într-adevăr, nu, Maiestate? 

— Ce? murmură Jezal, complet năucit. 

Chipul lui Marovia se topi încet, în timp ce pornea spre ei. De sub 
el, altul începu să se formeze. Numai ochii rămaseră aceiași. Ochi de 
culori diferite, cu riduri vesele la colțuri, zâmbindu-i lui Jezal ca 
unui vechi prieten. 

Yoru Sulfur făcu o plecăciune. 

- Niciun moment de liniște, așa-i, Maiestatea Voastră? Nici cel 
mai scurt răgaz de liniște. 

Se auzi un trosnet, când una dintre uşi se dădu de perete. Jezal 
ridică sabia, cu inima între dinţi. Sulfur se răsuci în loc, ţinând arma 
Creatorului lângă trup. Un om intră greoi în sală. Un om masiv, cu o 
grimasă pe chipul acoperit de cicatrice, cu pieptul zbuciumat de 
gâfâieli. Într-o mână-i atârna o sabie grea, iar cu cealaltă îşi apăsa 


coastele. 

Jezal clipi din ochi, aproape nevenindu-i să creadă. 

- Logen Nouădegete. Cum naiba ai ajuns aici? 

Nordicul îl privi un moment. Apoi, se sprijini de oglinda de lângă 
ușă, lăsându-și sabia să cadă pe pardoseală. Lunecă încet în jos, 
până atinse dalele, și rămase aşezat acolo, cu capul rezemat de 
oglindă. 

— Poveste lungă... răspunse el. 


— Ascultă-ne... 

Acum, vântul era plin de siluete. Sute şi sute. Se adunau 
împrejurul cercului exterior, al cărui fier lucitor se încețoșa, sclipind 
de umezeală rece. 

— ... avem lucruri să-ţi spunem, Ferro... 

— Secrete... 

— Ce-ţi putem oferi? 

- Noi știm... totul. 

- E nevoie doar să ne lași să intrăm... 

Atât de multe glasuri. Îl auzi printre ele pe Aruf, învățătorul ei de 
demult. Îl auzi pe Susman, negustorul de sclavi. Îi auzi pe mama și 
tatăl ei. Pe Yulwei și pe Prințul Uthman. O sută de voci. O mie. Voci 
pe care le cunoștea și pe care le uitase. Vocile morţilor și ale celor 
vii. Strigăte, murmure, urlete. Șoapte, în urechea ei. Și mai aproape. 
Mai aproape decât propriile sale gânduri. 

— Vrei răzbunare? 

— Îți putem da răzbunarea. 

- Cum nici n-ai visat vreodată. 

— Tot ce vrei. Tot ce ai nevoie. 

- Numai lasă-ne înăuntru... 

- Spaţiul acela gol din tine? 

- Noi suntem ce-ţi lipsește! 

Cercurile metalice se albiseră de promoroacă. Ferro îngenunche 
în capătul unui tunel ameţitor, cu pereţii făcuţi din materie 
năvalnică, furioasă, plină de umbre, și celălalt capăt departe, 
dincolo de cerul întunecat. În urechi îi răsuna slab râsul Întâiului 
dintre Magi. Aerul trepida de putere, răsucit, unduit, împăienjenit. 


— Nu trebuie să faci nimic. 

- Bayaz. 

- El o s-o facă. 

— Proasto! 

— Mincinosul! 

— Primeşte-ne... 

— El nu poate înţelege. 

- Se foloseşte de tine! 

— Râde. 

— Dar nu pentru mult timp. 

— Porţile se închid. 

- Lasă-ne înăuntru... 

Dacă auzea vocile, Bayaz nu dădea niciun semn. Prin pavajul 
tremurător se întindeau crăpături, ramificându-se de sub picioarele 
lui, iar țăndările zburau în jur, în spirale ameţitoare. Cercurile de 
fier începeau să se miște, să se umfle. Cu scrâșnete de metal torturat, 
se răsuciră afară dintre pietrele sfărâmate, zeci de tăișuri lucitoare. 

— Zăvoarele se rup. 

- Unsprezece semne. 

— Și unsprezece semne inversate. 

— Uşile se deschid. 

- Da, rostiră vocile la unison. 

Umbrele se adunau tot mai aproape. Ferro respira iute şi sacadat, 
dinţii-i clănțăneau, membrele îi tremurau, frigul îi învăluia însăși 
inima. Stătea îngenuncheată pe buza unei prăpăstii, fără fund, fără 
margini, plină de umbre, plină de voci. 

- Curând vom fi cu tine. 

- Foarte curând. 

- Timpul ne zorește din urmă. 

- Amândouă laturile despărţiturii, unite. 

— Așa cum era sortit să fie. 

— Înainte ca Euz să fi rostit Prima Lege. 

— Lasă-ne să intrăm... 

Doar o clipă mai trebuia să se ţină de Sămânţă. Apoi, vocile 
aveau să-i dăruiască răzbunarea. Bayaz era un mincinos, ştiuse încă 
de la început. Nu-i datora nimic. Pleoapele i se închiseră, 


tremurând, gura i se căscă. Zgomotul vântului devenea tot mai slab, 
până când nu mai auzi decât vocile. 

Șoptitoare, liniștitoare, virtuoase. 

- Vom lua lumea și o vom îndrepta. 

— Împreună. 

— Primește-ne înăuntru... 

— Ne vei ajuta. 

- Ne vei elibera. 

- Poţi să ai încredere în noi. 

— Ai încredere în noi... 

Încredere? 

Un cuvânt pe care-l foloseau numai mincinoșii. Ferro își aminti 
prăpădul din Aulcus. Ruinele goale, noroiul răscolit. Creaturile din 
Cealaltă Parte sunt făcute din minciuni. Mai bine să aibă un gol într- 
însa, decât să-l umple cu așa ceva. Își înfipse limba între dinți și 
mușcă puternic, își simți gura umplându-se cu sânge sărat. Trase aer 
în piept, se forță să-și deschidă ochii. 

— Ai încredere în noi... 

- Lasă-ne înăuntru! 

Văzu cutia Creatorului, un contur mișcător, fluid. Se aplecă peste 
ea, pipăind-o cu degetele amorţite, în timp ce aerul o biciuia. N- 
avea să fie sclava nimănui. Nici a lui Bayaz, nici a Şoptitorilor de 
Secrete. Avea să-şi găsească singură calea. Una întunecată, poate, 
dar numai a ei. 

Capacul se deschise. 

— Nu, îi șuierară vocile la ureche, în cor. 

— Nu! 

Ferro scrâșni din dinţii însângeraţi, mârâi cu furie, în timp ce-și 
forța degetele să se descleșteze. Lumea era o masă de întuneric fără 
formă, care se topea urlând. Treptat, treptat, mâna moartă i se 
desfăcu. Asta era răzbunarea ei. Împotriva mincinoșilor, a hoţilor, a 
celor ce o foloseau. Pământul se cutremura, se frângea, se fărâmița, 
subțire şi fragil ca un geam, și cu un gol căscat dedesubt. Își întoarse 
mâna tremurândă, iar Sămânţa îi căzu din palmă. 

Toate ca una, vocile își zbierară răgușită poruncă: 

— Nu! 


Orbeşte, Ferro apucă în mână capacul. 
- Băga-v-aș în mama voastră de nenorocite! șuieră ea. 
Și, cu ultima fărâmă de putere, închise cutia. 


După ploi 


Logen stătea rezemat de parapet, sus în vârful unui turn dintr-o 
latură a palatului, încruntat, cu chipul bătut de vânt. La fel stătuse, 
în urmă cu o veșnicie, în Turnul Lanţurilor. Privise uluit 
nemărginirea orașului, întrebându-se dacă ar fi putut visa vreodată 
la un lucru făurit de om care să fie atât de mândru, și de frumos, și 
de indestructibil ca Agriontul. 

Pe toți morţii, cum se mai schimbă timpurile... 

Spaţiul verde al parcului era plin de resturi căzute, copaci frânți, 
gropi, o jumătate din apa lacului se scursese, formând o baltă 
mocirloasă. La marginea dinspre apus, câteva clădiri albe, elegante, 
încă mai stăteau în picioare, deși ferestrele se căscau goale, cu 
geamurile spulberate. Mai spre vest, casele nu mai aveau 
acoperișuri, doar grinzile dezgolite atârnând în gol. Şi mai încolo, 
pereţii erau găuriți şi arşi, ca nişte carcase goale, îngropate în 
moloz. 

Iar dincolo de acestea nu mai era nimic. Sala cea mare, cu cupola 
aurită - spulberată. Piaţa unde Logen privise duelul - nimicită. 
Turnul Lanţurilor, zidul solid de sub el, toate clădirile mari peste 
care fugiseră Logen și Ferro — dispărute. 

Un cerc colosal al distrugerii era săpat dinspre capătul apusean al 
Agriontului și mai rămăseseră doar pogoane-pogoane de dărâmături 
fără nicio formă. Dincolo de ele, orașul era străbătut de cicatrice 
negre, fumul încă se mai înălța deasupra ultimelor focuri, ca şi din 
namilele arse care mai pluteau prin golf. Casa Creatorului domina 
priveliștea, ca o masă neagră profilată sub norii mohorâţi, 
nepăsătoare și neatinsă. 

Logen stătea pe loc, scărpinându-și cicatricele de pe față, la 
nesfârșit. Rănile îl dureau. Atât de multe răni... Era lovit și învinețit 
peste tot, tăiat și sfârtecat. După lupta cu Mâncătorul, după bătălia 
de dincolo de șanț, după duelul cu Temutul, după cele șapte zile ale 
măcelului din Locurile-Nalte. După o sută de lupte, și bătăi, și 


campanii vechi. Prea multe ca să le mai ţină minte. Atât de obosit, 
de lovit, de îngreţoșat... 

Îşi privi încruntat mâinile strânse pe parapet. Din locul unde 
avusese degetul mijlociu, piatra neagră a zidului îl privea şi ea. Era 
tot Nouădegete. Sângerosul-Nouă. Un om plămădit din moarte, 
întocmai cum spusese Bethod. În ajun, fusese cât pe ce să-l ucidă pe 
Copoi, știa. Pe cel mai vechi prieten al lui. Pe singurul lui prieten. 
Ridicase sabia, și dacă nu intervenea chiar atunci o întorsătură a 
sorții, ar fi făcut-o. 

Îşi amintea cum stătuse la înălțime, pe marginea Marii Biblioteci 
Nordice, privind peste valea pustie, cu lacul ca o oglindă întinsă. Își 
amintea cum simţise vântul pe bărbia proaspăt rasă, întrebându-se 
dacă un om se poate schimba... 

Acum știa răspunsul. 

- Meştere Nouădegete? 

Logen se întoarse scurt, șuierând printre dinți când simţi arsura 
cusăturilor din coaste. Pe uşă intră Întâiul dintre Magi. Părea 
schimbat, oarecum. Arăta mai tânăr. Mai tânăr chiar şi decât atunci 
când se văzuseră prima oară. Mişcările lui erau mai precise, lucirea 
din ochi mai tăioasă. Se părea chiar că avea mai puţine fire albe în 
barba ce-i mărginea zâmbetul prietenos. Primul zâmbet pe care-l 
vedea Logen, după o bună bucată de vreme. 

— Eşti rănit? îl întrebă Bayaz. 

Logen își supse acru dinţii. 

— Nu-i tocmai prima oară. 

- Și totuși, nu devine cu nimic mai ușor. 

Bayaz îşi rezemă pumnii cărnoşi pe parapet, lângă mâinile lui 
Logen, privind încântat peisajul. 

- Nu prea mă aşteptam să te revăd atât de curând. Și să observ c- 
ai ajuns atât de departe. Înţeleg că ţi-ai încheiat socotelile. L-ai 
învins pe Bethod. L-ai aruncat de pe propriile lui ziduri, din câte-am 
auzit. Frumos gest. Te gândești mereu la imnul pe care-l vor cânta, 
nu-i așa? Și pe urmă, i-ai luat locul. Sângerosul-Nouă, Regele 
Nordicilor! Cine-ar fi crezut? 

Logen se încruntă. 

- Nu așa s-a întâmplat. 


- Detalii. Rezultatul e același, nu? Pace în Nord, în sfârşit? 
Oricum ar fi, te felicit. 

— Bethod a avut de spus câteva lucruri. 

- Serios? întrebă Bayaz, cu nepăsare. Conversaţia lui mi s-a părut 
întotdeauna cam plicticoasă. Nu vorbea decât despre el însuși, 
despre planurile lui, despre izbânzile lui... E așa de obositor, când 
oamenii nu se gândesc niciodată şi la ceilalți... Proastă creștere. 

— A spus că tu ești motivul pentru care nu mă omorâse. Că te-ai 
târguit pentru viaţa mea. 

— Adevărat, trebuie să recunosc. Îmi era dator, iar tu ai fost prețul 
pe care i l-am cerut. Îmi place să stau cu ochii spre viitor. Încă de 
pe-atunci ştiam că s-ar fi putut să am nevoie de un om care putea 
vorbi cu spiritele. A fost un câștig neaşteptat că te-ai dovedit a fi un 
asemenea tovarăș de călătorie, mereu învingător. 

Logen constată că vorbea printre dinți. 

- Mi-ar fi plăcut să ştiu, asta-i tot. 

- N-ai întrebat, Meştere Nouădegete. Nu voiai să-mi știi dinainte 
planurile, din câte-mi amintesc, şi nici eu n-am vrut să te simți 
îndatorat. „Ti-am salvat cândva viața” ar fi fost un început 
nepotrivit pentru prietenia noastră. 

Suna destul de rezonabil, ca tot ceea ce spunea vreodată Bayaz, 
dar tot îi lăsa un gust acru, la gândul că fusese tratat ca un animal 
din ogradă. 

- Unde-i Quai? Aș vrea să... 

- A murit, replică Bayaz scurt și tăios, ca o lovitură de cuţit. Îi 
resimțim foarte acut pierderea. 

- Înapoi în țărână, mm? 

Logen își amintea ce eforturi făcuse pentru a salva viața acelui 
om. Câte mile străbătuse prin ploaie, încercând să facă ceea ce 
trebuia. Și totul, degeaba. Poate ar fi trebuit să se simtă mai afectat 
- dar îi era greu cu atâtea morți răspândite în faţa lui. Era amortit. 
Sau, poate, puţin îi păsa. Era greu de spus care din două. 

- Înapoi în țărână... mormăi el din nou. Și totuşi, mergi înainte, 
nu-i așa? 

— Desigur. 

- Asta-i datoria care însoțește supraviețuirea. Îți amintești de ei, 


rosteşti câteva cuvinte, apoi mergi mai departe, și speri să fie mai 
bine. 

— Într-adevăr. 

- În legătură cu lucrurile astea, trebuie să fii realist. 

— Așa e. 

Logen își frecă rana din coaste cu o mână, încercând să simtă 
ceva. Dar o fărâmă de durere în plus nu folosește nimănui. 

— Ieri am pierdut un prieten. 

- A fost o zi sângeroasă. Dar și victorioasă. 

— Nu zău? Pentru cine? 

Vedea oameni mișcându-se printre ruine, ca niște insecte 
scormonind prin moloz, căutând supraviețuitori şi găsind numai 
morți. Se îndoia că mulți dintre ei simțeau în acele momente extazul 
victoriei. El, unul, știa că nu-l simţea. 

— Ar trebui să mă duc la ai mei, mormăi, dar fără să se miște din 
loc. Să-i ajut la îngropat. Și la îngrijit răniții. 

- Și totuși, eşti aici, privind în jos. 

Ochii lui Bayaz deveniseră duri ca două pietre. Acea duritate pe 
care Logen o observase la el chiar de la început, dar cumva uitase de 
ea. Cumva, ajunsese s-o ignore. 

— Îţi înţeleg perfect sentimentele. Vindecarea e pentru cei tineri. 
Pe măsură ce îmbătrânim, constatăm că avem tot mai puţină 
răbdare cu răniții. 

Înălță din sprâncene, în timp ce întorcea capul din nou spre 
cumplita priveliște. 

— Iar eu sunt foarte bătrân. 


Ridică pumnul să ciocănească, apoi se opri, frecându-și nervos 
palma cu degetele. 

Îşi amintea mirosul ei dulceag-acrișor, forța mâinilor ei, conturul 
sprâncenelor încruntate în lumina focului. Își amintea căldura ei, 
strâns lipită de el, în noapte. Știa că între ei doi se întâmplase ceva 
bun, chiar dacă toate vorbele pe care le rostiseră fuseseră dure. Unii 
oameni nu au în ei cuvinte blânde, oricât de mult ar încerca. 

Nu nutrea speranţe prea mari, desigur. Unui om ca el îi era mai 
bine fără ele. Dar dacă nu contribui cu nimic, nici nu primeşti nimic. 


Așa că Logen strânse din dinţi și ciocăni. Niciun răspuns. Se 
încruntă nervos și, ajuns dintr-odată la capătul răbdării, apăsă pe 
clanță și deschise ușa. 

Ferro se răsuci în loc. Avea hainele mototolite și murdare, și mai 
murdare decât de obicei. Ochii-i erau mari, sălbatici chiar, și-și ţinea 
pumnii încleștaţi. Când văzu că era el, însă, îi căzu faţa, iar inima 
lui se prăbuși odată cu ea. 

— Eu sunt, Logen. 

- Hm, mormăi Ferro. 

Îşi smuci capul într-o parte, privind încruntată spre fereastră. 
Făcu doi pași într-acolo, cu ochii îngustaţi. Apoi se răsuci brusc, în 
cealaltă direcţie. 

- Poftim! 

— Ce? murmură Logen, nedumerit. 

— Nu-i auzi? 

— Ce s-aud? 

— Pe ăia, idiotule! replică Ferro, lipindu-se de perete. 

Logen nu fusese sigur cum avea să meargă. Cu ea, nu puteai fi 
niciodată sigur de nimic, ştia bine. Dar la așa ceva nu se așteptase. 
Probabil că nu-i mai rămânea decât să meargă înainte. Ce altceva ar 
fi putut să facă? 

— Acum sunt rege, pufni el. Regele Nordicilor, îți vine să crezi? 

Se aștepta să-i râdă în faţă, dar Ferro nu făcea decât să stea pe 
loc, ascultând cu urechea la perete. 

- Eu şi Luthar, amândoi. O pereche de regi. Te poţi gândi la doi 
ticăloși mai nevrednici pentru a fi încoronați, mm? 

Niciun răspuns. Logen își umezi buzele. Nu-i mai rămânea decât 
să i-o spună de-a dreptul, după câte se părea. 

- Ferro. Aşa cum au ieșit lucrurile... Așa cum... le-am lăsat... 

Făcu un pas spre ea, şi încă unul. 

— Aș vrea să nu fi... nu știu... 

Îi puse o mană pe umăr. 

— Ferro, încerc să-ţi spun... 

Femeia se întoarse scurt, acoperindu-i gura cu mâna. 

— ȘȘŞ... 


>> 


Il apucă de cămașă și-l trase în jos, îngenunchindu-l. Apoi, își lipi 


urechea de dalele pardoselii, cu ochii mișcându-se încoace și-ncolo, 
ca și cum ar fi ascultat ceva. 

— Auzi...? 

Îi dădu drumul și se retrase în colţ. 

- Acolo! Îi auzi? 

Logen întinse mâna, încet, și o atinse pe ceafă, își trecu vârfurile 
aspre ale degetelor peste pielea ei. Ferro îl respinse cu o smucitură 
din umeri, făcându-l să se crispeze. Poate că lucrul acela bun dintre 
ei existase numai în mintea lui, niciodată și într-a ei. Poate că-l 
dorise atât de tare încât își îngăduise să și-l imagineze. 

Se ridică în picioare şi-și drese glasul. 

— Nu contează. Am să vin mai târziu, poate. 

Ferro stătea tot în genunchi, adusă de spate, cu capul lipit de 
pardoseală. Nici măcar nu se uită la el când ieși. 


Moartea nu-i era străină lui Logen Nouădegete. De când se știa, 
umblase printre morţi. Privise cadavre arse cu zecile, după bătălia 
Carleonului, demult. Le văzuse îngropate cu sutele, în valea fără 
nume din Locurile-Nalte. Călcase pe o colină de oase omenești, sub 
ruinatul Aulcus. 

Însă nici chiar Sângerosul-Nouă, nici chiar cel mai temut om din 
Nord, nu mai văzuse vreodată așa ceva. 

Leșurile erau stivuite pe marginea străzii largi, în mormane înalte 
până la piept. Munţi de hoituri îngrămădite, la nesfârșit. Prea multe 
ca să le ghicească, măcar, numărul. Cineva făcuse o încercare de a le 
acoperi, dar fără prea multă tragere de inimă. La urma urmei, morţii 
nu mai ofereau mulțumiri pentru nimic. Bucăţi de pânză ruptă 
fluturau în vânt, ţinute în loc cu lemne, iar de sub ele atârnau mâini 
și picioare fără viaţă. 

În capătul acela al străzii, câteva statui încă mai rămăseseră în 
picioare. Regi și sfetnici de-ai lor, odinioară mândri, chipuri și 
trupuri de piatră, zgâriate și ciuruite, priveau cu tristeţe în jos la 
rămășițele însângerate de la picioarele lor. Destule pentru ca Logen 
să înţeleagă că aceea era într-adevăr Calea Regală, şi nu nimerise, 
cine știe cum, pe tărâmul morţilor. 

La o sută de pași distanță, mai erau numai socluri goale, unul 


încă mai având deasupra picioarele statuii sparte. În jurul lor se 
adunase un grup ciudat. Oameni cu înfățișări veștejite. Undeva, 
între viaţă și moarte. Unul stătea așezat pe un pietroi, uitându-se 
apatic în gol, pe când îşi smulgea din cap smocuri de păr. Altul 
tușea într-o cârpă pătată de sânge. O femeie și un bărbat zăceau 
unul lângă altul, fără să privească nicăieri, cu chipurile scofâlcite cât 
pumnul. Respirau cu scrâșnete scurte şi repezi. Logen nu mai respira 
nicicum. 

După încă o sută de pași, avu impresia că trecea printr-un infern 
în ruine. Nici urmă de faimoasele statui, clădiri sau orice altceva. În 
locul lor mai rămăseseră doar maldăre învălmășite de resturi stranii. 
Pietre sfărâmate, lemne frânte, fiare răsucite, hârtii, cioburi de 
sticlă, toate pisate laolaltă și închegate cu tone de praf și noroi. Din 
tot amestecul ieșeau diverse lucruri, rămase în chip ciudat întregi — 
câte o ușă, câte un scaun, un covor, un platou pictat, faţa 
zâmbitoare a unei statui. 

Peste tot, prin acel haos, rătăceau bărbați și femei, mânjiți cu 
murdărie, scormonind prin gunoaie, aruncându-le pe fostele străzi, 
încercând să-și croiască drum. Salvatori, lucrători, hoţi - cine să 
ştie? Logen trecu pe lângă un foc de lemne cât un stat de om, îi 
simţi sărutarea fierbinte pe obraz. Alături stătea un soldat înalt, cu 
armura pătată de funingine. 

- Găsiţi ceva din metal alb, orice? răcnea el la căutători. Tot ce 
găsiți, imediat în foc! Carne în metal alb? O ardeţi! Din ordinul 
Consiliului Închis! 

După alți câţiva pași, Logen văzu un om în vârful uneia dintre 
cele mai înalte grămezi, chinuindu-se cu o grindă lungă de lemn. Se 
întoarse s-o apuce mai bine. Nimeni altul decât Jezal dan Luthar. 
Avea hainele rupte și murdare, și chipul stropit cu glod. Nu arăta 
mai rege decât Logen. 

Un bărbat masiv se uita spre el, cu brațul prins într-o eșarfă. 

- Maiestate, e periculos! ciripea el, cu o voce de o subțirime 
stranie, ca a unei fete. Zău c-ar trebui să... 

— Nu! Aici e nevoie de mine! 

Jezal se aplecă peste bârnă, cu venele gâtului ieşindu-i în relief. 
N-avea cum s-o urnească de unul singur, dar încerca totuși. Logen 


rămase privindu-l. 

- De când o ţine aşa? 

- De-o zi și-o noapte, răspunse omul cel masiv, și nici gând să se 
oprească. Dintre puţinii oameni pe care i-am găsit vii, aproape toți 
au boala asta, continuă el, arătând cu braţul nevătămat spre grupul 
jalnic de lângă statui. Le cade părul. Unghiile. Dinţii. Se usucă pe 
picioare. Unii au și murit deja. Alţii sunt pe drum. 

Clătină încet din cap. 

- Ce crimă am săvârșit, ca să merităm o pedeapsă ca asta? 

- Nu întotdeauna cei vinovaţi au parte de pedepse. 

— Nouădegete! 

Jezal se uita la el, luminat din spate de soarele apos. 

— Tu ai spate puternic! Apucă bârna asta de capătul celălalt! 

Îi era greu să înţeleagă la ce-ar fi folosit mutarea din loc a unei 
bârne, în toată nebunia de-acolo. Totuși, marile călătorii încep cu 
pași mărunți. Așa-i spunea mereu tatăl său. Prin urmare, se urcă pe 
grămada de pietre și lemne care-i alunecau de sub cizme, se săltă în 
vârf şi rămase acolo, cu privirea în gol. 

— Pe toți morții... 

Din locul unde stătea, colinele de resturi păreau să se întindă la 
nesfârșit. Oamenii mișunau peste ele, smucind înnebuniţi 
rămășițele, încercând să le pună în ordine, sau doar stând ca el, 
năuciți de proporţiile dezastrului. Un cerc al distrugerii depline, lat 
de o milă sau chiar mai mult. 

— Logen, ajută-mă! 

— Mda... bine... 

Se aplecă şi-şi vâri mâinile sub capătul grinzii lungi de lemn 
zgâriat. Doi regi, trăgând de-o bârnă. Regii noroiului. 

— Gata, trage! 

Logen se opinti, străpuns de arsura cusăturilor. Încet, simți cum 
lemnul se urnea. 

- Da!... scrâșni Jezal, printre dinți. 

Împreună, ridicară grinda și o traseră într-o parte, apoi, Jezal se 
aplecă şi smulse din loc o creangă uscată, dădu în lături un cearșaf 
sfâşiat... Dedesubt zăcea o femeie, cu capul întors într-o parte. Îşi 
ținea braţul rupt în jurul unui copil, cu părul cârlionțat, plin de 


sânge. 

— În regulă. 

Jezal se şterse încet la gură cu dosul mâinii murdare. 

- În regulă. Asta e. O să-i ducem lângă ceilalți morți. 

Porni mai departe, peste dărâmături. 

- Tu de colo! Adu aici ranga aia! Și un târnăcop, să dăm la o 
parte pietroiul ăsta! Îl punem acolo. Vom avea nevoie de el, mai 
târziu. La reconstrucție! 

Logen îi puse o mână pe umăr. 

- Jezal, stai. Aşteaptă. Mă cunoşti. 

— Sigur. Aș vrea să cred că da. 

— Bine. Atunci, spune-mi ceva. Sunt... 

Se chinuia să-și caute cuvintele. 

— Sunt un... om rău? 

- Tu? îl privi Jezal, nedumerit. Tu ești cel mai bun om pe care-l 
cunosc. 


Stăteau adunaţi sub un copac frânt, în parc, un grup posomorât. 
Siluete negre șezând calme, nemișcate, sub norii roșiatici răsfirați 
deasupra, în jurul soarelui care asfințea. Logen le auzea glasurile 
încete, în timp ce se apropia. Cuvinte rostite pentru morţi, blânde și 
triste. Două duzini de movilițe de pământ proaspăt săpat, dispuse în 
cerc, astfel ca toţi să fie egali. Marele Netezitor, cum spun locuitorii 
dealurilor. Oameni coborâți în ţărână, și oameni pronunțând 
cuvinte. Parcă ar fi fost o scenă din bătrânul Nord, veche, de pe 
vremea lui Skarling cel Fără Glugă. 

— ... Harding Ursuzul. Niciodată n-am văzut un om mai dibaci cu 
arcul. Nici măcar o dată. Nu mai știu de câte ori mi-a salvat viaţa, și 
niciodată n-a așteptat să-i mulțumesc. Poate doar să fac şi eu același 
lucru pentru el. Se pare că n-am putut, de data asta. Se pare că nici 
unul dintre noi n-a putut... 

Copoiul lăsă cuvântarea neterminată. Câteva capete se întoarseră 
spre Logen, auzindu-i paşii scrâșnind pe pietriș. 

— Dacă ăsta nu-i Regele Nordicilor... murmură un glas. 

- Sângerosul-Nouă însuși. 

— Ar trebui să facem o plecăciune, nu? 


Acum toţi se uitau la el. Le vedea ochii lucind în penumbrele 
amurgului. Nimic mai mult decât niște siluete zburlite, greu de 
deosebit între ele. O adunătură de umbre. O adunătură de stafii, și 
întru totul la fel de neprietenoase. 

— Ai ceva de zis, Sângerosule-Nouă? întrebă cineva, de undeva 
din spate. 

- N-aş crede, răspunse el. Faceţi bine ce faceți. 

— N-am avut niciun motiv să venim aici. 

Câteva mormăieli de încuviințare. 

— Nu era lupta noastră, naibii. 

— Au murit degeaba. 

Alte bombăneli. 

— Pe tine-ar trebui să te îngropăm. 

— Mda, poate. 

Lui Logen i-ar fi plăcut să lăcrimeze — dar, în schimb, se pomeni 
zâmbind. Zâmbetul Sângerosului-Nouă. Rânjetul acela pe care-l au 
hârcile, dincolo de care nu se află decât moarte. 

- Poate. Dar nu noi alegem cine moare și cine nu. Numai dacă ne 
ține să dăm o mână de ajutor. Și, pe voi vă ţine? Vă ţine? 

Tăcere. 

- Bine, atunci. Cinste lui Harding Ursuzul. Cinste și celorlalți 
morți, tuturor le vom duce lipsa. 

Scuipă pe iarbă. 

- Pe voi, ceilalți, mă cac. 

Şi se răsuci în loc, pornind înapoi dincotro venise. 

În întuneric. 


Răspunsuri 


Atâtea de făcut... 

Casa Întrebărilor era tot în picioare, și trebuia să ia cineva 
hățurile-n mână. Cine altul s-o facă? Superiorul Goyle? Din păcate, îl 
împiedică o săgeată în inimă. Cineva trebuia să arunce o privire peste 
arest și să ia la întrebări sutele de prizonieri gurkieni, tot mai mulți 
capturați în fiecare zi, pe măsură ce armata îi împingea pe 
invadatori înapoi spre Keln. Și atunci, cine? Practiciana Vitari? A 
părăsit Uniunea pentru totdeauna, cu copiii după ea. Trebuia să 
examineze cineva trădarea Lordului Brock. Să-l scoată la lumină și 
să-i dezgroape pe complicii lui. Să facă arestări și să obţină 
mărturisiri. Și altcineva, cine ar mai fi acum? Arhilectorul Sult? Vai de 
mine, nu! 

Glokta se târî spre ușă, cu cei câțiva dinți dezveliți din cauza 
nesfârșitelor dureri de picioare. O decizie inspirată, cel puţin, aceea a 
mutării în partea de est a Agriontului. S-ar cuveni să fim recunoscători 
pentru mărunţișurile vieţii — cum ar fi, un loc unde să-ţi odihnești epava 
făcută ferfeniță. Fără îndoială, vechea mea locuință lenevește acum sub 
o mie de tone de moloz, la fel ca tot ce-a mai rămas din... 

Ușa nu era închisă bine. O împinse cât putea de ușor, şi se 
deschise scârțâind, lăsând lumina slabă a lămpii să se reverse pe 
coridor, ca o fâşie portocalie peste podelele prăfuite, peste capătul 
bastonului și vârful unei ghete mânjite cu noroi. N-am lăsat nicio ușă 
descuiată, și în niciun caz vreo lampă aprinsă. Limba îi lunecă 
nervoasă peste gingiile goale. Un vizitator, așadar. Unul nepoftit. Să 
intru și să-i urez bun-venit în odăile mele? Ochii i se abătură lateral, 
spre umbrele de pe coridor. Sau s-o iau la fugă? Aproape că zâmbea, 
în timp ce-și târșâia picioarele peste prag, cu bastonul în față, urmat 
de piciorul drept, apoi şi de stângul, târât dureros în urmă. 

Oaspetele lui Glokta stătea așezat lângă fereastră, în lumina 
singurei lămpi, care-i scălda trăsăturile aspre, cu umbre reci adunate 
în adânciturile feţei. Tabla cu pătrate stătea în faţa lui, așa cum o 


lăsase Glokta, iar piesele aruncau umbre prelungi peste lemnul 
caroiat în alb și negru. 

- Ei, Superior Glokta, te aşteptam. 

Și eu pe tine. Glokta șchiopătă spre masă, zgâriind cu bastonul 
podelele neacoperite. Cu tot atâta tragere de inimă ca un om care 
șontâcăie spre eșafod. Mă rog... Nimeni nu-l păcălește pe călău la 
nesfârșit. Poate că vom afla niște răspunsuri, cel puţin, înainte de sfârșit. 
Visul meu dintotdeauna a fost să fiu bine informat. Încet, foarte încet, 
se lăsă gemând pe scaunul liber. 

— Am plăcerea să mă adresez Maestrului Valint sau Maestrului 
Balk? 

- Amândurora, firește, zâmbi Bayaz. 

Glokta își învălui cu limba unul dintre puţinii dinţi rămași, apoi 
și-o retrase cu un țocăit slab. 

- Și cărui fapt îi datorez această copleșitoare cinste? 

— Am spus, nu-i așa, în ziua când am vizitat Casa Creatorului, că 
ar trebui să avem o discuţie la un moment dat? O discuţie despre ce 
doresc eu și despre ce doreşti dumneata? Momentul acela a sosit. 

— O, ce zi voioasă. 

Întâiul dintre Magi îl privea, cu aceeași expresie în ochii lui 
strălucitori cu care s-ar fi uitat la un gândac interesant. 

- Trebuie să recunosc că mă fascinezi, Superiorule. Viaţa 
dumitale ar părea să fie absolut insuportabilă. Și totuși, te lupţi din 
răsputeri să rămâi viu. Cu toate armele și stratagemele. Pur și 
simplu refuzi să mori. 

- Sunt gata să mor, îi susținu Glokta privirea, deloc intimidat. Dar 
refuz să pierd. 

- Oricare ar fi costul, hmm? Suntem de aceeași speță, dumneata 
și cu mine, o speţă rară, într-adevăr. Înțelegem ce trebuie să se facă, 
și nu ne codim s-o facem, indiferent de orice sentimente. Îți mai 
amintești de Lordul Cancelar Feekt, desigur. 

Dacă-mi arunc gândurile foarte departe în urmă... 

- Cancelarul de Aur? Se zice că a condus Consiliul Închis timp de 
patruzeci de ani. Se zice că el conducea și Uniunea. 

Așa spunea Sult. Spunea că moartea lui a lăsat un gol, pe care erau 
dornici să-l umple atât el cât și Marovia. Atunci a început dansul ăsta 


urât, pentru mine. Cu o vizită de la Arhilector, cu confesiunea vechiului 
meu prieten Salem Rews, cu arestarea lui Sepp dan Teufel, Maestrul 
Monetăriilor. .. 

Bayaz își plimbă un deget gros peste piesele de pe tabla de joc, ca 
și cum și-ar fi calculat următoarea mutare. 

- Am avut o înţelegere, Feekt și cu mine. Eu l-am făcut să fie 
puternic. El m-a slujit cu desăvârșire. 

Feekt... fundamentul pe care se baza națiunea... te-a slujit pe tine? 
Mă așteptam la iluzii de grandoare, dar asta le întrece pe toate. 

- Vrei să înţeleg că ai controlat Uniunea în tot acel timp? 

Bayaz pufni. 

- De când am închegat-o cu forța, pe vremea lui Harod cel Mare, 
așa-numitul. Uneori, a fost necesar să dau și eu câte o mână de 
ajutor, ca în criza asta, cea mai recentă. Dar, de cele mai multe ori, 
m-am ținut la distanţă - în culise, cum s-ar zice. 

— Aerul e cam înăbușitor acolo, îmi imaginez. 

- Un rău necesar, luciră dinţii albi ai Magului în lumina lămpii. 
Oamenilor le place să privească spectacolele de marionete drăguțe, 
Superiorule. O clipă doar dacă-l zăresc pe păpușar, pot fi foarte 
tulburaţi. Păi, s-ar putea chiar să observe, dintr-odată, sforile legate 
de propriile lor mâini. Sult a întrezărit ceva, în culise, şi uită-te 
numai câte necazuri ne-a pricinuit tuturor. 

Răsturnă una dintre piese, care căzu pe o parte, legănându-se 
apoi încet încoace șşi-ncolo. 

- Să zicem că ești într-adevăr Marele Arhitect, şi ne-ai dăruit... 

Glokta arătă cu mâna spre fereastră. „Pogoane întregi de ruine 
fermecătoare.” 

— ... toate astea. De ce atâta generozitate? 

— Nu din motive întru totul altruiste, trebuie să recunosc. Khalul 
îi convinsese pe gurkieni să lupte pentru el. Până și cel mai mare 
dintre generali are nevoie de oameni mărunți, ca să păstreze 
poziţiile. 

Absent, împinse înainte una dintre cele mai mici piese. 

- Până și cel mai iscusit războinic are nevoie de armură. 

Glokta își răsfrânse buza de jos. 

— Dar pe urmă Feekt a murit, iar dumneata ai rămas gol. 


- Gol ca un nou-născut — la vârsta mea!... oftă prelung Bayaz. Şi 
pe-o vreme cât se poate de urâtă, cu Khalul pregătindu-se pentru 
război. Ar fi trebuit să pregătesc mai repede un succesor convenabil, 
dar eram cu gândurile în altă parte, adâncit în cărțile mele. Cu cât 
îmbătrâneşti mai mult, cu atât trec anii mai repede. E uşor să uiţi ce 
iute mor oamenii. 

Și ce ușor... 

— Moartea Cancelarului de Aur a lăsat un vid în urma lui, mormăi 
Glokta, chibzuind adânc. Sult și Marovia au văzut o ocazie de a 
prelua puterea, ca să-și avanseze propriile idei despre felul cum ar fi 
trebuit să fie națiunea. 

- Nişte idei excepţional de neghioabe, după cum s-a văzut. Sult 
voia să se întoarcă într-un trecut imaginar, unde toţi stăteau la 
locurile lor și făceau mereu numai ce li se spunea — iar Marovia? Ha! 
Marovia voia să pișe puterea la cheremul poporului. Voturi? 
Alegeri? Vocea omului de rând? 

— A exprimat asemenea concepții... 

- Sper că și dumneata ai exprimat disprețul corespunzător. Putere 
pentru popor? se strâmbă Bayaz. Oamenii de rând numai de-așa 
ceva n-au chef. N-o înţeleg. Și dac-ar avea-o, ce dracu' să facă cu ea? 
Oamenii sunt ca niște copii. Sunt niște copii. Au nevoie de cineva 
care să le spună ce să facă. 

— Cineva ca dumneata, presupun? 

— Cine altul ar fi mai potrivit? Marovia s-a gândit să mă 
folosească pentru planurile lui meschine, și tot timpul m-am folosit 
eu de el. În timp ce se dondănea cu Sult pentru firimituri, partida 
era deja câștigată. O mutare pe care o pregătisem cu câtva timp în 
urmă. 

Încet, Glokta dădu din cap. 

— Jezal dan Luthar. 

Micul nostru bastard. 

- Prietenul dumitale şi al meu. 

Dar un bastard nu e de niciun folos, decât dacă... 

- Prinţul de Coroană Raynault stătea în drum. 

Magul răsturnă încă o piesă, care se rostogoli încet de pe tablă, 
căzând pe masă cu un ţăcănit. 


- Discutăm despre evenimente mari. E inevitabil să survină și 
unele pierderi. 

- Vorbeșşti de parcă l-ar fi omorât un Mâncător. 

- A, păi, așa a şi fost, ridică Bayaz o privire fudulă, din umbră. 
Nu toţi cei care încalcă A Doua Lege îl servesc pe Khalul. Ucenicul 
meu, Yoru Sulfur, a agreat dintotdeauna un dumicat, două. 

Și clănțăni din dinţii săi albi și regulați. 

— Înţeleg. 

— Aşa-i la război, Superiorule. În război trebuie să te foloseşti de 
orice armă. Scrupulozitatea e o nebunie. Mai rău: e lașitate. Dar uite 
cui îi țin eu predici. N-ai dumneata nevoie de lecţii despre lipsa de 
scrupule. 

- Într-adevăr. 

Le-am învăţat cu cuțitul, în închisorile Împăratului, și de-atunci le 
practic întruna. 

Bayaz împinse ușor înainte încă o piesă. 

— Un om de mare folos, Sulfur. Un om care a acceptat de mult 
cerințele necesităţii și stăpânește disciplina schimbării formelor. 

El era străjerul care plângea lângă ușa Prințului Raynault. Paznicul 
care a doua zi se pierduse fără urmă... 

— Un petic de material luat din dormitorul Emisarului, murmură 
Glokta. O pată de sânge pe roba lui. 

Și astfel, un om nevinovat s-a urcat pe eșafod și a izbucnit războiul 
între Gurkhul și Uniune. Două obstacole înlăturate ușor, dintr-o mișcare 
scurtă de mătură. 

— Pacea cu gurkienii nu convenea scopurilor mele. A fost o 
neglijență din partea lui Sulfur să lase niște probe așa de cusute cu 
aţă albă. Dar, la drept vorbind, nici nu se aștepta să te intereseze 
adevărul, când aveai la îndemână o explicație atât de comodă. 

Glokta dădu din cap, încet, în timp ce prin minte evenimentele i 
se conturau tot mai limpede. 

- A auzit despre investigaţiile mele de la Severard, și am primit o 
vizită fermecătoare din partea cadavrului dumitale ambulant, 
Mauthis, care mi-a spus că fie mă opresc, fie mor. 

— Întocmai. Cu alte ocazii, Yoru a apărut sub un chip diferit, 
spunându-şi Tăbăcarul, pentru a incita niște ţărani la un 


comportament foarte necuviincios, continuă Bayaz, examinându-și 
unghiile. Totuși, numai pentru o cauză nobilă, Superiorule. 

- Ca să-ți poleiască dumitale cu glorie cea mai nouă marionetă. S- 
o aducă în grațiile poporului. Să-l familiarizeze pe Luthar cu nobilii, 
cu Consiliul Închis. Dumneata ai fost sursa tuturor zvonurilor. 

- Fapte de eroism în vestul ruinat? Jezal dan Luthar? pufni 
Bayaz. Nu făcea decât să se smiorcăie că tot plouă. 

- Uluitor, ce palavre sunt în stare idioții să creadă, dacă le strigi 
destul de tare. Și ai mai măsluit și Turnirul. 

- Ai observat-o și pe-asta? se lăți zâmbetul lui Bayaz. Sunt 
impresionat, Superiorule, cum nu se poate mai impresionat. În tot 
acest timp, pe dibuite, te-ai apropiat foarte mult de adevăr... 

Și totuși, ești atât de departe... 

- N-aş avea de ce să mă simt prost. Am multe avantaje de partea 
mea. Și Sult bâjbâia spre răspunsuri, în ultima vreme, dar era mult 
prea târziu. Am bănuit din primul moment cam ce punea la cale. 

— De-asta mi-ai cerut să-l investighez? 

— Faptul că nu mi-ai îndeplinit cererea până în ultimul moment 
mi-a adus o oarecare nemulțumire. 

- Poate dacă mă rugai frumos o făceam mai repede. 

Ar fi fost înviorător, cel puţin. 

- Regret că am ajuns într-o poziţie dificilă. Așa se întâmplă când 
ai prea mulți stăpâni. 

- Totuşi, nu mai e cazul, hmm? Am fost aproape dezamăgit când 
am aflat cât de limitate erau studiile lui Sult. Sare, lumânări și 
incantaţii? Jalnic de adolescentin. Suficient ca să aducă sfârșitul 
prematur al acelui așa-zis democrat de Marovia, eventual, dar nimic 
care pentru mine să însemne cea mai mică ameninţare. 

Glokta se încruntă spre tabla de joc. Sult și Marovia. Cu toată 
inteligența lor, cu toată puterea lor, mica gâlceavă dintre ei n-a însemnat 
nimic. Nu erau decât niște piese mici în tot jocul ăsta. Atât de mici, încât 
nici măcar nu bănuiau cât de întinsă era cu adevărat tabla. Ceea ce- 
nseamnă că eu sunt... ce? Un fir de praf între pătrate, în cel mai bun 
caz. 

- Și cu misterioasa vizitatoare din odăile dumitale, în ziua când 
te-am cunoscut, ce-a fost? 


O vizitatoare care a venit și în odăile mele, poate? O femeie, una 
rece... 

Riduri furioase brăzdară fruntea lui Bayaz. 

- O greșeală din tinereţe. Nu vei mai vorbi despre asta. 

- A, bine, cum poruncești. Şi Marele Profet Khalul? 

- Războiul va continua. Pe alte câmpuri de luptă și cu alți ostași. 
Dar aceasta va fi ultima bătălie purtată cu armele trecutului. Magia 
se scurge din lumea noastră. Lecţiile Vechiului Timp se pierd în 
tenebrele istoriei. Trăim zorii unei epoci noi. 

Magul făcu o mișcare neglijentă cu mâna, și ceva se ivi în aer, 
căzu în mijlocul tablei de joc și se învârti ca un titirez până se 
răsturnă pe-o parte, cu sunetul inconfundabil al banilor ce se 
rostogolesc. O monedă de cincizeci de mărci, din aur, lucind cald și 
binevoitor în lumina lămpii. Glokta fu cât pe ce să izbucnească în 
râs. O, chiar și acum, chiar și aici, ajungem mereu la asta. Toate au 
prețul lor. 

— Banii au adus istoria în războiul ăla necopt al Regelui Guslav cu 
gurkienii, continuă Bayaz. Banii au unificat Consiliul Deschis 
înapoia regelui bastard. Banii l-au adus pe Ducele Orso în goana 
mare să-și apere fiica și au înclinat balanţa în favoarea noastră. Şi 
toți erau numai banii mei. 

- Banii mi-au dat şi mie posibilitatea să țin Dagoska atâta timp. 

— Şi știi ai cui erau. 

Cine-ar fi crezut? Mai degrabă întâiul dintre creditori, decât Întâiul 
dintre Magi. Consiliul Deschis și Închis, oameni de rând și regi, negustori 
și torționari, toți prinși într-o plasă de aur. O plasă a datoriilor, a 
minciunilor, a secretelor, cu fiecare fir prins la locul potrivit, ca să cânte 
pe ele un maestru al harpei. Și cum rămâne cu bietul Superior Glokta, 
bufonul împiedicat? Există vreun loc și pentru nota lui amărâtă, în 
muzica asta dulce? Sau mi se va cere să achit datoria vieţii mele? 

- Cred că ar trebui să te felicit pentru cum ţi-ai jucat cartea, 
mormăi amar Glokta. 

- Eh, făcu Bayaz un gest indiferent. Silirea unei adunături de 
primitivi să se unească sub cretinul ăla de Harod, forțându-i apoi să 
se poarte ca niște oameni civilizați... Menţinerea Uniunii întreagă, 
pe parcursul războiului civil, și aducerea nătărăului de Arnault pe 


tron... Îndrumarea lașului de Casamir să cucerească Englia... Alea 
au fost cărți bine jucate. Asta e o nimica toată. Ţin în mână toate 
atuurile, şi întotdeauna le voi ţine. Am... 

Încep să mă satur. 

- Și bla-bla-bla, bla-bla de căcat. Duhoarea îngâmfării devine 
sufocantă. Dacă vrei să mă omori, fă-mă scrum în clipa asta și să 
terminăm odată, dar, pentru numele morţilor, nu mă mai supune 
lăudăroșeniilor tale. 

Rămaseră nemișcați mult timp, privindu-se în tăcere peste masa 
cufundată în întuneric. Timp suficient pentru ca piciorul lui Glokta 
să înceapă să tremure, ochiul să i se zbată, gura știrbă să se usuce ca 
deșertul. Dulce anticipare. O să se întâmple acum? O să... 

- Să te omor? întrebă blajin Bayaz. Și să mă lipsesc de 
atoatebiruitorul dumitale simţ al umorului? 

Nu acum. 

— Atunci... de ce mi-ai dezvăluit jocul pe care-l faci? 

— Fiindcă în curând am să plec din Adua, se aplecă Magul înainte, 
cu chipul apărându-i în lumină. Fiindcă e necesar să înţelegi unde se 
află puterea, și unde va fi întotdeauna. Este necesar ca dumneata, 
spre deosebire de Sult, spre deosebire de Marovia, să ai o 
perspectivă corectă. Este necesar... dacă vrei să mă slujeşti. 

— Să te slujesc? 

Mai curând aș petrece doi ani în bezna aia plină de putoare, mai 
degrabă mi-aș face piciorul carne tocată. Mai degrabă aș lăsa să-mi fie 
smulși dinţii din gură. Dar, de vreme ce pe toate astea le-am făcut deja... 

- Vei primi sarcina pe care a deținut-o cândva Feekt. Sarcina pe 
care au mai avut-o vreo zece oameni mari înaintea lui. Vei fi 
reprezentantul meu, aici, în Uniune. Vei administra Consiliul Închis, 
Consiliul Deschis şi pe prietenul nostru comun, regele. Îi vei asigura 
moștenitori. Vei menţine stabilitatea. Pe scurt, vei supraveghea tabla 
de joc, în lipsa mea. 

- Dar restul Consiliului Închis niciodată nu va... 

- Cu cei rămași în viață s-a vorbit deja. Se vor pleca în faţa 
autorităţii dumitale. Aflată sub a mea, fireşte. 

— Şi cum am să... 

- Vom ţine legătura. Frecvent. Prin oamenii mei de la bancă. Prin 


ucenicul meu, Sulfur. Prin alte mijloace. Le vei afla. 

— Cred că nu prea am de ales. 

- Numai dacă poţi achita milionul de mărci pe care ţi l-am 
împrumutat. Plus dobânzile. 

Glokta se bătu pe pieptarul cămășii. 

- La naiba. Mi-am lăsat punga la birou. 

— Atunci, mă tem că n-ai de ales. Dar de ce m-ai refuza? Îţi ofer 
şansa de a mă ajuta să făuresc o eră nouă. 

Să-mi îngrop mâinile pân” la cot în treburile tale murdare. 

- De a fi un om mare. Cel mai mare dintre toţi oamenii. 

Să încalec Consiliul Închis ca un colos schilod. 

- De a-ţi lăsa efigia sculptată în piatră, pe Calea Regală. 

Unde hidoșenia sa poate face copiii să plângă. După ce vor fi date la 
o parte dărâmăturile și hoiturile, desigur. 

— De a cârmui mersul unei naţiuni. 

— Sub poruncile dumitale. 

- Evident. Nimic nu e pe gratis, știi bine asta. 

Magul dădu iar din mână și ceva se rostogoli zăngănind pe tabla 
cu pătrate. Se opri în faţa lui Glokta, lucind auriu. Inelul 
Arhilectorului. De-atâtea ori m-am aplecat să sărut acest giuvaier... 
Cine-ar fi visat că l-aş putea purta și eu, într-o zi? ÎI ridică, întorcându- 
l gânditor între degete. Și astfel, scap în fine de un stăpân tenebros, 
numai pentru a mă pomeni cu lesa în mâna altuia, pe departe mai 
tenebros și mai puternic. Dar am de ales? Are cu adevărat de ales 
oricare dintre noi? Îşi puse inelul pe deget. Marea piatră strălucea în 
lumina lămpii, cu scânteieri purpurii. Din mort, am ajuns cel mai 
mare din tot ținutul — și numai într-o singură seară. 

- Mi se potrivește, murmură Glokta. 

- Desigur, Eminenţa Voastră. Am știut asta dintotdeauna. 


Răniţii 


West se trezi din somn cu o tresărire și încercă să se salte în 
şezut. Durerea îi străbătu un picior, pieptul, brațul drept — și rămase 
acolo, pulsând. Se lăsă la loc pe spate, gemând, cu privirea în tavan. 
Un tavan boltit de piatră, acoperit cu umbre adânci. 

Acum, de peste tot se furișau spre el sunete. Mormăieli și 
scâncete, tusete și suspine, gâfâieli iuți, mârâituri încete. Câte un 
țipăt de durere. Glasuri în parte omenești, în parte animalice. O 
voce scheuna gutural de undeva din stânga, la nesfârșit, ca un 
şobolan care zgârie peretele: 

— Nu mai văd... Vânt afurisit... Nu văd nimic... Unde sunt?... E 
cineva...? Nu mai văd... 

West înghiţi în sec, simțind cum durerea se înteţea. Și în spitalele 
din Gurkhul se auziseră asemenea sunete, când venise să-i viziteze 
pe soldaţii răniți din compania lui. Îşi amintea duhoarea și zarva din 
acele corturi oribile, nefericirea oamenilor culcați în ele și, mai 
presus de orice, dorinţa irezistibilă de a pleca şi de a face parte 
dintre cei sănătoși. Dar îi era deja îngrozitor de limpede că de data 
asta plecarea n-avea să mai fie chiar atât de ușoară. 

Era unul dintre răniţi. O specie diferită, dezgustătoare și vrednică 
de dispreţ. Oroarea i se infiltra încet prin trup, amestecându-se cu 
durerea. Cât de grav rănit era? Mai avea toate membrele? Încercă 
să-și miște degetele de la mâini, de la picioare, și strânse din dinți 
când durerea din braţ și picior deveni şi mai puternică. Tremurând, 
își ridică o mână în dreptul feţei, întorcând-o pe toate părţile. În 
lumina slabă, părea nevătămată, cel puţin, dar era singurul membru 
pe care putea să şi-l miște, și până și asta-l costa un efort zdrobitor. 
Panica îi luneca în sus prin gât, înecându-l. 

— Unde sunt...? Vânt afurisit... Nu mai văd... Ajutor... Ajutor... 
Unde sunt? 

— Taci dracu” din gură! strigă West, dar cuvintele i se frânseră în 
gâtlejul uscat. 


Nu ieși decât o tuse găunoasă, care-i făcu iar coastele să ia foc. 

— 993$... 

O atingere ușoară pe piept. 

— Nu te mișca. 

Deasupra lui se ivi un chip. Faţa unei femei, i se păru, cu păr 
blond, dar o vedea ca prin ceaţă. Închise ochii și renunţă să mai 
încerce. Oricum nu prea părea să conteze. Simţi ceva pe buze — gura 
unei sticle. Bău cu sete, bolborosind, și simți cum apa rece îi curgea 
pe grumaz. 

— Ce s-a întâmplat? horcăi el. 

— Ai fost rănit. 

- Știu asta. Vreau să zic... în oraș... Vântul... 

— Nu știu. Nu cred că știe cineva. 

— Am învins? 

- Cred că... gurkienii au fost alungaţi, da. Avem însă mulți răniți. 
Și mulți morți. 

Încă o sorbitură de apă. De data asta, reuși s-o înghită fără să se 
înece. 

— Cine ești? 

- Mă numesc Ariss. Dan Kaspa. 

— Ariss... își scotoci West memoria. L-am cunoscut pe vărul tău. 
L-am cunoscut bine... un om de treabă. Mereu vorbea despre... cât 
ești de frumoasă. Și bogată, murmură el, vag conștient că n-ar fi 
trebuit s-o spună, dar neputând să-și oprească gura. Foarte bogată. A 
murit. În munți. 

— Ştiu. 

— Ce faci aici? 

- Încerc să ajut răniții. Acum ar fi mai bine să dormi, dacă... 

— Sunt întreg? 

O pauză. 

- Da. Dormi acum, dacă poți. 

Faţa femeii se împăienjeni, iar West își lăsă ochii să se închidă. 
Încet, zgomotele suferințelor din jurul lui se stinseră. Era întreg. 
Totul avea să fie bine. 


Cineva stătea lângă patul lui. Ardee. Sora sa. Clipi din ochi, își 


mișcă gura plină de acreală, nesigur un moment unde se afla. 

— Visez? 

Ardee întinse mâna și-și împlântă unghiile în braţul lui. 

— Au! 

- Un vis care te doare, mm? 

— Nu, fu el nevoit să recunoască. Sunt treaz. 

Sora sa arăta bine. Mult mai bine decât ultima oară când o 
văzuse, cu siguranță. În primul rând, nu avea sânge pe față. Nicio 
expresie de ură dezgolită nu avea. Părea doar gânditoare, 
încruntată. West încercă să se salte în capul oaselor, nu reuşi și se 
lăsă la loc pe pernă. Ardee nu se oferi să-l ajute. Nici nu se 
așteptase. 

— Cât de rău e? o întrebă. 

- Nimic grav, se pare. Un braț rupt, câteva coaste și un picior 
învineţit, aşa mi-au spus. Nişte tăieturi pe faţă, care s-ar putea să-ți 
lase o cicatrice, două, dar în fond eu am moștenit toată frumuseţea 
familiei. 

West pufni în râs, iar durerea din piept îl făcu să se strâmbe. 

- Destul de adevărat. Și creierii. 

- Să nu te simţi prost din cauza asta. Mi i-am folosit ca să realizez 
monumentalul succes al vieţii mele pe care-l vezi în fața ta. Genul 
de izbândă la care tu, ca Lord Mareșal al Uniunii, nu poți decât să 
visezi. 

- Nu... şuieră el, strângându-şi mâna teafără pe coaste. Mă doare. 

- Nu mai puţin decât meriți. 

Râsul lui se opri într-un bolborosit scurt, și câteva clipe rămaseră 
tăcuţi, uitându-se unul la altul. Până și atâta lucru era greu. 

- Ardee... începu el din nou, cu glasul abia ieșind din gâtlejul 
îndurerat. Poţi să... mă ierți? 

- Te-am şi iertat. Din prima clipă când am aflat că ai murit. 

Încerca să zâmbească, se vedea bine. Totuşi, încă mai avea acea 
grimasă de furie. Probabil ar fi preferat să-și înfigă braţele în 
obrazul lui, nu în braț. O clipă, aproape îi păru bine că era rănit. 
Așa, o obliga să se poarte blând cu el. 

- E foarte bine că nu ești. Mort, vreau să zic... 

Întoarse capul, privind încruntată peste umăr. Într-un capăt al 


pivniţei prelungi se stârnise agitaţie. Glasuri ridicate, bocănit de pași 
în armuri. 

- Regele! exclamară toți cei din apropiere, emoţionaţi. Iar vine 
regele! 

În paturile din jur, oamenii întoarseră capetele, se săltară în 
coate. O surescitare nervoasă se răspândea de la unul la altul. 

- Regele?... şopteau răniții, cu expresii neliniștite, în așteptare, ca 
şi cum ar fi avut privilegiul de a asista la o apariţie divină. 

Prin zona umbrită de la capătul culoarului mergeau încet câteva 
siluete. West făcu un efort să le distingă, dar nu putea vedea mai 
mult decât lucirile metalice, în întuneric. Cea mai apropiată se opri 
în dreptul unui rănit, la câteva paturi distanță. 

— Te tratează bine? întrebă un glas — ciudat de familiar, ciudat de 
diferit. 

- Da, domnule. 

— Ai nevoie de ceva? 

— Sărutarea unei femei de treabă? 

- ȚŢi-aş dărui-o cu plăcere, dar mă tem că eu nu sunt decât un 
rege. Noi suntem mult mai neinteresanți decât femeile de treabă. 

Câţiva râseră, deşi nu era amuzant deloc. West bănuia că râsul 
oamenilor la glumele nesărate era unul dintre avantajele statutului 
de monarh. 

— Altceva? 

— Poate... poate încă o pătură, domnule. Aici se face cam frig 
noaptea. 

— Desigur. 

Umbra făcu un semn cu degetul mare spre un om din spatele său. 
Lordul Hoff, îl recunoscu West, care se ţinea la o distanță 
respectuoasă. 

- Câte o pătură în plus pentru toți oamenii de-aici. 

Lordul Șambelan, acel înfricoşător tartor al camerei de audiențe, 
dădu umil din cap, ca un copil muștruluit. Regele se îndreptă de 
spate și ieși la lumină. 

Jezal dan Luthar, desigur - și totuşi, ar fi fost greu de crezut că 
era același om; nu numai datorită mantiei luxoase tivite cu blană și 
cercului de aur de pe cap. Părea mai înalt. Tot chipeș, dar nu mai 


arăta ca un tinerel. O cicatrice adâncă, pe obrazul bărbos, îi dădea 
un aer de putere. Grimasa arogantă devenise o expresie încruntată, 
poruncitoare. În locul umbletului țanțoş și nepăsător, acum avea un 
mers hotărât. Înainta încet pe culoarul dintre paturi, vorbind cu 
fiecare om, apăsându-le mâinile, mulțumindu-le, făgăduindu-le 
ajutor. Nimeni nu era trecut cu vederea. 

- Ura pentru rege! bolborosi cineva printre dinți. 

— Nu! Nu. Uralele trebuie să fie pentru voi, vitejii mei prieteni! 
Voi, care ați făcut sacrificii în numele meu. Vouă vă datorez totul. 
Numai cu ajutorul vostru au fost înfrânți gurkienii. Numai cu 
ajutorul vostru am putut salva Uniunea. Eu nu uit niciodată o 
datorie, vă dau cuvântul meu! 

West îl privea cu ochi mari. Indiferent cine era personajul acela 
straniu care semăna atât de mult cu Jezal dan Luthar, vorbea ca un 
suveran. Aproape că simţea imboldul ridicol de a se da jos din pat, 
ca să îngenuncheze. Un rănit tocmai încerca să facă același lucru, în 
timp ce regele trecea pe lângă patul lui. Jezal îl opri, punându-i 
blând o mână pe piept, zâmbi și-l bătu pe umăr, ca şi cum toată 
viaţa ar fi alinat răniții, în loc de a se îmbăta prin taverne cu ceilalți 
ofițeri, plângându-se de sarcinile mărunte care i se dădeau. 

Se apropie şi-l văzu pe West, în patul lui. Chipul i se lumină, deși 
zâmbetul dădea la iveală un dinte lipsă. 

— Collem West! rosti el, grăbind pasul. Pot spune sincer că în 
viaţa mea nu m-am bucurat mai mult să te văd la faţă. 

- Ăăă... începu West să-şi mişte gura, fără a şti ce să răspundă. 

Jezal se întoarse spre sora lui. 

— Ardee... Sper că ești bine. 

- Da. 

Altceva nu spuse. Se priviră lung, intens, preț de câteva clipe 
stânjenitoare, fără o vorbă. 

Lordul Hoff privi încruntat spre rege, apoi spre West, apoi spre 
Ardee. Se strecură cumva între cei doi. 

— Maiestatea Voastră, ar trebui să... 

Fără efort, Jezal îl făcu să tacă, ridicând doar mâna. 

— Am încredere că în curând mi te vei alătura în Consiliul Închis, 
West. Am nevoie de un chip prietenos acolo, drept să-ți spun. Ca să 


nu mai zic şi de un bun sfătuitor. Întotdeauna ai fost o mină 
nesecată de sfaturi bune. Și niciodată nu ţi-am mulțumit pentru asta. 
Ei bine, acum pot să-ți mulțumesc. 

— Jezal... Adică, vreau să zic, Maiestate... 

— Nu, nu. Pentru tine voi rămâne mereu Jezal, sper. O să ai o 
cameră în palat, desigur. O să-l ai la dispoziţie pe medicul regal. Tot 
ce se poate face. Ocupă-te de asta, te rog, Hoff. 

Lordul Şambelan făcu o plecăciune. 

— Fireşte. Toate se vor aranja. 

- Bun. Bun. Mă bucur că ești bine, West. Nu-mi pot permite să te 
pierd. 

Dădu din cap spre el şi spre sora lui. Apoi, se întoarse și porni 
mai departe, apăsând mâini și rostind cuvinte blânde. La trecerea 
lui, părea să se răspândească în jur o aură de speranţă. În urmă, se 
lăsa deznădejdea. Zâmbetele se ştergeau. Capetele oamenilor cădeau 
la loc pe perne, cu feţele înceţoșate de durere. 

— Responsabilitatea pare să-i fi priit, murmură West. E aproape de 
nerecunoscut. 

— Cât crezi c-o să dureze? 

- Mi-ar plăcea să sper că va rămâne așa, dar la o adică eu am fost 
toată viaţa un optimist. 

— Asta-i bine, replică Ardee, urmărindu-l cu privirea pe 
magnificul rege al Uniunii cum se îndepărta, printre răniții care se 
întindeau din paturi ca să-i atingă o clipă mantia. Măcar unul dintre 
noi poate fi așa. 


- Domnule Mareșal West! 

- Jalenhorm. Mă bucur să te văd. 

West își dădu la o parte păturile cu mâna sănătoasă, își trase 
picioarele peste marginea patului și, cu o strâmbătură de durere, se 
ridică în șezut. Uriașul se apropie și-i strânse mâna, apoi îl bătu pe 
umăr. 

— Arătaţi bine! 

— Cu fiecare zi, tot mai bine, răspunse West, zâmbind vag. Armata 
mea ce face? 

- Cam bâjbâie, fără dumneavoastră. Kroy ţine lucrurile în ordine. 


Generalul nu-i un om chiar așa de rău, după ce te obişnuiești cu el. 

- Dacă zici tu... Câţi oameni am pierdut? 

— Încă e greu de spus. Situaţia e cam haotică. Lipsesc companii 
întregi. Unităţi improvizate continuă să-i fugărească pe gurkienii 
răzleţi, prin regiunile din jur. Nu cred că vom ști niciun număr 
precis, pentru încă o bucată de vreme -— sau... vreodată. Toţi au 
suferit pierderi, dar regimentul nouă e cel care a luptat în capătul de 
vest al Agriontului. L-a lovit în plin... 

Îşi căută cuvintele. 

— ... chestia aia. 

West se încruntă. Își amintea coloana aceea neagră de rămășițe 
învârtindu-se, de la pământul răscolit până la vârtejul norilor de pe 
cer. Resturile care-i biciuiau pielea, urletul vântului în jurul său. 

— Ce era... chestia aia? 

- Al naibii să fiu dacă știu, clătină din cap Jalenhorm. Al naibii 
dacă ştie cineva. Dar se zvonește că a avut și Bayaz, cumva, un 
amestec. Jumătate din Agriont e în ruine, și abia au început să 
strângă molozul. N-aţi mai văzut în viaţa dumneavoastră așa ceva, 
vă dau cuvântul meu. O mulțime de morţi, peste tot. Cadavre 
îngrămădite la loc deschis... 

Trase adânc aer în piept. 

- Şi-n fiecare zi mor alții și alții. Mulţi oameni s-au îmbolnăvit. 

Se cutremură. 

— Ce mai... boală... 

— Molimele merg mereu mână-n mână cu războiul. 

— Ca asta, nu. Sute de cazuri, de-acum. Unii mor într-o zi, 
aproape sub ochii tăi. Altora le ia mai mult. Se usucă până rămân 
numai piele și os. Săli întregi s-au adunat. Numai duhoare și nicio 
speranță. Dar nu trebuie să vă faceţi griji pentru asta, încheie el, 
ridicându-se. Acum trebuie să plec. 

- Deja? 

— O vizită pe fugă, domnule. Ajut la pregătirea funeraliilor lui 
Poulder, vă vine să credeţi? E îngropat cu onoruri de stat, la ordinul 
regelui... adică, al lui Jezal. Jezal dan Luthar. 

Îşi umflă obrajii. 

— Ciudată treabă. 


— Cea mai ciudată. 

— Atâta vreme... Un fiu de rege, drept în mijlocul nostru. Ştiam 
eu că trebuia să fie un motiv pentru care era așa de-al naibii de 
dibaci la cărți. 

Îl bătu pe West din nou pe umăr. 

- Mă bucur să văd că arătaţi așa de bine, domnule. Ştiam eu că n- 
au să vă poată ţine la pat mult timp! 

— Vezi să nu dai de necazuri! strigă West după el, în timp ce 
pornea spre ușă. 

— Întotdeauna! răspunse cu un zâmbet uriașul, închizând ușa în 
urma lui. 

West își luă bastonul de lângă pat și se ridică în picioare, 
scrâşnind din dinţi. Porni cu greu pe pardoseala cu dale pătrate, pas 
cu pas, chinuitor, până la fereastră, unde se opri în lumina soarelui 
de dimineaţă. 

Privind în jos, spre grădinile palatului, îi venea greu să creadă că 
avusese loc vreun război, că încă mai existau prin jur întinderi de 
ruine și mormane de morți. Peluzele erau tunse cu grijă, pietrișul 
bine greblat. Ultimele câteva frunze veştede căzuseră din copaci, 
lăsând goale crengile negre, cu coaja netedă. 

Când pornise spre Englia, era toamnă. Chiar se putea să fi trecut 
de-atunci doar un an? Supravieţuise din patru mari bătălii, un 
asediu, o ambuscadă și o amestecătură sângeroasă. Asistase la un 
duel pe viață şi pe moarte. Se aflase în mijlocul unor evenimente 
epocale. Scăpase cu bine după un marş de sute de mile prin 
cumplita iarnă din Englia. Își găsise camarazi noi, în locuri 
neașteptate, și văzuse prieteni murind sub ochii lui. Burr, Kaspa, 
Cathil, Treicopaci, toți înapoi în ţărână, cum spuneau nordicii. 
Privise moartea în față, și le-o adusese altora. Își mișcă braţul rănit 
în eșarfă, incomod. Îl ucisese cu mâinile lui pe moștenitorul tronului 
Uniunii. Și, printr-un noroc vecin cu imposibilul, urcase într-unul 
dintre cele mai înalte posturi ale țării. 

Un an plin. 

Iar acum, se terminase. Avea liniște, într-un fel. Orașul zăcea în 
ruine, fiecare om trebuia să-și facă treaba, dar el merita puţină 
odihnă. Cu siguranță, nimeni nu l-ar fi condamnat pentru asta. 


Probabil, putea insista ca Ariss dan Kaspa să-l îngrijească până la 
însănătoșire. O infirmieră bogată şi frumoasă părea tocmai lucrul de 
care avea nevoie... 

— N-ar trebui să te scoli din pat. 

În ușă apăruse Ardee. 

West zâmbi. Îi părea bine s-o vadă. În ultimele câteva zile, 
deveniseră destul de apropiaţi. Aproape ca pe vremuri, în copilărie. 

- Nu-ţi face griji. Cu fiecare zi mă întremez tot mai mult. 

Ardee veni și ea la fereastră. 

— A, da, în câteva săptămâni vei fi puternic ca o fetișcană. Înapoi 
în pat. 

Îl prinse de braţ și-i luă bastonul din mână, începând să-l conducă 
înapoi prin cameră. West nu făcu nicio încercare de a se opune. La 
drept vorbind, începea oricum să se simtă cam obosit. 

— Nu vreau să riscăm nimic, spunea ea. Tu ești tot ce am, cu 
regret trebuie să spun. Dacă nu-l punem la socoteală și pe celălalt 
invalid, bunul meu prieten Sand dan Glokta. 

West aproape pufni în râs. 

— Terminatul ăla? 

- Omul e absolut dezgustător, desigur — într-un sens. Înfricoșător 
și, în același timp, vrednic de milă. Și totuși... neavând pe nimeni cu 
care să stau de vorbă, îmi descopăr o simpatie ciudată pentru el. 

— Hmm... Cândva, era dezgustător într-un cu totul alt fel. N-am 
fost niciodată prea sigur de ce-mi plăcea atunci. Şi totuși, așa era. 
Cred că nu e niciun... 

Simţi un val neașteptat de greață cuprinzându-i măruntaiele, se 
împletici şi fu cât pe ce să cadă. Se lăsă pe pat, cu piciorul ţeapăn 
întins în faţa lui. Vedea ca prin ceață și i se învârtea capul. Își 
rezemă fața în palme, cu dinţii strânși, iar gura i se umplu de salivă. 
Simţi mâna lui Ardee pe umăr. 

— Te simți rău? 

— A, nu, doar că... Am mai avut accese din-astea de greață. 

Senzaţia trecea deja. Își frecă tâmplele îndurerate, apoi ceafa. 
Ridicând capul, îi zâmbi din nou. 

— Sunt sigur că nu e mare lucru. 

— Collem... 


Între degetele lui rămăseseră câteva fire de păr. Cam multe fire 
de păr. Al lui, după culoare. Le privi clipind din ochi, nedumerit, 
apoi izbucni într-un râs neîncrezător, care se transformă în tuse. O 
tuse umedă, sărată, pornind de undeva de sub coaste. 

- Ştiam că mi se rărește de ani buni, horcăi el, dar zău așa, e cam 
mult... 

Ardee nu râse. Îi privea mâinile, cu ochii dilataţi de groază. 


Îndatoriri patriotice 


Glokta se strâmbă, în timp ce se așeza cu grijă pe scaun. Nu exista 
nicio fanfară care să marcheze momentul când fundul lui îndurerat 
atinse lemnul tare. Nicio rundă de aplauze. Numai un trosnet scurt, 
în genunchiul care-l ardea. Și totuși, este un moment de maximă 
semnificaţie — și nu numai pentru mine. 

Decoratorii Camerei Albe se aventuraseră să conceapă o mobilă 
mai mult decât austeră, incomodă de-a binelea. M-aș fi gândit că 
puteau să se deranjeze și cu puţină tapiterie, pentru cel mai puternic om 
din tot ţinutul. Poate au intenționat a le reaminti ocupanților că nu 
trebuie niciodată să te simţi prea comod, pe culmile puterii. Aruncă o 
privire în lături și-l văzu pe Bayaz uitându-se la el. Ei bine, la ceva 
mai mult decât incomod n-am cum să mă aștept. N-am spus-o eu de- 
atâtea ori? Se strâmbă, în timp ce încerca să se tragă puţin mai în 
față, târând picioarele scaunului pe podea. 

Demult, când eram chipeș, tânăr și promiţător, visam să stau într-o zi 
la masa asta, ca nobil Lord Mareșal, sau respectabil Înalt Judecător, sau 
chiar onorabil Lord $ambelan. Cine-ar fi bănuit vreodată, chiar și în cele 
mai negre momente, că frumosul Sand dan Glokta va sta cândva în 
Consiliul Închis în calitate de temut, detestat, atotputernic Arhilector al 
Inchiziției? Abia dacă-și putea stăpâni zâmbetul gurii știrbe, când se 
rezemă de lemnul tare. 

Totuși, nu toți păreau amuzaţi de promovarea lui neașteptată. 
Regele Jezal, îndeosebi, se încrunta la el cu cea mai profundă 
antipatie. 

- E remarcabil că ai fost deja confirmat în funcţie, spuse el răstit. 

Bayaz interveni: 

- Când există voinţă, asemenea lucruri se pot întâmpla foarte 
repede, Maiestatea Voastră. 

- În fond, observă și Hoff, renunțând pentru o clipă la potir 
pentru a mătura masa cu o privire melancolică, numărul nostru s-a 
redus jalnic. 


Nimic mai adevărat. Câteva scaune erau în chip semnificativ 
goale. Mareșalul Varuz lipsea, presupus mort. Mort cu siguranţă, de 
vreme ce conducea apărarea Turnului Lanţurilor, o construcție acum 
împrăștiată pe toate străzile din oraș. Adio, vechiul meu instructor de 
scrimă, adio. Și Înaltul Judecător Marovia lăsase un scaun gol. Fără 
îndoială, încă se mai încearcă răzuirea ciozvârtelor înghețate de pe 
pereţii cabinetului. Rămas-bun și celui de-al treilea petitor al meu, teamă 
mi-e. Lordul Valdis, Comandantul Cavalerilor Vestitori, nu era 
prezent. Stătea de gardă la poarta de sud, din câte înţeleg, când și-au 
detonat gurkienii pulberea explozivă. Trupul nu i s-a găsit, nici nu se va 
mai găsi vreodată, cred. Şi Lordul Amiral Reutzer era absent. Rănit pe 
mare, de un hanger în burtă. Fără șanse de supravieţuire, din păcate. 

Într-adevăr, piscul puterii e mai puţin aglomerat decât odinioară. 

- Mareșalul West n-a putut fi printre noi? se interesă Lordul 
Cancelar Halleck. 

— Regretă că nu poate veni, răspunse generalul Kroy, părând să 
muște cu dinţii din fiecare cuvânt. Mi-a cerut să-i ţin eu locul, și 
vorbesc în numele armatei. 

— Și cum e mareșalul? 

— Rănit. 

- Și, în plus, afectat de boala aceea gravă care a năpădit recent 
Agriontul, adăugă regele, încruntându-se aspru în lungul mesei spre 
Întâiul dintre Magi. 

— Regretabil. 

Pe chipul lui Bayaz nu se citea nici cea mai mică urmă de regret 
sau a oricărui alt simţământ. 

- Cumplită situaţie, se lamentă Hoff. Medicii sunt complet 
dezorientați. 

- Puţini scapă cu viaţă, continuă Jezal, a cărui privire devenise 
de-a dreptul ucigătoare. 

- Să sperăm fierbinte, se repezi Torlichorm, că Mareșalul West 
este unul dintre cei norocoși. 

Să sperăm, într-adevăr. Deși speranța nu schimbă nimic. 

— Atunci, ne apucăm de treabă? 

Vinul gâlgâi din carafă, în timp ce Hoff își umplea pocalul pentru 
a doua oară de când intrase în încăpere. 


— Cum merge campania, generale Kroy? 

— Armata gurkiană e complet zdrobită. l-am urmărit spre Keln, 
unde câţiva au reușit să fugă cu ce le mai rămăsese din flotă. Dar le- 
au venit și lor de hac corăbiile Ducelui Orso. Invazia s-a sfârșit. 
Victoria e a noastră. 

Și totuși, se încruntă de parcă ar recunoaște înfrângerea. 

— Excelent. 

- Națiunea le datorează mulțumiri bravilor săi soldaţi. 

— Felicitările noastre, generale. 

Kroy privea tăblia mesei. 

- Felicitările i se cuvin Mareşalului West, care a dat ordinele, și 
generalului Poulder, și celorlalți care le-au dus la îndeplinire cu 
preţul vieţii. Eu n-am fost decât un observator. 

- Dar ţi-ai făcut datoria, și încă admirabil, ridică Hoff cupa. Dată 
fiind nefericita absență a Mareșalului Varuz, am convingerea că 
Maiestatea Sa va dori curând să te avanseze. 

Aruncă o privire spre rege, iar Luthar mormăi un consimțământ 
lipsit de entuziasm. 

— Sunt onorat să servesc în orice calitate va hotărî Maiestatea 
Voastră, desigur. Totuşi, problema prizonierilor e mai urgentă. Am 
luat mii și mii, și n-avem mâncare să le... 

- N-avem destul mâncare nici pentru propriii noștri ostași, pentru 
cetățenii noștri, pentru răniţi, îl întrerupse Hoff, tamponându-și 
buzele umede. 

- Să-i oferim înapoi Împăratului oamenii de calitate, în schimbul 
unei răscumpărări? sugeră Torlichorm. 

- Prin toată armata aia afurisită erau al naibii de puţini oameni 
de calitate. 

Bayaz se încruntă în lungul mesei. 

- Dacă pentru Împărat nu valorează nimic, atunci e clar că nici 
nouă nu ne sunt de niciun folos. Să moară de foame. 

Câţiva oameni se foiră stânjeniți pe scaune. 

- E vorba de mii de vieţi... începu Kroy. 

Privirea Întâiului dintre Magi se prăvăli asupra lui ca o stâncă 
uriașă, strivindu-i orice obiecţii. 

— Știu despre ce e vorba, generale. Despre inamici. Cotropitori. 


- Cu siguranță, putem găsi o cale, nu? interveni regele. N-am 
putea să-i transportăm înapoi pe țărmurile kantice? Ar fi un epilog 
jalnic pentru victoria noastră, dacă... 

- Fiecare prizonier hrănit ar însemna un cetățean flămânzit. 
Aceasta este cumplita aritmetică a puterii. O decizie dificilă, 
Maiestate, dar de altele nu dispunem în încăperea unde ne aflăm. 
Opinia Eminenţei Voastre care ar fi, Arhilectore? 

Ochii regelui și ai tuturor bătrânilor de pe scaunele cu spătar 
înalt se întoarseră spre Glokta. Aha, știm ce e de făcut, nu tresărim, nu 
ezităm, și așa mai departe. Să-l lăsăm pe monstru să pronunte sentința, 
astfel încât ceilalți să se simtă ca niște oameni civilizaţi. 

- N-am fost niciodată un mare admirator al gurkienilor, ridică 
Glokta din umerii îndureraţi. N-au decât să flămânzească. 

Regele Jezal se așeză mai bine pe tron, și mai încruntat. Ar fi 
posibil ca monarhul nostru să fie o idee mai puţin dresat decât ar dori 
Întâiul dintre Magi să credem? Lordul Cancelar Halleck își drese 
glasul. 

- Acum, că victoria ne aparține, prima noastră grijă, fără discuţie, 
este aceea de a degaja ruinele și de a îndrepta pagubele cauzate 
de... 

Ochii i se abătură cu nervozitate spre Bayaz și înapoi. 

— ... agresiunea gurkiană. 

— Auzi, auzi... 

— Să reconstruim. Toată lumea e de acord. 

- Costurile, continuă Halleck, strâmbându-se ca şi cum cuvintele 
i-ar fi cauzat dureri, fie și numai pentru a înlătura dărâmăturile din 
Agriont, pot ajunge la zeci de mii de mărci. lar prețul reconstrucției, 
la multe milioane. Dacă, pe lângă asta, ţinem seama și de pagubele 
extinse suferite de orașul Adua... ne-ar costa... 

Se încruntă din nou, frecându-și cu o mână bărbia rasă neglijent. 

- E greu până şi doar să facem o estimare. 

- Nu putem decât să ne dăm toată silința, clătină Hoff din cap, cu 
tristeţe. Și să adunăm ban cu ban. 

— Eu, unul, sugerez să căutăm la nobili, spuse Glokta. 

Se auziră câteva mormăieli de încuviinţare. 

— Bine zice Eminenta Sa. 


— O îngrădire drastică a puterilor Consiliului Deschis, adăugă 
Halleck. 

— Impozite severe pentru cei care n-au oferit sprijin material în 
războiul recent. 

- Splendid! Să le mai tăiem din pânze - ai naibii de paraziți! 

— Reforme cuprinzătoare. Pământuri înapoiate coroanei. Taxe pe 
moșteniri. 

— Pe moșteniri! Ce idee inspirată! 

- Și Lorzii Guvernatori trebuie să fie aduși la ordine. 

- Skald și Meed. Da, da! Prea mult timp s-au bucurat de o 
independență deșănțată. 

— Meed nu prea poate fi învinuit, în provincia lui e jale... 

— Nu e vorba de nicio învinuire, interveni Bayaz. 

Sigur că nu e, știm cu toţii a cui e vina. 

- Este vorba de control. Victoria ne-a oferit șansa unor reforme. 

— Trebuie să centralizăm! 

- Și pe cei din Portul de Vest. Prea mult timp au ațâțat tensiuni 
între noi și gurkieni. 

— Acum au nevoie de noi. 

- Poate ar fi bine să extindem Inchiziția și în orașul lor? propuse 
Glokta. 

- O filială în Styria! 

— Trebuie să reconstruim! bătu Întâiul dintre Magi în masă cu 
pumnul său cărnos. O construcție și mai solidă și mai glorioasă 
decât înainte. Or fi căzut statuile de pe Calea Regală, dar au eliberat 
locul pentru altele noi! 

- O epocă nouă a prosperității! declară Halleck, cu ochi 
strălucitori. 

— O epocă nouă a puterii, completă Hoff, ridicând potirul. 

— O epocă de aur? se uită Bayaz în lungul mesei, spre Glokta. 

- O epocă a unităţii și a egalității de şanse pentru toţi! conchise 
regele. 

Proclamaţia lui căzu cam în gol. Perechi-perechi de ochi se 
întoarseră spre capul mesei, cu expresii cam stânjenite. De parcă s-ar 
fi bășit zgomotos, în loc să vorbească. 

- Ăăă... Maiestatea Voastră, spuse Hoff. Egalitate de șanse... 


Pentru oricine are destul noroc să facă parte din Consiliul Închis, 
adică. 

- Eventual impozite mai grele pe ghildele negustorești? propuse 
Halleck. Așa cum se gândea și ultimul nostru Arhilector. Și pe bănci. 
O asemenea mișcare n-ar putea decât să genereze venituri vaste... 

— Nu, i-o reteză nepăsător Bayaz. Nici pe ghilde, nici pe bănci. 
Libera funcționare a acestor nobile instituții garantează avuţia și 
securitatea tuturor. Viitorul națiunii se află în comerţ. 

Umil, Halleck își înclină capul. Cu o undă de teamă, sau mi se pare 
mie?... 

- Desigur, Lord Bayaz, aveți dreptate. Îmi recunosc de bunăvoie 
greșeala. 

Magul continuă netulburat: 

- Totuşi, poate că băncile ar fi dispuse să acorde un împrumut 
coroanei. 

— Excelentă idee, aprobă Glokta fără ezitare. Casa bancară Valint 
și Balk este o instituţie de încredere, cu vechime. Ne-au fost de mare 
valoare, în timpul încercărilor mele de a apăra Dagoska. Sunt sigur 
că putem conta din nou pe ajutorul lor. 

Zâmbetul lui Bayaz era aproape imperceptibil. 

- Iar între timp, pământurile, titlurile şi toate bunurile 
trădătorului Lord Brock au fost rechiziționate de către coroană. Din 
vânzarea lor se va obține o sumă considerabilă. 

— Și cu omul în sine cum rămâne, Arhilectore? 

- Se pare că a fugit din țară odată cu ultimii dintre gurkieni. 
Presupunem că încă mai este... oaspetele lor. 

- Marioneta lor, vrei să zici, îşi supse Bayaz dinţii. Din nefericire. 
Ar putea fi în continuare un focar de discordie. 

- Doi dintre copiii lui se află sub cheie în Casa Întrebărilor. Fiica 
și un fiu. Ar fi posibil un schimb... 

— Cu Brock? Ha! lătră Hoff. Ăsta nu și-ar oferi viaţa la schimb nici 
pentru întreaga lume, cu tot ce conține. 

Glokta înălță din sprâncene. 

— Atunci, poate o demonstraţie de intenție? Un mesaj clar că 
trădarea nu este și nu va fi tolerată nicicând? 

- Un mesaj nu strică niciodată, mârâi Bayaz, în murmurele 


afirmative ale celorlalți. 

- O declaraţie publică a vinovăţiei lui Brock, așadar, și privind 
rolul lui în ruinarea orașului Adua. Însoţită de două spânzurări. 

Păcat de ei, că s-au născut ca fii ai unui tată atât de ambițios, dar 
oricui îi place o execuţie publică. 

— Preferă cineva o anumită zi, sau... 

- N-o să fie spânzurat nimeni, interveni regele, uitându-se 
încruntat direct la Bayaz. 

Hoff clipi din ochi. 

- Dar, Maiestate, nu puteţi îngădui... 

- S-a vărsat destul sânge. Mai mult decât destul. Eliberaţi-i pe 
copiii Lordului Brock. 

Din jurul mesei se auziră câteva inspirări zgomotoase. 

- Lăsaţi-i să se ducă după tatăl lui, sau să rămână în Uniune, cu 
statutul de cetăţeni de rând — cum doresc. 

Din capătul celălalt al sălii, Bayaz se încrunta cu furie, dar regele 
nu părea deloc intimidat. 

- Războiul s-a terminat. Am învins. 

Războiul nu se termină niciodată, iar victoria e temporară. 

— Aș încerca mai degrabă să vindec rănile, decât să le adâncesc. 

Un inamic rănit e cel mai bun soi — cel mai ușor de omorât. 

- Uneori, cu milostenia câştigi mai mult decât cu lipsa de 
îndurare. 

Glokta își drese glasul. 

— Uneori. 

Deși eu, unul, încă mai aştept să văd o asemenea împrejurare. 

- Bun, încheie regele, pe un ton care nu mai lăsa loc de discuţii. 
Atunci, s-a decis. Mai avem și alte probleme presante? Trebuie să 
fac o vizită prin spitale, apoi să mă ocup din nou de înlăturarea 
ruinelor. 

— Desigur, Maiestate, făcu Hoff o plecăciune slugarnică. Grija pe 
care o manifestaţi pentru supușii Maiestăţii Voastre vă face o 
deosebită cinste. 

Jezal îl privi lung câteva clipe, apoi pufni și se ridică. leșise deja 
din cameră, înainte ca majoritatea bătrânilor să se fi adunat cu chiu, 
cu vai pe picioare. Iar mie-mi ia și mai mult... Când Glokta se eliberă 


în sfârșit din scaun și, cu o strâmbătură, se ridică, îl găsi pe Hoff 
lângă el, cu o expresie încruntată pe chipul său rumen. 

— Avem o mică problemă, mormăi el. 

— Serios? Ceva ce nu putem discuta cu restul Consiliului? 

— Mă tem că da. Ceva ce, în special, ar fi mai bine să nu discutăm 
în faţa Maiestăţii Sale. 

Se uită scurt peste umăr și aşteptă ca ultimul dintre bătrâni să 
tragă după el ușa masivă, lăsându-i fără martori. Secrete, așadar? Ce 
extraordinar de interesant. 

- Sora absentului nostru Lord Mareșal. 

Glokta se încruntă. Vai de mine. 

— Ardee West? Ce-i cu ea? 

— Știu din surse de încredere că se află într-o... situație delicată. 

Valul familiar de tremurături străbătu iar obrazul stâng al lui 
Glokta. 

- Chiar așa? 

Ce rușine... 

- Eşti remarcabil de bine informat despre problemele personale 
ale domnișoarei. 

- E de datoria mea să fiu așa. 

Aplecându-se mai aproape, Hoff îl învălui pe Glokta în răsuflarea 
lui cu miros de vin, în timp ce șoptea: 

- Când te gândești cine se prea poate să fie tatăl... 

— Şi cine anume e? 

Deși cred că amândoi știm deja răspunsul. 

- Cine altul dacă nu regele? șuieră Hoff printre dinţi, cu o notă de 
panică în glas. Nu se poate să nu știi că au avut o... relație, ca să mă 
exprim delicat, înainte de încoronare. Doar nu-i un secret. Și acum, 
asta? Un copil din flori! Când nici pretenţia regelui însuși la tron nu- 
i una dintre cele mai neprihănite? Când încă mai are atât de mulți 
duşmani în Consiliul Deschis? Un asemenea copil ar putea fi folosit 
împotriva noastră, dacă se află despre el — și se va afla, desigur! 

Se aplecă şi mai aproape. 

- Un asemenea lucru ar constitui o ameninţare la adresa statului. 

— Într-adevăr, replică pe un ton de gheaţă Glokta. 

Și, din nefericire, e absolut adevărat. Ce păcat, cumplit de păcat. 


Degetele dolofane ale lui Hoff se frământau cu nervozitate. 

— Îmi dau seama că ai anumite legături cu domnișoara și cu 
familia ei. Înţeleg întru totul dacă ai prefera să te degrevezi de o 
asemenea responsabilitate. Pot face toate aranjamentele necesare, 
fără nicio... 

Glokta afişă cel mai nebunesc rânjet. 

- Vrei să sugerezi că n-aş fi suficient de necruţător ca să omor o 
viitoare mamă, Domnule Lord Şambelan? 

Ecourile glasului ricoșară din pereţii albi și duri, nemiloase ca 
niște lovituri de pumnal. 

Hoff tresări, cu ochii săgetându-i nervos spre ușă. 

— Sunt sigur că nu te-ai eschiva de la nicio îndatorire patriotică... 

- Bine. Atunci, poţi sta liniștit. Prietenul nostru comun nu m-a 
ales pentru acest rol datorită inimii mele milostive. 

Dimpotrivă, chiar. 

- Voi rezolva problema. 


Aceeași casă mică, de cărămidă, pe aceeași stradă deloc 
remarcabilă unde Glokta mai fusese de-atâtea ori. Aceeași casă unde 
am petrecut atâtea după-amiezi plăcute. Cât de posibilă o fi plăcerea, de 
când am fost târât cu bale la gură din temniţele Împăratului. Își strecură 
mâna dreaptă în buzunar și simți cu vârfurile degetelor metalul 
rece. De ce fac asta? De ce? Pentru ca boul ăla beţiv de Hoff să se 
șteargă de sudoare, bucuros că a fost evitată o calamitate? Pentru ca 
Jezal dan Luthar să stea o idee mai sigur pe tronul lui de panaramă? Îşi 
răsuci șoldurile într-o parte și-n alta, până-și simţi coloana ţăcănind 
la locul ei. Fata asta merita ceva mult mai bun. Dar așa funcţionează 
cumplita aritmetică a puterii. 

Deschise poarta, șontâcăi până la ușa din față şi ciocăni scurt. 
Trecu un moment până să răspundă servitoarea. „Poate cea care l-a 
anunţat pe beţivul nostru de la curte, Lordul Hoff, despre nefericita 
situație?” Cu un mormăit, slujnica îl introduse în salonul încărcat de 
mobilă și-l lăsă acolo, cu privirea spre focul mic din căminul la fel 
de mic. Glokta își zări chipul în oglinda de deasupra șemineului și se 
încruntă. 

Cine e omul ăla? Epava aia ferfenițită? Cadavrul ăla ambulant? Se 


poate așa ceva numi mutră măcar? Atât de zbârcită și schimonosită, așa 
de marcată de dureri. Ce specie vrednică de milă și dispreţ e asta? O, de- 
ar exista un Dumnezeu, să mă apere de o asemenea arătare! 

Încercă să zâmbească. Șanţuri sălbatice îi brăzdară pielea 
cadaverică, golul hidos dintre dinţi se căscă. Colțul gurii îi tremura, 
ochiul stâng îi zvâcnea, mai îngust decât dreptul, mărginit cu o 
roşeață furioasă. Zâmbetul pare să promită orori și mai sigur decât 
încruntătura. 

A arătat vreodată un om mai mult ca un ticălos? A existat pe lumea 
asta unul mai monstruos? Ar fi cu putință să mai rămână vreun vestigiu 
de umanitate în spatele unei asemenea măști? Cum a devenit frumosul 
Sand dan Glokta... așa ceva? Oglinzi. Sunt mai rele chiar și decât 
scările. Buza i se răsfrânse de silă, în timp ce întorcea capul. 

Ardee stătea în ușă, privindu-l tăcută. Arăta bine, după părerea 
lui, odată ce lăsă în urmă surpriza neplăcută de a fi fost observat. 
Chiar foarte bine, și poate deja cu abdomenul ușor bombat? Trei luni să 
fie? Patru, poate? În curând nu va mai avea cum să se ascundă. 

- Eminenţa Voastră, îl măsură ea cu privirea, intrând în cameră. 
Vă stă bine în alb. 

- Adevărat? Nu găsești că-mi face cearcănele cadaverice din jurul 
ochilor ăstora aprinși de febră să arate și mai vinete? 

— A, câtuși de puţin. Se asortează perfect cu paloarea ta de strigoi. 

Glokta își afișă rânjetul știrb. 

— Exact efectul pe care-l speram. 

— Ai venit să mă iei într-o nouă plimbare prin canale, camere de 
tortură și moarte? 

- Din păcate, nu cred că ar mai fi posibilă o performanţă atât de 
reușită. Se pare că data trecută mi-am consumat toţi prietenii și 
majoritatea dușmanilor. 

- Și, în mod regretabil, armata gurkiană nu mai poate fi cu noi. 

- E ocupată în altă parte, din câte înțeleg. 

O privi cum venea spre masă, aruncând o privire pe fereastră, 
spre stradă, cu lumina de-afară lucindu-i în păr și conturându-i 
obrazul. 

- Sper că ești bine. 

- Mai ocupat chiar și decât gurkienii. Am o mulțime de treburi. 


Ce-ţi mai face fratele? Voiam să-l vizitez, dar... 

Dar mă îndoiesc că, atunci, aș putea suporta chiar și eu însumi 
duhoarea propriei mele ipocrizii. Eu cauzez suferințe. Alinarea lor e o 
limbă străină pentru mine. 

Ardee își privi picioarele. 

— Acum e bolnav tot timpul. De fiecare dată când mă duc la el, îl 
găsesc tot mai slab. Când eram acolo, i-a căzut un dinte. 

Ridică din umeri. 

— Încerca să mănânce, și i s-a desprins. Era să se înece cu el. Dar 
ce pot face? Ce poate oricine să facă? 

- Îmi pare sincer rău să aud. 

Dar asta nu schimbă nimic. 

- Sunt sigur că-i ești de mare ajutor. 

Sunt sigur că nimic nu-l mai poate ajuta. 

— Și tu, cum o duci? 

— Mai bine decât majoritatea, cred, oftă prelung Ardee, apoi se 
scutură, încercând să zâmbească. Bei un strop de vin? 

— Nu, dar nu te jena. 

Știu că nu te-ai jenat niciodată. 

Ardee, însă, luă sticla în mână doar pentru o clipă, după care o 
puse la loc. 

— Încerc să beau mai puţin, în ultima vreme. 

- Întotdeauna am fost de părerea asta, încuviință Glokta, după 
care făcu un pas spre ea. Așadar, ai greţuri dimineaţa? 

Femeia întoarse scurt capul într-o parte, apoi înghiţi în sec, cu 
mușchii subțiri ai gâtului zvâcnindu-i convulsiv. 

— Ai aflat? 

- Sunt Arhilector, replică el, apropiindu-se. Trebuie să le ştiu pe 
toate. 

Umerii ei se înmuiară, capul îi căzu în piept și se aplecă înainte, 
cu ambele mâini pe marginea mesei. Glokta îi văzu, din profil, 
pleoapele tremurând. Își stăpânește lacrimile. Oricât ar fi de furioasă, 
și de deşteaptă, are la fel de multă nevoie să fie salvată ca oricine. Dar 
nu are pe nimeni care să-i vină în ajutor. Numai pe mine. 

- Cred că am cam încurcat treburile, întocmai așa cum prevăzuse 
fratele meu. Cum ai spus şi tu. Îmi închipui că eşti foarte dezamăgit. 


Glokta simţi un spasm al feţei. Un fel de zâmbet, poate. Dar nu prea 
vesel. 

- Am fost dezamăgit aproape toată viaţa. Dar nu din cauza ta. 
Lumea e nedreaptă. Nimeni nu primeşte ceea ce merită. 

Cât timp trebuie s-o mai lungim așa, până ne vine curajul? Oricum, 
nicicând n-o să ne fie mai ușor. Acum e momentul. 

— Ardee... 

Glasul îi suna răgușit în propriile urechi. Mai şchiopătă cu încă 
un pas, strângând mânerul bastonului în palma transpirată. Ardee 
ridică privirea spre el, cu ochii umezi lucindu-i și o mână pe pântec. 
Dădu să se retragă. O undă de teamă, poate? Și cine-ar putea s-o 
condamne? Oare a ghicit ce urmează? 

- Ştii că întotdeauna l-am simpatizat și respectat mult pe fratele 
tău. 

Gura-i era uscată, limba i se împiedica de gingiile goale. A sosit 
clipa. 

— În ultimele luni, am început să te plac şi să te respect mult și pe 
tine. 

Un val de tresăriri îi cuprinse obrazul, făcând ca din ochiul 
tremurător să i se prelingă o lacrimă. Acum, acum... 

— Sau... atâta cât se poate apropia un om ca mine de asemenea 
sentimente, măcar. 

Glokta își strecură mâna în buzunar, cu grijă, ca Ardee să nu 
observe. Simţi metalul rece, cu marginile tari, nemiloase, frecându-i 
pielea. Acum trebuie... Inima-i bătea cu putere, iar gâtlejul i se 
comprimase atât de tare, încât abia mai putea să vorbească. 

- E foarte greu. Îmi pare... rău. 

- Pentru ce? se încruntă ea. 

Acum. 

Zvâcni spre ea, smulgându-şi mâna din buzunar. Ardee se ciocni 
de masă, cu ochii mari... şi amândoi încremeniră. 

Inelul lucea între ei. Cu un diamant colosal, scânteietor, atât de 
mare încât banda groasă de aur părea neînsemnată. Atât de mare 
încât ai zice că-i o glumă. Un fals. O imposibilitate absurdă. Cea mai 
mare piatră pe care au avut-o de oferit Valint și Balk. 

— Trebuie să te cer în căsătorie, horcăi Glokta. Mâna cu inelul 


tremura ca o frunză uscată. Pune-mi în ea un satâr, și e sigură ca 
stânca, dar cere-mi să tin un inel, și mai-mai că fac pe mine. Curaj, 
Sand, curaj. 

Ardee se uita lung la piatra scăpărătoare, cu gura căscată 
prosteşte. De șoc? De oroare? Să mă mărit cu... arătarea asta? Mai 
bine mor! 

- Ăă... bâigui ea. Eu... 

- Știu! Ştiu, sunt la fel de dezgustat ca și tine, dar... lasă-mă să 
vorbesc. Te rog. 

Coborî privirea în podea, cu gura schimonosindu-i-se în timp ce 
rostea cuvintele. 

— Nu-s atât de prost încât să-mi închipui că m-ai putea iubi 
vreodată... Că ai putea să iubești un om ca mine, sau să te gândești 
la mine, măcar, cu sentimente mai calde decât mila. E o chestiune 
de necesitate. N-ar trebui să te codești, numai fiindcă sunt... așa 
cum sunt. Au aflat că porţi în pântec copilul regelui. 

— Au aflat? murmură ea. 

- Da. Au aflat. Pentru ei, copilul e un pericol. Și tu ești un pericol 
pentru ei. Numai așa pot să te apăr. Voi face să ai un copil legitim. 
Trebuie să fie copilul nostru, acum şi pentru totdeauna. 

Ardee continua să privească inelul în tăcere. Ca un prizonier care 
se uită la instrumente, îngrozit, și se hotărăște să mărturisească. Are de 
ales între două rele, și nu știe care-i răul cel mai mare. 

- Sunt multe lucruri pe care ţi le pot oferi. Ocrotire. Securitate. 
Respect. Vei avea tot ce e mai bun din toate. Un loc sus-pus în 
societate, dacă asta valorează ceva. Nimeni nu va visa, măcar, să te- 
atingă fie și doar c-un deget. Nimeni nu va îndrăzni să-ți vorbească 
altfel decât cuviincios. Desigur, se va șușoti pe la spatele tău... Dar 
se va vorbi despre frumuseţea ta, despre spiritul tău și virtutea ta 
mai presus de toate. 

Îngustându-şi ochii, adăugă: 

— O să am eu grijă. 

Ardee ridică privirea spre el, înghițind în sec. Și acum vine refuzul. 
Mulţumesc mult, dar mai bine mor. 

— Se impune să fiu sinceră cu tine. Când eram mai tânără... am 
făcut unele prostii. 


Gura i se strâmbă. 

— Nu e prima oară când port un bastard în mine. Data trecută, 
tatăl meu m-a îmbrâncit pe scară, şi l-am lepădat. Era să mor și eu. 
Nu credeam să se mai poată întâmpla din nou. 

— Cu toţii am făcut lucruri de care nu suntem mândri. 

Ar trebui s-auzi mărturisirile mele, cândva. Sau, mai bine să nu le- 
audă nimeni, niciodată. 

— Asta nu schimbă cu nimic lucrurile. Ti-am promis că mă voi 
îngriji de bunăstarea ta. Altă cale nu văd. 

— Atunci, da. 

Fără nicio ceremonie, îi luă inelul din mână și și-l puse pe deget. 

- N-avem de ce să stăm pe gânduri, aşa-i? 

Nu-i tocmai acea acceptare entuziastă, încuviințarea înlăcrimată, 
abandonul voios despre care citim în cărţile de povești. Un aranjament 
de afaceri, cam fără tragere de inimă. O ocazie de a reflecta cu tristeţe 
la tot ceea ce-ar fi putut să fie, dar n-a fost să fie. 

— Cine-ar fi crezut, murmură ea, privind nestemata de pe deget, 
când te priveam duelându-te cu fratele meu, cu atâţia ani în urmă, 
că într-o zi am să-ți port inelul? Dintotdeauna ai fost bărbatul 
visurilor mele. 

Iar acum, al coșmarurilor tale. 

- Viaţa ia întorsături ciudate. Împrejurările nu-s tocmai cele pe 
care le-ar fi prezis toată lumea. 

Și astfel, salvez două vieţi. Cât de mult din răul pe care l-am făcut ar 
putea să compenseze asta? Totuși, măcar pun ceva și pe celălalt talger al 
balanței. Fiecare om are nevoie să încline cântarul și spre bine, cât de 
cât. 

Ochii ei negri se întoarseră spre ai lui. 

— O piatră mai mare nu ţi-ai putut permite? 

- Doar dacă prădăm tezaurul, croncăni Glokta. 

Acum, tradiţia ar cere un sărut, dar... după cum stau lucrurile... 

Ardee veni spre el, ridicând un braţ. Glokta se feri, cu un junghi 
în șold care-l făcu să se strâmbe. 

— Scuză-mă. Mi-am cam... ieşit din mână. 

- Dacă tot e să fac treaba asta, măcar s-o fac așa cum se cuvine. 

— Să faci tot ce poate fi mai bun, vrei să zici? 


— Să fac atât cât se poate, măcar. 

Veni și mai aproape. Glokta fu nevoit să facă un efort pentru a 
rămâne pe loc. Ardee îl privi în ochi. Ridică mâna, încet, și-i atinse 
obrazul, făcându-i pleoapa să se zbată. O prostie. Câte femei m-au mai 
atins până acum... Și totuși, asta a fost în altă viață. În altă... 

Mâna lui Ardee îi alunecă în jurul feţei, apăsându-i falca puternic, 
cu degetele. Când îl trase spre ea, gâtul lui Glokta trosni. Îi simţi 
respiraţia caldă pe bărbie. Buzele ei le atinseră pe ale lui, uşor, într- 
o parte, apoi în cealaltă. O auzi scoțând un geamăt slab, gutural, 
care făcu să i se taie respiraţia. Se preface, desigur. Cum ar putea dori 
o femeie să atingă trupul ăsta terciuit? Să sărute mutra asta desfigurată? 
Până şi pe mine mă apucă repulsia. Joacă teatru — și totuși, merită să-i 
aplaud eforturile. 

Piciorul stâng îi tremura, și fu nevoit să se ţină strâns de baston. 
Respira repede, şuierător, pe nas. Stăteau faţă în faţă, iar buzele li se 
atinseră, umede. Îi linse cu vârful limbii gingiile goale. Teatru, 
desigur, dar ce altceva ar putea să fie? Și totuși, îl joacă bine, foarte 
bine... 


Prima lege 


Ferro stătea așezată și-și privea mâna. Mâna care ţinuse Sămânţa. 
Arăta la fel ca întotdeauna, şi totuși, senzaţia era diferită. Și-o 
simțea rece, nemișcată. Foarte rece. Și-o învelise în pături. Și-o 
îmbăiase în apă caldă. Și-o ţinuse aproape de foc, atât de aproape, 
că se alesese cu arsuri. 

Nimic nu-i ajuta. 

— Ferro... 

O șoaptă atât de înceată, încât ar fi putut să fie vântul dincolo de 
fereastră. 

Sări în picioare, cu cuțitul strâns în pumn. Se uită în colțurile 
camerei. Toate erau goale. Se aplecă să privească sub pat, sub 
dulapul înalt. Cu mâna liberă, smulse draperiile. Nu era nimeni. 
Ştiuse că n-avea să găsească pe nimeni. 

Și totuşi, auzea șoaptele. 

O bătaie în ușă o făcu să se întoarcă iar, cu respiraţia șuierându-i 
printre dinţi. Încă un vis? Încă un duh? Alte lovituri grele. 

— Intră...? mârâi ea, întrebător. 

Ușa se deschise. Bayaz. La vederea cuţitului, înălță o sprânceană. 

- Îți plac mult prea mult obiectele tăioase, Ferro. Aici nu ai 
duşmani. 

Cu ochii îngustaţi, Ferro se încruntă spre Mag. Nu era atât de 
sigură. 

— Ce s-a întâmplat acolo, în vânt? 

— Ce să se întâmple? ridică el din umeri. Am învins. 

— Ce erau formele alea? Umbrele alea... 

- N-am văzut nimic, decât pe Mamun și Cele O Sută De Cuvinte 
ale lui primindu-și pedeapsa pe care o meritau. 

- N-ai auzit niște voci? 

— Peste tunetul victoriei noastre? N-am auzit nimic. 

- Eu, da, răspunse Ferro, lăsând jos cuțitul și vârându-și-l la 
cingătoare; își mișcă degetele mâinii — aceeași, și totuși schimbată. 


Le mai aud şi acum. 

— Şi ce-ţi spun, Ferro? 

- Vorbesc despre încuietori, porți şi uși şi despre deschiderea lor. 
Despre deschiderea lor vorbesc tot timpul. Întreabă despre Sămânță. 
Unde e? 

- La loc sigur, răspunse Bayaz, privind-o fără nicio expresie. Ţine 
minte, dacă auzi într-adevăr făpturile din Cealaltă Parte, sunt făcute 
din minciuni. 

- Nuss singurele. Îmi cer să calc Prima Lege. La fel cum ai făcut 
tu. 

- Un subiect deschis interpretărilor, își arcui mândru Bayaz un 
colț al gurii, ca și cum ar fi realizat un lucru miraculos. Am 
temperat disciplinele lui Glustrod cu tehnicile Maestrului Creator și 
am folosit Sămânţa ca motor pentru Arta mea. Rezultatele au fost... 

Respiră prelung, cu satisfacţie. 

- Mă rog, ai văzut cu ochii tăi. A fost, mai presus de orice, un 
triumf al voinţei. 

- Ai umblat la încuietori. Ai pus lumea în pericol. Șoptitorii de 
Secrete... 

— Prima Lege este un paradox. Ori de câte ori schimbi un lucru 
împrumutat din lumea de jos, există anumite riscuri. Dacă am 
depășit o limită, nu este decât limita balanței. Lumea e în siguranţă, 
nu? N-am de ce să prezint scuze pentru ambițiile viziunii mele. 

- Se îngroapă oameni cu sutele, bărbaţi, femei şi copii, în gropi 
comune. La fel ca în Aulcus. Boala asta... e cauzată de ceea ce-am 
făcut noi. Va să zică, asta înseamnă ambiția? Mărimea mormintelor? 

Bayaz scutură din cap, cu nepăsare. 

- Un efect secundar neprevăzut. Preţul victoriei, teamă mi-e, este 
același acum ca și în Vechiul Timp - și întotdeauna va fi așa. 

O fixă cu privirea, în care se simţea o undă de ameninţare. O 
provocare. 

— Dar dacă am încălcat Prima Lege, ce e? În ce tribunal ai să mă 
judeci? Cu ce juraţi? O vei elibera pe Tolomei, din tenebre, ca să 
depună mărturie? Ai să-l cauţi pe Zacharus, să citească acuzaţiile? O 
să-o târăști pe Cawneil, de la marginea Lumii, ca să dea verdictul? Îl 
aduci pe marele Juvens, de pe tărâmul morţilor, să pronunţe 


sentința? N-aș crede. Sunt Întâiul dintre Magi. Sunt autoritatea 
supremă și, aş spune... sunt un om drept. 

— Tu? Aiurea. 

- Ba da, Ferro. Puterea face ca toate lucrurile să fie drepte. Asta e 
prima mea lege, și ultima. Este singura lege pe care o recunosc. 

— Zacharus m-a prevenit, murmură ea, cu gândul la câmpia 
nesfârșită, la bătrânul cu ochi înnebuniți și cu păsările care dădeau 
târcoale. Mi-a spus să fug, să fug și să nu mă mai opresc. Mai bine-l 
ascultam. 

- Pe bășica aia umflată de-atâta încântare de sine? pufni Bayaz. 
Poate-ar fi trebuit să-l asculti, dar corabia aia ai pierdut-o. I-ai făcut 
cu mâna de pe mal, veselă, şi în schimb ai ales să-ţi alimentezi furia. 
Bucuros ţi-ai alimentat-o. Hai să nu ne prefacem - nu te-a amăgit 
nimeni. Știai că erai sortită să mergi pe cărări întunecate. 

- Nu mă aşteptam... își strânse ea degetele îngheţate, într-un 
pumn tremurător. La asta. 

- Și-atunci, la ce te-așteptai? Să lăsăm filosofia în seama celor 
care au mai mult timp și mai puţine conturi de reglat. Vinovăţie, 
regrete, dreptate şi nedreptate? Parc-aș sta de vorbă cu marele Rege 
Jezal. Și cine are răbdare pentru așa ceva? 

Se întoarse spre ușă. 

— Ar trebui să stai pe lângă mine. S-ar putea ca, mai târziu, Khalul 
să trimită și alți agenţi. lar atunci, voi avea din nou nevoie de 
talentele tale. 

Ferro pufni. 

- Și până atunci? Să șed aici, în compania umbrelor? 

- Până atunci, zâmbește, Ferro - dacă mai ţii minte cum, o 
fulgeră Bayaz cu surâsul lui alb, strălucitor. Ţi-ai căpătat 
răzbunarea. 


Vântul sufla prin jurul ei, vâjâia tare și șuiera, plin de umbre. 
Îngenunche într-un capăt al tunelului de urlete, atingând însuși 
cerul. Lumea era subțire și fragilă ca un geam, gata să se crape. 
Dincolo de ea, un hău fără fund, plin cu voci. 

— Lasă-ne să intrăm... 

— Nu! 


Se smulse să scape şi se ridică în picioare, gâfâind, lângă pat, cu 
toți mușchii încordaţi. Dar nu era nimeni cu care să se lupte. Doar 
un alt vis. 

Și numai din vina ei, fiindcă-și permisese să adoarmă. 

O rază lungă de lună se întindea spre pat, pe pardoseală. 
Fereastra din capătul ei stătea întredeschisă, lăsând să intre o adiere 
nocturnă rece, care-i răcorea pielea îmbrobonată de sudoare. Se 
duse acolo, încruntată, o închise și trase ivărul. Apoi se întoarse. 

În umbra adâncă de lângă ușă stătea o siluetă. Un contur cu un 
singur braţ, înfășurat în zdrenţe. Cele câteva piese ale armurii încă 
prinse de el erau zgâriate și îndoite. Faţa-i arăta ca o ruină plină de 
praf, cu pielea ruptă atârnând fâșii-fâșii de pe oasele albe -— însă 
chiar și așa, Ferro îl recunoscu. 

Mamun. 

- Ne întâlnim iar, sânge-de-diavol, foșni glasul lui, ca o hârtie 
uscată. 

— Visez, șuieră Ferro. 

— Ai vrea tu să visezi. 

Cât ai clipi, traversă camera. Singura lui mână o apucă de gât ca 
o zgardă de fier. 

— Cât m-am târât prin pământ, scurmând palmă cu palmă, ca să 
ies de sub dărâmături, mi s-a făcut foame, scrâşni, gâdilându-i fața 
cu suflarea lui înghețată. O să-mi fac un braţ nou din carnea ta, și cu 
el îl voi dobori pe Bayaz și-l voi răzbuna pe marele Juvens. Profetul 
a văzut totul. Şi ce-a văzut el eu am să adeveresc. 

O ridică în aer, fără efort, strivindu-i spatele de perete, cu 
călcâiele lovind în lambriuri. 

Mâna se strânse. Pieptul lui Ferro palpita, însă prin gât nu trecea 
niciun strop de aer. Se lupta să-i descleşteze degetele, le zgâria cu 
unghiile, dar erau făurite din fier, cioplite din piatră, strânse ca un 
ştreang de spânzurătoare. Se zbătea și se sucea, însă nici vorbă să se 
clintească din loc. Atunci, atacă fața descompusă a lui Mamun, 
scormonind prin obrazul sfâșiat, smulgând carnea prăfuită 
dinăuntru — dar ochii lui nici nu clipeau. În cameră se făcuse frig. 

- Rostește-ţi rugăciunile, copilă, şopti Mamun, scrâșnind din 
dinţii sfărâmaţi, şi speră ca Dumnezeu să fie milostiv. 


O părăseau puterile. Plămânii-i plesneau. Şi încă-l mai zgâria, dar 
cu mișcări tot mai slabe. Tot mai vlăguite. Braţele îi căzură, 
picioarele-i rămaseră atârnate, avea pleoapele grele, grele. Și era 
îngrozitor de frig. 

— Acum, şopti el, suflând aburi. 

O lăsă jos şi deschise gura, cu buzele ferfeniţite trăgându-se de pe 
dinții sparți. 

— Acum. 

Degetul ei îl împunse în gât. Intră prin piele, în carnea uscată, 
până la rădăcină. Îi întoarse capul într-o parte. Cealaltă mână o 
cuprinse pe a lui, și-o desprinse de gât, îi îndoi degetele pe spate. 
Simţi falangele plesnind, zdrobindu-se, sfărâmându-se, în timp ce 
cădea iar cu picioarele pe pardoseală. Promoroacă albă se întindea 
peste geamuri, lângă ea, îi scârțâi sub tălpile goale, în timp ce-l 
răsuci pe Mamun și-l izbi de perete, strivindu-i trupul de lambriurile 
ce se crăpau, de zidăria care trosnea. Forţa loviturii stârni o ploaie 
de tencuială. 

Îşi afundă şi mai adânc degetul în gâtul lui, în sus, înăuntru. Nu-i 
era greu. Puterea ei era nemărginită. Provenea din cealaltă parte a 
despărțiturii. Sămânţa o schimbase, la fel cum o schimbase și pe 
Tolomei, și nu mai era cale de întoarcere. 

Ferro zâmbi. 

- Poftim carnea mea, n-o vrei? Ţi-ai luat ultima masă, Mamun. 

Vârful arătătorului ieși printre dinţii lui, întâlni degetul mare și-l 
agăță pe Mamun ca pe un pește în cârlig. Cu o smucitură a 
încheieturii, îi smulse mandibula și o azvârli cât colo, clănțănind. 
Limba rămase să se bălăbăne în masa de carne prăfoasă. 

- Spune-ți rugăciunile, Mâncătorule, șuieră Ferro, și sper ca 
Dumnezeu să fie milostiv. 

Îi strânse capul în palme. Prin nasul Mâncătorului ieși un ţiuit 
prelung. Palma lui zdrobită dădea spre ea, zadarnic. Craniul se 
îndoi, apoi se turti, şi se spulberă, aruncând cu așchii de os. Ferro 
lăsă trupul să cadă, praful scurgându-se pe dale, formând norișori în 
jurul picioarelor ei. 

- Da... 

Nu tresări. Nu se holbă. Ştia de unde venea vocea. De 


pretutindeni și de nicăieri. 

Se duse la fereastră și o deschise. Sări afară, căzu de la 
doisprezece pași înălțime pe pământ, și se îndreptă. Noaptea era 
plină de sunete, dar ea rămase tăcută. Lipăi desculță pe iarba 
luminată de lună, cu firele îngheţate trosnind sub tălpile ei, urcă o 
scară lungă și ajunse pe ziduri. Vocile o urmau. 

— Stai. 

- Sămânţa! 

— Ferro. 

— Lasă-ne înăuntru... 

Nu le luă în seamă. Un bărbat în armură stătea cu privirea în 
noapte, spre Casa Creatorului, ca un contur și mai negru pe cerul 
întunecat. O fâşie de întuneric deasupra Agriontului, unde nu mai 
erau stele, nu mai erau nori luminaţi de lună, nu se mai zărea nicio 
rază de lumină. Ferro se întrebă dacă în umbrele dinăuntru pândea 
Tolomei, zgâriind porţile. Zgâriind, zgâriind, la nesfârșit. Pierduse 
ocazia să se răzbune. 

Ferro n-avea să facă la fel. 

Porni pe metereze, pe lângă străjer, care-şi strânse mantaua pe 
umeri când trecu pe lângă el. Se urcă pe parapet și sări, cu vântul 
scăldându-i pielea. Zbură peste șanț, a cărui gheață scârțâia 
deasupra apei, pe sub ea. Caldarâmul de pe mal i se repezi în 
întâmpinare. Picioarele ei îl izbiră și se rostogoli de mai multe ori, 
îndepărtându-se printre clădiri. Hainele i se rupseseră în cădere, dar 
pe piele nu avea nicio urmă. Nici măcar un strop de sânge. 

— Nu, Ferro. 

- Înapoi, şi găseşte Sămânța! 

- E aproape de el. 

— Bayaz o are. 

Bayaz. Poate că, atunci când va termina în Sud, avea să se 
întoarcă. După ce-l va îngropa pe marele Uthman-ul-Dosht sub 
ruinele propriului său palat. După ce-l va trimite în iad pe Khalul, cu 
Mâncătorii lui și cu toţi preoţii lui. Poate că atunci avea să se 
înapoieze și să-i dea Întâiului dintre Magi lecţia pe care o merita. 
Lecţia pe care voise să i-o dea Tolomei. Dar în fond, mincinos sau 
nu, își ținuse cuvântul față de ea, până la urmă. Îi oferise mijloacele 


de a se răzbuna. 

Acum, urma s-o facă. 

Ferro se furișa printre ruinele tăcute ale orașului, iute și fără 
zgomot, ca o briză nocturnă. Spre sud, către port. Avea să găsească 
o cale. Spre sud, peste mare până în Gurkhul, și apoi... 

Vocile îi șopteau. O mie de voci. Vorbeau despre porţile pe care 
le închisese Euz și despre zăvoarele cu care le ferecase. Acum, o 
rugau să le deschidă. Îi cereau să le sfărâme. Îi spuneau cum, și-i 
porunceau s-o facă. 

Dar Ferro zâmbea doar. Puteau vorbi cât pofteau. 

Ea nu avea stăpâni. 


Ceai și ameninţări 


Logen stătea încruntat. 

Privea încruntat prin sala cea mare, se uita încruntat spre 
oglinzile lucitoare și către numeroșii oameni puternici dinăuntru. Se 
încrunta la marii lorzi ai Uniunii, aşezaţi în fața lui. Două sute la 
număr sau chiar mai mulți, murmurând în cealaltă parte a încăperii. 
Vorbele lor prefăcute și zâmbetele false și chipurile fățarnice, toate 
îl îngrețoșau ca mierea peste măsură de multă. Dar nu avea o părere 
mai bună nici despre oamenii din aceeași parte, care împărțeau 
platforma înaltă cu el și cu Regele Jezal. 

Era acolo și schilodul rânjit care pusese toate întrebările în ziua 
aceea, în turn, acum îmbrăcat complet în alb. Era şi un grăsan cu 
chipul plin de vinișoare sparte, de parcă şi-ar fi început fiecare zi 
golind câte o sticlă. Mai era unul înalt și slab, cu un zâmbet moale și 
ochi mici și duri, având pe piept o platoșă neagră cu zorzoane aurii. 
Cea mai lunecoasă tagmă de mincinoși pe care o avusese vreodată 
Logen înaintea ochilor, dar unul anume era mai rău decât toţi 
ceilalți la un loc. 

Bayaz şedea cu un zâmbet nepăsător pe chip, ca și cum toate ar fi 
ieșit întocmai cum plănuise. Poate că așa și era. Vraciu' naibii! 
Logen ar fi trebuit să știe că nu putea avea încredere într-un om fără 
păr pe cap. Spiritele îl preveniseră că Magii au propriile lor țeluri, 
dar el nu le luase în seamă avertismentele, se avântase orbește, 
sperând ca totul să meargă bine, ca întotdeauna. Un lucru poţi să 
zici despre Logen Nouădegete: că nu ascultă niciodată. Unul dintre 
numeroasele lui cusururi. 

Ochii i se abătură în cealaltă direcţie, spre Jezal. Acesta părea să 
se simtă destul de confortabil în robele lui regale, cu coroana de aur 
strălucitor pe cap, așezat pe un tron de aur și mai mare decât jilțul 
unde stătea Logen. Lângă el se afla soția lui. Emana o mândrie 
îngheţată, poate, dar nimic mai rău decât atât. Nemernicul ăla 
norocos părea să cadă mereu în picioare. Frumoasă ca o dimineață 


de iarnă. Și, când se uita la Jezal, avea expresia aceea pe față. Un 
soi de ferocitate, ca şi cum abia s-ar fi stăpânit să nu-l sfâșie cu 
dinţii. Ar fi putut mușca un dumicat din Logen, dacă poftea, dar ce 
femeie în toate minţile ar fi vrut una ca asta? 

Cel mai mult, se încrunta la el însuși, reflectat în oglinda din față, 
sus pe platforma înaltă, lângă Jezal şi regina lui. Alături de perechea 
aceea frumoasă, arăta ca un monstru înfricoșător şi brăzdat de 
cicatrice, posomorât şi îngândurat. Un om făurit din ucideri, apoi 
înfofolit în stofe scumpe și colorate, în blănuri albe rare, cu 
catarame lustruite și ținte sclipitoare, și peste toate astea, ditamai 
lanțul de aur la gât. Același lanț pe care-l purtase și Bethod. Din 
mânecile cu manşete îmblănite îi ieșeau mâinile de brută, brăzdate, 
cu un deget lipsă, strângând brațele jilțului aurit. Haine de rege, 
poate, dar mâini de ucigaș. Arăta ca zmeul din basmele vechi pentru 
copii. Războinicul neînduplecat, care-și croise drum până la putere 
folosind oţelul și focul. Se căţărase spre tron pe un munte de 
cadavre. Poate că era într-adevăr omul acela. 

Se foi în loc, cu pielea umedă zgâriată de hainele cele noi. Făcuse 
cale lungă, de când se târâse afară dintr-un râu, fără măcar o 
pereche de cizme care să fie ale lui. Rătăcise prin Locurile-Nalte fără 
altă companie decât un urcior. Ajunsese departe, dar nu era sigur că 
se plăcea pe sine însuşi mai mult decât înainte. Râsese, auzind că 
Bethod își spunea rege. lar acum, iată-l și pe el făcând același lucru, 
și fiind chiar mai nepotrivit pentru o asemenea treabă. Un lucru să 
zici despre Logen Nouădegete — să zici că-i un căcănar. Nimic mai 
simplu. Şi nu orice om e gata să recunoască aşa ceva despre sine 
însuși. 

Beţivanul, Hoff, vorbea cel mai mult. 

- Rotonda Lorzilor zace în ruine, din păcate. Prin urmare, s-a 
decis ca deocamdată, până se va construi un loc la fel de grandios, 
potrivit pentru această nobilă instituţie — o nouă Rotondă a Lorzilor, 
mai mare și mai bogată decât cea veche, Consiliul Deschis să fie 
suspendat. 

Urmă o pauză. 

— Suspendat? bombăni cineva. 

— Și cum ne vom face auziţi? 


— Unde vor spune nobilii ce au de zis? 

- Nobilii vor vorbi prin mijlocirea Consiliului Închis, replică Hoff, 
pe tonul folosit când i te adresezi unui copil care nu înțelege. Sau 
pot cere să fie primiţi de rege, prin Secretarul pentru Audienţe. 

- Dar asta poate s-o facă orice ţăran! 

Hoff înălță din sprâncene. 

— Adevărat. 

Un val de furie se răspândi prin rândurile lorzilor din fața lor. N-o 
fi înţeles Logen mare lucru din politică, dar putea să-și dea seama 
când un grup de oameni îi dădea peste nas altuia. Niciodată nu era 
plăcut să fii amestecat în așa ceva, dar acum făcea și el parte dintre 
cei ce le dădeau peste nas celorlalți, cel puțin o dată. 

- Regele și națiunea sunt una! se auzi glasul sever al lui Bayaz, 
peste toată zarva. Pământurile nu faceţi decât să vi le luați cu 
împrumut de la el. Regretă că are nevoie de o parte dintre ele 
înapoi, dar e un caz de strictă necesitate. 

- Un sfert, își linse ologul gingiile știrbe, cu un plescăit slab. De la 
fiecare dintre voi. 

- Asta n-o să vă meargă! strigă un boşorog furios, din rândul 
întâi. 

- Așa crezi, Lord Isher? îi zâmbi Bayaz. Cei care sunt de aceeași 
părere pot să-l urmeze pe Lordul Brock în exil și să predea coroanei 
toate pământurile, nu doar o parte. 

— E o ofensă! strigă altul. Întotdeauna, regele a fost întâiul dintre 
egali, cel mai mare dintre nobili, dar nu mai presus de ei. Voturile 
noastre l-au adus pe tron, şi refuzăm... 

-— Dansezi cam aproape de margine, Lord Heugen, se scutură 
chipul schilodului în spasme hidoase, în timp ce privea încruntat 
spre el. Poate vrei să rămâi în partea unde domnesc siguranţa, 
căldura și loialitatea. În cealaltă parte nu cred că te-ai simţi la fel de 
bine. 

O lacrimă lungă i se prelinse din ochiul stâng, care se zbătea, pe 
obrazul supt. 

- Supraveghetorul general vă va evalua moșiile în lunile 
următoare. Ar fi înțelept ca toți să-i acordați deplina dumneavoastră 
asistenţă. 


De-acum, mulți se ridicaseră în picioare, agitându-și pumnii și 
vociferând. 

- E scandalos! 

— Fără precedent! 

— Inacceptabil! 

- Refuzăm să ne lăsăm intimidaţi! 

Jezal sări de pe tron, ridicându-și sus sabia bătută în pietre 
preţioase, și se apucă să lovească repetat platforma cu capătul tecii, 
astfel că toată sala începu să răsune de bubuituri reverberate. 

- Sunt regele! strigă el, spre mulțimea care amuţi dintr-odată. Nu 
vă dau să alegeți — pronunt un decret regal! Adua va fi reconstruită, 
mai strălucitoare decât oricând! Acesta este preţul! V-aţi obișnuit 
prea mult timp cu o coroană slabă, domnii mei! Credeţi-mă când vă 
spun că acele vremuri au rămas de-acum în urma noastră! 

Bayaz se înclină într-o parte, pentru a-i șopti lui Logen la ureche: 

— Se pricepe surprinzător de bine la treaba asta, nu-i așa? 

Lorzii bombăneau, dar se așezară la loc, în timp ce Jezal vorbea 
mai departe, cu un glas care umplea sala cu încredere calmă, ţinând 
încă strâns mânerul sabiei aflate în teacă. 

— Cei care mi-au acordat din toată inima sprijinul în criza recentă 
vor fi scutiți. Dar acea listă, spre dezonoarea dumneavoastră, este 
mult prea scurtă. Aceia care ne-au susținut în vremuri de restriște au 
fost prieteni din afara Uniunii! 

Omul în negru se ridică din jilțul său. 

- Eu, Orso din Talins, le stau mereu alături fiului și fiicei mele de 
neam regal! 

Apucă în mâini chipul lui Jezal și-l sărută pe amândoi obrajii. 
Apoi făcu același lucru și cu regina. 

- Prietenii lor sunt și prietenii mei, continuă el zâmbind, dar cu 
un subînțeles care nu putea să scape nimănui. lar dușmanii lor?... 
Ei, dar cu toţii sunteţi oameni inteligenți. Puteţi ghici continuarea. 

— Îţi mulțumesc pentru rolul pe care l-ai jucat în izbăvirea 
noastră, spuse Jezal. Îți exprimăm întreaga noastră recunoștință. 
Războiul dintre Uniune și Nord a luat sfârșit. Tiranul Bethod e mort, 
şi s-a înstăpânit o ordine nouă. Sunt mândru să-l numesc prieten pe 
omul care l-a doborât, Logen Nouădegete! Regele Nordicilor! 


Îi întinse mâna, radios. 

- Se cuvine să pornim ca niște frați spre acest viitor nou și 
cutezător. 

- Mda, făcu Logen, chinuindu-se să se ridice din jilț. Așa e. 

Îl cuprinse pe Jezal într-o îmbrăţișare, bătându-l pe spate de 
răsună toată sala. 

- Cred c-o să stăm de partea noastră a Şuvoiului Alb, de-acum 
încolo. Doar dacă nu cumva fratele meu de-aici are necazuri, 
desigur, continuă el, plimbându-și peste mutrele mohorâte ale 
bătrânilor din primele rânduri o privire îngheţată ca un cimitir 
iarna. Să nu vă pună dracu' să mă faceţi să mai vin aici! 

Și se aşeză din nou în jilţ, încruntat. Nu s-o fi priceput prea mult 
Sângerosul-Nouă la politică, dar știa bine cum să formuleze o 
ameninţare. 

— Am câștigat războiul! își zornăi Jezal garda aurită a sabiei, după 
care şi-o petrecu la loc prin agăţătoarea de la cingătoare. Acum, 
trebuie să câştigăm și pacea! 

— Bine zis, Maiestatea Voastră, bine zis. 

Beţivul roșu la faţă se ridică, fără a lăsa pe nimeni să mai 
intervină. 

— Atunci, mai rămâne un singur punct de pe ordinea de zi, înainte 
de suspendarea Consiliului Deschis. 

Şi se întoarse spre Mag, cu un zâmbet uleios și o plecăciune 
adâncă. 

- Să-i oferim mulţumirile noastre Lordului Bayaz, Întâiul dintre 
Magi, omul care prin înțelepciunea sa și puterea Artei sale a alungat 
invadatorii și a salvat Uniunea! anunţă el, începând să aplaude. 

Ologul Glokta i se alătură, apoi și Ducele Orso. Un lord mătăhălos 
din primul rând sări în picioare. 

- Lord Bayaz! răcni el, plesnind din palmele grase. 

Curând, toată sala răsuna de aplauze fără pic de convingere. Până 
şi Heugen li se alătură. Chiar și Isher, deși avea o mutră de parcă ar 
fi aplaudat la propria lui înmormântare. Logen își lăsă mâinile acolo 
unde erau. La drept vorbind, îi era cam greață că se afla în acel loc. 
Greaţă și furie. Rămase aşezat în jilt, încruntat în continuare. 


Jezal îi privea pe marii și distinșii Uniunii cum ieșeau pe rând, 
amărâţi, din Camera Oglinzilor. Toţi, oameni aleși. Isher, Barezin, 
Heugen și ceilalți. Oameni la care cândva se uitase cu gura căscată. 
Toţi, umiliți. Abia dacă-și putea stăpâni zâmbetul de pe buze, 
auzindu-i cum își bombăneau nemulțumirea neputincioasă. Se 
simțea aproape ca un rege — până-și zări regina. 

Terez şi tatăl ei, Marele Duce Orso, erau prinși într-o discuţie ce 
părea foarte aprinsă, într-o styriană expresivă, accentuată din 
ambele părți cu mișcări violente ale mâinilor. Jezal ar fi putut să se 
simtă ușurat că nu era singurul membru al familiei pe care Terez 
părea să-l disprețuiască, dacă n-ar fi bănuit că el era subiectul 
controversei. Auzi din spatele lui un râcâit slab, de scaun tras, și 
văzu, cu oarecare dezgust, chipul schimonosit al noului Arhilector. 

- Maiestatea Voastră, începu Glokta încet, ca și cum ar fi avut de 
gând să abordeze nişte secrete, privind încruntat spre Terez și tatăl 
ei. Dacă-mi permiteţi să vă întreb... este totul în regulă între 
dumneavoastră şi regină? 

Continuă cu glas și mai scăzut: 

— Înţeleg că rareori dormiti în aceeași cameră. 

Jezal era gata să-i dea schilodului un dos de palmă peste faţă, 
pentru nesimţire. Apoi, cu coada ochiului, o surprinse pe Terez 
privindu-l — cu acea expresie de dispreţ total care era tratamentul lui 
obișnuit, ca soț. Își simţi umerii înmuindu-se. 

- Abia dacă suportă să stea în aceeași ţară cu mine, darămite în 
acelaşi pat. Femeia asta e cea mai mare scorpie! mârâi el, după care 
își lăsă capul în piept, cu privirea spre pardoseală. Ce să mă fac? 

Glokta își suci gâtul într-o parte, apoi și în cealaltă, iar Jezal își 
stăpâni un fior de silă la auzul trosnetului. 

- Daţi-mi voie să vorbesc cu regina, Maiestate. Pot fi foarte 
persuasiv, când îmi propun asta. Vă înțeleg dificultăţile. Și eu sunt 
căsătorit de foarte puţină vreme. 

Jezal se îngrozea la gândul soiului de femeie monstruoasă care l- 
ar fi putut accepta pe acel bărbat monstruos drept soț. 

- Serios? întrebă el, prefăcându-se interesat. Și, cine este 
doamna...? 

- Cred că dumneavoastră vă cunoaşteţi de departe. Ardee se 


numește. Ardee dan Glokta. 

Și buzele ologului se retraseră, dezvăluind golul dintre dinţii de 
sus. 

-— Dar nu... 

-— Sora vechiului meu prieten Collem West, da. 

Jezal rămase mut, cu ochii holbaţi. Glokta făcu o plecăciune 
țeapănă. 

— Vă accept felicitările. 

Apoi se întoarse, șchiopătă până la marginea platformei și începu 
să coboare treptele, rezemându-se greu în baston. 

Jezal abia dacă-și putea stăpâni șocul îngheţat, dezamăgirea 
zdrobitoare, oroarea deplină. Nici nu putea concepe ce șantaj o fi 
folosit monstruozitatea aia jalnică pentru a o prinde în cursă. Poate 
că fusese pur și simplu disperată, după ce Jezal o abandonase. Poate 
că, fratele ei fiind bolnav, nu-i mai rămăsese nimeni la care să 
apeleze. Doar în dimineața aceea, la spital, vederea ei îi stârnise 
ceva în suflet, la fel ca pe vremuri. Își spusese că poate, într-o zi, cu 
timpul... 

Acum, până și o asemenea fantezie plăcută se prăvălea la pământ. 
Ardee era măritată cu un om pe care Jezal îl disprețuia. Un om care 
făcea parte din propriul lui Consiliu Închis. Și pentru ca lucrurile să 
stea și mai rău, un om căruia tocmai îi mărturisise, într-un moment 
de nebunie, eșecul total al propriei sale căsnicii. Apăruse în ochii lui 
slab, vulnerabil, absurd. Înjură amarnic printre dinți. 

I se părea acum că o iubea pe Ardee cu o pasiune insuportabilă. 
Împărtășiseră ceva ce n-avea să mai regăsească niciodată. Cum de 
nu-și dăduse seama, la vremea aceea? Cum de lăsase să se aleagă 
praful de tot, pentru asta? Tristul adevăr, probabil, era aceea că 
dragostea în sine nu e niciodată de ajuns. 


Când deschise ușa, Logen simți mai întâi un junghi de 
dezamăgire, urmat îndeaproape de un val hidos de furie. Camera era 
goală, curată și ordonată, ca şi cum acolo n-ar fi locuit nimeni. Ferro 
plecase. 

Nimic nu ieșise conform speranțelor lui. Poate că, de-acum, ar fi 
trebuit să se şi aștepte. La urma urmei, nici înainte nu mersese 


altfel. Și totuşi, continuase să se pișe în contra vântului. Era ca un 
om a cărui ușă e prea joasă, dar în loc de a învăţa să se aplece, se tot 
dă cu capul de pragul de sus în fiecare zi a vieţii lui nefericite. Îi 
venea să-şi plângă de milă, dar știa că nici n-ar fi meritat altceva. 
Unul care a făcut tot ce făcuse el nu se poate aștepta la finaluri 
fericite. 

leși pe coridor și porni de-a lungul acestuia, cu fălcile încleștate. 
Deschise cu umărul ușa alăturată, fără să ciocănească. Ferestrele 
înalte erau deschise, iar razele soarelui luminau camera aerisită, cu 
perdelele fâlfâind ușor în adiere. Bayaz stătea într-un jilt încrustat, 
în fața uneia dintre ele, cu o ceașcă în mână. Un servitor umil, în 
veston de catifea, îi turna ceaiul dintr-un vas de argint, ţinând 
delicat tava cu ceștile pe vârfurile degetelor desfăcute. 

— A, Regele Nordicilor! exclamă Bayaz. Ce mai... 

— Unde-i Ferro? 

- S-a dus. A cam lăsat vraiște în urma ei, dar am făcut eu ordine, 
așa cum de-atâtea ori mă pomenesc... 

— Unde? 

Magul ridică din umeri. 

- Spre Sud, aş crede. Ca să se răzbune, sau așa ceva, dac-aș fi 
nevoit să ghicesc. Mereu vorbea foarte mult despre răzbunare. O 
femeie extrem de irascibilă... 

- S-a schimbat. 

- Evenimente măreţe, prietene. Nici unul dintre noi nu mai e 
tocmai acelaşi. Ia spune, bei un ceai? 

Servitorul se şi repezi, cu tava de argint legănându-se. Logen îl 
apucă de veston și-i dădu un brânci cât colo. Chiţăind, omul se izbi 
de perete și căzu pe covor, cu ceșştile zăngănind în jur. 

Bayaz înălță o sprânceană. 

— Un simplu „nu” ar fi fost suficient. 

— Mă cac pe nu-urile tale, nemernic bătrân. 

Întâiul dintre Magi se încruntă. 

- Ei, Meştere Nouădegete, pari cam prost-dispus în dimineaţa 
asta. Acum ești rege, şi nu se cade să te laşi dominat așa de patimile 
tale cele mai josnice. Regii de acest soi nu rezistă mult niciodată. 
Încă mai ai dușmani în Nord. Calder şi Scale, sus pe dealuri, fac 


necazuri, nu mă îndoiesc. La bunele maniere se răspunde cu 
maniere asemenea, cum am considerat eu dintotdeauna. M-ai ajutat, 
şi te pot ajuta și eu în schimb. 

— La fel ca pe Bethod? 

- Întocmai. 

— Că mult i-a mai folosit. 

— Când a avut parte de ajutorul meu, a prosperat. Pe urmă, l-a 
ajuns mândria, și indisciplina, şi a început să ceară ca toate să 
meargă numai cum voia el. Fără ajutorul meu... în fine, știi ce-a 
urmat. 

- Nu te băga în treburile mele, vraciule, replică Logen, lăsându-și 
mâna să cadă pe plăselele sabiei Creatorului. 

Dacă săbiile aveau voci, aşa cum îi spusese odată Magul, tocmai 
formulase o ameninţare cruntă. 

Dar pe chipul lui Bayaz nu se citea decât cea mai vagă urmă de 
nemulțumire. 

- Un om mai prejos decât mine s-ar fi putut supăra. Nu ţi-am 
cumpărat eu viața de la Bethod? Nu ţi-am dăruit un scop când nu 
aveai nimic? Nu te-am dus până la marginea Lumii, nu ţi-am arătat 
minuni pe care puțini oameni le-au văzut vreodată? Ai niște maniere 
foarte urâte. Păi, însăși sabia cu care mă ameninţi ai primit-o în dar 
de la mine. Sperasem să ajungem la o... 

- Nu. 

- Înţeleg. Nici măcar... 

— Am terminat. Se pare că n-am să fiu niciodată un om mai bun, 
dar pot încerca să nu fiu mai rău. Măcar atâta lucru pot să-ncerc, cel 
puţin. 

Bayaz îşi îngustă ochii. 

- Ei, Meștere Nouădegete, mă surprinzi peste poate. Te credeam 
un om curajos, dar reţinut, calculat însă și plin de compasiune. Te 
credeam, mai presus de orice, realist. Dar nordicii au avut 
întotdeauna o tendință spre a fi năzuroși. Observ acum în tine o 
undă de încăpățânare și un temperament destructiv. Îl văd, în 
sfârșit, pe Sângerosul-Nouă. 

— Mă bucur că te dezamăgesc. Se pare că ne-am judecat unul pe 
altul complet greșit. Te credeam un om mare. Acum îmi dau seama 


de greşeală, clătină încet din cap Logen. Ce-ai făcut din acest loc? 

— Ce-am făcut? pufni Bayaz, cu un râs neîncrezător. Am combinat 
trei discipline pure ale magiei și am făurit una nouă! Se pare că nu 
înţelegi ce realizare e asta, Meştere Nouădegete, dar te iert. Îmi dau 
seama că ştiinţa de carte n-a reprezentat niciodată principala ta 
calitate. Un asemenea lucru nu s-a mai văzut încă dinaintea 
Vechiului Timp, când Euz și-a împărțit darurile printre fiii lui. 

Oftă. 

- Nimeni nu va aprecia cum se cuvine cea mai mare izbândă a 
mea, din câte se pare. Nimeni decât Khalul, poate, şi e improbabil ca 
el să-mi prezinte vreodată felicitări. Păi, o asemenea putere n-a mai 
fost eliberată în Cercul Lumii de... de când... 

— De când s-a distrus Glustrod singur, cu tot cu Aulcus? 

Magul înălță din sprâncene. 

- Dacă tot ai adus vorba... 

- Iar rezultatele sunt cam aceleași, pare-mi-se, atâta doar că acum 
ai dezlănțuit un măcel mai puţin neatent și ai distrus o parte mai 
mică dintr-un oraș mai mic, într-un timp mai scurt. Altfel, care e 
diferenţa între tine și el? 

- Credeam că asta se vede de la sine, ridică Bayaz ceașca, privind 
blajin peste buza ei. Glustrod a pierdut. 

Logen rămase tăcut o vreme, pe gânduri. Apoi, se întoarse și ieși 
din cameră, servitorul ferindu-se din calea lui. Pe culoar, pașii lui 
începură să răsune cu ecouri din tavanul aurit. Lanţul greu al lui 
Bethod îi zornăia împrejurul umerilor, parcă râzând. 

Probabil ar fi fost mai bine să-l păstreze pe nemernicul ăla bătrân 
şi nemilos de partea lui. Era foarte posibil ca, la întoarcere, să aibă 
nevoie de ajutorul său, după cum mergeau lucrurile în Nord. 
Probabil era mai bine să soarbă din pișatul ăla puturos numit ceai și 
să zâmbească de parcă ar fi fost miere. Probabil ar fi trebuit să râdă, 
să-l numească pe Bayaz prieten vechi, ca să se poată târî spre Marea 
Bibliotecă a Nordului, când se împuţea brânza. Așa ar fi fost cel mai 
bine. Așa ar fi fost realist. Dar era tocmai cum spusese întotdeauna 
tatăl lui Logen... 

Niciodată nu fusese chiar atât de realist. 


În spatele tronului 


De îndată ce auzi ușa deschizându-se, Jezal își dădu seama cine 
trebuia să fie vizitatorul. Nici măcar nu era nevoie să ridice privirea. 
Cine-ar fi avut îndrăzneala să dea buzna în odăile regelui, fără să 
ciocănească măcar? Blestemă -— în gând, dar cu multă înverșunare. 

Nu putea fi decât Bayaz. Temnicerul lui. Cel dintâi dintre 
torționarii lui. Umbra mereu prezentă. Omul care distrusese 
jumătate din Agriont şi prefăcuse în ruine frumoasa Adua, iar acum 
zâmbea și se desfăta în aplauze de parcă ar fi fost salvatorul 
națiunii. Era destul ca să-l facă să-și verse mațele. Jezal scrâșni din 
dinţi, cu privirea pe fereastră, spre ruine, refuzând să se întoarcă. 

Alte pretenţii. Alte compromisuri. Alte vorbe despre ceea ce 
aveau de făcut. Poziţia de șef al statului, cel puţin cu Întâiul dintre 
Magi mereu lângă umărul lui, era o experiență nemărginit de 
frustrantă și istovitoare. O luptă aproape imposibilă, ca să se facă pe 
voia lui până și cele mai neînsemnate mărunţișuri. Oriunde privea, 
se pomenea uitându-se direct la chipul încruntat dezaprobator al 
Magului. Se simţea ca o biată fantoșă, și nimic mai mult. O momâie 
arătoasă, aurită, magnifică, dar de niciun folos. Măcar statuile de 
lemn aurit ajung uneori să stea pe prova unei corăbii. 

- Maiestatea Voastră, se auzi glasul bătrânului, cu acea pojghiță 
de respect care abia ascundea, ca de obicei, disprețul masiv de 
dedesubt. 

— Ce mai e? se întoarse în sfârşit Jezal cu fața spre el. 

Fu surprins să vadă că Magul își înlocuise robele oficiale cu 
vechea sa haină, pătată de-atâtea călătorii, și perechea de cizme 
grele pe care o purtase în fatidica lor expediţie spre vestul devastat. 

— Pleci undeva? îl întrebă, abia îndrăznind să spere. 

— Părăsesc Adua. Azi. 

— Azi? 

Jezal abia se stăpâni să nu sară-n sus, chiuind de bucurie. Se 
simţea întocmai ca un prizonier care iese din temnița puturoasă, în 


lumina orbitoare a libertăţii. Acum putea să reclădească Agriontul 
așa cum găsea el de cuviință. Putea să reorganizeze Consiliul Închis, 
putea să-și aleagă singur sfătuitorii. Poate chiar și să scape de 
scorpia aia de nevastă, cu care tot Bayaz îl pricopsise. Avea să fie 
liber să facă ce trebuia - oricare-ar fi fost acele lucruri. Liber să 
încerce să afle ce trebuia să facă, cel puţin. Nu era el Înaltul Rege al 
Uniunii, la urma urmei? Cine să-l refuze? 

— Ne va părea rău să te pierdem, desigur. 

- Îmi pot imagina. Mai întâi, însă, sunt de făcut câteva 
aranjamente. 

- Neapărat. 

Orice, numai să scape de ticălosul ăla bătrân. 

- Am vorbit cu noul Arhilector al Maiestăţii Voastre, Sand dan 
Glokta. 

Simplul nume era de ajuns ca să-i stârnească un tremur de 
repulsie. 

- Chiar așa? 

- E un om pătrunzător. M-a impresionat foarte mult. I-am cerut 
să vorbească în locul meu, în timpul cât voi lipsi din Consiliul 
Închis. 

— Serios? replică Jezal, întrebându-se dacă să-l azvârle pe schilod 
din funcţie imediat după ce Magul ieşea pe poartă sau să mai 
aștepte o zi. 

- V-aș recomanda, continuă acesta, pe tonul cu care ar fi dat un 
ordin, să-i ascultați cu atenţie opiniile. 

— A, sigur că da. Îţi urez numai noroc, pe drumul înapoi spre... 

- De fapt, aş dori să faceţi așa cum spune el. 

Jezal simţi în gât un nod rece de furie. 

— Adică, îmi ceri... să mă supun lui? 

Ochii lui Bayaz nu se abătură nici cu o câtime dinspre ai lui. 

— Practic... da. 

Pentru o clipă, Jezal amuți. Își închipuia Magul că putea să vină 
și să plece cum i se năzărea, lăsându-și lacheul ăla căsăpit la 
conducere? Mai presus de rege, în propriul lui regat? Ce aroganță 
covârșitoare! 

- În ultima vreme, ai început să te amesteci cam mult în treburile 


mele! se răsti el. N-am de gând să schimb un sfetnic autoritar cu 
altul. 

- Omul acela îţi va fi de mare folos. Ne va fi. Va trebui să iei 
hotărâri pe care ai să le găsești dificile. Va trebui să întreprinzi 
multe acțiuni pe care ai prefera să nu ţi le asumi. Oamenii care au 
să trăiască în palate scânteietoare vor avea nevoie de alții, care să 
fie dispuşi să le ducă gunoiul, nu să-l îngrămădească pe marmura 
coridoarelor pentru ca într-o zi să-i îngroape. Toate acestea sunt 
foarte simple și evidente. Nu pe mine m-ai slujit. 

- Nu! Tu ești cel care nu m-a slujit cum trebuia. Sand dan Glokta? 
Nemernicul ăla olog... 

Îşi dădu seama că alesese nefericit cuvintele, dar fu nevoit să 
continue totuși, înfuriindu-se mai mult ca oricând: 

— ... să stea în Consiliul Închis? Să-mi rânjească peste umăr câte 
zile oi avea? lar acum, mai vrei și să-mi dicteze? Inacceptabil! 
Intolerabil! Imposibil! Nu mai suntem pe vremea lui Harod cel 
Mare! Habar n-am ce te face să crezi că-mi poţi vorbi în felul ăsta. 
Eu sunt regele aici și refuz să mă las dus de căpăstru! 

Bayaz închise ochii, inspirând încet, pe nas. Ca și cum ar fi 
încercat să nu-și piardă răbdarea, în timp ce se străduia să educe un 
cretin. 

- N-ai cum să înţelegi ce înseamnă să trăieşti o viață atât de 
lungă ca a mea. Să ştii tot ceea ce știu eu. Voi, oamenii, muriți cât ai 
clipi și trebuie să învățați aceleași lecţii, iar și iar. Aceleași lecţii pe 
care le-a învăţat Stolicus de la Juvens, acum o mie de ani. Devine 
extrem de obositor. 

Furia lui Jezal creştea tot mai mult. 

— Scuză-mă dacă te plictisesc! 

— Scuzele se acceptă. 

— Glumeam! 

- Aha. Ai un umor atât de ascuţit, încât nici n-am observat că mă 
înţepase. 

— Îţi baţi joc de mine! 

— Nu mi-e greu deloc. Mie, fiecare om mi se pare un copil. Când 
ajungi la vârsta mea, observi că istoria merge în cerc. De-atâtea ori 
am călăuzit națiunea asta înapoi din pragul distrugerii, și înainte 


spre o glorie tot mai mare. Și ce doresc în schimb? Câteva sacrificii 
mărunte? Numai de-ai înțelege sacrificiile pe care le-am făcut eu 
pentru binele turmei tale! 

Jezal făcu un gest furios cu degetul spre fereastră. 

— Şi cu toți morţii ăștia cum rămâne? Cu cei care au pierdut 
totul? Turma asta, cum spui tu! Sunt mulțumiți de sacrificiile lor, ce 
crezi? Ce ai de zis despre toţi cei care au suferit de boala asta? Care 
încă mai suferă? Printre ei e şi cel mai apropiat prieten al meu! N- 
am cum să nu observ că seamănă cu boala aia despre care mi-ai 
povestit între ruinele din Aulcus. Nu pot să nu mă gândesc că magia 
ta ar putea să fie cauza! 

Magul nu făcu niciun efort să nege. 

— Eu mă ocup de lucruri cuprinzătoare. Nu mă pot preocupa de 
soarta fiecărui țăran. Cum nici tu nu poţi. Am încercat să-ți explic 
asta, dar se pare că n-ai reuşit să înveţi lecţia. 

- Te înșeli! Refuz s-o învăţ! 

Era șansa lui. Acum, când era atât de furios, avea șansa să iasă 
pentru totdeauna din umbra lui Bayaz și să fie liber. Bayaz era o 
otravă și trebuia să scape de el. 

- M-ai ajutat să ajung pe tron, şi pentru asta îți mulțumesc. Dar 
nu-mi place stilul tău de guvernare, miroase a tiranie! 

Bayaz îşi îngustă ochii. 

- Guvernarea înseamnă tiranie. În cel mai bun caz, poate fi 
îmbrăcată în culori plăcute. 

- Câtă desconsideraţie față de vieţile supușilor mei! N-am s-o 
permit! Am ajuns dincolo de tine. Nu mai ești dorit aici. Nu mai ești 
necesar. De-acum încolo, am să-mi găsesc singur drumul. 

Şi-i făcu semn spre ușă, cu un gest de concediere pe care-l spera 
destul de regal: 

- Poţi să pleci. 

— Chiar... îmi dai... voie? 

Întâiul dintre Magi rămase tăcut mult timp, tot mai încruntat. 
Îndeajuns pentru ca mânia lui Jezal să înceapă să se înmoaie, gura 
să i se usuce, să-și simtă genunchii slăbind. 

— Îmi dau seama că am fost mult prea blând cu tine, spuse într-un 
târziu Bayaz, pronunțând fiecare cuvânt pe un ton tăios ca o lamă 


de brici. Te-am cocoloşit ca pe un nepoțel favorit și ai devenit 
mofturos. O greşeală pe care n-am s-o repet. Un tutore responsabil 
nu trebuie să cruţe niciodată băţul. 

— Sunt fiu de regi! mârâi Jezal. N-am să... 

Un junghi de durere prin burtă, năucitor de brusc, îl făcu să se 
încovoaie. Se împletici un pas, doi, cu un val de vomă fierbinte 
țâșnindu-i pe gură. Căzu cu faţa în jos, abia putând să mai respire, 
iar coroana îi sări din cap, rostogolindu-se până în colțul camerei. În 
viaţa lui nu mai simțise asemenea chinuri. Nici pe departe. 

- Nu am idee... ce te face să crezi... că-ți poți permite să-mi 
vorbești în felul ăsta. Mie, Întâiul dintre Magi! 

Jezal auzi pașii lui Bayaz apropiindu-se încet, iar glasul Magului 
îi străpunse urechile, în timp ce se zvârcolea neputincios în propria-i 
vărsătură. 

— Fiu de regi? Sunt dezamăgit, după toate cele prin câte-am trecut 
împreună, că ești atât de naiv încât să crezi minciunile pe care le-am 
răspândit pe seama ta. Prostia aia era pentru idioţii de pe străzi, dar 
se pare că și idioţii din palate se lasă amăgiţi de dulcegării la fel de 
ușor. Te-am cumpărat de la o târfă. M-ai costat șase mărci. Voia 
douăzeci, dar ştiu să mă târguiesc la sânge. 

Cuvintele erau dureroase, desigur. Dar mult, mult mai rele erau 
junghiurile insuportabile care-i frângeau şira spinării, care-i 
smulgeau ochii din cap, care-i ardeau pielea și-i pârjoleau rădăcinile 
firelor de păr, făcându-l să se zbată ca o broască în apă fiartă. 

- Aveam și alții pe lista de așteptare, desigur. Mă duce mintea să 
nu mizez doar pe o singură aruncătură de zar. Alţi fii cu origini 
misterioase, gata să intre în rol. Exista o familie numită Brint, din 
câte-mi amintesc, şi multe altele pe lângă ea. Dar tu ai ieșit la 
suprafață, Jezal, plutind ușurel, ca un căcat în baie. Când am trecut 
podul în Agriont și te-am revăzut, om în toată firea, am ştiut că tu 
erai acela. Pur și simplu arătai cum trebuia, iar asta nu se-nvaţă. Ai 
ajuns până și să vorbeşti ca un rege, ceea ce e un avantaj la care nu 
mă aşteptasem niciodată. 

Jezal gemea şi bolborosea, neputând nici măcar să urle. Simţi 
vârful cizmei lui Bayaz strecurându-se sub el, ca să-l întoarcă pe 
spate. Chipul încruntat al Magului se aplecă asupră-i, vizibil tulburat 


prin ceața lacrimilor. 

- Dar, dacă insiști să fii dificil... dacă insiști s-o ţii pe-a ta... ei 
bine, mai sunt și alte variante. Până și regii mor din motive 
inexplicabile. Aruncaţi din șa de vreun cal. Înecându-se cu un 
sâmbure de măslină. Căzând de la mare înălțime pe caldarâmul tare, 
tare de tot. Sau, pur și simplu, găsiți dimineața morţi în pat. Viaţa e 
întotdeauna scurtă pentru voi, insectele. Dar poate fi și mai scurtă, 
în cazul acelora care nu folosesc la nimic. Din nimic te-am făcut. 
Din văzduh. Pot să te desfac cu un singur cuvânt. 

Pocni din degete, iar sunetul străpunse stomacul lui Jezal ca o 
sabie. 

— Uite-aşa te pot înlocui. 

Întâiul dintre Magi se aplecă şi mai jos. 

- Şi acum, nimicule, bastardule, puiule de târfă, gândeşte-te bine 
ce-mi răspunzi la următoarele întrebări: vei face cum te sfătuiește 
Arhilectorul, da? 

Junghiurile slăbiră cu o câtime. Îndeajuns pentru ca Jezal să 
șoptească: 

- Da... 

— ÎI vei lăsa să te îndrume în toate privințele? 

- Da. 

— Îi vei îndeplini ordinele, în public și în particular? 

- Da. 

— Bine, replică Magul, îndreptându-se de spate, pentru a-l domina 
pe Jezal la fel cum statuia lui dominase odinioară oamenii de pe 
Calea Regală. Mă aşteptam la răspunsul ăsta, fiindcă pe lângă faptul 
că te ştiu înfumurat, ignorant și nerecunoscător, mai ştiu și că ești... 
laș. Am încredere că măcar asta-i o lecţie pe care n-ai s-o ignori. 

Chinurile încetară dintr-odată. Destul pentru ca Jezal să-și ridice 
de pe pardoseală capul care i se învârtea. 

— Te urăsc, izbuti el să horcăie. 

Bayaz pufni în râs. 

- Mă urăşti? Vestita ta aroganță: să-ți închipui că mi-ar păsa! Mie, 
lui Bayaz, întâiul ucenic al marelui Juvens! Mie, care l-am doborât 
pe Maestrul Creator, care am făurit Uniunea, care am distrus Cele O 
Sută De Cuvinte! 


Încet, Magul ridică piciorul pentru a şi-l propti pe obrazul lui 
Jezal. 

- Nu mă interesează dacă-ţi plac sau nu, nătărăule! 

Și, apăsând cu cizma, frecă fața lui Jezal în voma de pe 
pardoseală. 

- Mă interesează doar să mă asculți. Și mă vei asculta. Așa e? 

- Da... bolborosi Jezal prin gura strivită. 

— Atunci, Maiestatea Voastră, îmi iau rămas-bun. Mă rog să nu-mi 
daţi niciodată motive să mă mai întorc. 

Apăsarea zdrobitoare de pe faţa lui Jezal încetă, și acesta auzi 
pașii Magului îndepărtându-se prin cameră. Uşa se deschise 
scârțâind, apoi fu închisă la loc, cu un zgomot scurt. 

Zăcea pe spate, cu privirea în tavan, respirând greu și sacadat. 
După un timp, îşi adună curajul să se întoarcă și se ridică ameţit în 
patru labe. Simţea o duhoare neplăcută, și nu numai de la voma 
care-i mânjea chipul. Își dădu seama, cu o slabă tresărire de ruşine, 
că făcuse pe el. Se târî până la fereastră, încă moleșit ca o cârpă 
stoarsă, se ridică în genunchi, gâfâind, și privi în grădina îngheţată 
de-afară. 

Trecu doar un moment până când Bayaz apăru la vedere, pășind 
pe cărarea cu pietriș dintre peluzele îngrijite, cu chelia lucindu-i în 
soare. Yoru Sulfur mergea în urma lui, cu toiagul într-o mână și o 
cutie de metal închis la culoare la subraț. Aceeași cutie care-i 
urmase pe Jezal, Logen și Ferro într-o căruță, peste jumătate din 
Cercul Lumii. Ce fericite păreau acum zilele acelea... 

Bayaz se opri brusc şi se întoarse, ridicând capul, cu privirea 
drept spre fereastră. 

Cu un scâncet înspăimântat, Jezal se ascunse după perdele, 
tremurând din tot trupul. Încă mai simțea durerea aceea 
insuportabilă, întipărită în măruntaie, rece ca gheaţa. Întâiul dintre 
Magi mai stătu pe loc un moment, cu un zâmbet abia vizibil pe faţă. 
Apoi, se întoarse scurt, o luă din loc printre Cavalerii Gărzii Regelui 
de lângă poartă, care-l salutară cu plecăciuni, și ieși din grădină. 

Jezal îngenunche din nou, ținându-se de perdele ca un copil de 
fustele mamei. Se gândea cât de fericit fusese cândva, și cum nu-și 
dăduse seama. Înconjurat de prieteni, jucând cărţi, cu un viitor 


luminos în față. Trase aer în piept, întretăiat, prin gâtlejul sugrumat, 
cu ochii umplându-i-se de lacrimi. Niciodată în viaţa lui nu se mai 
simţise atât de singur. Fiu de regi? Nu avea pe nimeni și nimic. 
Suspină şi-şi trase nasul. Vederea-i era tot mai înceţoșată. Începu să 
se scuture de sughițuri neputincioase, cu buza brăzdată de cicatrice 
tremurându-i, în timp ce lacrimile-i picurau pe pardoseala lucioasă. 

Plângea de durere și frică, de rușine și furie, de dezamăgire și 
neputinţă. Dar Bayaz avusese dreptate. Era un laș. Așa că, mai 
presus de orice, plângea de ușurare. 


Oameni buni, oameni răi 


Era o dimineaţă cenușie, în grădinile umede și friguroase, iar 
Copoiul nu făcea decât să stea acolo, gândindu-se la vremurile mai 
bune. Stătea acolo, în mijlocul cercului de morminte, privind 
moviliţa de pământ de deasupra lui Harding Ursuzul. Ciudat, cum 
un om care spunea așa de puţin putuse lăsa în urma lui un gol atât 
de mare. 

Copoiul făcuse cale lungă, în ultimii câțiva ani, cale lungă și 
ciudată. De nicăieri până niciunde, iar pe drum pierduse o mulțime 
de prieteni. Își amintea de toţi acei oameni plecaţi înapoi în țărână. 
Harding Ursuzul. Tul Duru Capdetunet. Rudd Treicopaci. Forley 
Molâul. Și pentru ce? Cine-o ducea acum mai bine, din cauza asta? 
Numai vieţi irosite. Era de-ajuns pentru ca unui om să i se facă rău 
până-n vârfurile cizmelor. Chiar și unuia vestit pentru cât de 
nesimţitor era. Toţi duși, lăsându-l pe Copoi singur. Fără ei, lumea 
era mai strâmtă. 

Auzi paşi prin iarba umedă. Logen venea spre el prin ploaia 
ceţoasă, cu respiraţia formând aburi în jurul chipului brăzdat. 
Copoiul îşi aminti ce fericit fusese în noaptea aceea, când Logen 
apăruse în lumina focului, tot viu. Atunci, păruse că era un nou 
început. Un moment bun, făgăduind vremuri mai bune. Şi nu ieşise 
tocmai așa. Ciudat, acum Copoiul nu se mai simțea atât de fericit la 
vederea lui Logen Nouădegete. 

- Regele Nordicilor, mormăi el. Sângerosul-Nouă. Cum ţi-e ziua? 

- Umedă, cum să fie? Ne apropiem de sfârșitul anului. 

- Mda. Vine înc-o iarnă, mormăi Copoiul, râcâindu-și cu unghiile 
pielea aspră a palmei. Vin tot mai repede și mai repede. 

- Socot că-i vremea să plec înapoi spre Nord, hm? Calder şi Scale 
încă umblă liberi, făcând tot felul de porcării, și numai morţii știu ce 
fel de necazuri o mai fi pus la cale Dow. 

— Mda, cutez a spune. E timpul să mergem. 

— Vreau ca tu să mai rămâi. 


Copoiul ridică privirea. 

— Ce? 

— Trebuie să vorbească cineva cu sudicii, să ajungă la o învoială. 
Tu ai fost întotdeauna omul cel mai iscusit la vorbă, din câți am 
cunoscut. În afară de Bethod, poate, dar... acum el nu mai e prin 
preajmă, așa-i? 

— Ce fel de învoială? 

— Poate vom avea nevoie de ajutorul lor. În Nord vor fi tot felul 
de oameni nu prea încântați de felul cum au ieșit lucrurile. Oameni 
care nu vor un rege, sau cel puţin nu-l vor pe ăsta. Cu Uniunea de 
partea noastră, ne va fi mai ușor. N-ar strica nici să aduci niște arme 
cu tine, când vei veni. 

Copoiul se strâmbă. 

— Arme, zici? 

- Mai bine să le-avem chiar şi dacă nu le vrem, decât s-avem 
nevoie de ele și... 

- Știu continuarea. Ce s-a întâmplat cu vorba aia: încă o luptă și 
am terminat? Ce s-a întâmplat cu: facem să crească lucruri? 

— Poate va trebui să crească fără noi, deocamdată. Ascultă, 
Copoiule, niciodată n-am căutat luptele cu lumânarea, știi bine asta, 
dar trebuie să fii... 

— Nu... te... osteni. 

— Încerc să fiu un om mai bun, poftim, Copoiule. 

- Chiar așa? Nu mi se pare că te străduiești prea tare. Tu l-ai 
omorât pe Tul? 

Ochii lui Logen se îngustară. 

- Dow a dat din gură, nu-i așa? 

— Nu contează cine-a spus. L-ai omorât pe Capdetunet sau nu? 
Hai, că nu-i o-ntrebare prea grea. Zi doar da sau nu. 

Logen scoase un fel de pufnet, ca şi cum ar fi fost gata să 
izbucnească în râs sau în plâns — dar nu făcu nici una, nici alta. 

— Nu știu ce-am făcut. 

- Nu ştii? La ce-ţi folosește să zici că nu știi? La fel ai să spui și 
după ce mă-njunghii pe la spate, în timp ce eu voi încerca să-ţi 
salvez viața? 

Cu o strâmbătură, Logen se uită spre iarba umedă. 


- Poate că da. Nu știu. 

Apoi, ridică din nou privirea către Copoi, ţintuindu-l cu cruzime. 

- Dar ăsta-i preţul, nu? Ştii ce sunt. Ai fi putut alege un alt om pe 
care să-l urmezi. 

Copoiul îl privi cum pleca, neștiind ce să spună, neștiind nici 
măcar ce să-și spună. Stătea doar acolo, în mijlocul mormintelor, tot 
mai ud de ploaie. Simţi pe cineva venind lângă el. Tichie Roşie, 
urmărindu-l pe Logen, a cărui siluetă neagră se pierdea încet prin 
ploaie, tot mai departe. Clătină din cap, cu buzele strânse. 

—- N-am crezut niciodată ce se povestea despre el. Despre 
Sângerosul-Nouă. Numai baliverne, îmi spuneam. Acum, însă, le 
cred. Am auzit că l-a omorât pe băiatul lui Crummock, în lupta aia 
din munți. L-a spintecat cu tot atâta nepăsare ca și cum ai strivi un 
gândac, fără niciun motiv. Ăsta-i un om căruia nu-i pasă de nimic. 
Nu există om mai rău, cred, în tot Nordul — și nici n-a fost vreodată. 
Nici chiar Bethod. Un ticălos al dracului de tot, cel mai al dracu”. 

- Chiar așa? 

Copoiul se pomeni privindu-l pe Tichie Roșie drept în faţă și 
strigând: 

- Mă piş pe tine, boule! Cine te-a făcut pe tine judecător de 
căcat? 

- Ziceam doar, atâta tot, răspunse Tichie Roșie, uitându-se lung la 
el. Adică... am crezut că gândim la fel. 

— Ei bine, nu gândim la fel! E nevoie de-o minte mai mare decât o 
boabă de mazăre ca să gândeşti în vreun fel, și tu nu eşti înzestrat 
cu așa ceva, idiotule! N-ai ști să deosebești un om bun de-unu' rău 
nici dacă s-ar pişa pe tine! 

Tichie Roșie clipi din ochi. 

- Că bine zici. Văd c-am prins greşit ideea. 

Făcu un pas înapoi, apoi plecă prin ploaia măruntă, clătinând din 
cap. 

Copoiul îl privi cum se îndepărta, cu dinții strânși, spunându-și că 
tare-ar mai fi vrut să-i dea cuiva una, dar nu era sigur cui anume. 
Oricum, doar el mai era acolo. El şi morţii. Dar poate că așa i se- 
ntâmplă când încetează luptele unui om care nu știe decât să lupte. 
Începe să se lupte cu sine însuși. 


Trase adânc în piept aerul rece și umed, încruntându-se către 
movilița de pământ de pe mormântul Ursuzului. Se întreba dacă el 
mai știa să deosebească un om bun de unul rău. Se întreba care era 
diferenţa. 

Era o dimineaţă cenușie, în grădinile umede și friguroase, iar 
Copoiul nu făcea decât să stea acolo, gândindu-se la vremurile mai 
bune. 


Nu așa cum ai vrut 


Glokta fu trezit de o rază de lumină blândă a soarelui care se 
strecura printre perdele și peste așternutul mototolit și în care 
dansau fire de praf. Încercă să se întoarcă pe partea cealaltă. Se 
strâmbă când îi trosni gâtul. Aha, primul spasm pe ziua de azi. Nici al 
doilea nu întârzie mult. Îl fulgeră prin șoldul stâng, în timp ce se 
chinuia să se întoarcă pe spate, tăindu-i respiraţia. Durerea i se 
strecura pe şira spinării, se opri în picior și rămase acolo. 

- Ah, gemu el. 

Încercă, foarte încet, să-și răsucească glezna, să-și flexeze 
genunchiul. Într-o clipă, durerea deveni și mai puternică. 

- Barnam! 

Trase cearșaful într-o parte, iar mirosul familiar al dejecţiilor îi 
ajunse la nări. Nimic nu se compară cu duhoarea propriului bălegar, ca 
să anunte o dimineață productivă. 

- Au! Barnam! scânci el, și scrâșni, și-și apucă în mâini coapsa 
ofilită, dar nimic nu-i alina durerea tot mai insuportabilă. 

Fibrele porneau din carnea lui secătuită ca nişte sârme, iar 
piciorul fără degete se zbătea grotesc, scăpat complet de sub control. 

- Barnam! zbieră Glokta. Barnam, labagiule! Ușa! 

Gura sa fără dinți stropea cu scuipat, lacrimile îi curgeau pe 
chipul străbătut de spasme, mâinile i se încleștau, strângând în 
pumni cearşaful mânjit cu maroniu. 

Auzi niște pași grăbiţi pe coridor, apoi clănțănitul broaștei de la 
ușă. 

- E încuiată, prostule! ţipă el printre gingii, zvârcolindu-se de 
durere și furie. 

Imediat, clanța se înclină și, spre marea lui mirare, ușa se 
deschise. Ce nai... 

Ardee veni grăbită spre pat. 

- leşi afară! şuieră Glokta, acoperindu-și cu un braţ chipul, fără 
rost, în timp ce cu celălalt trăgea peste el cearşaful. Ieşi afară de- 


aici! 

- Nu. 

Îi smulse cearșaful, iar Glokta se strâmbă, așteptând s-o vadă 
pălind, retrăgându-se ca ameţită, cu o mână peste gură și ochii 
holbaţi de șoc şi dezgust. Sunt măritată... cu monstruozitatea asta 
îngălată-n căcat? Ardee nu făcu decât să se încrunte o clipă, apoi îi 
prinse coapsa sfârtecată şi o apăsă cu degetele mari. 

Glokta icni, dădu din mâini, încercă să se smulgă, dar strânsoarea 
ei era nemiloasă, două puncte de durere împungându-l drept prin 
mijlocul tendoanelor crispate. 

— Au... Futu-te... mă... 

Mușchii atrofiați se înmuiară dintr-odată, iar Glokta se moleși și 
el, lăsându-se să cadă la loc pe saltea. Iar acum, faptul că-s mânjit cu 
căcatul meu propriu începe să pară doar o idee cam jenantă. 

Zăcu un moment acolo, neputincios. 

— Nu voiam să mă vezi... așa. 

- Prea târziu. Te-ai însurat cu mine, îți aduci aminte? Acum 
suntem unul singur. 

- Cred că eu am ieșit în avantaj. 

- lar eu am rămas în viaţă, nu? 

- Nu-i tocmai genul de viață după care ar tânji majoritatea 
femeilor tinere. 

O privi, văzând cum i se unduia lumina soarelui pe fața 
întunecată, cu fiecare mișcare. 

- Știu că nu-s ceea ce-ţi doreai... de la un soţ. 

- Toată viaţa am visat la un bărbat cu care să pot dansa, ridică ea 
ochii, susținându-i privirea. Dar cred că s-ar putea ca tu să fii mai 
potrivit pentru mine. Visurile sunt pentru copii. Noi amândoi 
suntem oameni maturi. 

- Totuși... Acum vezi că neputinţa de a dansa e cea mai mică 
dintre probleme. N-ar trebui să fii nevoită să faci... asta. 

— Vreau s-o fac. 

Îl apucă strâns de faţă și i-o întoarse, destul de brutal, silindu-l s-o 
privească drept în ochi. 

— Vreau să fac ceva. Vreau să fiu de folos. Vreau să aibă cineva 
nevoie de mine. Poţi înţelege asta? 


Glokta înghiţi în sec. 

- Da. 

Puţine-ar fi mai bune. 

- Unde-i Barnam? 

- I-am spus că poate să-și ia dimineaţa liberă. Că de-acum încolo 
am să mă ocup eu de problemele astea. Și i-am mai spus şi să-mi 
aducă patul aici. 

- Dar... 

- Vrei să zici că nu pot dormi în aceeași cameră cu soţul meu? 

Încet, mâinile îi alunecară peste pielea lui uscată, blând dar ferm, 
masându-i cicatricele, apăsând mușchii distruși. De cât timp? De când 
nu s-a mai uitat la mine o femeie altfel decât cu oroare? De când nu m-a 
mai atins o femeie altfel decât cu violență? Se lăsă pe spate, cu ochii 
închiși și gura căscată, în timp ce-i curgeau lacrimile, prelingându-se 
pe pernă. Aproape plăcut. Aproape... 

- Nu merit asta, șopti el. 

— Nimeni nu primește ce merită. 


Regina Terez îl privi de sus pe Glokta, în timp ce intra greoi în 
salonul ei însorit, fără nici cea mai mică încercare de a-şi ascunde 
dezgustul şi disprețul suprem. De parcă s-ar uita la o libarcă târându- 
se pe sub ochii ei regali. Dar mai vedem noi. Cunoaștem bine drumul, la 
urma urmei. Și noi înșine l-am urmat, și am mai tras în urma noastră 
atâţia alţii. Mândria e prima. Apoi vine durerea. Umilinţa o urmează 
îndeaproape. Iar la un pas după ea, supunerea. 

- Mă numesc Glokta. Sunt noul Arhilector al Inchiziției Maiestăţii 
Sale. 

— Aha, schilodul, se strâmbă ea. 

Drept la ţintă. Înviorător de direct. 

— Și de ce-mi tulburi după-amiaza? Aici nu vei găsi criminali. 

Numai scorpii styriene. 

Ochii lui Glokta fulgerară spre cealaltă femeie, care stătea lângă o 
fereastră, dreaptă ca un vătrai. 

- E vorba de o problemă pe care ar fi mai bine s-o discutăm fără 
martori. 

- Contesa Shalere mi-e prietenă de-o viaţă. Nu există niciun lucru 


pe care mi l-ai putea spune fără să-l audă și ea. 

Contesa îl privi pe Glokta cu un dispreţ doar o idee mai puțin 
pătrunzător decât al reginei. 

— Prea bine. 

N-am cum s-o spun cu delicateţe. Și, în orice caz, mă îndoiesc că 
delicateţea ne-ar folosi la ceva aici. 

- Mi s-a adus la cunoștință, Maiestate, că nu vă îndepliniți 
îndatoririle de soţie. 

Gâtul subțire al lui Terez păru să se lungească și mai mult de 
indignare. 

- Cum îndrăznești? Nu e treaba dumitale! 

- Ba mă tem că este. Moștenitori pentru rege, înțelegeţi. Viitorul 
statului și așa mai departe... 

— E intolerabil! exclamă regina, albă de furie. 

Într-adevăr, Giuvaierul Talinilor aruncă flăcări. 

— Trebuie să mănânc porcăriile voastre respingătoare, trebuie să 
vă îndur vremea groaznică, trebuie să zâmbesc la bombănelile fără 
şir ale regelui vostru idiot! Și acum, să mai dau socoteală și slugoilor 
lui grotești? Sunt prizonieră aici! 

Glokta se uită prin jur, la minunatele decoraţiuni ale camerei. 
Draperiile opulente, mobila aurită, tablourile splendide. Cele două 
femei frumoase, în hainele lor aproape la fel de frumoase. Își înfipse 
un dinte, acru, în partea de jos a limbii. 

- Credeţi-mă. Nu așa arată o temniţă. 

- Există temnițe de multe feluri! 

- Am învăţat să trăiesc în condiții şi mai rele, și alții de 
asemenea. 

Să vedeţi, numai, ce trebuie să îndure nevastă-mea! 

— Să-mi împart patul cu un bastard dezgustător, un pui de cine 
ştie ce, desfigurat de cicatrice, să mă pipăie în noapte un bărbat 
păros şi împuţit? continuă regina, cu un fior de silă. Nici nu intră în 
discuţie! 

În ochi îi luceau lacrimi. Doamna de onoare veni grăbită, cu 
rochia foșnindu-i, și îngenunche lângă ea, punându-i o mână 
liniștitoare pe umăr. Terez i-o acoperi cu a ei. Contesa îl privea pe 
Glokta cu ură nedisimulată. 


- leşi afară! Afară, șontorogule, și să nu te mai întorci! Ai 
supărat-o pe Maiestatea Sa! 

- Am eu, aşa, un talent... mormăi Glokta. Unul dintre motivele 
pentru care mă urăște atâta lume... 

Lăsă fraza în aer, încruntat, cu privirea spre cele două mâini de 
pe umărul lui Terez. Se simţea ceva în atingerea aceea. Liniștitoare, 
încurajatoare, protectoare. Atingerea prietenei devotate, a confidentei de 
încredere, a tovarășei apropiate ca o soră. Dar e mai mult decât atât. 
Prea familiară. Prea caldă. Aproape ca atingerea unei... Aha. 

- Nu vă prea interesează bărbaţii, așa e? 

Cele două femei îl priviră în același timp, apoi Shalere își smulse 
mâna de pe umărul reginei. 

- N-am înţeles ce-ai vrut să spui! lătră Terez, dar vocea-i era 
ascuţită, în pragul unui atac de panică. 

- Cred că știți destul de bine ce-am vrut să spun. 

Iar sarcina mea este de a ușura cu mult situaţia. 

— O mână de ajutor, vă rog! 

Doi practicieni mătăhăloși năvăliră pe ușă. 

Și, cât ai bate din palme, totul se schimbă. Uluitor, câtă sare și piper 
pot adăuga doi bărbați voinici într-o conversaţie. Unele genuri de putere 
sunt doar trucuri ale minţii. Am învățat bine asta în închisorile 
Împăratului, iar noul meu stăpân n-a făcut decât să-mi reamintească 
lecţia. 

- N-ai să-ndrăznești! zbieră Terez, privindu-i cu ochi mari pe cei 
doi mascaţi. N-ai să-ndrăznești să te-atingi de mine! 

— Din fericire, mă îndoiesc că va fi necesar, dar vom vedea. 

Glokta arătă spre contesă: 

- Prindeţi-o pe femeia aia. 

Cei doi oameni cu măști negre porniră cu pași grei pe covorul 
gros. Unul dădu la o parte din drum un scaun, cu o grijă exagerată. 

— Nu! sări regina în picioare, apucând mâna lui Shalere într-a ei. 
Nu! 

- Ba da, replică Glokta. 

Cele două femei se retraseră, agățându-se strâns una de alta — 
Terez în față, protejând-o pe contesă cu trupul ei. Își dezgoli dinţii 
într-o grimasă amenințătoare, în vreme ce practicienii uriași se 


apropiau. Am putea fi aproape mișcaţi de evidenta lor afecțiune 
reciprocă — dacă am mai fi capabili să fim mișcaţi de ceva... 

- Luaţi-o. Dar reginei să nu-i lăsaţi semne, vă rog. 

— Nu! urlă Terez. O să vă iau capetele pentru asta! Tatăl meu... 
tatăl meu este... 

— În drum spre Talins - şi, în orice caz, mă îndoiesc că va porni 
un război numai pentru prietena dumneavoastră de-o viață. Aţi fost 
cumpărată și plătită, iar Ducele Orso nu mi se pare genul care să 
renege o tranzacţie. 

Cei doi bărbaţi și cele două femei se învârteau prin capătul opus 
al camerei, într-un fel de dans dizgraţios. Unul dintre practicieni o 
înșfăcă pe contesă de încheietură, smulgându-i mâna dintr-a reginei, 
şi o îngenunche cu forța, răsucindu-i brațele la spate și aplicându-i o 
pereche de cătușe masive. Terez ţipa, dădea cu pumnii, cu 
picioarele, îl zgârie pe celălalt — dar la fel de bine și-ar fi putut 
descărca furia pe un copac. Uriașul nici nu se clintea, având ochii la 
fel de lipsiţi de orice emoție ca masca ce-i ascundea. 

Glokta descoperi că aproape zâmbea, în timp ce urmărea 
neplăcuta scenă. Oi fi eu schilod, și hidos, și chinuit tot timpul de 
dureri, dar umilirea unor femei frumoase e o plăcere pe care încă mai 
pot s-o savurez. Acum o fac cu amenințări și violență, nu cu vorbe 
blânde și îmbieri, totuși... Distracţia e aproape la fel de mare ca pe 
vremuri. 

Unul dintre practicieni trase un sac de pânză groasă peste capul 
lui Shalere, transformându-i strigătele în suspine înăbușite, apoi o 
împinse prin cameră. Celălalt rămase pe loc un moment, ţinând-o pe 
regină blocată în colț. După aceea, se retrase către ușă. Din mers, 
luă scaunul pe care-l mutase și-l puse cu grijă exact în locul unde-l 
găsise. 

- Blestemat să fii! zbieră Terez, strângându-şi pumnii tremurători, 
când ușa se închise, lăsându-i singuri. Blestem pe capul tău, ticălos 
diform! Dacă-i faci vreun rău... 

- Nu se va ajunge până acolo. Fiindcă aveţi în mână soluţia 
eliberării ei. 

Regina înghiţi un nod, cu pieptul zbuciumat de gâfâieli. 

— Ce trebuie să fac? 


- Să vă futeți. 

În decorul acela elegant, cuvântul părea să sune de două ori mai 
urât. 

— Şi să faceţi copii. Îi voi acorda contesei șapte zile în întuneric, 
nemolestată. Dacă, la sfârşitul acestui interval, nu aud c-aţi pus pe 
jar  cocoşelul regelui în fiecare noapte, le-o voi prezenta 
practicienilor mei. Bieţii băieți. Fac atât de puţină mişcare... Zece 
minute de fiecare ar fi de ajuns, dar sunt o mulțime în Casa 
Întrebărilor. Îndrăznesc să spun că o vor ține ocupată zi şi noapte pe 
prietena dumneavoastră din copilărie. 

Un spasm de oroare trecu peste faţa lui Terez. Și de ce nu? E un 
capitol josnic, chiar și pentru mine. 

- Și dacă fac ceea ce-mi ceri? 

- Atunci, contesa nu va păţi nimic. După ce se confirmă că sunteți 
grea cu copil, am să v-o înapoiez. Lucrurile pot continua aşa cum 
sunt acum, pe perioada izolării dumneavoastră. Doi băieţi, ca 
moștenitori, două fete, pentru măritiș, și putem zice c-am terminat 
unul cu altul. Regele își poate găsi distracţiile și prin alte părți. 

— Dar va lua ani întregi! 

- Se poate rezolva în trei sau patru, dacă vă daţi toată silința. Şi 
s-ar putea să constataţi că vieţile tuturor vor fi mai uşoare, dacă 
măcar vă prefaceţi că vă face plăcere. 

- Să mă prefac...? şopti ea. 

- Cu cât dați mai mult impresia că vă place, cu atât se va termina 
mai repede. Cea mai ieftină târfă din port poate să guițe pentru 
gologanii ei, când o trag în ţeapă marinarii. Vreţi să-mi spuneţi că 
nu puteţi guița pentru Regele Uniunii? Îmi ofensaţi sensibilitățile 
patriotice! Ohhh! gâfâi el, dându-și ochii peste cap, într-o parodie a 
extazului. Ahhh! Daaa! Da, acolo...! Nu te opri! 

Apoi, își răsfrânse buza spre ea. 

- Vedeţi? Până și eu pot s-o fac! O mincinoasă cu experiența 
dumneavoastră n-ar trebui să aibă nicio dificultate. 

Ochii ei înlăcrimați săgetară prin cameră, ca și cum ar fi căutat o 
ieșire. Dar nu există niciuna. Nobilul Arhilector Glokta, protectorul 
Uniunii, inima cea mare a Consiliului Închis, întruchiparea virtuţilor 
senioriale, îşi demonstrează flerul pentru politică și diplomaţie. Când îi 


vedea deznădejdea jalnică, simțea o mică tresărire într-însul, un 
freamăt neglijabil în pântece. Vinovăţie, poate? Sau indigestie? Nu 
prea contează care din două, am învăţat lecţia. La mine, mila nu tine 
niciodată. 

Mai făcu un pas înainte, încet. 

- Maiestatea Voastră, sper că înțelegeți pe deplin care e cealaltă 
variantă. 

Terez dădu din cap, ștergându-și lacrimile. Apoi, ridică bărbia cu 
un aer mândru. 

— Voi face tot ce-mi ceri. Te rog, te implor, nu-i face niciun rău... 
te rog... 

Te rog, te rog, te rog... Felicitări din suflet, Eminenta Voastră. 

— Vă dau cuvântul meu. Voi avea grijă ca doamnei contese să i se 
acorde numai cele mai bune tratamente. 

Îşi linse uşor golurile acre dintre dinți. 

- lar Maiestatea Voastră va face același lucru cu soțul domniei 
sale. 


Jezal stătea aşezat în întuneric. Privea dansul focului în marele 
şemineu şi se gândea la tot ce-ar fi putut să fie. Se gândea cu 
amărăciune și înverșunare. Toate căile pe care ar fi putut s-o apuce 
viața lui, şi uite unde ajunsese. Singur. 

Auzi balamalele scârțâind. Ușa cea mică dinspre dormitorul 
reginei se deschise încet. Jezal nu se ostenise niciodată s-o încuie pe 
partea dinspre el. Nu prevăzuse nicio împrejurare în care Terez ar fi 
putut dori s-o folosească. Acum, fără îndoială, era vorba de vreo 
eroare de etichetă comisă de el, una pentru care Terez nu putea nici 
măcar să aștepte până dimineaţa, ca să-l admonesteze. 

Se ridică grăbit în picioare, cuprins de o agitaţie prostească. 

Terez intră pe ușa cufundată în umbră. Arăta atât de schimbată, 
încât în primul moment abia dacă o recunoscu. Avea părul despletit 
și purta numai cămașa de noapte. Privea în jos, umilă, cu fața 
cufundată în întuneric. Picioarele ei desculțe lipăiau pe podele, apoi 
peste covorul pufos, spre foc. Dintr-odată, părea foarte tânără. 
Tânără și mică, slabă și singură. Jezal o privea în culmea 
nedumeririi, aproape speriat, dar și uşor excitat, pe măsură ce se 


apropia de el, iar lumina focului îi contura trupul. 

— Terez, dra... 

Nu-şi găsea cuvintele. „Draga mea” nu părea prea potrivit. Nici 
„Iubito”. „Duşmancă” poate ar fi mers, dar nu rezolva nimic. 

— Pot să... 

Îl întrerupse, ca întotdeauna, dar nu cu tirada la care se așteptase. 

- Îmi pare rău pentru felul cum m-am purtat cu tine. Pentru 
lucrurile pe care le-am spus... probabil mă consideri... 

Avea lacrimi în ochi. Lacrimi adevărate. Până în acel moment, 
nici n-ar fi crezut-o în stare să plângă. Făcu un pas, doi, spre ea, 
grăbit, cu o mână ușor întinsă, neștiind ce să facă. Niciodată nu 
îndrăznise să spere vreo scuză, și-n niciun caz una prezentată atât de 
sincer și onest. 

- Ştiu, se bâlbâi el. Ştiu că... că nu-s deloc ceea ce-ţi doreai de la 
un soț. Îmi pare rău. Dar și eu sunt prizonierul acestei situaţii, la fel 
ca tine. Sper doar că... că poate reuşim s-o scoatem cumva la capăt. 
Poate găsim o cale... să ținem unul la altul? Pe altcineva nu avem, 
nici unul dintre noi. Te rog, spune-mi ce am de făcut... 

— Șșșt... 

Îi atinse buzele cu un deget, privindu-l în ochi, cu o jumătate a 
feței luminată portocaliu de foc, iar cealaltă ascunsă în umbră. 
Degetele ei îi porniră prin păr, trăgându-l mai aproape. Îl sărută, 
ușor, stângaci aproape, cu buzele abia atingându-li-se, apoi mai 
strâns, dar tot împiedicat. Jezal îşi trecu o mână pe lângă gâtul ei, 
pe sub ureche, mângâindu-i cu degetul mare obrazul neted. Gurile li 
se mișcau mecanic, însoţite de foșnetul slab al respirației prin nasul 
lui, de plescăitul încet al salivei în mișcare. Nu tocmai cel mai 
pătimaș sărut din viața lui, dar era mult mai mult decât se așteptase 
vreodată să capete de la ea. Sub pântece îi începeau niște furnicături 
plăcute, în timp ce-și împingea limba în gura ei. 

Îşi plimbă cealaltă palmă peste spatele lui Terez, simțindu-i sub 
degete umflăturile vertebrelor. Mârâi încet, când mâna-i ajunse pe 
fundul ei, prin jurul șoldului, apoi între picioare, cu poala cămășii 
strânsă în jurul încheieturii. O simţi cutremurându-se, o simți 
tresărind şi mușcându-şi buza, şocată, se părea, sau poate chiar 
dezgustată. Jezal își smuci mâna înapoi, și se despărțiră, amândoi cu 


privirile în podea. 

- Iartă-mă, mormăi el, reproșându-și în sinea lui graba. M-am... 

- Nu. E vina mea. Nu am... experienţă... cu bărbații... 

Un moment, Jezal clipi din ochi, apoi aproape că zâmbi ușurat. 
Desigur. Acum totul era clar. Fusese atât de sigură pe sine, atât de 
tăioasă, încât nicio clipă nu-i trecuse prin minte că putea fi virgină. 
Frica și nimic mai mult era cauza acelui tremur. Frica de a-l 
dezamăgi. Simţi un val de compasiune. 

- Nicio grijă, murmură el încet, făcând un pas înainte și 
cuprinzând-o cu braţele. 

O simţi crispându-se, de nervozitate, fără îndoială, și-i mângâie 
blând părul. 

- Pot să mai aştept... nu e nevoie să... nu încă. 

- Ba da, replică ea cu o hotărâre surprinzătoare, privindu-l fără 
teamă în ochi. Trebuie. 

Îşi scoase cămașa peste cap, lăsând-o să cadă pe podea. Apoi veni 
lângă el, îl luă de încheietură și-i conduse mâna în susul coapsei, tot 
mai sus. 

- Ah, șopti, intens și gutural, cu buzele frecându-i obrazul, cu 
răsuflarea arzându-l fierbinte în ureche. Da... acolo... nu te opri... 

Și-l conduse, cu respirația tăiată, spre pat. 


— Asta-i tot? 

Glokta se uită în jurul mesei, dar bătrânii tăceau. Toţi așteaptă 
cuvântul meu. Regele lipsea din nou, aşa că-i lăsă să aştepte mult mai 
mult decât ar fi fost nevoie. Doar ca să înţeleagă toți șovăielnicii cine-i 
șeful. Și de ce nu, în fond? Scopul puterii nu este acela de a te purta cu 
mănuși. 

- Atunci, această ședință a Consiliului Închis a luat sfârșit. 

Se ridicară repede, tăcuţi și în deplină ordine. Halleck, 
Torlichorm, Kroy şi toți ceilalți ieșiră încet, rând pe rând, din sală. 
Glokta se sculă și el, cu piciorul încă durându-l, în amintirea 
cârceilor de dimineaţă, numai pentru a descoperi că Lordul 
Șambelan rămăsese din nou pe loc. Și nu arată deloc amuzat. 

Hoff aşteptă ca ușa să se închidă înainte de a vorbi. 

— Imaginează-ţi ce surprins am fost, spuse el răstit, să aud de 


recenta dumitale căsătorie. 

- O ceremonie scurtă și modestă, îi arătă Glokta dezastrul dinţilor 
din față. Dragostea tânără, înţelegi, nu suferă amânare. Îmi prezint 
scuze dacă lipsa unei invitaţii te-a jignit. 

- Invitaţie? mârâi Hoff, încruntându-se fioros. Cam greu! Nu asta 
am discutat! 

- N-am discutat? Cred că a survenit o neînțelegere. Prietenul 
nostru comun, continuă Glokta, cu o privire semnificativă spre al 
treisprezecelea scaun, care rămăsese neocupat, în capătul opus al 
mesei, m-a lăsat la conducere. Pe mine. Nu pe altcineva. Consideră 
că e necesar ca acest Consiliu Închis să vorbească doar cu o singură 
voce. De-acum încolo, vocea aceea va suna remarcabil de 
asemănător cu a mea. 

Chipul rumen al lui Hoff păli ușor. 

- Desigur, dar... 

- Eşti conștient, presupun, că am trăit doi ani de tortură, nu? Doi 
ani în infern, așa că acum pot sta drept în fața dumitale. Sau strâmb, 
dacă preferi, șui ca o rădăcină de copac bătrân. O caricatură oloagă, 
schiloadă și șontoroagă, ce zici, Lord Hoff? Hai să vorbim cinstit 
unul cu altul. Uneori, îmi pierd controlul propriului picior. Al 
propriilor ochi. Al propriei feţe — dacă se mai poate numi față, pufni 
el. Și al intestinelor, nici nu știi cât sunt de rebele. Adesea, mă 
trezesc dimineaţa bălăcindu-mă în rahatul meu propriu și personal. 
Am încontinuu dureri, iar amintirea a tot ceea ce-am pierdut mă 
râcâie la nesfârșit. 

Îşi simţi ochiul stâng zbătându-se. Las” să se zbată. 

- Prin urmare, înţelegi de ce, în pofida eforturilor mele constante 
de a fi un om cu o dispoziție luminoasă, constat mereu că 
disprețuiesc lumea, și tot ce are-n ea, și pe mine însumi în primul 
rând. O stare de fapt regretabilă, pentru care nu există niciun 
remediu. 

Lordul Şambelan își linse buzele, nesigur. 

— Te asigur de toată compasiunea mea, dar nu prea văd ce 
relevanţă are. 

Pe neașteptate, Glokta ajunse foarte aproape de el, înghesuindu-l 
pe Hoff lângă masă, fără a lua în seamă un spasm care-i străbătea 


piciorul. 

— Compasiunea dumitale nu face nici cât o ceapă degerată, iar 
relevanța e următoarea: ştiind ce sunt, ce-am îndurat, ce voi îndura 
în continuare... îți poţi imagina că mai există pe lumea asta vreun 
lucru de care să-mi fie teamă? Vreo faptă pe care să mă codesc s-o 
fac? Cele mai insuportabile suferințe ale altora sunt, pentru mine... 
o simplă jenă, în cel mai rău caz. 

Se îndesă smucit și mai aproape, lăsându-și buzele să-i 
dezvelească dinţii sfărâmaţi, lăsându-și chipul să tremure și ochiul 
să lăcrimeze. 

- Știind toate astea... oare poți găsi că e înțelept... pentru un om 
aflat în poziţia dumitale de acum... să vină cu ameninţări? 
Amenințări împotriva soției mele? Împotriva copilului meu încă 
nenăscut? 

- N-am intenţionat nicio amenințare, desigur, niciodată n-aş... 

- Nu merge așa de simplu, Lord Hoff! Nu merge, și gata. La cel 
mai mic semn de violență contra lor... ei bine, nu-ţi doresc nici 
măcar să-ți imaginezi oroarea inumană a reacției mele. 

Și mai aproape -— atât de aproape, încât saliva i se depunea ca o 
ceață subțire pe fălcile tremurătoare ale lui Hoff. 

- Nu pot permite nici o altă discuţie despre această problemă. 
Niciodată. Nu permit nici măcar zvonul că ar putea să existe vreo 
problemă. Niciodată. Pur... şi... simplu... n-ar... merge, Lord Hoff, 
ca un maldăr de carne fără ochi, fără limbă, fără mutră, fără degete, 
fără coaie, să ocupe scaunul dumitale în Consiliul Închis. 

Se retrase, afişându-și rânjetul cel mai revoltător. 

- Căci, Domnule Lord Șambelan... atunci cine-ar mai bea tot 
vinul? 


Era o zi frumoasă de toamnă în Adua, iar soarele strălucea plăcut 
printre ramurile înmiresmate ale pomilor fructiferi, aşternând pete 
de lumină și umbră pe iarba de dedesubt. O briză plăcută adia prin 
livadă, făcând să fremete mantia carmin a regelui care se plimba 
maiestuos pe gazon și roba albă a Arhilectorului, în timp ce 
şchiopăta îndărătnic la o distanţă respectuoasă, cocoșat peste 
baston. Păsările ciripeau în copaci, iar cizmele lustruite ca oglinda 


ale Maiestăţii Sale scrâșneau pe pietriș, cu ecouri slabe, agreabile, 
dinspre clădirile albe ale palatului. 

Din cealaltă parte a zidurilor înalte se auzea zgomotul slab al 
unor lucrări în depărtare. Bocănit de târnăcoape și ciocane, foșnete 
de pământ săpat și trosnete ale pietrelor. Strigătele slabe ale 
tâmplarilor și zidarilor. Acestea erau cele mai plăcute sunete din 
toate, în auzul lui Jezal. Sunetele reconstrucției. 

— Va dura un timp, desigur, spunea el. 

— Desigur. 

— Ani întregi, poate. Dar o mare parte din moloz s-a înlăturat 
deja. Reparaţiile unora dintre clădirile mai ușor avariate au și 
început. Până să ne dumirim, Agriontul va fi mai strălucitor ca 
oricând. Am făcut din asta principala mea prioritate. 

Glokta își plecă și mai adânc capul. 

— Și, prin urmare, şi a mea, și a Consiliului Închis al Maiestăţii 
Voastre. Pot să mă interesez... murmură el, de sănătatea soţiei 
dumneavoastră, regina? 

Jezal își mișcă gura în gol. Nu-i prea plăcea să discute despre 
problemele lui personale cu acel om, tocmai cu el, dar nu putea 
nega faptul că, indiferent ce-o fi spus ologul, avusese loc un progres 
cum nu se poate mai dramatic. 

- O schimbare substanţială, clătină el din cap. Acum constat că 
este o femeie cu... apetituri aproape nesățioase. 

— Sunt încântat că sugestiile mele au avut efect. 

— A, au avut, sigur c-au avut, numai că încă mai există o 
anumită... 

Mișcă mâna prin aer, căutând cuvântul potrivit. 

— ... O anumită tristeţe în felul ei de a se purta. Câteodată... o 
aud plângând, noaptea. Stă la fereastra deschisă și plânge, ore în șir. 

-— Plânge, Maiestate? Poate că nu-i e decât dor de casă. 
Întotdeauna am bănuit că are un suflet mult mai gingaș decât pare. 

— Aşa este! Așa e. Un suflet gingaș. 

Jezal stătu un moment pe gânduri. 

— Ştii, cred că s-ar putea să ai dreptate. Dor de casă... 

În minte începea să i se contureze un plan. 

- Poate ar fi bine să schimbăm modelul grădinilor palatului, ca să 


amintească de Talins? Am putea modifica râul, după forma 
canalelor și aşa mai departe! 

Glokta rânji știrb ca de obicei. 

— Sublimă idee. Am să vorbesc cu Grădinarul Regal. Poate-am să 
mai schimb câteva cuvinte şi cu Maiestatea Sa, ca să văd dacă-i pot 
stăvili lacrimile. 

— Îți voi fi recunoscător pentru tot ceea ce faci... Şi soția dumitale 
cum o mai duce? aruncă el peste umăr, încercând să schimbe 
subiectul, după care își dădu seama că abordase unul și mai dificil. 

Dar Glokta nu făcu decât să-şi arate iar rânjetul gol. 

— E o mângâiere extraordinară pentru mine, Maiestate. Zău că nu 
ştiu cum m-am descurcat înainte fără ea. 

Câteva clipe, își continuară drumul într-o tăcere cam 
stânjenitoare, apoi Jezal îşi drese vocea. 

- M-am gândit, Glokta, la planul ăla al meu. Ştii, în legătură cu 
impozitul pe bănci? Poate ca să construim un spital nou, lângă port. 
Pentru cei care nu-și pot permite un medic. Oamenii de rând au fost 
de mare folos. Ne-au ajutat să ajungem la putere și au suferit în 
numele nostru. Un guvern ar trebui să le ofere câte ceva tuturor 
cetăţenilor săi, nu? Cu cât sunt mai mărunți, mai de jos, cu atât au 
mai multă nevoie de ajutorul nostru. De fapt, un rege nu e mai 
bogat decât cel mai sărac supus al lui, nu crezi? I-ai cere Înaltului 
Judecător să schițeze ceva? Ceva mic, pentru început, apoi putem 
merge mai departe. Case pe gratis, eventual, pentru cei rămași fără 
adăpost. Ar trebui să ne gândim... 

— Maiestate, am vorbit cu prietenul nostru comun despre asta. 

Jezal se opri locului, simțind un fior rece care-i străbătea șira 
spinării. 

— Aşa...? 

- Mă tem că este obligaţia mea. 

Tonul ologului era cel al unui servitor, dar ochii lui înfundaţi în 
cap nu se abăteau nicio clipă dinspre ai lui Jezal. 

- Prietenul nostru nu e... prea entuziasmat. 

— El conduce Uniunea sau eu? 

Dar cunoșteau amândoi destul de bine răspunsul la această 
întrebare. 


- Maiestatea Voastră sunteţi regele, desigur. 

— Desigur. 

- Dar prietenul nostru comun... N-ar fi bine să-l dezamăgim. 

Glokta şchiopătă cu un pas mai aproape, în timp ce ochiul stâng 
îi palpita respingător. 

— Nici unul dintre noi, sunt sigur, n-ar dori să încurajeze o vizită 
în Adua... din partea lui. 

Dintr-odată, Jezal simţi cum i se înmuiau genunchii. Amintirea 
vagă a acelei dureri groaznice, insuportabile, îi zgândărea stomacul. 

- Da, horcăi el, da, sigur că n-ar fi de dorit. 

Glasul schilodului era doar cu puţin mai sonor decât o șoaptă. 

- Poate, cu timpul, se vor găsi fonduri și pentru vreun mic 
proiect. Prietenul nostru nu poate vedea totul, la urma urmei, iar 
ceea ce nu vede nu va face niciun rău. Sunt sigur că, între noi, 
discret... vom face și puţin bine. Dar încă nu. 

- Nu. Ai dreptate, Glokta. Văd că ai un simţ foarte fin pentru 
asemenea lucruri. Să nu facem nimic care să cauzeze cea mai mică 
ofensă. Te rog să-l informezi pe prietenul nostru că opiniile lui vor fi 
întotdeauna prețuite mai presus de toate celelalte. Te rog să-i spui 
bunului nostru prieten că se poate baza pe mine. Ai să-i spui, te rog? 

— Da, Maiestate. Va fi încântat să audă. 

— Bine, murmură Jezal. Bine. 

Se stârnise un vânt rece, așa că se întoarse spre palat, înfășurat în 
mantie. Nu era, până la urmă, o zi chiar atât de plăcută pe cât 
sperase. 


Detalii nerezolvate 


O boxă albă murdară, cu două uși faţă-n față. Tavanul prea jos ca 
să se simtă comod, camera prea viu luminată de lămpi arzătoare. 
Într-un colț se forma igrasie, iar pe tencuială apăruseră bășici cojite, 
presărate cu mucegai negru. Cineva încercase să răzuiască de pe 
perete o pată de sânge lunguiață, dar fără a se strădui prea tare. 

Doi practicieni uriași stăteau lângă perete, cu braţele încrucișate. 
Unul dintre scaunele de la masa prinsă în podea era gol. Pe celălalt 
se afla Carlot dan Eider. Vorba aia: istoria merge în cerc. Cum s-au mai 
schimbat lucrurile! Și totuși, cât de asemănătoare au rămas... Faţa 
femeii era palidă de îngrijorare, în jurul ochilor avea cearcăne 
vinete de nesomn, dar tot mai părea frumoasă. Mai frumoasă ca 
oricând, într-un fel. Frumuseţea flăcării de lumânare care e gata să se 
stingă. Din nou. 

Glokta îi auzea respiraţia înspăimântată, în timp ce se așeza pe 
scaunul rămas, încruntat, rezemându-și bastonul de tăblia zgâriată a 
mesei. 

— Încă mă mai întreb dacă, în următoarele câteva zile, voi primi 
scrisoarea aia despre care-mi vorbeai. Ştii care. Cea pe care voiai s-o 
citească Sult. Cea în care povestești micul meu act de caritate și 
autoindulgență faţă de tine. Cea despre care te-ai asigurat că-i va fi 
trimisă Arhilectorului... în eventualitatea morţii tale. Își va găsi 
drumul până pe biroul meu, acum - ce crezi? O ironie finală. 

Urmă o pauză. 

— Îmi dau seama că am comis o greşeală de neiertat când m-am 
întors. 

Și una chiar mai de neiertat, când n-ai plecat destul de repede. 

— Sper că-mi vei accepta scuzele. Nu voiam decât să te previn în 
legătură cu gurkienii. Dacă poţi găsi în inima ta resurse de 
îndurare... 

- Prima dată te așteptai să fiu îndurător? 

— Nu, șopti ea. 


— Atunci, care crezi că ar fi șansele să fac aceeași greșeală de 
două ori? Să nu te mai întorci niciodată, așa ţi-am spus. Orice-ar fi. 

Gesticulă cu o mână, iar unul dintre monstruoșii practicieni se 
apropie și deschise capacul trusei. 

- Nu... nu, murmură ea, cu ochii fulgerând spre instrumente și 
înapoi. Ai câștigat. Sigur că ai câştigat. Ar fi trebuit să fiu 
recunoscătoare prima oară. Te rog. 

Se aplecă înainte, privindu-l în ochi. Vocea îi deveni mai înceată, 
mai răgușită. 

- Te rog. Cu siguranţă, trebuie să fie... ceva ce pot face... ca să- 
mi plătesc nesocotința... 

„O combinaţie bizară de dorință simulată și repulsie sinceră. 
Jinduire falsă şi silă autentică. Şi cu atât mai dezgustătoare din 
cauza nuanţei de teroare crescândă. Mă face să mă întreb de ce am 
fost milostiv prima dată.” 

Glokta pufni. 

- Trebuie să fie și stânjenitor, nu numai dureros? 

Încercarea de seducţie se stinse repede. Dar observ că frica nu 
dispare nicăieri. Acum i se alătura o notă de disperare tot mai 
intensă. 

- Ştiu că am făcut o greşeală... Încercam să ajut... te rog, nu ti- 
am dorit răul... Nu ţi-am făcut niciun rău, știi doar! 

Glokta întinse încet mâna spre trusă, privindu-i ochii îngroziți 
cum îi urmăreau mănușa albă, în timp ce vocea-i devenea un chițăit 
de panică. 

— Numai spune-mi ce pot să fac! Te rog! Pot să te ajut! Pot fi de 
folos! Spune-mi ce pot să fac! 

Mâna lui Glokta își continua deplasarea necruțătoare peste masă. 
Bătu cu un deget în lemn. Degetul pe care inelul Arhilectorului 
scânteia în lumina lămpilor. 

- Poate că ar fi o cale. 

— Orice, se repezi ea, cu lacrimile lucindu-i în ochi. Orice, numai 
spune! 

- Ai relaţii în Talins? 

Femeia înghiți în sec. 

- În Talins? Sigur... sigur că da. 


- Bun. Eu și alți câţiva colegi de-ai mei din Consiliul Închis 
suntem preocupaţi de rolul pe care Marele Duce Orso intenționează 
să-l joace în politica Uniunii. Suntem de părere — o părere foarte 
fermă - că ar fi mai bine să se ocupe mai departe de styrieni şi să 
nu-și bage nasul în treburile noastre. 

Făcu o pauză semnificativă. 

— Şi eu cum să... 

- Ai să te duci la Talins. Ai să fii ochiul meu în oraș. O trădătoare, 
fugind ca să scape cu viaţă, singură şi fără niciun prieten, care caută 
doar un loc unde s-o ia de la capăt. O trădătoare frumoasă, dar 
ghinionistă, având nevoie disperată de un braț puternic care s-o 
apere. Ai prins ideea. 

- Cred... cred că aș putea să fac asta. 

Glokta pufni. 

— N-ar strica. 

— Voi avea nevoie de bani... 

- Bunurile tale au fost confiscate de Inchiziţie. 

- Toate? 

— Poate ai observat că sunt multe lucruri de reconstruit. Regele 
are nevoie de fiecare marcă pe care poate să pună mâna, iar 
trădătorii recunoscuţi nu se prea pot aștepta să-și păstreze averile în 
vremuri ca astea. Ți-am aranjat călătoria. La sosire, ia legătura cu 
casa bancară Valint și Balk. Îţi vor oferi un împrumut, ca să începi. 

- Valint și Balk? repetă Eider, arătând şi mai speriată decât 
înainte — dacă așa ceva era posibil. Aş prefera să mă îndatorez oricui 
altcuiva, numai lor nu. 

— Cunosc sentimentul. Dar n-avem de ales: asta sau nimic. 

— Cum am să... 

- O femeie descurcăreaţă ca tine? Sunt sigur că vei găsi o cale. 

Se strâmbă, în timp ce se ridica de pe scaun. 

— Vreau să fiu bombardat cu scrisori de la tine. Tot ce se întâmplă 
în oraș. Ce pune la cale Orso. Cu cine intră în război, cu cine cade la 
pace. Cine-i sunt aliaţii și cine dușmanii. Vei pleca la fluxul următor. 

Ajuns în ușă, se mai întoarse o dată, scurt. 

— Am să fiu foarte atent. 

Carlot dan Eider dădu din cap, amorțită, ştergându-şi lacrimile de 


ușurare cu dosul palmei tremurânde. 
Mai întâi ni se face nouă, apoi le-o facem și noi altora, după care 
ordonăm să se facă. Așa merg lucrurile. 


- Mereu ești beat la ora asta? 

- Eminenţa Voastră, mă lezaţi, rânji Nicomo Cosca. De obicei, la 
ora asta sunt beat de mult. 

Hm. Fiecare ne găsim calea de a mai rezista o zi. 

— Ar trebui să-ţi mulțumesc pentru tot ajutorul pe care mi l-ai dat. 

Styrianul făcu un gest flamboaiant cu mâna. O mână, observă 
Glokta, plină de inele masive. 

- La naiba cu mulțumirile, ţi-am primit banii. 

- Şi cred că i-ai cheltuit înțelept până la ultimul. Sper c-ai să 
rămâi în oraş, ca să te mai bucuri un timp de ospitalitatea Uniunii. 

— Ştii ceva? Cred că mai stau. 

Mercenarul își scărpină gânditor urticaria de pe gât, lăsând urme 
roșii de unghii pe pielea cojită. 

- Cel puţin, până mi se termină aurul. 

- Dar cât de repede poți cheltui tot ce ţi-am dat? 

- O, ai fi uimit. Am tocat zece averi la viața mea, ba chiar mai 
multe. Abia aștept să mai risipesc una. 

Îşi plesni coapsele, se ridică de pe scaun, porni spre ușă, cam 
nesigur pe picioare, după care se întoarse, cu o înfloritură teatrală 
ca de obicei. 

- Să mă chemi neapărat data viitoare când mai organizezi o 
operaţiune disperată. 

- Prima mea scrisoare îţi va fi adresată. 

— Atunci, îţi spun... rămâi cu bine! 

Cosca își scoase pălăria enormă și se plecă adânc. Apoi, cu un 
rânjet complice, ieşi pe ușă și se făcu nevăzut. 

Glokta mutase biroul Arhilectorului într-o sală mare de la 
parterul Casei Întrebărilor. Mai aproape de adevăratul obiect de 
activitate al Inchiziției — prizonierii. Mai aproape de întrebări și de 
răspunsuri. Mai aproape de adevăr. Și, desigur, principalul avantaj... 
fără scări de urcat. 

Dincolo de ferestrele mari se întindea o grădină bine îngrijită. 


Prin geamuri se auzea slab clipocitul unei fântâni arteziene. În 
încăpere, însă, nu exista nimic din nesuferitul arsenal al puterii. 
Pereţii erau tencuiți și zugrăviți simplu, în alb. Mobila era tare și 
funcțională. Gresia aspră a disconfortului m-a ținut lucid atâta timp. N- 
am niciun motiv de a lăsa tăișul să se tocească, numai fiindcă am rămas 
fără dușmani. Dușmanii noi se vor prezenta singuri, nu peste multă 
vreme. 

Lângă pereţi se aflau câteva corpuri masive de bibliotecă, din 
lemn închis la culoare. Mai multe birouri acoperite cu piele, deja 
încărcate de documente, îl așteptau să se ocupe de ele. Pe lângă 
masa mare şi rotundă, cu harta Uniunii și compasul ei însângerat, 
Glokta mai adusese jos cu el doar unul dintre obiectele lui Sult. 
Portretul în tonuri închise al lui Zoller, bătrân și pleșuv, îl privea 
crunt de deasupra șemineului simplu. Prezintă o asemănare 
neliniștitoare cu un anumit Mag pe care l-am cunoscut cândva. Se 
cuvine, în fond, să ne menţinem perspectiva corectă. Fiecare om 
răspunde în fața cuiva. 

Se auzi o bătaie în ușă, iar în deschizătură apăru capul 
secretarului. 

- Au sosit Lorzii Mareșali, Arhilectore. 

- Pofteşte-i. 

Câteodată, când vechii prieteni se întâlnesc, lucrurile redevin 
într-o clipă la fel ca înainte, cu atâţia ani în urmă. Prietenia se reia, 
neatinsă, ca și cum n-ar fi avut loc nicio întrerupere. Câteodată, dar 
nu și acum. Collem West era aproape de nerecunoscut. Părul îi 
căzuse, lăsând goluri hidoase. Avea chipul scofâlcit, cu o tentă 
gălbuie. Uniforma îi atârna moale de pe umerii osoși, pătată la 
guler. Își târșâi picioarele în cameră, cocârjat ca un bătrân, 
rezemându-se greu în baston. Arăta ca un cadavru ambulant. 

Glokta se așteptase la așa ceva, desigur, după cele povestite de 
Ardee. Totuși, șocul bolnăvicios al dezamăgirii și ororii, la vederea 
lui, îl luă chiar și pe el prin surprindere. „E ca atunci când te întorci 
într-un loc unde-ai fost fericit în tinereţe și-l găsești în ruine. Mort. 
Se întâmplă în fiecare zi. De câte ori am cauzat moartea cu mâinile 
mele? Ce-o fi făcând-o atât de greu de suportat?” Şi totuși, aşa era. 
Se pomeni că sărea de pe scaun, pornind cu chiu, cu vai spre el, ca 


să-i dea o mână de ajutor. 

— Eminenţa Voastră. 

Glasul lui West era fragil şi colțuros ca sticla spartă. Făcu un efort 
vlăguit să zâmbească. 

— Sau, presupun că... s-ar cuveni să-ţi zic cumnate. 

— West... Collem... mă bucur că te văd. 

Mă bucur, și-n același timp mă simt îngrozitor. 

Câţiva ofițeri îl urmară pe West în încăpere. Pe minunat de 
competentul locotenent Jalenhorm îl tin minte, desigur, dar acum e 
maior. Și pe Brint, ajuns căpitan după rapida avansare a prietenului său. 
Pe bunul Mareșal Kroy mi-l amintesc și-l îndrăgesc din Consiliul Închis. 
Felicitări, tuturor, pentru înaintările în grad. Grupul îl încheia un 
necunoscut. Un om slab, cu chipul ars îngrozitor. Dar nu se cade ca 
tocmai noi să-i reproșăm desfigurarea repulsivă. Toţi se încruntau cu 
nervozitate spre West, ca și cum ar fi fost gata să se repeadă înainte 
dacă se prăbușea de pe picioare. Totuși, mareșalul reuşi să ajungă 
până la masa rotundă, unde se așeză, tremurând, pe scaunul cel mai 
apropiat. 

— Trebuia să vin la tine, spuse Glokta. 

Trebuia să vin la tine de mult. 

West făcu încă un efort să zâmbească, și mai strepezit decât cel 
dinainte. Îi lipseau câțiva dinţi. 

- Prostii. Știu cât ești de ocupat, de-acum. lar azi mă simt mult 
mai bine. 

- Bun, bun. E foarte... bine. Pot să-ţi aduc ceva? Orice? 

Oare ce-ar mai putea să-l ajute? 

- Nu cred, clătină din cap West. Pe acești domni îi cunoști, 
desigur. Cu excepţia sergentului Pike. 

Omul cu faţa arsă dădu din cap spre Glokta. 

— Plăcerea e de partea mea. 

Să cunosc pe cineva și mai desfigurat decât mine, întotdeauna. 

— Am primit... vești bune, de la sora mea. 

Glokta se strâmbă, aproape neputându-și privi vechiul prieten în 
ochi. 

— Ar fi trebuit să-ți cer permisiunea, desigur. Și sigur aș fi făcut-o 
dacă aveam timp. 


— Înţeleg, răspunse West, fixându-l cu ochii săi strălucitori. Mi-a 
explicat totul. Mă consolează, oarecum, să știu că va fi bine îngrijită. 

- De asta poţi fi sigur. O să mă ocup eu. Nu va mai avea de 
suferit niciodată. 

Chipul supt al lui West se schimonosi. 

- Bine... Bine... 

Îşi frecă uşor obrazul. Avea unghiile vinete, mărginite cu sânge 
uscat, ca şi cum ar fi stat să se desprindă. 

— Întotdeauna avem un preţ de plătit, nu, Sand? Pentru ceea ce 
facem? 

Glokta își simţi ochiul tresărind. 

— Așa se pare. 

- Mi-am pierdut câțiva dinţi. 

- Văd, şi te înțeleg perfect. Supa, o găsesc... 

O găsesc de-a dreptul dezgustătoare. 

— Abia mai pot să... merg. 

- Și în privinţa asta te înțeleg. Bastonul îţi va fi cel mai bun 
prieten. 

Cum este și al meu, de multă vreme, aș zice. 

— Sunt doar o umbră jalnică a celui ce-am fost. 

— Îți simt cu adevărat durerea. 

Cu adevărat. Aproape și mai intens decât pe a mea. 

Încet, West clătină din capul împuţinat. 

— Cum o suporţi? 

- Pas cu pas, bătrâne prieten. Evit scările, oricând am 
posibilitatea, şi oglinzile, întotdeauna. 

— Înţelept sfat, tuşi West — o tuse găunoasă, de mai jos de coaste; 
înghiți zgomotos. Nu cred că mai am mult. 

— În niciun caz! 

Mâna lui Glokta se întinse o clipă, ca pentru a se depune pe 
umărul slab al lui West, ca pentru a-l îmbărbăta. Și-o smuci înapoi, 
încurcat. Mâna mea nu se pricepe la treburi din-astea. 

West își linse gingiile goale. 

- Aşa ne ducem cei mai mulţi, nu? Fără o şarjă finală. Fără 
momente de glorie. Doar ne... mistuim încet. 

Lui Glokta i-ar fi plăcut să dea o replică optimistă. Dar balivernele 


alea ies din alte guri, nu dintr-a mea. Guri mai tinere, mai drăguțe, 
eventual și cu toţi dinții înăuntru. 

- Cei ce mor pe câmpul de luptă sunt, în unele privințe, puţinii 
norocoși. Veșnic tineri, veșnic încununați de glorie. 

West dădu din cap, încet. 

— Atunci, pentru puţinii norocoși... 

Ochii i se dădură peste cap, se clătină și căzu într-o parte. 
Jalenhorm reacționă primul, prinzându-l înainte de a atinge 
pardoseala. Mareșalul se înmuie în braţele uriașului, împroșcând 
dalele cu un val prelung de vomă. 

- Înapoi la palat! se răsti Kroy. Imediat! 

Brint se grăbi să deschidă ușile, în timp ce Jalenhorm şi Kroy îl 
scoteau pe West din cameră, cărându-l între ei, cu braţele pe după 
umerii lor. Picioarele inerte i se târau pe jos, capul cu pete pleșuve 
se legăna. Glokta îi privi cum plecau, stând neputincios, cu gura 
ştirbă întredeschisă, ca pentru a mai spune ceva. Ca pentru a-i ura 
prietenului său noroc, sau sănătate, sau o după-amiază plăcută. 
Totuși, niciuna dintre ele nu prea pare potrivită cu situaţia. 

Ușile se închiseră zgomotos, iar Glokta rămase cu privirea spre 
ele. Pleoapa i se zbătea, simțea umezeală pe obraz. Nu sunt lacrimi 
de compasiune, firește. Nu-s lacrimi de durere. Nu simt nimic, nu mă tem 
de nimic, nu-mi pasă de nimic. Au tăiat în temnițele Împăratului acele 
părți din mine care puteau să plângă. Asta nu poate fi decât apă sărată 
și nimic mai mult. Doar un reflex frânt pe o față mutilată. Adio, frate. 
Adio, singurul meu prieten. Și adio și ție, duh al frumosului Sand dan 
Glokta. N-a mai rămas nimic din el. Totul, spre mai bine, desigur. Un 
om în poziția mea nu-și poate permite indulgente. 

Trase scurt aer în piept și-și șterse fața cu dosul mâinii. Șchiopătă 
până la birou, se așeză, aşteptă un moment să se reculeagă, ajutat și 
de un junghi subit în piciorul fără degete. Apoi, îşi îndreptă atenţia 
spre documente. Declaraţii de confesiune, sarcini importante, toate 
treburile obositoare ale guvernării... 

Ridică ochii. O siluetă se desprinsese din umbrele de lângă una 
dintre etajerele înalte, iar acum păși în cameră, cu braţele 
încrucișate pe piept. Omul cu fața arsă care venise odată cu ofițerii. 
Se părea că, în toată agitația plecării lor, rămăsese pe loc. 


- Sergent Pike, nu-i așa? murmură Glokta, încruntându-se. 

— Ăsta e numele pe care mi l-am luat. 

- ŢI l-ai luat...? 

Chipul ars se schimonosi într-o imitație de zâmbet. Una și mai 
hidoasă decât a mea, dacă e cu putință. 

— Nu mă mir că nu m-aţi recunoscut. În prima săptămână, a avut 
loc un accident la forjă. Se întâmplă des accidente în Englia. 

Englia? Glasul acela... ceva din glasul acela... 

— Tot nimic? Poate dacă vin mai aproape? 

Fără veste, se năpusti asupra lui. Glokta încă se mai chinuia să se 
ridice de pe scaun, când omul sări peste biroul lui. Se rostogoliră 
împreună pe jos, într-un nor de hârtii învălmășite, Glokta dedesubt, 
lovindu-se cu capul de pardoseală, în timp ce aerul i se revărsa din 
piept cu un șuierat prelung, dureros. 

Simţi atingerea oţelului pe gât. Chipul lui Pike era la doar câteva 
degete distanță de al lui, masa aceea de arsuri distingându-se 
revoltător de detaliat. 

— Și acum? şuieră el. Ţi se pare ceva cunoscut? 

Glokta își simți ochiul stâng zbătându-se, când recunoașterea îl 
cuprinse precum un val de apă rece ca gheața. Schimbat, desigur. 
Complet și total schimbat. Și totuși, îl cunosc. 

— Rews, suflă el. 

- Nimeni altul, mușcă Rews cuvintele, cu o satisfacție 
înverșunată. 

- Ai scăpat cu viaţă, șopti Glokta, mai întâi cu fascinaţie, apoi cu 
amuzament crescând. Ai supravieţuit! Eşti un om mult mai dur 
decât te credeam! Mult, mult mai dur. 

Începu să chicotească, cu lacrimile curgându-i iar pe obraz. 

— E ceva de râs? 

- Totul! Trebuie să admiri ironia. Am învins atâția dușmani 
puternici, iar acum Salem Rews îmi ţine jungherul la gât! Lama pe 
care n-o vezi e întotdeauna aia care te taie cel mai adânc, nu? 

— Ai să te-alegi și cu tăieturi mai adânci decât asta. 

- Atunci, taie, dragul meu, sunt gata, își dădu Glokta capul pe 
spate, întinzându-și gâtul, apăsându-l pe metalul rece. De mult sunt 
gata. 


Pumnul lui Rews se flexă pe plăselele cuţitului. Chipul său ars 
tremura, cu ochii îngustați ca două fante lucitoare în orbitele 
trandafirii. Acum. 

Buzele pătate se retraseră de pe dinți. Tendoanele gâtului ieşiră 
în relief, în timp ce se pregătea să împlânte tăișul. „Hai odată...!” 

Respirația lui Glokta șuiera sacadat, gâtul îl furnica, în aşteptare. 
Acum, în sfârșit... acum... 

Dar braţul lui Rews nu se mișcă. 

- Şi totuși, uite că eziţi, șopti Glokta, printre gingiile goale. Nu 
din milă, firește, şi nici din slăbiciune. Îngheţul le-a scos pe toate 
din tine, așa-i? În Englia? Aștepţi fiindcă-ţi dai seama că, în tot acel 
timp cât ai visat că mă omori, nu te-ai gândit nicio clipă ce va urma. 
Ce-ai să câştigi cu adevărat, după toată rezistenţa ta? După toate 
vicleșugurile și eforturile tale? Vei fi vânat? Vei fi trimis înapoi? Eu 
îți pot oferi incomparabil mai mult. 

Expresia încruntată a lui Rews deveni și mai dură. 

— Ce-ai putea să-mi mai dai? După toate astea? 

- A, asta-i o nimica toată. Sufăr o durere îndoită și o umilință 
înzecită, în fiecare dimineață când mă trezesc din somn. Un om ca 
tine mi-ar putea fi foarte util. Un om... atât de dur cum ai dovedit 
tu că ești. Un om care a pierdut totul, inclusiv orice scrupul, orice 
milă, orice urmă de teamă. Amândoi am pierdut totul. Amândoi am 
supraviețuit. Te înţeleg, Rews, mai bine decât ar putea oricine să te 
înțeleagă. 

— Acum mă numesc Pike. 

— Sigur că da. Lasă-mă să mă ridic, Pike. 

Încet, cuțitul se retrase de lângă gâtul său. Omul care fusese 
cândva Salem Rews se ridică deasupra lui, privindu-l încruntat. Cine 
s-ar aștepta vreodată la întorsăturile pe care le poate lua soarta? 

— Hai, sus. 

- Mai ușor de zis decât de făcut. 

Glokta inspiră de câteva ori, după care, gemând într-un efort pe 
cât de mare, pe-atât de jalnic, se răsuci încet în patru labe. O 
izbândă eroică într-adevăr. Își încercă membrele, cu grijă, 
strâmbându-se la auzul țăcănitului din articulațiile deformate. Nimic 
rupt. Nimic mai rupt decât de obicei, cel puţin. Întinse mâna şi apucă 


între două degete bastonul care căzuse, trăgându-l spre el printre 
hârtiile împrăștiate. Simţi vârful cuţitului apăsându-i spinarea. 

— Să nu mă crezi prost, Glokta. Dacă încerci vreo figură... 

Se agăţă de marginea biroului și se săltă în picioare. 

— Îmi spinteci ficatul şi toate celelalte. Nicio grijă. Sunt mult prea 
schilod ca să încerc altceva decât să mă cac pe mine. Totuși, am 
ceva să-ţi arăt. Ceva ce sunt sigur c-o să-ți placă. Dacă mă înșel, ei 
bine... poţi să-mi tai beregata puțin mai târziu. 

leşi greoi din birou, cu Pike urmându-l îndeaproape, ca o umbră 
lângă umăr, cu cuțitul ascuns vederii. 

- Staţi aici, se răsti el la cei doi practicieni din anticameră, 
şontâcăind prin faţa biroului enorm de unde secretarul îl privea 
încruntat. 

Pe culoarul larg care străbătea Casa Întrebărilor prin mijloc, 
Glokta începu să șchiopăteze mai repede, ţăcănind cu bastonul pe 
dale. Îl durea, dar își ţinea capul sus și buza răsfrântă cu răceală. Cu 
coada ochiului, îi vedea pe funcționari, practicieni și inchizitori cum 
făceau plecăciuni, retrăgându-se, eliberând drumul. Cum se mai tem 
de mine... Mai tare decât de oricare alt om din Adua, și pe bună 
dreptate. Ce mult s-au schimbat lucrurile... Și totuși, cât de neschimbate 
au rămas! Piciorul, gâtul, gingiile. Erau la fel ca întotdeauna. Și vor 
rămâne așa pentru totdeauna. Doar dacă nu cumva voi fi torturat din 
nou, firește. 

— Arăţi bine, aruncă el peste umăr. Lăsând la o parte arsurile de 
pe faţă, desigur. Ai mai slăbit. 

— Înfometarea poate avea efectul ăsta. 

— Într-adevăr, într-adevăr... Și eu am devenit mult mai zvelt în 
Gurkhul. Și nu numai din cauza bucăţilor pe care le-au tăiat din 
mine. Pe-aici. 

Cotiră printr-o ușă masivă, încadrată de doi practicieni încruntați, 
şi trecură pe lângă o poartă zăbrelită, deschisă. Ajunseră pe un 
coridor lung, fără ferestre, care cobora în pantă lină, luminat de 
câteva felinare și plin de umbre care se mișcau încet. Pereţii erau 
rindeluiți și văruiţi, deși nu prea recent. Domnea o stare de 
părăginire și un miros de umezeală. La fel ca întotdeauna. Ţăcănitul 
bastonului lui Glokta, şuieratul respirației, foșnetele robei albe, 


toate sunau înfundat în aerul rece şi umed. 

- Dacă mă omori, nu-ți vei găsi cine știe ce satisfacţie, să ştii. 

— Mai vedem. 

— Mă îndoiesc. N-am fost eu principalul răspunzător pentru mica 
ta călătorie spre nord. Am făcut treburile concrete, poate, dar 
ordinele le-au dat alții. 

- Ăia nu erau prietenii mei. 

Glokta pufni. 

- Te rog...! Prietenii nu-s decât niște oameni care ne închipuim 
că ne plac, pentru ca viața să fie mai suportabilă. Oamenii ca noi nu 
au nevoie de mofturi din astea. Duşmanii noștri sunt cei după care 
ne măsurăm. 

Și iată-i și pe ai mei. Avea în faţă șaisprezece trepte. Tăiate în 
piatră netedă, ușor tocite spre mijloc. Vechea și familiara scăriţă. 

- Trepte. Nenorocitele... Dac-aș putea să torturez un om, știi cine- 
ar fi? 

Chipul lui Pike nu era decât o cicatrice lipsită de orice expresie. 

— Lasă, nu contează. 

Glokta ajunse la baza scării, fără niciun incident, mai șchiopătă 
câțiva paşi chinuiți până la o ușă groasă de lemn, cu ferecături 
metalice. 

— Am ajuns. 

Scoase din buzunarul robei un inel de chei, căută printre ele până 
o găsi pe cea potrivită, descuie ușa și intră. 

Arhilectorul Sult nu mai era același dinainte. Dar, în fond, nimeni 
dintre noi nu mai e tocmai același. Magnificul său ciuf de păr alb 
stătea lipit de ţeasta emaciată, mânjită pe-o parte cu sânge închegat, 
maroniu-gălbui. Ochii albaștri pătrunzători își pierduseră lucirea 
autoritară, mărginiţi cu roșu și înfundați în găvanele adânci. Fusese 
ușurat de haine, iar trupul său vânos, bătrân, cam păros prin jurul 
umerilor, era mânjit de jegul din celule. De fapt, arăta cam ca un 
cerșetor bătrân şi nebun. Chiar e posibil ca ăsta să fi fost cândva unul 
dintre cei mai puternici oameni din tot Cercul larg al Lumii? Nici n-ai 
zice. O lecţie salutară pentru noi toți. Cu cât urci mai sus, cu atât mai 
cumplită e căderea. 

- Glokta! mârâi el, zbătându-se neputincios în lanțurile care-l 


țineau legat de scaun. Ticălos trădător şi pervers ce ești! 

Glokta își ridică mâna în mănușă albă, cu piatra purpurie a 
inelului funcției scânteind în lumina crudă a lămpii. 

- Cred că „Eminenţa Voastră” este formula de adresare cuvenită. 

— Tu? râse Sult scurt, ca un lătrat. Arhilector? O epavă de om 
veştejită, demnă de milă? Mă dezguști! 

- Nu-mi veni cu de-astea, se aşeză Glokta, strâmbându-se, pe 
celălalt scaun. Dezgustul e pentru oamenii inocenți. 

Sult îl privi încruntat pe Pike, care stătea ameninţător lângă 
masă, cu umbra aşternută peste caseta lustruită care conţinea 
instrumentele lui Glokta. 

— Arătarea asta ce mai e? 

— Un vechi prieten al nostru, Maestre Sult, reîntors abia recent de 
la războaiele din Nord, în căutare de noi posibilități. 

- Felicitările mele! N-am crezut niciodată că-ți vei putea găsi un 
asistent și mai hidos decât tine! 

- Eşti nedelicat, dar, slavă Domnului, nu ne lăsăm ofensaţi prea 
ușor. Hai să zicem că e la fel de hidos. 

Și întocmai la fel de necruţător, sper. 

— Când începe procesul meu? 

- Proces? De ce mi-aş dori aşa ceva? Eşti presupus mort, şi n-am 
făcut nicio încercare de a nega. 

— Pretind dreptul de a mă adresa Consiliului Deschis! se zbătu 
Sult zadarnic în lanţuri. Pretind... Blestemat să fii! Pretind să fiu 
audiat! 

Glokta pufni. 

— Pretinde cât ai chef, dar uită-te în jur. Nimeni nu-i curios să te 
asculte, nici măcar eu. Suntem mult prea ocupați. Consiliul Deschis 
e suspendat pe termen nedefinit. Consiliul Închis s-a schimbat 
complet, iar de tine a uitat toată lumea. Acum eu conduc lucrurile. 
Mai complet decât ai fi putut tu visa vreodată. 

— În lesa diavolului ăluia de Bayaz! 

— Corect. Poate, cu timpul, am să mai lărgesc zgarda, cum am 
făcut şi cu tine. Destul ca să fac treburile cum vreau eu -— dar... cine 
știe? 

— Niciodată! De ăla n-ai să scapi niciodată! 


- Vom vedea, ridică Glokta din umeri. Oricum, există sorți și mai 
rele decât să fii întâiul dintre sclavi. Mult mai rele. Le-am văzut cu 
ochii mei. 

Le-am și trăit. 

— Nesocotitule! Am fi putut să fim liberi! 

- Ba n-am fi putut. Iar libertatea e desuetă, în orice caz. Toţi 
avem responsabilitățile noastre. Toţi datorăm câte ceva, cuiva. 
Numai oamenii complet nevrednici sunt liberi. Nevrednicii și morţii. 

- Ce importanţă mai are acum? se strâmbă Sult, peste masă. Ce 
mai contează orice din toate astea? Hai, începe cu întrebările. 

— A, dar nu pentru așa ceva ne aflăm aici. Nu de data asta. N-am 
venit pentru întrebări, nici pentru confesiuni, nici pentru adevăruri. 
Am deja toate răspunsurile. 

Și-atunci, de ce fac asta? De ce? Glokta se aplecă încet peste masă. 

— Suntem aici ca să ne distrăm. 

Sult se holbă la el o clipă, apoi izbucni într-un râs sălbatic, ca un 
nechezat. 

- Să te distrezi! N-o să-ți capeţi niciodată dinţii înapoi! Nici 
piciorul n-o să-l mai ai! Nici viaţa n-ai să ţi-o mai regăseşti vreodată! 

— Sigur că nu, dar o pot lua pe a ta. 

Ţeapăn, încet, dureros, Glokta se întoarse spre omul de lângă 
masă, cu rânjetul său știrb. 

- Practician Pike, ești așa de drăguţ să-i arăţi prizonierului nostru 
ustensilele? 

Pike se încruntă la Glokta. Se încruntă la Sult. Mai stătu pe loc 
câteva momente, nemișcat. 

Apoi, făcu un pas înainte și înlătură capacul trusei. 


„Ştie diavolul că-i diavol?” 


Elizabeth Madox Roberts 


Începutul 


Laturile văii erau acoperite cu zăpadă. Drumul negru o străbătea 
ca o cicatrice veche, până la pod, peste râu și în sus spre porţile 
Carleonului. Mănunchiuri negre de rogoz, smocuri de iarbă neagră, 
pietre negre ieșeau prin pătura albă și curată. Crengile negre ale 
copacilor erau așternute pe deasupra cu propriul lor strat de albeaţă. 
Orașul se vedea ca o îngrămădeală de acoperișuri albe și ziduri 
negre, înghesuite în jurul colinei, îndesate în bifurcația râului negru, 
sub cerul de un cenușiu pietros. 

Logen se întreba dacă așa vedea Ferro Maljinn lumea. În negru și 
alb, și nimic altceva. Nicio culoare. Se întreba unde era acum și ce 
făcea. Și dacă se gândea la el. 

Cel mai probabil, nu. 

— Din nou înapoi. 

— Mda, răspunse Fior. Înapoi. 

Nu avusese prea multe de spus, în tot timpul drumului călare de 
la Uftrith. Și-or fi salvat ei viața unul altuia, dar conversaţia era cu 
totul altceva. Logen bănuia că tot nu era omul favorit al lui Fior. Şi 
se îndoia că avea să fie vreodată. 

Înaintau în tăcere, un șir lung de călăreţi duri pe lângă râul 
negru, nu mai lat decât o panglică de gheață. Caii şi oamenii 
pufneau rotocoale de aburi, harnașamentele zornăiau sonor în aerul 
rece. Trecură podul, cu copitele bocănind găunos pe scânduri, spre 
poarta unde Logen vorbise cu Bethod. Poarta de deasupra căreia îl 
aruncase. larba crescuse la loc, fără îndoială, în cercul unde-l 
ucisese pe Temut, apoi o acoperise zăpada. Așa se întâmpla cu toate 
faptele oamenilor, în cele din urmă. Erau acoperite și uitate. 

Nu era nimeni care să-l întâmpine cu urale, dar asta nu-l 
surprindea. Sosirea Sângerosului-Nouă nu era niciodată un motiv de 
sărbătorire, şi cu atât mai puţin în Carleon. Prima oară când îl 
vizitase, lucrurile nu ieşiseră prea bine pentru nimeni. Și nici după 
aceea. Fără îndoială, oamenii stăteau zăvorâţi în case, speriaţi să nu 


fie ei cei dintâi arși de vii. 

Descălecă, lăsându-i pe Tichie Roșie și ceilalți să-și vadă de ale 
lor. Porni pe strada pavată, urcând panta abruptă spre poarta 
zidului interior, cu Fior alături. Doi carli îi priveau cum se apropiau. 
Doi flăcăi de-ai lui Dow, aspri la înfățișare. Unul dintre ei îi adresă 
un rânjet cu jumătate din dinţi lipsă. 

- Regele! strigă el, agitându-și sabia prin aer. 

- Sângerosul-Nouă! strigă și celălalt, zăngănindu-și scutul. Regele 
Nordicilor! 

Logen porni prin curtea tăcută, cu zăpada adunată pe la colțuri, 
spre ușile înalte de la marea sală a lui Bethod. Ridică mâinile și le 
împinse. 

În sală nu era mult mai cald decât afară, în zăpadă. Ferestrele 
înalte din capătul opus stăteau deschise, lăsând să intre zgomotul 
râului rece, rece de tot, ce vuia departe, jos. Scaunul lui Skarling 
stătea pe platforma sa înălțată, în capătul treptelor, aruncând o 
umbră prelungă peste podelele aspre, spre el. 

Pe scaun stătea cineva, observă Logen, când ochii i se deprinseră 
cu întunericul. Dow cel Negru. Cu securea și sabia rezemate într-o 
parte a scaunului, metalul ascuţit lucind în penumbră. Întocmai ca 
el. Își ţinea mereu armele la îndemână. 

Logen îi zâmbi. 

— Te-ai făcut comod, Dow? 

— Cam tare pentru curu’ meu, drept să spun, da’ tot i-un stătău 
mai bun ca ţăr'na. 

- I-ai găsit pe Calder şi Scale? 

— Mda, i-am găsit. 

- Sunt morţi, așadar? 

— Nu încă. M-am gândit să-ncerc ceva diferit. Am stat de vorbă. 

— De vorbă? Cu nemernicii ăia doi? 

- Cunosc eu alţii și mai răi. Copoiul unde-i? 

- Tot acolo, stă la taclale cu Uniunea, să pună la cale o-nţelegere. 

— Ursuzul? 

Logen clătină din cap. 

- Înapoi în ţărână. 

- Hm. Ei, asta e. Oricum, așa o să-mi fie mai ușor, adăugă Dow, 


privind într-o parte. 

— Ce-o să-ți fie mai ușor? 

Logen se uită în jur. Fior stătea chiar lângă el, încruntat de parcă 
ar fi avut de gând să omoare pe careva. Nu era nevoie să-l întrebe 
pe cine. Oţelul lucea alături, în întuneric. Un tăiș, pregătit. Ar fi 
avut timp destul să-l înjunghie în spate. Dar n-o făcuse niciodată, și 
n-o făcea nici acum. Logen avea impresia că toţi stăteau nemișcaţi 
de câtva timp, la fel de înghețaţi ca valea de dincolo de ferestre. 

- Hai, căca-m-aș, aruncă Fior cuțitul cât colo, clănțănind pe 
podele. Sunt mai bun decât tine, Sângerosule-Nouă. Sunt mai bun 
decât voi doi la un loc. Poţi să-ți faci treaba, Dow cel Negru. Eu, 
unul, am terminat. 

Se răsuci în loc și ieși, îmbulzindu-se pe lângă cei doi carli de la 
poartă, care tocmai veneau din direcția opusă. Unul își săltă scutul, 
încruntându-se spre Logen. Celălalt închise ușile și trase zăvorul, cu 
un bufnet apăsat. 

Logen scoase din teacă sabia Creatorului, întoarse capul și scuipă 
pe podele. 

— Așa, vasăzică? 

- Sigur că așa, replică Dow, din Scaunul lui Skarling. Dacă te 
uitai c-un pas mai departe de lungul nasului, ai fi știut. 

— Și cu vechile obiceiuri cum rămâne, hm? Cu cuvântul dat? 

- Vechile obiceiuri s-au dus. Tu le-ai omorât. Tu şi Bethod. În 
vremurile astea, cuvintele oamenilor nu mai preţuiesc mare lucru. 
Ei, ce se-aude? strigă el, peste umărul lui Logen. Ţi s-a ivit ocazia, 
nu? 

Logen simți momentul. O alegere norocoasă, poate, dar el avusese 
întotdeauna mult noroc, şi la fel de mult nenoroc. Se aruncă într-o 
parte, auzi în aceeași clipă țăcănitul arcului, se rostogoli pe podea și 
se ridică ghemuit, în timp ce săgeata lovea peretele din spatele lui. 
Acum distingea o siluetă în întuneric, îngenuncheată în capătul 
celălalt al sălii. Calder. Logen îi auzi sudalma, în timp ce-și scotea 
altă săgeată din tolbă. 

— Sângerosule-Nouă, câine nenorocit! 

Scale se repezi din umbră, tropăind cu cizmele pe podele. În 
mâini ţinea o secure cu lama mare cât roata carului. 


— Uite-ţi moartea! 

Logen rămase pe loc, cu genunchii îndoiţi, pregătit, şi simți că 
zâmbea. Sorţii erau împotriva lui, poate, dar nu era nimic nou în 
asta. Ba chiar se simțea aproape ușurat că nu era nevoit să 
gândească. Vorbe alese și politicale, nimic din toate acelea nu 
însemnau nimic pentru el. Dar asta?... Pe-asta o înțelegea. 

Securea lovi podelele, făcând să sară așchii. Logen se rostogolise 
deja la o parte. Acum se retrase, privind, mereu în mișcare, lăsându- 
l pe Scale să ciopârțească aerul din jurul lui. La urma urmei, aerul se 
vindeca repede. Următoarea lovitură fulgeră lateral, iar Logen se 
feri, lăsând securea să smulgă o bucată mare de tencuială din perete. 
Făcu un pas spre Scale, în timp ce acesta mârâia din nou, cu ochii 
săi mici și furioşi ieșiți din cap, gata să dea cu securea o lovitură 
care să spintece lumea. 

Mânerul sabiei Creatorului îl pocni în gură înainte de a apuca să 
lovească, smucindu-i capul în sus, cu stropi de sânge și o bucată de 
dinte alb zburând. Se împletici de-a-ndăratelea, iar Logen îl urmă. 
Privirea lui Scale coborî, securea se ridică, gura însângerată i se 
deschise ca să mai scoată un răget. Cizma lui Logen îi izbi cu putere 
piciorul din lateral. Genunchiul i se îndoi în sens invers, cu un 
pocnet ascuţit, și căzu pe podele, cu toporul zburându-i din mâini și 
mugetul transformându-i-se într-un chirăit de durere. 

— Genunchiu” meu! Au, genunchiu”! Futu-i! 

Se zvârcolea pe jos, cu sângele curgându-i pe bărbie, încercând să 
se târască înapoi cu ajutorul piciorului teafăr. 

- Porc umflat ce ești, râse Logen. Te-am prevenit, nu-i așa? 

- Pe toți morţii de căcat! lătră Dow. 

Sări de pe Scaunul lui Skarling, cu securea şi sabia în mâini. 

- Dacă vrei ca o treabă să iasă naibii ca lumea, fă bine și pune și 
tu mâna! 

Lui Logen i-ar fi plăcut să-l înjunghie pe Scale drept prin capul 
ăla umflat, dar erau în jur prea mulți oameni care aveau nevoie de 
atenţia lui. Cei doi carli încă mai stăteau lângă ușă. Calder își 
potrivea în arc următoarea săgeată. Logen porni lateral, încercând 
să-i ţină sub ochi pe toţi odată, și în primul rând pe Dow. 

- Da, mișel necredincios! strigă el. Hai, să-ți venim de hac! 


— Necredincios, eu? pufni Dow, în timp ce cobora încet treptele, 
una câte una. Sunt un mișel, da, ştiu ce sunt. Da’ pentru tine nu-s 
nimic. Ştiu să-mi deosebesc prietenii de dușmani. Niciodată n-am 
omorât vreunul dintre-ai mei. Bethod a avut dreptate cu un lucru, 
Sângerosule-Nouă: ești făcut din moarte. Ştii ceva? Dacă pot să 
termin cu tine, va fi cel mai bun lucru pe care l-am făcut în viața 
mea. 

— Asta-i tot? 

Dow își dezveli dinţii. 

— Asta, și că m-am săturat să tot fac naibii ce zici tu. 

Se repezi iute ca un șarpe, ridicând securea, cu sabia fulgerându-i 
lângă cingătoare. Logen se feri de topor, apoi îi lovi sabia cu a lui, 
într-un dangăt metalic. Dow îl nimeri cu genunchiul în coastele deja 
rănite şi-l aruncă înapoi spre perete, icnind, după care sări iar 
asupra lui, cu lamele armelor lăsând în urma lor dâre lucitoare prin 
întuneric. Logen sări la o parte, se rostogoli şi se ridică din nou, 
pentru a reveni în mijlocul sălii, cu sabia în mâna relaxată. 

— Atâta poţi? întrebă, zâmbind în ciuda durerii din coaste. 

— Îmi pun doar sângele-n mișcare. 

Dow făcu un salt înainte, fentă spre dreapta apoi atacă prin 
stânga, cu securea şi sabia lovind în același timp. Logen le văzu 
venind, evită securea, respinse sabia cu a lui şi făcu un pas înainte, 
mârâind. Dow se smuci înapoi, când lama Creatorului șuieră prin 
aer chiar în faţa lui, poticnindu-se cale de-un pas, doi. Ochiul i se 
zbătea, iar dintr-o ciupitură de sub el îi curgea pe obraz un firișor 
roșu. Zâmbind, Logen își roti mânerul sabiei în mână. 

- Acum chiar că ţi s-a pus în mișcare. Dă și pe dinafară. 

— Mda, zâmbi și Dow. Întocmai ca pe vremuri. 

— Trebuia să te omor atunci. 

- Pe bune că da. 

Dow începu să-i dea târcoale, mereu în mișcare, cu armele lucind 
în lumina rece care intra pe ferestrele înalte. 

- Da-ţi place să faci pe omv’ bun, nu? Ştii ce-i mai rău decât un 
nemernic? Un nemernic care se crede erou. Un om ca ăsta e-n stare 
de orice și mereu își găsește câte-o scuză. Am avut un ticălos fără 
milă care s-a făcut Rege al Nordului, și-al dracu' să fiu dacă primesc 


să văd unu” și mai rău. 

Schiţă un gest înainte, iar Logen zvâcni îndărăt. 

Auzi arcul lui Calder țăcănind iar și văzu săgeata zburând drept 
printre ei. Dow se încruntă spre el. 

— Încerci să mă omori? O săgeată să mai tragi aiurea, şi te-ai ars, 
auzi? 

- Hai nu te mai căca pe tine şi omoară-l, atunci! se răsti Calder, 
lăsându-și deoparte arma. 

- Omoară-l! răcni şi Scale, de undeva din întuneric. 

- De asta mă ocup, porcule. 

Dow smuci din cap spre cei doi carli de lângă ușă. 

- Vă băgaţi și voi sau ce faceţi? 

Străjerii se uitară unul la altul, nu prea încântați. Apoi, porniră 
prin sală, cu scuturile rotunde ridicate și ochii spre Logen, 
înghesuindu-l către un colț. 

În timp ce se retrăgea, Logen își dezveli dinţii. 

— Așa vreţi s-o rezolvaţi, deci? 

— Preferam să te omor cinstit. Da” dacă te omor necurat, ce-are? 
ridică Dow din umeri. Merge și-așa. N-am obiceiul să ofer şanse. Hai 
odată! Pe el! 

Cei doi se apropiară, prudențţi, în timp ce Dow trecea într-o parte. 
Logen se retrase și mai mult, încercând să se prefacă speriat, în 
așteptarea unei ocazii. Nu întârzie mult. Unul dintre carli veni cam 
prea aproape, cu scutul coborât. Alese un moment prost pentru a 
ridica securea, şi un mod și mai prost de-a o face. Cu un scrâșnet 
scurt, sabia Creatorului îi reteză antebraţul, lăsându-l atârnat sub 
cot de o fâșie de zale. Omul se clătină înainte, trăgând șuierător aer 
în piept, gata să urle, în timp ce sângele-i ţâșnea din ciot, 
împroșcând podelele. Logen îi crăpă coiful cu încă o lovitură, 
doborându-l în genunchi. 

- Aaaaa... ţipă carlul, cu sângele şiroindu-i peste faţă. 

Ochii i se dădură peste cap și căzu pe-o parte. Celălalt sări peste 
trupul lui, răcnind din toți bojocii. Logen îi pară sabia, lamele 
frecându-se una de alta, apoi lovi scutul cu umărul, trântindu-l pe 
carl în fund. Nefericitul scoase un vaiet, ridicând o cizmă să se 
apere, iar Logen își prăvăli sabia Creatorului, pentru a-i despica laba 


piciorului până la gleznă. 

Acoperiţi de  urletul carlului se auziră niște pași repezi 
apropiindu-se. Logen se răsuci şi îl văzu pe Dow cel Negru atacându- 
l, cu chipul schimonosit într-un rânjet ucigaș. 

- Mori! șuieră el. 

Logen se feri, în timp ce sabia trecea pe lângă el, printr-o parte, și 
securea prin cealaltă. Încercă să-și ia avânt cu sabia Creatorului, dar 
Dow era prea iute și isteţ. Îl împinse cu cizma, făcându-l să-şi piardă 
echilibrul. 

- Mori, Sângerosule-Nouă! 

Atacă din nou, fără milă. Logen se apleca, para, se împiedica. 
Oţelul lucea prin întuneric, lamele se izbeau, lovituri ucigătoare, 
toate. 

— Mori, futu-te-n cur de diavol! 

Sabia lui Dow căzu cu putere, iar Logen abia și-o întoarse pe a sa 
la timp ca s-o oprească. Securea apăru din senin, de jos în sus, izbi 
garda sabiei și o smulse din mâna amorțită a lui Logen. Acesta se 
mai retrase cu câțiva pași şi rămase pe loc, gâfâind, cu sudoarea 
şiroindu-i pe gât. Sabia Creatorului zburase la câţiva pași distanţă. 

La mare ananghie nimerise. Mai trecuse prin altele și mai rele, 
nici vorbă, şi rămăsese viu ca să-și cânte cântecele, dar îi era greu 
să-și închipuie cum avea să iasă din asta de-acum. Arătă cu capul 
spre sabia Creatorului, care zăcea pe podele, chiar lângă cizma lui 
Dow: 

- Cred că n-ai chef să-i dai omului o şansă și să mă lași s-o iau pe 
aia, mm? 

Rânjetul lui Dow se lăți mai mult ca oricând. 

— Da” cum mă cheamă, Dow cel Alb? 

Desigur, Logen avea la îndemână și un pumnal. Purta mereu la el, 
şi nu doar unul. Ochii îi săgetară de la lama crestată a sabiei lui 
Dow spre muchia lucitoare a securii și înapoi. Oricât de numeroase 
ar fi fost cuţitele, nu le puteau face faţă acelora două, când erau în 
mâinile lui Dow cel Negru. Și mai era și arcul lui Calder, care 
țăcănea iar, în timp ce încerca s-o încarce din nou. N-avea să rateze 
la nesfârşit. Carlul cu piciorul despicat se târa spre ușă, văicărindu- 
se, pentru a-i lăsa înăuntru și pe alţii, ca să termine treaba. Dacă 


rămânea pe loc și lupta, Logen era ca și mort, oricât ar fi fost el de 
Sângerosul-Nouă. Avea de ales între moarte și o șansă de a trăi — 
adică, nu avea de ales. 

Odată ce știi ce ai de făcut, e mai bine s-o faci, decât să trăieşti cu 
teama de a o face. Așa ar fi spus tatăl lui. Prin urmare, Logen se 
întoarse spre ferestrele înalte. Ferestrele înalte, deschise, prin care 
intra lumina orbitoare a soarelui și vântul rece — şi o luă la goană 
într-acolo. 

Auzi strigăte în urma lui, dar nu le dădu nicio atenţie. Alergă mai 
departe, cu respiraţia șuierând, spre razele lungi de lumină care se 
clătinau tot mai aproape. Urcă treptele din două salturi, trecu pe 
lângă Scaunul lui Skarling, tot mai repede și mai repede. Bătu cu 
piciorul drept în podeaua platformei. Stângul călcă pe pervazul de 
piatră. Sări în gol, cu toată puterea care-i mai rămăsese, și pentru o 
clipă fu liber. 

Apoi, începu să cadă. Cu viteză. Prin faţa lui treceau ca fulgerul 
zidurile aspre, apoi peretele de stâncă - piatră cenușie, mușchi 
verde, pete albe de zăpadă, toate rostogolindu-se în jur. 

Încet, Logen se răsuci în aer, cu membrele bălăbănindu-i-se care- 
ncotro, prea speriat ca să ţipe. Vântul năprasnic îi vâjâia pe la 
urechi, îi biciuia ochii, îl trăgea de haine, îi smulgea respirația din 
gură. El o alesese? Nu părea o alegere prea înțeleaptă, pe moment, 
în timp ce se prăbușea spre râu. Dar un lucru poţi să spui despre 
Logen Nouădegete — poţi să spui că... 

Apa îi veni în întâmpinare. Îl lovi dintr-o parte, ca un taur în 
atac, îi alungă aerul din plămâni, îi zbură minţile din cap, îl supse în 
adâncul rece și întunecos... 


